
] l Uti-utieelo daputali nenemoya li 
Isa, wali mai lei Dauda, wali mai lei 
Abraham. Monto olei Abraham demola 
olei Dauda, tataa-nggulaalo nenemoya li 
Isa odie mola: 

2 Abraham, Isihaka, Yako, Yehuda wau 
mongo wutatio, Peres wolei Jera (tiilo 
limongolio tanggulio ti Tamar), Hejron, 
Ram, Aminadab, Nahason, Salmon, Boas 
(tiilolio ti Rahab), Obed (tiilolio ti Rut), Isai, 
wau Olongia Dauda. 

3(1:2) 

4(1:2) 

> (1:2) 

6 Monto olei Dauda demola maasa 
bangusa lo Isirailu piloyahu ode Babel 
tulatuladu tataa-nggulaalo odie mola: tei 
Salomo (tiilolio yito bakasi dile lei Uria), 
Rehabeam, Abia, Asa, Yosapat, Yoram, 
Ujia, Yotam, Ahasa, Hijikia, Manase, Amon, 
Yosia, Yekonya wau mongo wutatio. 

7 (1:6) 

8(1:6) 

9 (1:6) 

10(1:6) 

11 (1:6) 

12 Monto bangusa lo Isirailu pilolayahu 
ode Babel demola pilotutua li Isa tulatuladu 
tataa-nggulaalo odie mola: Yekonya, 
Sealtiel, Jerubabel, Abihud, Eliyakim, Ajur, 
Jadok, Akhim, Eliud, Eleajar, Matan, Yako, 
Yusu dile li Maria. Wau monto oli Maria 
boi-boitolo pilotutulio mai ti Isa tailuntelio 
Almasi. 

13 (1:12) 

14(1:12) 

15 (1:12) 

16 (1:12) 

17 Oditolio monto olei Abraham demola 
olei Dauda, ngoaamila woluo mopulaa 
pato wali. Monto olei Dauda demola 
maasa bangusa lo Isirailu pilolayahu ode 
Babel woluo mopulaa pato wali olo. Monto 
maasa bangusa lo Isirailu pilolayahu ode 
Babel demola pilotutua li Isa woluo poli 
mopulaa pato wali. 

18 Odie mola hikaayati pasali u pilotutua 
mai li Isa Almasi. Tiilo-Lio yito ti 
Maria titiillantahe wolei Yusu. Bo tou 
timongolio diipo lonika lopatatai ti Maria 
mailombodaa. Diila otaawa lei Yusu deu 

ti Maria mailombodaa sababu kawasa lo 
Rohullah. 

19Tei Yusu, tilantahio boito, deúyito-yito 
ngotaalio talaito modungohe butoo lo 
agama. Oditolio patujulio mabuntoolio 
tilantahio boito wolo poo-poooyo, alihu ti 
Maria diila moolito totalu lotaa dadaata. 

20 Toú tei Yusu donggo hemo timbangi 
mola suali boito, tio maloo tohiilopo. 
Todelomo tohiilopio boito, tio lo0onto 
malaikati ngota lo Eeya lotahuda mai 
olio, "Yusu, wali lei Dauda diila oohe 
monika woli Maria; sababu taukikiia 
tabanta-bantala olio boito lowali tokawasa 
lo Rohullah. 

21 Ti Maria mamotutu mai talolai kikiia 
ngota. Talolai boito musi unteemu mao 
Isa, sababu Tio mamopoaahu umati-Lio 
monto duduu-sawaalo limongolio." 

22 Ngoaamilalo boito motoduo mai odito 
alihu pohupohutu wolo u matilahuda mai 
lo Eeya lotimbulude tonabi-Lio, odie, 

23 "Tadulahu ngota maómbodaa wau 
mopotutu mai talolai kikiia ngota. 
Taukikiia boito maunteelio 'Immanuel'." 
(Immanuel bahasa lo Ibrani u bolilio mao, 
"Allahu Taaala mai wolanto"). 

24 Lapataó tei Yusu malobongu mola, 
pilohutulio mao wolo utilahuda Malaikati 
lo Feya boito to olio. Tio malonika woli 
Maria. 

25 Bo ngotilonggadu ti Maria diipo 
lopotutu mai lo walaio boito, tei Yusu diila 
loulauwa woli Maria. Wau toú walao boito 
mapilo tutulio mai, tei Yusu longunte mao 
o-Lio Isa. 

l Ti Isa pilotutulio tokota Betlehemu 
2 tolipu lo Yudea tomaasa li Olongia 
Herodes hemomalenta. Tou boito dengolo 
lota ahali lopoliyama lonto tiimulu lonao 
mai ode Yerusalemu. 

“Timongolio helohintu ode utoonulalo 
mao, "Toútoonu Walao boito, tamaa 
potutuolio mai mowali olongia taulo 
Yahudi? Ami malooonto poliyama-Lio 
lobutu mai towimbihu tiimulu, wau ami 
lonao mai molubo o-Lio." 

3 Toú ti Olongia Herodes loddungohe 
suali boito, tio iloohea daa, odito olo 
ngoaamila tau to Yerusalemu. 

4Yi tio maleinao mai ngoaamila iimamu 
tauwa wau guguu-ruwaalo agama 
bangusa lo Yahudi lotiambu. Tulusi tio 
lohintu mao olimongolio, "Toutoonu u 

mapotutualio mai li Olongia tadilanti lo 
Allahu Taaala?" 

> Timongolio lolametao, "Tokota 
Betlehemu tolipu lo Yudea. Sababu odie 
mola u tiluladio mai ngotaalio lonabi, 

6'Yió Betlehemu, tolipu lo Yehuda, 
yio sama-samaata diila pulito ukikiio 
towolota lo kokoo-tawaalo upolohuna daa 
to Yehuda. Sababu monto olemu mamei 
dungga mai taúwa ngota tamamo titauwa 
to umati-U Isirailu."" 

7 Lapatao loótapu mao katalangani 
boito, tei Herodes malei tiangai tahi 
ahalia lopoliama lonto tiimulu boito 
lou poo-poooyo. Lapatao yilintulio mao 
olimongolio omolua patatio poliyama 
boito bohulo iloontonga. 

8Lapatao uito ilahulalio mola timongolio 
ode Betelehemu wau lolahuli mao utie, 
"ponaolo, mola lolohe mai Walao boito 
wolo ulintapo. Wau wonu timongoli 
moodungga o-Lio, pohabaria mai olau, 
alihu wau olo mamonao mola molubo 
o-Lio.” 

3 Tulusi timongolio malonaó. Timongolio 
luli loóonto poliyama u iloontonga 
limongolio omooomolu to ambahu 
tiimulu. Donggo boli wengahi mongolio 

looonto poliyama boito! Poliyama boito 
mulomulo limongolio wau malo huheli 
pasipasi toitaato tambati lo Walao boito. 

10 (2:9) 

'TTimongolio tilumuwoto ode bele boito 
wau looonto Walao boito woli Maria, 
tiilo-Lio. Timongolio malo sujudu wau 
lolubo Walao boito, tulusi lomuo tambati 
lohalata limongolio wau lopodewo mao 
o-Lio hulawa, alama wau damahu moonu. 

12 Allahu Taaala malo poeelai olimongolio 
todelomo tohiilopo alihu diila mao 
mohualinga mola odelei Herodes. Oditolio 
timongolio malo hualingo lolibaya dalalo 
wewo. 

13 Tou tahi ahalia lopoliama boito malo 
monggato, malaikati lo Eeya luli lopo 
bilohei batanga odelei Yusu todelomo 
tohiilopo. Malaikati boito malo tahuda, 
"Tei Herodes omakasudu mololohe Walao 
boito wau pateelio mate-mateelo mao. 
Sababu uito pobongulo, delowalo Walao 
boito woliilo-Lio momonggata mola ode 
Masiri. Potibiluopo mola teto tunggula 
Waú mamuli motahuda mai olemu." 

14Tei Yusu malobongu, wau toú huilo 
boito tio lodelo Walao boito woliilo-Lio 
lomonggata mola ode Masiri. 

15 Timongolio malo tibiluloa mola teto 
tunggula tei Herodes yilate. Odi-odieelo 
mola malo toduo wolo u tilahuda lo Eeya 
lotimbulude tomongo nabii-Lio, odie, "Tio 
motianga Walauu-U monto Masiri." 

16 Toú ilotaawa lei Herodes tahi ahalia 
lopoliama lonto tiimulu boito longaakali 
olio, maloingo daa tio. Tulusi tio malei 
pate yila-yilateelo mao ngoaamila mongo 
lolai kekeei taa umululio totibawa dulo 
taunu to Betelehemu wau topalitio. Vito 
lotuuude wolo katalangani u lotapulio 
lonto tahi ahalia lo poliyama boito 
tomimbihu saaatilio poliyama boito 
iloontonga. 

17 Odi-odieelo mola lotoduo mai lou 
wolo u mapeeenta yiloiya li Nabi Yeremia, 
odie, 

18 "To Rama dungo-dungohei suala 
hilimuta yinggile wau hiyongo, Hiliyonga 
li Rahel mongo walaio: tio diila mohuto 
liyangolo sababu timongolio madiduu." 

19 |apatao tei Herodes yilate mao, wau 
tou tei Yusu donggo to Masiri malaikati 
ngota lo Eeya luli lotibilohei to tohiilopio. 

20 Malaikati boito malo tahuda, "Tau- 
tauwalo taohilaa momate mateelo 
mao to Walao boito mailate. Sababu 

uito pobongulo, delowalo Walao boito 
woliilo-Lio wau pohualingolo mola ode 
Isirailu." 

21 Tei Yusu malobongu, wau lodelo Walaó 
boito woli Maria luli lohualinga mola ode 
Isirailu. 

22 Bo lapatao tei Yusu loddungohe deú 
tei Arkelau, walaee Herodes talolai malo 
buulota woliyamolio lowali olongia tolipu 
lo Yudea. Oditolio tei Yusu mailoohe lonao 
mola. Lapatao tio lootoduo mai potuhata 
lo Eeya u wumbutio mola todelomo 
tohiilopo, tio lonao ode madala lo Galilea. 
Mota teto tio lotibiluloa tokota u ilunte 
Najaret. 

23 Loú odito malo toduo mai wolo uiloiya 
lomongo nabi pasali lo Walao boito: "Tio 
maunteelio Taulo Najaret." 

| Tou boito malonao mai tei Yahya 
Tamopolihua ode huta hungayo u luasi 
daa to Yudea wau malo lumulo lohutuba. 

2 "Polilihulo monto duduu-sawaalo 
limongoli," ualio mao "sababu Allahu 
Taaala mahuaa momalenta odelo Olongia!" 

3Tei Yahya botieelo tamila-kusudu li 
Nabi Yesaya todelomo uiloiyaalio botie, 
"Woluo tawuwa-wuwaatia to huta hungayo 


MATIUS 3.4-9 9 


u luasi daa, 'Podapato mao dalalo ode 
Eeya; poopayade mao dalalo o-Lio."" 

4Tei Yahya pakepake boo lolambuto 
unta. Bintolo lo wohutalio walito, wau 
uaalolio bulita wau hula lotiia lo oaayua. 

> Dadaata tau lonto Yerusalemu, lonto 
ngoilanggubu lipu lo Yudea wau lonto 
mamaa-dalawaalo topalito Dutulaa 
Yordan lonao mai odelei Yahya. 

6 Timongolio mai longaku duduu- 
sawaalo limongolio wau tei Yahya helo 
polihu olimongolio to Dutulaa Yordan. 

7 Dadaata olo taulo Parisi wau Saduki 
lonao mai odelei Yahya mai leilihu. Bo 
tou tio lo0onto olimongolio lonao mai 
malo loiya tio olimongolio, "Timongoli tau 
moleeto! Tatoonu talo loiya deu timongoli 
moolahi monto hukuumani lo Allahu 
Taaala u mamei dungga mai? 

8Pobilohe mao wolo huhutuumu deù 
timongoli malo lilihu lonto duduu-sawaalo 
limongoli. 

9 Diila mao polantobu u timongoli 
moolahi monto hukuumani wolo moloiya 
deu tei Abraham yito tinenemoya 
limongoli. Pootoloma mao, monto 
boboo-tuwaalo botie olo Allahu Taaala 
mambo mohutu mai wali odelei Abraham! 

10 Bulingo malei dapato u poluwodela 
ayu demola wuwa-wuwaaatio lomao. 
Timiidu ayu udiila momungo u mopiohe 
maluwodulo wau pomahulio ode delomo 
tulu. 

1 Watia mopolihu olimongoli wolo taluhu 
u mopo biloheo deu timongoli malo 
lilinu lonto duduu-sawaalo limongoli; bo 
tamamei dunga mai lapatao Watia, mamo 
polihu olimongoli wolo Rohullah wau tulu. 
Tio lebe udaa mao wolaatia. Penu bo 
modelo sapatu-Lio watia diila paatuti. 

12 To uluu-Lio otiitihe polaapalo 
ngoaamila pale-Lio tunggula belesi. Pale 
maimoo-Lio ode delomo yibungo, bo 
ngoaamila taapo lopale mapobuo-Lio 
todelomo tulu udiila mowali mate." 

13 Tou boito ti Isa lonaó lonto Galilea ode 
Dutulaa Yordan. Mola teto Tio lonao mai 
odelei Yahya wau leilihu. 

14 Bo tei Yahya lohimontala diila lololimo 
hihiile-Lio boito, wau loloiya mao, 
"wawaatiyalo tapatutilio lihua li Paaa. Botia 
tumbao ti Paaa tamalonao mai ode laatia." 

15 Boti Isa lolametao, "Huliaalo mao 
bo tosaaati botie. Sababu lou odito ito 
mamohutu mao ngoaamila u kahandakio 

lo Allahu Taaala." Oditolio mailihua lei 
Yahya ti Isa. 

16 | apatao yilihualio, ti Isa huáa 
yilumualai lonto taluhu todutulaa boito. 
Debolo hulungo lohuoolo mola wau ti Isa 
looonto Rohullah lotuhutai debo odelo 
bulungi poombo ode yitaa-Tio. 

17 Lapatad dungo-dungohei suala lo 
Allahu Taaala lotahuda mai, "Tabotieelo 
walauu-U tapilonu-U. Tio moosanangi 
hilaa-U." 

| Lapatao ti Isa dilelo lo Rohullah ode 
huta datahu u luasi daa wau delita 
alihu mola yimontala lo Ibilisi. 

“Wopato pulu hui ti Isa diila lolamela. 
Lapatao Tio mapilolango. 

3 Ibilisi lonaó mai ode o-Lio wau loloiya 
mao, "Yio botie Walao Allahu Taaala, diila 
odito? Nte ahuli mao boboo-tuwaalo botie 
mowali roti." 

4Ti Isa lolametao, "Todelomo Kitabi 
tulatulade: Manusia diila mootumulo bo 
wolo roti wambao, bo olo monto motiidu 
pilimani u pilotahuda mai lo Allahu 
Taaala." 

> Lapatao uito ti Isa dilelo lo Ibilisi ode 
Yerusalemu, tokota mantali, wau pilopo 
tihulio Tio tobilinga Bele lo Eeya. 

6 Lapatao Ibilisi loloiya mao o-Lio, "Yió 
botie Walao Allahu Taaala, diila odito? 
Wonu odito potidehulo mola ode walungo: 
sababu todelomo kitabi woluo tulatulade 
odie, 'Allahu Taaala mamopoahu mai 
mamaa-laikati-Lio moduola ole-Mu, 
timongolio mamo langgomo ole-Mu wolo 
uluu limongolio, alihu oaatu-Mu diila 
meiteduo tobotu."" 

7Ti Isa lolametao, "Bo todelomo 
Kitabi tulatulade olo, 'Diila mowali yio 
mohimontala Allahu Taaala Eeyaamu."" 

8 Lapatao Ibilisi luli lodelo mola li Isa ode 
huidee molanggato daa wau lopobilohe 
o-Lio ngoaamila bele biluloa saaha li 
olongia todunia wolo okokayalio. 

9 Lapatao loloiya mao Ibilisi odeli Isa, 
"Ngoaamila botie mawohiu mai ole-Mu, 
wonu Yio mosujudu molubo olau." 

10Ti Isa lolametao, "Pohinggi mao 
yio, wuu Tamoo-heingawa ode dusa! 
Todelomo Kitabi tulatulade: Tubowa mola 
Allahu Taaala Eeyaamu, wau pomayaalo to 
Eeya wambao!" 

11 Mapulitio Ibilisi lololaa mao li Isa, wau 
mamaa-laikatiyalo lonao mai lohinta li Isa. 


MATIUS 4.12-18 13 


12 Tou loddungohe deu tei Yahya mapilo 
tuwotio ode delomo tutupa, ti Isa malolahi 
ode Galilea. 

13 Tilolaa-Lio mao Najaret, tulusi mola 
lotibiluloa to Kapernaum tobiihu lo Bulalo 
Galilea tomadala Jebulon wau Naputali. 

14 Sababu ti Isa lohutu mao suali boito, 
malo toduo wolo uiloiya li Nabi Yesaya: 

15 "Huta lei Jebulon wau huta lei Naputali, 
todalalo ode bulalo, to ngotuwali lo 
Dutulaa Yordan, Galilea huta lotaa diila 
Yahudi! 

16 Bangusa tatumu-tumula todelomo 
u modiolomo malooonto tinelo ulaba- 
labaalo motinelo! Duolo tapoo-poooyo 
todelomo lipu lomautu malobutu mai 
tinelo u mobaango!" 

17 Tumulalo mai tou boito ti Isa lolumula 
lopo habari, “Polilihulo monto duduu- 
sawaalo limongoli, sababu Allahu Taaala 
mahuaa momalenta odelo Olongia!" 

18 Tou ti Isa donggo naónaó topentadu 
lo Bulalo Galilea, Tio loóonto duulota 
tamoohalawa, deúito-yito tei Simon 
(tailunte olo Petrus) wolo wutatio, tei 
Andreas. Timongolio donggo hipoheupa 
tola tobulalo boito wolo pajala. 

19Ti Isa lotahuda mao olimongolio, "Dulo 
dudui mai Wau. Waú mamo ngaajali mai 
olimongoli momajala tau." 

20 Tulusi timongolio malo lolaa mao 
pajala limongolio wau loduduo li Isa. 

21 Ti Isa lonaó tulusi, lapataó loóonto poli 
taduulota mohutato wewo, deuito-yito 
tei Yakobus wolei Yahya, mongo walaee 
Jebedeus. Timongolio pee-peenta 
woliyamo limongolio donggo hemo 
poopiohe pajala todelomo bulotu. Ti Isa 
olo lotianga olimongolio, 

2? wau timongolio huaa lololaa mao 
bulotu woliyamo limongolio, lapatao 
loduduo li Isa. 

23 To Galilea, ti Isa lomalito ngoilanggubu 
lipu wau helo ngaajali to bebee-leyaalo 
u potabiaalo. Tio helo pohabari Habari 
Mopiohe deú Allahu Taaala mamomalenta. 
Wau Tio olo helo pooluli tahi ngongota 
wau tahi o aibua. 

24 Habari pasali li Isa boito malo 
loladu to ngoilanggubu lipu lo Siria, 
tilinggula dadaata taa lonao mai ode 
o-Lio. Timongolio lodelo mai tau-tauwalo 
tahi duutola totoonulalo ngongoto u 
hidala-dalaala wau tahi suusawa. Tau- 
tauwalo tailo tuanga lorohu u moleeto, 

tahe dudeetolo, didu mowali monao, 
ngoaamilalo pilooluli li Isa. 

25 Ngohuntua daa tau talo duduo li Isa 
tou boito. Woluo talonto Galilea, woluo 
talonto Mopuulo Kota, lonto Yudea, wau 
woluo olo talonto lipu to ngotuwali lo 
Yordan. 

l Tou ti Isa lodonto taa dadaata boito, 

5 Tio lotaodee mola ode huludu. Lapatao 
Tio malo tihuloaa, tahidudua o-Lio lonao 
mai ode o-Lio, 

“tulusi Tio lolumulaó longaajali 
olimongolio: 

3 "Potisanangilo tutu tamolaasa diilalo 
okawasa wau bolo wambao hemo tiwunela 
mola to Allahu Taaala: timongolio yito 
pongawaa umati lo Allahu Taaala! 

4Potisanangilo tutu taa hisuukalia 
lohilao; Allahu Taaala mamoliyango 
olimongolio! 

> Potisanangilo tutu taa hidupapawa 
lohilao: Allahu Taaala mamo poopolu mai 
danti-Lio ode limongolio! 

6 Potisanangilo tutu taa mooloolo 
mohutu kahandaki lo Allahu Taaala; Allahu 
Taaala mamohutu molaasa sanangi hilaa 
limongolio! 

7 Potisanangilo tutu taa u motoliango 
taawewo: Allahu Taaala mamomonu mai 
olimongolio olo! 

8 Potisanangilo tutu taa mantali hilaalio; 
Timongolio mamooonuhe Allahu Taaala. 

9 Potisanangilo tutu tamopo toduo 
dame towolota lomanusia; Allahu Taaala 
mamomasisi mai olimongolio odelo 
mongo wala-lo! 

10 Potisanangilo tutu taa modutolo 
poloalinaya sababu hemohutu kahandaki 
lo Allahu Taaala; timongolio yito pongawaa 
umati lo Allahu Taaala! 

1T Potisanangilo tutu timongoli wonu 
henteolio, alinayalio wau pitanaalio domi 
Wau. 

12 Mongo nabi tahitumula tou dipo- 
dipolulio mai limongoli maa ilalinayalio 
olo debo odelo uito. Potiwengahulo 
wau potisanangilo, sababu udaa pahala 
tosologa upilopo dapato lo Allahu Taaala 
olimongoli.” 

13"Timongoli watingo lodunia. Wonu 
watingo diilalo olamita, wolo donggo 
mowali poo panggelolo? Diduluo mao 
hunalio, bo mapomahulio wau podudutaa 
lotau. 

14Timongoli yito baango dunia. Kota 
toitaato huludu diila mowali tuuolo. 

15 Diaaluo tamopo leiita tohe, lapatao 
molaube tohe boito wolo tombe. Tio 
tumbaa mamopodutu mao tohe boito 
totambati lotohe, alihu moobaango 
motiidu tau todelomo bele. 

16 Odito olo baangumu wajibu tinetinela 
totalu lotau, alihu timongolio mooonto 
totoonulalo huhutuumu u mopiohe, tulusi 
mamomuji mola Allahu Taaala limongoli 
tosologa." 

17 "Diila mao ponganggapu deú Wau 
dungga-dungga mai moluluta butoee 
Musa wau pongaajali lomongo nabi. Wau 
dungga-dungga mai diila molulutao uito, 
bo mai mopoilaalo mao bolilio u otutuulio 
mao. 

18 Poótoloma mao! Ngotilonggadu 
hulungo wau dunia donggo woluo, 
boli hulupu ngotahe meaalo bontoo 
u pulito kikiio todelomo butoo boito, 
diila talulutolo, wonu ngoaamilalo diipo 
motoduo mai! 

19 Masababu uito, titaalo tita tamo 
lambanga tala tuwau lo papaa-lentaalo 
boito, penu boli pulito ukikiio wau 
mongaajali mao taawewo mohutu olo u 


MATIUS 5.20-23 18 


odito, mamowali tapulito ukikiio towolota 
umati lo Allahu Taaala. Boliio mao, titaalo 
tita tamoponao papaa-lentaalo boito wau 
mongaajali taawewo mohutu u odito olo, 
mamowali udaa towolota umati lo Allahu 
Taaala. 

20 Oditolio eelai mao: Timongoli diila 
pongalo aakali mowali umati lo Allahu 
Taaala, wonu diila mongilabotao guguu- 
ruwaalo agama wau tau-tauwalo Parisi 
todelomo suali moponao kahandaki lo 
Allahu Taaala!" 

2! "Otaawa limongoli deu toli 
nenemoyanto, woluo pongaajali 
debo odelo utie: Diila mao pomate 
mate-mateelo mao: titaalo tita tamomate 
mate-mateelo mao, musi adiliyolo. 

22 Bo botia potahuda-U mai olimongoli, 
titaalo tita tamoingo taawewo, maa 
adiliyolo; wau titaalo tita tamomuayo 
taawewo, maa adiliyolo totalu lo 
Mahakama Agama. Wau titaalo tita 
moloiya taawewo, 'Mohulodu', paatuti 
tapilola ode delomo tulu lonalaka. 

23 Masababu uito, wonu tala ngota 
towolota limongoli donggo hemo podewo 
wowohilio ode Allahu Taaala, tulusi 

looeela mola deu woluo taa mongongoto 
hilaa to olio, 

24 mamusi tolaaliopo dewolio boito totalu 
lotambati podewowalo, tulusi monadopo 
mota modameya wolo tau boito. De lapatio 
mao uito, bolo tio mowali mohualingai 
mopodewo wowohilio ode Allahu Taaala. 

25 Humayaalio woluo taa mopodulohe 
olimongoli ode mahakama, podameyapo 
wolio ngotilonggadu timongoli donggo 
owakutu toú diipo meidungga mota 
ode mahakama. Wonu diila, tau boito 
mamohudu olimongoli ode hakimu, 
tamamohudu mao olimongoli ode pulisi. 
Lapatao pulisi mamopo tuwoto olimongoli 
ode delomo tutupa. 

29 Wau poótoloma mao: Tantu timongoli 
diila tamoo lualai monto tutupa boito, tou 
diipo moobayali sama-samaata ngoaamila 
dintamu boito." 

27 "Otaawa limongoli deu woluo 
pongaajali debo odelo utie: Diila mao 
pojina. 

28 Bo botia Wau motahuda mai olemu: 
titaalo tita molontongo taabua ngota wau 
lohuo hilaalio, yi tau boito malojina wolo 
taabua boito todelomo hilaalio. 

29Wonu matomu olowala moosababu 
olemu mohutu dusa, luoheelo wau tapilalo 
botu lomato boito! Lebe mopioheo 
oolia tala tuwau lo pongawaamu lou 
ngangaawaalo mao matapilo-Lio ode 
delomo nalaka. 

30 Wonu uluúmu olowala moosababu 
olemu mohutu dusa, putua mao tapilalo 
uluu boito! Lebe mopioheo oolia lo 
uluumu ngotuwali lou ngangaawaalo mao 
tumuwoto ode nalaka." 

31 "Woluo olo pongaajali debo odelo utie: 
motiidu taa u motalaki dilelio tabua, patuti 
mongohi mao tuladu talaki olio. 

32 Bo botia potahuda-Ú mai olemu: 
titaalo tita tamo talaki dilelio lebe-lebe 
pomao taabua boito diila lohama pipia, 
moosababu dilelio boito mojina, wonu 
dilelio boito muli monika. Wau titaalo tita 
tamonika wolo taabua tatilalaki boito, yi 
tio olo malojina." 

33 "Otaawa limongoli deu toli 
nenemoyanto woluo pongaajali debo 
odelo utie: diila mao pomalonga danti. 
Wolo u mapilo dantimu wolo tadia totalu 
lo Allahu Taaala, musi pohutuwomu mao. 

34 Bo botia potahuda-U mai olemu: diila 
mao potadia sama-samaata, mopio domi 

hulungo, sababu hulungo yito tambati 
huhuloa lo Allahu Taaala, 

35 meaalo domi dunia, sababu dunia yito 
wapidu oaa-Tio: meaalo domi Yerusalemu, 
sababu ui-uitolo kota li Olongia daa. 

36 Diila mao potadia olo domi 
lunggongumu, sababu yio lohihilao diila 
mowali mohutu huwoumu mowali hula 
meaalo mowali moitomo, penu boli 
ngopata mao. 

37 Loiyaalo mao wambao, 'Ooó' meaalo 
'Diila' -- lebe mao leeto dudunggalio mai 
monto ibilisi." 

38 "Otaawa limongoli deú woluo olo 
pongaajali debo odelo utie: mato tuloaala 
lomato, dungito tuloaala lodungito. 

39 Bo botia potahuda-U mai olimongoli: 
diila mao poniyati totaau hipohutua u 
moleeto to olemu. Boliio mao wonu woluo 
tau molambali putongimu olowala polulia 
mao tio molambali olo putongimu oloihi. 

40Wau wonu woluo tau mopodulohe 
olimongoli ode butoo wau mohile wolo 
mooohuu boomu, wohia mao jumbamu 
olo to olio. 

41 Wonu ngotaalio takawa-kawasa 
momakusa olimongoli momota balangilio 

ngokilo lamingio, potaala mao tunggula 
dulo kilo lamingio. 

4? Wonu tau mohile u hitua-tuawua to 
olemu, wohia mao tio. Wau diila mao 
potoulia olo taa motohilaa mobulota u 
hitua-tuawua monto olemu." 

43 "Otaawa limongoli deú woluo olo 
pongaajali debo odelo utie: tolianga 
mao mongo sahabatimu wau oingoi mao 
mongo satulumu. 

44 Bo botia potahuda-U mai olimongoli: 
tolianga mao mongo satulumu, wau duai 
mola tau-tauwalo tahipo ngalinayawa 
olimongoli, 

45 Alihu timongoli mowali mongo walao 
Allahu Taaala limongoli tato sologa. 
Sababu Allahu Taaala mopobutu mai mato 
lodula-Hio ode taa u mopiohe wau ode taa 
u moleeto olo. Allahu Taaala mopo tuhutai 
didi ode taa hipohutua u otutu wau ode 
taa hipohutua umoleeta olo. 

46 Sababu wonu timongoli motoliango 
bo taa motoliangi mongoli wambao, 
pongola Allahu Taaala musi molontuli 
mai huhutuumu boito? Diila odito olo u 
hepilohutu lo tahipo tagia beya? 

47 Wau wonu timongoli mongohi maó 
salamu bo tomongo sahabatimu wambaio, 

wolo hebatilio? Tau-tauwalo tadiila 
hitotaawa to Allahu Taaala olo hipohutua 
odito! 

48 Allahu Taaala limongoli tosologa 
momonu mai ngoaamila tau wolo 
wimu-wimumuto ngoamilalo. Timongoli 
olo musi odito." 

| "Eelai mao, diila pohutua limongoli 
6 u pilopo wajibu lo agama totalu lotaa 
dadaata alihu oontonga lotau. Wonu 
timongoli mohutu u odito, yi timongoli 
diila tawohia lo Allahu Taaala limongoli 
wuupa monto sologa. 

2 Oditolio, wonu timongoli mongohi 
sadaka ode taa mosikini diila mao pololade 
suali boito debo odelo u hepohutuo lotau- 
tauwalo tahi munapikia. Timongolio yinao 
mohutu u odito todelomo bele potabiaalo 
wau to dalala daa alihu pujio lotau. Eelai 
mao, timongolio malo lolimo wuupalio. 

3 Bo timongoli, wonu timongoli mongohi 
sadaka, wohia mao wolo poo-poooyo, 
tilinggula diaaluo tamotota. 

4 Huliaalo maó huhutuumu boito diila 
otaawa boli lotatoonu, ngopohia Allahu 
Taaala limongoli tosologa. Allahu Taaala 
mooonto mai huhutuumu u tuutuo boito 
wau mamongohi mai wuupa olemu." 

3 "Wonu timongoli modua, diila mao 
potihutu debo odelo tahi munapikia. 
Timongolio motohilaa modua hitihula 
tobele potabiaalo wau topotanga lodalalo 
alihu oontonga lotau. Eelai mao, ui-uitolo 
wuupa u matilolimo limongolio. 

6 Bo wonu timongoli modua, tuwotaó 
ode huwali wau heúti mai huhebu, 
wau poduaalo mola ode Allahu Taaala 
limongoli tadiila oontonga boito. Yi Allahu 
Taaala limongoli tamooonto huhutuumu 
u tuutuó boito mamongohi mai wuupa 
olemu. 

7Wonu timongoli modua, diila mao wulita 
wuwuulia tilinggula diaaluo bungolio 
wau huudio debo odelo tau-tauwalo 
tadiila hitooawa to Eeya. Timongolio 
hipo lantobua deu hihiie limongolio 
madungohe-Lio sababu dua limongolio u 
hayahayaa boito. 

8Diila mao potihutu debo odelo 
timongolio. Mailotaawa lo Allahu Taaala 
limongoli wolo upalaluo limongoli, toú 
diipo pohile mola limongoli. 

2 Oditolio poduaalo mola odie, 'Allahu 
Taaala lo mongowatotia to Sologa: 
Eeyaalo Allahu Taaala tabo Tuwa-tuwaulo. 

Pohileaala dua Eeya tuboolo wau 
hulumatiolo. 

10 Eeyaalo Olongia lo mongowatotia. 
Pohileaala dua Eeya momalenta todunia 
wau kahandaki lo Eeya dungohelio debo 
odelo tosologa. 

11 Wuduwalo mai todulahee botie uaalo u 
palaluo lo mongowatotia. 

12 Ambungua mai mongowatotia monto 
totala lo mongowatotia, debo odelo 
mongowatotia malo ngambungu taa u 
ototala to mongowatotia. 

13 Diila mao polulia mai mongowatotia 
oolia lo palacaya toú mongowatotia 
yimontalalio bo lopatalo mai 
mongowatotia monto kawasa lo 
Ibilisi. [Eeyaalo Olongia taokawasa 
wau molamahu u ohiheo-hiheolo mao. 
Amien.]' 

14Wonu timongoli mongambungu 
taototala tolimongoli, Allahu Taaala 
limongoli tosologa olo mamo ngambungu 
mai totalamu. 

15 Bo wonu timongoli diila mongambungu 
totala lotaa wewo, Allahu Taaala limongoli 
tosologa olo diila mongambungu mai 
totalamu." 

16 "Wonu timongoli mopuasa, diila mao 
potihutoo debo odelo tahi munapikia. 
Timongolio molomelo baya limongolio 
alihu ngoaamila tau motota deu timongolio 
hipuasawa. Eelai mao, ui-uitolo wuupa u 
matilolimo limongolio. 

17Bo wonu timongoli mopuasa, 
polimamutao wau heidi mola huwoúmu, 

18 alihu diaaluo tamotota deú timongoli 
hipuasawa, ngopohia Allahu Taaala 
limongoli tadiila oontonga boito wambao. 
Allahu Taaala mooonto huhutuumu u 
tuutuo boito wau mamongohi mai wuupa 
olemu.” 

19 "Diila mao pohimoaa halata ode 
batangamu todunia, toutoonu wale wau 
taato mowali mopolusa wau tamootaowa 
monao mai motao mao. 

20Boliio mao, pohimoolo halata tosologa, 
toutoonu diaaluo wale wau taato u 
mopolusa wau tamootaowa diila monao 
mai u motao mao. 

21 Sababu toútoonu halatamu teto olo 
hilaamu!" 

2? "Mato yito tohe lobatanga. Wonu 
matomu mobaango, ngoaamila 
batangamu mobaango daa. 

23 Bo wonu matomu pulauwolo ngoaamila 
batangamu modioloma daa. Oditolio 
wonu tohe todelomo batangamu boito 
modiolomo, donggo boli tontoyoomo 
odioloma boito!" 

24 "Diaaluo penu boli ngota mao tamowali 
mokalaja ode tuani duulota. Sababu 
tio maalebe motoliango ngotaalio wolo 
tawewo. Meaalo tio maalebe tatapu wau 
molotolo hilao toli tuani ngota wolo 
tawewo. Odito olo wolimongoli. Timongoli 
diila mowali mokalaja duolo Allahu Taaala 
wau duolo halata upango olo. 

25 Sababu uito poótoloma mao: diila 
mao polawalo pasali lou potumulumu, 
deuito-yito wolo umaa polameli mongoli 
wau uilumolo, meaalo wolo u mapomake 
limongoli. Diila matutumulo boito 
mongilabotaó wolo uaalo wau batanga 
boito wolo boo? 

26 Pomilohe mola bulungi to dulente. 
Bubuu-lungiyalo boito diila hipomuloa, 
diila hipolipua, wau diila olo hipohimoa 
tilapula lou pilomulolio todelomo yibungo. 
Penu boli odito Allahu Taaala limongoli 
tosologa helo laalao bubuu-lungiyalo 
boito! Wolo timongoli diila lebe ohalaga 
wolo bulungi? 

27 Tatoonu monto olimongoli tawolo 
ololawalio mowali mopohayaa tutumulio 
penu boli ngoidi mao? 

28 Yilongola timongoli molawalo pasali 
lou pomakemu? Pootuoti mota bubuu- 
ngawaalo baakungi u hibutua tohuta 
datahu wau luasi. Bubuu-ngawaalo boito 
diila hipo kalajawa wau diila hipo hewola, 

29Boti Olongia Salomo penu boli odito 
kayalio, diila helomake boo debo odelo 
piohio lo bubuu-ngawaalo boito! 

30 Huóyoto tohuta datahu wau luasi 
mobutu mai todulahee botie wau 
loombulio mola pobuolio tunggula 
maahu. Bo Allahu Taaala helo podadai 
huoyoto boito odito piohio. Tidiyolo mao 
timongoli! Bo timongoli diila boti palacaya. 

31 Diila mao polawalo wau moloiya, 
'Wolo umaa lamelonto', meaalo 'wolo 
u mailumonto', meaalo 'wolo umaa 
pomakento”? 

32 Susuu-aliyaalo boito laito heilapita 
lotaa diila hitooawa lo Allahu Taaala. 
Lebe-lebe pomao Allahu Taaala limongoli 
tato sologa motota deú timongoli 
momalalu ngoaamilalo boito. 

33 Oditolio, potolo anipo meimulo alihu 
Allahu Taaala momalenta mai tutumulumu 

wau pohutua mao kahandaki-Lio. Yi, 
ngoaamila u wewolio mawohi mai lo 
Allahu Taaala olo olemu. 

34 Masababu uito, diila mao polawalo 
pasali lou loombu. Sababu uloombu 
olo woluo ololawalio lohihilao. Dulahee 
otie malo tuuude osuusalio, diilalo mao 
duhengi." 

| "Diila mao pomutoo taa wewo, alihu 
timongoli lohihilao olo diila butoo lo 
Allahu Taaala. 

? Sababu woloololio mola timongoli 
momutoo taawewo, odito olo Allahu 
Taaala momutoai olimongoli. Wau tuuudu 
u pomake limongoli ode taawewo, 
mapomake lo Allahu Taaala olo ode 
limongoli. 

3 Yilongola timongoli moóonto pulingo 
ayu todelomo mato lo wutatumu, hiambola 
balaki todelomo matomu lohihilao diila 
pootuoti mongoli? 

4Woloolo mola timongoli mowali moloiya 
mao to wutatumu, 'Dulo mainggilou mai 
pulingo ayu todelomo matomu', hiambola 
todelomo matomu lohihilao obaalaki? 

>Wuu munapiki! Yinggilapo baalaki 
monto matomu lohihilao, dedito yio 
mamooonto wolo mopatato, wau moo 

poinggi mao pulingo ayu monto mato lo 
wutatumu. 

6 Diila mao wohia balangi u mantali ode 
apula, alihu apula boito diila tamobale mai 
wau moluhu olemu. Wau diila mao wohia 
mutiala ode boi, alihu boi boito diila mao 
molumbe-lumbetaa mutiala boito." 

7"Pohile, yi timongoli mamo olimo. 
Pololohu, yi timongoli mamootapu. 
Pongokoo, yi huhebu mahuowalio olemu. 

8 Sababu taa u mohile mamololimo: 
taa u mololohu mamootapu: wau taa u 
mongokoo, mahuowalio to huhebu. 

2Towolota limongoli botie tingga woluo 
tiyamo ngota mongohi botu to walaio, 
wonu tio mohile roti? 

10 Meaalo mongohi tulidu, wonu tio 
mohile uponula? 

11 Penu boli timongoli moleeto, timongoli 
debo motota olo mongohi mao u mopiohe 
ode mongo walai mongoli. Tidiyolo mao 
Allahu Taaala limongoli tosologa! Eeya 
lebe mao leeto mamongohi mai u opiohe 
totaa u mohile mola to Eeya. 

12 Pohutua mao taawewo debo odelo 
u otohilaa limongoli u pohutuo mai 
limongolio. Ui-uitolo bungo lo butoee 
Musa wau pongaajali lomongo nabi." 


MATIUS 7.13-19 31 


13 "Tuwotolo moli huhebu u meepito, 
sababu huhebu wau dalalo udulu-ulunga 
ode nalaka udaa wau motanggalo, wau 
dadaata tau molibaya mao. 

14Bo meepito wau mototolo huhebu wau 
dalalo u modelo tau ode tutumulo. Wau 
bo ngoidi taa u mootapu mao." 

1> "Poodaha-dahaalo mao tomongo 
nabi paluti. Timongolio monao mai ode 
limongoli motihutu debo odelo himba, 
bo tutuulio tutu timongolio debo odelo 
saligala mongantau. 

16Timongoli mamodonuhe olimongolio 
monto huhutu limongolio. Diúto u oduhi 
diila mongohi mai hungo lo angguru wau 
diuto u oduhi diila mongohi mai hungo lo 
ar. 

17 Monto bungo lo ayu u molomiodu 
pootapulalo hungo u mopiohe, wau monto 
bungo lo ayu udiila molomiodu hungo u 
moleeto. 

18Bungo lo ayu u molomiodu diila 
moowohi hungo u moleeto, wau bungo 
lo ayu udiila molomiodu diila moowohi 
hungo u mopiohe. 

19 Timiidu bungo lo ayu udiila moówohi 
hungo u mopiohe, luwodulo wau 
pobuwolo. 

20 Odito olo mongo nabi paluti. Timongoli 
mamooonuhe olimongolio monto huhutu 
limongolio." 

21 "Diila ngoaamila taa u mongibode 
ola-U, 'Eeya, Eeya,' mamowali pongawaa 
umati lo Allahu Taaala, bo wambao taa u 
hipohutua kahandaki li Paapa-U tosologa. 

22 Todulahu Kiama ngohuntua tau 
mamo loiya to ola-U, 'Eeya, Eeya, diila 
maawolo tanggulo Eeya mongowatotia 
helo potunggulao tahuli lo Allahu 
Taaala? Wau diila maawolo tanggulo 
Eeya olo mongowatotia helo hinggi 
roroo-huwaalo moleeto wau helohutu 
dadaata moolinggolabu?' 

23 Bo Wau mamolametai, 'Wau diila 
mootaawa woli mongoli! Pohinggi mao 
monteea, timongoli tahi pohutua u 
moleeto!"" 

24 "Naa, taa u modungohe tahuda-U 
botie, wau moduduaao, tutuuwauwa debo 
odelo taa molinepo momongu belelio 
toitaato botu. 

25 Toú modehu didi, wau taluhu modaa 
mai wau dupoto moohuú molemba bele 
boito, bele boito diila molohubu sababu 
mabilongu toitaato botu. 

26 Wau taa u modungohe tahuda-U botie, 
bo diila moduduaao, tio tutuuwauwa debo 
odelo taa mohulodu momongu belelio to 
hungayo. 

27 Toú modehu didi, wau taluhu modaa 
mai dupoto moohuú molemba bele boito, 
bele boito molohubu. Wau antululio 
polu-polutuo!" 

28 Pulitio ti Isa yilapato longaajali, wau 
tau-tauwalo tawoluo teto lolinggolabe daa 
loodungohe pongaajali-Lio. 

29 Sababu Tio helo ngaajali wolo tilihula, 
diila debo odelo guguu-ruwaalo agama 
limongolio. 

l Ti Isa lotuhutai lonto huludu, wau 
dadaata tahelo dudua o-Lio. 

“Tou boito lonaó mai ngotaalio 
taongongoto lo alipo u mootihela hapato. 
Tio malo tibonggohuu totalu li Isa, tulusi 
loloiya "Paaa, wonu ti Paaa mohuto, ti Paaa 
mowali mopooluli mai olaatia." 

3Ti Isa lodedeta tau boito wau lotahuda 
mao, "Wau mohuto. Poluliilo!" Tou boitolo 
ngongotio maloluli. 

4Lapatao ti Isa lotahuda olio, "Eelai 
mao! Diila mao wunggulia penu boli olo 
tatoonu. Bo ponaolo mota odeli iimamu, 
wau pohilea mao olio u molantu mai deu 


MATIUS 8.5-9 34 


yio maloluli. Lapatao uito podewowalo 
bake upilo malentai lei Musa, odelo bukuti 
ode tau-tauwalo deu yio otu-otutuulo 
mao maloluli!" 

> Toú ti Isa tilumuwoto ode Kapernaum, 
ngotaalio polowila lo Roma lonao mai 
lodunggaya wo-Lio, wau lei tulungi o-Lio. 

b"paaa," ualo polowila boito, "wato 
lowatia mongongoto tobele. Tio 
balabalata didu mowali mobongu monto 
potulehelio wau sikisaa daa." 

7 Tahuda mao li Isa, "Wau mamonaó mota 
mopooluli olio." 

8"Sambelolo Paaa," tametaó lo polowila 
boito, "watia diila paatuti mololimo li Paaa 
tobele lowatia. Palentailo li Paaa. De wato 
lowatia boito mamoluli. 

9 Sababu watia olo mamusi taaaluku 
topalenta lo tatoitaato lowatia. Wau 
totibawa lowatia woluo olo mongo pajule 
tamusi taaaluku topalenta lowatia. Wonu 
watia mopoahu pajule ngota, 'Poonao!' 
tio olo monao. Watia moloiya mao ode 
tawewo, 'Odia mai!' tio olo monao mai: 
wau wonu watia momalenta wato lowatia, 
'Pohutua mao utie!' tio poli mamohutu 
uito." 

10 Tou ti Isa loodungohe wolo uiloiya 
lo polowila boito, Tio lolinggolabe daa. 
Lapatao Tio malo tahuda ode tau-tauwalo 
tadonggo hidudua o-Lio, "Hebati daa tau 
botie. Boli towolota taulo Isirailu diipo 
peeenta mao Wau loodungga iimani debo 
odelo utie udaalio! 

11 Otutu! Dadaata tau mamonao mai 
monto tiimulu wau otolopa u motiwengahe 
pee-peeenta wolei Abraham, Isihaka, wau 
wolei Yako todelomo Dunia Bohu lo Allahu 
Taaala. 

12 |ebe-lebe pomao tau-tauwalo 
tawajibulio mowali umati lo Allahu 
Taaala mapomahulo ode u modiolomo 
to bulemengio. Mota teto timongolio 
mahumoyongo wau modutolo." 

13 |apatao ti Isa lotahuda mao ode 
polowila boito, "Pohualingolo, wolo u 
pilalacayamu boito mamotoduo." Wau toú 
boitolo watolio maloluli. 

14 Ti Isa lonaó mota ode bele lei Petrus. 
Mota teto Tio looonto tiilo moluhengo 
lei Petrus donggo he polipitolo to 
potuluhelio. 

15 Ti Isa lolontalao uluúlio, tulusi polipitio 
yiloole. Tio malo bongu wau lohinta mao 
li Isa. 

16Tou malo laangai, hedilelo mai lotau 
odeli Isa dadaata tamaa ilotuanga lorohu 
u moleeto. Wau bo wambao loú ngotahe 
pilopo hinggi mao li Isa roroo-huwaalo 
u moleeta boito wau helo pooluli olo 
ngoaamila tahi ngongota. 

17 Ti Isa lohutu mao ngoaamilalo boito, 
wau woleeto lotoduwolo mola wolo 
uiloiya li Nabi Yesaya, deuito-yito "Tio 
momanta dudutolonto wau mopooluli 
ngongotonto." 

18 Dadaata daa tau hipalita toli Isa. Toú 
ti Isa looonto olimongolio ngoaamila, Tio 
malo poahu tahidudua o-Lio lobalango 
bulalo. 

19 Lapataó ngotaalio guru lo agama lonaó 
mai ode o-Lio wau loloiya, "Paaa Guru, 
watia ohilaa modudua li Paaa boli ode 
utoonu!" 

20Ti Isa lolametao, "Saligala oliyango, 
wau bulungi obeelealio, bo Walaó Manusia 
diila otambati u poti balatalo." 

21 Lapataó ngotaalio lomuri-Lio 
uwewo loloiya, "Paaa, polulia mai watia 
mohualingopo mota molobunga oliyamo 
lowatia." 

22 Boti Isa lolametao, "Dudui mai Wau, 
wau hulia mao taamate molobungao taa 
matelio lohihilao." 

23Ti Isa malo titae tobulotu wau 
tahidudua o-Lio lodudua pee-peeenta 
wo-—Lio. 

24 Debolo dutala daa tutu lolemba mai 
bulalo tilinggula bulotu hepilo-pilomailio 
lobuoolo. Toú boito ti Isa donggo 
tuutuluhu. 

25 Yi tahidudua o-Lio malo himbideó 
o-Lio wau lopobungu mao o-Lio. "Paaa! 
Tulungi mai! Ito mamoahumo!" wuwaatii 
mongolio. 

26 "Yilongola timongoli moohe?" tahuda 
mao li Isa. "Timongoli diila boti palacaya 
ola-U!" Lapatao ti Isa matilimihula mola 
wau longantinga dupoto wau bulalo boito. 
Tulusi bulalo mailoole daa. 

27 Tahidudua li Isa hilinggolabe. 

Uali mongolio, "Tatoonu Tio botie, 
tunggula dupoto wau buoolo moduduo 
palentaa-Lio!" 

28Ti Isa malei dungga mola ode 
ngotuwali lobulalo tomadala lo Gadara. 
Mola teto taduulota tamaa ilotuanga 
lorohu u moleeto lonao mai ode o-Lio. 
Taduulota boito hileeta daa, tilinggula 

diaaluo penu boli ngotaa mao tabuheli 
lumaodeo teto. 

29Timongolio yilumualai lonto gowa 
lokuubulu wau hiwuwaatia, "Walao Allahu 
Taaala, mapongola-Mu ami? Wolo Yio 
ohilaa mai mopo sikisa olami penu boli 
diipo wakutuulio?" 

30 Diila molamingo monteeto, woluo 
boi dadaata daa donggo hipopeehuma 
uaalolio. 

31 Roroo-huwaalo umoleeta boito 
lomolohone mao li Isa, "Wonu Yio 
mamopoahu olami lumualao, ahulilo 
mai ami tumuwoto mota ode delomo 
bobooiyaalo boito”. 

32 "Pohinggilo mao!" tahuda li Isa. Roroo- 
huwaalo umoleeta boito mailumualo 
lonto taduulota boito, tulusi tilumuwota 
mota ode delomo bobooiyaalo boito. 
Wau bobooiyaalo boito olo tilumeteo wau 
lotidehulo mola lonto biihu pangato ode 
delomo bulalo, tulusi yilumoduo. 

33 Tahipo dahawa boi boito tilumeteó ode 
kota, wau mota lohungguli ngoaamila u 
lotoduo boito, wau olo tomimbihu wolo u 
lotoduo to taduulota tailo tuanga lorohu u 
moleeto boito. 

34Yi ngoaamila taa tokota boito olo 
malonao mola lodunggaya woli Isa. Tou 
timongolio loóonto li Isa, timongolio 
lomolohone tiootutua alihu Tio mololaa 
mao lipu limongolio. 

l Ti Isa malo titae tobulotu, tulusi 
lobalango bulalo, wau lohualingo ode 
tambati pilohuluta loduhu-Lio. 

2 Mota teto tau lodelo maó ode o-Lio 
ngotaalio tadidu mowali monao balabalata 
to amongo. Tou ti Isa looonto malo odito 
udaa iimani lotau-tauwalo boito, Tio malo 
tahuda ode tadidu mowali monao boito, 
"Posabalilo, walauu-U! Duduu-saamu 
mailambungu." 

3 Dengolo lota guru lo agama tawoluo 
teto mahipo loiyawa todelomo hilaa 
limongolio, "Tau botie hemohina Allahu 
Taaala!" 

4Otaawa li Isa pikiilangi limongolio, 
oditolio Tio malo tahuda, "Yilongola 
pikiilangi limongoli malo odito leetio? 

> Toonu ulebe gambangi: motahuda 
mao, 'Dusamu mailambungu', meaalo 
motahuda mao, 'Pobongulo wau ponaolo'? 

6 Bo botia Wau mamopo bukuti mai olemu 
deú todunia botie Walao Manusia okawasa 
mongambungu dusa." Lapatao ti Isa 

lotahuda mao ode taa didu mowali monao 
boito, "Pobongulo, bintaalo amongumu 
wau pohualingolo!" 

'Taa didu wowali monao boito 
malobongu wau lohualinga ode belelio. 

8 Tou tau-tauwalo loóonto mao ulotoduo 
boito, timongolio mailoohe wau helomuji 
Allahu Taaala, sababu Allahu Taaala 
malongohi mai kawasa u odito udaalio 
ode manusia. 

9 Lapataó ti Isa lololaa mao tambati boito. 
Tou donggo naonao, Tio looonto ngotaalio 
tamootagia beya, tailunte Matiusi, donggo 
hulohuloaa tokantoli lobeyalio. Ti Isa 
lotahuda mao olio, "Dulo dudui mai Wau!" 
Yi tei Matiusi matilimihulo wau loduduo li 
Isa. 

10 Toú ti Isa donggo hemo lamela tobele 
lei Matiusi, malonao mai ngohuntua 
tamootagia beya wau tau-tauwalo tahe 
anggapuo diila mopiohu lo ulipu, lodudua 
lolamela pee-peeenta woli Isa wau 
tahidudua o-Lio. 

11 Woluo tau-tauwalo Parisi taloóonto 
mao suali boito. Wau timongolio malohintu 
to tahiduduá li Isa, "Wolo sababuulio 
gurumu hemo lamela pee-peenta wolo 

tamootagia beya wau tau-tauwalo tadiila 
hipiohe?" 

12 Ti Isa loodungohe yiyintu limongolio 
boito tulusi lolametao, "Taa seehati diila 
momalalu dokuteli, bo taa u mongongoto 
wambao. 

13 Tuletea mao wolo boliilo ayati lokitabi 
botie: 'Wau mokahandaki odehu hilao, 
wau diila bake lo binatangi'. Sababu 
Wau dungga-dungga mai diila mai 
motianga taa u monganggapu batangalio 
malopiohe, bo totaaa anggapuolio hina." 

14 | apatao uito tahidudua olei Yahya 
Tamopolihua lonao mai odeli Isa. Tulusi 
timongolio malohintu, "Yilongola amiaatia 
wau tau-tauwalo Parisi hemo puasa 
hiambola tahidudua li Paaa diila?" 

15 Ti Isa lolametao, "Woloolo mola 
huhama limongoli? Tingga mowali tahe 
tiloduo to potihunggu lonika boito 
motisuukali lohilao wonu tibulentiti 
lai donggo woluo pee-peeenta woli 
mongolio? Tantu diila! Bo mamei dungga 
wakutuulio tibulentiti lai boito mahamaalio 
monto olimongolio. Tou boito deuito 
timongolio mamo puasa. 

16 Diaaluo tau u momambola boo u 
madeedelo wolo kaingi ngopita udonggo 

bohu. Sababu kaingi pomambola 

boito mamowali umonggolongo wau 
mongedenga boo boito tilinggula mamoo 
sababu kaidingio lebe mao motanggalo. 

17 Odito olo diaaluo taa u moluango 
angguru bohu todelomo bututu 
lowalito u deedelo. Sababu bututu 
boito mamobutao wau molusa, tulusi 
anggurulio mamohuayadu. Angguru bohu 
musi tuangola tobututu bohu olo, alihu 
duduluolo debo mopiohu." 

18Toú ti Isa donggo hemo tahuda 
ode tahidudua olei Yahya Tamopolihua, 
malonao mai tauwa ngota lobele 
potabiaalo. Tio malo tibonggohuu totalu li 
Isa wau loloiya mao, "Walao watia taabua 
boheli yilate mola. Bo, ambunguolo potala 
ti Paaa monao mota modedeta olio alihu 
tio muli tumumulai." 

19Ti Isa lato tilimihulad wau peé-peéenta 
wolo tahidudua o-Lio malonao mota wolo 
tau boito. 

20 Tohuungo dalaalo taabua ngota 
tamaa mopulaa dulo taunu hiheolio 
mongongoto hepobaata loduhu u aaaita 
wolo dulahio, lohimbideo loli wulea li Isa. 
To pikiilangilio, "Asali wau bo moo dedeta 


MATIUS 9.21 -28 43 


jumba-Lio, waú mamoluli." Tulusi tio malo 
dedeta biihu jumba li Isa. 

21 (9:20) 

22 Toú boito ti Isa loili mao wau 
looonto taabua boito tulusi lotahuda 
olio, "Posabalilo, walauu-U! Kalana yio 
walauu-U palacaya ola-U, yio mamoluli!" 
Tou boitolo mola taabua boito loluli. 

23 | apatao ti Isa leidungga mota ode 
tauwa lobele potabiaalo boito. Tou ti Isa 
looonto tahi poitoheya muusiki polo tilimi 
wau dadaata tau hibuluhuta, 

24 yi ti Isa lotahuda mao olimongolio, 
"Lualao timongoli ngoaamila! Walao botie 
diila yilate; tio bo tuutuluhu." Ti Isa bo 
heiliiya limongolio ngoaamila. 

25 Toú tau-tauwalo boito mailumualo, 
ti Isa tilumuwoto ode delomo huwali lo 
walao boito wau lodihu mao uluúlio. 
Tulusi walao taabua boito malobongu. 

26 Habari boito lololadu lomola ode 
ngoilanggubu madala boito. 

27 Ti Isa malonao lonteeto wau tohuungo 
dalalo tapitoo duulota lodudua o-Lio. 
Timongolio hiwaatia, "Walaee Dauda, 
ponua mai amiaatia!" 

28 Toú ti Isa tilumuwoto ode delomo 
bele, tapitoo duulota boito lonaó mai ode 

o-Lio. Ti Isa lohintu mao olimongolio, 
"Wolo timongoli palacaya deu Wau mowali 
mopooluli mao olimongoli?" "Palacaya, 
Paaa!" tametao limongolio. 

29 Lapataó ti Isa malo dedeta mato 
limongolio wau lotahuda mao, "Kalana 
timongoli palacaya, motoduwolo mai wolo 
u hehalapuo limongoli." 

30 Yi timongolio malowali loóonto. Ti Isa 
malo poeelao olimongolio wolo pintalo, 
alihu timongolio diila mopootaa suali 
boito penu boli olo tatoonu. 

31 Bo timongolio malonaó wau helo 
pololadu lomola habari pasali li Isa ode 
ngoilanggubu madala. 

3? Tou taduulota boito malonao, taabubu 
ngota takiluwasa lorohu u moleeto 
dilelolio mai odeli Isa. 

33 Ti Isa lopolahi mao rohu u moleeto 
boito wau tosaaatilo boito tau boito 
malowali lobisala. Taa dadaata boito 
malo linggolabe wau hipo loiyawa, "Diipo 
peeenta mao ami helooonto ulotoduo mai 
debo odelo utie to Isirailu!" 

34 Bo tau-tauwalo Parisi hipo loiyawa, 
"Tauwa lo roroo-huwaalo u moleeto 
boitolo tahe longohi kawasa o-Lio u 

mopolahi roroo-huwaalo u moleeto 
boito." 

35 Odi-odieelo mola ti Isa helo lontale 
lonto madala tuwau ode madala uwewo 
wau lonto kambungu tuwau ode 
kambungu uwewo. Tio helo ngaajali 
to bebee-leyaalo potabiaalo, wau helo 
pololadu Habari Mopiohe pasali lou 
woloolo mola Allahu Taaala momalenta 
odelo Olongia. Tio helo pooluli tau- 
tauwalo tahi duutola longongoto u 
hidala-dalaala wau tao aibu batanga. 

36 Toú ti Isa loóonto taa dadaata boito, 
malodehu hilaa-Lio olimongolio, sababu 
didu tantu hilaa limongolio wau didu 
olootolo, debo odelo himba u diilalo odiiti. 

37 | apatao ti Isa lotahuda mao to 
tahidudua o-Lio. "Tilapulio dadaata, bo 
taa u mongotolo mao bo ngoidi. 

38Sababu uito pohilea maó totaa 
ohuuwo lo ilengi boito alihu molao mai 
tamongotolo duolo tilapulio." 

] 0 | Todulahee tuwau ti Isa malo 

tiangai mopulaa duulota tahidudua 
o-Lio lotiambu. Lapatao Tio longohi 
mao kawasa olimongolio mopolahi 
roroo-huwaalo u moleeto wau mopooluli 

ngongoto u hidala-dalaala wau aibu 
lobatanga u hidala-dalaala. 

“Tanggulo lo tamopulaa duulota rasulu 
boito yito: Bohulio, Simon (tailunte olo 
Petrus) wolo wutatio tei Andreas, tulusi 
tei Yakobus wolo wutatio tei Yahya, uitolo 
mongo walaee Jebedeus. 

3 Lapataó tei Pilipus wau Bartolomeus, 
wolei Tomas, wau Matiusi, tamootagia 
beya wolei Yakobus walaee Alpeus, wau 
Tadeus: 

4tulusi pulitio tei Simon Tamoo-duluwa 
huta pilohuluta loduhu wau tei Yudas 
Iskariot talo hiyanati li Isa. 

> Tamopulaa duulota rasulu boito lapataó 
yilao li Isa wolo lootapu popoo-tuhatawalo 
utie, "Diila mao ponao ode madala 
lotau-tauwalo tadiila Yahudi. Diila mao 
olo ode kokoo-tawaalo taulo Samaria. 

6Bo ponaólo ode tau-tauwalo Isirailu, 
tolomodu toli mongolio tamailapalo. 

7 Pohabaria mao olimongolio deu Allahu 
Taaala mahuaa momalenta odelo Olongia. 

8Poolulia mao tau-tauwalo tahi 
ngongota; potumula mao tau-tauwalo 
tahelo poowate; poolulia mao tau-tauwalo 
taongongoto lo alipo u mootihela 
hapato, wau yinggila mao roroo-huwaalo 

u moleeto. Timongoli malo lolimo 
ngoaamilalo boito lou beebasi. Oditolio, 
pongohi mao olo wolo beebasi. 

9 Diila podelo doi hulawa, doi talaa, 
meaanto doi tambaha. 

10 Diila podelo olo bututu losadaka, 
meaanto dulo pata boo todelomo 
nonaomu, meaanto sapatu, meaanto 
tunggudu. Sababu taa u mokalaja 
mawajibulio powoluwolo u palaluolio. 

11 Wonu timongoli meidungga tokota 
meaanto kambungu, lolohe mao ngotaalio 
tamohuto mololimo olimongoli. Poti 
biluloopo wolio tunggula timongoli muli 
momonggato. 

12 Tou timongoli tumuwoto ode bele, 
loiyawa mao, "Pohileaala dua Eeya 
mobalakati mai olimongoli." 

13 Wonu tau-tauwalo tobele boito 
mololimo olimongoli, huliaalo mao salamu 
boito debo toli mongolio. Bo wonu 
timongolio diila mololimo olimongoli, 
muli pongulia mai salamu boito. 

14Wonu woluo bele meaanto kota udiila 
mohuto mololimo olimongoli, meaanto 
diila mohuto modungohe olimongoli, 
tolailo tambati boito wau pongeeya mao 
peaahuo monto paladu oaatumu. 

15 Felai mao! To Dulahu Kiama, tau- 
tauwala lokota Sodom wau Gomora malebe 
gambangi ambunguo lo Allahu Taaala, 
wonu pobandingiolo wolo tau-tauwala 
tokota boito!" 

16 "Podtuoti mao utie: Wau molao 
olimongoli debo odelo himba udiila 
olootolo ode huungo saligala u 
mongantau. Timongoli musi mopoodaha 
mao debo odelo tulidu wau tulusi lohilao 
debo odelo bulungi poombo. 

17 Poódaha-dahaalo mao, sababu 
timongoli mawaupolio wau mapo taaluolio 
wolo mahakama. Timongoli masikisaalio 
to bebee-leyaalo potabiaalo. 

18 Timongoli madeloolio mota motaalua 
wolo tahi kawasawa wau ode mongo 
olongia sababu timongoli muri-U. Wau 
ui-uitolo hiyangio olimongoli u mongohi 
sakusi pasali ola-U olimongolio wau 
totau-tauwalo tadiila hitootawa lo Allahu 
Taaala. 

19 Bo wonu timongoli deloolio u adiliyolio, 
diila mao polawalo pasali wolo u musi 
loiya limongoli, meaalo woloolo mola 
timongoli musi mobisala. Sababu wolo 
umusi loiya limongoli boito mapootaa mai 
olemu to wakutuulio. 

20 Sababu tamamo bisala towakutu boito 
diila timongoli, bo Rohullah tato sologa, 
motimbuludei olimongoli. 

21 Mamotoduo mai deu tau mamohudu 
wutatio lohihilao pateelio mate-mateelo 
mao. Wau uitolo u mamotoduo towolota 
lotiyamo wolo walaio. Taukekeei 
mamoluwali tiilo tiyamolio wau mohudu 
mao olimongolio u pateelio mate-mateelo 
mao. 

22 Timongoli malonuó lotaa ngoaamila 
sababu timongoli muri-Ú. Bo taa u 
mootaahangi tunggula pulitio mapo 
aahuwolo. 

23Wonu timongoli alinayaalio tokota 
tuwau, teteolo ode kota uwewo. Pootaa-U 
mai olemu: Tou diipo ilonaowa limongoli 
ngoaamila kota to Isirailu, Walao Manusia 
malei dungga mai. 

24 Muri diila lebe udaa wolo gurulio, wau 
wato diila lebe udaa woli tuanilio. 

25 Malo tuuúde wonu muri ngota mowali 
debo odelo tigurulio, wau wato ngota debo 
odelo tituanilio. Wonu taúwa loú ngaalaa 
mailohialio tanggulo Beeljebul, tidiyolo 
mao ngotuango belelio. Timongolio 
mawohialio tanggulo ulebe moleetao!" 

26 "Diila mao oohe tomanusia. Diaaluo 
utuutuo, udiila oontonga, wau diaaluo u 
hitua-tuawua u milakusudu hetuuolo diila 
tamo bonggali. 

27Wolo upilo tahuda-Ú mai olemu 
todelomo modiolomo musi wulia mao 
limongoli tou mobaango lodulahu. 

Wau wolo u pilolohuma tobulonga, 
pomala-lumualo mota uito boli toutoonu. 

28 Diila mao oohe to limongolio 
tamomate batanga mate-mateelo mao, 
bo diila okawasa momate nyawa. Ooheelo 
Allahu Taaala taokawasa mopobinasa mai 
batanga wau nyawa todelomo nalaka. 

29 Dinggota mohelu duluo wowali taliyolo 
wolo mato lodoi ngopita upulito kikiio. 
Penu boli odito diaaluo mao penu tuwau 
modehu ode huta wonu diila kahandakio 
lo Allahu Taaala limongoli. 

30 Daata lohuwoo to lunggongumu olo 
mailiaapa ngoaamilalo. 

31 Sababu uito, diila mao oohe! Timongoli 
lebe ohalaga wolo bulungi dinggota!" 

32 "Titaalo tita tamo masisi totalu lo taa 
dadaata deu tio muri-U, Wau olo mamo 
masisi olio totalu li Paapa-U tosologa. 

33 Bo titaalo tita tamomaahe totalu 
lotaa dadaata deu tio muri-U, Wau 

olo mamomaahe olio totalu li Paapa-U 
tosologa!" 

34 "Diila mao polantobu deú Wau modelo 
mai polodame ode dunia botie. Wau diila 
modelo mai polodame, bo pololawani. 

35 Wau dungga-dungga mai mamoo 
sababu walao talolai moluwali oliyamolio, 
walao taabua moluwali oliilolio, wau 
walao moluhengo bua moluwali oliilo 
moluhengio. 

36 000, tamamo luwali musu upulito 
udaa, deuito-yito pongawaa ngalaalio 
lohihilao. 

37 Taa u motoliango oliyamolio meaanto 
oliilolio lebe mao wola-U diila patuti 
mowali muri-U. Odito olo taa u motoliango 
walaio talolai meaalo taabua lebe mao 
wola-U. 

38 Wau taa u diila mohuto momota 
salipulio wau modudua ola-U diila patuti 
mowali muri-U. 

39 Taa u momintengi tutumulio, maoolia 
lo tutumulio, bo taoolia lo tutumulio 
sababu tatapu wau molotolo hilao to 
ola-U, mamootapu tutumulio." 

40 "Taa u mololimo olimongoli, mamo 
lolimo ola-U. Wau taa u mololimo ola-U, 
mamo lolimo o-Lio talolao mai ola-U. 

41 Taa u mololimo nabi sababu tio nabi, 
mamo lolimo wuupa odelo ngotaalio 
lonabi. Wau tatoonu tamo lolimo 
ngotaalio tamopiohu sababu tio mopiohu, 
mamo lolimo wuupa odelo ngotaalio lo 
tamopiohu. 

42 Titaalo tita tamongohi uilumolo, penu 
bo taluhu mohuhulo ode tala ngota lotaa 
hehiinawa daa botie, sababu tio muri-U, 
pomalacayalo, deu tio maatantu mololimo 
wuupalio!" 

] ] l Lapatao ti Isa longohi mao 

totoonulalo potuhata ode 
tamopulaa duulota muri-Lio, Tio lololaa 
mao tambati boito. Tio mota longaajali 
wau lopo loladu tahuli lo Allahu Taaala to 
kokoo-tawaalo u totili mao leeto. 

2Tei Yahya Tamopolihua tadonggo to 
tutupa maloo dungohe pasali lokalaja li 
Almasi. Tulusi tio lopoahu dengolo lota 
tahidudua olio odeli Isa mola lohintu, 

3 "Ti Paaaalo tamamei dungga mai 
modudua danti lo Allahu Taaala, meaanto 
amiaatia musi mohima mai taawewo?" 

4Ti Isa lolametao, "Pohualingolo mola 
odelei Yahya wau polelea mao wolo u 
mailo dungohe wau iloontonga limongoli: 

> Taa pitoó maloóonto, taa didu mowali 
monao malowali lonao, taongongoto 
lo alipo u mootihela hapato maloluli; 
taa bungolo maloo dungohu, taa yilate 
maa tilumumulai, wau Habari Mopiohe 
monto Allahu Taaala pilo habariilio ode 
tau-tauwalo tahi mosikinia. 

6 Potisanangilo tutu taa diila o alaasani 
diila mololimo ola-U!" 

7 Lapataó mongo utolia lei Yahya boito 
malonao, ti Isa lolumulo lotahuda totaa 
dadaata pasali lei Yahya, tahuda-Lio, 
"Timongoli ode huta datahu u luasi daa 
wau delita mola lo0onto wolo? Huoyoto 
ngopata upilo tomboto dupoto? 

8Timongoli lonaó mola loóonto wolo? 
Ngotaalio tapake pake lou mopiohu? 
Tau-tauwalo tahipakea odito hibiluloawa 
tobele biluloa saaha li olongia! 

3 Oditolio yilongola timongoli monaó 
mola ode huta datahu u luasi daa wau 
delita? Mola momilohe nabi ngota? Otutu, 
tumbao lebe udaa mao lonabi ngota. 

10 Sababu tei Yahya boitolo tamila kusudu 
todelomo ayati lo Kitabi botie, 'Tabotieelo 
utoliya-U, tahuda lo Allahu Taaala, Wau 
lolao mai olio leimulo wole-Mu alihu tio 
momuo dalalo ole-Mu.' 

1T Pootoloma mao! Todunia botie diipo 
peeenta woluo taa lebe udaa mao wolei 
Yahya Tamopolihua. Penu boli odito, 
tapulito u kikiio towolota umati lo Allahu 
Taaala lebe udaa mao wolei Yahya. 

12 Tumulalo mai tei Yahya helo pohabari 
habariilio tunggula tosaaati botie, umati 
lo Allahu Taaala hetilehengi lotau-tauwalo 
tahipo tolopania motolo kawasa olio wolo 
palangi. 

13 Tunggula pilodungga mai lei 
Yahya, ngoaamila butoee Musa wau 
pongaajali lomongo nabi hipo nubuwatia 
susuu-aliyaalo umusi motoduo mai. 

14Wau wonu timongoli mohuto 
palacaya, matei Yahya boitolo tei Elia, u 
podunggaalio mai manilu-buwati. 

13 Wonu obulonga, podungohulo! 

16Wolo tatoonu Wau musi mopo 
ngilaboto tau-tauwala tojamani botie? 
Timongolio debo odelo taukekeei tahi 
huloaa topaatali. Tangopo ambua hipo 
ngiibode ode taa wewo, 

17'Ami hemo polahu mola lahu wengahe 
ode limongoli, bo timongoli diila mohuto 
mongelungo! Ami hemo polahu mola 
lahu ilopatea wau timongoli diila mohuto 
humoyongo!' 

18Tei Yahya leidungga mai -- tio helo 
puasa wau diila longilu angguru; wau 
tau-tauwalo hipo loiyawa, 'Tio mailo 
tuanga lolati!' 

19 Botia Walaó Manusia, dungga-dungga 
mai -- Tio helo lamela wau longilu: tulusi 
tau-tauwala hipo loiyawa, 'Bilohe tau 
boito! Olaloa, tahe huwoaalo, waito lo 
tamootagia beya wau waito lotaa odusa.' 
Penu boli odito, tinepo lo Allahu Taaala 
obukuti monto hahaa-siliilio.” 

20 Lapataó ti Isa malo hentea kokoo- 
tawaalo, tambati toútoonu hepilo 
hutua-Lio dadaata daa u moolinggolabu. 
Sababu tau-tauwala to kokoo-tawaalo 
boito diila lohuto lolilihu lonto duduu- 
sawaalo limongolio. 

2! "Matopotala timongoli, Korajim! Wau 
matopotala olo timongoli, Betsaida! 
Humayaalio totoonulalo moolinggolabu 
u pilohutu tohuungi mongoli mapilohutu 
to Tirus wau Sidon, yi tantu tau-tauwalo 
mola teto malohiheo lolilihu lonto 
duduu-sawaalo limongolio wau helomake 
boo lomilate wau helo podutu peaahuo to 
lunggongi mongolio. 

22 Poótoloma mao, to Dulahu Kiama, 
tau-tauwalo Tirus wau Sidon malebe 

gambangi ambunguo lo Allahu Taaala 
wolimongoli. 

23 Wau timongoli, Kapernaum! Wolo 
timongoli mapolaió-Lio demola sologa? 
Diila! Tumbao timongoli matapiloolo ode 
nalaka! Sababu humayaalio totoonulalo 
moolinggolabe u pilohutu tohuungi 
mongoli boito mapilohutu to Sodom, 
Sodom boito donggo woluo tunggula 
botia! 

24 Poótoloma maó, to Dulahu Kiama, 
taulo Sodom lebe gambangi ambunguo lo 
Allahu Taaala wolimongoli!" 

25 Toú boito ti Isa lodua, "Paapa, Eeya 
tamotolo kawasa hulungo wau dunia! 
Watia mosukuru mola odeli Paapa sababu 
u ngoaamilalo boito hehuliyo li Paapa 
lonto tahi tootawa wau tao ilimi bo pilopo 
bilohei li Paapa to tau-tauwalo ode tadiila 
hioo sikolawa. 

26 Ji-uitolo umoó sanangi hilaa li Paapa." 

27 Lapataó ti Isa lobisala, "Totoonulalo u 
hitua-tuawua mailudu mai li Paapa ode 
laatia. Diaaluo penu boli ngotaa mao 
tamotota to Walao ngopohia li Paapa. 
Diaaluo olo tamotota li Paapa ngopohia 
Walao, wau tau-tauwala ode tatoonu 
Walao boito mopootaa mao pasali li Paapa. 

28 Ponaólo mai timongoli ngoaamila 
ode ola-Ú tahi woongola, wau tamolaasa 
mobuheto bantalio; waú mamopo nyamani 
mai hilaa limongoli. 

29 Dudui mao palentaa-Ú wau pobalaajali 
mai to ola-U. Sababu Waú botie ohilaa 
mopiohu wau dupadupapa lohilao, yi 
timongoli mamolaasa nyamani wau 
moheelo wawao. 

30 Sababu totoonulalo palentaa-U 
moosanangi, wau banta u pilopo banta-U 
mai olimongoli moheelo." 

] 2 l Todulahu Saabati tuwau, tou ti 

Isa yilumaodeo to halabolu lopale 
ngopita, tahidudua o-Lio malolipu pale, 
tulusi pilolamelio sababu hipolaanga. 

“Tou tau-tauwalo Parisi lodonto mao 
uito, malo loiya timongolio odeli Isa, 
"Bilohi! tahidudua ole-Mu malo lambanga 
butoo lo agamanto lou hipohutua u 
dinidini todulahu Saabati." 

3Ti Isa lolametao, "Diipo peéenta 
pilobaca limongoli tomimbihu wolo u 
pilohutu lei Dauda toú tio wau taulio 
hipolaanga? 

4Tio tilumuwoto ode delomo Bele lo 
Allahu Taaala; tulusi lolamela roti u mapilo 
dewolio ode Allahu Taaala. Lebe-lebe 

pomao modudua butoo lo agamanto, tio 
boli taulio diila mowali molamela roti boito 
-- bo mongo iimamu wambao tamowali. 

> Meaalo diipo peeenta timongoli 
lopobaca mao todelomo butoee Musa u 
timiidu dulahu Saabati mongo iimamu 
tahe otuugasia to Bele lo Eeya, hipo 
lambangawa wuudu lodulahu Saabati, bo 
diila pilopo talalio? 

6 Poótuota mao wolo u tilahuda-U botie: 
teea woluo talebe udaa mao wolo Bele lo 
Eeya. 

'Todelomo Kitabi tulatulade: Odehu 
hilaolo u kahandakiyo-U, diila bake lo 
binatangi. Wonu humayaalio timongoli 
otu-otutuulo mao mongalati tahuda-U 
boito, tantu timongoli diila tamo potala 
totau-tauwalo tadiila ototala. 

8Sababu Walao Manusia okawasa 
todulahu Saabati." 

9Ti Isa lololaa mao tambati boito tulusi 
lonao ode bele ngowale potabiaala. 

10 Mota teto woluo tamailate uluúlio 
ngotuwali. Dengolo lota taohilaa mololohe 
totala li Isa, lohintu mao o-Lio, "Wolo 
mowali mopooluli tau todulahu Saabati?" 

11 Ti Isa lolametad, "Humayaalio woluo 
ngotaalio towolota limongoli ohimba 

tuwau, wau todulahu Saabati himba boito 
lodehu ode huango u modelomo: wolo taa 
ohuuwo lohimba boito diila motolopani 
momatulai himba boito monto huango 
boito? 

12 Naa, manusia lebe ohalaga wolo 
himba! Oditolio, wonu odito, mowali 
motulungi tau todulahu Saabati." 

13 Lapatao ti Isa lotahuda mao ode tailate 
uluúlio ngotuwali boito, "Popotulude mai 
uluumu." Tau boito malo potulide uluúlio, 
wau uluúlio boito maloluli debo odelo 
uluúlio ngotuwali. 

14 Bo tau-tauwalo Parisi lololaa mao bele 
potabiaala boito, lapatao loheeluma u 
momate li Isa mate-mateelo mao. 

15 Otaawa li Isa deu tau-tauwalo Parisi 
boito opatuju u moleeto to batanga-Lio. 
Oditolio Tio malo lolaa mao tambati boito 
wau dadaata tau lodudua o-Lio. Lapatao 
Tio malo pooluli ngoaamila tahi ngongota. 

16 Bo Tio lodini olimongolio mopootaa 
pasalii-Lio ode taawewo. 

17 Lou odito malo toduo wolo upilo 
tahuda mai lo Allahu Taaala lotimbulude 
toli Nabi Yesaya, 

18 "Tabotieelo utoliya-U Tatilulaotu-U, 
tapilonu-U wau tamotuuude tohilaa-U. 

Rohu-U mawohi-U mao o-Lio, oaadili-U 
mapo habario-Lio ode babaa-ngusawalo. 

19Tio diila tamo buutola meaanto 
monguatio, meaanto mopidato todala- 
dalaalo daa. 

20 Talilo u putuputuo diila tabolio-Lio, 
tohe u iyo-iyoopo diila tapatee-Lio. Tio 
mamohipate tunggula oaadili odungga; 

21 ngoaamila bangusa mamo tiwunela to 
o-Lio.” 

22 | apatao dilelolio mai odeli Isa ngotaalio 
tapitoo wau bubu sababu makiluwasa 
lorohu u moleeto. Ti Isa lopooluli mao tau 
boito tilinggula tio malowali lo0onto wau 
lobisala. 

23 Ngoaamila tau lolinggolabe wau hipo 
loiyawa, "Wolo maa Tio botie walaee 
Dauda tadilanti boito?" 

24 Toú tau-tauwalo Parisi loodungohe 
uito, timongolio lolametao, "Tau botie 
bo mowali mohinggi rohu moleeto, 
sababu Beeljebul, taúwa lo roroo-huwaalo 
moleeto boito malongohi kawasa boito 
o-Lio.” 

25 llotaawa li Isa pikiilangi lotau-tauwalo 
Parisi boito. Oditolio Tio malo tahuda 
ode limongolio, "Wonu lipu tuwau mopoo 
mowali hipole-polemboa wau mumuusua, 

lipu boito diila tamoo taahangi. Wau 
kota tuwau meaanto ngaalaa u mopoo- 
pooo wau mumuusua ngota timongota 
mamoantulu. 

26 Odito olo todelomo bele biluloa saaha 
li olongia lolati; wonu ungopo lemboa 
mopohinggi ungopo lemboa wewo, yi bele 
biluloa saaha li olongia lolati boito malo 
poo-pooo wau mamoantulu. 

27 Timongoli hemoloiya deú Wau helo 
pohinggi rohu u moleeto sababu kawasa 
lo Beeljebul. Wonu odito wolo kawasa 
lotatoonu tahidudua olemu mopohinggi 
rohu u moleeto. Tahidudua olemu 
lohihilao boitolo talopo bukuti deú 
timongoli tilala! 

28 Bo Wau mopohinggi rohu u moleeto 
wolo kawasa lo Rohullah. Wau uito boliilio 
deu Allahu Taaala malo lumulo lomalenta 
tohuungi mongoli. 

2IWoloolo mola tau moo tuwotaó 
ode delomo bele ngotaalio tamolotolo 
molambata halataalio, wonu tio diila 
momungupo tamolotolo boito? Lapatao 
uito, deúito tio moo lambatao halataalio. 

30 Taa diila motiwambaó ode ola-U 
tutuulio tutu motehengi ola-U. Wau 

taadiila momantu ola-U tutuulio tutu 
mongantulu kalajaa-U! 

31 Masababu uito, ototai mao, wonu tau 
mohutu dusa wau moloiya u mohina, tio 
mowali ambunguolo! Bo wonu tio mohina 
Rohullah, tio diila mowali ambunguolo! 

3? Wonu tau moloiya u hitua-tuawua 
motehengi Walao Manusia, tio mowali 
ambunguolo, bo wonu tio mohina 
Rohullah, tio diila mowali ambunguolo, 
mopio botia boli mola to ahiilari!" 

33 "Y moótapu mao hungo u mopiohu, 
bungolio musi molomiodu. Wonu bungolio 
diila molomiodu hungolio olo diila 
mopiohu. Molomiodu meaalo diila bungo 
lo ayu ngobungo maotaawa monto 
hungolio. 

34Timongoli tau moleeto, diila pongalo 
aakali timongoli moo loiya susuu-aliyaalo 
u mopiohe, wonu timongoli moleeto? Wolo 
uiloiya lotunggilo ui-uitolo u molepatai 
monto hilao! 

35 Taa mopiohu mobisala susuu-aliyaalo 
u mopiohu, sababu tio polupolu lou 
mopiohu. Bo boliio mao taa moleeto 
mobisala susuu-aliyaalo lou moleeto 
sababu tio polupolu lou moleeto. 

36 Oditolio, pootoloma mao: to Dulahu 
Kiama, ngota-ngota musi momanta 
timiidu uiloiyaalio udiila ohuna. 

37 Sababu loiyamu lohihilao boitolo 
u pomake u molantu wolo yio ototala 
meaanto diila." 

38 |apatao dengolo lota guru lo agama 
wau tau-tauwalo Parisi loloiya mao, "Paaa 
Guru amiaatia ohilaa momilohe li Paaa 
mohutu u moolinggolabu." 

39 "Donggo boli leetio wau juluhakalio 
tau-tauwala tojamani botie!" tametao 
li Isa, "Timongoli meihutu ola-U u 
moolingolabu? Timongoli diila tawohiya-U 
penu boli tuwau mao u moolingolabu, 
ngopohia u moolinggolabu li Nabi Yunu. 

40 Tei Yunu lotibiluloa dulahio totolu 
wau huilio totolu todelomo ombongo tola 
leidaa. Odito olo Walao Manusia mamo 
tibiluloa huilio totolu wau dulahio totolu 
todelomo ombongo huta. 

41 To Dulahu Kiama, tuango lipu lo 
Niniwe mamobongu mai pee-peeenta 
wolo tau-tauwalo tojamani botie wau 
mamopo tuludu olimongolio. Sababu 
tau-tauwalo Niniwe boito malo lilihu lonto 
dusa limongolio, tou tei Yunu lohutuba 

to limongolio. Bo teea botia woluo talebe 
udaa mao wolei Yunu! 

42 To Dulahu Kiama, ti olongia taabua 
monto lipu lo Hulialio mamobongu mai 
pee-peeenta wolo tau-tauwalo tojamani 
botie wau mamopo tuludu olimongolio. 
Sababu u modungoheo pongaajali lei 
Salomo tamolinepo, ti olongia taabua 
boito malo huwato ode u molaminga daa 
lonto huudu dunia. Bo teea botia woluo 
talebe udaa mao wolei Salomo!" 

43 "Wonu bolo rohu u moleeto mololaa 
mao tahingota-ngotaawa, rohu boito 
momalita tataa-mbatiyalo u mohengu 
mololohe tambati pohuhelialio, bo diila 
odunggaalio. 

44 Masababu uito tio moloiya, 'Waú 
mamuli mohualinga mola ode bele u 
matilolaau mai.' Tou tio leidungga mola 
odito, bele boito madidu otua, belesi wau 
aaatulu. 

45 |apatao tio lonaó wau malodelo pitu 
rohu wewo ulebe moleetao wolio. Lapatao 
timongolio tilumuwoto ode delomo tau 
boito, tulusi lotibiluloa teto. Wau pulitio 
mao owowoluwoa lotau boito lowali lebe 
loleetaó wolo u bohulio mai. Ui-uitolo olo 

u mamotoduo mai totau-tauwalo hileeta 
tojamani botie." 

46 Toú ti Isa donggo hemo bisala wolo 
taa dadaata boito, malonao mai tiilo wau 
mongo wuta-Tio. Timongolio tilimihulao 
to bulemengio sambela hipo tolopania 
alihu moobisala wo-Lio. 

47 Ngotaalio lotaa dadaata boito malo 
loiya mao odeli Isa. "Paaa, tiilo wau 
mongo wutati Paaa woluo to bulemengio. 
Timongolio ohilaa mobisala woli Paaa." 

48 Lapatao ti Isa lolametaó, "Tatoonu 
tiilaU? Tatoonu mongo wutatu-U?" 

49 Lapataó Tio malolunu to tahiduduá 
o-Lio wau lotahuda mao, "Tabotieelo 
tiila-U wau mongo wutatu-U. 

>0 Taa moponaó kahandaki li Paapa-U 
tosologa, tio-tiolo wutatu-U talolai, wau 
wutatu-U taabua, wau tiila-Ú." 

] 3 'To dulahulo boito ti Isa lololaa 

mao bele boito tulusi lonao mota 
ode biihu lobulalo wau lotihuloaa mota 
teto. 

2 Ngohuntua daa tau lotiambu topalito 
li Isa, sababu uito Tio mota lotihuloaa 
tobulotu, hiambola taa dadaata boito 
hitihula topentadu. 

3 |apatao ti Isa helo ngaajali mao 
dadaata suali to limongolio wolo lomake 
pohumaya. "Tamoo-mengia ngota lonao 
mota lomuayade bili," odi-odieelo mola ti 
Isa lolumulao wungguli-Lio. 

4"Tou donggo hemo muayade, woluo 
bili u lobiihuto todalalo. Tulusi bulungi 
tilumombotai wau bili boito piloo pulitio. 

>Woluo olo u lobiihuto totambati u 
hibotu-botua, u hutalio ngoidi. Bili boito 
lato lobutu mola sababu bo ngoidi hutalio. 

6 Bo tou mato lodulahu malo panggatai 
tutuu-mbuiyo boito lato lololante, lapatao 
lohengu wau yilate sababu waaatio diila 
tilumolodupo lodelomo. 

7Woluo olo bili u lobiihuto todelomo 
diúto oduhi. Diúto oduhi boito lobutu mola 
wau lohupetaa tutuu-mbuiyo tunggula 
yilate. 

8 Bo woluo olo bili lobiihuto tohuta u 
molomiodu, tulusi lomungo; woluo u 
ngohetuto, woluo u wolomo pulu wau 
woluo olo u tolopulu piúwa." 

9 Lapataó lohungguli mao lo pohumaya 
boito ti Isa malo tahuda, "Wonu obulonga, 
podungohu!" 

10 apatao tahidudua li Isa lonaó mai 
wau lohintu o-Lio, "Yilongola ti Paaa 

momake pohumaya wonu mobisala wolo 
taa dadaata boito?" 

11 Ti Isa lolametao, "Sababu timongoli 
mailohia ponu u motota mao hitua- 
tuawua u sangaja tiluuo alihu diila otaawa 
pasali loú woloolo mola Allahu Taaala 
momalenta, hiambola timongolio diila. 

12 Sababu taa u mailoluo, mawohiyalo 
poli, lebe dadaata mao, wau tio 
maolebealio. Bo taa diila owolo-wolo, yi 
ngoidi uwoluo to olio, tumbao mahamaalo. 

13 Uitolo sababuulio Wau momake 
pohumaya wonu mobisala wolo taa 
dadaata, sababu timongolio momilohu, bo 
debo odelo taa udiila mooonto; timongolio 
modungohu bo debo odelo taa udiila 
moodungohu wau diila mongalati. 

14Woleeto lowalilo mola u nilubuwati mai 
li Nabi Yesaya, 'Allahu Taaala lotahuda: 
Timongolio mamo dungohe tulusi bo diila 
mongalati; timongolio mamo pootuoto 
tulusi bo diila otaawa limongolio wolo u 
yilowali. 

15 Sababu pikiilangi lotau-tauwalo botie 
malowali lopuntuhu, bulonga limongolio 
malowali bungolo wau mato limongolio 
maloheuto. Utie motoduo mai alihu 
mato limongolio diila mao mooonto, 


MATIUS 13.16-20 68 


bulonga limongolio diila mao modungohe, 
pikiilangi limongolio diila mao mongalati 
wau diila mao mohualingai ode ola-U, 
lapatao Wau mopooluli mao olimongolio.'" 

16 "Bo donggo boli untungilio timongoli," 
tahuda mao li Isa ode tahidudua o-Lio, 
"Sababu timongoli otutu mooonto wau 
modungohu. 

17 Poótoloma mao, dadaata nabi wau 
taa u modungohe to Allahu Taaala ohilaa 
momilohe u ilontonga limongoli masaatia 
botie, bo diila oontongalio. Timongolio 
ohilaa modungohe wolo u ilodungohe 
limongoli masaatia botie, bo timongolio 
diila moo dungoheo." 

18 "Dungohi mao wolo boliilo pohumaya 
pasali lo tamoo-muayadea boito. 

19 Bili u lobiihuto todalalo debo odelo 
tau-tauwalo tahipo dungohe habari pasali 
woloolo mola Allahu Taaala momalenta, 
bo diila mongalati. Ibilisi boito lonaó mai 
wau lolambata wolo umaa pilomuayadu 
todelomo hilaa limongolio. 

20Bili u lobiihuto totambati u hibotu- 
botua, debo odelo tau-tauwalo tahi 
podungohe habari boito wau huaa 
lololimo wolo hilaa sanangi. 

21 Bo habari boito diila longuwaato 
todelomo hilaa limongolio. Odito 
timongolio ilodungga lou suusa meaanto 
ilalinayalio sababu habari boito, yi 
timongolio huaa lomaahe iimanilio. 

22 Bili u lobiihuto tohuungo diuto oduhi 
debo odelo tau-tauwalao tahipo dungohe 
habari boito, bo lolawalo pasali lo tutumuli 
mongolio sababu ohilaa tumumulo 
dadaata ngoaamilalo. Sababu uito habari 
lonto Allahu Taaala leihupeto todelomo 
hilaa limongolio tilinggula diila lomungo. 

23 Wau bili u lobiihuto tohuta molomiodu 
debo odelo tau-tauwalo tahipo dungohe 
habari boito wau longalati daa. Timongolio 
lomungo ngohuntua, woluo uwolomo 
pulu, wau woluo olo utolo pulu piuwa 
tilapulio.” 

24 Ti Isa luli lohungguli mao pohumaya 
tuwau totaa dadaata, tahuda-Lio, 

"Wonu bolo Allahu Taaala momalenta 
owowoluwoalio debo odelo pohumaya 
botie: Ngotaalio lo tamoo-mengia 
lomuayade bili mopiohu to halabolulio. 

25 Toú huilio tuwau, tou ngoaamila 
tau donggo hituluhe, musu lo tamoo- 
mengia boito lonaó mai lomuayadeo bili 

lopadengo tohiyango pale boito, lapatao 
tio malonao. 

26 Toú pipii-lomulowalo boito lobutu 
mola wau duduualio lotumbingai, 
maoontonga olo padengo boito. 

27 Lapataó tau-tauwalo tahe wuupa 
lo tamoo-mengia boito lonao mai ode 
tamoo-mengia boito wau loloiya mao, 
"Tuani, diila mati Tuani talo pomulo 
mao bili u mopiohe to halabolu li Tuani? 
Woloolo mola waliilio tunggula mapilo 
tumula lo papaa-dengowalo mola teto?' 

28 Tamoo-mengia boito lolametao, 'Uito 
huhutu lomusu.' Lapatao tau-tauwalo tahe 
wuupa lo tamoo-mengia boito luli lohintu 
mao, 'Mohuto ti Tuani mola bunggato 
lamiaatia papaa-dengowalo boito?' 

29 'Diila,' tametio mao, 'sababu wonu 
papaa-dengowalo boito bunggatolo, pale 
boito olo maobunggata. 

30 Huliaalo mao papaa-dengowalo 
boito tumumulo pee-peeenta tunggula 
meidungga pongotolalo. De mapoleleu 
mao ode tau-tauwalo tamongotolo: 
Yimoapo papaa-dengio boito, tihuta mao, 
tulusi pobuwolo. Lapatao yimoaalo palelio, 
tulusi tahua mao todelomo yibungo."" 

31 Ti Isa luli lohungguli mad pohumaya 
tuwau totaa dadaata, tahuda-Lio, 
"Wonu bolo Allahu Taaala momalenta 
owowoluwoalio debo odelo pohumaya 
botie: Sawi ngobotu hilama lo tahingota- 
ngotaawa, tulusi pilomulolio to 
halabolulio. 

32 Bili losawi yito bili upulito kikiió. 
Bo wonu malobutu mai, bili boito 
mowali upulito udaa tohiyango lo pipii- 
lomuwaalo. Bili boito mowali bungo lo ayu, 
tilinggula bubuu-lungiyalo matumombotai 
motibeelea to tataa-ngolio." 

33Woluo pohumaya tuwau uwewo 
yilungguli mao li Isa totaa dadaata. 
"Wonu bolo Allahu Taaala momalenta 
owowoluwoalio debo odelo ragi u hilama 
lotaabua ngota, tulusi ilulaulio wolo labu 
lotiligu wopato pulu loliiteli tunggula 
lolesi ngoaamilalo!" 

34 Ngoaamilalo hepilo ngaajali mao li Isa 
ode taa dadaata wolo lomake pohumaya. 

35 [ou odito lotoduwolo mola uiloiya 
lonabi, "Waú momake pohumaya wonu 
mobisala woli mongolio; Waú mamopo 
habari susuu-aliyaalo u tuutuó tumulalo 
mai dunia botie lowali!" 

36 | apatao uito ti Isa lololaa mao taa 
dadaata boito, tulusi tilumuwoto ode 
bele. Tahidudua o-Lio malonao mai wau 
loloiya, "Nte tombanga mai li Paaa to 
olamiaatia boli lo pohumaya pasali lo 
papaa-dengowalo tohiyango pale boito." 

37 Ti Isa lolametao, "Taa u momuayade 
bili umopiohe boito yito Walao Manusia. 

38 Halabolu boito yito dunia botie. 

Bili u mopiohu boito yito tau-tauwalo 
tamalowali umati lo Allahu Taaala. 
Papaa-dengowalo boito yito tau-tauwalo 
tahelo tiwambao to Ibilisi. 

39 Musu talomulo papaa dengowalo 
boito yito Ibilisi. Sembo lo pongotolo 
vito Dulahu Kiama, wau tau-tauwalo tahi 
pongotola boito yito mamaa-laikatiyalo. 

40 Debo odelo papaa-dengowalo yimoólo 
wau tumbilalo todelomo tulu, de maódito 
olo to Dulahu Kiama. 

41 Walao Manusia mamopoahu mai 
mamaa-laikati-Lio mongambu mao 
monto wolota umati-Lio ngoaamila tamoo 
sababu tau mohutu dusa, wau ngoaamila 
taa wewolio tahelohutu u moleeto. 

42 Timongolio ngoaamila mapo 
mahulo-Lio ode delomo tihengo tulu 

uyinta-yintalabu; mota teto timongolio 
mahumoyongo wau modutolo. 

43 Wau tahi pohutua kahandaki lo Allahu 
Taaala mamotinelo debo odelo mato 
lodulahu todelomo Dunia Bohu lo Allahu 
Taaala, ti Paapa limongolio. Oditolio wonu 
obulonga, podungohu!" 

44 "Wonu bolo Allahu Taaala momalenta, 
owowoluwoalio debo odelo pohumaya 
botie: woluo halata u tuutuo todelomo 
huta tulusi lotapulio lo tahingota- 
ngotaawa, wau luli pilopo tahulio mao 
todelomo huta. Lapatao kalana wengahio, 
tau boito mota lopotali ngoaamila 
milikiilio, tulusi luli lohualingai wau lotali 
huta boito." 

45 "Wonu bolo Allahu Taaala momalenta, 
owowoluwoalio debo odelo pohumaya 
botie: Daahangi ngota hemo lolohe 
mumuu-tialaalo u ohalaga. 

46 Toú tio loodungga mutiala ngobotu 
upolu-polutuo gaagalio, tio huaa lonao 
wau mota lopotali ngoaamilalo milikiilio, 
tulusi lotali mutiala u ngobutu boito." 

47 "Wonu bolo Allahu Taaala momalenta, 
owowoluwoalio pilohumaya wolo pajala 
upilo loladu tobulalo, lapatao lootapu mai 
tola u hidala-dalaala. 

48 Toú pajala boito malopolu, pajala boito 
bilintaai ode tudulio lo tahi pohalawa. 
Lapatao timongolio malo tihuloaa wau 
lopowiwi mao totoo-lawaalo boito: U 
mopiohe tilahu limongolio to bolinggo 
wau udiila mopiohe pilomahuli mongolio. 

49 Odito olo sualiilio to Dulahu Kiama, 
mamaa-laikatiyalo mamonao mai 
mopowiwi mao tau-tauwalo tahileeta, 
monto tau-tauwalo tahi pohutua 
kahandaki lo Allahu Taaala. 

350 Lapataó tau-tauwalo tahileeta boito 
mapo mahulolo ode delomo tihengo otulu. 
Mota teteetolo timongolio mahumoyongo 
wau modutolo." 

3! "Wolo timongoli mongalati lou 
ngoaamilalo boito?" tahuda mao li Isa. 
"Mongalati Paaa!" uali mongolio. 

>? | apatao ti Isa lotahuda mao, "Uitolo 
sababuulio timiidu guru lo agama 
tamalowali pongawaa umati lo Allahu 
Taaala, deuito-yito debo odelo ngotaalio 
lituani lobele talo polualo monto tambati 
lo halataalio babaa-langiyalo bohu wau 
deedelo." 

53 Lapatao ti isa yilapato lohungguli mao 
popoo-humaayalo boito, Tio lololaa mao 
tambati boito, 

>4tulusi luli lohualinga mola ode 
kambungu pilohuluta loduhu-Lio, mola 
teto Tio lonao helo ngaajali tobele 
potabiaalo, wau tahelo dungohe o-Lio 
teto, hilinggolabe daa. Timongolio 
hipoloiyawa, "Lonto utoonu tau botie 
lootoduo mai hikimati debo odelo uito? 
Wau lonto utoonu Tio lootapu kawasa u 
mohutu moolinggolabe? 

>> Diila maa Tio botie walao pani lo 
ayu? Diila mati Maria boito tiilo-Lio; wau 
mongo wuta-Tio yito tei Yakobus, tei 
Yusu, tei Simon, walei Yudas? 

36 Wau diila mamongo wuta-Tio tahi 
biluloawa tewe olo? Lonto utoonu 
lotapu-Lio mai ngoaamilalo boito?" 

37 Yi timongolio diila lololimo li Isa. 
Lapatao ti Isa malo tahuda olimongolio, 
"Nabi ngota hulumatiolio boli toútoonu, 
ngopohia to kambungu pilohuluta 
loduhulio wau tobelelio lohihilao." 

58 Masababu uito ti Isa diila helohutu 
dadaata u moolinggolabe mota teto 
sababu timongolio diila palacaya. 

] 4 l Tou boito tei Herodes, taokawasa 

tolipu lo Galilea, loodungohe pasali 
li Isa. 

2 Tei Herodes malo loiya ode tahidihima 
pantungo lipulio, "Tantu utieelo tei Yahya 
Tamopolihua tamaa luli tilumumulai! 
Uito sababuulio Tio okawasa helohutu u 
moolinggolabe." 

3 Sababu toú dipo-dipolulio mai uito 
tei Herodes malei waúpa olei Yahya wau 
lomungu olio wau lopotuwoto ode delomo 
tutupa. Tei Herodes lohutu mao odito 
kalana suali li Herodias, dile lowutatio 
lohihilao, deúito-yito tei Pilipus. 

4Sababu peeenta tei Yahya loloiya odie 
odelei Herodes, "Diila mowali yio monika 
woli Herodias!" 

> Otutuulio mao tei Herodes ohilaa 
momate olei yahya mate-mateelo mao, 
bo tio moohe totaa dadaata, sababu 
heanggapuo limongolio tei Yahya boito 
nabi. 

6 Tou tei Herodes lopolame dulahe 
ilowaliilio mai, walao taabua li Herodiasi 
longelungo totalu lotaa hetilo duwolio. 
Elungio boito loosanangi daa hilaa lei 
Herodes, 

7tilinggula tei Herodes lodanti mao olio 
wolo tadia deu penu boli wolo u pohileelio, 
mawohilio olio. 

8 Sababu pilopopatu mao liilolio, 
tadulahu boito malo bisala, "Pohile 
lowatia lunggongee Yahya Tamopolihua to 
saaatilo botia tanitani mai tobaki!" 

9 Loodungohe hihiile boito, tei Herodes 
masiluukali daa. Bo sababu tio malo 
tadia totalu lotaa hetilo duwolio, yi tio 
malo malentao lei poopolu mao hihiile lo 
tadulahu boito. 

10 Tio lopoahu tau ode tutupa mota 
lolimadei lunggongee Yahya. 

1T Lapatao lunggongee Yahya boito 
dilelolio mai tobaki wau yilohilio mao ode 
tadulahu boito. Tulusi tadulahu boito poli 
lodelo ode liilolio. 

12 Lapataó uito tahidudua olei Yahya 
lonao mai lohama milate lei Yahya wau 
yilobungio. Tulusi timongolio malonao 
lopootaa ulotoduo boito toli Isa. 

13 Tou ti Isa loódungohe habari boito, 
Tio malo titae tobulotu tutuuwau wau 
lololaa mao tambati boito, u lonao mota 
ode tambati diila otau. Bo tou tau-tauwala 
loodungohe suali boito, timongolio malo 
lolaa mao kota limongolio wau helo 
hunuhe li Isa loli tudulio. 

14Toú ti Isa lolaaheó lonto bulotu 
wau loo0onto taa dadaata boito, lodehu 

hilaa-Lio olimongolio. Tulusi Tio malo 
pooluli tau-tauwalo tahi ngongota 
towolota limongolio. 

1> Tou lolaangio malo, tahidudua li Isa 
lonao mai wau loloiya o-Lio, "Dulahu malo 
laango wau tambati botie tihitihi mai. 
Lebe mopiohu ti Paaa mopoahu mota 
tau-tauwalo botie monao, alihu mota 
motali mai uaalo to kakaa-mbunguwalo." 

16 "Diila palalu timongolio monab," 
tahuda li Isa, "Timongolilo tamongohi mao 
uaalo olimongolio." 

17 "Amiaatia bo wambao oroti limo lobutu 
wau uponula dulo botu!" tametao lo 
tahidudua li Isa boito. 

18 "Deloa mai uito," tahuda mao li Isa. 

19 Lapataó Tio malo poahu taa dadaata 
boito lotihuloo toitaato huoyoto. Tulusi 
Tio lohama roti limo lobotu wau uponula 
dulo botu boito, lapatao yilumanggela 
mola ode hulungo wau lolapali sukuru 
ode Allahu Taaala. Lapatao uito Tio 
lomita-mitangao roti boito lo uluu-Lio 
wau lohudu mao ode tahidudua o-Lio u 
lolaya-layade mota ode taa dadaata boito. 

20 Timongolio ngoaamila lolamelo 
lobubuu-tuhulo mao. Lapatao uito 

tahidudua li Isa malo himoaa lebe lou aalo 
boito, woluo mopulaa dulo kalanji hipolua. 

21 Talo lamelo tou boito tanu limo lolihu 
lota, diipo yileekeni mongobua wau 
taukekeei. 

22 | apatao uito ti Isa lopoahu tahidudua 
o-Lio lotitae tobulotu wau pilei muloa-Lio 
mola lobalango ode ngotuwali lobulalo, 
sambela Tio donggo hemei walingopo 
totaa dadaata boito. 

23 Lapataó taa dadaata boito lonao, ti Isa 
lotaode mola huludu tuwau mola lodua 
tutuuwau. Tou mahui mai, debo donggo 
mota teto ti Isa tutuuwau. 

24 Toú boito bulotu u tilaéya lo tahidudua 
li Isa, malo laminga mota tohuungo bulalo. 
Bulotu boito hepilo-pilomai lobuoolo, 
sababu dupoto tutuuwalia dulungio wolo 
bulotu. 

25 Towolota lou jamu 3 wau jamu 6 
didimodupo, ti Isa malonao mai ode 
limongolio lonao totudu lotaluhu. 

26 Toú tahidudua o-Lio loóonto o-Lio 
lonao totudu lotaluhu, iloohea daa 
timongolio. "Ponggo!" wuwaatii mongolio 
mailoohe. 

27 Boti Isa lato lolametaó, "Podoyo mola! 
Wau ti Isa. Diila oohe!" 

28 | apatao tei Petrus malo loiya, "Wonu 
Ito memangi ti Isa, palentai mai watia 
monao totudu lotaluhu." 

29 "Odia mai," tahuda li Isa. Oditolio tei 
Petrus malolaahe mola lonto bulotu, lonao 
totudu lotaluhu odeli Isa. 

30 Bo tou tei Petrus loóonto deú malo 
odito udaalio dupoto tobulalo boito, 
mailoohe tio wau mahe lumoduaa mola, 
"Eeya bantui mai!" wuwaatiio. 

31 Ti Isa huaa lohudu uluú-Lio wau 
loheúpa olio, wau lotahuda mao, "Petrus, 
Petrus, yio botie diila boti palacaya. 
Yilongola yio diila boti palacaya to ola-U?" 

32 Tulusi duduulotalo malotitaé mola 
tobulotu boito, wau dupoto olo mailoole. 

33 Yi tahidudua li Isa malo sujudu lolubo 
o-Lio. Timongolio malo loiya, "Otutu Eeya 
yito Walao Allahu Taaala!" 

34 Toú timongolio leidungga mola ode 
ngotuwali lobulalo, timongolio lolaaheo 
lonto bulotu to Genesaret. 

35Wau toú tau-tauwalo mota teto 
looonto deu talei dungga mai botie ti Isa, 
timongolio malo pololade mola habari 
boito ode ngoaamila madala totili lokota 
boito. Tulusi ngoaamila tahi ngongota 
dilelolio mai odeli Isa. 

36 Wau timongolio lomolohone o-Lio 
alihu moo dedeto jumba-Lio, penu bo 
biihio. Lapatao ngoaamila taloo dedeto 
maloluli. 

] 5 | Taulo Parisi ngopolemboa wau 

dengolo lota guru lo agama 
lonto Yerusalemu lonaó mai odeli Isa. 
Timongolio helo hintu o-Lio, 

2"Yilongola tahidudua ole-Mu diila 
moduduo uudu linenemoyanto? Tou 
mamo lamelo, timongolio diila mohuwalo 
meimulo moduduo wuudu!" 

3Ti Isa lolametao, "Wau yilongola olo 
timongoli molambanga palenta lo Allahu 
Taaala, bo kalana ohilaa moduduo uudu 
linenemoyamu? 

4Sababu Allahu Taaala malo tahuda, 
'Hulumatia mao tiyamamu woliilamu,' 
wau 'Titaalo tita tamoloi-loiya oliilolio 
wau oliyamolio, musi hukuu-maniyola 
mate-mateelo mao.' 

> Bo timongoli helo ngaajali; wonu 
tamoloiya maó ode mongo dulaalio, 'Wolo 
uwajibulio wohi laatia odeli paapa woli 
maama, mapilopo dewo laatia ode Allahu 
Taaala,' 

6 yi tau boito diilalo powajibuwolo u 
mohulumati tomongo dulaalio. Oditolio, 

kalana uudu linenemoyamu, timongoli 
diila momandungi tahuda lo Allahu Taaala. 

'Timongoli tau munaapiki! Tiluhata daa 
wolo u nilubuwati mai lei Yesaya pasali 
limongoli, deuito-yito, 

8'Odie mola tahuda lo Allahu Taaala: 
Tau-tauwala boito bo hipo lubowa ola-U 
wolo loiya, bo hilaa limongolio molaminga 
monto ola-U. 

9 Diila ohunalio timongolio molubo 
ola-U, sababu wuúdu lomanusia u pilo 
ngaajali limongolio debo odelo uito 
wuúdu-Ú."" 

10 Lapataó ti Isa lotiangai tau-tauwalo 
wau lotahuda mao olimongolio, "Dungohi 
mao alihu mongalati! 

11U tumuwoto ode ngangolio diila moo 
najisi tau boito; bo u lumualai monto 
ngango ui-uitolo umoo najisi olio." 

12 Lapataó tahidudua li Isa lonaó mai wau 
loloiya o-Lio, "Wolo otaawa li Paaa deu 
tau-tauwalo Parisi boito longongoto hilao 
tou loodungohe li Paaa lotahuda odito?" 

13 Ti isa lolametaó, "Motiidu pilomulo 
udiila pilomulo li Paapa-U tosologa 
mabunggatolo. 

14 Diila mao pandungia tau-tauwalo Parisi 
boito. Timongolio boito mongo tauwa 


MATIUS 15.15-22 83 


hipiitoa; wau wonu taa pitoo modedea 
taa pitoo, duduulotalo mamodehu ode 
delomo huango." 

15 Ualei Petrus, "Tulungia mai mopoo 
patato pohumaya boito olamiaatia Paaa!" 

16 Ti Isa lolametaó olimongolio, "Wolo 
timongoli debo diipo mongalati? 

17 Diila otaawa limongoli deú u tumuwoto 
ode delomo ngango molaahe mola ode 
delomo ombongo, wau lapatao muli 
lumualai? 

18 Bo u lumualai monto ngango, asaliilio 
mai monto hilao; wau maúitolo umoo 
najisi totau. 

19 Sababu monto hilao tumoodei 
totoonulalo pikiilangi moleeto, umoo 
sababu tau momate mateelo mao, mojina, 
mohutu u huloto, motao, mosakusi paaluti 
wau mopitana. 

20 Ui-uitolo umoo sababu tau mowali 
najisi, wau diila molamela wolo uluu udiila 
huwa-huwalo." 

21 Lapatao ti Isa lololaa mao tambati 
boito wau lonao mola ode madala totili 
lokota Tirus wau Sidon. 

22 Ngotaalio lotaabua Kanaan tomadala 
boito, lonao mai odeli Isa sambela 
wuwa-wuwaatia, "Walaee Dauda, ponua 


MATIUS 15.23-29 84 


mai watia! Walao watia taabua ilotuanga 
lorohu u moleeto. Matiluhua daa tio!" 

23 Ti Isa diila lolameto sama-samaata 
ode taabua boito. Tulusi tahidudua li Isa 
lonao mai ode o-Lio wau lomolohone 
mao, "Paaa, pei walingalo mota taabua 
boito. Tio bo wambao bulu-buluhuto to 
wuleyanto!" 

24Ti Isa lotahuda mao, "Wau botie 
yilao-Lio mai bo wambao ode bangusa lo 
Isirailu, tolomodulio ode limongolio tamaa 
yilapalo." 

25 Taabua boito lonaó mai lapataó 
losujudu mola totalu li Isa wau loloiya, 
"Tulungia mai watia, Tuani." 

26 Ti Isa lotahuda mao, "Diila mopiohu 
mohama uaalo lo taukekeei wau mopo 
mahula ode apula." 

27 "Otutu, Tuani," ualo taabua boito, 

"bo penu boli apula olo mongaa labito u 
mobiihuta mola monto meja lituanilio.” 

28 | apatao ti Isa lotahuda mao olio, 
"Ibu, otutu udaa iimanimu! Huliaalo mao 
motoduo mai wolo u otohilaamu!" To 
saaatilo boito walao taabua boito maloluli. 

29Ti Isa lololaa mao tambati boito, tulusi 
lotiduluhe mota loli pentadu lo Bulalo 

Galilea. Lapatao Tio lotaode mola huludu 
tulusi lotihuloaa mota teto. 

30 Dadaata tau lonaó mai ode o-Lio 
hideloa tau-tauwalo tahi penggoa, 
tapitoo, tadidu mowali monao, taabubu, 
wau donggo dadaata tahi ngongota 
wewolio. Timongolio lodepito tau-tauwala 
boito totalu li Isa, wau Tio helo pooluli 
totau-tauwala boito. 

31 Dadaata tau tawoluo mota teto 
lolinggolabe daa, tou timongolio looonto 
mao taa bubu malowali lobisala, taa 
penggo maloluli, tadidu mowali monao 
malowali lonao, wau taa pitoo malooonto, 
tulusi timongolio malomuji-muji Allahu 
Taaala bangusa lo Isirailu. 

32 | apatao ti Isa lotiangai tahidudua 
o-Lio tulusi lotahuda mao, "Wau momonu 
totaa dadaata botie. Matolo hui hiheolio 
timongolio mai wola-U, wau botia 
timongolio didu o uaalo. Wau diila 
mongohi olimongolio mohuwalingo lou 
hipolaanga, tolongao timongolio bolo 
meibanti todalalo." 

33 | apatao tahidudua li Isa malohintu 
o-Lio, "Toutoonu mowali poo tapulanto 
uaalo tomadala u tihitihi mai botie ode taa 
dadaata odie?" 

34 "Ngoolo botu mao roti tolimongoli?" 
yilintu li Isa olimongolio. "Pitu," tametao 
limongolio, "wau uponula kekeei dengolo 
botu." 

35 Yi ti Isa malo poahu taa dadaata boito 
lotihuloaa tohuta. 

36 | apataó Tio lohama roti pitu lobotu 
boito wau uponulalio, tulusi lolapali mola 
sukuru ode Allahu Taaala. Lapatao uito 
Tio lomita-mitangao roti wau uponula 
boito wolo uluu-Lio tulusi yilohi-Lio ode 
tahidudua o-Lio. Wau timongolio malo 
laya-layade mota totaa dadaata boito. 

37 Ngoaamila tau boito lolamelo tunggula 
lobutuhu. Lapatao uito tahidudua li Isa 
malo himoaa lebelio loú aalo boito. 
Ngoaamilalo pitu lokalanji hipolua. 

38 Tingga bo mongo lolai wambaó tamalo 
lamelo toú boito wopato lihu lota diipo 
yiliaapo mongobua wau taukekeei. 

39 | apatao ti Isa malei walinga mota taa 
dadaata boito. Tio lohihilao malo titae 
tobulotu tuwau wau lobite ode madala lo 
Magadan. 

] 6 I Woluo dengolo lota taulo Parisi 

wau taulo Saduki lonaó mai odeli 
Isa ohilaa mopotala o-Lio. Timongolio 
meihutu o-Lio moolinggolabe umopo 

bukuti mao deu Tio dungga-dungga mai 
monto Allahu Taaala. 

2Ti Isa lolametao, "Wonu mato lodulahu 
donggo titiipa mota, timongoli mamoloiya, 
'Dulahu mopiohu, sababu hulungio meela.' 

3Wau wonu dumodupo timongoli 
mamoloiya, 'Dulahu botie madidiyalo, 
sababu hulungo meela wau duoduomo.' 
Naa, timongoli mowali molaamali dulahu 
loú momilohe mola hulungo, lebe-lebe 
pomao totoonulalo tuoto lojamani diila 
olaamalia limongoli!" 

4"Mailaba leetio wau juluhakalio tau- 
tauwala tojamani botie. Timongoli meihutu 
ola-U u moolinggolabe. Timongoli diila 
tawohiyalo u moolinggolabe penu boli 
tuwau mao ngopohia u moolinggolabe li 
Nabi Yunu." Toú yilapato lotahuda odito, 
ti Isa lololaa mao olimongolio, tulusi 
malonao. 

> Tou tahidudua li Isa leidungga mota 
ode ngotuwali lobulalo, bolo ilotaawa 
limongolio deú timongolio loolipata lodelo 
roti. 

6 Ti Isa lotahuda olimongolio, "Poódaha- 
dahaalo mao ragi tau-tauwalo Parisi wau 
Saduki." 


MATIUS 16.7-12 88 


7Loodungohe tahuda li Isa odito, 
tahidudua o-Lio malo loiya ngota 
timongota, "Tio lotahuda odito sababu ito 
diila lodelo mai roti." 

8 Otaawa li Isa wolo u hebisalaa 
limongolio. Oditolio Tio malo tahuda mao, 
"Yilongola timongoli hemo susuualia loú 
diila oroti? Timongoli diila boti palacaya! 

2 Debo diipo mongalati timongoli? Diila 
ogela mola limongoli u roti limo lobotu 
mapili-pilitanga-U ode taalimo lolihu lota? 
Ngoolo kalanji lebelio loroti u mailimoi 
mongoli? 

10Wau woloolo mola olo wolo roti pitu 
lobotu ode tawopato lihu lota boito? 
Ngoolo kalanji lebelio loú aalo u mailimoi 
mongoli? 

11 Yilongola dilumutu timongoli diila 
mongalati deú Wau diila hemobisala woli 
mongoli pasali loroti? Poodaha-dahaalo 
mao ragi tau-tauwalo Parisi wau Saduki!" 

12 Pulitio mao tahidudua li Isa boito 
longalati deú ti Isa mei podaha-dahaalo 
mao olimongolio boito diila toragi u 
hepomake pohutu roti, bo to popoo- 
ngajaliyalo tau-tauwalo Parisi wau 
Saduki. 

13 Ti Isa lonaó ode madala totili lokota 
Kaisarea Pilipi. Mota teto Tio lohintu to 
tahidudua o-Lio, "Modudua loiya lotau, 
Walao Manusia boito tatoonu?" 

14 Tahidudua o-Lio malo lametaó, "Woluo 
talo loiya tei Yahya Tamopolihua. Woluo 
olo talo loiya tei Elia. Taawewo poli loloiya 
tei Yeremia meaanto tala ngota lonabi." 

15"Bo modudua olimongoli lohihilao, 
tatoonu Waú botie?" 

16 Tei Simon Petrus lolametao, "Ti Paaa 
yito Olongia Tamoo-poaahua Walao 
Allahu Taaala Tatumu-tumulo." 

17 "Mailuntungi daa yió, Simon walaée 
Yona!" tahuda li Isa. "Sababu diila manusia 
tamalo pootaa mai suali boito to olemu, 
boti Paapa-U tosologa. 

18 Sababu uito ototai mao, yio botie tei 
Petrus, botu u motoheeto. Wau toitaato 
wumbato botu botieelo Waú mamomongu 
mao galeja-U, udiila mowali olaahe; penu 
boli lomautu! 

19Wau mamongohi mai olemu uunti 
Dunia Bohu lo Allahu Taaala. Wolo u 
diniyomu toitaato dunia, uito olo dididini 
tosologa. Wau wolo u banaliyamu toitaato 
dunia, uito olo banaliyalo tosologa." 

20 apatao ti Isa malo poeelao to 
tahidudua o-Lio alihu timongolio diila 
mopootaa boli olo tatoonu deu Tio-tiolo 
Olongia Tamoo-poaahua. 

21 Tumulalo mai tosaaati boito, ti Isa 
lotahuda wolo juujulu ode tahidudua o- 
Lio, deú Tio musi monao ode Yerusalemu 
wau mola modutolo dadaata monto 
mongo taúwa, mongo iimamu taúwa wau 
guguu-ruwaalo agama. Tio mapateelio 
mate-mateelo mao, bo todulahu otolulio 
Tio mamuli mobongu mai. 

22 Lapataó tei Petrus lomantangao li 
Isa ode yintili wau lodini o-Lio, ualio 
mao, "Pohileaala dua Allahu Taaala mopo 
lamingao suali boito, oo Eeyaú! Diila bolo 
suali boito motoduo mai to Eeya!" 

23 Ti Isa maloili mao tulusi lotahuda 
odelei Petrus, "Pohinggi mao monteea 
Tamoo-heingawa ode dusa! Yio 
mongabu-ngabuuto ola-U. Pikiilangimu 
boito pikiilangi lomanusia, diila pikiilangi 
lo Allahu Taaala!" 

24 Lapatao ti Isa lotahuda ode tahidudua 
o-Lio, "Taa u mohuto modudua ola-U, 
musi momalonga polohuna daa batangalio 
lohihilao wau momota salipulio, wau tulusi 
modudua ola-U. 

25 Sababu taa u motohilaa momintengi 
tutumulio, maoolia lo tutumulio. Bo 
taa u mopobake tutumulio ode ola-U, 
mamootapu tutumulio. 

26Wolo untungilio ode tahingota- 
ngotaawa, wonu ngoilanggubu dunia botie 
mowali milikiilio, bo tio oolia lo tutumulio? 
Wolo mowali tutumulo boito tuloalo loú 
hitua-tuawua? 

27 Diilalo mohiheo Walaó Manusia, 
pee-peeenta wolo mamaa-laiikati-Lio, 
mamei dungga wolo kawasa li Paapa-Lio. 
Toú boito Tio mamolontuli mai timiidu tau 
motuuude wolo huhutuulio. 

28 Ototai mao! Towolota limongoli teewe 
woluo tadiila mate, tou diipo mooonto 
Walao Manusia meidungga mai odelo 
Olongia." 

] 7 'Wolonggui mola lapatio mao 

ti Isa malodelo olei Petrus wolei 
Yakobus wau wutatio tei Yahya, lotitihi 
mola tohuidee tuwau u molanggato. 

“Totalu limongolio, lolomelo lomola baya 
li Isa: Baya-Lio malo tilango debo odelo 
mato lodulahu wau boo-Lio moputio 
hiinta-intawa. 

3 Lapataó tahidudua o-Lio toulota boito 
malooonto olei Musa wolei Elia hemobisala 
woli Isa. 

4Lapatao tei Petrus loloiya mao odeli Isa, 
"Eeya sanangi daa ito teea. Wonu otohilaa 
lo Eeya, Watotia mamopo tihulo kema tolo 
wale teea: tuwau ode Feya, tuwau olei 
Musa, wau u tuwau poli olei Elia." 

> Toú tei Petrus donggo hemobisala, 
heengo u motilango daa malo henggubei 
olimongolio wau lonto heengo boito 
dungo-dungohei suala lotahuda mai, 
"Tabotieelo Walauu-U tapilonu-U. Tio 
moosanangi hilaa-U. Podungoheo o-Lio!" 

6 Tou tahidudua li Isa loddungohe suala 
boito, timongolio mailoohe daa tilinggula 
leidambaolo mola tohuta. 

7 Boti Isa malonaó mai wau lodedeta 
olimongolio. “Tihulolo mola,” tahuda-Lio 
mao. "Diila oohe!" 

8Tou timongolio lomiloheó, diduluo mao 
tailoontonga limongolio, ngopohia boti 
Isa wambao. 

2Toú timongolio lotuhuta mola lonto 
huidee boito ti Isa lopoeelao olimongolio, 
"Diila mao polelea boli olo tatoonu wolo u 
iloontonga limongoli engonti, tou Walao 

Manusia diipo bongulo-Lio mai monto 
Opopate." 

10 Tahidudua li Isa lohintu mao o-Lio, 
“Yilongola guguu-ruwaalo agama hipo 
loiyawa deu tei Elia musi meimulopo mai?" 

11 Ti Isa lotahuda mao, "Memangi tei Elia 
monao mai wau tio mamo poobelesi mao 
totoonulalo u hituwa-tuawua. 

12 Bo Wau motahuda mai olemu tei 
Elia malonao mai, bo tau-tauwala diila 
looonuhe olio; hepilohutu limongolio tio 
bolo totoonulalo u otohilaa limongolio. 
Wau odito olo u mapohutuo limongolio to 
Walao Manusia." 

13 Lapataó tahidudua o-Lio malo ngalati 
deu ti Isa lotahuda pasali lei Yahya 
Tamopolihua. 

14 Toú ti Isa wau toulota tahidudua o-Lio 
luli lohualingo ode taa dadaata boito, 
talolai ngota malonao mai, wau losujudu 
mola totalu li Isa, 

Is wau loloiya, "Paaa ponua mai 
walao watotia. Ngongotio hedudeetolo. 
Ngongoto lodudeetio boito wonu 
meidungga malo laba-labaalo tilinggula 
tingga maito tio modehu ode delomo tulu 
wau tingga maito olo tio modehu ode 
delomo taluhu. 

16 Watotia malodelo ode tahidudua li 
Paaa, bo timongolio diila lowali lopooluli 
mao olio." 

17 Ti Isa lotahuda mao, "Mailaba timongoli 
botie! Timongoli tutuulio tutu tau-tauwalo 
tahelo halahu lonto dalalo u otutu wau 
diila palacaya. Tunggula omolua Wau musi 
motibiluloa woli mongoli wau mosabali 
woli mongoli? Deloa mai walao boito! 

18 Tulusi ti Isa lomalentaó rohu u moleeto 
todelomo walao boito yilumualo. Wau 
rohu u moleeto boito mailumualo, tulusi 
walao boito loluli to saaatilo boito. 

19 Lapataó tahidudua li Isa lonaó mai 
ode o-Lio lotiwiwi mao wau lohintu o-Lio, 
"Paaa, wolo sababuulio amiaatia diila 
mowali mopohinggi rohu umoleeta boito?" 

20 Ti Isa lolametaó, "Sababu timongoli 
diila boti palacaya. Eelai mao! Wonu 
timongoli o iimani penu bo odelo udaa 
bili losawi, timongoli mowali moloiya ode 
huludu botie, 'Limbatolo mola odito!' 
tantuulo mao huludu botie mamo limbato. 
Diaaluo penu boli tuwau mao udiila 
opohutuo limongoli! 

21 [Bo rohu u moleeto debo odelo utie, 
bo mowali yinggilola lodua wau puasa.]" 


MATIUS 17.22-27 95 


2? Tou tahidudua li Isa hiambua to Galilea, 
ti Isa lotahuda mao ode limongolio, "Diilalo 
mohiheo, Walao Manusia mawuduolio ode 
kawasa lomanusia. 

23 Tio mapateelio mate-mateelo mao, bo 
todulahu otolulio Tio mamuli bongulo-Lio 
mai." Yi tahidudua o-Lio mahi suukalia 
daa. 

24 Toú ti Isa wau tahidudua o-Lio 
leidungga mola ode Kapernaum, tahipo 
tagia beya Bele lo Eeya lonaó mai odelei 
Petrus wau lohintu mao, "Ti Gurumu 
hemomayali beya Bele lo Eeya meaanto 
diila?" 

25 Tej Petrus lolametaó, "Hemomayali!" 
Tou tei Petrus lohualingo, ti Isa lohimelu 
mao olio leimula, "Simon woloolo mola 
huhamamu? Tatoonu tamusi momayali 
mao beya meaalo haasili ode mongo 
olongia todunia botie? Ulipu meaalo 
taadeli?" 

26 "Taadeli," tametaó lei Petrus. "Wonu 
odito," tahuda mao li Isa ulipu diila palalu 
momayali. 

27 Bo diila mowali ito mopo ngongoto 
hilaa lotau-tauwalo boito. Oditolio, 
ponaolo ode bulalo mota pongailolo. 
Hamaawa mai bohulo tola u ohamaamu. 

Todelomo ngangolio boito yio mamoo 
dungga mato lodoi u motuuheta wolo 
beyaanto duulota. Hamaawa doi boito wau 
bayalia mao olimongolio beyaanto ode 
Bele lo Eeya." 

] 8 | Tou boito tahidudua li Isa lonaó 
mai ode o-Lio wau lohintu, 
"Tatoonu tahe anggapuolio pulito udaa 

towolota umati lo Allahu Taaala?" 

“Ti Isa malo tiangai walao talolai 
kikiia ngota, wau lopotihulo olio totalu 
limongolio. 

3 Lapataó ti Isa lotahuda mao, 
"Pomalacayalo! Bo wonu timongoli 
molomelo wau mowali debo odelo 
taukekeei, timongoli mamowali pongawaa 
umati lo Allahu Taaala. 

4Taa u motidupapa lo batangalio wau 
mowali debo odelo taukikiia botie, 
tio-tiolo tapulito udaa towolota umati lo 
Allahu Taaala. 

> Wau taa u mololimo taukikiia tadebo 
odelo utie sababu Wau, boliilio mao 
mololimo ola-U." 

6"Tatoonu tamoo sababu tala ngota 
lotau-tauwalo biaasa botie diilalo 
palacaya ola-U, lebe mopiohe wonu botu 

pohilingalo potihutolo to buloolio wau tio 
loduoolo ode delomo deheto u modelomo. 

7Donggo boli topotalalio dunia botie 
sababu susuu-aliyaalo u moosababu tau 
mohutu dusa. Memangi susuu-aliyaalo 
debo odelo uito malaito woluo, bo 
matopotala tamoo sababu mao! 

8Wonu uluúmu meaanto oaatumu 
moosababu olemu mohutu dusa, olota 
wau pomahula mao. Lebe mopiohe yio 
tumumulo wolo Allahu Taaala loú didu o 
uluú meaanto o oaato ngotuwali, bo yio 
mapomahu-Lio ode delomo tulu lonalaka 
wolo uluú wau oaatumu dulo tuwali. 

2Wau wonu matomu moosababu olemu 
mohutu dusa, luoheelo wau pomahula 
mao. Lebe mopiohe yió tumumula wolo 
Allahu Taaala didu omato ngotuwali lou 
mapomahu-Lio ode delomo tulu lonalaka 
wolo mato dulo tuwali." 

10"Poódahai! Diila mao pohina tala ngota 
monto tau-tauwalo ukikiio botie. Sababu 
pootoloma mao, mamaa-laikatiyalo 
limongolio laito woluo totalu li Paapa-U 
tosologa. 

11 (Sababu Walao Manusia dungga- 
dungga mai mopoaahu tailapalo!] 

12Woloolo mola huhamaamu? 
Humayaalio woluo ngotaalio taohimba 
ngohetuto, tulusi tuwau towolota lo hihii- 
mbawaalo boito mooli, wolo u mapohutuo 
lotau boito? Tantu tio mamololaa mao 
himba u tio lopulaa tio boito tohuludu wau 
mota mololohei uilooli boito. 

13 Wau wonu tio muli moódungga himba 
boito -- pomalacayalo ola-U -- tio malebe 
meengaheo tohimba u tuwau boito wolo u 
tio lopulaa tio wewolio boito udiila yilooli. 

14 Odito olo Allahu Taaala limongoli 
tosologa diila mohuto tala ngota lotau- 
tauwalo taboheeli palacaya to ola-U botie 
lapalolo." 

15 "Wonu wutatumu odusa olemu, 
ponaolo ode olio wau pootaa mao 
totalaalio. Pohutua mao uito wolo 
poo-poooyo towolota limongoli duulota 
wambaio. Wonu tio modungohe loiyamu, 
yi maloaahu yio luli lootapu mai wutatumu 
boito. 

16Bo wonu diila, podelo mota ngota 
meaanto duulota poli. Sababu todelomo 
Kitabi tulatuladu, 'Pulito ngoidilio duulota 
meaalo toulota sakusi tapalaluwolo u 
mopoilaalo ngotaalio tapilo tulude boito 
ototala.' 

17Wonu tio diila mololimo nasehati 
lotau-tauwala boito, pootaa mao suali 
boito ode jamaa. Wau pulitio mao, wonu tio 
diila mohuto mololimo nasehati lojamaa, 
anggapuwalo tio odelo tamootagia beya 
meaanto ngotaalio tadiila motota lo Allahu 
Taaala." 

18"Ototai maó: Wolo udinio limongoli 
todunia, dinidini olo tosologa. Wau wolo u 
banalia limongoli todunia, banabanali olo 
tosologa. 

12 Wau ototai mao olo: Wonu towolota 
limongoli todunia botie taduulota 
aaakolowa pasali lolo wambaio wau 
modua mola uito, yi dua boito matolimo li 
Paapa-U tosologa. 

20 Sababu toútoonu duulota meaanto 
toulota motiambu sababu Wau, Wau woluo 
tohuungi mongolio." 

21 Lapataó tei Petrus malonaó mai odeli 
Isa wau lohintu, "Oo Eeya, wonu wutato 
lowatotia odusa towatotia, tunggula 
pooongolo watotia musi mongambungu 
olio? Tunggula pooopitu mao?" 

22 Ti Isa lolametao, "Diila, diila tunggula 
pooopitu, bo pooopitu lopulaa pitu piuwa! 

23 Sababu wonu bolo Allahu Taaala 
momalenta, owowoluwoalio debo odelo 

pohumaya botie: Ngotaalio li Olongia 
motohilaa mopoo lapato bibii-loliyaalo 
lomongo watolio. 

24 Toú tio lolumulo lomalakisao, 
mapilopo taluwolio mai ode olio wato 
ngota taobiloli heyuta-yutaawa, 

25 wau diila lodbayali biloliilio. Oditolio 
ti olongia boito malei potali mao wato 
boito pee-peeenta wolo walaio wau 
dilelio taabua, wau ngoaamila milikiilio u 
pomayali biloliilio. 

26 Wato boito malo sujudu totalu li 
olongia boito, wau lomolohone mao, 
'Tuani, posabalipo ode watotia. Watotia 
mamo poopolu mai ngoaamila biloli 
boito.' 

27 Ti Olongia boito malo tolianga olio, 
tilinggula tio malo luluto ngoaamila 
biloliilio. 

28 Toú wato boito yilumualaó, 
ilodunggaalio tio wolo sahabatilio, 
wato ngota olo, taobiloli to olio dengolo 
lihu. Tio malo heupa sahabatilio boito, 
tilingoloio, wau loloiya mao, 'Bayalia mai 
ngoaamila bilolimu!' 

2ITulusi sahabatilio boito malo sujudu 
totalulio wau lohile, 'Posabalipo sahabati, 
ngoaamila mabayaliyau mai!' 

30 Bo wato boito diila lohuto. Boliio mao, 
tio bo malo potuwoto olio ode delomo 
tutupa tunggula tio loo bayali biloliilio. 

31 Tou mongo wato wewo looonto 
mao wolo ulotoduo boito, timongolio 
masiluukali wau lopodulohe suali boito 
odeli olongia. 

32Yi ti olongia boito malei tianga wato 
tamoleeto boito wau loloiya olio, 'Wato 
tamoleeto! Ngoaamila bilolimu mailulutuu 
bo sababu yio malo molohone mai olau. 

33 Wolo yio diila patutilio olo motolianga 
sahabatimu debo odelo wau malo tolianga 
olemu?' 

34Ti Olongia boito maloingo daa. Wato 
tamoleeto boito mapilopo tuwotio ode 
tutupa tunggula ngoaamila biloliilio 
bilayalialio." 

35Ti Isa lopoo pulitao silitaa-Lio wolo 
tataa-heyaalo botie, "Odito olo ti Paapa-U 
tosologa mopohutu mai olimongoli 
ngota-ngota, wonu timongoli diila 
mongambungu wutatumu wolo ihilasi." 

] 9 l Lapatao ti Isa yilapato lotahuda 
mao ngoaamilalo boito, Tio lololaa 

mao Galilea tulusi lonaó ode madala lo 

Yudea to ngotuwali lo Dutulaa Yordan. 

2 Dadaata talo dudua o-Lio, wau Tio malo 
pooluli olimongolio mota teto. 

3 Lapataó tau-tauwalo Parisi lonaó mai 
lopotala o-Lio. Timongolio helohintu, 
"Modudua butoo lo agamanto, tingga 
mowali ngotaalio motalaki dilelio taabua 
penu boli alasani wolo wambaio?" 

4Ti Isa lolametao, "Wolo diipo pilobaca 
limongoli todelomo Kitabi deú Allahu 
Taaala talo powali manusia, toú bohulio 
mai helo powali olimongolio talolai wau 
taabua? 

> Wau lapataó uito Tio lotahuda, 'Uito 
sababuulio talolai mololaa mao oliilolio 
wau oliyamolio wau motituwau wolo 
dilelio, yi duduulotalo mowali tuwau.' 

6 Oditolio timongolio diilalo duulota, bo 
ngota. Vito sababuulio wolo u mapilopo 
tuwau lo Allahu Taaala diila mowali talakia 
lomanusia." 

7 Lapatao tau-tauwalo Parisi lohintu 
o-Lio, "Wonu odito yilongola tei Musa 
leiwohi totau tuladu talaki ode dile taabua 
taa tilalakilio boito?" 

8 Ti Isa lolametaó, "Tei Musa mopoluasi 
olimongoli motalaki dilemu taabua sababu 
timongoli mototolo daa ajaliyolo. Bo 
tutuulio tutu diila odito tou bohulio mai. 

2 Oditolio, dungohi mao utie: Titaalo tita 
tamotalaki dilelio -- lebe-lebe pomao 
taabua boito diila lohama pipia -- lapatao 
monika poli wolo taabua wewo, yi tau 
boito malojina." 

10Yj tahidudua li Isa malo loiya o-Lio, 
"Wonu suali lou wumbuta lo motolo dilea 
vito debo odelo uito, lebe mopiohu diila 
ponika." 

11 Ti Isa lolametaó, "Diila ngoaamila 
tau moo tolimo tataa-heyaalo boito, bo 
wambao tau-tauwalo tamaa tilantu mai lo 
Allahu Taaala. 

12 Sababu woluo taa diila mowali monika, 
sababu timongolio memangi mapilo 
tutulio mai odito. Woluo olo taa diila 
mowali monika sababu tio pilohutu odito 
lotaa wewo. Wau woluo olo taa molulaoto 
lohihilao udiila monika, alihu mowali 
momaya to Allahu Taaala. Taa mambo 
mololimo pongaajali botie, huliilo mao tio 
mololimo uito." 

13 Woluo tahe lodelo mai taukekeei odeli 
Isa alihu Tio mopodutu lo ulu-lo toitaato 
lunggongi mongolio wau modua mola 
olimongolio. Bo tahidudua li Isa maloingo 
totau-tauwala boito. 

14V) ti Isa lotahuda mao ode tahidudua 
o-Lio, "Hulii mao taukekeei boito monao 
mai ode ola-U! Diila mao dinia timongolio, 
sababu tau-tauwalo debo odelo utieelo 
tamowali pongawaa umati lo Allahu 
Taaala." 

15 Tulusi ti Isa helo podutu ulu-lo 
toitaato lunggongo lo taukekeei boito wau 
lobalakati mao olimongolio. Lapatao Tio 
lonao lonteeto. 

16 Todulahu tuwau talolai ngota lonaó 
mai odeli Isa, "Paaa Guru," ualio mao, 
“huhutu mopiohe wolo umusi pohutuo 
lowatia alihu mowali mololimo tutumula 
ututuulio tutu wau ohiheo-hiheolo mao?" 

17Ti Isa lolametao, "Yilongola yio 
mohintu ola-U tomimbihu wolo u 
mopiohe? Bo woluo Tuwau u mopiohe. 
Wonu yio mohuto tumumulo, yio musi 
modungohe totoonulalo palenta lo Allahu 
Taaala." 

18 "Palenta utoonu uito?" yilintu mao 
lotau boito. Ti Isa lolametao, "Diila mao 
pomate-mateelo mao, diila mao pojina, 
diila mao potao, diila mao pongohi sakusi 
udiila otutu, 

19 hulumatia mao tiilamu wau tiyamamu: 
wau tolianga mao ngota timongotamu 

debo odelo yio motoliango batangamu 
lohihilao." 

20 "Ngoaamila palenta boito madiludua 
lowatia," tametao lo taa bohulotau boito. 
"Donggo wolo poli upalalu?" 

21 Ti Isa luli lotahuda olio, "Wonu yió 
motohilaa mowali wimu-wimumuto 
ngoaamilalo, ponaolo mota wau potalia 
mao ngoaamila milikimu. Wohia mao doilio 
ode taa mosikini, wau yio mamootapu 
halata tosologa. Lapatao uito, ponaolo 
mai modudua ola-U!" 

22 Loódungohe tahuda boito, taa 
bohulotau boito malonao wau hilaalio 
siluukali daa sababu tio kaya daa. 

23 Lapataó ti Isa lotahuda maó ode 
tahidudua o-Lio, "Waú motahuda mai 
olemu, suukali daa taakaya mowali 
pongawaa umati lo Allahu Taaala. 

24 Wau utie olo utohilaa potahuda-U 
mai olemu; lebe gambangi unta tuwau 
tomuwoto ode huango dudetu wolo 
taakaya ngota tumuwoto ode Dunia Bohu 
lo Allahu Taaala." 

25 Toú tahidudua li Isa loódungohe tahuda 
li Isa boito, timongolio lolinggolabe. "Wonu 
odito," uali mongolio, "tatoonu tamowali 
moaahu?" 

26 Ti Isa lomiloheó olimongolio tulusi 
lotahuda mao, "Duolo manusia, uito diila 
pongalo aakali! Bo duolo Allahu Taaala, 
ngoaamila pongalo aakali." 

27 Tulusi tei Petrus loloiya mao, "Bilohilo, 
amiaatia malo lolaa mai totoonulalo u 
hitua-tuawua wau lodudua li Paaa. Wau 
wolo u matolimo lamiaatia?" 

28Ti Isa lotahuda mao olimongolio, 
"Pomalacayalo: To Dunia u Bohu, Walao 
Manusia mamo tihuloaa toitaato tambati 
huhuloa-Lio u lailaio. Tou boito timongoli 
tahidudua ola-U mamo tihuloa toitaato lo 
mopulaa duluo tambati huhuloa li olongia 
wau mamomutoo tamopulaa duluo kaumu 
bangusa lo Isirailu. 

29 Wau motiidu taa u malo lolaa mao 
bele, meaanto wutatio talolai meaanto 
taabua, meaanto oliilolio oliyamolio, 
meaanto mongo walaio, meaanto 
halabolu kalana Wau, tau boito mamuli 
mololimo poohetuto piuwa. Wau tio mamo 
lolimo olo tutumulo ututuulio tutu wau 
ohiheo-hiheolo mao. 

30Bo dadaata taa u masaatia botie 
tabohulio mamowali tapulitio wau 
tamasaatia botie tapulitio mamowali 
tabohulio." 

! "Wonu bolo Allahu Taaala 
2 0 momalenta, owowoluwoalio debo 
odelo pohumaya botie: Ngotaalio taa 
ohuuwo ilengi lo angguru yilumualo toú 
dimodupo mololohe taa u mokalaja to 
ilengi lo anggurulio. 

2 Lapataó tio akolo momayali olimongolio 
ngopita doi talaa dulahio tuwau, tio malo 
poahu mota olimongolio helo kalaja to 
ilengi lo anggurulio. 

3 Jamu sambila dimodupo, taa ohuúwo 
lo ilengi boito luli lonao, wau lo0onto 
dengolo lota tadiila okalaja topaatali. 

4Yi tio loloiya mao ode limongolio, 
'Ponaolo mola timongoli mokalaja to 
ilengi lo angguruú. Waú mamo mayali 
olimongoli wolo wuupa u patuti.' 

> Timongolio olo malonao. Toú dulahu 
matotaú wau dulahu majamu tiga 
lolaango, taa ohuuwo lo ilengi boito 
luli yilumualo wau lohutu mao suali u 
tutuuwauwa. 

6Wau tanu jamu lima lolaango, tio luli 
yilumualo wau looonto debo donggo 
woluo tadiila okalaja. Tulusi tio malohintu 
olimongolio, 'Yilongola timongoli hitihula 
tulusi tewe lou diila hipohutua wolo-wolo?' 

7 Tau-tauwala boito malo lametao, 
'Diaaluo tamongohi mai kalaja to 
olamiaatia.' 'Wonu odito,' ualo taa ohuuwo 
lo ilengi boito, 'ponaolo timongoli mola 
mokalaja to ilengi lo angguruú.' 

8 Malo laangaó, taa ohuúwo lo ilengi 
boito loloiya ode mandululio, 'Tianga mai 
tahi pokalajawa boito wau bayalia mao 
wuupa limongolio ngota-ngota, tumulalo 
mao taa u tilumuwoto pulitio tunggula 
ode taa u tilumuwotai bohulio.' 

2Tulusi malonaó mai tahi pokalajawa 
tumulalo mao tahelo kalaja lonto jamu 
lima lolaango. Timongolio ngota-ngota 
helo lolimo doi talaa ngopita. 

10 Lapataó poli malonaó mai tahi 
pokalajawa tahe sileuwa tumulalo mai 
dimodupo. To pikiilangi limongolio 
timongolio mamo lolimo lebe-lebe. 
Lebe-lebe pomao timongolio bo yilohialio 
doi talaa ngopita olo. 

11 Toú lololimo doi boito, timongolio 
maloingo totaa ohuuwo lo ilengi boito: 

|? Tahi pokalajawa talonaó mai pulitio 
boito bo helo kalaja ngojamu. Hiambola 
amiaatia helo kalaja dulahio tuwau topatu 
daa lodulahu, boti Tuani malo mayali 
olimongolio tutuuwauwa wolamiaatia!' 

13 Taa ohuúwo lo ilengi boito malo 
lametao ode tala ngota limongolio, 
'Sahabati, wau diila ototala olemu. Diila 
mailo akolowamu deu yio musi mololimo 
wuupa doi talaa ngopita duolo kalajamu 
dulahio tuwau? 

14Boito, hamaalo wuupamu, wau 
ponaolo. Wau memangi motohilaa 
mongohi ode taa u tilumuwotai pulitio 
boito wuupa u tutuuwauwa lou yilohiu mai 
olemu. 

15 Wolo wau diila mowali mohutu mao 
totoonulalo u otohilaau wolo milikiu? 
Meaalo yio mohiihia, sababu waú omuura 
lohilao?"" 

16 Lapataó ti Isa luli lotahuda mao, 
"Odito olo tau-tauwalo tapulitio mamowali 
tabohulio, wau tau-tauwalo tabohulio 
mamowali tapulitio." 

17Tou ti Isa dulu-dulunga ode 
Yerusalemu, tohuungo dalalo Tio lotiango 
tamopulaa duulota muri-Lio lotiambu 
lotiwiwi. Tulusi Tio lotahuda mao 
olimongolio, 

18 "Dungohi! Ito botia dulu-dulunga ode 
Yerusalemu. Mola teto Walao Manusia 
mawuduolio ode mongo iimamu taúwa 

wau guguu-ruwaalo agama. Lapatao Tio 
mahukuu-maniyolio mate, 

19 tulusi wuduolio ode tau-tauwala tadiila 
Yahudi. Timongolio mamo hente-hentea 
o-Lio, moposikisa o-Lio, wau moposalipu 
o-Lio. Bo todulahu otolulio, Tio mamuli 
bongulo-Lio mai." 

20 Lapataó dile lei Jebedeus lonao mai 
wolo mongo walaio odeli Isa. Totalu li Isa 
tio malo sujudu u lohile hitua-tuawua. 

21 "Wolo otohilaa li ibu?" Tahuda li Isa. 
Ti ibu boito lolametao, "Otohilaa lowatia 
walao watia duulota botie motihuloa to 
oloihi wau to olowala li Paaa wonu ti Paaa 
de mamowali Olongia." 

22 "Timongoli diila motota wolo upohile 
limongoli,” tahuda li Isa ode limongolio. 
"Wolo timongoli mambo mongilu monto 
hakati polodutolo umusi yilumo-U?" 
"Mambo" tametao limongolio. 

23 Ti Isa lotahuda mao, "Memangi 
timongoli mamongilu olo monto hakati-U. 
Bo pasali lo tatoonu tamaa motihuloa to 
oloihi meaanto to olowala-U diila Wau 
taohaku molantu. Tambati boito yito 
duolo tamaa tilantu mao li Paapa-U." 

24 Toú opulu lota tahidudua wewolio 
loodungohe suali boito, maloingo 
timongolio to tamohutato duulota boito. 

25 Sababu uito ti Isa malo tiangai 
olimongolio ngoaamila lapatao lotahuda 
mao, "Otaawa limongoli deú mongo tauwa 
lo bangusa tadiila motota lo Allahu Taaala 
helodeehe ulipulio. Wau taduduulaa lo 
ulipu limongolio boito hemo dutonga 
olimongolio. 

26 Bo timongoli diila mowali odito. 
Boliio mao, taa u motohilaa mowali 
udaa towolota limongoli, musi mowali 
tamomayawa olemu. 

27Wau taa u motohilaa mowali tabohulio 
towolota limongoli, musi mowali watomu. 

28 Tutuuwauwa debo odelo Walao 
Manusia boito olo; Tio dungga-dungga 
mai diila meibaaya, bo mai momaya, wau 
mohudu nyawa-Lio u mopo lopato totaa 
dadaata." 

29 Toú timongolio lololaa mao Yerikho, 
ngohuntua tahelo dudua li Isa. 

30 Tapitoó duulota donggo hihuloa 
tobiihu dalalo. Toú timongolio loodungohe 
deú ti Isa yilumaodeo, timongolio malo 
nguatio, "Walaee Dauda, ponua mai 
mongowatotia!" 

31 Taa dadaata tawaluo teto maloingo 
olimongolio wau lei poooyo olimongolio. 
Bo timongolio lebe looohuu mola 
longuatio. "Tuani, Walaee Dauda, ponua 
mai mongowatotia!" 

3? Tulusi ti Isa malo huheli wau lotiangai 
olimongolio, "Wolo u otohilaa limongoli 
u mowali pohutuwo-U mai olimongoli?" 
Tahuda mao li Isa. 

33Timongolio lolametad, "Tuani, 
mongowatotia motohilaa mooonto!" 

34Ti Isa lodehu hilaa-Lio olimongolio, 
tulusi malo leaapu mao mato limongolio. 
To saaatilo boito timongolio malowali 
looonto. Lapatao timongolio loduduo li 
Isa. 

l Tou malembide lo Yerusalemu, 
2 | leidungga mota timongolio to 
Betpage to Huludu Zaitun. Mota teto ti Isa 
lei titimulo duulota tahidudua o-Lio. 

2 "Ponaólo ode kambungu totalu mota 
limongoli boito,” tahuli li Isa olimongolio. 
"Lolamemeto timongolio malooonto 
kolodai tuwau tihutihuto pee-peeenta 
wolo walaio. Wuadi mao duduuluolo wau 
deloa mai odia. 

3Wonu woluo tau mohintu u hitua- 
tuawua, polelea mao ode taulio, 'Eeya 

palalu leeto,' yi tau boito mahuaa mopoluli 
mai kolodai boito deloolo." 

4Suali boito oditolo alihu mamotoduo 
mai wolo uiloiya lonabi odelo odie mola, 

>"Polelea mao ode Sion, Olongiyamu 
donggo dungga-dungga mai ode olemu. 
Tio dupadupapa lohilao wau taetae mai 
to kolodai tuwau, walao kolodai tuwau 
udonggo buboto." 

6 Lapataó taduulota hidudua o-Lio boito 
malonao wau lopohutu mao debo odelo u 
pilo lahuli mao li Isa olimongolio. 

'Timongolio lodelo mai kolodai boito 
wolo walaio. Tulusi timongolio malo 
hepide wulea lo kokoo-lodaiyaala boito 
wolo jumba limongolio. Lapatao ti Isa 
malo titae mao. 

8 Ngohuntua tau mola teto helomuade 
jumba limongolio todalalo, hiambola 
tau-tauwalo wewo helomutu tango lo 
ayu kekeei wau pilomulepe limongolio 
tohuungo dalalo. 

2Taa dadaata u hinaówa totalu wau 
towulea li Isa hiwatia, "Pomali-tutuoolo 
mola Walaee Dauda! Mabala-balakatilo 
Tio tadungga-dungga mai to tanggulo 
Eeya! Pomujilo mola Allahu Taaala Taa 
Laba-labaalo molanggato!" 

10 | apatao, tou ti Isa tilumuwoto ode 
Yerusalemu, ngoilanggubu kota boito 
lowali lame daa. "Tatoonu tau botie?" 
yilintu lotau-tauwalo tokota boito. 

11 "Tio Nabi Isa, lonto Najaret to Galilea," 
tametao lotaa dadaata tahidudua li Isa. 

12 Lapatao ti Isa tilimuwoto ode Bele lo 
Eeya, wau helo pohinggi ngoaamila tahipo 
tataalia mota teto. He bilantulele-Ngio 
memee-jawaalo lo tahipo tutuuloa lodoi, 
wau babaa-nggawalo lotahi podahangia 
poombo. 

13 Lapataó Tio lotahuda mao ode 
tau-tauwalo boito, "Todelomo Kitabi 
tulatulade deu Allahu Taaala lopilimani 
mai, 'Bele-U maunteelo bele tambati 
poduaalo.' Bo he pilohutu limongoli lowali 
beelea lopohehu!" 

14Tahi piitoa wau tadidu mowali monaó 
lonao mai odeli Isa to Bele lo Eeya, wau 
Tio helo pooluli mao olimongolio. 

15 Bo mongo iimamu taúwa wau guguu- 
ruwaalo agama loingo loóonto mao 
totoonulalo moolinggolabe u pilohutu li 
Isa. Wau timongolio loingo olo loodungohe 
taukekeei hiwuwa-wuwaatia meengahu 
to Bele lo Eeya, "Pomali-tutuóolo mola 
Walaee Dauda!" 

16Timongolio loloiya mao odeli Isa, 
"Tingga mailo dungohe-Mu wolo u 
heloiya limongolio?" "Ooo, ilodungohe-U," 
tametao li Isa. "Diipo peeenta mao 
timongoli lopobaca ayati lo Kitabi botie: 
'Taukekeei wau taunge mailaajali-U 
u molapali poilaalo momuji uwimu- 
wimumuto ngoaamilalo?" 

17 Lapatao ti Isa lololaa mao olimongolio, 
tulusi yilumualo lonto kota boito ode 
Betania wau lotitihui mola teto. 

18 Didimodupo loloombulio mola, tou 
mahe walinga ode kota, ti Isa pilolaango. 

19 Lapataó Tio maloóonto mota ayu ara 
ngobungo tobiihu dalalo. Tio lonao mota 
ode bungo lo ara boito, bo diila loodungga 
penu boli ngobotu hungolio bo duungio 
wambao. Lapatao ti Isa lotahuda mao 
ode bungo lo ayu boito, "Yio madiilalo 
momungo mai!" Tulusi bungo lo ayu ara 
boito huaa lololantelo mola. 

20 Toú tahidudua li Isa loóonto u lotoduo 
mai boito, lolinggolabe daa timongolio. 
"Woloolo mola bungo lo ara boito maalato 
yilate ngoaamilalo?" yilintu limongolio. 

21 "Otutu," tametao li Isa, "Wonu 
timongoli palacaya wau diila molingu 
timongoli mowali mohutu mao wolo umaa 

pilohutu-U tobungo lo ara botie. Wau 
diila bo wambao uito, tumbao timongoli 
mamowali moloiya ode huludu botie, 
'Pohuwatolo wau polemailo mola ode 
delomo deheto': yi suali boito mamotoduo. 

22 Boli wolo u pohile limongoli todelomo 
duamu, timongoli mamo lolimo mao, asali 
timongoli palacaya." 

23 Lapatao ti Isa luli lohualinga mota 
ode Bele lo Eeya, tulusi tilumuwotao wau 
helo ngaajali mota teto. Toú Tio donggo 
hemo ngaajali, mongo iimamu taúwa wau 
mongo taúwa lo Yahudi malonao mai ode 
o-Lio wau helohintu, "Pato-patoaa tolo 
Yio helohutu ngoaamilalo boito? Tatoonu 
tahe longohi haku boito ole-Mu?" 

24 Ti Isa lolametao, "Wau olo motohilaa 
mohintu olimongoli. Wau wonu timongoli 
moo tametai, mapolele-U mai olimongoli 
wolo haku lotatoonu Waú helohutu suali 
boito. 

25 Tei Yahya helo polihu wolo haku 
lotatoonu? Lo Allahu Taaala meaanto 
lomanusia?" Tulusi mongo iimamu tauwa 
wau mongo tauwa lo Yahudi boito malo 
dulohupa towolota limongolio, "Wonu 
polelento mao, 'Wolo haku lo Allahu 

Taaala,' Tio mamoloiya, 'Wonu odito 
yilongola timongoli diila palacaya o-Lio?' 

26 Bo wonu polelento mao, 'Wolo haku 
lomanusia,' ito moohe lotaa dadaata, 
sababu timongolio ngoaamila hemo 
nganggapu tei Yahya boito ngotaalio 
lonabi."” 

27 Oditolio timongolio malo lametaó, 
"Diila otaawa lami." Lapatao ti Isa lotahuda 
mao ode limongolio, "Wonu odito Wau olo 
diila molele mai olimongoli wolo haku 
lotatoonu Waú helohutu ngoaamilalo 
botie.” 

28 "Botia woloolo mola huhamaamu pasali 
losuali botie?" tahuda mao li Isa wumbutio 
mola. "Woluo tiyamo ngota taowalao 
duulota mongo lolai. Tau boito lonao mota 
ode walaio tamohuhula wau loloiya mao, 
'Uuti, ponaolo yio mota pokalaja to ilengi 
lo angguru todulahee botie.' 

29 'Watia diila mohuto,' tametao lowalaio 
boito. Bo lapatio mao malo boliolo mola 
pikiilangilio wau malonao ode ilengi lo 
angguru boito. 

30 Lapataó tau boito lonaó mota ode 
walaio taoluolio, wau loloiya mao suali u 
tutuuwauwa, 'Joo, Paapa,' tametao lowalao 
taoluolio boito. Bo tio diila lonao. 

31 Naa, towolota lowalao duulota 
boito, tatoonu tamaa lohutu kahandaki 
liyamolio?" "Tamohuhula," tametao 
lomongo iimamu tauwa wau mongo tauwa 
lo Yahudi boito. Yi ti Isa lotahuda mao 
olimongolio, "Pomalacayalo; Tahi potagia 
beya wau mongobua suuntali mameimulo 
mowali pongawaa umati lo Allahu Taaala 
wolimongoli. 

3? Sababu tei Yahya Tamopolihua lonaó 
mai, wau mai lopotunu mao olimongoli 
dudelo lo tutumulo u kilahandaki lo Eeya, 
bo timongoli diila lohuto lomalacaya to 
pongaa-jaliilio; bo tahi potagia beya wau 
mongobua suuntali tamalo malacaya 
olio. Bo eleponu timongoli malooonto 
ngoaamilalo boito, timongoli debo diila 
lolomela pikiilangimu wau diila lomalacaya 
to Eeya." 

33 "Dungohi mao pohumaya u tuwau 
botie poli,” tahuda li Isa. "Ngotaalio 
taa ohuuwo lohuta lomulo ilengi lo 
angguru ngopita. Tio lohutu bala topalitio, 
wau longaude huango ode pakaakasi 
pomitodelo angguru, lapatao malomongu 
monala podahaalo. Lapatao uito pilopo 
seuwalio ilengi boito to tahi pokalajawa 
ilengi, tulusi tio lonaó odelipu wewo. 

34Tou malei dungga sembo polipuwalo 
hungo lo angguru, taa ohuuwo lohuta 
boito malolao tahi pomayalio to tahi 
pokalajawa ilengi boito mota mololimo 
tayadio. 

35 Bo tahi pokalajawa ilengi boito malo 
heupai tahi pomayalio lotaa ohuuwo 
lohuta boito, Tangotalio pilatelio, tawewo 
pilatelio yila-yilateelo mao, wau tawewo 
poli hepilailio wolo botu. 

36 Taa ohuuwo lohuta boito luli lolao 
mota tahi pomayalio wewo lebe ngohuntua 
wolo tabohulio. Bo timongolio debo hepilo 
hutulio tutuuwauwa debo odelo tabohulio. 

37 Mapulitio taa ohuúwo lohuta boito 
lolao mota walaio lohihilao ode limongolio. 
'Matantu walauuu boito mahulumatio mai 
limongolio,' to pikiilangilio. 

38 Bo tou tahi pokalajawa boito lodonto 
walao lotaa ohuuwo lohuta boito, 
timongolio malo loiya ngota timongota, 
'Naa, botie tio, ahali lowalisilio. Dulo 
mapateento tio mate-mateelo mao, alihu 
mamo tapunto walisanilio!' 

39Yi walao boito mailaúpio, wau 
pilomahulio ode bulemengio, tulusi 
pilatelio yila-yilateelo mao." 

40 Ti Isa malohintu mao, "Naa, wonu 
taa ohuuwo ilengi lo angguru boito muli 
mohualingai wolo umaa pohutuolio to tahi 
pokalajawa ilengi boito?" 

41 Timongolio lolametao, "Tantu tio 
mamomate-mateelo mao tau-tauwalo 
hileeta boito, tulusi moposeuwa mao 
ilengi lo angguru boito ode taawewo 
tamohuto mongohi tayadu tilapulo huta 
boito ode olio to wakutuulio." 

42 Yi ti Isa lotahuda mao olimongolio, 
"Diipo peenta mao timongoli lopobaca u 
tulatulade todelomo Kitabi? 'Botu udiila 
ilopomakea lotaa u opongotota mokalaja 
hudungu malowali botu ulaba-labaalo 
mopiohu. Uti-utieelo huhutu lo Eeya; 
donggo boli piohio!” 

43 "Oditolio poótoloma mao," tahuda 
li Isa, "ngoamila haku odelo umati lo 
Allahu Taaala mapahuto-Lio monto olemu 
wau wohi-Lio ode bangusa tuwau tamaa 
moponao ngoaamila palenta lo Allahu 
Taaala. 

44 [Taa u modehu tobotu boito, 
mamoantulu: wau taa odeehe lobotu 
boito, maolihita mowali peaahuo.]" 

45 Toú mongo iimamu taúwa wau 
tau-tauwalo Parisi loodungohe pohumaya 

li Isa boito, otaawa limongolio deu ti Isa 
helo tahuda pasali olimongolio. 

46 Oditolio timongolio lotolopani 
moheúpa o-Lio. Bo timongolio moohe 
totaa dadaata, sababu taa dadaata boito 
hemo nganggapu li Isa ngotaalio lonabi. 

l Ti Isa luli lotahuda ode taa 
2 2 dadaata wolo lomake pohumaya, 
tahudaa-Lio, 

2"Wonu Allahu Taaala momalenta, 
owowoluwoalio debo odelo pohumaya 
botie: Olongia ngota helohutu potihunggu 
lonika ode walaio talolai. 

3 Olongia boito lopoahu tahi pomayalio 
mota lolutulai tau-tauwalo tahe tiloduo 
ode potihunggu boito. Bo tahe tiloduo 
boito diila lohuto lonao mai. 

4Lapatao ti olongia boito luli lopoahu 
mota tahi pomayalio wewo. Loiyalio 
mao olimongolio: 'Potunggula mao ode 
tau-tauwalo tatiloduo boito: Upohinta 
to potihunggu malei dapato. Sapi, wau 
walao sapiu u pulito mopiohe mailoloto. 
Ngoaamila malei dapato. Matoduwolo ode 
potihunggu lonika!' 

> Bo tataa-muwaalo tahe tiloduo boito 
diila lomaduli mai. Timongolio bo lonao 
ode kalaja limongolio ngota-ngota 

-- tangotaalio lonao ode halabolulio, 
tawewolio ode kalaja umopeehu untungi 
daa: 

6 wau tawewolio poli helo heupa tahi 
pomaya li olongia boito, tulusi lomate 
olimongolio yila-yilateelo mao. 

7 Tou ti olongia boito loodungohe suali 
boito, tio maloingo daa. Tio malolao 
suludadulio mota lomate yila-yilateelo 
mao to tamoomatea mate-mateelo mao 
boito, wau malomobu kota limongolio. 

8Lapatao uito tio malo tiangai tahi 
pomayalio, tulusi loloiya mao, 'Potihunggu 
lonika malei dapato, bo tahe tiloduo diila 
paatuti. 

9 Ponaolo mota ode dadaa-lalaala daa, 
wau toduwalo mai tau odaata-daatalo 
mao ode potihunggu lonika botie.' 

10Yj tahi pomayawa boito olo malonao. 
Timongolio lonao mota ode dadaa-lalaala 
daa tulusi longambu mai ngoaamila tahe 
lodunggaya woli mongolio mola teto, 
tamopiohe boli tamoleeto. Yi malopolu 
lomola bantayo lo potihunggu boito lo 
tahe tiloduo. 

11 papatao ti olongia boito tilumotao 
lodunggaya wolo tahe tiloduwolio. Tio 

malooonto ngotaalio tadiila pakepake 
pakeyangi lo potihunggu. 

12 Lapatao tio lohintu mao totau boito, 
'Sahabati, woloolo mola yio loo tuwotai 
lou diila pakepake boo lo potihunggu?' 
Tau boito diilalo lowali loloiya wolo-wolo. 

13 Lapatao ti olongia boito loloiya ode 
tahi pomayalio, 'Pungua mao oaatio 
wau uluúlio wau pomahula mota ode 
bulemengio totambati u modiolomo. Mola 
teto mawoluo hiyongo wau dutolo.” 

14 Lapatao ti Isa lopoo pulitaó pohumaya 
boito odie mola, "Ngohuntua tatiliyango, 
bo wambao ngoidi tailo tulaota." 

15 Lapataó tau-tauwalo Parisi lonao 
lodulohupa pee-peeenta tomimbihu 
woloolo mola timongolio mowali mopotala 
li Isa wolo totoonulalo yiyintu. 

16Yj timongolio malolao to tahidudua 
olimongolio odeli Isa pee-peeenta wolo 
dengolo lota pongawaa lopalatei lei 
Herodes. Tau-tauwalo boito loloiya mao 
odeli Isa, "Paaa Guru, otaawa lami ti Paaa 
ohilaa motulidu. Ti Paaa malo ngaajali 
lou juujuru tomimbihu kahandaki lo 
Allahu Taaala ode manusia, lou diila 
momandungi boli huhaama lo tatoonu. 
Sababu ti Paaa diila momilohe tau. 

17 Sababu uito, nte polelea mai li Paaa 
olami: Modudua wuudu lo agamanto, 
tingga mowali momayali beya odeli Kaisali 
meaanto diila?" 

18 Otaawa li Isa makusudu limongolio u 
moleeto boito, toú odito Tio malo tahuda 
mao, "Wuu tahi munapikia! Yilongola 
timongoli ohilaa mopotala ola-U? 

19 Nte pobilohe mai ola-Ú mato lodoi 
u pomayali limongoli beya!" Lapatao 
timongolio longohi mao o-Lio doi talaa 
ngopita. 

20Ti Isa malohintu olimongolio, "Gambali 
wau tanggulo tatoonu utie?" 

21 "Li Kaisali," uali mongolio. Yi ti Isa 
lotahuda mao olimongolio, "Wonu odito, 
wohiyalo odeli Kaisali wolo u miliki li 
Kaisali, wau ode Allahu Taaala wolo u 
miliki lo Allahu Taaala." 

22 Tou timongolio loóodungohe tomba- 
Ngio boito, timongolio lolinggolabe. Yi 
timongolio malonao lololaa mao li Isa. 

23 To dulahulo boito, dengolo lota taulo 
Saduki lonao mai odeli Isa. Timongolio 
yito kaumu taohuhama deu taa mate 
diilalo mobongu mai. 

24 "Paaa Guru," uali mongolio, "Tei Musa 
helo ngaajali odie: Wonu talolai ngota 

mate, wau tio diila lootapu walao, wutatio 
boito mamusi monika wolo jandalio alihu 
mongohi mai wali ode taa mailate boito. 

25 Peéenta woluo tamohutato pitu lota 
tahi biluloawa teewe. Tamohuhula lonika, 
tulusi yilate diila ilowalao. Yi jandalio 
tilolaalio mao duolo wutatio. 

26 Wutatio boito lapatao yilate olo diila 
lootapu mai walao. Suali u tutuuwauwa 
boito lowali olo tomongo wutatio 
taotolulio wau demola taopitulio. 

27 Pulitio mao taabua boito olo yilate. 

28 Naa, to wakutu taa mate muli bongulo- 
Lio mai, dile lo tatoonu taabua boito? 
Sababu pitu-pitu lotaalo malonika wolio." 

29Ti Isa lolametaó, "Timongoli matilala 
daa, sababu timongoli diila mongalati lo 
Kitabi, meaanto kawasa lo Allahu Taaala. 

30 Sababu wonu bolo taa mate de 
muli bongulo-Lio mai, diilalo monika 
timongolio, bo matumumulo odelo 
malaikati tosologa. 

31 Diipo peeenta mao timongoli lopobaca 
upilo tahuda lo Allahu Taaala pasali lotaa 
mate muli bongulo-Lio mai? Allahu Taaala 
lotahuda, 

32 'Waulo Allahu Taaala lei Abraham, 
Allahu Taaala lei Isihaka wau Allahu Taaala 

lei Yako.' Allahu Taaala boito diila Allahu 
Taaala lotaa mate. Tio Allahu Taaala lotaa 
tumutumulo!" 

33 Tou taa dadaata boito loódungohe 
tombango li Isa, timongolio lolinggolabe 
daa to pongaajali-Lio. 

34 Tou tau-tauwalo Parisi loodungohe 
deu ti Isa malohutu tau-tauwalo Saduki 
diilalo loo bisala lolo-loolo, yi malo ambua 
timongolio. 

35 Ngotaalio limongolio, deuito-yito 
ngotaalio guru lo agama, lohimontala 
mopotala li Isa lo yiyintu tuwau. 

36 "paaa Guru," loiyaalio, "palenta toonu 
ulaba-labaalo mopiohu todelomo butoo lo 
agama?" 

37 Ti Isa lolametao, "Tolianga mola 
Eeya Allahu Taaalamu wolo lealeaatu 
lohilaamu, wolo lealeaatu lojiwamu, wau 
wolo ngoilanggubu lo aakalimu. 

38 Yi-uitolo palenta ulaba-labaalo 
mopiohu wau polohuna daa! 

39 Palenta oluolio tutuuwauwa wolo u 
bohulio boito: Tolianga mao timongotamu 
debo odelo yio motolianga batangamu 
lohihilao. 

40 Ngoaamila wuudu lo agama uilohi mai 
lei Musa wau pongaajali lomongo nabi 
dadaasali to oluo lopalenta boito." 

41 Tou tau-tauwalo Parisi donggo 
hiambua mota teto, ti Isa malohintu 
olimongolio. 

4? "Woloolo mola huhama limongoli 
pasali li Olongia Tamoo-poaahua? Wali 
mai lo tatoonu Tio?” "Wali mai lei Dauda," 
tametao limongolio. 

43 "Wonu odito," yilintu mao li Isa, "wolo 
sababuulio Rohullah longohi potuhata 
todelomo hilaa lei Dauda molanggula 
Olongia Tamoo-poaahua boito 'Eeya'? 
Sababu tei Dauda loloiya, 

44 'Eeya lotahuda ode Eeyaú: potihuloólo 
to ambahu olowala-U, tunggula Wau 
mohutu mao ngoaamila lawani-Mu 
taaaluku to ole-Mu.' 

45 Oditolio wonu tei Dauda mongunte 
Olongia Tamoo-poaahua boito 'Eeya', 
yi diila pongalo aakali Tio wali mai lei 
Dauda." 

46 Diaaluo penu boli ngotaa mao taloo 
tameto li Isa. Wau tumulalo mai todulahu 
boito, diduu mao tabuheli mohintu 
wolo-wolo to o-Lio. 

| Lapatao ti Isa lotahuda mao ode 
2 3 taa dadaata wau tahidudua o-Lio, 
2"Guguu-ruwaalo agama, wau tau- 
tauwalo Parisi lootapu kawasa u 
motombango makusudu butoee Musa. 

3 Sababu uito dungohi wau dudui mao 
ngoaamila u pilomalentai limongolio. Bo 
diila mao pohutua wolo u hepohutuo 
limongolio, sababu timongolio diila hemo 
ponao wolo u hepo ngaajali limongolio. 

4Timongolio hemohile wolo modohuu 
susuu-aliyaalo u mototolo wau hemongohi 
wuwuu-uduwaalo u hibuuheta, bo penu 
boli ngoidi mao timongolio diila hipo 
tulungia tahemo ponao uito. 

> Ngoaamila u hepohutuo limongolio 
bo wambao mopobibi totau. Timongolio 
sangaja momake tali lo potabiaalo u 
hitaanggala wau mopohayao lumbai- 
lumbai lojumba limongolio. 

6 Timongolio motohilaa tambati 
umopiohe daa to popoo-tihungguwalo, 
wau kadela ulaba-labaalo mopiohe to 
bebee-leyaalo potabiaalo. 

7 Timongolio sanangi hulumatio lotau to 
papaa-taliyaalo, wau unteelo 'Paaa Guru!. 

8Bo timongoli, diila mao pohuto unteelo 
'Paaa Guru' sababu Gurumu bo wambao 
ngota wau timongoli ngoaamila mohutato. 

IWau timongoli diila mao pongiibode 
boli ngota mao todunia botie 'Paapa', 
sababu ti Paapamu bo ngota, deuito-yito 
Allahu Taaala limongoli tato sologa. 

10Wau diila mao pohuto timongoli 
unteelo 'Tauwa', sababu taúwamu bo 
ngota, deuito-yito Olongia Tamoo- 
poaahua u pilodanti mai lo Allahu 
Taaala. 

11 Taa u pulito udaa towolota limongoli 
wajibu mowali watomu. 

12 Taa u mopolaió batangalio mapo 
dupapalo, wau taa u motidupapa 
batangalio mapolaiolo." 

13 "Matopotala timongoli guguu-ruwaalo 
agama wau tau-tauwalo Parisi! Timongoli 
wambao motihutu diila otu-otutuulo 
maó. Timongoli hemo ngabuto taa u 
mowali pongawaa umati lo Allahu Taaala. 
Timongoli lohihilao diila mohuto mowali 
pongawaa umati lo Allahu Taaala, wau 
taawewo tamohuto, hetanggua limongoli. 

14 [Matopotala timongoli guguu-ruwaalo 
agama wau tau-tauwalo Parisi, Timongoli 
wambao tamoohutua udiila otu-otutuulo 

mao. Timongoli hemo ngaakali tomongo 
janda wau hemohehu bele limongolio wau 
u modepuheo u moleeto boito timongoli 
hemodua hayahaya. Uito sababuulio 
hukuumani limongoli de mamo buheetai!] 

15 Matopotala timongoli guguu- 
ruwaalo agama wau tau-tauwalo Parisi. 
Timongoli wambao tamoohutua udiila 
otu-otutuulo mao! Timongoli helonao 
lolami-lamingolo mao lobalango deheto, 
wau lolontale datahu bo mopowali tau 
ngota tumuwoto agamamu. Wau lapatao 
tau boito tumuwoto agamamu, hepilohutu 
limongoli tio lowali pongowaa lonalaka 
u poooluo lebe moleeto woli mongoli 
lohihilao! 

16 Matopotala timongoli mongo taúwa 
pitoo! Timongoli hipo ngaajalia odie, 
'Wonu tau motadia domi Bele lo Eeya, tau 
boito diila meitihuto to tadiaalio boito; bo 
wonu tio motadia domi hulawa todelomo 
Bele lo Eeya, yi tio meitihuto to tadiaalio 
boito.' 

17 Timongoli tau-tauwalo mohulodu 
wau pitoo! Toonu ulebe polohuna daa; 
hulawalio, meaanto Bele lo Eeya u 
mopowali mao hulawa boito mantali? 

18Timongoli helo ngaajali mao utie olo, 
'Wonu ngotaalio motadia domi mesba, tau 
boito diila meitihuto to tadiaalio; bo wonu 
tio motadia domi dewo toitaato mesba 
boito, tio meitihuto wolo tadiaalio boito.' 

19 Mailaba pitoio limongoli! Toonu ulebe 
polohuna daa? Dewolio meaanto mesba u 
mopowali mao dewo boito mantali? 

20 Sababu uito, wonu ngotaalio motadia 
domi mesba, uito boliilio tio motadia domi 
mesba, wau domi ngoaamila dewo uwoluo 
toitaatio. 

21 Wau wonu ngotaalio motadia domi 
Bele lo Feya, uito boliilio deu tio motadia 
domi Bele lo Eeya boito, wau domi Allahu 
Taaala tabilu-biluloaa teto. 

22 Wau wonu ngotaalio motadia domi 
sologa, uito boliilio tio motadia domi 
tambati biluloa lo Eeya, wau domi Allahu 
Taaala tahulo-huloaa tambati biluloa 
boito. 

23 Matopotala timongoli guguu-ruwaalo 
agama wau tau-tauwalo Parisi! Timongoli 
wambao tamoohutua udiila otu-otutulo 
mao. Ramba-ramba debo odelo solasi, 
denggu-denggu, wau boli jinta, hewohi 
limongoli ngotayade mopululio ode 
Eeya. Lebe-lebe pomao susuu-aliyaalo u 

polohuna daa todelomo bubuu-toowaalo 
agama, debo odelo humayaalio: Uaadili, 
laasa toliango wau otatapu wau molotolo 
hilao, diila padulio limongoli. Lebe-lebe 
pomao ui-uitolo u patutilio pohutuo mao 
limongoli, loú diila momalongo uwewolio 
olo. 

24 Timongoli mongo taúwa pitoo! Lango 
todelomo minumani limongoli tapisio 
limongoli, lebe-lebe pomao unta toloolo 
limongoli! 

25 Matopotala timongoli guguu- 
ruwaalo agama wau tau-tauwalo Parisi! 
Timongoli wambao tamoohutua udiila 
otu-otutulo mao. Mamaa-nggowalo 
wau pipii-nggeyalo limongoli heiluheta 
limongoli lobele-belesilo mao towimbihu 
bulemengio, hiambola towimbihu delomio 
mokootolo daa wolo susuu-aliyaalo 
uilotapu limongoli wolo pakusa wau 
langgamu. 

26 Parisi pitoo! Wuloipo mobele-belesilo 
mao towimbihu delomio lo mamaa- 
nggowaalo wau pipii-nggeyaalo limongoli, 
alihu towimbihu bulemengio mowali belesi 
olo! 

27 Matopotala timongoli guguu-ruwaalo 
agama wau tau-tauwalo Parisi! Timongoli 

wambao tamoohutua udiila otu-otutuulo 
mao! Timongoli debo odelo kukuu- 
buluwaalo uilamahe lou moputio: 

to bulemengio oontonga mopiohu, 

bo todelomio polupolu lotulalo wau 
ngoaamilalo u hihuutode. 

28 Odito olo timongoli. Monto bulemengio 
timongoli oontonga lotau mopiohu; bo 
todelomio, timongoli polupolu lou paaluti 
wau hipo lambangawa wuúdu." 

29 "Matopotala timongoli guguu-ruwaalo 
agama wau tau-tauwalo Parisi! Timongoli 
wambao tamoohutua udiila otu-otutuulo 
mao! Timongoli helomongu kukuu- 
buluwalo u mopiohe duolo mongo nabi, 
wau helo podadai tutuu-guwaalo poeela 
lotaa tutumulio mopiohe. 

30 Wau timongoli hipo loiyawa, 
'Humayaalio ami tumutumulo tomaasa 
linenemoya lami muloololio mai, ami diila 
tamodudua olimongolio helomate mongo 
nabi yila-yilatelo mao.' 

31 Oditolio timongoli hipongakua 
lohihilao deu timongolilo wali mai 
lotau-tauwalo tahe lomate yila-yilaatelo 
mao tomongo nabi! 

3? Wonu odito, potolongalo mola wau 
poolapatalo duduu-sawaalo u matilumula 
linenemoya limongoli boito 

33 Timongoli hileeta wau wali mai lotaa 
moleeto! Woloolo mola timongoli mowali 
mopoaahu batanga limongoli lohihilao 
monto hukuumani tonalaka? 

34 Dungohilo tióotutua: Waú mamolao 
mai olemu mongo nabi, tau-tauwalo 
molinepo, wau guguu-ruwaalo: ngatayadi 
mongolio mapatee limongoli mate- 
mateelo mao, wau ngotayade wewolio 
mapakua limongoli to ayu saalipu. Woluo 
taposikisa limongoli to bebee-leyaala 
potabiaalo, wau poheheenela limongoli 
monto kota tuwau ode kota uwewo. 

35 Sababu uito, timongoli mamoótapu 
hukuumani sababu polomatea yila- 
yilateelo mao u hepilohutu limongoli 
ode ngoaamila taadiila ototala tumulalo 
mai polomatea yila-yilateelo mao olei 
Habel tadiila ototala tunggula polomatea 
yila-yilateelo mao olei Jakaria walaee 
Berekhya, tapilate limongoli yila-yilateelo 
mao towolota Bele lo Eeya wau mesba. 

36 Pomalacayalo: ngoaamilalo boito 
mabantaa lotau-tauwalo tojamani botie!" 

37 "Yerusalemu, Yerusalemu! Mongo 
nabi pilatemu yila-yilateelo mao. Mongo 
utolia lo Allahu Taaala hepilaimu lobotu 
tunggula yilate. Demaa pooongolo Wau 
ohilaa momuduo ngoaamila tuango 
lipumu odelo tiilo maluo modaha walaio 
to walungo polipiio, bo timongoli diila 
mohuto! 

38 Sababu uito Allahu Taaala diilalo 
pee-peeenta wolemu. 

39 Ototai mao; tumulalo mai botia 
yio diilalo mooonto ola-U tunggula 
yio mamoloiya, 'Mabala-balakatilo Tio 
tadungga-dungga mai to tanggulo FEeya." 
2 4 | Tou ti Isa lololaa mao Bele lo 

Eeya, tahidudua o-Lio lonao 
mai ode o-Lio wau helolunu mota 
huhuu-dunguwaalo Bele lo Eeya boito. 

2 Ti Isa lotahuda mao ode limongolio, 
"Wolo timongoli mooonto mota 
ngoaamilalo boito? Ototai mao, diaaluo 
penu boli botu ngobotu monto huhuu- 
dunguwaalo boito mameitolaa susuusungi 
to tambatilio. Ngoaamilalo mapo 
lohubuwolo." 

3 | apatao ti Isa lonaó mola ode Huludu 
Jaitun, wau toú Tio donggo hulohuloaa, 
tahidudua o-Lio lonao mai lobiisalawa 

tutuuwau bo wambao wolo batanga-Lio. 
"Polelea mai ode mongowatia omolua 
ngoaamilalo boito mamotoduo," uali 
mongolio o-Lio. "Tutuuotio wolo umamo 
poilaalo podudungga mai li Paaa wau 
pulito lojamani?" 

4Ti Isa lolametao, "Poódahai mao, diila 
bolo o aakalialio timongoli. 

> Sababu ngohuntua tau mamonaó 
mai loú momake tanggulu-Ú wau 
moloiya, 'Waulo Olongia Tamoo-poaahua!' 
Timongolio mamongakali totaa dadaata. 

5Timongoli mamoó dungohe titii- 
ngoheyalo polotuuhua wau hahaa- 
baliyaalo lopopaatea, bo diila mao 
oohe. Sababu susuu-aliyaalo boito musi 
motoduo mai, bo uito diila oboliilio deu 
mawakutuulio kiama. 

7 Bangusa u tuwau mamopaatea moluwali 
bangusa uwewo, wau lipu u tuwau 
mamoluhu lipu uwewo. Boli toutoonu 
maodungga lo polobiti wau liluhu. 

8 Ngoaamilalo boito boheli bohulio, debo 
odelo ngongoto u olaasawa lo taabua 
ngota tou tio mamotutu mai. 

9 Lapataó timongoli mawaupolio wau 
wuduwolio u sikisaalo wau pateelio 
mate-mateelo mao. Ngoilanggubu dunia 

mamo lonui mongoli sababu timongoli 
muri-U. 

10Tou boito ngohuntua tau momaahe 
iimani, wau mohiyanati wau mololoonua 
ngota-timongota. 

11 Dadaata mongo nabi paaluti 
malumenetai, wau mamo ngaakali taa 
dadaata. 

12 moleeto mamoloópo boli toútoonu 
odito hebatilio tilinggula dadaata taa 
diilalo mototoolianga. 

13 Bo tamoo tahangi demola pulitio, 
mapo aahuwolo. 

14Wau Habari Mopiohe pasali loú woloolo 
mola Allahu Taaala momalenta mapo 
habariyolo to ngoilanggubu dunia, alihu 
ngoaamila tau mamoo dungoheo. Lapatao 
uito deúito meidungga mai kiama." 

15 "Timongoli mamooonto 'Ololeeto u 
mongantulu', debo odelo uiloiya mai 
li Nabi Daniali, tihutihula totambati u 
mantali. (Toloeela ode tamopobaca: 
Pootuoti mao wolo boliilio!) 

16 Toú boito, taa u Yudea mamusi 
tumeteo mola ode hihui-huidea. 

17 Taa u towatopo bele diila mao polaahe 
mola mohama u hitua-tuawua monto 
delomo bele. 

18Taa u mota to halabolu diila mao 
pohualingai mohama jumbalio. 

19 Otutu mootihela hapato duduu- 
laheyaalo boito duolo taabua ombodaa, 
wau tiilo tadonggo hemo potutu lowalao 
taunge! 

20 Poduaalo mola alihu timongoli diila 
bolo tumeteo to polodidi meaalo todulahu 
Saabati! 

21 To duduu-laheyaalo u moótihela 
hapato boito mawoluo mai sikisaa daa 
debo odelo diipo peeenta mao lowali 
tumulalo mai bohulo dunia tunggula 
tosaaati botie, wau madiilalo motoduo mai 
poli. 

22 Humayaalio Allahu Taáala diila 
mopolimbuo wakutuulio; yi diaaluo 
boli ngota mao tamoaahu. Bo sababu 
umati-Lio, Allahu Taaala mopolimbuo 
maasa boito. 

23 Toú boito wonu woluo tahingota- 
ngotaawa moloiya olimongoli 'Bilohi, 
Olongia Tamoo-poaahua boito woluo 
teea!' meaanto 'Tio woluo teto!' -- diila 
mao palacayai tau boito. 

24 Sababu malumenetai tahi poaahua 
paaluti wau mongo nabi paluti. 
Timongolio mamokalaja mao totoonulalo 

huhutu upolu-pulutuo wau momooo- 
linggolabewalo, wonu mowali, umati lo 
Allahu Taaala olo. 

25 Oditolio, poótoloma mao! Wau malo 
pootaa mai olimongoli leimulo tou suali 
boito diipo motoduo mai. 

26 Wonu tau moloiya olimongoli, 'Bilohi, 
Tio maito mola teto tohuta datahu u 
luasi daa wau delita!' -- timongoli diila 
mao ponao mola odito. Meaalo wonu 
timongolio moloiya, 'Bilohi, Tio tuutuo 
teea todelomo huwali!' -- diila mao 
palacayai. 

27 Sababu podudungga mai lo Walao 
Manusia debo odelo tinelo ilato puka- 
pukaai monto tiimulu, wau motinelo 
demola otolopa. 

28 Toútoonu opate, teto olo obulungi 
mongongaala patelio." 

29 "Diila mohiheo lapatio mao lou suusa 
tomaasa boito, mato lodulahu mamowali 
modiolomo, wau hulalo diilalo motinelo. 
Popoo-liyamaalo mamodulahu monto 
hulungo, wau tahi kawasawa mola 
tobaangio daa mamo aaa-mbulatia daa. 

30 | apatao uito tuoto lo Walaó Manusia 
maoontonga mola tohulungo. Toú 
boito ngoaamila bangusa todunia 

mahumoyongo. Timongolio mamooonto 
Walao Manusia dungga-dungga mai 
toitaato heengo wolo kawasa wau 
omumulia uleidaa. 

31 Tolompeti leidaa mapo tingohulio, 
wau Walao Manusia mamopoahu mamaa- 
laiikati-Lio mongambu umati-Lio monto 
opato dulungo dunia, monto huudu 
hulungo u tuwau demola huudu hulungo 
uwewo." 

3? "Hamaa maó pongaajali monto bungo 
lo ayu ara. Wonu tangolio ukekeei moidu 
wau moluóyo, wau mahi tumbinga mai, 
otaawa limongoli deú sembo lopolo 
dulahee malembidei. 

33 Odito olo wonu timongoli mamoóonto 
susuu-aliyaalo boito motoduo mai, otaawa 
limongoli deu wakutuulio malembidei daa. 

34 Ototai mao! Susuu-aliyaalo boito 
mamotoduo mai toú diipo tau-tauwalo 
tahitumula masaatia botie mateepo 
ngoaamilalo. 

35 Hulungo wau dunia mamooli, bo 
tahuda-Ú debo ohiheo-hiheolo mao." 

36 "Diaaluo tamotota omolua dulahio wau 
jamulio, mamaa-laikatiyalo tosologa olo 
diila motota, Walao Allahu Taaala olo diila, 
bo wambao Allahu Taaala tamotota. 

37 Wonu bolo Walao Manusia demei 
dungga, owowoluwoalio debo odelo 
tomaasa lei Noho tou muloololio mai. 

38 To duduu-laheyaalo tou diipo taluhee 
daa boito tau-tauwalo hipolamela 
hipongiluma, wau hiponikawa. Odi- 
odieelo mola mololaalaaita tunggula 
todulahee tei Noho tilumuwoto ode 
delomo kapali. 

39 Tou taluhee daa boito helo lemba 
olimongolio ngoaamila, deuito timongolio 
longalati wolo udonggo todutoduo. 
Odi-odieelo mola olo owowoluwoalio de 
wonu Walao Manusia meidungga mai. 

40Tou boito, duulota tadonggo hemo 
kalaja to halabolu: Ngotaalio madeloolio, 
wau ngotaalio poli matolaalio mao. 

41 Taabua duulota donggo hemo hilinga 
pale: Ngotaalio madeloolio, wau ngotaalio 
poli matolaalio mao. 

42 Oditolio, poodahailo mao, sababu diila 
otaawa limongoli omolua Eeya limongoli 
mamei dungga. 

43 Poótoloma mao utie! Humayaalio 
otaawa lotaa ohuuwo lo Bele jamu ngoolo 
tou hui tamo taowa mamei dungga mai, 
tio diila tamotuluhu, alihu tamotaowa 
boito diila tumuwoto ode delomo belelio. 


MATIUS 24.44-51 142 


44 Sababu uito, timongoli olo musi 
mopoodaha-dahaalo mao. Sababu Walao 
Manusia mamei dungga mai tosaaati udiila 
helantobu limongoli." 

45 Tahuda li Isa poli, "Wonu odito, 
tamoomayawa toonu utatapu wau 
molotolo hilao wau molinepo? Tio-tioolo 
tamaa puduo lituanilio mowali tauwa 
totahi pomayawa wewo, alihu tio mongohi 
mao uaalo olimongolio to wakutuulio. 

46 Donggo boli sanangi tutu tio 
tamoomayawa boito wonu bolo tituanilio 
muli mohualingai, wau moodungga olio 
donggo hemo ponao lo tuugasilio. 

47 Pomalacayalo, tituani boito mamopo 
palacaya mao ngoaamila halataalio to 
tamoomayawa boito. 

48 Bo wonu tamoomayawa boito moleeto, 
tio mamoloiya todelomo hilaalio, 

49 Tuani watia donggo mohiheo bolo 
mohualingai,' tulusi tio mamomate tahi 
pomayawa wewo, wau molamela mongilu 
wolo tahi huwoaalo. 

50 Lapatao tituanilio mamuli mohualingai 
todulahee wau jamu udiila helanto- 
lantobulo. 

3! Yi tamoomayawa boito mawumbadelio 
mongo-mongongotolo mao lituanilio, 

wau mapo mahulolio ode tambati lotahi 
munapikia. Timongolio mahumoyongo 
wau modutolo mola teto." 

! "Wonu bolo Walao Manusia 
2 5 meidungga mai odelo Eeya, 
owowoluwoalio debo odelo todelomo 
pohumaya botie: Mopulu lota mongo 
dulahu helo lunuhe libulentiti. Ngota- 
ngota helohama tohe, tulusi mota lolutulai 
bulentiti lai. 

“Limo lota limongolio hihuulode, wau 
limo lota wewolio hitinepa. 

3 Limo lota mongo dulahu tahi huulode 
boito malodelo mai tohe, bo diila lopo 
dapato yinulo. 

4Limo lota mongo dulahu tahi tiinepa 
lodelo mai tohe wau pee-peeenta lopo 
dapato yinulo. 

> Tibulentiti lai boito yilanggali mai, tou 
odito mongo dulahu boito malo diduto 
tulusi leituluhu. 

6 Tomutaó loúhui, bolo dungo-dungohei 
suala wuwaatia 'Tibulentiti lai dungga- 
dungga mai! Dulo botulaa mai tio!' 

7 Mongo dulahu mopolu lota boito 
malobongu, wau lopoleitao tohe 
limongolio. 


MATIUS 25.8-14 144 


8Mongo dulahu tahi huulode boito, malo 
loiya ode tahi tinepa boito, 'Wohia mai 
olami yinulomu ngoidi, sababu tohe lami 
mawimbideo mate.' 

9 'Diila mowali!' tametaó lomongo dulahu 
tahi tinepa boito, sababu ito ngoaamila 
bolo didu otuheeta loinulo. Ponaolo mota 
motali to toko. 

10Yi mongo dulahu tahi huulode boito 
malonao mota lotali mai yinulo. Tou 
timongolio lopalutao, malei dungga 
mai tibulentiti lai. Mongo dulahu limo 
lota tamaa hidapata boito tilumuwoto 
pee-peeenta woli bulentiti lai ode tambati 
lo potihunggu, wau huhebu mahileutio 
mai! 

11 Lapatao mongo dulahu wewolio boito 
malei dungga mai, Timongolio hipo 
ngiibode, 'Tuani, Tuani, huoi mai huhebu 
olamiaatia'. 

12 Bo tibulentiti lai boito malo lametai, 
'Wau diila mootaawa woli mongoli." 

13 Tulusi ti Isa lopoó pulitad pohumaya- 
Lio boito odie, "Masababu uito 
poodaha-dahaalo mao, sababu diila 
otaawa limongoli dulahio meaalo jamulio." 

14 "Wonu bolo Walao Manusia meidungga 
mai odelo Feya, owowoluwoalio olo debo 

odelo pahumaya botie. Talolai ngota 
ohilaa monao ode tambati u molamingo. 
Tio malo tiangai tahi pomayalio, tulusi pilo 
malacayalio mao halataalio to limongolio. 

15 Ode timiidu tamoomayawa boito 
yilohialio modudua u omamboa 
limongolio ngota-ngota. Ode ngotaalio 
yilohialio limo lolihu doi hulawa. Ode 
tawewo yilohialio dulo lihu doi hulawa. 
Wau ode tadonggo ngotaalio poli yilohialio 
ngolihu doi hulawa. Tulusi tio malo 
monggato. 

16Tamoomayawa u lololimo limo 
lolihu doi hulawa boito lato lonao mota 
lodaahangi, lapatao luli ilopageda mai 
limo lolihu doi hulawa. 

17 Odito olo tamoomayawa u lololimo 
dulo lihu doi hulawa boito luli ilopaeeda 
dulo lihu. 

18 Bo tamomayawa u lololimo ngolihu 
doi hulawa boito mota longaliaa huango 
tohuta, tulusi doi lituanilio tiluuio teto. 

19 Lohiheo daa lapatio maó, tituani lotahi 
pomayawa boito luli lohualingai, wau malo 
leekenia woli mongolio. 

20 Tamoomayawa u lololimo limo lolihu 
doi hulawa boito malonao mai, wau lohudu 
mao mopulu lolihu. 'Tuani,' loiyaalio mao, 


MATIUS 25.21 -24 146 


'Ti Tuani malohudu mai limo lolihu doi 
hulawa odelaatia. Bilohilo mao, watia 
mailo paeeda poli limo lolihu.' 

21'006,' uali tuani boito, 'Yió 
tamoomayawa mopiohe wau tatapu 
molotolo hilao. Sababu yio mowali 
palacayalo toú ngoidi, yi u dadaata olo 
debo mapo malacayaú mai olemu. Tuwotai 
wau dulo motisanangi wolaú!' 

22 | apataó tamoomayawa u lololimo dulo 
lihu doi hulawa boito malonao mai, wau 
loloiya mao, 'Tuani, ti Tuani malohudu mai 
dulo lihu doi hulawa olaatia, bilohilo mao, 
watia mailo paeeda dulo lihu poli.' 

23'000,' uali tuani boito 'Yió 
tamoomayawa mopiohe wau tatapu 
molotolo hilao. Sababu yio mowali 
palacayalo toú ngoidi, u dadaata olo debo 
mapo malacayaú mai olemu. Tuwotai wau 
dulo motisanangi wolau!' 

24 Lapataó tamoomayawa u lololimo 
doi hulawa ngolihu boito malonao mai, 
wau loloiya mao, 'Tuani, otaawa laatia ti 
Tuani ngotaalio lo taopiili diila gambangi 
mobolio. Ti Tuani hemolipu hungo diila 
totambati u pilomuloa li Tuani, wau hemo 
himoaa tilapulo totambati udiila pilo 
muayade bili li Tuani. 

25 Watia moohe, oditolio watia maloluuó 
doi li Tuani todelomo huta. Utie doi li 
Tuani.' 

26 'Yió tamoomayawa u moleeto wau 
lantingalo!' Uali tuani boito. 'Tingga 
otaawamu deú waú hemolipu hungo diila 
totambati u pilomulowaú, wau hemohama 
tilapulo totambati udiila pilo muayadeú? 

27 Wonu odito, patutilio tahuwomu mao 
doiú boito tobangi, alihu toú waú muli 
mohualingai, mamuli motapuu doiú boito 
wolo lentelio. 

28 Sababu uito, hamaawa mai doi boito 
monto olio, wau wohia mao ode taa u 
omopulu lihu doi hulawa boito. 

29 Sababu taa u mailoluo, mamoótapu 
lebe dadaata mao, wau tio maolebealio. 
Bo taa u odiaaa, ngoidi udonggo woluo to 
olio mahamaalo olo. 

30 Wau tamoomayawa tadiila ohuna boito, 
pomahulalo ode delomo u modiolomo to 
bulemengio. Mola teto tio mahumoyongo 
wau modutolo!" 

31 "Wonu bolo Walaó Manusia meidungga 
odelo Olongia dedeeloa mai wolo 
ngoaamila malaikati-Lio, Tio mamo 
tihuloaa toitaato tambati huhuloaa-Lio u 
lailaio. 

32 Ngoaamila bangusa maambuo-Lio 
totalu-Lio. Lapatao Tio mamopo walaheo 
olimongolio mowali dulo polemboa debo 
odelo diti mopo walaheo himba monto 
batade. 

33 Tau-tauwalo tahi pohutua kahandaki 
lo Allahu Taaala maambuo-Lio to ambahu 
olowala-Lio, wau tawewo to ambahu 
oloihi-Lio. 

34 | apatao ti Olongia boito mamo tahuda 
ode tau-tauwala to ambahu olowala-Lio, 
"'Duloolo timongoli tabilaa-katia li Paapa- 
U. Tuwotolo mai ode delomo Yiladia u 
piloheetu olemu tumulalo mai tobohulo 
dunia. 

35 Sababu tou Wau pola-polango, 
timongoli longohi ola-U uaalo, wau tou 
Wau mototoango timongoli longohi ola-U 
uilumolo. Wau tau deli ngota, timongoli 
lololimo ola-U tobele limongoli. 

36 Wau diila oboo, timongoli longohi 
ola-U boo. Waú mongongoto, timongoli 
lolaawati ola-Ú. Wau tilutupalio, timongoli 
lotulungi ola-U.' 

37 | apatao tau-tauwala boito mamoloiya, 
'Eeya, omolua mongowatotia peeenta 
looonto to Eeya pola-polango tulusi 
mongowatotia longohi to Eeya uaalo 

meaalo mototoango tulusi mongowatotia 
longohi to Eeya uilumolo? 

38 Omolua mongowatotia peéenta 
looonto to Eeya odelo tau deli, tulusi 
mongowatotia lololimo mao ode delomo 
bele lomongo watotia? Omolua Eeya 
peeenta diila oboo tulusi mongowatotia 
longohi to Eeya boo? 

39 Omolua mongowatotia peeenta 
looonto to Eeya mongongoto meaalo 
tilutupalio, tulusi mongowatotia lotulungi 
to Eeya?' 

40 Ti Olongia boito mamo lametai, 'Ototai 
mao: toú timongoli mohutu mao suali 
boito, eleponu ode tala ngota lomongo 
wutatu-U taahina daa, boliilio mao 
timongoli malohutu uito ode ola-U!' 

4l Lapatao ti Olongia boito mamo 
tahuda mao ode tau-tauwala to ambahu 
oloihi-Lio, 'Pohinggilo mao monteea 
tamoleeto daa! Tuwotolo mota ode tulu 
udiilalo mate, u mapilohetu ode Ibilisi wau 
mamaa-laikatilio! 

42 Sababu tou Wau pola-polaango 
timongoli diila longohi ola-U uaalo; tou 
Wau mototoango timongoli diila longohi 
ola-U uilumolo. 

“wau tau deli ngota, timongoli diila 
lololimo ola-U todelomo bele limongoli. 
Wau diila oboo, timongoli diila longohi 
ola-U boo. Waú mongongoto wau 
tilutupalio, timongoli diila lolaawati ola-U.' 

44 Lapatao timongolio mamoloiya o-Lio, 
'Eeya, omolua mongowatotia looonto to 
Eeya pola-polaango meaalo mototoango, 
meaalo odelo tau deli ngota, meaalo 
diila oboo, meaalo mongongoto, meaalo 
tilutupalio, wau mongowatotia diila 
lotulungi to Eeya?' 

4> Ti Olongia boito mamo lametao, 
'Ototai mao: toú timongoli diila mohuto 
motulungi tala ngota taahina daa botie, 
uito boliilio timongoli diila mohuto 
motulungi ola-U.' 

46 Yj tau-tauwalo boito mahukuu- 
maniyolo wolo hukuumani u ohiheo- 
hiheolo mao, hiambola tahi pohutua 
kahandaki lo Allahu Taaala mamoo 
toduo tutumulo ututulio tutu wau 
ohiheo-hiheolo mao." 

l Tou ti Isa yilapato longaajali mao 

2 6 ngoaamila suali boito, Tio malo 
tahuda ode tahidudua o-Lio, 

2 "Maotaawa limongoli donggo duuhui 
mola Dulahu Buka Paska, wau Walao 
Manusia mawuduolio u salipuolio!" 

3Tou boito mongo iimamu taúwa 
wau mongo tauwa lo Yahudi hiambua 
totambati bele biluloa saaha li limamu Daa 
Kayapas. 

4Timongolio loheeluma u moheúpa 
li Isa lou tutuuo wau momate o-Lio 
mate-mateelo mao. 

> "Bo," uali mongolio "Diila mao 
pohutuwolo suali boito tou olameyangi, 
sababu bolo tumoodei tolonggalo 
towolota lo ulipu." 

6 Toú ti Isa to Betania, tobele lei Simon 
tamuloololio mai ongongoto lo alipo u 
mootihela hapato, 

7 taabua ngota lonaó mai odeli Isa. Tio 
lodelo buutulu lo puwalamu moputio, 
tuatuanga yinulo moonu u mahale. Toú 
ti Isa donggo hulo-huloaa hemo lamela, 
taabua boito malo luwatao yinulo moonu 
boito to lunggongi Isa. 

8 Tahidudua li Isa loóonto u lotoduo boito 
maloingo. "Wolo hunalio ngoaamilalo botie 
poloo-yaliyolo?" loiya mao limongolio. 

3 "Yinulo moonu boito mowali potali mota 
wolo halaga u molonggato, wau doilio 
wohi mao ode taa mosikini!" 

10 Otaawa li Isa pikiilangi limongolio, 
tulusi Tio malo tahuda, "Yilongola 
timongoli mopoo suusa taabua botie? 
Tio malohutu tuwaulio u mopiohe wau 
pujipuji de ola-U. 

11 Taa mosikini laito woluo towolota 
limongoli, bo Wau diila laito woli mongoli. 

12 Lou moluwataó yinulo moonu boito 
ode batanga-U, tio mopo dapato u 
polobungalo ola-U. 

13 Pomalacayalo! To ngoilanggubu dunia, 
boli toútoonu Habari Mopiohe monto 
Allahu Taaala pololadulo, wau huhutu 
lotaabua botie masilitaalio olo odelo 
poeela de olio." 

14Lapataó ngotaalio lo tamopulaa 
duulota tahidudua li Isa, tailunte Yudas 
Iskariot, lonao mola ode mongo iimamu 
tauwa. 

15 Tio loloiya mao ode limongolio, "Wolo 
u mawohi limongoli olaatia wonu watia 
mamohudu mai li Isa ode limongoli?" Yi 
timongolio malo leekeni tolo pulu doi 
talaa, wau yilohilio mao doi boito olio. 

16Tumulalo mai tou boito tei Yudas 
helohima potaala ohiyango mopiohe u 
mohiyanati li Isa. 

17 Tobohulo dulahu todelomo Lameyangi 
lo Roti Diila Oragi, tahidudua li Isa lonao 
mai ode o-Lio. Timongolio mai lohintu, 
"Toutoonu otohilaa li Paaa podapato mao 
lamiaatia uaalo Paska odeli Paaa?" 

18Tj Isa lolametao, "Ponaólo mola ode 
tahingota-ngotaawa tokota wau loiya 
mao olio, 'Tahuda mai li Paaa Guru, 
malei dungga wakutuulio ola-Ú; Wau 
ohilaa mopolame mao Paska tobelemu 
pee-peeenta wolo tahidudua ola-U." 

19 Tahidudua li Isa malohutu wolo upilo 
ahulao li Isa olimongolio. Timongolio mola 
lopo dapato mao uaalo Paska boito. 

20 Toú mahui mai ti Isa wau tamopulaa 
duulota tahidudua o-Lio malo tihuloaa 
lolamelo. 

21 Tou timongolio donggo hipolamela, 
ti Isa lotahuda mao, "Dungohi: ngotaalio 
limongoli mamo hiyanati ola-U." 

22 Loódungohe uito, tahidudua li Isa 
mahi suukalia daa. Tulusi timongolio, 
ngota-ngota malohintu li Isa, "Tantu diila 
watia tahe makusuduo li Paaa?" 

23 Ti Isa lolametaó, "Tamo polomo roti 
todelomo manggo pee-peeenta wola-U, 
tio-tioolo tamamo hiyanati ola-U. 

24 Memangi Walaó Manusia maamate 
debo odelo u tulatulade todelomo Kitabi. 
Bo matopotala taa u mohiyanati Walao 
Manusia! Lebe mopiohu tau boito wonu 
tio diila pilotutulio mai sama-samaata!" 

25 Lapataó tei Yudas tamoo-hiyanatia 
boito loloiya, "Tantu diila watia tahe 
makusuduo li Paaa Guru?" Ti Isa 
lolametao, "Odi-oditolo loiyamu!" 

26 Toú timongolio mamo lamelo, ti Isa 
lohama mao roti, lapatao lolapali mola dua 
sukuru. Lapatao Tio lomita-mitanga roti 
boito wolo uluu-Lio tulusi yilohi-Lio ode 
tahidudua o-Lio wau lotahuda, "Hamaawa 
wau tamelalo; uti-utieelo batanga-U." 

27 Lapataó uito Tio malohama hakati 
tuwau lo angguru, tulusi lolapali mola 
sukuru ode Allahu Taaala. Lapatao 
yilohi-Lio hakati boito ode tahidudua 
o-Lio, wau lotahuda, "Pongilulo, timongoli 
ngoaamila, 

28Sababu uti-utieelo duhu-Ú u 
moposaaha daantia lo Allahu Taaala -- 
duhu u hiluwato duolo taa dadaata u 
pongambungualo dusa limongolio. 

29 Pomalacayalo; Wau diilalo mongilu 
angguru botie poli tunggula Wau 
mamongilu angguru bohu pee-peeenta 
woli mongoli to Dunia Bohu li Paapa-U." 

30 | apatao timongolio lopolahu mola lahu 
tuwau poilaalo momuji. Wau lapatao uito 
timongolio lonao mola ode Huludu Jaitun. 

31 Lapataó ti Isa lotahuda mao ode 
tahidudua o-Lio, "Toú huilo botie 
timongoli ngoaamila matumeteo mololaa 
mao ola-U: sababu todelomo Kitabi 
tulatulade: Allahu Taaala lotahuda, 'Waú 
mamomate-mateelo mao diti boito, wau 
himbala lohimbalio mamo bubuualawa.' 

32 Bo tou Wau mamuli bongulo-Lio mai, 
Waú mamo timulo woli mongoli ode 
Galilea.” 

33 Tei Petrus malo loiya odeli Isa, "Penu 
ngoaamila tawewolio mololaa mao li Paaa, 
watia sama-samaata diila!" 

34 "Eelai mao," tahuda li Isa olio, "Toú 
huilo botie, tou maluo diipo mokukuyuu, 
yio mapoootolu lomaahe ola-U." 

35 Tei Petrus lolametaó, "Eleponu watia 
musi mate pee-peeenta woli Paaa, watia 
diila tamoloiya deu watia diila mootaawa 
woli Paaa!" Wau ngoaamila tahidudua 
wewolio helo loiya odito olo. 

36 | apatao uito ti Isa lonaó wolo 
tahidudua o-Lio ode tambati tuwau u 
ilunte Getsemani. Mola teto, Tio lotahuda 
mao olimongolio, "Potihuloopo tewe tou 
Wau donggo mota modua." 

37 Tulusi Tio lotiango olei Petrus 
wau taduulota walaee Jebedeus lonaó 
pee-peeenta wo-Lio. Tio masiluukali wau 
balisa. 

38 Tio lotahuda mao ode tahidudua 
o-Lio, "Hilaa-Ú suukali daa, lasaalo debo 
odelo maamate wambao. Potitolapo tewe 
timongoli, wau poduduolo mopoodaha- 
dahaalo mao wola-Ú." 

39 | apatao ti Isa lonaó mota lebe 
lolaminga ngopee, tulusi Tio leidumulo 
lomola tohuta wau lodua. "Paapa," ua-Lio, 
"Wonu mowali, polaminga mao monto 
Olaatia sikisa u musi dutola lowatia 
botie. Bo diila moduduo hilaa lowatia, bo 
moduduo u tohilaa li Paapa." 

40 Lapataó uito ti Isa luli lohualingai ode 
tahidudua o-Lio toulota wau ilodunggaa- 
Lio timongolio donggo hituluhe. Tio 
lotahuda mao odelei Petrus, "Bo ngojamu 
wambao timongoli toulota diila lopoodaha 
pee-peeenta wola-U?" 

41 Poodaha-dahaalo mao, wau podualo 
mola alihu timongoli diila odungga 
lomalapo. Memangi rohumu ohilaa 
mohutu u otutu bo diila mambo timongoli, 
sababu piili lomanusia boito molulupuhu." 

42 Peeentapo ti Isa mota lodua, loiyaa-Lio, 
"Paapa, wonu sikisaa botie musi dutola 
lowatia, wau diila mowali powalahulo, 
huliaalo mao utohilaa li Paapa u motoduo 
mai." 

43 | apatao uito ti Isa luli lohualingai 
poli, wau ilodunggaa-Lio tahidudua o-Lio 
donggo hituluhe, sababu timongolio 
modiduto daa. 

44 Donggo peeentapo ti Isa lololaa mao 
olimongolio wau u otolulio lodua lolapali 
tataa-heyaalo u tutuuwauwa. 

45 | apatao uito Tio luli lohualingai 
ode tahidudua o-Lio wau lotahuda, 
"Debo donggo hituluhe wau hihuheelia 
timongoli? Bilohi, malei dungga wakutuulio 
Walao Manusia wuduolio ode kawasa 
lotahi oduusawa. 

46 Pobongulo, duloolo ito monao. Bilohi! 
Taa u mohiyanati ola-U malei dungga 
mai!" 

47 Tou ti Isa donggo bisa-bisala, tei 
Yudas, ngotaalio lo tamopulaa duulota 

muri-Lio boito lonao mai. Pee-peeenta 
wolio, lonao mai olo dadaata tau tahi 
delowa wamilo wau ayu pongokoo. 
Timongolio ilahula mai lomongo iimamu 
tauwa wau mongo tauwa lo Yahudi. 

48 Tamoo-hiyanatia malo poótaa 
olimongolio tuoto botie, "Taadilo lowatia, 
maa Tiolo taulio. Waúpa Tio!" 

49 Odito leidungga mota ode tambati 
boito, tei Yudas lato lonao mao odeli Isa 
wau loloiya, "Salamu, Paaa Guru!" Tulusi 
diliilio ti Isa. 

50 Ti Isa lolametao, "Wutato, mai mongola 
wutato monao mai odia?" Lapatao taa 
dadaata boito lodudulao, wau loheupa li 
Isa. 

>! Tala ngota lomuri-Lio taamota teto 
woli Isa, lomahuta wamilio wau lolimade 
wato li iimamu daa tunggula loputu 
bulongalio. 

32 Ti Isa lotahuda mao ode muri-Lio 
boito, "Muli potaúpa mola wamilumu to 
taúpio, sababu ngoaamila taa u mopohuna 
lo wamilio maamate wolo wamilo. 

33 To lantobumu Wau diila mowali 
mei tulungi mai li Paapa-Ú, wau Tio 
wolo molamemeto mamolao mai lebe 


MATIUS 26.54-58 159 


lou ngodusingi pasukani suludadu lo 
malaikati? 

34 Bo wonu odito, diila pongalo aakali 
motoduo mai debo odelo umaa nilubuwati 
todelomo Kitabi deú memangi musi 
motoduo debo odelo u masaatia botie?" 

>> Lapatao ti Isa lotahuda mao ode taa 
dadaata boito, "Wolo Wau botie tamoleeto, 
tunggula timongoli lonao mai hidelowa 
wamilo wau ayu pongokoo mai moheupa 
ola-U? Ngohui-ngohui Wau hemo ngaajali 
to Bele lo Allahu Taaala, wau timongoli 
diila loheupa ola-U. 

59 Bo memangi mapatutilio odito alihu 
mamotoduo wolo u tiluladei lomongo nabi 
todelomo Kitabi." Lapatao uito, ngoaamila 
tahidudua o-Lio tilumeteo lololaa mao li 
Isa. 

37 Tahe loheupa li Isa malodelo mola 
o-Lio ode bele li limamu Daa Kayapas. 
Mola teto guguu-ruwaalo agama wau 
mongo tauwa lo Yahudi mahiambua. 

58 Tei Petrus loduduo li Isa lonto u 
molamingo demota paango lobele li 
iimamu daa. Lapatao tei Petrus tilumuwoto 
ode delomo paango boito wau lotihuloaa 
pee-peeenta wolo tahi pokawalia. Tio 

ohilaa motota woloolo mola ngoaamilalo 
boito de pulitio mao. 

>2 Mongo iimamu tauwa wau ngoaamila 
Mahakama lo Agama hipo tolopania 
mootapu sakusi paluti u mowali 
mopodehu hukuumani mate odeli Isa. 

60 Bo diila lotapu limongolio bukuti 
boli bo tuwau mao eleponu ngohuntua 
talomaju lowali sakusi yimbulo. Mapulitio 
mao, woluo duulota talomaju mota ode 
talu. 

61 Yali mongolio, "Tau botie loloiya, 
'Wau mowali mopo lohubu Bele lo Allahu 
Taaala, wau todelomo u tolohui mola 
mowali muli bongulo-U mao'." 

62 Lapataó ti iimamu daa matilimihulo, 
wau loloiya mao odeli Isa, "Yilongola 
diila tilameta-Mu potuludu u pilotuludio 
ole-Mu boito? 

63 Boti Isa wambao lotipodoyo. Donggo 
peeentapo ti iimamu daa loloiya mao o- 
Lio, "Domi Allahu Taaala tatumu-tumulo, 
polelea mai olami wolo Yio botie Olongia 
Tamoo-poaahua, Walao Allahu Taaala?" 

64 Ti Isa lolametao, "Odi-oditolo loiyamu. 
Bo pomalacayalo: tumulalo mai tosaaati 
botie, timongoli mamooonto Walao 
Manusia hulo-huloaa to ambahu olowala 

lo Allahu Taaala Taa Laba-labaalo kawasa, 
wau meidungga mai toitaato heengo 
tohulungo." 

65 Yi ti iimamu daa boito malo ngai- 
ngaidingo boolio, wau loloiya, "Tio 
hemomuayo Allahu Taaala! Didu palalu 
wolo sakusi. Timongoli ngoaamila maloo 
dungohe lohihilao loiya u hemomuayo 
Allahu Taaala. 

66 Botia woloolo mola huhama limongoli?" 
Timongolio lolametao, "Tio mailo totala, 
wau musi mate." 

67 Lapatao timongolio lonula mao loiyohu 
tobaya li Isa, wau lomate o-Lio. Woluo olo 
tahe lolambali o-Lio, 

68 wau loloiya, "Nte lantobe wau polelea 
mai olami, wuu Olongia Tamoo-poaahua! 
Tatoonu talo lambali ole-Mu?" 

69 Tei Petrus donggo hulo-huloaa to 
bulemengio, topaango. Tala ngota lo 
tamoomayawa lonao mai, wau loloiya olei 
Petrus, "Diila maa yio olo tapee-peeenta 
woli Isa taulo Galilea boito?" 

70Bo tei Petrus malomaahe totalu 
limongolio ngoaamilalo, "Diila otaawaú 
wolo makusudumu," tametao lei Petrus, 

71 lapatao tio malonaó mota ode huhebu 
lopaango. Ngotaalio taabua tamoomayawa 

wewo looonto olei Petrus, wau loloiya mao 
ode tau-tauwalo mota teto, "Tau botie olo 
engonti pee-peeenta woli Isa lonto Najaret 
boito." 

72| apatao tei Petrus luli lomaaheo, 
wau malotadia. "Otu-otutuulo mao diila 
otaawau tau boito!" ualei Petrus. 

73 Diila lohiheo lapatao uito, tau-tauwalo 
tatihu-tihulaa teto malonao mai odelei 
Petrus, wau loloiya, "Maatantu yio 
ngotaalio limongolio. Vito oonuhe daa 
monto lapalimu." 

74 Lapatao tei Petrus mahemo taditadia, 
wau loloiya, "Diila otaawau tau boito!" To 
saaatilo boito maluo lokuukuyuu. 

/5Wau tei Petrus maloéela mola deú ti 
Isa malo tahuda olio, "Toú diipo maluo 
mokuukuyuu, yio mapoootolu lomaahe 
ola-U." Tulusi tei Petrus mailumualao, wau 
hilumoyongo lou suukali. 

2 7 | Donggo didimodupo daa, 

ngoaamila iimamu taúwa wau tauwa 
lo Yahudi lohutu mao putuusani u momate 
li Isa mate-mateelo mao. 

“Timongolio malo mungu o-Lio, wau 
lodelo o-Lio, tulusi mola lohudu o-Lio 
odelei Pilaatu, gubolonulu pamalenta lo 
Roma. 

3Tou tei Yudas tamoo-hiyanatia boito 
looonto deu ti Isa madilehua hukuumani, 
malolee tio. Tulusi tio malo powalingo tolo 
pulu doi talaa boito ode mongo iimamu 
tauwa wau mongo tauwa lo Yahudi. 

4Tio loloiya mao, "Watia mailodusa 
lohiyanati taa diila ototala tunggula 
Tio hilukuumani yila-yilateelo mao!" Bo 
timongolio malo lameto, "Pongolaa lami? 
Uito ulusanimu!" 

> Tei Yudas lopo mahulo doi boito 
ode delomo Bele lo Eeya, tulusi mota 
lopontayungo batanga. 

6 Mongo iimamu taúwa malo himoaa doi 
boito wau loloiya, "Doi botie doi loduhu. 
Modudua butoo lo agama, doi botie diila 
mowali potuwotolo ode delomo tambati 
podewowalo to Bele lo Eeya." 

7 Lapatao tou timongolio malo heeluma, 
pilomake limongolio doi boito pilotali 
limongolio huta u ilunte Huta lo 
Tamoohutua Ulonggo. Huta boito 
pilomake u polobungalo tahideelia. 

8 Uitolo sababuulio tunggula todulahee 
botia huta boito ilunte "Huta Duhu”. 

IWoleeto, malo toduo wolo uiloiya li 
Nabi Yeremia, odie, "Timongolio lololimo 
tolo pulu doi talaa, deuito-yito halaga 

u ilakoloa lobangusa Isirailu odelo u 
pilomayali de o-Lio. 

10Wau doi boito pilomake limongolio 
u pilotali Huta lo Tamoohutua Ulonggo, 
debo odelo u piloahu mai lo Eeya de olau.' 

1 Tou ti Isa mota lotaalua wolei Pilaatu, 
Gubolonulu lolipu boito, tei Pilaatu 
malohintu, "Wolo Yio botie Olongia taulo 
Yahudi?" "Odi-oditolo loiyamu," tametao li 
Isa. 

12 Bo tou mongo iimamu taúwa wau 
mongo tauwa lo Yahudi lopo dudulao 
dadaata potuludu odeli Isa, Tio diila 
lolameto sama-samaata. 

13 Sababu uito tei Pilaatu malo loiya o- 
Lio, "Wolo diila ilodungohe-Mu ngoaamila 
u pilotuludi mongolio boito ole-Mu?" 

14 Boti Isa diila lolameto boli bo ngotahe 
mao tilinggula ti Gubolonulu boito 
lolinggolabe daa. 

15 To motiidu Lameyangi lo Paska, 
ti gubolonulu biasaalio hemo lopato 
ngotaalio lo tahuku-hukuumani modudua 
tulaotio lotaa dadaata. 

16 Toú boito woluo ngotaalio tahuku- 
hukuumani taotaawa lotaa dadaata jahili 
daa. Tanggulio Isa Barabas. 


MATIUS 27.17-22 165 


17 Oditolio, tou taa dadaata mahiambua, 
tei Pilaatu lohintu mao olimongolio, 
"Tatoonu taotohilaa limongoli malopatou 
mai olimongoli? Isa Baraabas meaanto Isa 
tailunte Almasi?" 

18Tei Pilaatu loloiya odito sababu 
otaawalio, deu tahi kawasawa lo Yahudi 
malohudu mai li Isa olio sababu timongolio 
mohiihia. 

19 Tou tei Pilaatu donggo hulo-huloaa 
tohudungu polomutoo, dilelio lolahuli 
mao utie olio, "Diila mao pouulambohe 
yio to palakala lotaa diila ototala boito, 
masababu Tio, wau loo tohiilopo u 
mootihela hapato todulahee botie." 

20 Bo mongo iimamu taúwa wau mongo 
taúwa lo Yahudi wambaó hemo popatu 
tulusi totaa dadaata boito u lohile olei 
Pilaatu alihu tei Barabas lopatolo wau ti Isa 
hukuumaniyolo mate. 

21 Lapataó ti gubolonulu boito luli 
lohintu olimongolio, "To taduulota boito, 
tatoonu taótohilaa limongoli lopatoú mai 
olimongoli?" "Tei Barabas," uali mongolio. 

2? "Wonu odito, wolo u musi pohutuwoú 
woli Isa tailunte Almasi?" yilintu lei 
Pilaatu olimongolio. "Salipuwalo Tio!” uali 
mongolio ngoaamila. 

23 "Bo ololeeto wolo u pilohutu-Lio?" 
yilintu lei Pilaatu. Lapatao timongolio 
tilonggo watio lebe udaa mao, "Salipua 
Tio!" 

24 Pulitio mao tei Pilaatu malongalati 
deu tio diilalo mowali mohutu wolo-wolo 
wau deu tau-tauwalo boito tanu mamo 
malakala. Oditolio tio malohama mai 
taluhu, tulusi totalu lotaa dadaata boito 
yilulowalio uluulio wau loloiya, "Wau diila 
momanta tau botie mate! Uito uluusani 
limongoli!" 

25 Ngoaamila tau-tauwala boito malo 
lameto, "Joo, hulilo mai amiaatia wau 
mongo walao lamiaatia tamomanta 
hukuumani to opopate-Lio!" 

26 Lapataó tei Barabas yilopatio lei 
Pilaatu ode limongolio, wau lopoahu tau 
lomuboa li Isa; wau lohudu mao o-Lio 
mota silalipulio. 

27 Lapataó mongo pajule lei Pilaatu 
malodelo mota li Isa tilumuwoto ode bele 
biluloa li gubolonulu, wau ngoaamila 
pasukani lotiambu to palito li Isa. 

28 Timongolio malo hinggi boo li Isa, wau 
lopopake mao o-Lio jumba lailoumu. 

22 Timongolio lohutu mao makuta tuwau 
lonto tango kekeei oduhi, wau pilopo 

hulilio to lunggongi Isa. Lapatao pilopo 
dihu limongolio tunggudu ngoputu ti Isa 
to uluu-Lio olowala, tulusi timongolio 
malo tibonggohu totalu-Lio wau lohentea 
o-Lio. "Salamu Olongia Taulo Yahudi!" uali 
mongolio. 

30 Timongolio lonula mao loiyohu o-Lio, 
tulusi lohama tunggudu boito, lapatao 
pilo mobohio tolunggo-Ngio. 

31 Toú mailapato piloitohi mongolio 
Tio, timongolio malo hinggi jumba 
lailoumu boito tulusi luli pilopo pake 
limongolio boo-Lio lohihilao. Lapatao Tio 
dilelo limongolio ode bulemengio mota 
silalipulio. 

32 Tohuungo dalalo, timongolio 
lodunggaya wolo ngotaalio lonto Kirene 
tailunte Simon. Timongolio lomakusa tau 
boito lomota ayu salipu li Isa. 

33 | apataó timongolio malei dungga mola 
ode tambati tuwau u ilunte Golgota, u 
boliilio, "Tambati lo Bakakau." 

34 Mota teto timongolio lopeelu li Isa 
angguru ula-ulau wolo polu. Bo tou ti Isa 
lolamitao angguru boito Tio diila lohuto 
longilu. 

35 | apatao silalipulio Tio, timongolio 
malo laya-layade boo-Lio wolo undi. 

36 | apatao uito timongolio malo tihuloaa 
lodaha o-Lio mota teto. 

37 Toitaato lunggo-Ngio tiluladi 
mongolio potuludu tomimbihu o-Lio odie: 
"Tabotieelo ti Isa, Olongia Taulo Yahudi." 

38 pee-peeenta wo-Lio silalipu limongolio 
olo duulota pohehu; ngotaalio to ambahu 
olowala, ngotaalio poli to ambahu 
oloihi-Lio. 

39 Tahilaode teto hitahalilia, wau 
hipohinawa li Isa. 

40 Timongolio hipo loiyawa, "Yió tamamo 
polohubu Bele lo Allahu Taaala, wau 
momongu mao todelomo utolo hui! Wonu 
Yio Walao Allahu Taaala, polaahulo monto 
salipu boito wau poaahuwalo lohihilao 
batanga-Mu!" 

41 Odito olo mongo iimamu taúwa wau 
guguu-ruwaalo agama wolo mongo tauwa 
lo Yahudi helo hentea li Isa. Timongolio 
hipo loiyawa, 

42 "Tio helo poaahu taawewo, lebe-lebe 
pomao batanga-Lio lohihilao diila mowali 
poaahuwo-Lio! Wonu Tio olongia lo 
Isirailu, opio-piohelio Tio molaahei botia 
monto ayu salipu boito, deuito ami 
mapalacaya o-Lio. 

43Tio palacaya to Allahu Taaala, wau 
hemoloiya deu Tio Walao Allahu Taaala. 
Nte, dulo bilohento wolo Allahu Taaala 
mamopoaahu mai o-Lio botia." 

44 Mongo pohehu tasilaalipu pee-peeenta 
wo-Lio boito olo tumbao helohina o-Lio 
debo odelo uito. 

45 Tou dulahee totaú, ngotilonggadu tolo 
jamu mola, ngoilanggubu lipu boito malo 
diolomai. 

46 Jamu tiga lolaango, ti Isa malo nguatia 
wolo suala daa-daaalo mao, "Eli, Eli Lama 
Sabakhtani?" u boliilio, "oo Allahu Taaala, 
oo Allahu Taaala, yilongola matilolaa lo 
Allahu Taaala Watotia?" 

47 Dengolo lota taamota teto loódungohe 
hunggalaa boito wau hipo loiyawa, "Tio 
hemo ngiibode olei Elia!" 

48 Ngotaalio limongolio lolamemeta mota 
lohama mai bunga patihu, wau pilolomolio 
todelomo angguru molotingo. Lapatao 
pilo wunggoio tohuudu lo ayu ngoputu, 
wau yiludulio mola ode biihu li Isa. 

49 Bo tau-tauwalo wewo malo loiya, 
"Yimaipo, dulo bilohento wolo tei Elia 
monao mai mopoaahu o-Lio!" 


MATIUS 27.50-56 170 


50 Lapatao ti Isa luli longuatió wolo suala 
daa-daaalo mao, tulusi lopulitolo mola 
napasii-Lio. 

>l Lalante u ntaya-ntayanga todelomo 
Bele lo Eeya lokaidinga duluo lonto yitaato 
demola tibawa. Huta hilumuhelo wau 
huhuu-ideyaalo botu lobutao. 

5? Kukuu-buluwaalo lohuó, wau dadaata 
umati lo Allahu Taaala tamalo poowate luli 
bilongu-Lio mai. 

33 Timongolio lumualai monto kukuu- 
buluwalo lapatio mao ti Isa mobongu mai 
monto opopate, wau timongolio tumuwoto 
mola ode Yerusalemu. Wau mola teto 
dadaata taa mooonto olimongolio. 

34 Taúwa lo pasukani peé-peéenta wolo 
mongo pajule tadonggo hidahawa li 
Isa mailoohe daa tou looonto liluhu, 
wau ngoaamila u lotoduo mai boito. 
Timongolio hipo loiyawa, "Otutu, Tio botie 
Walao Allahu Taaala!" 

>> Teto woluo olo dadaata mongobua 
tadonggo hibilohe mai lonto u molamingo. 
Timongoliolo tahe lodudua li Isa wau 
lotulungi o-Lio tumulalo mai lonto Galilea. 

56 To wolotalio yito ti Maria Mahadalena, 
tiilo lei Yakobus wau tei Yusu, wau tiilo 
lomongo walaee Jebedeus. 

37 Toú hui boito malonaó mai takaya 
ngota lonto Arimatea, tailunte Yusu. Tio 
olo muri li Isa. 

58 Tio lonaó mota odelei Pilaatu, wau 
lohile milate li Isa. Lapatao tei Pilaatu 
lomalentao alihu milate li Isa wuduo mao 
odelei Yusu. 

59 Yj tei Yusu malohama milate boito, 
wau lolaputo lowatu lenani u bohu. 

60 Lapataó pilopo balatio milate li Isa 
todelomo kuubulu milikiilio lohihilao u 
pilohutu todelomo huludu botu tuwau. 
Lapatao uito tio lopo lilideo botudaa 
tuwau pilo heutio wangopa lokuubulu 
boito, lapatao lonaolo. 

61 Ti Maria Mahadalena wau ti Maria 
wewolio bolo hulo-huloaa mota teto 
tataalua wolo kuubulu boito. 

62 Loloombulio mola, todulahu Saabati, 
mongo iimamu tauwa wau tau-tauwalo 
Parisi lonao pee-peeenta mola lotaalua 
wolei Pilaatu, 

63 wau loloiya, "Tuani, mailo eela mola 
lamiaatia toú tamoo-himbuloa boito 
donggo tumutumulo, Tio mapeeenta 
loloiya, 'Lapatio mao tolo hui mola Wau 
mamuli mobongu mai." 

64 Sababu uito, ahulilo mao tau mola 
modaha kuubulu boito tiootutua tunggula 
dulahu otolulio, alihu tahidudua o-Lio 
diila mowali motao milate-Lio lapatao 
mamo pootaa ode tau-tauwalo deu Tio 
mabilongu-Lio mai lonto opopate. Wau 
polo wimbulo u pulitio botie malebe 
moleetaó wolo ubohulio mai." 

65 "Timongoli o suludadu tamoo- 
kawalia," ualei Pilaatu olimongolio, 
"ponaolo mola dahai mao kuubulu boito 
tiootutua." 

66 | apatao timongolio malonaó mola ode 
kuubulu, wau loseeheli botu poheúto boito 
wau pilopo tambatilio mao tamodaha 
totalulio, alihu diaaluo tamomuyu kuubulu 
boito. 

l Tou malo paluto dulahu Saabati, 
2 8 todulahu Ahadi donggo molaliyonu, 
ti Maria Mahadalena wau ti Maria wewolio 
boito lonao mola lomilohe kuubulu boito. 

2 Debolo lotoduwolo mola liluhu ulaba- 
labaalo tutu. Malaikati ngota lo Eeya 
lotuhutai lonto sologa tulusi lopo lilideo 
heúto botu boito wau lotihuloaa totudulio. 

3 Baya lo malaikati boito debo odelo ilato, 
wau boolio moputio daa. 

4 Suludadu tamoo-kawalia tahemodaha 
teto mailoohe daa tilinggula timongolio 
hulu-huluhelio, wau lotambuti debo odelo 
milate. 

> Malaikati boito loloiya mao ode 
mongobua boito, "Diila oohe! Otaawau 
timongoli hemo lolohe li Isa tamaa 
silalipulio boito. 

6Ti Isa diaaluo teea. Ti Isa malobongu 
debo odelo upilo tahuda-Lio muloololio 
mai. Dulo mai bilohi tambati u pilopo 
wulide o-Lio. 

7 Botia, huaa ponaolo, mola polelea 
to tahidudua o-Lio, 'Tio malobongu, 
wau masaatia Tio maleimulo mola woli 
mongoli ode Galilea. Mola teto timongoli 
mamooonto o-Lio!' Poótoloma mao wolo 
umaa piloleleú mai olimongoli." 

8 Mahi alihe mongobua boito lololaa 
mao kuubulu boito. Lou laasa duiduito 
uuulambohe wolo wengahu, timongolio 
mahitetea mola lopo habari umalo toduo 
boito to tahidudua li Isa. 

2 Debolo ti Isa mai lodunggaya wolo 
mongobua boito, wau lotahuda mao, 
"Salamu!" Lapatao timongolio malo 
himbideo o-Lio, tulusi longoode oaa-Tio 
wau lolubo o-Lio. 

10 "Diila oohe," tahuda li Isa ode 
limongolio, "ponaolo mola polelea mao 
tomongo wutatu-U alihu timongolio ode 
Galilea; mola teto timongolio mamooonto 
ola-U." 

11 Tou mongobua boito malonao, 
dengolo lota suludadu tamoo-kawalia 
tahemodaha kuubulu boito luli lohualinga 
ode kota wau lopodulohe tomongo 
imamu tauwa ngoaamila u lotoduo boito. 

12 Mongo iimamu taúwa boito malo 
dulohupa wolo mongo tauwa lo Yahudi, 
tulusi longohi mao ngojumula daa doi ode 
suludadu tamoo-kawalia boito, 

13 wau loloiya, "Timongoli musi moloiya 
mao deu tahidudua li Isa malonao mai 
tou hui wau mai lotao milate li Isa toú 
timongoli donggo hituluhe. 

14Wau wonu tigubolonulu moódungohe 
suali boito, mapiyoo lami tio alihu 
timongoli diila mootapu totolo wolo- 
wolo." 

1> Yi suludadu tamoo-kawalia boito 
malohama doi boito, wau lohutu debo 
odelo u pilolahuli maó olimongolio. 
Masababu uito wungguli boito donggo 
lolaloladu towolota taulo Yahudi tunggula 
todulahee botie. 

16 Tamopulaa tuwau lota muri li Isa boito 
lonao mola ode huludu to Galilea lotuuude 
lou pilomalenta li Isa olimongolio. 

17 Tou timongolio lodonto li Isa mola 
teto, timongolio malo sujudu lolubo o-Lio. 
Bo woluo towolota limongolio tadiila boti 
palacaya. 

18Tij Isa lohimbideó olimongolio wau 
lotahuda mao, "Ngoaamila kawasa 
tosologa wau todunia mailudu-Lio mai 
ola-U. 

19 Sababu uito ponaólo ode ngoaamilalo 
bangusa to ngoilanggubu dunia, pohutua 
mao timongolio mowali muri-U. Wau lihua 
mao timongolio lou molanggula tangguli 
Paapa, wau Walao, wau Rohullah. 

20 Ajaalia mao timongolio modungohe 
ngoaamila u mapilo malenta-U mai 
olimongoli. Wau eelai mao Wau malaito 
pee-peeenta woli mongoli demola pulito 
lojamani." 


Markus 


] l Uti-utieelo Habari Mopiohe pasali li 

Isa Almasi, Walao Allahu Taaala. 

2 Habari Mopiohe boito tumulio debo 
odelo u tiluladei li Nabi Yesaya odie 
mola, "Utieelo utoliya-U,' tahuda lo 
Allahu Taaala; 'Wau lolao mai olio leimulo 
wole-Mu, alihu tio momuo dalalo ole-Mu.' 

3Woluo tawuwa-wuwaatió tohuta 
hungayo u luasi daa, 'Podapato mao dalalo 
ode Eeya; popayade mao dadaa-lalaalo u 
polibayaa-Lio.'” 

4 Debo odelo u tulatulade boito, oditolo 
olo yilumenetai tei Yahya lonto huta 
datahu u luasi daa wau delita. Tio helo 
polihu tau wau lopo tunggulo habari 
lonto Allahu Taaala. "Timongoli musi 
molilihu monto duduu-sawaalo limongoli, 
wau musi lihualo, alihu Allahu Taaala 
mongambungu mai olimongoli,” odito 
loiya mao lei Yahya. 

> Ngoaamila taa lonto madala lo Yudea 
wau kota lo Yerusalemu lonao mota 
lodungohe olei Yahya. Timongolio 
longaku duduu-sawaalo limongolio, wau 

tei Yahya helo polihu olimongolio to 
Dutulaa Yordan. 

6Tei Yahya pakepake boo lonto lambuto 
unta. Bintolo wohutalio lonto walito, wau 
uaalolio bulita wau hula lotiia lo oaayua. 

'Tio lopohabari mao habari botie, "De 
lapatio mao lowatia, mamei dungga 
mai taa ulebe udaa lowatia. Hiambola 
motidungu momuo tali losapatu-Lio, 
watia diila patuti. 

8Watia mopolihu olimongoli wolo taluhu, 
bo Tio mamo polihu olimongoli wolo 
Rohullah." 

ITou boito ti Isa leidungga mai lonto 
Najaret tomadala lo Galilea, wau tei Yahya 
lopolihu mao o-Lio to Dutulaa Yordan. 

10 Qdito ti Isa yilumualai lonto dutula 
boito, Tio looonto mola hulungo lohuo 
wau Rohullah lotuhutai debo odelo 
bulungi poombo ode yitaa-Tio. 

11 Lapataó dungo-dungohei suala lo 
Allahu Taaala lotahuda mai, "Yioolo 
Walauu-U tapilonu-U. Yio moosanangi 
hilaa-U." 

12 olamemeto lapataó uito Rohullah 
malodelo mola li Isa ode huta datahu u 
luasi daa wau delita. 

13Wopato pulu hui Tio mota teto, 
heilimontala lo Ibilisi. Bibii-natangiyalo 
u molinggelo woluo olo mota teto pee- 
peeenta wo-Lio, wau mamaa-laikatiyalo 
helohinta o-Lio. 

14 Lapataó tei Yahya tilutupaalio, ti Isa 
malonao mola ode Galilea, wau lopohabari 
Habari Mopiohe lonto Allahu Taaala mola 
teto. 

15 Tahuda-Lio mao, "Allahu Taaala 
mahuaa molumula momalenta. Polilihulo 
monto duduusaamu, wau pomalacayalo to 
Habari Mopiohe u monto Allahu Taaala!" 

16 Tou ti Isa donggo naónaó topentadu lo 
Bulalo Galilea, Tio looonto mota duulota 
tamoohalawa, deuito-yito tei Simon wau 
tawaliyali lei Andreas. Timongolio donggo 
hipoheupa tola tobulalo boito wolo pajala. 

17Ti Isa lotahuda mao olimongolio, 
"Dudui mai Wau. Waú mamo ngaajali mai 
olimongoli momajala tau." 

18 | olamemeto timongolio lololaa mao 
pajala limongolio lapatao loduduo li Isa. 

19Ti Isa lonao tulusi, lapataó lodonto 
mota poli tamohutato duulota wewolio, 
deuito-yito tei Yakobus wolei Yahya, 
mongo walaee Jebedeus. Timongolio 

todelomo bulotu, wau donggo hemo 
poopiohe pajala limongolio. 

20 Ti Isa huaa lotianga olimongolio. 

Wau timongolio lololaa mao oliyamo 
limongolio todelomo bulotu pee-peeenta 
wolo tahe wuupaalio. Lapatao timongolio 
malo dudua li Isa. 

21 Ti Isa wau tahidudua o-Lio leidungga 
mola ode kota Kapernaum. Todulahu 
Saabati u wumbutio mola, ti Isa tilumuwoto 
ode delomo bele potabiaalo, wau lolumula 
longaajali. 

22 Tau-tauwalo talo dungohe o-Lio 
hilinggolabe to dudelo-Lio helo ngaajali. 
Sababu, Tio helo ngajali wolo tilihula diila 
debo odelo guguu-ruwaalo agama. 

23 Toú boito ngotaalio lo tamailo tuanga 
lorohu u moleeto boito tilumuwotai ode 
delomo bele potabiaalo, wau longuatio, 

24 "Wuu Isa, taulo Najaret, wolo umaa 
pohutuwo-Mu olami? Yio mai mopobinasa 
olami? Otaawa lami tatoonu Yio: Yioolo 
tamantali lonto Allahu Taaala!" 

25 "Podoyo mola!" antingao li Isa to rohu 
boito, "Pohinggi mao monto tau botie!" 

26 Yi rohu u moleeto boito malopo 
lota-lotaúula daa totau boito, lapatao 

yilumulao lonto tau boito sambela 
wuwa-wuwaatio. 

27 Ngoaamila tau hilinggolabe daa, 
tilinggula timongolio malo loiya ngota 
timongota, "Wei, wolo utie? Tuwaulio 
lo pongaajali u bohu! Wolo tilihula wau 
kawasa Tio helo malenta roroo-huwaalo u 
moleeto yilumualao, wau timongolio olo 
lodungohe o-Lio!" 

28 Yi habari pasali li Isa huaa loloópolo 
mola to ngoilanggubu madala lo Galilea. 

29 Ti Isa wau tahidudua o-Lio lololaa mao 
bele potabiaala boito, wau lonao mota ode 
bele lei Simon wolei Andreas. Tei Yakobus 
wolei Yahya lonao olo woli mongolio. 

30 Tiilo moluhengee Simon donggo 
mongongoto he huhulolio to potuluhelio. 
Oditolio toú ti Isa wau tahidudua o-Lio 
tilumuwotao ode bele boito, ti Isa 
pilolelealio pasali losuali boito. 

31 Yi ti Isa malo himbideó ode tiilo 
moluhengee Simon, wau lodihu mao 
uluúlio, lapatao lotulungi olio lobongu. 
Huhuulio mailoole lomola, wau tio 
malohinta olimongolio. 

32 Lolaangio mola, tou dulahee 
matumolopo mota, tau-tauwalo helodelo 

mai odeli Isa ngoaamila tahi ngongota 
wau tailo tuanga lorohu u moleeto. 

33 Ngoaamila tuango kota boito helo 
ambua mai totalu lobele boito. 

34 | apatao ti Isa helo pooluli dadaata 
tahi duutola ngongoto hidala-dalaala 
ngongoto, wau helo pohinggi olo 
ngohuntua rohu u moleeto. Diila yiluasia- 
Lio roroo-huwaalo u moleeto boito 
mobisala, sababu otaawa limongolio 
tatoonu Tio. 

35 Loloombulio mola, tou donggo 
molaliyonu daa, ti Isa lobongu tulusi 
lololaa mao bele. Tio lonao mola ode 
tambati udiila otau to bulemengo kota, 
wau lodua mola teto. 

36 Bo tei Simon wau mongo sahabatilio 
lonao mola mololohe o-Lio. 

37 Wau toú timongolio loddungga o-Lio, 
timongolio loloiya mao, "Ngoaamila tau 
donggo hemo lolohe li Paaa." 

38 Bo ti Isa lolametao, "Dulo ito 
mopotolonga mola lo nonaoonto ode 
kokoo-tawaalo uwewo totili mao leewe. 
Wau musi mohutuba mola teto olo, sababu 
maa ui-uitolo makusudulio Wau odia mai." 

39 Sababu uito ti Isa lonaó ode utoonulalo 
mao to ngoilanggubu lo Galilea, wau helo 

hutuba to bebee-leyaalo potabiaalo wau 
lopohinggi roroo-huwaalo u moleeto. 

40 Ngotaalio taóngongoto lo alipo u 
mootihela hapato lonao mai odeli Isa. Tau 
boito lotibonggohuu mola, wau loloiya 
mao, "Wonu ti Paaa mohuto, ti Paaa 
mowali mopooluli mai olaatia." 

4 Lodehu hilaa li Isa totau boito. Oditolio, 
tileapu-Lio tau boito, wau lotahuda mao, 
"Wau mohuto, polulilo mola!" 

42 To saaatilo boito ngongotio yilooli wau 
tio maloluli. 

43 Lapatao ti Isa leinao olio wolo tahuli 
odie, 

44 "Poodahai diila mao wunggulia penu 
boli olita, bo ponaolo odeli iimamu, 
wau pohilea mao olio u molantu mai 
u yio maloluli. Lapatao duolo uilooluli 
mao olemu boito, podewowa mola bake 
modudua u pilomalentao lei Musa, odelo 
bukuti totau-tauwalo deu yio tutuulio tutu 
maloluli.” 

45 Bo tau boito lonaó, wau mololaalaaita 
helo hungguli ulotoduo boito ode 
utoonulalo mao tunggula ti Isa diila 
lowali tilumuwoto ode kota wolo nanaasa. 
Tio bo lotibiluloa to bulemengo kota to 

tataa-mbatiyalo udiila otau. Bo tau tulusi 
hiponaowa mai lonto utoonulalo mao. 
| Dengolo hui mola lapatio mao ti Isa 

2 luli lohualinga ode Kapernaum. Yi malo 
loladulo mola habari deu Tio woluo tobele. 

2 Lapataó dadaata tau lonaó mai. 
Timongolio helo tiambu mola teto 
tunggula diilalo otambati. Tohuhebu 
olo huhuutoyoa tau. Lapatao ti Isa lopo 
tunggulao habari lonto Allahu Taaala ode 
limongolio. 

3Tou Tio donggo hemo tahuda, 
tawopatota lohuluhei ngotaalio tadidu 
mowali monao dilelolio odeli Isa. 

4Bo sababu tau mailaba huntualio, 
timongolio diila lowali lohimbideo o-Lio. 
Oditolio, timongolio malo longgala watopo 
pasipasi toitaato tambati ti Isa woluo. 
Lapatao uito, timongolio malo polaahe 
mola tadidu mowali monao boito wolo 
amongio. 

> Toú ti Isa lomiloheó malo odito udaa 
iimani limongolio, Tio lotahuda mao ode 
tadidu mowali monao boito, "Walauu-U, 
duduusaamu maa ilambungu." 

6 Dengolo lota guru lo agama tadonggo 
hihuloaa teto mahipo hihiintua todelomo 
hilao. 

7 "Buheli tutu tau botie mobisala odito! 
Tio hemohina Allahu Taaala. Tita tamowali 
mongambungu dusa, Tatoonu ngopohia 
Allahu Taaala lohihilao?" 

8Tou boito olo ilotaawa li Isa pikiilangi 
limongolio. Lapatao Tio lotahuda mao, 
"Yilongola timongoli hipo hihiintua odito 
todelomo hilaa limongoli? 

3 Toonu ulebe gambangi; molanggula, 
'Duduusaamu maa ilambungu,' meaalo 
molanggula 'Bongulo, bintaalo amongumu 
wau ponaolo'? 

10Bo botia Waú mamopo bukuti 
mai olemu deu tutuulio tutu toitaato 
dunia botie Walao Manusia okawasa 
mongambungu dusa." Lapatao ti Isa 
lotahuda mao to tadidu mowali monao 
boito, 

11"Bongulo, bintaalo amongumu wau 
pohualingolo!" 

12 Tio malobongu wau huaa lohama 
amongio lapatao yilumualao silakusia 
limongolio ngoaamila. Tau-tauwala boito 
hilinggolabe tulusi lomuji mola Allahu 
Taaala. Uali mongolio, "Diipo peeenta mao 
ito helooonto ulotoduo mai debo odelo 
utie!" 

13 Ti Isa luli lohualinga mota ode Pentadu 
lo Bulalo Galilea. Ngohuntua tau lonao 
mai ode o-Lio, wau Tio helo ngaajali 
olimongolio. 

14Tou ti Isa donggo ntale-ntalenga teto, 
iloontonga-Lio ngotaalio tamootagia beya 
tanggulio Lewi, walaee Alpeus, donggo 
hulo-huloaa tokantoli lobeya. "Dudui mai 
Wau," tahuda mao li Isa olio. Yi tei Lewi 
maa tilimihulo wau loduduo li Isa. 

15 Tou ti Isa donggo hemo lamela tobele 
lei Lewi, ngohuntua tamootagia beya lonao 
mai, wau tau-tauwalo tahe anggapuolo 
diila mopiohu lotuango lipu lolamela 
pee-peeenta woli Isa wau tahidudua o-Lio. 
Sababu ngohuntua towolota limongolio 
loduduai li Isa. 

16 Dengolo lota guru lo agama kaumu 
lo Parisi looonto mao li Isa hemo lamela 
pee-peeenta wolo tahi potagia beya 
wau tahe anggapuolo diila mopiohu 
boito. Oditolio timongolio lohintu mao 
to tahidudua li Isa, "Yilongola gurumu 
helo lamela wolo tahi potagia beya wau 
tau-tauwalo tadiila hipiiohe boito?" 

17Ti Isa loodungohe yiyintu limongolio 
boito, tulusi lolametao, "Taa seehati 
diila momalalu dokuteli: bo taa u 

mongongoto. Wau dungga-dungga 
mai diila mai motianga totaa hipo 
nganggapua batangalio malo piohu, bo 
tahe anggapuolo hina." 

18 Towakutu tuwau tahidudua olei 
Yahya Tamopolihua wau tau-tauwalo 
Parisi donggo hipuasawa. Lapatao 
woluo tau lonao mai odeli Isa wau 
malohintu, "Yilongola tahidudua olei 
Yahya Tamopolihua wau tahidudua totaulo 
Parisi hemo puasa, hiambola tahidudua li 
Paaa diila?" 

19Ti Isa lolametao, "To potihunggu 
lonika, wolo tahe tiloduo diila molamelo? 
Wonu bulentiti lai donggo pee-peeenta 
woli mongolio, maatantu timongolio 
molamelo. 

20Bo mamei dungga mai wakutuulio 
bulentiti lai boito hamaalo monto 
olimongolio. Toú boito deuito timongolio 
diila molamelo. 

21 Diaaluo taa u momambola boó deedelo 
wolo kaingi ngopita u bohu. Sababu 
kaingi pomambola boito mamowali 
umonggolongo wau mongedenga boo 
boito, tunggula moosababu kedengio lebe 
udaa mao. 

22 Odito olo diaaluo taa u moluango 
angguru bohu todelomo bututu lowalito u 
madeedelo. Sababu angguru bohu boito 
mamoo sababu bututu boito mobutao. 
Pulitio mao duuduluolo mohuayadu. 
Angguru u bohu mamusi tuangolo ode 
delomo bututu lowalito u bohu olo." 

23 Todulahu Saabati tuwau tou ti Isa 
yilumaodeo to halabolu lopale ngopita 
tahidudua o-Lio malolipu pale. 

24 | apatao tau-tauwalo Parisi malo loiya 
odeli Isa, "Yilongola tahidudua ole-Mu 
diila modudua butoo lo agamanto wau 
hipohutua u dinidini todulahu Saabati?" 

25 Ti Isa lolametaó, "Diipo peéenta 
timongoli lopobaca u pilohutu lei Dauda, 
toú tei Abyatar donggo hemo kalaja lowali 
iimamu daa. Tou tei Dauda wau wolo 
taulio mapilolango, wau diila o uaalo, tio 
tilumuwoto ode Bele lo Eeya, wau lolamela 
roti u mapilo dewolio ode Allahu Taaala. 
Wau roti boito yilohilio olo ode taulio. 
Lebe-lebe pomaó modudua agamanto, 
bo wambao mongo iimamu tamowali 
molamelo roti boito." 

26 (2:25) 

27 Lapatao ti Isa luli lotahuda mao, 
"Dulahu Saabati pilohutu duolo manusia: 
diila manusia duolo dulahu Saabati. 

28 Oditolio, Walaó Manusia okawasa, 
tumbao todulahu Saabati." 

l Ti Isa luli lohualinga mota ode bele 
potabiaalo. Mota teto woluo ngotaalio 
taa uluúlio mailate ngotuwali. 

2 Mota teto woluo tahipo lolohe totala li 
Isa, alihu mowali moo poduloheo o-Lio. 
Oditolio timongolio tulusi hemo pootuoto 
o-Lio wolo Tio mamo pooluli tau todulahu 
Saabati. 

3Ti Isa lotahuda mao ode taa uluulio 
yilate ngotuwali boito, "Dulo tihulai teea, 
totalu." 

4 Tulusi Tio lohintu mao totau-tauwalo 
teto, "Moduduaao to agama, ito mowali 
mohutu wolo todulahu Saabati? Mohutu 
umopiohu meaalo u moleeto? Mopoaahu 
tau meaalo momate-mateelo mao?" 
Timongolio bo lotipoooyo. 

> Wolo nahutu ti Isa lomilohe mota 
topali-Tio, bo Tio olo siluukali, sababu 
mailaba baaangi limongolio. Tulusi Tio 
lotahuda mao ode tau boito, "Wudua mai 
uluumu." Tau boito lohudu mao uluúlio, 
wau uluúlio loluli lomola. 

6 Yi tau-tauwalo Parisi malololaa mao bele 
potabiaalo boito, lapatao huaa lodulohupa 
wolo dengolo lota tahidudua olei Herodes, 
u momate li Isa mate-mateelo mao. 

7Ti Isa wau tahidudua o-Lio lonaó 
tilumouli mota ode Bulalo Galilea. Yi 
dadaata daa tau lonto Galilea lonao 
loduduo li Isa. Dadaata olo talonao mai 
lonto Yudea, 

8 lonto Yerusalemu, lonto madala 
Idumea, wau lonto lipu to ambahu tiimulu 
lo Yordan, wau lonto tili lo kokoo-tawaalo 
to Tirus wau Sidon. Timongolio ngoaamila 
lonao mai odeli Isa, sababu timongolio 
maloo dungohe pasali u mapilohutu-Lio. 

9 Tau-tauwala boito malo odito huntualio, 
tilinggula ti Isa lopoahu mao tahidudua 
o-Lio lopo dapato bulotu pomake-Lio, 
sababu de Tio diila bolo poduduupea 
lotau-tauwalo boito. 

10 Odito huntualio tahe pilooluli-Lio, 
tilinggula ngoaamila tahi ngongota bolo 
hipo huhuuntula lomao motolopani 
mohimbideo o-Lio alihu moo dedeta 
O-Lio. 

11 Wau tahe ilotuanga lorohu u moleeto, 
timiidu moóonto o-Lio, tulusi wambao 

hemo sujudu mola totalu-Lio wau hemo 
nguatia, "Yioolo Walao Allahu Taaala!" 

12 Boti Isa helodini daa roroo-huwaalo u 
moleeto boito mopootaa mao tatoonu Tio. 

13 | apatao ti Isa lotaóde mola ode 
huludu tuwau, wau lotiangao tahe 
kilahandaki-Lio. Tau-tauwala boito lonao 
mai, 

14 tulusi Tio lolulaoto towolota limongolio 
mopulaa duulota. Tahuda-Lio mao, "Waú 
molulaotao olimongoli alihu timongoli 
modudua ola-U wau timongoli laolo-U u 
mopololade Habari Mopiohe monto Allahu 
Taaala, 

"5 wau timongoli mamootapu kawasa u 
mopohinggi roroo-huwaalo u moleeto." 

16 Uti-utieelo tanggulo lo tamopulaa 
duulota boito; Simon (tailuntelio olo 
Petrus), 

17Tei Yakobus wolei Yahya wutatio, 
deuito-yito mongo walaee Jebedeus 
(timongolio botie ilunte-Lio tanggulo 
Boanerges boliilio mao "walao 
bulonggodu”), 

18Tei Andreas, Piliipus, Bartolomeus, 
Matiusi, Tomas, Yakobus walaee Alpeus, 
Tadeus, Simon si Patriot, 

12 wau Yudas Iskariot talo hiyanati li Isa. 

20 apatao ti Isa lohualinga ode bele. 
Bo ngohuntua tau debo hiponaowa mai 
lotiambu, tilinggula ti Isa wau tahidudua 
o-Lio diila owakutu molamelo. 

21 Tau-tauwalo hipo loiyawa deú, "Tio 
mabiliyongo!" Wau toú ngaalaa-Lio 
loodungohe suali boito, malonao mota 
timongolio lohama o-Lio. 

22 Guguu-ruwaala agama talonao 
mai lonto Yerusalemu helo loiya deu, 
"Tio mailo tuanga lo Beeljebul! Tauwa 
lo roroo-huwaalo u moleeto boitolo 
talongohi kawasa o-Lio helo pohinggi 
rohu u moleeto." 

23 Yi ti Isa lotiangai taa ngohuntua 
boito, wau lohungguli mao olimongolio 
demohelu ngoolo pohumaya. "Diila 
pongalo aakali rohu u moleeto 
mopohinggi rohu u moleeto,” tahuda li 
Isa. 

24Wonu lipu tuwau mopoo hipole- 
polemboa wau tinggai mumuusua, lipu 
boito diila moo tahangi. 

25 Wau wonu todelomo ngaalaa tuwau 
diila aaakolowa wau popoo-ngawaaalio 
tinggai mumuusua, ngaalaa boito 
mamoantulu. 

26Wonu todelomo bele biluloa saaha li 
olongia lo Ibilisi motoduo owowoluwoa 
lobubuu-alaawa wau polomusa, bele 
biluloa saaha li olongia boito diila moo 
tahangi mohiheo wau tantulo mao 
mamooli. 

27 Diaaluo penu boli ngotaa mao tamoó 
tuwoto ode delomo bele lo ngotaalio 
tamolotolo wau molambata halataalio 
wonu tio diila momungupo meimulo 
tamolotolo boito. Lapatao uito, bolo tio 
mowali molambato halataalio. 

28 Ototai mao! Wonu bolo tau mohutu 
dusa wau moloiya u mohina, yi tio mowali 
ambunguolo. 

29 Bo wonu bolo tio mohina Rohullah, 
tio diila mowali ambunguolo! Sababu 
umohina boito yito dusa u ohiheo-hiheolo 
mao." 

30 (Ti Isa lotahuda odito sababu woluo 
taa loloiya deú ti Isa mailo tuanga lorohu 
u moleeto.) 

31 Lapatao uito tiilo li Isa wau mongo 
wuta-Tio lonao mai. Timongolio hiwimawa 
to bulemengio wau mota leitoduo mai li 
Isa. 

32 Toú boito ngohuntua tau donggo 
hihuloaa topalito li Isa. Timongolio 

loloiya mao o-Lio, "Paaa, tiilo li Paaa wau 
mongo wutati Paaa woluo to bulemengio. 
Timongolio hemo lolohe li Paaa." 

33 Ti Isa lolametao, "Tatoonu tiila-U? 
Tatoonu mongo wutatu-U? 

34 | apatao Tio lomilohe ode tau-tauwalo 
tahi huloaa topali-Tio tulusi lotahuda 
mao, "Tabotieelo tiila-U wau mongo 
wutatu-U! 

35 Taa u mohutu kahandaki lo Allahu 
Taaala tioolo wutatu-U talolai, wutatu-U 
taabua, wau tiila-U." 

l Ti Isa luli longaajali topentadu lo 

Bulalo Galilea. Dadaata daa taa helo 
tiambu mai to o-Lio. Sababu uito Tio 
mota lotihuloaa todelomo bulotu totudu 
lotaluhu, wau taa ngohuntua boito hitihula 
tobiihu bulalo. 

2 Lapatao ti Isa helo ngaajali lou dadaata 
suali olimongolio lomake pohumaya. Odie 
mola Tio helo ngaajali olimongolio. 

3 "Dungohilo mai! Woluo ngotaalio 
tamomengia mota lomuayade bili. 

4Tou tio donggo hemo muayade, woluo 
bili u lobiihuto todalalo. Tulusi bulungi 
tilumombotai wau bili boito ililaalio 
lopuli-pulitolo mao. 

> Woluo olo bili u lobiihuto totambati 
u hibotu-botua u hutalio bo ngoidi. 
Bibii-liyaalo boito ngointa lobutu sababu 
hutalio bo ngoidi, 

6 Bo tou dulahu lobotulai, tumbingio 
boito malo lolante tulusi lohengu wau 
yilate sababu waaatio diila boti modelomo. 

7Woluo olo bili u lobiihuto tohuungo 
lo diuto oduhi. Diuto oduhi boito lobutu 
wau lohupeto tutuu-mbingiyalo boito 
tilinggula diila lomungo. 

8Bo woluo olo bili u lobiihuto tohuta 
u molomiodu. Bili boito lobutu, lapatao 
lowali iludaa mola tulusi lomungo, woluo 
utolo pulu, woluo uwolomo pulu wau 
woluo u ngohetuto piuwa." 

9 Lapataó lohungguli mao lo pohumaya 
boito, ti Isa lotahuda, "Timongoli 
obulonga, podungohulo!" 

10 Toú ti Isa bo tutuuwau, tau-tauwalo 
tamaloo dungohe pongaajali-Lio lonao 
mai ode o-Lio pee-peeenta wolo 
tamopulaa duulota tahidudua o-Lio. 
Timongolio lei patatao o-Lio boli lo 
pohumaya boito. 

11 Yi ti Isa lotahuda mao olimongolio. 
"Timongoli mailohia mai ponu lo Eeya u 
motota mao hitua-hituawua u milakusudu 

hetuuolo tomimbihu woloolo mola Allahu 
Taaala momalenta. Bo tau-tauwalo 
bulemengio heilaajali wolo pohumaya, 

12 alihu 'Timongolio mamolo laalaaita 
mopootuoto bo diila motota wolo 
umotoduo, timongolio mamolo laalaaita 
modungohe, bo diila mongalati, utie 
motoduo mai alihu timongolio diila mao 
mooonto wau mongalati wau diila mao 
monao mai ode Allahu Taaala wau Allahu 
Taaala mongambungu olimongolio."" 

13 Lapataó ti Isa lotahuda mao ode 
limongolio, "Wonu timongoli diila 
mongalati lo pohumaya boito, woloolo 
mola timongoli mowali mongalati lo 
popoo-humayaalo uwewo? 

14 Tamoo-muayadea boito yito tamopo 
loladu habari monto Allahu Taaala. 

15 Bili u lobiihuto todalalo debo odelo 
tau-tauwalo hipo dungohe habari 
pasali loú woloolo mola Allahu Taaala 
momalenta. Odito loodungohe, Ibilisi 
lonao mai wau lohama wolo u mapilo 
muayadu todelomo hilaa limongolio. 

16 Bili u lobiihuto totambati u hibotu- 
botua debo odelo tau-tauwalo hipo 
dungohe habari boito, wau lato lololimo 
wolo hilaa sanangi. 

17Bo habari boito diila longuaato 
todelomo hilaa limongolio, tilinggula diila 
loo tahangi lohiheo. Odito timongolio 
ilodungga lou suusa meaalo ilalinayalio 
sababu habari boito, timongolio lato 
lomaahe iimanilio. 

18 Bili u lobiihuto tohuungo diúto oduhi 
boito debo odelo tau-tauwalo hipo 
dungohe habari boito, 

19 bo molawalo pasali lou tutumuli 
mongolio wau ohilaa tumumula wimu- 
wimumuto ngoaamilalo. Napusu duolo 
tilolahepalo suali maa tilumuwoto ode 
delomo hilaa limongolio. Sababu uito 
habari lonto Allahu Taaala leihupeto 
todelomo hilaa limongolio, tilinggula diila 
lomungo. 

20Wau bili u lobiihuto tohuta u 
molomiodu boito debo odelo tau-tauwalo 
hipo dungohe habari boito wau tilolimolio, 
timongolio helomungo dadaata, woluo 
utolo pulu, woluo uwolomo pulu, wau 
woluo u ngohetuto piuwa tilapulio." 

21 Wumbutio mola ti Isa luli lotahuda, 
"Tingga woluo tamopo leiita tohe lapatao 
taubelio wolo tombe, meaalo podutuolio 
towalungo lo potuluhelo? Wolo tio diila 
mopodutu tohe boito to oaato tohe? 

22 Diaaluo u tuutuo udiila tadontonga: 
wau diaaluo u hitua-tuawua umilakusudu 
hetuuolo diila tamo bonggali. 

23 Sababu uito, wonu obulonga, 
podungohulo!" 

24 L apatao ti Isa luli lotahuda, "Poótuota 
mao wolo u ilodungohe limongoli botie. 
Tuuudu upomake limongoli ode taawewo 
uito olo u mapomake lo Allahu Taaala ode 
limongoli -- wau tumbao lebe dadaata 
mao poli. 

25 Sababu tamailoluo, mawohia-Lio lebe 
dadaata mao poli: bo taa u ilodiaaluo, 
ungoidi woluo to olio mamuli hamaalo 
olo." 

26 Ti Isa luli lohumbuta mola tahuda- 
Lio, "Wonu Allahu Taaala momalenta 
odelo Olongia, owowoluwoalio mowali 
pohumayaalo debo odelo ngotaalio lotamo 
muayade bili to halabolulio. 

27 Hui tio motuluhu; dulahu tio mobongu. 
Wau sambela uito bibii-liyaalo boito 
hipobutua mola tulusi wau lowali iludaa. 
Bo woloolo mola dudelolio lo bibii-liyaalo 
boito mobutu mowali udaa, diila otaawa 
lotau boito. 

28 Huta boitolo uwolo hilaalio mongohi 
tilapulo: bohu-bohulio tango kekeei, 
lapatao panggeyangio, tulusi hungolio. 

22Wau wonu pale boito malo lalahu, tau 
boito olo molumula molotobu sababu 
matonggadio u mongotolo." 

30 "Wonu bolo Allahu Taaala momalenta, 
wolo tatoonu ito mowali mopo ngilabotao 
uito?" yilintu mao li Isa. "Lumadu wolo 
umowali pomakento u motombangao? 

31 Wonu bolo Allahu Taaala momalenta, 
owowoluwoalio debo odelo pohumaya 
botie: Bili losawi ngobotu hilama lo 
tahingota-ngotaawa lapatao pilomulolio 
tohuta. Bili losawi yito bili u pulito kikiio 
todunia. 

32 Bo wonu malobutu mai, mamowali 
u pulito udaa towolota lo tilolahepe 
pilomulo. Tataa-ngolio mohimbungo daa 
tilinggula bubuu-lungiyalo tumombotai, 
wau mohutu beelea towalungo lo 
wolungalio." 

33 Odi-odieelo mola ti Isa helo ngaajali 
tau wolo lopohuna dadaata pohumaya 
debo odelo uito, ngotilonggadu mowali 
opahamua limongolio. 

34 Ti Isa laito hemomake pohumaya 
wonu Tio mongaajali tau-tauwala boito. 

Bo wonu Tio lohihilao wolo tahidudua 
o-Lio, Tio mopoo patatao ngoaamilalo to 
olimongolio. 

35 Tou lolaangio boitolo, ti Isa lotahuda 
mao ode tahidudua o-Lio, "Duloolo ito 
mobite ode ngotuwali lobulalo." 

36 Yi ti Isa malo titaé tobulotu, wau 
tahidudua o-Lio lololaa mao taa 
ngohuntua tobiihu bulalo, lapatao lotitae 
tobulotu u tutuuwauwa. Bubuu-lotuwaalo 
wewo woluo olo teto. Lapatao ti Isa wau 
tahidudua o-Lio malobite. 

37 Diila lohiheo lapatio mao lotoduo mai 
dupoto moohuu. Bulotu mahe pomailio 
lobuoolo wau taluhu tilumuwoto ode 
delomo bulotu, tilinggula bulotu boito 
ngopee lopolu lotaluhu. 

38 Tokamudi lobulotu boito, ti Isa donggo 
tuutuluhu wolo lunggo-Ngio toitaato 
alangulua. Tahidudua o-Lio malo mongu 
o-Lio. Uali mongolio, "Paaa Guru, diila 
paduli li Paaa ito botie matopotala?" 

39Ti Isa malo bongu, tulusi longantinga 
dupoto boito, wau lotahuda ode bulalo, 
"Poooyo, potiduotolo!" Dupoto olo 
mailoole lomola, wau bulalo loliilo daa. 

40 Lapataó ti Isa lotahuda mao ode 
tahidudua o-Lio, "Yilongola timongoli 

moohe? Yilongola timongoli diila palacaya 
ola-U?" 

41 Yi timongolio mailoohe wau hipo 
loiyawa ngota timongota, "Tutuulio-tutu 
tatoonu tau botie, tunggula dupoto wau 
buoola olo modungohe o-Lio." 

l Lapatao ti Isa wau tahidudua o-Lio 

5 leidungga mola ode ngotuwali lo Bulalo 
Galilea, tomadala lo Gerasa. 

2 Toú ti Isa lolaaheó tobulotu, Tio nilaó 
mai lo talolai ngota tailumualai lonto 
gogoo-waalo kuubulu. 

3 Tau boito makiluwasa lorohu u moleeto 
wau bilubiluloa to kukuu-buluwaalo. Tio 
madiilalo mowali punguwolo; penu boli 
wolo lante. 

4 Malaito oaato wau uluulio hepunguwolo, 
bo laito lalaa-nteyaalo boito hebuntoolio, 
wau wate to oaatio heboliyolio. Malo odito 
lotolio tilinggula diaaluo penu boli ngotaa 
mao tamowali molahangi olio. 

> Hui wau dulahu tio nao mota nao mai 
tokuubulu wau to huhuu-luduwaalo, 
sambela wuwa-wuwaatio wau hemolonto 
palia wawaaio wolo botu. 

6Tou lonto u molamingo iloontongalio ti 
Isa dulu-dulungai, yi tilumetea mota tio 
tulusi losujudu mola totalu li Isa. 

'Wolo suala daa tio longuatio, "Isa 
Walao Allahu Taaala Taa Laba-labaalo 
molanggato! Mapongola-Mu watia botie? 
Domi Allahu Taaala, watia momolohone 
diila mao sikisai watia!" 

8 (Tau boito loloiya odito sababu ti Isa 
lotahuda mao olio, "Rohu u moleeto, 
pohinggilo mao monto tau botie!") 

9 Lapataó ti Isa lohintu olio, "Tatoonu 
tanggulumu?" Tau boito lolametao, 
"Tanggulo watia 'Legiun' -- sababu 
amiaatia botie ngohuntua daa!" 

10Wuwuulia tio helo molohone lou 
tiootutua alihu ti Isa diila mao mopoahu 
roroo-huwaalo u moleeto boito lumualao 
monto lipu boito. 

11 Membideo lo tambati boito woluo 
ngohuntua daa boi udonggo hipololohe 
uaalo tobinggi lohuludu. 

12 Roroo-huwaalo u moleeta boito 
lomolohone mao li Isa, "Ahulilo mai ami 
tumuwota mota ode delomo bobooiyaalo 
boito.” 

13Wau ti Isa akolo. Oditolio, maa 
tilumuwota mota roroo-huwaalo boito ode 
bobooiyaalo boito. Ngoaamilalo himbala 
loboi boito tilumeteo wau lotidehulo mola 
lonto binggi lopangato ode delomo bulalo 

tulusi yilumoduo -- ngoaamilalo diila 
motala dulo lihu boi. 

14 Tahi podahawa boito tilumeteo, wau 
lopololadu habari boito tokota wau 
kambungu topalitio. Tulusi tau-tauwalo 
yilumualai mai lomilohe wolo u malo 
toduo. 

1> Timongolio lonaó mai odeli Isa, 
tulusi malooonto taa u engontielio 
ilotuanga lorohu u moleeto boito, donggo 
hulohuloaa teto. Tio malomake boo, wau 
pikiilangilio olo masileehati. Yi timongolio 
ngoaamila mailoohe. 

16 Tau-tauwalo tahelo sakusi lohihilao u 
lotoduo pasali lotau boito wau bobooiyaalo 
boito helo hungguli wolo u malo toduo. 

17 Lapatao tuango lipu lomadala boito 
lomolohone alihu ti Isa mololaa mao lipu 
boito. 

18 Tou ti Isa malo titae tobulotu, taa u 
engontielio kiluwaasa lorohu umoleeta 
boito lamolohone li Isa, alihu tio mowali 
moduduo. 

19 Boti Isa diila akolo, tahudaa-Lio mao, 
"Pohualingolo wau polelea mao tomongo 
ilaatamu, wolo u mapilohutu lo Eeya to 
olemu, wau odito piohio lo Eeya to olemu!" 

20 Tau boito olo malonaó, wau helosilita 
tomadala Mopuulo Kota wolo u mapilohutu 
li Isa to olio. Ngoaamila tau hilinggolabe 
loodungoheo. 

21Ti Isa luli lohualinga mota ode 
ngotuwali lobulalo. Tobiihu bulalo boito, 
ngohuntua tau mai lotiambu topalito li Isa. 

22 Malonaó mai ngotaalio tailunte Yairus. 
Tio yito ngotaalio lo tauwa bele potabiaalo 
tokota boito. Toú tio looonto li Isa, tio 
malo sujudu totalu li Isa. 

23Wau lomolohone tióotutua, "Paaa, 
walao watia taabua mongongoto daa. 
Wonu mowali toduwolo ti Paaa mota 
modedeta olio, alihu tio moluli wau diila 
mate!" 

24 Yi oditolio ti Isa olo malonao peé- 
peeenta wolei Yairus. Ngohuntua talo 
duduo o-Lio wau helo huntula o-Lio lonto 
totoonulalo tutulio. 

25 To wolotalio woluo olo taabua ngota 
tamaa mopulaa dulo taunu mongongoto 
pilobaata loduhu u aaaita wolo hulalio. 

29 Ngoaamila okokayalio malo pulito 
hepilo makelio lomayali oli dokuteli, bo 
diaaluo penu boli ngotaa mao talo pooluli 
olio, tumbao ngongotio bo lebe tilihua. 

27 Taabua boito maloó dungohe dadaata 
pasali li Isa. Yi to huungo lotaa dadaata, 
tio lohimbideo li Isa loli wulea, 

28 sababu to pikiilangilio, "Asalipo waú 
moodedeto jumba-Lio, waú mamoluli!" 

22 Tio malo dedeta jumba li Isa, wau tou 
boitolo mola duhulio tilumonggodu. Tio 
loolaasa deú tio maloluli. 

30 Toú boitolo ti Isa loólaasa deú woluo 
lotolo u yilumualai lonto batanga-Lio. Yi 
Tio malo milohe ode taa dadaata boito 
wau lohintu mao, "Tatoonu talo dedeta 
jumba-U?" 

31 Tahidudua o-Lio loloiya mao, "Bilohilo 
li Paaa lohihilao odito huntualio lo 
tahipo huhuuntude. Wau ti Paaa donggo 
hemohintu, tatoonu talo dedeta jumba li 
Paaa?" 

32 Boti Isa debo tulusi hemo milohe mota 
topali-Tio u mololohe tamalo dedeta 
O-Lio. 

33 Taabua boito tamotota wolo u 
mailowali to batangalio, yi wolo hulu- 
huluhelio wau yiloohe tio losujudu mola 
totalu li Isa wau longaku ngoaamilalo. 

34 | apatao ti Isa lotahuda mao ode taabua 
boito, "Walauu-U, sababu yio palacaya 

ola-U, yio maloluli! Ponaolo wolo loaahu. 
Yio masileehati sama-samaata!" 

35 Tou ti Isa donggo hemo tahuda, 
dengolo lota tamoomayawa lonao mai 
lonto bele lei Yairus. "Pusili li Tuani 
mailate,” uali mongolio odelei Yairus. 
"Diilalo mao poosuusawa li Tuani ti Paaa 
Guru." 

36 | ou diila lomandungi wolo uiloiya 
lotau-tauwalo boito, ti Isa malo tahuda 
odelei Yairus, "Diila oohe, pomalacayalo 
wambao!" 

37 | apatao ti Isa lonao tulusi, bo diila 
yiluasia-Lio penu boli ngotaa mao talo 
dudua o-Lio, ngopohia tei Petrus wolei 
Yakobus wau tei Yahya mohutato. 

38 Tou timongolio leidungga mola ode 
bele lei Yairus, ti Isa lo00onto owowoluwoa 
lo laba-labaalo buluhuta, wau loodungohe 
tahe hiyonga wau hihunggalaa daa. 

39 | apatao ti Isa tilumuwotaó wau 
lotahuda ode limongolio, "Yilongola 
hibuluhuta wau hehiyonga? Walao boito 
diila yilate; tio bo tuutuluhu!" 

40 Ti Isa bo hepilo iiiya limongolio. Yi 
Tio malei lualao olimongolio ngoaamila. 
Lapatao Tio lodelo tilumuwota mongo 

dulaa lowalao boito wau toulota tahidudua 
o-Lio ode delomo huwali lowalao boito. 

41 Ti Isa lodihu uluú lowalao boito lapatao 
lotahuda mao olio, "Talita kumi," uboliilio 
mao, "Walao taabua, Waú motahuda mai 
olemu: pobongulo!" 

4? Walaó tadulahu boito lato lobongu 
mola, wau lodiambango. (Umululio 
mamopulaa dulo taunu). Ngoaamila tahi 
sakusia u lotoduo boito lolinggolabe daa. 

43 Boti Isa lodini wolo lodohuu 
olimongolio alihu timongolio diila 
mopohabari suali boito boli olo tatoonu. 
Lapatao tahuda-Lio, "Potamela mao walao 
boito." 

l Lonto tambati boito, ti Isa lohualingo 
pee-peeenta wolo tahidudua o-Lio ode 
kambungu pilohuluta loduhu-Lio. 

“Todulahu Saabati Tio malo lumulo 
longaajali tobele potabiaalo. Woluo taa 
ngohuntua teto. Toú tau-tauwala boito 
loodungohe pongaajali li Isa timongolio 
lolinggolabe daa. Timongolio malo 
loiya, "Lonto utoonu tau botie lootapu 
ngoaamilalo boito? Tinepo odelo wolo utie 
uwoluo to o-Lio? Woloolo mola Tio mowali 
mohutu moolinggolabe? 

3 Diila maa Tio botie walao pani lo ayu, 
walai Maria, wau wutatee Yakobus, Yoses, 
Yudas, wau Simon? Ooo, mongo wuta-Tio 
taabua woluo olo hibiluloawa tewe." 
Sababu uito timongolio diila lololimo 
o-Lio. 

4Tulusi ti Isa lotahuda mao ode 
limongolio, "Nabi ngota hulumatiolo 
boli toutoonu, ngopohia to kambungu 
pilohuluta loduhulio, wau towolota 
lomongo ilaatolio wau ngaalaalio." 

> To tambati boito ti Isa diila loohutu 
penu boli tuwau mao u moolinggolabe, 
ngopohia lopooluli dengolo lota tahi 
ngongota wolo lopodutu uluu-Lio 
toimbupulu limongolio. 

6Tio lolinggolabe deu timongolio diila 
palacaya. Lapatao ti Isa lonaó mola ode 
kakaa-mbunguwalo topalitio boito wau 
helo ngaajali. 

7 Tio lotiangai mopulaa duulota tahidudua 
o-Lio, tulusi lolao olimongolio duduulota 
wau longohi kawasa olimongolio u 
mopohinggi roroo-huwaalo u moleeto. 

8 Tio longohi potuhata odie olimongolio, 
"Diila mao podelo wolo-wolo tononao 
limongoli, ngopohia tunggudu. Diila mao 

podelo uaalo meaalo bututu losadaka, 
meaalo doi. 

9 Pomake mao sapatu, bo diila podelo 
boo dulopita." 

10 Tio olo lotahuda, "Wonu timongoli 
tumuwoto ode bele ngowale, poti 
biluloopo teto tunggula timongoli mololaa 
mao kota boito. 

11 Bo wonu timongoli meidungga 
totambati tuwau, wau tau-tauwalo 
teto diila mololimo wau diila mohuto 
modungohe olimongoli, tolai mao tambati 
boito. Wau pongeeya mao peaahuo 
monto paladu oaatumu odelo poeela 
olimongolio!" 

12 Yi mopulaa duulota tahidudua li Isa 
boito malo monggato. Timongolio lonao 
lopo loladu habari deú manusia musi 
molilihu monto duduu-sawaalo. 

13 Tahidudua li Isa boito lopohinggi 
ngohuntua rohu u moleeto, lomadeta 
yinulo jaitun totahi ngongota wau helo 
pooluli olimongolio. 

14 Habari pasali lo ngoaamila u lotoduo 
boito debo leidungga mola olo toli Olongia 
Herodes, sababu tangguli Isa mailotaawa 
lotaa dadaata boli toutoonu. Woluo taa 
u hipo loiyawa, "Tei Yahya Tamopolihua 

maluli tilumumulai! Uitolo sababuulio 
Tio okawasa helohutu u moolinggolabe 
boito." 

15 Bo tau-tauwala wewo hipo loiyawa, 
"Tio Elia." Woluo olo talo loiya, "Tio nabi, 
debo odelo tala ngota lonabi tojamani 
muloololio mai." 

16 Toú tei Herodes loódungohe uito, 
tio malo loiya, "Tantu utieelo tei Yahya 
Tamopolihua u muloololio mai mapilei 
timadeú lunggongio. Botia tio maluli 
tilumumulai!" 

17 Sababu tou diipo uito tei Herodes 
malei waupo olei Yahya, wau lopotuwoto 
olio ode delomo tutupa. Tei Herodes 
lohutu odito sababu pasali li Herodias, 
dile lowutatio lohihilao, deuito-yito tei 
Pilipus. Sababu tei Herodes malonika woli 
Herodias, 

18 wau pasali losuali boito tei Yahya 
mapipiiuwa helodini olei Herodes odie 
mola, "Diila mowali yio monika wolo dile 
lo wutatumu boito." 

19 Uitolo sababuulio ti Herodias loniyati 
olei Yahya wau ohilaa momate olei Yahya 
mate-mateelo mao, bo tio diila mowali 
mohutu suali boito, sababu laito helabuto 
lei Herodes. 

20 Sababu tei Herodes malo poahu tau 
lodaha olei Yahya tiootutua alihu tio 
moaahu to tutupa, sababu tio moohe 
olei Yahya. Otaawalio tei Yahya tau ngota 
mopiohe tailao mai lo Allahu Taaala. Wau 
memangi wonu tei Yahya mobisala, tei 
Herodes motohilaa olo modungohe olio, 
penu boli tio mowali balisa daa sababu tio. 

21 Pulitio mao ti Herodiasi ilohiyango 
todulahu ilowali mai lei Herodes. Toú 
boito tei Herodes lohutu potihunggu ode 
ngoaamila tahi opanggatia molanggato 
to bele biluloa saaha li olongia, mongo 
polowila wau tahi o tanggulawa to Galilea. 

22 To potihunggu boito walai Herodias 
tadulahu helo ngelungo, wau elungio 
boito loosanangi daa hilaa lei Herodes 
wolo tahe tiloduwolio. Yi tei Herodes malo 
loiya ode tadulahu boito, "Yio motohilaa 
wolo, bolo pohileaalo. Mawohiú mai olemu 
wolo u otohilaamu!" 

23 Lapataó tei Herodes malodanti ode 
tadulahu boito wolo tadia. Tei Herodes 
loloiya mao, "Penu boli wolo u pohilemu 
mawohiú mai, penu boli ngotayadu lo 
yilaidiyau peeentalo mao!" 

24 Yi tadulahu boito mailumualo wau 
lohintu oli maamalio, "Maama wolo 

pulito u mopiohe u musi pohile lowatia?" 
Timaamalio lolametao, "Pohilea mao 
lunggongee Yahya Tamopolihua." 

25 Tadulahu boito huaa lohualingai odelei 
Herodes wau loloiya mao, "Watia mohile 
lunggongee Yahya Tamopolihua wohia 
mai olaatia to saaatilo botie tanitani mai 
tobaki tuwau!" 

26 l oodungohe hihiile boito tei Herodes 
masiluukali daa. Bo tio didu mowali 
mopotouli hihiile boito sababu tio malo 
tadia totalu lo tahe tiloduwolio. 

27 Oditolio tio lato lomalentaó ngotaalio 
lo tamoo-kawalia olio mota lohama mai 
lunggongee Yahya Tamopolihua boito. Yi 
pajule boito malonaó mota ode tutupa, 
lapatao malo limadei lunggongee Yahya. 

28 | apatao dilelolio mai lunggongo boito 
tanitani tobaki wau yiludulio ode tadulahu 
boito. Wau tadulahu boito longohi mao 
odeli maamalio. 

29 Toú tahidudua olei Yahya loddungohe 
suali boito, timongolio malonao mola 
lohama milate lei Yahya boito, tulusi 
yilobungio. 

30 Mongo rasulu taheilao li Isa boito 
lapatao luli lohualingai, wau lotiambu woli 
Isa. Timongolio mai lopodulohu o-Lio 

ngoaamila u mapilohutu wau pilo ngaajali 
limongolio. 

31 Dadaata daa tahi ponadwa mai wau 
tahipo hualinga, tilinggula didu otembo 
penu bo ngoidi mao ti Isa wau tahidudua 
o-Lio molamelo. Sababu uito ti Isa 
lotahuda ode tahidudua o-Lio, "Duloolo 
ito monao ode tambati udiila otau, 
toutoonu bo ito-itoolo wambaio wau 
timongoli mowali mohuheli ngopee mola." 

32 Yi timongolio olo malo monggato wolo 
bulotu hitalua ode tambati udiila otau. 

33 Bo dadaata tau maloóonto olimongolio 
tou lololaa mao tambati boito, wau 
helotota tatoonu timongolio. Oditolio, 
lonto ngoaamila kota tomadala boito, 
tau-tauwalo hitetea loli tudulio lotimulo 
mota woli Isa wau tahidudua o-Lio. 

34 Tou ti Isa lolaaheo lonto bulotu, Tio 
looonto taa dadaata. Lodehu hilaa-Lio 
olimongolio, sababu timongolio debo 
odelo himba u diilalo oditilio. Yi Tio 
malo lumulo helo ngaajali dadaata suali 
olimongolio. 

35Tou malo laangio mola, tahidudua li 
Isa loloiya mao o-Lio, "Bolo ngopee mai 
maahui wau tambati botie tihitihi. 

36 Lebe mopiohe ti Paaa mopoahu 
mota tau-tauwalo botie monao, alihu 
timongolio mota motali mai uaalo to 
kakaa-mbunguwalo wau to dedee- 
sawaalo totili mao lewe." 

37 Boti Isa lolametaó, "Timongolilo 
tamongohi mao olimongolio uaalo." "Waa, 
wolo amiaatia musi mota motali mai roti 
ngohalaga dulo hetuto doi talaa wau 
mopo tamela olimongolio botie?" odito 
ualo tahidudua li Isa boito. 

38 | apatao yilintu mao li Isa, "Ngoolo 
roti tolimongoli? Nte mota bilohi mai." 
Lapatao mota bililohei limongolio, malo 
loiya timongolio, "Woluo roti limo lobutu 
wau woluo olo dulo botu uponula." 

39 | apatao ti Isa malo poahu ngoaamila 
tau boito lotihuloa ngopo-ngopolemboa 
tohuoyoto u moidu. 

40 Tau-tauwala boito olo lotihuloa wolo 
hiaatulua, ngopo-ngopolemboa. Woluo u 
ngohetuto lota ngopolemboa, wau woluo 
olo limo lopulu lota ngopolemboa. 

41 Lapatao ti Isa lohama mao limo lobotu 
roti wau dulo botu uponula boito, tulusi 
yilumanggela mola ode hulungo wau 
lolapali sukuru ode Allahu Taaala. Lapatao 
uito, Tio malo mita-mitangao roti boito 

wolo uluu-Lio wau longohi mao ode 
tahidudua o-Lio u taya-tayadulo ode 
taa dadaata boito. Wau uponula dulo 
botu tila-tilayadio olo ode limongolio 
ngoaamila. 

42 Timongolio malo lamela tunggula 
lobutuhu. 

43 Lapataó lebelio loú aalo boito yilimoó 
lo tahidudua li Isa, ngoaamilalo woluo 
mopulaa dulo kalanji hipolua. 

44 Mongo lolai talo lamela roti boito 
woluo otanu limo lolihu lota. 

45 |apatao uito ti Isa huaa lopoahu to 
tahidudua o-Lio lomonggato wolo bulotu 
leimulo wo-Lio ode Betsaida to ngotuwali 
lobulalo, wau Tio donggo hemei walinga 
mota taa dadaata boito. 

40 | apatao lei walinga mota taa dadaata 
boito, ti Isa lonaó ode huludu mola lodua. 
47 Toú maahui mai, bulotu lo tahidudua 
o-Lio maamota tohuungio lobulalo, 

hiambola ti Isa donggo totudulio. 

48 Tio loóonto mota olimongolio malo 
tioopatea hipobiteya bulotu boito sababu 
dupoto boito lalaawania dulungio wolo 
bulotu. Sababu uito, tanu towolota jamu 
3 wau jamu 6 dimodupo, Tio lonao mai 
ode limongolio loli tudu lotaluhu. Wau Tio 

lonao tulusi debo odelo malumaodeo to 
limongolio. 

49 Tou iloontonga limongolio deú 
Tio lonao totudu lotaluhu, yi yilantobi 
mongolio Tio ponggo, 

>0 tilinggula timongolio hiwatia mailoohe 
daa. Sababu timongolio ngoaamilalo 
looonto o-Lio wau timongolio iloohea daa. 
Boti Isa lato lotahuda mao olimongolio, 
"Potiduootolo mola! Wau Isa. Diila oohe!" 

>l Lapataó Tio lobotulaó ode bulotu 
limongolio, yi dupoto olo mailoole lomola. 
Tahidudua li Isa malo linggolabe daa. 

32 Olinggolabe wolo roti limo lobotu 
boito debo diipo ilopahamua limongolio. 
Mototolo olimongolio u mongalati. 

53 Tou leidungga mola ode ngotuwali 
lobulalo, timongolio lotilabua topentadu 
lo Genesaret. 

34 Tou timongolio yilumualai lonto 
bulotu, tau-tauwala lo0onto deu talei 
dungga mai boito ti Isa. 

>> | apataó timongolio bolo hitete-teteea 
ode utoonulalo mao to ngoilanggubu 
madala boito, wau malodelo mai tau- 
tauwalo tahi ngongota boito to amongo 
odeli Isa. Wonu timongolio moodungohe 
deu ti Isa woluo totambati tuwau, hedeloo 

limongolio tau-tauwalo tahi ngongota 
boito odito mola. 

56 Boli toútoonu ti Isa meidungga -- 
mopio to kambungu, tokota meaalo 
todesa -- teto olo tau laito hiponaowa 
mai wau mopo balatao tau-tauwalo tahi 
ngongota limongolio boito to tanalapa. 
Lapatao timongolio mei poluasi wolo 
tiootutua alihu tau-tauwalo tahi ngongota 
boito moodedeta jumba li Isa penu bo 
biihio. Ngoaamila tahe loodedeta jumba 
boito, maloluli. 

7 1 Ngopolemboa taulo Parisi wau 
dengolo lota guru lo agama lonto 
Yerusalemu, lonaó mai odeli Isa. 

“Timongolio loóonto dengolo lota 
tahidudua li Isa hipo lamelawa wolo 
uluu udiila belesi odelo dudelo lo agama, 
deuito-yito lou diila hiwulowa uluu leimulo 
lodudua wuudu lo agama. 

3 Tau-tauwalo Parisi, odito olo ngoaamila 
taulo Yahudi, tatapu wau molotolo 
hilao hipo duduaawa uudu linenemoya 
limongolio. Timongolio diila tamo lamelo, 
toú diipo mongulo uluú moduduo dudelo 
utantu-tantu. 

4Wolo u taliyolo topaatali diila 
tamelolo, tou diipo wulowalo meimulo. 

Wau ngohuntua wuudu wewo monto 
linenemoya limongolio u tiootutua 
hedihuma limongolio; debo odelo 
humayaalio wuudu mongulo halati, 
manggo, wau pakaa-kasiyaalo tombaha. 
> Sababu uito tau-tauwalo Parisi wau 
guguu-ruwaalo agama boito helohintu 
li Isa, "Yilongola tahidudua ole-Mu 
boito hemo lamela wolo uluu udiila 
hiwulowa? Wolo sababuulio timongolio 
diila moduduo uudu linenemoyanto?" 

6 Ti Isa lolametaó, "Timongoli tau- 
tauwalo munapiki! Tiluhata tutu wolo 
upilo nubuwati mai lei Yesaya pasali 
limongoli, deuito-yito, 'Odie mola tahuda 
lo Allahu Taaala, Tau-tauwala boito 
bo molubo ola-U wolo loiya, bo hilaa 
limongolio molamingo monto ola-U, 

7 Diila ohunalio timongolio molubo 
ola-U, sababu wuudu lomanusia u hepo 
ngaajali limongolio odelo hamahama uito 
WUUdUu-U!' 

8Papaa-lentawalo Allahu Taaala 
hepalongo limongoli, wau wuwuu- 
uduwaalo manusia hedihuma limongoli 
tiootutua." 

9 Lapataó ti Isa luli lotahuda mao, 
"Timongoli motoloaa daa diila mololimo 

palenta lo Allahu Taaala alihu mowali 
mopoo tohetao pongaajali limongoli 
lohihilao. 

10Tei Musa malongohi mai palenta 
botie, 'Hulumatia mao tiyamamu wau 
tiillamu,' wau 'Titaalo tita tamolo- 
moloiya oliyamolio wau oliilolio, mamusi 
hukuu-maniyola mate-mateelo mao." 

11 Bo timongoli helo ngaajali: Wonu 
tamoloiya tomongo dulaalio, 'Wolo u 
patutilio wohi lowatia odeli paapa woli 
maama, mapilodewo lowatia ode Allahu 
Taaala,' 

12 yi timongoli molopato tau boito monto 
uwajibu olio u motulungi olipaapa woli 
maamalio. 

13 Oditolio wolo pongaajalimu lohihilao 
uilohi limongoli ode tau-tauwala, 
timongoli hemo podiaalu tahuda lo Allahu 
Taaala. Donggo ngohuntua suali debo 
odelo utie u hepohutuo limongoli." 

14 Lapataó ti Isa peéentapo lotiangai 
taa dadaata boito wau lotahuda mao 
olimongolio, "Podungohulo alihu 
mongalati! 

15 Diaaluo u hitua-tuawua monto 
bulemengio tumuwoto ode delomo tau 
umoo najisi olio. Boliio mao, u lumualai 

monto tahingota-ngotaawa, ui-uitolo 
umoo najisi olio. 

16 [Oditolio, wonu obulonga 
podungohulo.]" 

17Toú ti Isa lololaa mao taa dadaata 
boito wau tilumuwoto ode delomo bele, 
tahidudua o-Lio lohintu o-Lio pasali 
makusudu lo pohumaya boito. 

18Y¡ ti Isa lotahuda mao olimongolio, 
"Wolo timongoli debo diipo mongalati? 
Wolo diila opahamua limongoli deú 
u tumuwoto ode delomo tahingota- 
ngotaawa diila moohutu tau boito 
najisi? 

19 Sababu u tumuwoto boito diila moli 
hilao bo moli ombongo, wau lapatao muli 
lumualai." Wolo tahuda boito ti Isa lopoo 
patatao deu ngoaamila uaalo halale. 

20 Lapatao ti Isa luli lotahuda mao, "U 
lumualai monto tau, ui-uitolo u mopo 
najisi olio. 

2! Sababu monto delomio, deúito-yito 
monto delomo hilao, tumoodei pipii- 
kilangiyalo moleeto u moosababu tau 
boito mohutu u huloto, motaó, momate 
mate-mateelo mao, 

22 mojina, mohimbulo, mopitana, wau 
mohutu totoonulalo u moleeto, mowali 

tamaa, diila o adabu, mohiihia, sombongi, 
wau mototolo ajaliiyolo. 

23 Ngoaamila umoleeta boito tumoodei 
monto delomio, wau ui-uitolo umoo najisi 
tau." 

24 Lapataó ti Isa lololaa mao tambati 
boito, wau lonao mola ode madala totili 
lokota Tirus. Tio tilumuwoto ode delomo 
bele ngowale wau diila mohuto otaawa 
lotau deu Tio woluo teto. Bo Tio diila 
lowali lotituuo. 

25 Ti ibu ngota, tawalaio taabua mailo 
tuanga lorohu u moleeto, loodungohe 
pasali li Isa. Tio lonao mai odeli Isa wau 
malo sujudu totalu-Lio, 

29 sambela lomolohone alihu ti Isa 
mopohinggi rohu u moleeto boito monto 
walaio. Taabua boito diila taulo Yahudi, 
pilotutulio tomadala lo Penesia to Siria. 

27 Ti Isa lotahuda mao olio, "Taukekeei 
musi wohiyalo uaalo meimulo. Diila 
mopiohu mohama uaalo lo taukekeei wau 
pomahulola ode apula." 

28 "Tuani," tametao lotaabua boito, 
"aaapulaalo to walungo meja olo 
hemongaa lalaa-bitowaalo u hetapilo 
mola lo taukekeei!" 


MARKUS 7.29- 34 46 


29 Lapatao ti Isa lotahuda mao olio, 
"Sababu totametumu boito, pohualingolo; 
rohu u moleeto mailumualo lonto 
walaumu!" 

30 Ti Ibu boito malo hualingo. Tobele, 
ilodunggaalio walaio donggo balabalata 
to potuluhe, wau rohu u moleeto 
tutuulio-tutu mailumualo lonto walaio 
boito. 

31 Lapatao ti Isa lololaa mao lipu Tirus, 
wau lopo tolonga mola lononao-Lio loli 
Sidon ode Bulalo Galilea. Tio lohama 
dalalo lolibaya tomadala Mopuulo Kota. 

3? Mota teto tau lodelo mai ode o- 
Lio ngotaalio tabuubu wau bungolo. 
Timongolio lomolohone li Isa alihu 
mopodutu uluu-Lio toimbupulu lotau 
boito. 

33 Ti Isa lodelo tau boito lotitihi mota 
lonto taa dadaata, lapatao lopodutu 
tingongoa lo uluu-Lio ode delomo oluo 
bulonga lotau boito. Tulusi ti Isa lonula 
mao loiyohu, wau lodedeta dila lotau 
boito. 

34 | apatao uito Tio yilumanggela mola 
ode hulungo, tulusi lohilao daa wau 
lotahuda ode tau boito, "Epata,” uboliilio 
mao, "Weaweaalo!" 

35 Bulonga lotau boito lotiwea wau dilalio 
luli loluoyo, wau tio malo bisala lou 
gambangi. 

36 | apatao ti Isa lodini olimongolio 
ngoaamila alihu timongolio diila tamosilita 
suali boito penu boli olo tatoonu. Bo lebe 
hedinio li Isa, timongolio bo lebe hepilo 
loladio habari boito. 

37 Wau ngoaamila taloó dungohe uito 
hilinggolabe daa. Timongolio hipo 
loiyawa, "Ngoaamilalo hepilohutu-Lio lou 
mopiohu! Tumbao Tio lohutu taa bungolo 
loodungohe wau taa buubu loobisala!" 

| Diila lohiheo lapatio mao woluo poli 

taa ngopo lemboa dadaata lonao mai 
lotiambu. Sababu timongolio diila o uaalo, 
ti Isa malo tiangai tahidudua o-Lio wau 
lotahuda mao, 

2"Lodehu hilaa-U totaa dadaata botie. 
Matolohui hiheolio timongolio wola-U, 
wau botia timongolio mailo pulita loú aalo. 

3Wonu Waú mopowalinga mota 
olimongolio wolo ombongo hipolaanga, 
timongolio maoleeta lohilao tohuungo 
dalalo. Tidiyolo mao towolota limongolio 
woluo talonto u molamingo." 

4Tahidudua li Isa lolametao, "Totambati 
u tihitihi mai botie, toútoonu mowali 

pootapulalo uaalo mowali mootuheto 
totaa ngoaamila botie?" 

> "Ngoolo mao daatalio roti to limongoli?" 
yilintu li Isa. "Pitu lobotu," tametao 
limongolio. 

6 Yi ti Isa lopoahu totaa dadaata boito 
lotihuloa tohuta, tulusi Tio lohama roti 
pitu lobotu boito wau lolapali mola 
sukuru ode Allahu Taaala. Lapatao Tio 
lomita-mitangao roti boito wolo uluu-Lio 
wau yilohi-Lio ode tahidudua o-Lio alihu 
taya-tayadulio mota ode tau-tauwalo. Yi 
tahidudua o-Lio malohutu odito. 

'Timongolio olo o uponula kekeei 
dengolo botu. Ti Isa lolapali mola sukuru 
ode Allahu Taaala to uuu-ponulaalo boito, 
lapatao lopoahu to tahidudua o-Lio helo 
laya-layadeo olo uuu-ponulaalo boito olo. 

8Timongolio lolamelo tunggula lobutuhu 
-- woluo tanu wopato lihu lota talo 
lamelo. Lapatao tahidudua li Isa lohimoa 
lebelio lou aalo -- pitu lokalanji hipolua. 
Tulusi ti Isa helo poahu totau-tauwalo 
boito lohualingo, 

9 (8:8) 

l0wau Tio wolo tahidudua o-Lio lato 
lotitae tobulotu wau lonao ode madala 
Dalmanuta. 

11 Dengolo lota taulo Parisi lonaó mai 
odeli Isa, wau helo hahaamawa wo-Lio u 
mohentabu olio. Timongolio meihutu li 
Isa u moolinggolabe odelo tuoto deu Tio 
lonto Allahu Taaala. 

12Ti Isa lopoilaalo suusa tulusi lolametao, 
"Wolo sababuulio tau-tauwala tojamani 
botie meihutu ola-U u moolinggolabe? 
Diila! Wau diila tamongohi tuoto odelo 
uito ode limongolio!" 

13 Lapatao ti Isa lololaa maó olimongolio, 
wau tilumuwoto ode delomo bulotu; tulusi 
lobite ode ngotuwali lobulalo boito. 

14Tahidudua li Isa loólipato lodelo roti 
u tutuude. Timongolio bo wambao oroti 
ngobotu tobulotu. 

15 "Poodaha-dahaalo mao toragi tau- 
tauwalo Parisi wau ragi lei Herodes," 
tahuda mao li Isa ode limongolio. 

16 Yi tahidudua li Isa boito mahipo 
bisalawa losuali boito. Timongolio hipo 
loiyawa, "Tio loloiya odito, sababu ito diila 
oroti,” 

17 Otaawa li Isa wolo u heposualia 
limongolio. Sababu uito Tio lohintu mao 
olimongolio. "Yilongola timongoli hemopo 
suali pasali diila oroti? Wolo diila otaawa 

limongoli wau debo diipo mongalati olo? 
Odito puntuhu pikiilangimu? 

18 Timongoli omato -- yilongola diila 
mooonto? Timongoli obulonga -- 
yilongola diila modungohu? Madiila iloeela 
mola limongoli 

19 toroti limo lobotu boito u mapili- 
pilitangu-U ode talimo lolihu lota? Ngoolo 
kalanji lebe lou aalo uilimoi mongoli?" 
"Mopulaa duluo," tametao limongolio. 

20 "Wau tou Wau helo mita-mitango roti 
pitu lobotu ode tawopato lihu lota," yilintu 
mao li Isa poli, "ngoolo kalanji lebelio lou 
aalo u mailimoi mongoli?" "Pitu," tametao 
limongolio. 

2! "Naa, debo diipo olo mongalati 
timongoli?" tehuda mao li Isa poli. 

22 Timongolio malei dungga mota ode 
Betsaida. Mota teto tau lodelo mai taa 
pitoo ngota odeli Isa, wau lohile alihu ti 
Isa modedeto mato lotaa pitoo boito u 
mopooluli olio. 

23 Yi ti Isa malodihu uluu lotaa pitoó 
boito wau lodedea olio ode bulemengo 
kota boito. Lapatao ti Isa lonula loiyohu 
tomato lotaa pitoo boito. Tio lopodutu 
uluu-Lio tomato lotaa pitoo boito, tulusi 

lohintu mao olio, "Mamowali mooonto yio 
u hitua-tuawua masaatia?" 

24 Tau boito lomilohe mota ode talulio, 
tulusi loloiya, "Joo, watia malooonto tau 
hinao-naowa: bo timongolio oontonga 
debo odelo batango ayu." 

25 Ti Isa luli lopodutu uluu-Lio tomato 
lotau boito. Peeenta botie tau boito malo 
tolopani lomilohe wolo otu-otutuulo 
mao. Matolio loluli, wau tio malooonto 
ngoaamilalo loú mopatato daa. 

26 | apatao ti Isa lotahuda mao olio, 
"Pohualingolo, wau diilalo pohualinga 
mota ode kota boito." 

27 Ti Isa wau tahidudua o-Lio lonaó 
mota ode kakaa-mbunguwalo totili lo 
Kaisarea Pilipi. Tohuungo dalalo ti Isa 
lohintu olimongolio, "Modudua loiya lotau, 
tatoonu Wau botie?" 

28 Timongolio lolametao, "Woluo talo 
loiya: Tei Yahya Tamopolihua; woluo olo 
talo loiya tei Elia, wau tawewo poli loloiya: 
tala ngota lonabi." 

29 "Bo modudua olimongoli lohihilao, 
Wau botie tatoonu?" yilintu mao li Isa. Tei 
Petrus lolametao, "Ti Paaa yito Olongia 
Tamoo-poaahua!" 

30 Tulusi ti Isa lopoéelaó olimongolio, 
alihu diila mopootaa penu boli olo tatoonu 
pasali lo batanga-Lio. 

31 Lapataó uito ti Isa malo lumula 
longaajali to tahidudua o-Lio deu Walao 
Manusia mamusi modutolo sikisa dadaata 
wau tuwalia lomongo tauwa, mongo 
iimamu tauwa, wau guguu-ruwaalo 
agama. Tio mapateelio mate-mateelo 
mao, bo tootolu dulahu Tio mamuli 
bongulo-Lio mai. 

3? Wolo lopatato daa ti Isa lopoótaa suali 
boito ode tahidudua o-Lio. Yi tei Petrus 
lomantanga li Isa ode ngotuwali, wau 
lodini o-Lio. 

33 Boti Isa loili wau lomiloheó to 
tahidudua o-Lio, tulusi longentela 
olei Petrus, "Pohinggi mao monteea, 
Tamoo-heingawa ode dusa! Pikiilangimu 
boito pikiilangi lomanusia, diila pikiilangi 
lo Allahu Taaala!" 

34 | apatao ti Isa lotiangai taa dadaata 
tawoluo teto pee-peeenta wolo tahidudua 
o-Lio. Tulusi Tio lotahuda mao ode 
limongolio, "Taa motohilaa modudua ola- 
U, mamusi molipatao u polohuna daaalio 
lohihilao, lapatao momota salipulio, wau 
tulusi modudua ola-U. 

35 Sababu taa umotohilaa momintengi 
tutumulio, maoolia lo tutumulio. Bo taa 
u mopobake tutumulio ode ola-U wau 
ode Habari Mopiohe monto Allahu Taaala 
mapo aahuwolio. 

36 Wolo paedaalio ode tahingota- 
ngotaawa, wonu ngoilanggubu dunia 
botie mowali milikiilio, bo tio maoolia lo 
tutumulio? 

37 Tingga mowali tutumulo boito tuloaalo 
wolo u hitua-tuawua? 

38 Wonu tahingota-ngotaawa moolito 
momasisi ola-U wau pongaajali-U 
tojamani diila moeelo to palenta wau 
u moleeto botie, Walao Manusia olo 
mamoolito mongaku totau boito, tou Tio 
demei dungga wolo kawasa li Paapa-Lio 
diludua lo mamaa-likatiyalo tamantali." 

! "Ototai mao!" tahuda li Isa, "Towolota 

limongoli tewe woluo tadiila mate toú 
diipo mooonto Allahu Taaala momalenta 
wolo kawasa!" 

“Wolonggui mola lapatio mao ti Isa 
lodelo olei Petrus wolei Yakobus wau 
wutatio tei Yahya, lotitihi mola ode huidee 
tuwau u molanggato. Totalu lomato 
limongolio ti Isa loboliolo mola lakulio. 

3 Pakeyangi-Lio malowali loputió heinta- 
intaawa. Diaaluo penu boli ngotaa mao 
todunia botie tamoo buboaa debo odelo 
putiio leeto. 

4 Lapatao tahidudua o-Lio toulota 
looonto li Isa hemo bisala wolei Elia wau 
lei Musa. 

> Yi tei Petrus loloiya mao odeli Isa, "Paaa 
Guru, mopiohe tutu ito teea botie. Lebe 
mopiohe mongo watotia momongu mao 
kema mohelu totolu: tuwau uwoli Paaa, 
tuwau uwolei Musa, wau tuwau uwolei 
Elia.” 

6 Otutuulio mao diila otaawa lei Petrus 
wolo u musi loiyaalio, sababu tio wolo 
taduulota tamanilio donggo hiwoohea 
daa. 

7 Lapataó heengo lohenggubei 
olimongolio wau lonto heengo boito 
dungo-dungohei suala lotahuda mai, 
"Tabotieelo walaúu-Ú tapilonu-U. 
Podungohulo o-Lio!" 

8 Lolamemeto timongolio lomilohe mota 
topalito limongolio, wau diilalo looonto 
penu boli tatoonu teto pee-peeenta woli 
mongolio, ngopohia boti Isa. 

2Toú timongolio hilaahe mola lonto 
huidee boito, ti Isa lopoeelao olimongolio, 

"Diila mao polelea boli olo tatoonu wolo u 
iloontonga limongoli engonti tou Walao 
Manusia diipo bongulo-Lio mai monto 
Opopate." 

10 Timongolio lodungoheo tahuli boito, 
bo towolota limongolio lohihilao mahi 
poloiyawa wolo makusudu li Isa loú "Muli 
tumumulai monto opopate". 

11 Yi timongolio malohintu o-Lio, 
"Yilongola guguu-ruwaalo agama 
hemoloiya deu tei Elia musi meidungga 
mai meimulo?" 

12Ti Isa lolametao, "Tei Elia memangi 
meidungga mai meimulo u mopobelesi 
mao totoonulalo u hitua-tuawua. Bo 
woloolo mola sualiilio wolo Walao 
Manusia? Wolo sababuulio todelomo Kitabi 
tulatulade deu Tio mamodutolo sikisaa 
dadaata wau hinaa lotau? 

13 Bo Wau motahuda mai olemu; Tei 
Elia malei dungga mai, wau tau-tauwalo 
helohutu olio totoonulalo u otohilaa 
limongolio. Uito lutuuude lou malei tulade 
todelomo Kitabi pasali lo batangalio." 

14Tou ti Isa wau toulota tahidudua 
o-Lio mailoluo poli pee-peeenta wolo 
tahidudua o-Lio wewolio, timongolio 
looonto dadaata taa teto. Dengolo lota 

guru lo agama donggo hemo haamawa 
wolo tahidudua li Isa boito. 

15 Odito tau-tauwala boito loóonto li Isa, 
timongolio malei tontongo, tulusi hitetea 
lolutulai o-Lio. 

16"Wolo u hepo susuualia limongoli wolo 
guguu-ruwaalo agama boito?" yilintu mao 
li Isa ode tahidudua o-Lio. 

17 Ngotaalio lotaa dadaata boito 
lolametao, "Paaa Guru, watia lodelo mai 
walao watia odeli Paaa. Tio buubu sababu 
ilotuanga lorohu u moleeto. 

18 Wonu rohu umeleeto boito moluhu 
olio, wawaio hepo banti-bantilio tohuta, 
ngangolio lombu-lombula loiyohu, 
dungitio polo-polotolio wau ngoaamila 
wawaio mobualodu didu mooonema. 
Mapilohile lowatia to tahidudua li Paaa u 
mopolahi rohu u moleeto boito, bo diila 
lowali limongolio." 

12 Yi ti Isa lotahuda mao ode limongolio, 
“Mailaba timongoli botie! Timongoli 
tutuulio tutu taa diila palacaya. Tunggula 
omolua Wau musi motibiluloa pee- 
peeenta woli mongoli wau mosabali toli 
mongoli? Deloa mai walao boito odia mai!" 

20 Timongolio olo malodelo mai walao 
boito odeli Isa. Odito rohu umoleeta 

boito loo0onto li Isa, hepilo hutulio wawao 
lowalao boito hemo pohelu-heluto 
tilinggula walao boito lodehu lo liliilide 
tohuta. Ngangolio lombu-lombula 
loiyohu. 

21 Lapataó ti Isa malohintu toliyamo 
lowalao boito, "Mangoolo mao hiheolio 
tio odie?" "Anggadu tio donggo ukikiiai!" 
tametao liyamolio. 

22 "Matingga maito rohu u moleeto boito 
hemo tolopani momate olio mate-mateelo 
mao wolo mopodehu olio ode tulu meaalo 
ode delomo taluhu. Bo wonu ti Paaa 
mowali motulungi mao, ambunguolo 
ti Paaa momonu wau motulungi mai 
olamiaatia!" 

23 "Wolo heloiyamu? Wonu ti Paaa 
mowali?" tametao li Isa. "Ngoaamilalo 
mowali, asali tau palacaya!" 

24 Lolamemeto tiyamo boito longuatió, 
"Eeya, watotia palacaya, bo iimani 
lowatotia iiilangi. Ambunguolo tulungia 
mai watotia alihu watotia lebe palacaya 
mao!" 

25 Toú ti Isa loóonto deú taa dadaata 
mahi ponaowa mai lotiambu, yi Tio 
lomalentao rohu umoleeta boito wolo 
lotahuda mao, "Rohu bungolo wau rohu 

buubu, Wau momalenta olemu luwalao 
monto walao botie wau sama-samaata 
diilalo potuwotai to olio!" 

26 Rohu u moleeto boito malo nguatio, 
tulusi lohutu wawao lowalao boito hemo 
pohelu-heluto, lapatao tio mailumualo 
lonto walao boito. Walao boito oontonga 
debo odelo milate tilinggula ngoaamila 
tau hipo loiyawa, "Tio mailate!" 

27 Boti Isa lodihu uluúlio wau lotulungi 
olio lobongu. Walao boito olo malobongu. 

28 Toú ti Isa maatobele, tahidudua o-Lio 
lonao mai ngota-ngota ode o-Lio wau 
lohintu, "Wolo sababuulio amiaatia diila 
lowali lopolahi rohu u moleeto boito? 

29 Ti Isa lolametao, "Rohu u moleeto debo 
odelo uito diila mowali polahiyola penu 
boli loolo, ngopohia wolo dua." 

30 Ti Isa wolo tahiduduá o-Lio lololaa 
mao tambati boito wau lopo tolonga mola 
lononao woli mongolio loli Galilea. Ti Isa 
diila mohuto otaawa lotau toutoonu Tio 
woluo, 

3l sababu Tio donggo hemo ngaajali 
to tahidudua o-Lio. "Walao Manusia 
mawuduolio ode kawasa lomanusia," 
odito tahuda li Isa, "Wau Tio mapateelio 

mate-mateelo mao, bo todulahu otolulio 
Tio mamobongu mai!" 

32 Tahidudua o-Lio diila mongalati u 
pilo ngaajali li Isa, bo timongolio moohe 
mohintu o-Lio. 

33 Timongolio leidungga mola ode 
Kapernaum. Tou maatobele, ti Isa lohintu 
mao to tahidudua o-Lio, "Wolo uhepo 
susuualia limongoli tou donggo hinaowa 
tohuungo dalalo engontie?" 

34 Timongolio diila lolameto, sababu 
tohuungo dalalo timongolio helo buutola 
pasali lotatoonu tapulito udaa. 

35 Ti Isa malo tihuloo, tulusi lotiangai 
tamopulaa duulota tahidudua o-Lio boito. 
Tio lotahuda olimongolio, "Taa mohuto 
mowali tanomoro bohulio, tio musi mowali 
tapulitio wau musi mowali tamoomayawa 
ode ngoaamila tau." 

36 | apatao ti Isa lotiangai taukikiia 
ngota, wau lopo tihulao taukikiia boito 
totalu limongolio ngoaamila lapatao Tio 
lomudua taukikiia boito wau lotahuda 
mao ode limongolio: 

37 "Taa mololimo taukikiia ngota debo 
odelo utie sababu Wau, boliilio mao 
mololimo ola-Ú. Wau taa mololimo ola-U, 

tio diila bo wambao mololimo ola-U, bo 
mololimo olo o-Lio talo poahu mai ola-U." 

38 | apatao tei Yahya loloiya mao odeli 
Isa, "Paaa Guru, amiaatia malooonto 
tahingota-ngotaawa lopolahi lati 
totangguli Paaa. Wau amiaatia malodini 
olio sababu tio diila lonto olanto." 

39 Boti Isa lotahuda, "Diila mao podini 
olio, sababu, diaaluo penu boli ngotaa 
mao tamoohutu moolinggolabe to 
tanggulu-U, mowali tulusi mopooleeta 
ola-U. 

40 Sababu taadiila moluwali olanto boliilio 
mao mamo tiwambao ode olanto. 

41 Pootoloma mao! Taa mongohi uilumolo 
olimongoli masababu timongoli hidudua 
Olongia Tamoo-poaahua, tio tantu mamo 
lolimo wuupalio." 

4? "Tatoonu tamoo sababu tala ngota 
lotau-tauwalo taiimani diila molotolo botie 
diilalo momalacaya ola-U, lebe mopiohe 
wonu botu pohilingalo poawadulo to 
buloolio, wau tio pomahulolo ode delomo 
deheto. 

43 Wonu uluúmu moosababu olemu 
ilodusa, putua mao uluu boito! Lebe 
mopiohe yio tumumulo wolo Allahu Taaala 
didu ouluu ngotuwali bo yio wolo uluu 

dulo tuwali matumuwoto ode nalaka, 
deuito-yito tulu u ohiheo-hiheolo mao. 

44 [Mola teto tulu diila mowali mate, wau 
wulodu diila mowali mate.] 

45 Wau wonu oaatumu moosababu olemu 
ilodusa, putua mao oaato boito. Lebe 
mopiohe yio tumumulo wolo Allahu Taaala 
didu o oaatumu ngotuwali, lou yio wolo 
oaatumu dulo tuwali pomahulolo ode 
delomo nalaka. 

46 [Mola teto tulu diila mowali mate, wau 
wulodu diila mowali mate.] 

47 Wonu matomu moosababu olemu 
ilodusa, luoohe mao mato boito! Lebe 
mopiohe yio tumuwoto ode Dunia Bohu lo 
Allahu Taaala didu omato ngotuwali, lou 
yio wolo matomu dulo tuwali pomahulolo 
ode delomo nalaka. 

48 Mola teto tulu diila mowali mate wau 
wulodu diila mowali mate. 

49 Timiidu tau mapo belesiyolo wolo 
tulu, debo odelo bake pobelesiyolo wolo 
watingo. 

59 Watingo boito mopiohu, bo wonu 
didu olamita, tingga donggo mowali 
muli poo panggelolo? Oditolio mamusi 
timongoli mowali debo odelo watingo -- 

poti tumulolo pee-peeenta wolo mopiohe 
wau dame." 

] 0 | Lapatao ti Isa lololaa mao tambati 

boito, wau lonao ode lipu lo Yudea 
wau lipu to ngotuwali lo Dutulaa Yordan. 
Taa dadaata luli lonao mai lotiambu 
topalito li Isa. Wau debo odelo biaasa ti Isa 
helo ngaajali olimongolio. 

2 Dengolo lota taulo Parisi olo lonaó mai 
lohentobu o-Lio. Timongolio malohintu, 
"Modudua butoo lo agamanto, tingga 
mowali tau motalaki dilelio taabua?" 

3Ti Isa lolametao, "Tei Musa lomalentai 
wolo olimongoli?" 

4"Tei Musa mopoluasi tau motalaki 
dilelio taabua, asali tio moluladupo tulade 
talaki mulomulo," tametao limongolio. 

>"Tej Musa loluladei palenta boito 
sababu timongoli mototolo daa ajaliyolo," 
tahuda mao li Isa olimongolio. 

6 "Bo tou bohulio mai tou Allahu Taaala 
lopowali manusia, tilahuda-Lio deu Allahu 
Taaala lopowali olimongolio talolai wau 
taabua. 

7 Vito sababuulio talolai mamololaa mao 
tiilo tiyamolio wau motituwau wolo dilelio, 
8 yi duuduluolo mowali tuwau.' Oditolio, 

timongolio diilalo duulota, bo ngota. 

3 Vito sababuulio, wolo u mapilopo tuwau 
mai lo Allahu Taaala, diila mowali talakio 
lomanusia!" 

10 Toú timongolio tilumuwoto ode bele, 
tahidudua o-Lio lohintu o-Lio pasali 
losuali boito. 

11 Ti Isa lotahuda mao olimongolio, 
"Tatoonu tamotalaki dilelio lapatao 
monika wolo taabua wewo, tau boito 
malojina wolo dilelio tabohulio boito. 

12 Odito olo taabua tamotalaki dilelio 
lapatao monika wolo talolai wewo, tio olo 
malojina." 

13 Woluo tau helodelo mai taukekeei odeli 
Isa alihu Tio modedeta wau mobalakati 
olimongolio. Bo tahidudua li Isa loingo 
ode tau-tauwalo boito. 

14Loóonto mao suali boito, ti Isa 
maloingo lapatao Tio lotahuda ode 
tahidudua o-Lio. "Hulia mao taukekeei 
boito monao mai ode ola-U! Diila mao 
dinia timongolio, sababu taa debo odelo 
utieelo tamowali pongawaa umati lo 
Allahu Taaala. 

15 Poótoloma mao utie! Titaalo tita tadiila 
motaalua wolo Allahu Taaala debo odelo 
taukikiia ngota, diila tamowali pongawaa 
umati lo Allahu Taaala." 

16 Lapataó lotahuda odito, ti Isa lomuduó 
taukikiia boito, tulusi Tio lopodutu 
uluu-Lio toitaati mongolio ngota-ngota 
wau helo balakati olimongolio. 

17 Tou ti Isa luli lopo tolonga mola lo 
nonao-Lio, ngotaalio maa tilumeteai odeli 
Isa. Tau boito losujudu mola totalu li 
Isa wau lohintu mao, "Guru tamopiohu, 
wolo u musi pohutuo lowatia alihu 
mootapu tutumulo ututuulio tutu wau 
ohiheo-hiheolo mao?" 

18 "Yilongola heloiyamu Wau mopiohu?" 
yilintu li Isa. "Diaaluo tamopiohe, ngopohia 
Allahu Taaala lohihilao. 

19 Mailo taawamu papaa-lentewalo 
Allahu Taaala, 'Diila pomate mate-mateelo 
mao, diila mao pojina, diila mao potao, 
diila mao posakusi yimbulo, diila mao 
pongaakali, hulumatia mao tiyamo wau 
tiilamu." 

20 "Paaa Guru," ualo tau boito, "ngoaamila 
palenta boito madiludua lowatia tumulalo 
mai watia donggo muda," 

21 Ti Isa lomiloheó tau boito wolo ponu 
tulusi lotahuda mao, "Bolo tuwau suali poli 
u palaluwomu. Ponaolo mota potalia mao 
ngoaamila milikiimu; wohia mao doili ode 
taa mosikini, wau yio mamootapu halata 

tosologa. Lapatao uito ponaolo mai wau 
dudui Wau." 

22 Loódungohe tahuda li Isa odito, tau 
boito diila sanangi, tulusi tio lololaa mao 
tambati boito wolo suusa lohilao sababu 
tio kaya daa. 

23 Yi ti Isa lomiloheó to tahidudua 
o-Lio tulusi lotahuda mao olimongolio, 
"Mototolo daa taakaya mowali pongawaa 
umati lo Allahu Taaala!" 

24 Tahidudua o-Lio lolinggolabe 
loodungohe tahuda li Isa boito. Boti Isa 
luli lotahuda mao, "Mongo walauu-U, 
memangi mototolo u mowali pongawaa 
umati lo Allahu Taaala! 

25 Lebe gambangi unta tuwau tumuwoto 
ode huango dudetu wolo taakaya ngota 
tumuwoto ode Dunia Bohu lo Allahu 
Taaala." 

26 Tahuda li Isa boito heloóhutu to 
tahidudua o-Lio lolinggolabe, tilinggula 
timongolio mahipo hintua ngota 
timongota, "Wonu odito, tatoonu tamowali 
moaahu?" 

27 Ti Isa lomiloheó olimongolio wau 
lolameto, "To manusia uito pongalo aakali, 
boto Allahu Taaala uito diila pongalo 

aakali: ngoaamila mowali duolo Allahu 
Taaala." 

28 | apatao tei Petrus malo loiya, "Bilohilo, 
amiaatia malo lolaa mai totoonulalo u 
hitua-tuawua wau lodudua li Paaa." 

29Tahuda mao li Isa, "Pomalacayalo; 
taa u malo lolaa mao ngaalaalio, meaalo 
wutatio talolai meaalo taabua, meaalo 
tiilolio, meaalo tiyamolio, meaalo mongo 
walaio, meaalo pangimba wau halabolulio 
sababu Waú wau sababu Habari Mopiohe 
monto Allahu Taaala, 

30 tau boito mamo lolimo lebe ngohuntua 
to masaatia botie. Tio mamootapu 
ngohetuto piúwa lebe dadaata mao 
bele, wutato talolai, wutato taabua, tiilo, 
taukekeei, pangimba wau halabolu, -- 
wau polosikisa olo. Wau de tojamani u 
mamei dungga mai, tau boito mamo 
lolimo tutumulo ututuulio tutu wau 
ohiheo-hiheolo mao. 

31 Bo dadaata taa u masaatia botie 
tabohulio mamowali tapulitio wau dadaata 
taa u masaatia botie tapulitio mamowali 
tabohulio." 

32 Ti Isa wau tahidudua o-Lio donggo 
hidulunga mola ode Yerusalemu. Ti 
Isa lonao totalu, wau tahidudua o-Lio 

hilawalo ngoaamilalo. Wau tau-tauwalo 
talo duduo olimongoli lonto wulea olo 
hiwoohea. Lapatao ti Isa luli lotiangai to 
tahidudua o-Lio wiwi-wiwi u lopootaa 
olimongolio wolo u demaa motoduo mai 
to batanga-Lio. 

33 "Dungohilo mai," tahuda-Lio mao, 
“Ito botia donggo dulu-dulunga ode 
Yerusalemu. Mola teto Walao Manusia 
mawuduolio ode mongo iimamu taúwa 
wau guguu-ruwaalo agama. Tio mahukuu- 
maniyolo mate, lapatao wuduolio ode 
tau-tauwalo tadiila Yahudi. 

34Timongolio mamo hente-henteó 
o-Lio, monula loiyohu o-Lio, moposikisa 
o-Lio, wau moposalipu o-Lio. Bo todulahe 
otolulio Tio mamuli mobongu mai." 

35 | apatao tei Yakobus wolei Yahya, 
deuito-yito mongo walaee Jebedeus, lonao 
mai odeli Isa. 'Paaa Guru,' uali mongolio 
"woluo suali tuwau u otohilaa lamiaatia 
pohutuo mai li Paaa ode lamiaatia." 

36 "Wolo u otohilaa limongoli pohutuwo-Ú 
mai olimongoli?" yilintu mao li Isa. 

37 Tametao limongolio, "Amiaatia 
motohilaa motihuloa to ambahu olowala 
wau oloihi li Paaa, wonu bolo ti Paaa malo 
tihuloa totambati u lailaio." 

38 "Diila otaawa limongoli wolo upohile 
limongoli,” tahuda li Isa olimongolio. 
“Mambo timongoli mongilu tohakati 
polodutolo u mailumo-U wau tumuwoto 
ode delomo polodutolo umaa tuwoto-U?" 

39 "Mambo," tametao limongolio: 
yi ti Isa luli lotahuda olimongolio: 
"Memangi, timongoli mamongilu monto 
hakati polodutolo u mailumo-Ú wau 
matumuwoto ode delomo polodutolo 
umaa tuwoto-U. 

40 Bo pasali lo tatoonu tamaa motihuloa 
to olowala-U meaalo to oloihi-Ú uito 
diila hakuu-Ú u molantu, Allahu Taaala 
tamolantu tatoonu tamaa motihuloa 
totambati boito." 

41 Toú tamopulu lota tahidudua li Isa 
wewolio boito loodungohe suali boito, 
timongolio maloingo olei Yakobus wolei 
Yahya. 

42 Oditolio ti Isa malo tiangai olimongolio 
ngoaamila, tulusi lotahuda mao, "Otaawa 
limongoli deú mongo taúwa lo bangusa 
tadiila motota lo Allahu Taaala hipodeehea 
ulipulio, wau taduduulaa lo ulipu 
limongolio hipo dutonga olimongolio. 

43 Bo timongoli diila mowali odito! 
Boliio mao, taa u motohilaa mowali udaa 

towolota limongoli, tio musi mowali 
tamoomayawa olemu. 

44 Wau taa u motohilaa mowali tabohulio 
towolota limongoli, musi mowali wato ode 
tangoaamila. 

45 Sababu Walao Manusia olo dungga- 
dungga mai diila meibaaya. Tio 
dungga-dungga mai u momaya wau 
mohudu nyawa-Lio u molopata taa 
dadaata." 

46 Timongolio malei dungga mola to 
Yerikho. Wau toú ti Isa wolo tahidudua 
o-Lio wau taa dadaata lololaa mao kota 
boito, taa pitoo ngota donggo hulohuloa 
hemohile-hile tobiihu dalalo. Tanggulio 
Bartimeus, walaee Timeus. 

47 Tou tio loodungohe deu tadonggo 
laolaode boito ti Isa taulo Najaret, tio malo 
nguatia, "Isa, Walaee Dauda, Ponua mai 
watia!" 

48 Tio ilingowa lotaa dadaata wau pilei 
pooyongalio mao. Bo tio longuatio lebe 
heúdaa mola, "Walaee Dauda, ponua mai 
watia!" 

49 Yi ti Isa malo huheli tulusi lotahuda 
mao, "Tianga mai tio." Oditolio tiliyangai 
limongolio taa pitoo boito. Loiya mao 

limongolio olio, "Pooyolo mola! Yio 
tiliyango li Isa, tihulolo mai!" 

50 Taa pitoó boito olo malo pomahulo 
jumbalio, tulusi ngointa tilimihulo wau 
lonao mota odeli Isa. 

>! "Wolo u otohilaamu pohutuwo-U mai 
olemu?" yilintu li Isa olio, Taa pitoo boito 
lolametao, "Paaa Guru, watia motohilaa 
mooonto." 

52 "Ponaolo," tahuda mao li Isa, "Sababu 
yio palacaya ola-U, yio maloluli." Tou 
boitolo tau boito malooonto. Lapatao tio 
malo dudua li Isa todalalo. 

] ] | Tou lembideo lo Yerusalemu, 

timongolio leidungga mota tokota 
Betpage wau Betania, tobinggi lo Huludu 
Jaitun. Mota teto duulota tahidudua o-Lio 
yilao leimulo woli Isa. 

2"Ponaólo mota ode kambungu u totalu 
boito," tahuda li Isa ode limongolio. "Odito 
timongoli tumuwotao kambungu boito, 
oontonga limongoli walao kolodai tuwau 
donggo tihu-tihuto, udiipo peeenta mao 
hetilaeya lotau. Hulia mao kolodai boito 
wau delowa mai odia. 

3Wau wonu woluo tau mohintu 
olimongoli wolo sababuulio timongoli 
lomuli kolodai boito, polelea mao, 'Eeya 

palalu leeto, wau Tio mahuaa mopo 
walingai."” 

4Duulota tahidudua li Isa boito poli 
malonao, wau loodungga walao kolodai 
tuwau donggo tihu-tihuto tohuhebu 
lobele tobiihu dalalo. Yi timongolio malo 
nguade walao kolodai boito. 

> Tau-tauwalo tahitihula teto malohintu 
olimongolio, "Wuu, donggo hipongolawa 
timongoli? Yilongola timongoli malo 
nguade walao kolodai boito?" 

6 Timongolio lolametaó debo odelo 
u pilotahuda li Isa olimongolio. Yi 
tau-tauwala boito malo poluli olimongolio 
lodelo kolodai boito. 

'Tou leidungga mota odeli Isa, wulea 
lokolodai boito mailapide limongolio wolo 
jumba limongolio, tulusi ti Isa lotitae to 
kolodai boito. 

8 Dadaata tahelo powumbato jumba 
limongolio todalalo, woluo poli tahelo 
populepe tango lo ayu kekeingo tohuungo 
dalalo u hilama mai limongolio to 
halabolu. 

9 Tahinaowa totalu wau tahidudua mai to 
wulea, ngoaamilalo hetingalaa mengahu, 

10"Pujiaalo mola Allahu Taáala! Mabala- 
balakatilo Tio tadungga-dungga mai 

to tanggulo Eeya! Pomali-tutuoolo 

mola pamalenta-Lio u mamei dungga 
mai -- pomalenta lei Dauda tinene 
moyanto! Pujiaalo mola Allahu Taaala Taa 
Laba-labaalo molanggato!" 

11 Pulitio mao ti Isa leidungga mota 
ode Yerusalemu, tulusi tilumuwoto ode 
Bele lo Eeya. Mota teto Tio lopoo tuotao 
topali-Tio. Bo sababu mabolo ngopee mai 
modiolomo, tulusi Tio malo monggato 
ode Betania pee-peeenta wolo tamopula 
duulota tahidudua o-Lio. 

12 Loloombulio mola, tou timongolio 
donggo hinaowa yilumualao lonto Betania, 
ti Isa mapilolango. 

13 Lonto u molamingo Tio loóonto 
mota bungo lo ayu ara u duungio 
mohumbuyungo. Oditolio Tio lonao mota 
ode bungo lo ayu ara boito mota lomilohe 
bolo woluo hungolio. Bo toú Tio leidungga 
mota ode bungo lo ayu ara boito, diaaluo 
mao ilodungga-Lio, ngopohia bo wambao 
duungio, sababu tou boito diipo sembo 
loú momungo. 

14 Tulusi ti Isa lotahuda ode bungo lo ayu 
ara boito, "Tumulalo mai botia diaaluo 
penu boli ngotaa mao tamaa molamela 

monto hungomu botie!" Tahidudua li Isa 
loodungohe upilo tahuda-Lio boito. 

15 Lapataó timongolio leidungga mola 
ode Yerusalemu, wau ti Isa luli lonao 
ode Bele lo Eeya. Mota teto Tio malopo 
hinggi ngoaamila tahipo taalia totambati 
boito. Tio helopo babaan-tulelengao 
memee-jawalo lotaa hipo tutuuloa lodoi, 
wau babaa-nggawalo lotaa hemo potaalia 
bulungi poombo. 

16Wau diaaluo penu boli ngota mao 
tailuasia-Lio modelo wolo-wolo lumaode 
topaango Bele lo Eeya boito. 

17Lapatao ti Isa helo ngaajali totau- 
tauwalo mota teto. Tio lotahuda mao, 
"Todelomo Kitabi tulatulade odie mola: 
Allahu Taaala lopilimani mai, 'Bele-Ú 
maunteelo bele tambati poduaalo duolo 
totoonulalo bangusa.' Bo timongoli 
lopowali mao beelea lopoheehu!" 

18 Mongo iimamu taúwa wau guguu- 
ruwaalo agama loodungohe tahuda boito. 
Yi timongolio malo lolohe dalalo u momate 
li Isa mate-mateelo mao. Timongolio 
moohe o-Lio, sababu ngoaamila tau helo 
linggolabu loodungohe pongaajali-Lio. 


MARKUS 11.19-24 74 


19 Tou hui dungga-dungga mai ti Isa 
wolo tahidudua o-Lio lololaa mao kota 
boito. 

20 Donggo dimodupo loombulio mola, 
toú timongolio yilumaodeo tobungo lo ayu 
ara boito, iloontonga limongolio bungo lo 
ayu ara boito mailate demola waaatio. 

21 Lapataó iloéela mola lei Petrus poloútia 
ngohui tou dipolulio mai. Yi tei Petrus 
malo loiya odeli Isa, "Paaa Guru, nte bilohi! 
Bungo lo ayu ara u tiladia li Paaa boito 
mailate!" 

22 Ti Isa lolametao, "Pomalacayalo to 
Allahu Taaala. 

23 Tutuulio tutu timongoli mowali moloiya 
mao ode huludu botie, 'Pohuwatolo wau 
polemailo mola ode delomo deheto!' 

Yi suali boito mapohutuo-Lio mai 
olimongoli; asali timongoli diila molingu, 
wau timongoli palacaya deu uiloiya 
limongoli boito otu-otutuulo mao 
mamotoduo mai. 

24 Sababu uito eelai mao utie: Wonu bolo 
timongoli modua wau momolohone u 
hitua-tuawua, pomalacayalo deú Allahu 
Taaala malongohi mai olimongoli wolo u 
pilolohone limongoli, yi timongoli mamo 
lolimo mao. 

25 Wau wonu timongoli modua, bo 
hilaamu diila sanangi ode tahingota- 
ngotaawa, ambunguwapo tau boito, 
alihu Allahu Taaala limongoli tosologa 
mongambungu mai olo duduu-sawaalo 
limongoli. 

26 [Wonu timongoli diila mongambungu 
taawewo, Allahu Taaala limongoli 
tosologa olo diila tamo ngambungu mai 
duduu-sawaalo limongoli.]" 

27 Timongolio luli lohualinga mola ode 
Yerusalemu. Wau tou ti Isa lojalena 
lomalito todelomo Bele lo Eeya, mongo 
iimamu tauwa, guguu-ruwaalo agama wau 
mongo tauwa lo Yahudi lonao mai ode 
o-Lio. 

28 Timongolio lohintu mao, "Huta-hutaaa 
tolo Yio helohutu ngoaamilalo botie? 
Tatoonu talongohi haku boito to ole-Mu?" 

29 Ti Isa lolametao, "Wau olo ohilaa 
mohintu olimongoli. Tameti mai wau 
Waú mamolele mai olemu, wolo haku lo 
tatoonu Waú malohutu susuu-aliyaalo 
botie. 

30 Tei Yahya helo polihu wolo haku lo 
tatoonu, Allahu Taaala meaalo manusia?" 

31 Lapataó mongo iimamu taúwa wau 
mongo tauwa lo Yahudi malo dulohupa 

towolota limongolio. Timongolio loloiya, 
"Wonu polelento mao, wolo haku lo Allahu 
Taaala,' Tio mamoloiya mai, 'Yilongola 
timongoli diila lomalacaya olei Yahya? 

32 Bo mototola olo u molele mao, 'Wolo 
haku lomanusia." Sababu timongolio 
moohe lotaa dadaata, sababu ngoaamila 
tau hipo nganggapua olei Yahya ngotaalio 
lonabi. 

33 Oditolio, timongolio malo lameto, 
"Diila otaawa lami." Tulusi ti Isa lotahuda 
mao olimongolio, "Wonu odito, Wau olo 
diila mohuto molele mai olimongoli wolo 
haku lo tatoonu Wau helohutu ngoaamilalo 
botie.” 

] 2 | Lapataó ti Isa lolumula helo bisala 

wolo pohumaya ode mongo iimamu 
tauwa, guguu-ruwaalo agama wau mongo 
tauwa lo Yahudi boito. Ti Isa lotahuda, 
"Woluo ngotaalio lomulo ilengi ngopita lo 
angguru, wau bilalaalio palipalito. Lapatao 
uito tio malo ngaude huango duolo 
pakaakasi pomitodelo angguru, tulusi tio 
lomongu mao monala tuwau olo. Lapatao 
uito tio loposeuwa ilengi lo angguru boito 
ode ngoolo lota tahi pokalajawa ilengi 
boito tulusi lonao odelipu wewo. 

“Tou mawakutuulio sembo lou molipu 
hungo lo angguru, tau boito lolao mota 
tamoomayawa ngota ode tahi pokalajawa 
ilengi boito, mota mololimo tayadio. 

3 Bo tahi pokalajawa ilengi boito lohéupai 
tamoomayawa boito. Lapatao pilate 
limongolio tio, tulusi pilolontuli mongolio 
tio lohualingo wolo uluu laulau. 

4Tulusi taa ohuuwo lo ilengi boito lolao 
mota poli ngotaalio tamoomayawa wewo. 
Bo tahi pokalajawa ilengi boito lomate 
lunggongio lo tamoomayawa boito, tulusi 
pilolontulio boli hepilu-piluwayolio. 

> Taa ohuúwo lo ilengi boito lolao mota 
poli ngotaalio tamoomayawa wewo. Bo 
timongolio malomate tamoomayawa boito 
yila-yilateelo mao. Wau molo laalaaita 
mola odito u hepilohutu limongolio 
to ngohuntua tamoomayawa wewolio 
olo; woluo tabilobohio wau woluo olo 
tapilatelio yila-yilateelo mao. 

6 Donggo tatoonu poli tamowali laololio 

botia lotaa ohuuwo lo ilengi boito? 
Bolo ngota wambao, deuito-yito walaio 
lohihilao taa otoliangio. Oditolio pulitio 
mao tio malo poahu mota walaio boito 
ode tahi pokalajawa ilengi boito. "To 

pikilangilio tantu walaio mahulumatio mai 
limongolio.' 

7 Bo tahi pokalajawa ilengi boito 
maloloiya ngota timongota, 'Botie tio 
taaahali lo walisilio. Dulo pateento tio 
mate-mateelo mao, alihu ito tamootapu 
tayadio boito!' 

8 Yi walao boito mailaúpio, tulusi pilate 
limongolio yila-yilateelo mao. Milatelio 
pilomahuli mongolio ode bulemengo 
ilengi boito."” 

9 Lapatao ti Isa malohintu, "Wolo u 
mapohutuo lotaa ohuuwo lo ilengi boito? 
Tantulo mao tio mamonao mai wau 
momate mateelo mao tahi pokalajawa 
ilengi boito, lapatao mohudu ilengi boito 
ode tahi pokalajawa wewo! 

10 Timongoli tantuulio malo pobaca 
ayati odie todelomo Kitabi, 'Botu udiila 
ilopomakea lo papaa-niyaalo hudungu 
malowali botu ulaba-labaalo mopiohu. 

11 Uti-utieelo huhutu lo Eeya; donggo 
boli piohio!"” 

12 Yi tahimuloa lo ulipu bangusa lo 
Yahudi taloo dungohe pohumaya boito, 
mahipo tolopania moheúpa li Isa, sababu 
otaawa limongolio pohumaya boito 
pilopo dungga li Isa ode limongolio. Bo 

timongolio moohe lotaa dadaata. Oditolio, 
timongolio malonao lololaa mao li Isa. 

13 Dengolo lota taulo Parisi wau dengolo 
lota pongawaa palatei lei Herodes 
ilahulalio mopeehu totala li Isa wolo 
yiyintu. 

14Timongolio lonaó mai odeli Isa wau 
loloiya, "Paaa Guru, otaawa lamiaatia 
deu ti Paaa juujulu wau diila paduli boli 
huhama lo tatoonu. Ti Paaa helo ngaajali 
wolo juujulu pasali kahandaki lo Allahu 
Taaala ode manusia, sababu ti Paaa diila 
momilohe tau. Naa, nte polelea mai li Paaa 
olamiaatia, 'Modudua wuudu lo agamanto, 
tingga mowali momayali beya odeli Kaisali 
meaalo diila? Wolo ito musi momayali beya 
boito, meaalo diila?"" 

15 Ti Isa malotota omunapiki limongolio. 
Tio lolametao, "Wolo sababuulio timongoli 
motohilaa mopeehu totala to ola-Ú? Nte 
pobilohe mai ola-U doi talaa ngopita." 

16 Yi timongolio longohi mao li Isa doi 
talaa ngopita. Tulusi ti Isa malohintu, 
"Gambali wau tanggulo tatoonu utie?" 
"Kaisali," tametao limongolio. 

17 "Naa, wonu odito," tahuda li Isa, "Wohia 
mota odeli Kaisali wolo miliki li Kaisali, 
wau ode Allahu Taaala wolo miliki lo 

Allahu Taaala." Timongolio lolinggolabe 
lodungohe o-Lio. 

18 Dengolo lota talonto palatei lo Saduki 
lonao mai odeli Isa. (Timongolio yito 
palatei lotaa ohuhama deu tamalo 
poowate diilalo mobongu mai). 

19 "Paaa Guru," loiya limongolio odeli 
Isa, "Tei Musa loluladei butoo botie ode 
olanto: 'Wonu talolai ngota mate wau tio 
diila owalao, yi wutatio musi monika wolo 
jandalio alihu mongohi mai wali ode taa u 
mailate boito. 

20 Peeenta woluo tamohutato pitulota. 
Tamohuhula daa lonika, lapatao yilate 
diila lootapu walao.' 

21 Lapatao taoluolio lonika wolo jandalio, 
bo tio poli yilate diila lootapu walao. 
Suali tutuuwauwa lowali olo wolo wutatio 
taotolulio, 

22 wau tulutulusi demola taópitulio. 
Mapulitio mao taabua boito olo yilate. 

23Todulahu lotaa lopoowate muli 
mobongu mai, dile lotatoonu taabua 
boito? Sababu pitupitu lotaalo malonika 
wolio!" 

24 Ti Isa lolametaó, "Matilala daa 
huhama limongoli. Sababu timongoli diila 


MARKUS 12.25 -29 81 


mongalati lo Kitabi meaalo kawasa lo 
Allahu Taaala. 

25 Sababu wonu bolo tahe lopowate muli 
mobongu mai, timongolio diilalo monika, 
bo timongolio matumumulo debo odelo 
malaikati tosologa. 

26 Wau pasali lotaamate muli bongulo-Lio 
mai, diipo peeenta timongoli lopobaca 
todelomo Kitabi lei Musa pasali lodiuto 
ulei-leiita boito? Todelomo aaa-yatiyaalo 
boito leituladei deu Allahu Taaala lotahuda 
odelei Musa, 'Wau Allahu Taaala lei 
Abraham, Allahu Taaala lei Isihaka wau 
Allahu Taaala lei Yako.' 

27 Allahu Taaala boito diila Allahu 
Taaala lotaa yilate. Tio Allahu Taaala 
lotaa tumutumulo. Matilala daa huhama 
limongoli!" 

28 Lapataó malonaó mai guru agama 
ngota lodungohe bibiisalawa towolota 
li Isa wolo tau-tauwalo lonto palatei lo 
Saduki boito. Guru agama boito looonto 
deu ti Isa malo lameto tau-tauwala boito 
lou mopiohu. Yi tio malohintu li Isa, 
"Palenta toonu ulebe polohuna daa monto 
ngoaamila palenta?" 

29 Ti Isa lolametao, "Palenta ubohulio, 
deuito-yito: 'Dungohilo mao, wuu bangusa 

lo Isirailu! Eeya Allahu Taaalanto, Eeya 
boito tatuwa-tuwaulo. 

30Toliangilo Eeya Allahu Taaalamu 
wolo lealeaatu lohilaamu, wolo lealeaatu 
lojiwamu, wolo lealeaatu lo aakalimu, wau 
wolo totoonulalo lotolumu.' 

31 Palenta oluolio yito: 'Toliangilo 
mao ngota timongotamu, debo odelo 
yio motoliango batangamu lohihilao.' 
Diduuluo palenta wewo ulebe polohuna 
daa wolo dulo palenta boito." 

32 | apataó guru agama boito loloiya odeli 
Isa, "Tiluhata daa, Paaa Guru! Memangi 
otutu wolo upilo tahuda li Paaa: Eeyaalo 
Allahu Taaala tatuwa-tuwaulo, wau 
diduuluo mao Allahu Taaala wewo. 

33Wau manusia musi motoliango to 
Allahu Taaala wolo lealeaatu lohilaalio, 
wau wolo lealeaatu lo aakalilio, wau 
wolo totoonulalo lotolio. Wau tio olo 
musi motoliango timongotalio debo 
odelo batangalio lohihilao. Uito lebe 
mopiohe wolo mopodewo bake yilalango 
wau babaa-keyaalo wewolio ode Allahu 
Taaala." 

34 Ti Isa lodonto mao deú guru agama 
boito malo lameto loú mopiohe daa. Wau 
ti Isa luli lotahuda mao olio, "Yio mabolo 

ngoilambango mowali pongawaa umati lo 
Allahu Taaala." Lapatao uito diduu penu 
boli ngotaa mao tabuheli helo podudulao 
lo yiyintu odeli Isa. 

35 Tou donggo hemo ngaajali to Bele lo 
Eeya, ti Isa lohintu mao, "Woloolo mola 
guguu-ruwaalo agama mowali moloiya 
deú Olongia Tamoo-poaahua boito, wali 
mai lei Dauda? 

36 Lebe-lebe pomaó tei Dauda lohihilao 
-- sababu ililihami mai lo Rohullah 
-- loloiya, 'Eeya lotahuda ode Eeyaau: 
hulooolo to ambahu olowala-Ú tunggula 
Waú mohutu mumuu-suumu taaaluku to 
ole-Mu.' 

37 Oditolio wonu tei Dauda molanggula 
Olongia Tamoo-poaahua boito 'Eeya', diila 
pongalo aakali Tio wali mai lei Dauda?" 
Taa dadaata tawoluo to Bele lo Eeya 
boito hisanangia loodungohe li Isa hemo 
ngaajali. 

38 Tio lotahuda ode limongolio, 
"Poodaha-dahaalo mao to guguu-ruwaalo 
agama. Timongolio motohilaa monao 
wolo jumba u dahu-dahuhi wau motohilaa 
hulumatiolio to papaa-taliyaalo. 

39Timongolio motohilaa lotambati u 
hulu-hulumati todelomo bele potabiaala 
wau to popoo-tihungguwalo. 

40 Timongolio hipo ngakalia tomongo 
janda wau hemo lambata bele limongolio. 
Wau u modepuheo ololeeti mongolio 
boito, timongolio hemodua huhuulayaa. 
Hukuumani limongolio de mobuheetao!" 

41 Tou hulohuloaa bubuu-lemenga wolo 
bulua lodewo to Bele lo Eeya, ti Isa hemo 
pootuoto tau-tauwalo tahi poluanga 
doi limongolio ode delomo bulua boito. 
Dadaata tahi kaayawa helo luangao doi 
dadaata; 

42 Lapataó janda ngota tamosikini lonaó 
mai olo. Tio loluangao dulo pita doi 
tombaha, deuito-yito doi u pulito kikiio 
halagaalio. 

43 Yi ti Isa malo tiangai tahidudua o-Lio 
tulusi lotahuda olimongolio, "Pootuota 
mao utie: Janda tamosikini boito loluango 
ode delomo bulua boito lebe dadaata 
lou tiluangio lo ngoaamila tau-tauwalo 
wewolio. 

44 Sababu timongolio ngoaamila 
helongohi ololebe lohalata limongolio. 
Bo janda boito penu boli mosikini tutu 

longohi mao ngoaamila uwoluo to olio -- 
tumbao u palaluolio u potumulo." 

] 3 l Tou ti Isa lololaa mao Bele lo 

Eeya, ngotaalio lo tahidudua o-Lio 
loloiya, "Paaa Guru, nte bilohinto mota 
huhuu-dunguwalo boito. Pootuoti mota 
totoonula botulio. Donggo boli piohio!" 

2 Ti Isa lolametao, "Yió moóonto mota 
huhuu-dunguwalo uleidaa boito, diila 
odito? Diaaluo penu boli ngobotu mao 
tohudungu boito debo susuusungi to 
dutualio. Ngoaamila maloloo-hubuolio." 

3 | apatao ti Isa lonaó mola ode Huludu 
Jaitun, wau lotihuloa totambati u tataalua 
wolo Bele lo Eeya. Tulusi tei Petrus, 
Yakobus, Yahya wolei Andreas lonao mai 
ode o-Lio mai lobisala wo-Lio tutuuwau. 

4"Nte polelea mai li Paaa olamiaatia," 
uali mongolio ode o-Lio, "Omolua 
ngoaamilalo botie mamotoduo mai? Wau 
tutuuotalo wolo u mopoilaalo mai deu 
mawakutuulio?" 

> "Poodahailo maó," tametao li Isa, "diila 
bolo o aakalialio timongoli. 

6 Ngohuntua tamamonao mai lou 
momake tanggulu-U wau moloiya, 'Waulo 
Tio!' tulusi mohimbulo totaa dadaata. 

/Wonu timongoli moodungohe 
titii-ngoheyalo lo polotuhua wau hahaa- 
baliyaalo lo popaatea, diila mao oohe. 
Susuu-aliyaalo boito musi motoduo mai, 
bo uito diila boliilio deú malei dungga 
wakutuulio loú kiama. 

8 Bangusa tuwau mamo paatea moluwali 
bangusa wewo. Lipu tuwau mamo lambata 
lipu uwewo. Boli toutoonu mamotoduo 
liluhu wau polobiti. Ngoaamilalo boito 
boheli tumulio wambao, debo odelo 
ngongoto u olaasawa lotaabua ngota tamo 
tohilaa motutu. 

3Timongoli musi mopoódaha-dahaalo 
mao, sababu timongoli mawaupolio, 
wau dedeolio ode mamaa-hakamawalo. 
Timongoli mapateelio to bebee-leyaalo 
potabiaalo. Timongoli madeloolio mota 
motaalua wolo tahi kawasawa wau mongo 
olongia sababu timongoli muri-U. Wau 
ui-uitolo hiyangi mongoli mongohi sakusi 
pasali-U ode limongolio. 

10 Habari Mopiohe monto Allahu Taaala 
boito musi popo loladupo meimulo ode 
ngoaamila bangusa. 

11 Wau wonu timongoli waupolio wau 
deloolio ode bubutoo, diila mao polawalo 
pasali wolo umusi loiya limongoli. Wonu 


MARKUS 13.12-17 87 


malei dungga wakutuulio u mobisala, 
loiyaalo mao wolo u pootaa-U mai 
olimongoli to wakutuulio. Sababu loiya 
u malapalia mao limongoli diila loiyamu 
lohihilao bo monto Rohullah wambao. 

12 Tau mamo hiyanati wutatio lohihilao 
u pateelio mate-mateelo mao. Uito olo 
u mamotoduo towolota lotiyamo wau 
walaio. Mongo walaio mamo luwali oliilolio 
wau oliyamolio, wau mohudu olimongolio 
u pateelio mate-mateelo mao. 

13 Timongoli malonuo lotaa ngoaamila 
sababu timongoli muri-U. Bo tamoo 
tahangi demola pulitio, mapo aahuwolo." 

14"Timongoli mamoóonto 'Ololeeto 
u Mongantulu' tihutihula totambati u 
dinidini olio. (Poeela to tamopobaca: 
Pootuota mao wolo boliilio!) Tou boito tato 
Yudea musi tumetaa ode hihui-huidee. 

15 Taa toitaato watopo bele diila mao 
polaahu wau tumuwoto ode delomo bele 
u mohama hitua-tuawua. 

16 Taa woluo to halabolu diila mao 
pohualingi u mohama jumbalio. 

17 Malo mootihela hapato duduu- 
laheyaalo boito ode taabua ombodaa wau 
tiilo tadonggo hemo potutu mai lo taunge! 

18Poduaalo mola alihu susuu-aliyaalo 
boito diila mao motoduo mai tosembo lo 
polodidi. 

12 To duduu-laheyaalo u moótihela 
hapato boito mawoluo mai tuwaulio 
osuusa udiipo peeenta mao lotoduo, 
tumulalo mai Allahu Taaala lopowali dunia 
tunggula botia, wau diilalo motoduo mai 
poli. 

20 Humayaalio Allahu Taaala diila 
mopolimbuó maasa boito, yi diaaluo penu 
boli ngotaa mao tamoaahu. Bo kalana 
umati-Lio, Allahu Taaala mopolimbuo 
maasa boito. 

21 Tou boito wonu tahingota-ngotaawa 
moloiya olimongoli, 'Bilohi, Olongia 
Tamoo-poaahua boito woluo teea!' 
meaalo 'Bilohi, Tio mota teto!' -- diila mao 
palacayai tau boito. 

22 Sababu tahi poaahua paluti wau mongo 
nabi paluti mamei dungga mai. Timongolio 
mamo kalaja mai huhuu-tuwaalo upolu- 
polutuo wau momoo-linggolabeyalo u 
mohimbulo wonu potala mowali, umati lo 
Allahu Taaala olo. 

23 Oditolio, poodahailo mao! Ngoaamilalo 
boito mapilootaa-U olimongoli tou 
dipolulio mai suali boito motoduo." 

24 "Lapatio mao lou suusa boito, mato 
lodulahu mamowali modiolomai, wau 
hulalo diilalo motinelo. 

25 Popoo-liyamalo mamobiihuto monto 
hulungo, wau tahi kawasawa todulente 
daa toitaato mamowali ambulati daa. 

26 Toú boito Walaó Manusia maóontonga 
motuhutai monto heengo wolo kawasa 
leidaa wau odudaa. 

27 Tio mamopoahu mai mamaa- 
laikatiyalo u mongambu umati tatilulao- 
Tio monto opato tutulo aalamu, 
monto huhuudu lodunia ode huhuudu 
lohulungo." 

28 "Hamaawa mao pongaajali monto 
bungo lo ayu ara. Wonu tangolio kekeei 
moidu wau moluoyo, wau malo tumbingai, 
otaawa limongoli deu sembo lo polodulahu 
malembidei. 

23 Odito olo wonu timongoli modonto 
susuu-aliyaalo boito motoduo mai, otaawa 
limongoli deu wakutuulio malembidei daa. 

30 Ototai mao! Ngoaamila poloútia 
botie mamotoduo toú dipolulio mai 
tau-tauwala tahitumula masaatia botie 
matepo ngoaamilalo. 

31 Hulungo wau dunia mamooli, bo 
tahuda-Ú debo ohiheo-hiheolo mao." 


MARKUS 13.32-36 90 


3? "Eleponu odito, diaaluo penu boli 
ngotaa mao tamotota omolua dulahio 
meaalo omolua jamulio. Mamaa- 
laikatiyalo tosologa diila motota boli 
Walao olo diila motota, bo wambao Allahu 
Taaala tamotota. 

33 Oditolio timongoli musi mopoo 
daha-dahaalo mao wau eelailo mola, 
sababu diila otaawa limongoli omolua 
wakutuulio. 

34 Owowoluwoalio debo odelo ngotaalio 
tamololaa mao belelio tulusi lonao ode 
tambati u molamingo. Tio lopoahu mao 
tahi pomayaalio longulusi belelio, wau 
longohi kalaja ode limongolio ngota- 
ngota. To tamoodahawa huhebu, tio 
lolahuli mao alihu mopoodaha tiootutua. 

35 Sababu uito timongoli musi 
mopoodaha-dahaalo mao, sababu diila 
otaawa limongoli omolua taa ohuuwo 
lobele boito mamuli mohualingai -- 
mowaliilio tou lolaango, mowaliilio 
to tomutaa lou hui, mowaliilio toú 
molaliyonu, meaalo mowaliilio tou mato 
lodulahu mobutu mai. 

36 Wonu tio debolo meidunggalo mai, 
diila bolo tio moodungga olimongoli 
donggo hituluhe. 

37 Wolo upilo tahuda-U mai olemu botie, 
potahuda-U olo ode taa ngoaamila: 
poodaha-dahaalo mao!" 

] 4 ' Donggo duuhui mola Dulahu 

Paska, wau Lameyangi lo Roti 
Diila Oragi. Mongo iimamu tauwa wau 
guguu-ruwaalo agama donggo hipololohe 
dalalo u moheúpa li Isa lou poopooyo, 
wau momate o-Lio mate-mateelo mao. 

2"Bo diila mao pohutuwonto uito 

towakutu lameyangi,” uali mongolio, 
"Sababu demaa tumoodei tolonggalo." 

3 Toú ti Isa to Betania, tobele lei Simon 
taomooomolu ongongoto lo alipo u 
mootihela hapato, taabua ngota lonao 
mai ode o-Lio. Tio lodelo mai butulu 
puwalamu moputio tuwau tuatuanga 
yinulo moonu u mahale, pilohutulio lonto 
waaato u moonu. Toú ti Isa donggo 
hulo-huloaa hemo lamelo, taabua boito 
lomoo butulu boito wau loluwatao winulo 
moonu boito odeitaato lunggongi Isa. 

4Dengolo lota tawoluo teto maloingo 
wau hipo loiyawa ngota timongota, "Wolo 
hunalio yinulo moonu boito hepo loyali? 

> Yinulo moonu boito mowali potali mao 
wolo halaga lebe loú tolo hetuto doi talaa, 

wau doilio wohi mota ode taa mosikini!" Yi 
mailingoa limongolio taabua boito. 

6 Boti Isa lotahuda mao, "Hulii mao tio! 
Yilongola timongoli moposuusa olio? 

Tio lohutu hitua-tuawua u mopiohu wau 
mailaba mopiohu ode ola-U. 

7 Taa mosikini laito woluo towolota 
limongoli. Motiidu wakutu wonu 
timongoli mohuto, timongoli mowali 
motulungi olimongolio. Bo Wau diila laito 
pee-peeenta wolimongoli. 

8Taabua botie malohutu wolo u mowali 
pohutuolio. Tio malo podapato ola-U wolo 
yinulo moonu u polobungalo ola-Ú tou 
diipo wakutuulio. 

9 Pomalacayalo! To ngoilanggubu dunia, 
boli toutoonu Habari Mopiohe monto 
Allahu Taaala pololadulo, wau huhutu 
lotaabua botie masilitaalio olo odelo 
poeela olio." 

10 Lapatao tei Yudas Iskariot, ngotaalio 
lo tamopulaa duulota muri li Isa, malonao 
mola ode mongo iimamu taúwa wolo 
makusudu mohiyanati li Isa duolo 
olimongolio. 

'TTimongolio sanangi daa loddungohe 
hihiile boito, wau lodanti mamongohi 

mao doi odelei Yudas. Yi tei Yudas olo 
malopeehu dalalo u lohiyanati li Isa. 

12 Tobohulo dulahu todelomo Lameyangi 
Roti Diila Oragi -- tou tau hipongolota 
himba lo Paska -- tahidudua li Isa 
malohintu o-Lio, "Toutoonu otohilaa li 
Paaa podapato mao lamiaatia uaalo Paska 
li Paaa?" 

13Yj ti Isa malo poahu taduulota 
limongolio, "Ponaolo ode kota, mola teto 
talolai ngota tadonggo delodelo ginti 
tuwau tuatuanga taluhu, mamo dunggaya 
woli mongoli. Dudui mao tio, 

14 ode bele u potuwotalio, wau loiyai mao 
ode taa ohuuwo lobele boito, 'Ti Paaa Guru 
mohintu, toutoonu tambati lo tahidudua 
o-Lio wau Tio mamolamela uaalo Paska.' 

15 Tau boito mamopo bilohei olemu 
huwali leidaa tuwau toitaato. Huwali leidaa 
boito malei aatulu, wimu-wimumuto wolo 
pakaakasilio. Podapato mao ngoaamilalo 
mola teto de olanto." 

16 |apatao taduulota tahidudua li Isa 
boito malonao ode kota. Mola teto 
timongolio loodungga mola ngoaamilalo 
lutuuude debo odelo u mapilo tahuda li 
Isa. Lapatao timongolio olo malo podapato 
uaalo Paska. 

17 Mahuilio mola, ti Isa lonaó mai wolo 
tamopulaa duulota tahidudua o-Lio. 

18 Wau tou timongolio donggo hihuloaa 
hipolamela, Ti Isa lotahuda mao, "Dungohi 
mai: ngotaalio towolota limongoli, u 
masaatia botie hemo lamela pee-peeenta 
wola-U mamo hiyanati ola-U." 

19 Loódungohe uito, tahidudua li Isa 
mahi suukalia daa. Tulusi ngota-ngota 
malohintu mao li Isa, "Tantu diila watia 
tamilakusudu li Paaa?" 

20Ti Isa lolametaó, "Tio tala ngota 
limongoli tamopulaa duulota botie tahemo 
lamela ngopingge wola-U. 

21 Memangi Walaó Manusia maamate 
debo odelo u tulatulade todelomo 
Kitabi. Bo donggo boli topotalalio taa u 
mohiyanati Walao Manusia boito! Lebe 
mopiohu tio boito wonu diila pilotutulio 
mai sama-samaata!" 

22 Tou timongolio donggo hipo lamela, 
ti Isa malohama roti wau lodua losukuru 
mola ode Allahu Taaala. Lapatao hepili- 
pilita-Ngio roti boito wolo uluu-Lio, 
tulusi yilohi-Lio ode tahidudua o-Lio wau 
lotahuda mao, "Hamaawa wau tamelalo, 
uti-utieelo batanga-U." 

23 Lapataó uito Tio malohama hakati 
tuwau o angguru. Tio lodua losukuru mola 
ode Allahu Taaala, tulusi lohudu mao 
hakati boito ode tahidudua o-Lio. Lapatao 
timongolio ngoaamila malongilu angguru 
boito. 

24 Lapataó uito ti Isa lotahuda mao, 
"Uti-utieelo duhu-U u moposaaha daantia 
lo Allahu Taaala, duhu u tiluwato ode taa 
dadaata. 

25 Pomalacayalo: Wau diilalo mongilu 
angguru botie poli, tunggula tou Wau 
mamongilu angguru u bohu pee-peeenta 
woli mongoli to Dunia Bohu lo Allahu 
Taaala li Paapa-U." 

26 | apatao timongolio lopolahu mola lahu 
lopoilaalo momuji tuwau. Wau lapatao 
uito timongolio malonao mola ode Huludu 
Jaitun. 

27 Lapataó ti Isa lotahuda maó 
olimongolio, "Timongoli ngoaamila 
matumetao mololaa mao ola-Ú. Sababu 
todelomo Kitabi tulatulade, 'Allahu Taaala 
mamomate mateelo mao ditilio, wau 
himbala lohimbalio mamo bubuualawa.' 

28 Bo lapatao Waú muli bongulo-Lio mai, 
Waú mamonao motitimulo woli mongoli 
ode Galilea." 

29 "Diila," tametao lei Petrus, "huliilo mao 
timongolio ngoaamila mololaa mao li 
Paaa, bo watia diila sama-samaata." 

30 "Eelai mao," tahuda li Isa, tohui 
botieelo, toú maluo diipo mokukuyuu 
poooluo, yio mapoootolu lomaahe ola-U." 

31 Tei Petrus lolametaó wolo mopatato 
wau moilaalo tutu, "Penu boli watia musi 
mate pee-peeenta woli Paaa, sama- 
samaata watia diila tamoloiya deu watia 
diila mootaawa li Paaa!" Wau tahidudua 
o-Lio uwewo loloiya mao odito olo. 

32 Timongolio malei dungga mota ode 
tambati tuwau u ilunte Getsemani, wau ti 
Isa lotahuda mao ode tahidudua o-Lio, 
"Potihuloopo tewe Wau donggo mota 
modua." 

33 | apatao ti Isa malo tiango olei Petrus, 
Yakobus, wau lei Yahya lonao pee-peeenta 
wo-Lio. Tio masiluukali wau balisa. 

34 "Hilaa-Ú siluukali daa," tahuda mao 
li Isa olimongolio, "lasaalio debo odelo 
maamate wambaio. Potitolaapo tewe wau 
poodaha-dahaalo mao!" 

35 Ti Isa malonao lebe lolaminga ngopee 
tulusi leidumulo lomola tohuta wau lodua. 
Todelomo dua-Lio pilohile-Lio wonu 

mowali Tio sambelolo moolaasa mao 
saaati polodutolo boito. 

36 "Paapa, oo Paapa," ua-Lio mao, 
"diaaluo penu boli hitua-tuawua udiila 
pongalo aakali odeli Paapa. Bintaaalo mola 
polodutolo botie monto Olaatia. Bo diila 
moduduo u otohilaa lo Watia bo wambao 
u otohilaa li Paapa." 

37 | apatao uito ti Isa luli lohualingai 
wau loodungga tahidudua o-Lio donggo 
hituluhe. Tio malo tahuda odelei Petrus, 
"Simon, tuutuluhu yio? Bo ngojamu 
wambao yio diila lopoodaha-dahaalo 
mao?" 

38 | apatao ti Isa lotahuda ode limongolio, 
"Poodaha-dahaalo mao, wau poduaalo 
mola alihu timongoli diila mootoduo mai 
malapo. Memangi rohumu ohilaa mohutu 
ubanali, bo timongoli diila mambo sababu 
piili lomanusia boito molulupuhu." 

39 peeentapo ti Isa lonaó mota loduá wolo 
lohulitao tataa-heyaalo u tutuuwauwa. 

40 |apatao uito Tio luli lohualingai poli 
ode tahidudua o-Lio wau loodungga 
olimongolio debo donggo hituluhe, 
sababu timongolio modiduto daa. Yi 
didu otaawa limongolio wolo umusi loiya 
limongolio odeli Isa. 

41 Tou ti Isa luli lohualingai ode 
limongolio umaa otolulio, Tio lotahuda 
mao, "Debo donggo hituluhe wau 
hihuheelia timongoli? Malo tuuúde! 

Malei dungga wakutuulio Walao Manusia 
mawuduolio ode uluú lotau-tauwalo 
odusa. 

42 Pobongulo, dulo ito monao. Bilohi! Tau 
u mohiyanati ola-U malei dungga mai!" 

43 Toú ti Isa donggo hemobisala, malonaó 
mai tei Yudas, ngotaalio lo tamopulaa 
duulota muri-Lio boito. Pee-peeenta 
wolio lonao mai olo ngohuntua tahideloa 
wamilo wau ayu ngoputu pongokoo. 
Timongolio ilahula lomongo iimamu 
taúwa, guguu-ruwaalo agama wau mongo 
tauwa lo Yahudi. 

44 Tamoo-hiyanatia malolantu mao tuoto 
tuwau olimongolio. Taa u diilo lowatia, 
loiyaalio mao olimongolio, "maa Tiolo 
taulio. Waúpa Tio wau deloa mao Tio wolo 
dudaha u tiootutua." 

45 Toú tei Yudas leidungga mai, tulusi tio 
lonao mota odeli Isa wau loloiya, "Paaa 
Guru!" Lapatao tio lodiilao li Isa. 

46 Tulusi tau-tauwalo talonaó mai 
pee-peeenta wolei Yudas boito malo 
heúpa li Isa wau lomungu o-Lio. 

47 Bo tala ngota tawoluo teto lomahuta 
wamilio wau lolimade wato li iimamu daa 
tunggula lopitango bulongalio. 

48 |apatao ti Isa lotahuda mao ode 
limongolio, "Wolo Wau botie tamoleeto, 
tilinggula timongoli lonao mai lou 
hianunga wamilo wau hideloa ayu 
pongokoo mai moheupa ola-U? 

49 Timiidu dulahu Wau hemo ngaajali 
to Bele lo Eeya totalu limongoli, wau 
timongoli diila loheupa ola-U. Bo memangi 
mawajibulio odito, alihu motoduo mai 
wolo u tulatulade todelomo Kitabi." 

>0 Ngoáamila tahiduduá o-Lio tilumeteó 
lololaa mao li Isa. 

>! Taamuda ngota, tabo wambao 
pakepake kaingi ngopita u pilolanggu 
batangalio, lodudua li Isa. Tau-tauwalo 
ohilaa moheupa olio, 

32 bo tio lohinggi kaingilio boito, tulusi 
tilumeteo lou laalaala. 

33 Ti Isa dilelolio ode bele li imamu daa. 
Mola teto ngoaamila iimamu tauwa, taúwa 
lo Yahudi, wau guru lo agama donggo 
hiambua. 

>4 Tei Petrus loduduo li Isa lonto u 
molamingo tunggula tilumuwoto ode 
delomo paango lobele li iimamu daa. Mola 

teto tio lotihuloaa lomatu wawaio totili 
lotulu pee-peeenta wolo tahi-pokawalia. 

>> Mongo iimamu taúwa wau ngoaamila 
Mahakama Agama hipo tolopania bolo 
mootapu mao bukuti u mopotala li Isa 
alihu mowali mopodehu hukuumani mate 
to o-Lio. Bo timongolio diila lootapu 
bukuti boli tuwau mao. 

56 Ngohuntua sakusi tatiliangio mai 
longohi sakusi paluti toli Isa, bo ososakusi 
limongolio bubuu-lemenga ngota 
timongota. 

>/ Lapataó dengolo lota sakusi 
matilimihulo wau longohi mao sakusi 
paluti odie pasali li Isa. 

38 "Amiaatia loódungohe tau botie 
loloiya, 'Waú mamopo lohubu Bele lo 
Allahu Taaala botie u pilohutu lomanusia, 
wau lapatao todelomo utolo hui mola, Wau 
mamuli momongu uwewo udiila pilohutu 
lomanusia." 

39 Bo u silakusia lotau-tauwala boito olo 
bubuu-lemenga ngota timongota." 

60 Yi ti iimamu daa matilimihulo totalu 
limongolio ngoaamila wau lohintu li Isa, 
"Wolo Yio diila molameto potuludu u 
pilotuludi mongolio ole-Mu?" 

61 Boti Isa wambao lotipoóyo. Tio diila 
lolameto sama-samaata. Tulusi ti iimamu 
daa boito peeentapo lohintu o-Lio, "Wolo 
maa Yioolo Olongia Tamoo-poaahua, 
Walao Allahu Taaala Taa Laba-labaalo 
mantali?" 

62 "Waulo Tio," tametao li Isa, "wau 
timongoli ngoaamila mamooonto Walao 
Manusia motihuloaa to ambahu olowala 
lo Allahu Taaala Taa Laba-labaalo kawasa 
wau dungga-dungga mai todelomo 
heengo monto hulungo!" 

63 Yi ti imamu daa malo ngai-ngaidingo 
boolio wau loloiya, "Diilalo palalu sakusi! 

64 Timongoli malo dungohe lohihilao 
uiloiya-Lio u hemomuayo Allahu Taaala. 
Botia wolo putusanimu?” Timongolio 
ngoaamilalo malo mutusani mao deu ti Isa 
ototala wau patuti hukuu-maniyolo mate. 

65 Lapataó dengolo lota malonula loiyohu 
li Isa, wau timongolio lolaúbe mato-Lio 
wau lomate o-Lio, lapatao loloiya, 

"Nte lolohe tatoonu talomate ole-Mu?" 
Tahi-pokawalia olo loduduo helo laambali 
li Isa. 

66 Toú tei Petrus donggo woluo topaango, 
tala ngota lotaabua tamoomayawa li 
iimamu daa lonao mola odito. 

67 Tou loóonto olei Petrus hemomatu 
wawaio totili lotulu, hepiloo tuotio 
tiootutua baya lei Petrus wau loloiya mao, 
"Diila maayio olo tapee-peeenta woli Isa 
taulo Najaret boito?" 

68 Bo tei Petrus lomaahu. "Diila 
otaawaú wau wau diila mongalati wolo 
makusudumu,” ualio ode tamoomayawa 
boito. Lapatao tei Petrus malonao mota 
ode huhebu hulubangi bele li iimamu 
daa boito. [Tou boito olo, maluo malo 
kuukuyuu.] 

69 Taabua tamoomayawa boito luli 
lomiloheo olei Petrus, wau loloiya poli ode 
tau-tauwalo teto, "Tio memangi tala ngota 
limongolio!" 

70Bo tei Petrus luli lomaaheo. Diila 
lohiheo lapatio mao, tau-tauwalo teto 
luli loloiya odelei Petrus, "Diilalo mowali 
paahulo deu yio memangi tala ngota 
limongolio, sababu yio lonto Galilea!" 

71 Tulusi tei Petrus mahelo taditadia 
wau loloiya, "Diila otaawa lowatia tahe 
makusuduo limongoli boito!" 

72 Toú boito olo maluó malo kuukuyuú 
u oluolio. Wau tei Petrus maloeela mola 
deu ti Isa lotahuda olio, "Toú diipo maluo 
mokuukuyuú poooluo, yio mapoootolu 

lomaahe ola-U." Yi ooodito tei Petrus 
mahilu moyongo hemo potide-tideo. 

] 5 1 Donggo didimodupo daa, 

ngoaamila Mahakama Agama 
tuotuoto mongo iimamu taúwa, mongo 
tauwa lo Yahudi wau guguu-ruwaalo 
agama huaa lodulohupa. Timongolio 
malomungu li Isa, lapatao lodelo o-Lio 
wau lohudu o-Lio odelei Pilaatu. 

2 Tei Pilaatu malohintu li Isa, "Otutu 
yio Olongia taulo Yahudi?" "Odi-oditolo 
loiyamu," tametao li Isa. 

3 Mongo iimamu taúwa lopo dudulaó 
dadaata potuludu odeli Isa. 

4Lapatao tei Pilaatu luli lohintu mao 
li Isa, "Diila mohuto Yio molameto? Nte 
bilohi ngoolo mao daatalio u hepilo tuludi 
mongolio ole-Mu!" 

> Boti Isa sama-samaata diilalo lolameto, 
tilinggula tei Pilaatu lolinggolabu. 

6 To motiidu lameyangi lo Paska biasaalio 
tei Pilaatu hemo lopato ngotaalio lotaa 
hitahangia moduduo otohilaa lotaa 
dadaata. 

'Todelomo tutupa, towolota lo tahipo 
malakalawa wau tahi pomatea mate- 
mateelo mao tou otolonggalo, woluo 
ngotaalio tailunte Barabas. 

8 Taa dadaata hiambua wau helohile 
olei Pilaatu alihu tio molopatao ngotaalio 
lotahi tahangia debo odelo ubiaasa. 

9Tei Pilaatu malohintu olimongolio, 
"Mohuto timongoli, malopatoú mai 
olongia taulo Yahudi boito ode limongoli?" 

10 Sababu tei Pilaatu mongalati deú 
mongo iimamu tauwa lohudu mai li Isa 
ode olio kalana mohiihia. 

11 Bo mongo iimamu taúwa helo popatu 
totaa dadaata alihu mohile mao olei Pilaatu 
molopatao olei Barabas ode limongolio. 

12 Yi tei Pilaatu luli loloiya ode taa 
dadaata boito, "Wonu odito, wolo umusi 
pohutuwoú totaa heúntee limongoli 
Olongia taulo Yahudi boito?" 

13Timongolio malo nguatió, "Salipuwalo 
Tio!" 

14"Bo wolo ololee-Tio?" ualei Pilaatu, 
Tulusi timongolio longuatio lebe 
uda-udaaalo mao, "Salipuwalo Tio!" 

15 Tei Pilaatu ohilaa moposanangi totaa 
dadaata boito, yi mailopatio tei Barabas 
boito ode limongolio. Lapatao tio lopoahu 
tau lomuboaa li Isa, lapatao yiludulio mao 
mota silalipulio. 

16 Ti Isa dilelolio mota lomongo pajule 
ode hudungu lo bubutoo tobele biluloa 

saaha li gubolonulu. Lapatao ngoaamila 
pasukani ilambulio mai. 

17 Tulusi timongolio lopopake mao 
jumba lailoumu odeli Isa wau lohutu 
makuta lonto tango kekeei oduhi, lapatao 
pilopopake limongolio to lunggongi Isa. 

18 Lapataó uito timongolio malo salamu 
o-Lio, "Salamu Olongia taulo Yahudi!" 
loiya mao limongolio. 

19 Timongolio lomubohe lunggongi Isa 
wolo tunggudu, tulusi lonula loiyohu wau 
helo sujudu totalu-Lio. 

20 | apatao piloitohi mongolio ti Isa, 
yilinggi limongolio jumba-Lio lailoumu 
boito tulusi luli pilopopake limongolio 
boo-Lio lohihilao. Lapatao dilelo 
limongolio Tio ode bulemengio mota 
silalipulio. 

21 Tohuungo dalalo timongolio helo 
makusa ngotaalio lomoota ayu salipu 
li Isa. Tau boito leitaahua boheli lonto 
kambungu matumuwoto ode kota 


(Tanggulio Simon, -- asaliilio mai lonto 
Kirene -- tiyamo lei Aleksander wolei 
Rupus.) 


22 Ti Isa dilelolio mola ode tambati tuwau 
u ilunte Golgota, boliilio mao "Tambati lo 
Bakakau”. 

23 Mota teto timongolio ohilaa mongohi 
o-Lio angguru ula-ulau lodamahu moonu, 
boti Isa diila lohuto longilu angguru boito. 

24 | apataó timongolio malomaku o-Lio 
to ayu salipu, wau helo laya-layadeo 
kaingi-Lio wolo undi u lolantu tayadio 
ngota-ngota. 

25 Pilopo salipua o-Lio boito lotoduo toú 
jamu sambila dimodupo. 

26 Toitaato salipu-Lio tiluladi mongolio 
olo tuladee tomimbihu potuludu ode 
o-Lio, deúito-yito: "Olongia Taulo Yahudi". 

27 Pee-peeenta woli Isa hesilaalipu 
limongolio olo pohehu duulota; ngotaalio 
to ambahu olowala wau ngotaalio poli to 
ambahu oloihi-Lio. 

28 [Loú odito malotoduo mai u 
tulatulade todelomo Kitabi; deuito-yito: 
"Tio ilanggapu limongolio leituoto 
totau-tauwalo tahileeta."] 

29 Tau-tauwalo tahilaode teto hitahalilia 
wau hipohinawa li Isa. Timongolio 
hipoloiyawa, "Wuu, Yio taohilaa 
mopolohubu Bele lo Allahu Taaala wau 
muli momongu mao todelomo utolo hui 
mola. 

30 Ntali polaahei monto ayu salipu boito 
wau poaahuwalo lohihilao batanga-Mu!" 

31 Odito olo mongo iimamu taúwa 
wau guguu-ruwaalo agama helo hentea 
li Isa. Timongolio malo loiya ngota 
timongota, "Tio helo poaahu taa wewo, 
bo batanga-Lio lohihilao diila mowali 
poaahuo-Lio! 

3? Wonu Tio olongia taulo Isirailu, 
Olongia Tamoo-poaahua, opiohelio Tio 
botia molaahei monto ayu salipu boito, 
alihu oontonga lami wau ami mapalacaya 
o-Lio!" Tau-tauwalo tahe silaalipu 
pee-peeenta woli Isa boito olo helohina li 
Isa. 

33Tou mangoputu lodulahu, 
ngotilonggadu tolo jamu mola hiheolio 
ngoilanggubu lipu boito malo diolomai. 

34 Wau tou jamu tiga lolaango, ti Isa 
malo nguatio wolo suala daa, "Eloi, Eloi, 
lama sabakhtani?" u boliilio, "Oo Allahu 
Taaalaa-U, oo Allahu Taaalaa-U yilongola 
Allahu Taaala lololaa mao olaa-Tia?" 

35 Dengolo lota tawoluo teto loódungohe 
wuwati-lo boito, wau hipo loiyawa, 
"Dungohilo, Tio hemo tianga olei Elia!" 

36 Ngotaalio limongolio huaa lonao 
mota lohama bunga lopatihu, lapatao 
pilolomolio todelomo angguru molotingo. 
Lapatao bunga lopatihu boito yilunggoio 

to ayu ngoputu, tulusi yiludulio mola 
ode biihu li Isa, wau loloiya, "Wimai 
mao, demaa bilohento wolo tei Elia mai 
mopolaaheo o-Lio monto ayu salipu 
boito." 

37 Lapatao ti Isa longuatia mola, tulusi 
yilate. 

38 | alante untaya-ntayanga todelomo 
Bele lo Eeya lokaidingo lobutaó duluo 
monto yitaato demola walungo. 

39 Polowila tatihu-tihula totalu lo ayu 
salipu boito, looonto mao woloolo mola 
ti Isa yilate. Polowila boito malo loiya, 
"Memangi otutu tau botie Walao Allahu 
Taaala!" 

40 Mota teto woluo olo dengolo lota 
mongobua tadonggo hemo milohei 
ngoaamilalo boito monto u molamingo. 
To wolotalio woluo ti Salome, ti Maria 
Mahadalena, wau ti Maria tiilo lei Yakobus 
tamuuda wau ti Yoses. 

41 Timongoliolo mongobua talo duduai 
wau tahelo tulungi li Isa tou Tio to 
Galilea. Wau woluo ngohuntua olo 
mongobua wewo teto tamaa lonao mai 
ode Yerusalemu pee-peeenta woli Isa. 

4? Dulahu mahemo diolomo tou tei Yusu 
lonto Arimatea lonao mai. Tio pongawaa 

lo Mahakama Agama tahe hulumatio lotau. 
Tio olo donggo hemohima wakutuulio lo 
Allahu Taaala molumulo momalenta odelo 
Olongia. Dulahu boito dulahu polo dapato 
(deúito-yito dulahu tou diipo dulahu 
Saabati). Sababu uito wolo buheli tei Yusu 
mota lotaalua wolei Pilaatu wau malohile 
milate li Isa. 

43 (15:42) 

44 Tei Pilaatu lolinggolabe daa 
loodungohe deu ti Isa mailate. 

45 Tou loodungohe dudulohio lo polowila 
boito, tei Pilaatu lopoluasi mao olei Yusu 
mota lohama milate li Isa. 

46 | apatao tei Yusu malotali watu lenani u 
moaaluti wau tou pilopo laahio mai milate 
li Isa, matilaputio lokaingi boito. Lapatao 
tio lopo wulideo milate boito tokuubulu 
tuwau u pilohutu todelomo huludu botu. 
Lapatao uito tio lopo lilideo botu leidaa 
tuwau pilopo heutio tongango kuubulu 
boito. 

47 Sambela uito ti Maria Mahadalena woli 
Maria tiilo li Yoses helo pootuoto toutoonu 
ti Isa pilopo wulidio. 

] 6 | Tou dulahu Saabati malo paluto, 

ti Maria Mahadalena, ti Maria tiilo 
lei Yakobus, wau ti Salome lonaó mota 

lotali mai pipii-delowaalo u polamahulo 
tomilate li Isa. 

2Donggo didimodupo daa tou mato 
lodulahu lobutu mai, tobohulo dulahu to 
diminggu boito, timongolio lonaó mota 
ode kuubulu. 

3 Tohuungo dalalo malo loiya timongolio 
ngota timongota, "Tatoonu tamowali 
motulungi olanto mopohei botu poheúto 
tongango kuubulu boito?" Sababu botu 
boito leidaa tutu. Bo toú timongolio 
leidungga mota odito, iloontonga 
limongolio botu boito malo lilidu. 

4(16:3) 

> Lapatao timongolio tilumuwota mola 
ode delomo kuubulu boito. Todelomio to 
ambahu olowala, timongolio malooonto 
taamuda ngota pakepake jumba moputio 
donggo hulo-huloaa, tunggula timongolio 
iloohea. 

6Taamuda boito loloiya, "Diila oohe! 
Otaawaú timongoli hemo lolohe li Isa taulo 
Najaret tamaa silalipulio. Tio diaaluo teea. 
Tio malobongu! Bilohilo mao, utie tambati 
u pilopo wulide limongolio o-Lio. 

7 Botia ponaolo, potunggula mao habari 
botie ode tahidudua o-Lio, leituoto tei 
Petrus. Polelea mao, 'Tio monao meimulo 

mola woli mongoli ode Galilea. Mola teto 
timongoli mamooonto o-Lio debo odelo u 
mapilo tahuda-Lio olemu." 

8Yi timongolio mailumualai lonto 
kuubulu boito tulusi hitetea, sababu 
iloohea wau diluito. Timongolio diila 
loloiya wolo-wolo boli olo tatoonu, sababu 
mailoohe. 

3 [Mongobua boito lonaó mota odelei 
Petrus wau mongo sahabatilio, tulusi helo 
hungguli mao wolo limbulimbu ngoaamila 
u mapilootaa mai lo taamuda boito ode 
limongolio. 

10 Lapataó uito, ti Isa lohihilao 
lotimbulude to tahidudua o-Lio helo 
pohabari lonto tiimulu demola otolopa 
habari u mantali wau bakaa tomimbihu 
oaahu u ohiheo-hiheolo mao.] 

11 Bo tou timongolio loodungohe 
deu ti Isa tumutumulo, wau deú ti 
Maria malooonto o-Lio timongolio diila 
palacaya. 

12 L apatao uito ti Isa lopobilohe batanga- 
Lio ode taduulota muri-Lio wolo dudelo 
uwewo. Uito lotoduo toú taduulota boito 
donggo hinaowa ode kambungu tuwau. 

13 Oditolio timongolio luli lohualingai 
wau helo poótaa suali boito ode 

tawewo-wewolio. Bo timongolio diila 
palacaya. 

14 Mapulitio, ti Isa lopobilohe batanga- 
Lio ode tamopulaa tuwau lota muri-Lio, 
tou timongolio donggo hipolamela. 

Tio lohimelu mao olimongolio sababu 
timongolio diila boti o iimani wau 
baaangiolo daa tilinggula diila palacaya 
totaa mahelo oonto lohihilao deú ti Isa 
tumutumulo. 

15 Lapatao ti Isa lotahuda ode limongolio, 
"Ponaolo ode ngoilanggubu dunia wau 
pololadelo mola Habari Mopiohe monto 
Allahu Taaala boito ode ngoaamila umati 
lomanusia. 

16 Taa diila palacaya mamoótapu 
hukuumani. Bo taa palacaya wau lihualio, 
mamoaahu. 

17 Odelo bukuti deú timongolio boito 
palacaya, tau-tauwala boito mamopo 
hinggi rohu u moleeto to tanggulu-U: 
timongolio mamobisala todelomo bahasa 
udiila otaawa limongolio. 

18 Wonu timongolio modihu tulidu 
meaalo mongilu peedi, timongolio diila 
tatopotala. Wonu timongolio mopodutu lo 
uluu toitaato tau-tauwalo tahi ngongota, 
tau-tauwalo boito mamoluli." 

19 Lapatao ti Isa Eeya helo bisala woli 
mongolio, Tio bilinta-lo, mola ode sologa. 
Mola teto Tio momalenta pee-peeenta 
wolo Allahu Taaala. 

20 Yi tahidudua o-Lio malonaó wau lopo 
loladu habari lonto Allahu Taaala penu 
boli toutoonu. Wau Eeya olo lodudua 
lokalaja pee-peeenta woli mongolio 
wau lopo bukuti mao lotimbulude to 
momooo-linggolabeyalo deú polo habari 
limongolio otutu. 


Lukas 


] 'Teopiilus taa u obudi, Dadaata tau 

malo tolopani loluladei wolo aaatulu 
tomimbihu popoo-loutiyalo u mailowali 
mai to huungonto. 

“Timongolio loluladu lotuuude lou u 
sililitalio mai ode olanto lotau-tauwala 
taloóonto lohihilao popoo-loutiyalo boito 
monto bohulio, wau lapatao helo pololadu 
habarilio. 

3Tou watia wolo ulintapo lotulete 
mao ngoaamilalo boito lonto bohulio, 
ilanggapu lowatia mopiohu u moluladei 
podulohu tuwau u aaatulu odeli Tuani. 

4Pilohutu lowatia uito, alihu otaawa mao 
li Tuani deú wolo u mapilo ngaajali odeli 
Tuani memangi otutu. 

> Toú tei Herodes lowali olongia tolipu 
lo Yudea, woluo iimamu ngota tanggulio 
Jakaria. Tio tuotuoto topalatei lomongo 
limamu Abia. Dilelio tanggulio Elisabet, 
olo wali mai li iimamu. 

6 Tutumulo lo motolodile boito moósangi 
hilaa lo Allahu Taaala. Duduulota 

modungohe palenta wau butoo lo Eeya 
wolo lealeaatu lohilao. 

'Timongolio diila owalaó sababu 
ti Elisabet hunusa wau duduulotalo 
mapanggola. 

8Tou dulahe tuwau, tou palatei lei Abia 
lootapu tayadu, tei Jakaria loponao tuugasi 
debo odelo iimamu totalu lo Allahu Taaala. 

2Wolo undiyani, u biasaalio hepohutuo 
mao lomongo iimamu, tei Jakaria tilunulio 
u tumuwoto ode delomo Bele lo Eeya wau 
molapo alama. 

10 Toú upacala pomobuwalo alama 
donggo naonao, dadaata tahi poduaawa 
to bulemengio. 

1 Toú boito malaikati lo Eeya lopo 
bilohei lobatanga odelei Jakaria. Malaikati 
boito tilimihulo to ambahu olowala lomeja 
tambati hepo lapowalo alama. 

12 Tou tei Jakaria loóonto malaikati boito, 
tio lolingu wau yiloohe. 

13Bo malaikati boito loloiya mao, "Diila 
oohe, Jakaria! Allahu Taaala malo dungohe 
duamu. Dilemu ti Elisabet mamopotutu 
mai walao talolai ngota. Yio musi mongohi 
mao tanggula olio Yahya. 

14Yió mameengahe tutu wau dadaata 
tamaa motiwengahe wonu walao boito de 
mapotutulio mai! 

15 Tio mamowali tau daa moduduó 
bibilohu lo Eeya, wau tio diila tamongilu 
angguru meaalo minumani u mototoheto. 
Anggadu potutuolio mai tio makawasaa lo 
Rohullah. 

16 Dadaata taulo Isirailu mamuli 
podulungolio ode Allahu Taaala, Eeya 
limongolio. 

17Tio mamowali utolia lo Eeya tamolotolo 
wau okawasa debo odelo tei Elia. Tio 
mamopo damea tiyamo wau walao, wau 
taadiila modungohe mamuli podulungolio 
ode dalalo pikiilangi u otutu. Lou odito tio 
mopo dapato umati tuwau tomalei dapato 
ode Eeya.” 

18"Woloolo mola pongotaawa lowatia 
deú suali boito mamowali mai?" yilintu 
lei Jakaria ode malaikati boito. "Watia 
mapanggola, wau dile lowatotia olo 
mapanggola." 

19 Malaikati boito lolametao, "Wau botie 
Jibraiilu. Wau hemomaya to Allahu Taaala 
wau Tiolo talo poahu mai olau u mopo 
tunggulai habari mopiohu botie ode 
olemu. 

20Wolo u mailoiyaú mai, mamowali to 
wakutuulio. Bo sababu yio diila palacaya, 
yio de diila moo bisala: yio mamowali bubu 
tunggula wolo uiloiyau boito motoduo 
mai.” 

21 Sambela uito, tau-tauwalo tulusi 
hemohima olei Jakaria. Timongolio 
lolinggolabe yilongola tio odito hiheolio 
todelomo Bele lo Eeya. 

22 Wau tou yilumualai, tio diila loo 
bisala ode limongolio. Tio tulusi wambao 
hemongohi isalati wolo uluúlio, wau debo 
buubu. Yi tau-tauwala olo lotota mao 
deu tio malooonto tuwaulio lo bibilohu 
todelomo Bele lo Eeya. 

23 | apataó lopulito maasa lo tuugasilio to 
Bele lo Eeya, tei Jakaria olo lohualinga ode 
bele. 

24 Diila lohiheo lapatio mao, ti Elisabet 
dilelio maa ilombodaa mai, tulusi 
lotiulungo todelomo bele limo lohula mola 
hiheolio. 

25 Tio loloiya, "Pulitio mao Eeya malo 
tulungi mai olaatia wau lolulutaó ohihina 
laatia." 

26 Toú ti Elisabet maa ilombodaa mai 
wolomo hula, Allahu Taaala lopoahu 

Malaikati Jibraiilu ode Najaret, kota tuwau 
tomadala lo Galilea. 

27 Jibraiilu yilao mota lo Allahu Taaala ode 
tadulahu ngota, tailunte Maria. Tadulahu 
boito matitii-lantahe wolo talolai ngota 
tailunte Yusu, wali li Olongia Dauda. 

28 Malaikati boito lonaó mai odeli 
Maria wau lotahuda mao, "Salamu, yio 
tabilalakati lo Eeya wolo polu-polutuo! 
Eeya pee-peeenta wolemu!" 

29[ oodungohe tahuda lo malaikati boito 
ti Maria iloohea, tilinggula mahemo hintu- 
hintu todelomo hilao wolo makusudu lo 
salamu boito. 

30 Yi malaikati boito lotahuda olio, "Diila 
oohe, Maria, sababu yio motuuude wolo 
hilaa lo Allahu Taaala. 

31 Yió maómbodaa mai wau mamopotutu 
mai taunge ngota, umusi wohiyamu mao 
tanggulo Isa. 

32 Tio mamowali udaa wau maunteelo 
Walao Allahu Taaala Taa Laba-labaalo 
molanggato. Eeya Allahu Taaala 
mamopowali o-Lio olongia debo odelo ti 
Olongia Dauda, nene moyalio. 

33 Wau Tio mamomalenta debo odelo 
olongia to wali mai lei Yako ohiheo- 
hiheolo mao. Yilaidia-Lio diila taopulitio." 

34 "Bo watia donggo tadulahu," uali Maria 
ode malaikati boito, "Woloolo mola suali 
boito mamowali mai?" 

35 Malaikati boito malo lametao, 
"Rohullah mamei dungga mai ode olemu, 
wau kawasa lo Allahu Taaala mamo 
henggubei olemu. Uitolo sababuulio walao 
tapotutumu mai boito maunteelo Mantali, 
Walao Allahu Taaala. 

36 Felai mao: ti Elisabet, ilaatamu boito 
maa ilombodaa wolomo hula, eleponu tio 
mapanggola wau tau hipoloiyawa deu tio 
hunusa. 

37 Sababu ode Allahu Taaala diaaluo u 
diila pongalo aakali." 

38 | apatao ti Maria loloiya mao, "Watia 
botie wato lo Eeya; huliaalo mai motoduo 
to olaatia debo odelo uiloiyamu." Lapatao 
malaikati boito malonao lololaa mao oli 
Maria. 

39 Lolamemeto lapatio maó uito, ti Maria 
lonao mola ode kota tuwau to Yudea 
tomadala hihui-huida. 

40 Tio lonaó ode bele lei Jakaria, wau tou 
tilumuwotao, tio longohi salamu odeli 
Elisabet. 

41 Wau odito ti Elisabet loodungohe 
salamu li Maria, walao tato delomo talomo 

li Elisabet boito ilumoliyoo. Yi ti Elisabet 
kiluwasa mai lo Rohullah, 

42 tulusi longibode, "Yiolo talaba-labaalo 
bilalakati mai towolota lo ngoaamila 
mongobua! Babaa-kakatilo walao tamaa 
potutumu mai boito! 

43 Tatoonu watia botie tilinggula ti Ibu lo 
Eeya lonao mai ode laatia? 

44 Odito watia loodungohe salamunto, 
walao todelomo talomo lowatia ilumoliyoo 
yileengahe. 

45 Potisangilo tutu yio, sababu palacaya 
deú wolo u tilahuda lo Eeya olemu boito 
mamotoduo mai!" 

46 Ti Maria loloiya, "Hilaa lowatotia 
momuji mola to Eeya, 

47 wau jiwa lowatotia meengahu sababu 
Allahu Taaala Tamoo-poaahua lowatotia. 

48 Tio loeelai watotia, Wato-Lio taahina! 
Tumulalo mai botia ngoaamila bangusa 
hemoloiya watotia sanangi tutu. 

49 Sababu Allahu Taaala Taa Laba-labaalo 
kawasa lohutu mai susuu-aliyaalo udaa 
olo watotia. Mantalilo mola tanggu-Lio. 

50 Wali domi wali Eeya lodehu hilao totaa 
moohe to o-Lio. 

>! Wolo uluu-Lio u molotolo wau buheli 
Tio lopo bubuuayawa tahi sombongia, 
wau lopo ambulati patuju limongolio. 

>? Mongo olongia yilaa-Hio lonto tambati 
huhuloa li olongia wau taahina pilopolaio. 

33 Taa pola-polaango pilopotolu-Lio 
wolo totoonulalo u mopiohu, taakaya 
pilopolahi wolo laulau. 

34 Tio lotulungi Isirailu wato-Lio, loduduo 
danti u pilohutu-Lio woli nenemoyanto. 

>> Feya diila lolipata danti-Lio, Tio 
ilomura lohilao odelei Abraham wau 
walilio mola tunggula ohiheo-hiheolo 
mao." 

56 Otanu tolo hula mola hiheolio ti 
Maria lotibiluloa woli Elisabet, bolo tio 
lohualinga ode belelio. 

37 Malei dungga wakutuulio ti Elisabet u 
motutu mai. Tio lopotutu mai walao talolai 
ngota. 

38 Mongo tiheedio wau mongo 
pohutatalio loodungohe malo odito piohio 
Eeya toli Elisabet, wau timongolio olo 
lodudua lotiwengahe wolio. 

>2Toú taúnge boito o umulu walu 
hui, timongolio lonao mai loluuna olio. 
Timongolio motohilaa mongunte mao 
taunge boito Jakaria modudua tangguli 

paapalio, bo timaamalio loloiya mao, 
"Diila! 

60Tio musi wohiyalo tanggula Yahya." 

6! "Diaaluo penu boli ngotaa mad monto 
mongo pohutatamu otanggula odito," uali 
mongolio olio. 

6? Tulusi wolo isalati, timongolio lohintu 
mao odelei Jakaria tanggula wolo u 
mawohi mao to walaio. 

63 Tei Jakaria malohile botulei tuwau 
tulusi loluladeo, "Tanggulio Yahya." 
Timongolio ngoaamila lolinggolabe. 

64 Tou boito olo tei Jakaria luli lowali 
lobisala wau lomuji mola Allahu Taaala. 

65 Mongo tiheedio ngoaamila mailoohe, 
wau habari boito lololadulo mola ode 
ngoilanggubu madala to hihui-huida lo 
Yudea. 

66 Ngoaamila taloó dungohe suali 
boito helo hintu todelomo hilao, "De 
mowali wolo walao boito?" Sababu Eeya 
pee-peeenta wolio. 

67Tei Jakaria, tiyamo lowalaó boito, 
kiluwasa mai lo Rohullah tilinggula tio 
lopo tunggulo tahuli lonto Eeya. Tio loloiya 
mao, 

68 "Dulo ito momuji mola to Eeya, Allahu 
Taaala bangusa lo Isirailu! Tio malei 


LUKAS 1.69-77 10 


dungga mai lotulungi umati-Lio wau 
lopobebasi olimongolio. 

69 Tio longohi mai olanto tamoo-poaahua 
tamolotolo boli buheli, wali lei Dauda, 
wato-Lio. 

70 Muloololio mai daa lotimbuludu 
tomongo nabi tatilulao-Tio, Eeya 
malongohi danti-Lio. 

71 u mopoaahu olanto monto musunto 
wau monto kawasa lotau-tauwalo 
tamolonuo olanto. 

72 U mopobilohei omura lohilaa-Lio ode 
loluhulunto, danti-Lio u mantali boito 
mapomataa-Lio mai. 

73 Tio lotadia tolei Abraham tipaapanto, 
wau lodanti u mopoaahu olanto monto 
musunto, alihu ito diila moohe momaya 
O-Lio, 

74 (1:73) 

75 laito taaluku wau hulumati o-Lio 
wau moposanangi hilaa-Lio ngotupa lo 
tutumulunto. 

76Yió, wuu walauuu maunteelo 
nabi Allahu Taaala Taa Laba-labaalo 
molanggato. Yio yilao leimulo wolo Eeya 
mai momuo dalalo o-Lio, 

77u mopololadu ode umati-Lio deú 
timongolio mapoaahuwolo wonu Allahu 

Taaala malo ngambungu duduu-sawaalo 
limongolio. 

78 Feyanto mura lohilao wau boli 
moomonua: huna mopoaahu olanto Tio 
dungga-dungga mai. Debo odelo mato 
lodulahu mobutu mai toú dimodupo, 

79 odieelo mola Tio mongohi mai baangio 
to ngoaamila tau tahitumula todelomo u 
modiolomo wau hiwoohea. Tio modelo 
olanto ode dalalo udulu-dulunga ode 
odudame." 

80 Walaée Jakaria boito he oduhenga 
mola udaa wau he oduhenga mola lotolo 
rohulio. Tio lotibiluloa to huta datahu u 
luasi daa wau delita, tunggula leidungga 
wakutuulio tio lopobilohe batangalio to 
bangusa lo Isirailu. 

| Towakutu boito ti Kaisali Agustus 
2 lomalenta alihu ngoaamila tuango 
lipu bele biluloa saaha li olongia lo Roma 
modaputali batanga duolo pololeekeni 
jumula ulipu. 

2 Pololeekeni jumula ulipu ubohulio botie 
pilopo naolio towakutu tei Kirenius lowali 
gubolonulu tolipu lo Siria. 

3 Ngoaamila tau tou boito lotinao-nao 
mota lei daputali to motiidu kotalio. 

4Tei Yusu olo lomonggato lonto Najaret 
to Galilea, ode Betlehemu to Yudea, 
tambati pilotutua li Olongia Dauda; 
sababu tei Yusu wali mai lei Dauda. 

> Tei Yusu lei daputali woli Maria 
tilantahio, tadonggo ombodaa. 

6 Toú timongolio to Betlehemu malei 
dungga wakutuulio li Maria u motutu. 

7 Tio lopotutu mai walao talolai kikiia 
ngota walaio tamohuhula daa. Walao boito 
dilumumulio wolo kaingi, lapatao pilopo 
wulidio totambati pongongala lo binatangi 
u tuatuanga laato; sababu timongolio diila 
lootapu tambati u pohepita limongolio. 

8Tohui boito woluo mongo diti tahipo 
dahawa hihii-mbaalio to huta luasi u 
pilobutua huoyoto to madala boito. 

9 Debolo malaikati lo Eeya lopobilohei 
batanga olimongolio wau tinela u 
mobaango lonto Eeya tinetinela 
loobaangai olimongolio, wau timongolio 
mailoohe daa. 

10Bo malaikati boito loloiya mao, "Diila 
oohe! sababu wau lonao mai modelo 
habari u mopiohu ode limongoli-habari 
umoo wengahe daa totaa ngoaamila. 

11 Todulahe botie tokota lei Dauda 
mapilo tutulio mai Olongia Tamoo- 

poaahua olemu deuito-yito ti Isa Almasi, 
Eeya. 

12 Utieelo tuotio; timongoli mamoo 
dungga taúnge ngota dilumumulio 
lokaingi, wau wuliwulide to tambati 
pongongala lo binatangi." 

13 Debolo malaikati boito diludua lo 
malaikati dadaata wewolio, tahi pomujia 
Allahu Taaala. Timongolio loloiya, 

14"llopujialo mola Allahu Taaala 
tohulungo u pulito molanggato! Wau 
toitaato dunia, salaamatilo mola manusia 
tamopo sanangi hilaa lo Eeya!" 

15 Lapataó mamaa-laikatiyalo boito 
lololaa mao olimongolio wau lohualinga 
mola ode sologa, mongo diti mahipo 
loiyawa ngota timongota, "Dulo ito ode 
Betlehemu mola momilohe u mailowali 
boito upilo tahuda mai lo Eeya olanto." 

16Timongolio huaa lonao, lapataó maloo 
dungga oli Maria wolei Yusu wau taunge 
boito wuliwulide totambati pongongala lo 
binatangi. 

17Tou mongo diti boito loóonto taunge 
boito, timongolio losilita mao wolo u 
mapilolele mai lo mamaa-laikatiyalo boito 
pasali lo taúnge boito. 

18Wau ngoaamila tau hilinggolabe 
loodungohe silita lomongo diti boito. 

19 Boti Maria malolahu ngoaamilalo boito 
todelomo hilaalio wau lo toloeelao. 

20 Mongo diti boito luli lohualinga mota 
ode huta luasi pilobutua huoyoto sambela 
hipomujia wau helo polaio Allahu Taaala, 
sababu ngoaamila u mailo dungohe wau 
iloontonga limongolio, tiluhata debo odelo 
uiloiya lo malaikati. 

21 Tou tutumu-Lio mawalu hui, Walaó 
boito tilunaalio. Wau timongolio longunte 
mao o-Lio Isa, tanggulo uilohi lo malaikati 
o-Lio tou Tio diipo bilanta liilo-Lio. 

22 Malei dungga wakutuulio tei Yusu 
woli Maria moponao uúdu pomantaliyalo 
moduduo butoee Musa. Oditolio 
timongolio lodelo Walao boito ode 
Yerusalemu mola yiludu ode Eeya. 

23 Sababu todelomo Butoó Eeya 
tulatuladu odie, "Timiidu walao talolai 
tamohuhula daa, musi wuduolo ode Eeya.' 

24 Timongolio olo omakusudu mopodewo 
bake, deuito-yito ngopanggalo bulungi 
talakuku meaalo mohelu duluo bulungi 
poombo udonggo muda, debo odelo u 
tilantulio todelomo Butoo Eeya. 

25 Toú boito to Yerusalemu woluo 
ngotaalio tanggulio Simeon. Tio taa 
mopiohu, tamoohe to Allahu Taaala wau 
donggo hemohima saaatilio Allahu Taaala 
mopoaahu mai Isirailu. Rohullah wolio, 

26 wau Rohullah malo poótaa olio deu tio 
diila tamate tou diipo mooonto Olongia 
Tamoo-poaahua tadilanti mai lo Eeya. 

27 To potuhata lo Rohullah, tei Simeon 
tilumuwoto ode Bele lo Eeya. Tou boito 
tei Yusu woli Maria lopo tuwotao li Isa, 
tadonggo ukikiia boito u mohutu upacala 
u pilomalenta butoo lo agama. 

28 Yi tei Simeon lohama mao Walaó boito 
wau lomuduo o-Lio, tulusi lomuji mola to 
Allahu Taaala, 

29"Botia, Eeya, Eeya maloeela danti-Mu. 
Poluliaalo mai wato lo Eeya botie mate 
mao wolo duoduooto. 

30 Sababu wolo mato lowatotia lohihilao 
watotia malooonto Tamoo-poaahua u 
lonto Eeya 

31 Tamoo-poaahua boito mapilo dapato 
lo Eeya duolo totoonulalo bangusa: 

32 debo odelo baango ulopo baangai 
dalalo babaa-ngusawalo wewo, tau 
monao mai ode Eeya; deuito-yito baango 

u mopotoduo mai ohulumati duolo 
umati-Mu Isirailu." 

33 Tiilo wau tiyamo lo Walaó boito 
lolinggolabe lodungohe wolo uiloiya lei 
Simeon pasali lo Walao limongolio. 

34 Tei Simeon lobalakati olimongolio wau 
loloiya mao odeli Maria, tiilo lo Walao 
boito, "Walao botie maa tilulaotai lo Allahu 
Taaala u mopobinasa wau mopoaahu 
dadaata taulo Isirailu. Tio mamowali tuoto 
monto Allahu Taaala, u matehengia lotaa 
dadaata, 

35 wau lou odito mamo bonggalilo 
mola tuango hilaa limongolio. Osuukali 
mamoluhi mai hilaamu debo odelo wamilo 
u molalito." 

36 Woluo olo ngotaalio lonabi taabua 
tamaa panggola daa. Tanggulio ti Hana, 
walaee Panuel, lonto suku Aser. Tou 
mapitu lotaunu mola lonika mao, 

37ti Hana malowali janda, wau botia o 
umulu walu lopula pato lotaunu. Diila 
peeenta mao tio lololaa Bele lo Eeya. 

Hui dulahu tio hemo taaluku wau hemo 
hulumati to Allahu Taaala teto wolo 
hemodua wau hemopuasa. 

38 Tiluhata tou boito olo tio lonaó mai, 
tulusi lomuji mola to Allahu Taaala wau 

helo bisala pasali lo Walao boito ode 
ngoaamila tahipo himawa saaatilio Allahu 
Taaala mopolopato Yerusalemu. 

39 | apatao tei Yusu woli Maria lopohutu 
mao ngoaamila upilopo wajibu Butoo 
lo Eeya, timongolio luli lohualinga ode 
Najaret to Galilea. 

40Walao boito heudaa mola wau 
molotolo. Tio molinepo daa wau pilonua 
daa lo Allahu Taaala. 

41 Timiidu taunu mongo dulaa li 
Isa hemonao mola ode Yerusalemu 
hemopolame Dulahu Buka Paska. 

42 Wau tou ti Isa maa omuulu mopulaa 
dulo taunu, timongolio lonao mola ode 
lameyangi boito debo odelo biaasa to 
limongolio. 

43 Lopaluta mota lameyangi boito 
timongolio malo hualingo, boti Isa, Walao 
boito, donggo lotitolaa to Yerusalemu, 
wau diila ilotaawa lomongo dulaa-Lio. 

44 Helantobu limongolio deú Tio malo 
duduai wolo ngopoambua tau. Lapatio 
lononao ngohilayaa lodulahu bolo 
timongolio lotolopani mao mololohe o-Lio 
towolota lomongo pohutata-Lio wau 
tamootaawa woli mongolio. 

45 Bo timongolio diila loódungga o-Lio, 
oditolio timongolio malo hualinga ode 
Yerusalemu mololohe o-Lio. 

46 Toú matolohui mola hipololohe, 
malotapu limongolio Tio todelomo Bele 
lo Eeya. Tio donggo hulohuloo hemo 
dungohe guguu-ruwaalo agama wau 
tinggai hemo hihiintua. 

47 Ngoaamila tahi dungohe o-Lio 
hilinggolabe sababu molinepo totoonulalo 
totame-Tio. 

48 Mongo dulaa-Lio olo lolinggolabu 
looonto o-Lio. Tiilo-Lio malo loiya 
o-Lio, "Uuti, yilongola odie huhutuu-Mu 
to olami? Tiyama-Mu wau tiila-Mu 
mahilawala hemo lolohe ole-Mu!" 

49Ti Isa lolametao, "Yilongola tipaapa 
woli maama hemo lolohe olaa-Tia? Wolo 
diila otaawa lipaapa wau limaama u Watia 
musi woluo todelomo bele li Paapa lo 
Watia?" 

50 Bo timongolio diila mongalati u 
pilolametao li Isa. 

>l Lapatao ti Isa malo hualinga woli 
mongolio ode Najaret, wau lodungohe 
olimongolio. Ngoaamila suali boito 
hetilahu mao liilo-Lio todelomo hilaalio. 

32 Ti Isa helebe udaa mola wau oduhenga 
tine-Pio, boli pilonua lo Allahu Taaala wau 
aahudu lomanusia. 

| Totaunu opulaa limolio lo pamalenta 

li Kaisali Tiberius, tei Pontiu Pilaatu 
lowali gubolonulu to Yudea, wau tei 
Herodes hemo malenta to Galilea. Tei 
Pilipu, wutatei Herodes hemo malenta 
tomadala lo Iturea wau Trakhonistis, 
hiambola tei Lisanias hemo malenta to 
Abilene. 

2 Tadihudihu mongo iimamu daa deúito- 
vito tei Hanas wolei Kayaapas. Totaunu 
boitolo Allahu Taaala lotahuda odelei 
Yahya, walaee Jakaria to huta hungayo u 
luasi daa. 

3 Yi tei Yahya malonaó ode utoonulalo 
mao to ngoilanggubu madala lo Dutulaa 
Yordan wau helo potunggulo habari lonto 
Allahu Taaala. Tei Yahya helo ngibodu 
odie, "Polilinulo monto duduu-sawaalo 
limongoli, wau timongoli musi lihuwalo 
alihu Allahu Taaala mongambungu mai 
olimongoli." 

4 Vito tutuuude lou tulatuladu todelomo 
buku li Nabi Yesaya: "Woluo tawuwa- 
wuwaatia tohuta hungayo u luasi daa, 

'Podapato mao dalalo ode Eeya, popayadu 
mao dalalo o-Lio. 

> Timiidu lumbaya mamusi tambulalo, 
timiidu huidu wau huludu popayadulo, 
Dalalo u hiliu-liuwa mamusi potulidulo 
wau dalalo u hilinggo-linggotua 
popayadulo. 

6 Tau-tauwala to ngoilanggubu dunia 
mamooonto Allahu Taaala mopoaahu mai 
manusia!" 

7 Dadaata talonao mai leilihu olei 
Yahya. Tei Yahya loloiya ode limongolio, 
"Timongoli tau moleeto! Tatoonu 
tahe moloiya deu timongoli moohuli 
monto hukumani lo Allahu Taaala 
udungga-dungga mai? 

8Pobilohe mao wolo huhutuumu deú 
timongoli malo lilihu lonto duduu-sawaalo 
limongoli! Diila mao polumulo moloiya 
deu tei Abraham yito tinenemoyamu. Eelai 
mao: Monto boboo-tuwaalo botie olo 
Allahu Taaala mambo mohutu mai wali 
odelei Abraham! 

9 Bulingo malei dapato u poluwodela 
bungo lo ayu demola wuwa-wuwaatiolo 
mao. Timiidu bungo lo ayu udiila 
pootapulalo hungolio u mopiohe 

maluwodulo wau pomahulolo ode delomo 
tulu." 

10"Oditolio, wolo u musi pohutuo 
lamiaatia?" yilintu lotau-tauwalo odelei 
Yahya. 

11 Tei Yahya lolametaó, "Taa u oboo 
dulopita, musi mongohi ngopita to 
tadiaaluo: wau taa u o uaalo, musi 
molayadeo." 

12 Tahi potagia beya olo lonaó mai odelei 
Yahya mai leilihu. Timongolio lohintu 
mao, "Paaa Guru, wolo u musi pohutuo 
lamiaatia?" Tei Yahya lolametao, 

13 "Diila polagi lebe dadaata lou wolo 
umaa tilantulio." 

14Woluo olo pajule talohintu mao, 
"Woloolo mola wolamiaatia? Wolo u musi 
pohutuo lamiaatia?" Tei Yahya lolametao, 
"Diila mao pohama untungi daa penu boli 
olita wau diila mao polambata doi wolo 
popoo-tuluduwalo paaluti. Polulilo lohilao 
wolo wuupamu!" 

15 Tou boito tau-tauwalo mahipo 
hihiintua, wolo tei Yahya Olongia 
Tamoo-poaahua taheimaa limongolio. 

16 Yito sababuulio tei Yahya loloiya 
mao ode limongolio ngoaamila, "Watia 
mopolihu olimongoli wolo taluhu, bo 

demaa meidungga mai Taa lebe udaa 
mao wolaatia. Penu boli bo monguade tali 
losapatu-Lio watia diila patuti. Tio mamo 
polihu olimongoli wolo Rohullah wau tulu. 

17To uluu-Lio otiitihe u polaapalo 
ngoaamila palelio tunggula belesi. Pale 
maimoo-Lio todelomo yibungo, bo 
ngoaamila taapo mapobuo-Lio todelomo 
tulu udiila mowali mate!" 

18 Odieelo mola tei Yahya helo nasehati 
totau-tauwala wolo pohuli u hidala- 
dalaala, toú tio lopo loladu Habari 
Mopiohe. 

19 Bo tei Herodes, takawa-kawasa to 
Galilea, hedilini lei Yahya tomimbihu 
ninikalio woli Herodias, dile lowutatio, 
wau tomimbihu ngoaamila ololeeto wewo 
umaa pilohutulio. 

20 Bo tei Herodes tumbao helo tolongaó 
totoonulalo ololeetio wolo lopo tuwoto 
olei Yahya ode delomo tutupa. 

21 Lapataó ngoaamila tau boito yilihualio, 
ti Isa olo mailihualio. Wau toú Tio donggo 
hemodua, hulungo lohuo, 

22 wau Rohullah lotuhutai ode yitaa-Tio 
debo odelo bulungi poombo, tulusi 
dungo-dungohei suala lo Allahu Taaala 

lotahuda, "Yioolo Wala-U tapilonu-U. Yio 
moosanangi hilaa-U." 

23 Toú ti Isa lolumula kalajaa-Lio, Tio o 
umulu otanu tolo pulu lotaunu. Moduduo 
huhama lotau, Tio walaee Yusu, walaee Eli, 

24 walaée Matat, walaée Lewi, walaée 
Malkhi, walaee Yanai, walaee Yusu, 

25 walaee Matica, walaée Amos, walaée 
Nahum, walaee Hesli, walaee Nagai, 

26 walaée Maat, walaee Matica, walaée 
Simei, walaee Yosekh, walaee Yoda, 

27 walaee Yohanan, walaee Resa, walaée 
Jerubabel, walaee Sealtiel, walaee Ner, 

28 walaée Malkhi, walaée Adi, walaée 
Kosam, walaee Elmadam, walaee Eri, 

29 walaee Yesua, walaee Eliejer, walaée 
Yorim, walaee Matat, walaee Lewi, 

30 walaée Simeon, walaée Yehuda, walaée 
Yusu, walaee Yonam, walaee Elyakim, 

31 walaée Melea, walaee Mina, walaée 
Matata, walaee Natan, walaee Dauda, 

3? walaee Isai, walaee Obed, walaee Boas, 
walaee Salmon, walaee Nahason, 

33 walaée Aminadab, walaee Admin, 
walaee Arni, walaee Hejron, walaee Peres, 
walaee Yehuda, 

34 walaée Yako, walaee Isihaka, walaee 
Abraham, walaee Terah, walaee Nahor, 

35 walaee Serug, walaee Rehu, walaée 
Peleg, walaee Eber, walaee Salmon, 

36 walaée Kenan, walaee Arpakhsad, 
walaee Sem, walaee Noho, walaee Lamekh, 

37 walaee Metusalah, walaée Henokh, 
walaee Yared, walaee Mahalaleel, walaee 
Kenan, 

38 walaée Enos, walaee Set, walaée 
Adamu, Walao Allahu Taaala. 

l Ti Isa kiluwasa lo Rohullah tou Tio 

lololaa mao Dutulaa Yordan. Rohullah 
lodelo o-Lio ode huta datahu u luasi daa 
wau delita. 

2 Mota teto Tio yilimontala lo Ibilisi 
wopato pulu hui mola hihewolio. 
Ngohilayao wakutu boito Tio diila lolamela 
wolo-wolo. Oditolio toú pulitio mao Tio 
mapilolango. 

3 Ibilisi loloiya mao o-Lio, "Yió botie 
Walao Allahu Taaala, diila odito? Oditolio, 
nte ahuli mao botu botie mowali roti." 

4Ti Isa lolametao, "Todelomo kitabi 
tulatuladu, 'Manusia diila mowali bo 
tumumulo wolo roti wambao."" 

> Lapatao Ibilisi malodelo li Isa ode 
tambati u molanggato, wau ngointa 
lomato Ibilisi lopobilohe o-Lio ngoaamila 
bele biluloa saaha li olongia todunia. 

6 "Ngoaamila okokawasa wau okokaya 
mawuduwou mai ole-Mu," loiya mao lo 
Ibilisi odeli Isa, "Sababu ngoaamilalo 
mailudulio mai olaú wau waú mowali 
mongohi boli olo tatoonu taohilaa 
wohiyau. 

7 Ngoaamilalo boito mamowali miliki-Mu 
wonu yio taaluku molubo olau." 

8 Ti Isa lolametaóo, "Todelomo Kitabi 
tulatuladu, 'Tubowa mola Allahu Taaala 
Eeyamu wau bayailo Eeya wambaio."" 

9 Lapataó Ibilisi malodelo li Isa ode 
Yerusalemu wau lopotihula mola o-Lio to 
bolitutuo Bele lo Eeya wau loloiya mao 
o-Lio, "Yio botie Walao Allahu Taaala, diila 
odito? Oditolio, potidehulo mola monteea. 

10 Sababu todelomo Kitabi tulatuladu, 
'Allahu Taaala mamopoahu mai 
mamaa-laikati-Lio u modaha ole-Mu 
mopio-piohulo mao.' 

11 Wau olo, 'Mamaa-laikatiyalo 
mamololimo ole-Mu wolo uluú limongolio, 
alihu penu boli oaatumu diila meiteduo 
tobotu.'” 

12 Ti Isa lolametao, "Todelomo Kitabi 
tulatuladu, 'Diila mao pohimontala Allahu 


Taaala Eeyamu!. 

13 Lapatao Ibilisi yilapato lohimontala li 
Isa wolo totoonulalo dudelolio, tio lololaa 
mao li Isa wau lohima wakutu u mopiohu. 

14 Lapatao ti Isa lohualinga mola ode 
Galilea: wau Tio kiluwasa mao lo Rohullah. 
Habari pasali lo batanga-Lio malo loladulo 
mola ode ngoilanggubu madala boito. 

1> Tio helo ngaajali to bebee-leyaalo 
potabiaala, wau ngoaamila tau hipomujia 
o-Lio. 

16 Ti Isa lonaó mola poli ode Najaret, 
tambati u pilopo udaa mai o-Lio. Todulahu 
Saabati, modudua obobiasaa-Lio Tio 
hemonao ode bele potabiaalo. Tio 
tilimihula mola u lopobaca mao Kitabi, 

17 wau yilohilio o-Lio buku li Nabi Yesaya. 
Tio lomuo mola lilibu lobuku boito, tulusi 
ilodungga-Lio ayati botie, 

18 "Rohu lo Eeya woluo to ola-U, sababu 
Tio malo muduo ola-U mopohabari Habari 
Mopiohe ode taa mosikini. Tio lalao mai 
ola-U mopo malalumu polobebasi totaa 
leitawalo wau mopooluli totaa pitoo: u 
mopobebasi taa hideehe 

12wau mopohabari dudunggalio mai 
saaati lo Eeya mopoaahu umati-Lio." 

20 Ti Isa luli lolilibeó buku boito, wau luli 
lopo walingao ode tahi otuugasia, lapatao 

lotihuloo. Ngoaamila taa todelomo bele 
potabiaala boito lomilohe o-Lio. 

21 Wau ti Isa lolumulo lotahuda mao 
olimongolio, odie, "Aaa-yatiyaala lo Kitabi 
botie todulahe botie mapiloo polu mai 
tosaaati timongoli loodungohe uito." 

22 Tataa-heyaalo u yilapali-Lio mopiohe 
daa, tilinggula timongolio lolinggolabe 
wau lodaha o-Lio. Timongolio maloloiya, 
"Diila bo walaee Yusu Tio botie?" 

23 Yi ti Isa lotahuda mao ode limongolio, 
"Tantu timongoli mamomake lumadu 
botie ode ola-U, 'Dokuteli, poolulialo mao 
batanga-Mu lohihilao. Umoo linggolabe 
u ilodungohe lami u pilohutu-Mu to 
Kapernaum, pohutuwalo mao olo to 
pilohuluta loduhu-Mu lohihilao." 

24 Ti Isa loduhengaó, "Eelai mao, 
diaaluo nabi tahulumatiolio to kambungu 
pilohuluta loduhulio lohihilao. 

25 Bo dungohe mai: tojamani lei Elia, tou 
diila dilidia mai tolo taunu wau ngoputu 
hiheolio, lotoduo mai polobiti daa to 
ngoilanggubu madala. Toú boito woluo 
dadaata mongo janda to Isirailu. 

26 Openu boli odito, Allahu Taaala diila 
lopoahu olei Elia lonao ode tala ngota 

lomongo janda boito, bo wambao ode 
janda ngota to Sarpat to madala lo Sidon. 

27 Odito olo tojamani li Nabi Elisa woluo 
dadaata tau to Isirailu ongongoto lo alipo 
u mootihela hapato, bo diaaluo penu 
boli ngotaa mao limongolio tapilooluli. 
Ngopohia tei Naaman taulo Siria boito." 

28 Ngoaamila tau tobele potabiaalo boito 
maloingo daa toú loodungohe suali boito. 

22 Timongolio tilimihula mola wau 
lopolahi mao li Isa ode bulemengo 
kota, wau lodelo mola o-Lio ode binggi 
lohuidee, toutoonu kota limongolio 
bilongulio. Timongolio omakusudu 
mohuntude o-Lio ode delomo liito. 

30 Boti Isa tilumuwota mota ode taa 
dadaata boito tulusi lonao. 

31 Lapatao ti Isa lonaó mola ode kota 
Kapernaum to Galilea. Mola teto Tio helo 
ngaajali tau-tauwala todulahu Saabati. 

32 Timongolio lolinggolabe lodonto 
dudelo-Lio loú mongaajali, sababu Tio 
helo ngaajali wolo tilihula. 

33 Mota teto tobele potabiaala woluo 
ngotaalio takiluwasa lorohu u moleeto. 
Tau boito wuwa-wuwaatia, 

34 "Wuu Isa, taulo Najaret, wolo umaa 
pohutuo-Mu olami? Yio dungga-dungga 

mai mopobinasa olami? Otaawa lami 
tatoonu Yio botie: Yio botie utolia 
tamantali lonto Allahu Taaala!" 

35 "Poóoyo mola!" antingaó li Isa ode rohu 
u moleeto boito. "Hinggi mao totau botie!" 
Tulusi rohu u moleeto boito lopobanti tau 
boito totalu limongolio ngoaamila, lapatao 
yilumualo lonto tau boito wau diila lopo 
ngongoto olio. 

36 Ngoaamila tau lolinggolabe wau hipo 
loiyawa ngota timongota, "Malo odito 
hebati tahuda-Lio. Wolo tilihula wau 
kawasa, Tio lomalenta roroo-huwaalo 
u moleeto yilumualo, wau timongolio 
yilumualao olo!" 

37 Yi habari pasali li Isa malo loladulo 
mola to ngoilanggubu lipu boito. 

38 Ti Isa lololaa mao bele potabiaalo 
boito, tulusi lonao ode bele lei Simon. 
Moluhengee Simon taabua mongongoto 
he huhulolio, wau tau-tauwalo malo 
pootaa suali boito odeli Isa. 

39 Ti Isa lonaó mota ode tambati potuluhe 
li ibu boito, tulusi lopoahu mao huhulo 
boito. Huhulo boito yilooli, wau tiilo 
moluhengee Simon lato lobongu mola wau 
lohinta mao olimongolio. 


LUKAS 4.40-44 30 


40Tou dulahee donggo tulotulopa 
mota, ngoaamila tau helodelo mai 
odeli Isa mongo wutatio tahi ngongota 
tilolahepaalo ngongoto. Ti Isa helo podutu 
uluu-Lio toitaati mongolio ngota-ngota 
wau lopooluli olimongolio. 

41 Roroo-huwaalo u moleeto boito olo 
yilumualao lonto taa dadaata boito, 
sambela wuwa-wuwaatia, "Yioolo Walao 
Allahu Taaala!" Boti Isa longantinga 
olimongolio wau lodini olimongolio 
mobisala, sababu otaawa limongolio deu 
Tiolo Olongia Tamoo-poaahua. 

42 Tou dulahee butubutu mai ti Isa lololaa 
mao kota boito tulusi lonao mota ode 
tambati tuwau udiila otau. Tau-tauwalo 
mahemo lolohe o-Lio, wau tou timongolio 
loodungga o-Lio, timongolio lotolopani 
alihu Tio diila tamololaa mao olimongolio. 

43 Boti Isa lotahuda mao, "Habari 
Mopiohe pasali woloolo mola Allahu 
Taaala momalenta musi pohabariyo-U olo 
to kokoo-tawaalo, sababu duolo ui-uitolo 
Allahu Taaala lolao mai ola-U ode dunia." 

44 Sababu uito ti Isa helo hutuba 
todelomo bebee-leyaalo potabiaala to 
ngoilanggubu lipu lo Yudea. 

l Tou wakutu tuwau, ti Isa tilimihulao to 

5 pentadu lobulalo Genesaret. Dadaata 
tahipo huhuuntula motohilaa modungohe 
habari monto Allahu Taaala. 

2 Ti Isa loóonto mota bulotu mohelu 
duluo to pentadu boito; tahi pohalalio 
malolaahei lonto bubuu-lotuwalo boito 
wau donggo hiponguloa pajala limongolio. 

3 Ti Isa lobotulaó ode tala tuwau lobulotu, 
deuito-yito bulotu lei Simon, lapatao 
lopoahu olei Simon lohuntudeo bulotulio 
boito lolamingo ngopee lonto pentadu. Ti 
Isa malo tihuloo todelomo bulotu boito 
wau helo ngaajali taa dadaata. 

4Lapatao mailapato longaajali, Tio 
lotahuda mao odelei Simon, "Biteyalo 
mota ode tambati ulebe modelomo, wau 
pomahula mota pajalamu u moheupaa 
tola." 

> "Paaa Guru," tametaó lei Simon, mailo- 
iloonua mongo watotia hipo kalajawa 
tioopatea, bo diila loatapu wolo-wolo! Bo 
sababu ti Paaa talo poahu, mopiohulo: 
watotia mamuli mopo loladeo pajala 
botie.” 

6 Lapataó timongolio lopohutu mao uito, 
timongolio malootapu mai dadaata daa 

tola tunggula pajala limongolio malo 
kaidingo. 

7 Sababu uito timongolio lohile tulungi 
tomongo sahabati limongolio tobulotu 
uwewo. Mongo sahabati limongolio 
boito lonao mai tulusi pee-peeenta 
woli mongolio loluwangao bulotu boito 
duuduluo tunggula lopolu wolo tola 
tilinggula bubuu-lotuwalo boito ngopee 
loahumo. 

8 Toú tei Simon lodonto mao uito, tio 
malo sujudu mola totalu li Isa, tulusi 
loloiya mao, "Tolailo mao watotia, yaa 
Eeyau! Sababu watotia taa odusa!" 

2Tei Simon wau ngoaamila tapee- 
peeenta wolio lolinggolabe looonto mao 
dadaata tola uilaupo limongolio. 

10 dito olo wolo mongo sahabati lei 
Simon, deuito-yito tei Yakobus wolei 
Yahya, mongo walaee Jebedeus. Ti Isa 
malo tahuda odelei Simon, "Diila mao 
oohe! Tumulalo mai botia yio mamowali 
tamoo-majalawa tau." 

1T Tei Simon wau mongo sahabatilio malo 
dedea mota bubuu-lotuwalo boito ode 
pentadu, lapatao lololaa mao ngoaamilalo, 
tulusi loduduo li Isa. 

12 Tou dulahee tuwau, ti Isa woluo tokota 
tuwau. Mola teto woluo talolai ngota 
u wawaio polupolu wolo ngongoto lo 
alipo u mootihela hapato. Toú looonto 
li Isa, tio losujudu lomola totalu li Isa, 
sambela lomolohone mao, "Paaa, wonu ti 
Paaa mohuto, ti Paaa moo poluli mai olo 
watotia!" 

13 Ti Isa loleyapu mao tau boito wau 
lotahuda, "Wau mohuto polulilo! To saaati 
boitolo ngongotio loluli. 

14 Lapataó ti Isa lodini tau boito 
mohungguli suali boito penu boli olita, 
tahuda-Lio mao, "Ponaolo mota odeli 
imamu, wau pohilea mao olio u molantu 
mai deu yio maloluli. Lapatao ponaolo 
mopodewo bake debo odelo u pilomalenta 
lei Musa, debo odelo bukuti totau-tauwalo 
deu yio tutuulio tutu maloluli." 

15 Bo habari pasali li Isa bo lebe helo 
loladulo mola ode tilolahepaalo mao, wau 
dadaata tahi ponaowa mai modungohe 
o-Lio wau mai lei pooluli ngongoto 
limongolio. 

16 Lapatao uito ti Isa malonaó mota lodua 
totambati udiila otau. 

17 Todulahee tuwau tou ti Isa donggo 
hemo ngaajali, woluo dengolo lota 

taulo Parisi wau guguu-ruwaalo agama 
hihuloaa teto. Timongolio lonao mai 
lonto Yerusalemu, lonto kokoo-tawaalo to 
Galilea wau Yudea. Kawasa lo Eeya woluo 
toli Isa u mopooluli tahi ngongota. 

18 Tou boito dengolo lota talonaó mai 
lodelo ngotaalio tadidu mowali monao 
bala-balata toitaato amongo. Timongolio 
helo tolopani modelo mota tau boito ode 
delomo bele alihu mowali mopo balatao 
olio totalu li Isa. 

19 Bo sababu tau malo odito daatalio mola 
teto, yi timongolio diila lowali lopotuwoto 
olio. Masababu uito timongolio lopo 
botula mola olio odeitaato watopo 
lobele. Lapatao timongolio lomonggali 
gentengilio, wau lopolaahe mola olio 
pee-peeenta wolo amongio totalu li Isa 
tohuungo lotaa dadaata boito. 

20 Toú ti Isa loóonto malo odito udaa 
iimani limongolio, Tio lotahuda mao 
ode tau boito, "Wutato, dusamu maa 
ilambungu." 

2! Guguu-ruwaalo agama wau tau- 
tauwalo Parisi malo loiya ngota timongota, 
"Tatoonu tau botie buheli Mohina Allahu 
Taaala? Tatoonu tamowali mongambungu 
dusa, ngopohia Allahu Taaala lohihilao?" 

22 Otaawa li Isa yiyintu limongolio boito. 
Oditolio Tio lotahuda mao, "Yilongola 
timongoli helohintu odito todelomo 
hilaamu? 

23 Toonu ulebe gambangi, moloiya mao, 
'Dusamu maa ilambungu', meaalo moloiya 
mao, 'Pobongulo wau ponaolo'? 

24 Bo botia mapo bukutiyo-U mai 
olimongoli deu toitaato dunia botie 
Walao Manusia okawasa mongambungu 
dusa." Lapatao ti Isa lotahuda ode tadidu 
mowali monao boito, "Pobongulo, wau 
bintaaalo tambati pilo tibalatamu, wau 
pohualingolo!" 

25 Lolamemeto tau boito lobongu mola 
totalu limongolio ngoaamila, tulusi 
lomintao tambati pilo tibalatalio, wau 
lohualingo sambela hemomuji Allahu 
Taaala. 

26 Timongolio ngoaamilalo lolinggolabe 
daa tulusi helomuji Allahu Taaala. 

Wau wolo laasa yiloohe, timongolio 
hipoloiyawa, "Moolinggolabe daa poloutia 
u silakusiyanto todulahe botie!" 

27 Lapataó uito ti Isa yilumualaó wau 
looonto ngotaalio tamootagia beya, 
tanggulio Lewi, donggo hulohuloaa to 

kantolilio. Ti Isa lotahuda mao olio, 
"Duduilo mai Wau." 

28 Tei Lewi tilimihulo wau lololaa mao 
ngoaamilalo, tulusi loduduo li Isa. 

29 apatao uito tei Lewi lohutu 
potihunggu tobelelio odeli Isa. Dadaata 
tamootagia beya wau tau-tauwalo wewolio 
lodudua lolamela pee-peeenta woli 
mongolio. 

30 Dengolo lota taulo Parisi wau 
guguu-ruwaalo agama diila sanangi, 
tulusi loloiya mao odeli Isa, "Yilongola 
timongoli ngoaamila lolamela longilu wolo 
tamootagia beya wau tau-tauwalo tadiila 
hipiohe?" 

31 Ti Isa lolametao, "Taa seehati diila 
momalalu dokuteli; bo taa mongongoto 
wambao. 

3? Wau lonaó mai diila motianga tahi 
ponganggapua batangalio malopiohe, bo 
tahi oduusawa alihu timongolio molilihu 
monto duduu-sawaalo limongolio." 

33 Tau-tauwala loloiya mao odeli Isa, 
"Tahidudua olei Yahya wau tahidudua 
totau-tauwalo Parisi tingga maito 
hemopuasa wau hemodua. Bo tahidudua 
ole-Mu hemolamelo wau hemongilu." 

34 Ti Isa lolametao, "Wolo timongoli 
mowali mopoahu to tahe tiloduo mopuasa 
to potihunggu lonika, ngotilonggadu 
tibulentiti lai donggo pee-peeenta woli 
mongoli? Tantu diila! 

35 Bo mamei dungga wakutuulio bulentiti 
lai boito mahamaalio monto olimongolio. 
Tou boitolo timongolio mamopuasa." 

36 | apatao ti Isa losilita mao olimongolio 
pohumaya botie, "Diaaluo tau momambola 
boo deedelo wolo kaingi ngopita monto 
boo u bohu. Sababu tio moo kaidingo 
boo u bohu boito. Donggo poli kaingi u 
pomambolo u donggo bohu boito diila 
motuuude wolo boo u deedelo. 

37 Odito olo diaaluo tau moluwato 
angguru bohu ode delomo bututu lowalito 
u deedelo, sababu angguru bohu boito 
mamoo sababu bututu boito mobutao. 

Yi anggurulio mohuayade, wau bututulio 
moaantulu. 

38 Angguru u bohu musi tuwangolo ode 
delomo bututu u bohu olo. 

39 Odito olo diaaluo tau mohuto mongilu 
angguru bohu lapatao mongilu angguru 
deedelo, 'Angguru deedelo boito lebe 
mopiohe,' ualio mao." 

l Todulahu Saabati tuwau, tou ti Isa 
6 yilumaode to halabolu lopale ngopita, 
tahidudua o-Lio lolipu pale. Timongolio 
lohudedu pale boito wolo uluú, lapatao 
tilameli mongolio. 

2 Dengolo lota taulo Parisi loloiya 
mao "Yilongola timongoli lolambanga 
bubuu-toowaalo agamanto wolo lohutu u 
dinidini todulahu Saabati?" 

3 Ti Isa lolametao, "Diipo peéenta 
timongoli lopobaca pasali u pilohutu lei 
Dauda, tou tio wau taulio pilolaango? 

4Tio tilumuwoto ode delomo Bele lo Eeya 
wau lohama roti umaa pilodewolio ode 
Allahu Taaala, lapatao pilolamelio. Lapatao 
yilohilio olo roti boito ode tau-taulio. 
Lebe-lebe pomao moduduo butoo lo 
agamanto, bo mongo iimamu wambao 
tamowali molamela roti boito." 

> Lapatao ti Isa lotahuda mao, "Walao 
Manusia okawasa todulahu Saabati!" 

6 Todulahu Saabati tuwau uwewo, ti Isa 
lonao mota longaajali tobele potabiaalo. 
Teto woluo taa uluulio yilate ngotuwali. 

7 Dengolo lota guru lo agama wau taulo 
Parisi motohilaa mopeehu totala li Isa 
alihu mowali mopodulohe o-Lio. Oditolio 
timongolio tulusi hemo pootuoto o-Lio 

wolo Tio mamo pooluli tau todulahu 
Saabati. 

8Bo otaawa li Isa pikiilangi limongolio. 
Yi Tio lotahuda mao ode taa uluúlio yilate 
ngotuwali boito, "Dulo tihulai teea totalu!" 
Tau boito malobongu, tulusi tilimihulao 
teto. 

9 Lapataó ti Isa lohintu mao totau- 
tauwalo tawoluo teto, "Moduduao lo 
agama, ito mowali mohutu wolo todulahu 
Saabati? Mohutu u mopiohu meaalo 
mohutu u moleeto? Mopoaahu tau meaalo 
mopoo topotala?" 

10Ti Isa lomiloheó palitio limongolio 
ngoaamila, tulusi lotahuda ode tau boito, 
"Wudua mai uluumu." Tau boito malohudu 
uluúlio, wau uluúlio tulusi loluli. 

11 Bo guguu-ruwaalo agama wau 
tau-tauwalo Parisi boito loingo daa, wau 
lolumula lodulohupa tomimbihu wolo u 
mowali pohutuo limongolio li Isa. 

12 Tou boito ti Isa lotaddee huludu tuwau 
mola lodua. Teto Tio lodua mola ode 
Allahu Taaala ilo-iloonua. 

13 Tou dulahee malobaango, Tio lotiangai 
tahidudua o-Lio, tulusi lolulaoto mopulaa 
duulota lonto olimongolio. Tio longunte 

mao tamopulaa duulota boito mongo 
rasulu. Timongolio boito deuito-yito. 
14Simon (tailunte olo Petrus), wau 
Andreasi wutatee Simon: Yakobus wau 
Yahya, Pilipus wau Bartolomeus, 

15 Matiusi wau Tomas, Yakobus walaée 
Alpeus, wau Simon (tailunte Patriot), 

16 Yudas walaée Yakobus wau Yudas 
Iskariot talapatio mao lowali tamoo- 
hiyanatia. 

17 Lapatio mao ti Isa lotuhutai lonto 
huludu boito pee-peeenta wolo mongo 
rasulu boito, tulusi lohuheli wau tilimihulo 
totambati tuwau u datadatahu. Teto 
woluo olo ngojumula daa tahidudua o-Lio 
uwewo wau dadaata tau lonao mai lonto 
utoonulalo mao to ngoilanggubu Yudea, 
Yerusalemu, wau kokoo-tawaalo Tirus 
wau Sidon u tobiihu deheto. 

18 Timongolio mai lodungohe li Isa, wau 
pilooluli-Lio lonto tilolahepaalo ngongoto 
limongolio. Timongolio tailo tuanga 
lorohu u moleeto lonao mai olo wau 
pilooluli-Lio. 

19 Ngoaamila tau hipo tolopania 
modedeta li Isa, sababu woluo kawasa 
u yilumualai lonto batanga-Lio u helo 
pooluli mao olimongolio ngoaamila. 

20 Ti Isa lomiloheó tahidudua o-Lio 
tulusi lotahuda mao, "Potisanangilo 
tutu timongoli tahi mosikinia, sababu 
timongoli yito pongawaa umati lo Allahu 
Taaala! 

21 Potisanangilo tutu timongoli tahi 
polaanga masaatia, timongoli mapo 
butuhu-Lio! Potisanangilo tutu timongoli 
tahe hiyonga masaatia, timongoli mamoiii! 

22 Potisangilo tutu timongoli wonu 
lonuolio, potoulilio, hinaalio wau 
pitanaalio sababu Walao Manusia! 

23 Mongo nabi tojamani muloololio mai 
hepilo hutulio odito olo. Wonu suali boito 
motoduo mamusi timongoli motiwengahe 
mola lohilao wau mongelungo wolo 
wengahe, sababu udaa wuupa u pilopo 
dapatio olimongoli tosologa. 

24 Bo matopotala timongoli tahi kayaawa 
masaatia botie, sababu timongoli 
maloolaasa oniimatilio! 

25 Matopototala timongoli tahi buutuhe 
masaatia botie, sababu timongoli 
mapolangolo! Matopototala timongoli tahi 
poiliya masaatia botie; sababu timongoli 
maa osuukalia lohilao wau humoyongo! 

26 Matopotala timongoli, wonu ngoaamila 
tau momujimu; sababu odito olo 

tinenemoya limongolio helomuji mongo 
nabi paaluti tojamani muloololio mai." 

27 "Bo toli mongoli tamodungohe ola-U 
masaatia botie, Waú mongohi mai tahuli 
odie: tolianga mao timiidu musumu, 
wau pohutua mao umopiohe totaa 
molonuumu. 

28 Balakatia mao tamolaanati olemu, wau 
duai mola tamohutu umoleeta olemu. 

22Wonu tau molambali putongimu 
u ngotuwali hulii mao tio molambali 
putongimu u ngotuwali olo. Wonu 
jumbamu wahuwolio, wohia mao olo 
boomu. 

30 Wonu woluo taa mohile hitua-tuawua 
to olemu; wohia mao uito olio; wau wonu 
hakuumu wahuwolio, diilalo mao pohilea. 

3l Pohutua mao taawewo debo 
odelo otohilaa limongoli pohutuo mai 
limongolio. 

32 Wonu timongoli motoliango totau- 
tauwala bo wambao totaa motoliangi 
mongoli, wolo huhutuumu u mopiohu? 
Tahi oduusawa olo motoliango totaa hipo 
toliangawa olimongolio! 

33 Wau wonu timongoli mohutu mao 
mopiohu bo totau-tauwalo hipohutua 
u mopiohu to olemu wambao, wolo 

huhutuumu u mopiohu? Tahi oduusawa 
olo hipohutua odito! 

34 Wau wonu timongoli bo mopobulota 
doi totau-tauwalo tamoo powalingai, wolo 
huhutuumu u mopiohu? Tahi oduusawa 
olo hemo pobulota doi totaa odusa, 
lapatao muli pohileelio. 

35 Musiilio diila odito! Timongoli boliio 
mao musi motoliango musuumu wau 
mohutu u mopiohu toli mongolio. 
Timongoli musi mopobulotao, wau diila 
mao pohalapu muli powalingolio mai. 
Wonu odito, wuupamu maudaa wau 
timongoli mamowali mongo walao Allahu 
Taaala Taa Laba-labaalo molanggato. 
Sababu Allahu Taaala mopiohe hilaa ode 
taa diila motota mongohi sukuru, wau ode 
taa moleeto olo. 

36 Mamusi timongoli odehu hilao debo 
odelo ti Paapamu olo odehu hilao!" 

37 "Diila mao pomutoó taawewo, alihu 
timongoli lohihilao olo diila butoo lo 
Allahu Taaala. Diila mao pohukumani 
taawewo, alihu timongoli lohihilao olo diila 
hukumanio lo Allahu Taaala. Ambungua 
mao taawewo, alihu Allahu Taaala olo 
mongambungu olimongoli. 

38 Pongohi mao ode taawewo, alihu 
Allahu Taaala olo mongohi mai olemu: 
timongoli mamo lolimo wowohi dadaata 
tutu umaa tilimengio wobuwobuo olemu. 
Sababu titimenga u pomake limongoli 
ode taawewo mapomake lo Allahu Taaala 
olemu.” 

39 Lapataó ti Isa losilita maó olimongolio 
pohumaya u wumbutio mola botie, "Wonu 
taapitoo modedea taapitoo uwewo, tantu 
duduulotalo mamodehu ode delomo 
tanggi. 

40 Diaaluo muri talebe udaa wolo gurulio. 
Bo muri tamai lapato lobalajali, mamowali 
tutuuwauwa debo odelo gurulio. 

41 Yilongola timongoli mooonto pulingo 
ayu todelomo mato lo wutatumu, hiambola 
balaki u tomatomu lohihilao diila pootuoto 
limongoli? 

4? Woloolo mola timongoli mowali 
moloiya ode wutatumu, 'Dulo, wutato, 
yinggilou mai pulingo ayu boito monto 
matomu boito,' hiambola todelomo 
matomu lohihilao woluo balaki udiila 
oontonga limongoli? Wuu taa munapiki! 
Yinggilapo balaki uwoluo todelomo 
matomu lohihilao. Deúito timongoli 
mowali mooonto wolo mopatato wau 

mowali mohinggi pulingo ayu monto mato 
lo wutatumu." 

43 "Bungo lo ayu u molomiodu diila 
mongohi hungo u moleeto. Odito olo 
bungo lo ayu udiila molomiodu diila 
mongohi hungo u mopiohu. 

44 Timiidu bungo lo ayu oonuhe monto 
hungolio. Pilomulo aaayuwalo kekeei wau 
hiwoopawa u oduhi diila mongohi hungo 
lo ara, wau diúto oduhi diila mongohi 
hungo lo angguru. 

45 Taa mopiohe mopobilohe susuu- 
aliyaalo u mopiohu sababu hilaalio 
polupolu loú mopiohu. Taa moleeto 
mopobilohe susuu-aliyaalo u moleeto 
sababu hilaalio polupolu loú moleeto. 
Sababu wolo u wulito lotunggilo ui-uitolo 
u lumepetai monto hilao." 

40 "Yilongola timongoli mongibode ola-U, 
'Eeya, Eeya,' bo diila mopohutu mao wolo 
upilo tahuda-U mai olemu? 

47 Wolita mowali potutuu-wauwonto tahi 
ponaowa mai ode ola-U, wau modungohe 
tahuda-U wau mopohutu mao? -- 
Mopiohulo Wau mopoilalo mai olemu --. 

48 Tio debo odelo taa u toú momongu 
bele mongaude modelo-delomolo mao, 
lapatao mohutu pandemenilio tobotu. 

Tou woluo taluhe daa wau taluhu dutula 
molemba bele boito, bele boito diila 
mowali moeetu, sababu mabilongu 
toitaato pandemeni u mopiohe. 

49 Bo taa modungohu tahuda-U wau 
diila mopohutu mao, deuito-yito debo 
odelo ngotaalio tamomongu bele diila 
opandemeni. Wonu taluhee daa molemba, 
bele boito huaa mololohubu; wau antululio 
boito laba-labaalo daa!" 

7 | Lapatao mailapato lotahuda mao 
susuu-aliyaalo boito ode taa dadaata, 
ti Isa lonao ode Kapernaum. 

“Teto woluo polowila lo Roma owato taa 
otoliangio daa. Wato boito mongongoto 
wau ngopee yilate. 

3Tou polowila boito loóodungohe pasali 
li Isa, tio lopoahu dengolo lota tauwa lo 
Yahudi lonao ode o-Lio mota lohile alihu 
Tio monao mai mopooluli watolio. 

4Tou leidungga mota odeli Isa 
tau-tauwalo boito malo laba-labaalo 
lomolohone alihu Tio motulungi polowila 
boito. "Polowila botie patuti tulungia mao 
li Paaa," uali mongolio odeli Isa, 

> "sababu tio motoliango bungusanto 
wau malomongu bele potabiaalo ode 
lamiaatia." 

5Yi ti Isa malonao peé-peéenta woli 
mongolio. Tou ti Isa ngopee meidungga 
mota tobele boito, polowila boito lolao 
mongo sahabatilio ode o-Lio mai loloiya 
mao, "Sambelolo ti Paaa susasuusa monao 
mai ode bele laatia. Watia diila patuti 
mololimo li Paaa tobele lowatia. 

7 Uito sababuulio watia lohihilao diila 
buheli motaalua woli Paaa. 

8 Sababu watia olo taaluku topalenta 
lotaa toitaato lowatia wau totibawa lowatia 
woluo olo mongo pajule tamusi taaluku 
topalenta lowatia. Wonu watia mopoahu 
pajule ngota, 'Monao!' tio olo monao; wau 
wonu watia moloiya ode tawewo, 'Odia 
mai!' tio olo monao mai. Wau wonu watia 
momalenta wato lowatia, 'Pohutua mao 
utie!' tio olo mopohutu uito." 

9Ti Isa lolinggolabe loddungohe uito. 
Tio loili mao wau lotahuda ode taa 
dadaata tadonggo hidudua o-Lio, "Malo 
moolinggolabe tau botie. Penu boli 
towolota taulo Isirailu diipo peeenta mao 
Waú loodungga iimani debo odelo utie 
udaalio!" 

10 Tou tau-tauwalo tahe ilahulalio boito 
luli lohualingai ode bele lo polowila boito, 
wato boito maloluli. 

11 Diila lohiheo lapatio mao, Ti Isa lonao 
ode kota Nain. Tahidudua o-Lio wau taa 
dadaata lonao wo-Lio. 

12 Tou ti Isa leidungga totili huhebu 
hulubangi lokota, tau-tauwalo donggo 
hemo depita milate ode bulemengo 
kota. Tailate yito walao talolai, walao bo 
tuwa-tuwaulo ngotaalio lojanda. Dadaata 
tuango lipu lokota loduduo woli Ibu boito. 

13 Tou ti Isa loóonto taabua boito, Tio 
malomonu tulusi lotahuda mao, "Diila 
hiyongo, Ibu!" 

14 | apatao ti Isa lodudulao ode huhulihe 
lo tailate boito wau lodedetao. Yi tahi 
pohulihe malo huheli. Ti Isa lotahuda mao, 
"Wuu tabohulotau, Wau mohehulai olemu 
pobongulo!" 

15 Tabohulotau tamailate boito, lobongu 
lotihuloa wau malo bisala. Yi ti Isa 
malohudu olio odeli maamalio. 

16 Ngoaamila tau mailoohe wau mahi 
pomujia Allahu Taaala. Timongolio loloiya, 
"Ngotaalio lonabi daa maa yilumenetai 
tohuunginto! Allahu Taaala maledungga 
mai mopoaahu umati-Lio!" 

17 Habari pasali li Isa botie lololadulo 
mola to ngoilanggubu Yudea wau madala 
topalitio. 

18 Tahidudua olei Yahya lopoótaa mao 
olei Yahya ngoaamila u mailowali boito. Yi 
tei Yahya malo tiangai duulota tahidudua 
olio, 

19 tulusi lopoahu olimongolio odeli Isa 
wau lohintu, "Ti Paaa tamaa meidungga 
mai moduduo danti lo Allahu Taaala, 
meaalo mamusi amiaatia mohima mai 
ngotaalio wewo?" 

20 Taduulota tahidudua olei Yahya boito 
lonao odeli Isa wau malo loiya, "Tei Yahya 
Tamopolihua lopoahu olamiaatia mai 
mohintu toli Paaa, wolo ti Paaa tamaa 
meidungga mai moduduo danti lo Allahu 
Taaala, meaalo amiaatia mamusi mohima 
mai taa wewo?" 

21 Towakutu boito, ti Isa helo pooluli 
taa dadaata, wau lopolahi dadaata rohu 
u moleeto, wau lohutu tahi piitoa lowali 
looonto. 

22 Qditolio ti Isa lolametaó, "Pohualingolo 
mola odelei Yahya wau pootaa mao wolo 
u iloontonga wau ilodungohe limongoli: 
taa pitoo looonto, taadidu mowali monao 
malowali lonao, taa ongongoto lo alipo u 
mootihela hapato maloluli, taa bungolo 
maloo dungohu, taa yilate luli tilumumulai, 

wau Habari Mopiohu lonto Allahu Taaala 
pilopo habari totaa himosikinia. 

23 Potisanangilo tutu taa diila o alaasani 
u diila mololimo ola-U." 

24 Lapatio mao mongo utolia lei Yahya 
boito lonao, ti Isa lolumulo lotahuda 
totau-tauwalo pasali lei Yahya, tahuda-Lio 
mao, "Timongoli lonao ode huta datahu u 
luasi daa wau delita udelita mola lomilohe 
wolo? Huoyoto ngopata u hiliipa lodupoto? 

25 Timongoli lonaó mola lomilohe wolo? 
Ngotaalio tapake-pake loú mopiohu? 
Tau-tauwalo tahipakea uodito wau 
tatumu-tumulo dadaata ngoaamilalo 
bilubiluloa tobele biluloa saaha li olongia! 

26 Oditolio, timongoli lumualo mola 
lomilohe wolo? Mola lomilohe nabi ngota? 
Otutu, tumbao bo lebe mao lonabi ngota. 

27 Sababu tei Yahya boi-boitolo 
tamilakusudu todelomo ayati lo Kitabi 
botie, 'Tabotieelo utoliya-U,' tahuda lo 
Allahu Taaala, 'Wau mamolao mai olio 
meimulo wole-Mu, alihu tio momuo dalalo 
ole-Mu!"” 

28 "Poótoloma maó," tahuda poli li Isa, 
"todunia botie diipo peeenta mao woluo 
taalebe udaa wolei Yahya Tamopolihua. 
Bo taa u pulito kikiio towolota umati lo 

Allahu Taaala, lebe udaa wolei Yahya 
Tamopolihua." 

29 Ngoaamila tau -- tuotuoto tahi 
pohimoa beya olo -- loodungohe li 
Isa lotahuda suali boito: timongoliolo 
tau-tauwalo tamalo duduo totoonulalo 
hihiile wolo moo0ohuu lo Allahu Taaala 
wau ohilaa mei polihu olei Yahya. 

30 Bo tau-tauwalo Parisi wau guguu- 
ruwaalo agama diila lohuto lololimo 
lanjana lo Allahu Taaala ode batanga 
limongolio. Timongolio diila lohuto lihua 
lei Yahya. 

31 Lapataó ti Isa luli lotahuda, tahuda-Lio 
mao, "Tingga wolita musi pobandingiyo-U 
tau-tauwalo tojamani botie? Debo odelo 
wolo timongolio? 

32 Timongolio debo odelo taukekeei 
tahi huloaa topaatali; ngopoambua 
hipongibode totaa wewo, 'Ami mopoitohei 
lahu u moeengahu olimongoli, bo 
timongoli diila mohuto mongelungo! 

Ami mopolahu mai lahu u ilopatea, wau 
timongoli diila humoyongo!' 

33 Tei Yahya Tamopolihua lonaó mai -- 
tio lopuasa wau diila longilu angguru -- 
wau timongoli loloiya, 'Tio mailo tuanga 
lolati!' 

34 Walao Manusia lonaó mai -- Tio 
lolamelo wau longilu -- tulusi timongoli 
loloiya, 'Bilohi tau boito! Olalowa, 
hehuwoalo waitio lotahi pohimoa beya 
wau waitio lotaa odusa!' 

35 Openu boli odito tinepo lo Allahu 
Taaala ilobukuti lonto ngoaamila taa u 
lololimo mao." 

36 Ngotaalio lo Parisi tanggulio Simon, 
loloduwo li Isa lolamelo. Ti Isa lonao ode 
belelio wau malo tihuloa lolamelo. 

37 Tokota boito woluo olo taabua ngota 
tatumu-tumula todelomo dusa. Tou tio 
loodungohe u ti Isa donggo hemo lamelo 
tobele taulo Parisi boito, tio malonao mota 
lodelo buutulu tuwau tuatuanga yinulo 
moonu. 

38 Tio tilimihula towulea li Isa totili 
lo oaa-Tio, wau hilumoyongo lou helo 
pobata oaati Isa wolo ponulio. Lapatao 
oaati Isa piloo hengulio wolo huwoio tulusi 
diliilio wau bilatalio loinulo moonu. 

39 Toú taulo Parisi talo loduwo li Isa 
looonto mao suali boito, tio loiloiya 
todelomo hilaalio, "Humayaalo tau botie 
nabi, tantu otaawa-Lio tatoonu taabua 
boito tamalo dedeta o-Lio, wau deu 
taabua boito tumutumula todelomo dusa!" 

40 Lapatao ti Isa lotahuda mao odelei 
Simon, "Simon, woluo hitua-tuawua u 
potahuda-U mai olemu." "Joo Paaa Guru," 
tametao lei Simon, "poleleyalo mai." 

41 Ti Isa lotahuda mao, "Woluo taduulota 
obiloli totaa upilo bulotalio doi. 
Tangotaalio obiloli limo lohetuto doi talaa, 
wau tangotaalio poli limo lopulu doi talaa. 

42 Duduulotalo diila loóbayali biloli boito, 
yi biloli limongolio mailulutio. Nte tatoonu 
towolota limongolio duulota boito talebe 
motoliango totaa lopobulota doi boito?" 

43 "To lantobu lowatia taa u dadaata daa 
pilo lulutalio to biloli!" tametao lei Simon. 
"Huhamaamu otutu," tametao li Isa. 

44 Lapatao ti Isa lomiloheó taabua 
boito wau lotahuda odelei Simon, "Yio 
malooonto taabua botie? Wau lonao mai 
ode belemu, wau yio diila lopohetu taluhu 
u lopobelesi oaatu-U: bo taabua botie 
malo pobelesi oaatu-U wolo ponulio, wau 
lopohengu wolo huwoio. 

45 Y ió diila lololimo ola-U lou lodilo, bo 
taabua botie diila lohuheli lodilo oaatu-U 
anggadu Wau leidungga mai odia. 

46 Yió diila lolooheó yinulo moonu to 
lunggongu-Ú, bo taabua botie maloloohu 
yinulo moonu to oaatu-U. 

47 Otutu: toliangio u udaa boito 
mopoilaalo deú dusalio u dadaata 
mailambungu! Wonu tau ambunguolo 
ngoidi, toliangio olo bo ngoidi." 

48 Lapatao ti Isa lotahuda mao to taabua 
boito, "Duduusaamu mailambungu." 

49 Tau-tauwala wewo tahi huloaa 
hipolamela woli Isa mahipo bisalawa 
ngota-timongota "Tatoonu tau botie 
tunggula mowali mongambungu dusa?" 

30 Boti Isa lotahuda mao to taabua 
boito, "Sababu yio palacaya to ola-U, yio 
mapiloaahu. Ponaolo wolo damee!" 

l Diila lohiheo lapatio mao, ti Isa 

malonao ode kokoo-tawaalo wau 
kakaa-mbunguwalo, mola lopohabari 
Habari Mopiohu deú Allahu Taaala 
molumula momalenta odelo Olongia. 
Mopulu wau duulota tahidudua o-Lio 
lodudua o-Lio. 

2 Odito olo dengolo lota mongobua 
tamaa pilooluli lonto rohu u moleeto wau 
ngongoto. Timongolio boitolo ti Maria 
tailunte Mahadalena (pitu rohu u moleeto 
u mailinggi lonto oli Mahadalena); 

3ti Yohana olo, dile lei Khuja, pogawee 
lobele biluloa saaha lei Herodes; ti 
Susana, wau donggo dadaata mongobua 

wewo. Wolo onggosi limongolio lohihilao, 
timongolio helomantu li Isa wau tahidudua 
o-Lio. 

4Tau-tauwala debo laito hiponaówa mai 
odeli Isa lonto totoonulalo kota. Wau toú 
madadaata tahiambua, ti Isa losilita mao 
olimongolio pohumaya odie mola botie: 

> "Tamoomengia ngota lonaó lomuayade 
bili. Toú tio donggo hemo muayade, 
woluo bili u lobiihuto todalalo. Ngotayadu 
he ilodutaa lotau wau uwewolio he ilila 
lobulungi. 

6Woluo olo u lobiihuto totambati u 
hibotu-botua. Tou tumbingio yilumualai 
pilomulo boito malo lolante sababu 
hutalio mohengu. 

7 Woluo olo bili u lobiihuto tohungio 
lodiúto oduhi. Diuto oduhi boito 
tilumumulo pee-peeenta wolo bili boito, 
wau lohupeta bili boito tilinggula yilate. 

8Bo woluo olo bili u lobiihuto tohuta 
u molomiodu, lapatao tilumumulo wau 
lomungo ngohetuto piuwa." Lapatao 
losilita pohumaya boito, ti Isa lotahuda 
mao, "Wonu obulonga, podungohulo!" 

9 Tahidudua li Isa lohintu o-Lio boli lo 
pohumaya boito. 

10Ti Isa lolametao, "Timongoli maloo 
toduo wowohi lo Eeya u motota mao 
hitua-tuawua u sangaja hetuuolo pasali 
lou woloolo mola Allahu Taaala momalenta 
odelo Olongia. Bo tau-tauwalo wewo 
ilaajali wolo pohumaya, alihu timongolio 
mopootuoto, bo diila motota wolo u 
motoduo: wau timongolio moodungohe, 
bo diila mongalati." 

11 "Utieelo boli lo pohumaya boito: Bili 
boito deuito-yito tahuda lo Allahu Taaala. 

12 Bili u lobiihuto todalalo debo odelo 
tahipo dungohe tahuda boito. Bo ibilisi 
mai lolambata habari boito lonto hilaa 
limongolio, alihu timongolio diila mao 
palacaya wau poaahuwolo. 

13 Bili u lobiihuta to hibotu-botua debo 
odelo taa u towakutu lodungohe habari 
boito, lololimo wolo hilaa sanangi. Bo 
habari boito diila longuwaato todelomo 
hilaa limongolio. Timongolio palacaya 
bo ngopee mola. Wau tou yimontala 
meidungga timongolio momaahu. 

14Bili u lobiihuta todelomo diuta oduhi 
debo odelo taa u modungohe habari boito, 
bo molawalo pasali lo tutumuli mongolio 
wau motohilaa tumumula dadaata 
ngoaamilalo wau sanangi todelomo 

dunia botie. Ngoaamilalo boito mohupeta 
olimongolio tilinggula diila mongohi 
hungo u mopiohu. 

15 Bili u lobiihuto tohuta u molomiodu 
debo odelo taa u modungohe habari 
boito, lapatao tilahulio todelomo hilao u 
mopiohu wau motulidu. Timongolio moo 
tahangi tunggula mongohi hungo." 

16 "Diaaluo tamo poleito tohe tulusi 
molaube wolo tombe, meaalo dutuolio to 
walungo potuluhe. Tio mamopodutu tohe 
boito to oaato tohe, alihu taa u tumuwotai 
mooonto baangio. 

17 Diaaluo u hituua udiila oontonga; wau 
diaaluo u hitua-tuawua u sangaja hetuuolo 
udiila tamo bonggali wau otaawa. 

18 Sababu uito poótuota mao tidotutua 
wolo u dilungohe limongoli. Sababu taa u 
mawoluo, mawohialio lebe dadaata mao; 
bo taa u diaaluo, ngoidi udonggo woluo to 
olio mahamaalio olo." 

19Tiilo wau mongo wutati Isa lonaó mai 
ode o-Lio, bo timongolio diila lowali 
tilunggula mota o-Lio sababu malo odito 
daata lotau. 

20 Yi woluo ngotaalio taloloiya mao odeli 
Isa, "Paaa, tiilo li Paaa wau mongo wutati 

Paaa woluo to bulemengio. Timongolio 
ohilaa modunggaya woli Paaa." 

21 Boti Isa lotahuda mao olimongolio, 
"Tau-tauwala tamodungohe tahuda 
lo Allahu Taaala wau pohutuolio, maa 
timongoliolo tiilo wau mongo wutatu-U." 

22 Todulahu tuwau ti Isa wolo tahidudua 
o-Lio lotitae tobulotu. "Dulo ito monao 
ode ngotuwali lobulalo," tahuda mao li 
Isa olimongolio. Yi timongolio olo malo 
monggato. 

23 Toú timongolio donggo hibitea, ti Isa 
malei tuluhu. Debolo dutalo daa lolemba 
mai bulalo boito. Taluhu mahe tumuwoto 
ode delomo bulotu, tilinggula mamoo 
topotala olimongolio ngoaamilalo. 

24 Tahidudua li Isa lonaó mai ode o-Lio 
wau malo pobongu o-Lio. Timongolio 
loloiya, "Paaa Guru, Paaa Guru, matopotala 
ito!" Ti Isa lobongu wau longantingao 
dupoto wau buoola udonggo bale- 
baleyanga daa boito. Dupoto wau buoolo 
boito olo yiloole tulusi bulalo maloliilo. 

25 | apatao ti Isa lotahuda to tahidudua 
o-Lio, "Yilongola timongoli diila palacaya 
ola-U?" Timongolio malo linggolabu 
wau yiloohe. Wau timongolio malo loiya 
ngota-timongota, "Tatoonu tutuulio 

tutu tau botie tilinggula longohi palenta 
todupoto wau buoolo, wau Tio olo 
dilungohelio!" 

26 Ti Isa wau tahidudua o-Lio tulusi lobite 
tilinggula mola ode madala lo Gerasa to 
ngotuwali lo Bulalo Galilea. 

27 Toú ti Isa lobotulai ode tudulio, tio 
nilao mai lo talolai ngota tamaa ilotuanga 
lorohu u moleeto. Tau boito lonto kota. 
Malohiheo tio diilalo hemohiboo wau 
diila mohuto motitola tobele. Tio bo 
mohuto motitola to gogoowaalo tambati 
lokuubulu. 

28 Toú lodonto mao li Isa, tio longuatió 
tulusi losujudu totalu li Isa wau longibodu. 
"Isa, Walao Allahu Taaala Taa Laba-labalo 
molanggato! Mapongola-Mu wau botie? 
Pohileú diila mao sikisai wau!" 

29 Tau boito loloiya odito sababu ti 
Isa malo malenta rohu u moleeto boito 
lohinggi mao lonto olio. Tingga maito 
tio hekawasa lorohu u moleeto boito 
tilinggula penu boli uluu wau oaatio 
mailawadu wolo lante wau hedahaalo 
tiootutua, bo debo donggo mowali 
buntoolio lante boito tulusi hedeloo 
lorohu u moleeto ode huta hungayo u 
luasi daa. 


LUKAS 8.30-35 60 


30 Ti Isa lohintu mao totau boito, 
"Tatoonu tanggulumu?" "Tanggulo watia 
'Legiun'," tametao lotau boito -- sababu 
woluo ngohuntua rohu u moleeto umaa 
tilumuwoto ode delomo batangalio. 

3l Roroo-huwaalo u moleeto boito 
lohile lou tiootutua alihu ti Isa diila 
mopolahi olimongolio ode delomo liito 
malikili-mautu. 

32 Membideó lotambati boito ngohuntua 
daa boi hipo peehuma uaalolio tobinggi 
lohuludu. Roroo-huwaalo u moleeta boito 
lohile tiootutua odeli Isa alihu poluasia-Lio 
tumuwoto ode delomo bobooiyalo boito. 
Wau ti Isa akolo. 

33 Yi roroo-huwaalo umoleeta boito 
yilumualao totau boito wau tilumuwoto 
ode bobooiyalo boito. Lapatao bobooiyalo 
boito tilumeteo wau lotidehu lonto binggi 
loliito ode bulalo, tulusi loahumo. 

34 Tahi podahawa boi boito lodonto 
wolo u mailowali. Yi timongolio tilumeteo 
wau lopololadu habari boito tokota wau 
kambungu totililio. 

35 | apatao tau-tauwalo yilumualai 
lomilohe wolo u mailowali. Timongolio 
lonao mai odeli Isa, wau teto ilodungga 
limongolio taa u malo lopato lonto 

roroo-huwaalo u moleeto boito donggo 
hulohuloaa totili lo oaati Isa. Tio 
mabooboo wau pikiilangilio malobaango. 
Timongolio mailoohe. 

36 Timongolio talodonto uilowali boito 
malo silita totau-tauwala woloolo mola 
tau boito pilooluli-Lio. 

37 Lapataó ngoilanggubu tuango lipu 
lo Gerasa boito lohile tiootutua alihu ti 
Isa mololaa mao tambati boito, sababu 
timongolio ngoaamila moohe daa. Oditolio 
ti Isa lotitae tobulotu malo hualingo. 

38 Taa u malo lopato lonto roroo-huwaalo 
u moleeto boito lomolohone mao li Isa 
alihu tio mowali moduduo. Boti Isa 
lopoahu olio lonao, tahuda-Lio mao, 

39 "Pohualingolo wau pohabaria mao wolo 
umaa pilohutu lo Allahu Taaala olemu." 
Yi tau boito malonao helopo habari to 
ngoilanggubu tutulo kota, wolo umaa 
pilohutu li Isa olio. 

#Tou ti Isa luli lohualinga mota 
to ngotuwali lobulalo, Tio yilimaalio 
lou hiwengahe lotau-tauwalo sababu 
timongolio donggo hemohima o-Lio. 

41 Lapatao malonaó mai taúwa ngota 
lobele potabiaalo u teto. Tanggulio Yairus. 
Tio losujudu totalu li Isa wau lohile 

tiootutua alihu ti Isa monao mai ode 
belelio, 

4? sababu bo ngota-ngotaalo walaio 
taabua u tutumulio mopulaa dulo taunu 
mawimbide mate. Tou ti Isa donggo 
dulu-dulungo ode bele lei Yairus, 
tau-tauwalo hemo huntu-huntula o-Lio 
lonto totoonulalo tutulio. 

43 To wolotalio woluo olo taabua ngota 
tamaa mopulaa dulo taunu mongongoto 
pilobaata loduhu u aaaita wolo dulahio. 
Tio malo poopulito ngoaamila milikiilio 
lei wunemo toli dokuteli, bo diaalo mao 
talowali lopooluli. 

44 Taabua boito lohimbido li Isa loli 
wulea, tulusi lodedeta biihu lo jumba-Lio. 
Toú boitolo mola duhu lotaabua boito 
lotonggodu. 

45 Ti Isa malo hintu, "Tatoonu talo dedeta 
ola-U?" Ngoaamila tau lomaahu. Tulusi 
tei Petrus loloiya, "Paaa, dadaata daa 
tau topalito li Paaa; timongolio hemo 
huntu-huntula li Paaa!" 

46 Ti Isa lotahuda mao, "Bo woluo talo 
dedeta ola-U. Otaawa-U uito, sababu 
woluo lotolo u yilumualai lonto ola-U." 

47 Taabua boito lotota mai loutau deú 
huhutuulio mailo tahua. Oditolio tio 

malonao mai lou hulu-huluhelio wau 
losujudu totalu li Isa. Yi tio malo silita 
totalu lotaa ngoaamila, yilongola tio 
lodedeta li Isa, wau deu ngongotio loluli 
tosaaatilo boito. 

48 Ti Isa lotahuda mao olio, "Walauu-U, 
sababu yio palacaya ola-U, yio maloluli. 
Ponaolo wolo moaahu." 

49 Tou ti Isa donggo hemobisala, wato 
ngota lonao mai lonto bele lei Yairus. Tio 
loloiya mao olei Yairus, "Pusili li Tuani 
mailate. Sambelolo ti Tuani moposuusa li 
Paaa guru poli." 

>0 Tou ti Isa loódungohe uito, Tio 
lotahuda mao odelei Yairus, "Diila oohe, 
tumbao pomalacayalo wau walaumu 
mamoluli." 

>! Tou leidungga mota ode bele lei 
Yairus, ti Isa diila longohi openu bo 
ngotaa mao tumuwoto wo-Lio ngopohia 
tei Petrus, tei Yahya, tei Yakobus wau 
mongo dulaa lo walao boito wambao. 

32? Ngoaamila tau mahe hiyongo wau 
hihunggalaa sababu ilopatea lowalao 
boito. Boti Isa lotahuda mao, "Diila 
hiyongo. Walao boito diila yilate, tio bo 
tuutuluhu!" 

53 Timongolio helopoiii li Isa, sababu 
otaawa limongolio walao taabua boito 
mailate. 

34 L apatao ti Isa malodihu uluú lo walao 
boito wau lotahuda mao "Pabongulo, 
Nou!" 

>> Nyawa lo walao boito luli lohualingai 
ode walao boito, wau tou boitolo mola tio 
malobongu. Lapatao uito ti Isa lopoahu 
olimongolio lopo tamelao walao boito. 

59 Mongo dulaa lo walao boito 
lolinggolabe daa. Boti Isa malodini 
olimongolio mopohabari u mailowali boito 
openu boli olita. 

l Ti Isa lotiangai mopulaa duulota 

tahidudua o-Lio, tulusi longohi kawasa 
olimongolio mopolahi roroo-huwaalo u 
moleeto wau mopooluli ngongoto. 

2 Lapataó Tio lopoahu olimongolio lonaó 
mopooluli tahi ngongota wau mopololadu 
habari pasali woloolo mola Allahu Taaala 
mamomalenta odelo Olongia. 

3 "Diila mao podelo wolo-wolo to 
nonaomu," tahuda li Isa olimongolio. "Diila 
mao podelo tunggudu, meaalo bututu 
losadaka, meaalo uaalo, meaalo doi, 
meaalo kaingi dulopita. 

4 Openu boli toútoonu timongoli 
tolimoolio, potitolapo teto sambe 
timongoli mololaa mao kota boito. 

> Wau toútoonu timongoli diila tolimoolio, 
toú timongoli mololaa mao kota boito, 
polotaa mao peaahuo topaladu oaatumu, 
odelo poeela ode limongolio." 

6Tahidudua li Isa malo monggato, tulusi 
lonao ode kakaa-mbunguwalo mota 
lopohabari Habari Mopiohu boito wau 
lopooluli tahi ngongota to utoonulalo 
mao. 

7 Toú tei Herodes, hemo malenta to 
Galilea, loodungohe pasali lo ngoaamila 
uilowali boito, tio malolingu. Sababu woluo 
talo loiya deú tei Yahya Tamopolihua 
maaluli tilumumulai. 

8 Woluo olo talo loiya deú tei Elia maaluli 
tilimimbulu mai. Taawewo olo loloiya deú 
ngotaalio lonabi lonto mongo nabi to 
muloololio mai daa maaluli tilumumulai. 

2Tei Herodes loloiya, "Wau malo poahu 
talo limade lunggongee Yahya. Bo 
Tau botie, tutuulio tutu tatoonu Tio? 
Madadaata u ilodungoheú pasalii-Lio." Yi 
tei Herodess lotolopani u momilohe li Isa. 

10 Mongo rasulu li Isa luli lohualingai 
wau helo hungguli mao toli Isa ngoaamila 

u mapilohutu limongolio. Ti Isa lotianga 
olimongolio, tulusi lonao pee-peeenta 
woli mongolio lotiwiwi tokota Betsaida. 

11 Bo tou ilotaawa lotau-tauwalo suali 
boito, timongolio malo dudua li Isa. Tio 
lololimo olimongolio, tulusi lotahuda mao 
ode limongolio pasali lou woloolo mola 
Allahu Taaala momalenta odelo Olongia. 
Wau Tio olo helo pooluli tahi ngongota 
towolota limongolio. 

12 Toú dulahee matumolopa mola, 
tamopulaa duulota tahidudua li Isa 
lonaó mai ode o-Lio wau loloiya, "Paaa 
tambati botie tihitihi mai. Lebe mopiohu 
pei naowalo li Paaa tau-tauwala botie, 
alihu timongolio mota motali mai uaalo 
wau tambati pohuheliyalo to kakaa- 
mbunguwalo wau dedee-sawaalo totili 
mao leewe." 

13 Boti Isa lolametaó, "Timongolilo 
tamopo tamelao olimongolio." Tahidudua 
li Isa loloiya mao, "Woluo to olamiaatia roti 
bo limo lobotu wau uponula dulo botu. 
Wolo amiaatia tamusi motali mai uaalo 
ode taa ngoaamila botie?" 

14 (Woluo otanu limo lolihu lota mongo 
lolai teto.) Ti Isa lotahuda mao to 
tahidudua o-Lio, "Ahuli mao tau-tauwalo 

botie motihuloa ngopo-ngopolemboa, 
otanu limo lopuulota ngopolembua." 

I5Tahidudua li Isa boito malohutu wolo 
u tilahuda mao li Isa olimongolio. 

16 Lapatao ti Isa malohama limo lobotu 
roti wau dulo botu uponula boito tulusi 
yilumanggela mola ode hulungo wau 
lolapali sukuru to Allahu Taaala. Lapatao 
uito Tio malo mita-mitangao roti wau 
uponula boito tulusi longohi mao to 
tahidudua o-Lio alihu taya-tayadulio mota 
totaa dadaata boito. 

17 Timongolio ngoaamilalo lolamela 
tunggula lobutuhu. Lapatao tahidudua 
li Isa malo himoo lebe lou aalo boito 
daatalio mopulaa dulo kalanji. 

18 Todulahee tuwau, tou ti Isa donggo 
hemodua tutuwau, tahidudua li Isa 
lonao mai ode o-Lio. Ti Isa lohintu 
mao olimongolio, "Modudua loiya lotau, 
tatoonu Wau botie?" 

19 Timongolio lolametao, "Woluo talo 
loiya tei Yahya Tamopolihua. Woluo olo 
talo loiya tei Elia, tawewo olo loloiya tala 
ngota lonabi tojamani muloololio mai 
tamaa tilumumulai." 

20 "Bo moduduó olimongoli lohihilao, 
tatoonu Wau botie?" yilintu mao li Isa. 

Tei Petrus lolametao, "Ti Paaalo Olongia 
Tamoo-poaahua tapilo danti mai lo Allahu 
Taaala." 

21 Lapataó ti Isa lotahuda to tahidudua 
o-Lio. "Diila mao polelea sama-samaata 
suali botie penu boli olita." 

22 Ti Isa lotahuda olo, "Walaó Manusia 
memangi musi modutolo dadaata wau 
tehengia lomongo taúwa wau mongo 
iimamu taúwa, wau guguu-ruwaalo 
agama. Tio mapateelio mate-mateelo 
mao, bo todulahu otolulio mamuli 
bongulo-Lio mai." 

23 Lapataó ti Isa lotahuda mao totaa 
ngoaamila tawoluo teto, "Tamotohilaa 
moduduo ola-U, musi molipatao polohuna 
daa lo batangalio lohihilao, momota 
salipulio timiidu dulahu, wau tulusi 
moduduo ola-U. 

24 Sababu taa u motohilaa momintengi 
tutumulio, maoolia lo tutumulio. Bo taa u 
mopobake tutumulio duolo polohuna daa 
ola-Ú mapoaahuwolo. 

25 Wolo paedaalio to tahingota-ngotaawa 
wonu ngoilanggubu dunia botie mowali 
hakuulio, bo tio moluusa wau oolia lo 
tutumulio? 

26Wonu tau moolito momasisi ola-U 
wau pongaajali-Ú, Walao Manusia olo 
mamoolito momasisi tau boito tou 
Tio meidungga mai wolo kawasaa- 

Lio, wau wolo kawasa li Paapa wau 
mamaa-laikatiyalo tamantali! 

27 Ototai mao: towolota limongoli teewe 
woluo tadiila mate tou tio diipo mooonto 
Allahu Taaala momalenta." 

28 Otanu ngodiminggu mola lapatao ti 
Isa helo ngaajali susuu-aliyaalo boito, Tio 
lodelo olei Petrus, Yahya wolei Yakobus 
ode huidee tuwau mola lodua. 

2ITou ti Isa donggo hemodua teto, 
laku-Lio malobolio wau boo-Lio malowali 
loputio hiinta-intaawa. 

30 Debolo taduulota, deúito-yito tei Musa 
wolei Elia lopobilohei batangalio wolo 
tinelo lonto sologa. Timongolio helo bisala 
woli Isa pasali lo opopate-Lio udiilalo 
mohiheo matolimoo-Lio to Yerusalemu. 

31 (9:30) 

32 Towakutu boito tei Petrus wau mongo 
tamanilio malei tuluhu, bo debolo lobongu 
lomola, wau looonto li Isa matine-tinela 
wau taduulota boito tihutihula wo-Lio. 

33 Tou taduulota boito malo lolaa mao 
li Isa, tei Petrus loloiya odeli Isa, "Paaa 

Guru, sanangi tutu ito teea. Lebe mopiohu 
amiaatia momongu mao kema tolo 

wale; tuwau uwoli Tuani tuwau uwolee 
Musa, wau tuwau olo uwolee Elia.” (Tei 
Petrus loloiya odito diila mongalati wolo 
uloiyalio.) 

34 Tou tei Petrus donggo bisabisala, 
timongolio matilaubei loheengo, tilinggula 
timongolio mailoohe. 

35 | apatio mao lonto heenga boito 
ilodungohe suala u lotahuda mai, 
"Tabotieelo Walau-U tatilulaotu-U, 
Dungohi mao Tio!" 

36 Tou suala boito malopoóyo, timongolio 
looonto li Isa tutuwau teto. Tahidudua li Isa 
hipooyonga wambao pasali ngoaamilalo 
boito, wau diila lopootaa penu boli olita 
wolo umaa iloontonga limongolio. 

37 Loloombulio mola ti Isa wau toulota 
tahidudua o-Lio lotuhutai lonto huidee 
boito, wau taa dadaata lonao mai odeli Isa. 

38 Talolai ngota lonto huungo lotaa 
dadaata boito malo nguatio, "Paaa Guru, 
tulungia mai bilohi mao walao watia -- tio 
ngota-ngotaalo walao watia! 

39 Wonu rohu umoleeta boito mopo 
ngongoto olio, tio bolo monguatiolo 
mola wau wawaio hemo buwalodu 

tunggula ngangolio he lumolombula. 
Rohu umoleeta boito laito hemo posikisa 
olio, wau diila mohuto lumuwalo monto 
olio! 

40 Mapilohile lowatia to tahidudua li Paaa 
u mopolahi rohu u moleeto boito, bo 
timongolio diila loowali." 

41 Ti Isa lolametao, "Mailaba timongoli 
botie! Tutuulio tutu timongoli tau-tauwalo 
tahelo halahu lonto dalalo u otutu wau 
diila palacaya! Tunggula omolua Wau musi 
motibiluloa woli mongoli, wau mosabali 
woli mongoli? Delowa mai walaumu boito 
odia mai!" 

4? Tou walao boito donggo dulu-dulungai 
odeli Isa, rohu umoleeta boito lopobanti 
olio wau lohutu wawaio helo buwalodu. 
Boti Isa lomalentao rohu umoleeta boito 
yilumualo wau walao boito maloluli. 
Lapatao walao boito luli yiludulio mao ode 
liyamolio. 

43 Ngoaamila tau hilinggolabe loóonto 
kawasa lo Allahu Taaala u odito udaaalio. 
Tou tau-tauwalo donggo hilinggolabe 
looonto ngoaamila u pilohutu-Lio, ti Isa 
malo tahuda to tahidudua o-Lio, 

44 "Poótuotalo mopio-piohulo mao wau 
diila lipata upilo tahuda-U mai botie: 

Walao Manusia mawuduolio ode kawasa 
lomanusia." 

45 Bo tahidudua li Isa boito diila mongalati 
tahuda-Lio boito. Suali boito hitua-tuawua 
u sangaja hetuuolo toli mongolio alihu 
timongolio diila mongalati. Bo timongolio 
moohe mohintu suali boito o-Lio. 

46 Towolota lo tahidudua li Isa malo 
hahaamawa pasali lo tatoonu monto 
olimongolio tapulito udaa. 

47 Otaawa li Isa pikiilangi limongolio, 
sababu uito Tio malohama taukikiia ngota 
pilopotihu-Lio totili-Lio. 

48 | apatao Tio lotahuda mao to tahidudua 
o-Lio, "Taa molilimo walao botie sababu 
Wau, boliilio mao mololimo ola-U. Wau taa 
mololimo ola-U, mololimo o-Lio talolao 
mai ola-U. Sababu taa upulito kikiio 
towolota limongoli, matio-tiolo tapulito 
udaa!" 

49 Tei Yahya loloiya mao, "Tuani, amiaatia 
looonto tau lopolahi lati to tangguli Tuani, 
wau amiaatia lodini olio, sababu tio diila 
lonto olanto." 

50 "Diila mao dinia tio," tahuda li Isa 
odelei Yahya wau to tahidudua li Isa 
wewolio, "Sababu taa diila moluwali 

olimongoli, boliilio mao motiwambao toli 
mongoli." 

>l Tou malembidu wakutuulio li Isa 
bintao-Lio mola ode sologa, Tio lohama 
mao putusani u monao ode Yerusalemu. 

22 Yi Tio lopoahu talo timulo wo-Lio. 
Tau-tauwala tailahula-Lio boito malonao, 
tulusi tilumuwoto ode kambungu tuwau 
to Samaria u lopodapato totoonulalo 
hitua-tuawua odeli Isa. 

>3 Bo tau-tauwalo to kambungu boito 
diila lohuto lololimo li Isa, sababu loilaalo 
daa Tio donggo dulu-dulungo ode 
Yerusalemu. 

34 Yi tou tahidudua li Isa, deúito-yito 
tei Yakobus, wau tei Yahya lotota pasali 
losuali boito, timongolio malo loiya, 
"Eeya, wolo Eeya mohuto, mongowatotia 
mohile tulu motuhutai monto hulungo mai 
mopobinasa totau-tauwalo botie?" 

>> Ti Isa lopalingao, tulusi loingo 
olimongolio. 

56 | apatao uito timongolio malonaó ode 
kambungu uwewo. 

37 Tou ti Isa wau tahidudua o-Lio donggo 
hemo tolonga mola lononaolio, woluo 
taa loloiya mao li Isa, "Paaa, watia yinao 
moduduo li Paaa penu boli deutoonu!" 


LUKAS 9.58-10.2 74 


58 Ti Isa lolametao, "Saligala oliyango, 
wau bulungi obeelealio, bo Walao Manusia 
diila otambati potibalatalo." 

59 Lapataó ti Isa lotahuda mao ode 
ngotaalio wewo, "Dudui mai Wau," Bo tau 
boito loloiya, "Paaa, polulia mai watia 
mohualingopo mola molobunga oliyamo 
lowatia." 

60 Ti Isa lolametao, "Huliimaó taamate 
molobungo taa matelio lohihilao. Bo yio, 
ponaolo wau pololade mota habari deu 
Allahu Taaala malo lumulo lomalenta." 

61 Woluo olo ngotaalio wewo talo loiya, 
"Paaa, watia yinao moduduo li Paaa, bo 
poluliyapo mai watia mohualingopo mola 
mohintu." 

62 Ti Isa lotahuda mao ode tau boito, "Taa 
umaa lolumula lomadeo, lapatao moili 
ode wulea, diila paatuti mowali pongawaa 
umati lo Allahu Taaala." 

] 0 ! Lapatao uito Eeya lolulaotaó 

pitu lopuulota muri poli, tulusi 
lalao olimongolio duduulota lotimulo 
wo-Lio ode timiidu kota wau tambati u 
manaoo-Lio. 

2 "Tilapulo u otoloolo dadaata," tahuda- 
Lio mao ode limongolio, "bo tamokalaja 
u mongotolao bo ngoidi. Sababu uito, 

pohilea mao totaa ohuúo lo halabolu alihu 
tio molao mai tamokalaja u mongotolo 
tilapulo pilomulo-Lio. 

3 Naa, pomonggatolo! Wau molao 
olimongoli debo odelo himba tohuungo 
saligala. 

4Diila podelo dompeti meaalo bututu 
losadaka, meaalo sapatu. Diila mao 
pohuheli tohuungo dalalo u mosalamu 
penu boli to ngotaalio olo. Wonu timongoli 
tumuwoto tobele ngowale, polelea mao 
mulomulo, 'Pohileaala dua moaahulo tato 
delomo bele botie.' 

> (10:4) 

6Wonu teto woluo taa u motohilaa dame, 
salamu dameemu boito matatapu to olio; 
wonu diila, muli potoulia mai salamu 
dameemu boito. 

7 Potitolaalo wambao tobele ngowale. 
Tolimoa mao wolo u pohintalio olemu teto, 
sababu taa u mokalaja ohaku mololimo 
wuupalio. Diila mao limbatao-limbatao 
monto bele ngowale ode bele uwewo. 

8Wonu timongoli meidungga tokota 
tuwau wau mola teto timongoli tolimoolio 
lou mopiohu, tamela mao wolo u 
pohintalio olimongoli teto. 

2 Poolulia mao tau-tauwalo tahi ngongota 
tokota boito, wau pohabaria mao totau- 
tauwalo teto, 'Allahu Taaala mahuaa 
molumulo momalenta odelo Olongia 
tohuungi mongoli.' 

10 Bo wonu timongoli meidungga tokota 
tuwau wau teto timongoli diila tolimoolio, 
lualao ode dalalo wau loiya mao, 

1l Tumbao peyahuo lokotamu u 
medembinga to oaato lami, polotao 
lami odelo poeela olemu. Bo ototai mao 
deu malembidei saaatilio Allahu Taaala 
molumulo momalenta odelo Olongia 
tohuungi mongoli!' 

12 Poótoloma mao, todulahu kiama, taulo 
Sodom malebe gambangi ambunguo lo 
Allahu Taaala wolo taulo kota boito!" 

13"Matopotala timongoli, Korajim! 

Wau matopotala timongoli, Betsaida! 
Humayaalio mamooo-linggolabeyalo 

u pilohutu tohuungi mongoli boito 
mapilohutu tokota Tirus wau Sidon, 
matantu tau-tauwalo mola teto malohiheo 
lolilihu to duduu-sawaalo limongolio, wau 
momake boo motilimi wau mopodutu 
peyahuo to lunggongi mongolio. 

14 Todulahu kiama, tau-tauwalo Tirus 
wau Sidon malebe gambangi ambunguo lo 
Allahu Taaala woli mongoli. 

Is Wau timongoli, Kapernaum! 

To pikiilangi limongoli, timongoli 
mapolaioolo demolo sologa? Diila! 
Tumbao timongoli bo mapomahulio ode 
nalaka!" 

16 Lapatao ti Isa lotahuda mao to 
tahidudua o-Lio, "Taa u modungohe 
olimongoli, modungohe ola-U. Taadiila 
mololimo olimongoli, diila mololimo 
ola-U, wau taadiila mololimo ola-U, diila 
mololimo olo to talolao mai ola-U." 

17Tapitu lopulu lota muri boito malo 
hualingai lou hiwengahe daa. "Eeya," loiya 
mao limongolio, "roroo-huwaalo umoleeta 
olo lodungohe to mongowatotia wonu 
mongowatotia momalenta olimongolio to 
tanggulo Eeya!" 

18Tj Isa lolametao, "Wau lodonto Ibilisi 
lodehu mai lonto hulungo odelo ilato. 

19 Ototai mao! Timongoli mailohiya-U 
kawasa alihu timongoli mowali modutaaa 
tulidu wau bambau wau mongantulu 
ngoaamila lotolo musu, wau diaaluo penu 
boli tuwau mao u mowali mopoo topotala 
olimongoli. 

20 Openu boli odito diila mao 
potiwengahu timongoli sababu roroo- 
huwaalo u moleeto modungohe olemu. 
Lebe mopiohu timongoli motiwengahu 
sababu tanggulumu leitulade tosologa." 

21 To wakutu boito olo, ti Isa leengahu 
sababu kiluwasa lo Rohullah. Ti Isa loloiya, 
"Paapa, Eeya takawa-kawasa hulungo wau 
dunia! Watia mosukuru toli Paapa sababu 
ngoaamilalo boito u hitua-tuawua u 
sangaja hetuuo li Paapa totau-tauwala tahi 
tootawa wau tahi o ilimua, bo piloilaalo 
li Paapa totau-tauwalo tadiila osikolawa. 
Uitolo umopo sanangi hilaa li Paapa. 

22 Toonulalo u hitua-tuauwa mailudu mai 
li Paapa to olaa-Tia. Diaaluo mao penu 
boli ngota tamotota to Walao, ngopohia 
li Paapa. Diaaluo olo tamotota li Paapa, 
ngopohia lo Walao: wau tau-tauwala 
toolita Walao boito yinao mopootaa li 
Paapa." 

23 | apatao ti Isa lomiloheó to tahiduduá 
o-Lio, tulusi lotahuda olimongolio 
wiwi-wiwi, "Mailo paaeda timongoli 
sababu maloóonto u iloontonga limongoli 
masaatia botie. 

24 Sababu eelai maó: Dadaata nabi 
wau olongia motohilaa momilohe u 

iloontonga limongoli masaatia botie bo 
timongolio diila mooonto. Timongolio 
ohilaa modungohe u ilodungohe limongoli 
masaatia botie, bo timongolio diila 
moodungohe." 

25 Lapataó ngotaalio guru lo agama 
lotibilohei u lopotala li Isa. Tio lohintu 
mao, "Paaa Guru, mawolo umusi pohutuo 
lowatia alihu mololimo tutumulo tutu wau 
ohiheo-hiheolo mao?" 

20Ti Isa lolametao, "Wolo u tulatulade 
todelomo Kitabi? Woloolo mola 
huhamaamu tomimbihu suali boito?" 

27 Tau boito lolametaó, "Tolianga mao 
Allahu Taaala Eeyamu lou lealeaatu 
lohilaamu, lou lealeaatu lojiwamu, 
lou ngoaamila lotolumu, wau lou 
totoonulalo aakalimu,' wau 'Tolianga mao 
timongotamu debo odelo yio motoliango 
batangamu lohihilao'." 

28 "Totametumu boito otutu," tahuda mao 
li Isa. "Pohutuwalo uito, yio matumumulo." 

23 Bo guru lo agama boito ohilaa 
mopobanali batangalio. Tio lohintu mao, 
"Tatoonu timongota lowatia boito?" 

30 Ti Isa lolametao, "woluo talolai ngota 
lolaahei lonto Yerusalemu ode Yerikho. 
Tohuungo dalalo tiluhu lo tamoo-lambata, 

ngopee yilate, tulusi tilolaalio mao 
banti-banti to dalalo lou palipali daa. 

31 Leitahua ti iimamu ngota naónaó olo to 
dalala boito. Tou iloontongalio tau boito, 
tio lohei mao ode ngotuwali lo dalalo 
lapatao lonao tulusi. 

32 Odito olo ngotaalio lo Lewi tanaónaó 
teto: toú iloontongalio tau boito, 
lohimbideo tio wau lopoo tuoto olio. Bo 
tio olo debo lohei mao ode ngotuwali lo 
dalaalo, lapatao lonao tulusi. 

33 Bo lapatio mao tau ngota lo Samaria 
donggo pasi-pasiyali, yilumaode olo teto. 
Tou looonto tau boito, mawunu-wunulo 
daa hilaalio, sababu motoliango. 

34 Yi diludulalio tau boito tulusi mapiloó 
belesilio paliilio wolo angguru wau 
yilunemio wolo yinulo, lapatao bilolulio 
papaa-liyaalo boito. Lapatao uito, 
mapilopo taelio tau boito to kolodailio 
lohihilao, tulusi dilelolio ode tambati 
pohuhepita ngowale wau yilawatialio. 

35 Toú loombulio mola tio lohama 
dulopita doi talaa wau yilohilio totaa 
ohuúwo lotambati pohuhepita boito wau 
loloiya, 'Lawatia mao tio, wau wonu woluo 

onggosi wewo, de watia tamomayali tou 
watia muli mohualingai'." 

36 | apatao ti Isa lopoó pulito silita boito 
lou lohintu mao odie, "To otolulota boito 
tatoonu, moduduo huhamaamu, talohutu 
odelo timongotalio monto taa u yilambatio 
boito?" 

37 Guru lo agama tapilo hintua boito 
lolametao, "Taa u malo tulungi tau boito." 
"Naa, naoolo wau pohutua mao odelo uito 
olo!" tahuda li Isa. 

38 | apatao ti Isa wau tahidudua o-Lio 
lotolonga mola lononao-Lio, tulusi 
leidungga to kambungu tuwau. Teto 
taabua ngota, tanggulio Marta, loloduo 
o-Lio ode belelio. 

39 Ti Marta owutato taabua tanggulio 
Maria. Ti Maria botie lotihuloo titiilia li Isa 
Eeya helo dungohe popoo-ngajalii-Lio. 

40 Boti Marta dadaata daa kalajaalio hemo 
ngulusi belelio. Tio lonaó mota odeli 
Isa wau loloiya, "Eeya, wolo Eeya diila 
pandungi oli Maria bo hemo poluli mao 
olaatia hemokalaja tutuwau? Ahuli mao tio 
motulungi mai olaatia!" 

41 "Marta, Marta!" tametao lo Eeya. "Yió 
molawalo wau bo hemo mikiilangi uito 
wau utie, 

42 lebe-lebe pomao u polohuna daa 
bo tuwau. Wau ti Maria malo lulaoto u 
mopiohu, udiila mowali hamaalo monto 
olio." 

] ] 'Todulahu tuwau ti Isa lodua 

totambati tuwau. Tou mailapato 
lodua ngotaalio lo tahidudua o-Lio loloiya, 
"Eeya, nte ajalia mai mongowatotia odelo 
tei Yahya helo ngaajali lodua to tahidudua 
olio." 

2 Yi ti Isa lotahuda mao olimongolio, 
"Wonu timongoli modua, loiya mao 
odie, 'Allahu Taaala, Eeyalo Paapa bo 
Tuwa-tuwaulo. Pohileaala dua Eeya 
tuboolo wau hulumatiolo. 

3 Wuduwalo mai timiidu dulahu uaalo 
upalaluo lo mongowatotia, 

4 Ambungua mai duduu-sawaalo 
mongowatotia, sababu mongowatotia olo 
hemo ngambungu timiidu tau taototala 
to mongowatotia. Wau diila mao polulia 
mongowatotia oolia lo palacaya towakutu 
mongowatotia yimontalalio."" 

> Ti Isa lotahuda mao to tahidudua o-Lio, 
"Humayaalio ngotaalio limongolio monao 
ode bele lo tamanilio to tomutaa lou hui, 
wau moloiya, 'Tamani bulotipo mai roti 
tolobotu, 

6 sababu tamaniú tadonggo todelomo 
nonao, boheli lohepitao ode bele wau wau 
madidu o uaalo pohinta olio.' 

7 Humayaalio tamani tanilaómu boito 
molametao odie, monto delomo belelio, 
'Diila mao posuusawa waú! Huhebu 
maleiuunti wau wau wolo mongo walauuu 
malo tuluhu. Wau diilalo moo bongu wau 
mongohi mai wolo-wolo olemu."" 

8"Lapataó woloolo mola?" Tahuda mao 
li Isa wumbutio mola. "Wau motahuda 
mai, 000! Openu yio tamanilio, tio diila 
tamohuto mobongu wau mongohi mai 
wolo-wolo olemu. Bo tumbao sababu 
yio diila molaasa moolito mohile to olio 
mololaalaaita, yi tio mamobongu olo wau 
mamongohi olemu wolo u palaluwomu. 

9 Oditolio, Wau motahuda mai olemu: 
Pohileelo, yi timongoli mawohialio: 
loloheelo, yi timongoli mamootapu: 
pongokoolo, yi huhebu mahuoolio olemu. 

10 Sababu tamohile mamololimo: 
tamololohu mamootapu wau tamongokoo 
mahuowalio tohuhebu. 

11 Towolota limongoli tingga woluo 
tiyamo tamongohi tulidu to walaio, wonu 
walaio mohile uponula? 

12 Meaalo mongohi bambau, wonu walaio 
mohile putito? 

13 Openu timongoli moleeto, debo otaawa 
limongoli olo mongohi u mopiohu towalai 
mongoli. Tidiyolo mao Allahu Taaala to 
Sologa! Allahu Taaala mamongohi mai 
Rohu-Lio to limongolio tamohile to o-Lio!" 

14Todulahu tuwau ti Isa lopohinggi rohu 
u moleeto yilumualao lonto ngotaalio 
buubu. Tou rohu u moleeto boito 
yilumualao, tau boito malo bisala. Dadaata 
tau lolinggolabu, 

15 ho woluo talo loiya, "Tio mowali 
mopohinggi rohu u moleeto sababu 
kawasa lo Beeljebulu, tauwa lorohu u 
moleeto boito." 

16 Woluo olo tau-tauwalo wewo taóhilaa 
mopotala li Isa, oditolio timongolio lohile 
li Isa mohutu u moolinggolabe odelo tuoto 
deu Tio leidungga mai lonto Allahu Taaala. 

17Bo otaawa li Isa makusudu limongolio. 
Yi Tio lotahuda mao olimongolio, "Wonu 
lipu tuwau mopoo mowali hipala-palateiya 
u tinggai mumuusua, lipu boito diila 
moo tahangi. Wau wonu ungaalaa tuwau 
mamo bubuualawa wau mumuusua ngota 
timongota, ungaalaa boito mamoantulu. 

18 Odito olo todelomo bele biluloa saaha 
li olongia lo Ibilisi; wonu ngopolemboa 
moloohulua wolo polemboa uwewo, 
yiladia boito mamoantulu. Timongoli 
hipoloiyawa deu Wau lopohinggi rohu u 
moleeto boito sababu kawasa lo Beeljebul. 

19Wonu odito, wolo kawasa lo tatoonu 
tahidudua olemu lopohinggi roroo- 
huwaalo u moleeto boito? Tahidudua 
olemu boitolo talo poilaalo mai deú 
timongoli tilala! 

20Bo Wau lopohinggi rohu u moleeto 
boito wolo kawasa lo Allahu Taaala, wau 
uito boliilio mao deu Allahu Taaala malo 
lumulo lomalenta tohuungi mongoli. 

21 Wonu tamolotolo ngota, wolo otingolo 
wimu-wimumuto, modaha belelio 
lohihilao, ngoaamila milikiilio mamoaahu. 

22 Bo wonu ngotaalio talebe molotolo 
moluhu wau moolaahe olio yi taa u lebe 
molotolo boito mamohehu ngoaamila 
tingolo u hepo ngakulio lotaa ohuúo 
lobele boito, lapatao molaya-layadeo 
ngoaamila balangilio. 

23 Taa u diila motiwambao de ola-U, 
tutuulio tutu moluwali ola-U, wau taa diila 
momantu ola-U, tutuulio tutu mopoolusa 
kalajaa-U!" 

24 "Wonu bolo rohu u moleeto mololaa 
mao tahingota-ngotawa, rohu boito 
momalito to tataa-mbatiyalo u mohengu 
u molololohe pohuhelialio bo diila 
motapulio. Masababu uito, tio moloiya, 
'Wau mamuli mohuwalinga mola ode bele 
u matilolau mai!' 

25 Toú tio leidungga mola odito, 
ilodunggalio bele boito belesi wau 
aaatulu. 

26 Lapatao tio lonaó wau lodelo pitu rohu 
uwewo ulebe mao moleeto wolio. Tulusi 
timongolio tilumuwoto ode delomo tau 
boito lapatao lotibiluloa teto. Wau pulitio 
mao owowoluwoa lotau boito lowali lebe 
loleetao wolo ubohulio." 

27 Lapataó ti Isa lotahuda mao odito, 
taabua ngota towolota lotaa dadaata boito 
loloiya li Isa, "Otutu sanangi tutu taabua 
talo potutu mai wau longohi tutu ole-Mu!" 

28 Boti Isa lolametao, "Lebe sanangi tutu 
poli taa u modungohe tahuda lo Allahu 
Taaala wau pohutuolio!" 

29 Toú tau-tauwalo donggo hiambua totili 
li Isa, Tio lopo tolonga mola bibiisalawa- 
Lio, "Ua-Lio mao. Donggo boli leetio 
tau-tauwalo tojamani botie. Timongolio 
meihutu tuwaulio moolinggolabu alihu 

timongolio moo palacaya ola-U. Bo 
timongolio diila tawohiyalo penu boli 
tuwau mao moolinggolabu, ngopohia 
moolinggolabu li Nabi Yunu. 

30 Odelo woloolo mola ti Nabi Yunu 
tuwaulio u moolinggolabe totau-tauwalo 
kota to Niniwe, odito olo Walao Manusia 
mamowali tuwaulio lo moolinggolabe 
totau-tauwala tojamani botie. 

31 Todulahu kiama Olongia Tabua monto 
Huliaalio mamobongu mai pee-peeenta 
wolo tau-tauwala tojamani botie, wau 
mopotuludu olimongolio. Sababu, u 
modungohe pongaajali lei Salomo 
tamolinepo, Olongia Tabua boito malo 
huwato ode u molaminga daa monto 
huudu dunia. Bo teea botia woluo talebe 
udaa wolei Salomo! 

3? Todulahu kiama, tuango lipu lo Niniwe 
mamobongu pee-peeenta wolo tau- 
tauwalo tojamani botie, wau mopotuludu 
olimongolio, sababu taulo Niniwe boito 
lolilihu to duduu-sawaalo limongolio tou 
tei Yunu lohutuba to limongolio. Bo teea 
botia woluo talebe udaa wolei Yunu!" 

33 "Diaaluo taa u mopoleitaa tohe lapataó 
tuuolio meaalo taubelio wolo tombe. 

Madutuolio tohe boito to oaato tohe, alihu 
taa tumuwotaó mamooonto tilangio. 

34 Mato yito tohe lobatanga. Wonu 
matomu motilango, ngoaamila batangamu 
mobaango daa. Bo wonu matomu 
mopulau, ngoaamila batangamu mowali 
modiolomo daa. 

35 Masababu uito, poodaha-dahaalo mao, 
diila bolo tinelo uwoluo to batangamu 
boito mowali modiolomo. 

36Wonu ngoaamila batangamu 
mobaango, wau penu boli ngotayadu diila 
modiolomo, yi ngoaamila batangamu 
boito mobaango daa debo odelo tilinela 
lotinelo tohe." 

37 Tou ti Isa lapato lotahuda mao, 
ngotaalio lo Parisi loloduo o-Lio lolamelo 
to belelio. Ti Isa malonaó mota lolamela 
teto. 

38 Taulo Parisi boito lolinggolabu lodonto 
li Isa lolamela lou diila longulo uluu-Lio 
loduduo wuudu lo agama. 

39 Sababu uito Eeya lotahuda mao olio, 
"Memangi timongoli tau-tauwalo Parisi 
u biasaalio hemo poobelesi manggo 
wau pingge towimbihu bulemengio, bo 
to batangamu lohihilao polupolu wolo 
palangi wau moleeto. 


LUKAS 11.40-45 89 


40 Timongoli mohulodu! Diila maa Allahu 
Taaala talohutu towimbihu bulemengio 
boito, malohutu olo towimbihu delomio? 

41 U woluo todelomo manggo wau 
pinggemu boito, uitolo umusi wohi mao 
limongoli totau-tauwalo mosikini. Wolo 
pohuli boito, ngoaamilalo mamowali 
belesi olemu. 

42 Matopotala timongoli, tau-tauwalo 
Parisi! Tilapulo lou pilomulomu debo 
odelo solasi wau denggu-denggu wau 
lamba-lamba uwewolio, yilohi limongoli 
ngotayade mopulu ode Allahu Taaala, bo 
uaadili wau motoliango to Allahu Taaala 
diila padulio limongoli. Lebe-lebe pamao 
uitolo u patutilio pohutuo mao limongoli, 
lou diila momalongo uwewolio olo. 

43 Matopotala timongoli, tau-tauwalo 
Parisi! Timongoli motohilaa huhuloaa 
u hehulumatio lotau todelomo bele 
potabiaalo, wau motohilaa hulumatiolio to 
papaa-taliyaalo. 

44 Matopotala! Timongoli debo odelo 
kuubulu u diilalo opaitalio, u hepo 
duduutaa lotau lou diila totatota lou tau." 

45 Tala ngota guru lo agama loloiya mao 
odeli Isa, "Paaa Guru, wolo tataa-heyaalo 
boito, ti Paaa malohina olami olo!" 

46 Ti Isa lolametao, "Matopotala timongoli 
olo, guguu-ruwaalo agama! Timongoli 
hemohile wolo mooohuú susuu-aliyaalo 
u mototolo wau hemongohi wuwuu- 
uduwaalo u hibuuheta, bo timongoli 
lohihilao openu bo ngoidi mao diila 
mohuto motulungi tau moponao uito. 

47 Matopotala timongoli! Timongoli 
lomongu kuubulu ode mongo nabi, 

u tumbao hepilate yila-yilatelo mao 
linenemoyamu lohihilao. 

48 Oditolio timongoli lohihilao lomasisi 
deú timongoli akolo wolo umaa pilohutu 
linenemoyamu, sababu memangi 
timongolio talomate yila-yilatelo mao 
mongo nabi boito wau timongolilo talo 
mongu kuubululio. 

49 Uito sababuulio Tinepo lo Allahu 
Taaala lotahuda, 'Waú mamolao mai 
ode limongolio mongo nabi wau 
mongo utoliya-U ngotayadu mapateelio 
mate-matelo mao wau ngotoyadu maa 
alinayalio!' 

50 Allahu Taaala mohutu mai uito alihu 
tau-tauwala tojamani botie mootapu 
hukumani sababu timongolio malomate 
yila-yilatelo mao u pilohutu limongolio 

tomongo nabi ngoaamila anggadu dunia 
botie pilopowali, 

>1 tumulalo mao monto pilomatea olei 
Habel yila-yilatelo mao demola pilomatea 
olei Jakaria yila-yilatelo mao uilowali 
towolota lomesba wau Bele lo Eeya. 
Pomalacayalo: Tau-tauwalo tojamani 
botie tantu mahuku-maniyolo sababu 
ngoaamilalo boito. 

5? Matopotala timongoli, guguu-ruwaalo 
agama! Uuunti u pomuo huhebu lo 
pongotota tahutahu to limongoli, bo 
timongoli lohihilao diila mohuto tumuwoto 
ode delomio u mololohe pongotota boito. 
Boliio mao timongoli hemo ngabu- 
ngabuto tau-tauwalo tahemo tolopani 
tumuwoto ode delomio!" 

53 Tou ti Isa lololaa mao tambati boito, 
guguu-ruwaalo agama wau tau-tauwalo 
Parisi helo tulete wolo ulintapo li Isa 
wolo mooohuu. Timongolio mahemo 
podudulao totoonulalo yiyintu u motota 
mao tuango hilaa lotau to o-Lio alihu Tio 
mohuto mobisala pasali lou dadaata suali. 

34Wau sambela uito timongolio hemo 
pootuoto tiootutua o-Lio wau hemololohe 
totala lou wolo u heloiyaa-Lio. 

] 2 l Hilihu-lihua tau hipo huhuuntula 

tunggula woluo tailo dutaaa to 
oaatio. Tou tau-tauwalo boito donggo 
hiambua ti Isa lotahuda mao ode 
tahidudua o-Lio, "Poodaha-dahaalo mao 
ragi tau-tauwalo Parisi, makusudu-U 
omunaapiki limongolio. 

2 Diaaluo utuutuó udiila oontonga, 
diaaluo u hitua-tuawua u sangaja 
hetuuolo wau diila tamo bonggali. 

3 U heloiya limongoli tou hui maódungohe 
towakutu dulahu; wau u pilolohumi 
mongoli ode bulonga lotau todelomo 
huwali heúheúto, mapo malalumu lomola 
moloopo-oopolo mao." 

4"Pootoloma mao, mongo sahabati-U! 
Diila mao oohe toli mongolio tamomate 
batanga mate-mateelo mao bo diila 
mowali mohutu ulebe mao leeto. 

> Mopiohulo poilaalo-U mai olemu 
tatoonu tawajibu oohe limongoli. Oohelo 
mola Allahu Taaala! Sababu lapatao 
momate mate-mateelo mao, Tio okawasa 
olo mopomahulo ode delomo nalaka! 
Pomalacayalo, Tiolo tawajibu oohe 
limongoli. 

6 Dinggota mohelu limo pilotali 
ngohalaga deeduluo mato lodoi upulito 

kikiio. Eleponu odito diaaluo penu boli 
tuwau mao olipata lo Allahu Taaala. 

7 Huwoo to lunggongumu olo mailiaapa 
ngoaamilalo, sababu uito diila mao oohe: 
timongoli lebe mao ohalaga daa wolo 
diding-gotawalo boito!" 

8"Pootoloma mao tidotutua: Tamo 
tolongaku totalu lotaa dadaata deu tio 
muri-U, tio matoloakuo olo lo Walao 
Manusia totalu lo mamaa-laikatiyalo 
Allahu Taaala. 

9 Bo tamomaahu totalu lotaa dadaata 
deu tio muri-U tio mapaahu olo lo Walao 
Manusia totalu lo mamaa-laikatiyalo 
Allahu Taaala. 

10Wonu tau moloiya u hitua-tuawua lou 
motehengi Walao Manusia, tio mowali 
ambunguolo; bo wonu tio mohina 
Rohullah, yi tio diila mowali ambunguolo. 

11 Wonu timongoli deloolio ode bebee- 
leyaalo potabiaala u butoolio totalu lo 
pamalenta meaalo takawa-kawasa, diila 
mao polowalo tomimbihu woloolo mola 
timongoli musi mopodulua batanga 
meaalo tomimbihu wolo umusi loiya 
limongoli. 

12 Sababu wolo umusi loiya limongoli 
boito maaajalio lo Rohullah olemu to 
wakutuulio.” 

13 Ngotaalio towolota lotaa dadaata 
loloiya odeli Isa, "Paaa Guru, nte ahuli mao 
li Paaa wutato lowatia molayadei halata 
ngotayadu monto halata u tilolaa mao 
liyamo lamiaatia." 

14Ti Isa lolametaó, "Wutato, tita 
talomuduo ola-U lowali hakimu meaalo 
tamooloyade pusaka towolota limongoli 
duulota?" 

15 Lapatio mao totaa ngoaamila tawoluo 
teto, ti Isa lotahuda, "Poodaha-dahaalo 
mao wau poulintapolo mola, diila bolo 
timongoli mowali tamaa. Sababu tutumulo 
manusia diila tolomodu mohalapu 
to okokayalio, eleponu halataalio 
laba-labaalo daata." 

16 Lapatao ti Isa lohungguli mao 
pohumaya botie, "Woluo taakaya ngota. 
Tio ohuta u hemongohi tilapulo ngohuntua 
daa. 

17 Taakaya boito mahemo mikiilangi mola 
todelomo hilaalio, 'Madidu otambati poli 
u polahuwalo tilapulo hutaú. Wolo aakaliú 
botia?' 


LUKAS 12.18-22 95 


18 Lapatao tio muli lomikiilangi mola wau 
loloiya to batangalio lohihilao, 'Naa, wau 
oaakali; yibunguu mapei longgaluú tulusi 
mapei bonguú ulebe udaa mao. Mota teto 
matahuwou paleú ngoaamila wau wolo 
babalangiú uwewo. 

19 Lapataó maloiyaú mao to batangaú 
lohihilao: Yio mapilaaeda! Totoonulalo 
umopio malo tapumu wau diila huaa 
mopulito ngotilonggadu ota-otaunualio 
mola. Pohuhelilo masaatia! Polamelolo 
pongilulo wau niimatiyalo tutumulumu!' 

20 Bo Allahu Taaala lotahuda mai olio, 
'Wuu tamohulodu! Tohuilo botie yio 
maamate, lapatao tatoonu tamaa mootapu 
ngoaamila okokaya u mailimoúmu ode 
batangamu boito?' 

21 Odieelo mola waliilio loú timiidu 
tahemo tolopani mowali kaya ode 
batangalio lohihilao, bo diila motolopani 
mowali kaya tomato lo Allahu Taaala." 

22 | apatao ti Isa lotahuda mao to 
tahidudua o-Lio, "Uito sababuulio Wau 
motahuda mai, 'Diila mao polawalo 
tomimbihu tutumulumu, wolo umaa 
polameli mongoli, meaalo wolo umaa 
pomake limongoli.' 

23 Tutumulo botie lebe mao lou aalo, wau 
batanga lebe mao wolo pakeyangi. 

24 Poótuota mao bubuu-lungiyalo paao! 
Timongolio diila helo pomulo, diila 
helolipu, diila olo ohudungu meaalo 
oyibungo. Bo Allahu Taaala helolaala 
olimongolio! Timongoli lebe ohalaga daa 
wolo bubuu-lungiyalo boito! 

25 Tatoonu towolota limongoli wolo 
ololawalio mowali mopohayao tutumulio 
eleponu bo ngoidi? 

26Wonu suali debo odelo kikiio leeto 
olo, madiila mowali pohutuo limongoli, 
yilongola molawalo u wewolio? 

27 Poótuota mao woloolo mola 
bubuu-ngawaalo patihu boito mobutu; 
bubuu-ngawaalo boito diila hipo kalajawa, 
diila olo hipo hewola; Bo Olongia Salomo 
taodito kayalio olo diila helomake boo u 
odito piohio odelo bubuu-ngawaalo boito! 

28 Huoyoto tohuta datahu wau luasi 
mobutu dulahe botie wau loombu mola 
mapobuolio tunggula maahu. Openu 
boli odito Allahu Taaala helo podadai 
huoyoto boito odito piohio. Tidiyolo mao 
timongoli! Bo timongoli diila boti palacaya! 

29 Oditolio, diila mad polawalo wau 
polingu tomimbihu wolo umaa polamelo 
wau yilumolo. 

30 Susuu-aliyaalo debo odelo uito 
heilapita lotaa diila motota lo Allahu 
Taaala. Lebe-lebe pomao otaawa lo Allahu 
Taaala limongoli deu timongoli palalu 
ngoaamilalo boito. 

31 Bo timongoli musi motolopani alihu 
Allahu Taaala momalenta to tutumulumu, 
yi uwewolio boito mawohi lo Allahu Taaala 
olo olemu. 

3? "Timongoli u bo ngoidi jumulaalio, diila 
mao oohe! Sababu Allahu Taaala limongoli 
sanangi mongohi mai olimongoli balakati 
monto Pomalentaa-Lio. 

33 Potaliyalo milikimu wau wohia mota 
doilio ode taa mosikini. Pohutua mao 
ode batangamu lohihilao dompeti udiila 
mowali moodulo, deuito-yito halata u 
tilahu tosologa. Halata boito diila mowali 
mooli sababu tamootaowa diila mowali 
mohama wau wale olo diila mowali 
mopolusa mao. 

34 Sababu toutoonu halatamu teto olo 
hilaamu!" 

35 Poódaha-dahaalo mao motaalua 
lotimiidu suali. Timongoli musi laito 

dapadapato mohiboo wau tohemu debo 
leileiito, 

36 tutuuwauwa odelo tahi pomayawa 
tadonggo dapadapato hemohima oli 
tuanilio mohualingai monto potihunggu 
lonika. Wonu tituani boito mohualingai 
wau mongokoa huhebu, timongolio 
mahuaa momuo huhebu. 

37 Donggo boli paedaalio tahi pomayawa 
u odungga donggo hemohima towakutu 
tituanilio meidungga mai. Pomalacayalo: 
tituani boito mamoti dapato wau mopoahu 
mao tahi pomayalio boito motihuloaa, 
tulusi tio mohinta olimongolio. 

38 Donggo boli paedaalio tahi pomayawa 
boito wonu tituani limongolio moodungga 
olimongolio donggo hiwimawa, eleponu 
tio meidungga to tomutaa lou hui meaalo 
lebe moboyu mai woleeto! 

39 Felai mao utie! Wonu otaawa lotaa 
ohuuwo lobele jamu ngoolo tamootaowa 
monao mai, tio mamo poodaha alihu 
tamootaowa diila tumuwoto ode delomo 
belelio. 

40 Sababu uito timongoli olo musi 
motidapato sababu Walao Manusia mamei 
dungga mai tosaaati udiila helantobu 
limongoli.” 

41 "Eeya, wolo pongaajali boito pilomatuju 
lo Eeya ode mongowatotia meaalo totaa 
ngoaamilalo?" yilintu mao lei Petrus. 

42 Eeya lolametaó, "Tatoonu 
tamoomayawa u tatapu wau molotolo 
hilao wau molinepo tilinggula piluduo 
lituanilio mowali taúwa lo tahi pomayawa 
wewolio alihu tio mopotamela olimongolio 
to wakutuulio? 

43 Donggo boli sanangilio tamoomayawa 
boito wonu tituanilio mohualingai wau 
moodungga olio donggo hemoponao 
tuugasilio! 

44 Pomalacayalo: Tituani boito mamo 
pomalacaya mao ngoaamila halataalio to 
tamoomayawa boito. 

45 Bo wonu tamoomayawa boito moloiya 
todelomo hilaalio, "Tuani donggo mohiheo 
watia mohualingai,' tulusi tio momate 
ngoaamila tamomayawa wau molamelo 
mongilu tunggula huwoaalo, 

46 yi tituanilio mamo hualingai todulahu 
wau jamu udiila ota-otaawa mao. 

Wau tamoomayawa boito mapateelio 
mongo-mongongotolo mao lituanilio wau 
pohutuolio ngopaladu wolo tau-tauwalo 
tadiila modungohe to Allahu Taaala. 

47 Tamoomayawa tamotota hilaa 
lituanilio, bo diila motidapato wau diila 
mohutu u kahandakio lituanilio boito, 
mabuboalio mongo-mongongotolo mao. 

48 Bo tamoomayawa tadiila motota 
u otohilaa lituanilio, lapatao mohutu 
hitua-tuawua utalatala tilinggula musi 
buboalo, yi mabuboalo lou moheelo 
wambao. Sababu taa u mailohia dadaata, 
monto olio mopohilelio wolo mooohuú 
u dadaata olo. Wau tamaa pilo-malacaya 
mao udadaata, monto olio mapohilelio 
wolo mooohuú u dadaata olo." 

49 "Waú dungga-dungga mai mopotoodei 
u moopobu todunia botie. Donggo boli 
piohio wonu tululio madilumeito! 

>0 Donggo woluo polodutolo polu- 
polutuo umusi dutola-Ú. Wau hilaa-U 
balisa daa toú uito boito diipo motoduo 
mal. 

>! Wolo to lantobi mongoli Wau 
meidungga mai modelo polodame ode 
dunia? Diila, diila polodame bo wambao 
pololawani. 

5? Tumula mao botia ungaalaa tilitangoa 
lou limolota tinggai motehengia, toulota 
moluwali taduulota meaalo taduulota 
moluwali tatoulota. 

53 Tiyamo mamoluwali walaio talolai wau 
walaio talolai mamoluwali oliyamolio. 
Tiilo moluwali walaio bua wau walaio bua 
mamoluwali oliilolio. Tiilo moluhengo 
mamoluwali moluhengio bua wau 
moluhengo bua mamoluwali tiilo 
moluhengio." 

34 Ti Isa lotahuda mao olo totaa 
dadaata, "Wonu timongoli mooonto 
heengo mobotulo ode ambahu otolopa, 
timongoli huaa moloiya, 'Madidiyalo.' Wau 
otu-otutuulo mao dilidia mai. 

>> Wonu timongoli moolaasa dupoto 
meidungga mai monto hulialio, timongoli 
mamoloiya, 'Mamopatu mai' Wau 
otu-otutuulo mao mopatu. 

>6 Timongoli taa u motohilaa diila 
otu-otutuulo mao! Timongoli mowali 
motakusili loú momilohe owowoluwoa 
lohulungo wau dunia. Yilongola 
tutuuotaalo jamani botie diila mowali 
takusilio limongoli?" 

7 "Yilongola timongoli diila molantu 
lohihilao wolo ubanali? 

58 Wonu woluo tau mopodulohu 
olimongoli ode bubutoo, tolopania mao 
tiootutua u mopoo lapato palakala boito 
wolio tou timongoli donggo tohuungo 

dalalo. Wonu diila, de tio tamodedea 
olimongoli ode talu lobutoó wau butoo 
boito mamohudu olimongoli ode Pulisi, 
wau Pulisi mamopo tuwoto olimongoli ode 
delomo tutupa. Pomalacayalo! 

>? Timongoli diila talumualai monto 
tutupa boito tou diipo moobayali dintamu 
ngoaamila." 

] 3 l Towakutu boito tau lohungguli 

mao li Isa tomimbihu dengolo 
lota taulo Galilea tapilate lei Pilaatu, tou 
timongolio donggo hemo podewo bake 
ode Allahu Taaala. 

2 Lomaahamu silita boito, ti Isa lotahuda 
mao, "Sababu tau-tauwalo Galilea boito 
pilatelio yila-yilateelo mao debo odelo 
uito, wolo helantobu limongoli uito 
bukutiilio timongolio lebe odusa wolo 
ngoaamila taulo Galilea uwewolio? 

3 Sama-samaata diila! Bo eelai mola: 
wonu timongoli diila molilihu monto 
duduu-sawaalo limongoli, timongoli 
ngoaamila debo mate olo, debo odelo 
timongolio. 

4Woloolo mola olo wolo mopulaa 
walulota tailate to Siloam, tou monala 
boito lolemba olimongolio? Wolo 
uito tolantobi mongoli mopobayahei 

olimongolio lebe odusa wolo tau-tauwalo 
wewo tabilu-biluloa to Yerusalemu? 

> Sama-samaata diila! Peeentapo 
potahuda-U mai: Wonu timongoli diila 
molilihu monto duduu-sawaalo limongoli, 
timongoli ngoaamila maamate olo debo 
odelo timongolio." 

6 Lapataóo uito ti Isa malo hungguli 
olo pohumaya botie, "Woluo tahingota- 
ngotawa obungo lo ayu ara to ilengi lo 
anggurulio. Todulahu tuwau lonao tio 
mota lopeehu hungo lo ara boito, bo diila 
lootapu openu bo ngobotu. 

7 Oditolio, tio loloiya mao to tamoo- 
kalajawa ilengilio, 'Bilohi, matolo taunu 
watia hemonao mai mopeehu hungo lo ara 
u tobungo lo ara botie, bo diila hemootapu 
openu bo ngobotu. Luwodelo bungo lo 
ayu boito! Tio bo hemo poopulito sati lou 
aalo monto huta!' 

8Bo tamoomengia boito lolametaó, 
'Huliaalo mao tio tumutumulo toú 
ngotaunu pomola, Tuani. Watia mamomati 
huta topalitio wau dutuwalo puupuki. 

9 Tanu tio de momungo mai totaunu 
talutalu botie. Bo wonu diila, mowalilio ti 


Tuani mei luwodeo'. 

10Tou dulahu Saabati tuwau, ti Isa 
longaajali tobele ngowale potabiaalo. 

11 Mota teeto woluo taabua ngota tamaa 
mopulaa walu lotaunu mongongoto, 
sababu woluo rohu u moleeto todelomo 
batangalio. Taabua boito bunggu wau 
sama-samaata diila mowali timihulo 
motulidu. 

12 Tou ti Isa lodonto olio, maa ilibode 
li Isa tio, “Ibu, ti Ibu molopato monto 
ngongoti Ibu!" 

13 Lapatao ti Isa loleaapu mao yimbupulu 
lotaabua boito, wau to saaatilo boito tio 
matilimihulo lotulidu tulusi lomuji Allahu 
Taaala. 

14 Tauwa lobele potabiaala boito 
moloingo, deu ti Isa lopooluli tau todulahu 
Saabati, sababu uito tio loloiya mao 
totau-tauwalo, "Woluo wolonggui mola 
u mokalaja; ponaolo mai to duduu- 
laheyaalo boito mei pooluli, diila mao 
todulahu Saabati!" 

15 Feya lolametao, "Munapiki timongoli 
botie! Todulahu Saabati ngoaamila tau 
momuli sapi meaalo kolodailio monto 
lantunga wau deloolio ode bulemengio 
mota pelumolio. 

16 Naa, teea botia woluo taabua ngota 
wali mai lei Abraham, umaa mopulaa 
walu lotaunu hiheolio ilotihuta lo Ibilisi. 
Wolo tio diila mowali huliyalo to tihutalio 
todulahu Sabati?" 

17 Totameti Isa boito malodhutu mumuu- 
suwaalo li Isa loolito daa, bo ngoaamila 
tau-tauwalo wewolio sanangi looonto 
tilolahepaalo moolinggolabe u pilohutu li 
Isa. 

18 Ti Isa lohintu mao, "Wonu bolo Allahu 
Taaala momalenta, tingga woloolo mola 
owowoluwoalio? Mahinta woloolo mola 
mowali pobandingiyo-U mao? 

19 Owowoluwoalio debo odelo pohumaya 
botie. Bili losawi ngobotu hilama lo 
tahingota-ngotawa tulusi pilomulolio 
to ilengilio. Bili losawi boito malobutu 
mai tulusi lowali ayu ngobungo, wau 
bubuu-lungiyalo mai lohutu beelealio to 
tataa-ngowaalo ayu boito." 

20 Peéentapo ti Isa lohintu maó, "Wonu 
Allahu Taaala momalenta, mahinta 
woloolo mola mowali pobandingiyo-U 
owowoluwoalio? 

21 Owowoluwoalio yito debo odelo ragi 
u hilama lotaabua ngota wau ilulau wolo 

wopato pulo loliiteli labu, tunggula lolesi 
ngoaamilalo." 

22 Todelomo nonaó ode Yerusalemu, 
ti Isa lolibaya to kokoo-tawaalo wau 
kakaa-mbunguwalo sambela helo 
ngaajali. 

23 Lapataó woluo talohintu o-Lio, "Paaa, 
wolo bo ngoidi wambao taa umapo 
aahuwolo?" 

24 Ti Isa lolametaó, "Potolopanilo u 
tumuwoto moli huhebu umeepito. Sababu, 
eelai! Dadaata tahemo tolopani tumuwoto 
bo diila mowali. 

25 Towakutu taa ohuúwo lobele mobongu 
wau moheúta huhebulio, timongoli 
hitihula to bulemengio wau hemo 
ngoko-ngokoo sambela hemoloiya, 
'Tuani, huowalo mai huhebu olamiaatia!' 
Tituani boito mamo lametai, 'Diila otaawa 
lowatia timongoli lonto utoonu!' 

26 Timongoli mamolameta, 'Amiaatia 
malo lamelo wau longilu woli Tuani, wau 
ti Tuani malo ngaajali olo to dadaa-lalaalo 
lokota lamiaatia!' 

27 Boti Tuani boito mamoloiya poli, 'Diila 
otaawa lowatia timongoli lonto utoonu. 
Pohinggi mao monteea, timongoli tahipo 
hutua u moleeto!' 

28 Toú timongoli mooonto olei Abraham, 
Isihaka wolei Yako wau ngoaamila nabi 
hiwengahe todelomo Dunia Bohu lo Allahu 
Taaala, mahumoyongo timongoli wau 
modutolo sababu timongoli lohihilao 
polahilio ode bulemengio! 

29Tau-tauwala mamonaó mai monto 
tiimulu wau otolopa, monto tilayo wau 
hulialio, wau mamo tiwengahe todelomo 
Dunia Bohu lo Allahu Taaala. 

30 Tutuulio tutu, woluo tapulitio 
mamowali tabohulio, wau woluo tabohulio 
mamowali tapulitio." 

31 Towakutu boitolo, woluo dengolo 
lota taulo Parisi lonao mai odeli Isa wau 
loloiya, "Diila mao potitola tewe! Naolo 
ode tambati uwewo, sababu tei Herodes 
ohilaa momate mateelo mao ole-Mu." 

32 Ti Isa lolametaó, "Ponaólo poótaa mao 
totaa diila ohunalio boito, 'Dulahee botie 
wau loombu Waú mopolahi rohu u moleeto 
wau mamo pooluli taa mongongoto, bo 
todulahee otolulio, Waú mamopoo lapato 
kalajaa-Ú.' 

33 Openu odito Wau mamusi 
mopotolonga mola lo nonao-U 
todulahee botie, loombu wau loombu 
ngonu, sababu diila mopiohu nabi ngota 

pateelio mate-mateelo mao to bulemengo 
Yerusalemu. 

34 Yerusalemu, Yerusalemu! Mongo nabi 
hepilatemu yila-yilateelo mao! Motiidu 
tamailao mai lo Allahu Taaala hepilaimu 
lobotu tunggula yilate! Mapoo ngoolo Waú 
ohilaa moloopu tuango lipumu odelo tiilo 
lomaluo modaha mongo walaio towalungo 
polipio, bo yio diila mohuto! 

35 Sababu uito Allahu Taaala diilalo 
wolemu. Ototai mao, tumula mao botia 
yio diilalo mooonto ola-U, tunggula 
yio moloiya, 'Mabala-balakatilo Tio 
tadungga-dungga mai to tanggulo FEeya." 
] 4 | Todulahu Saabati tuwau ti Isa 

lonao lolamelo tobele ngotaalio lo 
Parisi tao tanggulo. Teto tau-tauwalo helo 
pootuoto li Isa lou motombipidu. 

2 Yi malonaó mai odeli Isa ngotaalio tamo 
ngongoto ombongo momatango u oaatio 
wau uluulio himata-matanga. 

3Tulusi ti Isa lohintu mao to guguu- 
ruwaalo agama wau tau-tauwalo Parisi 
tawoluo teto, "Moduduo wuudu lo 
agamanto, tingga mowali ito mopooluli 
taa mongongoto todulahu Saabati meaalo 
diila?" 

4 Guguu-lawaalo agama wau tau-tauwalo 
Parisi boito bo wambao lotipooyo. Tulusi 
ti Isa lotiangai tau boito wau lopooluli olio, 
lapatao lopoahu olio lonao. 

> Lapatao uito ti Isa lotahuda mao 
totau-tauwalo, "Humayaalio ngotaalio 
limongoli owalao ngota meaalo sapi 
tuwau ulodehu ode delomo ali todulahu 
Saabati, wolo diila huaa bantangalo ode 
bulemengio walao meaalo sapi boito tou 
boitolo?" 

6 Diaaluo penu boli ngotaa mao taloo 
tameto li Isa tomimbihu suali boito. 

7Ti Isa lodonto mao woluo tahe tiloduo 
tahi polulaoto tataa-mbatiyalo u mopiohu 
daa. Sababu uito Tio malongohi pangaajali 
odie olimongolio ngoaamila. 

8"Wonu bolo timongoli toduwolio ode 
potihungu lonika, diila mao potihuloaa 
tokadela uhulu-hulumati. Sababu diila 
otaawa bolo woluo ngotaalio wewo talebe 
polohuna daa wolemu matilo duwolio olo, 

9tilinggula taa ohuuwo lobele tamaa 
loloduo olimongoli duulota boito, 
wolo pakusa monao mai ode olemu 
wau moloiya, 'Maaapu, tambati botie 
mapilohetu ode tamu boito.' Yi wolo 

woolito daa yio bolo pakusa motihuloaa 
totambati to dibalaka daa. 

10 Sababu uito, wonu timongoli 
toduwolio, polulaotolo tambati u to 
dibalaka daa, alihu taa ohuuwo lobele 
mamonao mai ode olemu wau moloiya, 
'Tamani, toduwolo motihuloaa totambati 
ulebe mopiohe.' Lou odito timongoli 
hilulumatilio totalu lo ngoaamila tatiloduo 
uwewo. 

11 Sababu timiidu tamopolaio lobatanga 
mapo dupapaalio, bo tamoti dupapa 
lobatanga mapolaiolio." 

12 Tulusi tahuda mao li Isa totaa ohuuwo 
lobele, "Wonu bolo yio moloduo tau ode 
potihunggu molamela dulahu meaalo 
melamelo hui, diila mao poloduo tamani 
meaalo wutato, meaalo mongo ilaato, 
meaalo tiheedumu takaya. Sababu de 
timongolio tamaa moloduo olemu olo, 
wau lou odito yio mololimo pahala to 
huhutuumu. 

13 Oditolio, wonu bolo yió mohutu 
potihunggu, toduwaalo taa mosikini, taa o 
aibu, taa didu mowali monao, taapitoo. 

14Yi6 mabalakatia-Lio mai, sababu 
tau-tauwalo boito diila tamoo baalasi 
opopiohumu. Opopiohumu mawohia mai 

pahala lo Allahu Taaala tou tau-tauwalo 
tamopiohu muli potumulo-Lio mai monto 
opopate. 

1 Tou tala ngota talo lamelo peé- 
peeenta teto loodungohu tahuda li Isa, tio 
loloiya, "Paeeda daa taa umaa molamelo 
pee-peeenta wolo Allahu Taaala wonu Tio 
meidungga odelo Olongia!" 

16 Boti Isa lotahuda mao ode tau boito, 
"Towakutu tuwau woluo ngotaalio 
talohutu potihungu uleidaa wau loloduo 
taa dadaata. 

17Tou mawakutuulio u molumulo 
potihunggu, tau boito lopoahu 
tamoomayawa olio lonao ode tahe 
tiloduo wau loloiya, 'Toduwolo monao 
mai, ngoaamilalo mahidapata!' 

18 Bo timongolio ngoaamila, ngota-ngota 
mahi pohilea maapu. Tabohulio loloiya 
mao ode tamoomayawa boito, 'Watia 
boheli lotali mao huta ngopita wau palalu 
mota palakisa lowatia. Maapuwa mai 
watia.' 

19 Tawewo loloiya, 'Watia boheli lotali sapi 
limo lo panggalo, wau ohilaa yimontalalo 
sasaa-piyaalo boito. Maapuwa mai watia.' 

20 Tawewo poli loloiya, 'Watia boheli 
lonika mao, sababu uito watia diila 
moonao mai." 

21 Tamoomayawa boito lohualingo wau 
lopootaa suali boito odeli tuanilio. Tituani 
boito maloingo daa wau loloiya mao to 
tamoomayawa olio. 'Huaa ponaolo ode 
dadaa-lalaalo daa wau huhuu-lupilowalo 
to kota. Tianga mai taa mosikini, taa 
o aibu, taapitoo wau taa didu mowali 
monao.' 

22 Lapataó tamoomayawa boito loloiya 
mao, 'Tuani, palenta li Tuani mapilo 
ponao, bo tambati donggo dadaata.' 

23 Tulusi tituani boito loloiya, 'Ponaólo 
mota ode dadaa-lalaalo daa wau huhuu- 
lupilowalo to bulemengo kota, wau 
wuntuli mao tau-tauwalo monao mai, 
alihu beleu mopolu. 

24 Poótoloma mao! Diaaluo penu boli 
ngota monto tahe tiloduo tamaa tiloduo 
boito mamoolaasa uaalo potihunggu laatia 
botie!"" 

25 Dadaata tau loduduo lonao woli Isa. 
Ti Isa maloili wau lotahuda mao ode 
limongolio, 

26 "Wonu taa monaó mai ode ola-U, 
bo lebe motoliango oliilolio, oliyamolio, 

dilelio bua mongo walaio, mongo wutatio, 
tumbao batangalio lohihilao, tio diila 
mowali muri-U. 

27 Taa u diila mohuto momota salipulio 
wau moduduo ola-U, diila mowali muri-U. 
28 Wonu ngotaalio limongoli motohilaa 

momongu monala tuwau, tantu tio 
mamotihuloo molekenipo onggosilio alihu 
otaawalio wonu doilio mootuheto mopoo 
lapato monala boito meaalo diila. 

29 Sababu wonu moilaalo mai tio diila 
mowali mopoo lapato uito, lebe-lebe 
pomao pandasilio mapilohutu, yi 
ngoaamila tau u mooonto kalaja boito 
mamohanti olio. 

30 Timongolio mamoloiya, 'Wii, tau botie 
momongu, bo diila mowali mopoo lapato!' 

3lWonu olongia ngota taopajule 
mopulolihu lota motohilaa mopaatea wolo 
olongia wewo taopajule dulo pulolihu 
lota, tantu olongia boito mamo tihuloo 
motimbangipo meimulo wolo tio moo 
tahangi moluwali musulio boito. 

32 Wonu otaawalio u tio diila molotolo, 
matantu tou musulio boito donggo 
molamingo, tio mamolao utolialio motaa 
mohile modaamea." 

33 Pulitio mao ti Isa lotahuda, "Odito 
olo woli mongoli. Diaaluo penu boli 
ngotaa mao limongoli mowali muri-U, 
wonu tio diila mopobake totoonulalo u 
hitua-tuawua." 

34 "Watingo boito mopiohu, bo wonu 
diilalo olamita tingga mowali muli poo 
panggelolo?" 

35 Diilalo ohunalio, mopio ode 
halabolu meaalo ode puupuki. Oditolio 
tapilaalo mao wambao. Wonu obulonga, 
podungohulo!" 

] 5 l Todulahee tuwau, dadaata tahi 

potagia beya wau tau-tauwalo tahe 
anggapuolio diila mopiohu lotuango lipu, 
mai lodungohe li Isa. 

2 Tau-tauwalo Parisi wau guguu-ruwaalo 
agama mahibiihe. Timongolio loloiya, 
"Wii, tau botie lololimo tau-tauwalo tadiila 
mopiohu wau tumbao lolamela woli 
mongolio!" 

3 Masababu uito ti Isa lohungguli mao 
ode limongolio pohumaya botie. 

4"Humayaalo mao ngotaalio limongoli 
ohimba ngohetuto lapatao tio iloolia 
tuwau -- tingga wolo umaa pohutuolio? 
Matantu tio mololaa mao himba u tio 
lopulaa tio boito tohuta luasi u pilobutua 

lohuoyoto, wau mota mololohe u mailooli 
boito tunggula motapu. 

> Wau wonu muli motapulio mai himba 
boito, tio mameengahe daa tilinggula 
himba boito mapotaalio to binggungio, 

6 tulusi deloolio mohualingo. Lapataó 
tio motiango mongo tamani wau mongo 
tiheedio, wau moloiya mao, 'Dulo ito 
motiwengahu. Himbau uilooli maluli 
lotapuú mai!' 

/Naa, oditolo olo tosologa woluo 
wengahe ulebe udaa totaa ngota odusa 
molilihu, wolo taa tio lopulaa tio lota 
tamaa lopiohe wau diila palalu molilihu." 

8"Meaalo humayaalo mao taabua ngota 
odoi mopulo pita doi talaa, tulusi iloolia 
ngopita -- tingga wolo umaa pohutuolio? 
Tio mamo podeito tohe wau mongaato 
belelio wau mololohe penu boli deutoonu 
tunggula motapulio doi boito. 

2Toú motapulio mai doi boito, tio 
motianga mongo tamanilio wau mongo 
tiheedio, tulusi moloiya mao, 'Wau sanangi 
daa maluli loodungga doiú uilooli. Dulo 
ito motiwengahu!' 

10 Odito olo malaikati lo Allahu Taaala 
meengahu wonu woluo ngotaalio 

tamoleeto molilihu monto duduusaalio. 
Pomalacayalo!" 

11 Ti Isa luli lotahuda mao, "Woluo tiyamo 
ngota owalao mongo lolai duulota. 

12 Tawali-yali loloiya mao olio, 'Paapa, 
wohia mai ode laatia masaatia botie 
tayadu lowatia monto okokayanto. 
Oditolio tiyamolio malo layadeo 
okokayalio boito towolota lomongo 
walaio.' 

13 Ngoolohui mola lapatio mao walaio 
tawali-yali boito malo potali tayadio, 
tulusi lonao odelipu tuwau u molamingo. 
Mola teto tio malo poloyali doilio boito lou 
tumutumulo bo hemo tisa-tisanangi. 

14Tou doilio malo pulito ngoaamila, lipu 
boito ilodungga lo polobiti daa, tilinggula 
tio masilikisa. 

15 |apatao tio malonao mota lokalaja 
to ngotaalio lotuango lipu teto, tamaa 
lopoahu olio ode halabolulio u lodaha 
boilio. 

16 Malo odito polaangio tilinggula tio 
ohilaa molamela uaalo lo bobooiyaalo 
boito. Eleponu tio malo odito polaangio, 
diaaluo mao penu boli ngota tamopo 
tamela olio. 

17 Pulitio mao tio lotota mai loutau wau 
loloiya, 'Tau-tauwalo tahipo kalajawa 
toliyamau o uaalo dadaata daa, wau wau 
tewe ngopee yilate lopolaango! 

18 Wau mamo monggato wau monaó 
odeliyamau, wau moloiya olio: Paapa watia 
mailodusa to Allahu Taaala wau toli Paapa. 

19 Diilalo paatuti watia tanggulalo walai 
Paapa. Anggapualo mao watia ngotaalio 
tahemo kalaja toli Paapa.' 

20 Yi lomonggatolo tio lohualinga odeli 
paapalio. Donggo molamingo monto 
bele, tio mailoontonga lipaapalio. Loú 
lodehu daa hilaa lipaapalio tilumetea mota 
lodunggaya wolio, tulusi longoode wau 
lodiilo olio. 

21 'Paapa,' loiya mao lowalaó boito, 'watia 
mailodusa to Allahu Taaala wau toli Paapa. 
Diilalo paatuti watia tanggulalo walai 
Paapa.' 

22 Boti paapalio malo tiangai tahi 
pomayalio wau loloiya, 'Aliheo! Hamaa mai 
boo u mopiohe daa, wau popakea mao 
olio. Popohulia mao hualimo to tingongoa 
lo uluulio, wau sapatu to oaatio. 

23 Lapataó uito podedeai sapi kikiió 
u molingohu wau olota mao. Ito 
mamolamela wau motiwengahu. 

24 Sababu walauuu botie mailate, 
masaatia luli tilumumulai; tio mailooli 
masaatia luli lotapu mai.' Tulusi timongolio 
malohutu potihunggu. 

25 Toú boito, walao tamohuhula donggo 
to halabolu. Tou tio malo hualingai wau 
malembidu bele, tio maloo dungohe 
muusiki wau tahi pongelunga. 

26 Tio malo tiango tala ngota lo tahi 
pomayalio, tulusi lohintu mao, 'Wolo u 
malowali tobele botie?' 

27 Tamoomayawa boito lolametaó, 
"Tawali-yali li Tuani malo hualingai! 

Wau tiyamo li Tuani malei olotaó sapi u 
molingohu, sababu maluli lotapulio mai 
walaio todelomo owowoluwoa uloaahu!' 

28 Walaio tamohuhula boito maloingo daa 
tilinggula didu lohuto tio tilumuwoto ode 
delomo bele. Tulusi tipaapalio yilumualai 
wau lomaluto olio tilumuwoto. 

29 Bo tio loloiya mao, 'Ilotaa-taunuwalio 
mola hiheolio watia helo kalaja tiootutua 
toli Paapa. Diipo peeenta mao watia helo 
buutola topalenta li Paapa. Wau wolo u 
mailohi li Paapa olaatia? Openu bo batade 
tuwau diipo peeenta mao yilohi mai li 
Paapa olaatia u mohutu potihunggu wolo 
mongo sahabati lowatia! 

30Walai Paapa boito malo poópulita 
okokaya li Paapa wolo mongobua suntali, 
bo odito tio lohualingai, pilongolota li 
Paapa walao sapi u molingohu olio!' 

31 'Walauuu,' tametao li Paapalio, 'yió laito 
wolaú tewe. Ngoaamila hakuuú hakuumu 
olo. 

32 Bo ito wajibu mohutu potihunggu 
wau motiwengahu, sababu wutatumu 
tawali-yali boito mailate, bo botia luli 
tilumumulai; tio mailooli, bo botia luli 
lotapu mai." 

] 6 l Ti Isa lotahuda mao to tahidudua 

o-Lio, "Woluo taakaya ngota. Tio 
opogawee ngota tamotota mongulusi doi 
u hemo ngulusi okokayalio. Taakaya boito 
lololimo pootaa deú pogaweelio boito 
malo poloyali doilio. 

2 Oditolio matiliyangio mai pogawee 
tahe mongulusi doilio boito wau loloiya, 
'Wolo utie umailo dungoheú tomimbihu 
olemu? Masaatia, podulohe mai olaú wolo 
wimu-wimumuto tomimbihu kalajamu 
hemo ngulusi okokayau. Yio madiilalo 
mowali pogawee mongulusi doiú.' 

3 Yi pogawee boito mahemo mikilangi 
mola, 'Mawolo u pohutuwou botia? 

Tituaniú mamopo huheli olaú. Momati wau 
diila molotolo; mohile-hile wau moolito. 
4Wau o aakali; wonu wau mailinggilio, 
waú musi otamani dadaata tamohuto 
mololimo olaú tobele limongolio!' 

> Oditolio pogawee boito malo tiangai 
timiidu taa obiloli toli tuanilio. To 
tabohulio, tio loloiya mao, 'Ngoolo 
bilolimu toli tuaniu?' 

6 Tau boito lolametaó, 'Ngohetuto 
bolinggo yinulo jaitun?' Pogawee boito 
loloiya mao olio, 'Utie tuladu lo bilolimu. 
Hulooolo wau aliheo tuladelo mao: limo 
lopulu.' 

7 Lapatao tio loloiya mao totaa oluolio, 
'Wau Wutato, ngoolo biloli lowutato?' Tau 
boito lolametao, 'Ngolihu lokado pale.' 
Pogawee boito loloiya olio, 'Utie tuladu 
lobilolimu. Tuladelo mao walu lohetuto.' 

8 Yi tituani lo pogawee tamotota 
mengulusi doi tadiila juujulu boito 
helomuji pogaweelio boito sababu 
huhutuulio u motota boito, sababu 
tau-tauwala lodunia botie lebe motota 
mongaatulu ulusani limongolio wolo 
tau-tauwala tahitumula todelomo u 
mobaango." 

9 Lapataó ti Isa luli lotahuda, tahuda-Lio 
mao, "Dungohilo! Pomakea mao okokaya 
lodunia botie u mootapu tamani, alihu 
wonu okokaya lodunia botie madiilalo 
ohalaga, timongoli matolimoolio totambati 
biluloa u ohio-hiheolo mao. 

l0Taa u mowali palacayalo to susuu- 
aliyaalo ukikiio mowali palacayalo olo to 
susuu-aliyaalo uleidaa. Bo taadiila mowali 
palacayalo to susuu-aliyaalo ukikiio, diila 
mowali olo palacayalo to susuu-aliyaalo 
uleidaa. 

11 Oditolio, wonu tomimbihu okokaya 
lodunia botie timongoli madiilalo mowali 
palacayalo, tatoonu tamohuto mopo 
palacaya mao olemu okokaya lo lohani? 

12Wau wonu tomimbihu balangi u 
mililikiki lotaa wewo, timongoli ilobukuti 
diila mowali palacayalo, tatoonu tamohuto 
mongohi olimongoli wolo umowali haku 
limongoli? 

13 Diaaluo mao penu bo ngotaa mowali 
mokalaja ode tuani duulota, sababu tio 
malebe motoliango tangota wolo tawewo, 
meaalo tio malebe tatapu wau molotolo 
hilao toli tuani ngota woli tuani wewo. 
Odito olo wolimongoli. Timongoli diila 

mowali mokalaja ode Allahu Taaala wau 
ode halata upango olo." 

14Tau-tauwalo Parisi loodungohu 
ngoaamila upilo tahuda li Isa. Tulusi bo 
heiiya limongolio Tio, sababu timongolio 
motohilaa doi. 

15 Boti Isa lotahuda mao olimongolio, 
"Timongolilo taa u totalu lotaa wewo 
oontonga otutu, bo otaawa lo Allahu 
Taaala todelomo tuango hilaamu. Sababu 
wolo u heanggapuo lomanusia lailaio, 
oontonga dupadupapa lo Allahu Taaala. 

16 Butoo uilohi mai lei Musa wau 
pongaajali lomongo nabi debo 
pohupohutu demola tomaasa lei 
Yahya Tamopolihua. Anggadu towakutu 
boito Habari Mopiohu tomimbihu woloolo 
mola Allahu Taaala momalenta odelo 
olongia pilo habarilio mololaalaaita. Wau 
tau hipo makusawa lobatanga u mowali 
pongawaa umati lo Allahu Taaala. 

17Bo lebe gambangi duolo hulungo 
wau dunia mooli, wolo hulupu tuwau 
todelomo Butoo lo Allahu Taaala mowali 
diila pohupohutu. 

18 Tatoonu tamotolaki dilelio bua, lapataó 
monika wolo taabua wewo, tau boito 

lojina. Wau taa u monika wolo taabua 
tamaa tilalakilio, tio olo lojina." 

19 "Woluo taakaya ngota. Pakeyangilio 
himahalea, wau tutumulio ngoaamilalo 
dadaata timiidu dulahu. 

20 Totalu lohuhebu belelio pilopo 
huloio ngotaalio tamosikini tanggulio 
Lajarus. Wawaio polupolu lokukudu onana 
mohutodu. 

21 Tio ohilaa molamelo mumuio lou 
aalo u loduduulahu lonto meja lotaakaya 
boito. Apula tumbao malonao mai lodelita 
kukudio onana mohutodu. 

22 Taa mosikini boito lapatio mao 
yilate tulusi dilelo malaikati ode tambati 
hulu-hulumati totili lei Abraham tosologa. 
Taakaya boito yilate olo wau yilobungio. 

23 Todunia lotailate tio sikisa daa. Wau 
toú tio lomilohe lonteeto mola ode yitaato, 
tio malooonto olei Abraham totambati 
molamingo wau tei Lajarus totili lei 
Abraham. 

24'Paaa Abraham!' wuwaatio lotaakaya 
boito. 'Tolianga mai watia. Ahuli mai tei 
Lajarus mopolomo lo uluúlio todelomo 
taluhu tulusi mai mopobata mao dila 
lowatia. Watia sikisa daa todelomo tulu 
botie!' 

25 Bo tei Abraham lolameto, 'Eelai mao 
walauuu: ngotupa lo tutumulumu yio 
malootapu ngoaamila u hipiiohe, hiambola 
tei Lajarus lootapu u hileeleeta. Masaatia 
tio sanangi teea, wau yio sikisa. 

26 Uwewolio mao leeto, towolotamu 
wolami mapilo hutualio liito leidaa tuwau, 
alihu tamonteea diila mowali odito mola, 
wau tamola monteeto diila mowali odia 
mai!' 

27 'Wonu odito, Paaa,' loiya lotaakaya 
boito, 'watia tiootutua mohile ti Paaa 
molao olei Lajarus ode bele liyamo lowatia. 

28 Woluo limo lota wutato lowatia mota 
teto. Ahuli mao tei Lajarus mopoeela 
olimongolio, alihu timongolio diila bolo 
modehu ode tambati usikisa botie.' 

29Tei Abraham lolameto, 'Timongolio 
mao kikii-tabiyaalo lei Musa wau kitabi 
lomongo nabi! Huliilo mao timongolio 
moduduo wolo u tulatulade todelomo 
kikii-tabiyaalo boito!' 

30 Bo taakaya boito lolameto, 'Uito diila 
motuuheta, Paaa Abraham. Bo wonu woluo 
taamate muli tumumulai wau monao mai 
ode limongolio, timongolio mamolilihu 
monto duduu-sawaalo limongolio.' 

31 Bo tei Abraham loloiya, 'Wonu 
timongolio diila momandungi palenta lei 
Musa wau mongo nabi, matantulo mao 
timongolio diila tapalacaya olo, openu boli 
woluo taamate tamuli tumumulai."” 

] 7 l Ti Isa lotahuda maó to tahidudua 

o-Lio, "Suali umoo sababu tau 
mohutu dusa tantulo mao debo woluo. Bo 
matopotala taa u moosababu mao! 

“Lebe mopiohu wonu botu pohilingalo 
potihutolo to buloolio, tulusi tio 
pomahulolo ode delomo deheto lou tio 
mamoo sababu tala ngota lotau-tauwalo 
tabiasa botie mohutu dusa. 

3 Sababu uito, poodahailo! Wonu 
wutatumu odusa, dinia mao tio. Wonu tio 
moleee, ambungua mao tio. 

4Wonu tio odusa to olemu poóopitu 
ngohui wau timiidu monao mai ode olemu 
wau moloiya, 'Watia mohile maaapu,' 
ambungua mao tio." 

> Mongo rasulu malo loiya odeli Isa Eeya, 
"Yaa Eeya, poolotola mai iimani lomongo 
watotia." 

6 Eeya lolametao, "Wonu timongoli 
o iimani debo odelo udaa bili losawi, 
timongoli mowali moloiya ode bungo 
lo ayu mulubei botie, 'Pobunggatolo 

yio wau meilodungolo mola todelomo 
deheto,' tantulo mao bungo lo ayu botie 
mamoduduo palentamu." 

7"Humayaalio ngotaalio limongoli owato 
u hemomadeo to halabolu meaalo hemo 
himbala himba. Wonu bolo wato boito 
mohualingai, wolo tio mamoloiya olio, 
'Dulo aliheo molamelo'? 

8Tantulo mao diila! Boliio mao tio 
mamoloiya olio, 'Pohetua mao uaalou. 
Pomakeyalo boo ubelesi wau wimai mao 
waú donggo hemolamelo wau hemongilu: 
lapatao uito yio mamowali molamelo.' 

IWato boito diila palalu pujiolo sababu 
malo dungohe palenta lituanilio, diila 
odito? 

10 Odito olo timongoli. Wonu timongoli 
malohutu ngoaamila upilo malentalio mai 
olimongoli, loiyawa mao, 'Ami bo wato 
biaasa, ami bo wambao mohutu uwajibu 
olami'." 

1 To nonaó ode Yerusalemu, ti Isa 
lolibaya to sipatana madala lo Samaria 
wau Galilea. 

12 Tou tilumuwoto to kambungu 
tuwau, Tio nilao mai lo tamopulu lota 
taongongoto lo alipo u mootihela hapato. 
Timongolio hitihula toú molamingo, 

13 wau hiwaatia, "Isa! Tuani! Ponua mai 
mongowatotia!" 

14Tou ti Isa loóonto olimongolio, Tio 
lotahuda mao, "Ponaolo ode mongo 
iimamu, pohilea mao olimongolio 
momalakisa wawaumu." Tou timongolio 
donggo hinaowa, mailooli ngongoti 
mongolio. 

1> Tou ngotaalio limongolio loólaasa 
mao deu tio maloluli, tio malo hualingo 
sambela wenga-wengahe daa helomuji 
Allahu Taaala. 

16 Tulusi totalu li Isa tio losujudu wau 
lolapali oduolo o-Lio. Tau boito ngotaalio 
lo Samaria. 

17 Lapatao ti Isa lotahuda mao, "Diila 
mopulu lota tamaa pilooluli? Matoutoonu 
taa tiolota? 

18 Yilongola bo taa deli botie talo 
hualingai lolapali oduolo to Allahu 
Taaala?" 

19 Lapataó ti Isa lotahuda mao ode tau 
boito, "Pobongulo, wau naoolo. Sababu 
yio palacaya ola-U, yio maloluli." 

20 Dengolo lota taulo Parisi lohintu toli 
Isa omolua Allahu Taaala meidungga mai 
u momalenta. Ti Isa lolametao, "Pamalenta 
lo Allahu Taaala diila tumulalio wolo 

tutuuotalo umowali oontonga lotau, 
tilinggula tau mowali moloiya, 

21 'Dulo, bilohi, botie Tio!' meaalo, "Teto 
mola Tio!' Sababu Allahu Taaala malo 
lumulo lomalenta tohuungi mongoli." 

22 | apatao uito ti Isa lotahuda to 
tahidudua o-Lio, "Mamei dungga 
wakutuulio timongoli ohilaa momilohe 
dulahe tuwau monto duduu-laheyaala lo 
Walao Manusia, bo timongoli diila mowali 
mooonto mao. 

23 De tau mamoloiya olemu, 'Bilohi, teto!' 
meaalo 'Bilohi, teea!' Bo timongoli diila 
polualao u mololohe olio. 

24 Odelo woloolo molo ilato pukapukao 
tohulungo, wau motinelo monto huudio 
ode huudio, odito olo de owowoluwoa lo 
Walaó Manusia todulahio. 

25 Bo bohu-bohulio Tio musi modutolopo 
dadaata wau diila tolimoo lotau-tauwalo 
tojamani botie. 

26 Todulahee lo Walaó Manusia de 
poilaalolio, owowoluwoalio odelo tojamani 
li Nabi Noho toú boito. 

27 Tau molamelo mongilu, wau monika: 
oditolo mola mololaalaaita tunggula ti 
Nabi Noho tilumuwoto ode kapali wau 

taluhe daa leidungga tunggula loosababu 
tau-tauwala boito lopunungo ngoaamila. 

28 Wau olo debo odelo tojamani lei Lot. 
Tau-tauwalo hipo lamela hipo ngiluma, 
hipopo taalia, hipo tolopania halabolu wau 
pangimba wau hipo mongula bele. 

29 Bo tou tei Lot yilumualai lonto Sodom, 
todulahu boito tulu wau walilangi lotuhutai 
lonto hulungo wau lopobinasa olimongolio 
ngoaamila. 

30 Odieelo mola owowoluwoalio de 
todulahee lo Walao Manusia poilaalolio 
mai. 

31 Todulahee boito taa donggo woluo 
toitaato watopo belelio diila maó polaahu 
u mohama babaa-langilio todelomo bele. 
Odito olo taa donggo to halabolu diila 
mao pohualingo ode belelio. 

32 Eelai mola wolo u malowali todile lei 
Lot! 

33 Taa motolopani mopoaahu tutumulio, 
maoolia lo tutumulio. Bo taoolia lo 
tutumulio mapoaahuwolo. 

34 Pomalacayalo: Tohui boito, duulota 
tadonggo tuutuluhu toheetule tuwau, 
ngota madeloolo; wau ngota tolaalio mao 
poli. 

35 Mongobua duulota donggo hemo 
hilinga pale, ngota madeloolo wau ngota 
tolaalio mao poli. 

36 [Taduulota donggo hemokalaja to 
halabolu, ngota madeloolo, wau ngota 
tolaalio mao poli]" 

37 Tahidudua li Isa malohintu mao, 
"Mamowali toutoonu uito Eeya?" Ti Isa 
lolametao, "Toutoonu omilate, teto 
obulungi mongongala milate." 

] 8 l Lapatao uito ti Isa lohungguli mao 

pohumaya tuwau u longaajali to 
tahidudua o-Lio alihu timongolio laito 
modua wau diila mao mopulito halaapani. 
2Ti Isa lotahuda mao, "Tokota tuwau 
woluo hakimu ngota tadiila moohe to 
Allahu Taaala, wau diila momandungi 
openu boli olita. 

3Tokota boito woluo olo janda ngota 
tamaa poo-poodaata helo taalua woli 
hakimu boito mei podulua to palakalalio. 
'Tulungi mai watia motaalua wolo musu 
lowatia,' loiya lojanda boito. 

4Dengolo mola hiheolio tihakimu boito 
diila lohuto lotulungi janda boito. Bo 
pulitio mao tihakimu boito helo mikiilangi 
mola, 'Eleponu wau diila moohe to Allahu 

Taaala wau diila momandungi penu boli 
olita, 

> bo sababu janda botie laito bo momuyu 
olau, lebe mopiohu waú mamo podulua 
palakalalio. Wonu diila, tio mamolo 
laalaaita monao mai wau mopoosuusa 
olau'. 

6 Tulusi Eeya lotahuda mao, "Poótuota 
mao wolo uiloiya lihakimu tadiila adili 
boito! 

7 Naa, wolo Allahu Taaala diila tamo 
podulua palakala lo umati-Lio lohihilao 
tahi pongibode o-Lio hui wau dulahu? 
Wolo Tio mamopo lohudu lowakutu mai 
motulungi olimongolio? 

8 Pomalacayalo: Tio mahuáa mopodulua 
palakala limongolio! Bo wonu Walao 
Manusia meidungga mai, wolo donggo 
odungga taa palacaya o-Lio todunia 
botie?" 

9Ti Isa lohungguli mao olo pohumaya 
botie u pilomatuju-Lio ode tahe 
monganggapu dupadupapa taawewo, bo 
yakini deu batangalio lohihilao mopiohu. 

10Tahuda mao li Isa, "Woluo taduulota 
lonao ode Bele lo Eeya mota lodua. 
Ngotaalio taulo Parisi, tawewolio ngotaalio 
tamootagia beya. 

11 Taulo Parisi boito tilimihula lotiwiwi 
wau lodua, 'Oo Allahu Taaala, wototia 
molapali oduolo to Allahu Taaala, sababu 
watotia diila debo odelo taawewo, 
talanggamu, hale diila motulidu meaalo 
hemojina. Watotia mosukuru sababu 
watotia diila debo odelo tamootagia beya 
boito. 

12 Watotia hemo puasa poóoluo 
ngodiminggu, wau watotia hemo podewo 
to Eeya ngotayade mopulu monto 
ngoaamila tilapulo watotia.' 

13Bo tamootagia beya boito tilimihula 
toú molamingo wau tumbao diila buheli 
lumanggela ode hulungo. Sambela 
hemoleaapu duhelio tio maloloiya, 'Oo 
Allahu Taaala, ponua mai watotia, taa 
odusa botie!"” 

14 "Pomalacayalo," tahuda mao li Isa, "toú 
malo hualinga ode bele, tamootagia beya 
boitolo tatilolimo lo Allahu Taaala wau 
diila taulo Parisi boito. Sababu timiidu 
tamopolaio batangalio mapo dupapaalio: 
wau timiidu tamopo dupapa batangalio 
mapolaiolio." 

15 Woluo tau-tauwalo talodelo mai 
taukekeei odeli Isa alihu Tio moleaapu 
wau mobalakati olimongolio. Tou 

tahidudua li Isa loóonto mao, timongolio 
maloingo totau-tauwala boito. 

16 Boti Isa malo tiangai taukekeei boito 
tulusi lotahuda mao to tahidudua o-Lio. 
"Hulii mao taukekeei boito monao mai ode 
ola-U! Diila mao dinia timongolio, sababu 
taa debo odelo utieelo tamowali pongawaa 
umati lo Allahu Taaala. 

17 Eelai mao! Taa diila motaalua wolo 
Allahu Taaala debo odelo taukikiia ngota, 
diila mowali pongawaa umati lo Allahu 
Taaala." 

18 Tauwa ngota lo Yahudi lohintu mao 
li Isa, "Paaa Guru tamopiohu, watia musi 
mohutu wolo alihu mowali mololimo 
tutumulo tutu wau ohiheo-hiheolo mao?" 

19 "Yilongola heloiyamu Wau tamopiohu?" 
yilintu li Isa olio. "Diaaluo tamopiohu, 
ngopohia Allahu Taaala wambao. 

20 Maa ilotaawamu ngoaamila palenta 
lo Allahu Taaala: 'Diila mao pojina, diila 
mao pomate mateelo mao, diila mao 
potao, diila mao posakusi yimbulo, wau 
hulumatia mao tiilamu wau tiyamamu." 

2! "Ngoaamila palenta boito madiludua 
lowatia tou watia donggo muda mai," 
tametao lotau boito. 

22 Loódungohe uito, ti Isa lotahuda 
mao, "Donggo woluo suali tuwau umusi 
pohutuwomu: Potaliyalo ngoaamila 
milikimu, wohia mao doilio totaa mosikini, 
wau yio mamootapu halata tosologa. 
Lapatao ponaolo mai modudua ola-U." 

23 Bo tou tau boito loodungohe uito, tio 
tilapakulu sababu tio kaya daa. 

24 Otaawa li Isa tau boito tilapakulu, 
sababu uito tio lotahuda mao, "Suukali 
daa taakaya mowali pongawaa umati lo 
Allahu Taaala. 

25 Lebe gambangi unta tuwau tumuwoto 
huwango dudetu, wolo taakaya ngota 
tumuwoto ode Dunia Bohu lo Allahu 
Taaala." 

26 Tau-tauwalo taloó dungohe li Isa 
lotahuda odito malohintu, "Wonu odito, 
tatoonu tamowali moaahu?" 

27 Tametao li Isa, "Udiila mowali ode 
manusia, mamowali ode Allahu Taaala!" 

28 Tulusi tei Petrus loloiya mao, "Bilohilo! 
Amiaatia malo lolaa mao ungaalaa 
lamiaatia wau loduduo li Paaa." 

29 "Pomalacayalo!" tahuda li Isa. "Taa 
malo lolaa mao belelio, meaalo dilelio, 
meaalo wutatio, meaalo tiilo wau tiyamolio 

meaalo mongo walaio sababu momaya to 
Allahu Taaala, 

30tau boito mabalasiyalo dadaata daa 
tomaasa botie, wau tomaasa u mamei 
dungga mai tio mawohialio tutumulo tutu 
wau ohiheo-hiheolo mao." 

31 Ti Isa malongambu mopulu wau 
duulota tahidudua o-Lio wiwiwiwi, tulusi 
lotahuda mao, "Dungohi! Ito masaatia 
dulu-dulunga ode Yerusalemu. Mola 
teto, ngoaamila u tiluladio lomongo nabi 
tomimbihu Walao Manusia, mamotoduo. 

32 Tio mawuduolio ode tau-tauwalo 
tadiila Yahudi, tamamo hente-hentea 
o-Lio, mohina, wau monula loiyohe o-Lio. 

33 Timongolio mamopo sikisa wau 
momate mateelo mao o-Lio, bo toú 
dulahee otolulio, Tio mamobongu mai." 

34 Ngoaamilalo boito diila ilotonea 
penu boli ngoidi mao lo tahidudua 
li Isa boito. Boli lo tataahe-Lio boito 
hehuliyo-Lio monto olimongolio. Diila 
otaawa limongolio Tio helo bisala pasali 
loolo. 

35 Toú ti Isa ngopee meidungga ode 
Yerikho, ngotaalio tapitoo donggo 
hulohuloaa hemohile-hile tobiihu dalalo. 

36 Tou ilodungohelio taa dadaata boito 
yilumawodu, tio malohintu, "Owolo?" 

37 “Ti Isa, taulo Najaret boito, 
lawolawodu," loiya mao limongolio 
ode olio. 

38 Yi taapitoó boito malo nguatio, "Isa, 
walaee Dauda! Ponua mai watotia!" 

39 Tau-tauwalo tatotalu, maloingo wau 
pilei pooyongalio tio. Bo tio lebe looohuu 
longuatia poli, "Walaee Dauda! Ponua mai 
watotia!" 

40 Ti Isa malo huheli wau lopoahu mota 
tau lodelo mai ode o-Lio taapitoo boito. 
Tou tio leidungga mai, ti Isa malohintu, 

41 "Wolo u otohilaamu pohutuwo-Ú mai 
olemu?" "Tuani," tametao lotaa pitoo 
boito, "watotia ohilaa mooonto." 

42 Tulusi ti Isa lotahuda mao, "Wonu 
odito, pomilohulo! Sababu yio palacaya 
ola-U, yio maloluli." 

43 Tou boitolo tio malowali lodonto, 
tulusi tio malo duduo li Isa sambela hemo 
lapali oduolo ode Allahu Taaala. Tou taa 
dadaata boito loóonto mao suali boito, 
timongolio ngoaamila mahipo muji-mujia 
Allahu Taaala. 

] 9 | Tou ti Isa leidungga mola ode 
Yerikho, Tio lonao tulusi loli kota 
boito. 

“Tokota boito woluo taúwa ngota 
tamootagia beya wau kaya. Tanggulio 
Jakheus. 

3 Tio ohilaa momilohe wonu tatoonu ti Isa 
boito, bo sababu mailaba daatalio lotau 
wau tio lohihilao limbo-limbongo, yi tio 
diila lowali lomilohe li Isa. 

4 Oditolio, tio matilumeteo lotitimulo 
wolo tau-tauwalo, tulusi malo miaata 
ayu ngobungo, alihu mooonto li Isa bolo 
ngopeee mola lumaode teto. 

> Toú ti Isa leidungga mota ode bungo 
lo ayu boito, Tio yilumanggela mola ode 
yitaato tulusi lotahuda, "Jakheus, aliheo 
polaahei! Sababu Waú musi mohepita ode 
belemu todulahee botie." 

6Tei Jakheus ngointa lolaahei wau 
malohima li Isa loú wenga-wengahu. 

7 Ngoaamila taloóonto suali boito 
mahibiihe. Timongolio hipoloiyawa, "Wii! 
Tio lonao ode bele lotaa diila mopiohu!" 

8 Lapataó tobelelio, tei Jakheus tilimihulo 
wau loloiya mao li Isa, "Eeya, ngotayadu 
halata lowatotia maposadaka lowatotia 
ode taa mosikini: wau titaalo tita tamaa 

peeenta ilaakalia lowatotia, mamuli bayalia 
lowatotia pooopato piuwa!" 

9 Tulusi tahuda mao li Isa, "Todulahee 
botie yio wau ngoaamila ngaalaamu 
poaahua mai lo Allahu Taaala wau 
mootoduo tutumulo u bohu, sababu yio 
olo wali mai lei Abraham. 

10Walaó Manusia leidungga mai u 
mololohe wau mopoaahu taa u yilapalo." 

11 Tou tau donggo hidungohe li Isa 
hemobisala, Tio malo hungguli mao 
pohumaya tuwau. Sababu, tou boito 
Tio membideo lo Yerusalemu, wau 
helantobu lotau deu Allahu Taaala mahuaa 
momalenta odelo Olongia todunia. 

12Ti Isa lotahuda mao, "Woluo tabangusa 
ngota u lonao ode lipu molamingo mola 
hiluwatio lowali olongia, lapatao luli 
lohualingai. 

13 Tou diipo lomonggato, tio lotiangai 
tamo pululota tahi pomayalio tulusi 
longohi mao olimongolio ngota-ngota doi 
hulawa ngopita. 'Podahangilo wolo doi 
botie tou wau diaaluo,' loiyaalio mao to 
limongolio. 

14 Bo tuango lipulio boito molonuio. 
Oditolio, toú tio lomonggato, timongolio 
malolao mongo utolia mota loloiya, 'Ami 

diila mohuto tau botie mowali olongia 
lami.' 

15 Bo tabangusa boito piluduio lowali 
olongia, lapatao luli lohualingai ode 
lipulio. Huaa tiliangio tamoomayawa olio 
mai lotaalua wolio, alihu otaawalio ngoolo 
mao paeeda u malotapu limongolio. 

16 Tamoomayawa bohulio lonaó mai wau 
loloiya, 'Tuani, doi hulawa ngopita uilohi li 
Tuani boito, mapilowali lowatia mopuulo 
pita." 

17'Mopiohu,' loiya mao lituani boito, 

'yio tamoomayawa mopiohu! Sababu 
todelomo susuu-aliyaalo ukikiio yio 
mowali palacayalo, waú mamomuduo 
olemu taokawasa to mopuulo kota.' 

18 Tamoomayawa oluolio lonaó mai wau 
loloiya, 'Tuani, doi hulawa ngopita uilohi li 
Tuani, mapilowali lowatia limo lopita.' 

19 To tamoomayawa boito ti olongia 
maloloiya, 'yio mamowali taokawasa to 
limo lokota.' 

20 Tamoomayawa wewo lonaó mai wau 
loloiya, 'Tuani, botie doi li Tuani; matilahu 
lowatia toleto. 

21 Moohe watia toli Tuani; sababu ti 
Tuani tamoingowa daa. Tituani hemohama 
wolo udiila haku li Tuani, wau ti Tuani 

hemohimoa tilapulo totambati udiila 
pilomuloa li Tuani.' 

22 Olongia boito malo loiya olio, 'Yió 
tamoomayawa moleeto! Lotuuude wolo 
loiyamu lohihilao, waú mamo hukumani 
olemu. Otaawamu wau tamoingowa daa; 
wau hemohama wolo udiila hakuuu wau 
hemo himoa tilapulo totambati udiila 
pilomulowau. 

23Wonu odito yilongola yió diila 
lopotuoto doi boito ode bangi alihu wonu 
waú mohualingai waú mamowali mololimo 
doi boito wolo lentelio?' 

24 | apatao ti olongia boito loloiya mao 
totau-tauwalo tahitihula teto, 'Hamaa 
mao doi boito toolio wau wohia mao to 
tamoomayawa u odoi hulawa mopuulo 
pita boito.' 

25 Bo tau-tauwala boito loloiya, 'Tuani, 
tio maa omopuulo pita.' 

26 Olongia boito lolametao, 'Eelai mao: 
tamaa ilowoluo, toolio mawohialio 
lebe dadaata mao. Bo taadiila ilowoluo 
hitua-tuawua, wolo u mailoluo toolio 
mamuli hamaalio monto olio. 

27Wau botia delowalo mai mumuusuuú 
boito tadiila motohilaa olaú mowali 

olongialio. Pateyalo timongolio ngoaamila 
mate-mateelo mao totaluu'!" 

28 Tou lapatao ti Isa lotahuda mao 
ngoaamilalo boito Tio lonao totalu 
limongolio lotidulungo ode Yerusalemu. 

22 Toú leidungga mola totili lo Betpage 
wau Betania to Huludu lo Jaitun, Tio 
lopoahu duulota tahidudua o-Lio 
lotitimulo. 

30 "Ponaólo mota ode kambungu u totalu 
boito," tahuda mao li Isa olimongolio, 
"Wonu bolo timongoli tumuwoto mola 
odito, timongoli mamooonto walao 
kolodai tuwau u tihutihuto. Kolodai boito 
diipo peeenta mao tilaea lotau. Hulia mao 
kolodai boito wau delowa mai. 

31 Wonu tau mohintu olemu, 'Yilongola 
timongoli lomuli kolodai boito?' polelea 
mao, 'Eeya palalu leeto." 

3? Taduulota hidudua li Isa boito 
malonao, wau ilodunggaalio ngoaamilalo 
tiluhata debo odelo upilo tahuda-Lio. 

33 Tou timongolio lomuli walaó kolodai 
boito, taa ohuuwolio loloiya mao ode 
limongolio, "Yilongola hilulia limongoli 
kolodai boito?" 

34Timongolio lolametaó, "Eeya palalu 
leeto.” 

35 Tulusi timongolio lodelo walao kolodai 
boito odeli Isa. Lapatao timongolio lopo 
hepideo jumba limongolio towulea lo 
kolodai boito wau lopotae li Isa toitaatio. 

36 Toú Tio yilumaodeó donggo toitaato 
kolodai boito, tau-tauwalo helo pohepide 
jumba limongolio todalalo. 

37 Tou ti Isa ngopeé meidungga ode 
Yerusalemu, todalalo motuhuto to Huludu 
lo Jaitun, ngoaamila tahidudua o-Lio 
u dadaata boito mahiwatia hemomuji 
Allahu Taaala wau helo lapali sukuru to 
o-Lio sababu ngoaamila moolinggolabe u 
masilakusia limongolio. 

38 Timongolio malo nguatió, "Mabala- 
balakatilo Olongia tadungga-dungga mai 
to tanggulo Eeya! Salaamati tosologa, wau 
ilopujialo mola Allahu Taaala!" 

39 Ngoolo lota taulo Parisi towolota lotaa 
dadaata boito loloiya mao odeli Isa, "Paaa 
Guru, Pei pooyongilo mola tahidudua li 
Paaa." 

40 Ti Isa lolametao, "Pomalacayalo! Wonu 
timongolio motipooyo, boboo-tuwaalo 
botie mamonguatio." 

41 Tou ti Isa lebe hemembideó wolo 
Yerusalemu, wau looonto mota kota boito, 
mahiliyonga-Lio kota boito. 

42 Tahuda-Lio mao, "Atióolo, donggo boli 
piohio wonu todulahu botie otaawamu 
wolo u mowali mopotoduo mai polodame! 
Bo botia yio diila mowali mooonto mao. 

43 Yió mamoólaasa maasa tuwau, 
toútoonu musumu mamohutu popoo- 
mubulaalo to palitumu; timongolio 
mamomala olemu wau mohuntula olemu 
monto totoonulalo tutulio. 

44Timongolio mamo ngantulu olemu 
wolo ngoaamila tuango lipumu; wau 
diaaluo penu boli botu ngobotu mapoluli 
limongolio meitolaa, susuusungi to 
tambatilio, sababu yio diila lopootuoto 
saaati tou Allahu Taaala leidungga mai 
mopoaahu olemu!" 

45 Ti Isa tilumuwoto ode Bele lo Eeya wau 
lolumulo helo polahi to tahipo dahangia 
teto. 

46 "Todelomo Kitabi," Tahuda-Lio mao 
olimongolio, "tulatuladu odie: Allahu 
Taaala lotahuda, 'Bele-U mamowali 
tambati poduaalo.' Bo timongoli lopowali 
beelea lopohehu!" 

47 Timiidu dulahu ti Isa hemo ngaajali to 
Bele lo Eeya. Mongo iimamu tauwa, wau 
guguu-ruwaalo agama wolo mongo tauwa 

lo Yahudi, ohilaa momate-mateelo mao 
O-Lio, 

48 bo diila loótapu dalalo u mohutu mao 
suali boito, sababu taa ngoaamila wambao 
hemo dungohe laito o-Lio, wau iloaanga 
to tataahe-Lio. 

l Todulahee tuwau, ti Isa donggo 
2 0 hemo ngaajali wau hemo pohabari 
Habari Mopiohu monto Allahu Taaala ode 
tau-tauwala todelomo Bele lo Eeya. Mongo 
limamu tauwa, guguu-ruwaalo agama 
wolo mongo tauwa lo Yahudi, lonao mai, 

2 wau loloiya li Isa, "Nte polelea mai olami 
dutadutaa tolo yio helohutu ngoaamilalo 
botie? Tatoonu talongohi haku boito to 
ole-Mu?" 

3Ti Isa lolametaó, "Wau ohilaa mohintu. 
Nte polelea mai ola-U, 

4Tei Yahya helo polihu wolo haku lo 
tatoonu? Allahu Taaala meaalo manusia?" 

Yi timongolio malo lumulo lodulohupa, 
"Wonu maloiyanto 'Wolo haku lo Allahu 
Taaala,' Tio mamoloiya, 'Wonu odito, 
yilongola timongoli diila palacaya o-Lio?' 

6Bo wonu ito moloiya, 'Wolo haku 
lomanusia,' taa ngoaamila mamomai 
olanto wolo botu, sababu timongolio 
palacaya deu tei Yahya nabi ngota." 

7 Oditolio timongolio lolametao, "Diila 
otaawa lami." 

8 Yi ti Isa lotahuda mao ode limongolio, 
"Wonu odito Wau olo diila tamolele mai 
olemu wolo haku lotatoonu Wau malohutu 
ngoaamilalo botie." 

9Ti Isa lohungguli mao totau-tauwalo 
boito, pohumaya odie mola, "Woluo 
ngotaalio talo pomulo angguru to ilengi 
ngopita. Pilopo seuwalio ilengi boito 
ode tangolo lota tahi pokalajawa, tulusi 
lomonggato odelipu uwewo wau mola 
lotibiluloa lohiheo teto. 

10Tou mawakutuulio molipu hungo lo 
angguru, taa ohuúwo lo ilengi boito lolao 
tamoomayawa olio ode tahi pokalajawa 
ilengi boito mola mololimo tayadio. 

Bo tahi pokalajawa ilengi boito lomate 
tamoomayawa boito wau huaa pilei 
walinga limongolio loú laulau lo uluú. 

11 Yi taa ohuúwo lo ilengi boito luli lolao 
tamoomayawa wewo; bo debo pilate mai 
limongolio olo tamoomayawa boito boli 
hilinaalio lo tahi pokalajawa boito tulusi 
pilei walingalio wolo laulau lo uluú. 

12 Lapataó taa ohuúwo lo ilengi boito 
lolao mota tamoomayawa otolulio. Bo 
tamoomayawa boito debo pilatelio olo 

lo tahi pokalajawa boito wau pilomahuli 
mongolio ode bulemengo lo ilengi boito. 

13 'Pulitio mao taa ohuúwo lo ilengi 
boito loloiya, mawolo umusi pohutuwou 
poli? Wau mamolao walauuu lohihilao taa 
otolianguu. Tantu tio mahulumatio mai 
limongolio!' 

14 Bo tou tahi pokalajawa ilengi boito 
looonto walao lotaa ohuuwo lo ilengi boito, 
timongolio maloloiya ngota-timongota, 
'Botie tio taahali lo walisilio. Dulo pateento 
tio mate-mateelo mao, alihu motapunto 
walisilio.' 

l> Yi madiledei mongolio tio ode 
bulemengo ilengi boito lapatao pilate 
limongolio yila-yilateelo mao." Lapatao ti 
Isa lohintu mao, "Naa, wonu taa ohuuwo 
lo ilengi boito mohualingai, mawolo u 
pohutuolio to tahi pokalajawa ilengi boito? 

16 Matantu tio monaó mai wau momate- 
mateelo mao to tahi pokalajawa ilengi 
boito, tulusi mongohi ilengi boito to 
tahi pokalajawa wewo." Loodungohe 
uito, maloloiya tau-tauwala odeli Isa, 
"Sama-samaata diila!" 

17Ti Isa lomiloheó ode limongolio 
lapatao lotahuda, "Wonu odito, wolo 
boliilio ayati lo Kitabi botie? 'Botu udiila 

ilopomakea pani lo hudungu, malowali 
botu ulaba-labaalo mopiohu.' 

18 Ngoaamila tamodehu tobotu boito 
mamoantulu: wau tatoonu taodeehe 
lobotu boito mamotoyopu mowali 
peaahuo." 

12 Guguu-ruwaalo agama wau mongo 
iimamu taúwa motota deú pohumaya 
boito pilomatuju li Isa ode limongolio. 
Sababu uito timongolio ohilaa moheupa 
o-Lio to saaatilo boito, bo timongolio 
moohe totaa dadaata. 

20 Oditolio timongolio malo lolohe 
hiangio u mopiohu. Timongolio losoloi 
totaa u lotihutu odelo taa ihilasi, wau 
lopoahu tau-tauwalo boito lohentobu li Isa 
wolo totoonulalo yiyintu, alihu timongolio 
mowali mohudu o-Lio to tahaku molantu 
wau to okokawasa li gubolonulu. 

21 Yi tau-tauwala tamaa siloloi boito 
loloiya li Isa, "Paaa Guru, otaawa lamiaatia 
deu ngoaamila uiloiya li Paaa boito otutu. 
Otaawa lamiaatia olo ti Paaa helo ngaajali 
lou juujulu tomimbihu kahandaki lo Allahu 
Taaala ode manusia, sababu ti Paaa diila 
bo wambao momilohe tau. 

22 Sababu uito nte polelea mai li Paaá 
olamiaatia, moduduo wuudu lo agamanto, 

wolo mowali momayali beya odeli Kaisali 
meaalo diila?" 

23 Bo otaawa li Isa siyasati limongolio. 
Sababu uito tio lotahuda mao, 

24 "Nte pobilohe mai ola-U doi talaa 
ngopita. Gambali wau tanggulita utie?" 
"Kaisali!" tametao limongolio. 

25 "Wonu odito," tahuda li Isa olimongolio, 
"wohia mao li Kaisali, wolo miliki li Kaisali 
wau ode Allahu Taaala wolo miliki lo 
Allahu Taaala." 

29 Malo patata totalu lotaa dadaata boito 
timongolio diila lootapu totala penu 
boli tuwau mao toli Isa. Timongolio bo 
wambao hipooyonga wau hilinggolabe to 
totame-Tio boito. 

27 Dengolo lota talonto palatei lo Saduki 
lonao mai odeli Isa. (Timongolio botie 
palatei tao huhama deu tamailate diilalo 
mobongu mai.) Timongolio lohintu li Isa, 

28 "Paaa Guru, Tei Musa loluladei butoó 
botie ode olanto: Wonu talolai ngota mate 
wau diila owalao, yi wutatio musi monika 
wolo jandalio alihu mootapu mai wali 
totaa mailate boito. 

29 Peeenta woluo tamohutato pitu lota. 
Tamohuhula lonika, lapatao yilate diila 
owalao. 

30 | apatao taóluolio lonika wolo jandalio, 
bo tio olo yilate wau diila lootapu walao. 

31 Suali u tutuuwauwa lowali olo wolo 
wutatio taotolulio demola taopitulio. 

32 Pulitio maó taabua boito yilate olo. 

33 Todulahu muli pobongula mai lotaa 
malo punungo, dile lo tatoonu taabua 
boito? Sababu pitupitu lotaalo malonika 
wolio." 

34 Ti Isa lolametao, "Tau-tauwalo 
tahitumula masaatia botie hiponikawa, 

35 bo tau-tauwalo tapaatuti u muli 
potumulolio mai toú malo punungo, wau 
tumumulo tojamani u mamei dungga, 
timongolio diila mowali monika. 

36 Owowoluwoa limongolio debo 
odelo malaikati, wau diila mowali 
mate. Timongolio yito mongo walao 
Allahu Taaala, sababu timongolio maluli 
bilongulio mai lonto opopate. 

37Tei Musa lohihilao malo poilaalo lou 
mopatato deu taamate mamuli bongulolio 
mai. Todelomo tuladio tomimbihu diuto 
u leileita boito tio longunte Eeya odelo 
'Allahu Taaala lei Abraham, Allahu Taaala 
lei Isihaka wau Allahu Taaala lei Yako'. 

38 Naa, Allahu Taaala boito diila Allahu 
Taaala lotaa yilate! Tio Allahu Taaala lotau- 

tauwalo tahitumula! Sababu ode Allahu 
Taaala, ngoaamila tau tumutumulo." 

39 Ngoolo lota guru lo agama loloiya 
mao, "Totameti Paaa Guru mopiohe daa." 

40 Sababu uito timongolio diilalo buheli 
helohintu hitua-tuawua toli Isa. 

41 Ti Isa lohintu mao olimongolio, 
"Woloolo mola mowali loiyalo deu Olongia 
Tamoo-poaahua boito wali mai lei Dauda? 

42 | ebe-lebe pomaó tei Dauda lohihilao 
loloiya todelomo Jaburu, 'Eeya lotahuda to 
Eeyaú: Potihuloolo to ambahu olowala-U, 

43 tunggula Waú mohutu mumuusuu-Mu 
taaluku ole-Mu.' 

44 Oditolio wonu tei Dauda longunte 
Olongia Tamoo-poaahua boito 'Eeya', 
mawoloolo mola Tio wali mai lei Dauda?" 

45 Toú tau-tauwala donggo hipo dungohe 
li Isa hemobisala, Tio lotahuda mao to 
tahidudua o-Lio, 

46 "Poódaha-dahaalo mao to guguu- 
ruwaalo agama. Timongolio motohilaa 
mojalena wolo jumba hayahayao, wau 
motohilaa mei hulumati to papaa- 
taliyaalo. Timongolio motohilaa tataa- 
mbatiyalo u hulu-hulumati todelomo bele 
potabiaalo wau to popoo-tihungguwalo. 

47 Timongolio hemohimbulo tomongo 
janda, wau hemohehu belelio. Wau u 
modepuheo ololeeti mongolio boito, 
timongolio hemodua hayahayao! 
Hukumani limongolio de mobuheetai!" 

2 ] | To Bele lo Eeya, ti Isa loóonto 
tau-tauwalo tahi kaayawa helo 
luwango doi ode delomo bulua lodewo. 

2 lloontonga-Lio olo janda ngota 
tamosikini daa, loluwango doi tombaha 
dulopita. 

3 Lapatao ti Isa lotahuda mao, "Dungohi: 
janda botie loluwango lebe dadaata wolo 
ngoaamila taawewo. 

4 Sababu timongolio ngoaamila longohi 
ololebe lohalata limongolio. Bo janda 
botie, eleponu mosikini tutu, malongohi 
ngoaamila uwoluo toolio u palaluolio 
lohihilao u potumulo." 

>Woluo tahipo loiyawa tomimbihu 
woloolo mola piohio Bele lo Eeya dadaiyalo 
wolo boboo-tuwaalo u mopiohu wau wolo 
babaa-langiyalo u pilopodewo ode Allahu 
Taaala. Yi ti Isa lotahuda mao olimongolio, 

6"De woluo mai saaatilio, ngoaamila 
u iloontonga limongoli botie malolo 
hubuolio: diaaluo mao penu boli botu 

ngobotu tewe u meitolaa susuusungi to 
tambatilio!" 

'Timongolio lohintu mao li Isa, "Paaa 
Guru, omolua suali boito mamotoduo 
mai? Wau wolo tuotio deu malei dungga 
saaatilio suali boito mamotoduo mai?" 

8Ti Isa lotahuda mao, "Poodahailo, 
diila bolo timongoli o aakalialio. 

Dadaata taa mamonao mai lou momake 
tanggulu-U, wau moloiya, 'Waulo Tio!' wau 
'Mawakutuulio.' Bo timongoli diila mao 
podudua olimongolio. 

9 Diila mao oohe olo wonu timongoli 
modungohe habari tomimbihu lo popaatea 
wau polo malakala. Ngoaamilalo boito 
musi motoduwopo mai. Bo uito diila 
oboliilio deu mawakutuulio kiama." 

10 |apatao ti Isa malo potolonga mola 
bisalaa-Lio, tahuda-Lio mao, "Bangusa 
u tuwau mamopaatea moluwali bangusa 
uwewo wau lipu tuwau mamoluhu lipu 
uwewo. 

11 Teto teea mamotoduo liluhu daa, 
polobiti, wau wembolo longongoto. Mamei 
dungga mai susuu-aliyaalo u mootihela 
hapato wau dahasati tohulungo. 

12 Bo tou dipolulio mai ngoaamilalo 
boito motoduo, timongoli mawaupolio 

wau alinayalio. Timongoli mabutoolio to 
bebee-leyaalo potabiaalo wau potuwotolio 
ode delomo tutupa. Wau timongoli 
madedeolio ode talu lomongo olongia wau 
tahi okawasawa sababu timongoli muri-U. 

13 Yitolo hiyangio olimongoli u 
mopohabari Habari Mopiohu monto Allahu 
Taaala. 

14 Pooohuúwalo hilao deú timongoli diila 
tamolawalo tomimbihu wolo umusi loiya 
limongoli u mopodulua batanga. 

Is Wau lohihilao mamongohi mai 
tataa-heyaalo wau tinepo olimongoli, 
tilinggula diaaluo mao penu boli ngota 
monto mumuusuumu mowali moluwali 
meaalo momaahu wolo uloiya limongoli. 

16Timongoli mahiyanatio lipaapa 
wau limaamamu, lomongo wutatumu, 
lomongo ilaatumu wau lomongo 
tamanimu. Ngotayadi mongoli mapateelio 
mate-mateelo mao limongolio. 

17 Timongoli malonuo lotaa ngoaamila 
sababu timongoli muri-U. 

18 Bo penu boli huwoo ngopata monto 
lunggongumu diila tameenggi. 

12Wonu timongoli mootahangi wau 
sabali, yi timongoli moaahu." 

20 "Wonu bolo timongoli mooonto 
Yerusalemu bilaala lopajule, maotaawa 
mao limongoli deu kota boito diilalo 
mohiheo maantuluolio. 

21 Towakutu boito mamusi tau to Yudea 
tumeteo ode hihui-huidea. Timongolio 
tawoluo todelomo kota mamusi mololaa 
mao kota, wau timongolio to bulemengo 
kota diila mao potuwoto ode delomo kota. 

22 Sababu duduu-laheyaalo boito tutuulio 
tutu 'Duduu-laheyaala lo Hukumani 
Podehuwolo mai', alihu lou odito 
motoduwolo mola wolo u malei tuladu 
todelomo Kitabi. 

23 Malo mootihela hapato duduu- 
laheyaalo boito ode taabua tadonggo 
ombodaa, wau tiilo tadonggo hemo 
potutu lotaunge. Lipu botie maodungga 
lou suusa daa, wau Eeya mamo hukumani 
mai bangusa botie. 

24 Woluo tamaa pateelio lobanggo mate- 
mateelo mao, woluo olo tamaa deloolio 
odelo tatilawalo ode lilii-puwaalo lotau; 
wau tau-tauwalo tadiila motota lo Allahu 
Taaala mamo dutadutaaa Yerusalemu 
tunggula mopulito wakutuulio u matilantu 
lo Eeya ode limongolio." 

25 "De tomato lodulahu, hulalo, wau 
popoo-liyamalo maontonga tutuu-wotalo. 
Todunia babaa-ngusawalo mamoohe wau 
molingu motaalua wolo tingohu dupota 
daa wau oliyoo buooolo uwali-walihuhu 
lodeheto. 

26 Manusia mamoohe tióopatea 
motaalua loú wolo u mamotoduo mai 
to ngoilanggubu dunia botie, sababu 
tahi kawasawa todulente daa mamowali 
moaaa-mbulatia. 

27 Toú boitolo Walaó Manusia mamei 
dungga todelomo heengo wolo kawasa 
wau ololaio daa. 

28 Wonu bolo susuu-aliyaalo boito 
mamotoduo mai, pobongulo wau bintaaa 
mola lunggongumu, sababu ngopeeepo 
mai timongoli mapo aahuwolo." 

29 [| apatao ti Isa lohungguli mao 
olimongolio pohumaya odie mola, 
tahuda-Lio, "Poobilohe mao bungo lo ayu 
ara wau ngoaamila bungo lo ayu wewo. 

30 Wonu bolo duduungio muda to 
wohutio mahe oontonga, otaawa mao 
limongoli deu malembidu sembo lou 
mopatu. 

31 Odito olo wonu timongoli moóonto 
suali boito motoduo maotaawa limongoli 

deu Allahu Taaala mahuaa momalenta 
odelo Olongia. 

32 Ototai mao! Susuu-aliyaalo boito 
mamotoduo tou dipolulio mai tau- 
tauwalo tahitumula masaatia botie mate 
ngoaamilalo. 

33 Hulungo wau dunia mamooli, bo 
tahuda-U debo ohiheo-hiheolo mao." 

34 "Poóodahawa batangamu, diila bolo 
timongoli mopusingi daa wolo popoo- 
tinungguwalo wau mimii-numaniyalo u 
moohuwoo, meaalo mailaba momikiilangi 
susuu-aliyaala lo tutumulumu, tilinggula 
timongoli diila dapadapato tou dulahee 
boito tumahuolo mola lumenetai. 

35 Sababu Dulahee boito mamei dungga 
debo odelo talele to ngoaamila tau todunia 
botie. 

36 Poódaha-dahaalo mao, wau poduaalo 
laito alihu timongoli moo tahangi tou 
ngoaamila suali de motoduo mai wau 
timongoli mowali motaalua lo Walao 
Manusia." 

37 Ti Isa helo ngaajali to Bele lo Eeya 
wakutu dulahu wau huilio mao Tio lonao 
ode huludu lo Jaitun wau lotitolaa teto. 

38 Timiidu dumodupo ngoaamila tau 
hiponaowa mai ode Bele lo Eeya hemo 
dungohe pongaajali li Isa. 

| Lameyangi lo Roti Diila Oragi u 
2 2 ilunte Paska malembidei. 

2 Mongo iimamu taúwa wau guguu- 
ruwaalo agama hipololohe dalalo loú 
poo-poooyo u momate li Isa mate- 
mateelo mao, sababu timongolio moohe 
totaa dadaata. 

3 Lapatao Ibilisi tilumuwoto odelei Yudas 
tailunte olo Iskariot, deúito-yito ngotaalio 
lo tamopulu wau duulota tahidudua li Isa. 

4Sababu uito tei Yudas malonaó mola 
lodulohupa wolo mongo iimamu tauwa 
wau wolo mongo tauwa lo tamoo-kawalia 
Bele lo Eeya pasali woloolo mola tio 
mowali mohudu li Isa ode limongolio. 

> Timongolio leengahe daa wau lodanti u 
mamongohi doi olio. 

6 Tei Yudas olo akolo wau malopeehu 
hiyango u mohudu li Isa ode limongolio, 
loú diila ilotaawa lotau. 

7 Malei dungga dulahio todelomo 
Lameyangi lo Roti Diila Oragi deú himba u 
pohutu uaalo lo Paska maolotolo. 

8 Yi ti Isa lopoahu olei Petrus wolei Yahya, 
"Ponaolo podapato mao uaalo lo Paska 
olanto." 

9 "Toutoonu otohilaa li Paaa podapato 
mao lamiaatia?" uali mongolio. 

10Ti Isa lolametao, "Toú timongoli 
tumuwoto ode kota, talolai ngota 
tadonggo delodelo bolinggo tuwau 
tuatuanga taluhu mamo dunggaya 
wolimongoli. Dudui mao tio ode bele u 
potuwotalio, 

11 wau polelea mao totaa ohuuwo lobele 
boito: Ti Guru loloiya mai, 'Toutoonu 
tambatilio lo tahidudua ola-U wau Wau 
molamela uaalo lo Paska?' 

12 Taa ohuuwo lobele boito mamopotunu 
mai olemu huwali lopahu tuwau u leidaa, 
wimu-wimumuto wolo pakakasilio. 
Podapato mao ngoaamilalo teto mola." 

13 Yi malonaó tei Petrus wolei Yahya, 
tulusi loodungga ngoaamilalo lotuuude 
debo odelo u tilahuda li Isa. Timongolio 
olo malopo dapato uaalo lo Paska boito. 

14Toú malei dungga wakutuulio u 
molamelo uaalo lo Paska boito, ti Isa 
lotihuloaa pee-peeenta wolo tahidudua 
o-Lio totambati polamelalo. 

15 |apatao Tio lotahuda mao olimongolio, 
"Otohilaa-U daa molamelo uaalo lo Paska 
botie pee-peeenta wolimongoli tou Wau 
diipo modutolo sikisa! 

16 Sababu, pomalacayalo: Wau diilalo 
molamela uaalo botie tunggula boliilo 
totamela botie poilaalolo to Dunia Bohu lo 
Allahu Taaala." 

17 Lapatao uito ti Isa lomintaaa hakati 
lo angguru, tulusi lolapali dua sukuru 
ode Allahu Taaala, lapatao lotahuda mao, 
"Hamaalo utie, wau taya-tayadelo mota; 

18 sababu ototai mao: tumula mao 
masaatia botie Wau diilalo mongilu 
angguru botie poli tunggula Allahu Taaala 
mailo kawasa wolo lealeaatulo mao." 

19 |apatao uito ti Isa malohama roti. 
Wau tou mailapato lolapali dua sukuru, 
hepili-pilita-Ngio roti boito wolo uluu-Lio 
tulusi yilohi-Lio mao olimongolio, 
wau lotahuda, "Uti-utieelo batanga-U 
[uiludu ode limongoli. Pohutuwalo utie u 
mopoeela ola-U." 

20 Odito olo lapatao lolamelo, Tio longohi 
mao olimongolio hakati lo angguru boito 
wau lotahuda, "Hakati botie tutuulio 
tutu daantia lo Allahu Taaala u bohu, 

u piloposaaha wolo duhu-U -- duhu u 
bilangguatai ode limongoli.”] 

21"Bo bilohi! Taa u mohiyanati ola-U 
woluo tewe pee-peeenta wola-U. 

22 Walaó Manusia memangi maamate 
odelo woloolo mola u matilantu mai 
lo Allahu Taaala; bo matopotala taa u 
mohiyanati o-Lio!" 

23 Yi timongolio mahipo hihiintua ngota 
timongota, tatoonu towolota limongolio 
tamamohutu mao suali boito. 

24 Towolota lo tahidudua li Isa tilumoodu 
polohamawa tomimbihu tatoonu monto 
olimongolio tamusi anggapuwolo tapulito 
udaa. 

25 Ti Isa lotahuda mao ode limongolio, 
"Mongo olongia lobangusa tadiila motota 
lo Allahu Taaala hipodeehe ulipulio, 
wau tahi okawasawa ulipulio tailunte, 
'Tamoduolawa Ulipu'. 

26 Bo timongoli diila mowali odito. 
Boliio mao, taa pulito udaa towolotamu 
musi debo odelo tapulito ukikiio, wau 
tauwa mamusi mowali debo odelo 
tamoomayawa. 

27 Tatoonu talebe udaa: taa u hulohuloa 
hemolamela tomeja, meaalo taa u 
hemohinta olio? Matantu taa u hulohuloa 

boito. Bo Wau woluo towolota limongoli 
odelo tamoomayawa. 

28 Todelomo totoonulalo polodutolo-U, 
timongoli laito pee-peeenta wola-U. 

29 Odelo woloolo mola Allahu Taaala 
malongohi palenta ola-U haku u 
momalenta, odito olo Waú mamongohi 
mai olemu haku boito. 

30 | ou odito timongoli mowali moduduo 
motisana-sanangi wola-U towakutu Wau 
mowali Olongia. Wau timongoli mamo 
tihuloo toitaato mopulaa duluo tambati 
huhuloa li olongia u momalenta tomopulaa 
duluo suku bangusa lo Isirailu." 

31 "Simon, Simon, dungohe mai! Ibilisi 
mailohiya luasi u motesi olimongoli: 
debo odelo pale yinggilolo monto alipo 
tilinggula u mopiohu yilinggi monto u 
moleeto. 

32 Bo Waú malodua mola olemu, Simon, 
alihu iimanimu diila mao moluluto. Wau 
wonu yio malo hualingai ode ola-U, yio 
mamusi mopoo lotolao mongo wutatumu." 

33 Tei Petrus lolametaó, "Eeya, watotia 
ihilasi tumuwoto ode tutupa wau mate 
pee-peeenta wolo Eeya!" 

34 "Pomalacayalo, Petrus,” tahuda mao 
li Isa, "toú maluo diipo mokukuyuu mai 

todulahee botie, mapoootolu yio lomaahe 
ola-U." 

35 | apatao uito ti Isa lotahuda mao ode 
limongolio, "Muloololio mai tou Wau lolao 
olimongoli lou diila lopoluasi olimongoli 
helodelo dompeti, bututu meaalo sapatu, 
wolo timongoli ilopulita lolo-loolo?” 
"Diila!" tametao limongolio. 

36 "Bo botia," tahuda mao li Isa, "tatoonu 
taodompeti meaalo bututu, mamusi 
modelo uito; wau tatoonu tadiila owamilo, 
musi mopotali jumbalio mota motali 
wamilo. 

37 Sababu, pomalacayalo, ayati lo Kitabi 
u tingohio odie: "Tio ilanggapu odelo tau 
ngota tamoleeto,' musi motoduo mai 
tobatanga-U. Sababu wolo u tulatulade 
todelomo Kitabi tomimbihu-U donggo 
todutoduo masaatia botie." 

38 "Eeya," loiya mao lo tahidudua li Isa, 
"bilohi, teea woluo wamilo mohelu duluo.' 
"Sambelolo!" tametao li Isa. 

39 Ti Isa lololaa mao kota wau malonaó 
debo odelo ubiaasa ode Huludu Jaitun, 
wau tahidudua o-Lio lonao olo wo-Lio. 

40Tou malei dungga mota teto, "Tio 
lotahuda mao ode limongolio, Poduaalo 

mola alihu timongoli diila mao odusa 
wonu timongoli yimontalalio." 

41 Lapatao Tio lonao lebe lolaminga 
ngopee lonto olimongolio, tanu lamingio 
ngopopai lobotu, tulusi loti bonggohuu 
wau lodua, 

42 "Oo Paapa," ua-Lio maó, "wonu mowali, 
powalahe maó monto olaa-Tia polodutolo 
umusi olaasawa lowa-Tia botie. Bo diila 
moduduo utohilaa lowa-Tia, bo moduduo 
utohilaa li Paapa wambao." 

43 [Malaikati ngota malonaó mai ode 
o-Lio wau lopoo lotolao o-Lio. 

44 Ti Isa lodutola daa lohilao tilinggula 
Tio helebe tiootutua lodua. Wula-Tio debo 
odelo duhu u hilumeheta ode huta.] 

45 Yilapato lodua, ti Isa luli lohualingai 
ode tahidudua o-Lio. Tio loodungga 
olimongolio donggo hituluhe sababu 
siluukali daa lohilao. 

46 Tulusi Tio lotahuda mao olimongolio, 
"Yilongola timongoli bo hituluhe? 
Pobongulo wau poduaalo mola alihu 
timongoli diila odungga loimontala." 

47 Toú ti Isa donggo hemotahuda 
leidungga mai ngopolemboa tau. Tauwa 
limongolio tei Yudas, tala ngota muri li 


LUKAS 22.48-53 164 


Isa. Lapatao tei Yudas lonaó mota odeli Isa 
wau malodilo o-Lio. 

48 Boti Isa lotahuda mao olio, "Yudas, 
wolo yio lodilo ola-U botie, yio ohilaa 
mohiyanati Walao Manusia?" 

49 Tou tahidudua li Isa tawoluo teto 
looonto mao wolo u mamotoduo, 
timongolio loloiya, "Eeya, matuhuwo 
wambao lomongo watotia wolo wamilo!" 

>0 Tulusi tala ngota limongolio lolimadeó 
wato li iimamu daa wolo wamilo tilinggula 
loputu bulongalio olowala. 

51 Boti Isa lotahuda mao, "Sambelolo!" 
Tulusi dilede-Tio bulonga lotau boito wau 
lopooluli mao. 

32 Lapataó ti Isa lotahuda ode mongo 
iimamu taúwa wau mongo polowila 
tamoo-kawalia, Bele lo Eeya, wau mongo 
tauwa lo Yahudi talonao mai odito u 
moheúpa o-Lio, "Yilongola Waú botie 
tamoleeto, tunggula timongoli lonao 
mai wolo wamilo wau ayu pangokoo u 
moheupa ola-U? 

33 Ngohui-ngohui Wau wolimongoli to 
Bele lo Feya, timongoli diila loheupa ola-U. 
Bo uti-utieelo saaatilio limongoli moponao 
uito, saaati kawasa lou modiolomo modihu 
poloitohu." 

34Timongolio loheúpa li Isa wau lodelo 
o-Lio ode Bele lomongo iimamu daa. Tei 
Petrus lohunuhe lonto u molamingo. 

33 Tohuungo pango boito tulu towungolo 
mapilo leiitio wau tei Petrus mota 
lotihuloaa pee-peeenta wolo tahihuloaa to 
palitio. 

>6 Tala ngota lowato taabua loóonto 
olei Petrus hulohuloaa tobiihu polulo 
tulu boito; tulusi wato taabua baito helo 
pootuoto olei Petrus, lapatao loloiya mao, 
"Tau botie olo engonti woluo pee-peeenta 
woli Isa!" 

>7 Bo tei Petrus malomaahu. Tio loloiya, 
"Watia sama-samaata diila mootaawa wolo 
tau boito!" 

58 Ngosaaati lapatio mao, ngotaalio 
wewo looonto olei Petrus wau loloiya, "Yio 
olo ngotaalio limongolio!" Bo tei Petrus 
lolametao, "Diila, diila watia!" 

39 Tanu ngojamu lapatio mao, ngotaalio 
wewo poli malo loiya wolo suala daa, 
"Memangi tau botie muri li Isa, sababu tio 
taulo Galilea!" 

60 Bo tei Petrus lolametaó, "Wolo 
makusudumu, diila otaawaú!" To saaatilo 
boito, tou tei Petrus donggo hemobisala, 
maluo lokukuyuu. 

61 Ti Isa poli loili mao wau lomilohe olei 
Petrus. Tulusi tei Petrus looeela mola 
to Eeya u malo tahuda olio, "Tou diipo 
maluo mokukuyuu todulahe botie, yio 
mapoootolu lomaahe ola-U." 

62 Yi tei Petrus mailumuwalo lonteto wau 
hilumoyongo mopotide-tideo. 

63 Tau-tauwala tadonggo hidahawa li Isa, 
helo poitohe wau lomate o-Lio. 

64 Matolio tilaube limongolio wau hepilo 
hintualio, "Nte tapula tatoonu talomate 
ole-Mu?" 

65 Donggo dadaata tataa-heyaalo u 
mohina hepomukao limongolio o-Lio. 

66 Dimodupio mola, mongo tauwa lo 
Yahudi, mongo iimamu tauwa, wau 
guguu-luwalo agama lotiambu, tulusi 
lodelo li Isa, ode talu lo Mahakama Agama 
limongolio. 

67 "Poótaawa mai olami," uali mongolio 
o-Lio, "wolo Yio botie Olongia Tamoo- 
poaahua?" Ti Isa lolametao, "Wonu 
polele-U mai olimongoli, timongoli debo 
diila tapalacaya. 

68 Wau wonu Wau mohintu mai olemu, 
timongoli debo diila tamolameto. 

69 Bo tumula mao botia, Walaó Manusia 
mamo tihuloaa to ambahu olowala lo 
Allahu Taaala Taa Laba-labaalo kawasa." 

70Yi timongolio ngoaamila malo loiya, 
"Wonu odito, Yio botie Walao Allahu 
Taaala?" Ti Isa lolametao, "odito uali 
mongoli." 

71 Yi timongolio malo loiya, "Diilalo 
palalu sakusi! Ito maloo dungohu lonto 
tunggi-Lio lohihilao!" 

l Ngoaamila majalisi boito 
2 3 tilimihulo, tulusi lodelo li Isa ode 
talu lei Pilatus. 

“Teto timongolio malo potulude o-Lio, 
"Timongolio loloiya, 'Malotapu lami tau 
botie hemopo lapalo ulipu. Tio hemo 
popatu totau alihu diila momayali beya 
toli Kaisali, sababu heloiyaa-Lio deu Tio 
yito Almasi, ngotaalio li olongia." 

3 Lapataó tei Pilatus lohintu mao li Isa, 
"Tingga otutu Yio olongia taulo Yahudi?" 
Tametao li Isa, "Oditolo loiyamu." 

4Yi loiya mao lei Pilatus ode mongo 
iimamu taúwa wau taa dadaata boito, "Wau 
diila lootapu totala penu boli tuwau mao 
totau botie u pohukuu-maniyalo o-Lio." 

> Bo timongolio lebe hemo huntulao olo, 
"Wolo pongaajali-Lio, Tio hemo popatu 

taa to ngoilanggubu Yudea; bohu-bohulio 
to Galilea, wau botia matilinggula poli 
odiamai." 

6 Toú tei Pilatus loódungohe uito, tio 
malohintu, "wolo Tio botie taulo Galilea?" 

7Toú piloótaalio mao deu ti Isa asalii-Lio 
lonto madala to kawasa lei Herodes, tei 
Pilatus malolao li Isa odelei Herodess, u 
tou boito woluo olo to Yerusalemu. 

8Tei Herodes sanangi daa tou loóonto 
li Isa, sababu malohiheo tio loodungohe 
pasalii-Lio wau ohilaa momilohe o-Lio. 
Tio hemo halapu moo sakusi li Isa mohutu 
u moolinggolabe. 

3 Sababu uito tei Herodes heloówoli mao 
dadaata yiyintu ode o-Lio, boti Isa diila 
peeenta mao lolameto. 

10 Mongo iimamu tauwa wau guguu- 
ruwaalo agama lotaalua olo teto wau helo 
potulude wolo mooohuu li Isa. 

11 Tei Herodes wau mongo pongowaa lo 
suludadulio helo poitohe wau lohina li Isa, 
lapatao pilakealio Tio boo odudaa, lapatao 
luli yilaolio Tio odelei Pilatus. 

12 To dulahulo boito tei Herodes wolei 
Pilatus, tou muloololio mai mumuusua, 
maluli lotamania." 

13 Tei Pilatus malongambu mongo 
imamu taúwa, mongo taúwa, wau ulipu, 

14 lapataó loloiya maó olimongolio, 
"Timongoli malodelo mai tau botie ode 
olau wau loloiya deu Tio helo poolapalo 
totau-tauwalo. Botia totalu limongoli 
wau malo malakisa o-Lio, bo wau 
sama-samaata diila lootapu u moleeto 
penu bo tuwau mao u hepotuludi mongoli 
O-Lio. 

15 Odito olo huhama lei Herodes, sababu 
tio olo maluli lolao mai li Isa boito ode 
olami. Tau botie diila helohutu penu bo 
tuwau mao upaatuti pohukuu-maniyalo 
o-Lio wolo hukumani mate. 

16 Sababu uito waú mamo muboaa o-Lio, 
tulusi mopoluli mao o-Lio." 

17 [Totimiidu lameyangi lo Paska, tei 
Pilatus musi mopobebasi ngotaalio 
lotutupa ode ulipu.] 

18 Ngoaamila tahiambua teto longuatio, 
"Pateyalo Tio mate-mateelo mao! Bebasia 
mao tei Barabas olami!" 

19 (Tei Barabas tiluwotio ode tutupa 
sababu polomalakala ulowali tokota wau 
sababu polomatea yila-yilatelo mao.) 

20 Tei Pilatus ohilaa mopoluli mao li Isa, 
sababu uito tio luli lobisala peeentapo 
totaa dadaata boito. 

21 Bo timongolio longuatio, "Salipua Tio, 
salipua Tio!" 

22 | apatao u otolulio tei Pilatus longibode 
olimongolio, "Bo wolo totalaa-Lio? Wau 
diila lootapu penu boli tuwau mao totala 
to o-Lio upaatuti pohukuu-maniyola 
o-Lio hukumani mate! Waú mamo muboaa 
o-Lio tulusi mopoluli mao o-Lio." 

23 Bo timongolio tulusi hiwatia lodaa- 
daaalo mao deú ti Isa musi salipuolo. Wau 
pulitio mao wuwaatii mongolio lomata. 

24 Yi tei Pilatus malo podehu hukumani 
mate li Isa loduduo utohilaa lotaa dadaata 
boito, 

25 wau lopoluli taa u pilohile limongolio, 
deuito-yito taa u tiluwotio ode tutupa 
sababu polo molakala wau polomatea 
yila-yilatelo mao. Lapatao ti Isa yiludulio 
ode limongolio u lololimo totoonulalo u 
otohilaa pohutuo limongolio o-Lio. 

26 Yi ti Isa madilelo limongolio. Tohuungo 
dalalo, timongolio lodunggaya wolo 
ngotaalio tailunte Simon, u asaliilio mai 
lonto Kirene, tadonggo tuwo-tuwotai ode 
kota. Timongolio loheúpa olio, tulusi 

lomakusa olio lomota ayu salipu boito to 
wulea li Isa. 

27 Dadaata taa tunu-tunuhe towulea li 
Isa -- to wolotalio woluo olo dengolo lota 
mongobua. Mongobua boito hehiyonga 
wau hipo hilimutawa li Isa. 

28 Boti Isa malomilohe ode limongolio 
wau lotahuda mao, "Mongobua lo 
Yerusalemu! Diila mao hiyongi Wau. 
Hiyongilo mola batangamu lohihilao wau 
mongo walaumu. 

29 Sababu mamei dungga wakutuulio 
tau mamoloiya, 'Donggo boli paedaalio 
mongobua tadiila peeenta mao ilombodaa, 
tadiila peeenta mao owalao wau diila 
peeenta mao lopotutu lotaunge!' 

30 Toú boitolo tau mamoloiya to 
huhuu-iduwaalo, 'Deehilo mai ami!' Wau 
to huhuu-luduwalo, "Tambulilo mai ami!' 

31 Sababu wonu to ayu udonggo 
hitumula, tau malohutu debo odelo utie, 
wolo poli u mapohutuo limongolio to ayu 
umalo hengu!" 

3? Woluo poli taduulota wewo -- 
duduulotalo tamoleeto -- tadilelo 
limongolio u hukuu-maniyola mate 
pee-peeenta woli Isa. 

33 Tou malei dungga mola totambati u 
ilunte "Bakakau," timongolio malo salipu 
li Isa wolo taduulota tamoleeto boito 
-- ngotaalio to ambahu olowala wau 
ngotaalio poli to ambahu oloihi li Isa. 

34Tulusi ti Isa malodua, "Paapa, 
ambunguwalo mai timongolio! Diila 
otaawa limongolio wolo upilohutu 
limongolio." 

35 Pakeyangi li Isa hetila-tilayadio teto 
towolota limongolio wolo undi. Tau- 
tauwalo tahitihula teto sambela hibilohe, 
tulusi mongo tauwa lo Yahudi hipohentea 
li Isa wolo loiya, "Tio malo poaahu 
taa wewo: ntali botia Tio mopoaahu 
batanga-Lio lohihilao, wonu Tio tutuulio 
tutu Olongia Tamoo-poaahua tatilulaoto 
Allahu Taaala!" 

36 Mongo pajule olo hemohentea li Isa. 
Timongolio lonao mai longohi angguru 
molotingo o-Lio 

37 wau loloiya, "Wonu Yió olongia 
taulo Yahudi, poaahuwalo lohihilao 
batanga-Mu!" 

38 Toitaato ayu salipu li Isa, tulatuladu 
tataa-heyaalo odie: "Tabotieelo Olongia 
Taulo Yahudi." 

39 Tala ngota lo tamoleeto tasilalipu 
teto hemohina li Isa. Tio loloiya, "Yio 
Olongia Tamoo-poaahua, diila odito? Nte, 
poaahuwalo batanga-Mu wau ami!" 

40 Bo tamoleeto ngota poli lodini to 
tamaniilio boito, loiyaalio mao, "Tingga 
yio diila moohe to Allahu Taaala? Yio 
pee-peeenta hilukuu-manilio mate debo 
odelo Tio. 

41 Bo hukuu-maninto duulota memangi 
malo tuuude wolo huhutuunto. Bo Tio 
sama-samaata diila ototala! 

42 Tulusi tio loloiya, "Isa, Eelai mai watia, 
wonu Ito meidungga mai odelo Olongia!" 

43 "Pomalacayalo," tahuda mao li Isa olio, 
"Dulahee botie yio mapee-peeenta wola-U 
to Pirdaus." 

44 Otanu dulahee totau, mato lodulahu 
diila otinelio, wau ngoilanggubu lipu boito 
lowali lodiolomo daa tunggula jamu tiga 
lolaango. 

45 | alante untaya-ntayanga todelomo 
Bele lo Eeya, lokaidingo duluo. 

46 Tulusi ti Isa longuatia wolo suala daa, 
"Paapa! Ode delomo uluú li Paapa wuduo 
mola lo Watia batanga lo Watia!" Tou 
yilapato loloiya odito, Tio yilate! 

47 Tou polowila lo pasukani loóonto wolo 
u mailowali, tio malomuji Allahu Taaala. 
Tulusi tio loloiya, "Otutu Tio diila ototala!" 

48 Taa dadaata talonaó mai odito u 
momilohe, loóoonto mao wolo u mailowali. 
Timongolio ngoaamila malo hualingo wolo 
hilaa ulee-leee daa. 

Wau ngoaamila tamoótaawa woli Isa, 
tuwotuwoto mongobua talo duduai o-Lio 
lonto Galilea, hitihula lonto u molamingo 
wau looonto ngoaamilalo boito. 

3? Woluo ngotaalio tailunte Yusu, u 
asaliilio mai lonto kota Arimatea tolipu 
lo Yudea. Tio tau ngota mopiohu tahe 
hulumatio lotau, wau tadonggo hemohima 
wakutuulio Allahu Taaala molumula 
momalenta odelo Olongia. Eleponu tio 
waito Mahakama lo Agama, tio diila akolo 
wolo putuusani wau huhutu lo mahakama 
boito. 

51 (23:50) 

32 Tei Yusu botie lonaó mota lotaalua 
wolei Pilatus wau lohile alihu milate li Isa 
wohi mao olio. 

53 | apatao yilaahio milate li Isa lonto 
ayu salipu, tulusi tilaputio wolo latu lonto 
lenani. Lapatao uito tio malopo balato li 
Isa todelomo kuubulu upilohutu todelomo 

huludu botu -- kuubulu boito diipo 
peeenta mao pilomake. 

54 Dulahu boito dulahu Jumaati: wau 
dulahu Saabati wimbedeo tumulalio. 

>> Mongobua talonao mai woli Isa lonto 
Galilea lodudua olei Yusu wau lomilohe 
kuubulu boito. Timongolio olo looonto 
woloolo mola milate li Isa pilopo balatio 
todelomo kuubulu. 

56 Lapataó timongolio malo hualingo 
tulusi lopodapato lamba-lamba wau 
yinulo moonu u polamahio tomilate li Isa. 
Todulahu Saabati, timongolio lohuheli 
lokalaja u loduduo butoo lo agama. 

2 4 l Todulahu Ahadi, didimodupo daa, 

mongobua boito lonao ode kuubulu 
li Isa lodelo yilonta u mapilo dapato 
limongolio. 

“Tokuubulu ilodungga limongolio botu 
heutio malo lilidu. 

3 Tulusi timongolio tilumuwota mola ode 
delomo kuubulu boito, bo diila loodungga 
milate li Isa teto. 

4Tou timongolio hitihula teto wau 
lolingu hemo mikiilangi suali boito, 
debolo taduulota wolo boo heinta-intawa 
tilimihulai totili limongolio. 

> Timongolio mailoohe daa, lapataó 
losujudu demola huta, sambela taduulota 
boito loloiya mao ode limongolio, 
“Yilongola timongoli hemo lolohe totaa 
tumutumulo towolota lotaa yilate? 

6 Diaaluo Tio teea. Tio malobongu! Eelai 
mola wolo u mapilo tahuda-Lio olemu toú 
Tio donggo to Galilea, 

7 deú 'Walao Manusia musi wuduolio 
totaa odusa, lapatao salipuolio wau 
todulahe otolulio Tio mamobongu mai.” 

8 Yi mongobua boito maloéela mola 
tataa-heyaalo li Isa. 

2Toú malo hualingai lonto kuubulu boito 
timongolio helo hungguli u lotuduo boito 
to tamopulaa tuwau lota rasulu wau ode 
ngoaamila tahidudua wewolio. 

10 Mongobua talo poótaa ngoaamilalo 
boito to tahidudua li Isa, yito: ti Maria 
Mahadalena, ti Yohana wau ti Maria tiilo 
lei Yakobus wau mongobua wewolio 
tapee-peeenta woli mongolio. 

11 Bo mongo rasulu boito hemo lantobu 
mongobua boito bo hipo hunggulia udiila 
pongalo aakali. Timongolio diila palacaya 
silita lo mongobua boito. 

12 Bo tei Petrus malobongu wau tilumeteó 
ode kuubulu. Sambela lotibunggu tio 

lohedupa mola ode delomo kuubulu, 
tulusi looonto mola bo wambao taputo u 
teto. Tei Petrus lolinggolabe daa, tulusi 
lohualingo wolo dadaata yiyintu todelomo 
hilaalio tomimbihu wolo u mailowali. 

13 To dulahulo boito, duulota tahidudua li 
Isa donggo hinaowa ode kambungu tuwau 
u ilunte Emaus, tanu mopulaa tuwau lokilo 
lamingio lonto Yerusalemu. 

14Toú hinaówa timongolio bibiisalawa 
pasali loú totoonulalo poloútia u mailowali 
boito. 

15 Tou timongolio donggo bibiisalawa 
wau hipotuuloa lo pikiilangi, ti Isa lohihilao 
leidungga mai wau lonao pee-peeenta 
woli mongolio. 

16 Timongolio loóonto li Isa, bo woluo 
hitua-tuawua u lohutu olimongolio diila 
looonuhe o-Lio. 

17 Lapatao ti Isa lotahuda mao, "Wolo u 
hebisala limongoli tohuungo dalalo botie?" 
Timongolio malo huheli wolo baya suukali. 

18 Tulusi ngotaalio limongolio, tailunte 
Kleopas, lohintu mao li Isa, "Mati Paaa 
ngota-ngotaalo tau deli to Yerusalemu 
tadiila motota poloutia uilowali teto mola 
towoli-woli mai botie?" 

19 "Poloutia wolo?" yilintu mao li Isa. 
"Pasali uilowali woli Isa, talonto Najaret 
boito," tametao limongolio. "Tio Nabi. 
Tataahe-Lio wau huhutuu-Lio okawasa 
daa -- mopio moduduo huhama lo Allahu 
Taaala meaalo moduduo huhama lotaa 
ngoaamila. 

20 Mongo iimamu taúwa wau mongo 
tauwa lo bangusanto malohudu o-Lio u 
hilukuu-manilio yila-yilaatelo mao, wau 
timongolio loposalipu o-Lio! 

21 Lebe-lebe pomaó hehalapuo lami deú 
Tiolo tamamo lopato Isirailu! Wau dulahee 
botie dulahee otolulio anggadu suali boito 
lotoduo mai. 

22 Donggo poli, dengolo lota mongobua 
towolota lami malohutu olami iloohea. 
Didimodupo daa timongolio ode kuubulu, 

23 ho diila loddungga milate li Isa mola 
teto. Tulusi timongolio luli lohualingai 
wau loloiya deú timongolio malooonto 
malaikati, wau mamaa-laikatiyalo boito 
loloiya deu ti Isa tumutumulo. 

24 Dengolo lota tawolami tulusi lonaó ode 
kuubulu wau loodungga mola deu wolo 
uiloiya lo mongobua boito memangi odito, 
bo timongolio diila lo0onto li Isa." 

25 Lapataó ti Isa lotahuda mao 
olimongolio, "Timongoli memangi 
mohulodu! Mailaba pomboyongi mongoli 
u momalacaya ngoaamila u mailoiya 
lomongo nabi! 

26 Memangi Olongia Tamoo-poaahua 
musi moolaasapo sikisa boito, bolo moo 
toduo mai ololai-lo." 

27 Lapatao ti Isa lotombangao olimongolio 
wolo u tulatuladu todelomo ngoilanggubu 
Kitabi tomimbihu batanga-Lio tumulalo 
mai monto bubuu-kuwaalo lei Musa wau 
bubuu-kuwaalo lomongo nabi. 

28 Sambela uito timongolio mahe 
membideo kambungu u hepatujuo 
limongolio. Ti Isa lotiwali debo odelo 
taohilaa mopotolonga mola lononao-Lio, 

29 bo timongolio lolahangi o-Lio, 
"Potitolaapo totambati lamiaatia, "loiya 
mao limongolio o-Lio," masaatia mabolo 
ngopee mola hui wau mamo diolomai olo." 
Yi ti Isa tilumuwotao u lotitihui totambati 
limongolio. 

30Tou hihuloaa hipolamela peé-peéenta 
woli mongolio, ti Isa lohama roti, lolapali 
sukuru ode Allahu Taaala, wau lomita- 
mitangao roti boito wolo uluu-Lio, tulusi 
longohi mao ode limongolio. 

31 Lapataó timongolio malongalati 
deú tau boito ti Isa. Bo Tio mailooli to 
poomilohi mongolio. 

32 Uali mongolio ngota timongota, 
"Memangi laasa lohilaanto debo odelo 
wali-walihuhu, toú Tio hemobisala 
wolanto to huungo dalalo, wau helo 
tombango tuango Kitabi ode olanto?" 

33To saaatilo boito timongolio 
matilimihulo wau tulusi lohualinga 
ode Yerusalemu. Mola teto timongolio 
loodungga tamopulaa tuwau lota 
tahidudua li Isa donggo hiambua wolo 
tawewolio. 

34 Timongolio boito loloiya, "Memangi 
otutu Eeya maluli tilumumulai! Tio malopo 
bilohe batanga-Lio odelei Simon!” 

35 Duulota hidudua li Isa taboheeli 
leidungga mai boito tulusi lohungguli mao 
u mailo laasawa limongolio toú hinaowa, 
wau woloolo mola timongolio looonuhe 
Eeya tosaaati Tio helo mita-mitanga roti. 

36 Tou timongolio donggo hemosilita, 
debolo ti Isa lohihilao matihu-tihula 
tohuungi mongolio wau lotahuda, 
"Salaamatilo timongoli!" 

37 Timongolio iloohea wau mailoohe, 
sababu helantobu limongolio loo0onto lati. 

38 Boti Isa lotahuda mao, "Yilongola 
timongoli yiloohe? Yilongola timongoli 
pilotoodei loú molilimbuto todelomo hilaa 
limongoli? 

39 Bilohi uluu-U wau bilohi oaatu-U. 
Ototai mao, deu utie Wau lohihilao! Tontali 
mai wau pootuota mao, sababu lati diila 
otapu wau tulalo, odelo u iloontonga 
limongoli to ola-U." 

40 Ti Isa lotahuda odito sambela hemo 
pobiloheo uluu wau oaa-Tio olimongolio. 

41 Wau tou timongolio debo donggo diipo 
palacaya, sababu malo odito wengahu wau 
linggolabu, ti Isa malohintu olimongolio, 
"Wolo timongoli o uaalo tewe?" 

42 Timongolio malongohi maó o-Lio 
uponula tilinanga ngoputu. 

43Ti Isa malohama uponula boito, 
lapatao lolamela totalu limongolio. 

44 apatao uito Tio lotahuda mao 
olimongolio, "Utieelo susuu-aliyaalo 
umaa pilootaa-U mai olimongoli tou Wau 
donggo pee-peeenta woli mongoli: deu 
timiidu suali u tulatuladu tomimbihu 
tanggulu-U todelomo Bubuu-kuwaalo lei 
Musa, lomongo Nabi, wau Jaburu, musi 
motoduo mai." 

45 |apatao ti Isa malomuo pikiilangi 
limongolio alihu mongalati makusudu lo 
Kitabi. 

46 Tulusi Tio lotahuda mao ode 
limongolio, "Todelomo Kitabi tulatuladu 
deu Olongia Tamoo-poaahua musi 
modutolo wau musi muli mobongu mai 
monto opopate todulahee otolulio. 

47 Wau olo deú to tanggulo Olongia 
Tamoo-poaahua boito mamusi pololadulo 
to ngoaamilalo bangusa deu manusia 
musi molilihu, wau deu Allahu Taaala 
mongambungu dusa. Wau habari 
boito musi pololadulo tumula mai to 
Yerusalemu. 

48 Matimo-timongolilo tamowali sakusi 
tou ngoaamilalo boito. 

49 Wau Wau lohihilao mamolao mai olemu 
wolo u madilanti lo Allahu Taaala. Bo 
timongoli musi debo mohima tokota botie 
tunggula kawasa monto Allahu Taaala 
mohenggubei olimongoli." 

50 Lapatao uito ti Isa lodelo olimongolio 
ode bulemengo kota demola Betania. 
Teto Tio lomintaa mola uluu-Lio, tulusi 
lobalakati olimongolio. 

3! Tou tio donggo hemohutu uito, Tio 
bilintaio ode sologa, tulusi lobuaala woli 
mongolio. 

32? Timongolio losujudu lolubo olio, 
lapatao lohualinga ode Yerusalemu wolo 
hilao leengahe daa, 

53 wau molo laalaaita hemo muji boli puji 
to Allahu Taaala to Bele lo Eeya. 


Yohanes 


| Tobohulio, tou diipo dunia pilowali 

mai, Tahuda boito mailoluo. Tahuda 
woluo pee-peeenta wolo Allahu Taaala. 
Wau Tahuda tutuuwauwa wolo Allahu 
Taaala. 

2 Tumulalo bohulio mai Tio peé-peéenta 
wolo Allahu Taaala. 

3 Ngoaamilalo pilowali mai lotimbulude 
o-Lio, wau monto ngoaamilalo uwoluo 
diaaluo mao penu boli tuwau u pilowali 
mai wonu diila monto o-Lio. 

4Tahuda boito bungo lo tutumulo, wau 
tutumulo boito mongohi mai tilango 
tomanusia. 

> Tilango boito tinetinelo tou modiólomo, 
wau modiólomo diila mowali momate 
tilango boito. 

6 Dungga-dunggalo mai tailao lo Allahu 
Taaala, tei Yahya tanggulio. 

7 Tio lonaó mai lopo habari pasali 
lotilango boito, alihu ngoaamila tau 
palacaya. 

8 Tio lohihilao diila tilango boito, tio bo 
mopo habari mai uito. 

9Tilango ututuulio tutu u mopo baangai 
ngoaamila tau dungga mai ode dunia. 

10 Tahuda woluo todunia, dunia pilowali 
mai lotimbulude o-Lio, bo dunia diila 
mooonuhe o-Lio. 

11 Tio dungga-dungga mai odelipu-Lio 
lohihilao bo bangusaa-Lio diila mololimo 
o-Lio. 

12 Penu boli odito debo woluo olo 
talo lolimo o-Lio wau palacaya o-Lio: 
timongolio yilohia-Lio haku lowali Walao 
Allahu Taaala, 

13 tapilo tutulio mai diila lonto manusia, 
sababu tutumula bohu boito lonto Allahu 
Taaala asaliilio. 

14Tahuda malowali manusia, Tio 
bilubiluloa to wolotanto, wau ito 
malooonto odudaa-Lio. Odudaa boito 
tilolimo-Lio odelo Walao Allahu Taaala 
tatuwa-tuwaulo. Lotimbulude o-Lio ito 
malooonto Allahu Taaala wau ponu-Lio 
ode olanto. 

15 Tei Yahya lonaó mai odelo sakusii-Lio, 
tio lopo habari: "Tabotieelo Tio tailoiyaau: 
Tio mamei dungga meimulo wolau, bo 
lebe mao udaa wolau, sababu tou wau 
dipoolu, tio mailoluo." 

16 Tio polupolu loponu: diila ohuheli-Lio, 
Tio mobalakati olanto. 

17 Butoo Eeya tilolimonto lotimbulude 
olei Musa. Bo ponu wau otatapu wau 
olootolo hilao lo Allahu Taaala piloilaalo 
lotimbulude li Isa Almasi. 

18 Diaaluo tapeéenta mao loóonto Allahu 
Taaala, ngopohia Walao tuwa-tuwaulo lo 
Allahu Taaala, u tutuuwauwa wolo Allahu 
Taaala wau mohulanga daa wo-Lio. Tiolo 
talo poilaalo mai Allahu Taaala to olanto. 

19 Tahidihima kawasa lo Yahudi to 
Yerusalemu lopoahu mongo iimamu wau 
tau-tauwalo Lewi lonao odelei Yahya wau 
lohintu olio, "Yio botie tatoonu?" 

20Tei Yahya malongaku wolo juujulu, 
"Watia diila Olongia Tamoo-poaahua." 

21 "Wonu odito, tatoonu yio?" yilintu mao 
limongolio. "Wolo yio tei Elia?" "Diila," 
tametao lei Yahya. "Wolo yio Nabi?" yilintu 
mao limongolio poli. "Diila," tametio mao. 

22 "Wonu odito, poleleaalo mai olami 
tatoonu yio botie," uali mongolio, "alihu 
ami moo tametao totau-tauwalo talo 
poahu mai olami. Wolo u heloiyamu 
tomimbihu batangamu lohihilao?" 

23Tei Yahya lolametaó, "Watiaalo tio 
tailoiya li Nabi Yesaya: 'Taa u hemo 


YOHANES 1.24-31 4 


ngiibode tohuta hungayo u luasi daa: 
Popayade mao dalalo ode Eeya."" 

24 Tau-tauwalo tailao mai taulo Parisi 

25 malohintu, "Wonu yió diila Olongia 
Tamoo-poaahua, diila tei Elia, diila olo 
nabi, yilongola yio hemo polihu?" 

26 Tei Yahya lolametaó, "Watia mopolihu 
wolo taluhu. Bo tohuungi mongoli woluo 
taa diila oonuhe limongoli. 

27 Tio meidungga mai lapatio mao 
lowatia, bo u monguadeo tali losapatu-Lio 
watia diila paatuti." 

28 Ngoaamilalo boito lotoduo to Betania, 
to ambahu Tiimuru lo Dutula Yordan 
tambati hepopo lihua lei Yahya. 

29Loloombulio mola, tei Yahya loóonto 
li Isa lonao mai ode olio. Tulusi tei Yahya 
loloiya mao, "Bilohi, boi-boitolo Walao 
Himba lo Allahu Taaala tamo luluto dusa 
lodunia. 

30 Tioolo taheloiya laatia mamei dungga 
mai lapatio mao laatia, bo lebe udaa 
wolaatia, sababu toú watia diipo pilotutulio 
mai, Tio mawoluo. 

31 Tou dipolulio mai, diila otaawa laatia 
tatoonu Tio boito. Lebe-lebe pomao watia 
lonao mai mopolihu wolo taluhu alihu 
bangusa lo Isirailu mooonuheo o-Lio." 

32 Tei Yahya olo longohi sakusi odie, 
"Watia looonto Rohullah lotuhutai debo 
odelo poombo lonto hulungo lapatao 
lotitolaa toitaa-Tio. 

33 Toú boito diipo otaawa laatia tatoonu 
Tio. Bo Allahu Taaala talo poahu mai 
Olaatia mopolihu wolo taluhu malo tahuda 
olaatia, 'Wonu yio mooonto Rohullah 
motuhutai, lapatao motitolaa toitaato lo 
ngotaalio, yi Tioolo tamamo polihu wolo 
Rohullah.' 

34 Watia lohihilao maloóonto o-Lio," ualei 
Yahya, "wau watia mongohi mai sakusi 
deu Tioolo Walao Allahu Taaala." 

35 Loloombulio mola tei Yahya woluo 
totambati boito poli wolo taduulota 
murilio. 

36 Tou tio loóonto li Isa yilumaodeo, tio 
maloloiya, "Bilohi! Tioolo Walao Himba lo 
Allahu Taaala." 

37 Taduulota muri lei Yahya loóodungohe 
loiya boito, tulusi lonao lodudua li Isa. 

38 Ti Isa loili ode wulea, wau lodonto 
olimongolio donggo hidudua o-Lio. 

Tio malohintu mao, "timongoli hemo 
lolohe olita?" Tametao limongolio, "Rabbi, 
toutoonu biluloa li Rabbi?" ('Rabbi' boliilio 
mao guru). 

33 "Dulo mai bilohi lohihilao," tahuda mao 
li Isa. Timongolio malonao wo-Lio wau 
mota lomilohe toutoonu piloti biluloa-Lio. 
Wakutu boito jamu ampa lolaango. 
Todulahu boito timongolio lotibiluloa 
wo-Lio. 

40 Tala ngota lo taduulota tamaloo 
dungohe wolo uiloiya lei Yahya wau 
lapatao lonao lodudua li Isa, deuito-yito 
tei Andreas, wutatio lei Simon Petrus. 

41 Lolamemetao tei Andreas lololohe olei 
Simon, wutatio, wau loloiya olio, "Ami 
malo dunggaya woli Mesiasi!" (Mesiasi 
tutuuwauwa woli Almasi, deuito-yito: 
Olongia Tamoo-poaahua). 

42 Tei Andreas malo depita mota olei 
Simon odeli Isa. Ti Isa lolontonga olei 
Simon, lapatao lotahuda mao, "yio Simon, 
walaee Yona, yio maunteelo Kepas." 
(Kepas tutuuwauwa wolei Petrus, bolilio 
mao: huidee botu.) 

43 Loloombulio mola ti Isa lolantu mao 
u monao ode Galilea. Tio lodunggaya 
wolei Pilipus wau lotahuda mao olio, "Dulo 
dudui mai Wau!" 

44 Tei Pilipus asaliilio lonto Betsaida, 
deúito-yito tambati piloti biluloa lei 
Andreas wau lei Petrus. 

45 Tei Pilipus lodunggaya wolei Natanael 
wau loloiya mao olio, "Ami maloo dungga 
tahe untee lei Musa todelomo Buku Butoo 
lo Allahu Taaala, wau tapilo habari mai 
lomongo nabi. Tio boito ti Isa talonto 
Najaret, Walaee Yusu." 

46 Bo tei Natanael lolametaó, "Wolo 
pongalo aakali hitua-tuawua umopiohe 
meidungga mai monto Najaret?" Dulo mai 
bilohi lohihilao tametao lei Pilipus. 

47Ti Isa loóonto olei Natanael lonaó mai, 
lapatao loloiya pasali olio, "Bilohi, uito 
taulo Isirailu ututuulio tutu! Diaaluo mao 
upaluti to olio." 

48 "Woloolo mola ti Paaa moóonuhe 
olaatia?" yilintu mao lei Natanael li Isa. 

Ti Isa lolametao, "Tou tei Pilipus diipo 
lotianga olemu, Wau malooonto olemu 
towalungo bungo lo ara boito." 

49 "Paaa Guru," loiya mao lei Natanael, "ti 
Paaa yito Walao Allahu Taaala! Ti Paaaalo 
Olongia bangusa lo Isirailu!" 

>0 Ti Isa lotahuda mao, "Yió palacaya, 
bo sababu Waú loloiya mai deú Wau 
malooonto olemu towalungo bungo lo ara 
boito? Susuu-aliyaala ulebe udaa mao tutu 
woleeto maoontongamu!" 

>! Uali Isa poli, "Otutu, pomalacayalo, yió 
mamooonto mola hulungo mohuo, wau 
mamaa-laikatiyala lo Allahu Taaala laahe 
bootula to Walao Manusia." 

| Duuhui mola lapatio mao woluo 
2 potihunggu lonika tokota Kana to 
Galilea, wau tiilo li Isa woluo mola teto. 

2 Ti Isa wolo tahidudua o-Lio tiloduwolio 
olo ode potihunggu boito. 

3Tou angguru malo pulito, tiilo-Lio 
loloiya mao odeli Isa, "Timongolio mailo 
pulita lo angguru." 

4Ti Isa lolametaó, "Maama, diila mao 
ahuli Watia. Diipo leidungga wakutuulio 
Watia mopoilaalo batanga." 

> Bo tiilo li Isa loloiya mao to tahi 
pohintawa, "Wambao pohutuwalo wolo u 
mapilo tahuda-Lio olemu." 

6 Teto woluo mohelu wolomo tombe 
upilohetu odelo tambati pongulowalo 
modudua uuudu lo Yahudi. Timiidu tombe 
boito tuangio tanu ngohetuto liiteri. 

7 Ti Isa lotahuda mao to tahi pohintawa 
boito, "Tuangi mao timiidu tombe boito 
wolo taluhu.” Yi matiluanga limongolio 
tombe boito tunggula lopolu. 

8 Lapataó ti Isa lotahuda mao ode 
limongolio, "Botia hamaawa mao taluhu 


YOHANES 2.9-13 9 


boito ngoidi wau delowa mai ode tauwa lo 
potihunggu. Timongolio malodelo taluhu 
boito ode tauwa lo potihunggu." 

IWau tio lolamitaó taluhu umalo bolió 
lowali angguru. (Diila otaawalio lonto 
utoonu angguru boito, bo tahi pohintawa 
talo luango taluhu boito tamotota). Yi 
tauwa lo potihunggu boito lohimbideo 
ode bulentiti talolai, 

lO tulusi lotahuda mao olio, "Biasaalio 
tau mopo hintapo angguru umopiohe daa 
meimulo wau wonu tahe tiloduo malotolu 
longilu, deúito angguru ubiasa. Bo Wutato 
lolahu angguru u mopiohe daa tunggula 
botia!" 

11 Vi-uitolo bohulo moólinggolabe u 
pilohutu li Isa. Tio lohutu uito to Kana to 
Galilea. Wolo tuoto boito Tio lopobilohe 
odudaa-Lio. Yi tahidudua o-Lio palacaya 
o-Lio. 

12 Lapatao uito ti Isa lonaó mola ode 
Kapernaum pee-peeenta woliilo-Lio, 
mongo wuta-Tio wau tahidudua o-Lio. 
Timongolio lotibiluloa mola teto dengolo 
hui mola hiheolio. 

13Tou Dulahu Buka Paska lo Yahudi 
malembidei, ti Isa lonao mola ode 
Yerusalemu. 

14To Bele lo Eeya to Yerusalemu Tio 
loodungga tahe mopotaalia losapi, himba, 
wau bulungi poombo; wau olo tahipo 
tutuuloa lodoi hihuloa teto. 

15 Ti Isa lohutu mao buuboa ngohuu 
lonto tali tulusi lolanenga ngoaamila 
binatangi boito, himba wau sapi, lonto 
delomo Bele lo Eeya. Memee-jawaalo lotaa 
hipo tutuuloa lodoi hebilantulele-Ngio 
tilinggula doi limongolio lo pupuulepelo 
mao. 

16 Lapataó Tio lotahuda mao ode tahe 
mopotaalia lo bulungi poombo, "Bintaaalo 
ngoaamilalo monteea. Diila mao pohutua 
Bele li Paapa-U tambati podaa-hangiyalo!" 

17 Yi tahidudua o-Lio maloeela mola 
ayati lo Kitabi botie. "Toliangu-U duolo 
Bele lo Eeya, yaa Allahu Taaala, molumbila 
hilaa-U." 

18Tahidihima kawasa lo Yahudi helo 
tehengi li Isa, uali mongolio, "Nte pohutua 
mai u moolinggolabe odelo tuoto olami 
deu yio ohaku mohutu mao debo odelo 
utie.” 

19 Ti Isa lolametao, "Lolohubelo Bele 
botie, wau todelomo utolo hui mola Wau 
mamuli momongu mao." 

20 Lapataó timongolio loloiya, "Wopato 
pulaa wolomo lotaunu upilo mongulalio 
Bele lo Eeya botie. Wau Yio mamuli 
momongu bo todelomo utolo hui?" 

21 Bo Bele lo Eeya u milakusudu li Isa yito 
batanga-Lio lohihilao. 

22 Oditolio lapatio mao, toú ti Isa 
bilongu mai monto opopate, mailoeela 
mola lo tahidudua o-Lio deú suali boito 
mapeeenta pilotahuda-Lio. Yi malo 
malacaya timongolio toú wolo u tulatuladu 
todelomo Kitabi wau toú wolo u tilahuda li 
Isa. 

23 Toú ti Isa donggo to Yerusalemu tou 
Lameyangi lo Paska, dadaata taa palacaya 
o-Lio sababu ngoaamila moolinggolabe u 
hepilohutu-Lio. 

24 Boti Isa lohihilao diila palacaya 
olimongolio, sababu oonuhe-Lio 
ngoaamila tau. 

25 Diila palalu tau mongohi tombango 
to o-Lio pasali penu boli olo tatoonu 
wambao, sababu otaawa-Lio lohihilao 
wolo uwoluo todelomo hilaa lomanusia. 

'Woluo ngotaalio taodtanggulo to 

3 agama towimbihu taulo Parisi tailunte 

Nikodemus. 


YOHANES 3.2-8 12 


“Tou huilio tuwau tio lonaó mai odeli 
Isa wau loloiya mao, "Paaa Guru, otaawa 
lamiaatia ti Paaa tailao mai lo Allahu 
Taaala. Sababu diaaluo penu boli ngotaa 
mao tamowali mohutu u moolinggolabe 
debo odelo upilohutu li Paaa, Wonu Allahu 
Taaala diila wolio." 

3 Ti Isa lolametaó, "Pomalacayalo, diaaluo 
penu boli ngotaa mao tamowali pongawaa 
umati lo Allahu Taaala, wonu tio diila muli 
potutuolio mai." 

4"Diila pongalo aakali tamaa iludaa 
muli potutuolio mai," loiya mao lei 
Nikodemus odeli Isa, "Tingga mowali tio 
muli tumuwoto ode delomo talomo liilolio 
wau muli pututuolio mai?" 

> Ti Isa lolametaó, "Otutu banali tahuda-U 
botie: Wonu tau diila potutuolio mai monto 
taluhu wau monto Rohullah, tau boito diila 
mowali pongawaa umati lo Allahu Taaala. 

6 Manusia odelo pohuli lotapu pilotutu 
mai lomongo dulaalio, bo odelo pohuli 
lorohani pilotutu mai lo Rohullah. 

7 Diila mao polinggolabu wonu Wau 
motahuda mai: timongoli ngoaamila 
paatuti muli potutuolio mai. 

8 Dupoto mohiipo deútoonu otohilaalio; 
ito moodungohe tingohio, bo diila 

otaawanto monto utoonu dudunggaalio 
mai wau deutoonu dulungio. Odito olo 
wolo taa potutuo mai lo Rohullah." 

3 "Woloolo mola uito mowali motoduo 
mai?" yilintu lei Nikodemus. 

10Ti Isa lolametaó, "Yió Guru lo agama 
to Isirailu: diila pongalo aakali diila 
otaawamu? 

11 Pomalacayalo; ami mobisala bo 
tomimbihu wolo u otaawa lami, wau 
ami mongohi sakusi bo tomimbihu wolo 
umaa iloontonga lami; bo timongoli diila 
mohuto mololimo u silakusia lami. 

12 Timongoli diila palacaya wonu Wau 
mohungguli mai olimongoli pasali 
susuu-aliyaala lodunia botie; woloolo 
mola timongoli mowali palacaya, wonu 
Waú mohungguli mai olimongoli pasali lo 
sologa? 

13 Diaaluo penu boli ngotaa tapeeenta 
mao lobotula mola ode sologa, ngopohia 
Tio tamalo laahei ode dunia, deuito-yito 
Walao Manusia. 

14Tutuuwauwa debo odelo tei Musa 
malopo botula mola tulidu tombaha 
tobatango ayu ngoputu tohuta datahu 
u luasi daa wau delita, odito olo Walao 
Manusia paatuti pobotulolo, 

15 alihu ngoaamila taa palacaya o-Lio 
mootapu tutumulo ututuulio tutu wau 
ohiheo-hiheolo mao." 

16 Sababu Allahu Taaala odito momonu 
mai manusia todunia botie, tilinggula 
Allahu Taaala longohi mai Wala-lo 
tatuwa-tuwaulo, alihu timiidu taa palacaya 
o-Lio diila binasa, bo mootapu tutumulo 
ututuulio tutu wau ohiheo-hiheolo mao. 

17 Sababu Allahu Taaala lolao Wala-lo 
diila mai momutoo dunia botie, bo mai 
mopoaahu mao. 

18Taa palacaya o-Lio diila hukuu- 
maniyola. Bo taa diila palacaya mahi 
lukuumani lo Allahu Taaala, sababu tio 
diila palacaya to Walao Allahu Taaala 
tatuwa-tuwaulo. 

19 Tio pilohile modohuu dadaasali tosuali 
botie; Tilango boito malei dungga mai 
ode dunia, bo manusia lebe motohilaa u 
modiolomo wolo u mobaango, sababu 
huhutu limongolio moleeto. 

20Timiidu taa hipohutua u moleeto, 
molonuo u mobaango: tio diila motohilaa 
u mobaango, alihu huhutuulio u moleeto 
diila oontonga. 

21 Bo taa u hipohutua kahandaki lo Allahu 
Taaala monao mai ode mobaango alihu 

mowali moilaalo deu wolo u pilohutulio 
boito yito modudua kahandaki lo Allahu 
Taaala. 

22 Lapataó uito ti Isa wau tahidudua 
o-Lio malonao ode Yudea. Tio lotitolaa 
mola teto dengolo wakutu hiheolio woli 
mongolio wau helo polihu tau. 

23 Toú boito tei Yahya diipo tilumuwoto 
ode tutupa. Tio helo polihu to Ainom, diila 
molamingo monto Salim, sababu mola 
teto dadaata taluhu. Tau-tauwalo helonao 
mai ode olio, wau tio lopolihu olimongolio. 

24 (3:23) 

25 Dengolo lota tahidudua olei Yahya 
helo haamawa wolo taulo Yahudi pasali 
lowuúdu u mopoo belesi. 

26 Timongolio lonaó mota odelei Yahya, 
wau loloiya mao, "Paaa Guru, wolo donggo 
oeela mola li Paaa tapee-peeenta woli 
Paaa to ngotuwali lo Dutulaa Yordan boito, 
toú boito pilotunu mai li Paaa olamiaatia 
omoomolu? Tio masaatia olo hemo polihu, 
wau ngoaamila tau hiponaowa ode o-Lio!" 

27 Tei Yahya lolametaó, "Manusia diila 
mowali owolo-wolo wonu tio diila wohia 
mai lo Allahu Taaala. 

28 Timongoli lohihilao maloó dungohe 
olaatia loloiya mai, 'Watia diila Olongia 

Tamoo-poaahua. Watia ilutolia leimulo 
mai wo-Lio.' 

29 Bulentiti taabua yito hakuulio libulentiti 
talolai. Sahabati libulentiti talolai boito 
wambao tihutihula totili wau modungohe, 
wau tio sanangi wonu modungohe suala 
libulentiti talolai. Odito olo wolaatia. 
Masaatia watia sanangi daa. 

30 Tioolo tamusi helebe polohuna daa, 
wau watia diila boti polohuna daa." 

31 Tadungga-dungga mai monto 
yitaato mongilabotao lou ngoaamilalo. 
Tadungga-dungga mai monto dunia, 
meituwoto tau lodunia, wau mobisala 
pasali lodunia. Tio tadungga-dungga 
mai monto yitaato mongilabotao lou 
ngoaamilalo. 

32 Tio mobisala tomimbihu wolo umaa 
iloontonga wau ilodungohe-Lio, bo 
diaaluo penu boli ngotaa mao tapalacaya 
tou silakusia-Lio. 

33 Taa palacaya tou silakusia-Lio boito, 
motolongaku mao deu Allahu Taaala 
banali. 

34 Sababu taa uilao mai lo Allahu Taaala 
mopo tunggulai tataa-heyaalo Allahu 
Taaala, sababu Rohullah mailohi ode o-Lio 
lealeaatulo mao. 

35 Allahu Taaala momonu Wala-lo, wau 
malohudu totoonulalo kawasa to o-Lio. 

36 Taa palacaya to Walaó boito 
mamootapu tutumulo ututuulio tutu 
wau ohiheo-hiheolo mao. Bo taa diila 
modungohe to Walao boito diila mootapu 
tutumulo. Tio hukuumanio lo Allahu 
Taaala u ohiheo-hiheolo mao. 

4 | Tau-tauwalo Parisi loodungohe deú 
ti Isa lootapu wau helo polihu lebe 
dadaata mao muri wolei Yahya. 

2 (Otutuulio mao ti Isa lohihilao diila 
lopolihu bo tahidudua o-Lio wambao.) 

3 Toú ilotaawa li Isa deú tau-tauwalo 
Parisi maloo dungohu pasali losuali 
boito, Tio malo monggato lonto Yudea 
lohualinga ode Galilea. 

4Todelomo nonabo-Lio boito Tio musi 
lumaodeo to Samaria. 

> Yi malei dungga ti Isa tokota tuwau to 
Samaria u iluntee Sikhar, diila molaminga 
monto huta u muloololio mai yilohi lei 
Yako odelei Yusu walaio. 

6 Mota teto woluo ali lei Yako. Ti Isa 
moongolo daa sababu nonaoo-Lio boito, 
sababu uito Tio lotihuloaa tobiihu ali. Toú 
boito otanu dulahu matotaú, 

7 wau tahidudua li Isa malonaó ode kota 
mota lotali mai uaalo. Lapatao taabua 
ngota lo Samaria mai lolime taluhu. Ti 
Isa lotahuda mao olio, "Ibu, mowali Watia 
mohile taluhu uilumolo?" 

8 (4:7) 

9 Taabua lo Samaria boito lolametao, 

"Ti Tuani taulo Yahudi, wau watia taulo 
Samaria: yilongola ti Tuani mohile 
uilumolo monto olaatia?" (Sababu tau- 
tauwalo Yahudi diila owumbuta wolo taulo 
Samaria). 

10Ti Isa lolametaó, "Humayaalio 
otaawamu wowohi mai lo Allahu Taaala 
wau tatoonu talohile taluhu olemu, 
tantuulo mao yio lohihilao tamohile 
uilumolo to o-Lio, wau Tio mamongohi 
mai olemu taluhu lo tutumulo." 

1T Loiya mao lotaabua boito, "Ti Tuani 
diila otuuntu, wau ali botie modeloma 
daa. Monto utoonu ti Tuani mootapu mai 
taluhee lo tutumulo? 

12 Tei Yako, tipaapa loluuhuru lamiaatia, 
longohi mai ali botie. Tio lohihilao 
malohama taluhu yililumio lonteea; odito 
olo mongo walaio wau binatangi bibiaahio. 
Wolo tolantobu li Tuani deu ti Tuani talebe 
udaa wolei Yako?" 

13 "Taa mongilu taluhu botie mamuli 
mototoango," tahuda mao li Isa, 

14 "bo taa mongilu taluhu u mawohi-U 
mai madiilalo mototoango poli ohiheo- 
hiheolo mao. Sababu tahulu u mawohi-U 
boito mamowali mato lotaluhu todelomo 
batangalio u mopentelai ode bulemengio 
wau mongohi olio tutumulo ututuulio tutu 
wau ohiheo-hiheolo mao." 

15 Loiya mao lotaabua boito. "Tuani 
wohiyalo mai taluhu boito olaatia alihu 
watia diilalo mototoango: wau watia diilalo 
palalu mohualingai odia mai mohama 
taluhu." 

16"Ponaólo, mota tianga mai dilemu, 
lapatao muli pohualingai," tahuda mao li 
Isa. 

17 "Watia diila odile," tametao lotaabua 
boito. "Memangi otutu loiyamu," tahuda li 
Isa, 

18 "Sababu yió mapooolimo lonika, wau 
talolai tatumu-tumulo wolemu botia diila 
dilemu." 

19"Botia maïlotaawa lowatia ti Tuani nabi 
ngota," loiya lotaabua boito. 

20 "Nenemoya lamiaatia helolubo Allahu 
Taaala tohuludu botie, bo bangusa li 
Tuani malo loiya deu bo to Yerusalemu 

wambao tambatilio polubowa lotau to 
Allahu Taaala." 

21 "Pomalacayalo," tahuda li Isa olio, 
"Tosaaati tuwau tau mamolubo Allahu 
Taaala, diilalo tohuludu botie wau diila olo 
to Yerusalemu. 

22 Timongoli taulo Samaria hipolubowa 
tadiila otaawa limongoli, hiambola ami 
taulo Yahudi hemolubo o-Lio taotaawa 
lami, sababu osalaamati dudunggaalio 
mai monto taulo Yahudi. 

23 Bo wakutuulio mamei dungga, tumbaó 
malei dungga mai, deu wolo kawasa lo 
Rohullah tau-tauwalo mamolubo li Paapa 
odelo Allahu Taaala tabanali debo odelo u 
otohilaa li Paapa. 

24 Sababu Allahu Taaala boito Rohu, wau 
bo wolo kawasa lo Rohullah tau-tauwalo 
mootubo li Paapa odelo woloolo mola Tio 
woluo.” 

25 Taabua boito loloiya mao li Isa. 
"Otaawa lowatia Olongia Tamoo-poaahua 
(tailunte Almasi) mamei dungga. Wonu Tio 
meidungga, Tio mamo pootaa totoonulalo 
u hitua-tuawua to olanto." 

26 "Waulo Tio," tahuda li Isa, "Wau tabotia 
donggo hemo bisala wolemu." 

27 Tou boito tahidudua li Isa lohualingai. 
Timongolio lolinggolabu looonto li Isa 
hemobisala wolo taabua ngota. Bo diaaluo 
penu boli ngotaa mao limongolio talohintu 
totaabua boito, "Ti ibu palalu wolo?" 
meaalo lohintu toli Isa, "Yilongola ti Paaa 
hemobisala wolo taabua boito?" 

28 Yi taabua boito lololaa mao tombelio 
teto lapatao tilumeteo ode kota wau 
loloiya totau-tauwalo mola teto. 

29 "Dulo mai bilohi talo poótaa mai olaatia 
totoonulalo hitua-tuawua u mapeeenta 
pilohutu lowatia. Wolo otanu Tiolo boito 
Olongia Tamoo-poaahua?" 

30 Yi tau-tauwala boito olo malo lolaa 
mao kota tulusi lonao odeli Isa. 

31 Tou boito tahidudua o-Lio malo loduo 
li Isa lolamelo, "Paaa Guru," uali mongolio, 
"“toduwolo molamelo." 

32 Boti Isa lolametao, "Woluo uaalo to 
ola-U, udiila otaawa limongoli." 

33 Yi tahidudua o-Lio mahipo hihiintua, 
"Wolo woluo talodelo mai uaalo ode 
o-Lio?" 

34 | apatao ti Isa lotahuda mao, "Uaalo-U 
yito modudua u otohilaa-Lio lo tamalolao 
mai ola-U, wau mopoo lapato kalaja 
uiludu-Lio mai ola-U. 

35 Timongoli hemoloiya, 'Donggo wopato 
hula mola sembo pongotolaalo.' Bo Waú 
moloiya mai olemu: Bilohi mota hahaa- 
laboluwalo u mahilalahe, dapadapato 
otololo: 

36 Taa u mongotolo malo lumulaó hipo 
lolimoa wuupalio wau hipo himoa tilapulio 
duolo tumumulo ututuulio tutu wau 
ohiheo-hiheolo mao. Yi taa u momuayadu 
wau taa u mongotolo mowali motisanangi 
pee-peenta. 

37 Lumadu botie otutu olo, 'Tangota 
mopomulo, tawewo mongotolo.' 

38 Wau mopoahu olimongoli mota 
mongotolo to halabolu udiila tilolopani 
limongoli; taawewo malo kalaja mola teto, 
wau timongoli tamololimo paeeda lokalaja 
limongolio." 

39 Dadaata taulo Samaria tuango kota 
boito palacaya li Isa, sababu taabua 
boito loloiya, 'Tio lolele mai to olaatia 
totoonulalo hitua-hituawua u mapeeenta 
pilohutu lowatia.' 

40Yi tou tau-tauwalo Samaria boito 
lodunggaya woli Isa, timongolio lohile 
tiootutua alihu Tio motibiluloa woli 
mongolio. Oditolio ti Isa malo tibiluloa 
teto duuhui mola hiheolio. 


YOHANES 4.41-47 23 


41 Lapatao lebe dadaata mao poli taa 
palacaya li Isa sababu wolo u hepilo 
ngaajali-Lio lohihilao olimongolio. 

42 Timongolio loloiya mao ode taabua 
boito, "Ami palacaya masaatia, diila 
bo kalena u pilolelemu mai olami, bo 
sababu ami lohihilao malo dungohe 
o-Lio, wau otaawa lami deu Tio memangi 
Tamoo-poaahua dunia." 

43 Lapataó duuhui mola lotibiluloa to 
Sikhar, ti Isa lona0 mola ode Galilea. 

44Ti Isa lohihilao malo tahuda, "Nabi 
ngota diila hulumatiolio to lipulio 
lohihilao." 

45 Bo tou Tio leidungga mola ode Galilea, 
tau-tauwalo mola teto lolutulaó o-Lio 
wolo hiwengahe, sababu timongolio woluo 
to Yerusalemu to Dulahu Buka Paska, wau 
malooonto ngoaamila u hepilohutu li Isa. 

40 | apatao ti Isa luli lohualingo 
ode Kana to Galilea, toutoonu Tio 
mapeeenta lomolio taluhu lowali angguru. 
Tokota boito woluo pogawee ngota lo 
pamalenta, walaio donggo mongongoto to 
Kapernaum. 

47 Tou ilodungohelio deu ti Isa malei 
dungga ode Galilea lonto Yudea, tio 
malonao mota odeli Isa wau loloduo li 

Isa ode Kapernaum u mopooluli walaio 
ungopee mate. 

48 Ti Isa lotahuda mao ode pogawee lo 
pamalenta boito, "Wonu timongoli diila 
looonto totoonulalo moolinggolabe, yi 
timongoli diila palacaya." 

49 "Tuani," ualo pogawee lo pamalenta 
boito, "aliheo ponaolo mai toú walao 
lowatia boito diipo mate.” 

>0 Tahuda mao li Isa olio, "Pohualingolo, 
walaumu moluli." Tau boito palacaya u 
tilahuda li Isa, tulusi tio malonao. 

>1Tohuungo dalalo, tahi pomayalio 
malonao mai ode olio wau lopohabari 
mao, "Walai Tuani maloluli." 

32 Lapataó tio malohintu olimongolio, 
jamu ngoolo walao boito loluli. 
Timongolio lolametao, "Olaango tanu 
jamu satu mohulonu polipitio yilooli.” 

33 | apatao tiyamo lowalaó boito looeela 
mola deu tosaaati boito ti Isa lotahuda 
olio, "Walaumu moluli." Yi tio wau 
ngoaamila ngaalaalio palacaya li Isa. 

34 Uitolo u moolinggolabe oluolio u 
pilohutu li Isa to Galilea tou dudunggaa- 
Lio mai lonto Yudea. 

| Lapatao uito woluo lameyangi lo 
Yahudi, yi ti Isa lonao mola ode 
Yerusalemu. 

“To Yerusalemu totili "Huhebu lo Himba" 
woluo kulamu tuwau, u todelomo bahasa 
lo Ibrani iluntee Betesda. Mota teto woluo 
sulambe mohelu limo. 

3To susuu-lambeyalo boito dadaata taa 
mongongoto hibalata, woluo taapitoo, 
woluo taapenggo, wau woluo tadidu 
mowali monao. [Timongolio ngoaamila 
hipo himawa taluhu tokulamu boito 
mobuolai. 

4Sababu tingga maito malaikati lo Eeya 
motuhutai ode delomo kulamu boito wau 
mopo buolai taluhio. Wau tahi ngongota 
tabohulio tumuwoto ode delomo kulamu 
boito tou taluhio donggo mobuolo 
mamoluli penu boli ngongota wolo u 
hedutolalio.] 

> Totambati boito woluo talolai ngota 
u ngongotio matolo pulaa walu lotaunu 
hiheolio. 

6Ti Isa loóonto olio balabalata mola 
teto, wau otaawa li Isa deú tio malohiheo 
daa mongongoto: yi ti Isa malohintu olio, 
"Mohuto yio moluli?" 


YOHANES 5.7-14 26 


7 Taa mongongoto boito lolametao, 
"Paaa, diaaluo taatewe umopo tuwotao 
olaatia ode delomo kulamu tou taluhio 
mobuolai. Wau tou watia maode kulamu, 
taawewo maa tilumuwoto leimulo." 

8Yi ti Isa lotahuda mao olio, "Bongulo 
mola, bintaaalo amongumu wau ponaolo." 

2Toú boitolo olo tau boito loluli. Tio 
malo mintaa amongio wau lonao. Suali 
boito lotoduo mai todulahu Saabati. 

10 Sababu uito tahidihima kawasa lo 
Yahudi malo loiya totaa boheli loluli mao 
boito, "Dulahu botie dulahu Saabati. Yio 
diila mowali momintaa amongumu." 

11 Bo tau boito lolametao, "Taa u lopodluli 
mai olaatia engonti boito talo poahu 
olaatia lomintaa amongo lowatia wau 
loponao." 

12 "Tatoonu Tio talo poahu olemu 
lomintaa amongumu wau lononado?" yilintu 
mao limongolio. 

13 Bo tailoluli boito diila lotota tatoonu 
taulio, sababu ti Isa mailooli lomola 
towolota lotaa dadaata boito. 

14 | apatao ti Isa lodunggaya wolo tau 
boito todelomo Bele lo Eeya, wau lotahuda 
mao olio, "Botia yio maloluli. Diilalo 

pohutu dusa, alihu yio diila moolaasa mai 
suali ulebe moleetao." 

15 Yi malonao tau boito lapatao lopoótaa 
to tahidihima kawasa lo Yahudi deu ti 
Isaalo talo pooluli olio. 

16 Wau sababu uito timongolio mahipo 
tolopania mopoosuusa li Isa, sababu Tio 
lopooluli tau todulahu Saabati. 

17 Boti Isa lotahuda mao olimongolio, 
"Allahu Taaala debo hemo kalaja tunggula 
botia, wau Wau olo musi mokalaja." 

18 Tahuda boito maloó sababu to 
tahidihima kawasa lo Yahudi lebe mao 
hipo tolopania u momate o-Lio mate- 
mateelo mao. Timongolio lohutu uito, 
diila bo sababu u Tio lolambanga wuudu 
lo agama tomimbihu dulahu Saabati, bo 
olo kalana Tio malo tahuda deu Allahu 
Taaala boito ti Paapa-Lio: boliilio mao 
Tio mopo tutuuwauwa batanga-Lio wolo 
Allahu Taaala. 

19 Ti Isa lolametaó ode tau-tauwala boito 
odie, "Pomalacayalo, Walao diila mowali 
mohutu wolo-wolo, wolo kawasaa- 

Lio lolohilao. Tio bo mohutu wolo u 
iloontonga-Lio pilohutu li Paapa-Lio. 
Sababu wolo u pilohutu li Paapa-Lio, uito 
olo u pohutuo lo Walao. 

20 Sababu Allahu Taaala lomonu to 
Walao wau lopobilohei o-Lio ngoaamila 
u pilohutu-Lio lohihilao. Tumbao Allahu 
Taaala mamopo bilohei o-Lio totoonulalo 
huhutu ulebe udaa mao poli tilinggula 
timongoli molinggolabe. 

21 Allahu Taaala boito mopobongu 
mai taamate, wau mongohi olimongolio 
tutumulo ututuulio tutu wau ohiheo- 
hiheolo mao: odito olo Walao mongohi 
mai tutumulo u ohiheo-hiheolo mao totaa 
mohuto wohia-Lio tutumulo. 

22 Allahu Taaala lohihilao diila momutoó 
boli olita. Ngoaamila kawasa u momutoo 
mailudu-Lio to Wala-lo. 

23 Allahu Taaala lohutu uito alihu 
ngoaamila tau mohulumati to Walao debo 
odelo timongolio mohulumati to Allahu 
Taaala. Taa diila mohulumati to Walao 
diila mohulumati olo to Allahu Taaala 
tamalolao mai to Walao. 

24 Otutu banali totoonulalo tahudaa-U 
botie: Taa umopoo tuotao totoonulalo 
tahudaa-U, wau palacaya o-Lio talolao 
mai ola-U, o tutumulo ututuulio tutu 
wau ohiheo-hiheolo mao. Tio diila 
tahukuu-maniyolo, tio malo lopato lonto 
opopate wau lootapu tutumulo. 

25 Pomalacayalo: Mamei dungga 
wakutuulio -- tumbao malei dungga 
wakutuulio -- taamate mamo dungohe 
suala lo Walao Allahu Taaala. Wau taa 
modungoheó matumumulo. 

26 Debo odelo Allahu Taaala lohihilao 
bungo lo tutumulo, yi Tio olo mopowali 
mai wala-lo bungo lotutumulo. 

27 Tio malohudu ode wala-lo haku u 
momutoo, sababu Tio Walao Manusia. 

28 Diila mao polinggolabu timongoli 
modungohe suali botie, sababu wakutuulio 
mamei dungga deú ngoaamila taa mailate 
modungohe sualaa-Lio, 

29 lapataó lumualai monto kuubulu. Taa 
malohutu u mopiohe mamobongu mai 
ode tutumulo. Bo taa malohutu u moleeto 
mamobongu mai u hukuu-maniyolo." 

30 "Wau diila mowali mohutu wolo-wolo 
modudua otohilaa-U lohihilao. Wau 
bo momutoo motuuude lou wolo u 
pilomalentai lo Allahu Taaala. Wau 
putuusani-U aadili, sababu Wau diila 
modudua u otohilaa-U lohihilao, bo 
wambao u otohilaa lo Allahu Taaala talolao 
mai ola-U. 

31 Humayaalio Wau mongohi mai sakusi 
pasali lobatanga lohihilao, diila mowali 
palacayalo. 

32 Bo woluo taawewo tamongohi sakusi 
tomimbihu ola-U, wau otaawa-U deu u 
silakusialio boito otutu. 

33Timongoli malolao utolia odelei 
Yahya, wau tio malongohi sakusi ubanali 
tomimbihu ola-U. 

34 Suali botie tahudaa-U mai, diila bo 
sababu Wau momalalu sakusi monto 
manusia, bo alihu timongoli poaahuwolo. 

35 Tei Yahya boito debo odelo tohe 
ulei-leiita wau mopo bulilangai lotilango. 
U ngopee mola wakutu timongoli sanangi 
mololimo tinelio boito. 

36 Bo u silakusiya-U lebe udaa mao 
lou silakusia lei Yahya. Wolo u masaatia 
pilohutu-U botie, deuito-yito kalaja 
u pilotuugasi mai li Paapa ola-U, u 
mopobukuti deu ti Paapa malolao mai 
ola-U. 

37 Wau ti Paapa talolao mai ola-U olo 
longohi sakusi pasali ola-U. Timongoli 
diipo peeenta mao lodungohe sualaa-Lio 
meaalo looonto baya-Lio. 

38 Tataahe-Lio diila leitahu todelomo 
hilaamu sababu timongoli diila palacaya 
to ola-U tailao-Lio mai. 

39 Timongoli mopooolato kitabi sababu 
helantobu limongoli deu wolo dudelo 
boito timongoli otutumulo ututuulio tutu 
wau ohiheo-hiheolo mao. 

40 Bo timongoli diila motohilaa monaó 
mai ode ola-U u mootapu tutumulo 
ohiheo-hiheolo mao. 

41 Wau diila mololohe poloilaalo momuji 
monto manusia. 

4? Oonuhe-Ú timongoli. Otaawa-U 
timongoli diila motolianga to Allahu 
Taaala todelomo hilaamu. 

43 Wau dungga-dungga mai wolo kawasa 
li Paapa-U, bo timongoli diila mololimo 
ola-U. Bo wonu taawewo dungga-dungga 
mai wolo kawasaalio lohihilao, timongoli 
motohilaa mololimo olio. 

44 Woloolo mola timongoli moo palacaya, 
wonu timongoli bo ohilaa meipuji monto 
timongotamu, wau diila motolopani u 
mootapu poloilaalo momuji monto Allahu 
Taaala u Tuwa-tuwaulo? 

45 Diila mao polantobu Waú mamopotala 
olimongoli totalu lo Allahu Taaala. 

Tumbao tamaa mopotala olimongoli yito 
tei Musa. 

46 Humayaalio timongoli palacaya olei 
Musa, timongoli mapalacaya to ola-U, 
sababu pasali-Ulo tunggula tio loluladei. 

47 Bo wonu timongoli diila palacaya tou 
wolo u tiluladio lei Musa, woloolo mola 
timongoli moo palacaya tou wolo upilo 
tahudaa-U mai?" 

| Dengolo wakutu lapatio mao ti Isa 
lonao mola ode ngotuwali lobulalo 
Galilea, u ilunte olo Bulalo Tiberias. 

“Leidungga mola odito, dadaata talo 
dudua o-Lio sababu timongolio malooonto 
u moolinggolabu hepilohutu-Lio wolo 
lopooluli tahi ngongota. 

3 Ti Isa lotaddee mola ode huludu, lapataó 
lotihuloa mola teto wolo tahidudua o-Lio. 
4Towakutu boito mabolo ngopee mola 

Dulahu Buka Paska lo Yahudi. 

> Toú ti Isa lomilohe mota ode pali-Tio, 
Tio looonto taa dadaata hinaowa mai ode 
o-Lio. Yi Tio lotahuda mao odelei Pilipus. 
"Toutoonu mowali potaliyanto uaalo, alihu 
ngoaamila tau botie mowali molamelo?" 

6 (Mailotaawa li Isa wolo u mapo hutuo- 
Lio, bo Tio lotahuda mao odito sababu Tio 
motohilaa motesi olei Pilipus.) 

7 Tei Pilipus lolametao, "Roti u ngohalaga 
dulo hetuto doi talaa diila tamoo tuheta 
totau-tauwalo botie, eleponu ngota-ngota 
bo mootapu ngoidi wambao." 

8 Ngotaalio lomuri li Isa wewolio deuito- 
vito tei Andreas, wutatei Simon Petrus 
malo loiya, 

3 "Tewe woluo walao talolai wolo limo 
lobotu roti wau uponula dulo botu. Bo 
wolo boliilio uito totaa dadaata botie?" 

10 "Ahulaalo mota tau-tauwalo boito 
motihuloo," tahuda mao li Isa. Totambati 
boito o huoyoto dadaata, oditolio tau- 
tauwala boito malo tihuloo to huoyoto -- 
ngoaamilalo tanu limo lolihu lota mongo 
lolai. 

11 Lapatao ti Isa malohama roti boito 
tulusi losukuru mola ode Allahu Taaala. 
Lapatao uito Tio lolaya-layadeo roti boito 
totaa dadaata. Lapatao Tio lolaya-layadeo 
uponula boito, wau timongolio malo 
lamelo lotolu-toluulo mao. 

12 Lapataó ngoaamilalo malo lamelo 
tunggula lobutuhu ti Isa lotahuda ode 
tahidudua o-Lio, "Yimoalo labitio lo uaalo 
boito; diila bolo woluo u mohuayadu." 

13 Lapataó timongolio malo himoa 
mopulaa dulo kalanji hipolua lebe lo uaalo 

monto limo lobotu roti upilo lamela lotaa 
dadaata boito. 

14Tou taa dadaata loóonto mao 
moolinggolabe u pilohutu li Isa, 
timongolio malo loiya, "Otutu, utieelo 
Nabi tahe halapuwolo meidungga mai ode 
dunia!" 

15 Otaawa li Isa timongolio malonaó 
monao mai momakusa o-Lio mowali 
olongia limongolio. Sababu uito Tio 
malolahi ode madala ohuludu. 

16 Toú mahemo diólomai, tahidudua li Isa 
lotuhutaa mola ode bulalo. 

17 Lapatao timongolio malo titaé tobulotu 
lobalango bulalo boito lotidulunga ode 
Kapernaum. Dulahu malo diolomai ti Isa 
debo diipo leidungga mai ode limongolio. 

18Toú boito bulalo mahemo buoolai 
sababu dupoto daa. 

19 Tou malobite mota tanu limo meaalo 
wolomo kilo, timongolio looonto mota li 
Isa tahu-tahudei ode bulotu wau naonao 
totudu lotaluhu. Timongolio mailoohe 
daa. 

20 Boti Isa lotahuda olimongolio, "Diila 
oohe, utie Wau!" 

2! Tulusi wolo sanangi lohilao timongolio 
malo lolimo o-Lio ode delomo bulotu, wau 

tosaaatilo boito bulotu limongolio boito 
malei dungga mota ode tambati u pilatuju. 

22 Loloombulio mola taa dadaata 
tadonggo leitolaa to ngotuwali lobulalo, 
lotota loutau deu engontielio bo 
woluo bulotu tuwau mola teto. Otaawa 
limongolio deú tahidudua li Isa malo 
monggata mota wolo bulotu boito, 
hiambola ti Isa diila loduduo. 

23 Lapataó demohelu ngoolo bulotu 
lonto kota lo Tiberias leidungga mai wau 
lotirabua totili lotambati lotaa dadaata 
boito hipo lamela roti u mailapato silukuru 
mola lo Eeya. 

24 Toú taa dadaata boito loóonto deú 
mopio ti Isa meaanto tahidudua o-Lio 
diaaluo teto, timongolio olo malo titae 
to bubuu-lotuwalo boito wau lobite ode 
Kapernaum mola mololohe li Isa. 

25 Toú tau-tauwala boito lodunggaya 
woli Isa to ngotuwali lobulalo, timongolio 
lohintu o-Lio, "Paaa Guru, omolua ti Paaa 
leidungga mai odie?" 

26 Ti Isa lolametao, "Otutu, timongoli 
hemo lolohe ola-U diila bo sababu 
timongoli malo ngalati makusudu 
totoonulalo moolinggolabe u hepilohutu- 

U, bo sababu timongoli malo lamela 
tunggula lobutuhu. 

27 Diila mao pokalaja u moótapu mai 
uaalo u mowali mopulito wau mobunuto. 
Pokalajaalo u mootapu mai uaalo udiila 
mowali mobunuto u mongohi tutumulo 
ututuulio tutu wau ohiheo-hiheolo mao. 
Uaalo boito mawohi mai lo Walao Manusia 
olemu, sababu Tio mapiluduo lo Allahu 
Taaala." 

28 Lapataó timongolio lohintu mao o-Lio, 
"Amiaatia musi mohutu mao wolo u 
moponao kahandaki lo Allahu Taaala?" 

29 Ti Isa lolametao, "Utieelo u otohilaa 
lo Allahu Taaala monto olimongoli: 
pomalacayalo o-Lio tailao mai lo Allahu 
Taaala." 

30 "Wonu odito," uali mongolio, "bukuti 
wolo u mowali wohi mai li Paaa alihu 
amiaatia mooonto wau palacaya li Paaa? 
Wolo u mapohutuo li Paaa? 

31 Tinenemoya lamiaatia lolamela manna 
tohuta datahu u luasi daa wau delita, 
debo odelo u leitulade todelomo Kitabi, 
"Tio longohi olimongolio uaalo roti lonto 
sologa!" 

32 Lapataó ti Isa lotahuda maó 
olimongolio, "Pomalacayalo: Diila tei 

Musa, boti Paapa-Ulo tamongohi mai 
olemu roti u otutuulio mao monto sologa. 

33 Sababu roti uwohi mai lo Allahu Taaala 
yito Tio tamo tuhutai monto sologa wau 
mongohi tutumulo ode manusia todunia." 

34 "Paaa," uali mongolio, "wohiyalo mai 
laito roti boito ode lamiaatia." 

35 "Waulo roti tamongohi mai tutumulo," 
tahuda mao li Isa olimongolio. "Taa u 
monao mai ode ola-U diila tapolaangolo 
poli u ohiheo-hiheolo mao." Wau taa u 
palacaya ola-U diila tamotoango poli u 
ohiheo-hiheolo mao. 

36 "Bo debo odelo u mapilo tahuda-U 
mai olemu, eleponu timongoli malooonto 
ola-U, timongoli diila palacaya. 

37 Ngoaamila tailudu mai li Paapa ode 
ola-U mamonao mai ode ola-U. Wau diila 
tamopo touli boli tatoonu tamonao mai 
ode ola-U. 

38 Sababu Wau lotuhutai lonto sologa, 
diila mai mohutu u otohilaa-U lohihilao, 
bo u otohilaa-Lio lo talolao mai ola-U. 

39 Wau uti-utieelo u otohilaa-Lio lo 
talolao mai ola-U: alihu monto ngoaamila 
tailudu-Lio mai ola-U, diaaluo penu 
boli ngotaa mao tamooli; bo alihu Wau 

mopobongu mai olimongolio to Dulahu 
Kiama. 

40 Memangi uti-utieelo u otohilaa li 
Paapa-U: alihu ngoaamila tau mooonto 
to Walao boito wau palacaya o-Lio o 
tutumulo tutu wau ohiheo-hiheolo mao, 
wau muli bongulo-U mai to Dulahu 
Kiama." 

41 Tau-tauwalo Yahudi maloingo toli 
Isa, sababu Tio lotahuda: "Wau roti talo 
tuhutai lonto sologa." 

42 Timongolio loloiya mao, "Diila maa 
Tio botie ti Isa walaee Yusu? Otaawa 
lami mongo dulaa-Lio! Woloolo mola Tio 
mowali moloiya deu Tio malo tuhutai 
lonto sologa?" 

43 | apatao ti Isa lotahuda ode limongolio, 
"Diila mao poingo. 

44 Diaaluo penu boli ngotaa tamowali 
monao mai ode ola-U, wonu Allahu Taaala 
talolao ola-U, diila modelo mai olio ode 
ola-U: wau tatoonu tamonao mai ode 
ola-U, mabongulo-U to Dulahu Kiama. 

45 Todelomo Buku lomongo nabi 
tulatulade odie, 'Ngoaamila tau maaalario 
lo Allahu Taaala.' Oditolio ngoaamila taa 
modungohe li Paapa-Ú wau mobalajali 
monto o-Lio, monao mai ode ola-Ú. 

46 Vito diila oboliilio dei woluo tamaa 
looonto li Paapa-U. Bo Tio tadungga- 
dungga mai lonto Allahu Taaala, 
malooonto li Paapa. 

47 Ototai mao: Taa u palacaya, o tutumulo 
ututuulio tutu wau ohiheo-hiheolo mao. 

48 Waulo roti tamongohi mai tutumulo. 

49 Tinenemoyamu lolamelo manna 
tohuta datahu u luasi daa wau delita wau 
timongolio yilate olo. 

50 Bo diila odito wolo roti u lotuhutai 
lonto sologa; taa u molamela roti boito 
diila tamaate. 

>! Waulo roti u lotuhutai lonto sologa -- 
roti u mongohi tutumulo. Taa u molamela 
roti botie matumumulo ohiheo-hiheolo 
mao. Roti u mawohi-Ú ode tutumulo 
manusia todunia ui-uitolo tapu-U." 

32 l 66dungohe uito, tau-tauwalo Yahudi 
mahipo hahaamawa ngota-timongota. 
"Woloolo mola tau botie mowali mongohi 
tapu-Lio ode olanto u polamelo?” uali 
mongolio. 

33 | apatao ti Isa lotahuda mao 
olimongolio, "Pomalacayalo: Wonu 
timongoli diila molamelo tapu lo Walao 
Manusia wau mongilu duhu-Lio, timongoli 
diila taotu-otutuulo mao tumumulo. 

>4 Taa u molamelo tapu-U wau mongilu 
duhu-U o tutumulo ututuulio tutu wau 
ohiheo-hiheolo mao wau Wau mamopo 
bongu mai olio to Dulahu Kiama. 

>> Sababu tapu-U tutuulio tutu uaalo, 
wau duhu-U tutuulio tutu minumani. 

>6 Taa u molamelo tapu-U wau mongilu 
duhu-U, debo motituwau wola-U, wau 
Wau wolio. 

37 Allahu Taaala tatumu-tumulo boito, 
lolao mai ola-U wau Wau olo tumumulo 
monto Allahu Taaala. Odito olo taa u 
molamelo tapu-U matumumulo monto 
ola-U. 

58 Uti-utieelo roti u lotuhutai lonto 
sologa; diila debo odelo roti u pilolameli 
nenemoyamu. Sababu toú malo lamelo 
roti boito, timongolio debo yilate olo. Bo 
taa u molamelo roti botie matumumulo 
ohiheo-hiheolo mao." 

39 Ngoaamilalo boito pilotahuda li Isa 
tou Tio helo ngaajali tobele potabiaalo to 
Kapernaum. 

60 Tou loodungohe tataa-heyaalo li Isa 
boito, dadaata towolota lo tahidudua o-Lio 
loloiya mao, "Pongaajali botie mailaba 
buheetio. Tatoonu tamowali mololimo 
mao!" 

61 Ti Isa lohihilao motota deú tahidudua 
o-Lio hiwingoa pasali losuali boito. Yi 
Tio malo tahuda, "Wolo timongoli diila 
sanangi sababu tataa-heyaalo boito? 

62 Woloolo mola waliilio dewonu 
timongoli mooonto Walao Manusia muli 
mobotula mola ode tambati-Lio u bohulio? 

63 Tamohutu mai manusia tumumulo 
yito Rohullah. Olootolo manusia diaaluo 
hunalio. Tataa-heyaalo upilo tahuda-U 
mai olemu botie tataa-heyaalo Rohullah 
wau tataa-heyaalo u mongohi tutumulo. 

64 Bo debo woluo olo towolota limongoli 
tadiila mohuto palacaya." (Mailotaawa li 
Isa tou bohulio mai titatita tadiila mohuto 
palacaya, wau tatoonu tamamo hiyanati 
o-Lio.) 

65 Lapatao ti Isa luli lotahuda mao, "Uitolo 
sababuulio Waú mopoótaa mai olemu deú 
diaaluo penu boli ngotaa mao tamowali 
monao mai ode ola-Ú, wonu ti Paapa-Ú 
diila mongohi olio." 

66 Tumulalo mai tosaaati boito dadaata 
tahidudua o-Lio, lololaa maó o-Lio, wau 
diilalo mohuto modudua o-Lio. 

67 | apatao ti Isa lohintu mao to tamo 
pulaa duulota tahidudua o-Lio, "Wolo 

timongoli olo mohuto mololaa mao 
ola-U?" 

68 "Eeya," ualei Simon Petrus o-Lio, "ode 
tatoonu mongowatotia musi monao? 
Tahuda lo Eeya mongohi tutumulo 
ututuulio tutu wau ohiheo-hiheolo mao. 

69 Mongo watotia mapila-lacaya wau 
yakini deu Eeyaalo utolia tamantali lonto 
Allahu Taaala." 

70Ti Isa lolametao, "Wolo diila maa 
Wau talo lulaotao olimongoli tamo pulaa 
duulota botie? Bo ngota towolota limongoli 
vito lati!" 

7! Tapilatuju li Isa yito tei Yudas walaée 
Simon Iskariot. Sababu eleponu tei Yudas 
ngotaalio lo tamo pulaa duulota muri li 
Isa, tio mamo hiyanati li Isa. 

7 | Lapatao uito ti Isa malonaó ode 

utoonulalo mao to Galilea. Tio diila 
lohuto ode madala lo Yudea sababu 
tahidihima kawasa lo Yahudi mola teto 
o makusudu momate olio mate-mateelo 
mao. 

2 Towakutu boito malembidei Dulahu 
Buka Wombohe Duungo. 

3 Yi mongo wutati Isa loloiya mao o-Lio, 
"Tolailo mao tambati botie wau ponaolo 

ode Yudea, alihu tahidudua ole-Mu 

mowali momilohe olo kalajaa-Mu. 
4Diaaluo taa u mamoluuo wolo 

u pohutuolio, wonu tio motohilaa 

mowali otaawa lotaa dadaata. Wonu Yio 

mohutu susuu-aliyaalo debo odelo uito 

ngoilanggubu dunia musi motota!" 

> (Sababu mongo wuta-Tio lohihilao olo 
diila palacaya o-Lio). 

6"Diipo wakutuulio ola-U," tahuda mao 
li Isa ode limongolio, "bo ode limongoli 
timiidu wakutu mowali. 

7 Dunia botie diila pongalo aakali molonui 
mongoli. Bo Waú memangi lonuo lodunia, 
sababu Wau laito hemo tahuda ode dunia 
deu huhutuulio moleeto. 

8 Ponaólo timongoli lohihilao ode 
lameyangi boito. Wau diila monao sababu 
diipo wakutuulio ola-U." 

9 Oditolo tahuda li Isa ode mongo 
wuta-Tio, wau Tio olo malo tibiluloa to 
Galilea. 

10 Lapataó mongo wuta-Tio lonaó ode 
lameyangi boito, wolo poo-poooyo ti Isa 
malonao lohihilao lou diila ilotaawa lotau. 

11 Ngotilonggadu lameyangi boito, 
tahidihima kawasa lo Yahudi hemo lolohe 

o-Lio wau hemohintu-hintu, "Toutoonu 
Tio?" 

12 Dadaata tau mahipo loloohuma 
tomimbihu o-Lio. Woluo talo loiya, "Tio 
taa mopiohu." Waluo poli talo loiya, "Diila! 
Tio hemo polapalo totaa dadaata." 

13Bo diaaluo penu boli ngotaa mao 
tabuheli mobisala juujulu tomimbihu 
o-Lio sababu timongolio moohe to 
tahidihima kawasa lo Yahudi. 

14Tohuungo lo lameyangi, ti Isa 
tilumuwoto ode delomo Bele lo Eeya, 
tulusi lolumulao longaajali. 

I5Tahidihima kawasa lo Yahudi 
lolinggolabe daa wau loloiya, "Woloolo 
mola tau botie malotota odito daatalio, 
lebe-lebe pomao Tio diipo peeenta mao 
helo sikola?" 

16 Ti Isa lolametao, "U pilongajali-U botie 
diila ajalani-Ú, bo ajalani-Lio lo talolao 
mai ola-U. 

17 Taa u mohuto moduduo u otohilaa 
lo Allahu Taáala, mamotota maó wolo 
pongajali-Ú boito dudunggaalio mai 
monto Allahu Taaala meaambo monto 
ola-U lohihilao. 

18 Taa u mongohi ajalanilio lohihilao 
mololohe ohulumati ode batangalio 

lohihilao. Bo taa u mololohe ohulumati 
ode o-Lio tailaolio mai, tau boito juujulu, 
diaaluo wimbulo to olio. 

19 Diila tei Musa tamaa longohi mai 
papaa-lentawalo Allahu Taaala ode 
olemu? Bo towolota limongoli diaaluo 
mao talo dudua papaa-lentawalo boito. 
Yilongola timongoli ohilaa momate ola-U 
mate-mateelo mao?" 

20 Taa dadaata boito lolametao, "Yio 
biyongo! Tatoonu taohilaa momate 
ole-Mu mate-mateelo mao?" 

21 Ti Isa lolametao, "Bo wambaó tuwau 
kalaja pilohutu-U todulahu Saabati, wau 
timongoli lolinggolabu. 

22 Tej Musa longohi mai olimongoli 
wuúdu u polunaalo -- eleponu sunati 
boito otutuulio mao asaliilio mai diila 
lonto olei Musa bo lonto mongo tiyamo 
loluuhuru toú dipolulio mai tei Musa. 
Sababu uito, penu boli todulahu Saabati 
timongoli ohilaa moluuna tau. 

23 Wonu timongoli mohutu uito alihu diila 
mao molambanga wuudu lei Musa pasali 
lou sunati, yilongola timongoli moingo 
ola-U, sababu lopooluli ngangaa-waalo 
mao batanga lotau todulahu Saabati? 

24 Diila mad pomutoó tau bo dadaasari 
tou oontonga, bo dadaasari tou aadili." 

25 Lapataó woluo dengolo lota taulo 
Yerusalemu loloiya, "Diila maa Tio 
botie tau-Lio tahe lolohulo u pateelo 
mate-mateelo mao? 

26 Bilohi mao Tio hemobisala lou 
bebasi totalu lotaa dadaata, wau diaaluo 
tamoloiya wolo-wolo to o-Lio! Wolo 
tahidihima kawasa to olanto botie tanu 
malotota loutau deú Tio botie Olongia 
Tamoo-poaahua? 

27 Bo wonu Olongia Tamoo-poaahua 
boito meidungga mai diaaluo penu boli 
ngotaa mao tamotota monto utoonu 
asalii-Lio! Lebe-lebe pomao otaawanto 
lonto utoonu asalii-Lio lotau botie." 

28 | apatao, tou ti Isa donggo hemo 
ngaajali todelomo Bele lo Eeya, Tio 
longibode mola wolo suala daa, "Oditolio 
otaawa limongoli tatoonu Waú botie, wau 
lonto utoonu asalii-U? Wau diila leidungga 
mai sababu otohilaa-U lohihilao. Wau 
yilao-Lio mai lo taohaku lolao mai ola-U, 
wau Tio mowali palacayalo. Bo timongoli 
diila mooonuhe o-Lio. 

29Wau mooonuhe o-Lio, sababu Wau 
asaliilio mai lonto o-Lio, wau Tiolo talolao 
mai ola-U." 

30 Tou boito timongolio ohilaa moheupa 
li Isa, bo diaaluo tabuheli modihu o-Lio, 
sababu diipo leidungga wakutuulio. 

31 Dadaata towolota lotau-tauwalo 
boito mapilacaya o-Lio, wau hemoloiya, 
"Wonu Olongia Tamoo-poaahua boito 
meidungga mai, wolo Tio mowali mohutu 
lebe dadaata mao u moolinggolabe wolo 
tau botie?" 

32 Tau-tauwalo Parisi loodungohe 
woloolo mola taa dadaata boito hipo 
loloohuma pasali li Isa. Sababu uito 
pee-peeenta wolo mongo iimamu tauwa, 
timongolio malo poahu dengolo lota 
tamoo-kawalia Bele lo Eeya loheupa li Isa. 

33 Ti Isa lotahuda mao totaa dadaata 
boito todelomo Bele lo Eeya, "Bo ngopee 
mola wambao Waú donggo pee-peeenta 
woli mongoli. Lapatao uito Waú mamuli 
mohualinga mola ode talolao mai ola-U. 

34 Timongoli mamo lolohe ola-U, bo diila 
moodungga ola-Ú; sababu timongoli diila 
moonao mai ode tambati toutoonu Wau 
woluo." 

35 | apatao tahidihima kawasa lo Yahudi 
malo loiya ngota timongota "Tau botie 
ohilaa monao ode utoonu tilinggula ito 
diilalo moodungga o-Lio? Wolo Tio ohilaa 
monao ode tau-tauwalo Yahudi tahi 
biluloaawa to bulemengo lipu towolota 
taulo Yunani, wau mongaajali taulo 
Yunani? 

36 Wolo makusudu-Lio wolo lotahuda deú 
ito mamololohe o-Lio bo diila moodungga 
o-Lio wau deu ito diila moonao mai ode 
tambati toutoonu Tio woluo?" 

37 Topulito dulahu lo lameyangi boito, 
deuito-yito dulahu ulaba-labaalo 
polohuna daa, ti Isa tilimihulao todelomo 
Bele lo Feya tulusi longiibode, "Taa u 
mototoango ponaolo mai ode ola-U mai 
mongilu. 

38 Tomimbihu taa upalacaya to ola-U, 
tulatulade todelomo Kitabi, 'Monto delomo 
hilaalio tumolohei totoo-lohuwaalo taluhu 
u mongohi tutumulo.' 

39 (Ti Isa lotahuda pasali lo Rohullah, u 
matolimo lotau-tauwalo tapalacaya o-Lio. 
Sababu tou boito Rohullah diipo yilohi-Lio 
mai; sababu ti Isa diipo pilolaio wolo 
opopate-Lio.) 

40 Dadaata taa loddungohu wolo upilo 
tahuda li Isa, wau towolota limongolio 
woluo talo loiya, "Tau botie maatantu Nabi 
boito!" 

41 Tawewo loloiya, "Utieelo Olongia 
Tamoo-poaahua!" Bo woluo olo talo 
loiya, "Aa, diila pongalo aakali Olongia 
Tamoo-poaahua dudunggaalio mai lonto 
Galilea? 

42 Todelomo Kitabi tulatuladu deú 
Olongia Tamoo-poaahua yito wali mai 
lei Dauda wau mamei dungga monto 
Betlehemu, deuito-yito kambungu 
pilohuluta loduhu lei Dauda." 

43 Pulitio maó tau-tauwalo mahipo 
hahaamawa tomimbihu li Isa. 

+4Woluo taohilaa moheúpa o-Lio, bo 
diaaluo penu boli ngotaa mao tamodihu 
o-Lio. 

45 Toú tahi pokawalia Bele lo Eeya 
taa ilahulalio mota loheúpa li Isa luli 
lohualingai, mongo iimamu tauwa wau 
tau-tauwalo Parisi boito lohintu mao 
olimongolio, "Yilongola timongoli diila 
lodelo mai o-Lio odia?" 

46 Tahi pokawalia boito lolametaó, "Waa, 
diipo pegenta mao woluo tahelo bisala 
debo odelo Tio!" 

47 "Wolo timongoli olo mapilo lapalo-Lio?" 
ualo tau-tauwalo Parisi boito. 

48 "Wolo woluo tahidihima kawasa lonto 
olanto meaambo taulo Parisi tapalacaya 
o-Lio? 

49 Bo taa dadaata botie, diila otaawa 
limongolio butoee Musa, wau penu 
boli woloolo mola olo timongolio 
malaa-laanati." 

30 Tala ngota towolota lotau-tauwalo 
Parisi boito yito tei Nikodemus tamaa 
peeenta lonao mai odeli Isa. Tei 
Nikodemus loloiya mao ode tau-tauwalo 
Parisi wewo, 

3! "Modudua butoo, tahingota- 
ngotaawa diila mowali hukuu-maniyola 
tou palakalalio diipo dilungohe wau 
huhutuulio pilalakisa." 

32 "Wolo yio olo lonto Galilea?" tametaó 
limongolio, "Palakisai mao Kitabi! Yio 
mamooonto deu diaaluo nabi taasaliilio 
mai lonto Galilea!" 

33 [Lapataó uito, ngoaamila tau malo 
hualinga ode bele.] 

l Boti Isa lonaó mola ode Huludu Jaitun. 
8 2 Loloombulio mola dimodupo Tio 
lonao mota poli ode Bele lo Eeya, wau 
dadaata tahe lonao mai ode o-Lio. Ti 

Isa malo tihuloaa mola, tulusi lolumulo 
longaajali mao olimongolio. 

3Tou boito, guguu-ruwaalo agama 
wau tau-tauwalo Parisi lodelo mai 
ode o-Lio taabua ngota tailo dungga 
hemojina. Timongolio lopoahu taabua 
boito tilimihulo tohuungio, 

*lapataó loloiya mao odeli Isa, "Paaa 
Guru, taabua botie ilodungga lamiaatia 
donggo hemojina. 

> Todelomo butoee Musa woluo wuudu 
deu taabua debo odelo utie paatuti paiyola 
lobotu tunggula mate. Botia woloolo mola 
huhama li Paaa?" 

5Timongolio lohintu odito u mohentobe 
o-Lio, alihu timongolio mowali mopotala 
o-Lio. Boti Isa wambao dungudungu, wau 
hemo lulade tohuta wolo tingoongoa lo 
uluu-Lio. 

7 Tou timongolio tulusi hemo huntula 
o-Lio, yi Tio malo mintaai lunggo-Ngio 
wau lotahuda mao olimongolio, "Taa udiila 
odusa towolota limongoli, huliaalo mao 
tio tamomai lobotu ode taabua boito." 

8 Lapataó uito ti Isa luli lotidungu mola 
wau luli lolulade tohuta. 

9 Lapataó loódungohe li Isa lotahuda 
odito, malo tinaonao timongolio lololaa 

mao tambati boito, ngota-ngota tumulalo 
mai tahulangio. Pulitio mao bolo ti Isa 
tutuuwau taleitolaa teto wolo taabua 
tadonggo tihutihula totambati boito. 

10 Lapataó ti Isa malo mintaa mola 
lunggo-Ngio wau lotahuda mao ode 
taabua boito, "Toutoonu timongolio 
ngoaamila? Diaaluo talo hukuumani 
olemu?" 

11 "Diaaluo, Paaa," tametio mao. ['Oo0," 
uali Isa, "Wau olo diila mohukuumani 
mai olemu. Botia ponaolo, diilalo pohutu 
dusa."] 

12 Ti Isa luli lotahuda totaa dadaata, 
tahuda-Lio mao, "Waulo tilango dunia. 
Taa u moduduo ola-U diila tamonao tou 
modiolomo, bo o tilango tutumulo." 

13 "Botia Yio longohi sakusi pasali lo 
batanga-Mu lohihilao,” ualo tau-tauwalo 
Parisi boito to o-Lio, "Sakusi-Mu boito 
diila otutu." 

14Ti Isa lolametao, "Eleponu Waú 
mongohi mai sakusi pasali lo batanga-U 
lohihilao, sakusi-Ú boito otutu; sababu 
otaawa-Ú lonto utoonu mai dudunggaa-Ú 
wau ode utoonu nonaoo-Ú. Diila otaawa 
limongoli lonto utoonu mai dudunggaa-U, 
wau ode utoonu nonaoo-U. 

15 Timongoli momutoo tau wolo dudelo 
lomanusia; Waú diila momutoo penu boli 
ngotaa mao. 

16Bo humayaalio Wau momutoó tau, 
putuusani-U boito aadili, sababu Wau diila 
tutuuwau; Allahu Taaala talolao mai ola-U 
woluo wola-U. 

17 Todelomo butoee Musa tulatuladu 
odie, ososakusi u otutu yito ososakusi 
monto taduulota. 

18 Tamongohi sakusi pasali lo batanga-U 
woluo duulota Wau wau ti Paapa-U talolao 
mai ola-U." 

19 "Ti Paapa-Mu boito toutoonu?" 
loiya mao limongolio. Ti Isa lolametao, 
"Timongoli diila mooonuhe ola-U 
meaambo li Paapa-U. Humayaalio 
timongoli olo mooonuhe ola-U, maatantu 
timongoli mooonuhe li Paapa-U." 

20 Ngoaamilalo botie pilotahuda li Isa tou 
Tio donggo hemo ngaajali to Bele lo Eeya 
totili bubuu-luwaalo lodoi podewo. Bo 
diaaluo penu boli ngotaa mao talo heupa 
o-Lio, sababu diipo leidungga wakutuulio. 

21 Ti Isa luli lotahuda mao ode limongolio, 
"Waú mamonao wau timongoli mamo 
lolohe ola-U, bo timongoli maamate 

todelomo dusamu. Ode tambati ponaowa- 
Ú, diila mowali onaowa limongoli." 

22 Yi tahidihima kawasa lo Yahudi malo 
loiya, "Tanu Tio motohilaa motitipate, 
sababu tio malo tahuda, 'Ode tambati 
ponaowa-Ú, diila mowali onaowa 
limongoli.'" 

23 Lapataó ti Isa lotahuda mao ode 
limongolio, "Timongoli dungga-dungga 
mai lonto walungo; bo Wau dungga- 
dungga mai lonto yitaato. Timongoli lonto 
dunia: Wau diila lonto dunia. 

24 Uito sababuulio Wau motahuda mai 
olemu, deu timongoli maamate todelomo 
duduu-saamu. Wau memangi timongoli 
maamate todelomo duduu-saamu, wonu 
diila palacaya deu, 'Waulo Tio tailunte 
WAU WOLUO!'." 

25 "Otutuulio mao tatoonu Yió?" yilintu 
mao limongolio. Ti Isa lolametao, "Donggo 
pongoola muli mobisala woli mongoli! 

26 Donggo dadaata suali tomimbihu 
olimongoli u ohilaa potahuda-Ú mai wau 
pomutoalo. Bo Tio talolao mai ola-U 
mowali palacayalo. Wau Waú mopootaa 
ode dunia wolo u ilodungohe-U lonto 
o-Lio.” 

27 Timongolio diila mongalati deú Tio 
donggo hemo bisala toli mongolio pasali 
li Paapa. 

28 Sababu uito ti Isa lotahuda mao 
olimongolio, "De wonu timongoli malo 
palaio mola Walao Manusia, timongoli 
mamotota deu 'Waulo Tio tailunte WAU 
WOLUO', wau timongoli mamotota deu 
diaaluo penu boli tuwau mao u pilohutu-U 
monto batanga-U lohihilao. Waú bo 
wambao motahuda wolo upilo ngaajali 
mai li Paapa ola-U. 

2IWau Tio tamalolao mai ola-Ú woluo 
wola-U. Diila peeenta mao Tio mopoluli 
ola-U tutuuwau, sababu Waú laito 
hemohutu wolo umoo sanangi hilaa-Lio." 

30 Lapatio mao ti Isa lotahuda u 
ngoaamilalo boito, dadaata taa palacaya 
o-Lio. 

31 Lapataó ti Isa lotahuda totau- 
tauwalo Yahudi tamaa pilalacaya o-Lio, 
"Wonu timongoli tumumulo modudua 
pongaajali-U otu-otutuulio mao muri-U, 

32 yi maóonuhe limongoli Allahu Taaala 
taotutu, wau masababu uito timongoli 
malopatolo!" 

33 "Amiaatia botie wali mai lei Abraham," 
uali mongolio. "Diipo peeetna mao 

amiaatia lowali wato penu boli lo tatoonu! 
Wolo makusudu-Mu wolo tahuda, 
'Timongoli malopatolo”?" 

34 "Otutu banali tahuda-U botie," tahuda 
mao li Isa ode limongolio. "Taa u mohutu 
dusa, taboitolo wato lodusa. 

35 Wau wato ngota diila otambati utatapu 
todelomo ungaalaa, hiambola walao u 
ohiheo-hiheolo mao otambati todelomo 
ungaalaa. 

36 Sababu uitolo, wonu Walaó mopo 
lopotai olimongoli, timongoli otu- 
otutuulio mao molopato. 

37 Memangi otaawa-U timongoli botie 
wali mai lei Abraham. Bo timongoli 
motohilaa momate ola-U mate-mateelo 
mao, sababu timongoli diila mohuto 
mololimo pongaajali-U. 

38 Wolo u iloontonga-U toli Paapa-U, 
uitolo olo upilo tahuda-U mai. Hiambola 
timongoli mohutu wolo u pilo ngaajali 
lipaapamu olemu." 

39Timongolio lolametao, "Ti Paapa 
lamiaatia deuito-yito tei Abraham." 
"Humayaalio timongoli tiootutua walaee 
Abraham," tahuda Isa, "tantuulo mao 
timongoli mohutu wolo u pilohutu lei 
Abraham. 

40 Wau mopo tunggulai olemu obobanali 
u ilodungohe-U lonto Allahu Taaala, 
bo timongoli ohilaa momate ola-U 
mate-mateelo mao. Tei Abraham diila 
lohutu debo odelo uito! 

41 Timongoli helohutu wolo upilohutu 
lipaapamu lohihilao." Tametao limongolio, 
"Amiaatia diila mongo walao haramu. Ti 
Paapa lamiaatia bo ngota, deuito-yito 
Allahu Taaala lohihilao." 

42 Lapatao ti Isa lotahuda ode limongolio, 
"Humayaalio Allahu Taaala boito ti 
Paapamu, timongoli mamo tolianga ola-U, 
sababu Waú dungga-dungga mai lonto 
Allahu Taaala. Wau dungga-dungga mai 
diila wolo hilaa-U lohihilao, bo Tiolo 
tamalolao mai ola-U. 

43 Wolo sababuulio timongoli diila 
mongalati wolo upilo tahuda-U? Sababu 
timongoli diila moo tahangi modungohe 
pongaajali-U. 

44 Ibilisi wambao ti paapamu, wau 
timongoli mohuto modudua u otohilaa 
lipaapamu. Tumulalo mai bohulio ibilisi 
boito moomatea mate-mateelo mao. Tio 
diila peeenta mao motiwambao ode u 
otutu, sababu diaaluo u otutu to olio. 
Wonu tio mohimbulo, uito mawaajibu, 

sababu maodito piiliilio. Tio mohimbuloa 
wau bungo lou totoonulalo yimbulo. 

45 Bo Wau motahuda mai u otutu, wau 
sababu uitolo timongoli diila palacaya 
ola-U. 

46 Tatoonu towolota limongoli mowali 
mongohi bukuti deu Wau odusa? Wonu 
Wau motahuda mai u otutu, yilongola 
timongoli diila palacaya ola-U? 

47 Taa asaliilio mai monto Allahu Taaala, 
modungohe tahuda lo Allahu Taaala. 

Bo timongoli diila lonto Allahu Taaala, 
uitolo sababuulio timongoli diila mohuto 
modungohu." 

48 Tau-tauwalo Yahudi boito lolametao li 
Isa, "Wolo diila otutu loiya lami botie deu 
Yio taulo Samaria tailo tuanga lolati?" 

49 Ti Isa lolametaó, "Wau diila ilotuanga 
lolati. Wau hemo hulumati li Paapa-U, bo 
timongoli lohina ola-U. 

50 Wau diila hemo lolohe hulumati ode 
batanga-U lohihilao. Woluo ngota tahemo 
tolopani mai ohulumati ode ola-U, wau 
Tiolo tamo mutoai. 

>l Otutu banali tahuda-U botie, taa u 
moduduo tahuda-Ú, ohiheo-hiheolo mao 
diila tamaate." 

52 | apatao tau-tauwalo Yahudi boito 
loloiya mao odeli Isa, "Botia mailotaawa 
lami deu yio botie otu-otutuulo mao 
ilotuanga lolati! Tei Abraham lohihilao 
mailate, odito olo ngoaamila nabi. Bo Yio 
malo tahuda, 'Taa u modudua tahuda-Mu, 
ohiheo-hiheolo mao diila tamaate.' 

33 Wonu tei Abraham lohihilao mailate, 
wau mongo nabi ngoaamilalo olo mailate, 
Yio botie tatoonu? Diila pongalo aakali Yio 
talebe udaa woli paapa lami tei Abraham!" 

>4 Ti Isa lolametaó, "Humayaalio Wau 
mololohe ohulumati ode batanga-U 
lohihilao, ohulumati boito diaaluo hunalio. 
Tamo hulumati ola-U yito ti Paapa-U 
tahe anggapuo limongoli Allahu Taaala 
limongoli, 

>> lebe-lebe pomaó timongoli diila 
mooonuhe o-Lio. Bo Wau mooonuhe 
o-Lio. Humayaalio Waú motahuda mai 
deu Wau diila mooonuhe o-Lio, yi 
Wau ngotaalio lo tamoo-himbulowa, 
tutuuwauwa debo odelo timongoli. 

Wau mooonuhe o-Lio wau modungohe 
tahudaa-Lio. 

>6 Ti Paapamu Abraham sanangi daa deú 
tio mamooonto dulahu-U. Tio malooonto 
wau tio sanangi!" 

37 | apatao tau-tauwalo Yahudi loloiya 
mao odeli Isa, "Umulu-Mu diipo limo 
lopulu lotaunu, wau Yio malooonto olei 
Abraham?" 

58 Ti Isa lolametao, "Otutu Wau motahuda 
mai olemu: toú tei Abraham diipo 
pilotutulio mai, Waú mawoluo." 

39 Lapataó tau-tauwalo Yahudi boito 
lohama botu u pomailio o-Lio; boti Isa 
loluuo batanga-Lio, tulusi lonao lololaa 
mao Bele lo Eeya. 

| Tou ti Isa naónao, iloontonga-Lio taa 
pitoo anggadu pilotutulio mai. 

2 Tahidudua li Isa lohintu mao odeli Isa, 
"Paaa Guru, yilongola tau botie pilotutulio 
mai pitoo? Wolo kalana tio lohihilao odusa 
meaalo mongo dulaalio taodusa?" 

3 Ti Isa lolametao, "Tio pitoo diila sababu 
dusalio lohihilao meaalo dusa lomongo 
dulaalio, bo alihu tau mowali mooonto 
mao okokawasa lo Allahu Taaala mokalaja 
todelomo batangalio. 

4Ngotilonggadu donggo dulahu, ito musi 
mokalaja mao kalajaa-Lio lo talolao mai 
ola-U. Hui mamei dungga, wau penu boli 
ngotaa mao diila tamowali mokalaja. 

> Ngotilonggadu Wau todunia botie, 
Waulo tinelo dunia." 

6 Lapataó lotahuda odito ti Isa lonula 
loiyohu ode huta, wau longaaheo yiyoo- 
Hio boito wolo huta. Lapatao piloseka-Lio 
tomato lotau boito, tulusi lotahuda mao 
olio, 

7"Ponaólo pobelesia mao bayamu to 
Kulamu Siloam." (Siloam boliilio 'Hutolia'.) 
Yi tau boito malonao wau lopobelesi 
bayalio. Toú tio lohualingai, tio malowali 
looonto. 

8 Mongo tiheedio wau tau-tauwalo toú 
dipolulio mai looonto olio hemohile- 
hile, ngoaamilalo malo loiya, "Diila bo 
maatio botie tabiasaalio hulohuloaa 
hemohile-hile?" 

IWoluo talo loiya, "Memangi maatio." Bo 
woluo olo talo loiya, "Diila, tio bo ngopeee 
motutuuwau wolo tau boito." Bo tau boito 
lohihilao loloiya, "Wawaatiaalo tio." 

10 "Woloolo mola waliilio tunggula yió 
malowali looonto?" uali mongolio olio. 

1] Tio lolametaoó, "Taa ilunte Isa boito 
lohutu mao latao ngoidi tulusi piloseka- 
Lio mai tomato lowatia wau lotahuda, 
'Ponaolo pobelesia mao bayamu to 
Kulamu Siloam.' Tulusi watia lonao. Wau 
tou watia hemo pobelesi baya lowatia, 
watia malowali looonto." 

12 "Toutoonu tau boito?" yilintu mao 
limongolio. Tio lolametao, "Diila otaawa." 

13 Todulahu boito dulahu Saabati tou 
ti Isa longaaheo huta wolo yiyoo-Hio u 
lohutu taa pitoo boito lowali looonto. Yi 
taa engontielio pitoó boito dilelolio mota 
ode tau-tauwalo Parisi. 

14 (9:13) 

15 Timongolio olo lohintu mao olio 
woloolo mola tio malowali looonto. Tio 
lolametao, "Tio malodutu mai latao tomato 
lowatia, lapatao pilobelesi mao lowatia 
latao boito watia malowali looonto." 

16 Dengolo lota towolota tau-tauwalo 
Parisi boito loloiya, "Diila pongalo aakali 
taa ulohutu utie asaliilio mai lonto Allahu 
Taaala, sababu Tio diila momandungi 
dulahu Saabati." Bo taa wewo loloiya, 
"Diila pongalo aakali taa odusa mohutu 
momoo-linggolabeyalo debo odelo utie?" 
Lapatao tilumoodulo mola huhama u 
hihiihede towolota limongolio. 

17 Yi tau-tauwalo Parisi boito luli lohintu 
mao totau boito, "Wolo huhamaamu 
pasalii-Lio lo talohutu mai olemu 
looonto?" "Tio nabi." tametao lotau boito. 

18Bo mongo taúwa lo Yahudi boito diila 
lohuto palacaya deú tau boito memangi 

pitoo tou dipolulio mai wau botia malowali 
looonto. Sababu uito timongolio malo 
tianga mongo dulaalio, 

19wau lohintu mao, "Otutu tio botie 
walaumu tahe loiyamu pilotutulio mai 
pitoo? Woloolo mola tio malowali looonto 
botia?" 

20 Mongo dulaá lotau boito lolametao, 
"Memangi tio botie walao lamiaatia, wau 
tio memangi pitoó anggadu pilotutulio 
mai. 

21 Bo woloolo mola tio malowali loóonto 
botia, diila otaawa lamiaatia. Wau tatoonu 
talohutu olio malowali looonto, uito olo 
diila otaawa lamiaatia. Yintuwalo olio, tio 
maleidaá; tio mowali molameto lohihilao." 

22 Mongo dulaá lotau boito loloiya maó 
odito sababu timongolio moohe tomongo 
tauwa lo Yahudi; sababu timongolio boito 
malo heeluma, deú tamo tolongaku mao li 
Isa debo odelo Olongia Tamoo-poaahua, 
diilalo mowali tumuwoto ode bele 
potabiaalo. 

23 Vito sababuulio mongo dulaa lotau 
boito loloiya mao, "Tio maleidaa; yintuwalo 
olio." 

24 | apataó timongolio luli lotiango taa u 
engontielio pitoo boito, wau loloiya mao 

olio, "Potadiaalo mola deu yio mamoloiya 
mai u otutu. Otaawa lami tau boito taa 
odusa." 

25 "Wolo tio odusa meaalo diila," tametaó 
lotau boito, "diila otaawa lowatia. Bo 
tuwau suali u otaawa lowatia; muloololio 
mai watia pitoo, botia watia malooonto." 

26 | apataó timongolio luli loloiya mao 
olio, "Mawolo u pilohutu-Lio olemu? 
Woloolo mola Tio lohutu olemu lowali 
looonto?" 

27 Tau boito lolametaó, "Mailungguli 
mai lowatia olimongoli bo timongoli diila 
mohuto modungohu. Yilongola timongoli 
ohilaa modungohe poli? Otanu timongoli 
ohilaa mowali muri-Lio olo?" 

28 | apatao timongolio malomuayo olio 
wau loloiya mao, "Yio-yioolo muri-Lio: 
ami diila! Ami muri lei Musa. 

29 Otaawa lami deu Allahu Taaala malo 
tahuda odelei Musa. Bo pasali lotau boito, 
diila otaawa lami lonto utoonu asalii-Lio." 

30 Tau boito lolametaó, "Moolinggolabe 
daa deu diila otaawa limongoli lonto 
utoonu asalii-Lio, hiambola Tio malohutu 
olaatia lowali looonto. 

3l Otaawanto deú Allahu Taaala 
diila modungohe taa odusa, bo taa u 

mohulumati Allahu Taaala, wau tamohutu 
kahandaki-Lio. 

32 Tumulalo mai bohulo dunia diipo 
peeeta mao ilodungohe woluo talohutu 
tau pilotutulio mai pitoo malowali lo0onto. 

33 Wonu tau boito diila monto Allahu 
Taaala, tio diila mowali mohutu 
wolo-wolo.” 

34Tametao limongolio, "Wolo? Yió 
tapolu-polu lodusa anggadu pilotutulio 
mai, yio mamo ngaajali olami?" Yi tumulalo 
mai tou boito tio dilinilio tumuwoto ode 
bele potabiaalo. 

35Ti Isa loódungohe deu tau boito 
mailinggi limongolio lonto bele 
potabiaalo. Tio malo lolohe tau boito 
lapatao lotahuda olio, "Wolo yio palacaya 
to Walao Manusia?" 

36 Tau boito lolametao, "Tatoonu Tio. 
Tuani? Tulungia pootaa mai alihu watia 
palacaya o-Lio." 

37 "Yio maloóonto o-Lio," tametao li 
Isa. "Tioolo tamasaatia botie donggo 
hemobisala wolemu." 

38 "Watotia, palacaya, Eeya," loiya mao 
lotau boito, lapatao losujudu mola tio 
totalu li Isa. 

39 Ti Isa lotahuda mao, "Wau dungga- 
dungga mai ode dunia botie mai momutoo; 
alihu taa pitoo mowali mooonto, wau taa 
mooonto, mowali pitoo." 

40 Dengolo lota taulo Parisi tawoluo teto 
loodungohe li Isa lotahuda odito, tulusi 
timongolio lohintu o-Lio, "Makusudu-Mu 
ami botie pitoo olo?" 

41 Ti Isa lolametao, "Humayaalio 
timongoli pitoo, timongoli diila odusa. 

Bo sababu timongoli malo loiya, 'Ami 
mooonto,' uito boliilio mao timongoli 
donggo odusa." 

] 0 ! "Otutu banari tahudaa-U botie: 

Taa tumuwoto ode delomo lantunga 
lohimba moli bala, wau diila moli huhebu, 
bo momiaata moli dalalo wewo, tau boito 
mototaowa wau tamoo-lambata. 

2 Bo taa tumuwoto moli huhebu, tio-tiolo 
diti lohimba. 

3 Tamoodahawa lantunga momuó mao 
huhebu to olio, wau hihii-mbawaalo mamo 
dudua sualaalio toú tio motiango timiidu 
tanggulo hihii-mbawaalo boito wau 
modelo hihii-mbawaalo ode bulemengio. 

4| apatao hihii-mbawaalo boito dilelolio 
ode bulemengio, diti boito monao totalu, 
wau hihii-mbawaalo boito modudua 

olio sababu hihii-mbawaalo mooonuhe 
sualaalio. 

> Hihii-mbawaalo diila tamohuto 
modudua taawewo, tumbao matumateo 
monto tau boito, sababu diila mooonuhe 
sualaalio." 

6 Ti Isa lohungguli mao pohumaya boito, 
bo timongolio diila mongalati wolo u 
milakusudu-Lio. 

7 Yi ti Isa peeentapo lotahuda mao, 
"Otutu banali tahudaa-U botie: Waulo 
huhebu duolo himba. 

8 Ngoaamila tamonao mai tou dipolulio 
Wau deuito-yito tamootaowa wau 
tamoo-lambata, bo hihii-mbawaalo diila 
modungohe suala limongolio. 

2Waúlo huhebu. Tatoonu tatumuwoto 
moli ola-U mamoaahu: tio tumuwoto 
lumualo wau mootapu uaalo. 

10Tamootaowa monaó mai bo mai 
motao, mai momate mate-mateelo mao 
wau mai mongantulu. Bo Wau dungga- 
dungga mai alihu manusia mootapu 
tutumulo -- tutumulo laba-labaalo daata. 

11 Waúlo diti tamopiohu. Diti tamopiohu 
mongohi nyawalio ode hihii-mbalio. 

12 Tahe wuupalio tadiila diti wau diila 
olo taa ohuúwo lo hihii-mbawaalo boito, 

matumeteo mololaa mao hihii-mbawaalo 
wonu tio mooonto soligala monao mai. Yi 
hihii-mbawaalo boito madangapolio wau 
pobubuu-alaalio lo sorigala. 

13 Tahe wuupalio boito tumetao, sababu 
tio mokalaja duolo wuupa. Tio diila 
momandungi hihii-mbawaalo boito. 

14Waulo diti tamopiohu. Tutuuwauwa 
debo odelo ti Paapa mooonuhe ola-U 
wau Waú mooonuhe li Paapa, odito 
olo Waú mooonuhe hihii-mbaa-U wau 
hihii-mbaa-U olo mooonuhe ola-U. Wau 
mohudu nyawa-U ode limongolio. 

15 (10:14) 

16 Donggo woluo hihii-mbawaalo uwewo 
hakuu-U olo, bo diila waiwaito todelomo 
himbala lohimba botie. Timongolio 
olo musi deloo-U wau timongolio 
mamo dungohe sualaa-U. Timongolio 
ngoaamilalo mamowali ngopo himbala 
wolo ngota ditilio. 

17Ti Paapa lomonu ola-U sababu Wau 
lohudu nyawa-U, u muli tolimoolo poli. 

18 Diaaluo penu boli ngotaa tamowali 
mohama mao monto ola-U. Wau mohudu 
mao modudua otohilaa lohihilao. Wau 
okawasa u mohudu mao, wau okawasa 

muli mohama mao. Ui-uitolo tuugasi u 
tilolimo-U lonto li Paapa-U." 

19 Sababu ti Isa lotahuda odito, yi 
tau-tauwalo Yahudi mahipo hahaamawa. 

20 Dadaata tahi poloiyawa, "Tio mailo 
tuanga lolati! Tio biyongo! Pongoola 
timongoli modungohe o-Lio?" 

21 Bo woluo olo tahe moloiya, "Taa u 
ilotuanga lolati diila hemobisala odito! 
Wolo lati mowali mohutu taa pitoo mowali 
mooonto?" 

22 To Yerusalemu tau-tauwalo donggo 
hemo polame dulahu Buka Pongo-saahalo 
Bele lo Eeya. Toú boito sembo lohuhulo. 

23 Ti Isa donggo naonao to Sulambe 
Salomo todelomo Bele lo Eeya, 

24 toú tau-tauwalo Yahudi lona@o mai 
lotiambu topalito li Isa. Timongolio 
malo loiya, "Tunggula omolua Yio 
ohilaa mopoluli olami diila otatapua 
lohilao? Poleleaalo mai wolo juujulu, 
wonu Yio otu-otutuulo mao Olongia 
Tamoo-poaahua." 

25 Ti Isa lolametaó, "Mapilo tahuda-U mai 
olimongoli, bo timongoli diila palacaya. 
Ngoaamila kalaja u pilohutu-U to tangguli 
Paapa-U, mongohi mai bukuti pasalii-U. 

26 Timongoli diila palacaya sababu 
timongoli diila waiwaito to hihii-mbaa-U. 
27 Hihii-mbaa-U modungohe sualaa-U. 
Otaawa-U timongolio, wau timongolio 

modudua ola-U. 

28Waú mongohi mai olimongolio 
tutumulo ututuulio tutu wau ohiheo- 
hiheolo mao, wau u ohiheo-hiheolo mao 
timongolio diila tabinasa. Diaaluo penu 
boli ngotaa mao tamowali molambata 
olimongolio monto ola-U. 

29Ti Paapa-U tamalohudu mai 
olimongolio ode ola-Ú, mongilabotao 
loú totoonulalo mao. Wau diaaluo penu 
boli ngotaa mao tamowali molambata 
olimongolio monto uluu li Paapa-U. 

30 Wau wau ti Paapa-U yito tuwau." 

31 Lapataó tau-tauwalo Yahudi luli 
lohama botu u pomailio li Isa. 

32 Boti Isa lotahuda mao olimongolio, 
"Timongoli malooonto ola-U helohutu 
dadaata kalaja umopiohu, uiludu mai li 
Paapa ola-U. Monto ngoaamila kalaja 
boito, toonu umoo sababu olimongoli 
ohilaa momai ola-U?" 

33 Tau-tauwalo Yahudi boito lolametao, 
"Diila bo kalana ngoaamila kalaja-Mu u 
mopiohu boito ami ohilaa momai wolo 

botu ole-Mu, bo sababu Yió hemo muayo 
Allahu Taaala. Yio ngotaalio lomanusia, 
wau ohilaa mopowali batanga-Mu Allahu 
Taaala." 

34 | apatao ti Isa lolametao, "Diila 
matodelomo Buku lo Butoumu leitulade: 
Allahu Taaala lotahuda mai, 'Timongoli 
yito ila'? 

35 Otaawanto deú wolo u leitulade 
todelomo Kitabi pohupohutu u ohiheo- 
hiheolo mao. Oditolio, wonu Allahu Taaala 
mongunte mai 'ila' totaa hipo lolimoa 
tuhudaa-Lio, 

36 yilongola timongoli helo loiya ola-U 
hemo muayo Allahu Taaala sababu Wau 
lotahuda Walao Allahu Taaala? Lebe-lebe 
pomao Wau tilulaoto Allahu Taaala wau 
yilao-Lio mai ode dunia. 

37 Wonu Wau diila mohutu kalaja u 
pilomalentai lo Allahu Taaala, diila mao 
pomalacaya ola-U. 

38 Bo sababu Wau helohutu mao uito, 
pomalacayalo toú wolo u pilohutu-U boito, 
eleponu timongoli diila mohuto palacaya 
ola-U. Lou odito otaawa mao limongoli 
wau mongalati deu Allahu Taaala debo 
tuwau wola-U, wau Wau debo tuwau wolo 
Allahu Taaala." 

39 Timongolio luli lotolopani moheupa li 
Isa, bo Tio loolahi lonto olimongolio. 

40Ti Isa luli lohualinga ode ngotuwali lo 
Dutula Yordan, totambati u muloololio 
mai hepopolihua lei Yahya, lapatao malo 
tibiluloa mola teto. 

41 Dadaata tau lonao mai ode o-Lio. 
Timongolio malo loiya. "Tei Yahya diila 
helohutu momoo-linggolabeyalo, bo 
ngoaamila uiloiyaalio pasali lotau botie 
otutu." 

42 Tulusi dadaata taa mola teto palacaya 
li Isa. 

] ] l Ngotaalio tailunte Lajarus bilu- 

biluloa to Betania pee-peeenta wolo 
wutatio ti Maria woli Marta. 

2 Ti Maria yito taabua talo looheó yinulo 
moonu ode oaati Isa, wau pilaidelio wolo 
huwoio. Toú wakutu tuwau tei Lajarus 
longongoto. 

3 Mongo wutatio duulota lopohabari mao 
odeli Isa, "Eeya, wutato mongowatotia 
tapilonua lo Eeya boito mongongoto." 

4Tou ti Isa laodungohe habari boito, 
Tio lotahuda mao, "Ngongoto botie diila 
tamoopate. Utie lotoduo mai alihu Allahu 
Taaala poudaaalo, wau alihu woleeto olo 
Walao Allahu Taaala poudaaalo mola." 

> Ti Isa momonu oli Marta, Maria wolei 
Lajarus. 

6 Bo tou ti Isa loótapu mao habari deú 
tei Lajarus mongongoto, Tio sangaja 
lotibiluloa to tambati-Lio donggo duuhui 
mola. 

7 Lapatao uito bolo Tio lotahuda mao to 
tahidudua o-Lio, "Dulo ito mohualinga 
ode Yudea." 

8 Timongolio lolametaó, "Paaa Guru, 
botiboti mola tau-tauwalo Yahudi ohilaa 
momai li Paaa wolo botu wau botia ti Paaa 
ohilaa poli mohualinga mola odito?" 

3 "Wolo diila ilo-ilolaanga hiheolio 
mopulaa dulo jamu?" tahuda mao li Isa. 
"Taa monao tou dulahu, diila meiteduó 
sababu tio mooonto baango dunia botie. 

10 Bo taa monaó tou hui meiteduó, 
sababu diaaluo baango to olio." 

11 Odi-oditolo tahuda li Isa. Lapatao 
Tio luli lotahuda mao, "Sahabatinto tei 
Lajarus malei tuluhu, bo Wau maamota 
mopobongu olio." 

12 Tahidudua li Isa loloiya mao, "Eeya, 
wonu tei Lajarus tuutuluhu, de tio 
mamoluli mai." 

13 Makusudu li Isa deu tei Lajarus 
mailate. Bo timongolio hemo lantobu 

deu makusudu li Isa yito tei Lajarus bo 
tuutuluhu biasa. 

14 Sababu uito ti Isa lotahuda mao ode 
limongolio wolo juujulu, "Tei Lajarus 
mailate. 

15 Bo Wau sanangi olo deú Wau diaaluo 
mola teto, sababu lebe mopioheo 
olimongoli, alihu timongoli moo palacaya. 
Duloolo ito monao mota botia odelei 
Lajarus." 

16 Tei Tomas tailunte "Taa Pingi" loloiya 
mao ode mongo sahabatilio tahidudua li 
Isa, "Dulo ito moduduo, penu boli ito mate 
wo-Lio!" 

17 Tou ti Isa leidungga mota ode tambati 
boito, tei Lajarus mawopahui hiheolio 
tokuubulu. 

18 Betania membideo lo Yerusalemu, tanu 
tolo kilo lamingio. 

19 Dadaata taulo Yahudi malonaó mai 
lomilohe oli Marta woli Maria u lomalongo 
olimongolio sababu timongolio ilopatea lo 
wutatio. 

20 Toú ti Marta loddungohe ti Isa lonaó 
mai, tio yilumualai lolutulo li Isa, hiambola 
ti Maria lotibiluloaa tobele. 

21 Loiya mao li Marta odeli Isa, "Eeya, 
humayaalio Eeya woluo teea toú boito, 
tantu wutato lowatotia diila yilate. 

22 Boli odito otaawa lowatotia deú 
masaatia botieelo Allahu Taaala 
mamongohi mai penu boli wolo upohile 
mola lo Eeya o-Lio." 

23 "Wutatumu mamuli tumumulai," 
tahuda mao li Isa oli Marta. 

24 Ti Marta lolametao, "Otaawa lowatotia 
tei Lajarus mamuli tumumulai wonu taa 
mate bonguloola to Dulahu Kiama." 

25 "Waulo tamongohi mai tutumulo wau 
mopobongu mai taa mate," tahuda mao 
li Isa odeli Marta "Taa u palacaya ola-U 
matumumulo, eleponu tio mailate. 

26 Wau taa tumu-tumulo wau palacaya 
ola-U, diilalo mate ohiheo-hiheolo mao. 
Wolo yio palacaya tosuali boito?" 

27 "Feya," tametao li Marta, "Watotia 
palacaya Eeya Walao Allahu Taaala, 
Olongia Tamoo-poaahua tamamei dungga 
mai ode dunia botie." 

28 | apatao ti Marta loloiya mao odito, tio 
mota lotiangai oli Maria, wutatio wau lopo 
lohumao olio, "Ti Paaa Guru woluo tewe; 
tio hemohintu olemu," 

29 Loódungohe uito, ti Maria huaa 
tilimihulo, tulusi malo dunggaya woli Isa. 

30 Toú boito, ti Isa diipo tilumuwoto ode 
kambungu. Tio donggo totambati li Marta 
tou lodunggaya wo-Lio. 

31 Tau-tauwalo Yahudi tadonggo 
hipoliyanga oli Maria tobele, looonto oli 
Maria tilimihulo wau huaa yilumualao; 
oditolio timongolio malo dudua olio, 
sababu helantobu limongolio tio monao 
ode kuubulu mola humoyongo. 

32 Toú ti Maria leidungga totambati li Isa 
wau looonto o-Lio, maloti bonggohuúlo 
mola ti Maria totalu li Isa wau loloiya, 
"Eeyaú, wonu Eeya woluo teea toú boito, 
tantu wutato lowatotia diila yilate.” 

33 Tou ti Isa loóonto oli Maria hiyo- 
hiyongo, wau tau-tauwalo Yahudi talonao 
mai woli Maria boito olo hehiyonga, 
hilaa-Lio masiluukali, wau oontonga 
lodehu daa hilaa-Lio. 

34 Yi Tio malohintu mao olimongolio, 
"Toutoonu pilolobunga limongoli olio?" 
"Toduwolo mai bilohi lo Eeya," tametao 
limongolio. 

35 | apatao ti Isa mahilu moyongo. Yi 
tau-tauwalo Yahudi boito malo loiya, 
“Bilohi, donggo boli ponu-—Lio olei Lajarus!" 

37 Bo woluo towolota limongolio talo 
loiya, "Tio lopooluli taa pitoo malooonto, 
yilongola Tio diila mowali mongabuto olei 
Lajarus alihu diila mao mate?" 

38 Luli lodehu daa hilaa li Isa, lapataó 
malonao mota ode kuubulu. Kuubulu 
boito yito gowa tuwau u hileútalio wolo 
botu leidaa. 

39 "Poheiya mao botu boito," tahuda li Isa. 
Ti Marta wutato lo tailate boito, lolametao, 
"Bo Eeyau, tio mawopahui tokuubulu. 
Tantulo mao maboobolo mohutodu!" 

40 Ti Isa lolametaó oli Marta, "Diila mapilo 
tahuda-U mai olemu; Wonu yio palacaya, 
yio mamooonto malo odito udaa kawasa 
lo Allahu Taaala!" 

41 Yi timongolio malo pohinggi botu 
boito. Lapatao ti Isa yilumanggela mola 
ode hulungo wau loloiya, "Oduolo, Paapa, 
sababu ti Paapa malo dungohei olaatia. 

42 Otaawa lowatia ti Paapa laito 
modungohei olaatia, bo watia moloiya 
mao utie, ode tau-tauwalo tawoluo teea; 
alihu timongolio palacaya deú boti Paapalo 
talolao mai olaatia." 

43 | apatao loloiya mao odito, ti Isa malo 
ngiibode wolo suala u looohuu, "Lajaru, 
lualoolo mai!" 

44 Yi mailumualai taa mailate boito. Uluú 
wau oaatio donggo bolubolu lolatu, wau 
bayalio donggo tautaubu wolo kaingi 
taubu baya. "Yinggilalo latulio alihu 
tio bebasi monao," tahuda mao li Isa 
totau-tauwalo teto. 

45 Dadaata tau-tauwalo Yahudi talonaó 
mai lomilohe oli Maria, palacaya toli Isa 
tou timongolio lo0onto u lotoduo mai 
boito. 

46 Bo dengolo lota towolota limongolio 
lonaó mota ode taulo Parisi wau lopo 
duloheo wolo u mapilohutu li Isa. 

47 Sababu uito tau-tauwalo Parisi 
wau mongo iimamu tauwa malohutu 
dudunggaya wolo Mahakama Agama. 
Timongolio loloiya, "Wolo umusi 
pohutuwonto? Tau botie malohutu 
dadaata u moolinggolabu! 

48 Wonu huliaanto mao Tio mololaalaaita 
odie, ngoaamila tau mapalacaya o-Lio. 
Wau pulitio mao tahidihima kawasa lo 
Roma mamonao mai wau mongantulu Bele 
lo Eeya wau ngoilanggubu bangusanto!" 


YOHANES 11.49-55 79 


49 Ngotaalio limongolio tailunte Kayapas, 
iimamu daa totaunu boito, loloiya, 
“Timongoli diila motota lolo-loolo. 

>0 Wolo timongoli diila mongalati deú 
domi ulipu, lebe mopioheo taangota mate 
wolo ngoilanggubu bangusa moaantulu?" 

>1 Otutuulio mao tei Kayapas loloiya uito, 
diila lonto pikiilangilio lohihilao. Bo odelo 
iimamu daa totaunu boito tio lonubuwati 
mai deú ti Isa maamate duolo bangusa lo 
Yahudi. 

3? Wau diila bo ode bangusa lo Yahudi 
wambao, bo olo u mongambu wau 
mopotuwau mao mongo walao Allahu 
Taaala tamalo bubuuayawa. 

533Tumulalo mai todulahu boito 
tahidihima kawasa lo Yahudi malo 
heeluma u momate li Isa mate-mateelo 
mao. 

34 Sababu uito ti Isa diilalo lotibilohei 
totalu lotaa dadaata towolota taulo 
Yahudi. Tio malo lolaa mao Yudea, tulusi 
lonao ode kota u ilunte Epraim membideo 
lohuta datahu u luasi daa wau delita. Mota 
teto Tio lotibiluloa pee-peeenta wolo 
tahidudua o-Lio. 

>> Toú boito malembidei Dulahu Buka 
Paska lo Yahudi. Dadaata taa lonto 

kakaa-mbunguwalo malonao mola 
ode Yerusalemu moponao lo upacala 
mopobelesi batanga toú dipolulio 
lameyangi boito. 

>6 Timongolio hemo lolohe li Isa wau tou 
hiambua to Bele lo Eeya, timongolio malo 
loiya ngota timongota, "Woloolo mola 
huhamaamu? Tanu tio diila monao mai 
ode lameyangi botie." 

37 Timongolio loloiya mao uito sababu 
mongo iimamu tauwa wau tau-tauwalo 
Parisi malo polualao palenta deu taa 
motota toutoonu ti Isa woluo, musi mopo 
dulohei alihu Tio mowali waupolo. 

] 2 | Wolonggui mola tou diipo Dulahu 

Buka Paska, ti Isa lonao mola ode 
Betania. Totambati boito bilu-biluloa 
tei Lajarus tamaa bilongu-Lio mai lonto 
opopate. 

2 Mola teto ti Isa tilamelaó limongolio, 
wau ti Marta talohinta o-Lio. Tei Lajarus 
wau tahe tiloduo lotihuloaa lolamela 
pee-peeenta woli Isa. 

3 Lapatao ti Maria lonaó mai lodelo yinulo 
Narwastu moonu u mahale daa otanu 
ngoputu loliiteri. Tio loluwatao yinulo 
boito ode oaati Isa, lapatao malo maideo 
wolo huwoio. Ngoilanggubu bele boito 

mailoonulo mola, sababu yinulo moonu 
boito. 

4Bo tei Yudas Iskariot, tala ngota muri li 
Isa -- talapatio mao lohiyanati o-Lio -- 
loloiya mao. 

> "Yilongola yinulo moonu boito diila 
pilotali wolo halaga tolo hetuto doi talaa, 
wau doilio wohi mota ode taa mosikini?" 

6Tei Yudas loloiya odito diila kalana 
tio mopootuoto taa mosikini bo sababu 
tio mootaowa. Tio helohama doi lokasi 
pee-peeenta wolo doi utilahu mao to olio. 

7 Boti Isa lotahuda, "Huliaalo mao taabua 
boito! Tio lohutu uito duolo dulahu u 
polobungalo ola-U. 

8 Taa mosikini laito woluo towolota 
limongoli, bo Wau diila." 

9 Dadaata taulo Yahudi loddungohe deú 
ti Isa woluo to Betania, oditolio timongoli 
malonao mola odito. Timongolio lonao 
mola diila bo sababu ti Isa, bo sababu 
timongolio olo ohilaa momilohe olei 
Lajarus tamaa bilongu li Isa lonto opopate. 

10 Vito sababuulio mongo iimamu 
tauwa ohilaa momate olo olei Lajarus 
mate-mateelo mao: 


YOHANES 12.11-17 82 


11 sababu tio maloo sababu dadaata 
taulo Yahudi lololaa mao olimongolio wau 
palacaya li Isa. 

12 Loloombulio mola taa dadaata 
tamalonao mai u mopolame Paska 
loodungohe deu ti Isa donggo tononao- 
Lio dulu-dulunga ode Yerusalemu. 

13 Yi timongolio malohama duduu- 
ngowaalo Palemu tulusi mota lolutulai 
o-Lio, sambela hiwaatia wolo wengahe 
daa, "Pujiaalo mola Allahu Taaala! 
Mabala-balakatilo Tio tadungga-dungga 
mai to tanggulo Eeya. Mabala-balakatilo 
Olongia lo Isirailu!" 

14Ti Isa lootapu kolodai tuwau udonggo 
buboto, wau tilaea-Lio. Yi malo toduwolo 
u leitulade todelomo Kitabi: 

15"Diila oohe, puusili lo Sion! Bilohilo 
Olongiaamu dungga-dungga mai, taetae 
tokolodai buboto tuwau!" 

16 Tou boito tahidudua li Isa diipo 
mongalati ngoaamilalo boito. Bo lapatio 
mao ti Isa piloudaa wolo opapate-Lio, bolo 
timongolio looeela mola deu u pilohutu 
lotau-tauwala o-Lio boito malei tuladu 
todelomo Kitabi tomimbihu o-Lio. 

17 Tau-tauwalo tawoluo tou ti Isa lotianga 
olei Lajarus yilumulai lonto kuubulu 

wau lopobongu mai olio lonto opopate, 
mololaita helongohi sakusi pasali losuali 
boito. 

18 Yito sababulio taa dadaata boito 
lonao mota odeli Isa sababu timongolio 
loodungohu deu maa Tiolo talohutu u 
moolinggolabe boito. 

19 Yi tau-tauwalo Parisi malo loiya ngota 
timongota, "Ito diila mowali mohutu wolo- 
wolo! Bilohilo wambao, ngoilanggubu 
dunia lonao lodudua o-Lio!" 

20 Towolota lotau-tauwalo talonaó ode 
Yerusalemu mola lomaya to lameyangi 
boito woluo olo dengolo lota taulo Yunani. 

21 Timongolio lonaó mai odelei Pilipusi 
wau loloiya mao, "Wutato, wonu mowali 
amiaatia ohilaa modunggaya woli Isa." (Tei 
Pilipus asaliilio lonto Betsaida to Galilea.) 

22 Yi tei Pilipus lonaó mota lopoótaa 
suali boito odelei Andreas, wau lapatao 
timongolio duduulota lopo tunggulao 
odeli Isa. 

23 Ti Isa lotahuda mao ode limongolio, 
"Mawakutuulio Walao Manusia poúdaaalo. 

24 Otutu banali tahuda-Ú botie; Wonu 
pale ngobotu diila pomulolo ode delomo 
huta wau mate, pale boito madebo 
ngobotu wambao. Bo wonu bili lopale 

boito mate, bolo bili boito mamongohi 
mai tilapulo dadaata pale. 

25 Taa motoliango tutumulio todunia 
botie, maoolia lo tutumulio. Bo taa 
molonuo tutumulio todunia botie, 
mamolaalao duolo tutumulo ututuulio 
tutu wau ohiheo-hiheolo mao. 

26 Taa u motohilaa momaya ola-U musi 
modudua ola-U: alihu tamoomayawa 
ola-U mowali pee-peeenta wola-U 
toutoonu Wau woluo. Taa u momaya ola-U 
mahulumatio li Paapa-U." 

27 "Hilaa-Ú lawa-lawalo; wolo umusi 
loiyaa-U botia? Wolo waajibu Waú moloiya, 
'Paapa, lopatalo mai Watia monto saaati 
botie'? Bo tumbao u molaasa mao saaati 
polodutolo botieelo Watia lonao mai. 

28 Paapa, poudaaalo mola tangguli 
Paapa!" Yi dungo-dungohei suala lonto 
hulungo lotahuda mai, "Wau malo poudaa 
o-Lio, wau Wau mamuli mopoudaa o-Lio." 

29 Taa dadaata tawoluo teto loddungohe 
suala boito. Timongolio malo loiya, "Uito 
bulonggodu!" Bo woluo olo talo loiya, 
"Diila! Malaikati tahemo bisala wo-Lio". 

30 | apatao ti Isa lotahuda mao 
olimongolio. "Suala boito ilodungohe, 

diila duolo polohuna daa ola-U, bo duolo 
polohuna daa olemu. 

31 Botia maa wakutuulio dunia butoólo; 
botia takawa-kawasa todunia botie 
powulidulo. 

32 Bo Wau botie, wonu Wau mapilo laiio 
toitaato dunia, mabantanga-U ngoaamila 
tau ode ola-U." 

33 Tio lotahuda odito u lopoilaalo woloolo 
mola dudelolio toú Tio maamate mao. 

34 Taa dadaata boito loloiya mao o-Lio. 
"Modudua Buku lo Butoo lami, Olongia 
Tamoo-poaahua matumumulo ohiheo- 
hiheolo mao. Woloolo mola Yio mowali 
moloiya deu Walao Manusia musi polaiolo 
toitaato dunia? Tatoonu Walao Manusia 
boito?" 

35 Ti Isa lolametaó, "Bo u ngopeé mola 
tilango boito woluo towolota limongoli. 
Oditolio pononaolo ngotilonggadu tilango 
boito donggo woluo, alihu timongoli diila 
mao odungga lou modiolomo. Taa monao 
todelomo u modiolomo diila otaawalio 
ode utoonu naoolio. 

36 Pomalacayalo to tilango boito, 
ngotilonggadu tilango boito donggo 
woluo to olemu, alihu timongoli mowali 
mongo walao lo tilango." Lapatao ti Isa 

lotahuda mao odito, Tio lonao lonteeto 
mola wau diila mohuto mopobilohe 
batanga olimongolio. 

37 Eleponu madadaata u moólinggolabe 
hepilohutu li Isa totalu limongolio, 
timongolio debo diila palacaya o-Lio. 

38 Yi malo toduo wolo uiloiya li Nabi 
Yesaya, "Eeya, tatoonu tapalacaya tohabari 
lomongo watotia? To olita kawasa lo Eeya 
pilopo bilohei?" 

39 ito sababuulio timongolio diila moo 
palacaya, sababu tei Yesaya malo loiya 
olo, "Allahu Taaala lotahuda, 

40'Wau mopopitoó mato limongolio, 
mohutu hilaa limongolio diila mowali 
bolioolo: alihu mato limongolio diila mao 
mooonto, pikiilangi limongolio diila mao 
mongalati. Alihu timongolio diila mao 
mohualingai ode ola-U, lapatao Waú 
mamo pooluli olimongolio."" 

41 Tei Yesaya loloiya odito sababu tio 
malooonto odudaa li Isa, wau helo bisala 
tomimbihu o-Lio. 

42 Eleponu odito, dadaata tau, tumbaó 
towolota lo tahidihima kawasa lo Yahudi 
palacaya li Isa. Bo timongolio diila buheli 
motolongaku uito wolo juujulu, sababu 
timongolio moohe diila bolo taulo Parisi 

diila mongohi olimongolio tumuwoto ode 
bele potabiaalo. 

43 Timongolio lebe motohilaa mootapu 
poloilaalo momuji monto manusia wolo 
polohalaga lo Allahu Taaala. 

44 Lapatao ti Isa malo ngiibodu, "Taa 
palacaya ola-U, diila to ola-U tio palacaya, 
bo to o-Lio talolao mai ola-U. 

45 Wau taa umooonto ola-Ú, moóonto 
o-Lio talolao mai ola-U. 

46 Wau dungga-dungga mai ode dunia 
botie odelo tilango, alihu ngoaamila 
taa palacaya ola-U diila tamoti biluloa 
todelomo u modiolomo. 

47 Taa modungohe pongaajali-U, bo diila 
moduduaao -- diila Wau tamo hukuumani 
olio. Sababu Waú dungga-dungga mai 
diila mai momutoo dunia botie, bo mai 
mopoaahu mao. 

48 Taa diila mololimo ola-Ú wau diila 
modungohe u tilahuda-U, mawoluo tamo 
mutoai olio. Tahuda upilo tunggulo-U 
mai, ui-uitolo u mamo mutoo olio to 
Dulahu Kiama. 

49 Sababu Wau diila lotahuda mai to 
hilaa-Ú lohihilao; ti Paapa talolao mai 
ola-Ú, mati Paapalo boito talo malentai 

ola-U wolo uwajibu potahuda-U wau u 
potunggulo-U. 

50 Wau otaawa-U deu palentaa-Lio 
boito mongohi tutumulo ututuulio tutu 
wau ohiheo-hiheolo mao. Yi Wau mopo 
tunggulai debo odelo upilo ngaajali li 
Paapa ola-U." 

] 3 'Ngohui tou diipo Dulahu Buka 

Paska, otaawa li Isa deu maa 
wakutuulio Tio mololaa mao dunia botie 
wau muli mohulinga mola odeli Paapa-Lio. 
Tio momonu totau-tauwalo talowali 
milikii-Lio todunia, wau Tio debo momonu 
olimongolio tunggula pulitio. 

“Ti Isa wau tahidudua o-Lio donggo 
hipolamela hui. Ibilisi malo potuwoto 
niyatilio ode hilaa lei Yudas walaee Simon 
Iskariot u mohiyanati li Isa. 

3 Otaawa li Isa deú ti Paapa-Lio malohudu 
mai ngoaamila okokawasa ode o-Lio. 
Otaawa-Lio olo deu dudunggaa-Lio 
mai monto Allahu Taaala wau mamuli 
mohualinga mola ode Allahu Taaala. 

“Sababu uito Tio tilimihulaó, malomuó 
jumba-Lio, wau lopo bintolao hando to 
wohuta-Lio. 

> Lapatao uito Tio lohuwataó taluhu ode 
delomo basi tuwau, tulusi malongulo oaato 

lo tahidudua o-Lio wau pilohengu-Lio 
wolo hando u bibiintolo to wohuta-Lio. 

6 Maa tilunggulaó Tio odelei Simon 
Petrus, talo loiya, "Eeya, diila pongalo 
aakali Eeya tamaa mongulo oaato 
lowatotia?" 

7Ti Isa lolametao, "Botia yio diila 
mongalati wolo u pohutuwo-U botie, bo 
yio de mamongalati mao." 

8"Keke, Yaa Eeyau," loiya mao lei Petrus 
odeli Isa, "Sama-samaata diila mao wuloi 
oaato lowatotia yaa Eeyau!" Bo tahuda 
mao li Isa, "Wonu Wau diila mongulo mao 
olemu, yio diila owumbuta wola-U." 

9 Ualei Simon Petrus, "Wonu odito, yaa 
Eeyau, diila bo oaato wambao bo wolo 
uluu wau lunggongo lowatotia olo!" 

l0 "Taa u malolihu, malo belesi 
ngangaawaalo mao," tahuda li Isa odelei 
Petrus. "Tio diilalo palalu pobelesiyolo: 
ngopohia oaati. Timongoli botie malo 
belesi, bo diila ngoaamilalo." 

11 (Mailotaawa li Isa tatoonu tamamo 
hiyanati o-Lio. Uito sababuulio Tio 
lotahuda mao, "Timongoli botie malo 
beresi, bo diila ngoaamilalo.") 

12 Lapataó ti Isa longulo oaati mongolio, 
Tio luli lopomake jumba-Lio wau luli 

lotihuloo. Lapatao Tio lotahuda mao 
olimongolio, "Tingga mongalati timongoli 
wolo u boheli pilohutu-U mola olimongoli? 

13 Timongoli longunte ola-U Guru wau 
Eeya. Wau memangi odito. 

14Wonu Wau odelo Eeya wau Guru 
mongulo mai oaatumu, yi timongoli 
olo waajibu mongunguuloa mao aaati 
mongoli. 

Is Wau mongohi mai obaaya botie 
olimongoli, alihu timongoli olo mopohutu 
mao wolo umaa pilohutu-U mai 
olimongoli. 

16 Otutu banali tahuda-U botie: wato 
ngota diila lebe udaa woli tuanilio, wau 
utolia ngota diila lebe udaa wolo talolao 
olio. 

17Wonu mailotaawa limongoli 
ngoaamilalo botie, potisangilo tutu 
timongoli wonu mopohutu mao uito. 

18 Wolo u tilahuda-U mai botie diila 
tomimbihu olimongoli ngoaamila. 
Otaawa-U tita-tita tamaa tilulaotu-U. Bo 
wolo u tulatuladu todelomo Kitabi, musi 
motoduo mai, deuito-yito, 'Taa molamela 
wola-Ú, mamoluwali ola-U.' 

19 Suali boito potunggulo-U mai botia 
olemu, tou diipo motoduo mai, alihu wonu 

suali boito de motoduo mai, timongoli 
mapalacaya mao deu Waulo Tio tailunte, 
WA-U WOLUO. 

20 Otutu banali tahuda-U botie: Tatoonu 
taa u mololimo tailawo-U, mololimo 
ola-U. Wau tatoonu tamololimo ola-U, 
mololimo o-Lio tamalolao mai ola-U." 

21 Lapatao ti Isa lotahuda odito, malodehu 
daa hilaa-Lio. Lapatao Tio lotahuda mao, 
"Otutu banali tahuda-U botie: tala ngota 
limongoli mamo hiyanati ola-U." 

22 Tahidudua o-Lio lobibiilohe ngota 
timongota wolo hilinggolabe daa sababu 
diila otaawa limongolio tatoonu tahe 
makusuduo-Lio. 

23 Muri tapilonu li Isa hulohuloaa to 
ngotuwali li Isa. 

24 Tei Simon Petrus longohi isalati olio, 
alihu tio mohintu mao li Isa wonu tatoonu 
tahe makusuduo-Lio. 

25 Yi muri boito malo dudulaó odeli Isa 
wau lohintu, "Tatoonu tio, Eeya?” 

26 Ti Isa lolametaó, "Taa u wohiya-U 
roti u polomo-Ú ode delomo manggo, 
matio-tiolo taulio.” Yi ti Isa malohama 
roti ngopita, pilopo lomo-Lio ode delomo 
manggo, tulusi yilohi-Lio odelei Yudas 
walaee Simon Iskariot. 

27 Lolamemeto lapataó tei Yudas lololimo 
roti boito, Ibilisi matilumuwoto ode 
delomo hilaalio. Lapatao ti Isa lotahuda 
mao olio, "Huaa pohutuwalo wolo u 
otohilaa pohutuwomu." 

28 Diaaluo penu boli ngotaa mao 
limongolio tahi huloaa hipo lamelawa teto 
mongalati deú yilongola ti Isa lotahuda 
odito odelei Yudas. 

23 Woluo tahemo lantobu li Isa deú Tio 
lopoahu olei Yudas motali hitua-tuawua u 
palaluwolo to potihunggu boito, meaalo 
mongohi doi ngoidi ode taa mosikini -- 
sababu tei Yudas yito tamo dihimawa doi 
lokasi limongolio. 

30 | apatao tei Yudas lololimo roti boito, 
tio lato yilumualao. Malei dungga mai hui. 

31 Tou tei Yudas malonaó, ti Isa lotahuda 
mao, "Botia Walao Manusia poudaaalo, 
wau Allahu Taaala mapo udaaalo moli 
o-Lio. 

32 Wonu Allahu Taáala poúdaaalo moli 
o-Lio, Tio olo poudaa mai lo Allahu Taaala 
moli batanga-Lio lohihilao. Tumbao 
Allahu Taaala mahuaa mopoudaa mai 
o-Lio. 

33 Mongo walaa-U, Waú diilalo mohiheo 
motibiluloa woli mongoli. Timongoli 

mamo lolohe ola-U, bo debo odelo 
umapilo tahuda-U ode tahidihima kawasa 
lo Yahudi, odito olo potahuda-U mai 
olimongoli: ode tambati u ponaowa-Ú, 
diila mowali onaowa limongoli. 

34 Palenta bohu wohi-Ú mai olemu: 
Toliangilo ngota timongota, debo odelo 
Waú motoliangai olimongoli odito olo 
timongoli musi mototoo-lianga. 

35 Wonu timongoli mototoo-lianga, 
ngoaamila tau mamotota deú timongoli 
muri-Ú." 

36 "Eeya, Eeya mamonao ode utoonu?" 
yilintu mao lei Simon Petrus odeli Isa. 
Tametao li Isa, "Ode utoonu ponaowa-Ú, 
yio diila mowali modudua ola-U botia. Yio 
mamodudua ola-U delapatio mao." 

37 "Eeya, yilongola watotia diila mowali 
modudua to Eeya botia?" yilintu mao lei 
Petrus poli, "Watotia iloheela lohilao mate 
wolo Eeya!" 

38 Ti Isa lolametaó, "Otutu yió iloheela 
lohilao mate wola-U? Ototai mao, tou diipo 
maluo de mokukuyuú mai, yio mapoootolu 
loloiya deu yio diila mooonuhe ola-U!" 

] 4 l "Diila mao pobalisa hilaamu," 

tahuda li isa olimongolio. 

"Pomalacayalo to Allahu Taaala, wau 
pomalacayalo ola-U olo. 

“Tobele li Paapa-U otambati dadaata 
upoti biluloaalo. Wau odito mola u mopo 
dapato tambati olimongoli. Wau diila tamo 
tahuda mai odito olemu, humayaalio uito 
diila odito. 

3 Lapatio mao Wau odito mola u mopo 
dapato tambati olimongoli, Wau muli 
mohualingai wau mai molutula olimongoli, 
alihu toutoonu Wau woluo, timongoli olo 
woluo. 

+Ode tambati ponaowa-U otaawa 
limongoli dalalio." 

> | apatao tei Tomas loloiya mao odeli Isa, 
"Eeya, diila otaawa lo mongowatotia ode 
utoonu ponaowa lo Eeya, woloolo mola 
otaawa lo mongowatotia dalalio?" 

6 Tametao li Isa, "Waúlo dalalo u pongo 
taawalo Allahu Taaala wau pootapulalo 
tutumulo. Diaaluo penu boli ngotaa mao 
tamowali monao ode Allahu Taaala, wonu 
diila moli ola-U. 

7 Humayaalio timongoli moodonuhe ola-U, 
tantulo mao timongoli mamooonuhe li 
Paapa-U olo. Botia timongoli malo oonuhe 
o-Lio wau malo oonto o-Lio." 

8 Yi tei Pilipus loloiya mao odeli Isa, 
"Eeya, pobilohe mai ti Paapa boito to 
mongowatotia, alihu mongowatotia 
molaasa sanangi." 

9 Boti Isa lolametao, "Maa odito hiheolio 
Wau pee-peeenta woli mongoli, wau 
debo diipo iloonuhemu Wau, Pilipusi? 
Taa u malo oonto ola-U, malo oonto oli 
Paapa. Woloolo mola yio mowali moloiya, 
'Pobilohe mai ti Paapa to mongowatotia'? 

10 Pilipus! Wolo yio diila palacaya, deu 
Wau tuwau woli Paapa wau ti Paapa 
tuwau wola-U? Wolo umapilo tahuda-U 
mai olemu, diila lonto ola-U lohihilao. 
Ti Paapa-U tadebo tuwau wolau, Tiolo 
tamohutu mai ngoaamilalo boito. 

1T Pomalacayalo ola-U, deú Wau tuwau 
woli Paapa wau ti Paapa tuwau wola-U. 
Meaalo wonu diila, pomalacayalo sababu 
wolo u mapilo hutu-U mai. 

12 Otutu banali tahuda-U botie: Taa 
palacaya ola-U, mamohutu mao wolo 
u mapilo hutu-U mai, -- tumbao tio 
mamohutu ulebe udaa poli -- sababu Wau 
monao mola odeli Paapa. 

13 Wau penu boli wolo upohile limongoli 
to tanggulu-U, uito mapo hutuwo-U mai 

olimongoli, alihu ti Paapa-U poudaaalo 
moli Walao. 

14 Boli wolo wambaio upohile limongoli 
to tanggulu-U, mapo hutuwo-U mai." 

15 "Wonu timongoli motoliangu-U, 
timongoli mamo dudua totoonulalo 
palentaa-U. 

16 Wau mohile mola li Paapa-U, wau Tio 
mamongohi mai olemu Tamoo-tulungia 
wewo, tamaa motibiluloa pee-peeenta 
woli mongoli u ohiheo-hiheolo mao. 

17 Tio boito Rohullah tamamo poilaalo 
mai obobanali pasali lo Allahu Taaala. 
Dunia diila loótolimo o-Lio, sababu 
diila lo0onto meaalo looonuhe o-Lio. Bo 
timongoli mooonuhe o-Lio, sababu Tio 
bilu-biluloa pee-peeenta woli mongoli 
wau tuwau woli mongoli. 

18 Timongoli diila tatolaa-U tutuuwau 
debo odelo tadidu otiilo otiyamo. Wau 
muli mohualingai ode olemu. 

19 Bolo ngopeé mola dunia diilalo 
mooonto ola-U. Bo timongoli mamooonto 
ola-U. Wau sababu Wau tumutumulo, 
timongoli olo matumumulo. 

20Wonu meidungga mai dulahu boito, 
maotaawa limongoli deú Waú motituwau 

woli Paapa, timongoli motituwau wola-U, 
wau Wau motituwau woli mongoli. 

21 Taa mololimo totoonulalo palentaa-U 
wau pohutuolio, tio-tiolo tamo toliangu- 
U. Ti Paapa-U mamomonu mai taa 
motoliango ola-U. Wau olo mamo toliango 
tau boito wau mopo bilohei batanga-U 
olio." 

22 Tei Yudas (diila tei Yudas Iskarioti) 
lohintu mao li Isa, "Eeya, yilongola Eeya 
motohilaa mopoilaalo batanga lo Eeya to 
mongowatotia wau diila ode dunia?" 

23Ti Isa lolametao, "Taa motoliangu-U, 
mamo dudua pongaajali-U. Ti Paapa-U 
mamomonu mai olio. Ti Paapa wau 
Waú mamei dungga mai ode olio wau 
motibiluloa wolio. 

24 Taa diila motolianga ola-U, diila 
modudua pongaajali-U. Pongaajali u 
ilodungohe limongoli boito, diila lonto 
ola-U, bo lonto li Paapa-U talolao mai 
ola-U. 

25 Ngoaamilalo boito potahuda-U mai 
olemu ngotilonggadu Wau pee-peeenta 
woli mongoli. 

26 Bo Rohullah, Tamoo-tulungia tamaa 
laolo mai li Paapa-U to tanggulu-U, 
Tiolo tamaa mongaajali olimongoli 

totoonulolalo mao wau mamopoeela 
olimongoli ngoaamila umaa pilootaa-U 
olimongoli. 

27 Salaamati tolaa-U mao olimongoli. 
Salaamati-U lohihilao uwohi-U mai olemu. 
Uwohi-U mai boito diila debo odelo 
uwohi lodunia olemu. Diila mao pobalisa 
hilaamu, diila mao oohe. 

28 Mailo dungohe limongoli upilo 
tahuda-U mai, 'Wau mamonao, bo Wau 
mamuli mohualingai ode limongoli' Wonu 
timongoli motolianga ola-U timongoli 
masanangi Wau monao mola odeli 
Paapa-U, sababu ti Paapa-U lebe udaa 
wola-U. 

23 Wau mopoótaa mai uito to olemu botia, 
tou ngoaamilalo boito diipo motoduo mai, 
alihu de wonu motoduo mai, timongoli 
mapalacaya. 

30 Wau diilalo mobisala mai lebe dadaata 
mao toli mongoli, sababu mawakutuulio 
tahidihima kawasa lodunia botie mamonao 
mai. Bo tio diila okawasa to batanga-U. 

31 Bo ngoaamila boito musi motoduo mai 
alihu dunia mongalati deú Waú momonu 
oli Paapa wau hemohutu ngoaamila u 
pilomalentai li Paapa to ola-U. Naa, dulo 
ito monaoolo monteea." 

] 5 l Tahuda mao li Isa poli, "Wau bungo 
lo angguru ututuulio tutu wau ti 
Paapa-U yito tamokele-kela mao ilengilio. 

“Timiidu tango to ola-U udiila 
momungo, panggee-Lio, wau timiidu 
tango u momungo, ilangiyalo duungio 
wau pobelesiyolo alihu lebe dadaata poli 
hungolio. 

3Timongoli malo belesi sababu 
pongaajali uilohi-U mai olimongoli. 

4Debo potituwaulo wola-U wau Wau 
olo madebo motituwau woli mongoli. 
Tango wambao diila mowali momungo 
mai, ngopohia wonu tango boito debo to 
bungolio. Odito olo timongoli bo mowali 
momungo, wonu debo motituwau wola-U. 

> Waulo bungo lo angguru, wau timongoli 
tataa-ngolio. Taa u debo motituwau 
wola-U wau Wau wolio, mamomungo 
dadaata; sababu wonu diila wola-U, 
timongoli diila mowali mohutu wolo-wolo. 

6 Taa u debo diila motituwau wola-U, 
mapo mahulolio debo odelo tango, lapatao 
mowali mohengu. Tataa-ngowaalo udebo 
odelo uito maimooolo wau pomahulola 
ode delomo tulu, tulusi tumbilalo. 

Wonu timongoli debo motituwau 
wola-Ú wau pongaajali-U debo todelomo 

hilaamu, pohileaalo odeli Paapa-U boli 
wolo u otohilaa limongoli; hihiile limongoli 
boito mapoo poluo-Lio mai. 

8Wonu timongoli momungo dadaata, 
ti Paapa-U poudaaalo mola, wau lou 
odito otu-otutuulo mao timongoli mowali 
muri-U. 

2 Debo odelo ti Paapa-U lomonu mai ola- 
U, oditolo olo Waú momonu olimongoli. 
Mamusi timongoli tatapu wau molotolo 
hilao tumutumulo odelo taa u pilonu-U. 

1?Wonu timongoli moponaó ngoaamila 
palentaa-U, timongoli debo tatapu wau 
molotolo hilao toponu-U. Tutuuwauwa 
debo odelo Wau debo molotolo hilao 
toponu li Paapa-Ú sababu loponao 
ngoaamila palentaa-Lio. 

11 Ngoaamilalo botie podtaa-U mai 
olimongoli, alihu owengahu-U woluo 
todelomo hilaa limongoli, wau owengahi 
mongoli mowali wimu-wimumuto 
ngoaamilalo. 

12 Uti-utieelo palentaa-U: toliangalo 
ngota timongota, tutuuwauwa debo odelo 
Wau momonu olimongoli. 

13 Taa motolianga daa mongo sahabatilio 
tio-tiolo tamongohi mao tutumulio ode 
limongolio. 

14Timongoli mongo sahabati-U, wonu 
timongoli mohutu mao wolo upilo 
malenta-U mai olimongoli. 

15 Timongoli diilalo tanggula-U wato, 
sababu wato diila motota wolo u hekalaja 
lituanilio. Timongoli tanggula-U mai 
sahabati, sababu ngoaamila u dilungohe- 
U lonto li Paapa-U, mapilootaa-U mai 
olimongoli. 

16 Diila timongoli talo lulaoto ola-U. 
Waulo talo lulaotai olimongoli, wau 
mopoahu olimongoli u momungo dadaata 
-- huhuu-ngowaalo udiila mowali binasa. 
Yi ti Paapa-U mamongohi mai olimongoli 
boli wolo upohile mola limongoli o-Lio to 
tanggulu-U. 

17 Uti-utieelo palentaa-U to olemu: 
toliangalo ngota timongota." 

18 "Wonu dunia molunui mongoli, eelai 
mao deu Wau maleimulo yilonuo lodunia. 
19 Humayaalio timongoli miliki lodunia, 
timongoli matoliango lodunia debo odelo 
milikiilio. Bo Waú malo lulaoto olimongoli 
lonto dunia botie, oditolio timongoli 
diilalo miliki lodunia, uito sababuulio 

dunia molonui mongoli. 

20 Eelei mao wolo umapilo tahuda-U mai 
olimongoli, 'Wato diila lebe udaa woli 

tuanilio.' Wonu timongolio malo ngalinaya 
ola-U, timongolio olo mamo ngalinaya 
olimongoli. Wonu timongolio moduduo 
pongaajali-U, timongolio olo mamoduduo 
pongaajalimu. 

21 Ngoaamilalo boito mapohutuo 
limongolio ode limongoli, sababu 
timongoli muri-U, sababu timongolio diila 
mooonuhe o-Lio talolao mai ola-U. 

22 Humayaalio Wau diila lonaó mai wau 
diila lopootaa ngoaamilalo boito ode 
limongolio, timongolio diila ilodusa. Bo 
botia timongolio diilalo o alaasani duolo 
dusa limongolio. 

23 Taa molonuuu-U, molonua li Paapa-U. 
24 Humayaalio tohuungi mongolio Waú 
diila lohutu susuu-aliyaala udiipo peeenta 

mao pilohutu lotaa wewo, yi timongolio 
diila ilodusa. Bo botia timongolio malo 
oonto wolo u pilohutu-U, wau timongolio 
molonuuu-U meaalo li Paapa-U. 

25 Bo mawajibulio odito, alihu motoduo 
mai wolo u tulatuladu todelomo Buku 
Butoo limongolio, deúito-yito: 'Timongolio 
molonuuu-U diila o alaasani.' 

26Waú mamolao mai olemu Tamoo- 
tulungia u asaliilio mai monto li Paapa-U. 
Tiolo Rohu tamamo poilaalo mai obobanali 

pasali lo Allahu Taaala. Wonu bolo Tio 
meidungga mai Tio mamongohi sakusi 
pasali ola-U. 

27Wau timongoli olo musi mongohi 
sakusi pasali ola-U, sababu timongoli 
mapee-peeenta wola-U anggadu 
bohuliolo mai. 

] 6 | Ngoaamilalo boito poótaa-Ú mai 

olimongoli alihu timongoli diila mao 
momaahu iimani limongoli. 

2 Timongoli malualolio monto bebee- 
leyaala potabiaalo. Wau mamei dungga 
wakutuulio deú taa momate olimongoli 
mate-mateelo mao mamo lantobu tio 
hemotiwato to Allahu Taaala. 

3 Timongolio mohutu mai uito olemu 
sababu timongolio diipo mooonuhe li 
Paapa-U meaalo ola-U. 

4Bo botia pootaa-U mai uito olemu, alihu 
wonu uito bolo motoduo mai, maeela mola 
limongoli deu Wau malo pootaa mai uito 
olimongoli." "Suali botie diila pilootaa-U 
olimongoli tou bohulio mai, sababu Wau 
donggo pee-peeenta woli mongoli. 

> Bo botia Wau mamo hualinga mola 
ode o-Lio talolao mai ola-Ú; wau diaaluo 
penu boli ngotaa mao monto olimongoli 
tamohintu mai ode utoonu ponaowa-Ú. 

6 Botia tumbao hilaamu lowali siluukali, 
sababu Wau lopoótaa mai suali boito 
olemu. 

7Bo Wau molele mai u otutu olemu: 
Lebe mopioheo olimongoli, wonu Wau 
mohualinga mola; sababu wonu wau diila 
mohualinga mola, Tamoo-tulungia boito 
diila tamei dungga ode olemu. 

8Wonu Tio meidungga, Tio mamopo 
illaalo ode dunia boli lodusa u otutuulio 
mao, monto wolo u otutu, wau monto 
hukuumani lo Allahu Taaala. 

2 Tio mamopo ilaalo mai deú diila 
palacaya to ola-U yito dusa: 

10 deú Wau otutu, sababu Wau 
mohualinga mola odeli Paapa wau 
timongoli diilalo mooonto ola-U: 

11 wau deu Allahu Taaala malo lumula 
lohukuumani mai, sababu tahidihima 
kawasa lodunia botie mahilu-kuumani. 

12 Donggo dadaata u ohilaa polele-Ú mai 
olemu, bo masaatia botie timongoli diipo 
mambo mololimo mao. 

13Bo wonu Rohu boito meidungga 
mai, deuito-yito Tio tamopo ilaalo 
mai obobanali pasali lo Allahu Taaala, 
timongoli madeloo-Lio u mooonuheo 
ngoaamilalo obobanali. Tio diila 


YOHANES 16.14-19 105 


tamotahuda monto batanga-Lio lohihilao 
bo motahuda mai wolo u mailo dungohe- 
Lio, wau Tio mamo pootaa mai olemu 
wolo u mamowali todulahu momooli. 

14Tio mamopo údaa ola-Ú, sababu wolo 
u pilotunggu-Lio mai olemu, tilolimo-Lio 
lonto ola-U. 

15 Ngoaamila uwoluo toli Paapa yito 
hakuu-U. Uito sababuulio Wau motahuda 
mai deu wolo upilo tunggulai lo Rohu 
olemu, tilolimo-Lio lonto ola-U." 

16 "Bolo ngopeé mola timongoli diilalo 
mooonto ola-U, wau olo bolo ngopee 
mola poli timongoli mamooonto ola-U." 

17 Dengolo lota tahidudua li Isa 
mawiwiintua ngota timongota, "Wolo 
makusudu-Lio u Tio lotahuda olanto: 
'Bolo ngopee mola timongoli diilalo 
mooonto ola-U, wau olo bolo ngopee 
mola timongoli mamooonto ola-U'? Wolo 
poli makusudu-Lio lou: 'Wau mohualinga 
mola odeli Paapa”?" 

18Timongolio hipohintua laito "Wolo 
boliilio mao, 'ngopee mola”? Ito diila 
mongalati Tio hemobisala pasali loolo!" 

19 Otaawa li Isa timongolio motohilaa 
mohintu o-Lio. Oditolio Tio lotahuda 
mao, "Engonti tilahuda-U mai, 'Bolo 

ngopee mola, timongoli diilalo moo0onto 
ola-U, wau olo bolo ngopee mola 
timongoli mamooonto ola-U'. Maa uito u 
heposu@alia limongoli towolota limongoli? 

20 Pomalacayalo, timongoli 
mahumoyongo wau mohilimuta, bo 
dunia mameengahu. Timongoli maa 
osuusawa lohilao, bo osuusamu boito 
mamobolia mowali owengahu. 

21 Wonu taabua ngota wimbideó motutu 
mai, tio suusa, sababu maa wakutuulio tio 
modutolo. Bo odito walaio mapilo tutulio 
mai, taabua boito mamolipato dudutolio 
sababu meengahu deú taúnge ngota 
mapilo tutulio mai ode delomo dunia. 

22 Odito olo woli mongoli: Botia timongoli 
osuusawa lohilao, bo Waú mamuli 
modunggaya woli mongoli, yi hilaamu 
mameengahu, wau diaaluo penu boli 
ngotaa mao tamowali mohama owengahu 
boito monto hilaamu. 

23 Todulahu boito, timongoli diilalo 
mohintu wolo-wolo poli ola-U. 
Pomalacayalo: Penu boli wolo upohile 
mola limongoli toli Paapa-U to tanggulu- 
U, uito mawohi mai li Paapa-U olemu. 

24 Tunggula tosaaati botie timongoli diipo 
lohile mola wolo-wolo to tanggulu-U. 

Pohileaalo mola, yi timongoli mamo lolimo, 
alihu owengahumu wimu-wimumuto 
ngoaamilalo." 

25 "Ngoaamila botie polele-U mai 
olemu wolo lumadu. Bo mamei dungga 
wakutuulio, Waú diilalo momake lumadu, 
bo motahuda wolo juujulu pasali li 
Paapa-U. 

26 Toú boito timongoli mamohile li 
Paapa-U to tanggulu-U: ototai mao, Wau 
diila tamohile monto li Paapa-U duolo 
olimongoli, 

27 sababu ti Paapa-U lohihilao momonu 
olimongoli. Tio momonu olimongoli 
sababu timongoli motolianga ola-U, wau 
palacaya deu Wau dungga-dungga mai 
lonto li Paapa-U. 

28 Memangi asalii-U lonto li Paapa-U, 
wau malei dungga mai ode delomo dunia. 
Bo botia Wau mamololaa mao dunia u 
mohualinga mola odeli Paapa-U." 

29 | apatao tahidudua li Isa loloiya o-Lio, 
"Botia Eeya lotahuda mai wolo juujulu wau 
diila lomake lumadu, 

30wau otaawa lo mongowatotia deú 
otaawa lo Eeya totoonulalo u hitua- 
tuawua. Diila palalu penu boli ngotaa mao 
mohintu wolo-wolo ode Eeya. Sababu 

uito mongowatotia palacaya to Eeya 
dungga-dungga mai lonto Allahu Taaala." 

31 Ti Isa lolametaó olimongolio, "Oditolio 
mapalacaya timongoli botia? 

32 Eelai mao! Saaatilio mamei dungga, 
tumbao malei dungga mai, timongoli 
mapo bubuu-ayaalio. Ngota-ngota 
timongoli mamo hualinga ode bele 
lohihilao wau mololaa mao ola-U 
tutuuwau. Bo Waú diila tutuuwau sababu 
ti Paapa-U woluo pee-peeenta wola-U. 

33 Ngoaamilalo botie polele-U mai 
alihu timongoli mootoduo mai moaahu 
sababu motituwau wola-U. To dunia 
timongoli mamodutolo. Bo pootoheeta 
mola hilaamu! Dunia maa ilolaahe-U!" 

] 7 l Lapatao lotahuda mao odito, ti 

Isa yilumanggela mola ode hulungo 
wau loloiya, "Paapa, botia malei dungga 
wakutuulio. Poudaaalo mai Walai Paapa, 
alihu Walai Paapa olo mopoudaa mola li 
Paapa. 

“Ti Paapa malohudu mai kawasa to 
ngoaamila umati lomanusia ode Walao, 
alihu Tio mongohi tutumulo ututuulio tutu 
wau ohiheo-hiheolo mao ode ngoaamila 
tamailudu mai li Paapa o-Lio. 

3 Uti-utieelo tutumulo ututuulio tutu wau 
ohiheo-hiheolo mao: alihu tau motota 
li Paapa, tuwa-tuwaulo Allahu Taaala 
tabanali, wau mooonuhe li Isa Almasi 
tailao mai li Paapa. 

4Watia malo poúdaa mola li Paapa 
toitaato dunia botie wolo lopoo lapato 
kalaja u pilopoahu mai li Paapa olaa-Tia. 

> Paapa! Poúdaaalo mai Watia botia toli 
Paapa, wolo odudaa u mililiki lo Watia 
pee-peeenta woli Paapa tou dunia botie 
diipo pilowali mai. 

6Watia malo poótaa li Paapa ode 
tau-tauwalo lonto dunia botie tamailudu 
mai li Paapa olaa-Tia. Timongolio yito 
miliki li Paapa, wau ti Paapa malohudu mai 
olimongolio ode Laatia. Timongolio malo 
dudua tahuda li Paapa. 

7 Botia otaawa limongolio deú ngoaamila 
uiludu mai li Paapa olaa-Tia asaliilio mai 
lonto li Paapa. 

8 Mapilo tunggulaó lo Watia olimongolio 
tahuda u pilotahuda mai li Paapa olaa-Tia: 
wau timongolio malo lolimo mao. Otaawa 
limongolio deú Watia otu-otutuulo mao 
dungga-dungga mai lonto li Paapa wau 
timongolio palacaya deu ti Paapaalo 
tamalolao mai olaa-Tia. 

9 Watia modua mola ode limongolio. 
Watia diila modua duolo dunia bo duolo 
tamailudu mai li Paapa olaa-Tia, sababu 
timongolio deuito-yito miliki li Paapa. 

10 Ngoaamila miliki lo Watia yito miliki li 
Paapa olo: wau ngoaamila miliki li Paapa 
yito miliki lo Watia olo. Watia pilopo udaa 
towolota limongolio. 

11 Botia Watia monao mai odeli Paapa. 
Watia diilalo motibiluloa todunia: 
bo timongolio woluo todunia. Paapa 
tamantali! Dahailo mai timongolio wolo 
okokawasa tangguli Paapa, deuito-yito 
tanggulo u mailohi mai li Paapa olaa-Tia 
-- alihu timongolio mowali tuwau, 
tutuuwauwa debo odelo ti Paapa wau 
Watia tuwau olo. 

12 Tou Watia donggo pee-peeenta woli 
mongolio, Watia malodaha olimongolio 
wolo okokawasa tangguli Paapa -- 
tanggulo uilohi mai li Paapa olaa-Tia. 
Watia malodaha olimongolio wau diaaluo 
penu boli ngotaa mao limongolio tailooli, 
ngopohia tio tameemangi musiilio mooli; 
alihu woleeto boito motoduwolo mai wolo 
u tulatuladu todelomo Kitabi. 

13 Botia Watia monao mai odeli Paapa. 
Ngoaamilalo botie tilahuda mao lo Watia 

tou donggo todunia; alihu timongolio 
wolo tiootutua moolaasa owengahu lo 
Watia. 

14Watia malopo tunggulaó olimongolio 
tahuda li Paapa, wau dunia molonui 
mongolio, sababu timongolio diila miliki 
lodunia, tutuuwauwa debo odelo Watia olo 
diila miliki lodunia. 

15Watia diila mohile alihu ti Paapa 
mohama mola olimongolio monto dunia 
botie, bo Watia mohile alihu ti Paapa 
modaha olimongolio monto Ibilisi. 

16 Tutuuwauwa sualiilio debo odelo Watia 
diila miliki lodunia, timongolio olo diila 
miliki lodunia. 

17 Powaliyalo mai timongolio tolomodu 
miliki li Paapa moli obobanali; tahuda li 
Paapa boitolo obobanali. 

18Debo odelo ti Paapa malolao mai 
olaa-Tia ode dunia, odito olo Watia lolao 
olimongolio ode dunia. 

19U polohuna daa olimongolio, Watia 
mohudu mola batanga odelo tolomudu 
miliki li Paapa, alihu timongolio olo mowali 
tolomodu miliki li Paapa moli obobanali. 

20 Diila bo ode limongolio wambao Watia 
modua mola. Watia modua mola olo ode 

tau-tauwalo tamaa palacaya olaa-Tia lo 
ososakusi limongolio botie. 

21 Pohile laa-Tia, Paapa, alihu timongolio 
ngoaamila mowali tuwau, debo odelo ti 
Paapa lotituwau mai wolaa- Tia, wau Watia 
woli Paapa. Pohileaala dua timongolio 
mowali tuwau wolaan-To alihu dunia 
palacaya deu ti Paapa talolao mai olaa-Tia. 

22 Watia malohudu mao olimongolio 
odudaa, uiludu mai li Paapa olaa-Tia, alihu 
timongolio mowali tuwau, tutuuwauwa 
debo odelo Ito olo tuwau: 

23 Watia woli mongolio, wau ti Paapa 
wolaa-Tia, alihu timongolio otu-otutuulo 
mao tuwau. Yi dunia mamotota mao deu 
ti Paapaalo talolao mai olaa-Tia, wau deu 
ti Paapa momonu olimongolio debo odelo 
ti Paapa lomonu olaa-Tia. 

24 Paapa, otohila laa-Tia alihu timongolio, 
tailudu mai li Paapa olaa-Tia, woluo pee- 
peeenta wolaa-Tia totambati Watia woluo, 
alihu timongolio mooonto odudaa laa-Tia: 
deuito-yito odudaa uiludu mai li Paapa 
olaa-Tia, sababu ti Paapa lomonu olaa-Tia 
tou dunia diipo pilowali mai. 

25 Paapa taaadili! Dunia diila moóonuhe li 
Paapa; bo Watia mooonuhe li Paapa: wau 

tau-tauwala botie motota deu ti Paapa 
talolao mai olaa-Tia. 

26 Watia malo poilaalo tangguli Paapa ode 
limongolio, wau Watia madebo mohutu 
mao odito, alihu ponu li Paapa olaa-Tia 
debo todelomo hilaa limongolio wau Watia 
motituwau woli mongolio." 

] 8 | Lapatio mao ti Isa lodua mola 

odito, Tio wolo tahidudua o-Lio 
malonao ode ngotuwali lo Dutula Kidron. 
Mota teto woluo ilengi tuwau u pilomuloa 
wolo bubuu-ngawaalo, wau ti Isa wolo 
tahidudua o-Lio tilumuwoto ode ilengi u 
pilomuloa wolo bubuu-ngowaalo boito. 

“Tei Yudas tamoo-hiyanatia boito, 
motota lotambati boito; sababu ti Isa 
tingga maito hemo tiambu mota teto wolo 
tahidudua o-Lio. 

3 Yi tei Yudas lonaó mota ode tambati 
boito wolo ngopasuukani suludadu lo 
Romawi wau dengolo lota tamoo-kawalia 
Bele lo Eeya tailahula lomongo iimamu 
tauwa wau tau-tauwalo Parisi. Timongolio 
hideloa tingolo, lantera wau molongo. 

4 Otaawa li Isa ngoaamila u mamotoduo 
mai to batanga-Lio. Oditolio Tio malo 
himbide mota ode tau-tauwala boito 

wau lohintu mao, "Tatoonu tahe lolohu 
limongoli?" 

3 "Ti Isa, taulo Najaret," tametao 
limongolio. "Waulo Tio," tahuda mao li Isa. 
Tei Yudas tamoo-hiyanatia tihutihula teto 
woli mongolio. 

6 Tou ti Isa lotahuda mao olimongolio, 
"Waulo Tio," timongolio ngoaamila 
matilumouli tulusi leibalata mola tohuta. 

7 Peeentapo ti Isa lohintu mao 
olimongolio, "Tatoonu tahe lolohu 
limongoli?" "Ti Isa taulo Najaret," tametao 
limongolio. 

8 "Mapilolele-U mai Waulo Tio," tahuda 
Isa. "Wau wonu memangi Wau tahe 
lolohu limongoli, poluliaalo mota tawewo 
limongoli botie monao." 

3 (Wolo lotahuda mao odito, lotoduwolo 
mola wolo u mapilo tahuda li Isa tou 
dipo-dipolulio: "Paapa, monto tau-tauwala 
tailudu mai li Paapa olaa-Tia, diaaluo penu 
boli ngota mao tailooli.") 

10Tei Simon Petrus u delodelo mai 
wamilo tuwau, lomahutao tulusi lolimadeo 
wato li iimamu daa tunggula loputu 
bulongalio olowala. Tanggulo wato boito 
Malkus. 

11 Yi ti Isa lotahuda mao odelei Petrus, 
"Muli potaupa mola wamilumu ode taupio! 
Wolo to pikiilangimu Wau diila tamongilu 
hakati lo dudutolo uilohi mai li Paapa 
ola-U?" 

12 Lapataó mongo pajule lo Romawi 
wolo kamudangilio wau tahipo kawalia lo 
Yahudi malo heúpo wau lomungu li Isa. 

13 Bohu-bohulio timongolio lodelo li Isa 
lotaalua wolei Hanas, tiyamo moluhengo 
lei Kayapas. Tei Kayapas boitolo iimamu 
daa totaunu boito. 

“Wau tio-tiolo tamalo nasehati to 
tahidihima kawasa taulo Yahudi deú 
lebe mopiohu ngotaalio mate mao duolo 
ngoaamila bangusa. 

15 Tei Simon Petrus wau ngotaalio lomuri 
wewo lodudua li Isa. Muri uwewo botie 
oonuhe li iimamu daa; oditolio tio lodudua 
tilumuwoto pee-peeenta woli Isa ode 
paango lobele li iimamu daa; 

16 hiambola tei Petrus wimawima to 
bulemengio, tohuhebu. Lapatao muri 
uwewo boito lonaó mota ode bulemengio 
wau helo bisala wolo taabua moomayawa 
tahemodaha huhebu, lapatao malopo 
tuwotao olei Petrus ode delomio. 

17 Wato taabua tamoodahawa huhebu 
boito loloiya mao odelei Petrus, "Wuu, diila 
mayio-yioolo tala ngota muri lotau boito?" 
"Diila," tametao lei Petrus. 

18Toú boito dulente mohuhulo, oditolio 
tahi pomayawa wau tahi pokawalia malopo 
leiita tulu duito wau timongolio lopo 
dengengo wawai mongolio teto. Tei 
Petrus lonao mola odito wau tilimihulo 
pee-peeenta loti dengengo woli mongolio. 

19Ti iimamu daa helohintu li Isa 
pasali lo tahidudua o-Lio wau pasali lo 
pongaajali-Lio. 

20Ti Isa lolametao, "Wau laito hemo 
bisala wolo juujulu totalu lotaa dadaata. 
Wau laito hemo ngaajali tobele potabiyaalo 
wau to Bele lo Allahu Taaala, tambati taulo 
Yahudi u biasaalio hemo ambuwa. Diila 
peeenta mao Wau helo bisala wolo-wolo 
lou tuuaao-tuuaao. 

21 Oditolio yilongola ti Tuani hemohintu 
mai olaa-Tia? Yintuwalo mao olimongolio 
tamaa loodungohe olaa-Tia helo ngaajali. 
Tantu otaawa limongolio wolo u yiloiyaa-U 
mao." 

22 Tou ti Isa lotahuda mao odito, tala 
ngota lo tamoo-kawalia teto, lolambali 

o-Lio wau loloiya, "Buheli daa Yio mobisala 
debo odelo uito odeli iimamu daa!" 

23Ti Isa lolametaod, "Wonu Wau mobisala 
mai hitua-tuawua utalatala, poleleaalo mai 
tewe wolo totalaalio! Bo wonu u pilolele-U 
mai boito memangi otutu, yilongola yio 
lolambali ola-U?" 

24 | apatao tei Hanas lopoahu talodelo 
mota li Isa wolo pungu-pungu odeli 
limamu Daa Kayapas. 

25 Tei Simon Petrus olo donggo tihutihula 
hemo tidengengo teto. Tau-tauwalo 
loloiya mao olio. "Diila mayio-yioolo muri 
lotau boito?" Bo tei Petrus lomaaheo, ualio 
mao, "Diila!" 

26 Wato ngota li iimamu daa, devito-yito 
ilaato lotaa bulongalio pilutu mao 
lei Petrus, loloiya, "Wolo diila wau 
talooonto olemu to ilengi u pilomuloa 
lo bubuu-ngawaalo boito pee-peenta 
wo-Lio?" 

27 | apatao tei Petrus luli lomaaheó, "Diila" 
-- wau tiluhata toú boi-boitolo maluo 
malo kuukuyuu mai. 

28 Didimodupo daa timongolio lodelo 
mota li Isa lonto bele lei Kayapas ode bele 
biluloa saaha li Gubolonulu. Tau-tauwalo 
Yahudi lohihilao diila tilumuwoto ode 

delomo bele biluloa saaha li olongia, alihu 
timongolio diila mowali najisi moduduo 
dudelo lo agama, sababu timongolio 
ohilaa molamela uaalo lo Paska. 

29 Sababu uito tei Pilatus yilumualaó ode 
bulemengio ode limongolio wau lohintu 
mao, "Wolo dudulohumu totau botie?" 

30 Timongolio lolametaó, "Humayaalio 
Tio diila ototala, amiaatia diila talodelo 
mai o-Lio odeli Paaa Gubolonulu." 

31 Tei Pilatus loiya mao olimongolio, 
"Hamaalo mota Tio wau butoilo mao 
Tio moduduo butoi mongoli lohihilao!" 
Bo tau-tauwalo Yahudi boito lolametao, 
"Amiaatia diila mowali mohukuumani 
mate totau." 

32 (Utie motoduo alihu pohupohutu wolo 
upilo tahuda li Isa tomimbihu pohuliilio 
toú Tio maamate mao.) 

33 Tei Pilatus luli tilumuwoto ode bele 
biluloa saaha li olongia wau lotiangao li 
Isa, lapatao malohintu, "Wolo Yio olongia 
taulo Yahudi?" 

34 Ti Isa lolametaó, "Wolo yiyintu botie 
lonto olemu lohihilao meaalo woluo 
taawewo tamalo pootaa mai olemu 
tomimbihu ola-U?" 

35 Tei Pilatus lolametao, "Wolo wau botie 
taulo Yahudi? Tamalohudu mai ole-Mu 
ode olau yito bangusaa-Mu lohihilao 
wau mongo iimamu tauwa. Wolo umaa 
pilohutu-Mu?" 

36 Tametao li Isa, "Yilaidiaa-U diila lonto 
dunia botie. Humayaalio yilaidiaa-U lonto 
dunia botie, tautau-U mamohipate alihu 
Wau diila tawuduolio ode tahidihima 
kawasa lo Yahudi. Bo memangi yilaidiaa-U 
diila lonto dunia botie!" 

37 Yi tei Pilatus lohintu mao o-Lio, "Wonu 
odito, Yio botie olongia?" Ti Isa lolametao, 
"Yio loloiya deu Wau botie olongia. 

Wau pilotutulio wau dungga-dungga 
mai ode dunia wolo makusudu tuwau, 
deuito-yito mai mongohi sakusi pasali 
lo obobanali. Taa monto obobanali boito 
mamo dungohe ola-U." 

38 Tei Pilatus lohintu o-Lio, "Wolo 
boliilio obobanali?" Lapatao tei Pilatus 
luli yilumualo lonto bele biluloa saaha li 
olongia wau loloiya mao ode tau-tauwalo 
Yahudi, "Wau diila lootapu totala penu boli 
tuwau mao lonto o-Lio. 

39 Bo moduduaao obobiasa limongoli, 
wau laito hemo lopato ngotaalio lotaa 
hihukuu-mania to Dulahu Buka Paska. 

Wolo mohuto timongoli alihu wau 
molopatao oli olongia taulo Yahudi botie 
ode limongoli?" 

40 Timongolio lolametaó wolo hiwaatia, 
"Diila, diila Tio, bo tei Barabas!" (Tei 
Barabas yito ngotaalio tamoo-lambata.) 

] 9 l Lapatao tei Pilatus tilumuwotao 

tulusi lopoahu tau mota lomuboa li 
Isa. 


2 Mongo pajule lohutu mao makuta lonto 
tataa-ngowaalo kekeei u oduhi, lapatao 
lopohuli to lunggongi Isa, lapatao uito 
timongolio lopopake mao o-Lio jumba 
lailoumu, 

3 tulusi wuwuulia timongolio hiponaówa 
mai ode o-Lio wau helo loiya mao, 
"Pomali-tutuolo mola olongia taulo 
Yahudi!" Lapatao timongolio helo lambali 
o-Lio. 

4Lapatao uito tei Pilatus peéentapo 
yilumualai wau loloiya ode taa dadaata, 
"Bilohilo! Wau lodelo mai o-Lio ode 
bulemengio ode limongoli, alihu otaawa 
mao limongoli Tio diila piloo tapulau 
totala penu boli tuwau mao." 

> Yi ti Isa yilumualao wolo pakepake 
makuta duhi wau jumba lailoumu. Lapatao 


YOHANES 19.6-11 121 


tei Pilatus loloiya ode limongolio, "Bilohilo 
tau boito." 

6Tou mongo iimamu tauwa wau tahi 
pokawalia boito looonto li Isa, timongolio 
malo nguwatio mola, "Salipuwalo Tio! 
Salipuwalo Tio!" Tei Pilatus loloiya mao 
ode limongolio, "Hamaawa mota Tio, wau 
salipuwalo limongoli lohihilao, Tio diila 
piloo tapulau totala penu boli tuwau mao.' 

7 Tau-tauwalo Yahudi boito lolametao, 
"Modudua butoo lamiaatia Tio musi 
hukuu-maniyolo mate-mateelo mao 
sababu Tio longaku batanga-Lio Walao 
Allahu Taaala." 

8 Toú tei Pilatus loodungohe olimongolio 
loloiya odito, yi malebe yiloohe tio. 

9 Yi tio luli tilumuwoto ode delomo bele 
biluloa saaha li olongia wau lapatao ti Isa 
pilotuotio mai, tei Pilatus lohintu mao 
o-Lio, "Lonto utoonu mai asalii-Mu?" Boti 
Isa diila lolameto. 

10 Oditolio tei Pilatus luli loloiya mao, 
"Yio diila mohuto mobisala wolau? Ototai 
mao wau okawasa molopata ole-Mu, wau 
okawasa moposalipu ole-Mu!" 

11 Ti Isa lolametao, "Wonu Allahu Taaala 
diila mongohi mai kawasa boito olemu, 
yio sama-samaata diila okawasa ola-U. 

Sababu uito talohudu mai ola-U ode 
olemu, lebe udaa mao dusalio wolemu." 

12 Toú tei Pilatus loddungohe uito, 
tio helo tolopani u molopata o-Lio. Bo 
tau-tauwalo Yahudi mahiwatia, "Wonu 
ti Tuani molopata o-Lio, ti Tuani diila 
sahabati li Kaisari! Taa motolongaku 
batangalio olongia, tau boito musu li 
Kaisari!" 

13 Tou tei Pilatus loodungohe tataa- 
heyaalo boito, tio malodelo li Isa ode 
bulemengio lapatao lotihuloaa tokadera 
lobubutoo totambati u ilunte Wumbato 
Botu. (To delomo bahasa lo Ibrani 
ilunteelio Gabata.) 

14Tou boito dulahu wimbideó totaú, 
dulahu tou diipo Dulahu Buka Paska. Tei 
Pilatus loloiya mao ode tau-tauwala boito, 
"Taboti-botieelo olongiyamu!" 

15 Timongolio hiwuwa-wuwaatia, 
"Pateyalo Tio mate-mateelo mao! Pateyalo 
Tio mate-mateelo mao! Salipuwalo Tio!" 
Tei Pilatus lohintu mao, "Tingga wajibu 
wau mosalipu mao olongia limongoli?" 
Mongo iimamu tauwa malo lametao, "Boti 
Kaisari wambao tuwa-tuwaulo olongia 
lamiaatia!" 

16 Yi tei Pilatus malohudu li Isa ode 
limongolio mota silalipulio. Timongolio 
malohama li Isa tulusi dilelolio mota. 

17Ti Isa yilumualai wolo potapota 
lohihilao salipu-Lio ode tambati u ilunte 
"Tambati lo Bakakau". (Todelomo bahasa 
lo Ibrani ilunte Golgota.) 

18 Mota teto Tio silalipulio. Peé-peéenta 
wo-Lio woluo olo duulota wewo tasilalipu; 
taangota to ambahu oloihi, taangota to 
ambahu olowala wau ti Isa tohuungio. 

19To ayu salipu li Isa, tei Pilatus lei 
tuladeo odie: "Ti Isa lonto Najaret, Olongia 
taulo Yahudi". 

20 Dadaata taulo Yahudi loobaca mao 
u tulatuladu boito, sababu tambati upilo 
salipua li Isa boito diila molamingo monto 
kota. Tuladu boito todelomo bahasa lo 
Ibrani, Latini wau Yunani. 

21 Mongo iimamu tauwa malo loiya odelei 
Pilatus, "Diila mao tulade 'Olongia taulo 
Yahudi', bo tulade mao, 'Tau botie loloiya, 
Wau Olongia taulo Yahudi." 

22 Bo tei Pilatus lolametaó, "U maa 
tiluladuú, huliaalo maó debo tulatuladu." 

23 Lapataó mongo pajule boito lopo 
salipu li Isa, timongolio malohama boo- 
Lio. Pakeyangi boito tilayadio wopato: 

ngota-ngota lootapu ngotayadu. Hilama 
limongolio olo jumba-Lio. Jumba boito 
diila odetumalio -- hilewolio lonto yitaato 
demola tibawa. 

24 Mongo pajule boito malo loiya ngota 
timongota, "Diila mao kede-kedenganto 
jumba botie. Dulo undionto u molantu 
tatoonu tamootapu mao." Suali boito 
motoduo mai alihu pohupohutu wolo u 
tulatuladu todelomo Kitabi, deuito-yito: 
"Timongolio malo laya-layade booo-U, 
wau longundi jumba-U." Wau memangi 
mongo pajule boito lohutu mao odito. 

25 Totili losalipu li Isa tihutihulo tiilo li 
Isa, wutatiilo-Lio taabua, ti Maria dile lei 
Kleopas, wau ti Maria Mahadalena. 

26 Toú ti Isa lodonto oliilo-Lio wau muri 
tapilonu-Lio tihutihula teto, Tio loloiya 
mao oliilo-Lio, "Maama uito walai Maama." 

27 Lapatao ti Isa lotahuda mao tomuri-Lio 
boito, "Uito ibumu." Tonggadio toú boito 
muri boito lololimo oliilo li Isa u lotibiluloa 
tobelelio. 

28 Otaawa li Isa deú botia mailapato 
ngoaamilalo, wau alihu wolo u tulatuladu 
todelomo Kitabi mowali motoduo mai, Tio 
malo tahuda "Waú mototoango." 

29 Teto woluo manggo tuwau polupolu 
lo angguru molotingo. Yi bunga lopatihu 
tuwau pilopo lomolio todelomo angguru 
boito, wau tiluwohio tohisop ngopangge, 
tulusi piloheduio mola ode biihio li Isa. 

30 Ti Isa lolamitaó angguru boito tulusi 
lotahuda, "Mailapato!" Tulusi Tio lotidungu 
mola wau yilate. 

31 Tahidihima kawasa lo Yahudi diila 
mohuto milate lotau-tauwalo tahi 
salipua boito debo hintayanga to ayu 
salipu todulahu Saabati, tidiyolo mao 
peeenta botie Sabaati boito Dulahu Buka 
utolo-tolomodu. Sababu dulahu tou ti 
Isa silalipulio lotaahua toú diipo dulahu 
Saabati boito, tau-tauwalo Yahudi lohile 
luasia olei Pilatus u mota momoli oaato 
lotau-tauwala tahe silalipulio boito wau 
mopolaahei mimii-lateyaalo boito monto 
ayu salipu. 

32 Yi mongo pajule boito lonaó mota 
wau lomoli bohulio oaato lo taduulota 
tasilalipu pee-peeenta woli Isa. 

33 Tou timongolio leidungga odeli 
Isa, iloontonga limongolio Tio mailate. 
Oditolio timongolio diila lomata lomoli 
oaa-Tio. 

34 Bo tutualobu li Isa hebiletuio wolo 
totobuo lo ngotaalio lomongo pajule 
boito; wau huaa yilumualai duhu wau 
taluhu. 

35 Taa loóonto lohihilao u lotoduo boito, 
tio-tiolo talo pohabari suali boito, alihu 
timongoli olo palacaya. Wau u silakusialio 
boito otutu, wau otaawalio deú uito otutu. 

36 Suali boito motoduo mai alihu 
pohupohutu wolo u tulatuladu todelomo 
Kitabi, deuito-yito "Diaaluo penu boli 
tuwau mao tulalio maboliyolo". 

37Todelomo Kitabi olo tulatuladu, 
"Timongolio mamooonto o-Lio tamaa 
biletui mongolio". 

38 | apatao uito tei Yusu lonto Arimatea 
lohile mao luasi olei Pilatus u mota lohama 
milate li Isa. (Tei Yusu yito muri li Isa, 
bo wolo tutuuo, sababu tio moohe to 
tahidihima kawasa lo Yahudi.) Tei Pilatus 
longohi mao luasi olio, oditolio tio mota 
lohama milate li Isa. 

39 Tei Nikodemus, tamuloolo mapeéenta 
lonao mai odeli Isa tou hui, lonao olo 
pee-peeenta wolei Yusu. Tei Nikodemus 
lodelo pidelo damahu moonu wau gaharu 
-- Ngoaamilalo otanu tolo pulu lokilo 
daatalio. 

40 Taduulota boito lohama milate li Isa 
tulusi lolaputao wolo latu pee-peeenta 
wolo pidelo moonu boito lodudua uudu 
polobungalo taulo Yahudi. 

41 Totambati pilo salipua li Isa woluo 
ilengi u pilomuloa lo bubuu-ngawaalo 
tuwau. To ilengi u pilomuloa lo bubuu- 
ngawaalo boito woluo kuubulu bohu, 
udiipo peeenta mao pilomake pilolobunga 
tau. 

42 Sababu kuubulu boito membidu, 
wau dulahu Saabati bolo ngopee mola 
tumulalio, timongolio malo lobunga li Isa 
mola teto. 

l Todulahu ahadi dimodupo, tou 
2 0 donggo modiolomo, ti Maria 
Mahadalena lonao ode kuubulu. Tio 
looonto mao botu poheútio mahileilio 
lonto huango kuubulu boito. 

2 Yi tio tilumeteó malo lolohe olei Simon 
Petrus wau muri tapilonu li Isa, wau loloiya 
mao olimongolio, "Eeya mahilama lotau 
lonto kuubulu, wau diila otaawa laatia 
toútoonu Tio pilopo balatio." 

3 Tulusi tei Petrus wau muri wewo boito 
malonao ode kuubulu. 

4Duduulotalo hitetea, bo muri wewo 
boito lebe molinggaheo wolei Petrus, wau 
tio leidungga mola leimulo tokuubulu. 

> Tio lomilohe mola ode delomo kuubulu 
wau looonto latu dutudutu teto, bo tio 
diila tilumuwota mola. 

6Tei Simon-Petrus tunu-tunuhe lonto 
wulea, tulusi lato tilumuwota mola ode 
delomo kuubulu boito. Tio looonto mao 
latu dutudutu teto, 

7 bo kaingi u pilolihutio to lunggongi Isa 
diaaluo to tiliilio bo leililibe wiwiwiwi. 

8 Lapataó muri tamaa leimulo tilunggulaó 
ode kuubulu, tilumuwota mola olo. Tio 
looonto mao wau palacaya. 

3 (Tunggula tou boito timongolio diipo 
mongalati wolo u tulatuladu todelomo 
Kitabi deu Tio musi mobongu mai monto 
opopate.) 

10 Lapatao uito tahidudua li Isa boito 
malo hualingo. 

11 Ti Maria Mahadalena tilimihulao totalu 
lokuubulu sambela hiyo-hiyongo. Toú 
donggo hiyo-hiyongo, tio lomilohe mola 
ode delomo kuubulu, 

12 lapataó maloóonto malaikati duulota 
hipakea moputio. Timongolio boito 
hihuloaa tobakasi lotambati milate li 

Isa, ngota towimbihu lunggongo wau 
tawewolio towimbihu oaato. 

13 Mamaa-laikatiyalo boito lohintu mao, 
“Ibu yilongola hiyo-hiyongo?" Ti Maria 
lolametao, "Eeya lowatia mahilamalio, wau 
diila otaawa lowatia toutoonu Tio pilopo 
balatio.” 

14 Lapatao tio loloiya mao odito, tio loili 
ode wulea wau looonto li Isa tihutihula 
teto. Bo diila otaawalio deu taboitolo ti Isa. 

15 Ti Isa lohintu mao olio, "Ibu, yilongola 
hiyo-hiyongo? Ti Ibu hemo lolohe 
olita?" Ti Maria hemo lantobu tau boito 
tamomengia, oditolio tio loloiya mao, 
"Paaa, wonu ti Paaa talopo limbata o-Lio 
lonteea, tulungia polelea mai olaatia 
toutoonu pilopo balata li Paaa o-Lio, alihu 
watia mowali mohama o-Lio." 

16Tj Isa lotahuda mao olio, "Maria!" Ti 
Maria loili mao odeli Isa tulusi loloiya 
todelomo bahasa lo Ibrani, "Rabuni!" 
(Boliilio mao "Guru".) 

17 "Diila mao dihima Wau," tahuda li Isa 
olio, "Sababu Waú diipo lobotula mola 
odeli Paapa. Bo ponaolo mota ode mongo 
wutatu-U, wau polelea mao olimongolio 
deú botia Waú mamo botula mola odeli 

Paapa-U wau odeli Paapamu, Allahu 
Taaala-U wau Allahu Taaalamu." 

18Yj ti Maria malonao lopoótaa to 
tahidudua li Isa deu tio malooonto 
Eeya wau deu Eeya malo tahuda mai 
ngoaamilalo boito olio. 

19Todulahu ahadi boitolo, tou maahui, 
tahidudua li Isa lotiambu mao tobele 
ngowale wolo huhuu-hebuwaalo hiuntia, 
sababu timongolio moohe to tahidihima 
kawasa lo Yahudi. Debolo ti Isa lonaó mai 
wau tilimihulao tohuungi mongolio wau 
lotahuda, "Salamu moaahu olemu." 

20 Lapataó lotahuda odito, ti Isa lopo 
biloheo olimongolio uluú wau tutualobe- 
Lio. Tou looonto mao to Eeya, timongolio 
lengahee daa. 

21 Lapataó ti Isa peeentapo lotahuda mao 
olimongolio, "Salamu moaahu olemu. 
Debo odelo ti Paapa-U lolao mai ola-U, 
odito olo Wau mamolao olimongoli." 

22 Lapatao ti Isa lopo hiipaó napasi-Lio 
ode limongolio wau lotahuda mao, 
"Tolimowalo Rohullah. 

23Wonu timongoli mongambungu dusa 
lo tahingota-ngotaawa, Allahu Taaala 
olo mongambungu mai olio. Wonu 
timongoli diila mongambungu dusa lo 

tahingota-ngotaawa, Allahu Taaala olo 
diila mongambungu olio." 

24 Tei Tomas (tailunte "Pingi") ngotaalio 
lo tamo pulaa duulota muri li Isa, diaaluo 
pee-peeenta wolo tawewo tou ti Isa 
leidungga mai. 

25 Yi tahidudua li Isa wewolio loloiya 
mao odelei Tomas, "Ami maloóoonto 
Eeya!" Bo tei Tomas lolametao, "Wonu 
watia diipo looonto bakasi lopaku to 
uluu-Lio, diipo lopodutu tingoongoa lo 
uluú laatia to babaa kasiyalo pali lopaku 
boito wau diipo lopodutu uluú laatia to 
tutualobe-Lio sama-samaata watia diila 
mohuto palacaya." 

26 Ngodiminggu lapatio mao tahidudua 
li Isa woluo poli totambati boito, wau tei 
Tomasi woluo olo. Huhebu ngoaamila 
hiuntia. Boti Isa malonao mai wau 
tilimihulao tohuungi mongolio, lapatao 
lotahuda, "Salamu moaahu olemu." 

27 | apatao ti Isa lotahuda odelei Tomas, 
"Bilohilo mai uluuu-U, wau podutua mai 
tingoongoa lo uluumu teea. Wudua mai 
uluumu wau podutua to tutualobe-U. Diila 
mao polingu poli, bo pomalacayalo!" 

28 Tei Tomas malo loiya odeli Isa, "Eeyaú 
wau Allahu Taaalau!" 

29 Yi ti Isa lotahuda mao olio, "Yió 
palacaya sababu malooonto ola-U, diila 
odito? Potisanangilo tutu taa palacaya 
eleponu diila mooonto ola-U!" 

30 Debo donggo dadaata poli totoonulalo 
moolinggolabe wewo u hepilohutu li Isa 
totalu lo tahidudua o-Lio, bo diila tiluladio 
todelomo buku botie. 

31 Bo ngoaamilalo botie tiluladio mai, 
alihu timongoli palacaya deú ti Isa yito 
Olongia Tamoo-poaahua, Walao Allahu 
Taaala, wau sababu palacaya to o-Lio, 
timongoli mamootapu tutumulo. 

2 ] l Lapatao uito ti Isa lopobilohe 

batanga peeentapo to Bulalo 
Tiberias to tahidudua o-Lio. Odie mola 
waliilio: 

2 Toú dulahee tuwau tei Simon Petrus, tei 
Tomas tailunte Pingi, tei Natanael lonto 
Kana to Galilea, mongo walaee Jebedeus 
wau duulota muri li Isa tawewolio, donggo 
hiambua. 

3 Ualei Simon Petrus ode tawewo, "Watia 
motohilaa mota moheupa tola." "Ami 
moduduo," loiya mao limongolio olio. Yi 
malonao timongolio lotitae tobulotu. Bo 
ilo-iloonua loú hui boito timongolio diila 
loo waúpa wolo-wolo. 

4Tou dulahu malobutu mai, ti Isa 
tilimihulao to pentadu, bo diila ilotaawa 
limongolio deu taboitolo ti Isa. 

> Ti Isa lotahuda mao olimongolio, 
"Mongo walao, wolo timongoli otola?" 
"Diaaluo," tametao limongolio. 

6Ti Isa lotahuda mao olimongolio, 
"Pomahulalo mota pajalamu ode ambahu 
olowala lobulotu, alihu timongoli mootapu 
mai tola." Tulusi pajala boito pilomahulio 
mota limongolio, bo timongolio diilalo 
mambo lomantangai pajala boito sababu 
malo odito daatalio lotola todelomio. 

7 Muri tapilonu li Isa loloiya mao odelei 
Petrus, "Uito Eeya!" Tou tei Simon Petrus 
loodungohe deu uito Eeya, tio malo 
pomake mola boolio (sababu tio diila 
boóboo) tulusi lotidehulo mola ode 
delomo taluhu. 

8 Tahidudua wewo lolunuheó ode tudulio 
wolo bulotu, sambela hipo mantanga 
pajala u polupolu wolo tola. Timongolio 
diila boti molamingo monto tudulio, tanu 
bo ngohetuto meeteri lamingio. 

2Toú timongolio lolaaheó lonto bulotu, 
iloontonga limongolio woluo bohu lotulu 
mola teto wolo tola toitaatio wau roti. 

10Ti Isa lotahuda mao olimongolio, "Nte 
deloa mai odia tola ngoolo botu u heli 
yilaupai limongoli." 

11 Tei Simon Petrus malotitaé mola 
tobulotu, tulusi lodedeaa pajala ode 
tudulio. Pajala boito polupolu wolo tola u 
duduulaa; ngoaamilalo woluo ngohetuto 
limo lopulaa tolo botu. Wau eleponu odito 
daatalio, pajala boito diila lokaidingo. 

12 Ti Isa lotahuda mao olimongolio, "Dulo 
molamelo." Diaaluo penu boli ngotaa mao 
lo tahidudua o-Lio buheli lohintu, "Ti Paaa 
tatoonu?" Sababu otaawa limongolio deu 
Tio Eeya. 

13 Lapatao ti Isa lohimbideó olimongolio, 
wau lohama roti boito, wau yiludu-Lio 
olimongolio. Tio malohutu odito olo wolo 
tola boito. 

14 Uti-utieelo otolulio ti Isa lopo biloheó 
batanga-Lio ode tahidudua o-Lio lapatao 
Tio bilongu-Lio mai toú yilate mao. 

15 Lapatio mao lolamelo, ti Isa lotahuda 
odelei Simon Petrus, "Simon, walaee Yona, 
wolo yio lebe motolianga ola-U wolo 
toliangi mongolio ola-U?" "Otutu, Eeya," 
tametao lei Petrus, "Otaawa lo Eeya watotia 
motoliango to Eeya." Ti Isa lotahuda olio, 
"Biyaheelo mongo walao himba-U." 

16Y oluolio ti Isa lohintu olio, "Simon 
walaee Yona, wolo yio motoliango ola-U?" 
"Otutu, Eeya," tametao lei Petrus, "Otaawa 
lo Eeya watotia motoliango to Eeya." Ti Isa 
luli lotahuda olio, "Biyaheelo ngoaamila 
himba-U." 

17 U otolulio ti Isa luli lotahuda mao olio, 
"Simon walaee Yona, wolo yio motoliango 
ola-U?" Tei Petrus masiluukali sababu ti 
Isa malohintu olio tunggula poootolu. Yi 
tei Petrus luli lolametao, "Eeya, otaawa lo 
Eeya totoonulalo u hitua-tuawua. Otaawa 
lo Eeya watotia motoliango to Eeya!" Tulusi 
ti Isa lotahuda olio, "Biyaheelo ngoaamila 
himba-U. 

18 Otutu banali tahudaa-U botie: Tou yió 
donggo muda mai, yio lohihilao lomintolo 
wohutamu, wau lolontale penu boli ode 
utoonu u otohilaamu. Bo wonu yio de 
mapanggola mola, yio mamohudu mao 
uluumu, wau taawewo tamo ngawade 
olemu wau modelo olemu ode utoonu 
udiila otohilaa naoomu." 

19 (Wolo tataa-heyaalo boito ti Isa mopo 
bilohe@o woloolo mola tei Petrus dewonu 
mate mao u mopoudaa mola Allahu 
Taaala.) Lapatao uito ti Isa lotahuda mao 
odelei Petrus, "Duduilo mai Wau!" 

20 Toú tei Petrus loili mota, tio loóonto to 
wuleaalio muri tapilonu li Isa. (Tio-tiolo 
talo tihuloaa totili li Isa toú donggo hemo 
lamelo wau talohintu o-Lio, "Eeya tatoonu 
tamaa mohiyanati to Eeya?”) 

21 Loóonto olio, tei Petrus malohintu li 
Isa, "Eeya, woloolo mola wolio botie?" 

22 Ti Isa lolametaó, "Wonu humayaalio 
Waú mohuto u tio debo tumutumulo 
tunggula odunggaa-Ú mai, uito diila 
uluusanimu. Bo yio poduduolo mai ola-U!" 

23 Yi lolooladulo mola habari tohuungo 
lo tahidudua li Isa deú muri boito diila 
tamaate. Lebe-lebe pomao ti Isa diila 
lotahuda deú muri boito diila taamate, 
bo: "Humayaalio Waú mohuto u tio debo 
tumutumulo tunggula odungga-Ú mai, 
uito diila uluusanimu." 

24 Muri boi-boitolo talongohi sakusi 
pasali popoo- loutiyaalo botie. Tio-tiolo 
olo tamaa loluladeo. Wau otaawanto deu 
wolo uiloiyaalio boito otutu. 

25 Donggo dadaata suali wewo u 
hepilohutu li Isa. Humayaalio ngoaamilalo 
boito tuladulo tuwau-tuwau, pongolaasa 
laatia diila mootuheto tambati to 
ngoilanggubu dunia u modetoheo 
ngoaamila buku umaa tuladulo boito. 


Kisah Para Rasul 


'Teopilus taa u owatade, Todelomo 

bohulo bukuu ubohulio matilo- 
mbangau mai ngoaamilalo u pilohutu wau 
pilo ngaajali li Isa anggadu Tio lolumulao 
kalajaa-Lio, 

“tunggula todulahu Tio bilintaáa mola 
ode sologa. Tou Tio diipo lobotula mola 
ode sologa, wolo kawasa lo Rohullah 
Tio helongohi totoonulalo tomongo 
rasuluu-Lio tatilulao-Tio. 

3 Lapataó Tio yilate mao ngotilonggadu 
wopato pulu hui mola laito Tio hemo 
pobilohe wolo dudelo u moilaalo daa 
tomongo rasulu boito deú Tio tutuulio 
tutu tumutumulo. Timongolio looonto 
o-Lio, wau Tio helo bisala woli mongolio 
tomimbihu woloolo mola Allahu Taaala 
momalenta odelo Olongia. 

4Wau tou Tio lotiambu woli mongolio, Tio 
longohi mao palenta botie olimongolio, 
"Diila mao tolai Yerusalemu. Pohimaapo 
teto tunggula ti Paapa-U mongohi mai 
wolo umapilo dantia-Lio, deuito-yito 

umapilo otaa-U olimongoli tou muloololio 
mai. 

> Sababu tei Yahya helo polihu lotaluhu, 
bo donggo ngoolo huipo mola timongoli 
malihualo wolo Rohullah." 

6 Toú mongo rasulu boito donggo 
hiambua pee-peeenta woli Isa, timongolio 
lohintu mao o-Lio, "Eeya, tingga mabotia 
Feya ohilaa muli mopotihula pamalenta 
bangusa lo Isirailu?" 

7 Ti Isa lolametao, "Ti Paapa-U lohihilao 
tamolantu mai dulahu wau wakutuulio. 
Vito diila palalu otaawa limongoli sababu 
uito haku li Paapa-U. 

8 Bo timongoli mamootapu kawasa, wonu 
Rohullah malei dungga mai ode limongoli. 
Wau timongoli mamowali sakusi ola-U 
to Yerusalemu, to ngoilanggubu Yudea, 
to Samaria, wau tunggula ode huudio 
lodunia." 

9 Lapataó ti Isa lotahuda mao odito Tio 
bilinta-lo mola ode sologa iloontonga 
limongolio, wau heengo lohenggubei 
o-Lio to pomilohi mongolio. 

10 Toú timongolio donggo hilanggela 
mola ode hulungo, towakutu ti Isa 
leibintaaa mola, debolo duulota tahipakea 
lou moputio hitihula totili limongolio. 

11 "Wuu, tau-tauwalo Galilea," loiya mao 
lo taduulota boito, "yilongola timongoli bo 
wambao hitihula teto hilanggela mola ode 
hulungo? Ti Isa, taa iloontonga limongoli 
lobintaaa mola ode sologa boito totalu 
limongoli, mamuli mohualingai poli wolo 
dudelo uito olo debo odelo u iloontonga 
limongoli engontie." 

12 lapatad mongo rasulu boito luli 
lohualingo ode Yerusalemu lonto Huludu 
Jaitun. Huludu boito maito tanu ngokilo 
lamingio lonto Yerusalemu. 

13 To Yerusalemu timongolio lonaó mota 
ode bele upilo tihangata limongolio, tulusi 
lobotula mola ode huwali u toitaato. 
Mongo rasulu boito, deuito-yito tei Petrus 
wolei Yahya, tei Yakobus wau Andreas, tei 
Pilipus wau Tomas, tei Baratolomeus wau 
Matiusi, tei Yakobus walaee Alpeus, tei 
Simon Patriot wau Yudas walaee Yakobus: 

14 Ngoaamilalo laito wolo tuwau lohilao 
helo tiambu wau hipoduaawa. Timongolio 
lodua pee-peeenta wolo mongobua teto 
tuwotuwoto ti Maria tiilo li Isa, wau wolo 
mongo wutati Isa. 

15 Todulahu tuwau, tou timongolio 
donggo hiambua -- maito tanu ngohetuto 

dulo pululota tahi hadilia -- tei Petrus 
tilimihulo u lobisala mao. Tio loloiya, 

16 "Mongo wutato! Wolo u tulatulade 
todelomo Kitabi, uito mamusi motoduo. 
Muloololio mai loli olei Dauda, Rohullah 
malo nubuwati mai pasali lei Yudas, tauwa 
lotau-tauwalo talo heupa li Isa boito. 

17 Tei Yudas yito tala ngota lonto olanto, 
wau tio maa tilulaota olo u lodudua 
lokalaja pee-peeenta wolanto." 

18 (Tei Yudas botie maloótapu huta 
polobungalo olio lonto wuupa ololeeto 
lopolo hiyanatilio. Tio lodehu wau yilate 
wolo ombongio lobutao tunggula tuango 
ombongio yilumualai ngoaamilalo. 

19 Ngoaamila tahi biluloawa to 
Yerusalemu motota pasali losuali boito. 
Vito sababuulio todelomo bahasa 
limongolio, ilunte limongolio huta boito 
Akeldama, uboliilio mao 'Huta Duhu'.) 

20 "Sababu todelomo Buku Jaburu woluo 
tulatuladu odie, 'Huliaalo mao biluloalio 
mamowali diila otau; diila mowali boli 
ngotaa mao motibiluloa todelomio.' 
Woluo tulatuladu odie olo, 'Huliaalo mao 
huhuloalio hamaa lotaawewo.' 

21 Sababu uito, musi woluo tahingota- 
ngotaawa tamodudua wolanto mowali 

sakusi deú ti Isa Eeya maluli tilumumulai 
lonto opopate. Tau boito mamusi tala 
ngota lotau-tauwalo talaito pee-peeenta 
wolanto toú ito heloduduo li Isa Eeya boli 
ode utoonulalo mao, tumulalo mai tei 
Yahya lolumula lopolihu tunggula tou ti 
Isa bilintaa mola ode sologa to wolotanto." 

22 (1:21) 

23 Tau-tauwalo tawoluo teto longohi maó 
nasehati duulota, deuito-yito tei Yusu 
tailunte olo Barsabas (tio iluntelio olo 
Yustus), wau tei Matias. 

24 Tulusi timongolio lodua. Timongolio 
loloiya, "Yaa Eeya otaawa lo Eeya hilaa 
lotaa ngoaamila. Tei Yudas malodehu 
lonto huhuloalio odelo rasulu wau mailate. 
Oditolio poilaalo mai ode mongowatotia, 
tatoonu to taduulota botie tatulaoto lo 
Eeya u wohiyalo tuugasi boito mobuulota 
wolei Yudas." 

25 (1:24) 

26 | apatao uito tanggulo taduulota boito 
pilahutio mao, tulusi popahuto boito 
lodehu tolei Matias. Oditolio tio piluduo 
lowali rasulu lodudua pee-peeenta wolo 
tamopulaa tuwau lota rasulu wewolio. 

| Toú malei dungga dulahu Pantekosta, 
2 ngoaamila taa palacaya lotiambu 
totambati tuwau. 

2 Debolo dungo-dungohei tingohe lonto 
hulungo debo odelo dupoto daa hihiipo. 
Tobele toutoonu tau-tauwala boito 
donggo hihuloaa, ngoaamilalo lopolu 
lomola lotingohe boito. 

3 Tulusi timongolio loóonto didii-lawaalo 
debo odelo deito tulu lotialapo ode 
utoonulalo mao wau leaito toli mongolio 
ngota-ngota. 

4Timongolio ngoaamila kiluwaasa lo 
Rohullah, wau malo lumula lobisala 
todelomo bahasa wewo u hidala-dalaala. 
Timongolio helo bisala lodudua wolo 
uilohi lo Rohullah boito u lapalia mao 
limongolio. 

> Tou boito ngohuntua taulo Yahudi lonto 
lipu hidala-dalaala to ngoilanggubu dunia 
hibiluloawa to Yerusalemu. Timongolio 
boito tau-tauwalo tahi podungohe to 
Allahu Taaala. 

6Tou loddungohe tingohe boito 
ngohuntua daa tau lonao mai lotiambu. 
Timongolio ngoaamila iloohea loodungohe 
totau-tauwalo tapalacaya boito hipo 

bisalawa todelomo bahasa limongolio 
lohihilao. 

7Wolo hilinggolabe wau leitontongo 
timongolio malo loiya, "Tau-tauwalo tahi 
pobisalawa botie ngoaamilalo tau-tauwalo 
Galilea, diila odito? 

8Woloolo mola ilowaliilio tilinggula ito 
modungohe olimongolio hemobisala 
todelomo bahasa lolipunto ngota-ngota? 

9 Ito tau-tauwalo talonto Partia, Media, 
Elam, lonto Mesopotamia, Yudea wau 
Kapodokia, lonto Pontus wau Asia, 

10 Ionto Prigia wau Pampilia, lonto Masiri 
wau mamaa-dalawaalo Libia totili lo 
Kirene: woluo talonto olanto lonao mai 
lonto Roma, 

11 woluo tau-tauwalo Yahudi wau woluo 
olo tau-tauwalo bangusa wewo tamaa 
tilumuwoto agama lo Yahudi; woluo 
olo talonao mai lonto Kreta wau Arabi. 
Ito ngoaamila loodungohe olimongolio 
hemo bisala lo bahasanto ngota-ngota 
tomimbihu susuu-aliyaalo moolinggolabe 
upilohutu mai lo Allahu Taaala!" 

12 Wolo hilinggolabe wau leitontongo 
timongolio ngoaamila mahipo hintua 
ngota timongota, "Wolo boliilio lewe 
botie?" 

13 Bo woluo olo tau-tauwalo tahi poluude. 
Timongolio malo loiya, "Aa, tau-tauwala 
boito bo hihuwoa wambaio!" 

14 Lapatao tei Petrus tilimihula mola 
wolo tamopulaa tuwau lota rasulu uwewo, 
tulusi lobisala ode taa dadaata boito. 
Wolo suala daa tio loloiya, "Mongo wutato, 
tau-tauwalo Yahudi wau ngoaamila tahi 
biluloawa to Yerusalemu! Poodungohe 
mopio-piohulo mao, sababu suali botie 
palalu tombanga mai lowatia olimongoli. 

15 Tau-tauwala botie diila hihuwoa, debo 
odelo helantobu limongoli; sababu botia 
boheli jamu sambila dumodupo. 

16 Bo utie mapiloótaa mai lo Allahu Taaala 
lotimbulude toli Nabi Yoel; 

17 Allahu Taaala lotahuda mai, 'Topulito 
lojamani Waú mamo luwatai Rohu-Ú 
ode ngoaamila tau. Mongo walaumu 
talolai wau mongo walaumu taabua 
mamopootaa olemu susuu-aliyaalo u 
pilootaa-U olimongolio. Tahi-muudawa 
limongoli mamooonto susuu-aliyaalo 
upilopo bilohu-U olimongolio. Mongo 
dulaamu mamoo tohiilopo tomimbihu 
tohiilopo uilohi-U olimongolio. 

18 Tomongo wato-U olo -- mopio 
mongo lolai meaalo mongobua --, maa 

bangguwato-U mai Rohu-Ú to duduu- 
laheyaalo boito. Timongolio mamopootaa 
susuu-aliyaalo u pilootaa-U olimongolio. 

12Waú mamopo woluo momoóo- 
linggolabeyalo toitaato mola tohulungo, 
wau susuu-aliyaalo upolu-polutuo to 
walungo lewe todunia; mawoluo mai duhu 
wau tulu, wumbuo wau poloo. 

20 Mato lodulahu mamowali modiólomo, 
hulalo mamowali meela debo odelo duhu 
toú dipolulio mai Dulahu Eeya, Dulahee 
u udaa wau molamahu boito meidungga 
mal. 

21 Towakutu boito, taa u mongiibodu to 
Eeya mapoaahuwolo.' 

22 Mongo wutato tau-tauwalo Isirailu! 
Dungohilo wolo uiloiya mai lowatia botie: 
ti Isa taulo Najaret boito mailohia tuugasi 
lo Allahu Taaala ode wutato. Uito loilaalo 
daa tou tilolahepalo u moolinggolabu wau 
susuu-aliyaalo upolu-polutuo upilohutu 
mai lo Allahu Taaala tohuungi mongoli 
lotimbulude toli Isa boito. U ngoaamilalo 
boito mailotaawa lowutato lohihilao. 

23 Lotuuúde wolo lanjana-Lio lohihilao, 
Allahu Taaala malolantu u mohudu li Isa 
ode limongoli. Wau tou Tio yiludu mai, 
timongoli lomate o-Lio yila-yilateelo mao, 

wolo lopoluli totau-tauwalo tahileeta boito 
lopo salipu o-Lio. 

24 Bo Allahu Taaala luli lopotumulai 
o-Lio lonto wolota lotau-tauwalo tahe 
lopowate. Tio tiloloolo lo malikili mautu, 
bo Allahu Taaala lolopata o-Lio, sababu 
diila pongalo aakali Tio kawasaalio tulusi 
lo opopate. 

25 Pasali li Isa botie tei Dauda mapeéenta 
loloiya, 'Wau laito hemooonto Eeya 
totaluú; Tio hemodaha ola-U, alihu wau 
diila moetu penu boli loolo. 

26 Jito sababuulio hilaaú motiwengahe, 
tunggiluú molapali puji poloilaalo momuji: 
wau batangau botie mamohima wolo 
amani todelomo kuubulu. 

27 Sababu Eeya diila mopoluli himuúduú 
meitolaa todelomo dunia lotaa lopowate. 
Eeya diila mopoluli wato lo Eeya taa tatapu 
wau molotolo hilao boito motoyopu wau 
mopulito. 

28 Eeya malo pobilohei olaú dalalo 
udulu-dulunga ode tutumulo utuutu. 
Owengahuú lepa-lepato sababu Eeya 
woluo pee-peeenta wolau.' 

29 Mongo wutato, poluasia mai watia 
mobisala lou juujulu pasali lei Dauda, 
tiyamo loluuhurunto boito. Tio mailate 

wau mailobungio; kuubululio donggo to 
huungonto tunggula botia. 

30 Allahu Taaala malodanti odelei Dauda, 
wolo tadia, deu tala ngota lowaliilio mola 
mapuduo lo Allahu Taaala mowali olongia. 
Sababu maotaawa lei Dauda danti boito 
wau sababu tio nabi ngota olo, 

31 yi otaawalio olo wolo u mapohutuo 
mai lo Allahu Taaala. Oditolio tio malo 
nubuwati deu Olongia Tamoo-poaahua 
tapilo danti mai lo Allahu Taaala boito, 
mamuli tumumulai monto opopate. 

Tei Dauda loloiya, 'Tio diila piloluliilio 
leitolaa todelomo dunia lotahe lopowate: 
batangalio diila mowali moantulu wau 
mopulito.' 

32 Ti Isa botieelo taluli pilo tumulai lonto 
opopate lo Allahu Taaala. Ami ngoaamila 
malo sakusi lohihilao suali boito. 

33 Tio piludu-lo ode huhuloaa ulailaió 
wau yiludua kawasa lo Allahu Taaala, 
lapatao lololimo Rohullah umaa pilodanti li 
Paapa. Wau u masaatia botie u ilodungohe 
wau iloontonga limongoli deuito-yito 
Rohu boito u bilangguwa-Tio mai ode 
olami. 

34 Tei Dauda lohihilao diila lobotula mola 
ode sologa, bo tei Dauda loloiya, 'Eeya 
lotahuda ode Eeyau: 

35 Potihuloólo towimbihu olowala-U, 
tunggula Waú mohutu mai ngoaamila 
musu-Mu taaluku to ole-Mu!' 

36 Yito sababuulio ngoaamila taulo 
Isirailu musi motota otu-otutuulo mao 
deu ti Isa tasilalipu limongoli boito, ti Isa 
boitolo olo tamaa pilowali lo Allahu Taaala 
lowali Eeya wau Olongia Tamoo-poaahua!" 

37 Tou tau-tauwala boito lobdungohe 
suali boito, hilaa limongolio lobalisa daa. 
Tulusi timongolio malohintu odelei Petrus 
wau mongo rasulu wewolio, "Mongo 
wutato, wolo umusi pohutuo lamiaatia?" 

38 Tei Petrus lolametao, "Polilihulo 
monto duduu-sawaalo limongoli. 

Wau mawajibulio timongoli ngota- 
ngota lihuwalo to tangguli Isa Almasi, 
alihu ngoaamila dusa limongoli 

maa ambunguolo. Yi Mongo wutato 
mamololimo palaseni Rohullah monto 
Allahu Taaala. 

39 Sababu upilo dantia lo Allahu Taaala 
boito yito ode olemu wau walimu mola 
wau ode tau-tauwalo tawoluo to tataa- 
mbatiyalo u molamingo -- deuyito-yito 

ngoaamila taa u tiliyango Allahu Taaala 
Eeyanto u monao mai ode o-Lio." 

40 Odieelo mola tei Petrus helo 
tombangao olimongolio. Wau wolo 
dadaata loiya uwewo olo hepilo nasehatilio 
mao olimongolio alihu timongolio 
mopolahi batanga monto bangusa u 
moleeta botie tamaa hukuumanio lo 
Allahu Taaala. 

41 Ngohuntua tamaa pilalacaya toú yiloiya 
lei Petrus, lapatao timongolio yilihualio. 
Yi jumulaa taa palacaya todulahee boito 
donggo iloduhenga mola tololihu lota. 

4? Wolo moóolohu timongolio hipo 
balajalia tulusi lonto mongo rasulu 
wau laito hemo tiambu pee-peeenta. 
Timongolio hemo lamelo pee-peeenta 
wau hipoduawa pee-peeenta. 

43 Ngohuntua daa moolinggolabe 
u hepilohutu lomongo rasulu boito 
tilinggula ngoaamila tau lolinggolabu wau 
yiloohe. 

44 Tau-tauwalo tapalacaya boito 
ngoaamilalo tulusi hemo tituwau wau wolo 
ulowali miliki limongolio, hepilomake 
limongolio pee-peeenta. 

45 Timongolio helo potali babaa- 
langiyalo wau halata miliki limongolio, 

tulusi helo laya-layadeo doilio towolota 
limongolio ngoaamilalo lodudua u palaluo 
lo tahingota-ngotaawa. 

46 Timiidu dulahu timongolio tulusi 
hemo tiambu to Bele lo Eeya; wau hemo 
lamelo pee-peeenta, wolo hiwengahe 
wau hidupapawa lohilao to bebee-leyaalo 
limongolio. 

47 Timongolio tulusi hipomuji-mujia 
Allahu Taaala wau aahudu lotaa ngoaamila. 
Timiidu dulahu jumulaa limongolio tulusi 
he oduhenga mola sababu Eeya lohudu 
ode limongolio tau-tauwalo tadonggo 
hepo aahuwolo. 

l Todulahee tuwau tei Petrus wolei 
Yahya lonao mola ode Bele lo Eeya 
jamu tiga lolaango, deuito-yito towakutu 

u modua. 

2 Mola teto tohuhebu hulubangi u ilunte 
"Huhebu Gaagadaa", woluo talolai ngota 
tadidu mowali monao anggadu pilotutulio 
mai. Timiidu dulahu tau boito hedeloolio 
mola odito u mohile-hile totahi tuwota 
mao ode Bele lo Eeya. 

3 Toú tau boito lodonto olei Petrus wolei 
Yahya donggo tuwo-tuwotai ode Bele 
lo Eeya, tio lohile mao olimongolio u 
mongohi mai hitua-tuawua olio. 

4Yi mapilooo tontongi mongolio tio, 
lapatao tei Petrus loloiya mao, "Bilohi mai 
ami!" 

> Tulus tau boito malo poóotuoto 
olimongolio wolo halaapani mamootapu u 
hitua-tuawua monto olimongolio. 

6 Bo tei Petrus loloiya mao olio, "Wau 
diila odoi sama-samaata. Bo wolo uwoluo 
to olaú, uito mawohiú mai olemu: wolo 
kawasa li Isa Almasi taulo Najaret boito, 
ponaoolo!" 

'Lapatao tei Petrus malodihu uluu 
olowala lo tadidu mowali monao boito 
wau lotulungi olio tilimihula mola. Tulusi 
oaato tau boito wau pailio lowali lolotolai. 

8 Lapataó tio tilumayanga mola tilimihulo, 
wau malowali lonao odito mota odia mai. 
Lapatao tio tilumuwoto ode Bele lo Feya 
pee-peeenta wolei Petrus wau lei Yahya, 
sambela naonao wau lantiaao-lantiaao 
hemomuji mola Allahu Taaala. 

3 Ngoaamila tau loóonto olio naónaó wau 
hemomuji-muji mola Allahu Taaala. 

10 Tulusi timongolio malongalati 
deu tio-tiolo tamoohilea u biasaalio 
hulohuloaa to "Huhebu Gaagadaa" to 
Bele lo Eeya. Timongolio lolinggolabe 

daa wau leitontongo lo0onto mao wolo u 
malotoduo mai to olio boito. 

11 Tau boito bolo wambao hemodudua 
olei Petrus wolei Yahya. Wau tou 
timongolio toulota leidungga mota ode 
sulambe u ilunte "Sulambe Salomo", 
ngoaamila tau lonao mai lotiambu toli 
mongolio sababu lolinggolabu. 

12 Tou tei Petrus loóonto mao tau- 
tauwala boito, malo loiya tio olimongolio, 
"Wuu tau-tauwalo Isirailu, yilongola 
Mongo wutato lolinggolabu to ulotoduo 
mai botie? Yilongola timongoli hemo 
lontongo tulusi olami? Wolo to lantobu 
limongoli tau botie malowali lonao sababu 
woluo kawasa to olami meaalo sababu ami 
lodungohe to Allahu Taaala? 

13 Allahu Taaala tahe tuboo lei Abraham, 
lei Isihaka, lei Yako, Allahu Taaala 
linenemoyanto, Allahu Taaala boito tamaa 
lopolaio Wato-Lio, deuito-yito ti Isa. Ti Isa 
boitolo tailudu limongoli ode tahidihima 
kawasa, wau hetiluwali limongoli totalu 
lei Pilatus, tou tei Pilatus ohilaa molopata 
o-Lio. 

14 Tio mantali boli mopiohu bo timongoli 
lotehengi o-Lio wau helo huntulo alihu 
tei Pilatus molopatao ngotaalio lo 

tamoomatea mate-mateelo mao ode 
limongoli. 

1> Mongo wutato lomate o-Lio yila- 
yilateelo mao, lebe-lebe pomao tumbao 
Tiolo bungo lo tutumulo duolo taa 
ngoaamila. Wau Allahu Taaala maluli lopo 
tumulai o-Lio lonto opopate. Masilakusia 
lami lohihilao suali boito. 

16 Mongo wutato maloóonto wau losakusi 
wolo u malotoduo mai totaa didu mowali 
monao botie. Tio malowali lolotolai wau 
luli silehati mai sababu tio palacaya li Isa 
wau kawasaa-Lio. Sababu palacaya li Isa yi 
tau botie maluli silehati totalu lomongo 
wutato ngoaamila. 

17 Mongo wutato! Botia mailotaawa 
lowatia deú wolo u hepilohutu limongoli 
wau mongo tauwa limongoli odeli Isa, uito 
pilohutu limongoli sababu diila otaawa 
limongoli wolo udonggo hepohutuo 
limongoli. 

18 Wau sababu uitolo lotoduo mai olo 
wolo u mapilootaa lo Allahu Taaala 
tou muloololio mai daa lotimbulude 
tomongo nabi-Lio ngoaamila, deu Olongia 
Tamoo-poaahua upilo dantia boito musi 
modutolo. 

19 Masababu uito Mongo wutato, 
polilihulo monto duduu-sawaalo 
limongoli, wau pohualingolo ode Allahu 
Taaala, alihu Tio moluluto duduu-sawaalo 
limongoli. 

20 Feya mamei dungga mai ode limongoli 
wau timongoli mamoolaasa rohu useehati. 
Wau Eeya mamopoahu li Isa monao mai 
ode limongoli, sababu Tio matilantu 
mai lo Allahu Taaala mowali Olongia 
Tamoo-poaahua olimongoli. 

21 Tio musi motibiluloa tosologa tunggula 
Allahu Taaala mopowali mai ngoaamilalo 
bohu debo odelo upilo tahuda lo Allahu 
Taaala lotimbulude tomongo nabi-Lio tou 
muloololio mai. 

22 Tej Musa peeenta loloiya, 'Allahu 
Taaala Eeyamu mamolao ode olemu nabi 
ngota monto bangusamu lohihilao, debo 
odelo Tio lolao mai olau. Timongoli musi 
modungohe ngoaamila uiloiya lonabi 
boito olemu. 

23 Taa diila mopoótuoto wolo uiloiya 
lonabi boito, tau boito mainggilolo monto 
umati lo Allahu Taaala wau pobinasaalio.' 

24 Mongo nabi tapeeenta lopo tunggulai 
habari lonto Allahu Taala, tumulalo 
mai lonto li Nabi Semuel wau mongo 

nabi wewolio talei dungga mai leewoli, 
ngoaamilalo helo pohabari pasali lojamani 
botie. 

25 Dadaa-ntiyaalo lo Allahu Taaala 
upilopo tunggulai lomongo nabi yito 
ode mongo wutato. Todelomo daantia 
u pilohutu lo Allahu Taaala woli 
nenemoyamu, Allahu Taaala lotahuda 
odelei Abraham odie, 'Monto walimu 
mola Wau mamo balakati mai totoonulalo 
bangusa todunia.' Daantia boito yito olo 
ode limongoli. 

26 ito sababuulio Allahu Taaala 
lolulaoto Wato-Lio, lapatao lopoahu mai 
o-Lio leimulo ode limongoli, alihu Tio 
mobalakati olimongoli. Dudelo-Lio u Tio 
mobalakati yito wolo mohutu to Mongo 
wutato ngoaamila molilihu monto pohuli 
lo tutumulumu u moleeto." 

| Tou tei Petrus wolei Yahya donggo 

bibiisalawa wolo tau-tauwalo boito, 
mongo iimamu tauwa wau kamudangi 
tamoodahawa Bele lo Eeya wau tau- 
tauwalo Saduki lonao mai odelei Petrus 
wolei Yahya. 

“Timongolio loingo sababu tei Petrus 
wolei Yahya loloiya totau-tauwalo deu 
ti Isa maluli tilumumulai lonto opopate. 

Wau uito mopo bukuti mai deu taamate 
mamuli tumumulai. 

3 Yi timongolio malo heupa rasulu 
duulota boito tulusi lopotuwoto ode 
delomo tutupa. Wau sababu maahui mai, 
yi tei Petrus wolei Yahya matilaa-hangialio 
teto tunggula lombulio mola. 

4Bo tau-tauwalo tamaloo dungohe 
pongaajali lomongo rasulu boito, dadaata 
tapalacaya. Yi jumulaa limongolio heilo 
duhenga mola tunggula malowali tanu 
limo lolihu lota. 

> Lombulio mola tahimuloa lo Mahakama 
Agama, mongo tauwa lo Yahudi wau 
guguu-ruwaalo agama malo tiambu to 
Yerusalemu. 

6 Timongolio lodunggaya woli iimamu 
Daa Hanas, wolei Kayapas, Yahya, 
Aleksander, wau ngoaamila tatuwo- 
tuwoto ilaato li iimamu daa boito. 

7 Tei Petrus wolei Yahya dilelolio ode 
talu limongolio, tulusi timongolio lohintu 
mao, "Woloolo mola pohuliilio timongoli 
lopooluli totaa didu mowali monao boito? 
Lo olootolo wolo boli wolo kawasa lonto 
olita pilohutu limongoli uito?" 

8 Tei Petrus, takiluwasa lo Rohullah boito, 
lolametao, "Mongo tuani tauwa lobangusa 
wau Mongo tuani pongawaa lo Mahakama! 

2 Amiaatia butoólio todulahu botie 
sababu lohutu mopiohu u lotulungi 
ngotaalio tadidu mowali monao, wau 
sababu mongo tuani ohilaa motota 
woloolo mola tau boito pilooluli. 

10 Naa, mongo tuani ngoaamilalo musi 
motota wau ngoaamila bangusa lo Isirailu 
olo musi motota mao deu tau botie 
tilimihulo masaatia botie wolo batanga 
u sileehati totalu lomongo tuani, uito 
sababu lotolo wau kawasa li Isa Almasi 
taulo Najaret boito. Mongo tuani malo 
posalipu li Isa boito, bo Allahu Taaala 
maluli lopotumulai o-Lio. 

11 Ti Isa botieelo u milakusudu lo 
ayati botie todelomo Kitabi, 'Botu udiila 
ilopomakea limongoli mongo pani 
lohudungu, malo ilaalo lowali botu 
ulaba-labaalo mopihu.' 

12 Bo motimbulude li Isa wambaó tau 
mowali moaahu. Sababu to ngoilanggubu 
dunia towolota lomanusia diaaluo penu 
boli ngotaa mao wewolio talootapu 
kawasa lonto Allahu Taaala u mopoaahu 
mai olanto." 

13 Popoo-ngawaaalo majalisi lobubutoó 
boito lolinggolabu loóonto obuheli lei 
Petrus wolei Yahya, tidiyolo maó otaawa 
limongolio deú rasulu duulota boito yito 
tau-tauwalo biasa tadiila he osikolawa. 
Lapatao timongolio bolo longalati mao 
deu rasulu duulota boito yito tau-tauwolo 
talo duduo li Isa. 

14 Bo timongolio diila lowali loloiya wolo- 
wolo, sababu tamaa piloo luliilio boito 
woluo tihutihula teto totalu limongolio 
pee-peeenta wolei Petrus wau lei Yahya. 

15 Yi timongolio malo poahu rasulu 
duulota boito yilumualo lonto tambati 
lomajalisi boito, lapatao timongolio malo 
dulohupa. 

16 Timongolio loloiya, "Mamusi 
pohutunto woloolo mola totau-tauwalo 
botie? Ngoaamila tahi biluloaawa to 
Yerusalemu malotota deú moolinggolabe 
upolu-polutuo botie, hepilohutu 
limongolio duulota. Vito diila mowali 
paahunto. 

17Bo alihu suali botie diila maó mololadu 
lebe motanggalao poli ode tau-tauwalo, 
dulo ito monganjamu olimongolio duulota 
deu timongolio didu mowali boli peeenta 

mao mobisala penu boli olita momake 
tangguli Isa." 

18Yj timongolio malo tiangai rasulu 
duulota boito luli tilumuwotai, wau 
lopootaa mao deu timongolio sama- 
samaata diilalo mowali molanggula 
meaanto mongaajali wolo tangguli Isa. 

19 Bo tei Petrus wolei Yahya lolametaó, 
"Pikilangia mola lohihilao wolo u otutu 
totalu lo Allahu Taaala: modudua palenta 
lomongo tuani meaanto modudua palenta 
lo Allahu Taaala. 

20 Sababu amiaatia diila mowali mohuheli 
mobisala tomimbihu wolo u mailoontonga 
wau ilodungohe lamiaatia lohihilao." 

21 Popoo-ngawaalo lomajalisi boito diila 
lootapu alasani penu boli tuwau mao u 
mohukuumani olei Petrus wolei Yahya. 
Oditolio timongolio malo nganjamu 
rasulu duulota boito, lapatao yilopatio 
duduulotalo, sababu ngoaamila tau 
hipomuji-mujia Allahu Taaala sababu 
ulotoduo mai boito. 

22 Taa u maloluli wolo moólinggolabe 
boito malebe loú wopato pulu lotaunu 
tutumulio. 

23 Toú tei Petrus wolei Yahya yilopatio, 
timongolio luli lohualinga mota ode 

mongo sahabati limongolio wau 
lohungguli mao ngoaamila uiloiya 
lomongo iimamu tauwa wau mongo tauwa 
lo Yahudi olimongolio. 

24 Toú mongo sahabati limongolio 
boito loodungohe uito, malodua mola 
timongolio pee-peeenta wolo ngohilao 
ode Allahu Taaala. Timongolio loloiya, 
"Yaa Eeya, Eeyaalo talopowali mai hulungo 
wau dunia boli deheto wolo totoonulalo 
tuangio. 

25Wolo Rohu lo Eeya, Eeya peéenta 
lotahuda mai lotimbulude toli nenemoya 
lomongo watotia Dauda, deuyito-yito 
wato lo Eeya; Eeya lotahuda, 'Yilongola 
tau-tauwala, tadiila mooonuhe to Eeya, 
moingo; yilongola babaa-ngusawalo 
hipohutua lanjana udiila ohunalio? 

26 Mongo olongia lodunia dapadapato u 
mopaatea, wau mongo tauwa motituwau 
moluwali to Eeya wau Olongia Tamoo- 
poaahua.' 

27 Sababu memangi tei Herodes wau tei 
Pontius Pilatus malohutu dudunggaya 
wolo tau-tauwalo tadiila mooonuhe to 
Eeya wolo tau-tauwalo Isirailu tokota 
botie. Timongolio lodunggaya u moluwali 
li Isa Wato lo Eeya tamantali boito, 

tamaa piluduo lo Eeya lowali Olongia 
Tamoo-poaahua. 

28 Timongolio lotituwau u mohutu 
totoonulalo u hitua-tuawua, u matilantu 
lo Eeya leimulo deú uito mamotoduo mai. 
Wau Eeya lolantu mai uito to okokawasa 
wau ilohilaa lo Eeya lohihilao. 

29 Botia, yaa Eeya, bilohilo mai 
woloolo mola timongolio longanjamu 
mongowatotia, wau poluasiyalo mai 
mongo watotia, mongo wato lo Eeya botie, 
mopololade habari lo Eeya wolo diila 
wohewohe. 

30 Wohiyalo mai polo tulungi lo Eeya 
alihu taa mongongoto mowali pooluliolo 
wau ngoaamila u moolinggolabe wau 
susuu-aliyaalo upolu-polutuó motoduo 
mai motimbulude to okokawasa wau 
olootolo monto tangguli Isa, Wato lo Eeya 
tamantali boito." 

31 Lapataó timongolio yilapato lodua 
mola, tambati upilo tiambua limongolio 
boito hilumeulo. Timongolio ngoaamilalo 
kiluwaasa mai lo Rohullah, wau malo 
bisala wolo buheli daa pasali lohabari 
lonto Allahu Taaala. 

32 Ngoaamila taa palacaya boito hitumula 
ngohilao wau ngojiwa. Diaaluo penu boli 


KISAH PARA RASUL 4.33-5.1 26 
ngota mao limongolio hemo nganggapu 


Totoonulalo u hitua-tuawua uwoluo 
toli mongolio, pilomake limongolio 
pee-peeenta. 

33 Wolo kawasa u udaa mongo rasulu 
boito helongohi sakusi deu ti Isa maluli 
tilumumulai. Yi Allahu Taaala laba-labaalo 
lobalakati mai olimongolio. 

34 Wau diaaluo penu boli ngotaa mao 
towolota limongolio tailo kulangia 
lolo-loolo. Sababu timongolio taohuta 
meaalo bele, helo potali huta meaalo bele 
limongolio boito; lapatao doilio boito 
dilelo limongolio, 

35 wau yilohi limongolio ode mongo 
rasulu. Lapatao doi boito hetila-tilayadi 
mongolio ode timiidu taa palalu leeto. 

36 Odito olo wolei Yusu. Tio olo lopotali 
huta milikilio, tulusi halagaalio boito 
dilelolio wau yilohilio ode mongo rasulu. 
Tei Yusu botie yito ngotaalio wali mai lei 
Lewi lonto Siprus, mongo rasulu longunte 
olio olo Barnabas (boliilio Tamoo-liyango). 

37 (4:36) 

l Bo woluo talolai ngota tailunte 
Ananias. Tio wolo dilelio tailunte 

Sapira, malo potali olo huta ngopita haku 
limongolio. 

2 Doi halaga lohutalio boito ngotayadu 
tilaa-hangialio ode batangalio lohihilao 
wau uwewolio yiludulio ode mongo rasulu. 
Pilohutulio uito wolo ilotaawa lodilelio. 

3 Yi tei Petrus loloiya mao olio, "Ananias, 
yilongola pilolulimu Ibilisi longawasa 
hilaamu, tunggula yio malo himbulo to 
Rohullah, wolo poo-poooyo helo laahangi 
ode batangamu lohihilao ngobutaio 
halaga lohuta boito? 

4Huta boito uwolemu tou diipo 
pilotalimu. Wau lapatio mao huta boito 
pilotali doilio olo donggo uwolemu. 
Oditolio yilongola omakusudu todelomo 
hilaamu umohutu debo odelo uito? Diila 
manusia tailaa-kalimu bo Allahu Taaala!" 

> Odito tei Ananias loodungohe loiya 
boito, tio malei balatolo mola tulusi yilate. 
Ngoaamila taloo dungohu pasali uilowali 
boito mailoohe. 

6Yi mongo bohulotau mai lolaputao 
milate lei Ananias, lapatao lodelo milatelio 
ode bulemengio mota yilobungi mongolio. 

7 Tanu tolo jamu lapatio mao dilelio 
tilumuwotai. Diila otaawalio wolo uheli 
lowali mola. 

8 Tei Petrus loloiya mao olio: Nte 
polelea mai olau: Wolo huta u pilotalimu 
wolo dilemu boito, odelo daata lewe 
halagaalio?" "Otutu, odito halagaalio," 
tametao lodile lei Ananias. 

ITulusi tei Petrus loloiya mao olio, 
"Yilongola yio wau dilemu malo woomboa 
lohimontala Rohu lo Eeya. Dungohilo! 
Tau-tauwala tamota lolobunga dilemu 
maluli lohualingai. Timongolio mamodelo 
olemu olo ode bulemengio." 

10 Tosaatilo boito dile lei Ananias boito 
malei balatolo mola wau yilate totalu lei 
Petrus. Wau toú mongo bohulotau boito 
tilumuwotai, ilodungga limongolio tio 
mailate. Lapatao timongolio malodelo 
milatelio ode bulemengio wau yilobungio 
totili lodilelio. 

1 Yi ngoaamila taa palacaya boito wau 
tau-tauwalo wewolio taloo dungohe pasali 
uilowali boito, mailoohe. 

12 Sababu bubaya lomongo rasulu 
yi ngohuntua u moolinggolabe wau 
susuu-aliyaalo upolu-poluto lotoduo mai 
towolota lotaa dadaata. Wolo ngohilao 
ngoaamila taa palacaya lotiambu to 
Sulambe Salomo to Bele lo Eeya. 

13 Wau taulo bulemengio diaaluo mao 
tabuheli mai lotiambu wolo taa palacaya 
boito. Bo ngoaamila taa palacaya boito 
hehulumatio daa lo ulipu. 

14Wau lebe hihiiheo mao lebe he 
oduhenga mola taa palacaya to Eeya -- 
mopio mongo lolai meaalo mongobua. 

1> Tumbaó owowoluwoalio tingga 
malowali odito, tilinggula tahi ngongota 
pilopo balatio toitaato tambati potuluhelo 
meaanto amongo, lapatao dilelolio mota 
ode dalalo, alihu timongolio penu bo 
ngoidi otuhata lowolilu lei Petrus, wonu 
tei Petrus lumaodeo teto. 

16 Totoyunuta dadaata daa talonaó mai 
lonto kokoo-tawaalo topalito Yerusalemu. 
Timongolio lodelo mai tahi ngongota 
wau tailo tuanga lo roroo-huwaalo u 
moleeto. Wau tau-tauwala boito piloolulio 
ngoaamilalo. 

17 Pulitio mao ti iimamu daa wau 
ngoaamila tahidudua olio, de@uito-yito 
palatei tau-tauwalo Saduki, lolumula 
lohutu hitua-tuawua, sababu timongolio 
mohiihia. 

18 Mongo rasulu boito yilaupio, tulusi 
pilotuwotio ode delomo tutupa ulipu. 

19 Bo huilio mola, ngotaalio malaikati 
lo Eeya mai lomuo huhuu-hebuwaala 
lotutupa, tulusi lodelo mongo rasulu boito 
ode bulemengio. Malaikati boito loloiya 
mao ode mongo rasulu boito, 

20 "Ponaóolo mota tihulolo to Bele lo Eeya 
wau polelea mao ode tau-tauwalo pasali 
lo tutumulo ubohu botie." 

21 Yi mongo rasulu boito olo malo 
dungohe tahuli lo malaikati boito. 
Didimodupo daa timongolio lonao mota 
ode Bele lo Eeya wau malo ngaajali teto. 
Tou boito, ti iimamu daa wau tahidudua 
olio lonao mai, tulusi lohutu mao sidangi 
lo mahakama wolo mongo tauwa lo 
Yahudi, lapatao timongolio lopoahu tau 
mola lohama mongo rasulu boito lonto 
tutupa mai lotaalua woli mongolio. 

22 Bo tou tahe ilahulalio boito leidungga 
mola ode tutupa, diila ilodungga 
limongolio mongo rasulu boito mola teto. 
Oditolio timongolio luli lohualingai, tulusi 
lopootaa mao suali boito ode mahakama. 

23"Toú amiaatia leidungga mola ode 
tutupa uali mongolio to mahakama, 
"¡lodungga mola lamiaatia huhebu 
lotutupa boito hiúntia mopiohu, wau tahi 
pokawalia donggo hidahawa tohuhebu. Bo 

tou amiaatia lomuo mao huhebu boito, 
amiaatia diila loodungga penu boli ngotaa 
mao todelomio." 

24 Toú polowila tamoo-kawalia Bele 
lo Eeya wau mongo iimamu tauwa 
loodungohe pootaa boito malolingu 
timongoli pasali lomongo rasulu boito 
wau moohe tou wolo u mamotoduo mai. 

25 Lapataó lonao mai talolai ngota, lodelo 
mai habari botie, "Dungohi! Tau-tauwala 
tahe tilahangia lomongo tuani totutupa 
boito, masaatia donggo hemo ngaajali taa 
dadaata to Bele lo Feya!" 

26 Yi polowila tamoo-kawalia Bele lo Eeya 
boito wolo tahi pokawalia olio malonao 
mota luli lohama mai tomongo rasulu 
boito. Bo timongolio diila lomakusai 
sababu timongolio moohe totaa dadaata; 
tolongao taa dadaata boito de momai 
olimongolio wolo botu. 

27 Mongo rasulu boito dilelolio 
tilumuwoto lotaalua wolo mahakama. 
Tulusi ti iimamu daa lomalakisao 
olimongolio. 

28 Tio loloiya mao, "Ami malodini 
olimongoli wolo looohuu alihu diila 
mao mongaajali pasali lo Tau boito. 

Bo botia nte bilohilo mao wolo u 

mapilohutu limongoli! Mapilopo loladi 
mongoli pongaajali limongoli boito 
to ngoilanggubu Yerusalemu, wau 
tumbao timongoli ohilaa mopotuludu deu 
ami-amiilo taloo sababu Tau boito yilate." 
29Tei Petrus wau mongo rasulu wewolio 
boito lolametao, "Amiaatia musi modudua 
to Allahu Taaala wau diila modudua 
tomanusia. 

30 Ti Isa tasilalipu limongoli boito, maluli 
pilotumu-Lio mai lonto opopate lo Allahu 
Taaala tinenemoyaanto. 

31 Wau Allahu Taaala malohudu o-Lio 
huhuloaa wau okokawasa ulailaio odelo 
Tauwa wau Tamoo-poaahua; alihu 
bangusa lo Isirailu mootoduo wakutu u 
molilihu monto ngoaamila dusalio wau 
mootoduo pongo ngambungu. 

3? Amiaatiaalo sakusi tomimbihu 
ngoaamilalo boito -- amiaatia wau olo 
Rohullah tailudu mai lo Allahu Taaala ode 
tau-tauwalo tahemo dudua palentaa-Lio." 

33 Tou popoo-ngawaaalo Mahakama 
Agama boito loodungohe uito, timongolio 
loingo daa, wau timongolio malo 
tituwau u momate mongo rasulu boito 
mate-mateelo mao. 

34 Bo towolota popoo-ngawaaalo 
mahakama boito woluo ngotaalio lo Parisi 
tailunte Gamaliel. Tio guru lo agama 
tahe hulumatio daa lotaa ngoaamila. Tio 
tilimihula mola tulusi lopoahu tamodelo 
mota mongo rasulu boito ode bulemengio 
ngopee mola. 

35 | apatao tio loloiya mao ode Mahakama 
Agama boito, "Mongo wutato tau-tauwalo 
Isirailu! Pikiilangia mao tiootutua 
tomimbihu wolo u mapohutuo lomongo 
wutato ode tau-tauwalo botie. 

36 Sababu omodomolu peéenta 
yilumenetai tei Teudas, tahe 
monganggapu batanga taa udaa, 
tilinggula tanu wopato hetuto lota 
helodudua olio. Bo tio pilatelio yila 
yilateelo mao wau ngoaamila tahidudua 
olio lo bubuualawa, wau oliyoio olo yilooli 
sama-samaata. 

37 Lapatao uito, tou woluo poloyiaapo 
jumulaa ulipu, debolo yilumenetai poli tei 
Yudas, talonto Galilea. Sababu waingio, 
dadaata olo tahe lodudua olio. Bo tio olo 
pilatelio yila-yilateelo mao, wau ngoaamila 
tahidudua olio lo bubuualawa. 

38 Oditolio botia wolo poloutia botie, 
naseehati lowatia yito: Diila mao pongo- 

pongolawa tau-tauwalo botie, huliilo 
mao timongolio. Sababu wonu pongaajali 
wau oooliyoi mongolio botie yito lonto 
manusia, yi pongaajali wau oooliyoa boito 
mamooli. 

39 Bo wonu uito lonto Allahu Taaala, 
yi Mongo wutato diila tamoolaahe 
olimongolio. Tumbao tanu mamoilaalo 
mai deu Mongo wutato moluwali Allahu 
Taaala." Naseehati lei Gamaliel boito 
tilolimo lo mahakama. 

40Yi mongo rasulu boito pilei tiangio 
mai, tulusi biluboalio, lapatao dilinilio 
muli mongaajali pasali li Isa. Lapatao uito, 
deuito timongolio yilopatio. 

41 Mongo rasulu boito lololaa mao 
Mahakama Agama wolo wengahu 
sababu Allahu Taaala malo nganggapu 
olimongolio paatuti u mootapu mao 
hihiina sababu ti Isa. 

42 Wau timiidu dulahu to Bele lo Eeya wau 
to bebee-leyeyaalo lotau, timongolio debo 
hemo ngaajali tulusi wau hemo pololadu 
Habari Mopiohe pasali li Isa deú Tiolo 
Olongia Tamoo-poaahua u pilodanti mai 
boito. 

| Tahidudua li Isa helebe mohiheo 
mao helebe oduhenga mola dadaata. 

Towakutu boito tau-tauwalo Yahudi tahipo 
bahasawa lo Yunani, diilalo sanangi totau- 
tauwalo Yahudi pulua. Tahipo bahasawa lo 
Yunani boito loloiya mao, "Mongobua lami 
tamaa janda diila ilotayade lo dembulo 
onggosi ngohui-ngohui utila-tilayadio 
ode tau-tauwalo." 

2 Sababu uito, mongo rasulu tamopulaa 
duulota boito longambu mai ngoaamila 
tahidudua wau loloiya mao olimongolio, 
"Diila mopiohe wonu ami mohuheli mopo 
loladu tahuda lo Allahu Taaala, sababu 
musi mongulusi susuu-aliyaalo lo uaalo. 

3 Oditolio, mopiohulo wonu Mongo 
wutato molulaotao towolota limongoli 
pitulota taa otanggulo mopiohe wau 
kiluwaasa lo Rohullah wau molinepo, 
tamowali wohia lami tuugasi u mongulusi 
mao susuu-aliyaalo botie: 

4sababu ami ohilaa modua wau 
mopohabari tahuda lo Allahu Taaala 
wambao." 

> Ngoaamila tau boito akolo wolo 
potuhata lomongo rasulu boito. Tulusi 
timongolio lolulaota olei Stepanus, 
ngotaalio lo tapalacaya daa li Isa wau 
kiluwaasa lo Rohullah. Ilotulaotalio 
olo: tei Pilipus, Prokhorus, Nikanor, 

Timon, Parmenas, wau tei Nikolaus lonto 
Antiokhia; tio diila taulo Yahudi bo matilu 
muwoto agama lo Yahudi. 

6 Taapitu lota boito tiloówolio mao ode 
mongo rasulu, tulusi mongo rasulu boito 
lodua mola wau lomolohone balakati to 
Eeya ode limongolio. 

7 Odieelo mola habari lo Allahu Taaala 
helebe lololadu mola wau tahidudua li 
Isa to Yerusalemu olo helebe iloduhenga 
mola daatalio, wau dadaata olo mongo 
limamu tapalacaya li Isa. 

8Tei Stepanus laba-labaalo bilalakati 
lo Allahu Taaala, tilinggula tio helohutu 
ngohuntua u moolinggolabe wau 
susuu-aliyaalo upolu-polutuo towolota lo 
ulipu. 

9 Bo woluo tau-tauwalo tahi potehengia 
olio; timongolio yito popoo-ngawaaalo 
bele potabiaalo u ilunte Bele Potabiaalo 
Tau-tauwalo Bebasi. Popoo-ngawaaalo 
bele potabiaalo boito yito tau-tauwalo 
Yahudi lonto Kirene wau Aleksandria. 
Timongolio wolo tau-tauwalo Yahudi 
lonto Kilikia wau Asia helo hahaamawa 
wolei Stepanus. 

10 Bo timongolio diila lowali lobatata 
wolo uiloiya lei Stepanus, sababu Rohullah 
longohi olio tinepo u mobisala. 

11 Masababu uito timongolio helosoloi 
mao dengolo lota talo bisala, "llodungohe 
lami tau boito helohina olei Musa wau 
Allahu Taaala!" 

12 Odieelo mola timongolio helo popatu 
mao tau-tauwalo, wau mongo tauwa lo 
Yahudi, wolo guguu-ruwaalo agama. 
Tulusi timongolio mota loheupa olei 
Stepanus lapatao lodelo olio lotaalua wolo 
Mahakama Agama. 

13 Wau timongolio olo helo potaalua mao 
mongo sakusi tahe longohi tombango 
udiila otutu pasali lei Stepanus. Mongo 
sakusi boito loloiya mao, "Tau botie laito 
hemohina Bele lo Eeya umantali wau 
hemohina totoonulalo palenta lo Allahu 
Taaala upilo tunggulai lei Musa. 

14 Amiaatia malo dungohe tio loloiya deu 
ti Isa lonto Najaret boito mamopo lohubeo 
Bele lo Eeya botie, lapatao molomela 
ngoaamila uudu u tiluhutai lei Musa 
olanto!" 

15 Ngoaamila tau tawoluo tosidangi lo 
Mahakama Agama boito hibilohe odelei 
Stepanus. Wau towakutu boito baya lei 

Stepanus oontonga debo odelo baya lo 

malaikati. 

7 l Ti iimamu daa lohintu mao olei 
Stepanus, "Wolo ngoaamila uiloiya 

lotau boito otutu?" 

“Tei Stepanus lolametaó, "Mongo wutato 
wau mongo tiyamo! Nte dungohi mai 
watia! Tou dipolulio mai tinenemoyaanto 
Abraham lolimbata ode Haran, tou tio 
donggo bilubiluloa to Mesopotamia, 
Allahu Taaala talailaio dungga-dungga 
mai ode olio 

3wau lotahuda, 'Tolailo mao lipumu 
wau mongo ilaatamu. Ponaoolo odelipu u 
potunuwo-U mai olemu.' 

4Yi tei Abraham malo lolaa mao lipu 
lo Kasdim, tulusi lolimbata ode Haran. 
Lapatao tiyamo lei Abraham yilate mao, 
Allahu Taaala lohutu olei Abraham 
lolimbatai odelipu botie upilo tibiluloa 
lo Mongo wutato wau Mongo tiyamo 
ngoaamilalo masaatia botie. 

> Toú boito diaaluo penu boli ngotayadu 
lolipu botie uilohi lo Allahu Taaala odelei 
Abraham lowali miliki lei Abraham; penu 
boli odelo paladu lo uluú diila yilohi-Lio 
olio. Bo Allahu Taaala lodanti deú Tio 
mamongohi mao odelei Abraham u mowali 

miliki lei Abraham wau waliilio mola. Tou 
boito tei Abraham diila owalao. 

6 Bo uti-utieelo u pilotahuda lo Allahu 
Taaala olio, 'Waliimu mola mamoti biluloa 
debo odelo tau deli tolipu lo taawewo. 
Tau-tauwala tolipu boito mamopowato 
olimongolio wau mohutu mao wolo diila 
omanusia olimongolio wopato hetuto 
lotaunu mola hiheolio. 

7 Bo Wau mamo hukuumani mai bangusa 
tahemo powato olimongolio, wau 
timongolio malumualo monto lipu boito 
wau mamolubo ola-U totambati botie.' 

8 Lapataó lotahuda odito buuhuta lodanti 
boito silaaha lo Allahu Taaala wolo upacala 
losuunati. Yi lapatao tei Isihaka, walaee 
Abraham pilotutulio mai, tei Abraham 
loluuna olio tou maa o umulu walu hui. 
Lapatao tei Isihaka loluuna mao walaio 
olo, deuito-yito tei Yako. Wau tei Yako 
olo loluuna walaio tamopula duulota, 
deuito-yito talowali tiyamo loluhuru 
bangusa lo Yahudi. 

3 Mongo tiyamo loluhurunto boito 
lohiihia to olei Yusu, tilinggula timongolio 
malo potali olio lowali wato to Masiri. 

10Bo Allahu Taala wolio wau lolopata 
olio lonto totoonulalo osuusalio. Allahu 

Taaala longohi olio watade wau tinepo 
tou tio lodudulao odelei Piraun olongia 
lo Masiri, tilinggula tei Piraun lomintaaa 
olio lowali Gubolonulu tolipu lo Masiri wau 
taokawasa to bele biluloa saaha li olongia 
lei Piraun. 

1T Lapataó malotoduo maasa lopolobiti 
daa to ngoilanggubu lipu lo Masiri wau 
Kanaan tilinggula tau helo dutolo daa. Ti 
nenemoyaanto diila lowali lootapu mai 
uaalo. 

12 Yi tou tei Yako loddungohe woluo pale 
to Masiri tio malo poahu mongo walaio, 
tinenemoyaanto, lonao mola u bohulio. 

13 Tou timongolio lonaó mola to oluolio, 
tei Yusu malo pootaa mao tomongo 
wutatio boito deu tioolo tei Yusu. Deuito 
towakutu boito ilotaawa li olongia lo 
Masiri pasali lomongo wutatee Yusu. 

14 |apatao tei Yusu malo pohabari 
oliyamolio, deúito-yito tei Yako, u mohile 
olio pee-peeenta wolo ngoilanggubu 
ngaalaalio molimbatai ode Masiri -- 
ngoaamilalo woluo pitu lopulaa limolota. 

15 Yi tei Yako malo limbata ode Masiri 
wau mota teteetolo tio woli nenemoyaanto 
yilate. 

16 Milate limongolio lapatao luli 
pilohualingo ode Sikhem wau yilobungio 
tokuubulu u matilali lei Abraham wolo 
ngojumula doi lonto suku bangusa lo 
Hemor to Sikhem. 

17 Tou malembidu wakutuulio Allahu 
Taaala lopoopolu danti-Lio odelei 
Abraham, bangusanto to Masiri mailo 
duhenga mola huntualio. 

18 Mapulitio ngotaalio li olongia wewo 
tadiila motota olei Yusu, malo malenta to 
Masiri. 

19 Olongia boito helo poitohe bangusanto 
wau diila omanusia odeli nenemoyaanto. 
Tio lomakusa olimongolio helo pomahulo 
tahi ungea limongolio uheli pilotutulio mai 
alihu lulia mao odito wau mate. 

20 Tomaasa boitolo pilotutulio mai tei 
Musa; tio taunge gaaga daa. Tolo hula 
mola hiheolio tio tilaala tobele lipaapalio, 

21 wau tou tio tilapilio, tipuusili Piraun 
malohama olio, tulusi tilaalalio tio debo 
odelo walaio lohihilao. 

22 Ngoaamila ilimi bangusa lo Masiri 
pilo ngaajali mao olio wau tio lowali taa 
okawasa daa toloiya wau huhutuulio. 

23 Toú tei Musa maa o umulu wopato 
pulu lotaunu, tilumoodei lonto hilaalio 

ohilaa mota momilohe owowoluwoa lo 
bangusaalio taulo Isirailu. 

24 Lapataó tio loóonto ngotaalio 
limongolio he alinaya ngotaalio lo Masiri; 
yi tio malo poduulua totahe alinayaalio 
boito wolo lomate taulo Masiri boito 
yila-yilateelo mao. 

25 Tolantobu lei Musa bangusaalio 
boito mamongalati deu Allahu Taaala 
donggo hemomake olio u mopo lopata 
olimongolio. Bo malo ilaalo deu timongolio 
diila mongalati. 

26 Loombulio mola tio lodonto 
poli duulota taulo Isirailu donggo 
hemolohulua, tulusi tio lotolopani u 
mopodame olimongolio. Tio loloiya mao, 
"Timongoli botie mohutato. Yilongola 
timongoli hemolohulua?' 

27 Bo tahe momate waitio boito 
lohuntudeo olei Musa ode biihio tulusi 
loloiya mao, 

28 'Tatoonu talo muduó olemu lowali 
butoo lami? Yilongola yio botie ohilaa 
momate olaú olo mate-mateelo mao 
debo odelo yio lomate taulo Masiri boito 
yila-yilateelo mao olaango?' 

29 Toú tei Musa loódungohe wolo uiloiya 
lotau boito, yi malolahi tei Musa lonto 

Masiri tulusi mola lotibiluloa to Midian. 
Mola teto tio lootapu walao duulota. 

30 Wopato pulu lotaunu mola lapatio 
mao malaikati ngota lonao mai odelei 
Musa tohuta datahu u luasi daa wau 
delita membideo lo Huidee Sinai. Malaikati 
boito dungga-dungga mai todelomo tulu 
todiuto udonggo hinta-hintalabu. 

31 Tei Musa lolinggolabe lodonto suali 
boito, tilinggula tio lohimbide mota 
lomilohe u motota mao wolo uito. Lapatao 
tio loodungohe suala lo Allahu Taaala 
lotahuda mai, 

32 'Waulo Allahu Taaala tinenemoyaamu; 
Wau Allahu Taaala lei Abraham, Isihaka, 
wau Yako.' Tei Musa hilumuhela yiloohe 
tilinggula diilalo buheli lomilohe mota ode 
diuto boito. 

33 | apatao Eeya lotahuda poli, 'Yinggila 
mao sandale u pakepake olemu boito, 
sababu huta tambati ilotihulamu boito yito 
huta mantali. 

34 Wau maloóonto wau lopoó tuotai 
paatio u hedilutola lo umati-U to Masiri. 
Wau malo dungohe poloilaalo suusa 
limongolio wau Wau lotuhutai u molopata 
olimongolio. Botia, dulo! Wau mamolao 
olemu muli mohualinga mola ode Masiri.' 

35 Tei Musa botieelo tei Musa tadiila ilaku 
lobangusa Isirailu wau tadiila tilolimo wolo 
loiya botie, 'Tatoonu talo muduo olemu 
lowali tauwa wau butoo lami?' Bo tumbao 
tio-tiolo taa u yilao lo Allahu Taaala u 
lowali tauwa wau tamoo-poaahua, wolo 
bubantu lo malaikati talonao mai ode olio 
todiuto u hinta-hintalabu boito. 

36 Tei Musa boitolo talodelo bangusa 
lo Isirailu yilumualai lonto Masiri wolo 
helohutu u moolinggolabe wau susuu- 
aliyaalo upolu-polutuo to Masiri, to 
Deheto Meela, wau tohuta datahu u luasi 
daa wau delita wopato pulu lotaunu mola. 

37Tio-tiolo olo tei Musa talo loiya 
ode bangusa lo Isirailu, 'Allahu Taaala 
mamongohi mai olemu nabi ngota 
tatulaotolo to wolotamu lohihilao, 
tutuuwauwa debo odelo Tio lolulaota 
olau!' 

38Tei Musaalo tato huungo bangusa 
lo Isirailu tohuta ohungaya u luasi daa, 
talowali pilo timbulude ode malaikati 
u lobibii-salawa wolio to Huidee Sinai 
wolinenemoyaanto. Tiolo talo lolimo 
habari utumu-tumulo u pilopo tunggulai 
ode olanto. 

39 Openu boli odito tinenemoyaanto diila 
lohuto lodungohe olio. Timongolio diila 
lololimo olio wau ohilaa muli mohualinga 
ode Masiri. 

40 Timongolio loloiya odelei Haruna, 
'Pohutua mai dedee-waalo olami, alihu 
dedee-waalo boito modelo olami. Sababu 
madidu otaawa lami wolo u malotoduo 
tolei Musa talopo lualai olami lonto Masiri 
boito!' 

41 Lapatao towakatu boito timongolio 
lohutu bui tuwau lowalao sapi, lapatao 
timongolio helo podewo bake ode bui 
boito wau malohutu potihunggu u lomuja 
balangi huhutu limongolio lohihilao. 

42 Yi Allahu Taaala lololaa olimongolio 
wau lopoluli olimongolio hipoluboa 
popoo-liyamaalo tohulungo. Uito 
lotuuude lou wolo u tulatuladu todelomo 
buku lomongo nabi. Odie mola, 'Wuu 
tau-tauwalo Isirailu! Diila ode ola-U 
timongoli longoloto wau lopobake 
binatangi ngotilonggadu wopato pulu 
lotaunu mola hiheolio to huta ohungaya u 
luasi daa. 

43 Kema lo balaahala Molokhilo u 
hedeloo limongoli pee-peeenta wolo bui 
lo binatangi balaahalamu, deuito-yito 

Repan, ui-uitolo bui upilohutu limongoli u 
hetuboolo. Masababu uito Wau mamolapi 
olimongoli tunggula molamingo ode 
ngotuwali tolipu lo Babel.' 

44 Kema tambati lo Allahu Taaala 
dungga-dungga mai ode manusia woluo 
tolinenemoyaanto tohuta datahu u luasi 
daa wau delita. Kema boito pilohutulio 
topalenta lo Allahu Taaala odelei Musa 
wau lodudua pongawaa upilo bilohei lo 
Allahu Taaala odelei Musa. 

45 Lapataó kema boito dilelolio tulusi 
linenemoyanginto toú timongolio wolei 
Yosua mota lohehu lipunto botie lonto 
okokawasa lo babaa-ngusawalo tapilolahi 
lo Allahu Taaala totalu limongolio. Kema 
boito woluo teto tunggula tojamani lei 
Dauda. 

46 Tei Dauda loosanangi hilaa lo Allahu 
Taaala wau lomolohone o-Lio alihu tio 
luasia-Lio momongu bele ngowale ode 
Allahu Taaala tahe tuboo lei Yako boito. 

47 Bo tei Salomoolo tama lomongu bele lo 
Allahu Taaala. 

48 Bo Allahu Taaala Taa Laba-labaalo 
molanggato diila lotibiluloa tobele 
upilohutu lomanusia; sababu todelomo 
Buku linabi tulatuladu odie mola, 

49 'Hulungo yito tambati huhuloaa-U, 
wau huta wapidu oaatu-U. Bele wolo u 
mabongulo limongoli ola-U? Toutoonu 
tambati u pohuheliya-U? 

50 Diila maa Wau lohihilao talo powali mai 
totoonulalo u hitua-tuawua?' odieelo mola 
tahuda lo Allahu Taaala. 

31 Donggo boli baaangilio lo Mongo 
wutato wau odito totolio modungohe 
to Allahu Taaala! Bulongamu bungolo 
tiootutua to tahuda lo Allahu Taaala! 
Timongoli tutuuwauwa woli nenemoya 
limongoli; laito hemoluwali Rohullah! 

32 Wolo woluo nabi tadiila ilalinaya 
linenemoya limongoli? Timongolio 
helomate mongo utolia lo Allahu Taaala 
yila-yilateelo mao u muloololio mai daa 
malopo malalumu deú Wato lo Allahu 
Taaala taotutu boito madungga-dungga 
mai. Wau botia timongoli lohiyanati wau 
lomate yila-yilateelo mao Wato lo Allahu 
Taaala boito. 

53 Mamaa-laikatiyalo malopo tunggulai 
papaa-lentawalo Allahu Taaala olemu bo 
timongoli diila loduduaao!" 

34 Odito popoo-ngawaaalo Mahakama 
Agama boito loodungohu ngoaamila 

uiloiya lei Stepanus, lopalato hilaa 
limongolio wau maloingo daa olio. 

>> Bo tei Stepanus tamaa kiluwaasa lo 
Rohullah, yilumanggela mola ode hulungo. 
Tio looonto mola ololaio Allahu Taaala 
wau ti Isa tihutihula totambati okawasa to 
ambahu olowala lo Allahu Taaala. 

56 "Bilohi," loiya mao lei Stepanus, "Watia 
looonto mola sologa lohuo wau Walao 
Manusia tihutihula to ambahu olowala lo 
Allahu Taaala!" 

37 Popoo-ngawaaalo Mahakama Agama 
lolaubeo bulonga limongolio sambela 
hiwuwa-wuwaatia, tulusi peeentalo mao 
loluhu olei Stepanus. 

>8 Timongolio lodedeá olio ode 
bulemengo kota lapatao hepilailio lobotu. 
Tau-tauwalo tahi sakusia ulotoduo mai 
boito lopo hangatao boo limongolio to 
tabohulotau ngota taa tailunte Saulus. 

39 Tou timongolio donggo hemomai 
olei Stepanus lobotu, tei Stepanus malo 
ngiibodu, "Eeya Isa, tolimowalo rohu 
lowatotia!" 

60 Tulusi tio loti bonggohuulo mola wau 
lomotaalo tingalahu, "Eeya, diila mao 
pobantawa mai dusa botie olimongolio!" 
Toú yilapato loloiya mao odito tio yilate. 

l Wau tei Saulus sanangi olo to 
8 polomatea yila-yilateelo mao boito. 
To dulahulo boito jamaa to Yerusalemu 
maheila-yilapitalio tilinggula ngoaamila 
tahi o iimania, ngopohia mongo rasulu, 
malo bubuualaalo maó ode ngoilanggubu 
madala lo Yudea wau Samaria. 

2 Tau-tauwalo tamoohe to Allahu 
Taaala lolobunga olei Stepanus wau helo 
hiyongao olio wolo hisuukalia daa. 

3 Bo tei Saulus debo tulusi hemo tolopani 
mongantulu jamaa. Tio monto bele 
ngowale ode bele ngowale helo dedea 
ode bulemengio ngoaamila taa palacaya, 
lapatao helo potuwoto olimongolio ode 
delomo tutupa. 

4Tau-tauwalo tapalacaya tamalo 
bubuualawa boito helo pohabari Habari 
Mopiohe lonto Allahu Taaala boito ode 
utoonulalo mao. 

> Tei Pilipus lonaó ode kota Samaria wau 
lopohabari totau-tauwala mola teto pasali 
li Olongia Tamoo-poaahua u pilodanti mai 
lo Allahu Taaala. 

6 Tou tau-tauwala loddungohe olei 
Pilipus bisabisala wau timongolio looonto 
ngoaamila moolinggolabe u hepilo 

hutulio, ngohuntua lonto olimongolio 
lopootuoto wolo u heloiya lei Pilipus. 

7 Sababu roroo-huwaalo u moleeto 
mailumualao lou hiwatia lonto taa dadaata 
tailo tuanga lolati. Tadidu mowali monao 
wau penggo olo dadaata tapiloo lulilio. 

8 Yi tau-tauwalo tokota lo Samaria boito 
hiwengahe daa. 

2Tokota boito woluo talolai ngota 
tailunte Simon, tamaa dengolo wakutu 
mola hiheolio helohutu totau-tauwalo 
Samaria leitontongo to ilimi lo sihirilio. 
Tio maloloiya olimongolio deú tio taa 
upolu-polutuo. 

10Y¡ ngoaamila taa tokota boito lonto 
ngoaamila wolude lo ulipu hemo pootuoto 
daa olio. "Tau botie yito olootolo Allahu 
Taaala u otaawa lotaa dadaata odelo 
'Olootolo Daa' boito," uali mongolio. 

11 Malohiheo daa tio heloó tontonga 
totau-tauwala wolo olootolo sihirilio, 
tilinggula timongolio hemo pootuoto daa 
olio. 

12 Bo tei Pilipus lopohabari mao 
olimongolio pasali lo Habari Mopiohe 
tomimbihu woloolo mola Allahu Taaala 
mamo malenta odelo olongia wau pasali li 
Isa Almasi, Olongia Tamoo-poaahua boito. 

Yi timongolio palacaya to habari upilo 
tunggulai lei Pilipus lapatao timongolio 
yilihualio -- mopio mongobua meaalo 
mongo lolai. 

13 Tei Simon lohihilao olo palacaya. Wau 
lapatao yilihualio, tio tulusi lodudua olei 
Pilipus. Momooo-linggolabeyalo ulotoduo 
mai boito helohutu olei Simon molaasa 
hileerani daa. 

14Mongo rasulu to Yerusalemu 
loodungohe deu tau-tauwalo Samaria 
malo lolimo tahuda lo Allahu Taaala. 
Sababu uito timongolio lolao olei Petrus 
wolei Yahya odito mola. 

15 Tou tei Petrus wolei Yahya leidungga 
mola, timongolio helodua ode tau-tauwalo 
Samaria boito alihu timongolio moótoduo 
mai Rohullah, 

16 sababu Rohullah diipo leidungga mai 
longaawasa mao penu boli ngotaalio 
limongolio, timongolio boheli yilihualio to 
tanggulo Eeya Isa wambao. 

17 Tulusi tei Petrus wolei Yahya lopodutu 
uluú limongolio ode yitaato lotau-tauwalo 
Samaria boito; yi timongolio lololimo 
Rohullah. 

18 Tei Simon loóonto deú sababu 
uluú lomongo rasulu dilutu ode yitato 

lotau-tauwala boito, yi Rohullah yilohi ode 
limongolio. Sababu uito tei Simon lodelo 
doi odelei Petrus wolei Yahya, 

19 lapatao loloiya mao, "Wohia mai olaú 
kawasa boito olo alihu wonu uluuuu 
podutuwolo boli toitaato lotatoonu, tau 
boito mamo lolimo Rohullah." 

20 Bo tei Petrus lolameto, "Matopotala yio 
wau doimu! To lantobumu deu wowohi 
mai lo Allahu Taaala boito mowali taliyola 
lodoi? 

21 Yió diila ohaku u modudua todelomo 
kalajaa lami, sababu hilaamu diila otutu to 
Allahu Taaala. 

22 Sababu uito tolai mao makusudumu 
u moleeto boito, wau pohilelo mola dua 
ode Eeya alihu Eeya mongambungu mai 
pikiilangimu umoleeta boito! 

23 Sababu otaawau yio polupolu lou 
mohiihia wau pilowatolio lou moleeto." 

24 | apatao tei Simon loloiya mao odelei 
Petrus wolei Yahya, "Tulungia mai u 
mohile mola ode Feya alihu diaaluo penu 
boli tuwau mao u heloiya lomongo wutato 
boito motoduo mai olaatia." 

25 Lapataó longohi ososakusi limongolio 
wau helo pohabari tahuda lo Allahu Taaala, 
tei Petrus wolei Yahya luli lohualinga ode 

Yerusalemu. Wau toú hinaowa, timongolio 
helo pohabari Habari Mopiohe boito to 
dadaata kambungu lo Samaria. 

26 Malaikati ngota lo Allahu Taáala loloiya 
mao odelei Pilipus, "Ntali pomonggatolo! 
Ponaolo talutalu ode huliaalio ode dalalo 
mopo wumbuta Yerusalemu wau Gasa." 
Dalalo boito diila otau. 

27 Yi tei Pilipus olo malo monggato. 
Toú boito woluo pogawee ngota lobele 
biluloa li olongia Etiopia tadonggo 
tononaolio mohualinga ode lipulio. Tau 
boito ngotaalio lopogawee talailaio wau 
tatihu-tihulo toú ngoaamila okokaya lo 
Kandake, olongia taabua lolipu Etiopia. 
Tau boito malonao ode Yerusalemu 
mola motaaluku wau mohulumati to 
Allahu Taaala wau botia donggo to 
wuwalingio mai wolo kaletaalio. Toú 
donggo hulohuloaa todelomo kaletaalio 
boito tio hemobaca Buku li Nabi Yesaya. 

28 (8:27) 

29 Rohullah lotahuda mai odelei Pilipus, 
"Ponaolo duduli mota kaleta boito." 

30 Yi tei Pilipus malo dudula mota ode 
kaleta boito, lapatao ilodungohelio tau 
boito hemobaca Buku lei Yesaya. Tei 

Pilipus lohintu mao olio, "Wolo ti Tuani 
mongalati u hepobaca li Tuani boito?" 

31 Tau boito lolameto, "Woloolo mola 
watia mongalati, wonu diaaluo tamo 
tombangai uito olaatia?" Tulusi tiloduwolio 
tei Pilipus lotitae mola ode kaleta 
lotihuloaa pee-peeenta wolio. 

3? Utieelo aaa-yatiyalo u hepilo bacalio 
boito, "Tio debo odelo himba u dilelolio 
u olotolo, debo odelo walao himba udiila 
momembeleo wonu lambutio huntingalo, 
odieelo mola Tio diila lolapali penu boli 
ngotahe mao. 

33 Tio hilinaalio wau pilohutulio lou 
diila aadili. Nyawa-Lio pilahutio lonto 
tudu lodunia tilinggula diaaluo penu boli 
ngotaa mao tamoo wungguli pasali lo 
walii-Lio." 

34 Pogawee talailaió lonto Etiopia boito 
malo loiya odelei Pilipus, "Nte pootaa 
mai olaatia, tatoonu tapilatuju linabi 
botie? Wolo batangalio lohihilao meaalo 
taawewo?" 

35 Yi tei Pilipus olo malo lumula lobisala: 
tio lomake aaa-yatiyaalo boito odelo 
pomuo u lopohabari Habari Mopiohe 
pasali li Isa ode pogawee talailaio boito. 

36 Tohuungo lononab, timongolio malei 
dungga ode tambati tuwau u otaluhu. 
Pegawee boito malo loiya, "Bilohi uito 
otaluhu! Donggo wolo poli ukuulangi u 
mopolihu olaatia?" 

37 [Tei Pilipus loloiya mao, "Wonu ti Tuani 
palacaya wolo lealeaatu lohilao, ti Tuani 
mowali lihuwalo." "Watia palacaya deu ti 
Isa Almasi yito Walao Allahu Taaala," loiya 
mao lopogawee talailaio lonto Etiopia 
boito.] 

38 | apatao pilei huheliilio kaletaalio; 
tulusi timongolio duulota, tei Pilipus wau 
pogawee boito, lolaahe mola ode taluhu 
wau tei Pilipus malo polihu olio. 

39 Tou timongolio lobotulai lonto taluhu, 
Rohullah lohama olei Pilipus lonteeto. 
Pogawee talailaio lonto Etiopia boito 
diilalo lo0onto olio. Wolo wenga-wengahe 
pogawee talailaio boito lopo tolonga mola 
lononaolio. 

40 Loú diila ota-otaawa mao tei Pilipus 
mawoluo to Asdod. Wau toú tio lopo 
tolonga mola lononaolio, tio helo pohabari 
Habari Mopiohe pasali li Isa to ngoaamila 
kota tunggula tio leidungga mola ode 
Kaisarea. 

| Tou boito tei Saulus tulusi wambaio 
9 ohilaa monganjamu wau momate- 
mateelo mao tahidudua lo Eeya Isa. Tio 
lonao odeli iimamu daa, 

“wau malohile tulade kawasa u monao 
ode mongo tauwa lo bebee-leyaalo 
potabiaalo taulo Yahudi to Damusiki, 
alihu wonu tio moodungga mola teto 
tau-tauwalo tapalacaya li Isa, tio mamoo 
waupao olimongolio wau modelo 
olimongolio ode Yerusalemu. 

3Tou donggo dulu-dulunga ode 
Damusiki, tou malembide mota wolo kota 
boito, debolo tinelo tuwau lonto hulungo 
lolinelai topalito lei Saulus. 

4Tio lodehu lewumbade tohuta tulusi 
loodungohe suala tuwau lotahuda mai 
olio, "Saulus, Saulus! Wolo sababuulio yio 
mongalinaya ola-U?" 

> "Tatoonu Ito, Tuani?" yilintu mao lei 
Saulus. Suala boito lolametai, "Waúlo ti 
Isa, taa ilalinayamu. 

6 Bo botia pobongulo wau tuwotolo ode 
kota, mota teto mapo tahuda-Ú mai olemu 
wolo umusi pohutuwomu." 

'Tahidudua pee-peeenta wolei Saulus 
iloohea tilinggula diilalo osuala; sababu 

timongolio maloo dungohe suala boito bo 
diila loóonto penu boli ngotaa mao. 

8 Lapataó tei Saulus tilimihula mola wau 
lomulahei, bo matolio diilalo mowali 
mooonto wolo-wolo. Oditolio timongolio 
malodihu uluúlio wau lodedea olio 
tilumuwoto mota ode Damusiki. 

2Tolo hui mola hiheolio tio diila mowali 
mooonto wau toú boito tio diila lolamela 
wau longilu sama-samaata. 

10To Damusiki woluo ngotaalio muri li 
Isa tanggulio Ananias. Todelomo bibilohe 
tuwau, Eeya lotahuda mai olio. Eeya 
lotahuda, "Ananias!" Tametao lei Ananias, 
"Watotia, Eeya." 

ll Feya lotahuda mai, "Ntali 
pomonggatolo botia. Ponaolo mola 
ode bele lei Yudas todalalo motulidu. 
Yintua mao mola teto u tanggulio Saulus, 
taa asaliilio mai lonto kota Tarsus. Tau 
boito donggo hemodua, 

12 wau todelomo bibilohe tuwau tio 
looonto talolai ngota, u tanggulio Ananias, 
lonao mai ode olio wau lopodutu uluú 
toitaatio alihu tio muli mooonto." 

13 Tei Ananias lolametao, "Eeya, watotia 
maloo dungohe dadaata tahi poloiyawa 
pasali lotau botie, detidiyolo mao 

tomimbihu totoonulalo polo ngalinaya 
u hepilo hutulio ode umati lo Eeya to 
Yerusalemu. 

“wau botia tio malonaó mai odia 
wolo yiluwasia lomongo iimamu tauwa u 
moheupa ngoaamila taa palacaya to Eeya." 

15 Bo Eeya lotahuda mai odelei Ananias, 
"Wambao ponaolo! Sababu Wau malo 
lulaota olio u momaya ola-U, alihu 
tio mopohabari pasalii-U ode babaa- 
ngusawalo wewo tadiila o agama Yahudi 
wau ode mongo olongia wau ode umati lo 
Isirailu olo. 

16 Wau Wau lohihilao mamopo bilohei 
olio ngoaamila polodutolo umusi dutolalio 
sababu Wau." 

17Yi tei Ananias malonaó mota olo ode 
bele boito wau lopodutu uluulio odeitaato 
lei Saulus. "Wutato Saulus," loiya mao 
lei Ananias, "Ti Isa Eeya taa iloontonga 
lo Wutato tohuungo dalalo tou Wutato 
maodia mai, Tiolo talo poahu olaatia odia 
mai alihu Wutato mamuli mooonto wau 
kawaasa mai lo Rohullah." 

18 Tou boitolo olo hitua-tuawua udebo 
odelo tolitio tola lodehu lonto mato lei 
Saulus wau tio maluli looonto. Yi tio 
malobongu mola, lapatao yilihualio. 

19Wau lapatao lolamelo, tio maluli 
lolotolai. Tei Saulus lotibiluloa to Damusiki 
wolo tahidudua li Isa dengolo hui mola 
hiheolio. 

20 Tio tulusi lonaó ode bebee-leyaalo 
potabiaalo wau lolumula helo pohabari 
deu ti Isa boitolo Walao Allahu Taaala. 

21 Ngoaamila tau lolinggolabu 
loodungohe olei Saulus. Timongolio 
malo loiya, "Diila tio botie taamota to 
Yerusalemu malomate yila-yilateelo mao 
ngoaamila taa palacaya li Isa? Tio lonao 
mai odia tumbao bo mai moheupa wau 
modelo olimongolio ode mongo iimamu 
tauwa!" 

22 Bo helebe moóohuú waingio lei Saulus. 
Bubuu-kutiyaalo u tiloowolilio pasali li Isa 
odito mooyakini deu ti Isa boitolo Olongia 
Tamoo-poaahua, tunggula tau-tauwalo 
Yahudi tahi biluloawa to Damusiki diilalo 
loo batala. 

23 | apatao lopaluto dengolo wakutu 
mola hiheolio tau-tauwalo Yahudi 
malo heeluma u momate olei Saulus 
mate-mateelo mao. 

24 Bo patuju limongolio boito ilotahualio. 
Hui wau dulahu timongolio hipohimawa 

tohuhebu hulubangi lokota u momate olio 
mate-mateelo mao. 

25 Bo toú huilio tuwau, tahidudua olei 
Saulus malohama olio, tulusi lopolaahe 
mola olio todelomo kalanji tuwau loli 
dingingo botu lokota. 

26 Tei Saulus lonaó mola ode Yerusalemu, 
wau mola teto tio helo tolopani motituwau 
wolo tahidudua li Isa. Bo timongolio 
moohe olio sababu timongolio diila 
palacaya deú tio otu-otutuulo mao 
malowali muri li Isa. 

27 Lapataó tei Barnabas lonaó mai 
ode olio, tulusi lodelo olio ode mongo 
rasulu. Tei Barnabas lohungguli mao 
olimongolio pasali woloolo mola tei 
Saulus looonto Eeya tohuungo dalalo wau 
woloolo mola Eeya lotahuda mai olio. Tei 
Barnabas lopootaa mao olo pasali woloolo 
mola obuheli lei Saulus helo ngaajali to 
Damusiki to tangguli Isa. 

28 Sababu uito tei Saulus lotibiluloa woli 
mongolio, wau helo hutuba wolo buheli 
to ngoilanggubu Yerusalemu to tanggulo 
Eeya. 

29 Tio lobisala wau helo tataameta olo 
wolo tau-tauwalo Yahudi tahipo bahasawa 

lo Yunani, bo timongolio hipo tolopania u 
momate olio mate-mateelo mao. 

30 Toú tau-tauwalo tapalacaya wewolio 
lotota mao pasali losuali boito, madilelo 
limongolio tei Saulus ode Kaisarea, lapatao 
lolao olio ode Tarsus. 

31 Yi jamaa to ngilanggubu Yudea, 
Galilea, wau Samaria malowali aamani. 
Bilantua mai lo Rohullah, lou yiloohe to 
Eeya, jajaa-maaalo boito he iloduhenga 
mola lotolio wau daatalio. 

32 Tei Petrus lonaó ode utoonulalo mao 
helo biilohe wolo jajaa-maaalo. Todulahee 
tuwau tio mola lobiilohe wolo umati lo 
Eeya tahi biluloawa to Lida. 

33 Mola teto tio lodunggaya wolo talolai 
ngota tanggulio Eneas, tadidu mowali 
monao wau diilalo hemo pobongu-bongu 
monto potuluhelio mawalu lotaunu mola 
hiheolio. 

34 Tei Petrus loloiya mao odelei Eneas, 
"Eneas, ti Isa Almasi mamo pooluli mai 
olemu. Pobongulo mola wau pobelesia 
mao potuluhemu." Toú boitolo olo tei 
Eneas lobongu. 

35 Ngoaamila tuango lipu to Lida wau 
Saron looonto olei Eneas, tulusi timongolio 
ngoaamilalo palacaya to Eeya. 

36 To Yope woluo taabua ngota tanggulio 
Tabita. Tio ngotaalio tapalacaya li Isa. 
(Tanggulio tobahasa Yunani yito Dorkas u 
boliilio mao buúlu.) Tio laito bo wambao 
hemohutu susuu-aliyaalo u mopiohu wau 
hemo tulungi totahi mosikinia. 

37 Toú boito tio mongongoto lapataó 
yilate. Lapatao milatelio yilihualio mao, tio 
pilobalatio tohuwali u toitaato. 

38 Yope diila botie molamingo monto 
Lida. Oditolio toú tahidudua li Isa to 
Yope loodungohe olei Petrus to Lida, 
timongolio malo poahu mota duulota 
lonao odelei Petrus wolo tahuli odie, "Huaa 
pohuwalingai odia." 

39 Tej Petrus huaa lobongu wau malo 
dudua woli mongolio. Toú leidungga mola 
odito, tio dilelolio ode huwali u toitaato. 
Ngoaamila tahi jandawa teto malo tiambu 
totili lei Petrus sambela hehiyonga 
wau lopo biloheo olio bobooowalo wau 
jujuu-mbawaalo u hediletu li Dorkas ode 
limongolio toú tio donggo tumutumulo. 

40 Tei Petrus malo poahu olimongolio 
ngoaamilalo yilumualo, lapatao tio loti 
bonggohuúlo mola wau lodua. Lapatao 
uito tio lotitalu mao ode milate li Dorkas 
wau loloiya, "Tabita, pabongulo!" Yi ti 

Dorkas malo mulahei, wau tou tio lo0onto 
olei Petrus tio malo tihuloo. 

41 Tulusi tei Petrus lodihu uluúlio wau 
lomantu lopo tihula mola olio. Lapatao tei 
Petrus lotiangai tau-tauwalo tapalacaya 
teto wau pee-peeenta wolo mongo janda 
boito, tulusi lohudu mao oli Dorkas tamaa 
tilumumulai boito ode limongolio. 

42 Habari pasali u lotoduo mai boito malo 
loladulo mola ode ngoilanggubu Yope, 
tilinggula dadaata taa palacaya li Isa odelo 
Olongia Tamoo-poaahua limongolio. 

43Tei Petrus lotibiluloa teto dengolo hui 
mola tobele ngotaalio tamoolahea walito 
lo binatangi tanggulio Simon. 

7 0 | To Kaisarea woluo talolai ngota 

tanggulio Kornelius. Tio kapitengi 
lo "Pasuukani Italia.” 

“Tio ngotaalio lotaa u moohe to 
Allahu Taaala wau ngoaamila ilaatolio 
hipo tabiyawa ode Allahu Taaala. Tio 
mapoo-poodaata helomantu tau-tauwalo 
Yahudi tamosikini, wau tio laito hemodua 
ode Allahu Taaala. 

3 Tou dulahee tuwau tanu jamu tiga 
lolaango tio looonto wolo mopatatao 
tuwaulio lo bibilohu, ngotaatio lo malaikati 

lo Allahu Taaala dungga-dungga mai wau 
lotianga olio, "Kornelius!" 

4 Tei Kornelius lomiloheó malaikati boito 
wolo wohe-wohe lapatao loloiya mao, 
"Mahinta wolo Tuani?" Malaikati boito 
lolametao, "Duamu wau omuula lohilaamu 
matilolimo lo Allahu Taaala wau Allahu 
Taaala loeelai olemu. 

> Botia ahulilo mota tau ode Yope 
motiangai olei Simon tailunte wimu- 
wimumuto Simon Petrus. 

6 Tio donggo hanga-hangato tobele lo 
ngotaalio tamoolahea walito tanggulio 
Simon, tabilu-biluloa tobiihu pentadu." 

'Lapatao malaikati talo bisala wolei 
Kornelius boito lonao, tei Kornelius malo 
tiangai duulota tamoomayawa belelio wau 
suludadu ngota mokawalia olio tao iimani. 

8Tei Kornelius lohungguli mao 
olimongolio wolo u malo toduo mai, tulusi 
lopoahu mola olimongolio ode Yope. 

9 Loombulio mola, tou timongolio 
donggo todelomo nonao limongolio wau 
wimbideo meidungga ode Yope, tei Petrus 
malo botula odeitaato bele mola lodua. 

10 papatao tio maloolaasa pilolaango daa 
wau ohilaa molamelo. Tou uaalo donggo 

hepo dapatolio, tio lootoduo mai tuwaulio 
lobibilohe. 

11 Tio loóonto mola hulungo lohuó wau 
u hitua-tuawua debo odelo kaingi u 
motanggalo wuduwudu mai ode dunia, 
ntaya-ntayanga to opaato tutulio. 

12 Todelomio woluo tilolahepalo 
binatangi hidala-dalaala u oaatio wopato, 
tilolahepalo binatangi u hialapa wau 
bulungi u hilinggela. 

13 Lapataó woluo suala lotahuda mai 
olio, "Petrus, bongulo! Olotaalo wau 
polamelolo!" 

14Tei Petrus lolametao, "Diila, Eeya! 
Diipo peeenta mao watotia helo lamela 
wolo-wolo u haramu meaalo najisi." 

15 Bo suala boito luli lotahuda mai olio, 
"Wolo u mapilo ilaalo halale lo Allahu 
Taaala, diila mao anggapua uito haramu." 

16 Bibilohe boito helo piúwa tunggula 
poootolu, lapatao kaingi boito leibintaa 
mola ode sologa. 

17 Tei Petrus malolingu lomikiilangi mola 
wolo boliilio lou bibilohe boito. Tou tei 
Petrus donggo hemo mikiilangi mola, tahe 
ilahula lei Kornelius boito maloo dungga 
bele lei Simon wau timongolio mawoluo 
totalu lohuhebu. 

18 Lapatao timongolio lotiangai tau wau 
lohintu mao, "Wolo tewe otamu talo titihui, 
tailunte Simon Petrus?" 

19 Tou tei Petrus donggo wambaó hemo 
tolopani tulusi u motota mao boli loú 
iloontongalio boito, Rohullah lotahuda mai 
olio, "Wuu Petrus woluo toulota tadonggo 
hemololohe olemu. 

20Ntali, lato polaahulo mola ode 
walungo wau diila mao polingu modudua 
olimongolio, sababu Waúlo talo poahu 
olimongolio." 

21 Yi tei Petrus malolaahe mola ode 
walungo wau loloiya mao ode tau-tauwala 
boito, "Wawaatiyalo tahe lolohu lomongo 
wutato. Mongo wutato lonaó mai odia mai 
mongola?" 

22 Timongolio lolametaó, "Ti Kapitengi 
Kornelius malo poahu olamiaatia odia mai. 
Tio ngotaalio lo tamopiohu wau moohe 
to Allahu Taaala, wau hehulumatio daa lo 
ngoaamila taulo Yahudi. Malaikati ngota 
lo Allahu Taaala lopoahu olio, mohalapu 
li Tuani monao mai ode belelio sababu 
odelo totameto todualio, tio ilahulalio 
modungohe wolo u maloiya li Tuani olio." 

23 Yi tei Petrus malo loduo olimongolio 
tilumuwoto u motitihui teto. Lombulio 

mola tei Petrus lobongu wau lonao 
pee-peeenta woli mongolio. Dengolo lota 
tapalacaya lonto Yope lodudua olo. 

24 Ngohui mola lapataó uito timongolio 
malei dungga mola ode Kaisarea. Mola teto 
timongolio maheimaa lei Kornelius wolo 
mongo ilaatolio wau mongo sahabatilio 
tamodudula wolio tamaa tiloduwolio. 

25 Toú tei Petrus malei dungga, tei 
Kornelius mota lolutulai olio wau losujudu 
mola totalulio. 

26 Bo tei Petrus lomantu olio tilimihula 
mola wau loloiya mao, "Pobongulo! Watia 
lohihilao olo manusia wambao." 

27 Toú donggo hemo bisala wolei 
Kornelius tei Petrus tilumuwotao ode 
delomo bele. Teto tio looonto ngohuntua 
tau mahiambua. 

28 Tulusi tio loloiya mao olimongolio, 
"Mongo wutato lohihilao motota deú taulo 
Yahudi hedinio lo agamaalio u mobiilohe 
meaanto mohumbuta wolo tau-tauwalo 
monto bangusa wewo. Bo Allahu Taaala 
malo pobilohei ode laatia deú watia diila 
mowali monganggapu penu boli tatoonu 
olo najisi meaanto haramu. 

29 Uito sababuulio toú ti Tuani lohile alihu 
watia monao mai, watia diila okabalatani 

lonao mai. Oditolio botia ohilaa otaawa 
mao lowatia yilongola pileinao mai li Tuani 
watia." 

30 Tei Kornelius lolametao, "Tolo hui 
uilalu mao, tanu towakutu debo odelo 
utie, watia donggo hemodua tobele 
jamu tiga lolaango. Debolo talolai ngota 
tilimihulai totalu lowatia. Pakeyangi lotau 
boito heinta-intawa. 

31 Tio malo loiya, 'Kornelius! Allahu 
Taaala malo lolimo duamu wau loeelai 
omuura lohilaamu. 

32 Oditolio ahulilo mota tau ode Yope 
motiangai tailunte Simon Petrus. Tio 
donggo hanga-hangaata tobele ngotaalio 
lo tamoolahea walito; bele boito tobiihu 
deheto.' 

33 Uito sababuulio watia huaa lopoahu 
tau mota loloduo mai li Tuani. Wau hilaa 
li Tuani otutu mopiohe u monao mai. 
Botia amiaatia ngoaamila mahiambua 
tewe totalu lo Allahu Taaala u modungohe 
ngoaamila upilei loiya lo Allahu Taaala toli 
Tuani ode lamiaatia." 

34 | apatao tei Petrus loloiya mao, "Botia 
otu-otutuulo mao watia malo ngalati deú 
Allahu Taaala lohutu mai ngoaamila tau 
tutuuwauwa. 

35 Taa u moohe to Allahu Taaala wau 
mohutu u otutu, tau boito tolimoo lo 
Allahu Taaala, diila paduli tio monto 
bangusa wolo. 

36 Mongo wutato malotota tuango habari 
upilo tunggulai lo Allahu Taaala ode 
bangusa lo Isirailu. Habari boito yito pasali 
lo Habari Mopiohe tomimbihu lou damee 
lotimbulude li Isa Almasi, deuito-yito Eeya 
lotaa ngoaamila. 

37 Otaawa limongoli wolo u malo toduo 
to ngoilanggubu lo Yudea, deuito-yito 
u tumulalo mai lonto Galilea lapatao 
popolihu upilo nasehati lei Yahya. 

38 Otaawa limongoli deu Allahu Taaala 
malo lulaotao li Isa taulo Najaret boito 
wau longohi o-Lio Rohullah wau kawasa. 
Otaawa limongoli olo deu ti Isa boito 
malonao ode tilolahepalo mao helohutu u 
mopiohe; Tio lopooluli ngoaamila tau tahe 
kiluwaasa lo Ibilisi, sababu Allahu Taaala 
pee-peeenta wo-Lio. 

39 Ami botieelo tau-tauwalo tahe 
looonto lomato lami lohihilao totoonulalo 
hitua-tuawua u pilohutu-Lio tolipu taulo 
Yahudi wau to Yerusalemu. Openu boli 
odito timongolio lopo salipu wau lomate 
o-Lio yila-yilatelo mao. 

40 Bo todulahee otolulio Allahu Taaala 
luli lopo tumulai lonto opopate wau 
lopobilohe o-Lio tomanusia: 

41 diila ode ngoaamila tau, bo wambao 
ode olami tamaa tilulaoto Allahu Taaala 
leimulo u lowali mongo sakusii-Lio: Ami 
lolamela wau longilu wo-Lio tou Tio luli 
tilumumulai. 

42 Wau Tio lopoahu olami mopohabari 
Habari Mopiohe boito ode tau-tauwalo 
wau mongohi sakusi deú Tiolo tapiluduo 
Allahu Taaala lowali Butoo totau-tauwalo 
tadonggo hitumula wau tau-tauwalo 
tamailate. 

43 Ngoaamila mongo nabi helo bisala 
pasali o-Lio. Timongolio loloiya 
deu ngoaamila taa palacaya li Isa, 
maambunguwolo dusa limongolio wolo 
okokawasa li Isa." 

44 Toú tei Petrus donggo bisabisala, 
Rohullah lotuhutai wau helo ngawaasa 
ngoaamila tau tahi dungohe habari boito. 

45 Tau-tauwalo Yahudi tapalacaya li Isa 
wau heloduduo olei Petrus lonto Yope, 
ngoaamilalo lolinggolabe olo looonto 
Allahu Taaala lopo tuhutai Rohu-Lio ode 
tau-tauwala bangusa wewo tadiila Yahudi. 

46 Sababu timongolio loodungohe 
tau-tauwala boito hipo bisalawa todelomo 
bahasa u hidala-dalaala wau hemomuji- 
muji mola odudaa lo Allahu Taaala. 
Lapatao tei Petrus loloiya mao, 

47 "Nte, bilohi, tau-tauwala botie maloó 
toduo mai Rohullah debo odelo ito. 
Oditolio tingga mowali tau mongabu- 
ngabuto olimongolio u lihuwalo wolo 
taluhu?" 

48 Yi tei Petrus lopoahu olimongolio 
lihuwalo to tangguli Isa Almasi. Lapatao 
uito timongolio lohile mao alihu tei 
Petrus motitolaapo ngoolo hui mola woli 
mongolio. 

] ] 1 Mongo rasulu wau tau-tauwalo 

tapalacaya to ngoilanggubu Yudea 
maloo dungohe deu tau-tauwalo tadiila o 
agama Yahudi olo malo lolimo tahuda lo 
Allahu Taaala. 

“Lapatio mao tou tei Petrus lonaó mola 
ode Yerusalemu, tau-tauwalo Yahudi 
tamalo malacaya boito, helo hentea olei 
Petrus. Timongolio loloiya, 

3 "Yilongola yió lonaó mota ode bele 
lotau-tauwalo tadiipo hetuunawa? Yio 
tumbao malo lamela olo pee-peeenta woli 
mongolio!" 

4Sababu uito tei Petrus lotombangao 
olimongolio ngoaamilalo u malotoduo, 
tumulalo mai monto bohulio. Tei Petrus 
loloiya mao, 

>"Watia donggo hemodua tokota Yope, 
lapatao watia looonto tuwaulio lobibilohe. 
Watia looonto woluo u hitua-tuawua 
debo odelo kaingi u motanggalo ngopita 
tiluhutio mai lonto hulungo, ntaya- 
ntayanga to opaato tutulio wau lapatao 
lotipoooyo totili lowatia. 

6 Toú watia lopoo tuotaó ode delomio, 
watia malooonto bibii-natangiyalo u 
oaatio wopato, bibii-natangiyalo u 
hilinggela, bibii-natangiyalo u hialapa wau 
bubuu-lungiyalo u hilinggela. 

7 Lapatao watia loodungohe suala tuwau 
lotahuda mai ode laatia, 'Ntali bongulo, 
Petrus! Olotalo uito wau tamelalo!' 

8 Bo watia lolametao, 'Diila, Eeya! Diipo 
peeenta mao watotia lolamela uaalo 
haramu meaalo najisi.' 

9 Bo suala boito luli lotahuda mai lonto 
hulungo, 'Balangi u mapilo ilaalo lo Allahu 
Taaala halale diila mao tangguli haramu.' 

10 lloontonga laatia suali boito tunggula 
poootolu wau pulitio mao ngoaamilalo luli 
leibintaaa mola ode sologa. 

11 Lotuhatawa tou boito olo toulota lonto 
Kaesarea, tailaolio ode laatia, leidungga 
mai ode bele upilo tihangata laatia. 

12 Lapataó Rohullah malo poahu olaatia 
lonao pee-peeenta woli mongolio lou 
diilalo lolingu. Mongo wutato wolomota 
botie olo, lodudua olaatia ode Kaisarea 
wau amiaatia ngoaamila tilumuwoto ode 
delomo bele lei Kornelius. 

13 Lapataó tei Kornelius malo hungguli 
mai olamiaatia woloolo mola tio looonto 
malaikati ngota tihutihula tobelelio wau 
lotahuda, 'Ahuli mao tau ode Yope mola 
motiangai talolai ngota tailunte Simon 
Petrus. 

14 Tio mamopo tunggulai olemu habari u 
mopoaahu olemu wau ngaalaamu.' 

Is Wau tou watia malo lumula lobisala 
odito, odie mola tei Petrus lopo 
tolonga mola lo wunggulilio, "Rohullah 
dungga-dungga mai odeitaati mongolio, 
tutuuwauwa debo odelo u malotoduo mai 
to olanto muloololio mai toú bohulio. 

16 Lapataó watia looeela mola, Eeya 
peeenta lotahuda mai, 'Tei Yahya lopolihu 
wolo taluhu, bo timongoli malihua-Lio 
wolo Rohullah.' 

17 Oditolio loilaalo mai deú Allahu 
Taaala longohi olo ode tau-tauwalo 
tadiila o agama Yahudi boito, wowohi u 
tutuuwauwa uilohi-Lio mai olanto tou ito 
palacaya ode Eeya Isa Almasi. Sababu uito, 
diila pongalo aakali watia modini to Allahu 
Taaala." 

18Toú loódungohe uito, timongolio 
diilalo lobatata. Lapatao timongolio lomuji 
mola Allahu Taaala. Timongolio loloiya, 
"Wonu odito tau-tauwalo tadiila Yahudi 
olo yilohia wakutu lo Allahu Taaala u 
molilihu monto ngoaamila dusalio wau 
moolaasa mao tutumulo utuutu!" 

19 |apatao tei Stepanus pilatelio yila- 
yilateelo mao, tau-tauwalo tapalacaya 
li Isa mahe yila-yilapitalio, tilinggula 
timongolio malo bubuualawa bolo ode 
utoonulalo mao. Woluo talolahi demola 
Penesia, wau woluo olo taa demola Siprus 
wau Antiokhia. Timongolio helo pohabari 
Habari lonto Allahu Taaala, bo wambao 
ode tau-tauwalo Yahudi. 

20 Bo towolota lotau-tauwalo tapalacaya 
boito, taa asaliilio mai lonto Siprus wau 
Kirene, woluo olo tau-tauwalo talonaó 
mola ode Antiokhia, wau helo pohabari 

Habari Mopiohe pasali li Isa boito ode 
tau-tauwalo tadiila o agama Yahudi olo. 

2! Kawasa lo Eeya woluo toli mongolio 
tilinggula dadaata talowali palacaya wau 
helohudu batangalio ode Eeya. 

2? Wuwuung-guliyalo pasali lo popoo- 
loutiyaalo botie demola olo jamaa to 
Yerusalemu. Yi timongolio malolao mola 
olei Barnabas ode Antiokhia. 

23 Wau tou tei Barnabas leidungga mola 
odito, wau lo0onto woloolo mola Allahu 
Taaala lobalakati tau-tauwala boito, tio 
leengahe daa. Lapatao pilohilelio alihu 
timongolio tiootutua tatapu wau molotolo 
hilao modungohe to Eeya wolo lealeaatu 
lohilaa limongolio. 

24 Tei Barnabas botie tamopiohe halelio 
wau kiluwaasa lo Rohullah wau palacaya 
daa to Eeya tilinggula ngohuntua talo 
dudua to Eeya. 

25 Lapataó tei Barnabas lonaó ode Tarsus 
mola lololohe olei Saulus. 

26 Toú lodunggaya wolei Saulus, tio 
lodelo olei Saulus ode Antiokhia wau 
ngotaunu mola polupolu timongolio helo 
tiambu wolo jamaa mola teto sambela 
helo ngaajali totaa dadaata. To Antiokhia 
boitolo tau-tauwalo tapalacaya li Isa 

ubohu-bohulio iluntelio tau-tauwalo 
Nasara. 

27 Tomaasa boito woluo dengolo lota 
nabi lonao mai lonto Yerusalemu ode 
Antiokhia. 

28 To wolotalio woluo ngotaalio tailunte 
Agabus. Bolo yiluntula lo Rohullah tio 
malo nubuwati deu to ngoilanggubu dunia 
mamei dungga mai polobiti daa. (Wau 
suali boito memangi lotoduo olo tou ti 
Kaisari Klaudius hemo malenta.) 

29Yi ngoaamila tahidudua li Isa boito 
malo heeluma u molao mola dembulo ode 
mongo wutatio tahi biluloawa to Yudea: 
ngota-ngota lolao mola u owaliyalio. 

30 Polo akolowa boito pilonaolio olo, 
lapatao tei Barnabas wolei Saulus yilaolio 
mola u lodepita dembulo boito ode mongo 
tauwa lojamaa. 

7 2 1 Membideo lomaasa boito olo ti 

Olongia Herodes lumula helodeehe 
popoo-ngawaaalo jamaa. 

“To palentaalio, tei Yakobus wutatee 
Yahya tilimadelio yila-yilateelo mao wolo 
wamilo. 

3 Tou tei Herodes loóonto deu huhutuulio 
boito loosanangi hilaa lotau-tauwalo 
Yahudi, tio luli lohutu mao udebo odelo 

uito; tio malo poahu olo talo heupa olei 
Petrus. Suali boito lotoduo to Dulahu Buka 
Roti Diila Oragi. 

4Tou mailaupio mai, tei Petrus pilopo 
tuwotio ode tutupa. Wopato dusingi 
suludadu pilei dahalio olei Petrus teto 
-- motiidu dusingi wopatota suludadu. 
Lapatao rameyangi lo Paska lopalutao, 
deuito tei Herodes mamomutoo olei 
Petrus totalu lotaa dadaata. 

> Oditolio tei Petrus tilahangialio to 
tutupa; bo popoo-ngawaaalo jamaa bolo 
wambao hipoduaawa mola wolo tiootutua 
ode Eeya tolei Petrus. 

6 Tohui tou diipo tei Herodes mamopo 
taalua olei Petrus ode taa dadaata, tei 
Petrus lotuluhu tihutihuto wolo dulo 
titihuto towolota lo suludadu duulota 
tamoo-kawalia. Tohuhebu lotutupa, tahi 
pokawalia wewo olo donggo hipodahawa 
tutupa. 

7 Debolo malaikati lo Eeya tilimihulaó 
teto wau tinela tuwau lolinela ode delomo 
huwali lotutupa boito. Malaikati boito helo 
poheu-heulao olei Petrus tilunggala tio 
lobongu. Tulusi malaikati boito lotahuda 
mao, "Wuu, huaa pobongulo!" To saaatilo 

boito malodehu lomola rante wate lonto 
uluu lei Petrus. 

8 Lapatao uito malaikati boito lotahuda 
mao, "Pomakeyalo mola boomu wau 
tihutaalo tali lo sapatumu." Yi tei Petrus 
malo pomake mola boolio wau lolihutao 
tali lo sapatulio. Lapatao malaikati boito 
luli lotahuda, "Pomakeyalo mola jumbamu 
wau duduilo mai wau." 

9Yi tei Petrus malodudua malaikati 
boito yilumualao lonto tutupa. Bo tei 
Petrus diila mongalati deu wolo udonggo 
hepohutuo lo malaikati boito yito tuwaulio 
u tutuulio-tutu ulotoduo mai. To lantobu 
lei Petrus uito bo tuwaulio lobibilohu. 

10 Tou timongolio mailumaode totambati 
u hepodahalo bohulio wau oluolio, 
timongolio malei dungga ode huhebu 
wate, udulu-dulunga ode kota. Huhebu 
boito malo huoolo mola lohilaalio, tulusi 
timongolio yilumualo wau lonao loli 
hulupila tuwau. Debolo malaikati boito 
malo lolaa mao olei Petrus. 

11 De lapatao uito bolo tei Petrus longalati 
wolo u malo toduo mai to olio, tulusi 
tio loloiya, "Botia mailo taawaú deú 
Eeya otu-otutuulo mao malo poahu mai 
malaikati-Lio u lolopota olaatia lonto 

kawasa lei Herodes wau lonto totoonulalo 
hitua-tuawua u mapohutuo bangusa lo 
Yahudi ode laatia." 

12 Tou malo ngalati lo owowoluwoa boito, 
tei Petrus lonaó mota ode bele li Maria, 
tiilo lei Yahya tailuntelio olo Markusi. Mota 
teto ngohuntua tahiambua wau donggo 
hipoduaawa. 

13 Tei Petrus longokoó huhebu 
bulemengio, tulusi taabua ngota 
tamoomayawa tailunte Rode, lonao mai u 
lomuo mao. 

14 Lato ilonuhelio suala lei Petrus, sababu 
wengahio, tio ngointa tilumuwotao poli 
wau diilalo lomuó mai huhebu, tulusi 
lopootaa mao ode tau-tauwala teto deu 
tei Petrus woluo to bulemengio. 

15"Y¡ó biyongo!" loiya mao limongolio. 
Boti Rode helo pootoheto deu tio otu- 
otutuulo mao tei Petrus. Yi timongolio 
malo loiya, "Uito malaikatilio!" 

16 Toú boito tei Petrus debo tulusi 
hemongokoo huhebu. Yi toú timongolio 
lomuo mai huhebu, wau looonto olei 
Petrus, timongolio lolinggolabe daa. 

17Tei Petrus longohi isalati wolo uluúlio 
alihu timongolio motipoooyo, lapatao 
tio lohungguli mao woloolo mola Eeya 

malodelo olio lopolualai lonto tutupa. 
Lapatao tio loloiya, "Pootaalo mao utie 
odelei Yakobus wau tomongo wutato 
wewo olo." Lapatao uito tei Petrus lololaa 
mao tambati boito wau lonao ode tambati 
wewo. 

18Loombulio mola dimodupo malotoduo 
mai tolonggalo towolota lo suludadu 
tamoo-kawalia. Timongolio lolingu daa 
pasali wolo u malo toduo wolei Petrus. 

19 Tulusi tei Herodes lopoahu tau mota 
mololohei olei Petrus, bo timongolio diila 
loodungga olio. Oditolio tei Herodes 
lomalentao alihu tamoo-kawalia boito 
pohintuwalo lapatao pateelo mate- 
mateelo mao. Lapatao uito tei Herodes 
malonao lonto Yudea wau mola lotibiluloa 
ngoolo mola hiheolio to Kaisarea. 

20 Tei Herodes loingo daa totau- 
tauwalo Tirus wau Sidon. Masababu 
uito timongolio pee-peeenta lonao mai 
lotaalua wolio. Bohu-buhulio timongolio 
helomiyo olei Blastus, ta@u ta@utauwa 
tobele biluloa saaha li olongia Herodes, 
tilunggula tio lotiwambao ode limongolio. 
Lapatao timongolio mota lotaalua wolei 
Herodes, tulusi lohile lodaamea, sababu 

lipu limongolio bo hemo haalapu uaalo 
lonto lipu lei Herodes. 

21 Todulahee tuwau u matilantu ma@o, 
tei Herodes lomake boo lo odudaalio wau 
lotihuloa tokadera lo bele biluloa saaha 
li olongia wau lolumula lopidato totalu lo 
ulipu. 

22 Ulipu tadonggo hidungohe boito 
hiwuwa-wuwaatia, "Utie suala lodewa, 
diila suala lomanusia!" 

23 Tou boitolo malaikati lo Eeya lolambali 
olei Herodes, sababu tio diila mohulumati 
Allahu Taaala. Tei Herodes iliilaa loluwanti 
tulusi yilate. 

24 Yi tahuda lo Allahu Taáala malebe 
hemo lolade mola wau lebe hemo 
totohetao. 

25 Lapataó tei Barnabas wolei Saulus 
lopoo lapato kalaja limongolio, timongolio 
luli lohualinga lonto Yerusalemu wolo 
lodelo olei Yahya Markusi pee-peeenta 
woli mongolio. 

] 3 | Todelomo jamaa to Antiokhia 

woluo mongo nabi wau guguu- 
ruwaalo, deuito-yito tei Barnabas, Simon 
tatiloli Tei Moito, tei Lukius lonto Kirene, 
tei Menahemi tailu damanga mola 

pee-peeenta woli Olongia Herodes, wau 
tei Saulus. 

“Tou timongolio donggo hemotabia to 
Bele lo Eeya wau hemopuasa, Rohullah 
lotahuda olimongolio, "Tulaotalo tei 
Barnabas wolei Saulus tolomodu bo ode 
ola-U, alihu timongolio mokalaja mao 
kalaja umaa tilantu-U olimongolio." 

3 Lapataó lopuasa wau lodua mola 
timongolio lopodutu ului mongolio 
toitaato lei Barnabas wolei Saulus tulusi 
longutolio olimongolio duulota. 

“Sababu ilutolia lo Rohullah, tei Barnabas 
wolei Saulus lomonggata mola ode 
Seleukia. Mola lonteeto timongolio lobite 
ode pulo Siprus. 

> Toú leidungga mola ode Salamis, 
timongolio helo pohabari tahuda lo 
Allahu Taaala to bebee-leyaalo potabiaala 
lo Yahudi. Tei Yahya Markusi lomantu 
olimongolio tononao limongolio. 

6 Ngoaamila pulo boito yilontale 
limongolio demola Papos. Mola teto 
timongolio lodunggaya wolo taulo Yahudi 
ngota, tailunte Bar Isa. Tio tamoo-sihiria 
helongaku batangalio nabi. 

7 Tei Sergius Paulus, gubolonulu lopulo 
boito yito sahabati modudulo lo tamoo- 

sihiria boito. Ti Gubolonulu boito yito 
ngotaalio lo tamotoloó wau molinepo. 
Tio lotiangai olei Barnabas wolei Saulus, 
sababu tio motohilaa modungohe tahuda 
lo Allahu Taaala. 

8 Bo tei Barnabas wolei Saulus hetilehengi 
lei Elimas ahali losihiri boito, sababu 
tei Elimas, (uitolo tanggulio tobahasa lo 
Yunani) helo tolopani alihu ti gubolonulu 
boito diila bolo palacaya li Isa. 

9 Bo tei Saulus -- tailuntelio olo Paulus 
-- kiluwaasa lo Rohullah, tilinggula tio 
lolontongo taaahali losihiri boito, 

lOlapataó loloiya mao, "Wuu tamoo- 
himbuloa tutu, walao jahanama! Yio musu 
lo totoonulalo umopiohe. Yilongola yio 
diila mohuheli mongantulu patuju lo 
Allahu Taaala u mopoaahu manusia? 

11 Botia bilohi, Eeya mamo hukuumani 
mai olemu! Yio mamowali pitoo tunggula 
yio diilalo mowali mooonto tinelo mato 
lodulahu toú ngopee wakutu mola." 
Tosaatilo boito tei Elimas maloolaasa 
woluo wambulo moitomo lolaúbei matolio, 
tilunggula tio bolo vaapao-oaapao monao 
hemo lolohe tamo dedea olio. 

12 Toú ti gubolonulu boito loóonto mao 
wolo u malotoduo mai, tio palacaya li Isa; 

sababu tio lolinggolabe daa tomimbihu 
pongaajali lo Eeya. 

13 onto Papos, tei Paulus wau mongo 
sahabatilio lobite ode Perga to Pampilia. 
Mota teto tei Yahya Markusi lololaa mao 
olimongolio, tulusi luli lohualinga ode 
Yerusalemu. 

14 Lonto Perga, timongolio lopo tolonga 
mola lononao limongolio ode Antiokhia 
to Pisidia, lapatao todulahu Saabati 
timongolio mota lotihuloa tobele 
potabiaalo. 

13 Lapataó Buku lei Musa wau Buku 
lomongo nabi pilobacalio mao, mongo 
tauwa lobele potabiaalo boito lopoahu 
taa lohintu olei Paulus wolo mongo 
sahabatilio, "Mongo wutato, wonu mongo 
wutato bolo o naseehati hitua-tuawua ode 
tau-tauwalo botie, yi toduwolo umopo 
tunggulao naseehati boito." 

16 Tei Paulus matilimihula mola, tulusi 
longohi mao isalati lo uluulio, lapatao 
loloiya, "Mongo wutato bangusa lo Isirailu 
wau ngoaamila mongo wutato wewolio 
tewe tamo dungohe to Allahu Taaala! Nte 
dungohi mai watia: 

17 Allahu Taaala lobangusa Isirailu 
malo lulaoto linene moyaanto, wau 

lohutu mai bangusa botie bangusa udaa 
tou timongolio hibiluloawa to Masiri 
debo odelo tau deli. Lapatao wolo 
kawasa uleidaa lo Allahu Taaala lodelo 
olimongolio yilumualo lonto Masiri. 

18Tio sabari topiili wau huhutu 
limongolio tohuta datahu u luasi daa wau 
delita wopato pulu lotaunu mola hiheolio. 

19 Pitu bangusa hebilinasaa-Lio tolipu lo 
Kanaan u lolaya-layadeo lipu boito ode 
bangusa lo Isirailu alihu lipu boito mowali 
haku limongolio. 

20 Ngoaamilalo boito pohupohutu 
ngotilonggadu wopato hetuto limo 
lopulu lotaunu mola hiheolio. Lapatao 
lolaya-layadeo lipu lo Kanaan boito, 
Allahu Taaala malongohi olimongolio 
mongo hakimu. Hakimu pulitio yito Nabi 
Semuel. 

21 Lapatao timongolio malohile olongia 
ngota. Allahu Taaala longohi olimongolio 
olei Saulu walaee Kisi lonto suku bangusa 
Benyamini lowali olongia limongolio 
wopato pulu lotaunu mola hiheolio. 

22 | apatao Allahu Taaala lopohinggi olio 
lonto huhuloalio, Allahu Taaala malo 
mudua poli olei Dauda lowali olongia 
limongolio. Wau utieelo upilo tahuda lo 

Allahu Taaala pasali olei Dauda, 'Wau 
maloo dungga olei Dauda Walaee Isai 
boito ngotaalio lo tamoo sanangi hilaa-U. 
Tiolo taa mamohutu u otohilaa-U.' 

23 [onto wali mola lei Dauda boitolo 
Allahu Taaala lopohetu ode Bangusa lo 
Isirailu ngotaalio Olongia Tamoo-poaahua, 
debo odelo umaa pilodanti-Lio mai. Wau ti 
Isa boitolo Olongia Tamoo-poaahua boito. 

24 Toú ti Isa diipo lolumula loponaó 
tuugasi-Lio, tei Yahya malo pongiibode 
ode tau-tauwalo Isirailu alihu timongolio 
molilihu monto dusa limongolio wau 
meilihu. 

25Wau tou mamembideó mopulito 
kalajaalio, tei Yahya loloiya ode tau- 
tauwalo, 'Tatoonu watia botie modudua 
huhama limongoli? Watia diila taa u 
heimaa limongoli. Pootoloma mao, Tau 
boito mamei dungga mai mobuulota 
wolaatia; u monguadeo tali lo sapatu-Lio 
olo watia diila paatuti.' 

26 Mongo wutato wali mai lei Abraham, 
wau ngoaamila Mongo wutato tawewolio 
tewe tamo dungohe to Allahu Taaala! 
Allahu Taaala malolao mai ode olanto 
habari u mopoaahu boito; 

27 Sababu tahi biluloawa to Yerusalemu 
wau mongo tauwa limongolio diila 
mongalati deu Tiolo tamoo-poaahua 
boito. Timongolio diila mongalati 
pongaajali lomongo nabi u hepo bacaalio 
timiidu Saabati, tilinggula timongolio 
malo hukuumani li Isa. Bo tumbao wolo 
helohutu u odito boito timongolio maloo 
sababu deu wolo upilo nubuwati lomongo 
nabi boito lotoduo mai. 

28 Eleponu timongolio diila loódungga 
u hitua-tuawua olo to o-Lio upaatuti 
pohukuu-maniyalo o-Lio lo hukuumani 
mate, bo timongolio lohile mao olei Pilatus 
alihu Tio pateelo mate-mateelo mao. 

29Wau lapataó timongolio yilapato 
loponao ngoaamilalo u malei tuladu 
todelomo Kitabi pasali o-Lio, timongolio 
lopo tuhutai milate-Lio lonto ayu salipu, 
tulusi lopobalata o-Lio todelomo kuubulu. 

30 Bo Allahu Taaala luli lopo tumulai 
o-Lio lonto opopate. 

31 Lapataó oduduu-laheelio mola 
hiheolio Tio helonao mai lopobilohe 
batanga totau-tauwalo talonao mai 
wo-Lio lonto Galilea ode Yerusalemu. 
Timongolio boitolo tamasaatia lowali 
mongo sakusii-Lio ode bangusa lo Isirailu. 

3? Qditolio, masaatia botie ami mopo 
tunggulai Habari Mopiohe boito olemu: 
Wolo u mapilo dantia lo Allahu Taaala 
odeli nene moyaanto, 

33 yito mapilohutu-Lio olanto lou luli 
lopo tumulai li Isa lonto opopate. Sababu 
todelomo Jaburu oluolio woluo tulatulade 
odie, 'Yioolo Walauu-U, todulahee botie 
Wau malowali ti Paapa-Mu.' 

34 Allahu Taaala maluli lopo tumulai o-Lio 
lonto opopate. Botia Tio diilalo tamoolasa 
opopate todelomo kuubulu. Pasali losuali 
boito Allahu Taaala lotahuda, 'Wau 
mamongohi mai Ole-Mu danti mantali u 
tantu maeelalo, umaa pilodanti-U odelei 
Dauda.' 

35 Odito olo todelomo ayati wewo 
loi-loiya, 'Yio diila tamopoluli Wato-Mu 
taa tatapu wau molotolo hilao boito 
mohutodu todelomo kuubulu.' 

36 Tei Dauda mailate wau yilobungio olo 
pee-peeenta wolinenemoyaalio, lapatao 
tio lohutu mao wolo u pileihutu lo Allahu 
Taaala olio. Milate lei Dauda olo malo 
aantulu ngoaamilalo. 

37 Boti Isa, taluli pilopo tumulai lo Allahu 
Taaala lonto opopate, ti Isa boito diila 
loaantulu sama-samaata. 

38 Sababu uito Mongo wutato, wajibulio 
otaawa mao limongoli deú motimbulude 
li Isa botieelo habari pasali loú ponga- 
mbungualo dusa pilopo habari de olemu; 
wajibu otaawa mao limongoli deú timiidu 
taa palacaya o-Lio, lopato-Lio monto 
totoonulalo dusa udiila mowali lulutolo 
motimbulude to papaa-lentawalo Allahu 
Taaala upilopo tunggulai lei Musa. 

39 (13:38) 

40 Uito sababuulio timongoli musi mopoo 
tuoto mopio-piohulo mao, alihu diila bolo 
motoduo mai ode limongoli wolo uiloiya 
lomongo nabi odie mola, 

4 'Poótuota mao tiootutua, wuu 
timongoli tau-tauwalo taohilaa mohina! 
Timongoli mamo linggolabe, tulusi mate! 
Sababu tojamani botie Waú donggo 
hemohutu mai hitua-tuawua u timongoli 
lohihilao diila tamo malacaya mao, 
eleponu woluo tamo tombangai uito 
olimongoli.” 

42 Toú tei Paulus wolei Barnabas lololaa 
mao bele potabiaalo boito, tau-tauwalo 
tobele potabiaala boito lohile olimongolio 
muli mohualingai todulahu Saabati talutalu 
mai, u lebe motombango wumbutio mola 
pasali lo susuu-aliyaalo boito. 


KISAH PARA RASUL 13.43-47 90 


43 Lapataó tau-tauwala boito yilumualao 
lonto bele potabiaala boito, tei Paulus 
wolei Barnabas tilunuhe lotaa dadaata 
taulo Yahudi wau bangusa wewo tamaa 
tilumuwoto agama lo Yahudi. Yi mongo 
rasulu boito lonaseehati mao olimongolio 
alihu timongolio tulusi motiwunela to 
odehu hilao lo Allahu Taaala. 

44 Todulahu Saabati wumbutio mola, 
ngopee ngoaamila tau tokota boito lonao 
mai lodungohe tahuda lo Eeya. 

45 Tou tau-tauwalo Yahudi loóonto taa 
dadaata boito, timongolio lohiihia daa. 
Timongolio malohina olei Paulus wau helo 
tehengi ngoaamila uiloiyaalio. 

46 Tumbaó bo lebe buheli tei Paulus 
wolei Barnabas helo bisala loú juujulu. 
Timongolio loloiya, "Tahuda lo Allahu 
Taaala memangi wajibu potunggulopo 
ode limongoli. Bo sababu timongoli 
diila mohuto mololimo uito, timongoli 
malolantu lohihilao deú timongoli diila 
paatuti mololimo tutumulo utuutu wau 
ohiheo-hiheolo mao. Wau botia ami 
mamololaa mao olimongoli wau monao 
ode bangusa wewo. 

47 Sababu utieelo palenta mai lo Eeya 
olami; Eeya lotahuda, 'Waú malolantu mai 

olimongoli lowali tinela tuwau ode tau- 
tauwalo bangusa wewo tadiila bangusa lo 
Yahudi, alihu timongoli mopotoduo mai 
osalaamati ode ngoilanggubu dunia." 

48 Towakutu tau-tauwalo bangusa wewo 
tadiila Yahudi loodungohe uito, timongolio 
leengahe daa, lapatao helomuji-muji 
tahuda lo Eeya. Wau tau-tauwalo tamaa 
tilantu mai lo Allahu Taaala u mootapu 
tutumula utuutu wau ohiheo-hiheolo mao, 
tau-tauwala boito palacaya. 

49 Tahuda lo Eeya olo malo loladulo mola 
ode utoonulalo mao to ngoilanggubu 
madala boito. 

>0 Bo taduduulaa lokota boito wau 
mongobua lonto kaumu lotau-tauwalo 
talailaio tamoohe to Allahu Taaala, 
mapilopatu lotau-tauwalo Yahudi. 
Timongolio helo potoodei polomuusua 
tolei Paulus wolei Barnabas, wau lopolahi 
olimongolio duulota lonto madala boito. 

>l Yi mongo rasulu boito malo polotaaa 
peaahuo to oaati mongolio totalu lotaa 
dadaata boito odelo poeela, lapatao 
malonao ode Ikonium. 

>? Tahidudua to Antiokhia leengahe daa 
wau kiluwaasa mai lo Rohullah. 

] 4 l Tei Paulus wolei Barnabas 

lootoduo mai suali u tutuuwauwa 
to Ikonium. Timongolio lonao mota olo 
ode bele potabiaalo taulo Yahudi wau 
helo bisala teto odito rupalio tilunggula 
ngohuntua taulo Yahudi wau taa diila 
Yahudi lowali palacaya li Isa. 

2 Bo tau-tauwalo Yahudi tadiila mohuto 
palacaya, helo popatu totau-tauwalo 
tadiila Yahudi, tilunggula timongolio malo 
lonuo totau-tauwalo tapalacaya li Isa. 

3 Sababu uito tei Paulus wolei Barnabas 
lotibiluloa lohiheo teto. Wau wolo buheli 
timongolio helo bisala pasali ponu lo Eeya. 
Yi Eeya olo lopobukuti mai deú habari 
limongolio pasali loponu-Lio boito otutu, 
Tio lohudu mai olimongoli okawasa u 
mohutu totoonulalo u moolinggolabe wau 
susuu-aliyaalo upolu-polutuo. 

4Bo ulipu lokota boito malo hulinggila 
ngota timongota: woluo talo tiwambao 
wolo taulo Yahudi wau woluo talo 
tiwambao wolo mongo rasulu boito. 

> Lapataó tau-tauwalo Yahudi wolo 
mongo tauwalio pee-peeenta wolo tadiila 
Yahudi malo heehea loposikisa wau 
lolembai mongo rasulu boito wolo botu. 

6 Bo mongo rasulu boito malo ngalati 
lo owowoluwoa boito, lapataó lolahi 
mola ode Listra wau Derbe, deúito-yito 
kokoo-tawaalo to Likaonia, wau ode 
madala topalitio. 

7 Mola teto timongolio luli lopohabari 
Habari Mopiohe boito. 

8 To Listra woluo talolai ngota u oáatio 
didu mowali monaó anggadu pilotutulio 
mai, tilunggula tio diila peeenta mao 
loowali lonao, sababu oaatio molulupuhe 
daa. 

2Tau boito hulohuloaa mola teto 
modungohe olei Paulus hemobisala. Tei 
Paulus looonto deù tau boito palacaya wau 
sababu uito tio lowali piloo luliilio. Yi tei 
Paulus lomiloheo olio, 

10 wau wolo suala daa tei Paulus loloiya 
mao, "Tihuloolo mola motulidu!" Tau boito 
tilumayango tilimihulo tulusi lonao. 

11 Tou taa ngohuntua boito loóonto mao 
wolo u pilohutu lei Paulus, timongolio 
malo nguatio todelomo bahasa Likaonia, 
"Dedeewaalo malo tuhutai ode dunia wolo 
batanga lomanusia." 

12 Lapatao tei Barnabas ilunte limongolio 
Jeus, wau tei Paulus ilunte limongolio 
Hermes, sababu tio-tioolo tahelo bisala. 

13 Ti limamu Dewa Jeus, u kuiliilio woluo 
totalu lokota, lonao mai lodelo sasaa- 
piyaalo ulai wau bubuu-ngawaalo ode 
huhebu hulubangi lokota. Tio motohilaa 
modudua wolo taa dadaata boito u 
mopodewo bake ode mongo rasulu boito. 

14Toú tei Barnabas wolei Paulus 
loodungohe wolo utohilaa lotaa dadaata 
boito, timongolio malongai-ngaidinga boo 
limongolio sambela hitetea ode huungo 
lotaa dadaata boito, lapatao longuatio, 

1> "Wuu, yilongola timongoli helohutu 
utie? Ami botie manusia olo debo odelo 
Wutato! Ami meeteea mai mopohabari 
Habari Mopiohe ode limongoli alihu 
timongoli mololaa mao susuu-aliyaalo 
udiila ohuna botie wau monao mai ode 
Allahu Taaala tatumu-tumulo, talo powali 
hulungo wau dunia wau deheto boli 
ngoaamila uwoluo todelomio. 

16 Tomaasa uilalu mola Allahu Taaala 
helo poluli babaa-ngusawalo hitumula 
lodudua utohilaa limongolio ngota-ngota. 

17Bo diila ilolipata-Lio longohi mai 
bubuu-kutiyaalo pasali lobatanga-Lio, 
deuito-yito lou lohutu umopiohu. Tio lopo 
tuhutai didi olemu lonto hulungo wau 

tilapulo huta to sembolio. Tio longohi mai 
uaalo olemu wau loposanangi hilaamu." 
18Bo penu boli wolo tataa-heyaalo boito 
donggo mototola olo ode mongo rasulu 
boito molanggu totau-tauwala boito 
mopodewo bake ode limongolio. 

19 Dengolo lota taulo Yahudi talonaó 
mai ode Listra lonto Antiokhia to Pisidia 
wau lonto Ikonium helo heingo taa 
dadaata boito lotiwambao ode limongolio. 
Timongolio lolembai olei Paulus wolo 
botu, lapatao lodedea olio ode bulemengo 
kota. To lantobi mongolio tio mailate, 

20 bo tou tau-tauwalo tapalacaya teto 
tilimihulao topalitio, tio lobongu mola 
wau luli tilumuwoto mota ode kota. 
Loombulio mola tio lomonggato ode 
Derbe pee-peeenta wolei Barnabas. 

21 To Derbe, tei Paulus wolei Barnabas 
helo pohabari Habari Mopiohe boito wau 
ngohuntua talowali palacaya li Isa. Lapatao 
uito timongolio luli lohualinga ode Listra, 
tulusi ode Ikonium, tulusi ode Antiokhia 
to Pisidia. 

22 To kokoo-tawaalo boito timongolio 
helo poolotolo hilaa lo tahidudua li Isa 
wau helo nasehati to tahidudua boito 
alihu debo palacaya li Isa. "Ito wajibu 

meimulopo modutolo dadaata deuyito 
ito mamoo toduo mai usanangi tutu to 
Dunia Bohu lo Allahu Taaala," odieelo 
mola mongo rasulu boito helo ngaajali to 
tahidudua li Isa to kokoo-tawaalo boito. 

23 Wau totimiidu jamaa, tei Paulus wolei 
Barnabas helomuduo mongo tauwa ode 
jajaa-maaalo boito. Lapatao wolo dua wau 
puasa, timongolio helohudu mola mongo 
tauwa boito ode Eeya tahe palacayawa 
limongolio boito. 

24 | apatao uito tei Paulus wolei Barnabas 
lopo tolonga mola lononao limongolio 
lolibaya tomadala lo Pisidia wau demola 
Pampilia. 

25Wau lapataó timongolio helo pohabari 
tahuda lo Allahu Taaala to Perga, 
timongolio malonao ode Atalia. 

26 Lonteeto timongolio luli lobite ode 
Antiokhia. Ui-uitolo kota tambati u 
muloololio mai timongolio yiludulio 
ode odehu hilaa lo Allahu Taaala, alihu 
timongolio mohutu mao kalaja u botia 
mapiloo lapato limongolio. 

27 Toú leidungga mola ode Antiokhia, 
timongolio malongambu mai tau-tauwala 
lonto jamaa boito, tulusi lohungguli 
mao olimongolio wolo u mapilohutu lo 

Allahu Taaala lotimbuludei olimongolio. 
Timongolio lohungguli mao olo pasali 
woloolo mola Allahu Taaala malomuo 
dalalo alihu tau-tauwalo tadiila Yahudi 
palacaya li Isa. 

28 Tokota boito tei Paulus wolei Barnabas 
lotibiluloa lohiheo wolo tau-tauwalo 
tapalacaya. 

] 5 | Dengolo lota talonto Yudea lonao 

mai ode Antiokhia wau helo ngaajali 
tau-tauwalo tapalacaya to Antiokhia 
boito deu wonu timongolio diila tunaalo 
modudua butoee Musa, timongolio diila 
mowali moaahu. 

“Tei Paulus wolei Barnabas helo tehengi 
daa huhama lotau-tauwala boito. Pulitio 
tilantulio mao alihu tei Paulus wolei 
Barnabas wolo dengolo lota wewolio lonto 
Antiokhia lonao ode Yerusalemu mola 
mobisala suali boito wolo mongo rasulu 
wau mongo tauwa mola teto. 

3 Jamaa to Antiokhia lodepita olimongolio 
demota bulemengo kota, lapatao 
timongolio lonao loli Penesia wau Samaria. 
Mola teto timongolio lohungguli mao 
woloolo mola tau-tauwalo tadiila Yahudi 
malohudu batanga limongolio ode Allahu 

Taaala. Habari boito helo eengahe daa 
totau-tauwalo tapalacaya mota teto. 
4Tou timongolio leidungga mola ode 
Yerusalemu, timongolio tilolimolio lou 
mopiohe lojamaa, wau lomongo rasulu 
wolo mongo tauwa. Tulusi timongolio 
lohungguli mao ode tau-tauwala boito 
pasali loú ngoaamilalo umaa pilohutu lo 
Allahu Taaala lotimbuludei olimongolio. 
> Bo dengolo lota talonto kaumu lo 
Parisi tamaa pilalacaya, tilimihula mola 
wau loloiya, "Tau-tauwala bangusa wewo 
tamaa pilaracaya boito wajibu tunaalo wau 
wajibu olo modudua butoee Musa." 

6 Lapataó mongo rasulu wau mongo 
tauwa malo tiambu u lobiisalawa suali 
boito. 

7 Lohiheo daa timongolio tutuuloa lo 
pikiilangi. Pulitio tei Petrus matilimihulo 
wau loloiya, "Mongo wutato! Otaawa 
limongoli lohihilao deú dengolo wakutu 
mola uilalu mao Allahu Taaala malo 
lulaotai olau to wolotamu u mopohabari 
Habari Mopiohe boito totau-tauwalo 
tadiila Yahudi, alihu timongolio olo 
modungohe wau momalacaya. 

8Wau Allahu Taaala tamotota hilaa 
lomanusia malo pobilohei deu Tio lololimo 


KISAH PARA RASUL 15.9-12 99 


olimongolio; Tio lopo bilohei suali boito 
wolo longohi olimongolio Rohullah 
tutuuwauwa odelo u mailohi-Lio mai 
olanto olo. 

9 Allahu Taaala diila lopo hihiihede olanto 
woli mongolio. Allahu Taaala lopo mantali 
hilaa limongolio sababu timongolio 
palacaya. 

10 Naa, wolo sababuulio timongoli 
botia motohilaa moluwali to Allahu 
Taaala wolo longohi tuwaulio uwajibu 
mobuheeto to tahidudua botie, lebe-lebe 
pomao tinenemoyaanto wau penu boli ito 
lohihilao diila mambo mohutu mao uito? 

11 Boliio mao, ito palacaya wau ito 
piloaahu sababu lodehu hilaa li Isa Eeya; 
odito olo timongolio." 

12 Yi malei podoyolo mola ngoaamila 
tahiambua teto. Lapatao timongolio 
malo dungohe olei Barnabas wolei 
Paulus luli lohungguli mao ngoaamila 
u moolinggolabe wau susuu-aliyaalo 
upolu-polutuo u mapilohutu lo Allahu 
Taaala lotimbuludei olimongolio towolota 
lotau-tauwalo bangusa wewo tadiila 
Yahudi. 

13 Tou timongolio yilapato lobisala, tei 
Yakobus loloiya, "Mongo wutato! Nte 
dungohi mai watia. 

14Tei Simon boheli lotombangai woloolo 
mola Allahu Taaala tou bohulio helo 
pootuoto totau-tauwalo tadiila Yahudi, 
wolo makusudu molulaotao towolota 
limongolio tau-tauwalo wewo tamaa 
mowali umati-Lio. 

15 Yito lotuuude lou mapilo nubuwati mai 
lomongo nabi. Sababu woluo tulatuladu 
odie mola, 

16' | apatao uito Wau mamuli meidungga 
mai,' tahuda lo Eeya, 'Wau mamuli 
momongu bele lei Dauda u malo lohubu, 
wau mopoo pioheo tuodio, lapatao muli 
mopotihula mola: 

17 alihu ngoaamila taa donggo ilolabita 
boito mololohe Eeya, pee-peeenta wolo 
ngoaamila bangusa wewo tadiila Yahudi 
tamaa tiliangu-Ú u lowali miliki-Ú.' 
Odi-odieelo mola tahuda lo Eeya, 

18tamaa lopoótaa mai suali boito 
anggadu muloololio mai." 

19 "Oditolio moduduó huhama lowatia," 
ualei Yakobus, "ito diila mowali 
moposuusa tau-tauwalo tadiila Yahudi 

boito tamohudu batanga ode Allahu 
Taaala. 

20 Bo ito musi moluladee mota tuladu 
ode limongolio wau monaseehati alihu 
timongolio diila molamela uaalo najisi u 
mapilo dewo limongolio ode balaahala, 
meaambo molamela tapu lo binatangi 
uilate tilingoloo, meaambo molamela 
duhu! Wau olo alihu timongolio mopo 
halahu batanga monto totoonulalo huhutu 
u huloto. 

21 Sababu butoée Musa maa anggadu 
muloololio mai hepilo bacalio totimiidu 
dulahu Saabati to bebee-leyaalo 
potabiaalo, wau hepilo habari to 
ngoaaamila kota." 

22 Mongo rasulu wau mongo taúwa, 
pee-peeenta wolo ngoaamila pongawaa 
lojamaa boito lolantu u molulaoto dengolo 
lota towolota limongolio tamaa utoliyalo 
ode Antiokhia pee-peeenta wolei Paulus 
wau Barnabas. Yi timongolio malo lulaotao 
olei Silas wolei Yudas tailunte olo Barsabas 
Taduulota botie yito tahimuloa lo ulipu 
towolota lotau-tauwalo tapalacaya to 
Yerusalemu. 

23 Peé-peéenta wolo mongo utolia boito 
timongolio lolao olo tuladu ngopita u 

tingohio odie mola, "Ode ngoaamila 
mongo wutato taa asaliilio mai lonto 
babaa-ngusawalo wewo tadiila Yahudi, 
tahi biluloawa to Antiokhia, Siria wau 
Kilikia. Salamu monto olami, mongo 
rasulu wau mongo tauwa, deuito-yito 
mongo wutatumu. 

24 llodungohe lami woluo dengolo 
lota towolota lami tamaa lonao mola 
ode limongoli wau lopo tolonggalo 
wau lopolingu olimongoli wolo popoo- 
ngajaliyalo limongolio. Lebe-lebe pomao 
ami diila lopoahu mola olimongolio lohutu 
suali boito. 

25 Uitolo sababuulio ami malo dulohupa 
wau ngoaamilalo akolo u mamo lulaotao 
dengolo lota wau molao mola olimongolio 
ode olemu. Timongolio mamonao 
pee-peeenta wolo Wutato Barnabas wolei 
Paulus taotoliango lami. 

26 Taduulota botie yito tamaa lohudu 
nyawa limongolio sababu Eeyanto Isa 
Almasi. 

27 Oditolio, ami molao mola olei 
Yudas wolei Silas ode Mongo wutato. 
Timongoliolo tamaa mopo tunggula 
lohihilao wolo loiya ode limongoli habari u 
tulatuladee todelomo tuladee botie olo. 

28 Rohullah maaakolo -- wau ami olo 
akoro -- alihu timongoli diila mao 
wohialio totoonulalo u wawaa-jibuwaalo 
ulebe mobuheeto wolo u wawaa-jibuwaalo 
u palaluwola botie wambao: 

29 diila mao polamela uaalo umaa 
pilodewo ode balaahala; diila mao 
polamela duhu, diila mao polamela tapu lo 
binatangi uilate tilingoloo, wau pohalaheo 
monto huhuu-hutuwaalo u huloto. Wonu 
timongoli mopohalahu batanga monto 
susuu-aliyaala boito, timongoli malohutu 
u mopiohe. Bo oditopo, pohileaala dua 
moaahu!" 

30 | apatao losalaamua mao, timongolio 
tailaolio boito lomonggato ode Antiokhia. 
Mola teto timongolio loloduo ngoaamila 
pongawaa lo jamaa lotiambu lapatao 
lopobaca mao tuladee boito. 

31 Toú popoo-ngawaalo jamaa boito 
lobaca tuladee boito, timongolio silanangi 
daa tuango tuladu boito uloo liyango hilaa 
limongolio. 

32 Tei Yudas wolei Silas, deúito-yito nabi 
olo, lohiheo hipo bisalawa wolo mongo 
wutato tapalacaya to Antiokhia boito, 
helongohi mao sumangati wau obobuheli 
olimongolio. 

33 | apatao tei Yudas wolei Silas lotibiluloa 
mola teto dengolo mola hiheolio, 
tau-tauwalo tapalacaya to Antiokhia 
boito luli lolao olimongolio wau lopoahu 
olimongolio lopo tunggulao salamu ode 
tau-tauwala talolao mai olimongolio. 

34 [Bo tei Silas lolantu mao u debo 
lotibiluloa to Antiokhia.] 

35Tei Paulus wolei Barnabas olo 
lotibiluloa dengolo mola hiheolio to 
Antiokhia. Mola teto timongolio helo 
ngaajali wau lopohabari tahuda lo Eeya 
pee-peeenta wolo taa dadaata wewolio. 

36 Diila lohiheo lapatio mao tei Paulus 
loloiya odelei Barnabas, "Duloolo ito muli 
momilohe mongo wutato tapalacaya li 
Isa to ngoaamila kota toutoonu umapilo 
habariyanto mao tahuda lo Eeya: alihu 
ito mooonto woloolo mola owowoluwoa 
limongolio." 

37 Tei Barnabas ohilaa modelo olei Yahya 
Markusi, 

38 bo tei Paulus molaasa diila mopiohe 
modelo olei Markusi, tadiila mohuto 
mokalaja pee-peeenta woli mongolio wau 
malo lolaa mao olimongolio to Pampilia. 

39 Yi tei Paulus wolei Barnabas malo 
hahaamawa daa tilinggula pulitio 

timongolio lobuuala: tei Barnabas 
malohama olei Markusi wau lobite wolio 
ode Siprus. 

40 Tei Paulus lolulaoto olei Silas tulusi 
lomonggato wolio lapatio mao mongo 
wutato tato Antiokhia boito lohudu 
olimongolio ode odehu hilaa lo Eeya. 

41 Timongolio olo lomalita Siria wau 
Kilikia; mola teto timongolio helo 
poolotolo hilaa lo jajaa-maaalo. 

] 6 l Tei Paulus lopo tolonga mola 

lononaolio ode Derbe, lapatao ode 
Listra. Mota teto woluo talolai ngota, muri 
li Isa tanggulio Timotius. Tiilolio Yahudi 
ngota, tamalo malacaya li Isa; bo tiyamolio 
taulo Yunani. 

2 Towolota lotau-tauwalo tapalacaya 
tahi biluloawa to Listra wau Ikonium, tei 
Timotius otaawa lotaa dadaata odelo taa 
mopiohe. 

3Tei Paulus motohilaa alihu tei Timotius 
modudua wolio: sababu uito tio loluuna 
olei Timotius. Tio lohutu uito, sababu 
tau-tauwalo Yahudi to madala boito 
ngoaamila motota deu tiyamo lei Timotius 
ngotaalio lo Yunani. 

4Totimiidu kota unilao limongolio, 
timongolio helo potunggulao ode 

tau-tauwalo tapalacaya to pupuu- 
tusaniyalo u matilantu lomongo rasulu 
wau mongo tauwa to Yerusalemu. 
Timongolio helo naseehati tomongo 
wutato tamalo malacaya boito alihu 
modudua wuwuu-uduwaalo boito. 

> Yi jajaa-maaalo boito iloduhenga mola 
lotolo iimanilio, wau timiidu dulahu heilo 
duhenga mola jumulaalio. 

6 Rohullah diila longohi olei Paulus 
wolei Silas mopo loladu tahuda lo Allahu 
Taaala to polopinsi lo Asia. Oditolio nonao 
limongolio pilopo tolonga mola limongolio 
ode madala lo Prigia wau Galatia. 

7 Toú leidungga mola, ode sipatana lo 
Misia, timongolio mohimontala tumuwoto 
ode polopinsi lo Bitinia, bo Rohu li Isa 
lodini olimongolio odito mola. 

8 Oditolio timongolio lolaapata to Misia 
wau tulusi ode Troas. 

9 Huilio mao, to Troas, tei Paulus lodonto 
tuwaulio lobibilohu. Todelomo bibilohio 
boito tio looonto taulo Makedonia ngota 
tihutihula totalulio sambela hemohile lou 
tiootutua alihu tio monao ode Makedonia 
mola motulungi olimongolio. 

10 Lapataó tei Paulus loótoduo mai 
bibilohe boito, ami lato lotidapa-dapato u 

lonao mola ode Makedonia. Sababu wolo 
yakini ami lolantu mao deu Allahu Taaala 
malo poahu olami mopohabari Habari 
Mopiohe boito ode tau-tauwala mola teto. 

11 Ami lololaa mao Troas wau lobite 
tulusi ode Samotrake, wau loombulio mola 
ode Neapolis. 

12 Lonteeto ami ode Pilipi, kota tuwau 
tobohulo madala Makedonia. Pilipi yito 
kiluwaasa bele biluloa saaha li olongia lo 
Roma. Mola teto ami lotibiluloa dengolo 
hui mola. 

13 Todulahu Saabati ami lonaó mota 
ode biihu dutula to bulemengo huhebu 
hulubangi lokota, sababu to pongolaasa 
lami teto woluo tambati potabiaalo duolo 
taulo Yahudi. Lapatao ami malo tihuloo 
wau lobibii-salawa wolo mongobua tahi 
ambua totambati boito. 

14 Ngotaalio limongolio yito tamoo- 
dahangia kaingi lailoumu, tailunte Lidia 
wau asaliilio mai lonto Tiatira. Tio 
motoliango to Allahu Taaala, yi Eeya malo 
ngoliyoo hilaalio alihu tio mololimo wolo 
upilo ngaajali lei Paulus olio. 

15Ti Lidia wau ngotuango belelio 
yiluhualio. Lapatao yilihualio tio loloduo 
olami. Ualio mao, "Wonu Mongo wutato 

molaasa u watia otu-otutuulo maó malo 
malacaya li Isa, toduwolo motihangata 
tobele lowatia." Tulusi tio helo huntula 
alihu ami moduduo hihiilelio. 

16 Todulahee tuwau tou ami donggo 
hinaowa ode tambati poduaalo, ami 
lodunggaya wolo taabua ngota, tio wato. 
Taabua boito kiluwaasa lorohu u moleeto 
umoo laamali popoo-loutiyalo umamei 
dungga mai. Wolo topo laamalia paladu 
lotau, taabua boito hemoo paeeda daa 
odeli mongo tuanilio. 

17 Taabua boito lodudua tulusi wambao 
olei Paulus wau wolami sambela wuwa- 
wuwaatia, "Tau-tauwala botie wato lo 
Allahu Taaala Taa Laba-labaalo molaio! 
Timongolio lonao mai mopootaa to Mongo 
wutato woloolo mola pohuliilio timongoli 
mowali moaahu!" 

18 Dengolo hui mola hiheolio taabua 
boito mololaalaaita hemo nguatia odito. 
Oditolio tei Paulus madiilalo loosabari, 
tilunggula tio maloili, tulusi loloiya mao 
ode rohu boito, "To tangguli Isa Almasi 
waú momalenta olemu polahilo monto 
taabua botie!" Toú boitolo olo rohu boito 
lololaa mao taabua boito. 

19 Tou timongo tuanilio longalati mao 
deú hiangi mongolio upoo tapulalo doi 
madiduú, yi timongolio loheúpa olei 
Paulus wolei Silas, wau duduulotalo diledei 
mongolio ode tanalapa mota pilopo 
taluolio wolo tawaajibu. 

20 Timongolio lopotaluo mao olei Paulus 
wolei Silas ode tahidihima pantungo 
pamalenta lo Roma, lapatao loloiya 
mao, "Tau-tauwala botie taulo Yahudi. 
Timongolio tahelo potoodei tolonggalo 
tokota botie. 

21 Timongolio helo poahu tau moponaó 
adati obobiasa u bubuu-lemenga wolo 
bubuu-tooonto, tau-tauwalo Roma. Ito 
diila mowali mololimo meaanto moduduo 
adati obobiasa boito!" 

22 Taa dadaata olo lodudua loluhu 
olei Paulus wolei Silas: wau tahidihima 
pantungo lo pamalenta malo ngaidinga 
boo u hipakea to rasulu duulota boito 
lapatao lopoahu tau lomuboaa olimongolio 
duulota. 

23 | apatao biluboaa limongolio 
longongotolo mao, timongolio pilo 
tuwotio ode delomo tutupa. Tauwa 
lotutupa ilahulalio lodaha olimongolio 
wolo lotoheetolo mao. 

24 Sababu palenta boito, tauwa lotutupa 
boito malo lahangi olimongolio tohuwali 
lotutupa umola todelomio daa, wau 
lomungu oaati mongolio tobaalaki. 

25 Tanu to tomutaaa lou hui tei Paulus 
walei Silas helodua wau lopolahu mola 
puji poloilaalo momuji ode Allahu Taaala. 
Tahi tahangia wewolio olo helo dungohe 
olimongolio hipolahua mola. 

26 Debolo lotoduwolo mola liluhu 
ulaba-labaalo tutu, tilinggula pundasi 
lotutupa boito olo hilumeulo lo0ohuu. 
Ngoaamila huhebu lotutupa boito lohuo 
wau lalaa-nteyaalo u hipungua to 
ngoaamila tahi tahangia malo lopato. 

27 Tauwa lotutupa boito mailoohea 
lobongu. Tou tio loóonto ngoaamila 
huhebu lotutupa mahi huowa, tio malo 
mahuto wamilio wau mamo tipate wolo 
wamilio boito sababu to lantobio deu tahi 
tahangia boito matilumeteo ngoaamila. 

28 Bo tei Paulus malo nguatia lodohuu- 
huúulo mola, "Diila mao potipate! Amiaatia 
ngoaamila donggo maatia teea!" 

29 Taúwa lotutupa boito malohile tohe 
tulusi tilumetea mota ode delomio, wau 
wolo hulu-huluhelio tio leidumulolo mola 
totalu lei Paulus wolei Silas. 

30 Lapataó tio malodelo olimongolio ode 
bulemengio wau loloiya, "Mongo tuani, 
wolo umusi pohutuo lowatia alihu watia 
moaahu?" 

31 Tei Paulus wolei Silas lolametaó, 
"Pomalacayalo li Isa Eeya! Yio mamoaahu 
-- yio wau ngoaamila taa tobelemu!" 

32 | apatao tei Paulus wolei Silas 
lotombangao tahuda lo Eeya ode tauwa 
lotutupa boito wau ode ngoaamila taa u 
woluo tobelelio. 

33 To tomutaaa lou huilo boito, taúwa 
lotutupa boito lodelo olimongolio 
tulusi lopoo belesi mao papaa-liyaalo 
limongolio. Yi tio wau ngoaamila taa 
tobelelio lato yilihualio. 

34 | apatao tio lodelo mota olei Paulus 
wolei Silas ode belelio wau lopohinta 
uaalo ode limongolio. Tio wau ngoaamila 
ngaalaalio sanangi daa sababu timongolio 
botia palacaya to Allahu Taaala. 

35 Loombulio mola dimodupo, tahidihima 
pantungo pamalenta lo Roma malolao 
mota pulisi ode tutupa u lopo tunggulao 
palenta alihu tei Paulus wolei Silas 
lopatolo. 

36 Taúwa lotutupa boito lopoótaa mao 
suali boito odelei Paulus. Tio malo loiya, 

"Mongo tuani, tahidihima pantungo lo 
pamalenta malo malentai u molopata 
tomongo tuani. Botia mongo tuani 
mamowali mohualingo. Hinta moaahu 
todalalo!" 

37 Bo tei Paulus loloiya ode pulisi tahi 
otuugasia boito, "Ami walao lipu lo Roma. 
Lou diilalo bilutoio ami mabiluboalio totalu 
lotaa dadaata wau tiluwotio ode tutupa. 
Wau botia timongolio meinao olami wolo 
poo-poooyo? Ami diila mohuto! Peinaoi 
mai lohihilao tahidihima pantungo lo 
pamalenta boito odia mai u molopata 
olami." 

38 Pulisi tahi otuugasia boito lopo 
duloheo suali boito ode tahidihima 
pantungo pamalenta lo Roma. Toú 
tahidihima pantungo lo pamalenta boito 
loodungohe deu tei Paulus wolei Silas 
walao lipu lo Roma, timongolio mailoohe. 

39 | apatao timongolio malonaó mota 
lohile maaapu olei Paulus wolei Silas, 
lapatao lodepita olimongolio duulota 
yilumualao lonto tutupa, wau lohile mao 
alihu timongolio monaoolo monto kota 
boito. 

40 Tei Paulus wolei Silas lololaa mao 
tutupa boito tulusi lonao ode bele li Lidia. 

Lapatao lodunggaya wolo tau-tauwalo 
tapalacaya mola teto, wau helongohi mao 
sumangati olimongolio, tei Paulus wolei 
Silas lomonggato. 

] 7 l Tei Paulus wolei Silas lotolonga 
mola lononao limongolio loli 
Ampipolis wau Apolonia tulusi leidungga 
mola ode Tesalonika. Mola teto woluo bele 

potabiaalo taulo Yahudi. 

“Yi tei Paulus olo lonaó mota ode bele 
potabiaalo boito -- debo odelo ubiasa 
hepo hutuolio wonu woluo bele potabiaalo 
ngowale taulo Yahudi -- lapatao lotuuloa 
pikiilangi wolo tau-tauwalo teto pasali 
lo aaa-yatiyaalo lo Kitabi. Tio helohutu 
uito poootolu tutuuntunga mola timiidu 
Saabati. 

3 Lotimbulude to aaa-yatiyaalo lo Kitabi 
boito tio helo poopatatao wau lopobukuti 
deú Olongia Tamoo-poaahua tapilo danti 
lo Allahu Taaala palalu modutolo wau 
muli tumumulai monto opopate. "Ti Isa 
tahe pilohabari lowatia olimongoli boito, 
maa Tiolo Olongia Tamoo-poaahua tapilo 
danti-Lio,” ualei Paulus. 

4Dengolo lota malowali palacaya tulusi 
lodudua olei Paulus wolei Silas; odito 
olo ngojumulaa daa tau-tauwalo Yunani 

tamoohe to Allahu Taaala, wau dadaata 
poli mongobua tahimuloa lo ulipu. 

> Bo tau-tauwalo Yahudi lohiihia. 
Timongolio malo tiangai tau-tauwalo 
tadiila tantu tambati poti biluloalio wau 
kalajaalio to dadaa-lalaalo wau lopo 
tihulao woomboa tamoo-tolonggaloa. 
Lapatao timongolio helopo tolonggalo 
ngoilanggubu kota boito wau maloluhu 
bele ngotaalio tapalacaya tailunte Yason u 
mololohe olei Paulus wolei Silas, sababu 
timongolio ohilaa modelo olei Paulus wolei 
Silas ode bulemengio potaluolio wolo taa 
dadaata. 

6Bo tou timongolio diila loódungga 
olei Paulus wolei Silas, yi timongolio 
malo dedea olei Yason wau dengolo lota 
tapalacaya wewolio ode talu lo tahidihima 
pantungo taokawasa tokota boito. 
Timongolio malonguatia, "Tau-tauwala 
botie helohutu tolonggalo toú toonulalo 
mao! Botia kotaanto olo manilao mai 
limongolio, 

7 wau tei Yason malo lolimo olimongolio 
tobelelio. Timongolio ngoaamila malo 
lambanga totoonulalo putusani li Kaisari 
lo Roma, sababu timongolio hipoloiyawa 

deu donggo woluo poli olongia wewo 
tailunte Isa." 

8Wolo tataa-heyaalo boito timongolio 
heloo buluhuta totaa dadaata wau 
tahidihima kawasa tokota boito. 

9 Lapataó tahidihima kawasa boito 
malo poahu olei Yason wau tau-tauwalo 
tapalacaya wewolio boito helo mayali doi 
pongaku. De lapatao uito bolo timongolio 
yilopatio. 

10 Toú hui boito tau-tauwalo tapalacaya 
tokota boito leinao olei Paulus wolei 
Silas ode Berea. Leidungga mota odito 
tei Paulus wolei Silas lonaó ode bele 
potabiaalo Yahudi. 

11 Tau-tauwalo to Berea lebe lohuo 
hilaa limongolio wolo tau-tauwalo 
to Tesalonika. Wolo sanangi lohilao 
timongolio helo dungohe habari pasali 
li Isa, wau timiidu dulahu timongolio 
hemotulete Kitabi alinu motota mao wolo 
u hepo ngaajali lei Paulus boito otutu. 

12 Dadaata towolota limongolio palacaya 
li Isa, wau diila bo ngoidi tau-tauwalo 
Yunani tahimuloa lo ulipu, tapalacaya; 
mopio mongobua meaalo mongo lolai. 

13 Tou tau-tauwalo Yahudi to Tesalonika 
loodungohe deu tei Paulus helo pohabari 


KISAH PARA RASUL 17.14-18 116 


olo tahuda lo Allahu Taaala to Berea, 
timongolio olo lonao mai ode Berea 
wau helo popatu wau helohutu mao 
totau-tauwala teto lowali balisa. 

14 Ali-alihu mongo wutato to Berea boito 
malo depita olei Paulus ode pentadu, 
hiambola tei Silas wolei Timotius debo 
bilubiluloa tokota boito. 

15 | apatao lodepita olei Paulus demola 
Atena, mongo wutato boito luli lohualingai 
ode Berea wolo lodelo mai tahuli lonto olei 
Paulus alihu tei Silas wolei Timotius huaa 
mohunuhe mola olio. 

16 Toú tei Paulus donggo hemohima olei 
Silas wolei Timotius to Atena, hilaalio 
siluukali loóonto mao kota boito polupolu 
lo bubuu-iyaalo. 

17 Masababu uito tobele potabiaalo, 
tei Paulus lotuuloa pikiilangi wolo 
tau-tauwalo Yahudi wau tau-tauwala 
wewolio tahi poluboa Allahu Taaala 
mota teto. Odito olo to papaa-taliyaalo 
ngohui-ngohui tio hemo tuuloa pikiilangi 
wolo timiidu taa woluo teto. 

18 Guguu-ruwaalo alilani Epikuros wau 
alilani Stoa helo susuualia olo wolio. 
Dengolo lota limongolio hipoloiyawa, 
"Wolo otaawa lotau botie? Pongototalio 

bo ngoidi, bo tio dadaata bisalaalio!" 
Dengolo lota tawewolio hipoloiyawa, 
"Oontonga mao tio hemo pohabari 
pasali lo dedeewaalo bangusa wewo." 
Timongolio loloiya odito, sababu tei 
Paulus helo bisala pasali li Isa wau pasali 
loú muli tumumulai monto opopate. 

19 Tulusi timongolio malodelo olei 
Paulus ode dudunggaya mola tohuludu 
Areopagus. Mola teto timongolio loloiya 
mao olio, "Otohilaa lami modungohe 
pongaajali bohu u hepo habariyomu boito. 

20 Sababu yió heloóowoli susuu-aliyaalo 
umoo linggolabu tobulonga lami. 
Masababu uito ohilaa otaawa mao lami 
boliilio." 

21 (Sababu ngoaamila taulo Atena wau 
tahideelia tahi biluloawa teto ohilaa daa 
mopoo pulita wakutu uperei limongolio 
bo modungohe wau mobisala pasali lo 
susuu-aliyaalo u bohu.) 

22 Toú tei Paulus tilimihulaó totalu lo 
tahiambua to Areopagus boito, tei Paulus 
loloiya mao, "Wuu tau-tauwalo Atena! To 
pomilohu lowatia deú todelomo ngoaamila 
suali timongoli tutuulio tutu o agama. 

23Sababu toú watia lolontale mota 
topalito kotamu wau helo pootuoto tataa- 

mbatiyalo potabiaamu, watia loóonto 
olo tambati tuwau uhepo dewowalo 
bake: totambati boito tulatuladu, 'Duolo 
Allahu Taaala Taa Diila Otaawa.' Naa, 
Allahu Taaala tahe tuboo limongoli bo 
diila oonuhe limongoli boitolo, tahepo 
habariyou mai olimongoli. 

24 Allahu Taaala tamalo powali mai dunia 
botie wolo totoonulalo tuangio, Tiolo Eeya 
lohulungo wau dunia. Tio diila bilu-biluloa 
todelomo bebee-leyaalo lobui u pilohutu 
lomanusia. 

25 Tio olo diila palalu bantua lomanusia, 
sababu maa Tiolo talongohi mai 
tutumulo wau napasi wau totoonulalo u 
hitua-tuawua ode manusia. 

26 Lonto ngotaalio lomanusia pilohutu- 
Lio mai ngoaamila bangusa wau lopoahu 
olimongolio lotibiluloa to ngoilanggubu 
dunia. Tiolo olo talolantu tumulalo mai 
bohulio, omolua wau toutoonu timongolio 
mowali tumumulo. 

27 Allahu Taaala lohutu mai uito alihu 
timongolio mololohe o-Lio. Pohileaala 
dua timongolio modunggaya wo-Lio 
tou timongolio donggo hemo lolohe 
o-Lio. Bo tutuulio tutu Allahu Taaala diila 
molamingo monto olanto ngota-ngota. 

28 Debo odelo u heloiya lotau, 'Ito 
hitumula wau hiooliyoa wau woluo 
todunia botie sababu okokawasa-Lio!' 
Tutuuwauwa olo lou heloiya lo dengolo 
lota tamoo-sairia limongoli. Timongolio 
loloiya, 'Ito ngoaamila yito mongo 
wala-lo." 

22 Naa, sababu ito yito mongo 
walao Allahu Taaala, diila mowali 
ito monganggapu Allahu Taaala yito 
tutuuwauwa debo odelo bui upilohutu 
monto hulawa meaalo talaa meaalo botu 
upilohutu modudua pongotota lomanusia. 

30 Wakutu ohulodunto boito maa 
ilolipata lo Allahu Taaala, bo botia Tio 
lomalentai ngoaamila tau to ngoilanggubu 
dunia molilihu monto duduu-sawaalo 
limongolio. 

31 Sababu Tio malolantu mai wakutu 
tuwau u momutoo ngoilanggubu 
dunia botie wolo aadili. Tuugasi boito 
mapohutuo lo ngotaalio tamaa tilulaoto 
Allahu Taaala u mohutu mao suali boito. 
Wau alihu ngoaamila tau yakini losuali 
boito, Allahu Taaala maluli lopo tumulai 
tau boito lonto opopate!" 

32 Toú tau-tauwala boito loódungohe 
pasali loú muli tumumulai toú mailate 

mao, woluo towolota limongolio tahe 
lopoiii mao olei Paulus. Woluo olo talo 
loiya, "Ami ohilaa modungohe Wutato muli 
mobisala mai pasali losuali botie." 

33 | apatao tei Paulus malo lolaa mao 
dudunggaya boito. 

34 Bo woluo towolota limongolio talo 
tiwambao odelei Paulus wau palacaya li 
Isa, to wolotalio: tei Dionisius pongawaa 
majalisi lo Areopagus, wau taabua ngota 
tailunte Damaris, wau dengolo lota 
tawewolio olo. 

] 8 | Lapatao uito tei Paulus lololaa mao 

Atena wau lonao ode Korintus. 

2 Mota teto tio lodunggaya wolo taulo 
Yahudi ngota tailunte Akwila, asaliilio mai 
lonto lipu lo Pontus. Tei Akwila boheli 
leidungga mai lonto Italia wolo dilelio 
ti Priskila. Timongolio lonao mai ode 
Korintus sababu ti Kaisari Klaudius malo 
poahu ngoaamila taulo Yahudi lumualo 
lonto Roma. Tei Paulus lonao mota 
lobiilohe woli mongolio duulota, 

3 lapatao lotibiluloa mota teto woli 
mongolio wau helo kalaja pee-peeenta 
woli mongolio, sababu mato lopopeehu 
limongolio tutuuwauwa wolei Paulus, 
deuito-yito mohutu kema. 

4Bo totimiiidu dulahu Saabati, tei Paulus 
hemonao mota hemo bibiisalawa tobele 
potabiaalo u mohutu tau-tauwalo Yahudi 
meaalo tau-tauwalo Yunani, palacaya li 
Isa. 

> Toú tei Silas wolei Timotius leidungga 
mai lonto Makedonia, tei Paulus lopohuna 
mao ngoaamila tembolio helo pololadu 
habari lonto Allahu Taaala ode tau- 
tauwalo Yahudi deu ti Isaalo boito Olongia 
Tamoo-poaahua tapilo danti mai lo Allahu 
Taaala. 

6 Bo sababu tau-tauwala tulusi wambao 
hemo tehengi wau hemo hente@a olio, 
yi tei Paulus lopongee peaahuo lonto 
boolio odelo tuoto u mopoeela totala 
limongolio. Tio loloiya, "Wonu timongoli 
topotala, tingga totala limongoli lohihilao! 
Diila otaawau! Tumulalo mai botia wau 
mamonao ode tau-tauwalo tadiila Yahudi." 

'Lapatao tei Paulus malo lolaa mao 
olimongolio wau lonao mota lotibiluloa 
tobele u titiilia wolo bele potabiaala boito. 
Bele boito bele longotaalio tadiila Yahudi, 
bo tio hemolubo Allahu Taaala. Tanggulo 
tau boito tei Titus Yustus. 

8 Bo tei Krispus, taúwa lobele potabiaala 
boito wolo ngoaamila mongo ilaatolio 

palacaya li Isa Eeya. Wau dadaata olo 
tau-tauwalo Korintus wewolio lodungohe 
habari upilo tunggulai lei Paulus, wau 
timongolio palacaya li Isa lapatao 
yiluhualio. 

2Toú huilio tuwau todelomo tuwaulio 
lobibilohe, Eeya lotahuda mai odelei 
Paulus, "Diila mao oohe! Pobisalaalo tulusi 
wau diila mao potipoooyo. 

10 Sababu Wau peé-peéenta wolemu. 
Diaaluo penu boli ngotaa mao tamoohutu 
mai u moleeto olemu, sababu ngohuntua 
taa tokota botie yito tautau-U." 

11 Masababu uito tei Paulus malo tibiluloa 
to Korintus ngotaunu wau ngoputu 
hiheolio wau helo ngaajali tahuda lo 
Allahu Taaala toli mongolio. 

12 Tou tei Galio lowali gubolonulu lo 
Akhaya, tau-tauwalo Yahudi lotituwau 
helo tehengi olei Paulus wau lodelo olio 
ode bubutoo. 

13 Timongolio lopo dudulao lo dudulohe 
botie, "Tau botie helo heinga taa dadaata 
alihu molubo Allahu Taaala wolo pohuli u 
bubuu-lemenga wolo butoee Musa!" 

14 Odito tei Paulus mamo lametab, tei 
Galio malo loiya ode tau-tauwalo Yahudi, 
"Wuu tau-tauwalo Yahudi! Wonu upilopo 

dulohei mai botie tuwaulio lou totala 
meaalo tuwaulio lou moleeto, memangi 
patutilio wau sabari modungoheo pilopo 
dulohumu mai botie. 

15Bo utie yito polohaamawa pasali 
lo tataa-heyaalo wau tataang-gulalo 
boli bubuu-tooomu lohihilao! Oditolio 
timongoli tamusi mopoo lapatao. Wau 
okabalatani momutoo susuu-aliyaalo u 
odie botie!" 

16 apatao tei Galio lopolualaó 
olimongolio ode bulemengio. 

17 Yi timongolio malo heupa olei 
Sostenes, tauwa lobele potabiaalo boito, 
wau lomate olio totalu lomeja bubutoo. Bo 
tei Galio diila lomaduli sama-samaata to 
suali boito. 

18 Lapataó uito tei Paulus donggo lohiheo 
mola lotibiluloa to Korintus. Lapatao tio 
loloiya mao hinta moaahu mobuuala 
totau-tauwalo tapalacaya teto, tulusi 
malobite wolei Priskila woli Akwila ode 
Siria. To Kengkrea, tei Paulus longuluhu 
huwoio umaa hilulialio lowali hilumayao 
sababu dantilio to Eeya. 

19 Tou leidungga mola ode Epesus, 
tei Paulus lololaa mao olei Priskila woli 
Akwila, tulusi tilumuwoto ode bele 

potabiaalo wau helotuuloa pikiilangi wolo 
tau-tauwalo Yahudi mota teto. 

20 Pilohile limongolio alihu tio motibiluloa 
mohiheo woli mongolio, bo tio diila 
lohuto. 

21 Penu boli odito, toú mamo monggato, 
malo loiya tio, "Wonu Allahu Taaala potala 
mopoluasi, watia muli mohualingai odia." 
Lapatao loloiya mao odito, tio lomonggato 
lonto Epesus. 

22 | apatao tio lotuhuta mola to Kaisarea, 
tio lonao ode Yerusalemu mota longohi 
salamu tojamaa mota teto, lapatao tulusi 
ode Antiokhia. 

23 [| apatao lotibiluloa teto dengolo 
mola hiheolio, tio luli lomonggata mola 
lomilohe madala lo Galatia wau Prigia 
u helo poolotolo iimani lotau-tauwalo 
tapalacaya. 

24 Toú boito, malonaó mai ode Epesus 
Yahudi ngota tapilo tutulio to Aleksandria, 
tailunte Apolos. Tio motota mobisala wau 
mongalati daa pasali lotuango Kitabi, 

25wau mailaa-jaliilio u motota mao 
pongaajali tomimbihu li Isa. Yi wolo 
sumangati uwali-walihuhu tio helo 
ngaajali wolo moulintapo pasali li Isa, 


KISAH PARA RASUL 18.26-19.1 125 


eleponu heli popolihu lei Yahya wambao u 
otaawalio. 

26Wolo buheli tei Apolos malo lumula 
lobisala tobele potabiaalo wau tou tei 
Priskila woli Akwila lodungohe pongaa- 
jaliilio, timongolio malodelo olio ode bele. 
Mola teto timongolio lotombangao olio 
wolo lebe tiluhata mao pasali patuju lo 
Allahu Taaala u mopoaahu mai manusia 
motimbulude li Isa. 

27 Lapataó tei Apolos omakusudu 
monao mola ode Akhaya. Yi tau-tauwalo 
tapalacaya li Isa to Epesus malolao mola 
tuladee tomongo wutato tapalacaya to 
Akhaya alihu timongolio mahuto mololimo 
olei Apolos. Wau tou tei Apolos leidungga 
mola ode Akhaya, bubantulio malo 
ilaalo ilohuna daa ode tau-tauwala u 
sababu odehu hilaa lo Allahu Taaala malo 
malacaya li Isa. 

28 Sababu wolo otilihula daa tei Apolos 
loolaaheo tau-tauwalo Yahudi todelomo 
bubuutola moduduo huhamaalio ngota- 
ngota. Wau tio helo pobukuti mao wolo 
aaa-yatiyaala lo Kitabi deu ti Isaalo 
Olongia Tamoo-poaahua tapilo danti mai. 
] 9 'Tou tei Apolos donggo mola to 

Korintus, tei Paulus donggo hemo 

lontale kambungu tomadala boito lapatao 
leidungga mola ode Epesus. Mola teto 
tio lodunggaya wolo dengolo lota tamalo 
malacaya li Isa. 

“Tio lohintu mao olimongolio, "Wolo 
Mongo wutato botie malo lolimo Rohullah 
tou timongoli palacaya li Isa?" Timongolio 
lolametao, "Diipo. Tumbao diipo peeenta 
mao amiaatia loodungohe deu woluo 
Rohullah." 

3"Wonu odito, wolo polihu lotatoonu 
timongoli yilihualio?" yilintu mao lei 
Paulus. "Wolo polihu lei Yahya," tametao 
limongolio. 

4Lapatao tei Paulus loloiya mao, "Tei 
Yahya helo polihu tau u mopoo patatai 
deú tau-tauwala boito malo lilihu lonto 
duduu-sawaalo limongolio. Bo sambela 
uito olo tei Yahya helo pootaa ode 
tau-tauwalo Isirailu deú timongolio musi 
palacaya to Taa mamei dungga mai 
lapatao tio, deuito-yito ti Isa." 

> Toú timongolio loóodungohe uito, 
timongolio mailihualio to tangguli Isa 
Eeya. 

6Wau toú tei Paulus lopodutu uluúlio 
toitaati mongolio, Rohullah longaawasa 
mai olimongolio, lapatao timongolio 

lolumulo lobisala todelomo babaa- 
hasawaalo umoo linggolabu wau helopo 
tunggulo habari lonto Allahu Taaala. 

7 Jumulaa limongolio ngoaamila woluo 
tanu mopulaa duulota. 

8Tolo hula mola hiheolio tei Paulus tulusi 
helo bisala lou buheli ode tau-tauwala 
tobele potabiaalo wau helo susuu-alia woli 
mongolio u lopoyakini mao olimongolio 
pasali woloolo mola Allahu Taaala 
momalenta odelo Olongia. 

9 Bo dengolo lota towolota lotau-tauwala 
boito baangiola wau diila mohuto 
palacaya. Totalu lo ngoaamila tahiambua 
teto hilantia limongolio pongaajali pasali 
lanjana lo Allahu Taaala, mopoaahu 
manusia motimbulude li Isa. Masababu 
uito tei Paulus lololaa mao olimongolio, 
tulusi lonao wolo tahidudua li Isa ode 
huwali leidaa lokulia lei Tiranus. Mota teto 
ngohui-ngohui tio helo susuu-alia wolo 
tau-tauwalo. 

10 Hepilo hutulio uito diila obuntoolio 
dulo taunu mola hiheolio tunggula 
ngoaamila tahi biluloawa to polopinsi 
Asia, mopio taulo Yahudi meaambo taa 
bangusa wewo, ngoaamilalo helo dungohe 
tahuda lo Eeya. 

11 Allahu Taaala helohutu mai totoonulalo 
moolinggolabe upolu polutuo lotimbulude 
tolei Paulus. 

12 Wonu leto meaanto kaini pobintolo 
wohuta u boheli peeenta pilomake lei 
Paulus deloolio ode tahi ngongota, 
ngongoti mongolio mooli, wau rohu lolati 
olo molahi monto olimongolio. 

13 Woluo dengolo lota hulango lo 
Yahudi talonao ode utoonulalo mao, helo 
polahi roroo-huwaalo umoleeta lonto 
tau-tauwalo. Mongo hulango boito helo 
himontala olo lomake tangguli Isa Eeya 
lopohinggi rohu lolati boito. Timongolio 
loloiya ode roroo-huwaala lolati boito, "To 
tangguli Isa tapilo habari mai lei Paulus 
boito, waú mopohinggi mao olimongoli!" 

14Woluo pitulota walaó mongo lolai 
longotaalio li iimamu tauwa, tailunte 
Sekewa, tahe lohutu mao suali debo odelo 
uito. 

15 Bo rohu lolati boito loloiya olimongolio, 
"Otaawaú ti Isa wau olo tei Paulus otaawaú, 
bo timongoli botie tatoonu?" 

le Tulusi tailo tuanga lolati boito 
tilumayango wau lodangapo olimongolio 
wolo palangi daa tilinggula timongolio 
tilumeteo lonto bele boito lou pipiilalia 

wau lou hilaalawa, sababu boo limongolio 
kilaidingio lonto wawaai mongolio. 

17 Ngoaamila taulo Yahudi wau taa 
bangusa wewo tahi biluloawa to Epesus 
loodungohe ulotoduo boito, lapatao 
timongolio mailoohe. Yi tangguli Isa Eeya 
malebe hepo pujiaalio. 

18 Ngohuntua tamalowali palacaya li Isa, 
lonao mai helongaku totalu lotaa dadaata 
totoonulalo huhutu limongolio tou yilalu 
mao. 

19 Wau timongolio tabiaasa hemo 
ponao lo ilimi mojinaka totau, malo 
himoa bubuu-kuwaalo limongolio wau 
pilobulio totalu lotaa dadaata. Halaga lo 
bubuu-kuwaalo boito wonu jumulaalo 
ngoaamilalo tanu limo lopulu lolihu doi 
talaa. 

20 Odieelo mola wolo pohuli upolu- 
polutuo boito tahuda lo Eeya helebe 
lololadu lomola wau helebe lolotolao 
heingio. 

21 Lapataó popoo-loutiyalo boito, tei 
Paulus malolantu u monao mola ode 
Makedonia wau Akhaya lapatao tulusi ode 
Yerusalemu. "Lapatao odito mola," ualei 
Paulus, "Watia musi monao ode Roma." 

22 Yi tio malolao duulota tamoohiyowa 
olio, deúito-yito tei Timotius wolei Erastus 
u lonao mola ode Makedonia, sambela 
uito tio donggo loti biluloopo dengolo 
tembo mola hiheolio to polopinsi Asia. 

23 Tanu tou boitolo lotoduo mai 
tolonggalo daa to Epesus sababu 
pongaajali pasali li Isa. 

24 Sababu tokota boito woluo ngotaalio 
tamoomania talaa tailunte Demetrius, tahe 
mohutu u mohaamawa wolo bele ode Dewi 
Artemis. Kelakela lotau boito heloo toduo 
tilapula uleidaa ode tahi pokalajaalio. 

25 Masababu uito tio longambu mai 
tahi pokalajaalio pee-peeenta wolo tahi 
pokalajawa pani lotalaa wewolio, tulusi 
loloiya mao, "Mongo wutato! Otaawa lo 
Wutato deú ito hemoo toduo mai tilapulo 
monto kalaja botie! 

26 Botia maa iloontonga lo Wutato wau 
lodungohe lohihilao wolo u hepilohutu lei 
Paulus boito. Tio loloiya dei dedeewaalo 
u pilohutu lomanusia sama-samaata diila 
dewa. Wau tio maloohutu totaa dadaata 
palacaya to pongaajalilio, wau diila bo 
wambao tewe to Epesus, bo ngopee to 
ngoilanggubu madala lo Asia olo. 

27 Topotalalio yito deú polokela-kelanto 
botie mamoo toduo mai tanggulo u 
moleeto. Wau diila bo uito wambao, bo 
bele li Dewi Artemis olo maa anggapuolio 
diila ohuna wau odudaalio poduduu- 
taaalio; lebe-lebe pomao tio dewi u 
hepujaa lo ngoaamila tau to Asia wau 
ngoilanggubu dunia!" 

28 Odito tau-tauwalo boito loódungohe 
uito malopatu hilaa limongolio, tulusi 
timongolio mahi wuwa-wuwaatia, 
"Pomaluu-tutuolo mola Artemis, dewi 
taulo Epesus!" 

29 Yi tolonggalo boito lololadu lomola 
ode ngoilanggubu kota. Lapatao woomboa 
lo tahipo tolonggaloa boito malo heupa 
olei Gayus wolei Aristarkus, deuito-yito 
tau-tauwalo Makedonia tahe lohiyo 
olei Paulus todelomo nonaolio, lapatao 
lodedea mola olimongolio ode tanalapa 
lokota boito. 

30 Tei Paulus ohilaa tumuwoto modudua 
olimongolio, bo tau-tauwala tapalacaya li 
Isa mola teto lodini olio. 

31 Dengolo lota taduduulaa lo polopinsi 
Asia boito olo, tasasaa-habatia wolei 
Paulus, malo poahu tau lopootaa olei 

Paulus alihu tio diila mopobilohe batanga 
to tanalapa boito. 

32 Tou boito tau-tauwalo tadonggo 
hiambua to tanalapa boito malowali 
ambulati daa. Woluo talo nguatia odie, 
woluo talo nguatia odito, sababu odaata 
limongolio diila motota wolo sababuulio 
timongolio helo ambua teto. 

33 Ngotayadu lotau-tauwala boito hemo 
lantobu deu tei Aleksander tapilo timuatai 
leeto, sababu tiolo tahe yiluntulalio 
ode talu lotau-tauwalo Yahudi. Yi tei 
Aleksander malongohi mota isalati lo 
uluulio u leiwohi mai tembo mopoduulua 
batanga totalu lotau-tauwala boito. 

34 Bo odito timongolio loóonto deu tio 
taulo Yahudi, timongolio malo nguatio 
peeentalo mola wolo daa-daaalo mao, 
"Pomaluu-tutuolo mola Artemis, dewi 
taulo Epesus!" 

35 Mapulitio dulutuli lokota lowali lopo 
duootao taa dadaata boito. Tio loloiya 
mao, "Tuango lipu lo Epesus! Ngota-ngota 
motota deú Epesus wambao kota u 
hemolaala bele li Dewi Artemis wau botu 
mantali umodehu mai monto hulungo. 

36 Diaaluo penu boli ngota maó tamowali 
mobatata suali boito. Sababu uito 

potipooyolo mola wau diila mao pohutu u 
hitua-tuawua wolo majanunu. 

37 Tau-tauwala botie, dilelo limongoli 
odia mai diila bo sababu timongolio 
malo lambata bele lodewa meaalo sababu 
timongolio malohina dewinto. 

38 Wonu tei Demetrius wolo tahi 
pokalajaalio boito odudulohe tuwau 
to tahingota-ngotaawa, hulia maó 
timongolio modelo palakalalio boito ode 
bubutoo. Bubutoó huohuo u mololimo 
olimongolio wau tahidihima pantungo lo 
pamalenta olo laito woluo. 

39 Bo wonu donggo woluo poli hitua- 
tuawua wewolio u otohilaa limongoli, uito 
musi poolapatolo todelomo dudunggaya 
lotaa dadaata alihu saaha. 

40 Sababu wolo u motoduo mai todulahee 
botie mowali mopo topotala olanto. Ito 
mowali potuludelio hemo potoodei polo 
malakala, sababu ito diila o alasani penu 
boli tuwau mao u mopobanali tolonggalo 
botie.” 

41 Lapatao loloiya u ngoaamilalo boito, 
tidulutuli lokota boito lopoahu totaa 
dadaata boito lohualingo. 

l Tou owowoluwoa to Epesus luli 
2 0 loduooto mola, tei Paulus longambu 

mai jamaa wau helongohi sumangati 
olimongolio. Lapatao tio loloiya mao hinta 
moaahu mobuuala, tulusi tio lohumbuta 
mola nonaolio ode Makedonia. 

2 Tio lonaó mola ode lilii-puwaalo 
Makedonia wau helo naseehati mao 
dadaata totau-tauwalo tapalacaya li 
Isa mola teto wau longohi sumangati 
olimongolio. Lapatao tio lonaó ode Yunani. 

3 Tolo hula mola hiheolio tio mola teto. 
Lapatao tou tio donggo hemo podapato 
u mobite mola ode Siria, woluo mai 
habari deú tau-tauwalo Yahudi donggo 
hipo heeluma u momate olei Paulus 
mate-mateelo mao. Masababu uito tio 
lolantu mao u muli mohualinga moli 
Makedonia. 

4Tei Sopater walaee Pirus u asaliilio mai 
lonto Berea lonao pee-peeenta wolio; 
odito olo tei Aristarkus wolei Sekundus 
taulo Tesalonika, wau tei Gayus taulo 
Derbe. Tei Timotius olo tei Tikhikus wolei 
Tropimus, tau-tauwala lonto polopinsi 
Asia. 

> Timongolio lotitimulo wolami lapatao 
mola lohima olami to Troas. 

6 Lapataó Rameyangi lo Roti Diila Oragi, 
ami malobite lololaa mao Pilipi. Limo hui 

mola lapatio mao ami luli lotiambu woli 
mongolio mola to Troas. Mola teto ami 
lotibiluloa ahadilio tuwau. 

'Tohuilo ahadi ami lotiambu u molamelo 
pee-peeenta debo odelo tamohutato. Tei 
Paulus helo bibiisalawa wolo tau-tauwalo, 
sababu loombulio mola tio oniyati mamo 
monggato. Tunggula lo tomutaa lou hui 
tei Paulus helo bisala tulusi. 

8 Tohuwali u belebelea toitaato, 
tambati upilo tiambua lami boito, otohe 
ngohuntua. 

2Tabohulotau ngota tailunte Eutikhus 
hulohuloaa to tutuloa. Sababu tei 
Paulus diila lopo huhe-huheli lobisala, 
tabohulotau boito malo diduto daa 
tunggula tio leituluhu to tutuloa boito, 
lapataó lodehu mola ode walungo lonto 
belebelea otolulio. Toú bilintaio mao 
limongolio, tio mailate. 

10Bo tei Paulus lolaahe mola ode 
walungo, lapatao lopo wombaheo 
batangalio odeitaato lo tabohulotau 
boito wau longooodeo. Tei Paulus loloiya 
mao, "Diila mao polawalo, tio donggo 
tumutumulo!" 

11 Lapatao tei Paulus luli lobotula mola 
odeitaato, tulusi lolaya-layadeo roti wau 

lamelo pee-peeenta. Lapataó lohiheo mola 
bibiisalawa wolo tau-tauwala tunggula 
dimodupo, tei Paulus lomonggato. 

12 Tau-tauwala boito lodelo tabohulotau 
tatumu-tumulo boito luli lohualinga ode 
belelio. Timongolio lootoduo mai sanangi 
wau iloliyanga daa. 

13 Ami lonaó mola ode kaapali lapatao 
lobite leimulo ode Asos u lolutulo olei 
Paulus ode kaapali mola teto. Tio malo 
ngaatulu odito sababu tio maodito mola 
moli dalalo tudulio. 

14Lapataó lodunggaya mao to Asos, tei 
Paulus huaa lotitae tokaapali tulusi ami 
lobite mola ode Matilene. 

15 Tou mola teto ami luli lobite poli, wau 
loombulio mola leidungga ode tambati u 
tataalua wolo Khios. Ngonulio mola ami 
leidungga to Samos wau ngohui lapatio 
mao to Miletus. 

16 Tei Paulus malolantu udiila mohepita 
to Epesus, alihu diila mopoluhi lowakutu 
tomadala lo Asia. Hiambola wonu mowali 
otohilaalio ngointa mola meidungga ode 
Yerusalemu to Dulahu Buka Pantekosta. 

17 Lonto Miletus tei Paulus lolao mola 
habari ode Epesus u lohile mongo tauwa 
lojamaa mola teto mai modunggaya wolio. 

18 Tou timongolio leidungga mai, tei 
Paulus loloiya mao olimongolio, "Otaawa 
lo Mongo wutato deu woloolo mola watia 
tumutumulo ngotilonggadu botie towolota 
limongoli tumulalo mai tobohulo dulahu 
watia leidungga mai to Asia. 

19 Wolo dupadupapa lohilao wau wolo 
hehe-heheeta ponu dadaata, watia helo 
kalaja ode Eeya tohuungo polodutolo u 
helo toduo mai olaatia sababu lanjana u 
moleeto lotau-tauwalo Yahudi. 

20 Otaawa lo Wutato deu watia diila 
mopomomu-momu helo pootaa mai 
olimongoli wolo u ohuna olimongoli. 
Watia helo ngaajali olimongoli totimiidu 
dudunggaya lo ulipu to bebee-leyaalo. 

21 Mopio ode tau-tauwalo Yahudi meaalo 
ode tau-tauwala bangusa wewo watia laito 
hemopoeela alihu timongolio molilihu 
monto duduu-sawaalo limongolio wau 
monao mai ode Allahu Taaala, wau 
palacaya li Isa Eeya. 

22 Botia u modungoheó palenta lo 
Rohullah, watia monao ode Yerusalemu. 
Wau diila otaawa lowatia wolo u 
mamotoduo mai olaatia mola teto. 

23 Bo wambaó u otaawa lowatia 
deú to timiidu kota, Rohullah malo 

popintalo lopootaa mai olaatia, deu watia 
matumuwoto ode tutupa wau mamo 
dutolo. 

24 Bo watia diila pandungi wolo tutumulo 
watia botie, asali watia mowali mopoo 
lapato tuugasi upilo malacaya mai li Isa 
Eeya olaatia wau asali watia tatapu wau 
molotolo hilao tunggula mate u mopo 
loladu Habari Mopiohe boito pasali odehu 
hilaa lo Allahu Taaala. 

25 Watia malo biilohe wolo Mongo wutato 
ngoaamilalo wau malo pohabari olo pasali 
loú woloolo mola Allahu Taaala momalenta 
odelo Olongia. Botia to pongolaasa lowatia 
diilalo modunggaya wolo Mongo wutato. 

26 Masababu uito wolo pintalo loiya 
mai lowatia olimongoli todulahee botie 
deú wonu woluo towolota limongoli de 
mabinasa, uito diila totala lowatia. 

27 Diila peeenta watia tilumeteo lololaa 
mao tuugasi lowatia u motombangai 
olimongoli ngoaamila lanjana lo Allahu 
Taaala. 

28 Mamusi timongoli modaha batanga 
wau dahai mao olo ngoaamila jamaa u 
mailudu mai lo Rohullah olimongoli upei 
dahaa-Lio; sababu timongoli mapiludu-lo 
lowali tamoo- ngimatoa jamaa lo Allahu 

Taaala boito debo odelo diti hemodaha 
himbalio, sababu Allahu Taaala malo 
powali mai jamaa boito milikii-Lio 
lohihilao lotimbulude to ilopate lo Wala-lo 
lohihilao. 

29 Tou tolaa mao lowatia, tantulo 
mao mamonao mai sasaa-rigalaalo u 
mongantau tohuungi mongoli. Wau 
tau-tauwala tahedahaa limongoli boito 
mamowali mangusa lo sasaa-rigalaalo 
boito. 

30 Tumbaó towolota lo Mongo wutato 
lohihilao olo malumunetai tau-tauwalo 
tamamo pohabari habari udiila otutu. 
Timongolio mohutu u odito alihu tau- 
tauwala tamalo malacaya li Isa malapalolo 
wau modudua olimongolio. 

31 Sababu uito poódaha-dahaalo mao! 
Pootoloma deu tolo taunu mola hiheolio 
wolo ponu dadaata, hui wau dulahu watia 
diila peeenta mao lohuheli helo ngaajali 
timiidu tau lonto olimongoli. 

32 Botia mawuduo mai lowatia timongoli 
ode Allahu Taaala alihu Tio tamaa molaala 
olimongoli wau alihu timongoli motidihu 
tohabari odehu hilaa lo Allahu Taaala. 
Allahu Taaala okawasa u mopoo lotolai 
olimongoli wau mongohi olimongoli 

babaa-lakatiyalo umaa pilohetu-Lio ode 
ngoaamila umati-Lio. 

33 Diipo peéenta mao watia ilohilao 
todoi meaalo boo penu boli monto 
tahingota-ngotaawa. 

34 Otaawa lo Wutato lohihilao, deú wolo 
lotolo lowatia lohihilao watia helo kalaja u 
lopoopolu upalaluo lowatia wau mongo 
sahabati laatia tahidudua wolaatia. 

35 Todelomo totoonulalo palakala watia 
malongohi mai obaaya olimongoli deú 
wolo mokalaja tiootutua debo odelo utie 
ito musi motulungi tau-tauwalo tadiila 
hilootola. Sababu ito musi moeela mola 
wolo u mapilo tahuda mai li Isa Eeya 
lohihilao, 'Lebe sanangi tutu mongohi 
wolo mololimo." 

36 Toú tei Paulus lapato lobisala mao, tio 
maloti bonggohuulo mola woli mongolio 
ngoaamila tulusi lodua. 

37 Timongolio ngoaamila hilumoyongo 
sambela helongoode olei Paulus wau lolele 
mao hinta moaahu todalalo. 

38 Timongolio siluukali daa tidiyolo mao 
tou tei Paulus loloiya deú timongolio diilalo 
mooontonga wolio. Tulusi timongolio 
malo depita olio demota kaapali. 

2 ] | Ami malohintu lonaó wolo mongo 
tauwa lojamaa lonto Epesus 

boito, lapatao lololaa mao olimongolio. 

Tulusi ami lobite demola pulo Kos, wau 

loombulio mola ami leidungga topulo 

Rodos. Lonteeto ami lobite tulusi demola 

rabua lo Patara. 

“To Patara, ami loódungga kaapali u 
made Penesia. Yi ami malotitae tokaapali 
boito, tulusi lomonggato 

3 wau lobite tunggula ami loóonto pulo 
Siprus to ambahu oloihi lami, bo ami lobite 
tulusi hitalua ode Siria. Ami malo tirabua 
to Tirus sababu mota teto kaapali utilaea 
lami boito mamo monggali detohio. 

4Totambati boito ami mota lobiilohe 
wolo tau-tauwala tapalacaya li Isa, 
lapatao lotibiluloa woli mongolio ahadilio 
tuwau hiheolio. To potuhata lo Rohullah 
timongolio helo naseehati olei Paulus alihu 
tio diila monao mola ode Yerusalemu. 

> Bo tou lopulito wakutuulio u ami 
motibiluloa teto, ami lololaa mao 
olimongolio wau lopo tolonga mola 
lononao lami. Timongolio ngoaamilalo 
pee-peeenta wolo mongo walaio 
wau dilelio taabua lodepita olami 
demola bulemengo kota. Mola teto 

tobiihu pentadu, ami ngoaamila maloti 
bonggohuu wau lodua. 

6|apatao uito ami malo sasaalamua 
tulusi ami lotitae tokaapali wau timongolio 
olo malo hualinga ode bele. 

7 Ami lobite tulusi lonto Tirus demola 
Ptolemaisi. Mola teto ami mota lobiilohe 
wolo mongo wutato tapalacaya, mota 
longohi salamu olimongolio, tulusi 
lotibiluloa ngohui mola woli mongolio. 

8 Lolombulio mola ami lomonggata poli, 
lapatao leidungga mota ode Kaisarea. 
Mota teto ami lonao lonaó ode tamoo- 
nginjilia tailunte Pilipus, tulusi lotibiluloa 
to belelio. Tio yito tala ngota lo tapitulota 
tailo tulaota to Yerusalemu. 

2Wopatota walaio mongo dulahu 
mailohia lo Allahu Taaala u mambo 
mopohabari habari monto Allahu Taaala. 

10 Toú mangolo wakutu mola hiheolio 
ami mola teto, malei dungga mai lonto 
Yudea nabi ngota tailunte Agabus. 

11 Tio lonaó mai ode olami lapataó 
lohama bintolo wohuta lei Paulus. Wolo 
bintolo wohuta boito tio longawade 
oaatio wau uluúlio lohihilao lapatao 
loloiya mao, "Uti-utieelo upilo tahuda 
mai lo Rohullah: Taa ohuuwo lobintolo 

botie mapunguolio debo odelo utie to 
Yerusalemu lotau-tauwalo Yahudi, wau 
wuduolio ode tau-tauwala tadiila Yahudi." 

12 Tou ami loódungohe uito, ami wau 
ngoaamila wutato tahi biluloawa to 
Kaisarea boito lohile tiootutua olei 
Paulus alihu tio diila monao mola ode 
Yerusalemu. 

13 Bo tio lolametao, "Wolo hunalio 
Wutato humoyongo debo odelo utie 
tilinggula moo aantulu hilaa lowatia? Watia 
madapa-dapato diila bo umola waupolio 
teto, bo penu boli mateelo mao olo watia 
dapadapato sababu ti Isa Eeya." 

14Tei Paulus diila lohuto lodungohe 
olami, yi ami diilalo lodini olio. "Huliaalo 
mao kahandaki lo Eeya wmbao umotoduo 
mai," loiya mao lami. 

15 Lapatao loti biluloaao teto dengolo 
wakutu mola hiheolio, ami malopo dapato 
babaa-langiyaalo lami, tulusi lomonggata 
mola ode Yerusalemu. 

16 Dengolo lota wutato lonto Kaisarea 
lonao olo pee-peeenta wolami mota 
lodepita olami ode bele lei Manason, 
sababu to beleliolo umapo tihangata lami. 
(Manason yito ngotaalio lo Siprus tamalo 
hiheo lowali muri li Isa.) 

17Tou ami leidungga mola ode 
Yerusalemu, mongo wutato mota teto 
lolutula olami wolo sanangi lohilao. 

18 Loombulio mola tei Paulus lonaó 
pee-peeenta wolami mota lobiilohe wolei 
Yakobus: ngoaamila mongo tauwa lojamaa 
woluo olo mota teto. 

19 lapatao longohi mao salamu 
olimongolio, tei Paulus helo hungguli 
olimongolio totoonulalo u hitua-tuawua 
umaa pilohutu mai lo Allahu Taaala 
lotimbuludei olio towolota lotau-tauwalo 
tadiila Yahudi. 

20 Toú loódungohe silita lei Paulus boito, 
timongolio ngoaamila helomuji mola 
Allahu Taaala. Lapatao timongolio loloiya 
mao odelei Paulus, "Wutata Paulus! Wajibu 
otaawa mao lowutato deu mahi lihu-lihua 
taulo Yahudi tapalacaya li Isa. Timongolio 
ngoaamila yito tau-tauwalo taa tatapu 
wau molotolo hilao hemodudua butoee 
Musa. 

21 Wau botia timongolio loóodungohe 
deu wutato helo ngaajali ngoaamila taulo 
Yahudi tahi biluloawa towolota lobangusa 
wewo, alihu mololaa mao butoee Musa. 
Wutato helo naseehati olimongolio alihu 
timongolio diila moluuna mongo walai 

mongolio meaanto modudua uudu lo 
Yahudi. 

22 Botia tau-tauwalo Yahudi tamalo 
malacaya boito tantulo mao mamoo 
dungohe deú Wutato mawoluo tewe. 
Oditolio, woloolo mola botia? 

23 Opiohelio poduduólo naseehati lami. 
Woluo wopatota tewe tamalohutu danti 
ode Eeya. 

24 Naa, mamusi Wutato mota mohutu 
upacala pomantaliya lobatanga pee- 
peeenta woli mongolio, wau bantailo 
mao oonggosi limongolio alihu huwoi 
mongolio mowali uluhelo. Lou odito mamo 
ilaalo ode ngoaamila tau deu wolo umailo 
dungohe limongolio pasali lo Wutato diila 
otutu, sababu Wutata lohihilao bo hemo 
ponao butoee Musa. 

25 Bo pasali lotaa diila Yahudi, tamalo 
malacaya li Isa, ami malolao mola tuladu 
olimongolio pasali putuusani lami deu 
timongolio diila mowali molamelo uaalo u 
mapilodewo ode balaahala, diila mowali 
molamelo duhu, meaalo molamelo 
binatangi uilate tilingoloo; wau diila 
mowali mohutu totoonulalo huhutu u 
huloto." 

26 Yi tei Paulus malonaó wolo tawopa 
tota boito tulusi lohutu mao upacala 
pomantaliya lobatanga pee-peeenta woli 
mongolio toú loombulio mola. Lapatao 
timongolio maa tilumuwoto ode Bele lo 
Eeya u lopootaa deu donggo ngoolo hui 
mola bolo upacala pomantaliya lobatanga 
boito mopaluto wau bake ode limongolio 
ngota-ngota pilodewolio. 

27 Toú hiango wakutu pitu hui mola boito 
bolo ngopee mopaluto, dengolo lota taulo 
Yahudi lonto Asia looonto olei Paulus 
todelomo Bele lo Eeya. Lapatao timongolio 
malo popatu totaa dadaata, tulusi lodihu 
mao olei Paulus 

28 sambela hiwuwa-wuwaatia, "Wuu 
tau-tauwalo Isirailu, bantua mai! Uti- 
utieelo taulio talonao ode utoonulalo mao 
helo ngaajali ngoaamila tau totoonulalo 
pongaajali u lotehengi bangusa lo Isirailu, 
lotehengi butoée Musa wau lotehengi 
Bele lo Eeya botie. Wau botia tio tumbao 
malodelo mai tau-tauwalo tadiila Yahudi 
tilumuwoto ode delomo Bele lo Eeya wau 
loonajisi tambati u mantali botie!" 

29 (Timongolio loloiya odito sababu 
timongolio malooonto olei Tropimus taulo 
Epesus boito tokota pee-peeenta wolei 

Paulus: wau tolantobi mongolio deu tei 
Paulus malodelo mai olio ode delomo Bele 
lo Eeya.) 

30 Ngoilanggubu kota malo tolonggalo 
tutu wau ngoaamila tau hitete-teteeaa 
loambua daata-daatalo mao. Timongolio 
malo heupa olei Paulus wau lodedea olio 
yilumualo lonto Bele lo Eeya. Tou boitolo 
olo huhebu Bele lo Eeya hileutalio. 

31 Tou tahipo tolonggaloa boito donggo 
hipo tolopania momate olei Paulus mate- 
mateelo mao, tau lopootaa oli kamudangi 
pasuukani lo Roma deu ngoilanggubu 
Yerusalemu donggo hibuluhuta. 

32 Tulusi ti kamudangi boito lotiangaó 
dengolo lota polowila wau pajule lapatao 
huaa lonao woli mongolio ode tambati 
u hibuluhutawa boito. Toú taa dadaata 
boito looonto oli kamudangi boito 
wolo pasukanilio, timongolio lohuheli 
hemomate olei Paulus. 

33 Ti kamudangi boito lonaó mota odelei 
Paulus tulusi loheúpa olio, wau lopoahu 
talo mungu olio. Lapatao ti kamudangi 
boito malohintu tomimbihu tatoonu tei 
Paulus boito wau wolo umaa pilohutulio. 

34 Ngotayade lotaa dadaata boito 
lolametaó odie wau ngotayade poli 

lolametaó odito. Owowoluwoa boito malo 
odito puyooto tilinggula ti kamudangi 
boito madidu motota wonu wolo tutuulio 
tutu umalo toduo mai. Masababu uito tio 
lomalentao alihu tei Paulus deloolo ode 
malakasi. 

35 Tou timongolio lodelo olio demota 
tutuadu, tahipo tolonggaloa boito malo 
lilalilau daa tilinggula tei Paulus bolo 
pilotaalio mola lomongo pajule boito. 

36 Timongolio tilunuhelio lonto wulea 
lo woomboa tahipo tolonggaloa boito 
u hiwuwa-wuwaatia, "Patea tio mate- 
mateelo mao!" 

37 Odito matumuwoto ode delomo 
malakasi, tei Paulus loloiya mao odeli 
kamudangi boito, "Mowali watia mobisala 
ngopee mola woli Tuani?" "Wolo yio 
mowali mobisala lo Yunani?" yilintu mao 
likamudangi boito. 

38 "Wonu odito, yió diila taulo Masiri 
boito taomoomolu mai helo powoluo 
polo malakala lapatao lopotetea wopato 
lihulota tamoo-tolonggaloa otingolo 
tilumuwoto ode huta datahu u luasi daa 
daa wau delita?" 

39 Tei Paulus lolametaó, "Watia taulo 
Yahudi; watia ulipu lokota Tarsus, kota 

u polohuna daa to Kilikia. Halapuwola 
poluasia mai watia mobisala mao 
totau-tauwalo boito." 

40Yi lapatao tei Paulus yiluasialio 
lobisala, tei Paulus tilimihulo totuadu, 
tulusi longisalati mota wolo uluúlio. 
Ngoaamila tau mahi poooyonga. Lapatao 
tei Paulus malo bisala ode limongolio 
todelomo bahasa lo Ibrani. Tei Paulus 
loloiya mao odie. 

1 "Mongo dulaa wolo Mongo wutato 
2 2 ngoaamilalo! Watia mamooowoli 
mai poduulua lowatia ode limongoli. Nte 
dungohi mai!" 

“Tou timongolio loodungohe olei Paulus 
helo bisala todelomo bahasa lo Ibrani, 
malebe mao poli duooti mongolio. Yi tei 
Paulus lopo tolonga mola tombangio. 

3 "Watia taulo Yahudi," ualei Paulus, 
"watia pilotutulio to Tarsus tolipu lo 
Kilikia, bo watia pilo udaalio tewe to 
Yerusalemu wau diliidiki lou motombipidu 
loguru daa Gamaliel todelomo butoo 
uilohi lei Musa odeli nene moyaanto. 
Tutuuwauwa debo odelo Mongo wutato 
ngoaamila tewe todulahee botie, watia olo 
mooloohe daa ode Allahu Taaala. 

4Watia helo ngalinaya tunggula yilate 
tahidudua to pongaajali bohu boito. 
Timongolio ngoaamila, mopio mongo lolai 
meaambo mongobua, heilaupo lowatia 
wau pilopo tuwoto laatia ode tutupa. 

> Ti limamu daa lohihilao wau ngoaamila 
Mahakama Agama mowali sakusi u watia 
diila mohimbulo. Sababu timongolio 
boitolo tamaa longohi olaatia tuladee 
podepita u pilopo dulungio mola ode tau- 
tauwalo Yahudi to Damusiki. Wolo tuladee 
boito watia lowali loheupo mola teto 
totau-tauwalo tapalacaya to pongaajali 
boito, wau helodelo olimongolio ode 
Yerusalemu u hukuu-maniyolo." 

6"Toú watia donggo todelomo nonaó 
wau ngopee meidungga mola to Damusiki, 
tou dulahee matotaú, tinela tuwau u 
mobaango daa debolo lotinelai lonto 
hulungo topalito lowatia. 

/Watia leumbade mola ode huta lapataó 
watia loodungohe suala tuwau lotahuda 
mai ode laatia, 'Saulus, Saulus! Yilongola 
yio mongolinaya ola-U?' 

8 Lapataó watia malohintu, 'Tatoonu Ito 
botie, Tuani?' 'Waulo Isa taulo Najaret 
boito taa ilalinayamu,' tame-Tio mai. 

9 Tau-tauwala tawoluo teto peé-peéenta 
wolaatia lo0onto tinelo boito, bo 
timongolio diila loodungohe suala u 
lotahuda mai ode laatia. 

10 | apatao watia lohintu poli, 'Mawolo u 
waajibu pohutuo mao lowatotia yaa Eeya?' 
Feya lolametai, 'Pobongulo wau tuwotolo 
mola ode Damusiki. Mola teto demaa 
pootaalio mai olemu pasali lou ngoaamila 
u mowali pohutuwomu moduduo otohilaa 
lo Allahu Taaala.' 

11 Watia lowali pitoó sababu tinelo u 
loopulau boito. Oditolio mongo sahabati 
lowatia lodelo olaatia tilumuwoto mola 
ode Damusiki. 

12 Teto woluo ngotaalio tailunte Ananias. 
Tio ngotaalio lotaa saale wau taaati 
hemoponao butoee Musa. Ngoaamila 
taulo Yahudi tahi biluloawa to Damusiki 
hipo hulumatia daa olio. 

13 Tio lonaó mai lomilohe olaatia, 
lapatao tilimihulao totili lowatia wau 
loloiya, 'Wutato Saulus, yio mamusi muli 
mooonto!' Tou boitolo olo watia lomintaaa 
mola baya laatia, tulusi lo0oonto olio. 

14 | apatao tio loloiya olaatia, 'Allahu 
Taaala tinene moyaanto malo lulaotai 
olemu alihu yio motota mao kahandaki-Lio 

wau mooonto li Isa, Wato lo Allahu Taaala 
tahemohutu kahandaki lo Allahu Taaala 
wau modungoheo suala li Isa lohihilao. 

13 Yio mamowali sakusi u mopohabari 
ngoaamila wolo umaa iloontongamu wau 
ilodungohemu. 

16 Botia didu mao pohima lebe mohiheo. 
Tihuloolo mola wau wuduwalo batangamu 
u lihuwalo. Pongibodulo mola ode 
Eeya alihu yio lopato-Lio mai monto 
totoonulalo dusamu." 

17"Watia luli lohualinga mola ode 
Yerusalemu, wau toú watia donggo 
hemodua to Bele lo Eeya, watia kiluwaasa 
mai lo Rohullah. 

18 Watia loóonto Eeya; Tio lotahuda mai 
olaatia, 'Huaa tolai mao Yerusalemu, 
sababu tau-tauwalo tewe diila mololimo u 
silakusiyamu pasali-U.' 

19 Watia lolametao, 'Yaa Eeya, tutuulio 
tutu mailotaawa limongolio deú watia 
maa tilumuwotao ode bebee-leyaalo 
potabiaalo u loheúpa olimongolio wau 
helomate tau-tauwalo tapalacaya to Eeya. 

20 Odito olo toú sakusi lo Eeya tei 
Stepanus pilatelio yila-yilateelo mao, 
watia lohihilao woluo teto wau akolo 
to pilomatea yila-yilateelo mao boito. 

Tumbao wawaa-tiyalo tahe lodaha mao 
boo limongolio lo tahe lomate olio 
yila-yilateelo mao.' 

21 Bo Eeya luli lotahuda mai olaatia, 'Bolo 
ponaoolo, sababu wau mamopoahu olemu 
monao ode tambati u molamingo ode 
tau-tauwala tadiila Yahudi." 

22 Tau-tauwalo debo tulusi hidungohe 
olei Paulus hemo bisala, bo to lapali 
pulitio boito timongolio malo nguatia wolo 
daa-daaalo mao, "Pateaalo mate-mateelo 
mao taa debo odelo uito. Diila paatuti tio 
tumumulo!" 

23 Sambela hiwuwaatia, timongolio helo 
pongoabeo jumba limongolio, wau helo 
polayuhe mola peaahuo ode dulente. 

24 Yi tikamudangi pasuukani lo Roma 
boito maleidelo mota olei Paulus ode 
malakasi, alihu tio palakisaalo mota teto 
wolo diila omanusia u pongotaawalo 
wolo sababuulio tau-tauwalo Yahudi helo 
nguatia odito olio. 

25 Bo tou tei Paulus mapilungu u 
buboalio, tei Paulus loloiya mao ode 
polowila tatihu-tihula teto, "Wolo mowali 
momuboa ngotaalio walaga bele biluloa 
saaha li olongia lo Roma toú tio diipo 
bilutoio?" 

26 Loódungohe uito polowila boito 
malonaó mota odeli kamudangi lo 
pasuukani wau loloiya, "Wolo utieelo u 
mapohutuo li Paaa? Tau botie walaga lipu 
lo Roma!" 

27 Yi tikamudangi boito lonaó mota odelei 
Paulus wau lohintu mao, "Nte polelea 
mai, yio botie walaga lipu lo Roma!" "Joo," 
loiya mao lei Paulus, "Watia walaga lipu lo 
Roma." 

28 Tikamudangi boito luli loloiya, "Wau 
lowali walaga lipu lo Roma loú helo 
maayali ngohuntua daa!" Tei Paulus malo 
lameto, "Bo watia pilotutulio mai odelo 
walaga lipu lo Roma." 

22 Toú boitolo olo popoo-ngawaaalo 
suludadu taohilaa momalakisa olei Paulus 
boito, malotouli wau tikamudangi boito 
olo mailoohe sababu tio malomungu olei 
Paulus, lebe-lebe pomao tei Paulus walaga 
lipu lo Roma. 

30 Tikamudangi pasuukani lo Roma 
boito ohilaa daa motota tutuulio tutu 
wolo uloo sababu totau-tauwalo Yahudi 
helo potala olei Paulus. Masababu uito 
loombulio mola tio lotiangai mongo 
imamu tauwa wau Mahakama Agama 
alihu motiambu. Lapatao tei Paulus 

yilopatio lonto pungulio, tulusi dilelolio 
mota lotaalua woli mongolio ngoaamila. 

l Tei Paulus lolontonga popoo- 
2 3 ngawaaalo mahakama boito tulusi 
loloiya mao, "Mongo wutatuu! Tunggula 
todulahee botie watia molaasa diila ototala 
to Allahu Ta@aala todelomo hilaa lowatia 
u molo@otapu tinelo Eeya pasali tutumulo 
laatia." 

2 Toú tei Paulus loloiya odito, ti limamu 
Daa Ananias lopoahu tau u tilimikula@o 
totili lei Paulus lolambali tunggilee Paulus. 

3Yi tei Paulus loloiya mao odeli iimamu 
daa boito, "Allahu Taaala tantuulo mamo 
lambali mai olemu taa munapiki tadiila 
tiootutua mantali! Ito lotihuloaa teto 
lomutoa olaatia lodudua butoee Musa, 
lebe-lebe pomao Ito lohihilao malo 
lambanga butoo boito loú lopoahu tau 
lolambali olaatia!" 

4Tau-tauwala tatotili lei Paulus loloiya 
mao odelei Paulus, "Yio lohina li iimamu 
daa lo Allahu Taaala!" 

> Tei Paulus malolameto, "Oo, diila 
otaawa lowatia, Mongo wutato, deu tio 
iimamu daa. Memangi todelomo Kitabi 
woluo tulatulade, 'Yió diila mao pohina 
tauwa lo bangusamu." 

6Tei Paulus lodonto deú ngotayadu 
lo popoo-ngawaaalo mahakama boito 
bo wambao tau-tauwalo Saduki wau 
ngotayade poli bo wambao tau-tauwalo 
Parisi. Sababu uito tio loloiya maó ode 
mahakama boito, "Mongo wutato! Watia 
ngotaalio lo Parisi, wali mai lo Parisi. Watia 
bilutoio teea, sababu watia palacaya deu 
tahe lopunungo mamuli tumumulai." 

7 Toú tio loloiya mao odito, tau-tauwalo 
Parisi wau tau-tauwalo Saduki boito 
mahipo buutola, tilunggula majalisi boito 
lopoo lowali dulo polemboa. 

8 (Sababu tau-tauwalo Saduki ohuhama 
deú taa mailate diilalo tumumulai, deú 
malaaikati diaaluo, wau roroo-huwaalo 
olo diaaluo; hiambola taulo Parisi palacaya 
maa woluwoolio mai lou ngoaamilalo 
boito.) 

9Yi maa tilumoodei buluhuta ulaba- 
labaalo. Dengolo lota taulo Parisi talowali 
guru lo agama tilimihula mola wau 
helo tehengi mao tiootutua. Timongolio 
loloiya, "Modudua mota olami tau botie 
diila ototala penu boli ngoidi mao! Tanu 
memangi woluo rohu meaanto malaikati 
tahelo bisala mao olio!" 

10 Polo buutola boito lowali odito labalio 
tilinggula tikamudangi boito mailoohe dia 
bolo tei Paulus mapoluutoa limongolio. 
Oditolio tio malo poahu pasukanilio 
mota lohama mai olei Paulus tohuungo 
lotau-tauwala boito wau lodelo olio ode 
malakasi. 

11 Hui u wumbutio mola ti Isa Eeya mai 
tilimihulao totili lei Paulus wau lotahuda, 
"Poolotola mola hilaamu! Yio malongohi u 
silakusiyamu pasali-U to Yerusalemu. Yio 
demusi olo mongohi u silakusiyamu boito 
mola to Roma." 

12 Tou didimodupo loombulio mola, 
tau-tauwalo Yahudi malo woomboa. 
Timongolio lotadia diila tamo lamelo wau 
mongilu wonu timongolio diipo lopate 
olei Paulus mate-mateelo mao. 

13 Maito maó loú wopato pulu lota tahelo 
woomboa boito. 

14Timongolio lonaó mota ode mongo 
iimamu tauwa wau mongo tauwa lo 
Yahudi wau loloiya, "Ami malo tadia 
pee-peeentalo mao, diila tamo lamelo 
meaalo mongilu wolo-wolo wonu ami 
diipo loopate olei Paulus mate-mateelo 
mao. 

15 Naa, botia Mongo wutato wolo 
popoo-ngawaaalo Mahakama Agama 
wajibulio molao mola tuladee odeli 
kamudangi pasuukani lo Roma boito u 
mohile olio muli modelo mai olei Paulus 
mai motaalua woli mongoli, pohutu 
debo odelo timongoli donggo ohilaa 
muli momalakisa palakalalio wolo lebe 
moúlintapo. Wau ami mamoti dapato 
momate olio mate-mateelo mao tou tio 
diipo meidungga mai odia." 

16 Bo walao lowutatio taabua lei Paulus 
loodungohu patuju lo woomboa boito. Yi 
tio malonao ode Malakasi wau lopootaa 
suali boito olei Paulus. 

17 Tei Paulus tulusi malo tiangai polowila 
ngota wau loloiya mao olio, "Delowalo 
tabohulotau botie odeli kamudangi; tio 
ohilaa mopodulohe u hitua-tuawua olio." 

18 Polowila boito malodelo tabohulotau 
boito odeli kamudangi wau loloiya mao, 
"Tei Paulus, taa u tilaahangia boito, 
lotianga olaatia wau leidelo mai olaatia 
tabohulotau botie odeli Paaa; tio ohilaa 
mopo dulohei u hitua-tuawua." 

19Ti kamudangi boito malodihu uluu 
lo tabohulotau boito, lapatao lodelo olio 

lotiwiwi mao ode tili wau malohintu, "Wolo 
u mapolelemu mai olau?" 

20 Tabohulotau boito lolameto, "Tau- 
tauwalo Yahudi malo heeluma u moharapu 
li Tuani modelo olei Paulus mota motaalua 
wolo Mahakama Agama loombu, debo 
odelo timongolio ohilaa muli momalakisa 
palakalalio lebe moúlintapo. 

21 Bo diila mao dudui li Tuani hihiile 
limongolio boito, sababu maito mao lou 
wopato pulu lota tadonggo hituua tamo 
momontoa olio todalalo. Timongolio boito 
ngoaamilalo malo tadia diila tamo lamelo 
wau mongilu wonu timongolio diipo 
loopate olei Paulus mate-mateelo mao. 
Masaatia botie olo timongolio mahihetua; 
bolo hemohima totameti Tuani wambaio." 

22 Tikamudangi boito malo loiya, "Diila 
mao polelea boli olita, deú yio malo 
pootaa mai utie olau." Lapatao tio malei 
walinga tabohulotau boito. 

23 Lapataó tikamudangi boito malo 
tiangai polowila duulota, tulusi tio loloiya 
olimongolio, "Popohetua mao dulo hetuto 
suludadu wolo pajule pitu lopulu lota 
owadala wau dulo hetuto suludadu 
ototobuó u momonggato jamu sambila 
toú huilo botie ode Kaisarea. 

24 Popohetua mao olo wadala u taéya 
lei Paulus wau delowalo tio wolo moaahu 
demola li Gubolonulu Peliks." 

25 Lapataó tikamudangi boito malo 
luladee tuladu u tingohio odie mola, 

26 "Taa Lailaió Gubolonulu Peliks. Salamu 
lonto olei Klaudius Lisias! 

27 Tau botie mailaúpo tau-tauwalo 
Yahudi wau bolo ngopee pilopaatea 
limongolio yila-yilateelo mao, wonu 
diila watia wolo pasuukani lowatia lonao 
mai wau lopoaahu olio; sababu watia 
loodungohu deu tio walaga lipu lo Roma. 

28 Sababu watia ohilaa motota maó wolo 
tutuulio tutu totala upilo tuludi mongolio 
olio, yi watia malodelo olio ode Mahakama 
Agama limongolio. 

29Bo malo patato deu tio diila helohutu 
penu boli tuwau mao upaatuti pohukuu- 
maniyalo wolo hukuumani mate meaanto 
potutupalo olio. Timongolio helo potuludu 
olio bo wambao wuwuumbuta wolo 
bubuu-tooowalo agama limongolio 
lohihilao. 

30 | apatao watia pilo leleyalio mai deú 
woluo patuju u moleeto lonto taulo Yahudi 
to olio. Oditolio watia huaa lolao mai 
olio odeli Tuani Gubolonulu. Wau watia 

malo poahu mai tahi potulude olio mopo 
dudulai dudulohi mongolio odeli Tuani." 

31 Yi popoo-ngawaaalo suludadu 
boito malo ponao tuugasi limongolio. 
Timongolio lohama olei Paulus tulusi 
lodelo olio hui boito demola Antipatrisi. 

32 Loloombulio mola hilulia mao 
limongolio pasuukani owadala lopo 
tolonga mola lononao wolei Paulus, wau 
timongolio lohihilao luli hualingai ode 
malakasi. 

33 Toú pasuukani owadala boito 
leidungga mola ode Kaisarea, pilopo 
tunggulao limongolio tuladee boito odeli 
Gubolonulu, lapatao lohudu mao olei 
Paulus ode olio. 

34 Tou ti gubolonulu boito lapato lobaca 
mao tuladee boito, malohintu tio olei 
Paulus lonto utoonu asaliilio mai. Tou 
ilotaawalio deu tei Paulus asalilio mai 
lonto Kilikia, 

35tio loloiya mao, "Ooo! Wau mamo 
malakisa palakalamu, wonu bolo tamo 
podulua olemu malei dungga mai." 
Tulusi tio malo malentao alihu tei Paulus 
tahangiola todelomo bele biluloa saaha li 
olongia lei Herodes. 

2 4 | Limo hui mola lapatio mao, ti 
limamu Daa Ananias wau mongo 
tauwa lo Yahudi lonao mola ode Kaisarea 

pee-peeenta wolo pala kololo ngota 
tailunte Tertulus. Timongolio mola 
lotaalua woli Gubolonulu Peliks wau lopo 
dudulao dudulohi mongolio pasali olei 
Paulus. 

2 Toú tei Tertulus tiloduwolio ode talu, 
tio helo potuludu olei Paulus odie mola, 
"Tuani Gubolonulu Taa Lailaio! To totaúwa 
li Tuani lipu lamiaatia aamani. Wau 
to otinepo li Tuani olo mangohuntua 
ulopiohe u pilohutu ode bangusa 
lamiaatia. 

3 Ngoaamilalo boito hetolimoo lamiaatia 
laito wolo oduolo wau pasisi u molai- 
laioolo mola penu boli toútoonu. 

4Bo alihu diila maó mopoluhi lowakutu 
ngohuntua li Tuani, ambunguolo bolo 
potala ti Tuani modungoheo dudulohu 
lamiaatia u limbu-limbu botie. 

> Lotapu mai lamiaatia tau botie 
tamoo-tolonggaloa umoo topotala. Boli 
tou toonulalo mao tio hemo potoodei 
tolonggalo towolota tau-tauwalo Yahudi 
wau tio lowali tauwa helo pooliyoo 
tau-tauwalo Najaret. 

6 Tio tumbao malo himontala loponajisi 
Bele lo Eeya, bo amiaatia malo heúpa 
olio. [Amiaatia omakusudu momutoa 
olio modudua butoo lo agama lamiaatia 
lohihilao. 

7 Bo tikamudangi Lisias malohehu olio 
lonto olamiaatia, 

8 wau lomalenta alihu tahelo podulohu 
olio mai motaalua woli Tuani.] Wonu ti 
Tuani momalakisao tau botie, ti Tuani 
lohihilao mamodungohu monto olio 
u otutu lou ngoaamilalo upilo dulohei 
lamiaatia botie pasaliilio." 

9 Tau-tauwalo Yahudi mota teto olo 
lodudua lopotulude olei Paulus wau helo 
pootutuwolo mao ngoaamila uiloiya lei 
Tertulus. 

10 Lapataó ti gubolonulu boito longohi 
mao isalati olei Paulus deu tio mowali 
mobisala. Yi tei Paulus malo loiya, "Otaawa 
lowatia ti Tuani malowali hakimu tolipu 
botie ota-otaunualio mola hiheolio. 

Uito sababuulio watia molaasa sanangi 
mooowoli mai podulua lowatia botie ode 
talu li Tuani. 

11 Ti Tuani mowali motulete mao lohihilao 
deu lebe lou mopulaa duuhui mola uilalu 

mao watia lonao ode Yerusalemu mola 
lotabia. 

12 Wau diila peeenta mao tau-tauwalo 
Yahudi loodungga olaatia helo buutola 
penu boli wolo ngotaalio meaanto helo 
himoaa tau u mohutu tolonggalo mopio 
to Bele lo Eeya meaanto to bebee-leyaalo 
potabiaalo meaanto penu boli toutoonu 
todelomo kota. 

13 Timongolio olo diila lowali lopo bukuti 
mao totoonulalo potuludi mongolio u 
mapilo tunggulai limongolio odeli Tuani 
pasali lowatia. 

14 Memangi musi akuo lowatia toli 
Tuani deu watia hemolubo Allahu Taaala 
tinenemoya lamiaatia lodudua pongaajali 
li Isa tahe anggapuo limongolio tilala. Bo 
watia donggo palacaya toú ngoaamilalo 
u hitulade todelomo Buku lei Musa wau 
Buku lo Mongo nabi. 

15 Tutuuwauwa debo odelo timongolio, 
watia olo ohalapani to Allahu Taaala deu 
ngoaamila tau mamuli tumumulai tou 
mailate mao -- tau-tauwalo mopiohu, 
meaambo tau-tauwalo moleeto! 

16 Yito sababuulio watia laito hemo 
tolopani mopio-piohuulo mao, alihu hilaa 

lowatia u malootapu tinelo Eeya belesi to 
Allahu Taaala wau beresi tomanusia. 

17 Lapatao dengolo taunu mola didu to 
Yerusalemu, watia luli lohualinga mola 
odito lodelo mola doi u pilomantu ode 
bangusa lowatia wau mola lopodewo bake 
ode Allahu Taaala. 

18Tou watia donggo hemohutu mao 
uito, ilodungga limongolio watia to 
Bele lo Eeya, tou watia mailapato wolo 
upacala pomantaliya lobatanga. Diaaluo 
taa dadaata wolaatia, wau diaaluo olo 
tolonggalo mola teto tou boito. 

19 Bo woluo dengolo lota taulo Yahudi 
mola teto lonto polopinsi lo Asia. 
Timongoliolo tamaa wajibulio woluo tewe 
umopo tunggulai dudulohi mongolio odeli 
Tuani, wonu timongolio odudulohu u 
hitua-tuawua pasali lowatia. 

20 Meaalo huliaalo mao tau-tauwala 
botie mooowoli lohihilao ololeeta wolo u 
mailotapu mai limongolio olaatia toú watia 
pilopo taaluo limongolio ode Mahakama 
Agama. 

21 Timongolio bo loótapu mao tolomodu 
kalima u ngotahe botie wambao uiloiya 
lowatia totalu limongolio, deuito-yito 
kalima odie: Watia bilutoio todulahee botie 

bo u sababu watia palacaya deú tamailate 
mamuli potumulo-Lio mai." 

22 | apatao tei Peliks tamalotota 
ngohuntua pasali lo pongaajali li Isa, 
lopoo lapato sidangi lo palakala boito. 
"Waú mamo muutusi mao palakala botie," 
ualio, "wonu tikamudangi Lisias malei 
dungga mai." 

23 Lapataó tio lomalentaó polowila 
tatihu-tihula pasali lei Paulus boito 
alihu debo molahangi olei Paulus, bo 
wolo mongohi ngoidi obeebasi olio wau 
mopoluasi mongo sahabatilio mongohi 
olio wolo u palaluolio. 

24 Dengolo hui mola lapatio mao tei 
Peliks lonao mai, tilamania lodilelio 
tailunte Drusila; tio ngotaalio lo Yahudi. 
Lapatao tei Peliks lopoahu tau mota 
lohama mai olei Paulus, lapatao tei Peliks 
malo dungoheo olei Paulus helo bisala 
pasali loú palacaya li Isa Almasi. 

25 Bo toú tei Paulus lopo tolonga mola 
lo bisalaalio pasali loú juujulu wau 
mongotongo napusu wau pasali lo 
hukuumani to Dulahu Kiaama, tei Peliks 
mailoohe tulusi loloiya mao, "Yio mowali 
monaoolo botia. Wau mamuli motiangai 
olemu wonu ohiangio." 

26 Toú boito tei Peliks donggo hemo 
haalapu mamootapu mai doi monto olei 
Paulus. Vito sababuulio tio pipiiúwa mota 
helei hama mai olei Paulus u mobisala 
wolio. 

27 | apatao dulo taunu mola, tei Perkius 
Pestus lobuulota wolei Peliks lowali 
gubolonulu. Wau kalana tei Peliks ohilaa 
momiyo hilaa lotau-tauwalo Yahudi, 
hiluliaalio mao tei Paulus todelomo 
tutupa. 

l Tolo hui mola lapatio mao tei 

2 5 Pestus leidungga mola ode madala 
boito, tio mola lonto Kaisarea ode 
Yerusalemu. 

2 Mola teto mongo iimamu taúwa wau 
mongo taúwa lo Yahudi looowoli mao olio 
pasali lo dudulohi mongolio tolei Paulus. 
Timongolio tulusi wambao hemomiyo olei 
Pestus 

3 alihu to opiohu hilaalio toli mongolio, 
tio ohilaa mopoahu mao tau modelo 
mola olei Paulus ode Yerusalemu; sababu 
timongolio malo heeluma u momate olio 
mate-mateelo mao tohuungo dalalo. 

4Bo tei Pestus lolametao, "Tei Paulus 
donggo tataahangi to Kaisarea; wau watia 

lohihilao olo diilalo mohiheo mamuli 
mohualinga mola odito. 

> Oditolio, huliaalo mao tahimuloa lo 
ulipu towolota limongoli pee-peeenta 
wolaatia ode Kaisarea wau mopo palakala 
mao olio mola teto, wonu memangi tio 
malohutu tuwaulio lototala." 

6 Lapataó lotibiluloa to Yerusalemu 
tanu donggo walu meaalo mopulu hui 
mola, tei Pestus luli lohualinga mola ode 
Kaesarea. Loombulio mola tio lohutu 
sidangi lobubutoo wau lomalentao leidelo 
olei Paulus mai lotaalua. 

'Tou tei Paulus leidungga mai, tau- 
tauwalo Yahudi tamaa lonao mai lonto 
Yerusalemu tilimihulao to tiliilio, wau 
malooowoli totoonulalo potuludu u 
hibuuheta olio. 

8Todelomo podulualio, tei Paulus loloiya, 
"Watia diila lohutu penu boli tuwau mao 
utilala tobutoee Musa meaalo ode Bele lo 
Eeya meaalo odeli Kaisari lo Roma." 

9 Bo tei Pestus ohilaa mohama hilaa 
taulo Yahudi. Yi tio malohintu olei Paulus, 
"Mohuto yio monao ode Yerusalemu 
butoolio mola teto totaluú tomimbihu 
totoonulalo potuludu boito?" 

10Tei Paulus lolametao, "Watia donggo 
tihutihula totalu lo mahakama li Kaisari lo 
Roma; wau totambati boitolo watia musi 
butoolio. Otaawa li Tuani lohihilao deu 
watia diila ototala totaulo Yahudi. 

11 Wonu watia malo lambanga butoo 
wau helohutu hitua-tuawua upaatuti 
pohukuu-maniyola lo hukuumani mate, 
yi watia iloheela lohilao mate. Bo wonu 
totoonulalo potuludi mongolio boito diila 
otutu, diaaluo penu boli ngotaa mao 
tamowali mohudu olaatia ode limongolio. 
Watia mohaalapu butoolo tobubutoo li 
Kaisari!" 

12 Lapatio mao lodulohupa wolo tahipo 
naseehatia olio, tei Pestus malo loiya, "Yio 
mohaalapu butoolo tobubutoo li Kaisari, 
oditolio yio musi monao mola motaalua 
woli Kaisari." 

13 Diila ngoolo mola hiheolio lapatio 
mao, ti Olongia Agripa wolei Bernike lonao 
mai ode Kaisarea mai lopali ma@o hinta 
moaahu olei Pestus. 

14Lapataó timongolio ngoolo hui mola 
mota teto, tei Pestus helo tombangao 
palakala lei Paulus odeli Olongia Agripa. 
Tei Pestus loloiya, "Woluo tewe taulo 
tutupa ngota tatilolaa mao lei Peliks. 

15 Tou watia to Yerusalemu, mongo 
iimamu tauwa wau mongo tauwa lo 
Yahudi lopo tunggulai dudulohi mongolio 
pasali lotau boito wau lohile alihu watia 
mopodehu mao hukuumani olio. 

16 Bo watia lolametaó deu taulo Roma 
diila mowali mohudu odito wambaio 
ngotaalio lo tapilo tuludelio u hukuu- 
maniyola, wonu tapilo tuludelio boito 
diipo lotaalua wolo tahelo dauwa olio wau 
yilohia wakutu mopodulua lobatanga. 

17 Oditolio, tou timongolio lonaó mai 
odia, watia diila lohima lebe lohiheo. 
Loombulio mola watia huaa lohutu sidangi 
lobubutoo wau lomalentao alihu tau boito 
deloolio mai motaalua. 

18 Tou tahelo podulohu olio tilimihula 
mola lo0owoli lo dudulohi mongolio, 
timongolio diila looowoli penu boli tuwau 
mao u moleeto debo odelo u helantobu 
lowatia umaa potunggulo mai limongolio. 

19 Huhama limongolio bo wambaó 
lohiihede wolio tomimbihu agama 
limongolio lohihilao wau tomimbihu lo 
tahingota-ngotaawa tailunte Isa. Tau 
boito mailate, bo tei Paulus malo buutola 
deu tau boito tumutumulo. 

20 Sababu watia lolingu tomimbihu 
woloolo mola watia mowali moótapu mai 
totoo-mbangowalo pasali lo palakala 
boito, watia malohintu olei Paulus wonu 
tio mohuto monao ode Yerusalemu wau 
butoolio mola teto pasali lo palakala boito. 

21 Bo tei Paulus lohile u mopo tolonga 
mola palakalalio; ode bubutoo ulebe 
lailaio; tio lohile alihu tio debo tataahangi 
totutupa tunggula palakalalio putusio mao 
li Kaisari. Sababu uito watia lomalentao 
alihu tio debo tahangiola tulusi, tunggula 
watia ohiango u molao olio odeli Kaisari." 

22 | apatao tei Agripa malo loiya odelei 
Pestus, "Watia lohihilao olo ohilaa 
modongohe tau boito.” "Loombu ti Tuani 
mowali modungohe olio," tametao lei 
Pestus. 

23 | oombulio mola ti Agripa wolei 
Bernike lonao mai wolo upacala odudaa. 
Timongolio tilumuwotao ode huwali leidaa 
losidangi pee-peeenta wolo taduduulaa 
diti lo popaatea wau tau-tauwalo 
tahimuloa lo ulipu tokota boito. Topalenta 
lei Pestus, tei Paulus pilopo tuwotio mai. 

24 | apatao tei Pestus malo loiya, "Baginda 
Agripa wau mongo wutato ngoaamilalo! 
Tau botie mapilo dulohio mai olaatia lo 

ngoaamila bangusa lo Yahudi, mopio 
tato Yerusalemu boli tateea. Timongolio 
helohile lou mo@oohu@u wolo hiwuwa- 
wuwaatia deú tio diila paatuti poluli mao 
tumutumulo. 

25 Bo watia diila loódungga penu boli 
tuwau mao u pilohutulio u mowali 
pohukuu-maniyola olio wolo hukuumani 
mate. Wau masababu tio lohihilao malohile 
palakalalio butoola to bubutoo li Kaisari, 
yi watia malolantu u molao mola olio odeli 
Kaisari. 

26 Bo watia diipo o katalangani tuwau mao 
u mopatato daa tomimbihu batangalio u 
tuladulo todelomo tuladu lowatia odeli 
Kaisari. Uito sababuulio pilopo taaluo mai 
lowatia tio odeli Mongo tuani ngoaamilalo, 
tidiyolo daa ode Taa Lailaio Baginda 
Agripa! Makusudu lowatia yito alihu 
lapatao momalakisa olio botie, woluo u 
hitua-tuawua olaatia u tuladulo. 

27 Sababu to pongolaasa lowatia, diila to 
tambatilio molao mola tau ngota lotutupa 
lou diila mopilaalo totoonulalo totala u 
pilopo tulude olio." 

l Tei Agripa loloiya mao odelei 
2 6 Paulus, "Yio poluasiyou mai 
mobisala u mopoduulua batangamu." 

Yi tei Paulus malo mintaaa mola uluulio 
tulusi lopo tunggulao podulualio odie 
mola, 

2"Taa Lailaió Baginda Agripa! Watia 
molaasa opaeeda daa moo podudulai 
poduulua batanga laatia tumbao ode talu 
li Baginda pasali lou ngoaamila podulohu 
upilopo dudulai lotau-tauwalo Yahudi 
pasali laatia, 

3tidiyolo daa sababu otaawa tutu li 
Baginda uudu wau susuu-aliyaalo taulo 
Yahudi. Masababu uito, ambunguolo 
potaala ti Baginda modungoheo tombango 
lowatia wolo sabari. 

4Ngoaamila taulo Yahudi motota woloolo 
mola tutumulo watia tonggadio donggo 
muda mai. Otaawa limongolio deú 
tonggadio watia lowali taamuda mai, watia 
maa tilumumulo towolota bangusa laatia 
lohihilao to Yerusalemu. 

> Malohiheo ilotaawa limongolio pasali 
laatia. Wau wonu timongolio mohuto, 
timongolio mowali mongohi mai sakusi 
deu tonggadu bohuliolo mai watia maa 
tilumumulo odelo taulo Parisi wau helo 
duduo totoonulalo wuudulio u modetoa 
daa todelomo agama lamiaatia. 

6Wau botia watia tihutihula teea 
mabutoolio sababu watia palacaya to 
daantia u pilohutu lo Allahu Taaala odeli 
nenemoya lamiaatia. 

7 Daantia boitolo olo u hehaalapuo lo 
mopulaa duluo suku bangusa lo Isirailu, 
tilinggula timongolio helo taaaluku wau 
hemo hulumati to Allahu Taaala hui wau 
dulahu. Wau tumbao kalana watia palacaya 
to daantia boito, Baginda Taa Lailaio, watia 
pilopotala lotau-tauwalo Yahudi. 

8 Yilongola mongo wutato tau-tauwalo 
Yahudi diila moo palacaya deu Allahu 
Taaala muli mopo tumulai taa mate? 

9 Bohuliolo mai watia lohihilao olo 
ohuhama deu watia musi mohutu mao 
totoonulalo hitua-tuawua u motehengi li 
Isa lonto Najaret boito. 

10Wau memangi uitolo u mapilohutu 
lowatia to Yerusalemu. Wolo tuladu 
kawasa lonto mongo iimamu tauwa, 
watia malo potuwoto ode delomo tutupa 
ngohuntua tau-tauwalo tadebo molotolo 
hilao to Allahu Taaala. Watia olo tumbao 
malo dudua lo akolowa deu timongolio 
dehuwalo hukuumani mate. 

11 Poó-poódaata watia helo posikisa 
olimongolio to bebee-leyaalo potabiaalo, 

alihu momakusa olimongolio momaahu 
wolo u pilalacaya limongolio. Odito 
patulio hilaa lowatia olimongolio tilinggula 
ode kokoo-tawaalo wewo olo henilanao 
lowatia u mohilapita olimongolio mola 
teto." 

12 "Wolo makusudu boitolo olo watia 
lodelo tuladu kawasa lonto mongo iimamu 
taúwa wau lonaó mola ode Damusiki. 

13 Toú watia tohuungo dalalo, to 
tomutaaa lodulahu, Baginda Taa Lailaio, 
watia loóonto tinelo tuwau lonto hulungo 
ulebe motilango wolo mato lodulahu. 
Tinelaa boito lotinelai topalito lowatia 
wau topalito lotau-tauwalo tahinaowa 
pee-peeenta wolaatia. 

14 Amiaatia ngoaamila leibalata tohuta. 
Tulusi watia loodungohe suala tuwau 
lotahuda mai ode laatia todelomo bahasa 
lo Ibrani, "Saulus, Saulus! Yilongola yio 
tulusi wambao hemo ngalinaya ola-U? Maa 
olaasamu lohihilao mongongoto, wonu 
yio tulusi wambao moluwali to tauwa-Lio 
lo tamowali tuanimu." 

IS Yi watia malo loiya, 'Tatoonu Ito, 
Tuani?' Wau Eeya lolametai, 'Waulo Isa 
tahe alinayamu. 

16 Pobongulo wau tihulolo mola! 
Wau mopo bilohei batanga olemu 
wolo makusudu u momuduo olemu 
mowali tamoomayawa ola-U. Yio musi 
mopohabari ode taawewo wolo u 
iloontongamu to dulahee botie pasali-Ú 
wau pasali lou wolo u demaa pobilohu-U 
mai olemu towakutu udungga-dungga 
mai. 

17Wau mamo lopata olemu monto 
bangusa lo Isirailu wau monto 
babaa-ngusawalo tadiila Yahudi. 

Waú mamopoahu olemu monao ode 
limongolio, 

18y momuó mato limongolio alihu 
timongolio lumualo monto u modiolomo 
wau tumuwoto ode u mobaango, alihu 
timongolio molopato monto aangio lo 
Ibilisi, lapatao kiluwaasa lo Allahu Taaala. 
Yi lou momalacaya ola-U duduu-sawaalo 
limongolio maa ambunguo-Lio wau 
timongolio mamowali pongawaa umati lo 
Allahu Taaala tailo tulaota." 

19 "Sababu uito, Baginda Agripa, watia 
laito hemo tolopani modungohe to 
bibilohe umaa tilolimo lowatia lonto 
Allahu Taaala boito. 

20 Wolo juujulu watia helo pootaa ode 
tau-tauwalo deu timongolio musi molilihu 
monto duduu-sawaalo limongolio wau 
mohudu mola batanga limongolio ode 
Allahu Taaala wau mopo biloheo todelomo 
tutumuli mongolio deu timongolio malo 
lilihu lonto duduu-sawaalo limongolio. 
Watia helo pootaa suali boito bohulio 
mai to Damusiki, lapatao to Yerusalemu 
wau to ngoilanggubu Yudea wau towolota 
lotau-tauwalo tadiila Yahudi. 

21 Masababu uitolo tau-tauwalo Yahudi 
loheupa olaatia to Bele lo Eeya wau helo 
tolopani momate olaatia mate-mateelo 
mao. 

22 Bo tunggula tosaaati botie watia 
dilaaha lo Allahu Taaala, tilinggula watia 
lootihulo teea mooowoli mai u silakusia 
lowatia ode taa ngoaamila -- taudaa 
meaalo taukikiio. Wolo uiloiya mai lowatia 
botie diila ngopohia loú wolo upilo 
nubuwati mai lomongo nabi wau lei Musa; 

23 deúito-yito Olongia Tamoo-poaahua 
tadilanti mai lo Allahu Taaala boito musi 
modutolo, wau mowali taa bohulio umuli 
mobongu mai tou mailate; alihu woleeto 
Tio mowali mopohabari mai tilango -- 
deuito-yito u mopoaahu -- mopio ode 

tau-tauwalo Yahudi boli ode tau-tauwalo 
tadiila Yahudi." 

24 Toú tei Paulus donggo hemoówoli 
podulualio boito, tei Pestus malo nguatio, 
"Yio mabiyongo Paulus! Ilimiimu u dadaata 
boito maloo biyonga olemu!" 

25 Bo tei Paulus lolametao, "Watia diila 
biyongo, Taa Lailaio. Tataa-heyaalo uiloiya 
lowatia boito otutu wau yilumualai lonto 
pikiilangi u seehati. 

26 Ti Baginda Agripa lohihilao motota 
tutu susuu-aliyaalo boito. Uito sababuulio 
watia buheli mobisala mai totalu li 
Baginda wolo juujulu. Watia yakini diaaluo 
penu boli tuwau mao susuu-aliyaala 
boito udiipo ilotaawa li Baginda, sababu 
ngoaamilalo boito diila lotoduo to 
tataa-mbatiyalo u tutuuo. 

27 Taa Lailaió Baginda Agripa, tingga ti 
Baginda palacaya uiloiya mai lomongo 
nabi? To pongolaasa lowatia ti Baginda 
palacaya!" 

28 | apatao tei Agripa loloiya mao odelei 
Paulus, "Halapumu gambangi mohutu 
olaú mowali Nasara todelomo wakutu u 
bo ngointa lomola?" 

29 "Todelomo wakutu u bo ngointa lomola 
meaanto todelomo wakutu u mohiheo," 

ualei Paulus, "watia modua mola ode 
Allahu Taaala alihu ti Baginda wau Mongo 
tuani ngoaamilalo tamo dungohe olaatia 
todulahee botie mowali debo odelo watia 
-- ngopohia pomungu botie, tantulo 
mao!" 

30 Pulitio tibaginda olongia, ti gubolonulu 
wolei Bernike, wolo ngoaamila tawewolio 
tilimihulao. 

31 Tou maa to bulemengio, timongolio 
hipoloiyawa ngota timongota, "Tau botie 
diila lohutu penu boli tuwau mao upaatuti 
pohukuu-maniyalo wolo hukuumani mate 
meaalo tutupaalo." 

32 | apatao tei Agripa loloiya odelei 
Pestus, "Tau botie mamowali lopatolo, 
wonu humayaalio tio diila mohile wolo 
mooohuu palakalalio butoola to bubutoo 
li Kaisari!" 

2 7 | Lapatao tilantulio mao deu ami 

musi mobite mola ode Italia, tei 
Paulus wau dengolo lota taulo tutupa 
wewo yiludulio odelei Yulius, polowila 
pasuukani suludadu lo Roma u ilunte 
"Resimeni li Kaisari". 

2 Ami lotitae to kaapali u leidungga mai 
lonto Adramitium, lapatao lomonggato 
wolo kaapali boito umalei dapato mobite 

mola ode raraa-buwaalo to polopinsi 
lo Asia. Tei Aristarkus, ngotaalio lo 
Makedonia talei dungga mai lonto 
Tesalonika, lobite olo pee-peeenta 
wolami. 

3 Loombulio mola ami leidungga mola 
ode Sidon. Tei Paulus pilohutulio lou 
mopiohe daa lei Yulius. Tio yiluasialio 
lobiilohe wolo mongo sahabatilio alihu 
timongolio mowali mongohi mao olio 
wolo u palaluolio. 

4Lonteeto ami lopo tolonga mola 
lobibiite lami. Sababu dupoto lalaawania 
wolo dulungo kaapali, ami malobite tulusi 
lotiduluhe mola to pentadu pulo Siprus u 
leililunga ngopee todupoto. 

> Lapatao ami loli deheto u tataalua wolo 
Kilikia wau Pampilia tulusi leidungga mola 
ode Mira tolipu lo Likia. 

6 Mota teto polowila boito loódungga 
kaapali tuwau lonto Aleksandria u 
mamobite mola ode Italia. Yi tio lopo 
limbatao olami ode kaapali boito. 

7 Dengolo hui mola hiheolio ami hilayahe 
moopoto daa, wau wolo tioopatea pulitio 
mao ami demola ngoilamingo kota Knidus. 
Lapata sababu dupoto debo donggo 
mobulilo, ami diila loowali lopo tolonga 

mola lobibite lami ode dulungo bohulio. 
Yi ami malobite mola ode huliaalio lopulo 
Kreta, loli Wulungo Salmone alihu mola 
teto ami meililungo todupoto. 

8Wolo tidopatea ami hilayahe lotiduluhe 
mota to pentadu lopulo boito tunggula 
pulitio ami leidungga mola totambati 
tuwau u ilunte Rabua Ugaaga, diila boti 
molamingo monto kota Lasea. 

2Toú boito Dulahu Buka Polodaamea 
taulo Yahudi malo paluto. Ami mailo pulita 
lowakutu dadaata, tilinggula madidu 
wakutuulio u mobite wolo aamani. Sababu 
uito tei Paulus longohi naseehati odie 
olimongolio, 

10 "Mongo wutato, modudua mota 
huhama lowatia, matopotala daa wonu ito 
mobite tulusi. Ito mamoo toduo mai u luhi 
daa diila bo wambao to dudetohunto wau 
kapaalinto, bo jiwanto olo mamooli." 

11 Bo polowila boito lebe palacaya to 
julumudi wau to kapitengi lokaapali wolo 
loiya lei Paulus. 

12 Rabua mota teto memangi diila 
mopiohu u potirabua lo kakaa-paliyaalo 
tosembo lopolo huhulo. Masababu uito 
odaata lo tahipo kalajawa tokaapali akolo 
u muli mobite mololaa mao rabua boito 

sababu timongolio ohilaa motolopani 
tunggula mola ode Peniks wau motibiluloa 
mola teto tunggula sembo lopolo huhulo 
mopaluto. Peniks yito rabua lokaapali to 
Kreta u talutalu ode baradaya wau barlau. 

13 Tou boito dupoto huliaalio hihiipa 
lou moopoto. Yi tolantobu lo tahipo 
kalajawa tokaapali timongolio mamowali 
poli mobite. Oditolio timongolio malo 
mintaaa jangga tulusi lobite lotiduluhe 
mola topentadu pulo lo Kreta boito. 

14Bo diila lohiheo mola lapatio mao 
dutala daa -- deuito-yito dupoto u ilunte 
dupoto Tiimuru Lau -- lohiipo mooohuú 
lonto tudulio, 

15 wau helo lemba kaapali lami. Masababu 
kaapali boito diilalo mowali mobite tulusi 
moluwali dupoto yi ami madidu okawasa 
wau lopoluli lomao kaapali leelihu dilelo 
dupoto. 

16 Ami leililunga nogopee, tou ami 
yilumaode mola toambahu huliaalio lopulo 
Kauda u mooyoto boito. Mota teto wolo 
tioopatea ami lookawasa mao sikuci 
lokaapali lami. 

17 Lapatao sikuci lokaapali boito bilintaaa 
mola ode kaapali, kaapali boito lohihilao 
piloo toheeto wolo lomake awadu u 

pilolihuto lolilito kaapali boito. Sababu 
moohe bolo meihuwato totudu lohungayo 
Sirtis u mooti, layahu mailohudu wau 
tulusi kaapali piloluli mota lodudua 
dupoto. 

18 Dupoto tulusi lilalilau tilinggula 
loombulio mola dudetohu kapali 
pilomahulo ode deheto. 

19 Todulahee wumbutio mola poli tahipo 
kalajawa tokaapali boito luli lopomahula 
mola totoonulalo pakaakasi lokaapali ode 
deheto lo uluu limongolio lohihilao. 

20 To oduduulahe mola hiheolio ami diila 
looonto mato lodulahu wau poliyama 
wau dupoto debo tulusi lilalilau. Pulitio 
diduuluo mao halapani lami u moaahu. 

2! Ngoolo wakutu mola hiheolio tau- 
tauwala boito diila helo lamelo. Yi tei 
Paulus lonao mao ode huungi mongolio 
tulusi loloiya, "Mongo wutato! Wonu 
timongoli malo duduo naseehati lowatia 
wau diila lobite lonto Kreta, ito diila 
lootoduo mai ngoaamila poloantulu wau 
pololuhi botie. 

22 Bo botia olo pohile lowatia tidotutua 
alihu timongoli mopoudaa mola lohilao. 
Diaaluo penu boli ngotaa mao lomongo 


KISAH PARA RASUL 27.23-28 184 


wutato tamaa mate; ito maéenggila bo 
kaapali botie wambao. 

23 Sababu ohui malaikati lo Allahu Taaala 
tahe tuboo lowatia, deuito-yito Allahu 
Taaala taa ohuuwo tutumulo watia, 
dungga-dungga mai odelaatia. 

24 Malaikati boito lotahuda, 'Diila mao 
oohe, Paulus! Sababu yio mamotaalua 
woli Kaisari. Wau sababu opiohu hilaa lo 
Allahu Taaala olemu, ngoaamila tahibitea 
wolemu mamoaahu sababu yio.' 

25 Masababu uito, Mongo wutato, 
wajibulio wutato mopoudaa mola lohilao! 
Sababu watia palacaya to Allahu Taaala 
deú ngoaamilalo mamotoduo mai debo 
odelo umapilo tahuda-Lio olaatia. 

26 Bo ito de mamei tapodu topentadu 
lopulo tuwau." 

27 Toú hui opulaa patolio ami donggo 
hilantu-lantunga to Deheto Adria. Tanu 
to tomutaa lou huilio tahipo kalajawa 
tokaapali maloo laasa mai deú kaapali 
lebe hemembide mota lotudulio. 

28 Oditolio timongolio malo pololoa mola 
awadu wolo botu u loloneaa delomio 
lodeheto. Malo patatai deú tambati 
boito delomio ngopee mola wopato pulu 
lomeeteri. Diila lohiheo lapatio mao 

timongolio luli loloneaa mola, tulusi 
mailotaawa limongolio deheto totambati 
boito delomio ngopee mola tolo pulu 
lomeeteri. 

22 Timongolio moohe kaapali mamei 
huwato topatihu, oditolio timongolio 
malo polaahe mola jangga mohelu 
wopato to ambahu huli lokaapali, lapatao 
hemo haalapu wonu bo mowali mahuaa 
dumodupai. 

30 Wolo poo-podoyo tahipo kalajawa 
tokaapali boito mohimontala molahi 
monto kaapali boito. Timongolio malo 
polaahe mola sikuci ode taluhu helohutu 
bo debo odelo ohilaa mopolaahe mola 
jangga monto kaapali. 

31 Bo tei Paulus loloiya maó ode polowila 
wau mongo pajule tato kaapali boito, 
"Wonu tahipo kalajawa tokaapali botie 
diila motibiluloa tokaapali, Mongo wutato 
ngoaamilalo diila opaladu moaahu." 

32 Masababu uito mongo pajule boito 
malomunto tali losikuci boito, tilinggula 
sikuci boito leelihu. 

33 Toú diipo lobutu mai dulahu, tei Paulus 
helo naseehati mao alihu timongolio 
ngoaamila molamelo. Tei Paulus loloiya 
mao, "Maa mopulaa pato hui hiheolio 

Wutato ngoaamilalo bo hipo himawa 
wambao todelomo owowoluwoa u 
papaahenga wau diila lolamelo wolo-wolo. 

34 Botia naseehatia mai laatia, polamelopo 
penu bo ngoidi. Vito mopiohe ode 
limongoli, alihu timongoli muli molotolai. 
Sababu Wutato ngoaamilalo mamoaahu 
wau diila okulangia lolo-loolo." 

35 | apatao loloiya mao odito tei Paulus 
malohama roti wau lolapali mola sukuru 
ode Eeya totalu limongolio ngoaamila. 
Lapatao tio lolaya-layadeo roti boito, 
tulusi lolamelo. 

36 Yi timongolio ngoaamila luli ilo 
sumangati mai wau malo dudua lolamelo. 

37 Ngoaamila tawaluo to kaapali boito 
maito dulo hetuto pitu lopulaa wolomota. 

38 Toú ngoaamila malo lamelo lou 
tutuuhetalo mao, timongolio malo 
pomahula mola dudetohu pale ode deheto 
alihu kaapali mowali moheelo. 

39 Toú madulahei, tahipo kalajawa 
tokaapali malooonto tudulio, bo diila 
otaawa limongolio tudu lolo uito. 
Timongolio looonto wulungo wolo 
pentadio. Oditolio timongolio omakusudu 
moporabua kaapali boito mola teto wonu 
mowali. 

40 Yi aaa-wadeyaalo lojangga biluntolio 
tulusi jajaang-gawaalo boito piloluli 
limongolio yilumodua mola ode delomo 
deheto. Pee-peeenta woleeto olo iluadeo 
limongolio awadu u hibuhuta to kakaa- 
mudiyalo. Lapatao timongolio malo 
mintaaa mola layahu to dulu lokaapali 
alihu dupoto mohiipai kaapali boito 
umoliyoó motidulunga ode pentadu. 

41 Bo kaapali boito maleitae towamoó 
lohungayo. Wimbihu dululio leihuwato 
wau diilalo mowali umoliyoo, hiambola 
wimbihu huliilio loaantulu hepilo 
mai-mailio lobuóola mooohuú. 

42 Mongo pajule tokaapali boito oniyati 
momate-mateelo mao ngoaamila taulo 
tutupa, sababu timongolio moohe bolo 
woluo tamaa mololangi ode tudulio wau 
tumetao. 

43 Bo polowila boito longabutaóo niyati 
limongolio boito sababu tio ohilaa 
mopoaahu olei Paulus. Tio malo poahu 
ngoaamila tamowali mololangi lotidehu 
mola leimulo todeheto wau lololangi mota 
ode pentadu; 

44 Tawewolio musi mohunuhe mota wolo 
motidihu to duduu-piyaalo meaalo topoo 

lokaapali boito. Wolo dalala odieelo mola 
ami ngoaamila loaahu tunggula tudulio. 

l Tou matotudulio wolo loaahu, 
2 8 bolo ilotaawa lami deú pulo boito 
ilunte Malta. 

“Tuango lipu lopulo boito mopiohe 
daa olami. Timongolio lololimo olami 
ngoaamila wolo mopiohe wau helopo 
deita tulu olami sababu malodehu mai 
didi wau dulente olo mohuhulo. 

3Tei Paulus malo himoai ayu, wau helo 
podutu mao aaa-yuwaalo boito totulu. 
Toú tio donggo hemohutu uito, tulide 
tuwau mailumualai, sababu patulio lotulu 
boito, tulusi lolopango uluulio. 

4Tou tuango lipu lopulo boito loóonto 
tulide boito ntaya-ntayanga to uluu lei 
Paulus, malo loiya timongolio ngota- 
timongota, "Tau botie tantulo mao 
tamoomatea mate-mateelo mao, sababu 
penu boli tio maloaahu mai lonto musiba 
todeheto, Dewi Uaadili diila mopoluli olio 
tumumulo." 

> Bo tei Paulus lopongee mao tulide 
boito ode delomo tulu lou diila loolaasa 
longongoto penu boli ngoidi mao. 

6 To pikiilangi limongolio ngopeéepo 
mola uluu lei Paulus mamo matangai 

meaalo debolo tio mamo dehulo mola 
wau mate. Bo tou timongolio donggo 
hiwimaawa ngoolo wakutu mola hiheolio 
wau dia-diaaluo mao hitua-hituawua 
upolu-polutuo u lotoduo mai to olio, yi 
pikiilangi limongolio malo bolio tulusi 
timongolio loloiya deu tei Paulus yito 
dewa. 

7 Diila molaminga monto tambati boito 
woluo huta miliki lei Publius, tadihudihu 
pantungo lebe-lebe topulo boito. Wolo 
mopiohu hale tio lololimo olami debo 
odelo tamulio tolo hui mola hiheolio. 

8 Tou boito tiyamolio donggo 
mongongoto, he polipitolo wau 
hemongili loduhu. Tei Paulus lonao 
mota lomilohe oliyamolio tadonggo 
mongongota boito tulusi malodua wau 
lomintaa uluú odeitaatio tilinggula tio 
loluli. 

3 Sababu u lotoduo mai boito, ngoaamila 
tahi ngongota topulo boito helonao mai 
odelei Paulus, wau timongolio piloo lulilio 
mao. 

10 Timongolio helongohi olami palaseni 
dadaata, wau toú ami mamobite, 
timongolio helodelo mota ode kaapali 
ngoaamila upalaluo lami tobibite lami. 

1! Tou matolo hula mola teto, ami 
lomonggato lonto pulo boito lotitae 
tokaapali tuwau lonto Aleksandria u 
ngotilonggadu sembo lopolo huhulo 
raburabua topulo boito. Kaapali boito 
pakepake tuoto "Dewa Pingi Kastor wau 
Poluks”. 

12 Ami lotirabua tokota Sirakusa wau 
lotibiluloa mota teto tolo hui mola. 

13 Lonteeto ami luli lobite lotiduluhe 
mota to pentadu demola kota lo Regium. 
Loombulio mola dupoto malo hiipai lonto 
huliaalio, tilinggula bo todelomo duuhui 
ami malei dungga mola ode kota Putioli. 

14 Mota teto ami lodunggaya wolo 
dengolo lota tapalacaya li Isa, wau sababu 
tiloduo limongolio ami lotibiluloa woli 
mongolio ngodiminggu mola hiheolio. 
Lapatao ami lomonggato ode Roma. 

15 Mongo wutato to Roma tapalacaya 
li Isa loodungohe habari pasali lami, 
tilinggula timongolio lonao mai leidungga 
ode Patali Apius wau Tambati Pohuhelia 
Totolu, u lololimo mao olami. Toú tei 
Paulus lodunggaya woli mongolio, tio 
lolapali mola sukuru ode Allahu Taaala 
wau hilaalio malowali sabari. 

16Tou malei dungga mola ode Roma, 
tei Paulus yiluasialio lotibiluloa tutuwau 
kakaawali topajule ngota. 

17Tou matolo hui mola, tei Paulus 
lotiangai tahimuloa lo ulipu taulo Yahudi 
ngotambatilo mao. Wau tou timongolio 
mahiambua, tio loloiya ode limongolio, 
"Mongo wutato! Watia diila ototala 
wolo-wolo to bangusanto, meaalo 
lolambanga uudu u tilolimonto mai lonto 
linenemoyaanto. Penu boli odito watia 
yilaupio to Yerusalemu wau yiludulio ode 
tau-tauwalo Roma. 

18Tou palakala lowatia pilalakisaalio, 
timongolio ohilaa molopata olaatia, 
sababu malo ilaalo watia diila helohutu 
totala penu boli tuwau mao upaatuti 
pohukuu-maniyalo hukuumani mate. 

19 Bo sababu tau-tauwalo Yahudi helo 
tehengi olaatia, yi bolo pakusa watia 
helohile wolo mooohuu palakala lowatia 
butoola to bubutoo li Kaisari lo Roma. 
Pilohutu lowatia uito diila sababu watia 
odudulohu u hitua-tuawua tobangusa 
lowatia lohihilao. 

20Wau uitolo sababuulio watia lohile 
modunggaya woli mongoli u mobibii- 
salawa woli mongoli, sababu watia 

pilungulio, tumbao sababu Tamoo- 
poaahua tahe halapuo bangusa lo 
Isirailu." 

21 Lapataó timongolio loloiya mao olio, 
"Amiaatia diipo lololimo tuladee ngopita 
mao lonto Yudea pasali lo Wutato. Wau 
diaaluo penu boli ngotaa mao lowutato 
mola lonteeto mai lodelo habari pasali 
lo Wutato meaalo helo bisala u mobulilo 
pasali lo Wutato. 

22 Bo amiaatia ohilaa olo modungohe 
pasali lou opopalacaya lo Wutato, sababu 
amiaatia ngoaamila maloo dungohe tahipo 
soseroa pongaajali u dihudihu to Wutata 
boito." 

23 Yi timongolio wolei Paulus lolantu 
mao tou dulahio tuwau u modunggaya. 
Todulahee boito ngohuntua tau lonao 
mai ode tambati piloti biluloa lei Paulus. 
Tumulalo mai dimodupo tunggula 
lolaango tei Paulus lotombangao wau helo 
pohabari olimongolio habari pasali lou 
woloolo mola Allahu Taaala momalenta 
odelo Olongia. Wolo lomake aaa-yatiyaala 
lonto Buku lei Musa wau Buku lo Mongo 
nabi, tei Paulus helo tolopani mohutu 
olimongolio palacaya pasali li Isa. 

“4Woluo tapalacaya tou wolo uiloiya lei 
Paulus, bo woluo olo tadiila palacaya. 

25 Wolo huhaama u tinggai bubulemenga 
timongolio lololaa mao tambati boito, 
lapatao tei Paulus loloiya u odie mola botie 
olimongolio, "Memangi tiluhata daa wolo 
upilo tahuda mai lo Rohullah lotimbulude 
toli Nabi Yesaya odeli nenemoya limongoli! 

26 Allahu Taaala lotahuda, 'Ponaólo 
polelea mao ode bangusa botie: Timongoli 
malaito modungohe, bo diila mongalati; 
timongoli matulusi mopootuoto bo diila 
motota wolo u motoduo mai. 

27 Sababu pikiilangi lobangusa botie 
malowali lopuntuhu, bulonga limongolio 
malowali bungolo wau mato limongolio 
malowali pitoo. Utie motoduo mai alihu 
mato limongolio diila mao mooonto, 
bulonga limongolio diila mao modungohe, 
pikiilangi limongolio diila mao mongalati, 
wau diila mao mohualingai ode Olau, 
lapatao Waú mamo pooluli mao 
olimongolio."” 

28 Mapulitio tei Paulus loloiya, "Musi 
otaawa mao lo Mongo wutato deu 
habari pasali loú moaahu umonto 
Allahu Taaala botia mapilopo habari ode 

babaa-ngusawalo wewo tadiila Yahudi. 
Timongolio mamo duduaao!" 

29 [Lapatao tei Paulus loloiya odito, 
tau-tauwalo Yahudi boito lololaa mao 
tambati boito sambela hipo bubuutolawa 
ngota timongota.] 

30 Dulo taunu mola hiheolio tei Paulus 
lotibiluloa to Roma, tobele u sileuwalio 
lohihilao. Tio sanangi helo lolimo 
ngoaamila tahi ponaowa mai momilohe 
olio. 

31 Wau wolo buheli tio helo pohabari 
olimongolio pasali woloolo mola Allahu 
Taaala momalenta odelo Olongia 
wau pasali lo Feya Isa Almasi. Tei 
Paulus helohutu uito wolo beebasi, lou 
hetai-taibutolio. 


Roma 


] 1 Mongo wutato ngoaamila to Roma 
tapilonua lo Allahu Taaala wau tamaa 
tiliango Allahu Taaala u lowali umati-Lio. 
Allahu Taaala malo lulaoto wau lomuduo 
olaatia tolomodu u mopohabari Habari 
Mopiohe monto Allahu Taaala. 

2 Habari mopiohe boito mapilo danti lo 
Allahu Taaala tojamani muloololio mai 
lotimbulude tomongo nabi-Lio wau malei 
tuladu todelomo Kitabi. 

3 Habari Mopiohe boito tomimbihu walaó 
Allahu Taaala, Eeyanto Isa Almasi. Debo 
odelo watade lomanusia, Tio wali mai lei 
Dauda, 

4bo debo odelo watade lo Eeya, Tio 
yito malo ilaalo walao Allahu Taaala. Uito 
ilobukuti wolo kawasa upolu-polutuo 
lotimbulude to obobongu-Lio mai toú 
mailate mao. 

> Lotimbulude o-Lio olo Allahu Taaala 
longohi mai olaatia ponu lowali rasulu, 
alihu watia -- u mohulumati mao li Isa 
Almasi -- modelo tau-tauwala monto 

totoonulalo bangusa alihu palacaya wau 
modungohu. 

6U milakusudu lowatia wolo totoonulalo 
bangusa yito timongoli olo tawoluo to 
Roma; timongoli olo matilia-Ngio lowali 
umati li Isa Almasi. 

7 Vito sababuulio watia loluladei 
olimongoli. Pohileaala dua Allahu Taaala ti 
Paapanto wau ti Isa Almasi mongohi mai 
balakati wau salaamati olimongoli. 

8 Bohu-bohulio motimbulude li Isa 
Almasi, watia molapali mola sukuru ode 
Allahu Taaala sababu Mongo wutato 
ngoaamilalo; sababu ngoilanggubu dunia 
maloo dungohe deú timongoli palacaya 
daa li Isa Almasi. 

9 Watia laito hemoéela mola olimongoli 
wonu watia modua. Allahu Taaala 
sakusiilio deú wolo uiloiya lowatia boito 
otutu. Tiolo Allahu Taaala tahe bayawa 
lowatia loú lealeaatu lohilao wolo helo 
pohabari Habari Mopiohe pasali lo 
Wala-lo. 

10Watia momolohone mola wolo 
tiootutua ode Allahu Taaala, pohileaala 
dua Allahu Taaala mopoluasi mai olaatia 
botia mola mobiilohe woli mongoli. 

11 Sababu watia ohilaa daa modunggaya 
woli mongoli alihu watia mootayade 
ponu monto Rohullah u mopoo lotolo 
olimongoli. 

12 Makusudu lowatia yito sababu ito 
pee-peeenta malo malacaya li Isa Almasi, 
yi ito mowali tinggai mopopooo lotolo. 

13 Mongo wutato! Otohilaa lowatia alihu 
otaawa limongoli deú mapoo-poodaata 
watia omakusudu mola mobiilohe 
woli mongoli bo laito woluo wambao 
umoo tabuto. Otohilaa lowatia towolota 
limongoli olo kalaja lowatia otilapulio 
odelo woloolo mola kalaja lowatia mailo 
tilapulo towolota lotau-tauwala tadiila 
Yahudi to tataa-mbatiyalo uwewo. 

14 Sababu watia owaajibu ode ngoaamila 
bangusa; tamao adabu wau tadiila oadabu, 
tahi osikolawa meaalo tadiipo hiosikolawa. 

15 Yitolo sababuulio watia ohilaa daa 
mopohabari Habari Mopiohe boito ode 
limongoli tahi biluloawa mola to Roma 
olo. 

lo Watia palacaya daa to Habari Mopiohe 
boito, sababu habari boito yito lotolo 
Allahu Taaala u mopoaahu mai ngoaamila 
taa palacaya, bohu-bohulio taulo Yahudi, 
wau bangusa wewo olo. 

17 Sababu wolo Habari Mopiohe boito 
Allahu Taaala mopo bilohei woloolo mola 
pohuliilio wumbuta lomanusia wolo Allahu 
Taaala muli mowali mopiohu; pohuliilio 
yito palacaya to Allahu Taaala monto 
bohulio tunggula pulitio. Uito tutuuwauwa 
debo odelo u leituladu todelomo Kitabi, 
"Taa palacaya to Allahu Taaala tilinggula 
wumbutalio wolo Allahu Taaala muli 
mowali mopiohu, tau boito matumumulo!" 

18Lonto sologa Allahu Taaala lopo 
bilohei muluka-Lio ode ngoaamila dusa 
wau ololeeto lomanusia, sababu ololeeto 
boito longabuto tomanusia u mooonuhe 
pongaajali u otutu pasali lo Allahu Taaala. 

19 Wolo umowali otaawa lomanusia pasali 
lo Allahu Taaala malo patato todelomo 
hilaa u malootapu tenelo Eeya lomanusia, 
sababu Allahu Taaala lohihilao malo 
poilaalo uito ode manusia. 

20 Tumulalo mai Allahu Taaala lopowali 
dunia, sisii-patiyaalo Allahu Taaala udiila 
oontonga, deuito-yito owowoluwoa-Lio 
odelo Allahu Taaala wau kawasa-Lio 
udiila opulitio, mailo pahamua lomanusia 
lotimbulude to ngoaamila umaa pilowali- 
Lio mai. Oditolio manusia sama-samaata 
diila o alasani umopo otutu lobatanga. 

21 Manusia modonuhe lo Allahu Taaala, 
bo manusia diila mohulumati o-Lio odelo 
Allahu Taaala wau diila olo mosukuru 
mola to o-Lio. Boliio mao manusia bo 
hemo mikiilangi udiila ota-otaa mao: hilaa 
limongolio malowali lodiolomo. 

22 Timongolio molaasa batangalio 
molinepo, lebe-lebe pomao timongolio 
mohulodu. 

23 Diilalo Allahu Taaala taó hiheo-hiheolo 
mao tahe tuboo limongolio, bo tumbao 
bubuuiyalo udebo odelo mahaluku 
umowali mate: deuito-yito manusia, 
bulungi, binatangi u oaatio wopato, wau 
binatangi u hialapa. 

24 Sababu uito Allahu Taaala lopoluli 
olimongolio kiluwasa lohilaa limongolio 
u mohutu moolusa, tilinggula timongolio 
helohutu susuu-aliyaalo ukotolo ode 
timongotalio lohihilao. 

25 Allahu Taaala taótutu, tiluloa 
limongolio wolo hitua-tuawua upaaluti. 
Diila Talopowali mai bo tumbao tapilowali 
boitolo tatilubo wau tabilaya limongolio. 
Lebe-lebe pomao talopowali mai boitolo 
tawajibulio pujiolo ohiheo-hiheolo mao! 
Amin. 

26 Sababu manusia helohutu u odito, yi 
Allahu Taaala lopoluli olimongolio lodudua 
napusu limongolio u hina. Mongobua 
limongolio diilalo ohilao tomongo lolai 
debo odelo u biasaalio tomanusia, bo 
ohilao topangelio mongobua. 

27 Mongo lolai olo debo odito: timongolio 
diilalo paatuti mohumbuta wolo 
mongobua, bo obilahi topangelio mongo 
lolai. Mongo lolai helohutu huhutu 
u mooolito topangelio mongo lolai, 
tilinggula timongolio lololimo polo tontuli 
u lotuuude wolo huhutu limongolio u 
moleeto boito. 

28 Masababu manusia diila molaasa 
palalu mooonuhe to Allahu Taaala, yi 
hiluliaalo mao lo Allahu Taaala pikiilangi 
limongolio lowali lolusa, tilinggula 
timongolio helohutu susuu-aliyaalo udiila 
opohutuo limongolio. 

29 Hilaa limongolio ngoaamila polupolu 
wolo u moleeto, udiila otutu; polupolu 
wolo langgamu, polupolu wolo ohutodu 
wau laasa molonuo; polupolu wolo 
hilaa umomate mate-mateelo mao, 
moloohulua, mohimbulo wau moniyatia. 
Timongolio motohilaa moloiya taa wewo, 

30 motohilaa mopooleeta tanggulo 
taa wewo; timongolio soombongi wau 
diila oadabu, wau molonuo to Allahu 
Taaala, wau motohilaa mosilita toongi. 
Timongolio motota mololohe totoonulalo 
pohuli bohu wolo mohutu u moleeto. 
Timongolio moluwali tomongo dulaa; 

31 timongolio diila motohilaa mongalati 
taa wewo, timongolio diila tatapu wau 
molotolo hilao wau diila omanusia. 

3? Otaawa limongolio, deú modudua 
butoo lo Allahu Taaala, taa mohutu mao 
ngoaamilalo boito paatuti hukuu-maniyola 
mate. Penu boli odito timongolio helohutu 
olo susuu-aliyaalo boito; wau tumbao 
akoro olo taa wewo hipohutua u odito. 

| Masababu uito, mongo Wutato, 
2 tatoonu Wutato, tilunggula Wutato 
motohilaa mopotala taa wewo? Wutato 
diila owolo-wolo u mopodulua lobatanga! 
Sababu wonu Wutato mopotala taa 
wewo, lebe-lebe pomao Wutato lohihilao 
helohutu huhutu u tutuuwauwa debo 
odelo timongolio, yi Wutato malo podehu 
hukuumani tobatanga lohihilao olo. 

2 Otaawanto deú wonu Allahu Taaala 
mopodehu mai hukuumani ode tau- 
tauwalo tahe lohutu totoonulalo huhutu 

udebo odelo uito, yi putuusani lo Allahu 
Taaala boito otutu. 

3 Bo timongoli, Mongo wutato, helohutu 
lohihilao olo susuu-aliyaalo u pilotuludi 
mongoli ode tau-tauwala wewo! Wau to 
pikiilangi limongoli u timongoli moolopato 
monto hukuumani lo Allahu Taaala? 

4Meaalo timongoli diila botie paduli 
omuula lo Allahu Taaala wau otanggalo 
hilaa boli osabali-Lio u odito udaa? Tantu 
otaawa limongoli deu Allahu Taaala mopo 
bilohei opopiohu hilaa-Lio sababu Tio 
motohilaa alihu timongoli molilihu monto 
dusa limongoli. 

> Bo timongoli baaangiola wau diila 
mohuto molomelo. Masababu uito 
timongoli lohihilaolo talohutu hukuumani 
limongoli heoduhenga mola buheetio 
to Dulahe Kiama, wonu Allahu Taaala 
mopoilaalo mai mulukaa-Lio wau 
mopodehu hukuumani u aadili. 

6 Sababu Allahu Taaala mamo lontuli mai 
timiidu tau motuuude wolo huhutuulio. 

7 Allahu Taaala mongohi mai tutumulo 
tutu wau ohiheo-hiheolo mao ode 
limongolio taa tatapu wau molotolo hilao 
hemohutu mopiohe u mootapu mao 
ulailaio, u hulu-hulumati wau u abadi. 

8 Bo tau-tauwala tamopo udaa batangalio 
lohihilao wau diila mohuto modungohe 
to Allahu Taaala, bo modudua u moleeto 
yi tau-tauwalo boito malaba-labaalo 
mulukaa mai lo Allahu Taaala. 

9Timiidu taa motohilaa mohutu u 
moleeto masikisa wau modutolo; bohu- 
bohulio taulo Yahudi, wau odito olo 
babaa-ngusawalo wewo. 

10Bo ngoaamila taa motohilaa mohutu 
mopiohe mawohia-Lio mai ololaió wau 
ohulumati wau osalaamati lo Allahu 
Taaala; bohu-bohulio ode taulo Yahudi; 
odito olo ode tau-tauwalo bangusa wewo. 

11 Sababu Allahu Taaala mopohutu mai 
ngoaamila tau tutuuwauwa. 

12 Tau-tauwalo bangusa wewo ilodusa 
lou diila motota butoo agama lo Yahudi. 
Oditolio timongolio hukuu-maniyalo to 
bulemengo lobutoo boito. Bo tau-tauwalo 
Yahudi ilodusa tou mailotaawa limongolio 
butoo boito: sababu uito timongolio 
mapohilelio wolo mooohuú olo dadaasali 
tobutoo boito. 

13 Sababu taamuli mopiiohe wolo Allahu 
Taaala, diila bo sababu tau boito malotota 
butoo agama lo Yahudi, bo sababu tio 

helohutu wolo uwoluo todelomo butoo 
boito. 

14Tau-tauwala bangusa wewo diila 
motota butoo0 agama lo Yahudi. Bo wonu 
timongolio to ilohilaa lohihilao mohutu 
wolo u pilomalenta lobutoo boito, hilaa 
limongolio lohihilaolo umowali butoo 
toli mongolio, eleponu timongolio diila 
motota butoo agama lo Yahudi. 

1> Piili limongolio mopo bilohei deú wolo 
u pilomalenta lobutoo boito malei tulade 
tohilaa limongolio. Hilaa u malo@otapu 
tinelo Eeya limongolio olo mopo bukuti 
mai suali boito, sababu timongolio 
lohihilao tingga maito potalalio tingga 
maito pootutuo lo pikiilangi limongolio. 

16 Odieelo mola u de mamotoduo mai 
todulahee u matilantu boito. Todulahee 
boito -- modudua Habari Mopiohe upilo 
habari mai lowatia -- Allahu Taaala 
motimbulude li Isa Almasi, mamomutoo 
ngoaamila u hitua-tuawua u sangaja 
hetutu@o lohilao wau pikiilangi lotaa 
ngoaamila. 

17Bo botia woloolo mola wolo Mongo 
wutato lohihilao? Wutato longaku lohihilao 
taulo Yahudi. Wutato lotiwunela tobutoo 

agama lo Yahudi wau Wutato leengahu 
wumbuta lo Wutato wolo Allahu Taaala. 

18 Wutato loótapu totoonulalo potuhata 
lonto butoo boito, tilinggula ilotaawa lo 
Wutato kahandaki lo Allahu Taaala wau 
motota molantu toonu u mopiohe. 

19 Wutato yakini deu Wutato yito tauwa 
lotaa pitoo wau tilango odeli mongolio 
tawoluo todelomo u modiolomo: 

20 Wutato tamoo didikia totau-tauwalo 
ta@o adabu dupadupapa wau guru 
lotau-tauwalo tahi. Wutato yakini deu 
todelomo butoo agama lo Yahudi, Wutato 
o toonulalo pongotota wau o pongajali u 
otutu. 

21 Wutato hemo ngaajali taa wewo: 
naa yilongola Wutato diila helo ngaajali 
batanga lohihilao? Wutato hemo ngaajali 
tau alihu diila mao potao, lebe-lebe 
pomao Wutato lohihilao hemotao! 

22 Wutato hemo ngaajali tau alihu diila 
mao pojina, lebe-lebe pomao Wutato 
lohihilao hemojina! Wutato molonuo 
to balaahala, lebe-lebe pomao Wutato 
lohihilao hemohama babaa-langiyaalo 
lonto bebee-leyaalo balaahala. 

23 Wutato hemo pomangga-mangga mola 
deú Wutato obutoo lei Musa, lebe-lebe 

pomao Wutato hemohina Allahu Taaala 
lou diila lodudua buto-lo. 

24Todelomo Kitabi tulatulade odie, 
"Sababu timongoli, tau-tauwalo Yahudi, 
yi tanggulo Allahu Taaala pilo najisilio 
towolota lo babaa-ngusawalo wewo." 

25 Wonu Wutato modungohe tobutoó 
agama lo Yahudi, yi tuuna lo Wutato 
ohunalio olo. Bo wonu Wutato diila mowali 
modudu@o susuu-aliyaalo u pilomalenta 
todelomo butoo boito, yi tuuna lo Wutato 
diila ohunalio sama-samaata. 

26Wonu ngotaalio diila Yahudi, tadiila 
tiluuna, moduduaao butoo agama 
lo Yahudi, wolo Allahu Taaala diila 
monganggapu olio odelo tamaa tiluuna? 

27 Wau tau-tauwala tadiila tiluuna boito 
mamo potala to Wutato taulo Yahudi, 
sababu Wutato obutoo agama lo Yahudi 
wau Wutato tiluuna, bo Wutato lolambanga 
butoo boito. Timongolio diila tiluuna, bo 
tumbao timongoliolo tahemo dungohe 
butoo agama lo Yahudi. 

28 Sababu taulo Yahudi u pulua diila bo 
tanggulio wambao taulo Yahudi: wau taa u 
tiootutua tiluuna diila taa u tiluuna odelo 
lahiri wambao. 

29 Boliio mao, ngotaalio lo Yahudi u 
pulua yito taa u hilaalio ojiwa Yahudi; wau 
tuuna u tutu yito tuuna tohale u kilalaja 
lo Rohullah, diila u tulatulade todelomo 
buku. Taa debo odelo uito mamololimo 
poilaalo momuji monto Allahu Taaala, 
diila monto manusia. 

TWonu odito, wolo untungilio mowali 
taulo Yahudi? Wau wolo hunalio 
moduduaao wuudu lotuuna? 

2 Tantulo mao dadaata hunalio! Bohu- 
bohulio, sababu totaulo Yahudilo Allahu 
Taaala lopo palacaya mao tataa-hudaalo 
Allahu Taaala. 

3 Bo woloolo mola wonu ngotaalio taulo 
Yahudi diila tatapu wau molotolo hilao? 
Wolo sababu uito Allahu Taaala mamowali 
diila tatapu wau molotolo hilao? 

4Tantu diila! Sababu malo patatai 
Allahu Taaala laito otutu, eleponu timiidu 
tau hipo himbuloa. Todelomo Kitabi 
tulatulade, "Wajibulio yio obukuti otutu 
todelomo wolo uiloiyamu, wau yio 
moohaama tou yio butoolio." 

> Bo wonu u aadili lo Allahu Taaala malebe 
henaasa mai, masababu ito helohutu 
udiila otutu, wolo u mamusi loiyanto? 
Deu Allahu Taaala diila aadili wonu Tio 

mohukuumani mai olanto? (Memangi 
yiyintu botie paatuti odelo manusia.) 

6 Sama-samaata diila! Sababu wonu 
Allahu Taaala diila aadili, woloolo mola 
Tio mowali momutoai dunia botie? 

7 Bo wonu sababu huhutu udiila otutu, 
wolo u otutu pasali lo Allahu Taaala 
helebe oontonga daa tilunggula Tio piluji, 
yi yilongola taa umohutu moleeto boito 
donggo pilopotala odelo taa odusa? 

8 Wau yilongola ito diila mowali moloiya, 
"Mopiohulo ito mohutu u moleeto alihu 
tumoodei umopiohe?" Memangi woluo 
tau-tauwalo tahe lohina olaatia lou 
hemoloiya deu watia malo loiya odito. 
Tau-tauwala debo odelo uito patutilio 
hukuumanio lo Allahu Taaala. 

9 Naa, wolo huhuloanto odelo taulo 
Yahudi lebe mopiohu wolo huhuloio 
lobangusa wewo? Sama-samaata 
diila! Mailoiya mai lowatia deu mopio 
taulo Yahudi meaalo bangusa wewo, 
ngoaamilalo makiluwasa lodusa. 

10 Debo odelo u tulatulade todelomo 
Kitabi, "Diaaluo penu boli ngotaa mao 
taótutu, 

11 diaaluo penu boli ngotaa mao 
tamongalati wau diaaluo penu boli ngotaa 
mao tamolubo Allahu Taaala. 

12 Ngoaamila tau malo poólamingo 
batanga lonto Allahu Taaala; ngoaamila 
mailapalo. Diaaluo penu boli ngotaa mao 
helohutu u otutu: penu boli ngotaa mao 
diaaa! 

13 Bunggohi mongolio odelo kuubulu 
uilonganga. Wimbulo u hidala-dalaala 
tumolohu monto dila limongolio, wau 
biihu limongolio wambao hemo pomukao 
pitana, debo odelo bisa lotulidu. 

14Tunggili mongolio polupolu wolo 
laaanati wau didini u mooohuú. 

1> Didiambangi mongolio hidiyota wonu 
ohilaa moposikisa wau momate tau 
mate-mateelo mao. 

16 Daantulu wau osuusa, pilo loladi 
mongolio ode utoonulalo mao. 

17 Diila otaawa limongolio dalalo 
poaahuwalo, 

18 wau diila mohulumati Allahu Taaala." 

19 Botia bolo ilotaawanto deu ngoaamila 
u tulatulade todelomo butoo agama lo 
Yahudi, deuito-yito duolo tau-tauwala 
tawoluo towalungo pamalenta lobutoo 
boito. Lou odito diaaluo penu boli ngotaa 

mao tamoo wohi alaasani wolo-wolo poli 
wau ngoilanggubu dunia mowali pohile 
wolo mooohuu lo Allahu Taaala. 

20 Sababu diaaluo penu boli ngotaa 
mao mowali mopiiohe wolo Allahu 
Taaala masababu tau boito helohutu 
susuu-aliyaalo uwoluo todelomo butoo 
lo agama. Boliio mao butoo boito bo 
mopobilohei tomanusia deu manusia 
odusa. 

21 Bo botia Allahu Taaala malo pobilohei 
dalalo woloolo mola manusia mopiiohe 
wo-Lio; wau dudelolio boito diaaluo aitalio 
wolo butoo agama lo Yahudi. Bubuu- 
kuwaalo lei Musa wau bubuu-kuwaalo 
lomongo nabi tumbao helo poilaalo mai 
suali boito, 

22 deú Allahu Taaala mowali mohutu 
manusia mopiiohe wo-Lio, tumbao wonu 
manusia palacaya li Isa Almasi; Allahu 
Taaala mohutu mai utie ode ngoaamila 
taa palacaya li Almasi; sababu diaaluo 
hiheedio: 

23 Ngoaamila tau mailodusa wau 
lolamingo lonto Allahu Taaala taohilaa 
mopoaahu olimongolio. 

24 Bo sababu odehu hilaa lo Allahu Taaala 
wambao uilohi mai wolo bebasi, wumbuta 

lomanusia wolo Allahu Taaala luli lopiohei: 
dudelolio yito: manusia yilopatai li Isa 
Almasi. 

25 Allahu Taaala lopobake mai li Isa 
Almasi alihu wolo opopate-Lio boito 
manusia poilaalolo molopato monto totala 
wonu timongolio palacaya o-Lio. Allahu 
Taaala lohutu odito u mopo bilohei o adili- 
Lio. Sababu tou yilalu mola masilabalia lo 
Allahu Taaala duduu-sawaalo manusia, 
tilinggula Tio diila lohukuumani mai 
olimongolio. 

26 Bo botia hepilohutu-Lio ode dusa 
boito u mopo bukuti mao o aadili-Lio. 
Wolo dudelo boito Tio mopo bilohei 
deú batanga-Lio otutu; wau timiidu taa 
palacaya li Isa poilaalo-Lio mai odelo taa 
maluli lopiiohe wolo Allahu Taaala. 

27 Masababu uito ito didu o alasani 
umopo mangga-mangga lohilao. 
Yilongola odito? Wolo sababu ito helo 
ponao u tulatulade todelomo butoo agama 
lo Yahudi? Diila. Bo sababu ito palacaya. 

28 Sababu pulito lohuhamalio yito odie: 
Tau poilaalolio muli mopiiohe wolo Allahu 
Taaala, diila bo sababu tio helo ponao 
wolo u tulatulade todelomo butoo agama 

lo Yahudi, bo sababu tio palacaya li Isa 
Almasi. 

29 Meaalo Allahu Taaala boito Allahu 
Taaala taulo Yahudi wambaod? Diila, Tio 
olo Allahu Taaala lobangusa wewo? Ooo, 
memangi Tio olo Allahu Taaala lobangusa 
wewo! 

30 Sababu Allahu Taaala bo tuwau. 
Tiolo tahe lohutu tau-tauwalo Yahudi 
luli lopiiohe wolo Allahu Taaala sababu 
timongolio palacaya. Wau Tiolo olo tahe 
lohutu tau-tauwalo bangusa wewo luli 
lopiiohe wolo Allahu Taaala; uito olo 
sababu timongolio palacaya. 

31 Wolo utie boliilio deú sababu ito 
palacaya li Almasi, yi ito molapi butoo 
agama lo Yahudi? Sama-samaata diila! 
Tumbao wolo opopalacayanto boito, ito 
mohulumati butoo boito. 

4 I Wonu odito, wolo umowali loiyanto 
pasali lei Abraham, nenemoya lo 
bangusanto? Woloolo mola uilo lasawalio? 

2? Wonu susuu-aliyaala u hepilo hutulio 
loosababu Allahu Taaala lololimo olio 
odelo tamo eengahe hilaa lo Allahu 
Taaala, yi woluo olo alaasani to olio 
u motiwengahe. Bo tio diila mowali 
motiwengahe totalu lo Allahu Taaala. 

3Todelomo Kitabi tulatulade, "Tei 
Abraham palacaya to Allahu Taaala, wau 
sababu opopalacayalio botie tio tilolimo 
lo Allahu Taaala odelo taa u moeengahe 
hilaa lo Allahu Taaala." 

4Taa u mokalaja, mololimo wuupa, wau 
wuupalio diila ilanggapulio odelo tuwaulio 
lowowohi, sababu uito yito hakuulio. 

> Bo woluo tadiila motiwunela tokela- 
kelalio lohihilao; tio mopo palacaya 
batangalio ode Allahu Taaala tamoponasa 
mai taodusa molopato monto totalalio. 
Dadaasari to palacayalio boitolo Allahu 
Taaala mololimo tau boito odelo tamoo 
sanangi hilaa lo Allahu Taaala. 

6 Odieelo mola huhama lei Dauda 
olo; uito sababuulio tio loloiya hinta 
sanangi tutu ode taa u duolo Allahu 
Taaala matilolimo odelo taa uloo sanangi 
hilaa-Lio, lou diila pilootuoto Allahu 
Taaala totoonulalo huhutu lotau boito. Tei 
Dauda loloiya odie, 

7 "Potisanangilo tutu taa u totoonulalo 
totalaalio milaaapu wau totoonulalo 
dusalio ilambungu lo Allahu Taaala. 

8 Potisanangilo tutu taa u totoonulalo 
dusalio diila pilohile wolo mooohuu lo 
Eeya!" 

2Wolo loiya potisanangi tutu botie 
bo pilopo dulungo wambao ode tahe 
lodudua wuudu lotuuna? Meaalo olo ode 
tau-tauwalo tadiila helo dudua wuudu 
lotuuna? Mailoiya lami tou dipolulio mai, 
deu tei Abraham tilolimo Allahu Taaala 
odelo taloo sanangi hilaa-Lio, sababu tei 
Abraham palacaya to Allahu Taaala. 

10 Naa, omolua Allahu Taaala lopoilaalo 
mai suali boito? Tou dipolulio mai meaalo 
lapatio mao tei Abraham tiluunalio? 
Memangi tou tio dipo tiluuna, diila lapatio 
mao. 

11 Tio tiluunalio lapatio mao, wau 
tuunalio boito bo odelo tuoto deu Allahu 
Taaala malo lolimo olio odelo taloo 
sanangi hilaa lo Allahu Taaala, sababu 
palacaya to Allahu Taaala. Tio tilolimo 
Allahu Taaala tou tio dipo lodudua wuudu 
lotuuna. Wau tei Abraham lowali tiyamo 
delo pohuli lorohani ode ngoaamila 
taa palacaya to Allahu Taaala, wau u 
sababuulio matilolimo Allahu Taaala 
odelo taloo sanangi hilaa-Lio, eleponu 
timongolio diila lodudua wuudu lotuuna. 

12 Tei Abraham olo tiyamo delo pohuli 
lorohani ode tau-tauwalo talo dudua 
wuudu lotuuna. Tio tiyamo delo pohuli 

lorohani limongolio diila bo sababu 
timongolio helo dudua wuudu lotuuna, 
bo sababu timongolio olo hitumula wolo 
palacaya ode Allahu Taaala, tutuuwauwa 
debo odelo tei Abraham tou tio diipo 
lodudua wuudu lotuuna. 

13 Allahu Taaala lodanti odelei Abraham 
wau waliilio mola deú dunia botie 
mamowali miliki lei Abraham. Allahu 
Taaala lodanti mai odito diila sababu tei 
Abraham helo dungohe tobutoo agama lo 
Yahudi, bo sababu tio palacaya to Allahu 
Taaala tilinggula tio tilolimo Allahu Taaala 
odelo taloo sanangi hilaa-Lio. 

14 Sababu wonu bo tau-tauwalo tamo 
dungohe to bubuu-tooowalo agama lo 
Yahudi wambao tamaa mololimo wolo 
u pilodanti mai lo Allahu Taaala, yi 
palacaya to Allahu Taaala diila ohunalio 
sama-samaata, wau danti lo Allahu Taaala 
olo toongi wambaio. 

15 Butoó agama lo Yahudi mopodungga 
mai hukuumani lo Allahu Taaala. Bo wonu 
butoo diaaluo, yi totala olo diaaluo. 

16 Oditolio danti lo Allahu Taaala boito 
dadaasali palacayalio lotau ode Allahu 
Taaala. Vito mowali tuwaulio pongaku 
ode ngoaamila wali mola lei Abraham deú 

danti boito yilohi-Lio mai ode limongolio 
odelo tuwaulio lo wowohi u beebasi monto 
Allahu Taaala: diila bo toli mongolio 
tahemo dungohe tobutoo agama lo Yahudi 
wambao, bo toli mongolio olo taa palacaya 
to Allahu Taaala tutuuwauwa debo odelo 
tei Abraham palacaya to o-Lio. Sababu tei 
Abraham yito tiyamanto ngoaamila delo 
pohuli lorohani. 

17 Sababu Allahu Taaala lotahuda odie 
odelei Abraham, "Wau malo powali olemu 
tiyamo ode dadaata bangusa." Odieelo 
mola Allahu Taaala longohi mai danti 
boito odelei Abraham, wau tei Abraham 
palacaya to o-Lio. Tiolo Allahu Taaala 
tamopo tumulai taa mate: Tiolo olo 
Allahu Taaala u wolo tahuda-Lio wambao 
helohutu mai wolo udipo peeenta woluo 
lowali woluo. 

18Tei Abraham tulusi wambaó hemo 
halapu mola wau palacaya eleponu tio 
diilalo ohalapani. Sababu uito tio malowali 
tiyamo lobangusa dadaata. Debo odelo 
ulei tuladu todelomo Kitabi, "Walimu mola 
mamowali mai dadaata daa." 

12Tei Abraham tou boito motota deú 
tio madiilalo mootapu mai wali, sababu 
batangalio mapanggola daa wau umululio 

mawimbideo ngohetuto taunu: odito olo 
ti Sara, dilelio boito, pulia. Bo iimani lei 
Abraham diila loeetu. 

20 Tio debo palacaya wau yakini danti 
lo Allahu Taaala. Tumbao iimanilio bo 
heilo duhenga mola lotolio, tilunggula tio 
helomuji-muji Allahu Taaala. 

21 Tio palacaya daa deú Allahu Taaala 
mowali mohutu wolo umapilo dantia-Lio 
mal. 

22 Vito sababuulio tei Abraham tilolimo 
Allahu Taaala odelo taa umoo sanangi 
hilaa lo Allahu Taaala. 

23 Loiya u "Tilolimo odelo taa umoó 
sanangi hilaa lo Allahu Taaala" leituladei 
diila bo wambao odelei Abraham lohihilao, 

24 bo ode olanto olo. Ito olo matolimoo- 
Lio odelo taa umaloo sanangi hilaa 
lo Allahu Taaala, sababu ito palacaya 
to Allahu Taaala talopo tumulai li Isa, 
Eeyanto, lonto opopate. 

25 Ti Isa boito mailudu-Lio mai u pateelio 
mate-mateelo mao sababu duduu-saanto; 
lapatao luli pilopo tumulai lo Allahu Taaala 
mai lohutu olanto luli lopiiohe wolo Allahu 
Taaala. 

| Botia ito maluli lopiiohe wolo Allahu 
5 Taaala, sababu ito palacaya. Wau 

masababu uito ito hitumula todelomo u 
dame wolo Allahu Taaala lotimbulude li 
Isa Almasi Eeyanto. 

2 Masababu ito palacaya li Isa, yi Tio 
lohutu olanto loolaasa hitua-tuawua 
todelomo hilao wau ponu lo Allahu Taaala, 
wau wolo ponu boitolo ito botia hitumula. 
Sababu uito hilaanto meengahe sababu 
ito ohalapani deu ito mamoolaasa sanangi 
tutu uwohi mai lo Allahu Taaala! 

3 Wau lebe mao leeto, ito olo meengahe 
todelomo polodutolo, sababu otaawanto 
deu polodutolo boito mohutu tau mowali 
mo@oolohu, 

4wau o@oolohu mamohutu tau mambo 
tesiyolo, uti-utieelo u mopotoodei 
halapani. 

> Halapani udebo odelo utie diila 
tamoo kikiio hilaanto, sababu hilaanto 
matiluanga lo Allahu Taaala wolo 
ponu-Lio. Allahu Taaala lohutu mai uito 
lotimbulude to Rohu-Lio, u mailohi-Lio 
mai olanto. 

5Tou ito todelomo owowoluwoa didu 
okawasa, ti Isa Almasi mailate ode olanto 
towakutu u lotuhatawa lou tilantu mai lo 
Allahu Taaala; lebe-lebe pomao ito tahi 


ROMA 5.7-11 25 


tau-tauwalo tahi laminga monto Allahu 
Taaala. 

7 Duolo tahingota-ngotaawa taaadili olo 
mototolo tau mohuto mate. Tanu duolo 
tahingota-ngotaawa tamopiohe, woluo 
olo tau buheli mate. 

8 Bo Allahu Taaala lopo@ilaalo mai 
ponu-Lio olanto tou ti Isa Almasi yilate 
ode olanto tou ito donggo taa odusa. 

9 Botia ito maluli lopiiohe wolo Allahu 
Taaala lotimbulude to opopate li Almasi: 
sababu uito tantu ito mapo aahuwolo 
olo monto muluka lo Allahu Taaala 
motimbulude li Almasi. 

10Wonu tomaasa ito mumuusua wolo 
Allahu Taaala, ito pilopodeme wo-Lio 
lotimbulude to opopate lo Wala-lo, tidiyolo 
mao botia tou lapatio mao wumbutanto 
wolo Allahu Taaala luli lopiohe, tantu 
ito mapo aahuwolo olo motimbulude to 
tutumuli Almasi. 

wau lebe mao leeto, ito olo 
motiwengahe to opopiohu lo Allahu Taaala 
lotimbulude li Isa Almasi Eeyanto. Sababu 
lotimbulude li Almasi, ito botia loolaasa 
wumbutanto u mopiohe boito wolo Allahu 
Taaala. 

12 Dusa tilumuotai ode delomo dunia 
lotimbulude to ngotaalio, wau lonto dusa 
boito tilumoodei opopate. Akibatilio, 
opopate loloopolo mola ode ngoilanggubu 
umati lomanusia, sababu ngoaamila tau 
mailodusa. 

13 Tou butoo agama lo Yahudi diipo 
yilohilio mai, dusa mawoluo todelomo 
dunia. Bo dusa diila yilinggilelio, sababu 
diaaluo butoo u mowali lambangalo. 

14Bo, lonto jamani lei Adamu demola 
jamani lei Musa, opopate okawasa to 
ngoilanggubu umati lomanusia. Tumbao 
tau-tauwalo tadiila helohutu totala wolo 
dudelo u tutuuwauwa debo odelo u 
pilohutu lei Adamu, tau-tauwalo boito 
olo lodudua olo kiluwasa lo opopate. Tei 
Adamu yito bayahu monto o-Lio tamaa 
dungga-dungga mai lapatio mao. 

15 Bo duduulotalo boito diila tutuuwauwa; 
sababu wowohi mai lo Allahu Taaala lebe 
udaa mao, wonu pobandingio mola wolo 
totala u mapilohutu lei Adamu. Totala 
lotaa ngota loosababu dadaata taa yilate. 
Donggo boli lebe udaa mao poli akibati 
lo odehu hilaa monto Allahu Taaala wau 
ponu osalaamati uilohi-Lio mai totaa 

dadaata daa, lotimbulude to opopiohu 
hilaa lotaa ngota, deuito-yito ti Isa Almasi. 
16Wowohi lo Allahu Taaala olo lebe 
udaa tutu wolo dusa lotaa ngota boito. 
Sababu lapatio mao taa ngota lohutu 
totala, mailumualai putuusani, "Ototala". 
Bo lapatio mao taa dadaata helohutu dusa 
leidunggalo mai wowohi lonto Allahu 
Taaala u lopoilaalo mai, "Diila ototala". 

17 Sababu totala lotaa ngota, opopate 
loloopolo mola ode utoonulalo ma@o 
lotimbulude totaa ngota boito. Donggo 
boli lebe udaa mao poli akibati lou wolo 
u pilohutu lotaa ngota wewo, deuito-yito 
li Isa Almasi. Lotimbulude o-Lio, Allahu 
Taaala lopodaata daa odehu hilaa-Lio 
totaa u odito daatalio, wau wolo diila 
ohunalio lopowali olimongolio luli lopiiohe 
wolo Allahu Taaala; timongolio maa 
okawasa todunia botie motimbulude li Isa 
Almasi. 

18 Oditolio, odelo woloolo mola totala 
lotaa ngota malo posababu ngoilanggubu 
umati lomanusia hilukuumani, odito olo 
huhutu lotaa ngota talo dudua kahandaki 
lo Allahu Taaala, maloo sababu ngoaamila 
tau yilopato lonto totala wau yilohia-Lio 
tutumulo. 

19Wau odelo woloolo mola dadaata 
tau lowali taa ilodusa sababu taa ngota 
diila lodungohu, odito olo dadaata tau 
yiluwasia luli lopiiohe wolo Allahu Taaala 
sababu taa ngota lodungohu to Allahu 
Taaala. 

20 Talongohi mai butoó agama lo Yahudi 
yito Allahu Taaala lohihilao. Bo helebe mao 
manusia hemo tolopani modungohe butoo 
boito, helebe mao timongolio hipohutua 
totala wau odusa to Allahu Taaala. Bo 
helebe mao manusia hipohutua dusa, 
Allahu Taaala helebe mao poli momonu 
olimongolio. 

21 Naa, ito musi mate sababu ito 
malohutu dusa. Bo Allahu Taaala momonu 
olanto wau longohi mai dalalo olanto luli 
lopiiohe wo-Lio. Wau sababu wumbutanto 
wolo Allahu Taaala maluli lopiohe, yi 
Tio longohi mai tutumulo tutu wau 
ohiheo-hiheolo mao to olanto lotimbulude 
li Isa Almasi, Eeyanto. 

| Wonu odito, wolo u mowali loiyanto? 
Mamusi ito wambao mohutu dusa alihu 
Allahu Taaala helebe momonu mai olanto? 

“Tantu diila! Dusa diilalo okawasa to 
olanto, oditolio, diila pongalo aakali ito 
tumumulo mololaalaaita mohutu dusa? 

3 Diila otaawo lo Mongo wutato deu tou 
ito yilihualio, ito pilopo tuwau woli Isa 
Almasi? Uito boliilio mao ito pilopo tuwau 
wolo opopate-Lio. 

4Wolo polihu boito, ito yilobungio woli 
Almasi, wau lodudua yilate pee-peeenta 
wo-Lio, alihu debo odelo ti Almasi pilopo 
tumulai lonto opopate tokawasa li Paapa 
talailaió, odito olo ito mowali tumumulo 
todelomo tutumulo u bohu. 

>Wonu ito malowali tuwau woli Almasi 
sababu ito lodudua yilate pee-peeenta 
wo-Lio, ito mamowali tuwau wo-Lio olo 
sababu ito lodudua luli pilopo tumulai 
debo odelo Tio. 

6 Otaawanto deú watadento udeedelo 
odelo manusia mapilate yila-yilateelo mao 
pee-peeenta woli Almasi toayu salipu 
alihu kawasa lo watadento u odusa boito 
antuluwolo; loú odito ito diilalo pilowato 
lodusa. 

7Sababu wonu tahingota-ngotaawa 
mate, tau boito pilopo lopato monto 
kawasa lodusa. 

8Wonu ito mailate peé-peéenta 
woli Almasi; ito palacaya deú ito olo 
matumumulo pee-peeenta wo-Lio. 

9 Sababu otaawanto deú ti Almasi 
mapilopo tumulai mai lonto opopate 
wau Tio diilalo mate, opopate madiilalo 
okawasa tobatanga-Lio. 

10 Opopate u ilolaasawa li Almasi yito 
opopate duolo dusa. Uito lotoduo bo 
peeenta u ohiheo-hiheolo mao, wau 
tutumulo u nilao-Lio masaatia botie yito 
tutumulo ode Allahu Taaala. 

11 Timongoli olo musi monganggapu 
batanga limongoli mate duolo dusa, 
bo tumumulo todelomo wumbuta 
u motoheeto wolo Allahu Taaala 
motimbulude li Isa Almasi. 

12 Diilalo mao polulia dusa motolo 
kawasa to tutumulumu upanaa alihu 
Wutato diila moo dudua ilohilaamu u 
moleeto. 

13 Diila mao wudua olo pongawaa 
lo batangamu ode kawasa lodusa u 
pohunaalo ode totoonulalo makusudu 
u moleeto. Bo wuduwalo mola batanga 
limongoli ode Allahu Taaala odelo tamaa 
yilimbato lonto opopate ode tutumulo. 
Wuduwalo mola batanga limongoli 
lealeaatulo mao to Allahu Taaala alihu 
pohunaalo u mohutu kahandaki lo Allahu 
Taaala. 

14 Dusa diila mowali motolo kawasa 
olimongoli, sababu timongoli diilalo 
tumutumulo to walungo butoo agama 
lo Yahudi bo to walungo odehu hilaa lo 
Allahu Taaala. 

15Botia, wolo upulito lo huhamalio? 
Tingga mowali ito odusa, sababu ito diilalo 
to walungo okokawasa lobutoo agama lo 
Yahudi, bo to walungo okokawasa odehu 
hilaa lo Allahu Taaala? Sama-samaata 
diila! 

16Wolo otaawa limongoli deú wonu 
timongoli mohudu batanga ode 
tahingota-ngotaawa u mohutu otohilaalio 
yi timongoli yito wato lotaa dilungohe 
limongoli boito -- diila otaawa uito wato 
lodusa u modelo olimongoli ode opopate, 
meaalo wato tamo modungohe to Allahu 
Taaala, wau loú odito muli mopiiohe wolo 
Allahu Taaala. 

17Bo sukuru ode Allahu Taaala! Sababu 
muloololio mai timongoli lowali wato 
lodusa, bo botia timongoli wolo lealeaatu 
lohilao helo dungohe pongaajali u otutu u 
mailohilio olemu. 

18 Timongoli mailopato lonto dusa, wau 
botia malowali wato ode kahandaki lo 
Allahu Taaala. 

19 Sababu huhamamu odito lulupuhu, 
watia lomake mai luluu-maduwala 
lopolowato alihu lebe gambangi timongoli 
mongalati. Muloololio mai timongoli 
helohudu batangamu lealeaatulo mao 
odelo wato duolo susuu-aliyaalo ukootolo 
wau u moleeto ode totoonulalo makusudu 
u moleeto. Odito olo botia, mamusi 
timongoli mohudu batanga lealeaatulo 
mao odelo wato duolo kahandaki lo Allahu 
Taaala ode totoonulalo makusudu lo 
Allahu Taaala utolo-tolomodu. 

20 Toú timongoli pilowato lodusa, 
timongoli diila tokawasa kahandaki lo 
Allahu Taaala. 

21 Toú boito paéteda wolo u tilolimo 
limongoli monto susuu-aliyaalo u 
masaatia botie mooolito pohutuo 
limongoli? Huhuu-tuwaalo huhutu boito 
bo modelo ode opopate! 

22 Bo botia timongoli mailopa-Tio lonto 
dusa, wau lowali wato lo Allahu Taaala. 
Opaeeda yito deú Wutato tumutumulo 
tolomodu duolo Allahu Taaala wau suali 
boito mootoduo mai tutumulo tutu wau 
ohiheo-hiheolo mao. 

23 Sababu opopate yito wuupa lodusa; bo 
tutumulo tutu wau ohiheo-hiheolo mao 

pee-peeenta woli Isa Almasi Eeyanto yito 
wowohi uiludu mai lo Allahu Taaala wolo 
palacuma. 
| Mongo wutatuú! Wutato ngoaamilalo 
malotota lobutoo. Oditolio, otaawa 
limongoli deú okokawasa lobutoo 
to tahingota-ngotaawa pohupohutu 
ngotilonggadu tau boito donggo 
tumutumulo. 

2 Taabua ngota odile, humayaalio, 
iloawade lobutoo todilelio bo 
ngotilonggadu dilelio donggo 
tumutumulo. Wonu dilelio mate, yi 
dile taabua boito molopato monto butoo 
u mongawade olio todilelio. 

3Wonu taabua boito tumumula 
wolo talolai wewo toú dilelio donggo 
tumutumulo, yi taabua boito iluntee lojina. 
Bo wonu dilelio mate, yi odelo dudelo 
lobutoo, taabua boito malo lopato. Wau 
wonu tio muli monika wolo ngotaalio 
talolai wewo, yi tio diila lojina. 

4 Odito olo sualiilio woli mongoli, Mongo 
wutatuu. Duolo butoo agama lo Yahudi 
timongoli mailate, sababu timongoli 
mapilopo tuwau wolo batanga li Almasi 
wau lowali miliki-Lio tamaa luli pilopo 
tumulai lonto opopate. Tio luli pilopo 

tumulai lonto opopate alihu todelomo 
tutumulonto ito mowali ohuna duolo 
Allahu Taaala. 

> Sababu, muloolololio mai ito 
tumutumulo helo dudua pipii-iliyaalo 
lomanusia. Toú boito totoonulalo ilohilaa 
u odusa, u tilumoodei sababu woluwolio 
lobutoo agama, odulude todelomo 
batanganto. Vito sababuulio ito helohutu 
susuu-aliyaalo u moopate. 

6 Bo botia ito diilalo leiaawade tobuto0 
agama lo Yahudi. Ito mailate duolo butoo 
u muloololio mai motolo kawasa olanto. 
Ito diilalo momaya wolo dudelo udeedelo, 
modudua butoo u tulatuladu. Botia ito 
momaya modudua dudelo bohu upilopo 
tuhata mai lo Rohullah to olanto. 

7 Wonu odito, wolo u mowali polelento? 
Deú butoó agama lo Yahudi moleeto? 
Tantu diila! Bo butoó boi-boitolo u 
longaajali olaatia pasali lodusa. Diila 
taotaawa lowatia wolo uito tamaa, wonu 
butoo lo agama diila loloiya, "Diila mao 
potamaa." 

8Lotimbulude tobutoo lo agama, dusa 
ilohiango u helo potoodei totoonulalo 
hilao utamaa todelomo hilaa lowatia, 

sababu wonu butoo lo agama diaaluo, yi 
dusa olo diaaluo. 

2 Watia muloololio mai tumutumulo diila 
obutoo lo agama. Bo tou butoo lo agama 
yilumenetai, dusa mawoluo 

10 wau watia yilate. Yi butoó lo agama 
boito, u muloololio mai pilomatuju u 
mongohi tutumulo, bo tumbao lopotoduo 
mai opopate ode laatia. 

11 Sababu lotimbulude tobutoo lo agama 
boito, dusa ilohiangio lohimbulo wau 
lomate olaatia yila-yilatelo mao. 

12 Butoo lo agama bungolio mai monto 
Allahu Taaala, wau timiidu palenta 
todelomo butoo boito dudunggaalio mai 
monto Allahu Taaala, oditolio aadili wau 
mopiohe. 

13 Naa, wolo utie boliilio dei u mopiohe 
boito mopotoduo mai opopate odelaatia? 
Tantu diila! Dusaalo umalo potoduo mai 
opopate boito. Wolo lomake u mopiohe, 
dusa malo potoduo mai opopate ode 
laatia, alihu totoonulalo piili lodusa 
oontonga lou mopatato. Lotimbulude to 
papaa-lentawalo lo Allahu Taaala, mailo 
bukuti deu dusa odito leetio. 

14 Otaawanto deu butoó agama lo 
Yahudi bungolio mai monto Rohullah; bo 

watia botie manusia diila okawasa. Watia 
mapilotali lowali wato lodusa. 

13 Sababu watia lohihilao diila mongalati 
huhutu lowatia. Suali u otohilaa pohutuo 
lowatia, uito diila pilohutu lowatia; bo 
susuu-aliyaalo uilonuo lowatia, uito 
tumbao u hepilohutu lowatia. 

16 Naa, wonu watia mohutu susuu- 
aliyaalo u teteehengia wolo hilaa lowatia, 
uito boliilio mao watia momasisi deu 
butoo agama lo Yahudi boito mopiohu. 

17 Oditolio, tutuulio tutu diilalo watia 
talohutu uito, bo dusa ukawa-kawasa 
tobatanga lowatia. 

18 Otaawa lowatia diaaluo penu boli 
tuwau u mopiohe todelomo batanga 
lowatia; deuito-yito todelomo piili lowatia 
odelo manusia. Sababu woluo todelomo 
hilaa lowatia u mohutu mopiohe, bo watia 
diila mambo moponao leeto. 

19 Watia diila lohutu u mopiohe u otohilaa 
pohutuo lowatia, bo boliio mao watia 
helohutu susuu-aliyaalo u moleeto, udiila 
otohilaa pohutuo lowatia. 

20Wonu watia mohutu susuu-aliyaalo 
udiila otohilaa pohutuo lowatia, uito 
boliilio mao diila watia tahelohutu susuu- 

aliyaala boito, bo dusa ukawa-kawasa 
tobatanga lowatia. 

21 Oditolio, watia malohama patoó deú 
butoo utieelo u dulu-dulude; deuito-yito 
deú wonu watia ohilaa mohutu u mopiohe, 
yi bo u moleeto wambao u tumoodei to 
Olaatia. 

22 Batini lowatia motohilaa tobutoó 
Allahu Taaala, 

23 bo watia mongalati deú todelomo 
batanga lowatia woluo olo butoo wewo 
u dulu-dulude -- deuito-yito butoo 
u bubuu-lemenga wolo butoo u ilaku 
lo aakali wau pongolaasa lowatia. Uito 
sababuulio watia malei awade tobutoo 
lodusa u dulu-dulude todelomo batanga 
lowatia. 

24 Naa, odieelo mola owowoluwoa 
lobatanga laatia; watia modungohe 
tobutoo lo Allahu Taaala wolo aakali wau 
watade lowatia, bo wolo piili lomanusia 
wambao, watia taaluku todusa. Donggo 
boli topotalalio watia botie! Tatoonu 
tamohuto mopo@aahu olaatia monto 
batanga botie u modelo olaatia ode 
opopate? Sukuru ode Allahu Taaala! 

Tio mohuto mopoaahu mai olaatia 
lotimbulude li Isa Almasi. 

25 (7:24) 
| Masaatia madiduú hukuumani ode 
limongolio tahitumula lotituwau woli 
Isa Almasi. 

? Sababu butoo lo Rohullah ulohutu 
mai olanto tilumumula lotituwau woli 
Isa Almasi tamalo lopatai olaatia lonto 
hukuumani uloo sababu dusa wau 
opopate. 

3 Wolo udiila mowali pohutuo butoo lo 
agama, sababu ito manusia molulupuhu, 
uito mapilohutu mai lo Allahu Taaala. 
Allahu Taaala maloo-laaheo kawasa 
lodusa todelomo piili lomanusia lou lolao 
mai Wala-lo lohihilao, tadungga-dungga 
mai todelomo owowoluwoa u tutuuwauwa 
wolo manusia taodusa, mai loluluta dusa. 

4 Allahu Taaala lohutu uito alihu 
kahandaki-Lio u pilo@ilaalo todelomo 
butoo agama lo Yahudi boito mowali 
ponaoolo todelomo batanganto tahitumula 
lodudua to Rohullah wau diila lodudua 
piili lomanusia. 

> Tau-tauwalo tahitumula lodudua piili 
lomanusia, tulusi hemo mikiilangi wolo u 
otohilaa piili lomanusia. Bo tau-tauwalo 
tahitumula lodudua to Rohullah, tulusi 


ROMA 8.6-10 39 


hemo mikiilangi wolo u otohilaa lo 
Rohullah. 

5Wonu pikiilangimu kiluwasa piili 
lomanusia yi akibatilio opopate. Bo wonu 
pikiilangimu kiluwasa lo Rohullah, yi 
akibatilio yito tutumulo wau odudame 
wolo Allahu Taaala. 

7 Taa pikiilangilio kiluwasa piili 
lomanusia, tau boito mumuusua wolo 
Allahu Taaala; sababu tau boito diila 
taaluku tobutoo lo Allahu Taaala; wau 
memangi tio diila mowali taaluku tobutoo 
lo Allahu Taaala. 

8Tau-tauwalo tahitumula helo dudua 
piili lomanusia, diila moosanangi to Allahu 
Taaala. 

9 Bo timongoli diila tumutumulo 
modudua piili lomanusia. Timongoli 
tumutumulo modudua Rohullah -- wonu, 
tantulio, Rohullah otu-otutuulo mao 
dulu-dulude todelomo batangamu. Taa 
diila o Rohu li Almasi, tau boito diila miliki 
li Almasi. 

10Bo wonu ti Almasi tumutumulo 
todelomo batangamu, yi eleponu 
wawaúmu maamate sababu dusa, bo 
Rohullah mongohi mai tutumulo olemu, 

sababu wumbutamu wolo Allahu Taaala 
malopiohu. 

11 Wonu Rohullah, talo potumulai li 
Almasi lonto opopate, tumutumulo 
todelomo batangamu, yi Tio talo 
potumulai li Almasi lonto opopate boito, 
mamo potumulai olo wawaumu u mowali 
mate boito. Tio mohutu mai uito wolo 
Rohu-Lio u tumutumulo todelomo 
wawaumu. 

12 Yitolo sababuulio, Mongo wutato, ito 
otitihula: bo diila titihula topiili lomanusia: 
ito diila palalu tumumulo modudua u 
otohilaalio. 

13 Sababu wonu timongoli tumumulo 
modudua piili lomanusia, yi timongoli 
maamate: bo wonu wolo kawasa lo 
Rohullah, timongoli tulusi wambao 
mopopate totoonulalo huhutuumu u 
odusa, yi timongoli matumumulo. 

14 Tau-tauwalo tadilelo lo Rohullah, 
de@uyito-yitomongo walao Allahu Taaala. 

15 Sababu Rohu, uilohi mai lo Allahu 
Taaala ode limongoli, diila mohutu 
olimongoli mowali wato tilinggula 
timongoli tumumulo wolo wohe-wohe. 
Boliio mao Rohullah boito mopowali 
olimongoli mongo walao Allahu Taaala, 

wau wolo kawasa lo Rohullah boito ito 
mongunte Allahu Taaala boito, "Paapa, oo 
ti Paapau!" 

16 Rohullah peé-peéenta wolo rohunto 
mopo@ilaalo mai deu ito yito mongo 
walao Allahu Taaala. 

17 Naa, wonu ito yito mongo wala- 
lo, yi ito olo ahali lowarisi-Lio u 
mamololimo babaa-lakatiyalo upilohetu 
lo Allahu Taaala ode mongo wala-lo. Ito 
mamololimo pee-peeenta woli Isa Almasi 
wolo u mapilohetu lo Allahu Taaala o-Lio: 
sababu wonu ito modutolo pee-peeenta 
woli Isa Almasi, ito mapolai@o-Lio olo 
pee-peeenta wo-Lio. 

18 Ngoaamila polodutolo u olaasanto 
masaatia botie, modudua huhama lowatia, 
sama-samaata diila mowali pobandingiolo 
wolo ololai@o u mapo@ilaalo mai olanto. 

19 Ngoilanggubu aalamu malo hiwoolola 
hemohima wakutuulio lo Allahu Taaala 
mopo@ilaalo mai mongo wala-lo. 

20 Sababu aalamu mapilo luliilio lowali 
lotupo, diila bo sababu hilaalio lohihilao, 
bo sababu Allahu Taaala malo poluli mai 
odito. Eleponu odito woluo olo halapani 
utie: 

21 deu towakutu tuwau aalamu mapo 
lopatolo monto kawasa umoo aantulu wau 
mamodudua lopato-Lio wau poudaaalo 
pee-peeenta wolo mongo walao Allahu 
Taaala. 

22 Otaawanto deú tunggula toú botie 
ngoilanggubu aalamu hemo po@ilaalo 
suukali sababu hidutola debo odelo ti ibu 
ngota hemodutola toú mopotutu mai lo 
taQunge. 

23Wau diila bo wambao ngoilanggubu 
aalamu u hemo po@ilaalo suukali; ito 
lohihilao olo hemo po@ilaalo suukali 
todelomo hilaanto. Ito malo lolimo 
Rohullah odelo wowohi mai lo Allahu 
Taaala ubohulio, bo boli odito ito olo 
donggo hemohima Allahu Taaala mopo 
lopatai batanganto lea-leaatulo mao wau 
mopowali olanto mongo wala-lo. 

24 Sababu wolo mohaalapu, yi ito 
piloaahu-Lio. Bo wonu wolo u hehalaa- 
puwonto boito maa iloontonganto, yi 
uito diilalo halapani. Sababu tatoonu 
tadonggo mohalapu hitua-tuawua udiipo 
iloontonga? 

25 Bo wonu ito mohalapu hitua-tuawua 
udiipo iloontonganto, yi ito mohima mai 
o-Lio wolo sabali. 

26 Odito olo Rohullah dungga- 
dungga mai momantu olanto wonu ito 
molulupuhu. Sababu diila otaawanto 
woloolo mola ito mamusi modua; Rohu 
boito lohihilao modudulao ode Allahu 
Taaala u momolohone to Allahu Taaala 
ode olanto wolo malo odito woloolo 
tilinggula diilalo mowali wulitolo. 

27 Yi Allahu Taaala, tamotota tuango hilaa 
lomanusia, mongalati u otohilaa lo Rohu 
boito; sababu Rohu boito momolohone to 
Allahu Taaala ode umati lo Allahu Taaala, 
wau motuuude wolo otohilaa lo Allahu 
Taaala. 

28 Otaawanto deú Allahu Taaala 
mongatulu mai totoonulalo suali, 
tilinggula mongohi tilapulo umopiohe 
ode tau-tauwalo tamo toliango o-Lio wau 
tatilia-Ngio motuuude wolo lanjana-Lio. 

22 Timongolio tamaa tilulaoto Allahu 
Taaala, matilantu-Lio olo lonto bohulio u 
lowali ngolupa wolo Wala-lo, deuito-yito 
ti Isa Almasi. Lou odito Walao boito 
lowali tabohulio towolota lomongo wutato 
dadaata. 

30 Odieelo mola Allahu Taaala lotianga 
olimongolio tamaa tilantu-Lio mai 
leimulo, wau timongolio tatilia-Ngio 

boito, yiluasia-Lio muli mopiiohe wo-Lio. 
Wau timongolio tailuasia-Lio muli 
mopiiohe wolo Allahu Taaala, mohama 
tayade todelomo tutumulo Allahu Taaala 
lohihilao. 

31 Wolo umowali lo@iyanto botia pasali 
lou ngoaamilalo boito? Wonu Allahu 
Taaala motiwambao ode olanto, tatoonu 
tamowali moluwali olanto? 

32 Wala-lo lohihilao diila piloleé-Lio mai, 
bo tumbao yiludu-Lio mai u polohuna 
daa ode olanto ngoaamila; uwalita, Tio 
diila tamohudu mai de olanto totoonulalo 
hitua-tuawua uwewolio? 

33 Tatoonu tamowali mongaibu olanto 
umati tatilulaoto Allahu Taaala wonu 
Allahu Taaala lohihilao mopo@ilaalo mai 
deu ito diila ototala? 

34 Wolo woluo taóhilaa mopotala olanto? 
Deti Isa Almasi tamopo duulua olanto! 
Tiolo tamailate, wau tumbao Tiolo 
tamaaluli pilopo tumu-Lio mai lonto 
opopate wau maito totambati lo Allahu 
Taaala taokawasa. 

35 Wolo woluo tamowali mongabuta 
li Almasi momonu mai olanto? Wolo 
osuusa mowali mongabuta o-Lio, meaalo 
otootolo, meaalo polo ngalinaya, meaalo 


ROMA 8.36-9.1 45 


polobiti, meaalo omosikini, meaalo baala, 
meaalo opopate? 

36 Todelomo Kitabi tulatulade odie mola, 
"Ngotupa lodulahu ami tumutumulo 
todelomo baala lomautu sababu Eeya. 
Ami pilohutulio debo odelo himba umaa 
olotolo." 

37 Diila! Tumbaó todelomo u ngoaamilalo 
boito ito mamoohama wolo wimu- 
wimumuto ngo@aamilalo sababu Tio 
talomonu olanto! 

38 Sababu watia palacaya daa deú to 
ngoilanggubu dunia, mopio opopate 
meaalo tutumulo, mopio malaikati meaalo 
takawa-kawasa, mopio aaan-jamuwalo 
masaatia botie meaalo aaan-jamuwalo 
todulahe u madungga-dungga mai meaalo 
ololoo-towaalo uwewolio; 

39 mopio susuu-aliyaala u tohulungo, 
meaalo susuu-aliyaalo u todelomo 
dunia meaalo penu boli wolo wamba@o 
uwewolio, ngoaamilalo diila mowali 
mongabuto Allahu Taaala momonu mai 
olanto, debo odelo u mapilo bilo-Hio mai 
lotimbulude li Isa Almasi, Eeyanto. 

1 Wolo u mapolele mai lowatia botie 
yito otutu sababu watia miliki li Almasi. 
Watia diila mohimbulo. Hilaa u malootapu 

tinelo Eeya lowatia udilelo lo Rohullah helo 
poyakini olaatia olo deu loiya lowatia botie 
otutu. 

“Watia moololo daa wau hilaa lowatia 
dutodutolo 

3 sababu mongo wutato lowatia 
tango bangusa wolaatia. Sababu ode 
limongoliolo, watia lohihilao iloheela 
lohilao yilanaatia lo Allahu Taaala wau 
biluaaala lonto li Almasi. 

4Timongolio yito umati tailo tuluoto 
wau Allahu Taaala lopowali olimongolio 
mongo wala-lo lohihilao, wau lopoilaalo 
kawasa-Lio olimongolio. Tio lohutu 
daantia woli mongolio wau longohi 
olimongolio butoo lo agama. Allahu 
Taaala lopootaa olimongolio woloolo mola 
timongolio musi motabia wau timongolio 
olo malo lolimo totoonulalo danti-Lio. 

> Timongolio yito wali mai linenemoyanto. 
Ti Almasi odelo pohuli lomanusia asalii- 
Lio mai lonto bangusa limongolio. Tio 
lebe lailaió wolo ngoaamilalo. llopujiaalo 
mola Allahu Taaala u ohiheo-hiheolo mao! 
Amin. 

6Watia diila omakusudu moloiya deú 
danti lo Allahu Taaala madiilalo ohuna; bo 

diila ngoaamila taulo Isirailu yito umati 
tatilulaoto Allahu Taaala. 

7 Diila ngoaamila wali lei Abraham yito 
mongo walao Allahu Taaala. Sababu 
Allahu Taaala lotahuda odelei Abraham, 
"Bo wali lei Isihaka wambaio tamaa unteelo 
walimu." 

8 Uito boliilio mao deu wali lei Abraham 
tamowali mongo walao Allahu Taaala, 
deuito-yito bo waliilio tapilotutu mai 
sababu danti lo Allahu Taaala; wau diila 
ngoaamila waliilio. 

9 Sababu danti lo Allahu Taaala yito odie 
mola, "Towakutu u tilantu, Waú mamuli 
mohualingai, wau ti Sara mamowali 
owalaai talolai ngota." 

10Wau utie olo: ti Ribka helo potutu 
mai talolai duulota lonto tiyamo ngota, 
deuito-yito tei Isihaka tinenemoyanto. 

11 Tou wolao duulota boito diipo 
pilotutulio, Allahu Taaala malolantu 
tulao-Tio duolo wumbutio mola. Tulaoto 
Allahu Taaala boito diila lotiwunela 
tou wolo u mowali pohutuo lotau, bo 
lotiwunela to titiango Allahu Taaala 
lohihilao. Sababu towakutu walai Ribka 
mongo lolai duulota boito diipo mowali 

moponao hitua-tuwaua umopiohe meaalo 
u moleeto, 

12 Allahu Taáala malo tahuda odeli Ribka, 
"Tamohuhula mamomaya tawaliyali." 

13 Todelomo Kitabi tulatulade deu Allahu 
Taaala lotahuda odie mola, "Tei Yako 
pilonu-U, bo tei Esau yilonuu-U." 

14Wolo pulito lo huhamanto botia? Deu 
Allahu Taaala boito diila aadili? Maatantu 
Allahu Taaala yito aadili. 

15 Sababu Allahu Taaala lotahuda odelei 
Musa, "Waú mamopo bilohei odehu hilao 
totaa u otohilaa-U pobilohela lo odehu 
hilaa-Ú, wau Waú mamopo bilohei odehu 
hilao totaa u otohilaa-U pobilohela odehu 
hilao.” 

16 Oditolio, putuusani lo Allahu Taaala 
boito diila wunewunela to iloheela lohilao 
lomanusia meaalo to tolopani lomanusia, 
bo to opopiohe hilaa lo Allahu Taaala 
wambao totaa tilulao-Tio boito. 

17 Sababu todelomo Kitabi tulatulade, 
"Allahu Taaala lotahuda odeli olongia 
lo Masiri, Wau mopowali olemu olongia 
wolo makusudu bo tuwau botie 
wambao, deuito-yito alihu wolemu, 

Wau mopo bilohei okokawasa-U wau 

mohutu tanggulu-U masa-masahulu to 
ngoilanggubu dunia." 

18 Oditolio, Allahu Taaala modehu hilao 
ode tahingota-ngotaawa, wonu Allahu 
Taaala mokahandaki odito. Wau Allahu 
Taaala olo moosababu ode tahingota- 
ngotaawa mowali baangiyolo, wonu Allahu 
Taaala mokahandaki odito. 

19 Naa, Wutato mamoloiya mai olaatia, 
"Wonu odito yilongola Allahu Taaala 
donggo ohilaa mopotala tomanusia? 
Tingga woluo penu boli ngotaa mao 
tamowali mongabuto u otohilaa lo Allahu 
Taaala?" 

20Bo, Wutato! Wutato bo manusia 
wambao. Wau Wutato diila mowali buheli 
motuwahe to Allahu Taaala! Tingga 
mowali poti lo bunga mohintu to talohutu 
mao olio, "Yilongola yio malohutu mai 
olau odie?" 

21 Wolo taa u mohutu poti lo bunga boito 
ohaku mohutu mao huta modudangia 
boito modudua totoonulalo otohilaalio? 
Monto ngotopingo huta modudangia 
ngotopingo, tau boito ohaku mohutu mao 
dulo dalalo poti lo bunga, tuwau umopiohe 
wau uwewolio udiila boti mopiohe. 

22 Qdito olo lou wolo u pilohutu 
mai lo Allahu Taaala. Tio oniyati u 
mopomukaai oyiyingo-Lio wau mopo 
bilohei okokawasa-Lio. Bo Tio sabali 
olimongolio tamusi hukuu-maniyolo 
sababu heloo muluka o-Lio. 

23 Allahu Taaala olo oniyati mopo bilohei 
olanto osanangi tutu udiila o enggadelio u 
bilongguwa-Tio mai olanto tapilonu-Lio. 
Ito mapilo dapa-Tio u mololimo osanangi 
tutu boito. 

24 Ito-itolo tamaa tilia-Ngio, diila bo 
wambao bangusa lo Yahudi, bo monto 
babaa-ngusawalo wewo olo. 

25 Sababu todelomo buku li Nabi Hosea, 
Allahu Taaala lotahuda, "Tau-tauwalo 
tadiila umati-U, mauntee-U 'Umati-U'. 
Bangusa tadiila pilonu-U, mauntee-U 
"Hohilaa-U'. 

26 Wau totambati toútoonu piloloiya mao 
totau, 'Timongoli diila umati-Ú,' mota 
teto tau-tauwala boito maúnteelo mongo 
walao Allahu Taaala tatumu-tumulo." 

27 Ti Nabi Yesaya loloiya wolo piduduto 
tomimbihu bangusa lo Isirailu, "Penu 
boli jumulaa bangusa lo Isirailu daatalio 
debo odelo hungayo topentadu, bo ngoidi 
wambao tamaa moaahu; 

28 Sababu Eeya mahuáa mopodehu mai 
hukuumani ode tuango dunia." 

29Ti Nabi Yesaya malo loiya odie 
olo, "Humayaalio Allahu Taaala Taa 
Laba-labaalo kawasa diila lololaa mao 
olanto wali, tantu ito ngoaamila malowali 
debo odelo Sodom wau Gomora." 

30 Oditolio, pulito lo huhamaalio duuito- 
yito utie: Babaa-ngusawalo wewo tadiila 
Yahudi diila helo tolopani alihu wumbuta 
limongolio wolo Allahu Taaala muli mowali 
mopiohu. Bo sababu timongolio palacaya, 
yi Allahu Taaala lopowoluo mai wumbuta 
limongolio wo-Lio luli lowali lopiohu. 

31 Boliio mao, tau-tauwalo Yahudi laito 
hemo tolopani modungohe butoo alihu 
wumbuta limongolio wolo Allahu Taala 
muli mowali mopiohu. Bo timongolio 
tumbao diila ilohaasili. 

32 Yilongola timongolio diila ilohaasili? 
Sababu timongolio helohutu uito diila 
loli palacaya to Allahu Taaala bo loli 
tolopani limongolio lohihilao. Sababu 
uito timongolio lodehu leeteduo to "Botu 
Oteduo." 

33 Tomimbihu botu boito todelomo Kitabi 
tulatulade odie, "Pootuota mao utie: To 
Sion mapilopo dutu-U botu tuwau u 

mamoo sababu tau meeteduo: deuito-yito 
botu leidaa tuwau u mamoo sababu tau 
modehu. Bo taa upalacaya to o-Lio diila 
taokikiio lohilao." 

] 0 1 Mongo wutato! Watia mooloolo daa 

alihu bangusa lowatia poaahuwolo. 
Wau watia otu-otutuulo mao helodua to 
Allahu Taaala ode limongolio. 

2 Watia buheli moloiya deú timongolio 
osumangati daa taaluku wau hulumati to 
Allahu Taaala. Bo sumangati limongolio 
boito diila patopatoa to pongotota umonto 
Allahu Taaala. 

3 Diila otaawa limongolio pohuliilio lo 
Allahu Taaala mopowoluo mai wumbuta 
lomanusia wo-Lio muli mowali mopiohei. 
Wau sababu timongolio ohilaa modudua 
pohuli limongolio lohihilao, yi timongolio 
diila lodudua topohuli upilotunu mai lo 
Allahu Taaala. 

4Butoo lo agama mapiloo polu mai li 
Almasi. Oditolio timiidu taa palacaya li 
Almasi, wumbutalio wolo Allahu Taaala 
muli mowali mopiohu. 

> Tei Musa loluladei deu taa u mopiiohe 
wolo Allahu Taaala patopatoa tobutoo lo 
agama, tau boito matumumulo sababu 
lodungohe tobutoo lo agama boito. 

6Bo tomimbihu pohuli lotaa mopiiohe 
wolo Allahu Taaala patopatoa to palacaya 
ode Allahu Taaala, Kitabi loiloiya odie, 
"Sambelolo yio moloiya todelomo hilaamu, 
'Tatoonu tamaa mobotula mola ode 
sologa?" (boliilio mao modelo li Almasi 
motuhuto), 

7 meaalo 'Tatoonu tamaa molaahe mola 
ode dunia lotaa mate?' (boliilio mao 
momintao li Almasi mobotulai monto 
opopate). 

8 Makusudulio yito odie, "Habari monto 
Allahu Taaala boito membide daa wolemu: 
to tunggilumu wau todelomo hilaamu." 
Uitolo habari u pololadei lami: habari deu 
tau musi palacaya. 

9 Sababu wonu Wutato mongaku wolo 
tunggilumu deu "Ti Isa boito Eeya", wau 
Wutato palacaya todelomo hilaamu deu 
Allahu Taaala boito malopo tumulai li Isa 
lonto opopate, yi Wutato mamoaahu. 

10 Sababu wolo hilaalio tau palacaya, 
tilunggula Allahu Taaala mololimo 
olio odelo taa u mopiiohe wolo Allahu 
Taaala. Wau wolo tunggilio tau mongaku, 
tilinggula tio poaahuwolo. 

11 Todelomo Kitabi tulatulade, "Taa 
palacaya diila tapo kikiiolio tohilao." 

12 Yito pohupohutu totaa ngoaamila, 
sababu diaaluo hiheedio towolota taulo 
Yahudi wolo tau-tauwalo bangusa wewo. 
Allahu Taaala tatuwau boito yito Eeya ode 
taa ngoaamila. Tio mongohi balakati u 
dadaata tutu ode taa ngoaamila tamei 
tulungi o-Lio. 

13 Todelomo Kitabi tulatulade, 
"Ngoaamila taa mongibode ode Eeya, 
mamoaahu." 

14Bo woloolo mola tau mowali 
mongibode ode Allahu Taaala wonu 
timongolio diipo palacaya? Wau woloolo 
mola, timongolio mowali palacaya ode 
Eeya wonu timongolio diipo loodungohe 
pasalii-Lio? Odito olo, woloolo mola 
timongolio moo dungohe pasali lo Eeya, 
wonu diaaluo tamo pohabari? 

15 Wau woloolo mola tau mowali modelo 
habari boito wonu timongolio diila 
yilaolio? Todelomo Kitabi tulatulade odie, 
"Donggo boli piohio podudungga mai 
lotau-tauwalo tamodelo Habari Mopiohe 
monto Allahu Taaala!" 

16 Bo diila ngoaamila tau lololimo 
Habari Mopiohe boito. Sababu tei Yesaya 
loloiya, "Eeya, tatoonu tapalacaya tohabari 
lomongo watotia?" 

17 Uito sababuulio tau-tauwala lowali 
palacaya sababu timongolio lodungohe 
habari, wau habari ilodungohe sababu 
woluo taa u lopohabari pasali li Almasi. 

18 Bo watia lohintu mao: Wolo memangi 
timongolio diipo loodungohe habari boito? 
Tantu maloo dungohu! Sababu todelomo 
Kitabi tulatulade odie, "Suala limongolio 
mailumolao ode ngoilanggubu dunia, 
tataa-heyaalo limongolio malei dungga 
demola huudu dunia." 

19 Watia luli lohintu mad: wolo bangusa lo 
Isirailu diipo motota? Huliilo mao yiyintu 
boito bohu-bohulio tameta lei Musa. 

Tei Musa loloiya, "Odieelo mola tahuda 
lo Allahu Taaala, 'Waú mamohutu mai 
olimongoli mohiihia ode bangusa tuwau 
tadiila umati Wau Waú mamohutu mai 
olimongoli moingo ode bangusa tuwau 
tamohulodu."” 

20 Tei Yesaya lebe buheli mao poli. Tio 
loloiya, "Odieelo mola tahuda lo Allahu 
Taaala, 'Tau-tauwalo tadiila mololohe 
ola-U, maloo dungga ola-U: wau Wau 
lopobilohe batanga-U olimongolio tadiila 
helohintu pasali-Ú."" 

21 Bo tomimbihu bangusa lo Isirailu tei 
Yesaya loloiya, "Odieelo mola tahuda lo 

Allahu Taaala, 'Ngotupa lodulahu Wau 
helohudu uluuu-U ode bangusa tuwau 
tabaangiyolo wau diila modungohu." 

] ] | Watia mohintu mai: Wolo Allahu 

Taaala malolapi umati-Lio lohihilao? 
Tantu diila! Watia lohihilao ngotaalio lo 
Isirailu wali mai lei Abraham, wau lonto 
suku Benyamin. 

2 Diila! Allahu Taaala diila lolapi umati-Lio 
tamaa tilulao-Tio tumulalo mai bohulio. 
Otaawa lo Mongo wutato wolo u tulatulade 
todelomo Kitabi tomimbihu olei Elia, tou 
tio lopodulohu suali lo Isirailu ode Allahu 
Taaala. Tei Elia loloiya, 

3 "Oo Eeya, tau-tauwala malomate mongo 
nabi-Mu yila-yilateelo mao wau helo 
ngantulu tataa-mbatiyalo hepo dewowalo 
bake ode Eeya. Taleitolaa bolo batanga 
lowatotia lohihilao wau timongolio ohilaa 
momate olo watotia mate-mateelo mao." 

4Wolo pilolameto Allahu Taaala odelei 
Elia? Allahu Taaala lolameto, "Waú malo 
lolaa mao pitu lolihu lota ode batanga-U 
lohihilao. Timongolio diipo peeenta mao 
helolubo dewa Baaal." 

> Odito olo masaatia botie; Woluo 
ngojumula ngoidi tau-tauwala tamaa 

tilulaoto Allahu Taaala sababu odehu 
hilaa-Lio. 

6Tio lolulaota olimongolio patopatoa 
to odehu hilaa-Lio wau diila patopatoa 
tohuhutu limongolio. Sababu wonu tulaoto 
Allahu Taaala boito patopatoa tohuhutu 
lomanusia, yi odehu hilao lo Allahu Taaala 
boito diilalo odehu hilao utuutu. 

7 Oditolio, woloolo mola? Umati lo 
Isirailu diila lootapu wolo u helolohu 
limongolio. Talootapu bo ngokaumu 
kikiio tau-tauwalo tamaa tilulaoto Allahu 
Taaala. Tawewo ngoaamilalo baangiyolo 
to titiango Allahu Taaala. 

8 Sababu todelomo Kitabi tulatulade odie, 
"Allahu Taaala lohutu hilaa wau pikiilangi 
limongolio lowali abalo; wau tunggula 
botia mato limongolio diila mooonto wau 
bulonga limongolio diila moodungohu." 

2Tei Dauda loloiya olo, "Huliilo mao 
popoo-tihungguwalo limongolio mowali 
taalo ode limongolio lohihilao, wau mowali 
huwango, tambati odehua limongolio wau 
moaantulu! 

10 Huliilo mao bibilohi mongolio mowali 
modiolomo alihu timongolio diila 
mooonto; wau huliilo mao timongolio 
mowali bunggu ohiheo-hiheolo mao." 

11 Watia luli lohintu: Toú taulo Yahudi 
lodehu, wolo uito lotoduo mai alihu 
timongolio moaantulu? Sama-samaata 
diila! Bo sababu timongolio odusa, yi 
bangusa wewo tumbao piloaahu, tilinggula 
loosababu taulo Yahudi lohiihia tobangusa 
wewo boito. 

12 Sababu bangusa lo Yahudi ototala wau 
diila lodudua otohilaa lo Allahu Taaala, 
yi babaa-ngusawalo wewo bilalakatia 
lo Allahu Taaala. Tidiyolo maó wonu 
wumbuta bangusa lo Yahudi wolo Allahu 
Taaala muli mowali mopiohe; tantu lebe 
udaa poli balakati u mawohi lo Allahu 
Taaala. 

13Bo botia opiohelio watia mobisala 
mai to Mongo wutato tadiila Yahudi! 
Ngotilonggadu botie, odelo rasulu duolo 
babaa-ngusawalo tadiila Yahudi, watia 
helo polaia daa tuugasi lowatia. 

14Watia hemohalapu deú watia mowali 
mopotoodei hiihia tobangusa lowatia 
lohihilao, alihu woleeto watia mowali 
mopoaahu ngotayadu monto olimongolio. 

15 Sababu timongolio pilotouli lo Allahu 
Taaala, yi wumbuta lodunia wolo Allahu 
Taaala luli lowali lopiohu: tidiyolo mao 
wonu timongolio tilolimo Allahu Taaala! 


ROMA 11.16-19 59 


Tantu uito tutuuwauwa wambaio debo 
odelo taamate muli tumumulai! 

16Wonu roti ngopita u bohulio mailohi 
ode Allahu Taaala, uito boliilio ngoaamila 
rotilio wohi olo ode Allahu Taaala. Wau 
wonu waaato ayu yito miliki lo Allahu 
Taaala, uito boliilio tataa-ngolio yito 
miliki-Lio olo. 

17 Ngotayadu tataa-ngowaalo bungo 
loayu jaituni -- deuito-yito tau-tauwalo 
Yahudi -- mailoyodio. Wau tobakasi 
oyodio boito piloombitio mao tango 
loayu jaitun udiila topalihala, deuito-yito 
Mongo wutato tadiila Yahudi. Wutato 
piloombitio teto alihu Wutato moolaasa 
mao ngoaamila u mopiohe monto 
tutumulo rohu lotau-tauwalo Yahudi. 

18 Masababu uito timongoli diila maó 
ponganggapu moheelo olimongolio tamaa 
iloyodio debo odelo tango boito. Musi eela 
mao limongoli deú timongoli bo tango 
wambao. Wau diila tango u mongohi uaalo 
towaaato, bo waaato u mongohi uaalo ode 
tango. 

19 Bo Wutato mamoloiya, "Ooo, bo 
tataa-ngowaalo boito iloyodu alihu watia 
mowali poombitolo to batangio!" 

20 Uito memangi otutu. Bo timongolio 
tilapi sababu timongolio diila palacaya. 
Hiambola Wutato tilolimo sababu Wutato 
palacaya. Oditolio Wutato diila mao 
potimenge kalana uito; bo boliio mao 
Wutato musi molaasa mohe. 

21 Sababu wonu Allahu Taaala diila 
lodehu hilao u molapi taulo Yahudi udebo 
odelo tataa-ngowaalo pulua boito, diila 
mao lantobe Tio mamodehu hilao u molapi 
to Wutato! 

22 Oditolio teea ito moóonto donggo boli 
piohio Allahu Taaala wau donggo boli 
toheeto olo Tio. Tio lohutu lou mooohuú 
olimongolio taodusa, bo hilaa-Lio 
mopiohe ode Wutato -- asali Wutato debo 
tumutumulo wolo opopio-Hio, wonu diila, 
yi Wutato olo matapilo-Lio. 

23Wau tomimbihu tau-tauwalo Yahudi 
boito, wonu timongolio mohuheli monto 
piili udiila palacaya, yi timongolio mamuli 
tolimoo-Lio: sababu Allahu Taaala 
okawasa u muli mololimo olimongolio. 

24 Wutato tadiila asaliilio mai diila monto 
bangusa lo Yahudi yito debo odelo tango 
monto bungo lojaitun udiila topalihala. 
Naa, wonu Wutato, bubuu-lemenga 
wolo piili lo Wutato, mowali poombitolo 

tobungo lojaitun pulua, tidiyolo mao 
tau-tauwalo Yahudi tapilo humaya 
wolo tataa-ngowaalo bungo lojaitun 
pulua boito. Tantu lebe gambangi poli 
ode Allahu Taaala u moponguli mao 
olimongolio tobungo lojaitun limongolio 
lohihilao. 

25 Mongo wutato! Halapuo lowatia 
timongoli diila mao molaasa mailotota 
totoonulalo hitua-tuawua. Sababu woluo 
suali hitua-tuawua u kilahandaki lo Allahu 
Taaala, bou diipo ilotaawa lotau. Wau 
otohilaa lowatia otaawa mao limongoli; 
deuito-yito odie: Ngotayadu monto taulo 
Yahudi baaangiyolo, bo piili limongolio 
boito mapohu-pohutu bo tunggula 
jumulaa lotau-tauwalo tadiila Yahudi 
tamonao mai ode Allahu Taaala malei 
wimumuto. 

26 Odieelo mola ngoaamila taulo Yahudi 
mamoaahu. Sababu todelomo Kitabi 
tulatulade odie, "Olongia Tamoo-poaahua 
mamei dungga mai monto Sion; Tio 
mamoluluto ngoaamila u moleeto monto 
wali mai lei Yako. 

27Waú mamo ngawade daantia botie 
woli mongolio toú Waú mongambungu 
duduu-sawaalo limongolio." 

28 Sababu taulo Yahudi diila mohuto 
mololimo Habari Mopiohe monto Allahu 
Taaala, yi timongolio malowali musu 
lo Allahu Taaala; wau uito tumbao 
maloo paeeda to Mongo wutato tadiila 
Yahudi. Bo sababu matilulaoto Allahu 
Taaala, yi tau-tauwalo Yahudi boito debo 
pilonu lo Allahu Taaala domi tinenemoya 
limongolio. 

29 Sababu wonu Allahu Taaala molulaotai 
tau wau mobalakati tau boito, Allahu 
Taaala diila peeenta mao muli mohama 
wolo umaa pilohutu-Lio. 

30 Muloololio mai timongoli diila 
modungohu to Allahu Taaala. Bo botia 
Allahu Taaala malo poilaalo deu timongoli 
lolopato lonto totala, sababu tau-tauwalo 
Yahudi diila lodungohu. 

31 Odito olo wolo tau-tauwalo Yahudi 
boito. Masaatia botie timongolio diila 
lodungohu to Allahu Taaala, alihu 
timongoli poilaalolo molopata monto 
totala. Bo de timongolio olo mapoilaalolo 
molopato monto totala. 

3? Sababu Allahu Taaala malo poluli 
ngoaamila umati lomanusia kiluwasa lo 
odiila dungohu, alihu Tio mowali mopo 

bilohei odehu hilaa-Lio ode limongolio 
ngoaamilalo. 

33 Otutu polu-polutuó okokaya lo 
Allahu Taaala! Otutu udaa tinepo wau 
pongotota-Lio! Tatoonu tamowali 
motulete totoonulalo putuusani-Lio? 
Tatoonu tamowali mongalati dudelo-Lio 
tou tio mokalaja? 

34 Todelomo Kitabi tulatulade odie, 
"Tatoonu tamotota pikiilangi lo Eeya? 
Tatoonu tamowali mongohi naseehati 
o-Lio? 

35 Tatoonu tapeeenta longohi hitua- 
tuawua to Eeya tilinggula mowali mohile 
wolo mooohuu balasi-Lio?" 

36 Allahu Taaala talo powali totoonulalo 
u hitua-tuawua. Ngoaamilalo asaliilio mai 
lonto Allahu Taaala wau duolo Allahu 
Taaala. Ilopujialo mola Allahu Taaala u 
ohiheo-hiheolo mao! Amin. 

] 2 l Mongo wutato! Allahu Taaala 

mopiohe daa olanto, uito 
sababuulio pohile lowatia lou tiootutua 
alihu timongoli mopodewo batanga 
limongoli odelo tuwaulio lobake tutumulo 
utolomodu duolo Allahu Taaala wau 
moposanangi hilaa-Lio. Tabiyamu ode 
Allahu Taaala musiilio odito. 

2 Diila mad poduduo totoonulalo dudelo 
lodunia botie. Hulii mao Allahu Taaala 
tamohutu mai batangamu lohihilao mowali 
bohu, alihu timongoli molomelo. Lou odito 
timongoli mambo motota mao u otohilaa 
lo Allahu Taaala -- deuito-yito wolo 
umopiohe wau umoo sanangi hilaa-Lio 
wau u wimu-wimumuto ngo@aamilalo. 

3 Allahu Taaala malongohi mai ponu 
olaatia. Uito sababuulio watia monaseehati 
mai to Mongo wutato ngoaamilalo: diila 
mao polaasa batanga lebe molaio lou 
otutuulio mao. Mamusi timongoli motiliki 
owowoluwoa lobatanga limongoli wolo 
dupadupapa lohilao, ngota-ngota motiliki 
mao batangalio modudua omambowa 
uilohi lo Allahu Taaala olio masababu tio 
palacaya li Isa. 

4To batanganto o dadaata pongawaa. 
Timiidu pongawaa tingga o kalajaalio. 

> Odito olo wolanto. Eleponu ito 
ngoaamilalo dadaata, bo ito debo 
odelo batanga tuwau sababu ito tuwau 
woli Almasi. Wau ito ngota-ngota 
wuwuumbuta ngota-timongota odelo 
popoo-ngawa@aalo monto batanga 
tuwau. 


ROMA 12.6-10 65 


6 Ito ngota-ngota o toli@ango momaya u 
hiwewo-wewoa. Totoo-li@angawalo boito 
yilohi lo Allahu Taaala olanto lodudua 
odehu hilaa-Lio. Sababu uito ito musi 
mopohuna totoo-li@angowalo boito. Taa 
u otoli@ango u mopohabari habari monto 
Allahu Taaala, musi mopohabari habari 
monto Allahu Taaala boito modudua 
omambowa lo batangalio lohihilao. 

'Taa u otoli@ango u motulungi taawewo, 
musi otu-otutuulo mao motulungi 
taawewo. Taa u otoli@ango mongaajali 
musi otu-otutuulo mao mongajali. 

8Taa otoli@ango u mongohi sumangati 
ode taawewo, musi otu-otutuulo mao 
mongohi sumangati ode taawewo. Taa 
okurunia u mongohi ode taawewo wolo u 
muula lohilao wau paatuti. Taa otoli@ango 
u mowali tauwa, musi otu-otutuulo mao 
mowali tauwa. Taa otoli@ango u mopo 
bilohe odehu hilao ode taawewo, musi 
mohutu mao uito wolo hilaa sanangi. 

3 Potoliangao wolo ihilasi. Lonui mao 
u moleeto, wau potidihulo tou wolo u 
mopiohe. 

10 Mamusi Mongo wutato mototoo- 
liaanga ngota timongota wolo tataabia 

lohilao debo odelo tau-tauwalo 
tamohutato todelomo ungaalaa, wau 
wajibulio timongoli tinggai mumuuloa 
mongohi hulumati. 

11 Potiolohulo mokalaja. Diila mao poti 
lantingo. Pokalajaalo duolo Eeya wolo 
sumangati monto Rohullah. 

12 Mamusi Wutato motiwunela to Eeya 
wolo wengahu, posabalilo todelomo 
usuusa, wau poti otutuulo modua. 

13 Tulungii mao mopotuheta upalaluo 
lotau-tauwalo Nasara wewo wau tolimoa 
mao mongo wutato ngoiimani tadiila 
otaawa lo Wutato, wolo hilaa sanangi 
todelomo bele limongoli. 

14Pohilea mola to Allahu Taaala alihu 
Allahu Taaala mobalakati mai tau-tauwalo 
tahi palangia to olemu. Ooo, pohilea 
mola to Allahu Taaala mobalakati mai 
olimongolio, diila mao polaanati. 

15 Poti wengahulo wolo tau-tauwalo tahi 
wengahe, wau pohiyongolo woli mongolio 
tahe hiyonga. 

16 Poti tumulolo wolo mopiohe wau 
aamani ngota timongota. Diila mao 
poti batingga lohilao, bo potuuudelo 
batangamu wolo tadupa-dupapa 
huhuloalio. Diila mao ponganggapu 

batanga lebe motota wolo u otutuulio 
mao. 

17Wonu tau mohutu u moleeto 
olimongoli, diila mao pomalasi lou 
moleeto. Pohutua mao wolo uhe anggapuo 
mopiohe lotaa ngoaamila. 

18 Monto olimongoli, potolo panilo lou 
tiootutua u tumumulo dame wolo taa 
ngoaamila. 

19 Mongo wutatuu! Sama-samaata diila 
mao pomalasi niyati, hulii mao Allahu 
Taaala tamo hukuumani mai. Sababu 
todelomo Kitabi tulatulade, "Waulo 
tamolontuli. Wau tamamo hukuumani mai, 
tahuda lo Eeya." 

20Boliio mao, wonu musumu polaangolo, 
wohia mao tio uaalo; wau wonu tio 
mototoango, wohia mao tio uilumolo. 
Sababu wolo mohutu mao odito, Wutato 
mamohutu olio mowali moolito. 

21 Diila maó polulia batangamu olaahe 
loú moleeto, bo Wutato mamusi mopo 
olaaheo u moleeto wolo umopiohe. 

'Timiidu manusia mamusi 

| 3 modungohe to pomalenta, sababu 
diaaluo pomalenta udiila mootapu 
okokawasalio monto Allahu Taaala. 

Wau pomalenta uwoluo masaatia botie, 

moponao okokawasalio to palenta lo 
Allahu Taaala. 

“Vito sababuulio moluwali pomalenta 
tutuuwauwa wambaio lou moluwali wolo 
u matilantu lo Allahu Taaala. Wau taa u 
hipohutua odito mamololimo hukuumani. 

3 Sababu, taa u hipohutua umopiohe 
diila palalu moohe to pomalenta. Bo taa 
u hipohutua u moleeto wambaio tamusi 
moohe. Wonu Wutato motohilaa alihu 
Wutato diila molaasa moohe to pomalenta, 
Wutato mamusi mohutu umopiohe, yi 
wutato mapujiolio. 

4Sababu pomalenta yito wato lo 
Allahu Taaala tahemo kalaja duolo 
opopiohi mongoli. Bo wonu Wutato 
mohutu u moleeto, memangi Wutato 
musi moohe to pomalenta. Sababu 
diila palacuma wambaio pomalenta 
okawasa mohukuumani mao tau. 
Pomalenta yito wato lo Allahu Taaala, u 
mopodehu hukuumani lo Allahu Taaala 
ode tau-tauwalo tahipo hutua u moleeto. 

> Uito sababuulio Wutato waajibu 
modungohu to pomalenta -- diila bo 
sababu Wutato diila mohuto hukuu- 
maniyolo, bo sababu olo suala lohilaamu 
u malo@otapu tenelo Eeya. 

6Uitolo olo alasanilio yilongola Wutato 
momayali beya, sababu pomalenta yito 
pogawee lo Allahu Taaala tamoponao 
lotuugasi u tolomodu botie. 

7 Oditolio bayalia mao to pomalenta 
wolo u mamusi bayalia lo Wutato ode 
pomalenta. Pomayali mao hasili wonu 
Wutato musi momayali beya; wau pomayali 
mao beya wonu Wutato musi momayali 
beya. Halagai mao timongolio tamusi 
halagaalo wau hulumatia mao timongolio 
tamusi hulumatiolo. 

8 Diila mao pobuli penu boli wolo toólita 
wambaio, ngopohia biloli toliango ode 
ngota-timongota. Sababu tamo toliango 
ngota timongotalio, malo poopolu 
ngoaamila butoee Musa. 

9 Sababu butoó agama lo Yahudi, 
deuito-yito: Diila mao pojina, diila mao 
pomate mate-mateelo mao, diila mao 
potao, diila mao potohilaa wolo u tilolo 
miliki lotaa wewo, u ngoaamilalo boito 
pee-peeenta wolo bubuu-to@oowalo 
uwewo, umapilo limbuio lowali butoo 
tuwau wambaio, deuyito-yito, "Pototoo- 
liangalo ngota-timongota debo odelo yio 
motoliango batangamu lohihilao." 

l0Taa u motoliango taawewo, diila 
tamohutu u moleeto ode tau boito. 
Oditolio taa u motolianga timongotalio 
yito taamalo poopolu ngoaamila danti 
butoo lo agama. 

11 Ngopohia lou ngoaamilalo boito, 
otaawa limongoli deu masaatia botie 
yito saaati limongoli u mobongu monto 
otuluhe. Sababu wakutuulio olanto u 
po@aahuwolo malebe lembidei masaatia 
botie wolo wakutunto boheli palacaya 
mao. 

12 Hui mangopee mopaluto; wau 
ngopeepo madulahu. Oditolio, opiohelio 
ito mohuheli mohutu totoonulalo huhutu 
u moleeto. lto musi mopo wimumuto 
batanganto wolo sinapangi mobaango. 

13 Ito musi mohutu susuu-aliyaalo 
uhulu-hulumati debo odelo ubiasaalio 
hepohutuo lotau tou dulahu; diila mao 
pohutu potihunggu daa u limba-limbata 
to omambowa meaalo motihuwoo. Diila 
mao potihuloto meaalo opiili udiila 
oadabu. Diila mao poloohulua, meaalo 
mohiihia. 

14 Hulii mao Eeya Isa Almasi tamolantu 
mai wolo umusi pohutuo limongoli. Wau 

diila mao podudua piili lomanusia odusa u 
bo wambao mopoluli hilao to napusuulio. 
] 4 l Taa udiila yakini tou wolo upilala 
cayalio musi tolimoolo lou mopiohe 

towolota lo Mongo wutato. Diila mao 
pobuutola wolio tomimbihu totoonulalo 
tilihulalio. 

2Woluo taa otilihula deú tio mowali 
molamelo penu boli wolo wambaio. Bo 
woluo taawewo tadiila boti yakini; tio 
molaasa deu tio bo mowali molamela 
sasaa-yoriyaalo wambao. 

3Taa u molamelo penu boli wolo 
wamba@o diila mao ponganggapu 
dupadupapa taa u hemolamelo bo 
u@aalo utantu-tantu wambao; wau taa 
u molamelo bo u@aalo utantu-tantu 
wamba@o, diila ma@o olo mopotala 
taa u hemolamelo totoonulalo u hitua- 
hituawua, sababu Allahu Taaala malo 
lolimo olio. 

4Tatoonu Wutato tilinggula Wutato musi 
momutoo wato lotaa wewo? Diila otaawa 
wato boito modehu meaalo mobongu, 
uito yito suali li tuanilio. Wau memangi 
wato boito matimihula mola motulidu, 
sababu Eeya mambo mohutu olio timihulo 
motulidu. 

>Woluo taa u molaasa deu dulahee 
tuwau utantu-tantu lebe polohuna daa 
wolo duduu-laheyaalo uwewo, hiambola 
taawewo poli hipo nganggapua deu 
duduu-laheyaalo boito debo tutuuwauwa. 
Hulii mao ngota-ngota tau mamolantu 
tilihulalio lohihilao. 

6 Taa u mopoúdaa duduu-laheyaalo 
utantu-tantu, tau boito mohutu odito 
u mohulumati Eeya. Taa u molamelo 
tilolahepalo mao, mohutu odito u 
mohulumati Eeya, sababu tio mosukuru 
ode Allahu Taaala to u@aalo boito. 
Odito olo wolo taa bo molamelo uaalo 
utantu-tantu wambao; tau boito olo 
mohulumati Eeya wau mosukuru to Allahu 
Taaala. 

7 Diaaluo penu boli ngotaa mao monto 
olanto tatumumulo duolo batangalio 
lohihilao; wau diaaluo penu boli ngotaa 
mao monto olanto mate duolo batangalio 
lohihilao. 

8 Wonu ito tumumulo, ito tumumulo 
duolo Eeya. Wau wonu ito mate, ito 
mate olo duolo Eeya. Oditolio, tumumulo 
meaalo mate, ito yito miliki lo Eeya. 

9Ti Isa Almasi mailate wau luli 
tilumumulai. Vito sababuulio Tio lowali 

Feya lotau-tauwalo tahitumula wau olo 
ode tau-tauwalo tamailate. Oditolio, 
Mongo wutato! 

10Wolo hunalio mopotala to wutatumu 
tango iimani? Wau wolo hunalio Wutato 
monganggapu olio dupadupapa? Ito 
ngoaamila mamotaalua wolo Allahu Taaala 
u butoo-Lio. 

11 Todelomo Kitabi tulatulade, "Tutuulio 
tutu, tahuda lo Eeya, "ngota-ngota tau 
mamolubo mosujudu totalu-Ú; wau 
timiidu tau mamosisi deú Waulo Allahu 
Taaala." 

12 Oditolio ito ngota-ngota musi mongohi 
titihula to@u totoonulalo huhutuunto to 
Allahu Taaala. 

13 Masababu uito ito diila mowali tinggai 
mopotala ngota timongota. Boliio mao 
potolo panilo mola alihu timongoli diila 
mohutu penu boli hitua-tuawua umoo 
sababu ngotaalio lowutato ngoiimani 
oheinga wau mowali odusa. 

14 Sababu watia lotituwau woli Isa Eeya, 
yi watia palacaya daa deu diaaluo penu 
boli tuwau mao u topatoGio najisi; bo 
suali boito najisi ode tahingota-ngotaawa, 
wonu tau boito monganggapu najisi. 

15 Bo wonu lou wolo utamelo lo Wutato, 
ngotaalio lo Wutato ngoiimani piloo 
ngongoto hilaalio, yi Wutato diilalo 
mohutu patopatoa to toliango. Wonu ti 
Almasi mailate ode tahingota-ngotaawa, 
diila mao polulia tau boito polusaa lou 
wolo utamelo lo Wutato. 

16 Vito sababuulio diila mao polulia wolo 
u mopiohe olimongoli, anggapuo lotaa 
wewo diila mopiohu. 

17 Sababu wonu Allahu Taaala momalenta 
tutumulo lo tahingota-ngotaawa, wolo 
umowali tamelolio meaalo yilumolo, 
diilalo polohuna daa. U polohuna daa 
vito deu tau boito modudua otohilaa lo 
Allahu Taaala, molaasa oduooto hilao wau 
mololimo wengahe uwohi lo Rohullah. 

18Taa u momaya li Almasi lou odito, tau 
boito moosanangi hilaa lo Allahu Taaala, 
wau hulumatio lotau-tauwalo wewo. 

19 Sababu uito patujunto mamusi laito 
duolo susuu-aliyalo u mopotoduo mai 
umopiohe wau dame boli aamani wau 
tinggai momongu ngota timongota. 

20 Diila mao, bo sababu suali lo uGaalo, 
Wutato mopolusa wolo u makilalaja lo 
Allahu Taaala. Ngoaamila uaalo memangi 
halale tameloolo; bo wonu utamelo lo 


ROMA 14.21-15.2 75 


Wutato moosababu taawewo mowali 
odusa, yi Wutato ototala. 

21 Lebe mopiohe diila maó polamelo tapu 
meaalo mongilu angguru meaalo mohutu 
wolo-wolo wonu suali boito moosababu 
ngotaalio lowutato ngoiimani mowali 
odusa. 

22 Huliilo maó wolo u pilalacaya lo Wutata 
boito, pohutuo lo Wutato totalu lo Allahu 
Taaala wambao duolo Wutato lohihilao. 
Taa udiila o alaasani u molaasa ototala 
toú wolo u ilanggapulio otutu, tau boito 
sanangi tutu. 

23 Bo taadiila molaasa molawalo u 
molamelo hitua-tuawua, lapatao debo 
molamela uaalo boito, tau boito potaala 
lo Allahu Taaala: sababu tau boito diila 
lohutu lodudua uilo yakinialio pasali lou 
otutu wau u talatala. Wau boli wolo u 
pohutuwolo wau diila oyakinia yito dusa. 

l Ito taótu-otutuulo mao yakini 

| 5 tou wolo upilala cayanto, mamusi 
mosabali tou totoonulalo kabalatani 
lotaa diila motoheeto iimanilio. Diila mao 
potohilaa ito bo wambao mopo sanangi 
batanganto lohihilao. 

“Boliio mao ito ngota-ngota musi 
mopo sanangi hilaa lo wutatonto ngota- 

timongota duolo opopiohio, alihu uilo 
yakinialio oduhenga mola toheetio. 

3 Sababu ti Almasi olo diila bo hemo 
mikiilangi osanangi lobatanga-Lio 
lohihilo. Todelomo Kitabi tulatulade odie, 
"Ngoaamila aibu u pilomatuju de ole-Mu 
malodehu to olau." 

4Ngoaamila u tulatulade todelomo Kitabi 
yito mongaajali olanto. Sababu pongaajali 
u tolimoonto monto Kitabi mopowali 
olanto sabali wau molotolo tilinggula ito 
mowali motiwunela to Allahu Taaala. 

> Pohileaala dua Allahu Taaala, tamongohi 
mai osaabali wau polo liyango tomanusia, 
motulungi olimongoli tatumu-tumulo 
wolo tuwau lohilao, moduduo dudelo li Isa 
Almasi. 

6 Wolo tuwau lohilao Wutato ngoaamilalo 
pee-peeenta mowali momuji mola Allahu 
Taaala, ti Paapa Eeyanto Isa Almasi. 

7 Sababu uito wajibulio Mongo wutato 
mololimo mao ngota-timongota wolo 
hilaa sanangi, tutuuwauwa debo odelo ti 
Almasi olo lololimo olimongoli u lopolaio 
Allahu Taaala. 

8 Sababu, eelai mao deu ti Isa Almasi 
malomaya taulo Yahudi u lopobilohe deu 
Allahu Taaala tatapu wau molotolo hilao 

todelomo lopoopolu totoonulalo danti-Lio 
odeli nenemoyanto. 

9Ti Isa olo malohutu babaa-ngusawalo 
wewo helo polaio Allahu Taaala sababu 
opopiohu hilaa-Lio olimongolio. 
Todelomo Kitabi tulatulade odie, "Sababu 
uito watotia mamomuji mola to Eeya 
towolota lo babaa-ngusawalo watotia 
mamo polahu mola poloilaalo momyji 
duolo tanggulo Eeya." 

10Woluo poli tulatulade odie, "Poti 
wengahulo wolo umati lo Allahu Taaala 
tatilulao-Tio, wuu babaa-ngusawalo!" 

11 Wau utie olo, "Pujiaalo mola Allahu 
Taaala, wuu ngoaamila bangusa, mamusi 
ngoaamila tau momuji mola Allahu 
Taaala!" 

12Wau utie olo uiloiya lei Yesaya, 
"Monto waliilio lei Isai malumenetai 
tahingota-ngotaawa tamaa momalenta 
babaa-ngusawalo, to o-Liolo babaa- 
ngusawalo boito mamo tiwunelo." 

13 Allahu Taaala yito tambati potiwunela 
mola limongoli. Pohileaala dua Tio 
mopoopolu mai hilaamu wolo ngoaamilalo 
wengahu wau salaamati sababu timongoli 
palacaya o-Lio, alihu wolo kawasa lo 

Rohullah timongoli lebe mao motiwunela 
mola to Allahu Taaala. 

14 Mongo wutatuu! Watia yakini deú 
woluo dadaata daa suali u mopiohe 
olimongoli. Otaawa limongoli olo 
totoonulalo u hitua-tuawua wau mowali 
mongaajali olo ngota-timongota. 

15 Bo tomimbihu susuu-aliyaalo utantu- 
tantu, poeela mai lowatia olimongoli lou 
pintalo todelomo tulade botie, sababu 
Allahu Taaala malongohi mai olaatia 
tuugasi boito. 

16 Mapiludu-lo watia tamoomayawa li Isa 
Almasi uilao-Lio ode babaa-ngusawalo 
tadiila Yahudi. Wau watia helo kalaja 
odelo iimamu, u lopohabari Habari 
Mopiohe lonto Allahu Taaala alihu 
tau-tauwalo tadiila Yahudi mowali dewo 
tuwau ode Allahu Taaala u mowali 
tolimoo-Lio. Pohileaala dua Rohullah 
mohutu olimongolio u tolomodu mowali 
dewo tuwau ode Allahu Taaala. 

17 Oditolio, sababu watia malo tituwau 
woli Isa Almasi, yi watia lowali leengahe 
tokalaja lowatia ode Allahu Taaala. 

18 Watia buheli mobisala mai odito bo 
tomimbihu wolo u mapilohutu li Isa 
Almasi lotimbulude olaatia u mopowali 


ROMA 15.19-23 79 


tau-tauwala tadiila Yahudi modungohe to 
Allahu Taaala. Watia helohutu uito wolo 
loiya boli wolo huhutu, 

19 udiludua wolo totoonulalo u 
moolinggolabe wau susuu-aliyaalo 
upolu-polutuo; ngoaamilalo boito wolo 
kawasa lo Rohullah. Habari Mopiohe 
pasali li Isa Almasi mapilo habari lowatia 
ngoaamilalo ode tau-tauwala, tumulalo 
mai lonto Yerusalemu demola Ilirikum. 

20 Tita-tita lowatia yito mopohabari 
Habari Mopiohe monto Allahu Taaala 
to tataa-mbatiyalo toútoonu tau diipo 
loodungohe pasali li Isa Almasi. Sababu 
watia diila mohuto momongu kalaja 
topandasi u mapilodutu lotaa wewo. 

21 Todelomo Kitabi tulatulade, "Tau- 
tauwala tadiipo peeenta mao lololimo 
habari pasalii-Lio, mamooonto; wau 
timongolio tadiipo peeenta mao, 
loodungohe, mamongalati." 

22 Uito sababuulio matingga maito watia 
ilotaibuta mola mobiilohe woli mongoli. 

23 Bo botia kalaja lowatia to mamaa- 
dalawaalo madala boito mailapato. 
Otaataunuwa mola hiheolio watia ohilaa 
mobiilohe woli mongoli. 


ROMA 15.24-27 80 


24 De wonu watia lumaode mola 
tokotamu tononao lowatia ode Spanyol, 
watia mohalapu bolo modunggaya woli 
mongoli wau motiwengahe ngopee mola 
woli mongoli. Lapatao uito halapuo 
lowatia timongoli mowali momantu olaatia 
todelomo nonao lowatia ode Spanyol 
boito. 

25 Bo masaatia botie watia ohilaa ode 
Yerusalemu u modelo dembulo ode umati 
lo Allahu Taaala mola teto. 

26 Sababu jajaamaaalo to Makedonia 
wau Akhaya maakolo u mongohi 
dembulo tomongo wutato tamosikini 
towolota umati lo Allahu Taaala mola to 
Yerusalemu. 

27Wolo hilaa sanangi timongolio 
malolantu u mohutu mao uito. Memangi 
otutuulio mao paatuti timongolio 
momantu mongo wutato tamosikini 
to Yerusalemu boito; sababu monto 
tau-tauwalo Yahudilo tau-tauwala 
tadiila Yahudi boito malo lolimo babaa- 
lakatiyalo lonto Allahu Taaala. Oditolio, 
tau-tauwala tadiila Yahudi boito paatuti 
olo motulungi tau-tauwalo Yahudi wolo 
babaa-lakatiyalo upango. 

28 Wonu watia malo poolapato tuugasi 
lowatia botie, wau malohudu olimongolio 
tamola to Yerusalemu boito dembulo u 
mailimoo boito, yi watia mamo monggata 
mola odelipu lo Spanyol lumaode tokota 
limongoli. 

2IWonu watia monao mai ode limongoli, 
tantulo mao watia monao mai wolo 
dadaata balakati monto li Isa Almasi, ode 
limongoli. 

30 Domi Eeyanto ti Isa Almasi, wau domi 
ponu uilohi mai lo Rohullah, pohile lowatia 
tiootutua olimongoli, hinta timongoli 
olo modua mola otu-otutuulo mao 
pee-peeenta lowatia to Allahu Taaala ode 
laatia. 

31 Poduaalo mola alihu Allahu Taáala 
molopatai olaatia monto uluu lotau- 
tauwalo tadiila palacaya to Yudea, wau 
alihu tuugasi lowatia u modelo mola 
dembulo ode Yerusalemu tolimoo umati 
lo Allahu Taaala wolo hilaa sanangi mola 
teto. 

32 Loú odito, wonu Allahu Taaala 
mokahandaki, watia mooonaó mai ode 
limongoli wolo sanangi lohilao. Wau watia 
mamolaasa liyaliyango tohuungi mongoli. 

33 Pohileaala dua Allahu Taaala, 
tamongohi mai salaamati ode manusia, 
pee-peeenta wolo Wutato ngoaamilalo. 
Amin. 

7 6 |Watia ohilaa mopoótaa mai 

wutatonto, ti Febe. Tio hemomantu 
jamaa to Kengkerea. 

“Tolimoa mao tio odelo tala ngota 
umati lo Eeya. Memangi odieelo mola 
tau-tauwalo tapalacaya ode Allahu Taaala 
waajibu mololimo ngota timongota. 
Tulungia mao tio, wonu tio mei 
tulungi olimongoli, sababu tio lohihilao 
malomantu taa dadaata -- leituoto olo 
watia. 

3 Potunggula mao salamu lowatia odelei 
Priskila wolei Akwila, mongo sahabati 
lowatia tapee-peeenta hemokalaja odeli 
Isa Almasi. 

4Timongolio bolo ngopee yilate sababu 
ohilaa mopoaahu olaatia. Watia helo 
sukuru mola olimongolio -- wau diila 
bo wambao watia, bo ngoaamila jamaa 
bangusa wewo tadiila Yahudi olo helo 
sukuru mola olimongolio. 

> Potunggula mao olo salamu lowatia 
ode jamaa tahiambua tobele limongolio. 
Salamu odelei Epenetus taotoliango 

lowatia. Tiolo tabohu-bohulio palacaya li 
Isa Almasi to madala lo Asia. 

6 Salamu lowatia olo odeli Maria. Tio malo 
kalaja tioopatea ode limongoli. 

7 Potunggula mao olo salamu lowatia 
odelei Andronikus wolei Yunias. 
Timongolio ngosuku ngobangusa wolaatia 
wau mapeeenta tilumuwoto ode tutupa 
pee-peeenta wolaatia. Toú watia diipo 
palacaya li Isa Almasi, timongolio 
maleimulo palacaya. Timongolio otaawa 
lotaa dadaata towolota lomongo rasulu. 

8Salamu odelei Ampliatus taotoliango 
lowatia sababu tio pee-peeenta wolaatia 
malo tituwau wolo Eeya. 

9 Potunggula mao hulumati lowatia 
odelei Urubanus, tamaninto tahemo kalaja 
pee-peeenta wolanto odeli Isa Almasi. 
Hulumati lowatia olo odelei Stakhis 
taotoliango lo watia. 

10 Salamu odelei Apeles. Otatapu wau 
olootolo hilaalio toli Isa Almasi mailo 
bukuti. Salamu olo ode ngaalaa lei 
Aristobulus, 

11 wau odeli Herodion. Tio ngosuku 
ngobangusa wolaatia. Salamu olo ode 
mongo wutato ngoiimani todelomo 
ngaalaa lei Narkisus. 

12 Salamu lowatia odelei Tripena wolei 
Triposa tahemo kalaja tioopate u momaya 
to Eeya, wau odelei Persis taotoliango 
lowatia. Tio olo malo kalaja tioopatea ode 
Eeya. 

13 Salamu odelei Rupus wau tiilolio, 
taolaatia debo odelo tiilo lowatia lohihilao. 
Tei Rupus yito taa u tilulaoto lo Eeya wau 
tailo pujia. 

14 Potunggula maó salamu lowatia odelei 
Asinkritus, Plegon, Hermes, Patrobas, 
Hermas, wau ngoaamila wutato ngoiimani 
tapee-peeenta woli mongolio. 

1 Salamu odelei Pilologus woli Yulia; 
odelei Nereus wau wutatio taabua; odelei 
Olimpas wau ode ngoaamila taa palacaya 
tapee-peeenta woli mongolio. 

16 Posasaa-lamuwalo wolo tataabia 
lohilao odelo wutato Nasara. Ngoaamila 
jamaa li Almasi mopo tunggulai salamu 
limongolio ode Mongo wutato. 

17 Mongo wutato! Pohile lowatia lou 
tiootutua: Poodaha-dahaalo mao totau- 
tauwalo tahemo potoodei owowoluwoa u 
mopobuu-buaalawa wau mopo puyooto 
opopalacaya lotau ode Eeya. Suali boito 
bubuu-lemenga lou wolo u mapilo ngaajali 

olimongoli. Walahe mao tau-tauwalo debo 
odelo uito. 

18 Sababu tau-tauwalo tahi pohutua 
odito diila bo mokalaja odeli Isa Almasi 
Eeyanto, tumbao bo uhemo potolu lohilao 
tou wolo u otohilaa limongolio lohihilao. 
Wolo pipio wau tataa-heyaalo u mopiohe, 
timongolio hemo himbulo totau-tauwalo 
tadiila hitotaawa lolo-loolo. 

19 Ngoaamila tau malotota deu timongoli 
tatapu wau motolo hilao to pongaajali 
pasali lo Habari Mopiohe ulonto Allahu 
Taaala. Wau watia sanangi tosuali boito 
tomimbihu olimongoli. Otohilaa lowatia 
alihu timongoli molinepo tomimbihu 
susuu-aliyaalo umopiohe, wau mohulodu 
tomimbihu susuu-aliyaalo u moleeto. 

20 Allahu Taaala talongohi salaamati ode 
manusia, mahuaa mopo tambati Ibilisi 
towalungo lo okokawasamu wau mopo 
aantulu mao. Pohileaala dua Mongo wutato 
laito balakatia li Isa Almasi Feyanto! 

21 Tei Timotius, sahabati lowatia, mopo 
tunggulai salamulio ode limongoli. Odito 
olo tei Lukius, Yason wolei Sosipater, 
tangosuku ngobangusa wolaatia. 

22 Talo luladei tuladee botie yito watia, 
tei Tertius. Watia molapali mai salamu u 
mohutato olimongoli. 

23 Tei Gayus lolao salamu olimongoli. 
Watia malo tihangata tobelelio wau jamaa 
lami olo taaluku wau hulumati mota teto. 
Tei Erastus, taúwa lo motolodihu doi 
lokota, lolao salamulio olimongoli. Odito 
olo wutatonto tei Kwartus. 

24 [Pohileaala dua Eeyanto Isa Almasi 
mobalakati to Wutato ngoaamila. Amin.] 

25 llopujiaalo mola Allahu Taaala! Tio 
okawasa mopoo lotolai iimani lo Wutato 
motuude wolo Habari Mopiohe monto 
Allahu Taaala upilo habari lowatia 
pasali li Isa Almasi. Watia lopohabari 
mai habari boito lotuude lou wolo u 
piloilaalo mai lo Allahu Taaala: deuito-yito 
tomimbihu lanjana lo Allahu Taaala umahi 
hetu-hetuto mola lotaunu hiheolio udiila 
otaawa lotau. 

26 Bo botia, topalenta lo Allahu Taáala 
u ohiheo-hiheolo mao lanjana boito 
mapilo ilaalo wau pilootaa mai ode 
ngoaamila bangusa lotimbulude to 
tutuu-ladeyaalo lomongo nabi, alihu 
timongolio ngoaamilalo palacaya wau 
modungohe to Allahu Taaala. 

27 Tiolo tatuwa-tuwaulio Allahu Taaala, 
Tio laba-labaalo molinepo. Pohileaala dua 
Tio polaiolo daa ohiheo-ohiheolo mao 
motimbulude li Isa Almasi! Amin. Salamu 
lamiaatia, Paulus, wato li Isa Almasi 


] Korintus 


] 1 Mongo wutato jamaa lo Allahu Taaala 
to Korintus! Wutato matiliyango Allahu 
Taaala u lowali umati-Lio sababu Wutato 
miliki li Isa Almasi, pee-peeenta wolo 
ngoaamila tau boli toutoonu wambaio tahi 
poluboa Eeyanto Isa Almasi, deuito-yito 
Eeya limongolio wau Eeyanto olo. Watia 
Paulus, wau wutatonto tei Sostenes, 
mohalapu hinta Allahu Taaala ti Paapanto 
wau Eeya Isa Almasi mongohi mai balakati 
wau salaamati olimongoli. Watia loluladei 
tuladu botie odelo Rasulu li Isa Almasi, 
tapiluduo Allahu Taaala lohihilao wau to 
kahandaki-Lio olo. 

2(1:D 

3(1:D 

4Watia laito hemo sukuru ode Allahu 
Taaala tomimbihu olimongoli, sababu 
timongoli malo lolimo odehu hilao lonto 
Allahu Taaala lotimbulude li Isa Almasi. 

> Sababu timongoli malowali miliki li Isa 
Almasi, yi tutumulumu kaya todelomo 
tilolahepalo suali. Pongototamu pasali lou 
totoonulalo u hitua-tuawua modeloma 

daa, wau timongoli motota helo ngaajali 
mao pongotota boito. 

6 Vito mopobilohe deú habari pasali li 
Almasi malo odito leituwoto ode delomo 
hilaamu, 

7tilinggula timongoli diila iloiilangia 
penu boli tuwau mao balakati, tou 
timongoli donggo hemohima Eeyanto Isa 
Almasi meidungga mai wau oontonga 
lotaa ngoaamila. 

8Ti Isa Almasi lohihilao mamo pongaku 
olimongoli tunggula pulitio: alihu tou 
Tio muli meidungga mai, motapu-Lio 
timongoli diila oaibu. 

9 Allahu Taaala mowali palacayalo lou 
leleaatulo mao. Tiolo Allahu Taaala tamalo 
tianga olimongoli u lowali tuwau wolo 
Wala-lo, deuito-yito ti Isa Almasi, Eeyanto. 

10 Mongo wutato! To tanggulo Eeyanto 
Isa Almasi, pohile lowatia alihu timongoli 
ngoaamilalo tuwau lohuhama: alihu 
diaaluo polo hulinggila towolota 
limongoli. Mamusi timongoli motituwau, 
ngohilao wau ngopikiilangi. 

11 Sababu, tau-tauwalo lonto ngaalaa lei 
Kloé lopo dulohei to olaatia woluo polo 
haamawa towolota limongoli. 

12U milakusudu lowatia yito deú 
towolota limongoli woluo talo loiya, 
"Watia modudua olei Paulus," woluo olo 
talo loiya, "Watia modudua olei Apolos," 
taawewo loloiya, "Watia modudua olei 
Petrus," hiambola taawewo poli loloiya, 
"Watia modudua li Almasi." 

13 Diila pongalo aakali ti Almasi hitaya- 
tayade! Tei Paulus diila yilate silalipulio 
ode limongoli! Timongoli olo diila 
yilinhualio u lowali muri lei Paulus, diila 
odito? 

14Bo sukuru watia diila lopolihu penu 
boli ngotaa mao to wolotamu, ngopohia 
tei Krispus wolei Gayus. 

15 Penu boli ngotaa mao diila bolo poloiya 
deú watia malo polihu olio u lowali muri 
lowatia. 

16 (Oo joo, tei Stepanus wau ungalaalio, 
memangi watia talo polihu olimongolio. 
Bo wewolio mao leeto, toeela mola laatia, 
madiduu taawewo tapilolihu lowatia.) 

17Ti Almasi lolao olaatia dilla u mopolihu 
tau, bo u mopohabari Habari Mopiohe 
monto Allahu Taaala: wau uito olo musi 
pohutuo mao lowatia lou diila momake 
pongotota mobisala odelo dudelo 


] KORINTUS 1.18-21 4 


lomanusia, alihu kawasa monto opopate li 
Almasi tosalipu diila mowali dia ohuna. 

18 Sababu ode tau-tauawalo tahi dulunga 
ode obobinasa, habari pasali lo opopate 
li Almasi to ayu salipu debo odelo latabu 
wambao. Bo, to olanto tapoaahuo lo 
Allahu Taaala, habari boito debo odelo 
dudelolio lo Allahu Taaala mopo bilohei 
kawasaa-Lio. 

19 Sababu todelomo Kitabi, Allahu 
Taaala malo tahuda. "Tinepo lotau- 
tauwalo aaripu mapo ambulatiyo-U, wau 
huhama lotau-tauwalo tao ilimua mapo 
diaaluwo-U." 

20 Naa, wolo hunalio lotau-tauwalo 
aaripu boito? Wolo hunalio limongolio 
tahi o ilimua? Wolo hunalio lotahi ahalia 
motolo mikiilangi dunia botie? Allahu 
Taaala malo pobilohei deu tinepo lodunia 
botie yito bo latabu wambao! 

21 Sababu penu boli woloolo mola 
totaalio lomanusia, tio diila mowali 
mooonuhe Allahu Taaala motimbulude to 
pongotalio lohihilao. Bo tumbao sababu 
Allahu Taaala molinepo, yi Tio lotuhatawa 
lopoaahu mai tau-tauwalo tapalacaya 
o-Lio lotimbulude tohabari upilo loladei 
lamiaatia u heanggapuo lodunia yimbulo. 

22 Taulo Yahudi hipohilea loú moóohuú 
u moolinggolabu odelo bukuti, wau taulo 
Yunani hemo poudaa tinepo lodunia botie. 

23 Bo ito botie bo hemo pohabari li 
Almasi tailate tosalipu. Habari boito 
heloo ngongoto hilaa taulo Yahudi, wau 
ilanggapulio yimbulo lotau-tauwalo 
tadiila Yahudi. Wau taa diila Yahudi helo 
nganggapu uito tuwaulio lo hulodu. 

24 Bo ode tau-tauwala tamaa tiliango 
Allahu Taaala -- mopio taulo Yahudi 
meaalo taa diila Yahudi -- habari boito 
debo odelo dudelo-Lio lo Allahu Taaala 
mopo bilohei kawasa wau tine-Pio. 

25 Sababu tabilohelio mohulodu to 
Allahu Taaala, deuito-yito lebe molinepo 
wolo otinepo lomanusia; wau tabilohelio 
molulupuhu to Allahu Taaala, deuito-yito 
lebe molotola wolo olootolo manusia. 

26 Mongo wutato! nte eelai mao woloolo 
mola owowoluwoa limongoli toú Allahu 
Taaala lotianga olimongoli. Bo ngoidi 
wambaio towolota limongoli tamolinepo, 
meaalo okawasa, meaala o huhuloaa 
lailaio modudua to pomilohu lomanusia. 

27 Sababu memangi milakusudu Allahu 
Taaala molulaotai tahe anggapuo lodunia 
botie mohulodu, alihu tau-tauwalo tahi 

tootawa mowali moolito. Wau Allahu 
Taaala lolulaotai olo tahe anggapuo 
lodunia botie molulupuhu, alihu tau- 
tauwalo tahilotola boli buheli daa mowali 
moolito. 

28 Allahu Taaala lolulaotai tahe anggapu 
dupadupapa, hina, wau tumbao tahe 
anggapuo lodunia botie diila oboliilio, 
alihu Allahu Taaala mongantulu mao u 
heangga-polohuna daa lodunia. 

29 Loú odito diaaluo penu boli ngotaa 
mao mowali motimenge lobatanga totalu 
lo Allahu Taaala. 

30 Allahu Taaala lohihilaolo tamohutu 
mai tilinggula Wutato motituwau woli 
Isa Almasi. Lotimbulude li Isa Almasi, 
ito pilowali molinepo. Wau lotimbulude 
o-Lio olo Allahu Taaala lohutu mai olanto 
luli mopiiohe wolo batanga-Lio, lopowali 
olanto tolomodu umati-Lio, wau lolopato 
olanto. 

3l Oditolio, debo odelo utula-tulade 
todelomo Kitabi, "Taa ohilaa mopo 
mangga-mangga, musi motimangga tou 
wolo u pilohutu mai lo Eeya." 

1 Mongo wutato! Tou watia lonao 
2 mai ode limongoli wau lopohabari 
olimongoli pasali patuju lo Allahu Taaala 

udiipo ilotaawa lodunia, diila pilomake 
lowatia tinepo lodunia botie meaalo helo 
bisala wolo loiya ulatabu. 

? Sababu watia mailo teekati deú 
ngotilonggadu watia donggo woluo woli 
mongoli, watia diila tamopo dudulai 
wolo-wolo, ngopohia tomimbihu li Isa 
Almasi; tolomodulio deu Tio mailate 
tosalipu. 

3 Tou watia woluo woli mongoli, watia 
molulupuhu wau hulu-huluhelio lou 
moohe. 

4 Habari upilo tunggulai lowatia ode 
limongoli, diila pilo tunggulai lowatia 
wolo tataa-heyaalo u moheinga modudua 
tinepo lomanusia. Watia lopo tunggulai 
uito wolo pohuli u lopobukuti deu 
Rohullah okawasa. 

> Watia lohutu odito, alihu palacayamu li 
Almasi diila patopatoa totinepo lomanusia, 
bo patopatoa tokawasa lo Allahu Taaala 

6 Eleponu odito, towolota lotaa hitumula 
rohanilio maloontapo, watia memangi 
helo bisala tomimbihu lotinepo. Bo tinepo 
botie, diila tinepo lodunia, meaalo tinepo 
lo tahidihima kawasa tojamani botie, u 
okokawasalio mamooli. 

/Tinepo u tilooowoli lowatia boito yito 
tinepo lonto Allahu Taaala. Tinepo boito 
diila otaawa lodunia, bo Allahu Taaala 
mapilo dapatio ode osananginto tutu toú 
dunia botie diipo pilowali-Lio mai. 

8 Diaaluo penu boli ngota maó monto 
tahidihima kawasa tojamani botie 
tamotota pasali lotinepo boito. Sababu 
humayaalio, mailotaawa limongolio, tantu 
timongolio diila tamopo salipu to Eeya 
talaila@o boito. 

? Boliio mao suali boito yito debo odelo 
utula-tulade todelomo Kitabi, "Wolo udiila 
peeenta iloontonga meaalo ilodungohe 
lomanusia, wau diila peeenta olo 
tilumoodu todelomo pikilangi lomanusia, 
ui-uitolo u pilodapato lo Allahu Taaala 
ode tau-tauwalo tamotoli@ango o-Lio." 

10Bo Allahu Taaala malo po@ilaalo 
mai olanto lotimbulude to Rohu-Lio. 
Rohullah boito motulete totoonulalo u 
hitua-tuawua, tunggula to lalaa-njanawalo 
Allahu Taaala u penu boli tutuua daa 
wambaio. 

11 Sababu tamotota tuango hilaa lo 
tahingota-ngotaawa yito rohu lotau boito 
lohihilao, diila odito? Odito olo tomimbihu 
Allahu Taaala. Tamotota tuango hilaa lo 

Allahu Taaala bo Rohu lo Allahu Taaala 
lohihilao! 

12Wau ito diila yilohia-Lio mai rohu 
lodunia botie, bo Rohu ulonto Allahu 
Taaala, alihu otaawanto ngoaamila u 
mailohi lo Allahu Taaala olanto. 

13 Sababu uito, wonu amiaatia 
motombanga susuu-aliyaalo tomimbihu 
Allahu Taaala totau-tauwalo ta@o 
Rohullah, amiaatia diila mo@oowoli mai 
tinepo lomanusia, bo modudua pongaajali 
lo Rohullah. 

14 Taa diila o Rohullah, diila mowali 
mololimo u pilo@ilaalo mai lo Rohu boito, 
sababu ode tau boito susuu-aliyaala boito 
debo odelo tuwaulio lo ohulodu wambaio. 
Tau boito diila moo pahaamu o-Lio, 
sababu susuu-aliyaala boito bo mowali 
tilikiyolo wolo dudelo lorohani. 

1> Taa o Rohullah mowali mongohi peni 
totoonulalo u hitua-tuawua, bo diaaluo 
penu boli ngotaa mao ohaku mongohi 
peni o-Lio. 

16 Todelomo Kitabi tulatulade, "Tatoonu 
tamotota pikiilangi lo Eeya? Wau tatoonu 
tamowali monaseehati o-Lio?” Ito-itolo 
tao pikiilangi u tutuuwauwa woli Almasi! 

! Mongo wutato, otutuulio mao watia 

diila mowali mobisala mai wolo Wutato 
debo odelo taa o Rohullah. Watia bo 
mowali mobisala woli mongoli debo odelo 
wolo taa u donggo tumutumulo modudua 
u otohilaa loduniawi; debo odelo wolo taa 
u donggo unge todelomo palacayalio toli 
Almasi. 

2 Muloololio mai watia bo mowali 
mongohi olimongoli uaalo lo taunge, diila 
uaalo lotaa leidaa: sababu timongoli diipo 
botie molotolo woleeto. Penu boli botia 
olo timongoli debo diipo boti molotolo 
woleeto, 

3 sababu timongoli donggo tumutumulo 
modudua piilimu odelo manusia. Sababu 
wonu timongoli donggo hemohiihia wau 
hemolohulua ngota timongota, wolo uito 
diila mopo bilohei deu timongoli donggo 
hitumula modudua piili lomanusia, debo 
odelo tau-tauwalo tadiila hitootawa to 
Allahu Taaala? 

4Wonu woluo tamoloiya, "Amiaatia 
modudua olei Paulus," wau taawewo 
moloiya, "Watia modudua olei Apolos," 
wolo uito diila mopo bilohei deu Wutato 
opiili, debo odelo tau-tauwalo dunia? 

> Otutuulio maó tatoonu tei Apolos boito? 
Wau tatoonu tei Paulus? Amiaatia bo 
tahi pomayawa to Allahu Taaala, tamaa 
lodelo olimongoli u lomalacaya li Almasi. 
Amiaatia bo hemo ponao lokalaja uiludu 
mai lo Eeya olamiaatia ngota-ngota. 

6Watia tamopomulo wau tei Apolos 
tamomuhuto, bo Allahu Taaala lohihilaolo 
tamopowali pilomulolio boito mobutu. 

7 Oditolio, u polohuna daa yito Allahu 
Taaala, sababu Tiolo tamopobutu mai. 
Tamopomulo wau tamomuhuto diila 
polohuna daa: 

8 duduuluwolo yito ngodalajati. Ngota- 
ngota mamololimo wuupa modudua 
tolopanilio u tioopatea. 

9 Amiaatia yito tau-tauwalo tapeé- 
peeenta hipo kalajawa ode Allahu Taaala: 
wau timongoli yito debo odelo halabolu 
lo Allahu Taaala. Mongo wutato yito debo 
odelo hudungu lo Allahu Taaala olo. 

10 Wolo pongotota uilohi mai lo Allahu 
Taaala, watia odelo ahali lou momongu 
malo podutu mao pandemeni ode 
hudungu boito, wau taawewo momongu 
toitaato pandemeni boito. Timiidu tau 
musi mopoo tuoto tiootutua woloolo mola 
tio momongu toitaato pandemeni boito. 

11 Sababu Allahu Taaala lohihilao 
malopo tambati li Isa Almasi debo odelo 
tatuwa-tuwaulo pandemeni lohudungu 
boito; diaaluo pandemeni uwewo. 

1? Woluo tamomongu toitaato pandemeni 
boito lou momake hulawa, woluo 
tamomake talaa, woluo tamomake botu 
polioto, woluo olo tamomake ayu, huoyoto 
mohengu meaalo laato. 

13 Kalaja lotaa ngota-ngota demaa 
oontonga to@u ti Almasi muli meidungga 
mai. Sababu todulahee boito tulu 
mamohutu mao kalaja lotaa ngota-ngota 
maoontonga. Tulu u motesi wau molantu 
mutu lokalaja boito. 

14Wonu hudungu u bilongu lotau toitaato 
pandemeni boito moo tahangi lotulu, tau 
boito mamololimo palasenilio. 

15 Bo wonu kalaja lotau boito mopobu, 
tio maaluhi; tio lohihilao mamoaahu, bo 
debo odelo taloaahu lolibaya totulu. 

16 Tingga otaawa lo Wutato deú timongoli 
yito Bele lo Allahu Taaala? Wau deú 
Rohullah bilubiluloa todelomi mongoli? 

17 Wonu woluo taa u mongantulu Bele lo 
Allahu Taaala, Allahu Taaala olo mamo 
ngantulu tau boito. Sababu Bele lo Allahu 

Taaala yito tolomodu ode Allahu Taaala 
wambao, wau timongolilo bele boito. 

18 Penu boli ngota diila maó pohimbulo 
to batangalio lohihilao. Wonu woluo tau to 
wolotamu molaasa batangalio molinepo 
modudua tuuúdu lodunia botie, tau boito 
musi mowali mohulodu, alihu tio mowali 
otu-otutuulo mao molinepo. 

19 Sababu tahe anggapuo molinepo 
lodunia yito mohulodu to bibilohu Allahu 
Taaala. Todelomo Kitabi tulatulade, 
"Allahu Taaala mohentobu tau-tauwalo 
tahi tinepa todelomo otoota limongolio 
lohihilao." 

20woluo olo tulatulade odie, "Otaawa 
lo Eeya deu pikiilangi lotau-tauwalo tahi 
tinepa yito pikilangi udiila ohuna." 

21 Sababu uito, penu boli ngotaa mao 
diila mowali momuji-muji tomanusia, 
sababu totoonulalo u hitua-tuawua 
mailohi-Lio mai lowali miliki limongoli. 

22 Tei Paulus, tei Apolos, tei Petrus, dunia 
botie, tutumulo wau opopate, jamani 
botie, meaalo jamani umamei dungga mai, 
totoonulalo u hitua-tuawua yito milikimu. 

23 Wau timongoli yito miliki li Almasi, 
wau ti Almasi miliki lo Allahu Taaala. 

4 l Anggapualo mao amiaatia tahi 
pomayawa li Almasi, tatihu-tihula 
mopohabari lalaa-njanawalo Allahu Taaala 
udiipo otaawa lodunia. 

“Ubohu-bohulio pohileelo wolo 
mo@oohu@u monto tamoomayawa u 
odito yito deú tio musi tatapu wau 
molotolo hilao toli tuanilio. 

3 Olaatia, diila mowali suali wolo u 
timongoli -- meaalo penu boli tatoonu 
-- olo pikiilangia mao pasali lobatanga 
laatia. Tumbao wolo u pilikilangi laatia 
tomimbihu batanga laatia lohihilao olo 
diila mowali suali. 

4Watia diila molaasa ototala penu boli 
todelomo suali wolo wambaio, bo uito 
diila mopo bukuti deú watia memangi diila 
ototala. Eeya lohihilaolo tamolantu mai 
deú watia ototala meaalo diila. 

> Sababu uito, sababu diipo wakutuulio, 
timongoli diila mao polamemeto molantu 
deú tahingota-ngotaawa yito ototala 
meaalo diila. Wimailo tunggula Eeya de 
meidungga mai. Eeyaalo tamamomuo 
ngoaamila hitua-tuawua u malakusudu 
hetuu@olo u tuutu@o todelomo u 
modiolomo. Eeyaalo tamamo monggali 
ngoaamila niyati uleitahu todelomo hilaa 

lomanusia. Tou boito timiidu tau bolo 
mololimo monto Allahu Taaala polo@ilaalo 
momuji upaatuti tolimoolio. 

6 Mongo wutato! Duólo polohuna daa 
batanga limongoli, watia malomake 
ngoaamilalo boito tolei Apolos wau 
tobatanga laatia lohihilao. Makusudu 
laatia alihu monto obaaya lamiaatia boito 
timongoli mowali mopoOolaato wolo boli 
loloiya, "Potidihulo towuudu uwoluo." 
Loú odito diaaluo penu boli ngotaa mao 
limongoli tamopo mangga-mangga lo 
tahingota-ngotaawa, lapatao mohina 
taawewo. 

'Tatoonu talo powali to Wutato lebe 
lou taawewo? Wolo totoonulalo hitua- 
tuawua u tilolimo lo Wutato diila lonto 
Allahu Taaala? Oditolio, yilongola ohilaa 
motimenge lobatanga, debo odelo wolo 
uwoluo to Wutato boito diila tuwaulio 
uilohi? 

8Memangi timongoli diilalo momalalu 
wolo-wolo! Timongoli makilaya! Timongoli 
malowali olongia! Wau amiaatia diila. 
Donggo boli piohio wonu timongoli 
otu-otutuulo mao malowali olongia, alihu 
amiaatia mowali momalenta woli mongoli. 

9 Sababu modudua huhaama laatia, 
amiaatia mongo rasulu, mapilowali mai 
lo Allahu Taaala odelo hepobiilohe lotau 
totalu lomanusia wau mamaa-laikatiyalo. 
Amiaatia debo odelo tahe hinawa u 
dilehuwa hukumani mate totalu lotaa 
dadaata wau hehila-hilantia lodunia. 

10 Sababu ti Almasi, amiaatia yito taa u 
mohulodu, wau timongoli taulo Nasara 
tahi tootawa! Amiaatia hilupuhe wau 
timongoli hilootola! Amiaatia hilenteio, 
wau timongoli hepuji-pujiyolio! 

11 Tunggula saaati botie amiaatia 
heodungga lopolobiti wau totoango: boo 
lamiaatia bolo towawao wambaio: tau 
hemo posikisa olamiaatia; amiaatia diila 
otambati upoti tatapuwalo: 

12 amiaatia malo tióopatea helo tolopani. 
Wonu amiaatia laanatialio, amiaatia 
hemomalasi wolo balakati; wonu amiaatia 
alinayaalio, hesabalia lamiaatia; 

13 wonu tau hemo poóleeta olamiaatia, 
amiaatia momalasi wolo tataa-heyaalo 
u molumboyoto. Amiaatia diila lebe loú 
puputo lodunia botie; tunggula saaati 
botie amiaatia donggo he anggapuolio 
debo odelo bountu lohuta. 

14Watia loluladei utie olimongoli diila u 
mopooolito olimongoli, bo u monaseehati 
olimongoli debo odelo mongo walao laatia 
lohihilao. 

15 Sababu watiaalo talowali tiyamo 
limongoli, eleponu otanu odelo taulo 
Nasara, timongoli maogulu mopulu 
lihu lota. Todelomo tutumulumu odelo 
tau-tauwalo tamo tituwau woli Almasi, 
watia talowali tiyamo limongoli, sababu 
watia talodelo mai Habari Mopiohe pasali 
li Almasi ode limongoli. 

16 Sababu uito pohile lowatia tióotutua 
modudua obaaya laatia. 

17Woleeto boito watia malolao mai olei 
Timotius ode limongoli. Odelo muri li 
Almasi, tio tutuuwauwa debo odelo walao 
laatia lohihilao taa otoliango laatia. Tio 
walao tamowali palacayalo. De tio tamamo 
poeelao olimongoli tomimbihu dudelo 
u hediludua laatia lapatio mao watia 
palacaya li Almasi, deúito-yito dudelo 
lotutumulo u pilo ngaajali mao laatia 
ode timiidu jamaa penu boli toútoonu 
wambaio. 

18 Dengolo lota towolota limongoli 
malowali sombongi, sababu timongoli 

hemo lantobu olaatia diila tamonao mai 
ode limongoli. 

19 Bo wonu Eeya mopoluasi olaatia, watia 
mamonao mai olo ode limongoli diilalo 
mohiheo. De tou boito watia mamooonto 
olo wolo u mowali pohutuo lotau-tauwalo 
tahi sombongia boito; diila bo loiya 
limongolio wambaio. 

20 Sababu wonu Allahu Taaala momalenta 
tutumulo lo tahingota-ngotaawa, suali 
boito pobukutiola lo olootolo tutumulo 
lotau boito, diila bo wolo loiya. 

21 Oditolio tulaotilo maó wolo ulebe 
otohilaa limongoli! Wolo timongoli 
motohilaa watia monao mai mongaajali 
olimongoli wolo pakusa meaambo wolo 
molumboyoto wau toliango? 

| Watia otutuulio mao malo lolimo 
5 dudulohu deu towolota limongoli 
woluo totoonulalo huhutu huloto ulaba- 
labaalo: Woluo towolota lo Wutato tahe 
lojina wolo tiilolio watoo. Penu boli 
tau-tauwalo tadiila hitootawa to Allahu 
Taaala olo diila hipohutua debo odelo 
uito! 

“Fleponu odito, Wutato debo donggo 
ohilao batingga. Boliio mao Wutato 
wajibulio suukali lohilao, wau mopo hinggi 

mao towolota lo Wutato taa u hipohutua 
suali boito. 

3 Debo odelo lahiri watia molaminga 
monto olimongoli, bo debo odelo batini 
watia woluo tohuungi mongoli. Oditolio, 
watia ohilaa mohutu debo odelo watia 
woluo towolota limongoli, "To tanggulo 
Feya Isa Almasi, watia mopoilaalo mai 
de@u taa u malohutu huhutu umalo odito 
kotololio, musi hukuu-maniyolo!" Wonu 
timongoli motiambu anggapuwalo deu 
watia woluo towolota limongoli, wau wolo 
kawasa li Isa Feyanto, 

4(5:3) 

> timongoli musi mohudu mao tau boito 
ode Ibilisi alihu batanga lotau boito binasa 
wau lou odito rohulio po@aahuwolo tou 
Eeya muli meidungga mai. 

6 Diila paatuti timongoli molaasa 
sombongi. Otanu timongoli malotota 
pohumaya botie, "Ragi ungoidi moohutu 
ngoaamila ulaulio momatango!" 

'Tapilapo ragi udeedelo boito, deuito- 
yito ragi lodusa, alihu timongoli mowali 
debo odelo uúulau ubohu, belesi monto 
ragi lodusa udeedelo, wau otaawa mao 
laatia deú timongoli memangi odito. 
Sababu, lameyangi lo Paskanto mapilo 

dapato, sababu ti Almasi talowali odelo 
himba lo Paskanto, mapilopo bakelio. 

8 Oditolio, dulo ito mopolame 
potihunggunto boito wolo roti udiila 
oragi, deuito-yito roti u motomaya mai 
omuluni wau ngoaamila u motuhatawa 
to hilaa lo Allahu Taaala. Diila mao 
polameyanto potihunggu lo Paska boito 
wolo roti uwanto-wantohe ragi udeedelo, 
deuito-yito ragi lodusa wau ololeeto. 

2Todelomo tuladu lowatia uilalu mao, 
watia lopootaa mai olimongoli alihu diila 
mao poaawota wolo taa huloto. 

10 milakusudu lowatia diila taa huloto 
meaalo tamaa, meaalo tamoo-himbuloa 
meaalo tamooluboa balaahala u sama- 
samaata diila motota Allahu Taaala. Diila! 
Diila milakusudu lowatia timongolio; 
sababu wonu timongoli musi mopoo 
lamingao olimongolio, yi tantulo mao 
timongoli palalu lumualao sama-samaata 
monto dunia botie. 

11 Makusudu lowatia yito, deú timongoli 
diila mao poaawota wolo taa u hemongaku 
batangalio taulo Nasara, bo tau boito 
huloto, meaalo tamaa, meaalo tamooluboa 
balaahala, meaalo taohilaa mopoo 
leeto taawewo, meaalo tahi huwoaalo, 

tamootaowa. Boli motihuloaa molamela 
wolo tau boito olo diila mowali! 

12 Memangi momutoó tau-tauwalo tadiila 
Nasara diila su@ali lowatia. Allahu Taaala 
lohihilaolo tamaa momutoo olimongolio. 
Bo tomimbihu popoo-ngawaQaalo jamaa 
limongoli, diila maa timongoli lohihilao 
tamusi momutoo olimongolio? Todelomo 
kitabi tulatulade, "Polahia mao taa moleeto 
towolota limongoli." 

13(5:12) 

1 Yilongola woluo towolota limongoli 

tabuheli monao odeli hakimu tadiila 
motota lo Allahu Taaala, u mopo dulohu 
wutato ngoiimani, wonu tio mohahaamawa 
wolo wutatio boito? Yilongola tio diila 
lohile umati lo Allahu Taaala tamo 
poolapato palakala boito? 

“Yilongola diila otaawa limongoli deú 
umati lo Allahu Taaala tamaa momutoo 
dunia botie? Oditolio, wonu memangi 
timongoli mabutoo lodunia botie, wolo 
timongoli diila mambo mopoo lapato 
totoonulalo palakala lo bubutoo udiila 
oboliilio? 

3Wolo diila otaawa limongoli deú 
ito mamomutoo mamaa-laikatiyalo? 

Lebe-lebe mao poli totoonulalo palakala 
lo tutumulo ungohui-ngohui! 

4Yi wonu tumoodei totoonulalo palakala 
debo odelo uito, wolo timongoli mohudu 
mao totau-tauwalo tadiila o huhuloaa 
sama-samaata todelomo jamaa? 

> Otutu mooolito! Tantu to wolotamu 
woluo tahingota-ngotawa taodito 
molinepo u mopoo lapato hulinggila 
towolota lomongo wutato tasama-sama 
Nasara! 

6Bo boliio mao ngotaalio lo Nasara 
lonao ode taa diila Nasara u lopodulohe 
palakalalio to wutatio taa Nasara. 

7 Oditopo monao mota mohutu palakala 
ode taa diila Nasara; woluolio totoonulalo 
hulinggila towolota limongoli olo madebo 
odelo tuwaulio lo ololuhi limongoli. Lebe 
mopiohe@o timongoli pohutuwolo diila 
aadili; meaalo poluhiyolo! 

8Bo timongoli lohihilao tumbao 
tahemohutu taawewo diila aadili. 
Timongoli lohihilao olo talo pooluhi 
taawewo. Wau uito tumbao hepilohutu 
limongoli ode mongo wutato ngoiimani! 

2Wolo diila otaawa limongoli deú 
tau-tauwalo tadiila hipodudua u otohilaa 
lo Allahu Taaala diila tamowali pongawaa 

umati lo Allahu Taaala? Diila bolo 
oimbuloalio! Tau-tauwalo tahi pohutua 
huloto, tau-tauwalo tahi poluboa 
balaahala, tahi pojinawa, mongolo lai 
hisuntalia tahi pohutua huhutu umooolito 
ode timongota pangelio, 

10tahi potaowa, tahi tamaaawa, tahi 
huwoaalo, tahi ohilaowa mopooleeto 
taawewo, wau tahi pohamawa pa@eeda 
ulaba-labaalo ode taawewo -- ngoaamila 
taa debo odelo uito diila mowali pongawaa 
umati lo Allahu Taaala. 

11 Dengolo lota towolota limongoli 
muloololio mai opiili debo odelo uito. Bo 
botia timongoli pilo@ilaalo belesi lonto 
dusa. Timongoli malowali tolomodu haku 
lo Allahu Taaalanto. Timongoli maluli 
mopiiohe wolo Allahu Taaala, sababu 
timongoli palacaya to Eeya Isa Almasi 
wau sababu kawasa lo Rohu lonto Allahu 
Taaala. 

12 Woluo talo loiya deú timiidu tau mowali 
mohutu totoonulalo u hitua-tuawua. Bo 
olaatia diila ngoaamilalo ohuna. Oditolio 
eleponu watia mowali mohutu penu boli 
wolo, bo watia diila mohuto mopoluli 
batanga lowatia kawasaalio penu boli 
loolo. 

13 Woluo olo talo loiya deu uaalo yito 
duolo ombongo, wau ombongo yito duolo 
uaalo. Bo duduuluwolo mapo diaaluo 
lo Allahu Taaala. Batanga lomanusia 
diila mowali pomake u mopowoluo mai 
wumbuta u huloto, bo duolo momaya 
to Eeya wambao. Wau Eeya mamolaala 
batanga boito. 

14 Allahu Taaala malo potumulai li Isa 
Feya lonto opopate, odito olo Allahu 
Taaala mamopo tumulai olanto wolo 
kawasaa-Lio. 

15 Otaawa lo Mongo wutato deu batanga 
limongoli yito pongawaa batanga li Almasi. 
Oditolio, wolo watia mowali mohama 
mao tuwau pongawaa batanga li Almasi 
lapatao powaliyolo pongawaa batanga lo 
tasuuntali ngota? Sama-samaata diila! 

16 Meaalo tanu diipo otaawa limongoli 
deu taa moulawota wolo tasuuntali 
ngota, mowali tuwau wolo tasuuntali 
boito! Sababu todelomo Kitabi tulatulade, 
"Duduulotalo mowali tuwau." 

17Bo taa mopotuwau batangalio wolo 
Eeya, Rohu lo Eeya wolo Rohu lotau boito 
mowali tuwau. 

18 Pohalaheó monto totoonulalo huhutu 
u huloto. Sababu ngoaamila dusa wewo 

u pilohutu lotau, lotoduo to bulemengo 
batanga lotau boito. Bo taa mohutu u 
huloto, boliilio maó mohutu dusa ode 
batangalio lohihilao. 

19 Musi otaawa mao limongoli deú 
batangamu yito tambati potibiluloa lo 
Rohullah. Rohu boito bilubiluloa todelomi 
mongoli. Wau Allahu Taaala lohihilaolo 
talongohi mai Rohu boito olimongoli. 
Batanga lo Wutato diila haku limongoli. 
Vito yito haku lo Allahu Taaala. 

20 Allahu Taaala malotali olimongoli wau 
malo wimumuto bilayali. Sababu uito, 
pomakea mao batangamu odito lakulio 
tilinggula Allahu Taaala polai@oolo. 

7 l Botia watia ohilaa mobisala mai 
tomimbihu suali u ilunte limongoli 
todelomo tuladu limongoli. Wonu talolai 

ngota diila monika, uito mopiohu. 

2 Bo alihu diila o aangalio u mohutu 
susuu-aliyaalo udiila paatuti, lebe 
mopiohe timiidu talolai odilelio lohihilao 
wau timiidu taabua odilelio lohihilao olo. 

3 Dile talolai musi mopoópolu uwajibu 
olio odelo dile todilelio, wau dilelio taabua 
musi mopoopolu uwajibu olio odelo dile 
todilelio; ngota-ngota musi mopoopolu 
mao uwajibu olio ode tawewo. 

4 Dile taabua diila okawasa to batangalio 
lohihilao; taokawasa to batangalio yito 
dilelio. Odito olo dile talolai diila okawasa 
to batangalio lohihilao; taokawasa to 
batangalio yito dilelio. 

> Diila mao pohalahu ngota timongota 
odelo motolodile. Mowali bo u ngopee 
mola, asali duduulotalo malo akoloa. 
Loú odito ngota-ngota mowali modua 
mola lou diila otaibuto. Bo lapatio 
mao, timongoli mamusi tinggai muli 
moduudula odelo motolodile. Wonu diila 
odito, de timongoli mao piyowa lorohu u 
moleeto, sababu timongoli diila molotolo 
mongotongo napusu. 

6Watia moloiya mai utie diila odelo 
palenta, bo odelo naseehati. 

7 Otutuulio mao watia lebe motohilaa 
wonu ngoaamila tau mowali debo odelo 
watia. Bo ngota-ngota malo lolimo 
tolomodu ponu lonto Allahu Taaala. 
Ngotaalio oponu utie, wau taawewo oponu 
uito. 

8Totau-tauwalo tadiipo helonika wau 
tomongobua tamahi jaandawa, utieelo 
naseehati lowatia: Lebe mopiohe Wutato 
tumutumulo debo odelo watia. 

9 Bo wonu Wutato diila moo otongo 
napusu, Wutato mamusi monika. Lebe 
mopiohe Wutato monika lou napusu 
lobilahimu wali-walihuhu. 

10To limongolio tamalonika, utieelo 
palenta lowatia: (Otutuulio mao diila watia 
tamongohi mai palenta botie, bo Eeya.) 
Taabua ngota tamalonika diila mowali 
mololaa mao dilelio. 

11 Bo wonu tio malo lolaa mao olio, 
tio musi debo diila odile, meaalo muli 
mohualinga ode dilelio. Wau ngotaalio 
lodile talolai diila mowali motalaki dilelio. 

12 To uwewo-wewolio, naseehati lowatia 
yito: -- utie naseehati laatia lohihilao, 
diila Eeya -- wonu ngotaalio lo Nasara 
odile ngotaalio taabua tadiila palacaya 
li Almasi, wau dilelio taabua akolo u 
tumumula pee-peeenta wolio, yi tau boito 
diila mowali motalaki dilelio taabua. 

13 Wau wonu ngotaalio taabua Nasara 
odile ngotaalio tadiila palacaya li Almasi, 
wau dilelio taabua akolo u tumumula 
pee-peeenta wolio, yi dile talola boito diila 
mowali motalaki dilelio. 

14 Sababu dile talolai tadiila palacaya 
poluasialio u mowali pongawaa umati 
lo Allahu Taaala sababu nikalio wolo 

dile tamalowali miliki lo Allahu Taaala. 
Odito olo dile taabua tadiila palacaya 
poluasialio u mowali pongawaa umati lo 
Allahu Taaala, sababu nikalio wolo dile 
talolai tamalowali miliki lo Allahu Taaala. 
Wonu diila odito, mongo walai mongolio 
tantulo mao debo odelo mongo walao 
kaapiru, lebe-lebe pomao mongo walao 
boito ilanggapu odelo pongawaa umati lo 
Allahu Taaala. 

15 Bowonu taa diila palacaya boito 
mololaa mao dilelio taabua meaalo dilelio 
talolai taulo Nasara, diila mao pongotongo 
olio. Todelomo suali botie dile taabua 
meaalo dile talolai boito molopato, sababu 
Allahu Taaala motohilaa alihu Wutato 
tumumula wolo mopiohe wau dame. 

16 Sababu Wutato odelo dile taabua -- 
tamalo malocaya to Eeya -- woloolo mola 
mowali otaawa lo Wutato lou tantu deu 
Wutato diila mowali mopo@aahu dilemu 
taabua? Odito olo Wutato odelo dile talolai 
Nasara, woloolo mola mowali otaawa lo 
Wutato loú tantu deú Wutato diila mowali 
mopo@aahu dilemu taabua? 

17 Mamusi ngota-ngota mongatulu 
tutumulio modudua potuhata lo Eeya debo 
odelo u matilantu mai lo Allahu Taaala olio 

tou Allahu Taaala lotianga olio u palacaya 
to o-Lio. Ui-uitolo wuudu u hepilo ngaajali 
lowatia totimiidu jamaa. 

18 Humayaalio, wonu tahingota-ngotaawa 
matilunalio tou lololimo titiango Allahu 
Taaala, yi tau boito diila mao potolopani 
moluluta tutuuotalo lotuuna boito. Odito 
olo wonu tahingota-ngotaawa diipo 
tiluuna toú tio lololimo titiango Allahu 
Taaala, tau boito diila mao peituuna. 

19 Sababu modudua wuudu lotuuna 
meaalo diila moduduo, duduuluwolo 
tutuuwauwa diila oboli wolo-wolo. U 
polohuna daa yito modudua totoonulalo 
palenta lo Allahu Taaala. 

20 Mamusi timiidu tau debo tumutumulo 
todelomo owowoluwoa debo odelo tou tio 
lololimo titiango Allahu Taaala. 

21Wonu towakutu Wutato tiliyango, 
Wutato yito ngotaalio lowato, sambelolo 
Wutato suusa-suusa momikiilangi suali 
boito. Bo dewonu Wutato ohiyango 
u mowali molopato, pohunawa mao 
hiyangio boito. 

2? Sababu ngotaalio lowato tamalo 
malacaya to Eeya, deuito-yito taulo Eeya 
talo lopato. Wau tamo lopata ngota tamalo 

malacaya to Eeya, deuito-yito wato li 
Almasi. 

23 Allahu Taaala malotali to Wutato wau 
malo wimumuto bilayalia-Lio. Sababu 
uito, Wutato diila mao pohudu batanga u 
mowali wato lomanusia. 

24 Oditolio, Mongo wutato, penu boli 
woloolo mola owowoluwoa limongoli 
toú tiliyango, mamusi Wutato debo 
tumutumulo debo odelo uito pee-peeenta 
wolo Allahu Taaala. 

25 Botia tomimbihu tau-tauwalo tadiipo 
helonika. Tomimbihu suali boito, watia 
diila lololimo palenta wolo-wolo lonto 
Eeya. Bo odelo taa u sababu odehu hilao 
lo Eeya paatuti palacayalo, watia ohilaa 
mongohi mai naseehati lowatia. 

26 Moéela mola totoonulalo osuusa 
u monganjamu masaatia botie, to 
pongolaasa laatia lebe mopiohe wonu tau 
debo moponao lo tutumulo debo odelo 
owowoluwoalio u masaatia. 

27 Wonu Wutato maodile taabua diila mao 
potolopani molopato monto dile boito. 
Wonu Wutato diipo odile diilalo pololohe 
dile. 

28 Bo wonu Wutato monika, uito diila 
odusa. Odito olo wonu tadulahu ngota 

monika, diila oboliilio deú tio odusa. Bo, 
timongolio talonika boito mamotaalua loú 
suusa dadaata. Wau watia ohilaa Wutato 
mooohei monto totoonulalo usuusa boito. 

29 Makusudu lowatia odie, Mongo wutato: 
Ito diilalo owakutu dadaata. Tumulalo mai 
botia, timiidu tamao dile taabua mamusi 
tumumula debo odelo diila odile; 

30 taa u humoyongo, tio tumutumula 
debo odelo diila ilosuusawa lohilao; taa 
u moiii, tio debo odelo diila meengahe; 
taa u malotali, tio debo odelo diila motolo 
miliki wolo-wolo: 

31 wau taa u umoliyo@o todelomo susuu- 
aliyaala lodunia, tio mamusi tumumula 
debo odelo diila pilo puusingi lo susuu- 
aliyaalo boito. Sababu diilalo mohiheo 
dunia botie, todelomo owowoluwoalio u 
botia, mamooli! 

32 Otohilaa lowatia alihu Wutato molopato 
monto usuusa. Taa diila odile taabua 
mamopo dulunga pikiilangilio to susuu- 
aliyaalo tomimbihu Eeya, sababu tio ohilaa 
mopo sanangi hilaa lo Eeya. 

33 Bo tamaa ilodile taabua mamo 
mikiilangi dadaata susuu-aliyaala lodunia 
botie, sababu tio ohilaa mopo sanangi 
hilaa lodilelio; 

34 akibatilio polotuotio hitaya-tayade. 
Taabua ngota tadiila odile, meaalo 
tadulahu ngota, mamo mikiilangi dadaata 
susuu-aliyalo tomimbihu Eeya, sababu tio 
ohilaa alihu batanga wau nyawalio mowali 
miliki lo Allahu Taaala. Bo taabua ngota 
tamaa odile, mopo dulungo pikiilangilio 
ode susuu-aliyaala lodunia botie, sababu 
tio ohilaa mopo sanangi hilaa lodilelio. 

35 Watia loluladei ngoáamilalo boito 
ode opopiohumu lohihilao, diila wolo 
makusudu modini utie wau modini uito. 
U otohilaa lowatia bo wambao alihu 
Wutato mohutu u otutu wau paatuti, 
wau alihu Wutato mowali mopo dulungo 
pikiilangimu ode Eeya. 

36 Wonu tahingota-ngotaawa molaasa 
diila hemo ponao u patutilio ode tilantahio, 
wonu tio diila moo otongo napusulio, wau 
tio molaasa palalu monika wolo tadulahu 
boito, huliilo mao tio mohutu wolo u to 
pongolasalio mopiohu. Tio diila odusa, 
wonu timongolio monika. 

37 Bo wonu tahingota-ngotaawa 
malolantu ma@o todelomo hilaalio udiila 
monika wolo tilantahio wau u tilantulio 
boito diila pakusa, yi upilo hutulio 

boito mopiohu, asali tio molotolo hilao 
mopohutu mao. 

38 llaalolio taa u monika mopiohe 
huhutuulio, wau taa u diila monika lebe 
mopiohe poli huhutuulio. 

39 Taabua ngota tamalo nika leitihuto 
todilelio bo ngotilonggadu dilelio 
tumutumulo. Wonu dilelio mailate, taabua 
boito molopato muli monika wolo taa 
otohilaalio; asali nika boito nika lo Nasara. 

40 Bo tio malebe opa@eeda wonu tio 
diilalo monika. Vito huhaama lowatia 
lohihilao, bo to pongolaasa lowatia deú 
uiloiya mai lowatia boito yito wolo kawasa 
lo Rohullah. 

l Botia tomimbihu uaalo uwohi odelo 

dewo ode balaahala. Memangi otutu 
debo odelo loiya lotau, "Ito ngoaamilalo 
malotota." Bo pongotota moohutu totau 
sombongi, hiambola toliango momongu 
batanga lotau. 

Taa u molantobe deu dadaata u 
otaawalio, otutuulio mao diipo motota u 
mode-modelomolo mao. 

3 Bo taa u otu-otutuulo mao motoliango 
to Allahu Taaala, tio otaawa lo Allahu 
Taaala. 

4Pasali suali lou molamelo uaalo umapilo 
dewo ode balaahala, otaawanto deu 
balaahala mopobayahei hitua-tuawua u 
otutuulio mao diaaluo. Wau otaawanto 
olo deu Allahu Taaala bo tuwau; diaaluo 
tawewo. 

> Memang dadaata olo wolo u iluntelio ila 
wau eeya, mopio uwoluo tohulungo boli 
uwoluo toitaato dunia. 

6 Bo olanto, Allahu Taaala bo tuwau. Tio 
Allahu Taaala talo powali mai totoonulalo u 
hitua-tuawua. Ode o-Liolo ito tumumulo. 
Wau Eeya bo tuwau olo, deuito-yito ti Isa 
Almasi. Lotimbulude o-Lio totoonulalo 
u hitua-tuawua pilopowali, wau sababu 
Tioolo yi ito tumutumulo. 

7 Penu boli odito, diila ngoaamila taa 
motota losuali boito. Woluo taa muloololio 
mai biasaalio hemolubo balaahala. 
Oditolio, sababu uito tunggula botia olo 
timingolio donggo molaasa deu uaalo, u 
mapilo dewo ode balaahala, deuito-yito 
uaalo lo balaahala. Yi wonu timongolio 
molamela uaalo boito, timongolio molaasa 
odusa, sababu iimani limongolio diipo 
molotolo. 

8 Otutuulio mao uaalo lohihilao diila 
moohutu wumbutanto wolo Allahu Taaala 

mowali lebe mohulango daa. Wonu ito 
molamela uaalo boito, ito diila mootapu 
paeeda wolo-wolo. Boliio mao wonu ito 
diila molamela uaalo boito, ito olo diila 
luhi wolo-wolo. 

9 Bo, poódaha-dahaalo mao! Diila bolo 
motoduo mai ode taawewo mowali odusa 
-- sababu iimanilio diipo molotolo -- 
masababu Wutato molopato penu boli 
mohutu wolo wambaio. 

10 Makusudu laatia odie: Humayaalio 
Wutato, tao iimani molotolo, donggo 
hulohuloaa hemo lamela tokuili lo 
balaahala. Lapatao tahingota-ngotaawa 
mooonto to Wutato hulohuloaa hemo 
lamela teto. Wonu iimani lotau boito 
diila molotolo, diila maúito u mamohutu 
tau boito buheli molamela uaalo u 
mapilodewo ode balaahala boito? 

11 Wau sababu uito, yi iimani lo Wutato 
mamoohutu taa u diila molotolo iimanilio 
boito mowali lapalolo. Lebe-lebe pomao ti 
Almasi yilate ode tau boito olo. 

12Wau wonu Wutato mohutu totala debo 
odelo uito ode mongo wutato Nasara 
-- deuito-yito Wutato moluusa ¡imani 
limongolio u molulupuhu -- yi Wutato 
odusa toli Almasi. 

13 Uito sababuulio, wonu uaalo 
moosababu wutato lowatia ilodusa, yi 
watia sama-samaata diilalo molamela 
tapu. Sababu diila bolo wutato lowatia 
odusa sababu watia. 

l Diila mawatia tau bebasi? Diila 
mawatia rasulu? Wolo watia diipo 
peeenta mao looonto li Isa Eeyanto? Wolo 

timongoli diila tilapulo kalaja lowatia 
duolo Eeya? 

2 Eleponu tau-tauwala wewo diila mohuto 
momasisi olaatia odelo rasulu, pulito 
ngoidilio tolo akuwo limongoli uito! 
Sababu tutumuli mongoli odelo taulo 
Nasara yito tuotio deu watia ngotaalio lo 
Rasulu. 

3Wonu tau mongaibu olaatia, watia 
mamolametao odie: 

4Wolo diila ohaku watia mololimo uaalo 
wau uilumolo sababu kalaja lowatia? 

> Wolo watia diila ohaku modelo ngotaalio 
dile taabua lo Nasara pee-peeenta wolaatia 
tononao lowatia, debo odelo u pilohutu 
lomongo wutati Isa Eeya wau lomongo 
rasulu wewolio, leiwaito tei Petrus? 

6 Meaalo bo tei Barnabas wau watia 
wambao tapilo wajibu mopeehu rijiki 
lohihilao? 

7 Diaaluo pongawaa lo suludadu tamusi 
mongonggosi batangalio lohihilao 
todelomo diti lopopaatea! Diaaluo 
tamoomengia tamo pomulo angguru to 
ilengilio tulusi diila molamelo tilapulo 
angguru monto ilengi boito! Diaaluo diiti 
tamolaala himba, lapatao diila mongilu 
susu monto himbalio boito! 

8Tilodowoli mai lowatia uito diila bo 
patopatoa tou biasa todelomo u helaasalo 
ngohui-ngohui, bo sababu Kitabi lo0owoli 
mai suali boito olo. 

2Todelomo Buku lei Musa tulatulade, 
"Sapi udonggo hemo lumbe-lumbetaaa 
pale u mohinggi bili lopale monto 
panggeangio, diila mao tongguúma 
tunggilio." Wolo sapi u pootuoto lo Allahu 
Taaala? 

10 Meaalo uito pilo dulungio mai olanto? 
Memangi uito leituladei ode olanto. 
Sababu tamokalaja halabolu wau tamopo 
belesi palelio mapatutilio mokalaja wolo 
halapani u mololimo ngobutao monto 
tilapulo kalajaalio. 

11 Amiaatia malo muayade bili lorohani 
todelomo tutumuli mongoli. Yi wonu 
amiaatia molipu babaa-lakatiyalo upango 
monto olimongoli, wolo uito boliilio 

amiaatia mohile wolo mooohuú lebe 
dadaata monto olimongoli? 

12Wonu tau-tauwalo wewo ohaku 
mohalapu mao utie monto olimongoli, 
wolo amiaatia diila lebe ohaku poli woli 
mongolio? Bo watia diipo lopohuna 
mao haku boito. Boliio mao watia lebe 
motohilaa momanta totoonulalo u 
hitua-tuawua loú mopotoodei suali tuwau 
u mongabuto polo loladu Habari Mopiohe 
pasali li Almasi. 

13 Tantu otaawa lo Wutato deú taa u 
mokalaja todelomo Bele lo Allahu Taaala 
mololimo uaalo limongolio monto bele 
lo Allahu Taaala. Wau tau-tauwalo tahi 
pongulusia tambati podewowalo bake, 
mootapu ngobutaio lo bake upilo dewolio 
teto. 

14 Odito olo Eeya mamolantu mai deú 
tamo pohabari Habari Mopiohe boito musi 
mootapu lijikilio monto polo habari boito. 

15 Bo diipo peeenta watia lomake penu 
boli tuwau mao monto hahaa-kuwaalo 
boito. Wau watia loluladei tulade botie diila 
olo wolo makusudu alihu susuu-aliyaalo 
boito pohutuwola botia to olaatia. Lebe 
mopiohe watia mate lou oolia losuali u 
hepomangga lowatia boito. 

16 Sababu, wonu uito bo suali mopohabari 
Habari Mopiohe monto Allahu Taaala, yi 
watia diila ohaku mopo mangga-mangga 
lohilao, sababu Allahu Taaala malo 
malentai olaatia u lohutu uito. Matopotala 
watia, wonu watia diila mopohabari Habari 
Mopiohe boito! 

17Wonu humayaalio watia moponaó 
lokalaja boito modudua tou otohilaa 
lowatia lohihilao, yi watia mowali 
mohalapu u mootapu wuupa. Bo watia 
mopohabari Habari Mopiohe boito tumbao 
sababu pilowajibu. Watia pilalentai lo 
Allahu Taaala u mohutu uito. 

18 Wonu odito, wolo wuupa lowatia? 
Utie wuupalio: deu watia mowali 
mopololadu Habari Mopiohe boito lou 
diila mopobuheto penu boli ngotaa mao u 
mongonggosi olaatia, sababu watia diila 
mohile wolo mooohuu haku lowatia odelo 
tamopo habaria Habari Mopiohe boito. 

19Watia botie diila wato penu boli lita: 
watia lolopato. Eleponu odito, watia malo 
powali batanga lowatia botie wato ode 
taa ngoaamila. Pilohutu lowatia uito alihu 
watia moohaama lebe dadaata mao tau 
odeli Almasi. 

20 To taulo Yahudi, watia lotihutu debo 
odelo taulo Yahudi alihu watia mowali 
moohaama taulo Yahudi odeli Almasi. To 
tau-tauwalo tahitumula hipo duduaawa 
butoée Musa, watia lotihutu debo odelo 
watia leitihuto tobutoo boito, eleponu 
watia otutuulio mao diila leitihuto woleeto. 
Pilohutu lowatia uito alihu watia mowali 
momantango olimongolio mowali muri li 
Almasi. 

21 To taa diila Yahudi, watia lotihutu 
debo odelo ngotaalio tadiila Yahudi, 
tatumu-tumulo to bulemengo butoee 
Musa. Pilohutu lowatia uito alihu watia 
mowali momantango olimongolio mowali 
muri li Almasi. Bo uito diila oboliilio 
deú watia diila modungohe totoonulalo 
palenta lo Allahu Taaala; watia tumbao 
kiluwasa mai lo totoonulalo palenta li 
Almasi. 

22 Tohuungo lotau-tauwala tadiila boti 
yakini, watia olo lotihutu debo odelo 
ngotaalio tadiila boti yakini alihu watia 
mowali momantango olimongolio mowali 
muri li Almasi. Limbuio mao, watia 
mowali totoonulalo u hitua-tuawua ode 
ngoaamila tau alihu wolo dalalo u penu 

boli woloolo mola olo watia mowali 
mopoaahu ngotayadi mongolio. 

23 Ngoaamila boito pilohutu lowatia 
duolo Habari Mopiohe monto Allahu 
Taaala boito, alihu watia olo pee-peeenta 
balakatia-Lio. 

24 Tantu otaawa lo Wutato deú todelomo 
u mobaalia ngoaamila tahidudua modudua 
tumetea olo, bo wambao ngota tamololimo 
palaseni. Masababu uito teteoolo odito 
lupalio tilinggula Wutato mololimo 
palasenilio. 

25 Timiidu tau tadonggo todelomo 
teleeneni musi mongotongo batanga 
todelomo toonulaalo suali. Tio mohutu 
uito sababu tio motohilaa pobuohelo 
bunga ujuuwala, deuito-yito bunga 
u mahuaa mololante. Bo ito botie 
mongotongo batanga todelomo 
totoonulalo suali sababu ito motohilaa 
pobuohelo lobunga udiila tamololante. 

26 Uito sababuulio watia tumetea wolo 
dulunga u tantutantu. Debo odelo 
todelomo baalia lou mobuntunga, watia 
diila momate wolo majanunu. 

27 Poluli mao laatia wawao laatia latiolio 
wolo mooohuu tunggula watia moo 
kawasa mao. Watia mohutu odito, sababu 

watia diila mohuto tunggula motoduo 
mai deu lapatao watia moheinga taawewo 
modudua todelomo baalia boito, watia 
lohihilao diila tolimoolio. 

] 0 1 Mongo wutato! Wutato patutilio 

moeela mola wolo u mailowali toli 

nenemoyanto tou timongolio lodudua olei 
Musa. Timongolio ngoaamila yililunga 
loheengo, wau wolo loaahu lobalango 
Deheta Meela. 

2U mowali muri lei Musa, timongolio 
ngoaamilalo yilihualio todelomo heengo 
wau todelomo deheta boito. 

3Timongolio ngoaamilalo helo lamela 
uaalo rohu u tutuuwauwa, 

4wau longilu minumani rohu u 
tutuuwauwa. Timongolio ngoaamilalo 
longilu lonto huidee botu lorohani 
upee-peeenta woli mongolio; huidee botu 
boito yito ti Almasi lohihilao. 

> Fleponu odito, Allahu Taaala diila 
sanangi ode ododaata limongolio, 
wau uitolo sababuulio mimii-lateyaalo 
limongolio bolo hipule-pulepeyalo mao 
tohuta luasi u delita. 

6 Ngoaamilalo boito mowali obaaya 
olanto, u mopoeela olanto alihu diila 

motohilaa susuu-aliyaalo u moleeto debo 
odelo timongolio. 

7 Odito olo alihu ito diila mao molubo 
balaahala debo odelo u hepilohutu lou 
ngotayadi mongolio. Todelomo Kitabi 
tulatulade, "Yi bangusa boito lolumulo 
lolamela longilu wau longelungo u lolubo 
balaahala." 

8 Ito diila mowali mohutu susuu-aliyaalo 
u huloto debo odelo u hepilohutu loú 
ngotayadi mongolio. Sababu, dulo pulaa 
tololihu lota lonto olimongolio yilate toú 
ngohui sababu helohutu uito. 

9 [to diila mowali mohimontala to Eeya 
debo odelo u hepilohutu lou ngotayadi 
mongolio muloololio mai, tilinggula 
timongolio yilate tilopango tulidee obisa. 

10 ito olo diila mowali motihungoto: 
debo odelo u hepilohutu lou ngotayadi 
mongolio muloololio mai, tilinggula 
timongolio pilate yila-yilateelo mao lo 
Malaikati Opopate. 

11 Ngoaamila suali boito lotoduo to 
limongolio u mowali obaaya ode tau- 
tauwalo wewo. Wau ngoaamilalo boito 
tulatulade olo u mowali poeela olanto. 
Sababu ito botia tumutumula topulito 
lojamani. 

12 Taa u molantobe batangalio tihutihula 
motoheeto, mamusi mopoodaha-dahaalo 
mao: tio diila bolo modehu. 

13 Timiidu yimontala uilolaasa lo 
Wutato yito yimontala ubiasa heolaasawa 
lomanusia. Bo Allahu Taaala tatapu wau 
molotolo hilao todanti-Lio. Tio diila 
tamopoluli to Wutato yimontalalio lebe 
lou omambowamu. Tou Wutato odungga 
loimontala, Tio mamongohi mai dalalo 
olemu alihu Wutato mowali molotolo wau 
moo tahangi. 

14 Masababu uito, Mongo wutato taa 
otoliango lowatia, mamusi timongoli 
molonuo molubo balaahala. 

1> Watia mobisala mai olimongoli debo 
odelo ode tau-tauwalo tamolinepo. 
Mamusi timongoli moluuude mola 
lohihilao loiya lowatia botie. 

16 Tou ito mongilu angguru lou molapali 
mola sukuru ode Allahu Taaala, wolo 
uito diila mopotuhata mai deu ito 
motituwau woli Almasi to opopate-Lio? 
Wau tou ito molaya-layade roti u tamelola 
pee-peeenta, wolo uito diila mopotuhata 
mai deu ito motituwau todelomo batanga 
li Almasi? 

17 Masababu bo woluo roti ngobotu, wau 
ito ngoaamila molamela monto roti u 
ngobotu boito olo, yi ito taa dadaata botie 
debo odelo ngobatanga. 

18 Nte pootuota mao tau-tauwalo 
Yahudi. Timongolio tahe lolamelo uaalo 
u pilodewo toitaato tambati podewowala 
lobake, deuito-yito tahe lotituwau wolo 
tambati boito. 

19 Wolo makusudu lowatia woleeto? 
Balaahala meaalo uaalo u pilodewo 
ode balaahala boito diila oboliilio 
sama-samaata. 

20Wolo u podewolo totambati lobake 
ode balaahala diila podewolo ode Allahu 
Taaala, bo ode roroo-huwaalo u moleeto. 
Wau watia diila mohuto timongoli 
motituwau wolo rohu u moleeto. 

21 Timongoli diila mowali mongilu monto 
hakati angguru lo Eeya, wau peeentalo 
mao monto hakati angguru lorohu u 
moleeta olo. Timongoli diila mowali 
molamela tomeja lo Eeya, wau tomeja 
lorohu umoleeta olo. 

22 Meaalo ito ohilaa mohutu to Eeya 
mohiihia? Wolo ito lebe molotolo wolo 
Eeya? 

23 Loiya lotau, "Ito mowali mohutu 
boli wolo u otohilaanto.” Otutu! Bo diila 
ngoaamila u otohilaanto boito ohuna. "Ito 
mowali mohutu boli wolo u otohilaanto" 
-- bo diila ngoaamila u otohilaanto boito 
momongu tutumulonto. 

24 Boli ngotaa diila maó pohipate u 
polohuna daa lo batangalio lohihilao 
wambao. Timiidu tau musi mohipate u 
polohuna daa lo taawewo. 

25 Timongoli mowali molamela penu boli 
wolo u hepo taliilio topaatali lotapu. Diilalo 
mao tuletea meimulo, eleponu woluo 
tadiila akolo todelomo hilao u malootapu 
tinelo Eeya de olemu. 

26 Sababu todelomo Kitabi tulatulade, 
"Dunia botie wolo tuangio ngoaamila yito 
miliki lo Eeya." 

27 Wonu timongoli toduwoolio molamela 
lo ngotaalio tadiila Nasara, wau tilolimo 
limongoli totoduo boito, tamela mao wolo 
upilo hintalio olimongoli. Diilalo mao 
tuletea monto utoonu asaliilio mai loú aalo 
boito, alihu diaaluo tadiila akolo todelomo 
hilaa u malootapu tinelo Eeya de olemu. 

28 Bo wonu woluo tamoloiya olimongoli, 
"Uaalo botie mapilodewo ode balahala," 
diila mao tamela uaalo boito, sababu 

mopoo tuotao polohuna daa lotau boito, 
wau sababu suala lohilaa u malootapu 
tinelo Eeya. 

29 Makusudu lowatia diila suala lohilaa 
u malootapu tinelo Eeya limongoli, bo 
suala lohilaa u maloootapu tinelo Eeya 
lotau boito. Tanu woluo tamohintu, "Wei 
yilongola obebasi lowatia musi enggadelo 
losuala hilaa u malootapu tinelo Eeya lotaa 
wewo? 

30Wonu watia molamela uaalo wolo 
mosukuru mola ode Allahu Taaala, 
yilongola tau musi mohentea olaatia toú 
aalo boito, hiambola watia malo sukulu 
mola to Allahu Taaala woleeto?" 

31 Penu boli wolo upohutuo lo Wutato 
-- Wutato molamela meaalo mongilu 
-- pohutua mao ngoaamilalo boito u 
mopolaio Allahu Taaala. 

32 Potitumulolo odito rupalio tilinggula 
Wutato diila moosababu taawewo mohutu 
dusa; wolo timongolio taulo Yahudi 
meaalo tadiila Yahudi, meaalo jamaa lo 
Allahu Taaala. 

33 Potitumulolo debo odelo watia. Watia 
helo tolopani mopo sanangi hilaa lotaa 
ngoaamila todelomo totoonulalo u hitua- 
tuawua, loú diila omakusudu u polohuna 

daa batanga lohihilao. Patuju lowatia yito 
bo alihu timongolio ngoaamilalo mowali 
poaahuwolo. 

] ] | Dudui mao obaaya lowatia, debo 

odelo watia olo helodudua obaaya li 
Almasi. 

“Watia momuji olimongoli sababu 
timongoli laito hemoeela olaatia wau 
helodudua pongaajali uilohi laatia 
olimongoli. 

3 Bo watia motohilaa timongoli motota 
mao suali tuwau poli, deuito-yito deu 
tamowali taúwa totimiidu mongo lolai yito 
ti Almasi; Tamowali taúwa todile taabua 
yito dile talolai, wau Tamowali tauwa toli 
Almasi yito Allahu Taaala. 

4Wonu talolai ngota toú modua meaalo 
tou mopo tunggulo habari monto Allahu 
Taaala totalu lotaa dadaata, momake 
taubu lunggongo, yi tau boito mohina li 
Almasi. 

> Wau wonu taabua ngota tou modua 
meaalo toú mopo tunggulo habari monto 
Allahu Taaala totalu lotaa dadaata, diila 
momake taúbu lunggongo, yi taabua 
boito mohina dilelio talowali taúwa to 
batangalio. Vito tutuuwauwa wambao 

debo odelo lunggongo taabua boito maa 
iluluhelio. 

6 Sababu wonu taabua ngota diila mohuto 
momake taúbu lunggongo lebe mopiohe 
huwoio huntingalo. Bo wonu taabua ngota 
uluhelo lunggongio meaalo huntingalo 
huwoio, yi uito tuwaulio polohina de olio. 
Masababu uito lebe mopiohe tio momake 
taubu lunggongo. 

'Talolai diila palalu momake taúbu 
lunggongo, sababu tio mopobayahu 
watade hihilao wau odudaa lo Allahu 
Taaala. Bo taabua mopobayahu odudaa lo 
talolai, 

8 sababu talolai diila pilowali mai monto 
taabua, taabualo tapilowali mai monto 
talolai. 

ITalolai olo diila pilowali mai u polohuna 
daa lotaabua, bo taabua pilowali mai u 
polohuna daa lotalolai. 

10 Sababu uito, u mopo sanangi to 
mamaa-laikatiyalo, yi taabua ngota musi 
momake taubu lunggongo odelo tuoto 
deu tio to walungo okokawasa lodilelio. 

11 Eleponu odito todelomo tutumulonto 
odelo taulo Nasara, taabua diila tihutihula 
tutuwau, molopato monto talolai, wau 

talolai olo diila tihutihula tutuwau 
molopato monto taabua. 

12 Sababu eleponu taabua bohulo pilowali 
mai monto talolai, bo lapatao uito talolai 
pilotutulio mai lotaabua, wau totoonulalo 
u hitua-tuawua asaliilio mai monto Allahu 
Taaala. 

13 Nte toneáa mola lo Mongo wutato 
lohihilao suali botie: Wolo mopiohu taabua 
ngota modua ode Allahu Taaala totalu 
lotaa dadaata, lou diila momake taubu 
lunggongo? 

14Monto u ilolaasawa lotaa dadaata, 
timongoli maa ilajalilio deu wonu talolai 
ohuwoo tale-talenga, uito tuwaulio udiila 
paatuti. 

15Bo ode taabua, huwoo yilohi olio 
u molaúbe lunggongio wau huwoo u 
hayahaya yito moobangga olio. 

16 Naa, wonu woluo taohilaa mobuutola 
pasali losuali botie, tuwa-tuwaulo 
umowali loiya mai lowatia yito deú mopio 
ito meaalo jajaa-maaalo lo Allahu Taaala 
wewolio, odaaalio bo woluo tuwaulio 
obobiasa boito todelomo jamaa; wewolio 
mao leeto diaaluo. 

17Tomimbihu u wumbutio mola 
botie, watia diila momuji olimongoli. 

Dudunggaya lo potabia limongoli diila 
pootapulalo u mopiohu, bo udiila 
mopiohu. 

18 Bohu-bohulio watia loódungohu, 
deu todelomo totoonulalo dudunggaya 
limongoli woluo popoo-lemboaawalo tau 
tinggai bubuu-lemenga. Wau tolantobu 
laatia ngoidilio habari boito otutu. 

19 Memangi mapatutilio tumoodei suali 
mobubuuala towolota limongoli, alihu de 
oontonga tatoonu-toonu taulo Nasara 
pulua. 

20 Bo tou timongoli helo tiambu, 
upilohutu limongoli boito diila Totamelo 
Eeya. 

21 Sababu tou hipolamela, timongoli 
ngota-ngota wawaahua mohama uaalolio 
lohihilao, dilumutu woluo tadiila lootapu 
wolo-wolo, hiambola tawewolio bolo 
hehuwoaalo. 

22 Yilongola odito? Wolo Wutato maobele? 
Wutato mowali molamela wau mongilu 
teto! Meaalo Wutato ohilaa mohina 
jamaa lo Allahu Taaala wau mopooolito 
tahi mosikinia? Wolo umusi loiya mai 
laatia olimongoli? Wolo mapatutilio watia 
momuji olimongoli? Diila! Sama-samaata 
watia diila tamomuji olimongoli. 

23 Sababu u pilo ngaajali mai lowatia 
olimongoli, uito tilolimo lowatia lonto 
Eeya lohihilao: deú toú hui boito tou ti Isa, 
Eeyanto hiliyanatilio, Tio lohama mao roti, 

24 wau lapatao Tio lolapali mola sukuru 
ode Allahu Taaala to roti boito, Tio 
lomita-mitangao roti boito wolo uluu-Lio, 
tulusi lotahuda, "Utieelo batanga-U u 
yiludu ode limongoli. Pohutua mao utie u 
mopoeela ola-U." 

25 Odito olo lapataó lolamela, Tio lohama 
mao hakati lo angguru tulusi lotahuda, 
"Angguru botie yito daantia bohu lo Allahu 
Taaala, u silaaha wolo duhu-U. Timiidu 
timongoli mongilu utie, pohutua mao utie 
u mopoeela ola-U." 

26 Memangi timiidu timongoli molamela 
roti wau mongilu angguru botie, timongoli 
mopohabari opopate lo Eeya, dilumutu Tio 
meidungga mai. 

27 Masababu uito, tamo lamela roti lo 
Eeya meaalo mongilu angguru lo Eeya 
wolo dudelo udiila paatuti, tau boito 
odusa to Eeya tamalo pobake batanga wau 
duhu-Lio. 

28 Oditolio, timiidu tau musi motuletepo 
batangalio meimulo, bolo tio mowali 
molamela roti wau mongilu angguru boito. 

29 Sababu wonu taa molamela roti wau 
mongilu angguru diila momandungi 
deú totamelo boito motuhatawa wolo 
batanga lo Eeya, yi tau boito molamelo 
wau mongilu u mololimo hukuumani lo 
Allahu Taaala to batangalio lohihilao. 

30 Yitolo sababuulio dadaata monto 
olimongoli tamo ngongoto wau 
molulupuhu, wau woluo olo tailate. 

31 Bo wonu ito motuletepo batanganto 
meimulo, ito diila tahukuumanio lo Allahu 
Taaala. 

32 Bo wonu ito hukuumanio lo Allahu 
Taaala, Tio mamo muboaa olanto, alihu 
ito diila mao otuhata lo hukuumani 
pee-peeenta wolo dunia botie. 

33 Masababu uito, Mongo wutatuú, wonu 
timongoli motiambu u molamela totamelo 
Eeya, timongoli musi mohihiimawa. 

34Wonu woluo tapola-polango, tio musi 
molamelopo tobele. Wonu timongoli 
momandungi suali botie, totoonulalo 
dudunggaya lo potabia limongoli diila 
tamopo dungga mai hukuumani monto 
Allahu Taaala tobatanga limongoli 
lohihilao. Tomimbihu susuu-aliyaalo 
uwewo, matombanga lowatia ode 
limongoli, de wonu watia muli monao mai. 

] 2 | Botia tomimbihu popoo-nuwaalo 

uilohi mai lo Rohullah. Tomimbihu 
uito, otohilaa lowatia otaawa mao lo 
Mongo wutato u otutuulio mao. 

2 Eelai mola deú tou timongoli diipo 
motota lo Allahu Taaala, timongoli 
iloaanga u modudua to balaahala u 
madodo. 

3 Musi otaawa mao limongoli deú 
tatilaúwa lo Rohullah diila mowali moloiya, 
"Malaa-laanatilo ti Isa!" Odito olo penu 
boli ngotaa mao diila mowali moloiya, "Ti 
Isaalo Eeya!" wonu tau boito diila tilauwa 
lo Rohullah. 

4Woluo hidala-dalaala ponu monto 
Rohullah, bo ngoaamilalo yilohi mai lo 
Rohu u tuwau. 

> Woluo hidala-dalaala kalaja u momaya 
to Eeya, bo Eeya tabayaalo boito, Eeya 
tatuwau olo! 

6Woluo hidala-dalaala dudelo u mokalaja 
kalaja lo Eeya, bo tamongohi mai lotolo 
boito ode timiidu tau yito Allahu Taaala 
tatuwau olo. 

7 Ode opopiohunto ngaaaamila, Rohullah 
mokalaja mai totimiidu tau wolo dudelo 
lotaa ngota-ngota. 

8 To tangotaalio, Rohu boito mopomambo 
mai olanto u mobisala wolo tilihula. Ode 
tawewo Rohu u tutuwauwa boito 
mopomambo mai olanto u mopo@opatato 
pasali lo Allahu Taaala. 

3 Rohu u tuwau boito olo mongohi ode 
taa u ngota, mopomambo olio u palacaya 
upolu-polutuo toli Almasi: hiambola ode 
tawewo Rohu boito mongohi kawasa u 
mopooluli tau. 

10To ngotaalio yilohia kawasa u mohutu 
moolinggolabe wau ode tawewo yilohi 
ponu u mopootaa totoonulalo lanjana lo 
Allahu Taaala. Ode tawewo poli Rohu boito 
yilohi mopomambo olio u mopo hihiihede 
toonu ponulo Rohullah wau toonu udiila. 
Woluo tailohia u mambo mobisala wolo 
bahasa hidala-dalaala u moolinggolabe, 
wau woluo olo tailohia u mambo 
motombango boliilo babaa-hasaawalo 
boito. 

11 Ngoaamilalo boito kilalaja lo Rohu u 
tuwau boito olo; ngota-ngota, tau yilohia 
ponu uwiwi-wiwi modudua otohilaa lo 
Rohu boito lohihilao. 

12 Ti Almasi yito debo odelo batanga 
lomanusia; batanga boito tuwau, bo 
tilitangoa loú pongawaa dadaata. 

Ngoaamila pongawaa boito, penu boli 
dadaata, bo ngobatanga wambaio. 

13 Odito olo ito ngoaamila, mopio taulo 
Yahudi meaalo taa diila Yahudi. Mongo 
wato meaalo taa molopato; ito ngoaamila 
mailihua lo Rohu u tutuuwauwa boito, 
alihu ito powaliyolo tuwau tobatanga li 
Almasi boito. Ito ngoaamila olo moolaasa 
Rohu u tuwau boito lealeaatulo mao. 

14 Sababu batanga boito lohihilao diila bo 
o pongawaa tuwau wambaio bo dadaata 
pongawaalio. 

15Wonu oaato moloiya, "Wau diila uluu, 
sababu uito wau diila waito lobatanga," 
uito diila oboliilio deú oaato boito diila 
waito lobatanga. 

16 Wau wonu bulonga moloiya, "Sababu 
wau diila mato, yi wau diila waito 
lobatanga," uito olo diila oboliilio deu 
bulonga boito diila waito lobatanga. 

17 Humayaalio ngangaawaalo boito 
mowali mato wambaio, woloolo mola 
batanga boito mowali modungohu? 
Meaalo wonu ngangaawaalo boito mowali 
bulonga wambaio, woloolo mola batanga 
boito mooobo? 

18 Oontonganto deu Allahu Taaala 
talopo tambati popoo-ngawa@aalo 

boito tobatanga. Tinggai pilo tambati 
to tambatilio lo Allahu Taaala lodudua 
kahandaki-Lio. 

19Wonu ngoaamilalo bo ngopo 
ngaawa@a wambaio, toonu u iluntelio 
batanga? 

20 Oditolio memangi woluo dadaata 
pongawaa, bo batanga tuwau wambaio. 

21 Masababu uito, mato diila mowali 
moloiya ode uluu, "Wau diila momalalu 
olemu!" Meaalo lunggongo moloiya ode 
oaato, "Waú diila momalalu olemu!" 

22 Boliio mao popoo-ngawa@aalo 
batanga u helantobulo molulupuhu boito, 
palaluwonto daa; 

23wau popoo-ngawaQaalo u 
helantobunto diila botie ohalaga, 
tumbao uito yito popoo-ngawaGaalo u 
hehalaganto lebe dadaata mao. Popoo- 
ngawa@aalo batanga udiila oontonga 
gaga, tumbao lebe pootuotonto. 

24 Popoo-ngawa@aalo batanga umaa 
iloontonga mopiohu, diila palalu 
pootuotonto. Allahu Taaala malo huludu 
mai batangaanto odito rupalio tilinggula 
popoo-ngawa@aalo udiila boti ohalaga 
yilohia halaga lebe dadaata mao. 

25 Loú odito batanga boito diila 
hitaya-tayade: timiidu pongawaa tinggai 
mopootuoto tuwau wau uwewolio. 

26Wonu pongawaa tuwau modutolo, 
ngoaamila pongawaa uwewolio modutola 
olo; wonu pongawaa tuwau pujiolio, 
ngoaamila pongawaa uwewolio modudua 
motiwengahe. 

27Wutato ngoaamilalo peé-peéenta 
yito batanga li Almasi wau timongoli 
olo ngota-ngota yito pongawaa monto 
batanga boito. 

28 Odito olo todelomo jamaa, Allahu 
Taaala malolantu mai tambati lotau 
tahidala-dalaala: Bohu-bohulio mongo 
rasulu; oluolio, mongo nabi, otolulio 
guguu-ruwaalo, lapatao timongolio 
tamohutu totoonulalo u moolinggolabu, 
lapatao timongolio tailohia ponu u 
mopooluli tau, meaalo u motulungi 
taawewo, meaalo u motitauwa, meaalo u 
mobisala wolo bahasa hidala-dalaala u 
moolinggolabe. 

22 Timongolio diila ngoaamilalo 
rasulu, meaalo nabi, meaalo guru. 

Diila ngoaamilalo okawasa u mohutu u 
moolinggolabe, 

30 meaalo u mopodluli tau, meaalo u 
mobisala wolo bahasa hidala-dalaala 
u moolinggolabe, meaalo motohuwale 
babaa-hasawaalo boito. 

31 Sababu uito, mamusi timongoli 
motolopani otu-otutuulo mao u 
mootoduo mai popoo-nuwaalo ulebe 
polohuna daa. Bo wumbutio mola botie 
watia mopo tuhata mai ode limongoli 
dalalo ulaba-labaalo mopiohu. 

l Eleponu watia mowali mobisala 

| 3 wolo bahasa lomanusia u hidala- 
dalaala, tumbao wolo bahasa lo malaikati 
wambaio, bo watia diila motoliango 
taawewo, yi loiya lowatia boito bo tingohe 
u mooohuu diila oboliilio. 

2 Eleponu watia motota mopo tunggulo 
habari monto Allahu Taaala, wau 
mongalati ngoaamila suali u modelo- 
delomolo mao, wau motota totoonulalo u 
hitua-tuawua wau palacaya daa to Allahu 
Taaala tilinggula mowali mohutu huide 
molimbata, bo watia diila motoliango 
tau-tauwalo wewo, yi watia diila oboliilio 
wolo-wolo! 

3 Eleponu ngoaamila u mililiki lowatia, 
posadakalo ode tamosikini, wau watia 
mohudu mao batanga u pobuolio, bo 

watia diila motoliango tau-tauwalo 
wewo, yi ngoaamilalo boito diila ohunalio 
sama-samaata. 

4Taa u motoliango tau-tauwalo wewo, 
sabali wau mopiohe hale. Tio diila 
lepalepata lou mohiihia, diila moloiya 
ulatabu, diila sombongi. 

> Tio diila batingga, diila bangganga, 
tio diila momakusa taawewo modudua 
u otohilaalio lohihilao, diila olo huaa 
mopalato hilao, wau diila moniyati. 

6 Taa u motoliango tau-tauwalo wewo, 
diila sanangi lou moleeto, tio bo sanangi 
lou mopiohu. 

7 Tio tatapu owowoluwoalio motaalua 
wolo totoonulalo u hitua-tuawua wau 
motohilaa palacaya toú wolo ulebe 
mopiohe daa uwoluo totimiidu tau; 
todelomo owowoluwoa u penu boli 
woloolo mola olo taa u motoliango boito 
diila pegenta mao oolia lo halapanilio 
wau sabali mohima totoonulalo u 
hitua-tuawua. 

8 Diila peeenta mao mawoluo saaati 
toutoonu tau diila palalu mototoo-liango. 
Masaatia botie woluo taa u motota mopo 
tunggulo habari monto Allahu Taaala, 
bo tio de mamo huheli mopo tunggulo 

habari boito. Masaatia woluo tamotota 
mobisala todelomo bahasa hidala-dalaala 
u moolinggolabe, bo de tio mamo huheli 
mobisala todelomo babaa-hasawaalo 
boito. Masaatia woluo taa u motota 

lou dadaata suali, bo de wolo u otaawa 
limongolio boito malipatolio. 

93 Sababu, pongototanto wau 
omambowanto u mopo tunggulo 
habari monto Allahu Taaala, debo diipo 
boti molimomoto ngoaamilalo. 

10De mamei dungga wakutuulio 
Allahu Taaala mohutu mai ngoaamilalo 
molimomoto ngoaamilalo, wau udiila 
molimomoto boito mamooli. 

11 Tou watia donggo taukikiiai, watia 
mobisala debo odelo taukikiio, watia 
opongolaasa debo odelo taukikiio wau 
watia opikiilangi debo odelo taukikio. 
Bo botia watia mailudaa, piiili lowatia 
udonggo kikiiai matilapi lowatia. 

12 Wolo u oontonganto masaatia botie 
yito debo odelo wolilu u modiolomo 
toinggilua. Bo ito de mahuaa mooonto 
lou mopatato. Botia diipo otaawa lowatia 
totoonulalo u hitua-tuawua, bo de 
maotaawa mao lowatia totoonulalo u 
hitua-tuawua tutuuwauwa debo odelo 

Allahu Taaala motota totoonulalo u 
hitua-tuawua tomimbihu batanga lowatia. 

13 Oditolio, tosaaati botie woluo tolo 
suali u debo musi pohutuwonto: palacaya, 
mohalapu wau mototoo-liango. Ulebe 
polohuna daa lou toto-totolulo boito yito 
motoliango tau-tauwalo wewo. 

] 4 | Mamusi timongoli motolopani 

u motoliango tau-tauwalo wewo. 
Wau potolo panilo olo u mololimo 
popoo-nuwaalo uilohi mai lo Rohullah, 
lebe-lebe maó tutu omambo u mopo 
tunggulo lalaa-njanawalo Allahu Taaala 
tomanusia. 

2 Taa u mobisala todelomo bahasa u 
moolinggolabe, tau boito diila mobisala 
tomanusia: tio mobisala to Allahu Taaala. 
Diaaluo taa mongalati wolo u yiloiyaalio, 
sababu Rohullah tamoo sababu olio 
moloiya susuu-aliyaalo u bo otaawa lo 
Allahu Taaala. 

3 Boliio mao taa umopo tunggulo habari 
monto Allahu Taaala, mopo tunggulao 
ode manusia: u mopoo lotolo olimongolio, 
u mongohi sumangati olimongolio wau u 
moliyango olimongolio. 

4Taa u mobisala todelomo bahasa 
u moolinggolabe bo mopoo lotolo 

batangalio lohihilao wambao, hiambola 
taa umopo tunggulo habari monto Allahu 
Taaala momantu jamaa mowali molaio. 

>Donggo boli piohio wonu Wutato 
ngoaamila mowali mobisala wolo bahasa 
hidala-dalaala u moolinggolabe. Bo ulebe 
mopiohe daa yito wonu Wutato mowali 
mopohabari lalaa-njanawalo Allahu 
Taaala. Sababu taa umopo tunggulo 
habari monto Allahu Taaala, lebe udaa 
mao wolo taa u mobisala todelomo bahasa 
hidala-dalaala u moolinggolabe; wewo 
sualiilio wonu taa mobisala todelomo 
bahasa hidala-dalaala u moolinggolabe 
boito moo tombangao wolo u yiloiyaalio 
boito, alihu ngoaamila jamaa mootapu 
hunalio. 

6 Wonu watia humayaalio monaó mai ode 
limongoli wau watia mobisala todelomo 
bahasa hidala-dalaala u moolinggolabe, 
wolo hunalio uito ode limongoli? Diaalo 
hunalio penu boli ngoidi mao! Wewo 
sualiilio, wonu watia mopo@ilaalo mai 
tuwaulio lo poloiya monto Allahu Taaala, 
meaalo watia motombanga hitua-tuawua 
pasali lo Allahu Taaala, meaalo watia 
mopo tunggulo habari monto Allahu 
Taaala, meaalo watia mongaajali. 


1 KORINTUS 14.7-12 64 


7 Pakaa-kasiyaalo musiki udiila onyawa 
penu boli ngoidi mao, debo odelo 
humayaalio tulali wau kocapi, wonu nada- 
nadalio diila poitohulo lou mopatato, 
woloolo mola otaawa lotau lahu wolo u 
piloitohio? 

8Tuwaulio lo obaaya uwewo poli: wonu 
torompeti potingohulo wolo majanunu, 
tatoonu tamamo tidapato u mopaatea? 

3 Odito olo lot omambowa limongoli 
u mobisala wolo bahasa hidala-dalaala 
u moolinggolabe. Wonu wutato lou 
omambowa boito molapali tataa-heyaalo 
udiila mopatato, diaaluo penu boli ngotaa 
mao tamowali mongalati wolo uiloiya 
lo Wutato. Totoonulalo loiyamu boito 
mamooli diila ota-otaa mao. 

10 Todunia botie woluo odito daatalio 
lobahasa, bo diaaluo mao penu boli tuwau 
monto babaa-hasawaalo boito udiila 
oboliilio. 

11 Bo wonu watia diila mongalati bahasa 
uiloiya lotaa hingota-ngotaawa, yi taa u 
lomake bahasa boito debo odelo tau deli 
to olaatia; odito olo watia to olio. 

12 Tomimbihu olimongoli lohihilao, 
otaawa lowatia timongoli motohilaa 
daa mootoduo mai popoo-nuwaalo 

monto Rohullah. Bo lebe polohuna daa, 
mamusi timongoli motolopani u momake 
omambowa boito momantu jamaa mowali 
molaio. 

13 Yito sababuulio taa umobisala 
todelomo bahasa u moolinggolabe, 
mamusi momolohone monto Allahu 
Taaala alihu Tio pomamboo-Lio mai olo u 
motombangao wolo u yiloiyaalio boito. 

14 Sababu wonu watia modua wolo 
bahasa u moolinggolabe, roroo-huwaalo 
memangi modua, bo pikiilangi lowatia 
diila mokalaja. 

15 Oditolio, wolo umusi pohutuo lowatia? 
Utie u mapohutuo lowatia: Watia mamodua 
wolo rohu lowatia, bo watia mamodua olo 
wolo pikiilangi lowatia. Watia mamopolahu 
mola wolo rohu lowatia, bo watia olo 
ohilaa mopolahu mola wolo pikiilangi 
lowatia. 

16 Sababu wonu Wutato molapali mola 
oduolo ode Allahu Taaala wolo rohumu 
wambao, wau woluo taawewo tadiila 
mongalati lo bahasa moolinggolabe u 
monto Rohullah boito, yi tau boito diila 
mowali moloiya, "Watia akolo" todua lo 
sukurumu boito; sababu diila otaawalio 
wolo uiloiya lo Wutato. 

17 Eleponu dua sukuru lo Wutato ode 
Eeya boito mopiohe daa, bo dua boito diila 
ohunalio sama-samaata ode taawewo. 

18Watia mosukuru mola ode Allahu 
Taaala sababu watia lohihilao mowali 
mobisala todelomo bahasa hidala-dalaala 
u moolinggolabe mongilaboto lo Wutato 
ngoaamila. 

19 Bo, todelomo totoonulalo dudunggaya 
u molubo to Eeya, watia lebe motohilaa 
momake limo lotahe umowali pahamua 
lotau loú momake hilihu-lihua tahe 
todelomo bahasa u moolinggolabe. Watia 
lebe motohilaa odito alihu watia mowali 
mongaajali tau. 

20 Mongo wutato! Diila maó pomikiilangi 
odelo taúkekei. Todelomo suali u moleeto, 
mamusi timongoli tatapu debo odelo 
taukikiio. Bo todelomo pikiilangi, mamusi 
timongoli debo odelo taa u maleidaa. 

21 Todelomo Kitabi tulatulade odie, 
"Eeya lotahuda, 'Loú motimbuludei 
totau-tauwala tahipo bisalawa wolo 
bahasa wewo wolo uwewolio, Waú 
mamotahuda mai to umati botie. Tumbao 
wolo motimbulude totau-tauwalo tahi 
deelia, Wau mamotahuda mai to umati-U: 

boli odito, timongolio diila mohuto 
modungohe tahuda-Ú."" 

22 Oditolio ponu u mobisala wolo bahasa 
hidala-dalaala u moolinggolabe yito odelo 
tuoto ode taa u diila palacaya, diila ode taa 
u palacaya. Wau ponu u mopootaa lanjana 
lo Allahu Taaala tomanusia yito tuoto ode 
taa palacaya, diila ode taa diila palacaya. 

23 Sababu uito, wonu humayaalio 
todelomo dudunggaya lojamaa, ngoaamila 
jamaa mobisala todelomo bahasa hidala- 
dalaala u moolinggolabe, lapatao monao 
mai dengolo lota taulo bulemengio, 
meaalo tau-tauwalo tadiila Nasara, 
tantu tau-tauwalo boito mamo lantobu 
olimongoli mabiliyongo ngoaamilalo! 

24 Bo wonu Wutato ngoaamilalo mopo 
tunggulo habari monto Allahu Taaala, 
lapatao monao mai ngotaalio tadiila 
Nasara meaalo ngotaalio lo bulemengio, 
yi susuu-aliyaalo u pohabario lo Wutato 
ngoaamilalo mamo potuhata duduu- 
sawaalo tau boito wau mohutu olio 
mamongalati to duduu-saalio. 

25 Susuu-aliyaalo u tuutuó todelomo 
hilaalio mapo ilaalolo, tilinggula tio mamo 
tidupapa batanga lapatao molubo Allahu 
Taaala. Tio mamongaku deú Allahu 

Taaala otu-otutuulo mao woluo tohuungi 
mongoli. 

26 Oditolio, Mongo wutato, wolo boliilio 
u ngoaamilalo boito? Wonu timongoli 
moambuwa u molubo Eeya, woluo tamo 
polahu, woluo tamo ngaajali, woluo 
tamo pootaa hitua-tuawua monto Allahu 
Taaala, woluo tamo bisala todelomo 
bahasa u moolinggolabe, wau woluo tamo 
tombango wolo u yiloiyaalio boito. Bo 
ngoaamilalo boito mamusi pohutuwola u 
mongaajali wau u opopiohu ngoaamilalo. 

27 Wonu woluo taohilaa mobisala 
todelomo bahasa u moolinggolabe, 
mamusi duulota meaalo odaatalio toulota 
wambao u bubuulota mobisala. Wau musi 
woluo tamopoo patatao wolo uiloiya lotaa 
hemo bisala boito. 

28Wonu diaaluo tamowali mopoó 
patatao, yi tau-tauwalo tahipo bisalawa 
todelomo bahasa u moolinggolabe boito 
musi motipooyo todelomo dudunggaya 
boito. Huliilo mao timongolio mobisala 
bo todelomo hilaa wambao ode Allahu 
Taaala. 

29 Duulota meaalo toulota ta0habari 
monto Allahu Taaala mamusi mopo 
tunggulo habari boito tou taawewo 

donggo hemo mikiilangi mola mopio- 
mopiohulo ma@o u molanto wolo uiloiya 
boito. 

30 Bo wonu humayaalio habari monto 
Allahu Taaala meidungga to ngotaalio 
wewo tahulo-huloaa to dudunggaya boito, 
yi taa donggo hemobisala, musi mohuheli. 

31 Wolo dudelo u odito, Mongo wutato 
ngoaamilalo, ngota-ngota, mowali mopo 
tunggulo habari monto Allahu Taaala: 
alihu ngoaamilalo mowali mololimo 
pongaajali wau mowali helebe palacaya 
mao. 

32 Ponu monto Rohu u mopo tunggulo 
habari monto Allahu Taaala mowali 
podulungo lotaa mopo tunggulo habari 
boito. 

33 Allahu Taaala yito Allahu Taaala tamo 
tohilaa lou talatibu; Tio diila Allahu Taaala 
tamo tohilaa u mopuyooto. Debo odelo 
upohu-pohutu todelomo ngoaamila jamaa 
lo Allahu Taaala, 

34 mongobua musi motipooyo to 
dudunggaya lojamaa. Timongolio diila 
luasialio mobisala. Timongolio diila 
mowali modihu tauwa: uito motuuude 
wolo butoo lo agama. 

35 Wonu timongolio ohilaa motota ma@o 
hitua-tuawua, timongolio musi mohintu 
uito todile limongolio tobele. Mooolito daa 
wonu taabua ngota mobisala todelomo 
dudunggaya lojamaa. 

36 Wolo tahuda lo Allahu Taaala 
meidungga mai monto olimongoli? Meaalo 
bo de olemu wambao tahuda boito pilopo 
tunggulo? 

37 Wonu woluo tamolaasa oponu umopo 
tunggulo habari monto Allahu Taaala, 
meaalo tio oponu uwewolio monto 
Rohullah, tau boito musi mongalati deu 
wolo u tiluladei lowatia botie yito palenta 
lonto Eeya. 

38 Bo wonu woluo tadiila mololimo utie, 
diila mao pootuota tio. 

39 Masababu uito, Mongo wutato, potolo 
panilo u mopo tunggulo habari monto 
Allahu Taaala, bo diila mao podini taa 
motohilaa mobisala todelomo bahasa 
hidala-dalaala u moolinggolabe. 

40 Bo ngoaamilalo musi pohutuwola wolo 
mopiohu wau aaatulu. 

] 5 | Wau botia, Mongo wutato, otohilaa 

lowatia timongoli mamuli moeela 
mola Habari Mopiohe monto Allahu 
Taaala upilo habari lowatia muloololio mai 

olimongoli. Timongoli lololimo uito, wau 
palacaya li Almasi sababu Habari Mopiohe 
boito. 

2? Wonu timongoli motidihima tutu tou 
wolo upilo habari mai lowatia boito, 
yi Habari Mopiohe boito mopoaahu 
olimongoli; ngopohia wonu Wutato 
palacaya bo diila ohuhama. 

3 Wolo upilo tunggulai lowatia ode Mongo 
wutato yito u matilolimo mai lowatia 
olo. U lebe polohuna daa, debo odelo u 
tulatulade todelomo Kitabi, watia mopo 
tunggulai ode limongoli deú ti Almasi 
yilate sababu totoonulalo dusanto; 

4 deú Tio yilobungio, bo lapatao luli 
pilopo tumu-Lio mai todulahee otolulio. 
Uito olo tulatulade todelomo Kitabi. 

> Watia mopoótaa mai olo olimongoli deú 
ti Almasi taluli pilopo tumu-Lio mai boito 
lopobilohe batanga-Lio olo odelei Petrus, 
wau lapatao to tamopulaa duulota rasulu. 

6 Lapatao uito Tio lopobilohe batanga poli 
totaa lebe loú limo lohetuto lota tahidudua 
o-Lio peeentalo mao. Odaata limongolio 
boito masaatia donggo hitumula, bo 
dengolo lota mailate. 

7 Lapatao uito ti Almasi lopobilohe 
batanga-Lio olo odelei Yakobus lapatao to 
ngoaamila rasulu. 

8 Pulitio daa Tio lopobilohei batanga-Lio 
to olaatia olo -- watia tadebo odelo 
taunge u pilotutulio diila to wakutuulio! 

9 Watia yito rasulu lo Eeya tadupa-dupapa 
daa. Watia diila paatuti unteelo rasulu, 
sababu watia malo ngalinaya jamaa lo 
Allahu Taaala. 

10Bo sababu odehu hilao lo Allahu Taáala 
watia lowali debo odelo owowoluwoa 
lowatia botia. Wau diila paracuma Allahu 
Taaala longambungu mai olaatia. Boli 
tumbao wawaa-tiyalo tahelo kalaja lebe 
tioopatea wolo ngoaamila rasulu wewolio. 
Bo uito otutuulio mao diila tolopani 
lowatia; uito tolopani lo Allahu Taaala 
talomonu mai olaatia wau talo kalaja 
pee-peeenta wolaatia. 

11 Oditolio, penu boli monto olita 
timongoli mololimo Habari Mopiohe 
boito -- wolo uito monto olaatia meaalo 
monto mongo rasulu wewo -- uito diila 
mowali suali. U polohuna daa yito amiaatia 
mopohabari Habari Mopiohe boito wau 
Wutato palacaya. 

12 Wonu upilo habari mai lamiaatia boito 
yito ti Almasi maluli pilopo tumu-Lio 
mai lonto opopate, yilongola woluo to 
wolotamu tahi poloiyawa deú taamate 
diilalo potumulo-Lio mai? 

13 Wonu otutu taamate diilalo potumulo- 
Lio, uito boliilio ti Almasi olo diilalo pilopo 
tumu-Lio mai lonto opopate. 

14Wau wonu humayaalio ti Almasi diilalo 
pilopo tumu-Lio lonto opopate, yi diaaluo 
hunalio amiaatia mopohabari lolo-loolo 
wau diaaluo hunalio olo timongoli 
palacaya, sababu opopalacaya limongoli 
boito diila opatoaa wolo-wolo. 

15 Lebe mao leeto, malo ilaalo deú 
amiaatia lohimbulo tomimbihu Allahu 
Taaala, sababu amiaatia helo pohabari 
deú Allahu Taaala maluli lopo tumulai li 
Almasi lonto opopate, lebe-lebe pomao 
Allahu Taaala diilalo lopo tumulai o-Lio 
wonu memangi otutu tamailate diilalo 
pilopo tumu-Lio mai. 

16 Sababu wonu taamate diilalo pilopo 
tumu-Lio mai, yi ti Almasi olo diilalo 
pilopo tumu-Lio mai lonto opopate. 

17Wau wonu ti Almasi diilalo pilopo 
tumu-Lio mai yi opopalacaya limongoli bo 
wambao tohiilopo; uito boliilio timongoli 

donggo todelomo owowoluwoa lodusa 
wau diila ohalaapani sama-samaata. 

18 Uito boliilio olo deú tau-tauwalo 
Nasara tamailate, olo diila ohalaapani. 

19 Wonu halaapaninto toli Almasi 
ponto-pontolo to tutumulonto todelomo 
dunia botie wambao, yi to ngoilanggubu 
umati lomanusia todelomo dunia botie, 
ito-itolo talaba-labaalo nahati! 

20Bo malo papatai ti Almasi maluli pilopo 
tumu-Lio mai lonto opopate. Utieelo 
batululio deu tau-tauwalo tamailate 
mamuli potumulo-Lio mai. 

21 Sababu opopate tilumuwoto ode 
delomo dunia lotimbulude totaa ngota, 
odito olo muli tumumulai monto opopate 
yilohi-Lio mai tomanusia lotimbulude 
totaa ngota olo. 

22 Debo odelo ngoaamila manusia mate 
sababu leituwoto tuwau wolei Adamu, 
odito olo ngoaamila mapo tumulo-Lio mai 
sababu leituwoto tuwau woli Almasi. 

23 Bo ngota-ngota mapo tumulo-Lio mai 
modudua tayadio: bohu-bohulio ti Almasi: 
lapatao de tou Tio muli meidungga mai, 
tayadio lotau-tauwalo tahi tuwota miliki li 
Almasi. 

24 Lapataó uito mamotoduo mai 
kiama. Tou boito ti Almasi mamopo 
taaluku ngoaamila pamalenta, ngoaamila 
okokawasa wau ngoaamila olootolo; 
lapatao Tio mamohudu okokawasa-Lio 
odelo Olongia, to Allahu Taaala, ti 
Paapanto. 

25 Ti Almasi musi tulusi momalenta 
dilumutu Allahu Taaala mohutu mai 
ngoaamila musu li Almasi taaluku toli 
Almasi. 

26 Musu u pulitio umapo taalukuo-Lio 
vito opopate. 

27 Todelomo Kitabi tulatulade odie, 
"Allahu Taaala malohutu mai totoonulalo 
u hitua-tuawua taaluku to o-Lio." Malo 
patatai deu u pilatuju lou "totoonulalo u 
hitua-tuawua" uito diila leituwoto Allahu 
Taaala lohihilao, tamohutu totoonulalo u 
hitua-tuawua boito taaluku toli Almasi. 

28 Bo lapataó ngoaamilalo pilo taaluku- 
Lio to walungo palenta li Almasi, yi Tio 
lohihilao, deuito-yito Walao Allahu Taaala, 
mamopo taaluku batanga-Lio to Allahu 
Taaala tamalo powali mai totoonulalo 
hitua-tuawua taaluku to o-Lio. Yi Allahu 
Taaala lohihilao olo mamomalenta 
ngoaamilalo. 

2IWonu taamate diilalo pilopo tumu-Lio 
mai, yilongola woluo tailihua duolo 
taamate? Pongoola timongolio mohutu 
mao suali boito? Wonu memangi taamate 
sama-samaata diilalo pilopo tumu-Lio 
mai, pongoola timongolio mohutu mao 
suali boito? 

30 Wau pongoola olo amiaatia ohilaa 
motaalua wolo umoo topotala timiidu 
saaati? 

31 Mongo wutato! Timiidu dulahu 
watia sabali hemo dutolo sababu watia 
meengahe to tutumuli mongoli sababu 
timongoli mailo iimani toli Almasi, 
Eeyanto. 

32 Wonu uito bo monto bibilohu 
lomanusia wambao, wolo pa@eedalio 
olaatia u mohipate debo odelo moluwali 
bibii-natangiyalo mongantau tokota botie, 
to Epesus? Wonu memangi taamate diilalo 
pilopo tumu-Lio mai, lebe mopiohe ito 
modudua pohumaya botie: "Dulo ito 
molamela mongilu wau motisana-sanangi, 
sababu loombu ito debo maamate." 

33 Diila bolo o wimbuloalio! Oáawota u 
mobulilo mopolusa piili u mopiohe. 

34 Pongalatilo botia, wau diilalo pohutu 
dusa. Patutilio timongoli musi moolito, 

deu towolota limongoli woluo tadiipo 
motota lo Allahu Taaala. 

35 Tanu woluo tamohintu, "Woloolo mola 
taamate muli potumulo-Lio mai? Batanga 
u woloolo mola uwohi ode limongolio, tou 
timongolio muli potumulo-Lio mai?" 

36 Mohulode daa! Wonu Wutato 
mopomulo bili todelomo huta, bili boito 
diila tamobutu, wonu bili boito diipo 
mateepo. 

37 Wau bili upomulo lo Wutato todelomo 
huta boito -- tanu bili lopale meaalo bili 
wewolio -- deuito-yito botu lobili boito 
wambao, diila ngoaamila pilomulolio u de 
mamobutu mai. 

38 Allahu Taaala lohihilao tamamongohi 
mai tobili boito moodeli u modudua to 
pomilo-Hio mopiohu ode pilomulo boito. 
Ode timiidu bili ngodalaala, Allahu Taaala 
mongohi mai moodeli to pilomulo-Lio 
Wwiwi-wiwi. 

39 Batanga lo mamaa-halukuwalo u 
onyawa diila ngoaamilalo tutuuwauwa. 
Manusia obatanga ngodalaala, bibinaa- 
tangiyalo obatanga ngodalaala uwewo; 
bubuu-lungiyalo obatanga ngodalaala 
uwewo, wau totoolawalo olo tingga 
ngodalaala poli batangalio. 

40 Odito olo wolo totoonulalo upango 
u tohulungo wau totoonulalo upango 
todunia. Timiidu upango u tohulungo 
tinggai woluo ogaagalio lohihilao, wau 
totoonulalo upango utodunia odito olo. 

41 Ogaaga lodulahu wewo wolo ogaga 
lohulalo. Popoo-liyamalo olo tinggai 
woluo ogaagalio. Tumbao timiidu Popoo- 
liyamalo boito tinggai hiwewo-wewoa olo 
ogaagalio. 

42 Odito olo de sualiilio wolo tau-tauwalo 
tamaate u muli potumulo-Lio mai. 
Batanga u yilobungo boito yito batanga 
u mowali mohutodu, bo batanga umuli 
potumulo-Lio mai yito batanga udiila 
mowali moluusa. 

43 Tou batanga boito yilobungo, batanga 
boito mobulilo wau molulupuhu; bo 
toú tio muli potumulo-Lio mai, tio yito 
batanga u mopiohu wau molotolo. 

44 Toú lobungolo, batanga boito batanga 
monto dunia; bo toú muli potumulo-Lio 
mai, yi batanga boito batanga uilohi lo 
Rohullah. Woluo botanga u monto dunia, 
woluo olo batanga u monto Allahu Taaala. 

45 Todelomo Kitabi tulatulade odie, 
"Manusia tabohulio, yito tei Adamu, lowali 

mahaluku tatumu-tumulo," bo tei Adamu 
tapulitio yito Rohu u mongohi tutumulo. 

46U meidungga mai meimulo yito 
upanaa, diila u rohu. U rohu meidungga 
meiwooli. 

47 Tei Adamu tabohulio pilowali mai 
monto huta, bo tei Adamu oluolio asaliilio 
mai monto sologa. 

48 Tau-tauwalo dunia botie yito debo 
odelo tei Adamu bohulio, pilowali mai 
monto huta, bo tau-tauwalo sologa yito 
debo odelo Tio tamei dungga mai monto 
sologa. 

49 Odelo woloolo mola ito botia yito 
debo odelo tei Adamu tapilowali mai 
monto huta, yi de ito mamowali odelo Tio 
tamonto sologa boito. 

20 Makusudu lowatia, Mongo wutato, 
deuito-yito: batanga upilowali mai monto 
duhu wau tapu, diila mowali tumuwoto 
ode Dunia Bohu lo Allahu Taaala; wau 
batanga umowali mate diila mowali bakaa. 

>! Poótuota mao hitua-hituawua u 
milakusudu botie: Diila ngoaamilalo ito 
mate, bo ito ngoaamilalo mamobolio. 

32 Suali boito debolo mamo toduwolo 
mola loú ngointalo mato, toú torompeti 
potingohulo u mapulitio. Sababu toú 

moo dungohe tingohu torompeti boito, 
tau-tauwalo tahe lopunungo mamuli 
potumulo-Lio mai wolo batanga ubakaa, 
wau ito ngoaamilalo mabolio-Lio. 

>3 Batanganto u mowali mate botie musi 
tuloaalo wolo batanga udiilalo mate, wau 
batanga u monto dunia musi tuloaalo 
wolo batanga u monto sologa. 

34 Wonu batanga u mowali mate matiluloa 
wolo batanga udiilalo mate, wau batanga 
u monto dunia matiluloa wolo batanga 
ulonto sologa, toú boito bolo motoduwolo 
mai wolo u tulatulade todelomo Kitabi, 
"Opopate mapilopo diaaluo; ohohaama 
mailo dungga!" 

>> "Wuu mautu, toútoonu ohohaamamu? 
Wuu mautu, toutoonu bisaamu?" 

59 Bisa lomautu yito dusa, wau dusa 
loponao duludelio lotimbulude tobutoo lo 
agama. 

>7 Bo sukuru to Allahu Taaala; Tio longohi 
mai olanto ohohaama lotimbulude li Isa 
Almasi Eeyanto! 

58 Masababu uito, Mongo wutato taa 
otolianguu, mamusi timongoli molotolo 
wau diila moetu. Pokalajalo tulusi ode 
Eeya lou otu-otutuulo mao, sababu 

otaawa limongoli deu ngoaamila u kalajaa 
limongoli ode Eeya, ohunalio. 

] 6 l Botia tomimbihu doi u otohilaa 

posadaka limongoli ode timongota 
taulo Nasara, poahu mai lowatia alihu 
pohutua mao limongoli motuuude wolo 
potuhata uilohi mai laatia to jajaamaaalo 
to Galatia. 

2 Todulahee bohulio timiidu ahadi, 
mamusi Wutato ngoaamilalo mopohetu 
mao doi, ngota-ngota motuuude wolo 
tilapulio. Tahua mao doi boito dilumutu 
watia monao mai, alihu towakutu boito 
diilalo palalu yimooolo. 

3 De wonu watia meidungga mai, watia 
mamolao tau-tauwalo tamaa ilakoloa 
limongoli. Watia mamongohi olimongolio 
tulade podepito, alihu timongolio modelo 
mola doi losadaka boito ode Yerusalemu. 

4Wau wonu to pomilohio mopiohe deu 
watia monao olo woli mongolio, yi watia 
mamonao pee-peeenta woli mongolio. 

> Watia mamomilohe olimongoli lapataó 
mohepitopo to Makedonia, sababu watia 
oniyati u molinto mola. 

6 Mowaliilio watia mamo tibiluloa ngopee 
mola woli mongoli, tanu ngotilonggadu 
sembo lopolo huhulo. Lapatao uito 

timongoli mowali momantu olaatia mopo 
tolonga mola lononao lowatia ode tambati 
u wumbutio mola. 

'Watia diila mohuto mai momilohe 
olimongoli bo mohepito wambao. Wonu 
poluasia lo Eeya, watia ohilaa motibiluloa 
mohiheo ngopee woli mongoli. 

8Tou odito watia mamo tibiluloa 
tokota botie, to Fpesus, dilumutu dulahe 
Pentakosta. 

9 Ohiyangio dadaata tewe ode totoonulalo 
kalaja u ohuna, eleponu dadaata olo taa u 
motehengi. 

10Wonu tei Timotius monaó mai, tolimoa 
mao tio loú mopiohu alihu tio molaasa 
sanangi towolota limongoli, sababu tio olo 
debo odelo watia hemokalaja ode Eeya. 

11 Diila bolo woluo tadiila momandungi 
olio. Bantui mao tio alihu tio mowali mopo 
tolonga mola lononaolio muli mohualingai 
ode laatia wolo moaahu, sababu watia 
mohima nonaolio mai pee-peeenta wolo 
mongo wutato wewolio. 

12 Pasali lo wutatonto tei Apolos, mapoó- 
poongoolo watia helo poahu olio alihu 
tio pee-peeenta wolo wutato tawewolio 
monao mola momilohe olimongoli. Bo tio 
diipo molaasa yakini deu tio musi monao 

botia. Bo wonu de ohiyangio, tantu tio 
mamonao mai. 

13 Mamusi timongoli mopoódaha wau 
sabali todelomo tutumuli mongoli odelo 
taulo Nasara. Pokalajalo wolo buheli wau 
powalilo molotolo. 

14 Ngoaamila u pohutuo limongoli, 
pohutua mao wolo toliango. 

1> Tantulo mao otaawa lo Wutato tei 
Stepanus wau ngaalaalio: timongolio 
tabohu-bohulio lowali Nasara to Akhaya. 
Timongolio lou lealeaatu lohilao hemo 
kalaja tolomodu momaya umati lo Allahu 
Taaala. 

16 Watia mopoahu mai lou otu-otutuulo 
mao alihu timongoli modudua tauwa 
lotau-tauwalo tadebo odelo uito, wau 
tau-tauwalo wewo tamo kalaja huhuuyula 
wau momaya pee-peeenta woli mongolio. 

17 Watia sanangi to podudungga mai lei 
Stepanus, lei Portunatus wolei Akhaikus. 
Timongolio debo odelo poluloa olimongoli 
odelaatia. 

18Timongolio malohutu hilaa lowatia 
lowali leengahe, debo odelo timongolio 
helo poeengahe hilaa limongoli. 
Tau-tauwalo debo odelo uito wajibu 
halagaalo. 

19 Jajaa-maaalo to Asia lopo tunggulai 
salamu limongolio toli mongoli. Tei Akwila 
wolei Priskila wau jamaa tahiambua tobele 
limongolio olo lolao salamu Nasara wolo 
wengahu lohilao. 

20 Ngoáamila wutato teea mopo tunggulai 
salamu ode limongoli. Posasaa-lamuwalo 
wolo tataabia daa lohilao odelo wutato 
Nasara. 

21 Watia moduhengai teea salamu u 
tiluladu lowatia lohihilao: Salamu lonto 
olaatia, Paulus. 

22 Taa udiila motoliango to Eeya, huliilo 
mao tio laalaanati! Maranatha -- Eeya 
lomongo watotia, podunggalo mai! 

23 Pohileaala dua Eeya Isa mobalakati to 
Wutato. 

24 Salamu toliango to Wutato ngoaamilalo 
talo tituwau woli Isa Almasi. Hulumati 
lamiaatia, Paulus 


2 Korintus 


] 1 Mongo wutato jamaa lo Allahu Taaala 

to Korintus wau ngoaamila umati lo 
Allahu Taaala to ngoilanggubu Akhaya. 
Watia, Paulus, rasulu li Almasi, tapiludu-lo 
to kahandaki lo Allahu Taaala pee-peeenta 
wolo wutatonto Timotius, 

“mohalapu hinta Allahu Taaala ti 
Paapanto wau Eeya Isa Almasi mongohi 
mai balakati wau salaamati ode limongoli. 

3 llopujiaalo mola Allahu Taaala, ti 
Paapa lo Eeyanto Isa Almasi. Tio ti Paapa 
talaba-labaalo ohilaa mopiohu, wau Tio 
Allahu Taaala talongohi olootolo hilaa 
tomanusia. 

4Tio helo poolotolo hilaa lamiaatia 
totimiidu odungga lou suukali, u 
ilolaasawa lamiaatia alihu wolo olootolo 
u tilolimo lamiaatia lonto Allahu Taaala 
boito, amiaatia olo mowali mopoo lotolo 
hilaa lotaa ngoaamila todelomo suukali. 

> Totoonulalo polodutolo u ilolaasawa 
li Almasi madilaata ilolaasawa lamiaatia 
olo. Wau lotimbulude li Almasi olo, hilaa 
lamiaatia piloooloto-Lio daa. 

6Wonu amiaatia mootoduo usuukali, uito 
yito u mopoo lotolo hilaa limongoli, domi 
opoaahu limongoli. Wonu hilaa lamiaatia 
poo-lotoloolo, yi timongoli olo modudua 
poo-lotoloolo tilinggula timongoli 
mootahangi todelomo susuu-kaliyaalo 
debo odelo u hedilutola lamiaatia olo. 

7 Amiaatia laito yakini wau diila peeenta 
mao molingu tomimbihu Wutato, sababu 
otaawa lamiaatia deú timongoli modudua 
modutolo wolamiaatia. Wau sababu uito 
timongoli olo modudua poo-lotoloolo 
pee-peeenta wolamiaatia. 

8 Mongo wutato! Otohilaa lamiaatia 
otaawa limongoli pasali loú suukali u 
ilolaasawa lamiaatia tomadala lo Asia. 
polodutolo u bilanta lamiaatia boito malo 
odito buhetio helodeehe olamiaatia, 
tilinggula amiaatia diilalo ohalapani 
tumumulo; 

9lasaalio debo odelo madilehua 
hukumani mate wambaio. Bo suali boito 
lotoduo alihu amiaatia diila tamo tiwunela 
to olootolo batanga lohihilao, boto Allahu 
Taaala tamopo tumulai taamate. 

10 Tiolo tamalo poaahu mai olamiaatia 
lonto baala opopate u mootihela hapato 
boito. Wau Tiolo olo tamamo poaahu mai 

olamiaatia de todulahee momooli, sababu 
to Oliolo amiaatia hemo tiwunelo. 

11 Amiaatia yakini deú wolo duduu- 
aawalo limongoli olamiaatia, Allahu 
Taaala mamuli mopoaahu mai olamiaatia 
monto baala. Allahu Taaala lotuhatawa 
lobalakati mai olamiaatia odelo totameta 
toú dadaata dua ode lamiaatia, wau 
sababu uito dadaata tamamo lapali mola 
sukuru ode Allahu Taaala. 

12 Amiaatia meengahe, sababu hilaa 
lamiaatia helo poyakini olamiaatia deú 
tutumulo lamiaatia todunia botie -- lebe- 
lebe mao wumbuta lamiaatia wolo Wutato 
-- mapilo ponao lamiaatia wolo ihilasi 
wau hilaa belesi. Hepilohutu lamiaatia 
uito, diila wolo tinepo lomanusia, bo wolo 
omambo uilohi mai lo Allahu Taaala. 

13 U tiluladei lamiaatia olimongoli yito 
bo tomimbihu susuu-aliyaalo u mowali 
pobaca wau opahaamua limongoli. Botia 
timongoli diila mongalati olamiaatia wolo 
lea-leaatulo mao, bo watia mohalapu de 
timongoli mamongalati otu-otutuulo mao 
olamiaatia. Lou odito, tou ti Isa Eeya demei 
dungga mai, timongoli mameengahu 
to olamiaatia, odelo woloolo mola olo 
amiaatia meengahe toli mongoli. 

15 Sababu oyaakini boitolo yi watia tou 
bohulio olanjana u mobiilohe woli mongoli 
alihu timongoli mootoduo mai balakati 
pooluo piuwa. 

16Watia omakusudu mobiilohe woli 
mongoli todelomo nonao lowatia 
ode Mekedonia wau muli mohepitao 
olimongoli todelomo wuwalingai lowatia, 
alihu timongoli mowali momantu olaatia 
mopo tolonga mola lononao ode Yudea. 

17Bo watia malomolio niyati lowatia 
boito: naa, wolo uito mopobilohe deu 
huhama lowatia diila motoheeto? Tou 
mohutu lanjana, wolo watia mohutu 
lanjana modudua u otohilaa lowatia 
lohihilao, u ngopee mola moloiya, "Joo" 
wau ngopee mola, "Diila"? 

18 Domi Allahu Taaala tamowali 
palacayalo, danti lowatia to Wutato diila 
"Joo" wau "Diila". 

19 Sababu ti Isa Almasi, Walao Allahu 
Taaala, Tapilo habari mai olimongoli lei 
Silas, Timotius, wau laatia lohihilao diila 
tau "Joo" wau "Diila". Boliio mao Tio debo 
odelo totametai, "Ooo" monto Allahu 
Taaala. 

20 Sababu lotimbuludei o-Lio Allahu 
Taaala malo tahuda mai "Ooo" ode 
ngoaamila danti-Lio. Patopatoa leeto 
boitolo ito moloiya "Amin" to Allahu Taaala 
sababu ti Isa Almasi. Amiaatia lohutu 
odito alihu Allahu Taaala polaioolo. 

21 Allahu Taaala lohihilaolo talo powali 
mai olamiaatia wau Wutato molotolo 
motituwau woli Isa Almasi; Tiolo olo talo 
lulaota olanto tolomodu ode batanga-Lio. 

22 Woleeto Allahu Taaala malo posaaha 
mai olanto lowali hakuu-Lio wau Rohu-Lio 
todelomo hilaanto odelo pongaku deu Tio 
mamongohi mai olanto ngoaamila upilo 
danti-Lio. 

23 Allahu Taaala sakusi lowatia -- sababu 
otaawa-Lio tuango hilaa lowatia -- deu 
watia diila lomata lonao ode Korintus, 
sababu watia diila mohuto mopo suukali 
hilaa limongoli. 

24 Watia diila momakusa olimongoli 
tomimbihu wolo u musi palacaya 
limongoli, sababu timongoli malo 
malacaya tiootutua toli Almasi. Watia bo 
mohuuyula woli mongoli alihu timongoli 
helebe sanangi tutu. 

| Masababu uito watia malohutu 
2 putuusani u diilalo monao mai ode 

limongoli wolo mobiilohe u bo moosuukali 
hilaa limongoli. 

? Sababu wonu watia moosuukali hilaa 
limongoli, yi tatoonu poli tamowali 
moliyanga olaatia, wonu diila tau-tauwala 
boito olo tamaa pilosuukali lowatia 
hilaalio? 

3 Uito sababuulio watia loluladei tulade 
boito ode limongoli. Watia diila mohuto 
mai mobiilohe woli mongoli, lapatao 
posuukalia limongoli hilaa laatia lebe-lebe 
pomao timongolilo tawajibulio mopo 
wengahe olaatia. Sababu watia yakini 
deú wonu watia meengahe, yi Wutato 
ngoaamilalo meengahe olo. 

4Watia loluladei olimongoli wolo hilaa 
u suukali wau mobuheeto wau wolo 
buyu-buyuhuto ponu dadaata. Makusudu 
lowatia diila alihu timongoli mowali suukali 
lohilao, bo alihu timongoli mongalati deú 
watia laba-labaalo motoliangi mongoli. 

> Wonu woluo taa umoo sababu mowali 
suukali lohilao, yi suali boito pilohutulio 
diila ode laatia, bo ode Wutato ngoaamilalo 
meaalo ngodilio ode ngotayadio lo Wutato. 
Watia diila mohuto mohama lou pakusa to 
olio. 

6 Ode taa udebo odelo uito, hukuumani u 
podehuwolo to olio lou odaata towolota lo 
Wutato, malo tuuheta. 

7 Botia timongoli musi mongambungu 
olio wau muli mohuntula olio alihu tio diila 
botie suukali daa lohilao tunggula yilooli 
halapani. 

8Sababu uito pohile lowatia, alihu 
timongoli muli mopo biloheo olio deu 
timongoli tiootutua motolianga olio. 

9Watia loluladei tulade boito ode 
limongoli wolo makusudu u motesi 
olimongoli, wolo timongoli laito mohuto 
modudua totoonulalo potuhata monto 
olaatia. 

1?Wonu timongoli mongambungu tamaa 
ilotala olimongoli yi watia olo mamo 
ngambungu tau boito. Sababu wolo umaa 
ilambungu lowatia -- wonu memangi 
woluo tapalalu ambunguwolo, uito 
ambunguo mao lowatia totalu li Almasi 
ode opopiohi mongoli. 

11 Pilohutu lowatia uito alihu Ibilisi diila 
ohiyangio u motolo kawasa olanto, sababu 
otaawanto totoonulalo lanjanalio. 

12 Tou watia leidungga mola to Troas 
wolo makusudu mola mopohabari Habari 

Mopiohe pasali li Almasi, Eeya malomuo 
dalalo olaatia u lokalaja totambati boito. 

13 Bo watia diila sanangi sababu diila 
lodunggaya wolo wutatonto tei Titus 
mola teto. Yi watia malohintu lohualingo 
totau-tauwalo totambati boito tulusi lonao 
ode Makedonia. 

14Bo sukuru ode Allahu Taaala! Tio 
laito hemodelo olamiaatia u lodudua 
ngopo@ambua tau ohohaama li Almasi 
sababu amiaatia tumutumula lotituwau 
wo-Lio. Allahu Taaala lomake olamiaatia 
alihu habari tomimbihu li Almasi mololadu 
debo odelo boolo monu u moloopolo mola 
ode utoonulalo mao. 

15 Sababu amiaatia yito debo odelo boolo 
alama u monu, u tilumbila li Almasi ode 
Allahu Taaala. Ode tau-tauwalo tadonggo 
hidulunga ode obobinasa, amiaatia botie 
debo odelo boolo opopate u momate 
mateelo mao: bo ode tau-tauwala 
tadonggo hepo aahuwolo, amiaatia debo 
odelo boolo monu u modelo ode tutumulo. 
Naa, tatoonu tamowali mopoopolu tuugasi 
botie? 

16(2:15) 

17 Amiaatia diila debo odelo taa dadaata 
u hemohutu habari monto Allahu Taaala 

debo odelo balangi lo daahangi wambao. 
Papaa-tujuwalo lamiaatia yito moolango, 
sababu amiaatia tilugasia mai lo Allahu 
Taaala. Wau Allahu Taaala lohihilao 
looonto deu amiaatia lopo tunggula habari 
boito odelo mongo wato li Almasi. 

1 Wolo utie oontonga mao deu amiaatia 
debo odelo hemomuji-muji batanga 
lamiaatia poli? Meaalo mowaliilio amiaatia 

momalalu tulade poloilaalo momuji ode 
limongoli, meaalo monto olimongoli, debo 
odelo upalaluo lotau-tauwalo wewo? 

“Wutato lohihilaolo tulade poloilaalo 
momuji lamiaatia, u leitulade todelomo 
hilaa lamiaatia wau u mowali otaawa wau 
pobaca lotimiidu tau. 

3 Timongolio lohihilao mowali moóonto 
deú Wutato debo odelo tulade u tiluladu 
li Almasi, uilao lotimbulude olamiaatia. 
Tulade boito tiluladu diila wolo mangiti, 
bo wolo Rohullah tatumu-tumulo; diila 
olo toitaato botulei, bo todelomo hilaa 
lomanusia. 

4 Amiaatia loloiya odito sababu iimani 
lamiaatia ode Allahu Taaala lotimbulude li 
Almasi. 

> Amiaatia diila o alasani boli bo tuwau 
mao u mopobilohe deú amiaatia mambo 

mohutu kalaja botie, bo Allahu Taaala talo 
pomambo olamiaatia. 

6Tiolo talo pomambo olamiaatia lowali 
tamomayawa ode tuwaulio lo daantia u 
bohu: daantia u motiwunela to Rohullah, 
diila tobutoo u tulatulade. Sababu u 
tulatulade boito modelo ode mautu, 
hiambola Rohullah boito mongohi 
tutumulo. 

'Tou daantia u modelo ode mautu boito 
pilohutu wau iluukili tobotu, tinelo Allahu 
Taaala lotinela lou motilango tutu tobaya 
lei Musa. Tine-Lio malo odito tilangio 
tilinggula bangusa lo Isirailu diila mambo 
momilohe baya lei Musa, eleponu tinelo 
tobayalio boito mahelo tambutio tou 
boito. Naa, wonu pilohutua daantia u 
modelo ode mautu boito pilosaaha wolo 
tinelo motilango tutu u odito udaalio, 

Stantu pilohutua daantia uilohi mai 
lo Rohullah, pilosaaha lebe lou tinelo 
motilango tutu poli. 

2Wonu daantia u mohukuumani mai 
manusia boito motinelo laba-labaalo 
mobaango, tantu lebe mao motinelo 
mobaango tutu poli daantia u mopoowali 
manusia mopiiohe wolo Allahu Taaala. 

10 Mowali loiyalo deú wolo u muloololio 
mai motinelo mobaango tutu, madiilalo 
motinelo mobaango tutu poli sababu 
otinelo mobaango tutu u masaatia botie. 

11 Wonu hitua-tuawua u moo tahangi bo 
ngopee mola, odito motinelo mobaango 
tutu, tantu hitua-tuawua ubakaa lebe maó 
motinelo mobaango tutu poli. 

12 Masababu amiaatia o halapani debo 
odelo uito, yi amiaatia buheli mobisala 
odito. 

13 Amiaatia diila debo odelo tei Musa 
talo meleuto bayalio wolo beleuto alihu 
bangusa lo Isirailu diila mooonto tinelo 
Eeya udonggo patepate wau yilooli to 
bayalio. 

14 Pikiilangi limongolio maloheúto. Wau 
dilumutu todulahe botie olo pikiilangi 
limongolio donggo heuheuta wolo beleuto 
tou timongolio mobaca bubuu-kuwaalo 
pasali lou daantia u muloolo boito. 
Beleuto boito bo mowali mohuo wonu tau 
motituwau woli Almasi. 

15 Penu boli botia olo, wonu timongolio 
mobaca bubuu-kuwaalo lei Musa, beleuto 
boito donggo tanggu-tanggu to pikiilangi 
limongolio. 

16 Bo wonu tahingota-ngotaawa monaó 
mai motaalua lo Eeya, beleuto boito olo 
bintao-Lio mola monto baya lotau boito. 

17 Naa, Eeya tamila-kusudu tewe yito 
Rohu. Wau toútoonu Rohu lo Eeya woluo, 
teto olo woluo oloolopato. 

18 Masaatia bayanto ngoaamila diila 
tilaúbe lo beleuto, wau ito mopo 
bulilangao otinelo mobaango tutu li Isa 
Eeya. Wau masababu uito ito mololaalaaita 
boliolo mowali debo odelo Tio; lebe 
hihiiheo mao ito mowali helebe motinelo 
mobaango tutu. Otinelo mobaango tutu 
boito monto Rohu, wau Rohu boito yito 
Eeya. 

| Amiaatia helo ponaó kalaja botie 

sababu omuura hilaa lo Allahu Taaala. 
Uito sababuulio amiaatia diila yooli 
halapani. 

2 Amiaatia diila lomake totoonulalo 
dudelo modiolomo u mooolito. Amiaatia 
diila mohuto mokalaja wolo dadaata aakali 
u moleeto meaalo mopo boboolia tahuda 
lo Allahu Taaala. Amiaatia hemomaya 
Allahu Taaala wolo hilaa u malo@otapu 
tinelo Eeya kahandaki-Lio. Sababu uito, 
amiaatia mohalapu ngoaamila tau motiliki 

olamiaatia lou mopiohe todelomo hilaalio 
u malo@otapu tinelo Eeya. 

3 Wonu Habari Mopiohe u pohabario 
lamiaatia boito debo donggo woluo olo 
diipo ilopahamua, yi bo tau-tauwalo 
tadonggo hiludunga ode obobinasa 
wambaio tadiila moo pahamu mao. 

“Ila moleeto umotolo kawasa dunia 
botie moheuta pikiilangi lotau-tauwalo 
tadiila palacaya boito. Tiolo tamo monto- 
montola olimongolio alihu timongolio diila 
mooonto tilango monto Habari Mopiohe 
boito tomimbihu odudaa li Almasi, tadebo 
odelo bayahu lo Allahu Taaala. 

> Habari upilo tunggulai lamiaatia boito 
diila habari pasali lamiaatia lohihilao. 
Habari boito yito habari pasali li Isa 
Almasi; deú Tio yito Eeya; wau amiaatia 
yito mongo wato limongoli sababu Tio. 

6 Allahu Taaala talo tahuda, "Mamusi 
monto delomo diolomo mobutu mai 
tilango," Allahu Taaala boitolo olo tamo 
pobutu mai tilango boito todelomo 
hilaanto, alihu pikiilanginto, mowali 
mobaangai u momaahamu otinelo 
mobaango tutu lo Allahu Taaala u 
tinetinelo tobaya li Almasi. 

7 Bo halata rohu u gaaga da@a boito 
dilelo lamiaatia tobatanga lamiaatia udiila 
ohalaga botie upilohutu lonto huta. Lou 
odito loilaalo mai deu odudaa lokawasa 
boito dudutuulio to Allahu Taaala wau 
diila to lamiaatia. 

8 Amiaatia tiluhulio lonto totoonulalo 
tutulio, bo amiaatia diila leihupeto. 
Amiaatia lolingu, bo diila tunggula luwali. 

9 Dadaata talo luwali olamiaatia, bo diipo 
peeenta mao amiaatia lotibiluloa tutuwau. 
Wau eleponu amiaatia tingga maito 
pateelio tunggula modehu, bo amiaatia 
diila yilate. 

10 Laito amiaatia moólaasa opopate li Isa 
tobatanga lamiaatia, alihu tutumu-Lio olo 
mowali mo@ilaalo tobatanga lamiaatia. 

11 Ngotilonggadu amiaatia tumutumulo, 
amiaatia laito heaanjamuo lo opopate 
sababu ti Isa, alihu lou odito tutumuli 
Isa olo mowali poilaaloolo tobatanga 
lamiaatia upanaa botie. 

12 Utie boliilio deú todelomo batanga 
lamiaatia opopate donggo mooolohu 
moponao lo duludelio, bo amiaatia 
meengahe deú tutumuloolo udonggo 
moooloohu todelomo batanga limongoli. 

13 Todelomo Kitabi woluo loiya utie, 
"Watia palacaya, uito sababuulio watia 
lobisala,” Naa, wolo sumangati palacaya 
udebo odelo uito olo, amiaatia helo bisala 
sababu amiaatia palacaya. 

14 Amiaatia yakini deú Allahu Taaala 
tamaaluli lopotumulai li Isa Eeya, mamopo 
tumulai olamiaatia olo woli Isa, wau 
modelo olimongoli wau olamiaatia ode 
talu-Lio. 

15 Ngoaamilalo boito yito ode polohuna 
daa olimongoli. Sababu helebe dadaata 
mola tamoolaasa ponu lo Allahu Taaala, 
helebe dadaata mola olo dua sukuru u 
potunggulolo ode Allahu Taaala: lou odito 
Allahu Taaala polai@oolo. 

16 Uitolo sababuulio amiaatia diila 
lotombodu. Eleponu amiaatia debo odelo 
sipati lobatanga he oduhenga mola 
lusaalio, bo debo odelo sipati lorohu 
amiaatia pilowali mai bohu timiidu dulahu. 

17Wau osuusa udiila de mangolo 
botie, u ilolaasawa lamiaatia u donggo 
pohu-pohutu, mamongohi mai tilapulo 
olamiaatia tuwaulio osanangi tutu upolu- 
polutu@o wau bakaa. Osanangi tutu boito 
lebe udaa mao wonu pobandingio mola 
wolo osuusa boito lohihilao. 

18 Sababu amiaatia diila mopoótuoto 
suali u 000nto, bo tumbao udiila 000nto. 
U o0onto bo moo tahangi ngopee mola, 
bo udiila oóonto boito ohiheo-hiheolo 
mao ohiheo—hiheolo mao. 

| Sababu otaawa lamiaatia deú wonu 
bele -- deuito-yito batanga -- u 
biluloaanto todunia botie onggalolio, 
Allahu Taaala mamopohetu olanto 
bele ngowale tosologa, upilohutu lo 
Allahu Taaala lohihilao wau moo tahangi 
ohiheo-hiheolo mao. 

2 Todelomo bele u masaatia botie, ito 
mopoilaali suusa sababu ito moloolo daa 
motibiluloa todelomo belento u tosologa 
boito. 

3 Bele boitolo batanganto u bohu. 

4Ngotilonggadu ito donggo bilubiluloa 
todelomo bele u monto dunia botie, 
ito mopoilaalo suusa sababu bantaanto 
mobuheeto. Diila kalana ito ohilaa 
molopato monto batanganto u monto 
dunia botie, bo sababu ito ohilaa 
momake batanga u monto sologa boito, 
alihu batanganto u mowali mate botie 
kawasaalio lou tutumulo. 

> Tamopo dapato olanto boito yito 
Allahu Taaala lohihilao, wau Eeya lohihilao 

mongohi mai Rohu-Lio ode olanto odelo 
pongaku. 

6 Sababu uito hilaa lamiaatia laito 
molaasa molotolo. Otaawa lamiaatia 
deu ngotilonggadu amiaatia donggo 
bilubiluloa todelomo batanga lamiaatia 
botie, amiaatia molaminga monto bele 
umaa potibiluloa lamiaatia wolo Eeya. 

7 Sababu amiaatia tumutumulo patopatoa 
to palacaya li Almasi, diila patopatoa tou 
wolo u oontonga, 

8 uito sababuulio hilaa lamiaatia sabali. 
Lebe otohilaa lamiaatia molopato monto 
batanga lamiaatia botie, alihu mowali 
motibiluloa wolo Eeya. 

3 Sababu uito amiaatia motolopani 
tiootutua u mopo sanangi hilaa-Lio, 
mopio toú amiaatia donggo tobele 
lamiaatia teea, meaalo mola teto. 

10 Sababu tantuulo maó ito ngoáamila 
mawuduwolio ode talu lo bubutoo li 
Almasi, wau ngota-ngota mamootapu 
balasiilio motuuude wolo huhutuulio 
todunia botie -- huhutu mopiohe meaalo 
u moleeto. 

11 Otaawa lamiaatia wolo boliilio moohe 
to Eeya; uito sababuulio amiaatia hipo 
tolopania mopoyakini totau tomimbihu 

batanga lamiaatia. Allahu Taaala motota 
olamiaatia lou tiootutua, wau halapuo 
lowatia timongoli olo motota olamiaatia 
todelomo hilaa limongoli. 

12 Woleewe botie amiaatia diila mohile 
alihu timongoli momuji batanga lamiaatia. 
Amiaatia bo ohilaa mongohi alaasani 
tuwau u mopiohe ode limongoli u mowali 
moeengahe to olamiaatia, alihu otaawa 
limongoli woloolo mola timongoli musi 
molameta tau-tauwalo tahemo pomangga 
daa laku lotau wau diila piiliilio. 

13 Wonu amiaatia memangi oontonga 
mao mabiliyongo, uito yito domi polohuna 
daa Allahu Taaala. Wau wonu amiaatia 
oontonga mao oaakali mopiohe, uito domi 
polohuna daa olimongoli. 

14Ponu li Almasilo u motolo kawasa 
olamiaatia; wau amiaatia mongalati deú 
wonu ngotaalio mailate ode taa ngoaamila, 
yi uito boliilio deú ngoaamila tau mailate. 

15 Ti Almasi yilate ode taa ngoaamila, 
alihu tau-tauwalo tahitumula, diilalo 
tumumulo ode batangalio lohihilao, bo 
tumbao odeli Almasi tamailate wau luli 
pilotumu-Lio mai domi polohuna daa 
olimongolio. 

16 Masababu uito, amiaatia diilalo motiliki 
tau modudua tuude lomanusia. Memangi 
amiaatia mapeeenta lotiliki li Almasi lonto 
bibilohio lomanusia, bo botia diilalo. 

17Taa umalo tituwau woli Almasi, mowali 
manusia bohu sama-samaata. U deedelo 
madiduu -- ngoaamilalo malowali bohu. 

18 Ngoaamilalo boito kilalaja lo Allahu 
Taaala. Lotimbulude li Almasi Allahu 
Taaala lopowali olanto luli lopiiohe 
wo-Lio, lapataó longohi tuugasi olanto 
alihu tau-tauwalo wewo powaliyola 
mopiiohe olo wolo Allahu Taaala. 

19 Amiaatia helo pohabari deu 
lotimbulude li Almasi, Allahu Taaala 
lohutu mai manusia luli lopiiohe wolo 
batanga-Lio. Allahu Taaala lohutu mai 
lo@u diila lopoilaalo suusa totoonulalo 
totala u mapilohutu lomanusia ode 
batanga-Lio. Wau amiaatia maa tilugasia 
lo Allahu Taaala u lopohabari habari boito. 

20 Oditolio amiaatia yito mongo utolia 
li Almasi. Lotimbulude olamiaatia Allahu 
Taaala lohihilao talopo tunggulai tahuli- 
Lio. To tangguli Almasi, amiaatia wolo 
tiootutua mohalapu, tolimowalo wuwudu 
uluu lo Allahu Taaala talo poowali mai 
olimongoli luli lopiiohe wo-Lio. 

21 Ti Almasi diila odusa, bo Allahu Taaala 
lohutu mai o-Lio lomanta dusanto, alihu 
ito muli mopiiohe wolo Allahu Taaala 
sababu lotituwau woli Almasi. 

! Sababu amiaatia hemo kalaja peé- 

peeenta wolo Allahu Taaala, yi halapuo 
lamiaatia lou tiootutua diila mao polemea 
limongoli opopiohu hilaa lo Allahu Taaala 
boito. 

“Todelomo Kitabi, Allahu Taaala 
lotahuda, "Towakutu upilopo tuhata, Wau 
malo dungohei olemu, wau todulahe 
o@aahu, Wau malo tulungi mai olemu." 
Eelai mao tiootutua, masaatia botieelo 
wakutu upilopo tuhata boito. Masatia 
botieelo dulahee u po@aahuwalo boito! 

3 Amiaatia diila mohuto bubaya 
lamiaatia potalaalio. Sababu uito amiaatia 
motolopani diila mongohi alaasani penu 
boli to ngotaalio u mohutu mao suali 
boito. 

4Boliio mao, todelomo ngoaamila suali, 
amiaatia helo pobilohe deu amiaatia yito 
mongo wato lo Allahu Taaala. Sababu 
totoonulalo osuukali u hidala-dalaala 
madilutola lamiaatia lou sabali: 

> amiaatia silikisalio, tilutupalio, wau pilo 
patealio; amiaatia helo kalaja ti0opatea; 

tingga maito diila motuluhu wau tingga 
maito didu o uaalo. 

6Wolo huhutu motulidu wau molinepo, 
sabali wau mopiohe hale, amiaatia helo 
pobiloheo deu amiaatia yito wato lo Allahu 
Taaala. Wau olo lou helo tiwunela toponu 
lo Rohullah, wau wolo toliango u ihilasi, 

7 wau lou helo pohabari habari ulonto 
Allahu Taaala wau wolo kawasa lo Allahu 
Taaala, amiaatia helo pobiloheo deu 
amiaatia botie yito mongo wato lo Allahu 
Taaala. Amiaatia helo tidihu to kahandaki 
lo Allahu Taaala odelo sinapangi lamiaatia 
umoluhu meaalo mopoduulua batanga. 

8 Amiaatia hilurumatilio, bo hilinalio olo: 
pilujilio, wau pilitanalio olo. Eleponu hilaa 
lamiaatia motulidu amiaatia pilo tuludelio 
mohimbuloa. 

9 Amiaatia ilanggapulio diila masa- 
masahulu, bo amiaatia otaawa lotaa 
ngoaamila. Amiaatia yilantobio yilate, bo 
loilaalo amiaatia donggo tumutumulo. 
Eleponu amiaatia ilalinayalio amiaatia diila 
yilate. 

10 Fleponu hilaa lamiaatia pilopo 
suukalilio, bo amiaatia laito motiwengahu 
olo. Oontonga mao amiaatia mosikini, 
bo amiaatia maloo kaya totaa dadaata. 

Oontonga mao amiaatia diila owolo-wolo, 
bo tutuulio tutu amiaatia motolo miliki 
totoonulalo u hitua-tuawua. 

11 Mongo wutato ta@otoliango to 
Korintus! Amiaatia mawolo juujuru 
olimongoli. Ngoaamila tuango hilaa 
lamiaatia matilooowoli mai lamiaatia. 

12 Amiaatia diila moheuto hilaa lamiaatia 
ode limongoli, bo timongolilo talo heuto 
hilao ode lamiaatia. 

13 Botia, poluliyalo mai watia mobisala 
debo odelo tomongo walao lowatia 
lohihilao. Huooilo mola olo hilaamu ode 
lamiaatia. 

14 Diila mao pohuto mowali waito 
lotau-tauwala tadiila palacaya li Isa; uito 
diila motuhatawa. Diila pongalo aakali u 
mopiohe mowali tuwau wolo u moleeto! 
Diila pongalo akali u mobaango mowali 
tuwau wolo u modiolomo. 

15 Diila pongalo aakali ti Almasi 
moheeluma wolo Ibilisi. Wolo otutuu- 
wauwalio towolota taulo Nasara wolo taa 
diila Nasara? 

16 Wolo wumbutalio towolota Bele lo 
Eeya wolo bele lo balaahala? Ito botie 
Bele lo Eeya, deuito-yito Allahu Taaala 
tatumu-tumulo. Allahu Taaala lohihilao 

lotahuda, "Wau mamo tibiluloa tohuungi 
mongolio, wau tumumulo pee-peeenta 
woli mongolio. Wau mamowali Allahu 
Taaala limongolio, wau timongolio 
mamowali umati-U. 

17 Sababu uito, tolailo mao tau-tauwalo 
tadiila hitootawa to Allahu Taaala boito, 
wau buaala mao batangamu monto 
olimongolio. Diila mao pohumbuta 
sama-samaata wolo tanajisi, yi Wau 
mamololimo olimongoli. 

18 Wau mamowali ti Paapamu, wau 
timongoli mamowali mongo walauu- 

U, odieelo mola tahuda lo Eeya Taa 
Laba-labaalo kawasa." 
7 1 Mongo wutato ta@otoliango! 
Ngoaamila danti boito pilodulungo 
ode olanto. Masababu uito wajibulio ito 
mopo belesi batanga monto totoonulalo 
umoo kootolo jiwa wau batanganto. 
Mamusi ito mohe to Allahu Taaala, alihu 
ito mowali tumumulo tolomodu ode o-Lio 
lou molimomoto ngo@aamilalo. 

2 Yimai mao amiaatia todelomo hilaamu. 
Amiaatia diila ototala penu boli to 
ngotaalio, wau diila peeenta mao woluo 
tau tapiloluhi lamiaatia. Amiaatia sama- 

samaata diila helopeehu pa@eeda penu 
boli lonto olita. 

3 Watia loloiya odito, diila u mopotala 
olimongoli. Sababu, debo odelo u mailoiya 
mai lowatia omooomolu, amiaatia 
motoliango tutu olimongoli, wau ito 
yito mongo sahabatilo mao ngotupa lo 
tutumulo tunggula mate. 

4Watia mopowunela opopalacaya 
lea-leaatulo mao olimongoli. Tumbao 
watia meengahe daa olimongoli! Eleponu 
amiaatia hemoo toduo dadaata usuusa, 
hilaa lowatia iloliyango daa sababu 
timongoli. Hilaa lowatia otutu meengahu! 

> Toú amiaatia penu boli leidungga mola 
to Makedonia, amiaatia sama-samaata 
diila ilohiangio lohuheli. Lonto totoonulalo 
tutulio amiaatia helootapu totolo: lonto 
wimbihu uwewo polo hahaamawa, lonto 
delomo hilaa lohihilao owowohe. 

6Bo sukurululo mola, Allahu Taaala laito 
hemo poúdaa hilaa lotaa didu ohalapani; 
Tio lopooluli hilaa lamiaatia wolo nonao 
mai lei Titus. 

7 Hilaa lamiaatia leipalongo diila bo 
sababu tei Titus malonao mai, bo sababu 
tio olo malo podulohu woloolo mola 
hilaalio ilopalonga limongoli. Tio lopootaa 

mai olamiaatia deu timongoli moololo 
daa modunggaya wolaatia: deu timongoli 
hileeya to huhutuumu omooomolu wau 
botia iloheela lohilao mopodulua olaatia. 
Suali boito lebe loeengaheo olaatia. 

8 Eleponu tuladu lowatia loóhutu hilaa 
limongoli lowali siluukali, watia diila loleee 
loluladei tulade boito. Memangi tou watia 
looonto mao deu tuladu lowatia boito 
bo moo suukali olimongoli -- eleponu 
osuukali limongoli boito bo ngopee mola 
-- watia odito leeleee olo. 

9 Bo watia sanangi masaatia -- diila bo 
sababu hilaa limongoli lowali siluukali, 
bo sababu osuukali limongoli boito 
looo boli@o piilimu. Memangi osuukali 
limongoli boito ngopo naowa wolo 
kahandaki lo Allahu Taaala. Oditolio, 
amiaatia diila mopoluhi olimongoli. 

10 Sababu osuukali debo odelo uito 
mootoduo mai hilaa mowali mobolio 
wau mopodungga mai oaahu. Wau taa 
u diila tamoleee tosuali boito. Boliio 
mao, osuukali u bo ngopo naowa wolo 
kahandaki lomanusia mootoduo opopate. 

11 Nte poótuota mao limongoli wolo 
tilapulio olimongoli lou osuukali ungopo 
naowa wolo kahandaki lo Allahu Taaala! 

Tilapulio yito timongoli tiootutua 
motolopani u mopo wolangao u moliliulo! 
Timongoli mamolonuo todusa, timongoli 
moohe, timongoli moololo, timongoli 
mamowali osumangati, timongoli iloheela 
lohilao mohukuumani taototala! Todelomo 
ngoaamila suali botie timongoli malo 
pobiloheo deú timongoli diila ototala. 

12 Oditolio, eleponu watia malo luladei 
tulade boito, watia lolulade diila sababu 
taa ototala boito. Diila olo sababu taa 
hidutola masababu totala boito. Watia 
loluladei tulade boito alihu totalu lo Allahu 
Taaala, timongoli lohihilao mongalati 
deú odito udaalio pikiilangi mongoli to 
lamiaatia. 

13 Yitolo sababuulio hilaa lamiaatia 
ilopalonga. Ngopohia ilopalonga, amiaatia 
tidiyolo mao poli pilopo wengahio 
sababu loóonto owengahee Titus; 
hilaalio lopalongo sababu mongo wutato 
ngoaamila. 

14 Memangi watia mahelo pomangga- 
mangga olimongoli to olio. Sukurululo 
mola, timongoli diila lopooolito olaatia. 
Ngoaamila u mapeeenta pilolele mai 
lamiaatia olimongoli yito otutu. Odito olo 
wolo u hepo mangga-mangga lamiaatia 

pasali limongoli odelei Titus malo ilaalo 
otutu olo. 

15 Masaatia tio helebe motoliango 
olimongoli, sababu ileelalio woloolo 
mola Wutato ngoaamilalo lohuto 
lodudua to tauwalio wau woloolo mola 
timongoli lololimo olio wolo hulumati wau 
modungohu. 

le Watia sanangi daa sababu timongoli 
mowali palacayalo todelomo toonulalo 
suali. 

1 Mongo wutato, otohilaa lamiaatia 
8 otaawa mao limongoli olo pasali 
woloolo mola piohio lo Allahu Taaala to 
jajaa-maaalo to Makedonia. 

2 Timongolio matilesi wolo osusuu- 
kaliyaalo u hibuuheta. Bo tohuungo 
lo osusuu-kaliyaalo boito, timongolio 
hiwengahe wau muura daa lohilao 
todelomo hemongohi sadaka u motulungi 
taa wewo, eleponu timongolio mosikini 
daa. 

3 Watia lowali lolantu mao deu timongolio 
longohi u omamboa limongolio, tumbao 
bo lebe mao. Diaaluo tahe lopoahu, 

*timongolio lohile tiootutua to lamiaatia 
wonu mowali timongolio modudua 

momantu mongohi sadaka to umati lo 
Allahu Taaala to Yudea. 

> Timongolio longohi lebe mao lou 
hehalapuo lamiaatia. Timongolio bohu- 
bohulio lohudu batanga ode Eeya, lapatao 
to lamiaatia olo, lotuuúde wolo kahandaki 
lo Allahu Taaala. 

6Uito sababuulio amiaatia lopoahu 
tiootutua olei Titus -- tamo lumulao 
tolopani botie -- alihu tio mopo tolonga 
mola tolopani u mopiohe botie towolota 
limongoli olo. 

'Timongoli lebe lailaio todelomo 
totoonulalo u hitua-tuawua: Timongoli 
lebe lailaio todelomo suali palacaya, 
todelomo suali mopoilaalo lohuhama, 
todelomo suali lopongota, todelomo 
totoonulalo tolopani u hidala-dalaala, wau 
todelomo toliangumu to lamiaatia. Sababu 
uito, mopiohe olo wonu timongoli lebe 
lailaio todelomo tolopani u mopiohe botie. 

8Watia diila mopoahu mai uito odelo 
tuwaulio lopalenta. Bo lou mopo bilohei 
deu malo odito oloohio taawewo 
motulungi timongotalio, watia olo ohilaa 
motota deu demola utoonu toliangumu. 

3 Sababu otaawa limongoli tutu deú ito 
otoliango daa li Isa Almasi Eeyanto. Tio 

kaya bo Tio lohutu batanga-Lio lowali 
mosikini ode polohuna daa limongoli, 
alihu wolo omosikini-Lio boito, timongoli 
mowali kaya. 

10 Modudua huhaama lowatia, to 
tambatiliolo timongoli mopoo lapato wolo 
u matilumula limongoli totaunu uilalu 
mao. Sababu timongolilo tabohu-bohulio 
helo mikiilangi wau lolumulao tolopani 
botie. 

11 Naa, botia timongoli mamusi mopo 
tolonga mola modudua omamboa 
limongoli. Mamusi timongoli osumangati 
u mopoo lapato tolopani boito, debo odelo 
timongoli omo0omolu olo osumangati 
helo lanjana mao. 

12 Wonu timongoli iloheela lohilao 
mongohi, yi Allahu Taaala mamololimo 
uilohi limongoli boito patopatoa tou wolo 
udiaaluo toli mongoli. 

13 Watia sama-samaata diila omakusudu 
mopobebasi taa wewo monto u tihutihula 
olio, wau mopobuheta olimongoli. Bo 
sababu timongoli masaatia botie todelomo 
owowoluwoa ngoaamilalo tutuuheta, yi 
mapatutilio timongoli mopotuheta u 
odiaaluo limongolio. De wonu timongoli 
odiaaluwoa, wau timongolio todelomo 

owowoluwoa ngoaamilalo tutuuheta, yi 
timongolio mamomantu olimongoli. Lou 
odito duduuluwolo pee-peeenta yintaalio. 

14 (8:13) 

15 Todelomo Kitabi tulatulade, "Taa 
otilapulo dadaata, diila olebelio, wau taa 
otilapulo ngoidi, diila odiaaluwoa." 

16 Donggo boli sukurulio amiaatia to 
Allahu Taaala sababu Tio malohutu 
olei Titus debo odelo olohu lamiaatia u 
motulungi olimongoli! 

17 Sababu tei Titusi diila bo iloheela 
lohilao mopoopolu hihile lamiaatia, bo 
tio olo odito olohio ohilaa motulungi 
olimongoli tunggula to ilohilaalio lohihilao 
olo tio lolantu u lonao mola ode limongoli. 

18 Peé-peéenta wolio amiaatia lolao mola 
olo wutato ngota tahe hulumatio daa lo 
ngoaamila jamaa sababu kalajaalio helo 
pohabari Habari Mopiohe lonto Allahu 
Taaala. 

19 Ngopohia mao leeto, tau boito 
maa tilulaotio olo wau tilantu mao lo 
jajaa-maaalo u motamania wolamiaatia 
todelomo nonao lamiaatia. Sababu 
amiaatia mamohuwato u mopo tunggulo 
sadaka boito, alihu Eeya polaioolo wau 

alihu timongoli mooonto deu amiaatia 
iloheela lohilao motulungi. 

20 Amiaatia malo hemo poódaha-dahaalo 
mao alihu diaaluo tamo potala olamiaatia 
tosuali mopo tunggulo sadaka u hulinta 
botie. 

21 Amiaatia ohilaa mokalaja loú juujulu 
diila bo totalu lo Eeya, bo totalu lomanusia 
olo. 

22 Peé-peéenta wolei Titus wau wutato 
boito, amiaatia olo lolao ngotaalio 
lowutato tawewo. Amiaatia malotesi olio 
poo-poodaata wau malo ilaalo tio laito 
ohilaa motulungi. Wau botia, tio lebe mao 
ohilaa motulungi olimongoli sababu tio 
lopo wunela halapani u udaa toli mongoli. 

23Tomimbihu olei Titus, tio yito 
tamani lowatia, tahemo kalaja wolaatia u 
motulungi olimongoli. Wau pasali lowutato 
duulota boito, talonao pee-peeenta wolio, 
timongolio yito tailao lo jajaa-maaalo wau 
lowali owengahi Almasi. 

24 Halapuo lamiaatia timongoli 
mopobilohe toliangi mongoli ode 
limongolio, alihu ngoaamila jamaa motota 
deú timongoli motoliangi mongolio 
wau deú wolo u hepomangga lamiaatia 
tomimbihu olimongoli yito otutu. 

l Otutuulio mao diilalo palalu watia 
moluladei ode limongoli pasali 
lodembulo udonggo uilao ode umati lo 

Allahu Taaala to Yudea. 

2 Otaawa lowatia timongoli ohilaa 
motulungi, wau watia malo pomangga 
olimongoli ode tau-tauwalo to Makedonia. 
Watia loloiya mao olimongolio deú 
anggadu taunu uilalu mao mongo wutata 
to Akhaya malo tidapato u mongohi 
dembulo. Wau sumangati limongoli malo 
powalihuhu olo sumangati ngotayadio daa 
limongolio. 

3 Botia watia lolao mai olei Titus wau 
towutato duulota boito ode limongoli 
alihu wolo u hepo mangga-mangga 
lamiaatia tomimbihu olimongoli diila debo 
odelo toongi wambaio. Oditolio, timongoli 
wajibulio malo tidapato, sababu watia 
loloiya ode limongolio deu timongoli malo 
tidapato woleeto. 

4Watia molawalo wonu bolo woluo 
tau-tauwalo Makedonia tamodudua 
pee-peeenta wolaatia de toú watia monao 
mai ode limongoli. Wau wonu odungga 
limongolio deú timongoli diipo lotidapato, 
wei donggo boli de wolitio lamiaatia, 
sababu maloloiya deú amiaatia palacaya 

daa olimongoli. Wau penu boli timongoli 
lohihilao olo mamoolito. 

> Uitolo sababuulio watia molaasa 
palalu molao mai olimongolio boito 
ode limongoli meimulo u mongulusipo 
dembulo u pilodanti limongoli boito. 
Watia lohutu mao uito alihu de wonu watia 
monao mai, u wohi limongoli boito mapilo 
dapato. Lou odito, malo ilaalo deú uwohi 
limongoli boito yilohi wolo hilaa sanangi, 
wau diila kalana pakusa. 

6 Poótoloma mao! Taa u momuayade 
bili ngoidi-ngoidi mamohimoaa tilapulo 
bo ngoidi olo. Bo taa u momuayade 
bili laba-labaalo dadaata mamohimoaa 
tilapulo dadaata olo. 

'Timiidu tau musi mongohi modudua 
oleela hilaalio. Tio diila mowali mongohi 
lou panggu-panggu meaalo kalana 
pakusa, sababu Allahu Taaala momonu 
taa u mongohi wolo hilaa sanangi. 

8 Allahu Taaala okawasa mongohi mai 
olimongoli balakati ulaba-labaalo daatalio, 
alihu timongoli laito o woluwowa lou wolo 
upalaluo limongoli: tumbao timongoli 
maa olebealio u mohutu mopiohe wau o 
amaali. 

2Todelomo Kitabi tulatulade odie 
pasali lo Allahu Taaala. "Tio momua- 
muayade mopoloopo ode taa mosikini; 
opopiohe hilaa-Lio ohiheo-hiheolo mao 
ohiheo-hiheolo mao." 

10 Allahu Taaala tamopo dapato bili ode 
tamoo-muayadea wau uaalo olanto. Tio 
olo mamopo dapato wau mopoo daata 
wolo u huayadu limongoli, alihu tilapulo 
lou omuura hilaa limongoli oduhenga 
mola olo. 

11 Lou odito timongoli mamotuheta 
ngoaamilalo todelomo totoonulalo suali 
tilinggula timongoli laito mowali mongohi 
wolo muura lohilao. Wau totoonulalo 
wowohi limongoli utaya-tayadu mao 
lamiaatia, moosababu dadaata tamolapali 
mola oduoolo ode Allahu Taaala. 

12 Sababu huhutu mopiohe u pohutuo 
limongoli botie diila bo wambao 
mopotuheta odiaaluo umati lo Allahu 
Taaala, bo olo mamoo sababu dadaata tau 
molapali mola oduoolo ode Allahu Taaala. 

13Wau monto hitua-tuawua 
umopodungga mai opopiohu u pobiloheo 
limongoli boito, dadaata taulo Nasara 
to Yudea mamomuji mola Allahu Taaala 
sababu timongolio mooonto otatapu 

wau olootolo hilaamu to Habari Mopiohe 
pasali li Almasi tahe dudua limongoli 
boito. Wau olo, timongolio momuji mola 
Allahu Taaala, sababu timongoli muura 
daa lohilao u molaya-layadeo olimongolio 
wau ode ngoaamila taawewo wolo uwoluo 
tolimongoli. 

14Yi timongolio mamodua mola 
olimongoli wolo laasa toliango sababu 
Allahu Taaala mopiohe daa hilaa-Lio 
tolimongoli. 

15 Mamusi ito mosukuru mola ode Allahu 
Taaala to wowohi-Lio upolu-polutuo 
boito! 

] 0 l Botia watia, Paulus, ohilaa 
mooowoli mai hitua-tuawua 
olimongoli. Watia botie, modudua heloiya 
lotau, molumboyoto hale wonu motaalua 
woli mongoli, bo buheli wonu lalaaminga. 
Naa, sababu olumboyoto hale wau 

opopiohe hilaa li Almasi, 

2 halapuo da@a lowatia, diila mao pakusai 
watia mohutu u bangganga olimongoli 
de wonu watia monao mai. Sababu watia 
oniyaati u mohutu wolo pintalo ode 
tau-tauwalo tahipo loiyawa deu amiaatia 
hipo kalajawa wolo papaa-tujuwaalo 
tomimbihu dunia. 

3 Amiaatia memangi donggo tumutumula 
todelomo dunia, bo amiaatia diila 
mohipate patopatoa topatuju tomimbihu 
dunia. 

4Titii-ngolowalo u pilohuna lamiaatia 
todelomo polohipate lamiaatia diila 
tingolo dunia botie, bo titii-ngolowalo 
Allahu Taala taokawasa. Wolo titii- 
ngolowalo boito amiaatia helo ngantulu 
totoonulalo bintengi, amiaatia lolame polo 
hahaa-mawaalo. 

>wau helo ngantulu totoonulalo bintengi 
lo osombongi u bilongu motehengi 
pongotota pasali lo Allahu Taaala. 
Amiaatia helo tawalo pikiilangi lotau- 
tauwalo wau lohutu olimongolio taaluku 
toli Almasi. 

6 Wau wonu timongoli malo dungohe 
wolo lea-leaatulo mao, amiaatia 
dapadapato u mohukuumani ngoaamila 
taa u diila modungohu. 

7 Mamusi timongoli mongalati to 
owowoluwoa u otutuulio mao. Wonu 
tahingota-ngotawa yakini deu tio miliki li 
Almasi, mamusi tio mopoeelao batangalio 
lohihilao wau mongalati deú amiaatia olo 
miliki li Almasi debo odelo tio. 

8 Watia diila moolito wonu watia musi 
lebe dadaata mopomangga-mangga 
okokawasa umailohi mai lo Eeya ode 
lamiaatia, sababu okokawasa boito 
yilohi-Lio mai u momongu olimongoli, 
diila u mopo aantulu. 

9Watia diila mohuto u timongoli 
molaasa deú watia hemo powoohe-woohe 
olimongoli wolo tutuu-ladeyaalo laatia. 

10 Tau hipoloiyawa, "Tutuu-ladeyaalo 
lei Paulus boito pintalo wau otilihula, bo 
wonu tio lohihilao woluo to huungonto, 
batangalio lohihilao molulupuhu 
wau ngoaamila loiyalio diila oboliilio 
wolo-wolo!" 

11 Mamusi taa debo odelo uito mongalati 
deú wonu amiaatia woluo tohuungi 
mongoli, huhutu lamiaatia tuhata debo 
odelo wolo u tiluladei lamiaatia todelomo 
tutuu-ladeyaalo lamiaatia. 

12 Tantulo maó amiaatia diila buheli 
mopo bandingi mola meaalo mopo 
tambati batanga lamiaatia ngodalajati 
wolo tau-tauwala tahipo nganggapua 
batangalio lailaio. Donggo boli hulodi 
mongolio! Timongolio mohutu tuuúdu 
hihilao wau motiliki batanga hihilao wolo 
tuuúdu boito. 

13 Amiaatia diila odito. Wonu amiaatia 
mopo mangga-mangga, amiaatia diila 
lebe lo@u enggadelio. Amiaatia debo 
todelomo enggade lomadala pokalajalo u 
matilantu mai lo Allahu Taaala olamiaatia. 
Wau timongoli tuwotuwoto todelomo 
madala boito. 

14 Oditolio, toú amiaatia mobiilohe woli 
mongoli wau modelo Habari Mopiohe 
pasali li Almasi ode limongoli, otutuulio 
mao amiaatia diila lumuala monto 
eenggade lomadala pokalajawa lamiaatia. 

15 Amiaatia diila momuji batanga tokalaja 
lotaa wewo tawoluo to bulemengo lo 
enggadelio u matilantu mai lo Allahu 
Taaala olamiaatia. Boliio mao amiaatia 
debo todelomo enggade u matilantu mai 
lo Allahu Taaala olamiaatia wau moharapu 
deu timongoli helebe mao palacaya li 
Almasi, alihu amiaatia mowali moponao 
lokalaja ulebe udaa towolota limongoli. 

16 Loú odito amiaatia mowali mopohabari 
olo Habari Mopiohe boito to lilii-puwaalo 
wewo lou diila wajibu mopouda-udaa 
lobatanga tokalaja u mapilohutu tomadala 
lobubaya lotaa wewo. 

17 Todelomo Kitabi tulatulade, "Taa u 
motohilaa mopomangga u hitua-tuawua, 

mamusi mopomangga mao wolo u 
mapilohutu mai lo Eeya." 

18 Sababu taa u ilopujia yito taa u piluji 
lo Eeya, diila taa u momuji batangalio 
lohihilao. 

] ] | Popoluasia mai watia motihutu | 

debo odelo taa mohulode ngopee. 
Wolo mowali odito? 

“Watia moololo olimongoli, debo odelo 
Allahu Taaala lohihilao olo moololo 
olimongoli. Timongoli yito debo odelo 
tadulahu ngota tadonggo mantali u mapilo 
danti mai lowatia u ponikaalo wolo dile 
ngota, deúito-yito ti Almasi. 

3 Bo watia molawalo pikiilangi limongoli 
maa owaingalio udiilalo tatapu wau 
molotolo hilao toli Almasi, debo odelo ti 
Hawa omooomolu olo ilowainga lo aakali 
moleeto lo tulidu. 

4Sababu oontonga mao timongoli 
sanangi wambaio mololimo taa monao 
mai ode limongoli wau mongaajali pasali 
li Isa uwewo -- diila ti Isa tapilo ngotaawa 
mai lamiaatia toli mongoli. Wau timongoli 
olo ohilaa mololimo rohu wau "habari 
mopiohe" u sama-samaata wiwiihede wolo 
Rohullah wau Habari Mopiohe u peeenta 
tilolimo limongoli lonto olaamiatia. 

> Watia sama-samaata diila molaasa 
lebe dupadupapa wolo "mongo rasulu" 
tapolu-polutuo boito! 

6 Tanu watia diila botie motota mobisala, 
bo tomimbihu pongotota, watia diila 
taa mohulodu. Vito mapilo bukuti mai 
lamiaatia olimongoli todelomo totoonulalo 
suali. 

7 Tou watia helo pohabari Habari 
Mopiohe lonto Allahu Taaala olimongoli, 
diila pilohile lowatia deu timongoli tamo 
ngonggosi olaatia penu boli ngoidi mao; 
wau lou odito watia lohutu batanga lowatia 
lowali dupadupapa. Pilohutu lowatia uito 
u mopolaio olimongoli. Wolo uito tuwaulio 
lototala laatia olimongoli? 

8Tou watia lomaya olimongoli, watia 
ilonggosia lo jajaa-maaalo wewo. Mowali 
loiyalo watia helo poluhi jajaa-maaalo 
boito alihu moo tulungi olimongoli. 

2Wonu tou boito watia ilokulangia, watia 
diila peeenta mao helo poosuusa penu boli 
ngotaalio limongoli. Ngoaamila upalaluo 
lowatia hepilopo dapato lomongo wutato 
talei dungga mai lonto Makedonia. Watia 
modaha mopio-piohuulo mao alihu watia 
diila moposuusa olimongoli penu boli 

todelomo suali wolo wambaio, wau watia 
mamodaha tulusi alihu uito debo odito. 

10 Owengahu lowatia botie diila mowali 
lulutolo penu boli toútoonu olo to 
ngoilanggubu lipu lo Akhaya, sababu 
pongaajali li Almasi u otutu woluo tolaatia. 

11 Yilongola watia moloiya odito? Wolo 
masababu watia diila motoliangi mongoli? 
Otaawa lo Allahu Taaala watia motoliangi 
mongoli! 

1? Wolo upilohutu lowatia botia 
matulusi pohutuo lowatia alihu "mongo 
rasulu" uwewo boito diila o alaasani 
mopouda-udaa lobatanga wau moloiya 
deu timongolio hemokalaja debo odelo 
amiaatia. 

13 Tau-tauwalo tadebo odelo uito yito 
mongo rasulu paaluti. Timongolio tahi 
pokalajawa umopo lapalo tau wolo 
molomelo baya odelo mongo rasulu li 
Almasi. 

14 Diila moolinggolabe wonu timongolio 
mohutu odito, sababu Ibilisi lohihilao olo 
hemo lomelo baya debo odelo malaikati 
mobaango! 

15 Oditolio diila moolinggolabe olo wonu 
tahi pomayawa to Ibilisi molomelo baya 
odelo tahi pomayawa tamohutu kahandaki 


2 KORINTUS 11.16-20 42 


lo Allahu Taaala. Pulitio mao timongolio 
olo mamololimo tontuli u motuuude wolo 
totoonulalo huhutu limongolio. 

16 pagentapo wulia mai lowatia: Diila bolo 
woluo tamo nganggapu olaatia mohulodu. 
Bo wonu timongoli debo monganggapu 
olaatia odito, poluasia mai watia tamo 
hulode botie motiwengahe penu bo 
ngoidi. 

17 Wumbutio mola botie matanggulo mai 
lowatia obobangga laatia, bo diila Eeya 
talo poahu olaatia moloiya uito. Todelomo 
suali botie watia tiootutua mobisala mai 
debo odelo taa mohulodu. 

18 Memangi woluo dadaata taa umopo 
mangga susuu-aliyaalo tomimbihu 
dunia, oditolio watia ohilaa mopo 
mangga-mangga olo. 

19 Timongoli wolo hilaa sanangi mosabali 
totaa u hihuulode, sababu timongoli 
molaasa batanga limongoli mototaa daa! 

20 Timongoli hemo poluli wambaó wonu 
tau mopowato olimongoli, meaalo tahi 
pohamawa paeeda daata daatalo mao 
monto olimongoli, wau molaasa batanga 
lebe molaio woli mongoli wau buheli 
molambali olimongoli. 

21 Watia moolito momasisi deu amiaatia 
laba-labaalo molulupuhu u mohutu debo 
odelo uito. Bo wolo u buheli hepo mangga 
lotaa wewo, watia buheli olo! (Watia 
mobisala debo odelo taa mohulodu.) 

22 Taulo Ibrani timongolio? Watia olo 
taulo Ibrani. Taulo Isirailu timongolio? 
Watia olo taulo Isirailu. Wali mai lei 
Abraham timongolio? Watia olo odito! 

23 Tahi pomayawa li Almasi timongolio? 
Odungohe mao watia debo odelo tamaa 
iloolia lo aakali, bo watia memangi 
tamoomayawa talebe mopiohe woli 
mongolio ngoaamilalo! Watia helo 
kalaja lebe looohuu, tingga maito 
watia hetuwotolio ode tutupa, watia 
poo-poodaata hesilikisa wau laito bolo 
ngopee mate. 

24 Mapooolimo watia hesikisaa taulo 
Yahudi wolo biluboalio poootolo pulaa tio. 

25 Poootolu watia biluboa tau-tauwalo 
Roma: maito olo watia paiyolio lobotu. 
Poootolu watia heloo laasa kapali loahumo 
todeheto, wau peeenta watia lantungao- 
lantungao todeheto dulo pulaa pato jamu 
hiheolio. 

26 Po6-poodaata watia helo potolonga 
mola lononao umoo topotala, heaanjamuo 

lobaala taluhe daa daa, baala lo tamoo- 
lambatawa, baala lonto taulo Yahudi 
meaalo tadiila Yahudi, baala todelomo 
kota, baala to bulemengo kota, baala 
todeheto, wau baala lonto tau-tauwala 
tahemo podudulai lobatanga odelo wutato 
Nasara lebe-lebe pomao diila. 

27Watia helo kalaja loóohuú wau 
helo hipate tioopatea: maito diila 
motuluhu, diila molamelo, diila mongilu, 
poo-poodaata bolo iloloihia todelomo 
upola-polaango, mohuhulo sababu diila 
oboo wau diila obiluloa. 

28 Uwewolio leeto ngoaamilalo boito, 
timiidu dulahu watia duiduito olo to 
owowoluwoa lo ngoaamila jamaa. 

2IWonu woluo tamo lulupuhu watia 
olo molaasa molulupuhu. Wonu woluo 
tamodehu ode delomo dusa, hilaa lowatia 
olo modudua moaantulu. 

30 Naa, wonu watia musi mopomangga 
u hitua-tuawua, yi watia mopomangga 
susuu-aliyaalo u mopobilohe olulupuhu 
lowatia. 

31 Allahu Taaala, ti Paapa li Isa Eeya 
motota deu watia diila mohimbulo. 
llopujiaalo mola tanggu-Lio ohiheo- 
hiheolo mao. 

32 Tou watia mola to Damusiki, ti 
gubolonulu taokawasa mota teto to 
walungo lo pamalenta li Olongia Aretas, 
helo poahu suludadu lodaha huhebu 
lokota boito u moheúpa olaatia. 

33 Bo wolo kalanji tuwau watia yilaahio 
mola ode walungo loli tala tuwau lohuango 
to dingingo meeseli. Odieelo mola watia 
loolahi lonto uluú li gubolonulu boito. 

] 2 1 Memangi diaaluo pa@eedalio 

u motimangga. Bo watia ohilaa 
mopomangga susuu-aliyaalo upilopo 
bilohei lo Allahu Taaala olaatia todelomo 
wahi meaalo todelomo bibilohu. 

2 Otaawa lowatia taulo Nasara ngota tou 
mopulaa pato lotaunu yilalu mao bilinta-lo 
ode tambati pulito langgatio tosologa. 
(Diila otaawa lowatia wolo batangalio 
otu-otutuulo mao leibintaa mola meaalo 
uito bo tuwaulio lobibilohu -- Allahu 
Taaala wambao tamotota.) 

3 Peéentapo wulio mai lowatia: Otaawa 
lowatia deú tau boito bilinta-lo mola 
tilumuwoto ode Pirdaus. (Diila otaawa 
lowatia wolo otu-otutulo mao batangalio 
leibintaa mola meaalo uito bo tuwaulio 
lobibilohu -- Allahu Taaala wambao 
tamotota.) Mola teto tau boito lodungohe 

susuu-aliyaalo udiila mowali loiya 
lomanusia wau diila olo poluasialio 
manusia u moloiya mao. 

4(12:3) 

> Tomimbihu tau boitolo taohilaa 
pomangga lowatia, diila tomimbihu 
batanga laatia lohihilao. Tomimbihu 
batanga laatia, bo susuu-aliyaalo umopo 
bilohe olulupuhu lowatia boitolo, u 
otohilaa pomangga lowatia. 

6 Humayaalio watia motohilaa olo 
mopo mangga u hitua-tuawua, watia 
diila mohuto mowali tamoo-tabibowa 
u toongi: watia mamoloiya u otutu. Bo 
watia mongotongo batanga lowatia, alihu 
diaaluo tamo nganggapu olaatia lebe lou 
wolo umaa iloontongalio pilohutu lowatia 
meaalo mailo dunghelio yiloiya lowatia. 

7 Bo alihu watia diila botie sombongi 
sababu totoonulalo bibilohu upolu- 
polutuo boito, watia yilohia-Lio mai odelo 
tuwaulio longongoto tobatanga lowatia 
udebo odelo pakaakasi lo Ibilisi. Ngongoto 
boito yilohi-Lio mai momate olaatia alihu 
watia diila mowali sombongi. 

8 Poootolu watia helodua mola ode Eeya 
alihu ngongoto boito bintao-Lio monto 
Olaatia. 

9 Bo Eeya lotahuda mai, "Wau momonu 
olemu wau uito malo tuuude olemu: 
sababu kawasaa-U tumbao laba- 
labaalo lotolo wonu yio molulupuhu." 
Uito sababuulio watia lebe sanangi 
mopomangga totoonulalo olulupuhu 
lowatia, sababu wonu watia molulupuhu, 
yi tumbao toú boitolo watia molaasa ti 
Almasi moduolai olaatia wolo olotoo-Lio. 

10 Oditolio watia leengahe wolo 
totoonulalo olulupuhu lowatia. Watia 
olo leengahe wonu masababu ti Almasi 
watia pilitanalio, watia heloo laasa ileepita 
heila-yilapitalio wau watia heloo laasa 
usuukali. Sababu wonu watia molulupuhu, 
yi toú boitolo tumbao watia molotolo. 

11 Otutu watia malo tihutu debo odelo taa 
mohulodu -- bo timongolilo tahelohutu 
olaatia lowali odito. Otutuulio mao 
timongolilo tamusi momuji olaatia. 
Sababu eleponu watia diila oboliilio wolo- 
wolo, watia sama-samaata diila mowali 
olaahe lo "mongo rasulu" tapolu-polutuo 
boito! 

12 Ngoaamila moolinggolabu wau 
susuu-aliyaalo upolu- polutuo boito 
wau ngoaamila kalaja u duduulaa mapilo 
pobilohei wolo sabali toli mongoli u 

lopobukuti mao deu watia ngotaalio lo 
rasulu. 

13 Todelomo suali wolo timongoli diila 
boti pilootuoto, wonu pobandingio mola 
wolo jajaa-maaalo wewolio? Mowali loiyalo 
deu mailaba bo todelomo suali utie: deu 
watia diila helo poosuusa olimongoli u 
longonggosi olaatia. Bolo maaapu tou 
totala lowatia boito! 

14 Masaatia botie maa u otolulio watia 
dapadapato u mola mobiilohe woli 
mongoli. Wau watia diila mopoosuusa 
olimongoli, sababu u otohilaa laatia diila 
wolo u mililiki limongoli, bo batanga 
limongoli. Sababu diila taukekei tamusi 
mopeehu rijiki tomongo dulaalio, bo 
mongo dulaalio tamusi mopeehu rijiki 
tomongo walaio. 

15 Sababu uito, wolo hilaa sanangi watia 
iloheela lohilao mopobake totoonulalo u 
hitua-tuawua olimongoli, tumbao batanga 
lowatia lohihilao olo. Wonu watia odito 
motolianga olimongoli, wolo timongoli 
paatuti diila boti motolianga olaatia? 

16 Naa, timongoli akolo deú watia diila 
peeenta mao lopoosuusa olimongoli. Bo 
boli odito woluo talo loiya deú watia botie 
oaakali dadaata u moleeto; deú watia 

hemohama pa@eeda monto olimongoli 
sababu wimbulo u hidala-dalaala lowatia. 

17 Diila pongalo aakali! Wolo 
motimbulude totau-tauwalo taheilao 
lowatia ode limongoli boito watia 
helohama u pa@eeda toli mongoli? 

18 Watia malo poahu olei Titus lonaó 
mola lobiilohe woli mongoli, wau watia 
lopoahu wutato Nasara tawewo boito 
lonao pee-peeenta wolio. Wolo tei Titus 
malohama pa@eeda toli mongoli? Bo 
amiaatia duulota tahemo kalaja wolo 
makusudu u tutuuwauwa wau hemohutu 
wolo dudelo u tutuuwauwa! 

19 Mowaliilio timongoli hemo lantobe 
olamiaatia ngotilonggadu botie donggo 
hemo tolopani mopodulua batanga toli 
mongoli? Matilala daa timongoli! Otaawa 
lo Allahu Taaala deú ngoaamila uiloiya 
lamiaatia boito yito lodudua kahandaki 
li Almasi. Wau ngoaamila u pilohutu 
lamiaatia yito u momongu tutumulo rohu 
limongoli. 

20 Watia molawalo deu tou watia de mola 
mobiilohe woli mongoli, odungga lowatia 
diila debo odelo wolo u hehalapuo lowatia, 
wau timongoli olo mamoo dungga olaatia 
diila debo odelo u hehalapuo limongoli. 

Diila bolo de woluo tamolohulua, mohiihia, 
hilaa mopatu, polohuna daa batanga 
lohihilao, mopipii-tanawa, mopo totoodei 
hilao lotau alihu moingo, sombongi wau 
motolonggalo. 

21 Watia moohe diila bolo to@u watia 
de monao mai Allahu Taaala mamopo 
dupapa olaatia totalu limongoli wau watia 
mahumoyongo sababu dadaata towolota 
limongoli taodusa muloololio mai, diila 
helo bolio wau diila lohuheli hemohutu 
totoonulalo huhutu limongolio u huloto, 
kootolo wau diila paatuti. 

l Utie yito u otolulio watia monaó 
| 3 mai mobiilohe woli mongoli. 
Todelomo Kitabi tulatulade, "Timiidu 
palakala musi osakusi duulota meaalo 
toulota, bolo palakala boito saaha." 

? Tau-tauwala utou yilalu mao malohutu 
dusa wau ngoaamila taa wewolio, 
maleimulo piloeela lowatia tou watia 
mola lobiilohe woli mongoli u oluolio. 
Botia, tou watia donggo malaminga woli 
mongoli, watia muli mopoeelai olimongoli 
deu wonu watia muli monao mai, diaaluo 
penu boli ngotaa mao limongolio tamaa 
moolahi monto hukuumani. 

3 Yi timongoli mamoótapu mao 
ngoaamila bukuti u otohilaa limongoli deu 
ti Almasi otu-otutuulo mao helo tahuda 
lotimbuludei olaatia. Wonu ti Almasi 
mohutu ode limongoli, Tio diila mohutu 
moti lumboyoto, boliio mao Tio mopo 
biloheo kawasaa-Lio towolota limongoli. 

4Memangi tou Tio silalipulio, Tio 
molulupuhu, bo botia Tio tumutumulo 
sababu kawasa lo Allahu Taaala. Amiaatia 
olo molulupuhu todelomo tutumulo 
lamiaatia u motituwau woli Almasi, bo 
wonu motaalua woli mongoli, amiaatia 
olo mamolotolai pee-peeenta woli Almasi 
sababu kawasa lo Allahu Taaala. 

> Nte, tesia mao limongoli batanga 
limongoli lohihilao wonu timongoli 
tiootutua tumutumulo patopatoa to 
palacaya li Almasi! Tantu timongoli 
mongalati deu ti Isa Almasi woluo 
todelomo mongoli! -- wewo sualiilio 
wonu memangi timongoli diila tiootutua 
palacaya. 

6 Halapuo lowatia timongoli mongalati 
deú amiaatia diila bo odelo taa u diila moo 
tahangi to tesi. 

7 Amiaatia moduá mola ode Allahu Taáala 
bolo pataala Eeya ohilaa motulungi mai 

olimongoli alihu diila mohutu totala. 
Diila u mopo biloheo deú amiaatia botie 
memangi motota moponao lotuugasi, 
bo alihu timongoli mohutu mao wolo u 
otohilaa lo Allahu Taaala -- penu boli 
oontonga mao amiaatia diila ilotilapulo, 
diila mongola! 

8 Sababu amiaatia diila mowali mohutu 
penu boli wolo u bubuu-lemenga lou 
otutu; amiaatia musi modudua u otutu. 

9 Amiaatia sanangi wonu amiaatia 
molulupuhu, wau timongoli molotolo. 
Amiaatia modua mola olo alihu timongoli 
mowali wimu-wimumuto ngoaamilalo. 

10 Vitolo sababuulio watia loluladei 
tuladee botie tou watia dipooluo tohuungi 
mongoli. Lou odito, wonu watia de 
monao mai, sambelolo watia mohutu wolo 
mooohuú olimongoli wolo mopohuna 
okokawasa uilohi mai lo Eeya olaatia. 
Okokawasa boito yilohi-Lio mai u 
momongu olimongoli, bo diila u mopo 
aantulu. 

11 Pulitio mao, Mongo wutato, mamusi 
timongoli motiwengahe, wau potolo panilo 
mowali wimu-wimumuto ngoaamilalo. 
Tolimowalo ngoaamila naseehati lowatia. 
Mamusi timongoli ngohilao wau tumumula 

mopiohe wau dame. Allahu Taaala Taa 
Laba-labaalo ponu wau tamoo-podamea 
boito mapee-peeenta woli mongoli. 

12 Posasaa-lamuwalo ngota timongota 
wolo tataabia lohilao odelo wutata Nasara. 
Ngoaamila umati lo Allahu Taaala lolao 
salamu olimongoli. 

13 Feya Isa Almasi mobalakati mai 
olimongoli, Allahu Taaala momonu 
olimongoli, wau Rohullah pee-peeenta 
woli mongoli ngoaamilalo! Hulumati 
lamiaatia, Paulus 

14(13:13) 


Galatia 


! Mongo wutato jajaa-maaalo 
tomadala lo Galatia, watia, Paulus, 
wau ngoaamila wutato Nasara tawolaatia, 
mohalapu pohileaala dua Allahu Taaala ti 

Paapanto wau Eeya Isa Almasi mongohi 
mai balakati wau salaamati olimongoli. 
Watia lowali rasulu diila lotimbulude 
loli manusia meaalo sababu piluduo 
lomanusia, bo sababu ti Isa Almasi wau 
Allahu Taaala ti Paapanto tamaaluli 
lopotumulai o-Lio lonto opopate. 

2(1:1) 

3(1:D 

4Modungoheo u otohilaa lo Allahu Taaala 
ti Paapanto, ti Almasi lohudu mai batanga- 
Lio lowali bake ode duduu-saanto, alihu 
ito poaahuwolo monto jamani u moleeto 
botie. 

> llopujiaalo mola Allahu Taaala 
ohiheo-hiheolo mao! Amin. 

6Watia lolinggolabe pasali lo Mongo 
wutato! Timongoli tiliyango Allahu Taaala 
masababu odehu hilaa li Almasi, bo botia 
timongoli odito lolamemeto lobulemenga 

to Allahu Taaala wau lodudua "habari 
mopiohe" uwewo wolo Habari Mopiohe 
ulonto Allahu Taaala. 

7 Otutuulio mao diaaluo "habari mopiohe 
uwewo”. Bo woluo tau-tauwalo talo 
pohabari olimongoli "habari mopiohe" 
pasali li Almasi upilopo boboolio 
limongolio, tilinggula loo puyooto 
olimongoli. 

8Taa u mopohabari "habari mopiohe" 
uwewo wolo Habari Mopiohe u mapilo 
habari lamiaatia, huliilo mao tio 
hukuumanio mai lo Allahu Taaala -- 
eleponu tau boito amiaatia lohihilao 
meaalo malaikati monto sologa! 

3 Amiaatia malo loiya mai omoóomolu, 
masaatia watia muli moloiya mai 
peeentapo: Taa u mopohabari olimongoli 
"habari mopiohe" uwewo wolo Habari 
Mopiohe u matilolimo limongoli 
lonto olamiaatia, tau boito wajibulio 
hukuumanio lo Allahu Taaala! 

10Wolo tingga woleeto boito watia 
oontonga mao debo odelo mei pasisi 
tomanusia? Sama-samaata diila! Watia 
bo motiwunelo pasisio mai lo Allahu 
Taaala. Wolo watia donggo hemo tolopani 
mohama hilaa lomanusia alihu aahudu 

lotau? Wonu watia donggo hemohutu 
odito, watia diila wato li Almasi. 

11 Mongo wutato musi motota mao deú 
Habari Mopiohe upilopo habari lowatia 
boito asaliilio mai diila lonto manusia. 

12 watia diila lololimo habari boito lonto 
manusia, wau diaaluo penu boli ngotaa 
mao tahe longaajali olaatia. Ti Isa Almasi 
lohihilaolo talo tombangai tuangio lo 
Habari Mopiohe boito olaatia. 

13 Tantu timongoli maloó dungohe 
pasali tutumulo lowatia omooomolu odelo 
ngotaalio tahelo dudua agama lo Yahudi. 
Otaawa limongoli woloolo mola palangilio 
watia helo pohutu jamaa lo Allahu Taaala 
wau woloolo mola ohuúlio watia helo 
tolopani u mopo aantulu mao. 

14Todelomo suali moponaó agama lo 
Yahudi, watia mongilaboto wolo odaata 
taulo Yahudi tango-hilaide lowatia. Watia 
osumangati daa todelomo susuu-aliyaalo 
tomimbihu uudu linenemoya lamiaatia. 

15Bo sababu opopiohu hilaa lo Allahu 
Taaala, Tio lolulaotai olaatia toú watia 
diipo pilotutulio mai wau lotianga olaatia 
u lomaya o-Lio. 

16 Allahu Taaala lopoilaalo mai lo Wala-lo 
olaatia alihu Habari Mopiohe pasali lo 


GALATIA 1.17-23 4 


Wala-lo mowali pohabario lowatia totaa 
diila Yahudi. Tou boito watia diila lonao 
penu boli ode olita u lohile naseehati. 

17 Watia olo diila lonaó ode tau-tauwalo 
to Yerusalemu tamalei mulo wolaatia 
lowali rasulu. Bo watia malonao ode lipu 
lo Arabi, tulusi lonteeto luli lohualinga ode 
Damusiki. 

18Tolo taunu mola lapatio mao, watia 
lonao ode Yerusalemu mola lootaawa 
wolei Petrus. Watia lotibiluloa wolio bo 
mopulaa limohui mola hiheolio. 

19Watia diila lodunggaya wolo mongo 
rasulu wewo, ngopohia tei Yakobus, 
wutato Eeya. 

20wolo u tiluladei lowatia botie otutu. 
Otaawa lo Allahu Taaala deú watia diila 
lohimbulo. 

21 Lapatao uito watia ode mamaa-lawaalo 
to Siria wau Kilikia. 

22 Dilumutu tosaaati boito jajaa-maaalo 
Nasara to Yudea debo diipo huaa lotota 
Olaatia. 

23 Timongolio bo lodungohu tau 
hipoloiyawa, "Taa u muloololio mai helo 
ngalinaya olamiaatia, masaatia hemo 
pohabari opopalacaya u muloololio mai 
ohilaa pobinasalo." 

24 Yi timongolio malomuji Allahu Taaala 
sababu watia. 

l Mopulaa pato lotaunu mola lapatio 
2 mao, watia luli lohualinga mola ode 
Yerusalemu pee-peeenta wolei Barnabas, 
wau lodelo olei Titus olo. 

“Watia lonaó mola ode Yerusalemu 
sababu Allahu Taaala malo po@ilaalo mai 
olaatia deu watia musi monao mola. Wau 
todelomo dudunggaya tuwau u tolomodu 
wolo mongo tauwa mola teto, watia 
helopoo papatao Habari Mopiohe upilo 
habari lowatia ode tau-tauwalo tadiila 
Yahudi. Sababu watia diila mohuto deu 
tolopani lowatia u muloololio mai, meaalo 
u masaatia, diila ohuna wambaio. 

3Tei Titus, talo tamania wolaatia, 
deuito-yito ngotaalio lo Yunani, bo tio 
diila pilakusa lodudua wuudu lotuna, 

4 eleponu woluo tau-tauwalo tahipo 
huntulawa suali boito. Timongolio yito 
tau-tauwalo tahelo tiwantoa todelomo 
kaumunto wau lotihutu debo odelo 
wutato. Timongolio tilumuwota lou 
poo-poooyo u motulete ololopato uwoluo 
to olanto sababu ito lotituwau woli 
Isa Almasi. Timongolio ohilaa mopo 

walingao olanto ode delomo owowoluwoa 
u muloololio mai odelo wato, 

> bo amiaatia diila lotaaluku penu boli 
ngoidi mao toli mongolio, sababu amiaatia 
ohilaa modaha alihu Habari Mopiohe boito 
debo mantali ode limongoli. 

6 Bo boli odito, diaaluo susuu-aliyaalo 
bohu u pilohile laatia wolo mo@oohu@u 
lonto tau-tauwalo tahe anggapuolio 
hulu-hulumati -- to olaatia diaaluo 
hiheedio wonu timongolio hulu-hulumati 
meaalo diila, sababu Allahu Taáala diila 
momilohe baya. 

7Boliio mao, tau-tauwalo tahe 
anggapuola hulu-hulumati boito lo 
tolongaku deu Allahu Taaala malongohi 
mai tuugasi olaatia u lopohabari Habari 
Mopiohe boito totaa diila Yahudi, 
tutuuwauwa debo odelo Tio malongohi 
tuugasi olei Petrus u lopohabari Habari 
Mopiohe boito to taulo Yahudi. 

8Sababu Allahu Taaala talopo mambo 
olei Petrus lowali rasulu taulo Yahudi, 
lopomambo mai olaatia olo lowali rasulu 
totaa diila Yahudi. 

ITei Yakobus, tei Petrus wolei Yahya, 
taoontonga mao mowali mongo tauwa 
lojamaa, helo masisi deu Allahu Taaala 

malongohi mai olaatia tolomodu tuugasi 
botie. Yi timongolio malodaatia wolei 
Barnabas wau watia odelo tuoto lopolo 
sahabati. Tulusi timongolio wau amiaatia 
loakoloa mao deu amiaatia mamokalaja 
towolota lo babaa-ngusawalo tadiila 
Yahudi, wau timongolio towolota taulo 
Yahudi. 

10 Tuwa-tuwaulo hihiile limongolio yito 
alihu amiaatia mopoo tuotao taa mosikini. 
Wau watia tumbao sanangi helohutu suali 
boito. 

11 Tou tei Petrus lonaó mai ode Antiokhia, 
watia lotehengi olio wolo mopatato wau 
moilaalo tutu, sababu huhutuulio tilala. 

12 Bohu-bohulio tio lotihuloa lolamela 
pee-peeenta wolo mongo wutato tadiila 
Yahudi. Bo tou mongo utolia lei Yakobus 
leidungga mai, tio lopo walaheo batangalio 
lonto mongo wutato tadiila Yahudi wau 
diilalo lohuto lolamela woli mongolio, 
sababu moohe totau-tauwalo taohilaa 
alihu ngoaamila tau tunaalo. 

13 Mongo wutato lo Yahudi wewo olo 
helo dudua osikapu munapiki debo odelo 
tei Petrus, tilinggula tei Barnabas olo 
iloaangalio u opiili debo odelo timongolio. 

14 Odito iloontonga mao lowatia deu 
timongolio diila opiili tutuuude wolo 
obobanali lo Habari Mopiohe boito, watia 
malo loiya odelei Petrus totalu lotaa 
ngoaamila tawoluo teto, "Wonu Wutato 
odelo taulo Yahudi maa tilumumulo debo 
odelo taa diila Yahudi, yilongola Wutato 
botia ohilaa momakusa tau-tauwalo wewo 
tumumulo debo odelo taulo Yahudi?" 

15 Memangi modudua ilowali mai 
lamiaatia, amiaatia yito taulo Yahudi wau 
diila "taa diila Yahudi u odusa”. 

16 Fleponu odito otaawa lamiaatia deu 
tau muli mopiiohe wolo Allahu Taaala bo 
sababu palacaya li Isa Almasi, wau diila 
kalana moponao butoo lo agama. Amiaatia 
lohihilao olo palacaya li Isa Almasi, alihu 
amiaatia mopiiohe wolo Allahu Taaala 
motimbulude to iimani lamiaatia boito, 
diila kalana amiaatia moponao butoo lo 
agama. Sababu wolo moponao butoo lo 
agama, diaaluo penu boli ngota mao muli 
mopiiohe wolo Allahu Taaala. 

17 Amiaatia hemo tolopani muli mopiiohe 
wolo Allahu Taaala moli tutumulo 
motituwau woli Almasi. Bo wonu lapatio 
mao mohutu u odito, mamopatato 
amiaatia donggo, "tau-tauwalo odusa”, 

olo debo odelo tau-tauwalo diila Yahudi, 
wolo utie boliilio deú ti Almasilo taloo 
sababu olamiaatia odusa? Tantulo mao 
diila! 

18Wonu watia muli molumula 
mopotihulao pola butoo lo agama umaa 
ilaantulu lowatia, yi watia mopobiloheo 
deú watia malowali tamoo-lambangawa 
tobutoo. 

19 Bo watia mailate tobutoó lo agama 
-- pilopatelio lobutoo boito lohihilao -- 
alihu watia mowali tumumulo ode Allahu 
Taaala. Watia maa silalipulio pee-peeenta 
woli Almasi. 

20 Botia diilalo watia tatumu-tumulo, 
boti Almasi tatumu-tumulo todelomo 
batanga lowatia lohihilao. Tutumulo botie 
u tomimbihu tutumulo laatia botia yito 
tutumula lo iimani ode Walao Allahu 
Taaala talomonu mai olaatia wau tamalo 
pobake batanga-Lio ode laatia. 

21 Watia diila lopoleme odehu hilaa 
lo Allahu Taaala. Wonu wumbuta lotau 
wolo Allahu Taaala mowali muli mopiohe 
sababu moponao butoo lo agama, uito 
boliilio opopate li Almasi diila ohunalio! 

1 Mongo wutato tau-tauwalo Galatia! 
Timongoli otutu mohulodu! Diila 

otaawa wonu timongoli mailo tuhata 
heingo lotatoonu? Opopate li Almasi 
tosalipu matilo-mbangai laatia lopata- 
patatolo mao olimongoli! 

2 Nte pootaa mai olaatia suali tuwau 
botie: Wolo timongoli malo lolimo 
Rohullah sababu loponao butoo lo agama, 
meaalo sababu timongoli lodungohe 
Habari Mopiohe lonto Allahu Taaala wau 
palacaya li Almasi? 

3 Yilongola odito hulodi mongoli? 
Timongoli malo lumulao tutumulo 
bohu wolo Rohullah, diila pongalo 
aakali timongoli botia ohilaa mongaato 
owowoluwoa u wimu-wimumuto 
ngoaamilalo wolo lotolumu lohihilao? 

4Wolo diila ohuna wambaio ngoaamila 
umaa ilolaasawa limongoli boito? Diila 
pongalo aakali diila ohuna! 

> Allahu Taaala longohi mai Rohu-Lio 
olimongoli wau lopowoluo totoonulalo 
moolinggolabe towolota limongoli. Wolo 
Allahu Taaala lohutu mai uito sababu 
timongoli loponao butoo lo agama meaalo 
sababu timongoli lodungohe Habari 
Mopiohe boito wau palacaya li Almasi? 

6 Uito tutuuwauwa debo odelo u 
tulatulade todelomo Kitabi tomimbihu 

olei Abraham -- odie, "Tei Abraham 
palacaya to Allahu Taaala, wau sababu 
opo-palacayalio boito tio tilolimo lo Allahu 
Taaala odelo taa mopo sanangi hilaa lo 
Allahu Taaala." 

7 Oditolio mamusi timongoli mongalati 
deu taa u otu-otutuulo mao wali lei 
Abraham yito taa u palacaya, to Allahu 
Taaala. 

8 Kitabi maleimulo loóonto deu Allahu 
Taaala mopoluasi tau-tauwalo diila 
Yahudi muli mopiiohe wolo Allahu Taaala, 
wonu timongolio palacaya o-Lio. Habari 
Mopiohe boito pilootaa-Lio leimulo 
odelei Abraham todelomo danti botie, 
"Motimbuludei olemu, Allahu Taaala 
mamo balakati mai ngoaamila umati 
lomanusia todunia." 

2Tei Abraham palacaya, yi tio bilarakati- 
Lio. Odito olo ngoaamila taa palacaya 
mabalakatia-Lio pee-peeenta wolei 
Abraham. 

10 Tau-tauwalo tahemo tiwunela 
tobutoo lo agama, ngoaamilalo hitumula 
towalungo laanati. Sababu todelomo 
Kitabi tulatulade, "Taa diila tiootutua 
moponao ngoaamila u hitulade todelomo 

Buku Butoo lo Agama, laanatia lo Allahu 
Taaala!" 

11 Diaaluo penu boli ngotaa mao 
tamopiiohe wolo Allahu Taaala makalana 
moponao butoo lo Agama. Suali boito 
mapilo patatio mai todelomo Kitabi, "Bo 
taa palacaya to Allahu Taaala tilinggula 
wumbutalio wolo Allahu Taaala muli 
mowali mopiohe, matumumulo!" 

12 Bo butoó lo agama diila patopatoa to 
iimani. Todelomo Kitabi tulatulade deu 
tamoponao butoo lo agama, matumumulo 
sababu butoo boito. 

13 Boti Almasi lopo lopato mai olanto 
lonto laanati butoo lo agama. Tio 
lohutu uito lou lopoluli mai batanga-Lio 
laalaanati sababu ito. Sababu todelomo 
Kitabi tulatulade, "Malaa-laanatilo tailate 
ntilayango towolihi lo ayu." 

14Ti Almasi lohutu odito alihu balakati 
u pilodanti mai lo Allahu Taaala odelei 
Abraham wohi olo ode taa diila Yahudi. 
Loú odito ito olo tapalacaya to Allahu 
Taaala mowali mololimo Rohu upilo danti 
mai lo Allahu Taaala boito. 

15 Mongo wutato! Lebe mopiohu watia 
momake obaaya monto he olaasawa 
ngohui-ngohui. Wonu taa mohutu tala 

tuwau danti wau danti boito masilaaha, 
yi diaaluo penu boli ngotaa mao tadiila 
mopomata daantia boito, meaalo 
moduhenga penu boli tuwau mao. 

16 Dadaa-ntiyaalo Allahu Taaala pilohutu 
lo Allahu Taaala odelei Abraham wau ode 
wali mai lei Abraham. Todelomo Kitabi 
diila tulatulade "wau ode tau-tauwala wali 
mai lei Abraham", u boliilio mao dadaata 
tau. U tulatulade teto yito "wau ode tau 
walimu mola", u bolilio mao bo ngota 
wambao, deuito-yito ti Almasi. 

17U ohilaa tooowali mai lowatia teea yito 
utie: danti lo Allahu Taaala mapilohutu 
wau silaaha mai leimulo. Butoo lo agama 
uilohi mai wopato hetuto tolo pulu lotaunu 
lapatio mao diila moolomelo saahalio wau 
moluluto danti lo Allahu Taaala boito. 

18 Sababu wonu wowohi lo Allahu Taaala 
bo wunewunela tobutoo lo agama, yi uito 
diilalo wowohi upilo danti mai. Tumbao 
sababu Allahu Taaala malodanti mai tolei 
Abraham, yi Allahu Taaala longohi mai 
uito to olio. 

12Wonu odito, pongola butoo lo 
agama yilohi mai? Totametio yito deú 
butoo boito pilo duhengo u mopoilaalo 
totala lomanusia. Butoo lo agama boito 

pohupohutu bo dilumutu podunggalio 
mai lo ngotaalio wali mola lei Abraham, 
tailunte todelomo danti lo Allahu Taaala 
tolei Abraham. Butoo lo agama boito 
pilopo tunggulai lo mamaa-laikatiyalo 
lotimbulude tomanusia ngota. 

20 Naa, musi woluo mohu-mohuwalia, 
bolo palalu ngotaalio potimbuludelo. 

Bo Allahu Taaala diila momaralu 
potimbuludelo, sababu Tio lohihilao 
tamohutu mao. 

2! Wolo uito boliilio deú butoó lo agama 
bubuu-lemenga wolo danti lo Allahu 
Taaala? Tantulo mao diila! Sababu wonu 
butoo lo agama yilohi u mongohi tutumulo 
to manusia, yi manusia mowali mopiiohe 
wolo Allahu Taaala motimbulude tobutoo 
lo agama. 

22 Bo todelomo Kitabi tulatulade deu 
ngoaamila umati lomanusia to walungo 
kawasa lodusa. Sababu uito, wowohi u 
dilanti patopatoa topalacaya li Isa Almasi 
yilohi toli mongolio tapalacaya. 

23 Toú diipo meidungga wakutuulio u 
palacaya li Almasi, ito dilaha modetoo 
lobutoo agama, ito debo odelo ilulungio 
dilumutu iimani boito poilaalolo. 

24 Loú odito, butoo lo agama mowali 
odelo pongimato olanto dilumutu ti 
Almasi meidungga u mohutu olanto muli 
mopiiohe wolo Allahu Taaala sababu ito 
palacaya li Almasi. 

25 Masaatia, sababu mawakutuulio 
manusia moo palacaya li Almasi, yi ito 
diilalo ilimatoa butoo lo agama. 

26 Sababu timongoli palacaya li Isa 
Almasi, yi timongoli lotituwau wo-Lio; wau 
masababu uito timongoli mowali mongo 
walao Allahu Taaala. 

27 Timongoli ngoaamilalo mapilo lihulio 
to tangguli Almasi, oditolio timongoli malo 
lolimo tobatanga limongoli pipii-iliyaalo li 
Almasi lohihilao. 

28 Todelomo suali botie diilalo pilopo 
woluo polohiheede towolota taulo Yahudi 
wau taa diila Yahudi, towolota lowato wau 
taa lolopato, towolota talolai wau taabua. 
Wutato ngoaamilalo tuwau sababu ti Isa 
Almasi. 

22Wonu timongoli miliki li Almasi, yi 
timongoli yito wali lei Abraham. Wau 
timongoli mamololimo wolo upilo danti 
mai lo Allahu Taaala. 

4 | Bo palalu pintalo mai lowatia: 
notilonggadu ngotaalio lo ahali warisi 

donggo to walungo lo umulu, woluo 
taa u mongimato olio wau mongulusi 
totoonulalo polohuna daa olio dilumutu 
tio mo0oma umulu utilantu liyamolio. 
Tio pohutulio tutuuwauwa debo odelo 
wato ngota, eleponu tutuulio tutu tio taa 
ohuuwo lou ngoaamilalo halata boito. 

2(4:1) 

3 Odito olo wolanto: ngotilonggadu 
ito diipo leidaa, ito pohutulio wato lo 
roroo-huwaalo motolo kawasa todunia 
botie. 

4Bo tosaaatilio utuhata, Allahu Taaala 
molao mai Wala-lo ode dunia. Wala-lo 
boito potutulio mai lotaabua ngota wau 
tumumula to walungo okokawasa butoo lo 
agama. 

> Loú odito Tio mopo lopato tau-tauwalo 
tahitumula to walungo lo okokawasa 
butoo lo agama: alihu ito olo mowali 
mongo walao Allahu Taaala. 

6 Sababu timongoli yito mongo walaó 
Allahu Taaala, Allahu Taaala lopoahu 
mai Rohu lo Wala-lo tilumuwoto ode 
delomo hilaa lo Wutato wau hilaa lowatia, 
deuito-yito Rohu u mongibode, "Paapa, 
oo Paapau." 

7 Oditolio, timongoli diilalo wato, bo 
walao. Wau sababu timongoli walao Allahu 
Taaala, yi Allahu Taaala mamongohi mai 
olimongoli totoonulalo u hitua-tuawua 
upilo dapato-Lio ode mongo wala-lo. 

8 Muloololio mai timongoli diila motota lo 
Allahu Taaala, uito sababuulio timongoli 
lowali wato lo kakaa-wasaalo u ilanggapu 
odelo ila bo otutuulio mao diila Allahu 
Taaala sama-samaata. 

9 Bo botia timongoli motota lo Allahu 
Taaala, meaalo lebe tuhata mao, Allahu 
Taaala motota olimongoli. Naa, yilongola 
timongoli mohuto muli mohualinga 
ode roroo-huwaala lodunia botie, u 
molulupuhu wau mosikini? Yilongola 
timongoli mohuto muli pohutulio wato lo 
roroo-huwaalo boito? 

10 Timongoli hemo polame duduu- 
laheyaalo tantutantu huhuu-lalowaalo u 
tantutantu, tataa-wunuwaalo u tantutantu. 

11 Watia molawalo, diila bolo tolopani 
wolo kalaja tioopatea lowatia olimongoli 
diila ohunalio wambao. 

1? Mongo wutato! watia mohalapu lou 
tiootutua alihu timongoli mowali debo 
odelo watia. Sababu watia olo malowali 
debo odelo timongoli. Timongoli diila 

helohutu penu boli tuwau mao utilala 
olaatia. 

13 Tantu donggo oeela mola limongoli 
wolo uloo sababu tou bohulio mai watia 
helo pohabari Habari Mopiohe boito 
olimongoli. Sababuulio yito kalana watia 
ilodungga longongoto. 

14Tou boito timongoli diila molaasa 
molonuo olaatia, eleponu owowoluwoa 
batanga lowatia debo odelo yimontala 
uleidaa olimongoli. Timongoli tumbao 
lololimo olaatia debo odelo malaikati lo 
Allahu Taaala meaalo debo odelo lololimo 
li Isa Almasi lohihilao. 

15 Timongoli sanangi tutu tou boito. 

Bo botia, toutoonu osanangi tutu boito? 
Otaawa lowatia deú toú boito timongoli 
iloheela lohilao moluohe mato limongoli 
lohihilao u wohi limongoli olaatia, wonu 
uito mowali pohutuwolo. 

16 Wolo timongoli botia malo nganggapu 
olaatia debo odelo musu, sababu watia 
helo poilaalo mai u otutu olimongoli? 

17 Tau-tauwala wewo boito wolo lealeaatu 
lo sumangati hemo lolohe olimongoli, 
bo mamaa-kusuduwalo limongolio boito 
diila mopiohe. Timongolio bo motohilaa 
mopowalahu wumbuta limongoli 

wolamiaatia, alihu timongoli modudua 
olimongolio wolo sumangati ulealeaatu. 

18 Memangi mopiohe u osumangati 
todelomo susuu-aliyaalo umopiohe, asali 
laito odito wau diila bo wonu watia woluo 
pee-peeenta woli mongoli. 

19 Mongo walauuu taa otolianguu! Watia 
masaatia botie luli lodutolo sababu 
timongoli. Watia helo dutolo debo odelo 
tiilo ngota lodutolo tou mamo potutu 
mai. Watia mamo dutolo tulusi wonu piili 
li Almasi diipo meilodungo tobatanga 
limongoli! 

20Watia moololo daa woluo tohungi 
mongoli masaatia, alihu watia mowali 
mobisala toli mongoli wolo suala uwewo, 
sababu madiilalo otaawa lowatia wolo 
umuli pohutuo lowatia, woli mongoli! 

21 Mongo wutato tamo tohilaa tumumulo 
to walungo okokawasa bubuu-toowaalo 
agama, ntali dungohi mai watia! Mapootaa 
mai lowatia olimongoli wolo ututuulio- 
tutu u tulatulade todelomo Kitabi Butoee 
Musa. 

22 Teto tulatulade deu tei Abraham 
owalao duulota: Tiilo lowalao tangota 
yito ngotaalio lowato, wau tiilo lowalao 
wewolio boito yito tangota bebasi. 

23 Walao lo taabua talowali wato 
pilotutu biasa sababu lodudua u otohilaa 
lomanusia. Bo walao lo taabua lolopato, 
pilotutu sababu pilodanti mai lo Allahu 
Taaala. 

24 Utie mowali pomake odelo bayalo. 
Mongobua duulota boito yito debo odelo 
dulo daantia: u tuwaulio asaliilio lonto 
Huidee Sinai ui-uitolo ti Hagar: mongo 
walaio pilotutu mai odelo wato. 

25 Oditolio ti Hagar boitolo Huidee Sinai, 
tolipu lo Arabi. Tio mopo bayahei kota lo 
Yerusalemu wolo ngoaamila tuango lipu u 
masaatia botie malowali wato. 

26 Bo Yerusalemu u tosologa boito yito 
Yerusalemu ubebasi, wau tiolo tiilanto. 

27 Sababu todelomo Kitabi tulatulade, 
"Potiwengahulo yio wuu taabua hunusa, 
tadiila peeenta mao lopotutu mai! 
Potiwengahulo wau potingala-ngalaoolo 
mola wolo meengahu wuu yio tadiila 
peeenta mao loolaasa ngongotio lou 
motutu! Sababu taabua tatilolaa mao 
lodilelio mamootapu walao lebe dadaata 
wolo taabua tatumu-tumuulo wolo 
dilelio.” 

28 Mongo wutato! Timongoli lohihilao 
yito mongo walao Allahu Taaala tapilotutu 

sababu danti lo Allahu Taaala; timongoli 
tutuuwauwa debo odelo tei Isihaka. 

29 Tou boito walao tapilotutu lodudua 
u otohilaa lomanusia, longalinaya walao 
tapilotutu mai sababu lodudua u otohilaa 
lo Rohullah. Odito olo botia. 

30 Bo wolo u tulatulade todelomo Kitabi? 
Teto tulatulade odie: "Popolahia mao wato 
taabua boito pee-peeenta wolo walaio, 
sababu walao lowato taabua boito diila 
tamowali ahali warisi pee-peeenta wolo 
walao lotaabua bebasi boito." 

31 Oditolio, mongo wutato, ito botie diila 
mongo walao lowato taabua ngota boito, 
ito yito mongo walao lotaabua bebasi. 

l Ito botia lolopato, sababu ti Almasi 
5 malo polopato mai olanto! Sababu uito 
polo bintengiyalo ololopato limongoli, 
diila mao potohilaa muli pohutuolio wato. 

2 Eelai mao, wonu timongoli meituuna, 
uito boliilio ti Almasi diila ohunalio 
olimongoli. Talo loiya mai utie yito watia 
lohihilao, Paulus. 

3 Peeentapo watia mopoeelai Totaa 
u meituuna, deu tio wajibu moponao 
ngoaamila butoo lo agama! 

4Wonu timongoli motolopani mopiiohe 
wolo Allahu Taaala motimbulude tobutoo 

lo agama, uito boliilio wumbuta limongoli 
woli Almasi malobunto. Lou odito 
timongoli tumutumulo to bulemengo 
odehu hilaa lo Allahu Taaala. 

> Bo olamiaatia, amiaatia motiwunela 
deu wolo polo tulungi lo Rohullah wau 
patopatoa topalacaya lamiaatia li Almasi, 
Allahu Taaala lopoluasi mai olamiaatia 
lopiiohe wo-Lio. 

6Sababu wonu ito malo tituwau woli 
Isa Almasi, suali modudua meaalo diila 
modudua wuudu lotuuna diilalo mowali 
suali. U polohuna daa bo palacaya wambao 
li Almasi, wau uito oontonga todelomo 
toliangonto ode taawewo. 

7 Muloololio mai timongoli helo hipate 
lou mopiohe! Botia yilongola timongoli 
diilalo modungohe tou otohilaa lo Allahu 
Taaala? Tatoonu tamalomiyo olimongoli? 

8Tantu talohutu uito diila Allahu Taaala 
tamalo tianga olimongoli! 

9 "Ragi ungoidi mamoó matango 
ngoaamila labu popo@oolo," loiya lotau. 

10 Eleponu odito watia donggo palacaya 
deú timongoli diila tamodudua huhama 
wewo, sababu ito malo tituwau woli 
Almasi. Wau watia yakini deu penu boli 
tatoonu tamopo ambulati pikiilangi 

limongoli, mahukuu-manio lo Allahu 
Taaala. 

'TTomimbihu olaatia, Mongo wutato, 
yilongola watia tulusi wambaio milusulio 
wonu watia donggo hemo pohabari deu 
wuudu lotuuna boito palalu? Wonu watia 
memangi helo pohabari odito, yi upilo 
pohabari laatia tomimbihu salipu li Almasi 
diila mopotoodei suali. 

12 Lebe mopioheó tau-tauwalo tamopo 
ambulati pikiilangi limongoli boito huaa 
lumualo wambaio peeentalo monto jamaa! 

13 Wutato matilia-Ngio u lowali talo 
lopato. Bo diila mao pomakea ololopato 
limongoli boito u mololaalaaita mohutu 
wolo wambaio u otohilaa pohutuo 
limongoli. Boliio mao, timongoli musi 
mototoolianga wau momamaayawa. 

14 Ngoaamila butoo lo agama malei 
tuwoto todelomo palenta u tuwau botie, 
"Mamusi yio motoliango timongotamu 
manusia debo odelo yio motoliango 
batangamu lohihilao." 

15 Bo wonu timongoli tinggai aaawuta, 
poodahai, de timongoli pee-peeenta 
moaantulu. 

16 Makusudu lowatia odie: Huliilo mao 
Rohu modelo olimongoli wau diila mao 

potitumulo modudua u otohilaa piili 
lomanusia. 

17 Sababu u otohilaa lomanusia bubuu- 
lemenga lou otohilaa lo Rohullah, wau u 
otohilaa lo Rohullah bubuu-lemenga lou 
otohilaa lomanusia. Duduuluwolo tinggai 
bubuu-lemenga, tilinggula timongoli diila 
moohutu wolo u otohilaa limongoli. 

18 Bo wonu Rohullah modelo olimongoli, 
yi timongoli diila kiluwasa lobutoo agama. 

19U otohilaa watade lomanusia oontonga 
todelomo huhuu-lotowaalo, kootolo, wau 
diila paatuti; 

20 todelomo polubowa balaahala wau 
ilimi mongisimu; todelomo mumuusua, 
molohulua, mohiihia, ngointa moingo, 
wau polohuna daa batanga lohihilao: 
owowoluwoa hipo@o-po@oowa wau hemo 
tiwa-tiwambao, 

21 wau hilaa mongiri, hemo tihu-tihuwoo, 
hemo poti-potihunggua wau wewolio 
mao. Ode ngoaamilalo boito poeela 
mai lowatia botia debo odelo u piloeela 
laatia olimongoli omooomolu olo, deú 
tau-tauwalo tamohutu susuu-aliyaalo 
debo odelo uito diila tamowali pongawaa 
umati lo Allahu Taaala. 

22 Boliio mao, wonu tau-tauwalo dilelo 
lo Rohullah, tilapulio yito: Timongolio 
mototoo-lianga, timongolio meengahe, 
timongolio oduoota lohilao, timongolio 
sabali wau obudi, timongolio mopiohe ode 
taa wewo, timongolio tatapu wau molotolo 
hilao, 

23timongolio dupadupapa lohilao, wau 
laito mambo motolo kawasa batanga. 
Diaaluo butoo lo agama u modini 
susuu-aliyaalo debo odelo uito. 

24 Tau-tauwalo tamalowali miliki li Isa 
Almasi, tau-tauwala boito malo popate 
piili lo manusialio wolo totoonulalo 
napusu wau u otohilaalio. 

25 Rohullah malongohi mai olanto 
tutumulo u bohu; masababu uito Tiolo olo 
tamusi motolo kawasa mai tutumulonto. 

26 Ito diila mowali batingga, wau mopo 
papaalata tohilao, wau ohilao mohiihia 
ngota timongota. 

1 Mongo wutato! Wonu hingota- 
6 ngotaawa odungga hemohutu dusa, 
mamusi timongoli tatumu-tumulo 
hidudua to Rohullah, modelo tau boito 
mohualingao ode dalalo u otutu. Bo 
timongoli mohutu uito wolo hilaa 

molumboyoto, wau dahai mao diila bolo 
timongoli lohihilao olo oheingalio. 

2 Mamusi mobabaantua momanta 
banta lotau, alihu loú odito timongoli 
modungohe palenta li Almasi. 

3Wonu hingota-ngotaawa molantobe 
batangalio polohuna daa lebe-lebe pomao 
diila, yi tau boito mohimbulo batangalio 
lohihilao. 

4Timiidu tau musi momalakisad lohihilao 
wolo watadelio boito mopiohe meaalo 
diila. Wonu mopiohe, tio mowali molaasa 
meengahe tosuali boito. Bo diila mowali tio 
mopo bandingi mao lou wolo u pilohutu 
lotaa wewo. 

> Sababu ngota-ngota musi momanta 
titihulalio lohihilao. 

6Taa u mololimo pongaajali li Almasi, 
wajibulio molayade wolo gurulio 
ngoaamila u mopiohe uwoluo to olio. 

7 Diila bolo o aakalialio. Allahu Taaala 
diila mowali poitohu! Wolo u pomulo, 
ui-uitolo u tipuwolo. 

$Wonu tau mopomulo modudua 
piili lo manusialio, tio mamongotolo 
opopate monto piiliilio boito. Bo wonu tio 
mopomulo modudua tilauwa lo Rohullah, 

tio mamongotolo tutumulo tutu wau 
ohiheo-hiheolo mao monto Rohullah. 

3 Sababu uito, ito diila mao potolu 
mohutu susuu-aliyaalo u mopiohe: 
sababu wonu ito diila mohuheli mohutu 
susuu-aliyaalo boito peeenta mai ito 
mamo ngotolo tilapulio. 

10 Oditolio, ngotilonggadu ito ohiyangio, 
mamusi ito mohutu u mopiohe ode 
ngoaamila tau, laba-labaalo mopiohu ode 
mongo wutatonto tangoiimani. 

11 Poótuota mao tidotutua suali botie u 
tiluladei lowatia lohihilao wolo hurupu u 
duduulaa. 

12 Tau-tauwalo taóhilaa mopolebe 
lobatanga wolo susuu-aliyaalo ulahiri, 
timongoliolo tahipo tolopania momakusa 
olimongoli modudua wuudu lotuuna. 

Bo timongolio mohutu uito bo alihu 
timongolio diila alinaya taulo Yahudi 
masababu salipu li Almasi. 

13 Tau-tauwalo tahemo duduó wuudu 
lotuuna olo diila helo ponao wuudu lo 
agama. Bo otohilaa limongolio timongoli 
tuunaalo, alihu timongolio mowali 
mopomangga deu timongoli helo dudua 
wuudu boito. 

14Watia sama-samaata diila mohuto 
mopomangga penu boli wolo wambaio, 
ngopohia Eeyanto Isa Almasi tamailate 
tosalipu. Sababu tumbao karana Tio 
mailate tosalipu, yi dunia diilalo oboliilio 
wolo-wolo olaatia. Wau duolo dunia botie, 
watia olo debo odelo tamailate. 

15 Tiluuna meaalo diila tiluuna, uito diila 
polohuna daa. U polohuna daa yito mowali 
manusia bohu. 

16 Duolo tau-tauwalo tahitumula wolo 
huhaama boito, wau odito olo duolo 
ngoaamila umati lo Allahu Taaala, watia 
motiwunela ode Allahu Taaala tamaa 
mongohi mai salaamati wau odehu 
hilaa-Lio. 

17Wumbutio mola, penu boli ngotaa 
mao diilalo poosuusawa watia, sababu 
tobatanga lowatia woluo bubuu-kutiyaalo 
deú watia muri li Isa. 

18 Pohileaala dua Eeyanto Isa Almasi laito 
mobalakati mai Mongo wutato. Amin. 
Hulumati lamiaatia, Paulus 


Efesus 


] l Umati lo Allahu Taaala to Epesus, 
taa tatapu wau molotolo hilao toli Isa 
Almasi! 

“Watia, Paulus, rasulu li Isa Almasi to 
kahandaki lo Allahu Taaala, motiwunela 
hinta Allahu Taaala ti Paapanto wau Eeya 
Isa Almasi mongohi mai balakati wau 
salaamati olimongoli. 

3 llopujialo mola Allahu Taaala, ti Paapa 
Feyanto Isa Almasi! Tio labalakati mai 
olanto wolo totoonulalo balakati rohu 
todelomo sologa, sababu ito lotituwau 
woli Almasi. 

4Tou diipo dunia botie pilowali-Lio 
mai, Allahu Taaala malo lulaota olanto 
lotimbulude li Almasi wolo makusudu 
alihu ito mowali tolomodu miliki-Lio 
tadiila oaibu totalu-Lio. Sababu ponu lo 
Allahu Taaala, 

>yi Tio malolantu leimulo deú 
lotimbulude li Isa Almasi, Tio mamomuduo 
olanto mowali mongo wala-lo lohihilao. 
Wau memangi ui-uitolo u otohilaa 
pohutuo-Lio. 

6 llopujialo mola Allahu Taaala tamolaio, 
sababu lotimbulude to Wala-lo tapilonu- 
Lio Tio lomonu tutu olanto. 

7 Sababu, lo opopate li Almasi, ito 
yilopatio lo Allahu Taaala, bolilio mao 
Tio malo ngambungu olanto lonto 
duduu-saanto. 

8 Tio lohutu mai uito sababu laba-labaalo 
ponu-Lio olanto, wau ponu boito 
bilangguwa-Tio mai olanto wolo otinepo 
lealeaatulo mao wau huhaama mopio. 

9 | odudua otohilaa-Lio lohihilao, Allahu 
Taaala lopootaa mai olanto hitua-tuawua 
u milakusudu hetuuo lolanjana-Lio: Tio 
malolantu deu lanjana-Lio boito mapoo 
lapato-Lio motimbulude li Almasi. 

10 anjana boito yito alihu totoonulalo u 
hitua-tuawua, mopio u tosologa meaalo u 
todunia, mowali tuwau woli Almasi odelo 
tauwa. Wau suali boito mapoo lapato 
lo Allahu Taaala wonu malei dungga 
wakutuulio. 

11 Allahu Taaala helo kalaja mai 
totoonulalo u hitua-tuawua lodudua 
otohilaa-Lio, wau putuusani-Lio lohihilao. 
Tumulalo mai bohulio Tio malo lulaota 
olanto sababu Tio motohilaa alihu ito 

mowali umati-Lio sababu motituwau woli 
Almasi. 

12 Huliilo mao ito, tabohu-bohulio 
motiwunela toli Almasi, momuji mola 
Allahu Taaala sababu ololai-lo! 

13 Timongoli olo malowali umati lo Allahu 
Taaala tou timongoli lodungoheo tahuli lo 
Allahu Taaala, deuito-yito Habari Mopiohe 
umooaahu olimongoli. Timongoli palacaya 
li Isa Almasi, sababu uito Allahu Taaala 
longohi mai tuoto miliki-Lio toli mongoli, 
deuito-yito Rohu-Lio upilo danti-Lio mai. 

14Rohu boi-boitolo u pongaku deu ito 
mamololimo wolo u mapilo danti mai 
lo Allahu Taaala to umati-Lio. Utie moo 
yakini olanto deu Allahu Taaala mamopo 
lopato umati-Lio. llopujialo mola Allahu 
Taaala sababu ololai-lo! 

15 Sababu uito, anggadu watia 
loodungohe deu timongoli palacaya 
li Isa Eeya, wau timongoli motoliango 
ngoaamila umati lo Allahu Taaala, 

16 watia diila obunto-buntolio helo 
sukuru mola ode Allahu Taaala tomimbihu 
olimongoli. Laito watia hemo langgulo 
tangguli mongoli tou watia modua. 

17 Watia lomolohone mola alihu Allahu 
Taaala Eeyanto Isa Almasi, ti Paapa 

tamolaio, mongohi Rohu-Lio olimongoli. 
Rohu boito mamopowali olimongoli 
molinepo, wau mamopo ilaalo mai Allahu 
Taaala olimongoli tilinggula timongoli 
mototaa-Lio. 

18 Watia lomolohone mola alihu Allahu 
Taaala momuo pikiilangi limongoli 
tilinggula mowali mobango, alihu 
timongoli mongalati wolo u mowali 
halapuo limongoli monto Allahu Taaala 
tamotianga olimongoli. Olo alihu otaawa 
mao limongoli donggo boli daatalio 
babaa-lakatiyalo u mopiohe upilo dapato 
Allahu Taaala ode umati-Lio: 

19wau donggo boli polutuio Allahu 
Taaala helo kalaja wolo polupolu kawasa 
todelomo olanto tapalacaya. Kawasa lo 
Allahu Taaala boito tutuuwauwa debo 
odelo kawasa upolu-polutuo, 

20y pilomake-Lio tou luli lopo tumulai li 
Almasi lonto opopate wau longohi o-Lio 
huhuloaa lebe lolaio daa pee-peeenta 
wolo Allahu Taaala tosologa. 

21 Huhuloaa li Almasi boito lebe lolaia daa 
wolo huhuloaa lou ngoaamila pomalenta, 
ngoaamila takawasa, ngoaamila tauwa, 
ngoaamila mongo tuani wau boli tatoonu 
tamai lohia-Lio huhuloaa u lailaia; mopio 

tatumu-tumulo tojamani botie meaalo 
tatumu-tumulo tojamani umamei dungga 
mai, 

22 Allahu Taaala lopo taaluku mao 
ngoaamilalo to walungo okokawasa 
li Almasi, wau lohudu li Almasi ode 
jamaa odelo tauwa lo totoonulalo u 
hitua-tuawua. 

23 Jamaa yito batanga li Almasi, 
ngoaamilalo pilo wimumuto lo Allahu 
Taaala ngoaamilalo tamopo wimumuto 
totoonulalo u hitua-tuawua penu boli 
toutoonu olo. 

1 Muloololio mai timongoli yilate odelo 
2 dudelo lorohu sababu timongoli odusa 
wau lolambanga papaa-lentawalo Allahu 
Taaala. 

“Tou boito timongoli lodudua wuwuu- 
uduwaalo dunia botie: boliilio mao 
timongoli lodungohe takawa-kawasa 
tobangio daa, deuito-yito rohu u botia 
motolo kawasa hilaa lotau-tauwalo tadiila 
modungohe to Allahu Taaala. 

3 Muloololio mai ito ngoaamila 
tutuuwauwa olo woli mongolio; ito 
tumutumulo lodudua piili lo manusiaanto 
wau helohutu wolo uloo sanangi batanga 
wau pikiilanginto. Tou boito ito yito tahe 

ilotuhata muluka lo Allahu Taaala olo, 
tutuuwauwa debo odelo tau-tauwalo 
wewo. 

4Bo donggo boli udaaalio omuura hilaa 
lo Allahu Taaala! Tio odito momonu mai 
olanto, 

> tilinggula tou ito donggo hipatea 
delo dudelo lorohu sababu totoonulalo 
totalanto, Tio luli lopotumulai olanto 
pee-peeenta woli Almasi. Oditolio, bo 
sababu opopiohu hilaa lo Allahu Taaala 
wambaio, timongoli piloaahu-Lio. 

6 Sababu ito lotituwau woli Isa Almasi, 
Allahu Taaala muli mopo-tumulai olanto 
pee-peeenta wo-Lio, alihu ito momalenta 
olo pee-peeenta wo-Lio todelomo sologa. 

7 Allahu Taaala mohutu uito alihu 
tojamani u mamei dungga, manusia 
mowali mooonto donggo boli udaaalio 
ponu lo Allahu Taaala. Ponu boito pilo 
ilaalo lo Allahu Taaala loli opopiohu 
hilaa-Lio olanto lotimbulude li Isa Almasi. 

8 Allahu Taaala momonu olimongoli, uito 
sababuulio Tio mopoaahu olimongoli 
sababu timongoli palacaya li Isa. Oaahu 
limongoli boito diila tilapulo tolopani 
limongoli lohihilao. Uito yito wowohi lo 
Allahu Taaala. Oditolio, diaaluo penu boli 

ngota mao tamowali moti sombongi lo 
batangalio tomimbihu suali boito. 

9 (2:8) 

10 Ito yito pilowali lo Allahu Taaala, wau 
lotimbulude li Isa Almasi, Allahu Taaala 
lopoopiohu mai olanto alihu ito mohutu 
mao susuu-aliyaalo u mopiohe umaa 
pilohetu-Lio olanto. 

11 Mongo wutato tadiila taulo Yahudi! 
Eelai mola owowoluwoa limongoli tou 
muloololio mai: Timongoli iluntelio "taa 
diila otuuna”, lo taulo Yahudi talongaku 
batangalio matiluuna (makusudulio tamaa 
lootapu mao tuoto upilohutu lomanusia 
tobatanga limongolio). 

12 Tou boito timongoli diila lotituwau 
woli Almasi, timongoli yito tau deli tadiila 
leituwoto umati tilulaoto Allahu Taaala. 
Timongoli diila leituwoto tobuuhuta 
lo daantia upilohutu lo Allahu Taaala 
wolo umati-Lio. Timongoli tumutumulo 
todelomo dunia botie lou dia halapani wau 
lou dia Allahu Taaala. 

13 Bo botia, sababu timongoli malo 
tituwau woli Isa Almasi, timongoli tou 
muloololio mai walawalahu, mapilopo 
dudulo lo opopate li Almasi. 

14 Sababu ti Almasi lohihilao yito 
talo podame olanto. Tio helo potuwau 
tau-tauwalo Yahudi wau tau-tauwalo diila 
Yahudi lowali bangusa tuwau. Dingingo 
uloo walahe towolota limongolio, deuito- 
yito polomuusua, maa ilantulu li Almasi 
lou lopo bake batanga-Lio lohihilao. 

15 Butoó agama lo Yahudi wolo papaa- 
lentawalo wau wuwuu-udulio mailuluto li 
Almasi alihu dulo bangusa boito mowali 
ngobangusa manusia bohu, talo tituwau 
wo-Lio. Wolo pohuli boitolo ti Almasi 
lopowoluo mai polodame. 

16 Wolo opopate-Lio tosalipu, ti Almasi 
lopotuwau dulo bangusa boito, wau 
lopodame olimongolio wolo Allahu Taaala, 
tilinggula yiloolilo polomuusua boito. 

17 Vito sababuulio ti Almasi dungga- 
dungga mai u lopohabari Habari Mopiohe 
pasali lo polodame boito olimongoli: 
mopio toli mongoli tadiila taulo Yahudi 
tamuloololio mai wala-walahe monto 
Allahu Taaala, meaalo taulo Yahudi 
tamodudulo to Allahu Taaala. 

18 Wolo lotimbulude li Almasi, ito 
ngoaamila -- mopio taulo Yahudi meaalo 
tadiila Yahudi -- wolo Rohullah u tuwau 
mowali modudulo odeli Paapa. 

19 Sababu uito, timongoli diilalo leituwoto 
tau deli meaalo taulo bulemengio. 
Timongoli botia yito pee-peeenta waito 
umati lo Allahu Taaala. Timongoli yito 
popoo-ngawaaalo ngaalaa lo Allahu 
Taaala. 

20 Timongoli olo bilongulio toitaato 
wumbato u pilodutu lomongo rasulu wau 
mongo nabi woli Isa Almasi odelo botu 
ulaba-labaalo mopiohu. 

21 Tiolo tamopo woludu ngoaamila 
hudungu boito mowali Bele lo Allahu 
Taaala u tolomodu duolo Eeya. 

22 Sababu tumutumulo motituwau woli 
Almasi, timongoli olo donggo hebongulolo 
pee-peeenta wolo tau-tauwalo wewo 
mowali bele ngowale duolo Allahu Taaala; 
teto Allahu Taaala motibiluloa wolo 
Rohu-Lio. 

l Uito sababuulio watia, Paulus, 

tilutupalio sababu ti Isa Almasi ode 
polohuna daa limongoli tadiila taulo 
Yahudi. 

2 Tantu timongoli maloó dungohe deú 
Allahu Taaala, sababu opopiohu hilaa-Lio, 
malongohi mai olaatia tuugasi botie domi 
polohuna daa limongoli. 

3 Allahu Taáala lomuo hitua-tuawua u 
milakusudu hetuu@olo lanjana-Lio wau 
pilootaa-Lio mai olaatia. (Tomimbihu suali 
botie matiluladei lowatia toitaato wolo 
limbu-limbuo, 

4wau wonu timongoli mopobaca mao, 
timongoli mamongalati hitua-tuawua 
u milakusudu hetuu@olo tomimbihu li 
Almasi debo odelo watia longalati mao). 

> Muloololio mai hitua-tuawua u 
milakusudu hetuu@olo boito diila peeenta 
mao pilootaa tomanusia, bo botia Rohullah 
malopo ilaalo mai tomongo rasulu wau 
mongo nabi-Lio. 

6 Hitua-tuawua u milakusudu hetuu@olo 
boito yito utie: motimbulude to Habari 
Mopiohe boito, tadiila taulo Yahudi 
modudua moolaasa totoonulalo balakati lo 
Allahu Taaala u muloololio mai pilohetu bo 
ode taulo Yahudi. Tau-tauwalo diila taulo 
Yahudi malowali pongawaa lobatanga 
u tutuuwauwa, wau lodudua lololimo 
wolo upilo danti mai lo Allahu Taaala 
lotimbulude li Isa Almasi. 

7 Allahu Taaala longohi mai olaatia ponu 
-- deuito-yito tuugasi -- u mopololadu 
Habari Mopiohe boito. Tilolimo lowatia 
ponu boito lotimbulude tokawasa lo 

Allahu Taaala u kalakalaja todelomo 
batanga lowatia. 

8Towolota lou ngoaamila umati lo Allahu 
Taaala, wawaatiyalo talaba-labaalo hina. 
Bo penu odito Allahu Taaala longohi mai 
olaatia ponu botie: tuugasi u mopohabari 
totau-tauwalo tadiila taulo Yahudi Habari 
Mopiohe tomimbihu okokaya li Almasi 
udiila opulitio: 

wau olo alihu motimbuludei olaatia 
ngoaamila tau motota mao woloolo mola 
Allahu Taaala, Talopowali ngoilanggubu 
aalamu botie, moponao lanjana-Lio u 
anggadu muloololio mai daa hitua-tuawua 
u milakusudu hetuuolo duolo dunia. 

10 Makusudu lo Allahu Taaala yito alihu 
botia, motimbuludei tojamaa, ngoaamila 
tahidihima kawasa todulente motota 
otinepo Allahu Taaala todelomo tilolahepe 
modeliilio. 

11 Allahu Taaala lohutu mai uito lotuuúde 
wolo lanjana-Lio u ohiheo-hiheolo ma@o, 
upilo ponao-Lio lotimbulude li Isa Almasi 
Eeyanto. 

12Loú palacaya li Almasi wau sababu 
lotituwau wo-Lio ito lootapu ololopato u 
motahude Allahu Taaala wolo opopalacaya 
lealeaatulo mao. 

13 Sababu uito, hihiile lowatia yito: 
diila mao polawalo tomimbihu wolo u 
dilutola lowatia sababu timongoli, sababu 
ngoaamilalo boito yito duolo opopiohu 
limongoli. 

14 Masababu uitolo watia loti bonggohuú 
mola totalu li Paapa. 

15 Monto o-Lioolo timiidu ngaalaa 
tosologa wau todunia mololimo tolomodu 
piilii-Lio. 

16Watia modua mola bolo potala 
Allahu Taaala talaba-labaalo lailai@o 
motuhatawa u mopoo lotolo hilaa 
limongoli wolo Rohu-Lio. 

17 Pohileaalo dua sababu timongoli 
palacaya li Almasi, ti Almasi motibiluloa 
todelomo hilaa limongoli, wau tutumuli 
mongoli pilopo daasali wau kiluwasa lo 
toliango. 

18Watia mohile dua bolo potala 
pee-peeenta wolo ngoaamila umati lo 
Allahu Taaala, timongoli moo toneaa 
deu donggo boli luasilio wau hayaio wau 
langgatio wau delomio ponu li Almasi, 

u wolo aakali lomanusia diila opahamua 
modelo-delomolo mao. 

19 Pohileaala dua timongoli motota 
ponu li Almasi boito, tilinggula timongoli 

mopolu lopiili lo Allahu Taaala u 
ngo@aamilalo wimu-wimumuto. 

20Wolo kawasa lo Allahu Taaala u 
moolohe mokalaja todelomo batanganto, 
Allahu Taaala mowali mohutu mai lebe 
dadaata da@a lou wolo umowali pohilento 
mola meaalo pikiiliyolo. 

21 Wajibulio Allahu Taaala polai@oolo 
wawaalia mola todelomo jamaa, 
motimbulude li Isa Almasi. Ilopujialo mola 
Allahu Taaala ohiheo-hiheolo mao! Amin. 
4 l Vito sababuulio watia -- tau ngota 

lotutupa, tau tataahangi sababu 
hemomaya to Eeya -- mohile lou tiootutua 
olimongoli: poti tumulolo motuuude wolo 
huhuloaa limongoli debo odelo taamaa 
tiliyango Allahu Taaala. 

2 Mamusi timongoli laito motidupapa 
lohilao, molumboyoto, wau sabali. 
Pobilohe mao toliangi mongoli loú 
momantu ngota timongota. 

3 Potolo panilo tióotutua tumumula wolo 
dame alihu otuuwau u pilowali mai lo 
Rohullah debo taataalo. 

4Bo woluo batanga tuwau, wau Rohu 
tuwau. Odito olo timongoli tiliyango duolo 
tuwau halapani u tutuuwauwa. 

> Bo woluo tuwau Eeya, tuwau iimani, 
tuwau popolihua, 

6 wau tuwau Allahu Taaala, talowali 
ti Paapa lotaa ngoaamila. Tiolo Eeya 
ngoilanggubu aalamu, tahelo kalaja 
lotimbulude toú ngoaamilalo, wau 
okawasa todelomo ngoaamilalo. 

7 Ito ngota-ngota lololimo tuwaulio lo 
wowohi lodudua wolo uilohi mai li Almasi. 
8 To delomo Kitabi tulatulade, "Toú Tio 
mobotula mola ode tambati u molanggato 
daa, Tio modelo dadaata tawalo; wau Tio 
mongohi totoonulalo wowohi tomanusia." 

9 Naa, wonu loiloiya "Tio lobotulo" boliilio 
mao tou bohu-bohulio Tio malo tuhutai 
demola tambati u wopa-wopaalo mao 
todunia botie. 

l0Wau Tio tamalo tuhutai boito, Tiolo 
olo talo botula demola tambati ulebe 
molanggato daa monto ngoaamila 
hulungo tilinggula ngoilanggubu aalamu 
ilotuanga lo ilowoluwoa-Lio. 

11 Tiolo "talongohi mai totoonulalo 
wowohi tomanusia": ngotayadu piludu-lo 
lowali rasulu, tawewo lowali nabi: 
tawewolio poli lowali Tamo pohabaria 
Habari Mopiohe boito, wau tawewo poli 

piludu-lo lowali guguu-ruwaalo wau 
tamolaalawa jamaa. 

12 Utie pilohutu-Lio alihu umati lo Allahu 
Taaala powimumutola lou lealeaatulo 
mao alihu mowali momaya to Eeya wau 
momongu batanga li Almasi. 

13 Lou odito ito ngoaamila mowali 
tuwau sababu iimani u tutuuwauwa 
wau huhaama u tutuuwauwa tomimbihu 
Walao Allahu Taaala. Wau ito mowali 
tau-tauwalo tamoontapo u hihii-heolio 
mao helebe oduhenga mola ngoaamilalo 
wimu-wimumuto debo odelo ti Almasi. 

14Yi ito diilalo mowali mongo walao 
tahepo bale-baleangio wau heo delo- 
delowalio odito mota odia mai lo 
pongaajali u hidala-dalaala lotahi o 
aakalia dadaata u moleeto. Timongolio 
hemopoo lapala tau wolo yimbulo u 
hidala-dalaala limongolio. 

15 Diila! Boliio mao ito musi mopo 
biloheo susuu-aliyaalo u otutu wolo 
hilaa ulealeaatu motoliango, tilinggula 
todelomo totoonulalo suali ito hihii-heolio 
mao helebe mowali mola wimu-wimumuto 
ngoaamilalo debo odelo ti Almasi talowali 
tauwanto. 

16 To walungo lo totauwa-Lio, ngoaamila 
pongawaa lobatanga boito leisusungi 
mopiohe, wau tinggai pilopo wumbutio 
lotimiidu leleetualio. Wau wonu timiidu 
pongawaa boito mokalaja debo odelo u 
patutilio, yi ngoilanggubu batanga boito 
mamobutu mowali leidaa wau molotolo 
moli toliango. 

17 Sababu uito domi tanggulo Eeya, 
uti-utieelo u mapolele wau popidudutai 
lowatia: diilalo potitumulo debo odelo 
tau-tauwalo tadiila hitootawa to Allahu 
Taaala, wau momikiilangi udia-diaaluo 
mao. 

18 Pikiilangi limongolio malo diólomo. 
Timongolio diila motota lo tutumulo uilohi 
mai lo Allahu Taaala, sababu timongolio 
sama-samaata diila o pongotota wolo- 
wolo pasali lo Allahu Taaala. Timongolio 
odito, sababu baangiyolo. 

19Timongolio madiilalo owoolito, 
tilinggula timongolio helo dudua 
totoonulalo ilohilao mooohuú limongolio, 
wau tumutumulo huloto lodudua 
totoonulalo otohilaa lohilao. 

20 Boti Isa Almasi taótaawa limongoli diila 
odito! 

21 Timongoli malo dungohe tomimbihu 
o-Lio! Wau odelo tahidudua o-Lio, 
timongoli mailaajali olo pasali piili lo 
Allahu Taaala u woluo to o-Lio! 

22 Sababu uito yinggila mao manusia 
deedelo wolo pohuli tutumulo deedelo 
udonggo herusaalio lou totoonulalo 
ilohilaalio umopo lapalo. 

23 Pikiilangi wau hilaa limongoli mamusi 
pobohuwalo ngoaamilalo. 

24 Mamusi timongoli tumumulo odelo 
manusia bohu u pilowali modudua 
gambali lo Allahu Taaala; deuito-yito wolo 
piili u otutu, motulidu wau mantali. 

25 Sababu uito Mongo wutato 
ngoaamilalo, diilalo pohimbulo. 
Potiwalilo juujulu ode ngota timongotalio, 
sababu ito ngoaamila yito tutuuwauwa 
pongawaa lobatanga li Almasi. 

26 Wonu timongoli moingo, diila mao 
polulia oyiyingo boito moosababu 
olimongoli odusa. Diila mao poingo 
ngotupa lodulahu. 

27 Alihu Ibilisi diila ohiyango. 

28 Taa u biaasa motaó musi mohuheli 
motao. Boliio mao tio musi mokalaja alihu 
mootapu rijiki wolo hilaa motulidu wau 
moo tulungi tahi odiaaluwoa. 

2IWonu timongoli mobisala, diila 
mao pomake tataa-heyaalo u kootolo. 
Pomakea mao wambaio tataa-heyaalo 
umopo dulungo wau u motulungi 
taa wewo. Tataa-heyaalo debo odelo 
uito mamoo toduo mai u mopiohu 
titau-tauwalo tamo dungoheo. 

30 Diila maó posuukalia hilaa lo Rohullah. 
Timongoli masilaaha-Lio wolo Rohu, 
lowali miliki lo Allahu Taaala. Rohu boito 
olo debo odelo pongaku deú Dulahu 
Polobebasi mamei dungga mai ode 
limongoli. 

31 Yinggila mao totoonulalo umoo 
ngongoto hilao, niyati wau moingo. Diilalo 
potiwati-watio wau momua-muayo. 
Diilalo powoluwoa pongolaasa umolonuo 
meaalo pongolaasa wewolio debo odelo 
uito. 

32 Boliio mao, mamusi timongoli o hilao 
u mopiohe wau modehu hilao ode ngota- 
timongota, wau mongaa-ngambungua 
tutuuwauwa debo odelo Allahu Taaala olo 
longambungu mai olimongoli lotimbulude 
li Almasi. 

'Timongoli yito mongo walao Allahu 

5 Taaala tapilonu-Lio, sababu uito 

timongoli musi motolopani modudua 
obaaya lo Allahu Taaala. 

“Tutumuli mongoli mamusi napasiyalo 
wolo toliango, debo odelo ti Almasi olo 
lomonu olanto. Tio lopo bake batanga-Lio 
olanto, odelo tuwaulio lodewo umoonu 
wau moosanangi hilaa lo Allahu Taaala. 

3Timongoli yito umati lo Allahu Taaala. 
Sababu uito totoonulalo huhutu u huloto 
wau diila paatuti, meaalo olanggamu diila 
paatutilio woluo tohungi mongoli. Diila 
bolo taa wewo o alaasani u moloiya deu 
timongoli helohutu susuu-aliyaalo odelo 
uito. 

4Diila paatuti olo olimongoli moloiya 
tataa-heyaalo u kootolo, u huloto 
wau udiila paatuti. Boliio mao mamusi 
timongoli molapali mola sukuru ode 
Allahu Taaala. 

> Poótuota mao tiootutua: taa u 
opiili huloto, meaalo diila paatuti, 
meaalo langgamu (piili debo odelo 
uito tutuuwauwa wambaio lou molubo 
balaahala), tau boito diila mowali 
pongawaa umati tapilalenta li Almasi wau 
Allahu Taaala. 

6 Diila mao timongoli o aakalia lo loloo- 
iyaalo utoongi. Sababu susuu-aliyaalo 

botieelo u mopotoodei muluka lo Allahu 
Taaala totau-tauwalo tadiila hidungohe 
o-Lio. 

7 Oditolio, diila mad pohumbuta sama- 
samaata wolo tau-tauwalo debo odelo 
uito. 

8Timongoli lohihilao mulooloalio 
todelomo diolomo. Botia timongoli 
malowali umati lo Eeya, oditolio timongoli 
woluo todelomo mobaango. Masababu 
uito timongoli musi tumumulo todelomo 
mobaango. 

9 Sababu monto mobaango boitolo 
mobutu mai totoonulalo huhutu umopiohe 
hidala-dalaala, aadili wau tuulusi to 
bibilohu Allahu Taaala. 

10 Potolo panilo u motota mao wolo 
umoo sanangi hilaa lo Eeya. 

11 Diila mao pohutua totoonulalo huhutu 
udiila ohuna u hepohutuo lotau-tauwalo 
tahitumula todelomo diolomo. Boliio mao 
mamusi tiootutua yinggila mao limongoli 
susuu-aliyaalo debo odelo uito. 

12 (Sababu susuu-aliyaalo u pohutuo 
limongolio wolo tuuaao-tuuaao boito, u 
bisalaalo olo malooolito.) 

13 Totoonulalo hitua-tuawua u tinelalo 
todelomo mobaango, maoontonga wolo 
mopatato. 

14 Sababu ngoaamila u mowali oontonga 
wolo mopatato, deuito-yito mobaango. 
Uitolo sababuulio loiloiya "Pobongulo, 
wuu yió tatuutuluhu, wau pobongulo 
monto opopate! Ti Almasi mamotinelai 
toitaatumu." 

15 Sababu uito, poótuota mao tiootutua 
dudelo tutumuli mongoli. Diila mao 
potitumulo debo odelo tau-tauwalo 
tahi hulode, poti tumuloolo debo odelo 
tau-tauwalo molinepo. 

16 Pohunawa mao lou tióotutua timiidu 
hiango uwoluo toli mongoli, sababu 
maasa botie yito maasa u moleeto. 

17 Diila mao potihulodu, bo tuletea mao 
wolo u otohilaa lo Eeya. 

18 Diila mao potihuwoo lo angguru 
timongoli, sababu uito mamooluusa 
olimongoli. Boliio mao, mamusi timongoli 
kiluwaasa lo Rohullah. 

19 Pomakea mao tataa-heyaalo monto 
Jaburu, lahu puji poloilaalo momuji wau 
lahu lorohu, todelomo bibii-salawaalo 
limongoli. Mamusi timongoli wolo hilaa 

meengahe mopolahu mola puji poloilaalo 
momuji ode Eeya. 

20 Mololaita wau tomimbihu penu boli 
wolo olo, mamusi timongoli molapali mola 
oduólo ode Allahu Taaala ti Paapa, to 
tangguli Isa Almasi Eeyaanto. 

21U mohulumati li Almasi, paatutilio 
timongoli taaluku ngota timongota. 

22 Dile taabua, tuúdio motaaluku todile 
talolai limongoli, tutuuwauwa debo odelo 
to Eeya. 

23 Sababu dile talolai yito taúwa todilelio, 
tutuuwauwa debo odelo toli Almasi olo 
talowali tauwa tojamaa wau Tio lohihilaolo 
olo Olongia Tamoo-po@aahua duolo 
jamaa talowali batanga-Lio. 

24 Tutuuwauwa debo odelo jamaa olo 
taaluku toli Almasi, odito olo todelomo 
ngoaamila suali dile taabua musi taaluku 
todilelio. 

25 Wuu dile talolai, toliangi mao dilemu, 
tutuuwauwa debo odelo ti Almasi momonu 
jamaa wau lopo bake batanga-Lio ode 
jamaa boito. 

26 Ti Almasi lohutu mai uito alihu Tio moo 
pobelesi jamaa boito wolo pongaajali-Lio 
wau moli taluhu popolihu, alihu lapata@o 

uito Tio mowali wuduo-Lio ode Allahu 
Taaala. 

27 Lou odito ti Almasi mohutu jamaa 
boito tihutihula wolo lailai@o wau belesi 
totalu-Lio, diila oaaibu meaalo wentea 
penu boli loolo. 

28 Odito olo dile talolai musi motoliango 
dilelio debo odelo tio motoliango 
batangalio lohihilao. 

29 (Diila peéenta maó woluo taa u 
molonuo batangalio lohihilao. Boliio mao, 
tio molaala wau modaha olio debo odelo 
ti Almasi olo molaala jamaa-Lio. 

30 Otaawanto uito, sababu ito yito 
popoo-ngawa@aalo batanga li Almasi.) 

31 Todelomo Kitabi tulatulade, "Sababu 
uito talolai ngota mamololaa mao tiilo wau 
tiyamolio u motituwau wolo dilelio, wau 
duduulotalo mamowali tuwau." 

32 Ayati boito wanto-wantohe boliilio u 
modelomo. Wau poaayito mao lowatia 
uito wolo wumbuta wolota li Almasi wau 
jamaa. 

33 Bo ayati boito o wumbutio olo woli 
mongoli: Mamusi timiidu dile talolai 
motoliango dilelio debo odelo tio 
motoliango batangalio lohihilao wau 

mamusi timiidu dile taabua motolopani u 
mohulumati dilelio. 
l Taukekeei! Odelo muri li Almasi, 
dungohi mao mongo dulaaamu, 
sababu uitolo upaatuti pohutuwolo. 
2"Hulumatia mao tiyamamu wau tiilamu" 
uito yito palenta bohulio monto Allahu 
Taaala wolo danti, 

3 deúito-yito: "Alihu yio sanangi tutu wau 
hayahaya tutumulumu todunia." 

4Mongo wutato tamowali tiyamo! Diila 
mao pohutuo mongo walaumu odito 
rupalio tilinggula timongolio mowali 
moingo. Boliio mao, poudaaawa mola 
timongolio wolo taratibu wau pongaajali 
lo Eeya. 

> Mongo wutato tamowali wato! Dudui 
mao palenta lituanimu todunia botie. 
Pohutua mao uito wolo laasa hulumati 
boli modungohe wau lou tiootutua debo 
odelo pohutuo mao limongoli toli Almasi 
lohihilao. 

6 Diila mao potihutu odito bo toú 
timongoli he imatowalo, bo u mootapu 
poloilaalo pujio lomanusia. Bo timongoli 
mamusi mopohutu mao odelo wato li 
Almasi tadonggo hemodudua otohilaa lo 
Allahu Taaala wolo lealeaatu lohilao. 

7 Kalaja u pohutuo limongoli odelo wato 
boito, mamusi kalajaa maó limongoli wolo 
hilaa u meengahe debo odelo Eeyaalo tahe 
bayawa limongoli, wau diila bo manusia. 

8 Poótoloma maó deu timiidu tau, mopio 
wato meaalo taa molopato, mamololimo 
pahala monto Eeya to susuu-aliyaalo u 
mopiohe upilo hutulio. 

9 Mongo wutato tamowali tuani! Mamusi 
timongoli ohuhaama odito olo ode 
mongo watomu. Diilalo maó pomakea 
aaan-jamuwaalo. Eelai deu timongoli wau 
mongo watomu boito, tutuuwauwa otuani 
ngota, deuito-yito Eeya tatosologa. Tio 
diila momilohe baya. 

10 Pulitio maó, mamusi timongoli mowali 
molotolo wolo olootolo u lotapu limongoli 
lonto kawasa lo Eeya, sababu timongoli 
lotituwau wo-Lio. 

1T Pomakea mao ngoilanggubu pohi 
wumumuto lo popaatea uilohi mai lo 
Allahu Taaala olimongoli, alihu timongoli 
moo tahangi moluwali aaa-kaliyaalo u 
moleeto monto Ibilisi. 

12 Sababu ito mohipate diila moluwali 
manusia, bo moluwali ngoaamila olootolo 
lo lalaa-tiyaalo u motolo kawasa jamani 
u moleeto botie. Ito moluwali olootolo 

roroo-huwaalo moleeta u motolo kawasa 
dulente daa. 

13 Sababu uito, botia, pomakea mao 
ngoaamila pohi wimumuto popaatea 
lo Allahu Taaala, alihu todulahe u 
moleeto timongoli mambo moluwali 
tutuu-huwaalo musu. Wau alihu lapatao 
timongoli mohipate demola pulitio, 
timongoli donggo molotolo wau buheli. 

14 Mamusi timongoli mopoó daha- 
dahaalo mao. Pomakea mao otatapu wau 
molotolo hilao duolo Allahu Taaala odelo 
bintolo wohuta, wau otuulusi odelo boo 
watemu. 

15 Mamusi oleela u mopohabari Habari 
Mopiohe umodelo ode salaamati mowali 
sapatumu. 

16 Timiidu wakutu pomakea mao 
palacayamu to Eeya odelo tingolo polame; 
wolo iimani boito timongoli mowali 
momate ngoaamila walao pana otulu 
monto Ibilisi. 

17 Hamawa mao oaahu odelo helemu 
waja, wau tahuda lo Allahu Taaala odelo 
wamilo lo Rohullah. 

18 Pohutuwalo mao ngoaamilalo boito 
sambela modua mola u mei tulungi mai 
monto Allahu Taaala. To timiidu ohiyango, 

poduaalo odelo woloolo mola Rohullah 
helodelo olimongoli. Mamusi timongoli 
laito dapadapato wau diila mao potaaluku. 
Poduaalo laito duolo umati lo Allahu 
Taaala. 

19Wau duai mola watia olo, alihu 
towakutu watia mobisala, Allahu Taaala 
mongohi mai olaatia loiya u tuhata. Wau 
alihu watia lou buheli mowali mopootaa 
hitua-tuawua u milakusudu hetuuolo 
Habari Mopiohe boito. 

20 Sababu Habari Mopiohe boitolo, watia 
lowali ngotaalio lo utolia, wau botia woluo 
todelomo tutupa. Poduaalo mola alihu 
watia buheli mobisala pasali lo Habari 
Moiohe boito, odelo woloolo mola watia 
musi mobisala. 

21 Tei Tikhikus, wutatonto wau 
tamoomayawa taa tatapu wau 
molotolo hilao todelomo kalaja lo 
Eeya, mamopootaa mai olimongoli 
totoonulalo u hitua-tuawua pasali lowatia, 
alihu otaawa limongoli owowoluwoa 
lowatia wau kalaja lowatia. 

22 Uitolo sababuulio watia lolao mai olio 
odeli mongoli u mopootaa owowoluwoa 
lamiaatia olimongoli ngoaamilalo, alihu 
moo udaa hilaa limongoli. 

23 Pohileaala dua Allahu Taaala, wau 
Eeya Isa Almasi mopoluasi mai ngoaamila 
jamaa u motituwau wau mototoo-lianga 
wau debo palacaya li Almasi. 

24 Pohileaala dua Allahu Taaala 
mobalakati Wutato ngoaamila tamo 
toliango Eeyanto Isa Almasi wolo toliango 


udiila mowali mooli. Hulumati lamiaatia, 
Paulus 


Filipi 


] 1 Mongo wutato umati lo Allahu Taaala 
ngoaamilalo tahi biluloaawa to Pilipi, 
wau tamalowali tuwau woli Isa Almasi. Olo 
mongo wutato tauwa wau tamoo-mantua 
jamaa! Watia, Paulus, wolei Timotius, 

mongo wato li Isa Almasi, 

2 mohalapu pohileaala dua Allahu Taaala 
ti Paapanto wau Eeya Isa Almasi mongohi 
mai balakati wau salaamati olimongoli. 

3 Timiidu watia moo eela mola olimongoli, 
watia hemo lapali mola oduolo ode Allahu 
Taaala. 

4Wau timiidu watia modua mola to 
Wutato ngoaamilalo, watia hemodua wolo 
sanangi lohilao. 

> Watia helo lapali mola oduólo ode Allahu 
Taaala sababu anggadu bohulo dulahu 
dilumutu botia, timongoli malomantu 
olaatia lopo-loladu Habari Mopiohe lonto 
Allahu Taaala. 

6 Allahu Taaala lohihilao talo lumula 
kalaja u mopiohe boito olimongoli, wau 
watia yakini Tio mamopo tolonga mola 

kalaja boito dilumutu aahua todulahee ti 
Isa Almasi muli meidungga mai. 

7 Memangi to tambatilio watia o 
pongolaasa debo odelo uito olimongoli, 
sababu Wutato ngoaamilalo laito 
modudula to hilaa lowatia. Wau olo 
sababu timongoli modudua mololimo 
pee-peeenta wolaatia, ponu uilohi mai 
lo Allahu Taaala olaatia; mopio masaatia 
botie toú donggo watia todelomo tutupa 
boli tou watia woluo to bulemengio u 
mopodulua wau momintengi Habari 
Mopiohe boito. 

8 Otaawa lo Allahu Taaala deú watia 
otutu mooloolo daa olimongoli wolo laasa 
toliango tataabia lohilao monto li Isa 
Almasi lohihilao. 

3 Utieelo dua lowatia olimongoli: 
pohileaala dua timongoli lebe motoliango 
Allahu Taaala wau timongotalio wau he 
oduhenga mola laito pongotota u otutu 
wau huhaama u molinepo. 

10 Lou odito otaawa limongoli molulaota 
wolo ulebe mopiohe daa, wau tutumuli 
mongoli mamobelesi monto aibu meaalo 
potulude penu boli wolo wambaio 
todulahee muli podungga mai li Almasi. 

11 Tutumuli mongoli mamolepata wolo 
huhutu u otu-otutuulo mao mopiohe 
u bo mowali pohutuo mao otilapulo li 
Isa Almasi lohihilao; yi Allahu Taaala 
mapolaiolo wau piluji boli puji. 

12 Otohilaa lowatia timongoli motota 
mao, deu susuu-aliyaalo umalo toduo mai 
olaatia tumbao loosababu lebe dadaata 
mao tau lodungohe wau palacaya to 
Habari Mopiohe boito. 

13 Akibatilio, ngoaamila tamoo-kawalia 
bele biluloa saaha li olongia wau tau- 
tauwalo wewolio tokota botie motota deu 
watia tilutupalio sababu watia hemomaya 
li Almasi. 

14Wau pilo tutupawa olaatia maloo 
sababu odaata lonto tau-tauwalo Nasara 
tokota botie lowali lebe yakini poli to Feya, 
tilinggula timongolio lebe buheli helo 
pohabari tahuli lo Allahu Taaala lou diila 
wohe-wohe. 

15 Memangi woluo dengolo lota 
towolota limongolio tahelo pohabari li 
Almasi sababu mohiihia wau mohuto 
mohahaamawa, bo tawewolio helo 
pohabari li Almasi o makusudu u mantali. 

16 Tau-tauwala botie helohutu uito 
sababu timongolio motoliango Allahu 

Taaala wau olaatia, sababu otaawa 
limongolio deu Allahu Taaala malo poahu 
mai olaatia u mopo biloheo deu Habari 
Mopiohe boito otutu. 

17 Bo taawewo helo pohabari li Almasi 
wolo makusudu udiila mopiohe; 
timongolio helo pohabari li Almasi wolo 
makusudu u polohuna daa batanga 
hihilao. Woleeto boito timongolio hemo 
halapu u lebe mopoo suusa olaatia 
todelomo tutupa. 

18 Bo diila mongola! Sababu penu boli 
woloolo mola olo, mopio uito pilohutu 
wolo makusudu u mantali meaalo wolo 
makusudu u talatala, bo debo ti Almasi 
tapilo habarilio olo; oditolio watia sanangi. 
Wau watia madebo molaasa odito, 

19 sababu otaawa lowatia deú wolo 
duduu-aawaalo limongoli wau loú 
bilantua mai lo Rohu li Isa Almasi, watia 
malopatolio. 

20U tióotutua otohilaa wau halapuo 
lowatia yito alihu watia sama-samaata 
diila bolo dia ohuna todelomo tuugasi 
lowatia. Boliio mao watia hemo halapu 
timiidu saaati, laba-labaalo mopiohe 
daa masaatia, watia mowali opiili 
buheli tilinggula wolo jiwa wau batanga 

lealeaatulo mao lowatia -- mopio watia 
tumutumulo meaalo watia mate mao -- ti 
Almasi polaiolo. 

21 Sababu olaatia, dulungo lo tutumulo 
laatia boti Almasi wambao! Wau mate 
boliilio mao untungi. 

22 Bo wonu wolo tutumulo todunia botie, 
watia mowali mohutu mao kalaja ulebe 
ohuna, yi diila otaawa lowatia toonu umusi 
tulaoto lowatia. 

23 Watia bilantangalio monto mohu- 
mohuwalia. Otohilaa daa lowatia mololaa 
mao dunia botie wau mola motibiluloa 
woli Almasi, sababu uitolo ulaba-labaalo 
mopiohu; 

24 bo, ode polohuna daa limongoli, 
deuito-yito lebe mopioheo wonu watia 
debo bilu-biluloa todunia. 

25 Watia yakini tosuali boito. Uito 
sababuulio otaawa lowatia deu watia 
madebo motibiluloa wolo Wutato 
ngoaamilalo, alihu moo tulungi olimongoli 
mowali helebe molotolo wau helebe 
sanangi todelomo palacaya to Eeya. 

26 Sababu uito, wonu watia de 
mohualingai ode limongoli, timongoli 
tamalo tituwau woli Isa Almasi maa 

oaalasani lebe dadaata mao poli u molaasa 
meengahu tobatanga laatia. 

27 Naa, u polohuna daa botia yito deu 
timongoli tumumulo motuuude lou 
wolo u pohile wolo mooohuu lo Habari 
Mopiohe pasali li Isa Almasi boito. Lou 
odito, diila otaawa laatia donggo moo 
dunggaya woli mongoli meaalo diila, watia 
mamo dungoheo deu timongoli molotolo 
motituwau wau mohipate pee-peeenta bo 
u makusudu tuwau wau tuwau ilohilaa: 
deuito-yito to opopalacaya u motuuude 
wolo Habari Mopiohe monto Allahu Taaala 
boito. 

28 Mamusi timongoli laito buheli: diila 
mao oohe to tahi potuwalia olimongoli. 
Lou odito timongoli mopo biloheo deu 
timongolio tantu maolaahe, wau timongoli 
mamoohaama, sababu Allahu Taaala 
lohihilaolo talo poohaama olimongoli. 

29 Sababu Allahu Taaala malongohi mai 
ponu olimongoli diila bo u palacaya li 
Almasi wambao, bo u modutolo olo odeli 
Almasi. 

30 Masaatia timongoli olo modudua 
wolaatia todelomo polohipate u 
tutuuwauwa; deuito-yito u peeenta 
iloontonga limongoli hipo hipatea laatia 

muloololio mai, wau udebo donggo hipo 
hipatea laatia dilumutu botia, debo odelo 
umaa ilodungohe limongoli botia. 
'Timongoli molotolo, sababu 
2 timongoli lotituwau woli Almasi. Wau 
timongoli iloliyango sababu ti Almasi 
lomonu olimongoli! Timongoli dilelo lo 
Rohullah, wau timongoli olo totoolianga 
wau lodehu hilao ngota timongota. 

“Naa, ntali timongoli tidotutua 
moposanangi mai hilaa lowatia wolo 
susuu-aliyaalo botie: Poti tumulolo 
ngohilao wolo toliango u tutuuwauwa, 
wolo pikiilangi u tutuuwauwa wau patuju 
u tutuuwauwa. 

3 Diila maó pohutu hitua-tuawua sababu 
yiluntula lo polohuna daa batanga 
lohihilao, meaalo u mopo sombongi 
lobatanga. Boliio mao mamusi timongoli 
ngota-ngota wolo dupadupapa lohilao 
monganggapu taawewo lebe mopiohe 
wolo batanga lohihilao. 

4Poo0tuota mao polohuna daa lotaa 
wewo; diila bo polohuna daa batanga 
lohihilao. 

> Mamusi timongoli o himuúdu debo 
odelo ti Isa Almasi. 

6To dasalilio Tio tutuuwauwa wolo 
Allahu Taaala, bo Tio diila molaasa deú 
owowoluwoa-Lio u ilahi boito musi poti 
bintengia—Lio. 

7Boliio mao, yilopa-Tio ngoaamilalo 
lapatao lowali tutuuwauwa debo odelo 
ngotaalio lowato. Tio lowali debo odelo 
manusia, wau oontonga tumutumulo debo 
odelo manusia. 

8Tio lotidupapa lobatanga, wau 
tumutumulo wolo lodungohu to Allahu 
Taaala dilumutu yilate -- deuito-yito 
yilate tosalipu. 

3 Sababu uitolo Allahu Taaala lomudua 
o-Lio lolai-laioolo mao, wau longohi 
o-Lio okokawasa ulebe udaa mao wolo 
ngoaamila okokawasa uwewo. 

IOYi u mohulumati li Isa, ngoaamila 
mahaluku u tosologa, wau u todunia, wau 
u to walungo dunia mamolubo o-Lio. 

'TTimongolio ngoaamilalo mamomasisi 
deu ti Isa Almasilo Eeya: lou odito Allahu 
Taaala ti Paapa polai@olo. 

12 Sababu uito, Mongo wutato taa 
otoliango, odelo woloolo mola timongoli 
laito modungohe olaatia tou watia donggo 
tohuungi mongoli, yi lebe-lebelo mao 
botia tou lalaaminga, mamusi timongoli 

debo modungohe olaatia. Timongoli 
mapilo aahu mai lo Allahu Taaala, yi 
potolo panilo tulusi alihu osalaamati 
limongoli mowali wimu-wimumuto 
ngo@aamilalo. Pohutua mao uito wolo 
hulumati wau paatuti ode Allahu Taaala, 

13 sababu Allahu Taaala lohihilao 
tamokalaja mai todelomo batanga 
limongoli u mohutu olimongoli iloheela 
lohilao mowali mopo sanangi hilaa lo 
Allahu Taaala. 

14 Kalajai mao totoonulalo u hitua- 
tuawua lou diila hili-hilimuta meaalo 
mohaamawa. 

15 Lou odito timongoli mopo biloheó deú 
timongoli yito mongo walao Allahu Taaala 
tadiila oaaibu, tatumu-tumula wolo hilaa 
tuulusi wau otutu tohuungo lotaa moleeto 
wau odusa. Wau tou timongoli mopo 
tunggulao olimongolio habari u mongohi 
tutumulo, mamusi timongoli mowali ode 
limongolio debo odelo tinelo u molinelai 
mopobaango dunia. Wonu timongoli 
tumumulo debo odelo uito, de woluo 
alaasani olaatia u molaasa meengahe 
tomimbihu olimongoli tou ti Isa Almasi 
muli meidungga mai. Uito bukutilio deu 

pilo tipaatea lowatia ilohuna wau tolopani 
lowatia otilapulio. 

16 (2:15) 

17 Tanu watia mapateelio mate-mateelo 
mao wau duhu laatia mowali debo 
odelo bake pilopao toitaato lou wolo U 
pilodewo limongoli ode Allahu Taaala 
odelo tuoto deu timongoli palacaya to 
o-Lio. Wonu memangi uito musi odito, 
watia mosukuru mola tosuali boito wau 
modudua motiwengahe woli mongoli. 

18 Odito olo patutilio timongoli 
olo molaasa sanangi wau modudua 
motiwengahe wolaatia. 

19 Watia palacaya deu wolo polo tulungi 
li Isa Eeya, watia huaa loolao mai olei 
Timotius ode limongoli, alihu watia 
oliyanga lohabari tomimbihu olimongoli. 

20 Bo tei Timotiusilo tatuwa-tuwaulo 
taa u ngohilao wolaatia, wau tióotutua 
momikiilangi osanangi tutu limongoli. 

2! Noaaamila tawewolio bo hemo ngulusi 
polohuna daa batanga lohihilao wambaio, 
diila polohuna daa li Isa Almasi. 

22 Timongoli lohihilao maloodonto 
bukutilio deú tei Timotius ohuna. Tio malo 
kalaja tioopatea wolaatia u lopololadu 
Habari Mopiohe lonto Allahu Taaala. 

Amiaatia duulota debo odelo walao wolo 
tiyamo wambao. 

23 Masababu uito, lolamemeta tou 
ilotaawa lowatia woloolo mola palakala 
lowatia de mopulitao, watia mamolao olio 
ode limongoli. 

24 Watia palacaya deú wolo polo tulungi 
lo Eeya, watia lohihilao olo diilalo mohiheo 
mamola mobiilohe woli mongoli olo. 

25 Tomimbihu wutatonto tei Epaproditus 
tailao mai limongoli lomantu olaatia, watia 
molaasa palalu u muli mei walinga mola 
olio ode limongoli. Tio malohiyo olaatia 
tokalaja wau polohipate lowatia. 

26 Tio mooloolo daa to Wutato 
ngoaamilalo, wau tio balisa sababu 
timongoli malootapu habari deu tio 
mongongoto. 

27 Memangi otutu tio mongongoto 
tunggula ngopee yilate. Bo Allahu Taaala 
lomonu olio; wau diila bo to olio wambao, 
bo to olaatia olo, alihu watia diilalo lebe 
suukali mao. 

28 Vito sababuulio lebe he@udaa mola 
olo hilaa lowatia u muli mopoahu olio ode 
limongoli, alihu timongoli muli meengahe 
wonu timongoli modunggaya wolio, wau 
hilaa lowatia olo mowali moduoto. 

23 Oditolio, yimai mao tio wolo hilaa 
lealeaatu sanangi odelo ngotaalio lowutato 
ngoiimani. Halagai mao ngoaamila taa 
udebo odelo tio. 

30 Duólo polohuna daa tokalaja li Almasi, 
tio bolo ngopee yilate; tio helo podutu 
nyawalio u longohi tulungi olaatia to 
tangguli mongoli. 

1 Pulitio mao, Mongo wutatatuú, 

mamusi timongoli motiwengahu 
sababu timongoli malo tituwau wolo 
Eeya. Watia diila molaasa mobuheto u 
monguli mai wolo umaa tiluladei lowatia 
olimongoli tou dipolulio mai: sababu suali 
boito mopiohe duolo o@aahu limongoli. 

2 Poódaha-dahaalo mao totau-tauwalo 
tahi pohutua susuu-aliyaalo u moleeto, 
tau-tauwalo tapaatuti unteelo 'apula'. 
Timongolio hipo huntulawa alihu 
tau-tauwala tunaalo. 

3 Lebe-lebe pomao itolo tau-tauwalo 
tamaa lololimo tuuna u tutuulio-tutu, 
diila timongolio. Ito lolubo Allahu Taaala 
lou dilelo lo Rohullah lohihilao, wau ito 
losukuru sababu ito tumutumulo lotituwau 
woli Almasi Isa. Ito diila lotiwunela toú 
u@uupaa-calawalo u osipati lahiri. 


FILIPI 3.4-8 13 


4Tutuulio tutu watia mowali motiwunela 
wambao tou u@uupaa-calawalo boito. 
Sababu wonu woluo tahingota-ngotaawa 
tamolaasa tio o alaasani u motiwunela to 
upacala u osiipati lahiri, yi watia lebe mao 
leeto. 

> Watia tiluuna tou oúmulu walu hui. 
Watia pilotutulio mai odelo ngotaalio lo 
Isirailu, lonto suku bangusa Benyamin: 
watia taulo Ibrani pulua. Todelomo suali 
ototaaati todelomo bubuu-tooowalo 
agama lo Yahudi, watia yito pongawaa 
kaumu lo Parisi. 

6Watia tumbaó odito osumangati 
tilunggula watia helo ngalinaya jamaa. 
Wonu bilohela monto wimbihu Butoo 
agama lo Yahudi, watia tamopiohe ngota 
tadiila oaaibu. 

7 Bo sababu ti Almasi, yi ngoaamilalo u 
omooomolu he ilanggapu lowatia odelo 
tuwaulio umoo pa@eeda, botia lowali 
tuwaulio umooluhi. 

8 Diila bo wambaó susuu-aliyaalo boito: 
bo tumbao totoonulalo u hitua-tuawua he 
ilanggapu lowatia odelo susuu-aliyaalo 
u bo mooluhi wambaio. U mililiki 
lowatia masaatia botie yito lebe ohalaga: 
deuito-yito motota li Isa Almasi, Eeyaaú. 

Sababu ti Almasi, yi mailopato lowatia 
totoonulalo u hitua-tuawua. Ilanggapu 
lowatia ngoaamilalo boito odelo puputo 
wambao, alihu watia mowali mootapu li 
Almasi, 

9 wau otu-otutuulo ma@o motituwau 
wo-Lio. Wumbuta u mopiohe wolo Allahu 
Taaala diilalo tilolopani laatia lohihilao loú 
modungohe tobutoo lo agama. Masaatia 
watia owumbuta u mopiohe wolo Allahu 
Taaala, sababu watia palacaya li Almasi. 
Oditolio, wumbuta u mopiohe boito 
dungga-dungga mai monto Allahu Taaala, 
patopatoa to palacaya li Isa Almasi. 

10 Tuwa-tuwaulo u otohilaa lowatia 
vito alihu watia motota li Almasi, wau 
mootoduo kawasa u mopotumula 
o-Lio monto opopate. Otohilaa lowatia 
modudua modutolo wo-Lio wau mowali 
tutuuwauwa debo odelo Tio todelomo 
suali lo opopate-Lio. 

11 Wau watia mohalapu deú watia 
lohihilao mamuli potumulo-Lio mai monto 
opopate. 

12 Watia diila moloiya mai deu watia mailo 
tilapulo, meaalo malowali loiwimumuto 
ngo@aamilalo. Bo watia tulusi wambao 
hemo tolopani mohama palaseni u pilopo 

dapato li Isa Almasi. Woleeto boitolo Tio 
malohama olaatia wau lopowali olaatia 
miliki-Lio. 

13 Tantuulo ma@o, Mongo wutato, watia 
tutuulio ma@o diila molaasa deu watia 
mailo tilapulo loohama palaseni boito. 
Bo woluo suali tuwau u pohutuo lowatia, 
deuito-yito watia molipatao wolo uwoluo 
to wulea laatia wau motolopani tiootutua 
moooma wolo uwoluo totalu. 

14 Vito sababuulio watia tumete@o tulusi 
motidulunga ode patuju pulitio umoo 
toduo ohohaama, deuito-yito tutumulo 
tosologa; woleeto boitolo Allahu Taaala 
lotianga olanto lotimbulude li Isa Almasi. 

15 Ito ngoaamila tamaa loontapo odelo 
dudelo lorohu, mamusi opiili odito. 

Bo wonu towolota limongoli woluo taa 
ohuhama wewo, yi Allahu Taaala mamo 
poopatatai olo olimongoli. 

16 Bo suali botie wajibulio poótuotolo: Ito 
musi debo tumumulo modudua wuudu 
umaa diluduaanto dilumutu botia. 

17 Mongo wutato ngoaamilalo! Dudui 
mao obaaya lowatia. Amiaatia malongohi 
mai obaaya u otutu, sababu uito pootuota 
mao tiootutua tahipo duduaawa obaaya 
lamiaatia boito. 

18 Watia matingga maito helo poótaa 
mai olimongoli, wau botia muli wulio mai 
lowatia olimongoli wolo hiyo-hiyongo, deu 
woluo dadaata taa u tutumulio mopoluusa 
boli lo opopate li Almasi tosalipu. 

19 Tutumulo lotau-tauwala debo odelo 
uito pulitio mao mabinasa, sababu ila 
limongolio yito loduduo ilohilaa lobatanga 
limongolio lohihilao. Susuu-aliyaalo u 
mooolito tumbao ui-uitolo u hepomangga 
limongolio, sababu timongolio bo hemo 
mikiilangi susuu-aliyaalo u motuhatawa 
wolo dunia botie wambaio. 

20Bo ito yito walaga lipu losologa. 
Montetolo olo Olongia Tamoo-po@aahua 
olanto, Eeya Isa Alamasi, mamei dungga 
mai. Tiolo taheimaanto lou mooloolo. 

21 Batanganto u molulupuhu wau mowali 
moaantulu botie, mamowali debo odelo 
batanga-Lio lohihilao u molai@o. Tio 
mowali mohutu mai uito sababu Tio 
motolo miliki kawasa umopo taaluku 
totoonulalo u hitua-tuawaua. 

4 | Sababu uito, Mongo wutatuú 
tatoliango, odi-odieelo mola wajibulio 

timongoli tumumulo wolo tiootutua 

palacaya ode Eeya. Hilaa lowatia mooloolo 

olimongoli! Timongolilo tamoo0 bangga 
olaatia wau talo eengahe olaatia. 

“Wutato ti Euodia wau Wutato ti Sintike! 
Pohile lowatia tiootutua alihu Wutato 
ngohilao odelo tau-tauwalo tango iimani. 

3 Duólo sahabati lowatia taa tatapu wau 
molotolo hilao, pohile lowatia olo alihu 
Wutato momantu taabua duulota boito. 
Timongolio malo kalaja tiootutua wolaatia 
helo pohabari Habari Mopiohe lonto Allahu 
Taaala; tutuuwauwa debo odelo tei Klemen 
wau ngoaamila taa wewolio tahemo kalaja 
pee-peeenta wolaatia. Tataa-nggulalo 
limongolio woluo todelomo Kitabi Taa 
Tumutumulo. 

4Pohileaala dua timongoli laito 
meengahu sababu timongoli matilu 
mumulo lotituwau wolo Eeya. Peeentapo 
watia moloiya mai: poti wengahulo! 

> Mamusi ngoaamila tau mowali moóonto 
piilimu ohale mopiohu. Sababu diilalo 
mohiheo Eeya mamei dungga mai. 

6 Diila polawalo tomimbihu penu boli 
wolo. Todelomo totoonulalo suali, 
poduaalo wau wudua mola hihiilemu ode 
Allahu Taaala. Wolo palaluo limongoli, 
pootaa mao uito laito ode Allahu Taaala 
wolo molapali mola oduolo. 

7 Yi salaamati monto Allahu Taaala udiila 
pongalo aakali opahamua lomanusia, 
mamodaha hilaa wau pikiilangi limongoli 
umalo tituwau woli Isa Almasi. 

8 Pulitio mao, Mongo wutato, tuangi mola 
pikiilangi limongoli wolo susuu-aliyaalo 
u oboliilio, u paatuti pujiolo, deuito-yito 
susuu-aliyaalo u otutu, uhulu-hulumati, u 
aadili, mantali, molamahu, wau mopiohe. 

3 Ponaówa mao wolo upilo balajali wau 
tilolimo limongoli lonto olaatia, mopio 
lonto tataa-heyaalo boli lonto totoonulalo 
huhutu lowatia. Allahu Taaala tapilo butua 
mai lou salaamati, mawoli mongoli. 

10 Todelomo tutumulo laatia u lotituwau 
wolo Eeya, watia molaasa donggo boli 
sanangi tutu, sababu lapatao odito 
hiheolio, botia timongoli luli ilohiyango 
lotolo mikiilangi mola owowoluwoa 
lowatia. Makusudu lowatia deu diila 
pitualio timongoli malo lipata olaatia; 
timongoli memangi hemo pootuoto 
olaatia, bo timongoli diila ilohiyango u 
lopo biloheo. 

11 Tilooowoli mai lowatia utie diila kalana 
watia ilodiaa, sababu watia malo balajali 
lolaasa sanangi loú wolo uwoluo. 

12 Watia maloolaasa tilumumulo ilodiaa 
sama-samaata, wau olo tilumumulo lou 
lebe-lebe. Mailotaawa lowatia lahasialio u 
motaalua lo owowoluwoa u penu boli odelo 
woloolo mola olo, mopio owowoluwoa 
maamulu meaalo owowoluwoa mosikini, 
mopio owowoluwoa dadaata ngoaamilalo 
meaalo owowoluwoa ilodiaa. 

13 Wolo kawasa uilohi mai li Almasi 
odelaatia, watia lootoduo mai lotolo u 
lotaalua wolo totoonulalo owowoluwoa u 
hidala-dalaala. 

14Bo timongoli malo tulungi olaatia 
todelomo watia usuusa; wau wolo 
upilohutu limongoli boito memangi 
mopiohu. 

15 Mongo wutato taulo Pilipi! Otutu 
otaawa limongoli lohihilao deú toú watia 
omooomolu lololaa mao Makedonia, tou 
Habari Mopiohe boito pilo pololadu lowatia 
ubohulio, timongolilo tuwa-tuwaulo jamaa 
tahelo mantu olaatia; timongoli tuwa- 
tuwaulo talodudua loolaasa paeeda wau 
luhilio pee-peeenta wolaatia. 

16 Toú watia to Tesalonika wau leibantu, 
malebe lou peeenta timongoli helolao 
dembulo odelaatia. 

17 Vito diila oboliilio deú watia bo 
wambao ohilaa mololimo wowohi. U 
otohilaa lowatia yito alihu watia mowali 
mooonto titii-lapuwaalo u moduhengo 
paeeda olimongoli. 

18Watia malo lolimo ngoaamilalo -- 
tumbao lebe lou motuuheta! Ngoaamila 
wowohi uilao mai limongoli olaatia, 
matilolimo lowatia lonto olei Epaproditus. 
Botia watia mailo woluwoa lo ngoaamila 
upalaluo lowatia. Ngoaamila wowohi lonto 
olimongoli boito yito debo odelo boolo 
moonu lo bake u pilodewo ode Allahu 
Taaala wau u tilolimo lo Allahu Taaala 
wolo hilaa sanangi. 

19 Allahu Taaala tahe tuboo lowatia, 
taleta-letaaó wolo okokaya todelomo li Isa 
Almasi, mamo poopolu mai totoonulalo 
upalaluo limongoli. 

20 llopujialo mola Allahu Taaala ti 
Paapanto ohiheo-hiheolo mao! Amin. 

21 Potunggula mao salamu lowatia ode 
ngoilanggubu umati lo Allahu Taaala talo 
tituwau woli Isa Almasi. Wau tolimoa mao 
olo salamu lonto mongo wutato tawoluo 
pee-peeenta wolaatia teea. 

22 Ngoaamila umati lo Allahu Taaala 
tokota botie, laba-labaalo mopiohu 

timongolio talonto bele biluloa li Kaisari, 
lolao salamu olimongoli. 

23 Pohileaala dua Eeya Isa Almasi 
mobalakati mai Wutato ngoaamilalo. 
Hulumati lamiaatia, Paulus wolei Timotius 


Kolose 


] | Mongo wutato umati lo Allahu Taáala 

to Kolose, taa tatapu wau molotolo 
hilao motituwau woli Almasi! 

2 Odelo rasulu li Isa Almasi, -- to 
pilomudua lo Allahu Taaala -- watia, 
Paulus, pee-peeenta wolo wutatonto 
Timotius, momolohone pohileaala dua 
Allahu Taaala ti Paapanto mongohi mai 
balakati wau salaamati olimongoli. 

3 Amiaatia maloó dungohu deu timongoli 
palacaya li Isa Almasi wau timongoli 
motolianga ngoaamila umati lo Allahu 
Taaala. Uitolo sababuulio toú amiaatia 
helodua mola olimongoli, amiaatia laito 
molapali oduolo ode Allahu Taaala, ti 
Paapa Eeyanto Isa Almasi. 

4(1:3) 

> Timongoli palacaya wau timongoli 
motoliango, sababu timongoli hemo 
tiwunela toú wolo umaa podapato lo 
Allahu Taaala tosologa olimongoli. 
Timongoli maloo dungohu pasali losuali 
boito, toú Habari Mopiohe u otutu pilo 
tunggulai ode limongoli. 

6 Habari lonto Allahu Taaala lololadulo 
mola ode ngoilanggubu dunia, wau 
tutumulo tau tulusi bilalakatia lohabari 
boito, tutuuwauwa debo odelo tutumuli 
mongoli bala-balakati tumulalo mai 
tosaaati timongoli loodungohe pasali 
odehu hilaa lo Allahu Taaala wau tiootutua 
lo toloeelao. 

7 Suali boito pilo tunggulai ode Wutato lei 
Epapras, sahabati taa otoliango lamiaatia. 
Tio yito tahemo kalaja duoli Isa wau 
tahemo kalaja ode polohuna daa olanto. 

8 Lonto o-Liolo amiaatia lodungohe deú 
wolo kawasa lo Rohullah timongoli lowali 
lo totoolianga. 

3 Uitolo sababuulio amiaatia laito heloduá 
mola olimongoli anggadu amiaatia 
loodungohe tomimbihu olimongoli. 
Pilolohone lamiaatia ode Allahu Taaala 
alihu Rohullah mongohi mai tinepo wau 
huhama tilinggula timongoli motota mao 
lou wimu-wimumuto ngoaamilalo wolo u 
otohilaa lo Allahu Taaala. 

10 Lou odito timongoli mowali tumumulo 
modudua otohilaa lo Allahu Taaala, wau 
laito moposanangi hilaa-Lio, tilinggula 
todelomo totoonulalo u hitua-tuawua 
timongoli moowohi tilapulo to susuu- 

aliyaalo u mopiohe. Wau pongotota 
limongoli pasali lo Allahu Taaala olo maa 
oduhenga mola olo. 

11 Pohileaala dua wolo kawasa lo Allahu 
Taaala u udaa, timongoli polootolo-Lio 
mai tilinggula timongoli mambo modutolo 
totoonulalo u hitua-tuawua wolo sabali 
wau sanangi lohilao 

12 wau wolo lapali oduólo odeli Paapa. 
Sababu ti Paapa boitolo talohutu mai 
olimongoli paatuti mololimo wolo upilo 
dapato lo Allahu Taaala ode umati-Lio 
todelomo yilaidia-Lio u mobaango. 

13 Tio malo lopata olanto lonto kawasa u 
modiólomo wau lopo limbata olanto ode 
delomo bele biluloa saaha li olongia lo 
Wala-lo tapilonu-Lio. 

14 Lo Wala-lo boito ito yilopa-Tio: boliilio 
mao duduusaanto maa ilambungu-Lio. 

15 Ti Almasi yito bayahu u moilaalo monto 
batanga lo Allahu Taaala udiila oontonga: 
Ti Almasi yito Walao tamohuhula daa, lebe 
polohuna daa lotoonula u pilowali mai. 

16 Sababu lotimbulude o-Liolo Allahu 
Taaala lopowali totoonulalo u hitua- 
tuawua tosologa wau toitaato dunia, 
totoonulalo u hitua-tuawua u oontonga 
wau udiila oontonga, leituwoto olo 

ngoaamila rohu u okawasa wau u hemo 
malenta. Ngoilanggubu aalamu botie 
pilowali-Lio mai lotimbulude li Almasi wau 
odeli Almasi. 

17Tou totoonulalo u hitua-tuawua 
dipoluo, ti Almasi maleimulo mai woluo. 
Wau sababu Tiolo olo yi totoonulalo u 
hitua-tuawua tinggai woluo to tambatilio. 

18 Tiolo tauwa lo batanga-Lio, deúito- 
yito jamaa, sababu Tiolo pilobutua 
mai lo tutumulo jamaa boito. Tiolo 
Walao tamohuhula daa, tabohu-bohulio 
luli pilotumulai lonto opopate, alihu 
Tio lohihilao wambao tamowali laba- 
labaalo polohuna daa lou totoonulalo u 
hitua-tuawua. 

19 Allahu Taaala lohihilaolo talo 
kahandaki alihu totoonulalo hitua-tuawua 
uwoluo tobatanga lo Allahu Taaala, woluo 
olo wolo wimu-wimumuto tobatanga lo 
Wala-lo. 

20Wau lotimbulude to Walaó boito 
olo Allahu Taaala lolantu mai u lohutu 
totoonulalo u hitua-tuawua muli mopiiohe 
wo-Lio -- mopio totoonulalo hitua- 
tuawua u todunia, boli u tosologa. Allahu 
Taaala lohutu mai uito lotimbulude to 
opopate lo Wala-lo to ayu salipu. 

21 Muloololio mai timongoli walawalahe 
monto Allahu Taaala. Timongoli helo 
muusu o-Lio sababu piili wau pikiilangi 
limongoli u moleeto. 

22 Bo botia, wolo opopate lo Wala-lo, 
Allahu Taaala lohutu mai wumbuta 
limongoli wo-Lio lowali luli lopiohe. 
Wolo dudelo boito timongoli lowali 
dilelo-Lio lotaalua Allahu Taaala todelomo 
owowoluwoa u mantali, belesi wau diila 
oaabu. 

23 Bo tantu timongoli debo musi tatapu 
wau molotolo hilao palacaya wau tihutihula 
motoheto to opopalacaya limongoli. Diila 
bolo timongoli mopo lopato harapani u 
mailohi-Lio mai olimongoli toú timongoli 
mololimo Habari Mopiohe monto Allahu 
Taaala. Habari boito mapilo habarilio ode 
timiidu tau to ngoilanggubu dunia. Wau 
woleeto boito olo watia, Paulus, malowali 
tamoomayawa. 

24 Botia watia sanangi modutolo ode 
polohuna daa limongoli. Sababu wolo 
dudutolo lowawao laatia, watia mopo 
wimumuto wolo udonggo musi dutola 
li Almasi ode jamaa-Lio, deuito-yito 
batanga-Lio. 

25 Allahu Taaala lopoahu olaatia lowali 
tamoomayawa jamaa-Lio u polohuna daa 
limongoli. Watia musi mopo tunggulo 
habari lo Allahu Taaala, ngoaamilalo: 

26 deúito-yito habari u ngotilonggadu 
hehetu-hetuto lotaunu yilalu mola hetiluo 
lo Allahu Taaala ode taa ngoaamila, bo 
botia piloilaalo mai ode umati-Lio. 

27 To umati-Lio boito Allahu Taaala 
ohilaa mopoilaalo donggo boli piohio 
wau udaaalio hitua-tuawua u milakusudu 
tiluu-lo boito ode ngoaamila umati 
lomanusia. Hitua-tuawua u milakusudu 
tiluuo boito yito: ti Almasi woluo todelomo 
batanga limongoli, ubolilio mao timongoli 
mamodudua moolaasa odudaa lo Allahu 
Taaala. 

28Ti Almasi boitolo tahe pohabario 
lamiaatia ode timiidu tau. Amiaatia 
helo poeela wau longaajali olimongolio 
ngoaamilalo wolo totoonulalo tinepo. 
Patuju lamiaatia yito alihu timiidu tau 
mowali deloolo ode Allahu Taaala, odelo 
taa u moontapo todelomo susuu-aliyaalo 
rohu, sababu malo tituwau woli Almasi. 

29Y mongaato suali boito watia helo 
kalaja tioopatea. Watia helo hipate wolo 
ngoaamila lotolo uilohi mai li Almasi 


KOLOSE 2.1-5 7 


olaatia wau ukala-kalaja todelomo 
batanga laatia wolo polupolu lokawasa. 

l Otohilaa lowatia timongoli motota 
2 mao woloolo mola polutuio watia helo 
hipate ode limongoli wau ode limongolio 
tato Laodikia wau ngoaamila tadiila 
motota olaatia delo dudelo hihilao. 

2 Ngoaamilalo botie hepilohutu lowatia 
alihu hilaa limongolio mowali molotolo 
wau timongolio mototoolianga tilinggula 
timongolio moaita tutu mowali tuwau. 
Lou odito timongolio tiootutua mongalati 
boli yakini wau motota hitua-tuawua 
u milakusudu tiluuo Allahu Taaala, 
deuito-yito ti Almasi lohihilao. 

3Ti Almasilo talomuó totoonulalo 
tinepo wau pongotota lo Allahu Taaala u 
muloololio mai tutuuo. 

4Pootaa mai lowatia utie alihu timongoli 
diila bolo o aakalia penu boli lotatoonu olo 
lotaa bo mopiohu totunggilo toli mongoli. 

> Sababu eleponu watia molaminga woli 
mongoli, anggapuwalo deu watia woluo 
towolota limongoli. Wau watia meengahu 
mooonto olimongoli tuwau lohilao wau 
palacaya tutu li Almasi. 


KOLOSE 2.6-11 8 


6 Mongo wutato malo lolimo li Isa Almasi 
odelo Eeya. Sababu uito mamusi timongoli 
tumumulo motituwau wo-Lio, 

/wau monguwaata to o-Lio. Mamusi 
timongoli momongu tutumuli mongoli woli 
Almasi odelo patoio. Mamusi timongoli 
lebe palacaya mao li Almasi, modudua 
wolo u mapilo ngaajali olimongoli. Wau 
mamusi hilaa limongoli daata-daatalo 
mao wolo lapali oduolo. 

8 Mamusi timongoli mopoo daha-dahaalo 
mao, diila bolo woluo tamoheinga 
olimongoli wolo totoonulalo palasapa 
lomanusia udiila ohuna, bo moo 
lapalo wambaio. Totoonulalo palasapa 
boito diila lonto li Almasi, bo lonto 
pongotota lomanusia wambao wau lonto 
roroo-huwaalo ukawa-kawasa todunia. 

9 Sababu ngoaamila watade lo Allahu 
Taaala bilu-biluloa toli Almasi, deuito-yito 
to omanusia-Lio. 

10Wau kalana tumutumulo lotituwau woli 
Almasi, timongoli olo yilohia-Lio tutumulo 
lealeaatulo mao. Sababu ti Almasi yito 
tauwa lo timiidu rohu u okawasa wau u 
hemomalenta. 

11 Sababu lotituwau woli Almasi, 
timongoli matiluuna, diila wolo tuuna 

upilohutu lomanusia, bo wolo tuuna 
u pilohutu li Almasi, talopo lopato 
olimongoli lonto kawasa lo watade u 
odusa. 

12 Sababu tou timongoli yilihualio, 
timongoli yilobungio pee-peeenta woli 
Almasi; wau wolo popolihu boito olo, 
timongoli lodudua luli pilotumu-Lio mai 
pee-peeenta woli Almasi karana timongoli 
palacaya tokawasa lo Allahu Taaala tamalo 
potumulai li Almasi lonto opopate. 

13 Muloololio mai, timongoli mailate delo 
dudelo lorohu kalana timongoli odusa, 
wau kalana timongoli diila tiluuna delo 
dudelo lahiri. Bo botia Allahu Taaala 
lopotumulai olimongoli pee-peeenta woli 
Almasi. Allahu Taaala malo ngambungu 
mai totoonulalo dusaanto, 

14wau diila lopomata tuladu lo bilolinto, 
u longanjamu olanto wolo dadaa-ntiyaalo 
u mobuheeto. Wolo lopo salipu mao 
tulade boito to ayu salipu, Allahu Taaala 
lolulutao ngoaamila dauwa ode olanto. 

15 Tosalipu boito ti Almasi helohutu 
ngoaamila roroo-huwaalo u hemomalenta 
wau okawasa lowali diilalo okawasa. 
Timongolio pilowali hepo bibiilohe lotaa 
dadaata tou ti Almasi lodelo olimongolio 

debo odelo tawalo todelomo nonao lo 
polemboa tutuuyuta lo ohahama-Lio. 

16 Sababu uito diila mao polulia tau 
mopotala olimongoli tomimbihu uaalo 
wau minuumani, meaalo tomimbihu 
duduu-laheyaalo buka lo agama, meaalo 
totoonulalo lameyangi hulala bohu, 
meaalo tomimbihu dulahu Saabati. 

17 Ngoaamilalo boito bo wolilu wambao 
monto susuu-aliyaalo u mamei dungga 
mai, bo loilaalo lo susuu-aliyaalo boito 
yito ti Almasi! 

18 Diila maó polulia batanga limongoli 
popoluhio lotaa u diila tiootutua 
motidupapa lobatanga wau tamolubo 
mamaa-laikatiyalo. Tau boito batingga 
wolo pipii-kilangilio tomimbihu dunia wau 
u tolomodu hemo pomangga-mangga 
bibii-bibiilohio, 

19 tilinggula diilalo motidihu toli Almasi 
talowali tauwa. To walungo tauwa li 
Almasi, ngangaawaalo mao tataalo wau 
pilo potuwau lotoonula leleetualio, wau 
mobutu modudua otohilaa lo Allahu 
Taaala. 

20 Timongoli mailate pee-peeenta woli 
Almasi, wau mailopato lonto roroo- 
huwaalo ukawa-kawasa aalamu botie. 

Naa, yilongola timongoli hitumula debo 
odelo taa donggo kiluwaasa lodunia 
botie? Yilongola timongoli taaluku toú 
wuwuu-uduwaalo debo odelo utie, 

21 "Diila mao podedeta utie", "Diila mao 
polamita uito", "Diila mao polenggula 
utie”? 

22 Ngoaamila wuudu boito yito tomimbihu 
susuu-aliyaalo u odito pomake diilalo 
ohuna. Uito bo wuudu wau totoonulalo 
pongaajali u pilohutu lomanusia. 

23 Memangi oontonga mao suali boito 
molinepo, wolo nasehatilio alihu tau 
molubo malaikati, mopodupapa batanga, 
wau moposikisa batanga; bo ngoaamilalo 
boito diila ohuna u mongotongo napusu 
lomanusia. 

'Timongoli maluli pilotumu-lai 

pee-peeenta woli Almasi. Sababu uito 
mamusi timongoli motolopani u mootapu 
susuu-aliyaalo u tosologa, toutoonu ti Isa 
hemo malenta pee-peeenta wolo Allahu 
Taaala. 

2 Podulunga mao pikiilangi limongoli 
to susuu-aliyaalo uteto, diila to 
susuu-aliyaalo u todunia. 


KOLOSE 3.3-8 12 


3 Sababu timongoli mailate, wau tutumuli 
mongoli tutuuo pee-peeenta woli Almasi 
todelomo Allahu Taaala. 

4 Naa, pobutua mai lo tutumulo tutu 
limongoli yito ti Almasi wau de wonu 
Tio oontonga, timongoli olo mamo 
tibilohe pee-peeenta wo-Lio todelomo 
odudaa-Lio! 

> Sababu uito, pateilo mao totoonulalo 
otohilaa lodunia u laito mopoosuusa 
batanga limongoli, debo odelo polohuloto, 
susuu-aliyaalo udiila paatuti, ohilaa 
moohuu, ohilaa u moleeto, wau 
ololanggamu (sababu ololanggamu yito 
tutuuwauwa wolo molubo balaahala). 

6Susuu-aliyaalo debo odelo uitolo u 
mopotoodei muluka lo Allahu Taaala 
totau-tauwalo tadiila hipo dungohe o-Lio. 

7 Muloololio mai timongoli lohihilao olo 
hipodudua totoonulalo ilohilaa boito, toú 
timongoli kiluwasalio. 

8 Bo botia mamusi timongoli molapi mao 
susuu-aliyaalo u moleeto monto batanga 
limongoli: diilalo poingo, meaalo molilau 
meaalo o pongolaasa molonuo ode taa 
wewo. Diila mao poluwala sama-samaata 
monto tunggili mongoli loiya u momuayo 
meaalo loiya u kootolo. 

3 Diila mao pohimbulo ngota timongota, 
sababu tutumulo udeedelo wolo 
ngoaamila watadelio mailinggi limongoli. 

10 Timongoli botia mailohia-Lio mai 
tutumula bohu. Timongoli yito manusia 
bohu, tadonggo hepo bohua-Lio 
mololaalaaita lo Talopowali mai olio, 
deuito-yito Allahu Taaala, lodudua 
rupa-Lio lohihilao. Makusudulio yito alihu 
timongoli motota lo Allahu Taaala wolo 
wimu-wimumuto ngo@aamilalo. 

11 Odelo akibati leeto boito madiduú 
ngoaamila polo hiihede towolota taulo 
Yahudi wau diila Yahudi, taa tiluuna 
wau taa diila tiluuna, diduú polo hiihede 
towolota lotaa deli wau taa diila oadabu, 
towolota lowato wau taa lolopato, sababu 
ti Almasi yito ngoaamilalo sama-samaata 
wau Tio lotituwau woli mongolio 
ngoaamilalo! 

12Wutato yito umati lo Allahu Taaala. 
Allahu Taaala lomonu olimongoli 
wau lolulaota olimongoli u tolomodu 
lowali miliki-Lio. Uitolo sababuulio 
timongoli musi mopo biloheo modehu 
hilao, timongoli musi ohilaa mopiohe, 
motidupapa lohilao, molumboyoto lohilao, 
wau tahangi modutolo. 

13Timongoli musi sabali ngota 
timongota, wau moaaambungua wonu 
woluo taa oniyati ode taawewo. Eeya wolo 
hilaa sanangi longambungu olimongoli, 
oditolio timongoli olo musi mohuto 
mongambungu ngota timongota. 

14Wau ulebe polohuna daa, deuito-yito: 
Timongoli musi mototoolianga sababu 
toliango boitolo u mopotuwau tutu to 
Mongo wutato ngoaamilalo tilinggula 
mowali wimu-wimumuto ngo@aamilalo. 

15 Mamusi totoonulalo putusani limongoli 
tantuo mao lo odudame uilohi mai li 
Almasi todelomo hilaa limongoli. Sababu 
Allahu Taaala lotianga olimongoli u lowali 
pongawaa loú ngobatanga, alihu timongoli 
tumumulo todelomo odudame monto li 
Almasi boito. Mamusi timongoli mosukuru 
mola. 

16 Mamusi totoonulalo pongaajali li 
Almasi u polupolu lobalakati meitahu ode 
delomo hilaa limongoli. Mamusi timongoli 
moaaajalia wau tinggai mongohi nasehati 
wolo molinepo daa. Popolahua mola 
Jaburu wau puji poloilaalo momuji wau 
lalaahuwala lorohu; Popolahua mola ode 
Allahu Taaala wolo pongo laasa sukuru to 
delomo hilaa limongoli. 

17 Ngoaamila wolo upohutuo meaalo loiya 
limongoli, mamusi uito pohutuwola wau 
loiyaalo to tangguli Isa Eeya. Posukurulo 
mola ode Allahu Taaala ti Paapa tou wolo 
u pilohutu li Isa olimongoli. 

18 Mongo wutato tamowali dile taabua! 
Podungohulo to dilemu, sababu odi- 
odieelo mola patutilio piilimu odelo taulo 
Nasara. 

19 Mongo wutato tamowali dile 
talolai! Toliangi mao dilemu. Diila mao 
banggangai timongolio. 

20 Mongo walao! Deuito-yito uwajibu 
olimongoli odelo taulo Nasara u laito 
modungohe tomongo dulaamu, sababu 
ui-uitolo umoo sanangi hilaa lo Allahu 
Taaala. 

21 Mongo wutato tamowali tiyamo! Diila 
mao pongongoto hilaa lomongo walaumu 
tilinggula timongolio mowali oolia lo 
halapani. 

22 Mongo wutato tamowali wato! 
Todelomo toonulalo suali, mamusi 
timongoli modungohe toli tuanimu u 
todunia botie. Diila mao podungohe to 
limongolio bo toú timongolio donggo 
hemongimato olimongoli, sababu 
timongoli ohilaa pujiolo. Dungohi mao 

timongolio wolo hilaa u ihilasi, sababu 
timongoli mohulumati Eeya. 

23 Penu boli kalaja wolo u wohilio olemu, 
mamusi kalajai mao limongoli wolo hilaa u 
lealeaatu, debo odelo Eeyaalo tahe bayawa 
limongoli, wau diila bo manusia. 

24 Pootoloma mao deú timongoli 
mamololimo wuupa monto Eeya. Wolo 
upilopo dapato lo Eeya ode umati-Lio, 
uitolo u mawohi-Lio mai olemu. Sababu 
tuani taotutuulio mao donggo hebayawa 
limongoli yito ti Almasi lohihilao. 

25Wau penu boli tatoonu tamohutu 
totala, mamomanta totoonulalo totalalio 
boito; sababu Eeya diila momilohe baya. 
4 1 Mongo wutato tamowali tuani! 

Mamusi timongoli mopohutu mao 
mongo wato limongoli loú otutu wau 
aadili. Pootoloma mao deú timongoli olo 
otuani ngota tosologa. 

2 Mamusi timongoli modua mola wolo 
mooolohu wau motidapa-dapatolo mao, 
sambela molapali oduolo ode Allahu 
Taaala. 

3Poduaalo mola olo ode lamiaatia 
alihu Allahu Taaala mongohi hiyango u 
mopiohe olamiaatia umopo loladu habari 
hitua-hituawua u milakusudu hetuuolo 

pasali li Almasi. Sababu suali boitolo yi 
watia masaatia botie woluo todelomo 
tutupa. 

4Poduaalo mola alihu watia mowali 
motombangai hitua-tuawua u milakusudu 
hetuuolo boito lou mopata-patatolo mao 
odelo woloolo mola patutilio. 

> Todelomo wumbuta limongoli wolo 
tau-tauwalo tadiila palacaya, mamusi 
timongoli tumumula molinepo wau 
momake timiidu hiyangio loú mopio- 
piohulo mao. 

6 Mamusi susuu-aliyaalo uiloiya limongoli 
laito moosanangi wau mooheinga. Mamusi 
otaawa mao limongoli woloolo mola 
patutilio molameta totoonulalo yiyintu 
lotau. 

'Tei Tikhikus, wutatonto taa otoliango, 
mamo pootaa mai olimongoli totoonulalo 
u hitua-tuawua pasali lowatia. Tio tatapu 
wau molotolo hilao mokalaja pee-peeenta 
wolamiaatia duolo Eeya. 

8Watia molao mai olio ode limongoli 
wolo alaasani alihu otaawa limongoli 
owowoluwoa lamiaatia wau timongoli 
oliyanga. 

2Tei Onesimus mamonaó peé-peéenta 
wolei Tikhikus; tio ngotaalio lowaiti 

mongoli. Tio taa utatapu wau molotolo 
hilao, wau amiaatia motoliangio. Tio wolei 
Tikhikus mamo pootaa mai olimongoli 
totoonulalo u hitua-tuawua uilowali 
totambati lowatia botie. 

10Tei Aristarkus, tawoluo todelomo 
tutupa pee-peeentaa wolaatia, lolao 
salamu ode limongoli. Odito olo tei 
Markusi, walao mohutato wolei Barnabas. 
(Timongoli mailaolaa habari u molutulao 
olio wonu tio monao mai ode limongoli). 

11 Salamu olo lonto olei Isa tailunte 
Yustus olo. Lonto tau-tauwalo Yahudi 
tamalo malacaya li Isa Eeya, bo timongolio 
toulota wambaio tabotia hemokalaja 
pee-peeenta wolaatia u hemoponao 
tuugasi lonto Allahu Taaala. Timongolio 
tiootutua lootulungi daa olaatia. 

12 Salamu lonto olei Epapras. Tio olo 
lonto waiti mongoli. Tio wato li Isa 
Almasi, talaito hemodua mola lou tatapu 
wau molotolo hilao ode limongoli. 
Hepilo hilelio wolo tiootutua to Allahu 
Taaala alihu iimani limongoli mowali 
molotolo wau timongoli tiootutua mowali 
moontapo, alihu timongoli lou wimu- 
wimumuto ngoaamilalo modungohe tou 
otohilaa lo Allahu Taaala. 

13 Hesilakusia lowatia lohihilao deu 
tio malo kalaja tiootutua ode limongoli 
wau ode tau-tauwalo to Laodikia wau 
Hierapolis. 

14Ti Dokuteri Lukasi, taa otoliangonto, 
wau tei Demas lolao salamu olimongoli. 

15 Potunggula mao salamu lamiaatia ode 
mongo wutato Nasara to Laodikia; olo 
odelei Nimpa, wau tojamaa tahe motabia 
tobelelio. 

16 Lapataó tulade botie pobacalio mao 
olimongoli, tolo paniyalo alihu uito 
pobacaalo olo tojamaa u to Laodikia. 
Odito olo timongoli lohihilao musi mobaca 
mao tulade umaa laololio mai monto 
Laodikia ode limongoli. 

17Wau polelea mao olei Arkhipus, 
"Poolapata mao tuugasi uilohi mai olemu 
huna momaya to Eeya." 

18 Salamu lonto olaatia, Paulus. Watia 
lohihilao talo luladei tulade botie. Diila 
mao lipata deu watia donggo todelomo 
tutupa! Pohileaala dua Eeya mobalakati 
mai olimongoli. Hulumati lamiaatia, Paulus 


] Tesalonika 


1 Mongo wutato jamaa to Tesalonika, 

talowali umati lo Allahu Taaala wau 
Eeya Isa Almasi: Amiaatia, deuito-yito 
Paulus, Silas wolei Timotius momolohone 
bolo potala Allahu Taaala ti Paapanto wau 
Eeya Isa Almasi mongohi mai balakati wau 
salaamati olimongoli. 

2 Amiaatia laito hemo sukuru mola ode 
Allahu Taaala sababu Wutato ngoaamilalo. 
Timiidu amiaatia modua mola ode Allahu 
Taaala wau ti Paapanto, amiaatia laito 
hemoeela olimongoli. Amiaatia laito 
hemodua mola olimongoli. lleela lamiaatia 
woloolo mola timongoli helo pobiloheo 
todelomo huhutu deu timongoli palacaya 
li Almasi, woloolo mola timongoli helo 
toliango taa wewo tilinggula lomaya 
olimongolio, wau woloolo mola timongoli 
helo tiwunela loú motoheeto to Eeyanto 
Isa Almasi. 

3(1:2) 

4 Otaawa lamiaatia, Mongo wutato, deú 
Allahu Taaala lomonu olimongoli wau 

malo lulaota olimongoli lowali u tolomodu 
miliki-Lio. 

> Sababu amiaatia mopo tunggulai Habari 
Mopiohe tolimongoli diila wolo loiya 
wambao, bo olo wolo kawasa wau wolo 
Rohullah. Wau amiaatia mayakini daa lou 
u obobanari lo Habari Mopiohe boito. 
Otaawa limongoli woloolo mola amiaatia 
tumutumulo ode polohuna daa limongoli 
tou amiaatia woluo tohuungi mongoli. 

6 Timongoli lodudua obaaya lamiaatia 
wau obaaya lo Eeya. Eleponu timongoli 
lodutolo daa, timongoli lololimo mao wolo 
wengahe habari upilo habari lamiaatia 
olimongoli. Owengahe boito yilohi mai lo 
Rohullah. 

'Woleeto timongoli lowali obaaya ode 
ngoaamila taulo Nasara u to Makedonia 
wau Akhaya. 

8Sababu tumulalo mao monto 
olimongoli, habari pasali lo Eeya malo 
loladu demola Makedonia wau Akhaya. 
Wau diila bo uito wambaio; tumbao 
habari pasali woloolo mola timongoli 
palacaya to Allahu Taaala malei dungga 
ode utoonulalo mao, tilinggula amiaatia 
diilalo palalu moloiya wolo-wolo. 

9 Ngoaamila tau boito hemobisala 
pasali woloolo mola timongoli lololimo 
olamiaatia tou amiaatia omooomolu lonao 
mai ode limongoli. Timongolio helo bisala 
tomimbihu woloolo mola timongoli lololaa 
mao totoonulalo balaahala wau lonao 
mai ode Allahu Taaala tuwa-tuwaulo 
tatumu-tumulo u motiwato to o-Lio. 

10 Timongolio helo bisala olo pasali 
woloolo mola timongoli motiwunela to 
podungga mai lo Walao Allahu Taaala 
monto Sologa, deuito-yito ti Isa Almasi, 
tamaa pilotumulai lo Allahu Taaala lonto 
opopate. Ti Isa boitolo olo tamopo aahu 
olanto monto muluka lo Allahu Taaala u 
mamei dungga mai. 

1 Mongo wutato! Otaawa limongoli 
lohihilao deu nonao mai lamiaatia ode 
limongoli ohunalio. 

2 Otaawa limongoli deú tou amiaatia diipo 
lonao mai ode limongoli to Tesalonika, 
amiaatia maa ilalinaya wau hilinalio to 
Pilipi. Bo eleponu dadaata tahelo tehengi 
olamiaatia, Allahu Taaalanto malongohi 
mai olamiaatia obobuheli u lopohabari 
olimongoli Habari Mopiohe u asaliilio mai 
lonto o-Lio. 

3Titiango lamiaatia olimongoli diila 
tuwaulio lototala; diila olo wolo makusudu 
udiila mantali meaalo u mohimbulo. 

4Diila! Amiaatia diila mobisala u mopo 
sanangi hilaa lotau, bo u mopo sanangi 
hilaa lo Allahu Taaala, talotesi hilaa 
lamiaatia. Sababu amiaatia ilanggapu 
paatuti lo Allahu Taaala u mopo loladu 
Habari Mopiohe boito. 

> Otaawa limongoli lohihilao deú 
diila peeenta mao amiaatia oloiya mopio 
meaalo mopolapalo olimongoli u moluu@o 
totoonulalo makusudu u langgamu. Allahu 
Taaala sakusi-Lio! 

6 Amiaatia diila olo hipo tolopania u 
mootapu poloilaalo momuji monto tau -- 
mopio monto olimongoli meaalo monto 
taa wewo. Otutuulio mao odelo rasulu li 
Almasi, amiaatia mowali wambao mohile 
wolo mooohuu u hitua-tuawua monto 
olimongoli. 

7Bo amiaatia lotihutu osikapu 
molumboyoto lohilao toú woluo tohuungi 
mongoli debo odelo tiilo ngota hemolaala 
mongo walaio. 

8 Sababu toliango lamiaatia, amiaatia 
dapadapato mongohi mai olimongoli diila 
bo wambao Habari Mopiohe u monto 

Allahu Taaala boito, bo tutumulo lamiaatia 
olo. Sababu amiaatia motoliango daa 
olimongoli! 

Tantu donggo oeela limongoli woloolo 
mola sikisaalio amiaatia helo tolopani wau 
lohipate. Hui wau dulahu amiaatia hipo 
kalajawa alihu amiaatia diila mopoosuusa 
penu boli ngotaa mao limongoli tou 
amiaatia mopo lolade Habari Mopiohe 
monto Allahu Taaala boito olimongoli. 

10 Amiaatia tumutumula lou mantali, 
otutu wau diila oaaibu toli mongoli tamalo 
malacaya li Almasi. Timongolilo mongo 
sakusi lamiaatia, odito olo Allahu Taaala. 

11 Otaawa limongoli deu amiaatia 
lopohutu olimongoli ngota-ngota debo 
odelo tiyamo ngota helo pohutu mao 
tomongo walaio. 

12 Amiaatia monaseehati mai olimongoli, 
amiaatia mongohi mai sumangati 
olimongoli wau amiaatia mohuntulai 
alihu timongoli tumumulo odito rupalio 
tunggula moo sanangi hilaa lo Allahu 
Taaala. Sababu Allahu Taaala malo 
tianga olimongoli u lowali walaga Dunia 
Bohu lo Allahu Taaala wau mo@olaasa 
odudua-Lio. 

13 Donggo Woluo poli suali tuwau uwewo 
ulohutu olamiaatia lolapali oduolo ode 
Allahu Taaala. Suali boito yito, deu tou 
amiaatia lopo tunggulai habari lonto 
Allahu Taaala olimongoli, timongoli 
lodungohe wau lololimo habari boito diila 
odelo habari lonto manusia, bo odelo 
habari u tutuulio tutu lonto Allahu Taaala. 
Tiolo tadonggo kalakalaja todelomo 
batanga limongoli tapalacaya li Almasi. 

14 Mongo wutato, suali uilaasa limongoli 
mailo laaasawa olo lo jajaa-maaalo Allahu 
Taaala to Yudea talowali miliki li Almasi. 
Timongoli loolaasa polodutolo lonto 
wimbihu bangusa limongoli lohihilao, 
tutuuwauwa debo odelo ilolaasawa lo 
jajaa-maaalo Allahu Taaala to Yudea boito 
towimbihu tau-tauwalo Yahudi. 

15 Tau-tauwala boito talomate li Isa 
Eeya wau mongo nabi yila-yilateelo 
mao, wau helo ngalinaya olamiaatia. 
Miluusu limongolio ngoaamila tau, wau 
Allahu Taaala sama-samaata diila sanangi 
olimongolio. 

16 Tumbao timongolio helo monto- 
montolo olamiaatia u mopohabari to 
babaa-ngusawalo diila Yahudi habari 
umoo aahu babaa-ngusawalo boito. 

Lou odito tau-tauwalo Yahudi boito he 
iloduhenga mola tulusi duduu-sawaalo 
limongolio dilumutu jumulaalio wimu- 
wimumuto. Wau botia timongolio pulitio 
ilodungga muluka lo Allahu Taaala! 

17Bo mongo wutato, tumulalo mai 
amiaatia lobuaala ngopee mola woli 
mongoli -- lobuaala tomato bo diila 
tohilao -- amiaatia bo lebe mooloolo 
olimongoli wau helo tolopani tiootutua u 
muli modunggaya woli mongoli! 

18 Amiaatia oniyati u mobiilohe 
wolimongoli, wau watia, malo himontala 
peeenta poooluo, bo Ibilisi helo montolo 
olamiaatia. 

19 Otutu timongolilo halapani wau 
oweengahe lamiaatia. Sababu de wonu ti 
Isa Eeya meidungga mai, wau ito motaalua 
wo-Lio, yi timongolilo tamamowali 
obobangga lamiaatia! 

20 Memangi timongolilo obobangga wau 
oweengahe lamiaatia! 

| Pulitio mao owooloolo lamiaatia 

diilalo ilootonga. Sababu uito amiaatia 
lomikiilangi mola lebe mopiohe amiaatia 
tolaalio tutuwau to Atena, 

“tou amiaatia donggo molao mota 
wutatonto tei Timotius. Tio ngotaalio 

tamoomayawa Allahu Taaala tahemo 
kalaja pee-peeenta wolamiaatia u hemo 
pohabari Habari Mopiohe pasali li Almasi. 
Amiaatia molao mai olei Timotius ode 
limongoli alihu tio mopolotolo olimongoli 
wau mohuntula olimongoli u lebe palacaya 
li Almasi. 

3Lou odito diaaluo penu boli ngotaa 
mao monto olimongoli tatumouli sababu 
totoonulalo polo dutolonto botie. Otaawa 
limongoli lohihilao deu totoonulalo 
polodutolo boito leituwoto tolanjana lo 
Allahu Taaala ode olanto. 

4Tou amiaatia donggo peé-peéenta 
woli mongoli, amiaatia malo pootaa mai 
olimongoli leimulo deu ito mamodutolo. 
Wau uito memangi tutuulio tutu 
malotoduo; otaawa limongoli lohihilao 
uito. 

> Uitolo sababuulio watia molao mai olei 
Timotius, sababu watia ohilaa daa motota 
woloolo mola ololaii mongoli todelomo 
suali palacaya li Almasi. Watia molawalo 
bolo Ibilisi moo heinga olimongoli 
tilinggula ngoaamila tolopani tioopate daa 
lamiaatia mowali dia ohuna. 

6 Botia tei Timotius malo hualingai 
wau malo potunggulai olamiaatia habari 

moeengahe pasali woloolo mola timongoli 
palacaya li Almasi wau totoolianga. Tio 
lopootaa mai olamiaatia deu timongoli 
laito hemoeela u mopiohe olamiaatia 
todelomo hilaa limongoli. Wau timongoli 
ohilaa modunggaya wolamiaatia, debo 
odelo amiaatia olo ohilaa modunggaya 
woli mongoli. 

7 Uitolo sababuulio, Mongo wutato, 
todelomo totoonulalo u mototolo wau 
polodutolo lamiaatia, amiaatia iloliyanga 
lohabari pasali limongoli. Palacaya 
limongoli toli Almasi mopoudaa hilaa 
lamiaatia, 

8 tilinggula botia amiaatia molaasa 
otu-otutuulo mao tumutumulo, asali 
timongoli debo tihutihula molotolo, 
motituwau wolo Eeya. 

2Donggo boli udaalio pongolaasa 
sukuru lamiaatia ode Allahu Taaala 
toú ngoaamila oweengahe u ilolaasawa 
lamiaatia totalu-Lio sababu timongoli. 

10 Hui dulahu amiaatia helo molohone 
mola to Eeya wolo lealeaatu lohilao, alihu 
amiaatia mowali modunggaya lohihilao 
woli mongoli u mopo wimumuto wolo 
upalaluo limongoli ode palacaya toli 
Almasi odelo woloolo mola patutilio. 

11 Pohileaala dua Allahu Taaala ti 
Paapanto lohihilao, wau Eeyanto Isa 
mopo payadu mai dalalo olamiaatia u 
modunggaya woli mongoli! 

12 Pohileaala dua Eeya mohutu 
mai olimongoli lebe motolianga ngota 
timongota wau lebe motoliango ngoaamila 
tau, tilinggula toliangi mongoli boito 
hemo duduuhenga mola tutuuwauwa 
debo odelo toliango lamiaatia olimongoli. 

13 Lou odito Eeya mamo poolotolai hilaa 
limongoli, tilinggula timongoli mantali 
wau diila oaaibu totalu lo Allahu Taaala ti 
Paapanto, tou Eeyanto Isa meidungga mai 
pee-peeenta wolo ngoaamila taa lowali 
miliki-Lio. 

4 ! Pulitio mao Mongo wutato, amiaatia 
malongohi mai obaaya olimongoli 
tomimbihu woloolo mola timongoli 
musi tumumulo u moposanangi hilaa lo 
Allahu Taaala. Memangi timongoli maa 
tilumumulo debo odelo uito. Bo botia 
tokawasa li Isa Eeya, amiaatia mohile lou 
tiootutua olimongoli wau mohuntulai alihu 
timongoli lebe motolopani mao todelomo 
suali boito! 


1 TESALONIKA 4.2-8 11 


2? Sababu mailotaawa limongoli popoo- 
tuhatawalo u mailohi mai lamiaatia 
olimongoli tokawasa li Isa Eeya. 

3 Uti-utieelo kahandaki lo Allahu Taaala: 
Alihu timongoli tumumulo tolomodu ode 
o-Lio, mantali, mopo walaheo totoonulalo 
huhutu u huloto. 

4Timiidu mongo lolai towolota limongoli 
musi motota woloolo mola tumumulo 
wolo dilelio, wolo dudelo umoo sanangi 
hilaa lo Allahu Taaala wau manusia. 

> Diila mao potitumulo modudua u 
otohilaa lonapusu ode dilemu, debo odelo 
u hepilohutu lotaa diila hitootawa lo 
Allahu Taaala. 

6 Todelomo suali debo odelo uito, diila 
mao pohutu totala penu boli ngotaa 
towutatio, meaalo mohimbulo olio. 
Omooomolu amiaatia malo poeelai lou 
mooohuu olimongoli, deu Eeya mamo 
hukuumani mai tahipo hutua totala debo 
odelo uito. 

7 Allahu Taaala motianga olanto, diila 
alihu ito tumumulo huloto, bo alihu ito 
tumumula wolo dudelo u moeengahe 
hilaa-Lio. 

8 Taa diila mololimo pongaajali botie, 
diila bo potouli lomanusia, bo olo diila 

mololimo Allahu Taaala talongohi mai 
Rohu-Lio u mantali olimongoli. 

9 Diilalo palalu olamiaatia moluladei 
olimongoli pasali woloolo mola timongoli 
musi motolianga mongo wutato tango 
iimani. Timongoli lohihilao mailaajali lo 
Allahu Taaala u mototooliango. 

10Wau suali botie mapilo biloheó 
limongoli ode ngoaamila wutato 
ngoiimani to ngoilanggubu Makedonia. 
Bo, Mongo wutato, amiaatia mohile loú 
tiootutua, alihu tutumuli mongoli mowali 
lebe mopioheo. 

11 Potolo panilo mola tumumulo lou 
duoduooto wau diila motutuu-wanga 
wolo suali lotaa wewo. Mamusi timongoli 
mokalaja mopeehu lijiki lohihilao, odelo 
woloolo mola u mapilo malentai lamiaatia 
omooomolu olimongoli. 

12 Wonu timongoli tumumulo odito, 
timongoli diila motiwunela penu boli olo 
tatoonu, wau tau-tauwalo tadiila palacaya 
li Almasi, mamo hulumati olimongoli. 

13 Mongo wutato, amiaatia motohilaa 
alihu timongoli motota mao u otutulio 
tomimbihu tau-tauwalo tamailate: alihu 
timongoli diila motisukari lohilao debo 
odelo tau-tauwala wewo tadiila oharapani. 

14 İto palacaya deu ti Isa mailate wau luli 
tilumumulai. Vito sababuulio ito palacaya 
olo deu Allahu Taaala mamuli mopo 
tumulai ngoaamila taa palacaya li Isa wau 
tamailate, alihu timongolio tumumulo 
pee-peeenta wo-Lio. 

15 Tomimbihu suali boito, uti-utieelo 
pongaajali lo Eeya u ohilaa potunggulo 
mai lamiaatia olimongoli: Tou ti Isa Eeya 
meidungga mai, ito tadonggo hitumula 
diila tameimulo wolo tau-tauwalo 
tamailate leimulo. 

16 De malaikati udaa mamo ngibode mola 
wolo suala u mooohuú wau torompeti 
lo Allahu Taaala potingohulo odelo 
tuoto lopalenta. Lapatao ti Isa Eeya 
lohihilao mamo tuhutai monto sologa, 
wau tau-tauwalo Nasara tamailate mapo 
tumulo-Lio mai meimulo. 

17 Lapatao uito, ito tadonggo tumutumulo 
tou boito mapee-peeenta bintao-Lio 
woli mongolio ode delomo heengo 
mola modunggaya wolo Eeya todulente. 
Lapatao ito mamo tibiluloa wolo Eeya 
ohiheo-hiheolo mao. 

18 Sababu uito, mamusi timongoli 
mopopooo lotolao lohilao, lou momake 
tataa-heyaalo botie. 

! Mongo wutato, diila palalu amiaatia 
5 moluladei olimongoli omolua 
wakutuulio utuhata susuu-aliyaala boito 
mamotoduo mai. 

? Sababu otaawa limongoli lohihilao lou 
mopatato deu Dulahu podudungga mai 
lo Eeya boito mamei dungga debo odelo 
tamootaowa meidungga tou hui. 

3 Wonu bolo tau moloiya, "Ngoaamilalo 
aamani wau moduoto," yi tou boitolo 
debolo timongolio maodungga lou 
obobinasa, wau diaaluo penu boli ngotaa 
mao tamoolahi. Suali boito debolo 
motoduwolo mola, debo odelo laasa 
mongongoto u meidungga ode taabua 
ngota tamamo potutu mai. 

4Bo timongoli diila taa hitumula 
todelomo u modiolomo, tilinggula dulahe 
boito moo salabangu olimongoli debo 
odelo podudungga mai lo tamootaowa. 

> Wutato ngoaamilalo yito taa hitumula 
todelomo u mobaango; timongoli 
leituwoto todulahe u mobaango. Ito diila 
taa hitumula todelomo u modiolomo, 
meaalo tatuwo-tuwoto tou hui u 
modiolomo. 

6 Sababu uito ito diila mowali bo hituluhe 
wambao debo odelo taawewo. Ito musi 

mopoodaha wau pikiilanginto musi 
mobaango. 

7 Toú hui tau motuluhu, wau tou hui olo 
tau mowali huwoaalo. 

8Bo ito botie tau-tauwalo tahituwota 
todulahe u mobaango; sababu uito 
pikiilanginto musi mobaango. Ito musi 
debo palacaya to Eeya wau motoliango 
tau-tauwalo wewo wau motiwunela loù 
yakini deu Allahu Taaala aahu mai olanto. 
Uitolo tingolo u moduolai olanto todelomo 
mohipate moluwali u modiolomo. 

93 Allahu Taaala lolulaotai olanto diila 
u hukuu-maniyolo, bo u poaahuwolo, 
motimbulude to Feyanto Isa Almasi. 

10 Tio yilate ode olanto alihu tou Tio 
demei dungga mai -- diila otaawa ito 
donggo hitumula, diila otaawa ito mailate 
-- ito mowali tumumulo pee-peeenta 
wo-Lio. 

1T Sababu uito, mamusi timongoli 
debo mohu huuntula wau mopopooo 
lotolao, tutuuwauwa debo odelo udonggo 
hepohutuo limongoli masaatia botie. 

12 Mongo wutato, pohile lamiaatia loú 
tiootutua alihu halagai mao limongoli 
tau-tauwalo tahipo kalajawa tohuungi 
mongoli; deuito-yito timongolio 

tamaa tilulaoto Eeya u motita iwa wau 
monaseehati olimongoli. 

13 Pohutua mao timongolio lou ohulu- 
hulumatilo mao wau wolo laasa toliango 
sababu moeela mola wolo u hepilohutu 
limongolio. Poti tumulolo laito lou 
mopiohe wau dame. 

14 Pohile lamiaatia olo, Mongo wutato, 
poeela mao lou mopiohe wau dame taa 
diila mohuto mokalaja, potatapua wau 
poolotola mao hilaa lotaa hiwoohea: 
tulungia mao taa palalu tulungialo wau 
posabalilo totaa ngoaamila. 

15 Poodahai mao alihu diila bolo 
woluo tamomalasi u moleeto wolo u 
moleeto. Potolo panilo laito mohutu 
umopiohe, ngota timongotalio wau ode 
taa ngoaamila. 

16 Mamusi timongoli laito motiwengahu, 

17 wau poduaalo mola laito. 

18Todelomo totoonulalo owowoluwoa 
mamusi timongoli mosukuru, sababu 
uitolo u otohilaa lo Allahu Taaala monto 
olimongoli odelo taa tumu-tumulo 
motituwau woli Isa Almasi. 

19 Diila mao enggadea Rohullah. 

20 Diila maó anggapua gambangi 
hahaa-baliyaalo uilohi mai lo Rohullah. 

21 Totoonulalo u hitua-tuawua musi 
tesiyolo, wau umopiohe musi dudualo. 

22 Tolai mao totoonulalo u moleeto. 

23 Pohileaala dua Allahu Taaala lohihilao 
talongohi olanto salaamati, mopowali 
mai olimongoli taa u tiootutua tumumulo 
tolomodu ode Allahu Taaala. Pohileaala 
dua Allahu Taaala modaha mai batanga 
limongoli ngoilanggubulo mao, mopio 
rohu, nyawa meaalo wawai mongoli, 
tilinggula diila o aibulio toú Eeyanto Isa 
Almasi muli meidungga mai. 

24 Allahu Taaala, tamalo tianga 
olimongoli, mamohutu mai suali boito 
sababu Tio tatapu wau molotolo hilao. 

25 Duai mola amiaatia, Mongo wutato! 

26 Posasaa-lamuwalo ngoaamila wolo 
tataabia lohilao odelo wutato Nasara. 

27 Tokawasa lo Eeya, pohile laatia lou 
tiootutua alihu timongoli mopobaca 
mao tulade botie ode ngoaamila wutato 
tango-iimani. 

28 Pohileaala dua Eeyanto Isa Almasi 
mobalakati mai olimongoli. Hulumati 
lamiaatia, Paulus 


2 Tesalonika 


1 Mongo wutato jamaa to Tesalonika, 
talowali umati lo Allahu Taaala ti 
Paapanto wau Eeya Isa Almasi! Amiaatia, 
deuito-yito Paulus, Silas wolei Timotius. 

2 Motiwunela pilopodehu dua Allahu 
Taaala ti Paapanto wau Eeya Isa Almasi 
mongohi mai balakati wau salaamati 
olimongoli. 

3 Mongo wutato, amiaatia laito musi 
molapali mola oduolo ode Allahu Taaala 
sababu timongoli. Wau memangi patutilio 
amiaatia mohutu mao odito, sababu 
timongoli helebe palacaya li Almasi, 
wau timongoli helebe motolianga ngota 
timongota. 

4 Uitolo sababuulio yilongola amiaatia 
hemobisala pasali limongoli timiidu 
amiaatia mobiilohe wolo jajaa-maaalo 
Allahu Taaala. Wolo weengahe amiaatia 
helo hungguli mao woloolo mola 
timongoli debo tiootutua palacaya li 
Almasi todelomo polo ngalinaya wau 
polodutolo u ilolaasawa limongoli. 

> Wau teteeyelo loilaalo donggo boli 
aadiliilio pomutoo Allahu Taaala: 
Timongoli malo dutolo sikisa sababu 
Dunia Bohu lo Allahu Taaala, wau sababu 
uito timongoli maa aaanggapu paatuti u 
tumuwoto ode delomio. 

6 Tio mamohutu mai wolo u aadili, wau 
mamolontuli polodutolo totaa helohutu 
olimongoli lodutolo. 

/Wau toli mongoli u masaatia botie 
dutodutolo -- odito olo to lamiaatia -- 
Allahu Taaala mamongohi mai olulia 
todulahu Eeya Isa motuhutai monto 
sologa wau mopobilohei batanga-Lio wolo 
mamaa-laikati-Lio tamolotolo boli buheli 
daa 

8 wau wolo tulu ulei-leiita. Tio motuhutai 
u mohukuumani tau-tauwalo tadiili hipo 
mandungia Allahu Taaala wau tadiila 
motohilaa tumumulo motuuúde wolo 
Habari Mopiohe pasali li Isa Eeyanto. 

2 Tau-tauwala boito mamololimo 
hukuumani obobinasa ohiheo-hiheolo 
mao, tapilo-Lio ode bulemengio monto 
ulawota lo Eeya wau monto kawasa-Lio 
udaa: 

10 ngoaamilalo boito mamotoduo 
todulahe de Tio meidungga mai u 

poudaaalo lo umati-Lio wau u hulumatio 
lo ngoaamila taa palacaya. Boli timongoli 
olo maamaito towolota umati lo Allahu 
Taaala boito, sababu timongoli malo 
malacaya tohabari upilopo tunggulai 
lamiaatia ode limongoli. 

11 Uitolo sababuulio amiaatia laito 
hipo duaawa mola olimongoli. Amiaatia 
helodua mola alihu Allahu Taaala 
mopowali olimongoli paatuti u tumumulo 
modudua kahandaki-Lio: ode ui-uitolo 
Tio motianga olimongoli. Pohileaala 
dua Allahu Taaala, wolo kawasaa-Lio 
mopoopolu mai u otohilaa limongoli u 
mohutu mopiohe wau mopo wimumuto 
ngoaamila kalaja u hepohutuo limongoli 
sababu palacaya li Almasi. 

12 Lou odito Eeyanto Isa poúdaa mola 
limongoli, wau timongoli olo podaa li Isa 
sababu opopiohe hilaa lo Allahu Taaalanto 
wau Eeya Isa Almasi. 

l Tomimbihu podudungga mai lo 
2 Eeyanto Isa Almasi, wau tomimbihu 
olanto maambuolio u motibiluloa wo-Lio, 
uti-utieelo upohile laatia lou tiootutua 
olimongoli: 

2 Diila mao polamemeto molingu meaalo 
balisa sababu woluolio habari deu 

malei dungga dulahio lo Eeya Isa muli 
meidungga mai. Tanu habari boito asaliilio 
mai monto tuwaulio lo nubuwati, meaalo 
monto tuwaulio lo pongaajali, meaalo 
mowaliilio woluo tamoloiya deu amiaatia 
mapeeenta lolulade u odito todelomo tala 
tuwau lotulade lamiaatia. 

3 Penu boli woloolo mola olo, diila mao 
polulia tau mohimbulo olimongoli. Sababu 
tou diipo meidungga mai Dulahe boito, 
mamusi motoduwopo mai suali botie: 
Dadaata taa mamolapi iimanilio, momaahu 
li Almasi; wau Manusia Moleeto tamaa 
leimulo tilantu mai lo Feya u tumuwoto 
ode nalaka, mamopo bilohei lobatanga. 

4Lou sombongi tio mamoluwali wau 
mopolaio lobatanga toitaato ngoaamila 
u hetuboo lomanusia, meaalo ngoaamila 
balaahala u heanggapuo lomanusia 
Allahu Taaala. Tumbao tio mamo tihuloaa 
todelomo Bele lo Allahu Taaala wau mopo 
malalumu deu tio yito Allahu Taaala. 

> Eelai mao deu watia mapeeenta 
lopootaa mai ngoaamilalo boito tou watia 
donggo pee-peeenta woli mongoli. 

6Wau otaawa limongoli wolo u masaatia 
botie donggo hemo ngabuto ngoaamilalo 
boito motoduo mai. De towakutu u 

matilantu mai lo Allahu Taaala, Manusia 
Moleeta boito mamo tibilohei. 

7 Olootolo u mokalaja mao ololeeto boito 
malo lumula lokalaja wolo depu-depuhu, 
bo donggo heoto-otongalio. De wonu 
tahemo ngotonga olio boito mailinggi, 

8 deúito oontonga Manusia Moleeto 
boito. Yi wonu Eeya Isa meidungga mai Tio 
mamomate mateelo mao Manusia Moleeto 
boito wolo napasi monto ngango-Lio 
wau mopobinasa olio wolo opolutuo 
owoluwoa-Lio. 

9 Manusia Moleeto boito mamoti bilohei 
wolo kawasa tuwau uleidaa monto Ibilisi. 
Tio mamopo woluo mai totoonulalo 
moolinggolabe u hidala-dalaala wau 
susuu-aliyaalo polu-polutuo u polupolu 
loimbulo. 

10 Tio mamomake tilolahepalo yimbulo u 
moleeto u mopo lapalo tau-tauwalo tamaa 
binasa. Timongolio mabinasa sababu 
diila mololimo wau diila motohilaa habari 
u otutu monto Allahu Taaala umowali 
mopoaahu olimongolio. 

11 Uitolo sababuulio Allahu Taaala 
mopodungga mai olimongolio kawasa 
tuwau umoo lapalo, tilinggula timongolio 
palacaya tou wolo udiila otutu. 

12 Akibatilio, ngoaamila tau u motohilaa 
lodusa wau diila palacaya tou otutu boito, 
mahukuumanio-Lio. 

13 Mongo wutato tapilonu lo Eeya! 
Amiaatia laito musi molapali mola oduolo 
ode Allahu Taaala tomimbihu olimongoli, 
sababu tou bohuliolo mai Allahu Taaala 
malo lulaota olimongoli u piloaahu. Suali 
boito lotoduo mai toú wolo u kilalaja lo 
Rohullah olimongoli u lopowali olimongoli 
umati lo Allahu Taaala tamantali wau 
masababu timongoli palacaya tohabari u 
otutu lonto Allahu Taaala. 

14Woleeto boitolo Allahu Taaala lotianga 
olimongoli lotimbulude to Habari Mopiohe 
u pilohabari mai lamiaatia olimongoli. 
Allahu Taaala lotianga olimongoli, sababu 
otohilaa-Lio alihu timongoli modudua 
moolaasa mao odudaa lo Eeyanto Isa 
Almasi. 

15 Masababu uito, Mongo wutato, 
tihuloolo motoheeto wau potidihulo 
tulusi to popoo-ngajaliyalo u mailohi mai 
lamiaatia olimongoli, mopio wolo imala 
meaalo wolo leituladu. 

16 Pohileaala dua Eeyanto Isa Almasi 
lohihilao, wau Allahu Taaala ti Paapanto 
moliyango wau mopoo lotolo hilaa 

limongoli, alihu timongoli mowali 
mokalaja wau mopohabari wolo u 
mopiohe. Sababu Allahu Taaala momonu 
olanto, wau sababu opopiohu hilaa-Lio Tio 
mohutu mai olanto tatapu wau molotolo 
hilao, wau mohalapu u mopiohe. 

17 (2:16) 

| Pulitio mao, Mongo wutato, poduaalo 

mola ode lamiaatia. Poduaalo mola 
alihu habari monto Eeya mowali mololadu 
tulusi wolo molamemeta wau tolimoolio 
loú mopiohe, tutuuwauwa debo odelo u 
mailowali olimongoli omoomolulio mai. 

2 Poduaalo mola olo alihu Allahu Taáala 
mopoaahu olamiaatia monto tau-tauwalo 
tahiruusawa wau moleeto. Sababu diila 
ngoaamila taa palacaya tohabari monto 
Eeya boito. 

3 Bo Eeya tatapu wau molotolo hilao, Tio 
mamo poolotolai olimongoli wau moduola 
olimongoli monto Ibilisi. 

4Wau amiaatia palacaya tiootutua 
ode Eeya tomimbihu olimongoli, deu 
timongoli donggo hemohutu wau matulusi 
mopohutu mao wolo u ilahulai lamiaatia 
olimongoli. 

> Pohileaala dua Eeya modelo olimongoli 
u lebe mongalati mao deu Allahu Taaala 

momonu olimongoli wau deu ti Almasi 
mopoo lotolai olimongoli. 

6 Mongo wutato, tokawasa lo Eeya 
Isa Almasi, poahu mai lamiaatia 
alihu timongoli motiwalahe monto 
ngoaamila wutato, tahitumula hemo 
tila-tilantingo, wau tadiila modudua 
totoonulalo pongaajali uilohi mai lamiaatia 
olimongolio. 

7 Otaawa limongoli lohihilao deú 
timongoli musi moobaaya olamiaatia. 
Amiaatia diila helo tila-tilantingo tou 
amiaatia woluo tohuungi mongoli. 

8 Amiaatia diila helo lamelo uaalo lotau 
lou diila lomayali mao. Boliio mao hui 
dulahu amiaatia helo kalaja tioopatea 
alihu amiaatia diila mopoosuusa penu boli 
tatoonu towolota limongoli. 

9 Amiaatia lohutu mao uito diila sababu 
amiaatia diila ohaku mohile wolo 
mooohuu alihu timongoli motulungi mai 
olamiaatia, bo sababu amiaatia ohilaa 
mowali obaayawa limongoli. 

10 Toú amiaatia donggo woluo tohuungi 
mongoli, amiaatia longohi mai wuudu 
botie, "Taa u diila mohuto mokalaja, diila 
mowali molamelo." 


2 TESALONIKA 3.11-16 9 


11 Amiaatia moloiya mai utie sababu 
ilodungohe lamiaatia deu woluo tau- 
tauwala towolota limongoli tahitumula 
hemo tila-tilantingo. Timongolio diila 
helohutu penu boli u hitua-tuawua, 
ngopohia bo motolo pusingi moulambohe 
to ulusani lotaa wewo. 

12 Tokawasa lo Eeya Isa Almasi poahu 
mai lamiaatia tau-tauwala boito wau 
mopoeelao, alihu timongolio mokalaja 
wolo aamani wau mopeehu lijiki 
limongolio lohihilao. 

13 Bo timongoli diila maó potolu mohutu 
u mopiohe. 

14Tanu de woluo taa diila mohuto 
modudua wolo uiloiya lamiaatia todelomo 
tulade botie. Poodahai mao totaa debo 
odelo uito, wau diila mao poaawota wolio 
alihu tio moolito. 

15 Bo diila pohutua tio debo odelo muusu; 
bo naseehatia mao tio odelo ngotaalio 
lowutato. 

16 Eeya yito pobutua mai lou osalaamati 
olanto. Pohileaala dua Eeya laito mongohi 
mai salaamati olimongoli todelomo 
toonulalo suali. Pohileaala dua Eeya 
pee-peeenta wolo Wutato ngoaamilalo. 

17Salamu lonto olaatia, Paulus. Watia 
lohihilao talo luladei bagiyangi botie. 
Uti-utieelo tuotio u watia mopodutu mao 
pali lo uluú toú ngoaamila tuladu lowatia. 

18 Pohileaala dua Eeyanto Isa Almasi 
mobalakati mai Wutato ngoaamilalo. 
Hulumati lamiaatia, Paulus 


] Timotius 


] l Timotius, walaúuú utuutu todelomo 
Eeya! Tulade botie lonto olaú, Paulus, 
rasulu li Isa Almasi topoahu lo Allahu 
Taaala, Tamoo-poaahua olanto wau 
topoahu li Isa Almasi, halapaninto. 
Pohileaala dua Allahu Taaala ti Paapanto 
wau ti Isa Almasi Eeyanto mongohi mai 
palakal odehu hilao wau salamati olemu. 
(1:1) 

3 Otohilaaú alihu yió debo motibiluloá to 
Epesus debo odelo u mailoiyau mai olemu 
tou wau lonao ode Makedonia. Sababu, to 
Epesus woluo dengolo lota tahi pololade 
pongaajali udiila otutu, wau yio musi 
mopo huheli mao olimongolio. 

4Polelea mao olimongolio alihu 
timongolio diilalo mopoo tuoto tou totoo- 
mbiluwalo wau wuwuu-ngguliyalo asalilio 
mai udiila obunto-buntolio. Ngoaamilalo 
boito bo mopotoodei polohaamawa 
wambaio, wau diila mopolaia lanjana lo 
Allahu Taaala u bo otaawa motimbulude 
palacaya to o-Lio. 

> Patuju lo naseehatiú boito yito alihu tau 
mowali motolo miliki hilaa ubelesi wau 
hilaa u malootapu tenelo Eeya u mantali, 
wau tiootutua palacaya to Eeya, wau 
lou odito timongolio mowali motolianga 
timongotalio. 

6 Woluo ngotayadu tau madiilalo hitumula 
debo odelo uito, wau yilapalo todelomo 
polo hahaamawa hamawa udiila ohunalio. 

'Timongolio motohilaa mowali guguu- 
ruwaalo lo agama, lebe-lebe pomao 
timongolio lohihilao diila paahamu tataa- 
heyaalo u hepilomake limongolio meaalo 
susuu-aliyaalo u tilooowoli limongolio lou 
odito yakini. 

8 Otaawanto deu butoó lo agama yito 
mopiohe, wonu pohunaalo tou patutilio. 

9 Tantulo mao musi eelaalo deu butoó 
boito pilohutu diila ode taa mopiohe, bo 
ode tahipo lambangawa butoo, tahileeta, 
taa loluusa, ode taa odusa, taa diila o 
agama, taa osiipati dunia, ode taa momate 
tiilo wau tiyamolio mate-mateelo mao, 
tabiasaalio tahi pomatea mate-mateelo 
mao, 

10 ode tau-tauwalo tahi hulotowa, 
homoseki, tamootaówa, tamoo 
himbulowa, mongo sakusi yimbulo, 

wau boli tatoonu wambaio tahipo hutua 
susuu-aliyaalo u bubuu-lemenga wolo 
pongaajali u otutu. 

11 Pongaajali boito woluo todelomo 
Habari Mopiohe upolo loladio pilo 
malacayalio olaatia, deúito-yito Habari 
Mopiohe monto Allahu Taaala taudaa wau 
paatuti pujiolo. 

12 Watia molapali mola oduólo odeli 
Isa Almasi Eeyanto. Tio malongohi mai 
lotolo olaatia u lomaya o-Lio, wau Tio 
longanggapu olaatia lotuuude ode tuugasi 
boito, 

13 eleponu omoóomolu watia helo pitana 
wau longalinaya wau lohina o-Lio. Bo 
Allahu Taaala lomonu mai olaatia, sababu 
toú boito watia diipo palacaya, oditolio 
diila otaawa laatia wolo umusi pohutuo 
laatia. 

14Wau tumbao watia hiluntua daa odehu 
hilaa lo Eeyanto. Tio longohi mai owalia 
laatia u palacaya o-Lio wau motoliango 
ngota timongota. Owalia boito yilohi-Lio 
olanto ngoaamila tamalo tituwau woli Isa 
Almasi. 

15 Otutu banari loiya botie -- sababu uito 
paatuti tolimoolo wau palacayalo tiootutua 
--: "Ti Isa Almasi leidungga mai ode dunia 

botie u lopoaahu taa odusa." Wau watiaalo 
taa odusa wau tamoleeta daa. 

16 Bo tumbao masababu uitolo Allahu 
Taaala lomonu mai olaatia, alihu ti Isa 
Almasi mowali mopo bilohei ngoaamila 
osabali-Lio olaatia, taa odusa daa botie. 
Wau utie mowali tuwaulio obaaya ode 
ngoaamila tau u demaa palacaya to 
o-Lio wau mootapu tutumulo tutu wau 
ohiheo-hiheolo mao. 

17 Allahu Taaala, Olongia lo totoonulalo 
jamani, paatuti hurumatiolo wau pujiolo 
laito, sababu Tiolo tao hiheo-hiheolo mao, 
tadiila oontonga wau tatuwa-tuwaulo! 
Amin. 

18Timotius, walaúuú! Tuugasi botie 
pomalacayau mai olemu, u moeela mola 
tahuli lo Allahu Taaala upilo tunggulai 
lomongo nabi todelomo jamaa tomimbihu 
batangamu. Mamusi tahuli boito mowali 
tomeu olemu todelomo polo hipate u 
mopiohe. 

19 Pohipatelo lou motidihu to opopalacaya 
u otutu wau wolo hilaa u malootapu tinelo 
Eeya umantali. Woluo tau-tauwalo tadiila 
hipo mandungia suala lohilaa u malootapu 
tinelo Eeya olio, tunggula loaantulu lomao 
opopalacaya limongolio. 

20To wolotalio yito tei Himeneus 
wolei Aleksander. Taduulota boito mahi 
lukuumaniú lou lohudu olio ode Ibilisi, 
alihu timongolio mobalajali mao u 
mohuheli momuayo Allahu Taaala. 

| Bohu-bohulio, pohile lowatia wolo 
2 tiootutua alihu polohone, tabia, 
wau dua sapaaati wau lapali oduolo 
potunggulolo ode Allahu Taaala duolo 
ngoaamila tau: 

2 ode mongo olongia wau ode ngoaamila 
taa u hidihima kawasa. Pohilelo mola 
alihu ito mowali tumumula duoduooto 
wau aamani ode Allahu Taaala wolo piili 
upaatuti. 

3 Ui-uitolo umopiohe wau moósanangi 
hilaa lo Allahu Taaala, Tamoo-po@aahua 
olanto. 

4 Otohilaa lo Eeya alihu ngoaamila tau 
po@aahuwolo wau motota u otutu. 

> Sababu, bo woluo tuwau Allahu Taaala, 
wau bo woluo ngota tamoo-wolotawa 
towolota Allahu Taaala wolo manusia, 
deuito-yito ti Isa Almasi. 

6 Tio ngotaalio lomanusia tamalohudu 
batanga-Lio u lolopato ngoaamila tau 
lonto duduu-sawaalo limongolio. Woleeto 
Allahu Taaala lopobilohu towakutu u 

tiluhata, deu Tio ohilaa alihu ngoaamila 
tau po@aahuwolo. 

7Wau uitolo sababuulio watia ilahula 
lonao ode tau-tauwalo tadiila Yahudi u 
lopololadu olimongolio habari pasali lo 
opopalacaya u otutu. U tiloowoli mai laatia 
botie yito otutu, watia diila mohimbulo. 

8 Otohilaa lowatia alihu penu boli 
toútoonu kaumu mongo lolai modua mola 
wolo hilaa u mantali, diaaluo oyiyingo 
meaalo polo buutola. 

93 Mamusi kaumu mongobua modadai 
batangalio wolo motuuude wau momake 
boo oaadabu. Diila mao pomake putu 
lohuwoo umowali potuuwota lotau meaalo 
papaa-keyaalo hulawa meaalo mutiaala, 
meaalo boo u himahalea. 

10Boliio mao, mamusi taabua modadai 
batangalio wolo totoonulalo huhutu u 
mopiohe odelo woloolo mola upaatuti ode 
taabua u motabia ode Allahu Taaala. 

11 Taabua musi mobalajali lou motipooyo 
batanga wau modungohu. 

12 Watia diila mopoótutu taabua 
mongaajali meaalo momalenta mongo 
lolai; timongolio musi motipooyo. 

13 Sababu tabohu-bohulo pilowali mai 
yito tei Adamu wau lapatio mao bolo ti 
Hawa. 

l4Wau diila tei Adamu, bo taabuwalo 
wambao tailo yimbuloa, tilinggula 
lolambanga palenta lo Allahu Taaala. 

15 Fleponu odito, taabua mamoaahu lou 
mopotutu mai walao, asali tio wolo moti 
dupapa lohilao debo palacaya li Almasi 
wau debo motoliango taa wewo wau 
tumumulo tolomodu ode Allahu Taaala. 

l Otutu banari loiya botie, "Taa mohuto 

mowali tamoo-ngimatoa jamaa, 
ilohilaa tuwaulio lokalaja ulaba-labaalo 
ohalaga." 

2 Ngotaalio tamoo-ngimatoa jamaa 
mamusi taa diila oaaibu, bo ngota dilelio 
bua, motota mongotongo batanga, 
molinepo, wau taratibu; tio ohilaa 
mololimo tau to belelio, wau mowali 
mongaajali tau; 

3 diila tahe huwoaalo, meaalo tamohuto 
moloohulua. Boliio mao, tio musi 
molumboyoto hilao wau mohuto loú 
dame. Tio diila mowali bo momilohe doi. 

4 Tio musi motota mongatulu dileaalio 
loú mopiohe, wau mongaajali mongo 
walaio u modunghe wau mohulumati olio. 

> Sababu wonu taa diila motota 
mongatulu dileaalio lohihilao, woloolo 
mola tio mowali mongatulu jamaa lo 
Allahu Taaala? 

6 Ngotaalio tamoo-ngimatoa jamaa diila 
mowali taa u boheli lowali Nasara, sababu 
de tio mowali sombongi lapatao odungga 
lolaaanati debo odelo Ibilisi muloololio 
mai. 

'Tio mamusi taa otilanggula mopiohe 
todelomo ulipu, sababu wonu diila odito, 
yi tio mahinaa lotau, tilinggula modehu to 
uluú lo Ibilisi. 

8 Tamoo mantua jamaa mamusi olo taa u 
mopiohe wau tuulusi; diila bo momilohe 
doi wau diila mohuto mongilu angguru 
laba-labaalo daata. 

2Timongolio musi motidihu motoheeto 
wolo hilaa u malootapu tinelo Eeya belesi 
to pongaajali opopalacaya lo Nasara u 
mapilo ilaalo mai lo Allahu Taaala. 

10 Patutilio timongolio tesiyopo meemulo 
wau wonu lo@ilaalo timongolio diila 
oaaibu, deuito timongolio mowali 
momantu todelomo jamaa. 

11 Dile limongolio taabua olo mamusi 
taa mopiohu, diila taa motohilaa mopo 
loladu loiya udiila ohunalio. Musi otaawa 

mao limongolio mongotongo batanga wau 
juujulu todelomo ngoaamila suali. 

12 Tamoo mantua jamaa musi bo odile 
taabua ngota. Musi otaawalio mongatulu 
mongo walaio wau dileaalio lou mopiohu. 

13 Tau-tauwalo tahi pomantua lou 
mopiohu todelomo jamaa, mahulumatiolo 
wau mowali helebe buheli mobisala 
tomimbihu opopalacaya limongolio toli 
Almasi. 

14Wau mohalapu diilalo mohiheo wau 
mamobiilohe wolemu. Eleponu odito, wau 
moluladei olo tulade botie olemu, 

15 alihu wonu wau langgali mai, 
mailo taawamu woloolo mola ito musi 
tumumulo, odelo ngaalaa lo Allahu 
Taaala, deuito-yito jamaa lo Allahu 
Taaala tatumu-tumulo. Jamaa botieelo 
tadebo odelo wolihi potihulo wau pobowo 
pongaajali u otutu monto Allahu Taaala. 

16 Diaaluo penu boli ngotaa mao 
mowali momaahu, malo odito uda@aalio 
hitua-tuawua u milakusudu hetuu@o 
lo agamaanto, Tio lopo bilohei batanga 
todelomo rupa lomanusia, wau pilo@ilaalo 
otutu lo Rohullah, wau iloontonga lo 
mamaa-laikatiyalo. Habarilio pilopo 
toliyongo towolota lo babaa-ngusawalo, 

wau Tio pilalacaya to ngoilanggubu dunia 
wau bilinta-lo mola ode sologa. 

l Rohullah wolo pintalo lotahuda 

mai deú to mamaa-sawaalo umamei 
dungga mai, ngotayadu tau mamolapi 
iimanilio, momaahe li Almasi. Timongolio 
mamo dungohe to roroo-huwaalo umopo 
lapalo wau modudua popoo-ngajaliyalo 
lorohu u moleeto, 

2 upilopo tunggulai lotimbulude totau- 
tauwalo munapiki tamoo-himbuloa. Hilaa 
u malootapu tinelo Eeya lotau-tauwala 
boito malo diolomo. 

3Timongolio mongaajali tau u diila 
monika wau diila molamelo uaalo 
utantu-tantu. Lebe-lebe pomao uaalo 
boito pilowali mai lo Allahu Taaala u 
mowali tameloolo wolo polo lapali oduolo 
o-Lio lotau-tauwalo tamalo malacaya li 
Almasi wau malotota pongaajali u otutu 
lonto Allahu Taaala. 

4Totoonulalo hitua-tuawua u pilowali 
mai lo Allahu Taaala boito mopiohe, wau 
diaaluo penu boli tuwau mao u musi 
anggapuolo halamu wonu matilolimo wolo 
lapali oduolo ode Allahu Taaala. 

> Sababu balakati monto Allahu Taaala 
wau dua mohutu uaalo boito mowali 
halale. 

6 Wonu yio mopoaajali mao ngoaamilalo 
boito tomongo wutato ngoiimani, yio 
mamowali tamoomayawa li Isa Almasi 
tahemo kalaja wolo mopiohu. Wau yio 
malaito molaala hilaamu wolo tahuda lo 
Allahu Taaala u pilalacayanto, wau wolo 
totoonulalo pongaajali u otutu umaa 
diluduamu ngotilonggadu botie. 

/Walahe mao sisii-litawalo tahayulu 
udiila ohuna. Mamusi latiyolo batangamu 
ode tutumulo u otabia. 

8 Latihani lobatanga bo ngoidi hunalio, 
bo latihani lorohu ohuna todelomo 
totoonulalo suali, sababu wanto-wantohe 
danti ode tutumulo tomaasa botie wau 
maasa u mamei dungga mai. 

3 Suali boito otutu wau paatuti tolimoolo 
wau palacayalo tiootutua. 

10 Uitolo sababuulio ito mohipate 
wau mokalaja mooohuu, sababu ito 
motiwunela lealeaatulo mao ode Allahu 
Taaala tatumu-tumulo; deúito-yito 
Tamoo-po@aahua ngoaamila tau, 
laba-labaalo daa tau-tauwalo tapalacaya. 

11 Pongaajalia mao ngoaamilalo boito 
wau ahulilo tau-tauwala moduduo. 

12 Diila mao polulia penu boli ngota 
monganggapu olemu dupadupapa sababu 
yio donggo muda. Boliio mao, mamusi yio 
mowali obaayawa lotau-tauwalo palacaya 
todelomo loiyamu wau piilimu, todelomo 
dudelomu motolianga ngota timongota 
wau palacaya li Isa Almasi, wau wolo 
tutumulumu ubelesi. 

13 Sambela uito, dilumutu wau de monaó 
mai, yio musi motiootutua mopobaca mao 
Kitabi ode tau-tauwalo, wau mohuntulo 
boli mongaajali olimongolio. 

14 Diila mao palongamu momake ponu 
monto Rohullah uilohi-Lio mai olemu tou 
mongo tauwa lojamaa mopodutu lo uluu 
limongolio toitaato lunggongumu, wau 
mongo nabi mopo tunggulai tahuli lo 
Allahu Taaala tomimbihu batangamu. 

1> Kalajai mao ngoaamilalo boito lou 
tiootutua alihu ololaiumu oontonga lotaa 
ngoaamila. 

16Imatowalo batangamu wau imatowa 
mao olo pongajalimu. Mamusi yio tatapu 
wau molotolo hilaa mohutu ngoaamilalo 
boito, sababu lou odito yio mamo poaahu 

mopio batangamu lohihilao meaalo 
tau-tauwalo tamo dungohe olemu. 
l Diila mao oingowamu lou palangi 

5 taa lebe mohuhula wolemu bo heinga 
mao tio modungohe totoonulalo loiyamu 
debo odelo tio tiyamamu. Pohutua mao 
tau-tauwalo tahi muudawa odelo wutato, 

“wau mongobua tamohuhula odelo 
tiillamu. Mongobua tahi-muudawa mamusi 
pohutuwomu odelo tawali-yalimu, wolo 
hilaa ubelesi. 

3 Hulumatia mao mongo janda ta@otu- 
otutuulo ma@o tumutumulo tutuwau. 

4Bo wonu ngotaalio lojanda omongo 
walao meaalo mongo wombu, timongolio 
boitolo tamusi bohu-bohulio wohiyalo 
huhama deú timongolio wajibu mopoo 
tuotao kaumu ngaalaa limongolio, wau 
momaalasi budi lomongo dulaa wau linene 
limongolio. Sababu suali uitolo umoo 
sanangi hilaa lo Allahu Taaala. 

> Janda taótu-otutuulo mao tutuwau, 
wau diaaluo mao penu boli tatoonu 
tamowali molaala olio, bo wambao hemo 
tiwunela to Allahu Taaala. Hui wau dulahu 
tio tulusi modua ode Allahu Taaala umei 
tulungi o-Lio. 

6Bo janda taa ohilaa tumumulo 
motisana-sanangi, mailate penu boli tio 
donggo tumutumulo. 

7 Potunggula mao totoonulalo potuhata 
botie olimongolio, alihu timongolio 
tumumulo diila oaaibu. 

8Bo wonu woluo taadiila molaala 
mongo ilatolio, lebe-lebe mao ngaalaalio 
lohihilao, tau boito momaahe opo- 
palacayalio; tio lebe moleetao wolo taa 
diila palacaya. 

9 Bo janda tamo poópolu dadaa-ntiyaalo 
u wumbutio mola botie tamowali 
potuwotolo ode delomo daputali lomongo 
janda: umululio musi diila ilangi lou 
wolomo pulu lotaunu, muloololio mai bo 
peeenta lonika, 

10 otaawa lo ulipu odelo taabua 
tahemohutu susuu-aliyaalo u mopiohe 
odelo humayaalio: malo poudaa mola 
mongo walaio lou mopiohe, sanangi 
mololimo tataa-muwaalo tamo hepito 
ode belelio, mohinta tau-tauwalo 
tapalacaya, tau-tauwalo momantu tahi 
suusawa, wau mohutu lou otu-otutuulo 
ma@o totoonulalo kalaja mopiohe u 
hidala-dalaala. 

11 Diila mao potuwota ode delomo 
daputali boito mongo janda tadonggo 
himuudawa. Sababu wonu timongolio 
molaasa obirahi yi timongolio mowali 
molotolai daa, wau timongolio ohilaa muli 
monika, wau mololaa mao li Almasi. 

12 Yi timongolio ototala sababu diila 
moeela danti uilohi olimongolio. 

13 Donggo poli timongolio mopo loya- 
loyaali wakutu lou tumuwoto lumualo bele 
lotau. Wau ulebe mobulilo poli, deuito- 
yito deu timongolio mobalajali mopitana 
tanggulo taawewo moulambohe uluusani 
lotau wau mobisala susuu-aliyaalo udiila 
paatuti bisalaalo. 

14 Uitolo sababuulio otohilaaú alihu 
mongo janda himuudawa muli monika, 
umoo toduo mai walao wau mongulusi 
dileaalio, alihu totoonulalo diila ohiyango 
u mopobuli-buliilo tanggulunto. 

15 Saababu woluo mongo janda tamai 
lapalo lodudua Ibilisi. 

16 Bo wonu ngotaalio taabua Nasara o 
pongawaa ngaalaa tamalowali janda, tio 
musi momantu janda boito: diila mao 
polulia jamaa tamomanta olimongolio. 
Lou odito jamaa mowali momantu mao 

mongo janda tasama-samaata diila 
omongo ilaato. 

17 Tauwa lojamaa tamohutu tuugasilio 
lou mopiohe, paatuti halagaalo poooluo 
piuwa, lebe-lebe daa timongolio 
tamoolohu mohutuba wau mongaajali. 

18 Sababu todelomo Kitabi tulatulade, 
"Sapi udonggo hemo lumbe-lumbetaa 
pale u mohinggi botu lopale monto 
panggeangio, diila mao tongguúma 
tunggilio", olo, "Tamokalaja ohaku 
mololimo wuupalio". 

19 Diila mao tolimowa potuludu ode 
ngotaalio tauwa lojamaa, ngopohia wonu 
poo tohetola losakusi duulota meaalo lebe 
mao. 

20 Taa u mohutu dusa, mamusi diniyolo 
totalu lo ngoaamila jamaa, alihu taa wewo 
mamoohe. 

21 Totalu lo Allahu Taaala, Isa Almasi, 
wau mamaa-laikatiyalo tailo tulaota, 
pohileu tiootutua alihu yio modudua 
totoonulalo potuhata botie lou diila 
olantobu penu boli olo tatoonu, loú diila 
motiwamba-wambao. 

22 Diila maó polamemeta daa mopodutu 
lo oluú ode tahingota-ngotaawa huna 
moposaaha pomudualo olio odelo 

tamoomayawa to Eeya. Wonu taa wewo 
odusa, diila mao podudua odedealio ode 
delomo dusa boito. Dahai mao batangamu 
alihu debo belesi. 

23 Diilalo pongilu taluhu wambaio; 
pongilulo olo ngoidi angguru u momantu 
hihiilinga loú aalo todelomo ombongumu, 
sababu yio tingga maito mongongoto. 

24 Dusa ngobutao lotau, tou diipo 
adiliyola, maa iloontonga lou mopatato. 
Bo dusa lotaa wewo bolo otaawa lapatio 
mao. 

25 Qdito olo totoonulalo huhutu u 
mopiohu huaa oontonga. Wau penu boli 
udiila gambangi oontonga, diila mowali 
tulusi meituuo. 

l Tau-tauwalo Nasara tamowali wato, 

musi monganggapu deu tituani 
limongolio paatuti hulumatiolo, alihu tau 
diila mowali mopobulilo tanggulo Allahu 
Taaala meaalo pongajalinto. 

2 Mongo wato u tituanilio taulo Nasara, 
diila mowali mopoleme oli tuanilio sababu 
timongolio tinggai taulo Nasara. Tumbao 
timongolio wajibulio momaya oli tuani 
limongolio boito wolo lebe mopioheo, 
sababu tituani tabilaya loú mopiohe boito 
yito pee-peenta taa palacaya tapilonua. 

Ngoaamilalo botie mamusi pongaajalimu 
wau ponasehatia mao. 

3 Titaalo-tita mongaajali mao pongaajali 
uwewo woleeto wau diila akolo lou 
pongaajali u otutu monto Eeyanto 
Isa Almasi, wau wolo pongaajali lo 
agamaanto, 

4deuito-yito taa sombongi wau diila 
motota lolo-loolo! Ngongotio yito 
motohilaa mohaamawa wau motaameta 
tomimbihu totoonulalo istila tilinggula 
mopotoodei hilaa mohiihia, polo bualawa, 
pitana, molantobu u diila mopiohe, 

>wau polo hiihede huhama udiila 
opulitio. Dalalo pikiilangi lotau-tauwala 
boito malo puntuhu wau diilalo otutu. 
Timongolio molantobe mowali kaya monto 
agama. 

6 Memangi agama mongohi paeeda u 

7 Sababu diaaluo penu boli hitua-tuawua 
u dilelonto mai ode delomo dunia botie, 
wau diaaluo olo penu boli hitua-tuawua 
umowali deloonto lumualo! 

8 Oditolio, wonu woluo uaalo wau boo, 
uito malo tuheta. 

9 Bo taa motohilaa mowali kaya, oheinga 
wau ohentobe lou hilaa u hidala-dalaala 

u mohulodu wau u moluusa. Tilolahepe 
otohilaa boito mohutu tau mowali 
moaantulu wau topotala. 

10 Sababu monto hilaa lodoi boitolo, 
tumoodei totoonulalo u moleeto. Woluo 
ngobutao tau u bo mohilapita doi 
tilunggula madiilalo lodudua pongaajali lo 
Nasara, lapatao timongolio ilodungga lou 
polodutolo dadaata ulopo aantulu hilaa 
limongolio. 

11 Bo yio yito miliki lo Allahu Taaala, 
oditolio yio musi mopo halaheo 
ngoaamilalo boito. Potolo panilo mowali 
taa otutu tomato lo Allahu Taaala, 
tamotiwato to Allahu Taaala, palacaya 
li Almasi, motolianga timongotalio, 
sabali todelomo polodutolo, wau opiili 
molumboyoto. 

12 Pohipatelo tidotutua u tumumulo 
odelo taulo Nasara alihu yio moowahu 
pahala lo tutumulo u tutuulio tutu wau 
ohiheo-hiheolo mao. Sababu woleeto 
boitolo Allahu Taaala motianga olemu toú 
yio momasisi mao totalu lotaa dadaata 
deu yio palacaya li Almasi. 

13 Wau botia totalu lo Allahu Taaala 
talongohi mai nyawa ode totoonulalo u 
hitua-tuawua, wau totalu li Isa Almasi 

talongohi sakusi u otutu tolei Pontius 
Pilatus, pohileu utie monto olemu: 

14Dungohe mao ngoaamila palenta 
boito wolo hilaa belesi wau diila oaaibu 
dilumutu todulahe muli podungga mai li 
Isa Almasi Eeyanto. 

1> Podunggaa-Lio mai matantuwo lo 
Allahu Taaala lohihilao towakutu u tuhata. 
Tiolo Takawasa tuwa-tuwaulo; Tio udaa, 
Olongia lo totoonulalo olongia, wau Eeya 
lo totoonulalo tuani. 

16 Tiolo wambao tadiila mowali 
kawasaalio lo opopate; Tio tumutumulo 
todelomo tinelo udiila mowali tahudelo 
boli lo tatoonu. Diaaluo penu boli ngotaa 
mao manusia tamaa peeenta looonto 
o-Lio, meaalo mowali mooonto o-Lio. 
To o-Liolo hulumati wau kawasa u 
ohiheo-hiheolo mao! Amin. 

17To tau-tauwalo tahi kayawa todunia 
botie, mamusi pohilemu mao alihu 
timongolio diila mao sombongi wau 
diila mao poharapu toú babaa-langiyalo 
udiila tatapu -- debo odelo sualiilio wolo 
okokaya. Timongolio musi motiwunela to 
Allahu Taaala talongohi mai totoonulalo 
u hitua-tuawua olanto lou laba-labaalo 
daatalio alihu olaasanto mao. 

18 Pohilea mao olimongolio u mopobilohu 
umopiohe, u mohutu dadaata susuu- 
aliyaalo umopiohu muura lohilao wau 
motohilaa mongohi. 

12Loú odito timongolio mohimoa 
halata umowali pohongi u mopiohe 
ode maasa u mamei dungga mai. Wau 
woleeto timongolio mamootapu tutumulo 
u ohiheo-hiheolo mao, deuito-yito 
tutumulo u tutuulio tutu. 

20Wolo umapilo malacaya olemu, dahai 
mao uito tiootutua, Timotius! Walahe mao 
totoonulalo loiya udiila ohuna wau polo 
hahaamawa tomimbihu susuu-aliyaalo u 
wolo talatala tilanggula "Pongotota". 

2! Sababu woluo tahi poloiyawa deú 
timongolio motolo miliki pongotota boito, 
tilinggula timongolio lopalinga lonto 
popoo-ngajaliyalo lo Nasara u pilalacaya 
limongolio muloololio mai. Pohileaala dua 
Eeya mobalakati mai to Mongo wutato. 
Hulumati lamiaatia, Paulus 


2 Timotius 


l Timotius, walauuu taa otoliango! 

Wau, Paulus, moluladei tulade botie 
olemu, wau motiwunela hinta Allahu Taala 
ti Paapa wau Eeyanto Isa Almasi mongohi 
mai balakati, odehu hilao wau salaamati 
olemu. To kahandaki lo Allahu Taaala, 
wau piluduo lowali rasulu li Isa Almasi wau 
yilao-Lio u mopohabari pasali lo tutumulo 
upilo danti mai lo Allahu Taaala. Tutumulo 
boito tolimonto sababu motituwau woli 
Isa Almasi. 

2(1:1) 

3 Wau molapali mola sukuru ode Allahu 
Taaala tahe bayau wolo hilaa u malootapu 
tinelo Eeya u belesi debo odelo upilohutu 
linenemoyaau tou muloololio mai. Wau 
laito molapali oduolo ode Allahu Taaala 
motiidu wau moeela mola olemu todelomo 
dua, mopio dulahu meaalo hui. 

4Wau moeela mola osuukali lohilaamu. 
Uitolo sababuulio wau ohilaa daa 
modunggaya wolemu alihu wau tiootutua 
mowali meengahu. 

> lloéelaú mola to opo-palacayamu u 
tiootutua toli Almasi, tutuuwauwa debo 
odelo opo-palacaya linenemu Loisa wau 
tiillamu Eunike. Wau wau yakini yio olo 
palacaya debo odelo uito. 

6 Sababu uito wau mopoeelai olemu u 
mopotumulo ponu uilohi mai lo Allahu 
Taaala olemu tou wau lopodutu mao lo 
uluuuu toitaatumu. 

7 Sababu Rohu uilohi mai lo Allahu 
Taaala olanto, diila Rohu u mopowali 
olanto mowali moohe. Boliio mao 
Rohullah boito mopowali olanto mowali 
molotolo, polupolu lo toliango wau mowali 
mongotongo batanga. 

8 Sababu uito diila mao poolito mosakusi 
pasali lo Eeyanto, wau diila mao poolito 
olo pasaliu, tatilu tupaalio sababu Tio. 
Boliio mao, mamusi yio wolo olootolo 
monto Allahu Taaala, modudua modutolo 
ode Habari Mopiohe boito. 

9 Allahu Taaala lopoaahu olanto wau 
lomonu olanto alihu mowali umati-Lio 
lohihilao. Tio lohutu mai uito diila 
patopatoa tou wolo umaa kilalajanto, bo 
patopatoa to lanjana-Lio lohihilao wau 
odehu hilaa-Lio. Tio longohi mai odehu 

hilaa-Lio lotimbulude li Isa Almasi toú 
dunia botie diipo pilowali-Lio mai. 

10Wau masaatia, Allahu Taaala lopo 
bilohei odehu hilaa-Lio boito olanto 
wolo pilodungga mai li Olongia Tamoo- 
poaahua olanto ti Isa Almasi. Ti Isa lopo 
olaaheo kawasa lo opopate wau lodelo 
tutumulo ubakaa lotimbulude to Habari 
Mopiohe boito. 

11 U mopohabari Habari Mopiohe boitolo 
Allahu Taaala lomudua olau lowali rasulu 
wau guru. 

12 Uitolo sababuulio waú helo dutolo 
ngoaamilalo botie, bo waú debo yakini, 
sababu otaawau tutu tatoonu taa 
pilalacayau. Wau yakini deu wolo u mapilo 
malacaya-Lio mai olau, Tio olo mambo 
modaha mai dilumutu to Dulahe Kiama. 

13 Dudui mao lou tidotutua pongaajali u 
otutu u mailohiu mai olemu. Wau mamusi 
yio debo motidihu to iimani wau toliango 
u malowali milikinto sababu lotituwau woli 
Isa Almasi. 

14Lou bilantua lo Rohullah tatumu- 
tumulo todelomo olanto, mamusi 
poodahamu mao tiootutua susuu-aliyaala 
ohalaga u mapilo malacaya mai olemu. 

15 Otaawamu deu ngoaamila taa tomadala 
lo Asia malo lolaa mao olaú, leituwota olo 
tei Pigelus wau tei Hermogenes. 

16 Bo ngaalaa lei Onesiporus mapoó- 
poongolo loeengahe hilaau. Pohileaala 
dua Eeya motuhatawa mopo bilohei 
odehu hilao ode limongolio. Eleponu waú 
todelomo tutupa, tei Onesiporus diila 
moolito to owowoluwoú boito. 

17 Odito leidungga mola to Roma, 
tulusi tio helo tolopani malo lolohe olau 
tunggula tio lodunggaya wolau. 

18 Wau otaawamu deu to Epesus tio 
poo-poodaata lotulungi olau. Pohileaala 
dua Eeya mopo bilohei odehu hilao olio 
todulahe Eeya momutoai ngoilanggubu 
umati lomanusia. 

'Timotius, walaúuú! Mamusi yio 
mowali molotolo wolo odehu hilao 
uilohi mai de olanto, sababu ito lotituwau 

woli Isa Almasi. 

2 Pongajali u omoómolu mailo 
dungohemu lonto olaú totalu lotaa 
dadaata, mamusi pomalacayamu mao 
ode tau-tauwala tamowali palacayalo wau 
tamotoloo mongaajali taa wewo. 

3 Yió musi moduduó modutolo odelo 
pajule li Isa Almasi taatatapu wau molotolo 
hilao. 

4Pajule ngota tadonggo otuugasi, 
diila tamotolo pusingi batangalio wolo 
uúu-luusanilio lohihilao, sababu tio ohilaa 
mopo sanangi hilaa li eeyanggulio. 

> Olaragawani ngota diila tamowali 
juala todelomo mobaalia, wonu tio diila 
modungohe wuwuu-uduwaalo. 

6Tamoomengia tamalo kalaja modohuu, 
tio-tiolo tabohu-bohulio ohaku mootapu 
tilapula lou pilomulio. 

'Toloeelai mola wolo u tiloówoliú mai 
boito, sababu Eeya mamongohi mai olemu 
owalia u mongalati ngoaamilalo. 

8 Pootoloma mao utie: Habari Mopiohe 
upilo habariu mai boito yito habari pasali 
li Isa Almasi, wali lei Dauda; Tiolo ti Almasi 
tamaaluli tilumumulai lonto opopate. 

9 Sababu helo pohabari Habari Mopiohe 
boitolo, wau lodutolo: tumbao dilumutu 
yilantealio debo odelo ngotaalio lo 
tamoleeto. Bo tahuda lo Allahu Taaala diila 
mowali lantealo. 

10 Yitolo sababuulio wau sabali 
helomanta ngoaamilalo boito duolo 
polohuna daa ode tau-tauwalo tamaa 

tilulaoto Allahu Taaala, alihu timongolio 
olo mootoduo oaahu uilohi lotimbulude 
li Isa Almasi, wau u tilunuhe lo odudaa 
ubakaa. 

11 Otutu banari loiya botie, "Wonu 
ito mailate pee-peeenta wo-Lio, ito 
matumumula olo pee-peeenta wo-Lio. 

12Wonu ito debo sabali, ito mamo 
malenta olo pee-peeenta wo-Lio. Wonu 
ito momaahe o-Lio, Tio olo mamomaahe 
olanto. 

13 Wonu ito diila tatapu wau molotolo 
hilao, Tio debo tatapu wau molotolo hilao, 
sababu diila mowali Tio mobulemenga 
wolo batanga-Lio lohihilao." 

14 Mamusi yió mopoeelao tau-tauwala 
tomimbihu ngoaamilalo botie. To talu lo 
Allahu Taaala, naseehatia mao timongolio 
alihu diila mohaamawa tomimbihu 
totoonulalo istila. Uito diila ohunalio, 
tumbao bomoo tolonggalo totau-tauwalo 
tamo dungoheo. 

Is Yio mamusi motolopani tiootutua 
alihu toloakuwo lo Allahu Taaala odelo 
taa patuti mokalaja duolo Allahu Taaala. 
Potolo panilo alihu yio diila moolito 
tomimbihu kalajamu, bo mongaajali mao 

lou tuhata totoonulalo pongaajali u otutu 
monto Allahu Taaala. 

16Walahe mao bibii-salawaalo udiila 
ohunalio wau u mohina Allahu Taaala. 
Bibii-salawaalo debo odelo uito bo 
mohutu totau helebe moleetao. 

17 Pongaajali lotau-tauwala boito 
moloopo debo odelo ngongoto kankeri 
utilahuo. Towolota limongolio leiwaito tei 
Himeneus wolei Piletus. 

18Timongolio malo palingo lonto 
pongaajali u otutu, wau lopo ambulati 
opopalacaya lotaa ngobutao. Timongolio 
hipo loiyawa deu obobongu monto 
opopate malo toduo. 

12Bo daasali motoheeto u pilohutu mai 
lo Allahu Taaala diila mowali etuwolo. 
Toitaatio tulatulade utie, "Eeya mooonuhu 
tau-tauwalo miliki-Lio", wau "Taa u 
moloiya deu tio miliki lo Eeya, tau boito 
musi mohuheli mohutu huhutu utalatala”. 

20 Todelomo bele uleidaa woluo 
pakaakasi u hidala-dalaala. Woluo 
upilohutu monto talaa meaalo hulawa, bo 
woluo olo u monto ayu meaalo huta. Woluo 
upomake to opopalalu upolu-polutuo, 
wau woluo olo upomake to opopalalu 
biasa. 

21 Taa umopo belesi mao batangalio 
monto ngoaamila u moleeto, tau boito 
mapomake to opopalalu upolu-polutuo. 
Tio mowali miliki u tolomodu wau ohuna 
odeli tuanilio. Tio pilodapato u pomake 
totimiidu kalaja umopiohe. 

2? Walahe mao totoonulalo osanangi 
lotaa himuudawa. Potolo-panilo mola 
u tumumulo modudua u otohilaa lo 
Allahu Taaala, tatapu wau molotolo 
hilao to pongaajali-Lio wau motoliango 
timongotalio, wau ohilao tantalamu. 

Poti tumulolo odito pee-peeenta woli 
mongolio tahi pongibode mei tulungi to 
Feya wolo hilaa ubelesi. 

23 Diila mao podudua todelomo polo 
haamawa lotaa hihuulode tadiila motota 
lolo-loolo. Otaawamu deu ngoaamila 
boito bomoo toodei polo taameta. 

24 Tamo kalaja ode Eeya diila paatuti 
motaameta; tio musi aaluti ode taa 
ngoaamila wau mowali mongaajali tau lou 
mopio wau sabali. 

25 Tio musi wolo molumboyoto 
mongaajali tau-tauwalo taohilaa moluwali; 
pohileaala dua Allahu Taaala mongohi 
hiyango ode tau-tauwala boito u molilihu 

to duduu-sawaalo limongolio wau motota 
lo pongaajali u otutu. 

26 Loú odito timongolio mowali muli 
mongalati batangalio wau molopato 
monto hentobu lo Ibilisi umalo tawalo 
olimongolio wau lomakusa olimongolio 
lodudua otohilaalio. 

| Poótolama mao utie: To duduu- 
laheyaalo pulitio mamotoduo mai 
dadaata u moosuusa. 

2 Manusia mamo polohuna daa batangalio 
lohihilao, opiili mato lodoi, sombongi 
wau yinao molatabu. Timongolio ohilaa 
mohina tau, mopalakala wolo mongo 
dulaa, diila motota mosukuru, wau 
molonuo susuu-aliyaalo u rohu. 

3Timongolio diila motolianga ngota 
timongotalio, diila motohilaa mongohi 
ambungu, timongolio motohilaa mopoo- 
pooleeto tanggulo taa wewo, motohilaa 
momakusa, timongolio palangiyolo, wau 
diila motohilaa u mopiohe. 

4Timongolio motohilaa mohiyanati, 
sombongi wau diila opikiilangi hayahaya. 
Timongolio lebe motohilaa to osanangi 
lodunia lou modudua to Allahu Taaala. 

> Fleponu dudelo lahiri, timongolio 
modudua moponao uwajibu to agama, 

bo diila mololimo tuwango monto agama 
boito lohihilao. Walahe mao tau-tauwalo 
debo odelo uito. 

6 Woluo towolota limongolio tamaa 
tilumuwoto ode bebee-leyaalo, lapatao 
helo heinga mongobua molulupuhu 
taodusa dadaata daa wau kiluwaasa lo 
ilohilaa hidala-dalaala. 

7 Mongobua boito mololaalaaita mei 
aajali, bo diila peeenta mao motota lo 
pongaajali u otutu monto Allahu Taaala. 

8 Odelo woloololio mola tei Yanes 
wolei Yambres loluwali olei Musa tou 
muloololio mai, odito olo tau-tauwala 
boito moluwali pongaajali lo Allahu 
Taaala. Pikiilangi limongolio maloluusa, 
wau iimani limongolio malo ahumo. 

9 Bo timongolio diila tamoó aata wolo- 
wolo, sababu ohulodi mongolio maotaawa 
lotaa ngoaamila, debo odelo u ilolaasawa 
lei Yanes wolei Yambres olo. 

10 Bo yio malo dudua popoo-ngaajaliu, 
watadeu, wau patuju lo tutumuluu. 

Yio lohihilao malooonto woloolo mola 
wau tiootutua palacaya li Isa Almasi 
wau motolianga timongota lomanusia. 
Otaawamu olo osaabali wau otaabau. 

11 Yio maloóonto olaú ilalinayalio wau 
waú lodutolo. Otaawamu ngoaamila u 
lotoduo mai olaú to Antiokhia, to Ikonium, 
wau to Listra; wau otaawamu ngoaamila u 
dilutolau! Bo Eeya lopoaahu mai olau lonto 
ngoaamilalo boito. 

12 Memangi ngoaamila taohilaa 
tumumulo motabia wau motituwau woli 
Isa Almasi maa alinayaalio, 

13 Hiambola tau-tauwalo tahileeta wau 
tau-tauwalo tahipo himbuloa malebe 
moleetao. Timongolio mohimbulo 
totaa wewo lebe-lebe pomao penu boli 
timongolio lohihilao ilowimbuloa olo. 

14Bo tomimbihu olemu, Timotius, 
mamusi yio debo motidihu tou popoo- 
ngajaliyalo u otutu umaa pilongajali 
mai olemu wau u pilalacayamu otu- 
otutuulo mao: sababu otaawamu tatoonu 
guguurumu. 

15 Musi eelamu mola deú tumulalo mai 
yio donggo kikiiai malotota lo Kitabi. Kitabi 
boito mowali mongohi olemu pongotota 
umoo toduo oaahu motimbulude to iimani 
odeli Isa Almasi. 

16 Ngoaamila u tulatulade todelomo 
Kitabi ililihami mai lo Allahu Taaala wau 
ohuna u mongaajali u otutu, u modini wau 

mopoopiohe utilala, wau u mongaajali 
mao manusia alihu tumumulo modudua u 
otohilaa lo Allahu Taaala. 

17Wolo Kitabi boito taa u momaya 
to Allahu Taaala mowali poimumutolo 
wolo ngoaamilalo wimu-wimumuto ode 
tilolahepe kalaja u mopiohe. 

l Ti Isa Almasi mamuli meidungga 

mai ode dunia botie u momutoo 
tau-tauwalo tahitumula wau tamailate; 
wau Tio mamei dungga u momalenta 
odelo Olongia. Masababu uito pohileu lou 
tiootutua olemu totalu lo Allahu Taaala 
wau li Isa Almasi: 

2 Mamusi yio mopohabari habari monto 
Allahu Taaala boito, wau tulusi mohuntulo 
alihu tau modungoheo, wolo timongolio 
mohuto meaalo diila. Mamusi yio 
mopoyakini tau, mopoeelao totala, wau 
mohuntula olimongolio. Aajalia mao tau 
loú sabali daa. 

3 Sababu mamei dungga wakutuulio 
tau diilalo mohuto mololimo pongaajali 
u otutu. Boliio mao, timongolio mamo 
dudua u otohilaa limongolio lohihilao, 
wau mohimoa dadaata guru huna aajaliolo 
mao susuu-aliyaalo umopiohe dungohe 
lobulonga limongolio. 

4Timongolio mamolaube bulonga tou 
otutu, bo mamo potaalao bulongalio ode 
totoonulalo tombilu. 

> Fleponu odito, yió musi mongaawasa 
batangamu todelomo owowoluwoa penu 
boli woloolo mola olo. Posabalilo todelomo 
polodutolo, pohutua mao kalajamu odelo 
tamo pohabaria Habari Mopiohe boito 
wau ponaowalo lou mopio-piohulo mao 
uwajibu olemu odelo tamoomayawa Allahu 
Taaala. 

6Tomimbihu batangaú, malei dungga 
wakutuulio waú maamate odelo bake ode 
Allahu Taaala. Bolo ngopee mola waú 
mamololaa mao dunia botie. 

7Wau malodudua lobaalia lou lopio- 
piohulo mao wau maloooma pilito pulitio. 
Waú debo molotolo hilao toli Almasi 
demola pulitio. 

8Wau masaatia wuupa lo ohohaama 
hemohima olaú. To Dulahe Kiama, 
Eeya, Hakimu taaadili boito mamohudu 
mai wuupa boito olau, sababu wau 
tumutumula lopiiohe wolo Allahu Taaala. 
Wau diila bo wau wambao tamaa mololimo 
wuupa boito, bo olo ngoaamila tahi 
wimawa podudungga mai lo Eeya wolo 
hiwoloola daa. 

3 Potolo panilo u molinggahei daa ode 
olau, 

10 sababu tei Demas malo lolaa mao 
olau sababu motoliango dunia botie. Tio 
malonao ode Tesalonika. Tei Kreskes 
malonao ode Galatia, wau tei Titus ode 
Dalmatia. 

11 Bo tei Lukasi talo titolaa mao wolaú. 
Yimailo mao tei Markusi wau delowa mai 
tio wolemu, sababu tio mowali momantu 
kalajau. 

12 Waú malo poahu olei Tikhikus lonaó 
ode Epesus. 

13 Wonu yió monaó mai, delowa mai 
jaketi u tilolaú mao to Troas tobele lei 
Karpus. Delowa mai olo bukuu, lebe-lebe 
maó bubuu-kuwaalo u pilohutu monto 
alipo kalatasi. 

14 Tei Alexander, tamoodupawa tombaha 
boito malohutu susuu-aliyaalo u moleeto 
daa to olau. Eeya mamo lontuli mai olio 
modudua huhutuulio. 

IS Yió lohihilao musi mopoódaha- 
dahaalo mao to olio, sababu tio motehengi 
daa habari monto olanto. 

16 Toú wau bohulio daa loóowoli 
poduulua lo batangau, diaaluo penu boli 
ngota tawolaú; ngoaamilalo lololaa mao 

olau. Pohileaala dua Allahu Taaala diila 
mopotala olimongolio todelomo suali 
botie! 

17 Bo Eeya wolaú. Tio longohi mai lotolo 
tilinggula waú mambo helo pohabari 
ngoaamilalo Habari Mopiohe boito, alihu 
odungohe lotaa ngoaamila tadiila Yahudi. 
Wau wau lolopato lonto opopate. 

18 Memangi Eeya mamopo lopato olaú 
monto motiidu tolopani u moleeto ode 
olaú. Tio mamodelo olaú wolo moaahu 
ode delomo yilaidia-Lio tosologa. Mamusi 
Tio poudaaalo ohiheo-hiheolo mao! Amin. 

19 Salamuú odelei Priskila wau Akwila 
wau ode ngaalaa lei Onesiporus. 

20 Tei Erastus bilubiluloa to Korintus, wau 
tei Tropimusi matilolaaú mao todelomo 
maanea to Miletus. 

21 Potolo panilo tidotutua u monaó mai 
toú diipo sembo lohuhulo. Tei Ebulus, 
tei Pudes, tei Linus, wau ti Klaudia lolao 
salamu limongolio to olemu; odito olo 
ngoaamila wutato ngoiimani wewolio. 

22 Pohileaala dua Eeya wolemu. Pohileaala 
dua Eeya mobalakati mai mongo wutato! 
Hulumati lamiaatia, Paulus 


Titus 


| Walauuu Titusi! Wau, Paulus, 

moluladei tulade botie odelo wato lo 
Allahu Taaala wau rasulu li Isa Almasi. 
Wau tilulaoto wau yilao-Lio u motulungi 
totau-tauwalo tatilulaoto Allahu Taaala 
alihu mowali molotolo todelomo iimani 
limongolio. Wau olo musi modelo 
olimongolio alihu motota lo pongaajali u 
otutu u pilo ngaajali lo agamanto. 

2 Pongaajali boito patopatoa to halapani 
deú ito mamololimo tutumulo u tutuulio 
tutu wau ohiheo-hiheolo mao. Allahu 
Taaala malo danti mai tutumulo boito tou 
diipo bohulo jamani -- wau Allahu Taaala 
diila pongalo aakali mohimbulo. 

3 Towakutu u tiluhata Allahu Taaala 
lopoilaalo mai danti-Lio boito todelomo 
tahulii-Lio. Tahuli boito mapilo malacaya- 
Lio mai olaú, wau waú lopohabari uito 
topalenta lo Allahu Taaala Tamoo- 
poaahua olanto. 

4Titusi, yio yito otu-otutuulo mao 
walauuu, sababu yio wau wau pee- 
peeenta malo malacaya li Almasi. Wau 

motiwunela bolo potala Allahu Taaala ti 
Paapa wau Isa Almasi Olongia Tamoo- 

poaahua olanto, mongohi mai balakati 

wau salaamati olemu. 

> Wau mololaa mao olemu to Kreta alihu 
yio mowali mongulusi susuu-aliyaalo 
udonggo palalu atuluwolo. Olo, alihu 
yið momuduaao mongo tauwa lojamaa 
to motiidu kota. Wau pootoloma mao 
popoo-tuhatau botie: 

6Tauwa ngota lojamaa mamusi ngotaalio 
tadiila oaaibu: Tio musi bo odile taabua 
ngota; mongo walaio patutilio malo 
malacaya li Almasi wau diila otaawa lotau 
laputalo wau tadiila mowali atuluwolo. 

'Tamoo-ngimatoa jamaa yito taa u 
mongulusi kalaja lo Allahu Taaala, tio diila 
mowali oaaibu. Tio diila mowali sombongi 
meaalo moingowa, meaalo hehuwoaalo 
meaalo yinao moloohulua, meaalo bo 
momilohe doi. 

8 Tio musi sanangi mololimo tau 
tobelelio, motohilaa loú susuu-aliyaalo u 
mopiohe, mowali mongotonga batanga, 
juujulu, mantali wau talatibu. 

2Tio musi motidihu daa to pongaajali 
u mowali palacayalo, debo odelo umaa 
pilongajali mao olio. Loú odito tio mambo 

monaseehati tau patopatoa to pongaajali 
u otutu, wau mopoeela mao totala 
lotau-tauwalo tamo tehengi olio. 

10 Sababu dadaata tau taóhilaa 
momalakala, laba-labaalo mopiohe tau- 
tauwalo taa engontielio o agama Yahudi; 
timongolio hemo himbulo taawewo wolo 
latabu limongolio. 

11 Tau-tauwalo tadebo odelo uito musi 
pambolalo tunggilio, sababu timongolio 
mopo tolonggalo dadaata ngaalaa wolo 
popoo-ngajaliyalo diila pongalo aakali. 
Timongolio mohutu uito bo sababu 
motohilaa mololohe paeeda udiila paatuti! 

12 peeenta ngotaalio lonabi limongolio 
lohihilao, taaasalilio mai lonto Kreta olo, 
loloiya, "Tau-tauwalo Kreta laito hemo 
himbulo, wau debo odelo binatangi 
mongantau u motula wau lantingalo." 

13 Wolo uiloiya lonabi boito memangi 
otutu. Uito sababuulio yio musi modini 
olimongolio lou mooohuu; alihu 
timongolio debo motidihu to pongaajali u 
otutu, 

14wau diilalo motidihu to tilolahepe 
tombilu lo Yahudi meaalo tilolahepe 
wuudu u pilohutu lotau-tauwalo tadiila 
mololimo pongaajali u otutu boito. 

15Totoonulalo u hitua-tuawua yito 
mantali ode tau-tauwalo tamantali. Bo 
ode tau-tauwalo tahi opikilangia kootolo 
wau diila o iimani diaaluo penu boli tuwau 
mao umantali, sababu pikiilangi wau hilaa 
u malootapu tinelo Eeya limongolio malo 
kootolo! 

16 Timongolio hipo loiyawa deú 
timongolio motota lo Allahu Taaala 
lebe-lebe pomao huhutu limongolio 
momaahu o-Lio. Timongolio moolonuo, 
wau timongolio diila mohuto modungohu; 
timongolio yito tau-tauwalo tadiila 
himamboa mohutu u hitua-tuawua 
umopiohe. 

l Bo yio, Titusi, mamusi yió mopoajali 
2 mao pongaajali u motuhatawa. 

2 Naseehatia mao mongo lolai tahi 
huulanga, alihu timongolio mongotongo 
batanga, molinepo wau tumumulo odelo 
taa upaatuti hulumatiolo. Timongolio 
olo musi motidihu to pongaajali u otutu 
monto Allahu Taaala, motoliango wolo 
wimu-wimumuto ngo@aamilalo wau 
modutolo wolo sabali. 

3 Odito olo yio mamusi monaseehati 
mao mongobua tahi huulanga alihu piili 
limongolio motuuude lou wolo upaatuti 

duolo taa u hitumula tolomodu ode Allahu 
Taaala. Timongolio diila mowali mopitana 
taa wewo, wau diila mowali otolonga lo 
minumani umoo huwoo. Timongolio musi 
mopoajali mao susuu-aliyaalo u mopiohe, 
4alihu woleeto timongolio mowali 
mopoopiohe mongobua tahi muudawa u 
motolianga dile wau taukekeei, 

> mowali molinepo, tumutumulo mantali 
mowali tiilo to dileya umopiohu wau 
taaluku todilelio. Loú odito diaaluo taa 
mowali mohentea habari monto Allahu 
Taaala. 

6 Odito olo, naseehatia mao tahi 
muudawa alihu timongolio mowali 
molinepo. 

7 Todelomo totoonulalo suali, mamusi 
yio mowali obaayawa topiili u mopiohe. 
Wonu yio mongaajali, yio musi juujulu wau 
otu-otutuulo ma@o. 

8 Pomakea mao tataa-heyaalo u 
molinepo, udiila mowali henteo lotau, 
alihu lawanimu mowali moolito sababu 
diaaluo susuu-aliyaalo mobulilo u mowali 
loiya limongolio pasalinto. 

3 Mongo wato musi taaluku toli tuanilio, 
wau mopo sanangi hilaalio todelomo 

totoonulalo suali. Timongolio diila mowali 
mobuutola, 

10 meaalo motaó. Mamusi timongolio 
mopo biloheo deú timongolio laito opiili 
mopiohe wau tatapu molotolo hilao; 
alihu wolo piili limongolio boito tau 
momuji pongajali pasali lo Allahu Taaala, 
Tamoo-po@aahua olanto. 

11 Sababu Allahu Taaala malo pobilohei 
odehu hilaa-Lio huna mopo@aahu 
ngoilanggubu umati lomanusia. 

12 Odehu hilaa lo Allahu Taaala boito 
mongaajali olanto alihu diilalo tumumulo 
bubuu-lemenga wolo kahandaki lo Allahu 
Taaala wau diila modudua otohilaa 
siipati lodunia. Ito ilajari-Lio mai u 
tumumulo todelomo dunia botie lou 
motota mongotongo batanga, tuulusi wau 
tatapu molotolo hilao to Allahu Taaala. 

13 Botia ito donggo hemohima Dulahe 
u hehalaa-puwonto boito; to Dulahe 
boito dunia mamooonto odudaa li 
Isa Almasi, deuito-yito Allahu Taaala 
Taa Laba-labaalo udaa, wau Olongia 
Tamoo-po@aahua olanto. 

14Tio malo pobake batanga-Lio olanto u 
lolopato olanto lonto totoonulalo u hileeta, 
wau lopowali olanto umati tuwau talo 

lopato lonto dusa wau talowali miliki-Lio 
wambao, wau tamoolohu mohutu u 
mopiohe. 

1> Pongaajalia mao ngoaamilalo boito, 
wau nasehatia boli dinia mao tau-tauwalo 
tahi podungohe olemu wolo lealeaatu 
tilihula. Diila mao polulia penu boli 
ngotaalio momilohe olemu dupadupapa. 

l Poéela mao pongawaa lo jajaa- 

maaamu alihu timongolio taaluku 
tomongo tauwa wau tamotolo kawasa 
lipu, wau modungohe boli motidapato 
mohutu motiidu suali u mopiohe. 

? Polelea mao olimongolio alihu diila 
mopitana meaalo motaameta penu boli 
wolita, bo tumbao odudelo aaluti. Mamusi 
timongolio laito odudelo molumboyoto 
ode taa ngoaamila. 

3 Sababu muloololio mai ito lohihilao olo 
mohulodu, yilapalo wau diila modungohu. 
Ito pilowato lonapusu hidala-dalaala wau 
u otohilaa; ito hitumula wolo tilolahepe 
ninii-yaitaalo u moleeto wau mohiihia, 
wau tinggai mololoonua. 

4Bo Allahu Taaala, Tamoo-poaahua 
olanto lopo bilohei ponu wau opopiohe 
hilaa-Lio olanto. 


TITUS 3.5-9 


> Tio lopoaahu mai olanto, diila sababu 
ito malohutu hitua-tuawua umopiohe, 
bo sababu Tio lohihilao momonu olanto. 
Tio lopoaahu mai olaanto lotimbulude to 
Rohullah, talongohi mai olanto pilotutu 
bohu wau tutumulo bohu wolo dalala 
lopobelesi olanto. 

6 Allahu Taaala loluwatai Rohu-Lio to 
olanto loú lotimbulude li Isa Almasi 
Olongia Tamoo-poaahua olanto, 

7 alihu wolo odehu hilaa li Isa, ito 
muli mopiiohe wolo Allahu Taaala 
wau ito mootoduo mai tutumulo u 
tutuulio tutu wau ohiheo-hiheolo mao u 
hehala-halapuwonto. 

8 Loiya botie otutu banari. Otohilaaú 
yio mopo piduduto susuu-aliyaalo botie, 
alihu tau-tauwalo tapalacaya to Allahu 
Taaala tiootutua motolopani u mohutu 
totoonulalo kalaja u mopiohe wau ohuna 
ode taa ngoaamila. 

2Walahe mao totoonulalo polo buutola 
udiila ohuna, totoonulalo silita asali 
uusulu, polo hamawa wau polohuulua 
tomimbihu butoo lo agama. Ngoaamilalo 
boito diaaluo hunalio wau diaaluo 
paeedalio. 

10Taa umoo sababu polobuaya todelomo 
jamaa, mamusi diniyomu mao peeenta 
poooluo: lapatao uito didu mao poaawota 
wolio. 

11 Otaawamu deú taa debo odelo uito 
taloluusa wau duduu-saalio mopo-bukuti 
deu tio ototala. 

12 Molamemeto lapatio maó waú molao 
mai olei Artemas meaalo olei Tikhikus ode 
olemu, huaa potolo panilo u monao mai 
de olau to Nikopolis, sababu wau oniyati 
motibiluloa mola teto ngotilonggadu 
sembo lo huhulo. 

13 Potolo panilo tidotutua u momantu olei 
Jenas ahali lobutoo boito, wau tei Apolos, 
alihu timongolio mowali momonggato 
wau diila okulangia lolo-loolo. 

14Tau-taunto musi mopooolato mohutu 
susuu-aliyaalo u mopiohe alihu mowali 
mopoopolu totoonulalo koporluani 
ulaba-labaalo palaluwolo, diila bolo 
timongolio tumumulo diila ohuna. 

15 Ngoaamila wutato tawoluo peé- 
peeenta wolau, lolao salamu olemu. 
Potunggula mao salamu lami tomongo 
waitunto tango iimani. Pohileaala dua Eeya 
mobalakati mai Mongo wutato ngoaamila 
Hulumati lamiaatia, Paulus 


Filemon 


] | Wutato Pilemon, tamani wau waito 
lami! Wau, Paulus, ngotaalio lotutupa 
sababu ti Isa Almasi, pee-peeenta wolo 
wutatonto Timotius; loluladei tulade botie 
olemu 

“wau ode jamaa tahiambua tobelemu: 
olo to wutatonto, ti Appia wau tamani 
tangopo hipate, tei Arkhipusi. 

3 Ami motiwunela pohileaala dua Allahu 
Taaala ti Paapanto wau Eeya Isa Almasi 
mongohi mai balakati wau salaamati 
olemu. 

4Timiidu watia modua, watia hemo 
langgulao tanggulo Wutato wau molapali 
mola oduolo ode Allahu Taaala. 

> Sababu watia lodungohe deú Wutato 
tiootutua palacaya to Eeya Isa wau 
motolianga ngoaamila umati lo Allahu 
Taaala. 

6Watia modua mola pohileaala dua 
potolo wutatonto odelo tau-tauwalo 
palacaya mamoo toduo mai huhaama 
ulebe udaa mao to ngoaamilalo balakati u 
mililikinto sababu lotituwau woli Almasi. 

7 Wutato Pilemon, toliangumu ode 
ngoaamila umati lo Allahu Taaala, 
loeengahe olaatia wau lohuntulo olaatia! 
Ngoaamila umati lo Allahu Taaala malowali 
leengahu sababu Wutato. 

8 Masababu uito, odelo ngotaalio 
lowutato tango iimani, watia mowali 
wambaio momalentai to Wutato u mohutu 
mao wolo u musi pohutuo lo Wutato. 

9 Bo sababu watia motolianga to Wutato, 
watia bo mohile wambao. Watia botie 
taa panggola ngota wau botia donggo 
tataahangi todelomo tutupa sababu ti Isa 
Almasi. 

10Watia Paulus, moo0owoli mai lo hihiile 
tuwau olemu tomimbihu olei Onesimus, 
walao watia todelomo li Almasi. Sababu 
todelomo tutupa botie watia malowali 
tiyamo lo rohulio. 

1T Omodomolu tio diila ohuna olemu, 
bo botia tio ohuna olemu, diila bo olemu 
wambao bo tolaatia olo. 

12 Botia taa u otoliango lowatia boito muli 
laolo mai lowatia olemu. 

13 Otutuulio mao watia ohilaa molahangi 
olio pee-peeenta wolaatia debo odelo 
pobulotalo wolemu, alihu tio mowali 
momantu olaatia, ngotilonggadu watia 

tataahangi todelomo tutupa botie sababu 
helo pohabari Habari Mopiohe lonto 
Allahu Taaala. 

14Bo watia diila mohuto motohilaa 
wolo-wolo wonu Wutato diipo akolo. 
Watia lebe motohilaa Wutato mohutu uito 
wolo iloheela lohilao lohihilao; watia diila 
motohilaa momakusa olemu. 

15 Tanu tei Onesimus mobua monto 
Wutato u ngopee mola alihu Wutato mowali 
muli mootapu olio u ohiheo-hiheolo mao. 

16 Masaatia tio diila bo ngotaalio lowato 
duolo Wutato: tio lebe mao leeto. Tio yito 
timongota taulo Nasara tailo toliango. Tio 
ohuna daa olaatia, tidiyolo mao olemu! 
Tantu tio ohuna daa mopio odelo wato 
meaalo odelo wutata ngota todelomo 
Eeya! 

17 Masababu uito, sababu Wutato 
monganggapu olaatia tamani timongota lo 
Nasara, muli tolimowa mao tei Onesimus 
tutuuwauwa debo odelo Wutato malo 
lolimo olaatia. 

18Wonu tio ototala meaalo obiloli olemu, 
huliilo mao de watia tamaa momanta 
ngoaamilalo boito. 

19 Naa, mopiohulo watia moluladeó 
lohihilao tewe: Watia, Paulus, mamomayali 

mao ngoaamilalo. (Tantu diila palalu watia 
mopoeelai deu Wutato lohihilao obiloli 
olaatia, deúito-yito tutumulumu u bohu 
odelo taulo Nasara.) 

20 Sababu uito, domi Eeya ntali tulungia 
mai watia, powengahe mai hilaa lowatia 
odelo wutato todelomo li Almasi. 

21 Watia loluladei tulade botie sababu 
yakini deú Wutato mamohutu wolo u 
pohile lowatia. Tumbaó otaawa lowatia 
Wutato mamohutu lebe mao leeto. 

22 Sambela uito, tulungia maó 
mopodapato huwali olaatia tobelemu, 
sababu watia motiwunela to Allahu 
Taaala modungohe dua lo Mongo wutato 
ngoaaamilalo wau modelo olaatia muli 
mohualingai ode limongoli. 

23 Tei Epapras, tawoluo peé-peéenta 
wolaatia todelomo tutupa sababu ti Isa 
Almasi, lolao salamulio olemu. 

24 Tolimowa mao olo salamu lomongo 
tamani lowatia; Markusi, Aristarkus, 
Demas wolei Lukasi. 

25 Pohileaala dua Eeya Isa Almasi 
mobalakati mai olimongoli. Hulumati 
lamiaatia, Paulus 


Ibrani 


] 'Tojamani muloololio mai poó- 
poodaata Allahu Taaala helo tahuda 
mai odeli nene mayanto lotimbulude 
tomongo nabi wolo lomake dudelo u 
hidala-dalaala. 

2 Bo tojamani pulitio botie Tio lotahuda 
mai olanto wolo lotimbulude to Wala-lo. 
Lotimbulude to Wala-lo botieelo Allahu 
Taaala lopowali mai ngoilanggubu aalamu. 
Wau Allahu Taaala malolantu mao deu 
Wala-lo botieelo olo taodhaku motolo miliki 
totoonulalo u hitua-tuawua. 

3Tiolo tamopo tinelai odudaa lo Allahu 
Taaala ulaba-labaalo mobaango: Tiolo 
gambali u moilaalo monto batanga 
lo Allahu Taaala lohihilao. Tiolo olo 
tamolaalai otuwau lo ngoilanggubu 
aalamu botie wolo kawasa lotahuda-Lio 
ulaba-labaalo okawasa. Lapatao Tio 
mopoluasi manusia taa u lopatolo monto 
duduu-sawaalo limongolio, Tio mamo 
tihuloa tobele biluloa lo pamalenta to 
sologa pee-peeenta wolo Allahu Taaala, 
Tamongawasa ulaba-labaalo malaio. 

4Walao boito lootapu huhuloa ulebe 
lolaia daa wolo malaikati, wau tanggulo 
uilohi lo Allahu Taaala o-Lio olo lebe 
hulu-hulumati daa wolo tanggulo uilohi 
ode malaikati. 

> Diila pegenta mao Allahu Taaala helo 
tahuda odie penu boli ode ngotaalio lo 
malaikati, "Yioolo Wala-U: todulahe botie 
Wau mowali ti Paapamu." Diila peeenta 
mao Allahu Taaala helo tahuda odie penu 
boli tomimbihu malaikati toonu olo, "Wau 
mamowali ti Paapa-Lio, wau Tio mamowali 
Wala-Ú." 

6 Bo tosaaati Allahu Taaala lolao mai 
Wala-lo tamohuhula daa ode dunia botie, 
Allahu Taaala lotahuda odie, "Ngoaamila 
malaikati wajibu molubo Walao boito." 

'Tomimbihu mamaa-laikatiyalo, Allahu 
Taaala lotahuda odie, "Allahu Taaala 
mohutu mamaa-laikati-Lio mowali 
dupoto, wau tahi pomayawa o-Lio mowali 
leito tulu." 

8Bo to Walao boito, Allahu Taaala 
lotahuda mao, "Bele biluloaa-Mu, 00 
Allahu Taaala, mabakaa ohiheo-hiheolo 
mao! Pamalenta-Mu yito pamalenta u 
aadili. 

2Yió mamotohilaa u aadili, wau 
mamolonuo udiila juujulu; uitolo 
sababuulio Allahu Taaala, Allahu Taaala- 
Mu, molulaota ole-Mu wau mongohi 
ole-Mu ohulumati u mootoduo weengahe, 
mongilabota lomongo sahabati-Mu." 

10 Allahu Taáala lotahuda olo, "Yió, Eeya, 
tou bohulio lopowali mai dunia, wau Yio 
lohihilao talo powali hulungo. 

11 Ngoaamilalo boito mamooli, wau 
mowali panggola debo odelo boo; bo Yio 
diila tamobolio. 

12 Ngoilanggubu aalamu botie mapiúwo- 
Mu debo odelo boo, wau matuloa-Mu 
wolo uwewo. Bo Yio diila peeenta mao 
tamobolió, wau tutumulu-Mu diila 
taopulitio." 

13 Allahu Taaala diila peéenta mao 
lotahuda odie penu boli ode ngotaalio 
lo malaikati, "Hulooolo towimbihu 
olowala-U, dilumutu mumuusu-Mu 
potaalukuwo-Mu de ole-Mu." 

14Wonu odito, otutuulio mao mamaa- 
laikatiyalo boito tatoonu? Timongolio yito 
roroo-huwaalo tahi pomayawa to Allahu 
Taaala, wau tailahula lo Allahu Taaala u 
momantu tau-tauwalo tamaa mololimo 
oaahu. 

l Uitolo sababuulio ito musi lebe 
2 tiootutua motidihu to popoo- 
ngajaliyalo umailo dungohento, alihu ito 
diila mao mololaa iimaninto. 

“Tataa-huliyalo upilo tunggulai lo 
mamaa-laikatiyalo toli nenemoyanto 
malo ilaalo otutu, wau taa u diila 
moduduó meaalo modungoheó mololimo 
hukuumani u motuúde. 

3 Tidiyolo mao wolo oaahu ulebe 
polu-polutuo monto tataa-huliyalo boito! 
Wonu ito diila mopootuota to oaahu 
boito, ito tantu diila tamolopato monto 
hukuumani. Sababu Eeya lohihilaolo 
tabohu-bohulio lopo malalumu oaahu 
boito, wau tau-tauwalo tamulomulo 
lodungoheo malo pobukuti u otutuulio to 
olanto. 

4Ngopohia mao leeto, Allahu Taaala 
lodudua lopoo toheeto osakusi lotau- 
tauwala boito lou lopowoluo totoonulalo 
u moolinggolabe wau susuu-aliyaalo 
upolu-polutuo wau lolaya-layadeo 
totoonulalo wowohi lonto Rohullah 
lodudua otohilaa-Lio lohihilao. 

> Mamaa-laikatiyalo diila lootapu kawasa 
lonto Allah Taaala u momalenta dunia 

bohu umamei dungga mai, deuito-yito 
dunia udonggo hebisalanto botie. 

6 Boliio mao to bagiyangi tuwau todelomo 
Kitabi tulatulade odie mola, "Manusia 
boito wolo, oo Allahu Taaala, tilinggula 
Allahu Taaala ohilaa moeela mai olio? 
Manusia bo manusia wambaio, bo Eeya 
hemo poouotai olio! 

7 Bo wolo ngointa lomato Eeya lopowali 
mai olio lebe dupadupapa ngopee wolo 
malaikati. Eeya longohi mai olio huhuloa u 
lailaió wau hulu-hulumati, 

8wau lopowali olio takawa-kawasa toú 
totoonulalo u hitua-tuawua.” Naa, wonu 
loiyalo deu Allahu Taaala mopowali mai 
manusia "takawa-kawasa tou totoonulalo 
u hitua-tuawua", uito boliilio diaaluo 
penu boli tuwau mao udiila to walungo 
kawasa lomanusia. Eleponu odito, ito 
diila mooonto botia manusia okawasa tou 
totoonulalo u hitua-tuawua. 

9 Bo ito maloóonto li Isa okawasa! Tio 
pilo powali lebe dupadupapa ngopee wolo 
malaikati todelomo wakutu u ngointa 
lomato, alihu to opopiohu hilaa lo Allahu 
Taaala Tio mowali mate duolo ngoaamila 
umati lomanusia. Ito mooonto o-Lio 
botia yilohia huhuloa u molamahu wau 

hulu-hulumati sababu Tio malo dutolo 
tunggula yilate. 

10 Memangi mapatutilio Allahu Taaala 
-- talo powali mai totoonulalo u hitua- 
tuawua ode makusudu-Lio lohihilao 
-- lohutu li Isa Tamoo-poaahua u 
wimu-wimumuto tutu lotimbulude topolo 
dutolo. Woleeto Allahu Taaala mowali 
moheinga taa dadaata u modudua 
poudaaalo pee-peeenta woli Isa. Sababu 
Tiolo pomuo dalalo olimongolio u mowali 
poaahuwolo. 

11 Ti Isa lopo belesi manusia lonto 
duduu-sawaalo limongolio; wau Tio 
talo pobelesi, wau timongolio tapilo 
belesi boito pee-peeenta o Allahu Taaala 
tuwa-tuwaulo. Uitolo sababuulio ti Isa 
diila loolito longaku olimongolio boito 
odelo mongo wuta-Tio. 

12Ti Isa loloiya ode Allahu Taaala, "Wau 
mamo pohabari tomongo wutatu-U pasali 
lo Allahu Taaala. Waú mamomuji mola 
Allahu Taaala todelomo dudunggaya 
limongolio." 

13 Ti Isa loloiya olo, "Wau mamopo wunela 
halapani-U ode Allahu Taaala." Wau Tio 
loloiya olo, "Uti-utieelo Wau pee-peeenta 

wolo mongo walao tamailudu mai lo 
Allahu Taaala de Olau." 

14 Masababu tau-tauwalo walaa boito, 
deuito-yito mahaluku lomanusia tamowali 
mate, yi ti Isa lohihilao lowali tutuuwauwa 
woli mongolio wau tumutumulo todelomo 
owowoluwoa lomanusia. Tio lohutu 
odito, alihu wolo opopate-Lio Tio mowali 
mopoantulu Ibilisi u motolo kawasa to 
opopate. 

15 Wolo pohuli boito Tio lopo lopato tau- 
tauwalo tangotupa lo tutumulo pilohutulio 
wato sababu moohe to opopate. 

16 Malo ilaalo deu diila malaikati 
tatilulungia-Lio, bo wali lei Abraham. 

17 Utie boliilio deú Tio musi mowali 
motutuwau wolo mongo wuta-Tio 
todelomo totoonulalo suali. Wau woleeto 
boito Tio mowali limamu Daa taatatapu 
wau molotolo hilao wau odehu hilao. Wolo 
bubayaa-Lio boito dusa lomanusia lowali 
ilambungu. 

18 Wau sababu Tio lohihilao mapeéenta 
lodutolo wau yilimontala, Tio loo tulungi 
tau-tauwalo tahe ilotuhata loimontala, 
sababu Tio lohihilao mapeeenta 
yilimontala wau lodutolo. 


IBRANI 3.1-6 8 


1 Mongo wutato timongota lo Nasara 
tamaa tiliango olo lo Allahu Taaala! 
Nte pikiilangia mola tiootutua tomimbihu 

li Isa botie! Allahu Taaala lolao mai 
o-Lio tolomodu u mowali limamu Da@a 
todelomo agama u heduduanto. 

2 Tio tatapu wau molotolo hilao to 
Allahu Taaala tamalo lulaoto o-Lio duolo 
kalaja boito, debo odelo tei Musa olo 
omoo0omolu tatapu wau molotolo hilao 
moponao lo tuugasilio tobele lo Allahu 
Taaala. 

3 Boti Isa paatuti mootapu hulumati ulebe 
udaa mao wolei Musa. Sababu tamomongu 
bele musi mootapu hulumati lebe udaa 
mao wolo bele boito wambao. 

4Memangi timiidu bele woluo 
tamomongu mao, bo tamomongu 
totoonulalo u hitua-tuawua yito Allahu 
Taaala lohihilao. 

> Tei Musa tatapu wau molotolo hilao 
odelo tamoomayawa todelomo bele 
lo Allahu Taaala wau mo po tunggulo 
susuu-aliyaalo u mapootaa lo Allahu 
Taaala todulahe u mamei dungga mai. 

6 Boti Isa Almasi tatapu wau molotolo 
hilao odelo Walao tatihu-tihula duolo Bele 
lo Allahu Taaala. Wau ito botieelo Bele lo 

Allahu Taaala, wonu ito debo osumangati 
wau debo yakini u mootapu mai wolo u 
hehalaa-puwonto. 

7 Sababu uito, debo odelo tahuda lo 
Rohullah, "Wonu todulahe botie timongoli 
modungohe suala lo Allahu Taaala, 

8timongoli diila mao potibaangi, debo 
odelo loluhurumu, tou timongolio 
lomalakala to Allahu Taaala wau lotesi 
Allahu Taaala tohuta hungayo u luasi daa. 

9 'Mola teto loluhurumu lohimontala 
Ola--U wau lotesi Ola-U,' tahuda lo Allahu 
Taaala, 'lebe-lebe pomao timongolio 
malooonto huhutuu-U wopato pulu 
lotaunu mola hiheolio.' 

10 Yitolo sababuulio Wau lomuluka 
olimongolio wau Wau lotahuda, 
"Timongolio laito diila tatapu wau 
molotolo hilao, wau mopanggu 
modungohe totoonulalo palentaa-U?' 

11 Waú lomuluka wau lotadia, 'Timongolio 
diila tatumuwoto odelipu boito u moo 
huheli pee-peeenta wola-U." 

12 Mongo wutato, poodaha-dahaalo mao 
diila bolo woluo to wolotamu ngotaalio 
tahilaalio odito leetio wau diila o iimani, 
tilinggula tio mobale wau mohalahe monto 
Allahu Taaala tatumu-tumulo! 

13 Oditolio, alihu diaaluo penu boli ngotaa 
mao to wolotamu u oimbulowa lodusa, 
tilinggula motehengi to Allahu Taaala, 
mamusi timongoli monanaa-sehatia 
timiidu dulahu ngotilonggadu ito donggo 
tumutumulo todelomo jamani u ilunte 
"Dulahe Botie" todelomo Kitabi. 

14 Ito ngoaamila yito tamani ngopo hipate 
woli Isa Almasi, asali ito demola pulitio 
modihu tiootutua oyoyakini u mililikinto 
tou bohulio mai. 

15 Uti-utieelo u tulatulade todelomo 
Kitabi, "Wonu todulahe botie timongoli 
modungohe suala lo Allahu Taaala, 
timongoli diila mao potibaangi, debo 
odelo loluhurumu, toú timongolio 
lomalakala to Allahu Taaala." 

16 Naa, tatoonu tau-tauwalo tahe 
lodungohe suala lo Allahu Taaala lapatao 
lomalakala to o-Lio? Ui-uitolo ngoaamila 
tau tadilelo lei Musa yilumualai lonto 
Masiri, diila odito? 

17 Wau to olita Allahu Taaala helo muluka 
wopato pulu lotaunu mola hiheolio? Ode 
limongolio taodusa, tailate to huta datahu 
luasi daa u delita, diila odito? 

18Tou Allahu Taaala lotadia odie, 
"Timongolio diila tatumuwoto odelipu 

boito umoo huheli pee-peeenta wola-U" 
tingga malo tita poli tapilatuju lo Allahu 
Taaala? Tapilatuju yito tau-tauwalo tahe 
momalakala to Allahu Taaala, diila odito? 

19 Botia ito mongalati deú timongolio 
diila moo tuwoto, sababu timongolio diila 
palacaya to Allahu Taaala. 

4 l Naa, danti lo Allahu Taaala donggo 

pohu-pohutu, wau ito mawohia-Lio 
pohuhelia upilo danti-Lio mai. Oditolio, 
mamusi ito modaha alihu diila bolo woluo 
penu boli ngota mao towolota limongoli 
u meinaasao diila moorasa huheli upilo 
danti-Lio mai boito. 

? Sababu Habari Mopiohe boito mapilo 
habari mai olanto tutuwauwa debo 
odelo tolimongolio. Bo toli mongolio, 
habari boito diila ohunalio. Sababu tou 
timongolio lodungoheo, timongolio diila 
palacaya. 

3 Bo ito tapalacaya malo lolimo pohuhelia 
upilo danti mai lo Allahu Taaala boito. 
Uito lotuude lou wolo upilo tahuda mai 
lo Allahu Taaala, odie, "Wau muluka wau 
motadia, 'Timongolio diila tatumuwoto 
umoo huheli pee-peeenta wola-U." Allahu 
Taaala lotahuda odito eleponu kalajaa-Lio 

mailapato tumulalo mai Tio lopowali dunia 
botie. 

4Sababu pasali lodulahe opitulio, 
woluo tulatulade todelomo Kitabi odie. 
"Todulahe opitulio Allahu Taaala lohuheli 
lonto ngoaamila kalajaa-Lio." 

> Tomimbihu suali boito tiluladio poli 
odie, "Timongoli diila tatumuwoto odelipu 
boito u mohuheli pee-peeenta wola-U." 

6 Oditolio timongolio tabohu-bohulio 
lodungohe habari pasali lo Habari Mopiohe 
boito, diila mololimo pohuhelia boito, 
sababu timongolio diila palacaya. Wonu 
odito malo patato deu woluo tau-tauwalo 
wewo tamohulodu mololimo pohuhelia 
boito. 

7 Sababu matilantu mai lo Allahu Taaala 
tou dulahe tuwau uwewo poli, u ilunte 
"Dulahe Botie". Ota-otaunuwalio mola 
lapatio mao Allahu Taaala lotahuda 
mai tomimbihu suali boito lotimbulude 
tolei Dauda, todelomo ayati u hilamalio 
engonti, "Wonu todulahe botie timongoli 
modungohe suala lo Allahu Taaala, 
timongoli diila mao potibaangi." 

8Wonu humayaalio tei Yosua malongohi 
ode tau-tauwala boito pohuhelia upilo 
danti mai lo Allahu Taaala, yi Allahu Taaala 

madiilalo motahuda pasali lou tuwaulio 
lodulahe uwewo. 

2 Oditolio, duólo umati lo Allahu Taaala 
donggo woluo danti u mohuheli debo 
odelo Allahu Taaala lohuheli todulahe 
opitulio boito. 

10 Sababu taa u mololimo pohuhelia 
upilo danti mai lo Allahu Taaala to olio 
boito, mamohuheli olo monto ngoaamila 
kalajaalio, tutuuwauwa debo odelo Allahu 
Taaala. 

11 Sababu uito, duloolo ito motolopani 
tiootutua u mololimo pohuhelia upilo 
danti mai lo Allahu Taaala boito. Diila 
bolo penu boli ngotaa mao monto olanto 
diila otilapulo debo odelo timongolio 
omooomolu, sababu diila palacaya to 
Allahu Taaala. 

12 Tahuda lo Allahu Taaala yito tahuda 
utumu-tumulo wau molotolo; lebe 
molalito wolo wamilo u omato duluo. 
Tahuda boito mometuo demola eenggade 
towolota lonyawa wau rohu; demola 
eenggade towolota lo leleetua wau 
tulalo yilonta, tilinggula motota loú 
modelo-delomolo mao pikiilangi wau 
niyati hilaa lomanusia. 

13 Diaaluo mao penu boli mahaluku 
tuwau utuutuo monto bibilohu Allahu 
Taaala. Totoonulalo u hitua-tuawua 
hilaalawa wau hibuade totalu-Lio. Wau ito 
musi mongohi titihulanto to o-Lio. 

14 Uitolo sababuulio ito musi mopoó 
toheeto modihu tou pilongakua opopalaa- 
cayanto. Sababu ito o limamu Da@a 
uleidaa, tamaa tilumuwoto demola ode 
talu lo Allahu Taaala -- Tiolo ti Isa Walao 
Allahu Taaala. 

15 Ti limamu Daaanto boito diila 
iimamu tadiila moo dudua molaasa mao 
totoonulalo oluluu-puhunto. Boliio mao, 
Tio maili montala todelomo totoonulalo 
suali, tutuuwauwa debo odelo ito lohihilao: 
bo Tio diila helohutu dusa! 

16 Sababu uito, duloolo ito wolo lealeaatu 
obobuheli modudulao ode Allahu Taaala 
tahe momalenta wolo hilaa mopiohe. 
Allahu Taaala mamomonu mai olanto 
wau mobalakati olanto alihu ito mootapu 
tulungi tuhata to wakutuulio. 

l Timiidu iimamu daa tilulaoto towolota 

lo umati, wau piluduo u momaya 
Allahu Taaala odelo wakili limongolio. 
Tuugasilio yito mopodewo ode Allahu 

Taaala wowoo-hiyaalo wau babaa-keyaalo 
u pongambunguwalo dusa. 

2 Ti limamu da@a boito lohihilao 
molulupuhu todelomo dadaata suali, 
wau sababu uito tio mowali motihutu 
molumboyoto lohilao totau-tauwalo 
tadiila hitootawa lolo-loolo wau tailapalo 
dalalio. 

3 Wau sababu tio lohihilao molulupuhu, yi 
tio musi mopodewo bake, diila bo sababu 
duduu-sawaalo lo umati, bo olo sababu 
duduu-saalio lohihilao. 

4Diaaluo penu boli ngotaa mao 
tamomudua batangalio lohihilao mowali 
imamu daa. Taa mowali iimamu da@a, 
wonu Allahu Taaala motianga olio woleeto 
boito -- tutuuwauwa debo odelo tei 
Haruuna. 

> Odito olo ti Almasi. Tio diila lomudua 
batanga-Lio lohihilao lowali limamu 
Da@a. Allahu Taaala lohihilaolo talo 
mudua o-Lio. Allahu Taaala lotahuda mao 
o-Lio, "Yioolo Wala-U: todulahe botie Wau 
mowali ti Paapa-Mu." 

5Totambati uwewo Allahu Taaala 
lotahuda olo, "Yio yito limamu ohiheo- 
hiheolo mao, debo odelo ti limamu 
Melkisedek." 

7 Tomaasa li Isa tumutumulo todunia 
botie, Tio helodua wau lomolohone wolo 
watiwaatio wau hiyongo ode Allahu Taaala, 
tamambo lopo@aahu o-Lio lonto opopate. 
Wau sababu Tio taaluku to Allahu Taaala 
wolo hulumati u lealeaatulo mao: yi Tio 
dilungohe-Lio. 

8 Ti Isa yito Walaó Allahu Taaala, bo 
eleponu odito Tio helo balajali lowali 
lodungohe lotimbulude to dudutoo-Lio. 

9Yi lapatio mao Tio pilopowali tamoo- 
po@aahua tawimu-wimumuto tutu, 

Tio lowali pilobutua mai lo o@aahu u 
hiheo-hiheolo ma@o ode ngoaamila tau 
tamo dungohe o-Lio, 

10 wau Allahu Taaala olo lopo@ilaalo 
o-Lio odelo limamu Da@a, debo odelo ti 
limamu Melkisedek! 

11 Tomimbihu huhuloa li Isa odelo 
limamu Da@a, maito dadaata upalalu 
pootaa mai lamiaatia olimongoli, bo 
mototolo u motombangai sababu 
timongoli moboyu daa mongalati. 

12 Otutuulio mao mawakutuulio timongoli 
mowali guru, bo malo ilaalo timongoli 
debo donggo palalu mobalajali monto 
taa wewo pasali dadaa-saliyalo bohulo 
pongaajali lo Allahu Taaala. Timongoli 

diipo mowali mololimo uaalo u motoheeto; 
timongoli donggo musi mongilu susu 
wambao. 

13 Taa udonggo hipongiluma susu, 
boliilio tio donggo unge; tio diipo loolaasa 
pasali wolo u otutu wau wolo u talatala. 

14 Yaalo u motoheeto yito ode taa leida@a 
u sababu pongalamani, maloo pohihiideo 
toonu u mopiohe wau toonu u moleeto. 

l Sababu uito, duloolo ito molaia ode 
totoonulalo pongaajali u wumbutio 
mola leeto pasali omoontapo tutumulo lo 
Nasara, wau diila bo wambao mopootuoto 

dadaa-saliyalo bohulo pongaajali lo 
agamanto. Diilalo mao wuliyonto dasali lo 
pongaajali deú tau musi mohuheli mohutu 
susuu-aliyaalo udiila ohuna wau musi 
palacaya to Allahu Taaala, 

2 meaalo dasali lo pongaajali tomimbihu 
polihu meaalo mopodutu lo uluu toitaato 
lotau, meaalo tomimbihu muli tumumulai 
toú mailate mao meaalo hukuumani u 
ohiheo-hiheolo mao. 

3 Duloolo ito, wonu luasia lo Allahu 
Taaala, molaia ode totoonulalo pongaajali 
u wumbutio mola! 

4Sababu, tau-tauwalo tamaa lomaahe 
iimani, diila pongalo aakali muli deloolo. 

Timongolio omo0omolu mailoluo 
todelomo tilango lo Allahu Taaala, wau 
mailo laasawa limongolio wowohi-Lio. 
Timongolio olo malodudua kiluwasa lo 
Rohullah. 

> Otaawa limongolio lonto pongalamani 
limongolio deu tahuda lo Allahu 
Taaala boito mopiohe, wau timongolio 
maloolaasa popoo-nuwaalo upolupolu 
kawasa lonto jamani umamei dungga mai. 

6| apatao uito timongolio momaahe 
iimani! Diila pongalo aakali muli modelo 
olimongolio umuli molilihu monto duduu- 
sawaalo limongolio. Sababu timongolio 
donggo hipo salipua poli Walao Allahu 
Taaala wau helohutu o-Lio hilinaa totalu 
lotaa dadaata. 

7 Huta u mongintopa taluhu didi u tingga 
maito molaahe mola toitaatio, lapatao 
mongohi tilapulo totoonulalo pilomulo u 
ohuna ode tamo kelakela mao, huta boito 
balakatia lo Allahu Taaala. 

8Bo wonu huta boito mongohi tilapulo 
papaa-dengowalo wau pilomulo oduhi, 
yi huta boito diila ohunalio wau demaa 
laanatia lo Allahu Taaala wau pulitio mao 
maahu tumbilalo. 

3 Bo Mongo wutato taa otoliango, 
eleponu amiaatia moloiya mai odito, bo 
amiaatia yakini tomimbihu olimongoli. 
Amiaatia yakini deu timongoli malo lolimo 
susuu-aliyaalo ulebe mopiohe, deúito-yito 
babaa-lakatiyalo udebo odelo bagiyangi 
lo oaahu limongoli. 

10 Allahu Taaala diila bo Allahu Taaala 
tadiila aadili. Tio diila molipato wolo u 
kilalaja limongoli de o-Lio, wau toliango 
upilo biloheo limongoli o-Lio toú lotulungi 
mongo wutato ngoiimani, omooomolu 
wau botia. 

11 Amiaatia motohilaa daa alihu timongoli 
ngota-ngota osumangati tulusi demola 
pulitio tilinggula timongoli mololimo wolo 
u hehala-halapuo limongoli boito. 

12 Amiaatia diila mohuto timongoli 
mowali lantingalo. Bo otohilaa lamiaatia 
alihu timongoli tumumulo debo odelo 
tau-tauwalo tahi pololimoa wolo upilo 
danti mai lo Allahu Taaala, sababu 
palacaya o-Lio wau sababu hipo himawa 
loú sabali. 

13 Toú Allahu Taaala lodanti odelei 
Abraham, Tio lotadia deú Tio mamohutu 
mai wolo u mapilo danti-Lio. Wau sababu 

diaaluo talebe molaia wolo Allahu Taaala, 
yi Tio malo tadia totanggu-Lio lohihilao. 

14Tio lotahuda, "Wau modanti mamo 
balakati olemu wau mohutu walimu mola 
mowali dadaata." 

15 Tei Abraham helohima wolo sabali, 
yi tio lololimo wolo upilo danti lo Allahu 
Taaala olio. 

lbWonu tau motadia, tio motadia 
totanggulo taa wewo talebe molaia wolio, 
yi tadia boito mopoo pulitao totoonulalo 
batata. 

17 Allahu Taaala ohilaa mopo pintalai 
ode tau-tauwalo tahi pololimoa danti-Lio, 
deú Tio diila tamo lomelo lanjana-Lio. 
Uitolo sababuulio Tio loduhengao tadia 
todanti-Lio boito. 

18 Dulo suali boito diila mowali 
mobolio: Allahu Taaala diila pongalo 
aakali mohimbulo tomimbihu danti 
wau tadia-Lio. Sababu uito, ito tamaa 
lotiduola to Allahu Taaala, yiluntula-Lio 
daa u motidihu tiootutua to halapani 
ubua-buaadu to talunto. 

19 Harapaninto boito debo odelo jangga 
ulei pantongo demola delomio daa wau 
debo odelo didihu u motoheeto wau 
aamani duolo tutumulonto. Halapani 

boito lolaapata to lalante lo Huwali Leidaa 
Laba-labaalo mantali to Bele lo Eeya 
tosologa. 

20Ti Isa malomuó dalalo ode tambati 
boito olanto, wau maa tilumuwota 
mola odito lowali limamu Daa olanto 
u ohiheo-hiheolo mao, debo odelo ti 
limamu Melkisedek. 

l Tei Melkisedek botie yito olongia 
lonto Salem wau iimamu lo Allahu 

Taaala Taa Laba-labaalo molaia. Toú tei 
Abraham lohualingai lonto popaatea lopo 
olaaheo mongo olongia, tei Melkisedek 
mai lolutulo olio wau lobalakati mao olio. 

2Yi tei Abraham longohi mao olei 
Melkisedek ngotayade mopulu lou 
totoonulalo wolo uilambatio mai. 
(Tanggulei Melkisedek boliilio mao, bohu- 
bohulio, "Olongia Uaadili": wau sababu tio 
olongia lonto Salem yi tanggulio boliilio 
mao olo "Olongia Salaamati.") 

3Tomimbihu olei Melkisedek botie 
diaaluo mao tombango penu boli 
toutoonu deu tio otiyamo meaalo 
otiilo meaalo onene moya, diaaluo olo 
tombango pasali pilotutua olio, meaalo 
opopatelio. Tio tutuuwauwa debo odelo 

Walao Allahu Taaala: tio yito iimamu 
tabakaa. 

4 Oditolio, oontonganto tewe deú odito 
udaaalio tei Melkisedek botie; tio odito 
udaa tilinggula tei Abraham, ti Paapa 
loluhuru lo bangusanto, longohi mao 
olio ngotayade mopulu lonto totoonulalo 
hitua-tuawua u lotapulio mai lonto 
popaatea boito. 

> Todelomo butoó lo agama Yahudi 
matilantu deú mongo iimamu wali lei 
Lewi musi momulutao ngotayade mopulu 
monto tilapulo umati lo Isirailu, deuito- 
yito mongo wutati mongolio lohihilao, 
eleponu timongolio tutuuwauwa wali mai 
lei Abaraham. 

6 Tei Melkisedek diila wali mai lei Lewi, 
penu odito tio lololimo olo ngotayade 
mopulu lonto totoonulalo u ilohama 
mai lei Abraham, wau lobalakati mao 
olo olei Abraham u tumbao malo lolimo 
dadaa-ntiyaalo lonto Allahu Taaala. 

7 Memangi diila mowali pobutolalo deú 
taa bilalakatia yito lebe dupadupapa wolo 
taa lobalakati olio. 

8Mongo iimamu tamololimo ngotayade 
mopulu boito yito taa u mowali mate. Bo 
modudua to Kitabi, tei Melkisedek talo 


IBRANI 7.9-13 23 


lolimo wowohi ngotayade mopulu boito 
vito taa u debo tumutumulo. 

2Mowali loiyaalo, deú tei Lewi -- 
tawaliilio mai hipo mulutawa ngotayade 
mopulu monto umati lo Isirailu -- lomayali 
olo tayade boito loli olei Abraham, tou tei 
Abraham lomayali mao odelei Melkisedek. 

10 Eleponu tei Lewi diipo pilotutulio mai, 
bo mowali loiyaalo tio mailoluo todelomo 
batanga lei Abraham tinenemoyalio, toú 
tei Melkisedek lodunggaya wolei Abraham. 

11 To walungo taúwa lomongo iimamu 
Lewi, butoo agama lo Yahudi yilohilio 
mai ode umati lo Isirailu. Sababu mongo 
imamu Lewi omooomolu boito diila 
mowali mohutu lou wimu-wimumuto tutu 
wolo u musi kalajaalio, yi musi woluo 
imamu wewo, deuito-yito tadebo odelo 
ti limamu Melkisedek, wau diilalo monto 
kaumu li iimamu Haruuna! 

12 Naa, wonu huhuloaa lomongo iimamu 
mobolio, butoo agama lo Yahudi olo musi 
mobolio olo. 

13 U pilatuju tewe yito Eeyanto; Tio lonto 
suku wewo, wau diipo peeenta penu boli 
ngotaa mao lonto suku-Lio otuugasi odelo 
imamu. 

14 Ngoaamila tau motota deu Eeyanto 
asalii-Lio mai lonto suku lo Yahuda; wau 
tei Musa diila peeenta mao lolanggula 
suku boito tou tio lobisala pasali lomongo 
imamu. 

Is Suali u bilisala botie lowali lebe 
lopatato poli, toú piloluneta mai ngotaalio 
li imamu wewo tadebo odelo tei 
Melkisedek. 

16 Tio piluduio lowali iimamu, diila 
patopatoa to wuwuu-uduwaalo manusia, 
bo patopatoa to tutumu-Lio u okawasa 
wau udiila opulitio. 

17 Sababu todelomo Kitabi loiloiya, "Yió 
yito iimamu ohiheo-hiheolo mao, debo 
odelo ti limamu Melkisedek." 

18 Oditolio, botia wuúdu u deedelo 
mailinggi, sababu diila motoheeto wau 
diila ohuna. 

19 Butoó agama lo Yahudi diila mowali 
mohutu penu boli hitua-tuawua mowali 
wimu-wimumuto tutu. Vito sababuulio 
ito botia yilohia halapani tuwau ulebe 
mopioheo: woleeto ito mowali mohimbide 
Allahu Taaala. 

20 Donggo poli, ngoaamilalo boito 
tilunuhe wolo tadia lonto Allahu Taaala. 

Diaaluo tadia debo odelo uito tou mongo 
iimamu wewo boito piluduo. 

21 Boti Isa piludu-lo lowali iimamu 
lomake tadia, tou Allahu Taaala lotahuda 
mao o-Lio, "Eeya malotadia, wau Tio diila 
tamo lomelo tilihula-Lio, 'Yio yito iimamu 
ohiheo-hiheolo mao." 

22 Woleea botie olo ti Isa mowali pongaku 
ode daantia tuwau ulebe mopioheo. 

23 Woluo olo suali tuwau: mongo iimamu 
wewo boito dadaata, sababu ngota-ngota 
timongolio yilate, tilinggula diila mowali 
mopo tolonga mola huhuloalio. 

24 Boti Isa tumutumulo ohiheo-hiheolo 
mao, oditolio huhuloa-Lio odelo iimamu 
diila lolimbata ode taawewo. 

25 Masababu uito u ohiheo-hiheolo mao 
ti Isa mowali mopoaahu tahi ponaowa mai 
ode Allahu Taaala motimbulude to o-Lio, 
sababu Tio tumutumulo ohiheo-hiheolo 
mao u mooowoli mola polohone ode 
Allahu Taaala duolo tau-tauwala boito. 

26 Oditolio, ti Isa boitolo ti limamu Daa 
tapalaa-luwonto. Tio mantali, to o-Lio 
diila odungga totala meaalo penu boli 
dusa wolo. Tio pilohalahu lonto tahi 
oduusawa, wau pilobotulo demola tambati 

ulebe molanggato wolo ngoaamilalo 
hulungo. 

27 Tio diila debo odelo mongo iimamu daa 
uwewo, u timiidu dulahu musi mopodewo 
bake sababu duduu-saalio lohihilao 
omoóoomolu, bolo kalana duduu-sawaalo 
umati. Ti Isa mopodewo bake bo wambao 
peeenta u ohiheo-hiheolo mao, tou Tio 
lopodewo batanga-Lio lohihilao odelo 
bake. 

28 Butoó agama lo Yahudi momuduo tau 
udiila wimu-wimumuto tutu daa iimamu 
molamahu. Bo lapatio mao lobutoo boito, 
Allahu Taaala lohutu mai danti wolo tadia 
deu Tio momuduo odelo limamu Daa, 
Walao tamaa pilowali Tamoo-poaahua 
tawimu-wimumuto tutu u ohiheo-hiheolo 
mao. 

| Bungo lou ngoaamilalo bisalanto 

botie yito: Ito o limamu Daa tadebo 
odelo uito, tahulo-huloa hemomalenta 
pee-peeenta wolo Allahu Taaala 
Laba-labaalo udaa tosologa. 

¿Tio helo kalaja mao tuugasi odelo 
limamu Daa to Huwali Leidaa Laba-labaalo 
mantali, deuito-yito todelomo kema lo 
Allahu Taaala u tutuulio tutu, upilo tihulo 
Feya, diila lo manusia. 

3Timiidu iimamu daa piluduó u 
mopodewo bake meaalo dewo ode Allahu 
Taaala. Odito olo li Imamunto Daa; Tio 
musi o hitua-tuawua u podewolo. 

4Humayalio Tio woluo todunia botie, Tio 
diila tamowali iimamu, sababu mailoluo 
iimamu talo podewo bake u pilohile wolo 
mooohuu todelomo butoo agama lo 
Yahudi. 

> Kalaja u pilohutu limongolio odelo 
imamu boito otutuulio maó bo tala 
tuwaulio lobayahu wau wolilu loú wolo 
uwoluo tosologa. Uito mapilootaa lo 
Allahu Taaala odelei Musa omo0omolu, 
tou tei Musa ohilaa mopotihulo Kema lo 
Eeya. Allahu Taaala lotahuda odie odelei 
Musa. "Pootoloma mao! Ngoaamilalo boito 
mamusi pohutuwomu modudua gambali 
upilo bilohei olemu toitaato huidu." 

6 Bo botia ti Isa loótapu tuugasi iimamu 
ulebe molaio daa lou hekilalaja lomongo 
limamu boito. Sababu daantia upilo 
woluo-Lio mai towolota lo Allahu Taaala 
wau manusia, deuito-yito dantia ulebe 
mopiohu sababu patopatoa todanti ode 
susuu-aliyaalo ulebe mopiohe. 

7 Humayaalio diaaluo ililangi to daantia 
ubohulio, yi diila palalu powoluwolo 
daantia u oluolio. 

8Bo Allahu Taaala maloó dungga totala 
to umati-Lio, tilinggula Allahu Taaala 
lotahuda, "Eelai mao, mamei dungga 
wakutuulio, Wal mamo powoluo mai 
daantia ubohu wolo bangusa lo Isirailu, 
wau wolo bangusa lo Yehuda. 

9 Diila debo odelo daantia u pilohutu-U 
wolo loluhuru limongolio toú lodelo 
olimongolio yilumualo lonto lipu lo Masiri. 
Timongolio diila tatapu wau molotolo hilao 
to daantia u pilohutu-U woli mongolio: 
uitolo sababuulio Wau diila momandungi 
olimongolio. 

10Bo botia utieelo daantia u mapo 
hutuwo-U wolo umati lo Isirailu. to 
duduu-laheyaalo u mamei dungga mai, 
tahuda lo Eeya: Waú mamo podutu 
butooo-Ú todelomo pikiilangi limongolio, 
wau moluladeo todelomo hilaa limongolio. 
Waú mamowali Allahu Taaala limongolio, 
wau timongolio mamowali umati-U. 

11 Timongolio diilalo palalu mongaajali 
tinggai waitio, meaalo mopootaa to 
wutatio, 'Oonuhelo mao Eeya.' Sababu 

timongolio ngoaamila, kikiio wau leidaa 
mamooonuhe ola-U. 

12Waú mamo ngambungu totoonulalo 
totala limongolio, wau diilalo moeela 
totoonulalo dusa limongolio." 

13 Wolo lodowoli mai tuwaulio daantia 
u bohu, Allahu Taaala lohutu daantia 
ubohulio boito lowali deedelo wau 
loodulo; wau wolo u madeedelo, mahuaa 
mooli olo. 

l Daantia ubohulio o wuwuu-uduwaalo 
potabiaalo, wau olo o tambati 
potabiaalo huhutu lomanusia. 

2 Kema tuwau bilongu u ambahu talulio 
ilunte Huwali Leidaa Mantali. Teto woluo 
pakaakasi polumude tohe, wau woluo 
olo meja wolo roti upodewo ode Allahu 
Taaala. 

3To ambahu delomio, deúito-yito to 
dibalaka lolalante u oluolio, woluo huwali 
leidaa u ilunte Huwali Leidaa Laba-labaalo 
mantali. 

4Todelomo huwali leidaa boito woluo 
mesba upilohutu lonto hulawa u 
pomobuwalo dupa, wau woluo olo Bulua 
Daantia u ngoaamilalo woluwolude wolo 
hulawa. Todelomo Bulua boito woluo 
ulongo hulawa tuatuanga roti maana, 

tunggudu lei Haruna umaa ilotumbingo, 
wau dulo pita botulei uitaatio tulatulade 
mopulo palenta monto Allahu Taaala. 

> Toitaato Bulua boito woluo dulo 
malaikati opolipio, deuito-yito mahaluku 
opolipio u mopobayahe owoluo lo 
Allahu Taaala. Polipio lou dulo mahaluku 
boito oa-oaabu toitaato taúbu Bulua, 
deuito-yito tambati ponga-mbunguwalo 
dusa. Bo ngoaamilalo boito diila mowali 
tombangalo botia lou motoyunuto. 

6 Odieelo mola ngoaamilalo ilatululio. 
Timiidu dulahu mongo iimamu tumuwoto 
ode delomio to ambahu talu lokema boito 
u moponao tuugasi limongolio. 

7U tumuwotaó ode ambahu delomio 
daa lokema boito boti iimamu molamahu 
wambao. Tio mohutu uito bo peeenta 
ngotaunu. Uito pohutuolio lou modelo 
duhu u podewolo ode Allahu Taaala 
sababu batangalio lohihilao wau sababu 
duduu-sawaalo u pilohutu lou diila 
mongalati lo umati-Lio. 

8 Wolo wuúdu boito, Rohullah mopo 
bilohei wolo mopatato deu, ngotilonggadu 
kema to ambahu talu boito donggo 
tihutihulo, dalalo tumuwoto ode delomo 

Huwali Leidaa Laba-labaalo mantali boito 
diipo mohuo. 

2 Utie mopobayahei jamani botia; boliilio 
mao deú dedee-wowaalo wau babaa- 
keyaalo bake lo binatangi u podewolo 
ode Allahu Taaala, diila mowali mopo 
wimumuto tutu hilaa u malootapu tinelo 
Eeya lotaa u hemodelo dewo. 

10 Sababu uúupa-calawaalo boito bo 
motuhatawa lou aalo, minumani wau 
upacala hidala-dalaala u pomantaliyalo. 
Ngoaamilalo bo wuwuu-uduwaalo lahiri u 
pohu-pohutu dilumutu saatilio pobohua 
mai lo Allahu Taaala. 

11 Boti Almasi malei dungga mai odelo 
limamu Daa lonto susuu-aliyaalo u 
mopiohe u mawoluo. Kema lo Eeya 
toútoonu Tio loponao lotuugasi-Lio odelo 
limamu Daa yito kema ulebe udaa wau 
lebe wimu-wimumuto tutu. Uito diila 
pilohutu lomanusia: bolilio mao asaliilio 
mai diila lonto dunia u pilopowali botie. 

12 Ti Almasi tilimuwoto ode Huwali Leidaa 
Laba-labaalo mantali ode delomo kema 
boito bo wambao peeenta ohiheo-hiheolo 
mao. Toú boito Tio diila lodelo duhu 
lobatade ulai meaalo duhu lowalao sapi u 
pilodewo; Tio lodelo duhu-Lio lohihilao, 

wau woleeto Tio lopo lopato mai olanto u 
ohiheo-hiheolo mao. 

13 Duhu monto batade wau sapi ulai wau 
peaahuo bake lowalao sapi, pomake u 
pomutata totaa hinajisia modudua wuudu 
lo agama alihu timongolio mowali belesi. 

14 Naa, wonu duhu wau peaahuo boito 
moo pobelesi onajisi lo tau-tauwalo boito, 
tidiyolo mao duhu li Almasi! Lotimbulude 
to Rohu ubakaa ti Almasi lopodewo 
batanga-Lio lohihilao ode Allahu Taaala 
odelo bake wimu-wimumuto tutu. 
Duhu-Lio lopobelesi hilaa u malootapu 
tinelo Eeya de olanto lonto upacala lo 
agama udiila ohuna, alihu ito mowali 
momaya Allahu Taaala tatumu-tumulo. 

15 Uitolo sababuulio ti Almasi lowali Pilo 
timbulude ode tuwaulio lodaantia u bohu, 
alihu taa umaa tiliyango Allahu Taaala 
moo tolimo babaa-lakatiyalo ubakaa 
umaa pilodanti mai lo Allahu Taaala. 
Ngoaamilalo boito mowali motoduo 
sababu mailoluo tailate, deúito-yito ti 
Almasi; wau opopate-Lio boito helo 
polopato tau lonto totoonulalo totala u 
pilohutu limongolio toú dantia ubohulio 
donggo pohupohutu. 

16Wonu woluo tuladu warisi, musi olo 
woluo bukutiilio deu taa u lohutu tulade 
boito mailate. 

17 Sababu tuladu Warisi diila ohuna 
ngotilonggadu taa u lohutu mao donggo 
tumu-tumulo. Tulade boito pohu-pohutu 
bo wonu tau boito mailate. 

18 Sababu uito daantia ubohulio olo musi 
saahaalo wolo duhu. 

19 Bohu-bohulio tei Musa lopo tunggulai 
ngoaamila palenta lobutoo Allahu Taaala 
tobangusa lo Isirailu. Lapatao uito tei 
Musa lohama mao duhu lowalao sapi wau 
walao batade ulai, tulusi ilulaulio wolo 
taluhu, lapatao pilomutatio mao to Kitabi 
lo Bubuu-toowaalo lonto Allahu Taaala 
wau to ngoilanggubu bangusa lo Isirailu 
wolo lomake huoyoto u hidala-dalala 
lohisopi wau lambuto himba lakulio meela 
molonihe. 

20 Sambela hemohutu uito tei Musa 
loloiya, "Uti-utieelo duhu u moposaaha 
daantia lo Allahu Taaala umusi dungohe 
limongoli.” 

21 Lapatao wolo dudelo u tutuuwauwa, 
tei Musa lopomutato duhu boito olo ode 
Kema lo Eeya wau to ngoaamila pakaakasi 
u potabiaalo. 

22 Memangi modudua butoó agama lo 
Yahudi, ngopee ngoaamilalo u hitua- 
tuawua pomantaliyolo wolo duhu; wau 
dusa bo mowali ambunguolo wonu woluo 
duhu pohuwatolo. 

23Wolo dudelo debo odelo uitolo babaa- 
langiyalo umopo bayahei susuu-aliyaalo u 
tosologa, palalu pomantaliyolo. Bo duolo 
susuu-aliyaalo u tosologa boito lohihilao 
palaluwolo bake ulebe mopiohe daa. 

24 Sababu ti Almasi diila tilumuwoto ode 
Huwali Leidaa Mantali huhutu lomanusia, 
u bo mopo bayahei Mantali u otutuulio 
mao. Ti Almasi tilimuwota mola ode 
sologa tutuwau; mola teto Tio masaatia 
lotahudeo ode Allahu Taaala ode polohuna 
daa olanto. 

25 Ti iimamu daa lo Yahudi timiidu taunu 
tumuwoto ode Huwali Leidaa Laba-labaalo 
mantali todelomo Bele lo Eeya wolo 
modelo duhu lo binatangi tuwau. Boti 
Almasi diila tilumuwoto u lopodewo 
batanga-Lio wuwuulia. 

26 Sababu wonu odito, uito boliilio mao 
Tio malo wuwuulia lodutolo tumulalo 
mai dunia botie pilowali. Bo ilaalolio 
mao, masaatia tojamani pulitio botie, Tio 
dungga-dungga mai bo peeenta wambaio 

mai moluluta dusa wolo mopobake 
batanga-Lio lohihilao. 

27 Allahu Taaala malo potatapu mai deu 
manusia mate bo peeenta wambaio wau 
lapatao uito aadilio lo Allahu Taaala. 

28 Odito olo ti Almasi bo peéenta 
wamabao pilodewo odelo bake u 
moluluta dusa lotaa dadaata. Tio mamuli 
meidungga mai toú oluolio, diila mai 
mopoo lapato pasali lodusa, bo mai 
mopoaahu totau-tauwalo tahi pohimawa 
podungga-Lio mai. 

7 0 | Butoo agama lo Yahudi bo mopo 

bayahei udiila mopatato pasali lo 
susuu-aliyaalo umopiohe u mamei dungga 
mai, wau diila bayahu u otutuulio mao lo 
susuu-aliyaalo boito. Diila pongalo aakali 
butoo boito mowali mopo wimumuto tutu 
taa u monao mai molubo Allahu Taaala 
lou modelo podewo, eleponu timiidu 
taunu tulusi hepilodewo babaa-keyaalo u 
tutuuwauwa. 

2 Humayaalio tau-tauwalo tahi polubowa 
Allahu Taaala boito tiootutua mapiloo 
belesi lonto dusa, yi timongolio diilalo 
opongolaasa odusa, wau bake diilalo 
podewolo olo. 


IBRANI 10.3 -9 36 


3 Bo ilaalolio babaa-keyaalo u pilodewo 
timiidu taunu boito tumbao mopoeela tau 
to duduu-sawaalo limongolio. 

4Sababu memangi duhu losapi wau duhu 
lobatade ulai diila mowali moluluta dusa. 

> Uitolo sababuulio tou ti Almasi 
tilumuwotai ode delomo dunia, Tio 
lobisala ode Allahu Taaala, "Eeya diila 
mokahandaki bake wau dewo; boliio mao 
Eeya malo podapato batanga de ola-U. 

6 Allahu Taaala diila motuhatawa 
wolo bake yilalango meaalo bake u 
pongambungualo dusa. 

7 Lapataó Watia loloiya, 'Boti-botieelo 
Watia, o0 Allahu Taaala! Watia monao mai 
mohutu kahandaki lo Allahu Taaala, debo 
odelo u leitulade pasali batanga Laatia 
todelomo Kitabi.'" 

8Bohu-bohulio ti Almasi loloiya, "Allahu 
Taaala diila mokahandaki bake wau dewo: 
Allahu Taaala diila motuhatawa wolo bake 
lo binatangi upilobu odelo dewo wau to 
bake u pongambungualo dusa." Ti Almasi 
loloiya odito, eleponu babaa-keyaalo 
boito pilodewo lodudua butoo agama lo 
Yahudi. 

9 Lapataó uito ti Almasi loloiya. "Boti- 
botieelo Watia, oo Allahu Taaala! Watia 

monao mai u mohutu kahandaki lo Allahu 
Taaala." Oditolio Allahu Taaala lolulutao 
babaa-keyaalo udeedelo boito, wau 
lopotuloo mao wolo bake li Almasi. 

10Tj Isa Almasi malohutu wolo u 
kilahandaki lo Allahu Taaala wau 
lopodewo batanga-Lio odelo bake. Wolo 
dewo boito, u pilohutu-Lio bo peeenta 
wamabaio u ohiheo-hiheolo mao, ito 
ngoaamila pilobelesi lonto dusa. 

11 Timiidu iimamu lo Yahudi moponao 
tuugasilio odelo iimamu timiidu dulahu, 
wau wuwuulia tio hemo podewo babaa- 
keyaalo u tutuuwauwa. Bo babaa-keyaalo 
boito sama-samaata diila mowali moluluta 
dusa. 

12Boliio mao, ti Almasi lopodewo 
bo tuwau bake u pongambungualo 
dusa, wau bake boito pohupohutu u 
ohiheo-hiheolo mao. Lapatao lopodewo 
bake boito, ti Almasi lotihuloa to ambahu 
olowala lo Allahu Taaala wau momalenta 
pee-peeenta wo-Lio. 

13 Wau masaatia ti Almasi hemohima 
dilumutu Allahu Taaala mohutu 
mumuusu-Lio taaluku to o-Lio. 

14 Oditolio wolo bake tuwau, ti Almasi 
lopoo wimumuto tutu tau-tauwalo tamaa 
pilobelesi lonto dusa. 

15 Tomimbihu suali boito Rohullah 
longohi olo osakusii-Lio to olanto. 
Rohullah lotahuda, 

Te "Utieelo daantia umaa pohutuwo-U 
woli mongolio to duduu-laheyaalo u 
mamei dungga,' tahuda lo Eeya, 'Wau 
mamo podutu bubuu-tooo-U todelomo 
hilaa limongolio, wau moluladeo todelomo 
pikiilangi limongolio.” 

17 Allahu Taaala olo lotahuda, "Wau 
mamo malongaó duduu-sawaalo wau 
totoonulalo ololeeti mongolio." 

18 Oditolio, duduu-sawaalo wau 
totoonulalo ololeeto boito maa 
ilambungu, yi diilalo palalu mopodewo 
bake u pongambungualo dusa. 

19 Naa, Mongo wutato, wolo opopate li 
Isa boito ito botia buheli tumuwoto ode 
Huwali Leidaa Laba-labaalo mantali. 

20Ti Isa malomuó dalalo tuwau u bohu 
de olanto, deuito-yito dalalo u mongohi 
tutumulo. Dalalo boito moli lalante, 
deuito-yito batanga li Isa lohihilao. 

21 Wau ito masaatia o ngotaalio iimamu 
taudaa, tatihu-tihula duolo Bele lo Allahu 
Taaala. 

2? Sababu uito, duloolo ito mohimbide 
Allahu Taaala wolo hilaa motulidu wau 
limani motoheeto: wolo hilaa umaa 
pilomantali monto pongolaaasa utilala, 
wau wolo batanga u mapiloo belesi wolo 
taluhe u mantali. 

23 Mamusi ito motidihu tióotutua to 
halapani upilo ngakuwanto, sababu 
Allahu Taaala mowali palacayalo wau Tio 
mamoeelai danti-Lio. 

24Wau mamusi ito mopoó tutuuwoto, 
alihu ito mowali mohuhuuntula u 
motoliango ngota timongota wau mohutu 
susuu-aliyaalo u mopiohe. 

25 Mamusi ito debo moambua peé- 
peeenta, wau diila mao pomalongo debo 
odelo taawewo. Ito tumbao musi lebe 
tatapu wau molotolo hilao wau mopoo 
lolootolo, sababu otaawanto deu diilalo 
mohiheo Eeya mamei dungga mai. 

26 Sababu wonu habari u otutu monto 
Allahu Taaala mapilo tunggulio mai olanto, 
bo ito debo hemohutu dusa wambaio 
wolo makusudu, yi diduú bake u moluluta 
dusaanto. 

27 Tuwa-tuwaulo uwoluo to olanto yito 
motaalua wolo bubutoo Allahu Taaala 
wau tulu omulukaa-Lio umaa momobu 
tunggula maahu totau-tauwalo tahi 
polowalia o-Lio! 

28 Taa diila modungohe butoó uilohi mai 
lei Musa, hukuu-maniyolo mate lou diila o 
ambungulio, wonu to osakusi lo taduulota 
meaalo toulota, tio ilobukuti ototala. 

29 Malo lebe mobuuhetaó hukuumani u 
musi podehuwolo totaa u hemo dutadutaa 
Walao Allahu Taaala. Tau boito hemo 
nganggapu hina duhu daantia lo Allahu 
Taaala, deuito-yito opopate li Almasi tamo 
poobelesi monto dusa. Tio mohina Rohu 
tamoongohia odehu hilao. 

30 Otaawanto tatoonu Tio talo tahuda, 
"Wau mamo lontuli! Wau mamo 
hukuumani!" wau talo tahuda, "Eeya mamo 
mutoai umati-Lio." 

31 Malo mootihela hapato wonu modehu 
to uluú lo Allahu Taaala Taa Tumutumulo! 
32 Felai mao woloolo mola owowoluwoa 

lo Mongo wutato tou yilalu mao. Toú 
boito, lapatao tinelo Allahu Taaala lolinelai 
olimongoli, timongoli helo dutolo dadaata; 
bo penu odito timongoli debo lohipate 
tiootutua. 

33 Tingga maito timongoli hilinalio 
wau hepilo hutulio lou diila mopiohe 
totalu lotaa dadaata. Tinggga maito olo 
timongoli lodudua lodutolo woli mongolio 
tahe pilohutulio odito, 

34 wau timongoli lodudua loólaasa 
osuukali hilao lotaa tilutupalio. Wau tou 
ngoaamila u mililiki limongoli yilambatio, 
timongoli lololimo uito wolo hilaa sanangi 
sababu otaawa limongoli deú donggo 
woluo hitua-tuawua ulebe mopiohe, umoo 
tahangi ohiheo-hiheolo mao. 

35 Masababu uito, diila maó potombolu, 
sababu wonu timongoli debo palacaya, yi 
woluo wuupa udaa woleeto! 

36 Timongoli palalu mosabali, alihu 
timongoli mowali mohutu kahandaki lo 
Allahu Taaala wau loú odito mololimo 
wolo upilo dantia-Lio mai. 

37 Sababu todelomo Kitabi tulatulade, "Bo 
ngopee mola poli wambaio, yi Tio tamaa 
meidungga boito, mahuaa meidungga: Tio 
diila tamo polohu-lohudu podunggaa-Lio 
mai. 

38 Wau umati-U taótutu mapalacaya 
wau tumumulo; bo wonu woluo towolota 
limongolio tatumouli, yi Waú diila 
tasanangi olio" 


IBRANI 10.39-11.5 42 


39 [to botie diila umati tatoutouli wau 
yilapalo. Boliio mao, ito yito umati 
tapalacaya to Allahu Taaala wau tapilo 
aahu. 

] ] TO iimani boliilio mao yakini 

tiootutua to susuu-aliyaalo uhe 
halapuwolo, boliilio o tantuulio to 
susuu-aliyaalo udiila oontonga. 

? Sababu o iimani, yi tau-tauwalo 
tojamani yilalu mao aahudu lo Allahu 
Taaala. 

3 Sababu o iimani, yi ito mongalati deú 
aalamu botie pilowali wolo tahuda Allahu 
Taaala, oditolio, wolo u mowali oontonga, 
yilowali mai monto wolo udiila mowali 
oontonga. 

4Sababu o iimani, yi tei Habel lopodewo 
ode Allahu Taaala bake ulebe mopioheo 
wolo bake lei Kain. Sababu iimanilio boito, 
tei Habel tilolimo lo Allahu Taaala odelo 
taa u mopiohe, sababu malo ilaalo deu 
Allahu Taaala lololimo pilodewolio. Tei 
Habel mailate, bo sababu iimanilio boito, 
yi tio donggo bisabisala dilumutu botia. 

>Sababu o iimani, yi tei Heno diila 
yilate, bo tumbao bilintaa mola wau dilelo 
ode Allahu Taaala. Diaaluo penu boli 
ngotaa mao taloo dungga olio, sababu 

tio mabilintaa mola ode Allahu Taaala. 
Todelomo Kitabi tulatulade deu tou tei 
Heno bilintaa mola, tio lopo sanangi hilaa 
lo Allahu Taaala. 

6 Diila o iimani, diaaluo penu boli ngotaa 
mao tamowali mopo sanangi hilaa lo 
Allahu Taaala. Sababu tamonao mai ode 
Allahu Taaala musi palacaya deu Allahu 
Taaala woluo, wau deu Allahu Taaala 
momalasi mai totaa u hemololohe o-Lio. 

7 Sababu o iimani, yi tei Noho pilootaa 
lo Allahu Taaala pasali lo susuu-aliyalo 
u mamotoduo mai lapatio mao, udiila 
mowali oontongalio. Tei Noho lodungohe 
to Allahu Taaala tilinggula tio lohutu 
kapali tuwau u lapatio mao loilaalo 
lopoaahu batangalio wolo ngaalaalio. Lou 
odito dunia hilukuumani, hiambola tei 
Noho lohihilao sababu iimanilio piloilaalo 
lo Allahu Taaala odelo taa mopiohe. 

8 Sababu o iimani, yi tei Abraham 
lodungohe Allahu Taaala tou Allahu Taaala 
lotianga olio wau lopoahu olio lonao ode 
lipu upilo danti lo Allahu Taaala olio. 
Lapatao tei Abraham lomonggato wolo 
diila otaawa maode utoonu ponaowalio. 

9 Loú o iimani, tei Abraham lotibiluloa 
odelo tau deli tolipu upilo danti lo Allahu 

Taaala olio boito. Tei Abraham lotibiluloa 
mota teto todelomo kema. Odito olo tei 
Isihaka wolei Yako, talo lolimo danti u 
tutuuwauwa lonto Allahu Taaala. 

10 Sababu tei Abraham donggo hemohima 
kota uilanjana wau bongulo lo Allahu 
Taaala wolo wapidio motoheeto. 

11 Sababu o iimani, yi tei Abraham 
lootoduo wali lonto oli Sara, eleponu tei 
Abraham mapanggola daa, wau ti Sara 
lohihilao hunusa. Tei Abraham yakini 
deu Allahu Taaala mamo poopolu mai 
danti-Lio. 

12 Fleponu tei Abraham toú boito debo 
odelo taa mailate batangalio, bo tio 
debo lootoduo mai wali dadaata, udaata 
diilalo oleekenia -- debo odelo daatalio 
lopoliama wau hungayo tobiihu pentadu. 

13 Ngoaamila tau boito debo o iimani 
tunggula yilate. Timongolio diila lololimo 
susuu-aliyaalo upilo danti lo Allahu 
Taaala, bo helo milohe wau lohima lonto 
u molamingo. Wau woleeto timongolio 
mopo biloheo deu timongolio bo tau 
deli wambaio wau taa u hipo peehuma 
tutumulo todunia botie. 

14Taa u moloiya odito mopoilaalo lou 
mopatato deu timongolio donggo hemo 
lolohe lipu u mamowali huta limongolio. 

15 Diila lipu u matilolaa mao limongolio 
boito uhe pikiilangio limongolio. Sababu 
wonu odito, yi maa ilohiango dadaata 
toli mongolio umuli mohualinga odelipu 
boito. 

16Bo malo ilaalo, timongolio mooloolo 
lipu tuwau ulebe mopioheo, deuito-yito 
lipu u tosologa. Uitolo sababuulio Allahu 
Taaala diila moolito wonu timongolio 
mongunte o-Lio Allahu Taaala limongolio, 
sababu Allahu Taaala malo podapato kota 
tuwau olimongolio. 

17 Sababu o iimani olo, yi tei Abraham 
lopodewo olei Isihaka odelo bake tou tio 
tilesi lo Allahu Taaala. To olei Abrahamulo 
Allahu Taaala longohi danti-Lio, penu 
odito tei Abraham iloheela lohilao lohudu 
walaio tatuwa-tuwaulo boito. 

18 Allahu Taaala malo tahuda odelei 
Abraham, "Motimbulude tolei Isihaka 
botieelo yio mamootapu mai wali upilo 
danti-U mai olemu." 

19 Tei Abraham yakini deu Allahu Taaala 
mambo muli mopo tumulai olei Isihaka 
monto opopate -- oditolio, mowali 

loiyaalo, tei Abraham maluli lololimo olei 
Isihaka lonto opopate. 

20 Sababu o iimani, yi tou tei Isihaka 
lodanti mao babaa-lakatiyalo odelei Yako 
wolei Esau duolo dulahe momooli. 

21 Sababu o iimani, yi tou tei Yako 
diipo yilate, tio longohi balakatilio ode 
mongo walaee Yusu -- wolo lotidenela 
to lunggongo lo tunggudio wau lolubo 
Allahu Taaala. 

2? Sababu o iimani, yi tei Yusu -- tou 
wimbideo mate -- lobisala pasali umati lo 
Isirailu yilumualai lonto Masiri, wau lololaa 
mao tahuli pasali wolo u musi pohutuwolo 
to milatelio. 

23 Sababu o iimani, yi mongo dulaa lei 
Musa loluua olio tolohula mola hiheolio 
lapatao pilotutulio mai. lloontonga mao 
limongolio deú tio walao ngota tamopio, 
wau timongolio diila yiloohe loluwali 
palenta li olongia. 

24 Sababu o iimani, yi tei Musa yinta-yinta 
maleidaa mola diila lohuto unteelo walao 
lipuusili olongia lo Masiri. 

25 Tio lebe motohilaa modutolo peé- 
peeenta wolo umati lo Allahu Taaala lou 
u ngopee mola moolaasa osanangi lo 
tutumulo u odusa. 

26 Tei Musa molaasa deú lebe ohalaga 
daa u mootapu polohina domi ti Olongia 
Tamoo-poahua upilo danti mai lo Allahu 
Taaala boito wolo mootapu ngoaamila 
halata lipu lo Masiri, sababu tei Musa 
hemo halapu wuupa todulahe momooli. 

27 Sababu o iimani, yi tei Musa lololaa 
mao Masiri lou diila lolaasa yiloohe to 
oyiyingo li olongia. Tei Musa lomaju 
lotidulunga ode patujulio debo odelo tio 
malooonto Allahu Taaala tadiila oontonga 
boito. 

28 Sababu o iimani, yi tei Musa lohutu 
Paska wau lomalentao alihu mopo mutatao 
loduhu totimiidu huhebu taulo Isirailu 
alihu Malaikati lomautu diila momate- 
mateelo mao tau kekeei mohuhula daa 
limongolio. 

29 Sababu o iimani, yi tau-tauwalo Isirailu 
lowali lobalango to Auhu Meela, debo 
odelo timongolio lononao toitaato huta u 
mohengu, hiambola tau-tauwalo Masiri 
loahumo tiloloolo lo auhe boito, toú 
timongolio lohimontala lobalanga olo. 

30 Sababu o iimani, tau-tauwalo Isirailu 
helohutu didii-ngingowalo meeseli 
lo Yerikho loloohubu lapatao hilelili 


IBRANI 11.31 -35 48 


limongolio ngotilonggadu pitu hui mola 
hiheolio. 

31 Sababu o iimani olo, yi ti Rahabi, 
taabua suuntali boito, diila lodudua 
ilopatea yila-yilateelo mao pee-peeenta 
wolo tau-tauwalo tahi poluwalia Allahu 
Taaala; sababu tio malo lolimo wolo hilaa 
mopiohe tahi pohehulawa lonto Isirailu. 

32 Naa, watia mowali wambaio mobisala 
mai mololaalaaita, bo wakutu lowatia 
diila mootuheto. Sababu watia diipo poli 
longunte olei Gideon, Barak, Simson, 
Yepta, Dauda, Semuel, wau mongo nabi. 

33 Sababu o iimani, yi timongolio malo 
poolaaheo totoonulalo bele biluloa saaha 
li olongia. Timongolio lohutu wolo u 
otutu, tilinggula lololimo wolo upilo danti 
mai lo Allahu Taaala. Timongolio loheuto 
tutung-gilowalo singa, 

34 lomate tulu upolu-polutuo, ileleehia 
lonto bituo lowamilo. Timongolio 
molulupuhu, bo malowali lolotolo: 
timongolio molotolo boli buheli daa 
todelomo popatea tilinggula loolaaheo 
suludadu lobangusa hideelia. 

35 Sababu o iimani, yi mongobua luli 
lootapu mao tau-taulio tamailate. Woluo 
olo ta iloheela lohilao silikisaa tunggula 

yilate, wau diila mololimo u lopatolo, 
sababu ohilaa muli potumulolo duolo 
tutumulo tuwau ulebe mopioheo. 

36 Woluo tahe hila-hilantialio, biluboalio, 
ilawadu wolo lante wau pilopo tuotio ode 
delomo tutupa. 

37 Timongolio pilailio lobotu tunggula 
yilate, woluo olo tailoyodu wolo halahadi, 
wau tapilate yila-yilateelo mao wolo 
wamilo. Timongolio helonao ode 
utoonulalo mao wolo boo lonto walito 
himba meaalo walito batade; timongolio 
mosikini, ilalinayalio wau silikisaalio. 

38 Dunia botie diila tambati u tuúdio 
ode limongolio. Timongolio helonao ode 
utoonulalo mao tohuta datahu wau luasi 
udelita wau to huhuu luduwaalo, wau 
helo tibiluloa todelomo gogoowaalo wau 
todelomo huhuu-wangowalo huta. 

39 Donggo boli udaalio paéeda uilotapu 
lotaa ngoaamila boito sababu ¡imani 
limongolio! Bo penu odito timongolio diila 
lololimo wolo upilo danti lo Allahu Taaala, 

40 sababu Allahu Taaala o lanjana ulebe 
mopioheo to olanto. Lanjana-Lio yito 
deu bo pee-peeenta wolanto, timongolio 
mamowali wimu-wimumuto tutu. 

] 2 | Naa, tomimbihu olanto lohihilao, 

to palitunto woluo dadaata daa 
sakusi! Sababu uito, duloolo ito molapi 
ngoaamila umoo buheeto olanto wau dusa 
utulusi dembi-dembinga to olanto. Wau 
duloolo ito wolo mooolohu maju moluhu 
polo taadenga u woluo totalunto. 

2 Mamusi bibilohunto duludulunga odeli 
Isa, sababu Tiolo talo pobongu mai 
iimaninto wau lolaalao tou bohuliolo 
mai dilumutu pulitio. Ti Isa tatapu 
owowoluwoalio lodutolo to ayu salipu! 
Tio diila paduli deú mate to ayu salipu 
boito yito tala tuwau suali umooolito. 
Tio bo hemoeela mola oweengahe umaa 
olasaa-Lio lapatio mao. Masaatia Tio 
hulohuloa to ambahu olowala totambati 
huhuloalo Allahu Taaala wau hemo 
malenta pee-peeenta wo-Lio. 

3 Nte pikiilangia mao woloolo mola 
sikisaa-Lio li Isa lotaalua wolo tau- 
tauwalo tahi oduusawa tahe loluwali o-Lio 
lou polu-polutuo! Sababu uito diila mao 
pokikio hilao wau motombolu. 

4Sababu todelomo poti pateyamu 
moluwali dusa, diipo peeenta mao 
timongoli lohipate dilumutu musi 
mopotolohe duhu. 

> Wau diila mao lipata naseehati lo Allahu 
Taaala botie, uilohi-Lio mai olemu odelo 
mongo wala-lo: "Walau-U, pootuota mao 
tiootutua pongaajali lo Eeya, wau diila 
pokikiio hilao wonu Tio momuluka mai 
olemu. 

6 Sababu Eeya momate timiidu taa 
upilonu-Lio, wau Tio momuboa timiidu 
taa u ilaku-Lio odelo wala-lo." 

7 Mamusi timongoli mololimo buboa 
monto Allahu Taaala odelo tuwaulio 
lo pongaajali monto oliyamo ngota. 
Sababu tingga woluo walao ngota diila 
hukuumanio liyamolio wonu tio ototala? 

8Wonu timongoli diila moduduó hukuu- 
maniyolo debo odelo ngoaamila walaio 
uwewo botie, boliilio mao timongoli diila 
walao saaha, bo walao udiila saaha. 

9 Ito otiyamo todunia. Tio mongaajali 
olanto, wau ito mohulumati olio. Naa, 
tidiyolo mao toli Paapa lo rohunto 
tatosologa, tantu ito musi lebe mao poli 
taaluku to o-Lio alihu ito tumumulo. 

10 Mongo dulaaanto u todunia mongaajali 
olanto bo todelomo wakutu u eeenggade, 
modudua wolo ulaasaa limongolio 
mopiohu. Bo Allahu Taaala mongaajali 

olanto duolo opopiohunto lohihilao, alihu 
ito mowali mantali pee-peeenta wo-Lio. 

11 Memangi tou ito ilajari-Lio, hukuumani 
boito diila moosanangi hilaanto bo 
tumbao moosuukali wambaio. Bo lapatio 
mao woleeto, to olanto tamaa ilajari-Lio, 
hukuumani boito moosababu tutumulonto 
modudua u otohilaa lo Allahu Taaala, wau 
mootoduo mai pongolaasa salaamati to 
olanto. 

12 Sababu uito, poolotola mola uluúmu u 
molulupuhu wau huumu u hulu-huluhelio 
boito! 

13 Ponaóolo laito todalalo upaya-payadu, 
alihu oaatumu u penggo boito diila 
moheeide, bo tumbao mowali moluli. 

14 Potolo panilo u tumumulo lou mopiohe 
wau dame wolo taa ngoaamila. Potolo 
panilo olo u tumumulo mantali, tolomodu 
ode Eeya. Sababu diaaluo penu boli ngotaa 
mao mowali mooonto Eeya wonu tio diila 
tumumulo debo odelo uito. 

15 Poódahai diila bolo woluo penu boli 
ngotaa mao talumualo monto opopiohu 
hilaa lo Allahu Taaala, alihu diaaluo 
tamowali debo odelo pilomulo u opedi 
tohuungi mongoli tilinggula mopotoodei 

usuukali wau mopoluusa taa dadaata wolo 
pedilio. 

16 Po6dahai mao alihu diila bolo 
woluo tatumumulo huloto meaalo diila 
motolongaku susuu-aliyaalo urohu, debo 
odelo u pilohutu lei Esau. Tio lopotali 
hakuulio odelo walao tamohuhula daa, bo 
duolo uaalo ngomanggo. 

17 Otaawa limongoli deu lapatio mao tei 
Esau ohilaa mootapu balakati boito monto 
oliyamolio, bo tio diila tilolimolio. Sababu 
eleponu wolo hiyongo tio mololohe dalalo 
u mopoopiohe totalalio, bo hiyango 
woleeto madiduu. 

18 Mongo wutato diila mai motaalua lou 
hitua-tuawua debo odelo utilalua 
lobangusa Isirailu omooomolu. 
Timongolio lotaalua wolo hitua- 
tuawua u mowali tontalolo, deuito-yito 
Huide Sinai wolo tululio uhinta-hintalabu: 
timongolio lotaalua wolo modiolomo, diila 
boti motilango wau dutalo; 

19 timongolio lotaalua wolo tingohu 
torompeti, wau tingohu suala ulaba- 
labaalo. Tou tau-tauwalo Isirailu 
loodungohe suala boito, timongolio lohile 
lou tiootutua alihu suala boito diilalo 
mobisala mai ode limongolio. 

20 Sababu timongolio diila moótahangi 
modungohe palenta upilo tunggulai 
losuala boito. Sababu suala boito 
lotahuda, "Ngoaamila tamo dedeta huide 
botie, diila paduli wolo uito binatangi 
meaalo penu boli tatoonu olo, musi 
paiyola lobotu tunggula mate." 

21Wolo u iloontonga lotau-tauwalo 
Isirailu boito odito polu-polutuo dilumutu 
tei Musa loloiya, "Watia moohe wau 
hulu-huluhelio!" 

22 Bolio mao, timongoli malonaó mai 
ode Huide Sion wau kota lo Allahu Taaala 
u tumutumulo, deúito-yito Yerusalemu u 
tosologa wolo hilihu-lihua malaikati-Lio. 

23 Timongoli modudua tuwaulio lo 
dudunggaya ulame daa -- dudunggaya 
lomongo walao Allahu Taaala tamohuhula 
daa, u tataa-nggulio leidupatali 
todelomo sologa. Timongoli monao 
mai motaalua lo Allahu Taaala, Hakimu 
lo ngoilanggubu umati lomanusia. 
Timongoli motaalua wolo roroo-huwaalo 
lotau-tauwalo tamopiohu, tamaa pilowali 
wimu-wimumuto tutu. 

24 Timongoli monaó mai motaalua li Isa, 
Potimbuludelo ode daantia u bohu boito; 
timongoli motaalua lo putato duhu u 

pongaku to susuu-aliyaalo ulebe mopiohe 
daa lou pilongakua loduhu lei Habel. 

25 Sababu uito, pooddaha-dahaalo 
mao diila bolo timongoli diila mohuto 
modungohe o-Lio tahe lotahuda mai 
boito. Timongolio tadiila mohuto 
modungohe o-Lio tamei dungga mai ode 
dunia wau mopo tunggulo habari monto 
Allahu Taaala, diila mowali mopolahi 
lobatanga. Tidiyolo mao ito botie tamo 
dungohe o-Lio u motahuda mai monto 
sologa! Wonu ito diila mohuto modungohe 
o-Lio, diila pongalo akali ito mowali 
moaahu! 

26 Toú boito sualaa-Lio mopo geegeli 
dunia. Bo botia Tio lodanti mai. "Peeentapo 
Wau mamopo geegeli diila bo wambao 
dunia bo hulungo olo." 

27 Tahuda "peeentapo" mopoilaalo mai 
deú ngoilanggubu dunia umaa pilowali 
mapolo taúloolo wau yinggilolo, alihu u 
meitolaa bo udiila mowali molotaúlo. 

28 Sababu uito, mamusi ito molapali 
mola oduolo ode Allahu Taaala, sababu 
ito mololimo monto o-Lio tuwaulio lo 
bele biluloa saaha li olongia udiila mowali 
molotaúlo. Mamusi ito molapali mola 
oduolo wau motabia to Allahu Taaala wolo 

hulumati wau moohe, modudua pohuli u 
otohila-Lio lohihilao. 

29 Sababu Allahu Taaalanto debo odelo 
tulu umoopobu. 

] 3 I Mamusi timongoli debo 

motolianga ngota timongota odelo 
tau-tauwalo Nasara tamohutato. 

2 Diila mao popanggu mololimo tau 
tobelemu tau-tauwalo tadiipo otaawa 
limongoli. Sababu wolo mohutu u odito, 
peeenta woluo tau, lou diila ilolaa-sawalio, 
malo lolimo malaikati tobelelio. 

3 Pootoloma mao tau-tauwala u todelomo 
tutupa, debo odelo timongoli olo woluo 
todelomo tutupa pee-peeenta woli 
mongolio. Wau tau-tauwalo tahe pilohutu 
totoonulalo otohilaa lohilao, mamusi 
timongoli moeela olimongolio debo odelo 
timongoli olo hepilo hutulio odito. 

4Ngoaamila tau musi mopo biloheó 
sikapu hulumati topolo nikawa, uito 
sababuulio mamusi tamo tolodile tatapu 
wau molotolo hilao ngota timongota. Taa 
u huloto wau taa u mojina maa aadilio lo 
Allahu Taaala. 

> Diila mao tutumulumu okawasa lou 
motoliango todoi, bo mamusi timongoli 
olulia lohilao lou wolo uwoluo toli mongoli. 

Sababu Allahu Taaala malo tahuda, "Wau 
diila tamo poluli meaalo mamololaa mao 
olemu.” 

6 Sababu uito ito buheli moloiya, "Eeya 
yito Tamoo-tulungia olau, wau diila 
moohe. Wolo u mowali pohutuo lomanusia 
olau?" 

7 Diila mao lipata tomongo taúwamu 
talopo tunggulai tahuli lo Allahu Taaala 
olemu. Pootuota mao woloolo mola 
timongolio tumutumulo wau woloolo mola 
timongolio yilate, wau dudui mao iimani 
limongolio. 

8Ti Isa Almasi debo tutuuwauwa, 
mopio muloolo, masaatia, wau tunggula 
ohiheo-hiheolo mao. 

9 Diila mao polulia totoonulalo pongaajali 
u hidelia wau mopolapalo olimongoli. 
Hilaanto musi poolotolola lo opopiohu 
hilaa lo Allahu Taaala, uitolo u mopiohe: 
diila mao bo sababu wuwuu-uduwaalo lo 
uaalo. Tau-tauwala tamuloololio mai helo 
dungohe wuwuu-uduwaalo boito diila 
lootapu hunalio. 

10 Ito o mesba tuwau upodewowalo bake 
ode Allahu Taaala. Wau mongo iimamu 
tahe mohinta todelomo Kema lo Eeya, diila 

ohaku molamelo bake uwoluo toitaato 
mesba boito. 

11 Duhu lo binatangi u podewolo 
odelo bake u pongambungualo dusa, 
dilelo li iimamu daa ode Huwali Leidaa 
Laba-labaalo mantali, bo pate lo binatangi 
boito lohihilao tilumbilalio to bulemengo 
kema. 

12 Yitolo sababuulio ti Isa olo yilate to 
bulemengo huhebu lo kota u lopoo belesi 
umati-Lio lonto dusa wolo duhu-Lio 
lohihilao. 

13 Sababu uito, duloolo ito monao 
ode o-Lio to bulemengo kema wau 
pee-peeenta hinaalio wo-Lio. 

14 Sababu todunia botie diaaluo tambati 
poti biluloaalo u ohiheo-hiheolo mao 
olanto; ito mololohe tambati poti 
biluloaalo u mamei dungga mai. 

15 Sababu uito, lou motimbulude li Isa, 
mamusi ito laito momuji boli puji to Allahu 
Taaala: uito debo odelo bake lo sukurunto 
to o-Lio, u podewonto moli lapali biihunto 
u mopolaio tanggu-Lio. 

16 Diila mao lipata mohutu u mopiohe 
wau motutuu-lungia sababu uti-utieelo 
babaa-keyaalo umoo sanangi hilaa lo 
Allahu Taaala. 

17 Dudui mao palenta lomongo 
tauwamu, wau potaalukulo toli mongolio. 
Sababu timongolio laito hemo pootuoto 
nyawamu, wau timongolio musi tihutihula 
duolo Allahu Taaala. Wonu timongoli 
modungohe olimongolio, timongolio moo 
kalaja wolo hilaa sanangi; wonu diila, 
yi timongolio mamo kalaja wolo hilaa 
suukali, wau uito diila moo pa@eeda 
olimongoli. 

18Poduaalo mola tulusi ode lamiaatia. 
Amiaatia yakini hilaa u malootapu tinelo 
Eeya lamiaatia belesi, sababu todelomo 
totoonulalo suali amiaatia laito ohilaa 
mohutu wolo u otutu. 

19 Tolomodulio watia momolohone lou 
tiootutua, alihu timongoli modua mola 
olaatia alihu Allahu Taaala huaa modelo 
olaatia muli mohualingai ode limongoli. 

20 Allahu Taaala malo potumulai li Isa 
Feyanto lonto opopate. Sababu opopate- 
Lio boito Tio masaatia lowali Diti Daa 
de olanto, deuito-yito hihii-mbaa-Lio. 
Opopate-Lio boito olo loposaaha mai 
daantia ohiheo-hiheolo mao u pilohutu lo 
Allahu Taaala wolanto. 

21 Pohileaala dua Allahu Taaala pobutua 
mai salaamati boito mopo wimumutai 

olimongoli wolo totoonulalo umopiohe 
upalaluo limongoli u mohutu kahandaki- 
Lio. Pohileaala dua motimbulude li Isa 
Almasi, Allahu Taaala mokalaja todelomo 
olanto, wolo u otohilaa-Lio. Mamusi ti 
Almasi pujiolo ohiheo-hiheolo mao! Amin. 

2? Watia mohalapu alihu timongoli mopoó 
tuotao nanaa-sehatiyalo laatia botie lou 
sabali, sababu tuladu lowatia botie diila 
boti hayahayao. 

23 Mamusi otaawa mao limongoli deu 
wutatonto tei Timotius mailopatio lonto 
tutupa. Wonu tio malonao mai odia ode 
tambati lowatia botie, madeloo mola 
lowatia tio tou watia de mobiilohe woli 
mongoli. 

24 Potunggula mao salamu lamiaatia 
ode ngoaamila tauwa limongoli wau 
ode ngoaamila umati lo Allahu Taaala. 
Tolimowalo olo salamu monto mongo 
wutato to Italia. 

25 Pohileaala dua Eeya mobalakati mai 
mongo wutato ngoaamilalo. 


Yakobus 


] 1 Mongo wutato umati lo Allahu 
Taaala ngoaamilalo taloo-l000po to 
ngoilanggubu dunia! Salamu lonto olaatia, 
Yakobus, wato lo Allahu Taaala wau wato 
lo Eeya Isa Almasi. 

? Mongo wutato! Wonu timongoli 
mootoduo yimontala u hidala-dalaala, 
mamusi timongoli molaasa opaeeda. 

3 Sababu otaawa limongoli, deú wonu 
timongoli debo palacaya to Eeya toú 
mootoduo yimontala, akibatilio yito: 
timongoli mowali taaba. 

4Poodahai mao alihu otaaba lohilaamu 
boito tulusi molaio dilumutu timongoli 
tiootutua mowali wimu-wimumuto tutu 
wau diila okulangia penu boli todelomo 
suali loolo. 

>Wonu woluo ngotaalio to wolotamu 
diila botie molinepo, mamusi tio mohile 
monto Allahu Taaala, yi Allahu Taaala 
mamongohi mai tinepo olio; sababu ode 
timiidu tau, Allahu Taaala mongohi mai 
wolo muula lohilao wau wolo pongolaasa 
hilaa hilao. 


YAKOBUS 1.6-12 2 


6 Bo taa umohile musi palacaya: tio diila 
mowali molawalo. Sababu tamolawalo 
yito debo odelo buoolo todeheto u hiliipa 
lodupoto odito mota odia mai. 

'Taa udebo odelo uito diila moduóto 
pikiilangilio, tio diila mowali mohama 
putuusani wolo-wolo todelomo 
totoonulalo u hitua-tuawua u pohutuwolio. 
Sababu uito, tio diila mao olo pohalapu u 
mootapu mai wolo-wolo monto Eeya. 

8(1:7) 

9Taulo Nasara tamosikini mamusi 
molaasa meengahe wonu Allahu Taaala 
mopolaia olio. 

10Wau taulo Nasara takaya mamusi 
molaasa meengahe olo, wonu Allahu 
Taaala mopo dupapa olio. Sababu taa kaya 
mamooli debo odelo bunga lohuoyoto. 

11 Toú mato lodulahu mobutu mai 
wolo patulio u mailaba, yi huoyoto 
boito mamowali mololante tilinggula 
moduduulahu mola bungalio wau moolilo 
mola ogagaalio. Odito olo wolo taa 
kaya; tio mamoantulu toú tio donggo 
hemoponao lokela-kelaalio. 

12 Potisanangilo tutu taa sabali toú tio 
odungga loimontala. Sababu lapatao 
tio moo tahangi toimontala boito, tio 

mamolimo wuupalio, deuito-yito tutumulo 
u mapilo danti mai lo Allahu Taaala 
totau-tauwalo tamo toliango Allahu 
Taaala. 

13 Wonu tahingota-ngotawa oheinga 
mohutu dusa wolo ijimontala loimontala 
udebo odelo uito, diila mao poloiya tio, 
"Yimontala botie dudunggalio mai monto 
Allahu Taaala," sababu Allahu Taaala diila 
mowali oheinga mohutu dusa wolo u 
moleeto, wau diila olo moheingo mohutu 
dusa penu boli ngotaalio. 

14Bo tau oheingalio mohutu dusa wonu 
tio bantanga wau opiyowa lou otohilaalio 
lohihilao. 

15 Lapataó, wonu hilaa u moleeto boito 
duduaalo, yi mamotoduo mai dusa: wau 
wonu dusa maloontapo, yi akibatilio yito 
opopate. 

16 Diila bolo owimbulowa timongoli, 
Mongo wutatuu taa otoliango! 

17Timiidu wowohi u mopiohe wau wuupa 
u wimu-wimumuto tutu dudunggalio mai 
monto sologa, tiluhutai lo Allahu Taaala, 
Talopowali totoonulalo u mobaango 
tohulungo. Tiolo Allahu Taaala tadiila 
mobolio, wau diila olo moosababu penu 
boli odiolomo wolo. 

18 Tou hilaa-Lio lohihilao Tio lopowali 
mai olanto mongo wala-lo lotimbulude to 
tahudaa-Lio u otutu. Tio lohutu mai uito 
alihu ito mootapu tambati ulaba-labaalo 
mopiohu towolota lo ngoaamila mahaluku 
u pilowali-Lio. 

19 Poótuota mao utie lou tiootutua, 
Mongo wutato taa otoliango! Timiidu 
tau musi molinggahu u modungohu, 
bo moboyu u mobisala wau moboyu u 
moingo. 

20 Taa u moingo diila mowali mohutu 
umopiohe, umopo sanangi hilaa lo Allahu 
Taaala. 

21 Sababu uito, tapilalo timiidu aadati u 
moleeto wau kootolo. Tolimowalo wolo 
dupa-dupapa lohilao tahuda uilodungo lo 
Allahu Taaala todelomo hilaamu, sababu 
tahuda boito o olootolo u mopoaahu 
olimongoli. 

22 Mamusi timongoli mohutu mao wolo 
upilo tahuda mai lo Allahu Taaala, diila bo 
modungohe wambaio, tilinggula lou odito 
timongoli mohimbulo batanga lohihilao. 

23 Taa u modungohe tahuda lo Allahu 
Taaala, bo diila mopohutu uito debo 
odelo taa donggo hemomilohe bayalio u 
otutuulio mao totalu loinggilua. 

24 | apatao piloo tuotio tidotutua, tio olo 
malonao wau lato lolipatao woloolo mola 
laku lobayalio boito. 

25 Butoó lo Allahu Taaala wimu- 
wimumuto tutu wau o olootolo u mopo 
lopato manusia. Wau taa u motulete wau 
mopoo tuoto tiootutua wau moponao 
bubuu-toowaalo boito, wau diila bo 
modungohe wambao lapatao momalongo, 
yi tau boito mabalakatia lo Allahu Taaala 
to timiidu suali upilo hutulio. 

26 Wonu woluo tahingota-ngotawa u 
molaasa batangalio taungota ohilaa 
moduduo palenta lo agama, bo tio 
diila modaha dilalio, yi tio mongaakali 
batangalio lohihilao; tabiaalio diila 
ohunalio. 

27 Ododungohu to agama ubelesi wau u 
tutuuliotutu modudua bibilohu lo Allahu 
Taaala ti Paapa yito; motulungi taukekeei 
tadidu otiilo otiyamo wau mongo janda 
tahi dutola, wau modaha batanga lohihilao 
alihu diila mao antuluo lodunia botie. 

1 Mongo wutatuú! Odelo taa u 
2 palacaya to Eeya Isa Almasi, Eeya Taa 
Laba-labaalo molamahu, diila mao popo 
hihiihede limongoli tau bo patopatoa to 
susuu-aliyaalo ulahiri. 

? Sababu wonu woluo taa kaya ngota 
tamomake hualimo hulawa wau boo 
mopiohe monao mai ode dudunggayamu, 
lapatao monao mai olo tamosikini ngota 
tapake-pake boo u hianta-antanga, 

3 yi timongoli lebe mohulumati totaa 
pakepake boo u mopiohe boito. Timongoli 
mamoloiya olio, "Toduwolo Tuani 
motihuloa tokadela ugaaga daa botie." Bo 
totaa u mosikini timongoli moloiya mao, 
"Tihuloolo teto mola," meaalo "Hulooolo 
to wumbato teea." 

4Lou mohutu u odito, timongoli mopo 
hiihede towolota timongotamu wau 
motiliki tau bo patopatoa to pikiilangi u 
moleeto. 

> Pootoloma mao! Mongo wutato taa 
otoliango! Taa mosikini todunia botie, 
tilulaoto Allahu Taaala u mowali taa 
kaya todelomo iimani. Tau-tauwala boito 
mamowali ngaalaa umati lo Allahu Taaala 
debo odelo u pilodanti mai lo Allahu 
Taaala totaa motolianga o-Lio. 

6 Bo timongoli tumbao hemohina taa 
mosikini, lebe-lebe pomao tau-tauwalo 
tahi kayawa tahelo deehe olimongoli wau 
lodedea olimongoli ode bubutoo! 

7 Timongoliolo tahelo hina tanggulo u 
hulu-hulumati utilolimo limongoli lonto 
Allahu Taaala! 

8Timongoli mohutu u otutu, wonu 
timongoli moponao butoo lo yilaidia 
uwoluo todelomo ayati lo Kitabi botie, 
"Tolianga mao timongotamu debo 
odelo timongoli motoliango batangamu 
lohihilao." 

3 Bo wonu timongoli mopo hihiihede 
tau patopatoa to susuu-aliyaalo ulahiri, 
timongoli lohutu dusa, wau butoo 
lo Allahu Taaala mopoilaalo mai deu 
timongoli yito tamoo-lambangawa butoo. 

l0Taa u molambanga tala tuwau 
bubuu-toowaalo Allahu Taaala, boliilio 
mao malo lambanga ngoaamilalo. 

11 Sababu tamoloiya, "Diila mao pojina," 
tiolo olo talo loiya, "diila mao pomate- 
mateelo mao." Oditolio, wonu timongoli 
diila lojina, bo lomate-mateelo mao, yi 
timongoli yito tamoo-lambangawa butoo 
olo. 

12 Pobisalalo wau pohutuwalo odelo taa 
umaa aadiliyo-Lio modudua butoo Allahu 
Taaala umopo lopato manusia. 

13 Sababu Allahu Taaala diila tamopo 
bilohei odehu hilao ode taa udiila motota 

modehu hilao. Bo modehu hilao lebe 
molotolo wolo hukuumani. 

14 Mongo wutato! Wolo hunalio tau 
moloiya, "Watia taa u palacaya", wonu 
tio diila mopo biloheo wolo huhutuulio? 
Tingga mowali iimani debo odelo uito 
mopoaahu olio? 

15 Humayaalio ngotaalio lowutato meaalo 
wutati momalalu boó wau diila o uaalo 
tutuuheta ungohui-ngohui, 

16 wolo hunalio timongoli moloiya mao 
olio, "Salaamati momake boo u mopatu 
wau salaamati molamelo!" -- wonu 
timongoli diila mongohi mao olio wolo u 
palaluwolio ode tutumulo? 

17 Oditolo olo wolo iimani, wonu diila 
poilaalolo wolo huhutu, yi iimani boito 
diila ohunalio. 

18Tanu woluo tamoloiya, "Woluo taa u 
motiwunela to iimanilio wau woluo olo taa 
u motiwunela to huhutuulio.” Watia mamo 
lametao, "Pobilohe mai olaatia woloolo 
mola tau mowali o iimani lou diila ohuhutu 
wau watia mamopo biloheo wolo huhutu 
deu watia o iimani." 

19Timongoli palacaya deu Allahu Taaala 
bo tuwau, diila odito? Naa, roroo-huwaalo 

u moleeto olo palacaya wau timongolio 
hulu-huluhelio lou moohe! 

20 Timongoli mohulode daa! Wolo palalu 
pobukutiyolo olemu deu diila ohunalio o 
iimani lou diila wolo huhutu? 

21 Bilohilo mao tei Abraham 
tinenemoyanto. Tio tilolimo-Lio lou 
mopiohe lo Allahu Taaala sababu 
huhutuulio, deuito-yito tou tio lopodewo 
olei Isihaka, walaio, ode Allahu Taaala 
toitaato mesba. 

22 L opatatolo mao tewe deú iimani musi 
pobilohulo wolo huhutu alihu mowali 
wimu-wimumuto tutu. 

23 Vito lotuuúde wolo ayati lo Kitabi botie, 
"Tei Abraham palacaya to Allahu Taaala, 
wau sababu iimanilio boito Allahu Taaala 
lololimo olio odelo taa lohutu kahandaki 
lo Allahu Taaala." Uito sababuulio tei 
Abraham ilunte, "Sahabati lo Allahu 
Taaala." 

24 Malo patato botia, deú tau tolimoo-Lio 
lou mopiohe lo Allahu Taaala kalana wolo 
u pilohutu lotau boito, wau diila bo sababu 
iimanilio wambao. 

25 Bilohi mao olo ti Rahab, taabua suuntali 
boito. Tio tilolimo lou mopiohe lo Allahu 
Taaala sababu huhutuulio, deuito-yito tou 

tio lololimo todelomo belelio ngoolo lota 
tamoo-hehulawa bangusa lo Isirailu wau 
lotulungi olimongolio lei teteó loli dalalo 
wewo. 

26 Naa, debo odelo batanga diila o rohu 
yito batanga uilate, odito olo iimani diila 
ohuhutu yito iimani uilate. 

1 Mongo wutato! Diila mao podaatawa 

to wolotamu tamohuto mowali guru. 
Otaawa limongoli deu ito tamowali guru 
mabutoolio lebe mooohuú wolo taa wewo. 

2 Ito ngoaamila laito hemohutu totala. Bo 
taa diila pegenta mao helohutu totala wolo 
loloo-iyaalio, tio taa u wimu-wimumuto 
tutu, tamoo kawasa ngoilanggubu 
batangalio. 

3Wonu ito mopohuli lo tongguúmo 
to tunggilo wadala alihu wadala boito 
modudua u otohilaanto, yi ito mowali 
mongatulu ngoaamila wawao wadala 
boito. 

4 Hamaawa mao olo kaapali odelo obaaya. 
Eleponu kaapali yito tuwaulio u odito udaa 
wau dilelo lodupoto mooohuú, bo kaapali 
boito podulungo lokamudi ukikiio daa, 
modudua u otohilaa lo julumudi. 

> Odito olo wolo dilanto; eleponu dilanto 
boito kikiio, bo dila boito mowali mopo 

sombongi batanga pasali lo susuu-aliyaalo 
u duduulaa. Nte pikiilangia mola malo 
odito udaalio oayua u mowali tumbila 
lotulu ukikiia daa! 

6 Dila tutuuwauwa wolo tulu. To 
batanganto, dila debo odelo bungo loú 
moleeto u mopoloopo u moleeto ode 
ngoilanggubu lo batanganto. Wolo tulu u 
asaliilio mai monto nalaka, tio moopobu 
ngoilanggubu tutumulonto. 

7 Totoonulalo binatangi mongantau u 
hidala-dalaala, bulungi, binatangi hialapa 
wau tola mowali poluwamolo, wau olo 
mapilo luwamo lomanusia. 

8 Bo dila lomanusia diila mowali 
poluwamolo penu boli lo tatoonu. Dila 
boito moleeto wau diila mowali kawasaalo; 
polupolu lopeedi umoopate. 

2lto mopohuna mao dila u molapali 
oduólo ode Eeya wau ti Paapanto, bo olo 
u molaanati ngota timongotanto tamaa 
pilowali-Lio mai lodudua gambali lo 
Allahu Taaala. 

10 Monto tunggilo u tutuuwauwa 
lumualai tataa-heyaalo oduolo wau olo 
tataa-heyaalo laanati. Patutilio diila odito! 

11 Tingga woluo butu lotaluhu umopo 
pentelai taluhe udiila olamita wau taluhe u 
mopaaato monto ali u tutuuwauwa? 

12 Bungo lo ara, Mongo wutatuú, diila 
mowali momungo mai hungo lojaituni, 
wau bungo lo angguru diila mowali 
momungo mai hungo lo ara. Butu lotaluhe 
u mopanggelo diila mowali olo mopolualai 
taluhe diila olamita. 

13Wonu to wolotamu woluo taa 
molinepo wau obudi, mamusi tio mopo 
biloheo wolo tutumulo mopiohe wau lou 
mohutu susuu-aliyaalo umopiohe, wau 
tunutunuhu lohilao dupadupapa wau 
tinepo. 

14 Bo wonu timongoli mohiihia, mopalato 
hilao, wau mopolohuna daa batanga 
lohihilao, diila mao pomanggawa tinepo 
boito, sababu woleeto timongoli mopo 
boboolio habari u otutu monto Allahu 
Taaala. 

1> Tinepo debo odelo uito asaliilio mai 
diila lonto sologa. Bo asaliilio mai lonto 
dunia, lonto napusu lomanusia, wau lonto 
lati! 

16 Toútoonu ohilao mohiihia wau piili 
mopolohuna daa batanga lohihilao, teto 

olo woluo tolonggalo wau totoonulalo 
huhutu u moleeto. 

17Bo taa o tinepo u asalilio mai monto 
yitaato, tio tabohu-bohulio daa belesi, 
lapatao ohilaa modaamea, mopiohe hale, 
wau tamoo-dungohea. Odehu hilaalio 
lealeaatu wau mongohi tilapulo toú 
totoonulalo huhutu u mopiohe. Tio diila 
motiwambao wau diila munapiki. 

18 Memangi opopiohe yito hungo lou 
dame upilo muayadu lotaa ohilaa dame! 

1 Monto utoonu asaliilio mai lou 
totoonulalo umoo loohulua wau moo 

buutola to wolotamu? Diila maa uito u 
asaliilio mai lou totoonulalo otohilaamu 
u wambao tulusi hemopaatea todelomo 
batangamu u mootapu osanangi todunia! 

“Timongoli mohuto, bo diila moótapu, 
yi timongoli ohilaa momate-mateelo 
mao! Timongoli osumangati, bo diila 
mootoduo wolo u helolohu limongoli, yi 
timongoli mobuutola wau moloohulua. 
Timongoli diila mootapu wolo-wolo, 
sababu timongoli diila mohile ode Allahu 
Taaala. 

3 Wau wonu boli timongoli malohile mao, 
timongoli debo diila mootapu mai, sababu 
patuju lo hihilemu tilala; wolo upohile 

limongoli yito duolo osanangi batanga 
lohihilao! 

4Timongoli yito taa u diila tatapu wau 
molotolo hilao! Wolo otaawa limongoli deu 
wonu timongoli mowaita wolo dunia, yi 
timongoli mowali musu lo Allahu Taaala? 
Oditolio titaalo tita motohilaa mowali 
sahabati lodunia botie, tio mowali musu lo 
Allahu Taaala. 

> Diila mao polantobu deu Kitabi lou 
diila o alaasani moloiya, "To delomo 
batangaanto Allahu Taaala lopo tambati 
mai rohu umooohuu otohilaalio." 

6 Eleponu odito, odehu hilaa lo Allahu 
Taaala uilohi-Lio mai olanto lebe molotolo 
lou ilohilaa lo rohunto boito. Uitolo 
sababuulio todelomo Kitabi tulatulade 
olo, "Allahu Taaala motehengi taa 
sombongi, bo boliio mao Tio momonu taa 
udupa-dupapa lohilao." 

7 Sababu uito, potaalukulo to Allahu 
Taaala wau tuwalia mao Ibilisi, yi Ibilisi 
mamolahi monto olimongoli. 

8 Tahudeelo Allahu Taaala, wau Allahu 
Taaala olo mamo tahudei olimongoli. 
Pobelesia mao uluumu, timongoli 
taa odusa! Powolanga mola hilaamu, 
timongoli u tango-tango lohilao. 

9 Mamusi timongoli tidotutua moleée 
wau humoyongo boli mohilimuta, mamusi 
ilimu mowali hiyongo wau owengahumu 
mowali osuukali! 

10 Mamusi timongoli mopodupapa 
batanga totalu lo Eeya, yi Eeya mamo 
polaia olimongoli. 

11 Mongo wutato, diila mao poheheentea 
meaalo tinggai mopotala. Tamohentea 
wau mopotala wutatio timongota Nasara, 
tio mohentea wau mopotala butoo Allahu 
Taaala. Wau wonu timongoli mopotala 
butoo Allahu Taaala, uito boliilio mao 
diila modudua bubuu-toowaalo boito, bo 
mowali hakimulio. 

12 Lebe-lebe pomao bo ngota taóhaku 
mongohi mai butoo tomanusia wau 
momutoo manusia. Vitolo Allahu Taaala 
taokawasa mopoaahu wau mopobinasa. 
Oditolio, tatoonu timongoli, tilinggula 
timongoli mohuto mopotala timongota 
lomanusia? 

13 Mongo wutato tahi poloiyawa, 
"Dulahe botie meaalo loombu amiaatia 
momonggato ode kota anu wau 
motibiluloa mola teto ngotaunu mola 
hiheolio u modahangi wau mopeehu doi," 
-- dungohi mao naseehati lowatia botie. 

14Wolo u mamotoduo mai wolo tutumuli 
mongoli loombu, penu boli timongoli 
lohihilao olo diila motota! Timongoli bo 
debo odelo poloo u bo ngopee mola 
oontonga, lapatao mooli. 

15 Patutilio timongoli moloiya odie, 
"Wonu Eeya potala motuhatawa, amiaatia 
matumumulo wau mohutu utie meaalo 
uito." 

16 Bo botia timongoli sombongi wau 
molatabu. Ngoaamila latabu debo odelo 
uito tilala. 

17 Sababu uito, taa u motota wolo 
umopiohe umusi pohutuolio bo diila 
pilohutulio, yi tau boito odusa. 

! Mongo wutato, tau-tauwalo tahi 

5 kayawa! Dungohi mao naseehati 
lowatia. Mamusi timongoli humoyongo 
wau mohilimuta sababu timongoli 
mamodutolo sikisa. 

2 Okokayamu malo hutodu. Pakeyangimu 
mailiila lowale. 

3 Hulawa wau talaamu matilaube 
lotaato: taatio mamowali sakusi moluwali 
olimongoli wau maa aloolio mopulito 
batangamu debo odelo tulu. Timongoli 
malomuntu halata tojamani mapulitio. 

4Timongoli diila hemo mayali wuupa 
lotau-tauwalo tahemo kalaja to 
halabolumu. Botia dungohilo poloilaalo 
suusa limongolio! Tau-tauwalo tahipo 
himoa tilapula lo halabolumu hiwatia mei 
tulungi wau wuwaatii mongolio mailo 
dungohe lo Allahu Taaala, Eeya Taa 
Laba-labaalo kawasa. 

> Timongoli matilumumulo lebe lou 
woluo wau maloolaasa osanangi todunia 
botie. Timongoli debo odelo donggo 
hemo poolingohu batanga duolo dulahe 
pongolotalo. 

6 Timongoli hemo hukuumani wau 
momate-mateelo mao tau-tauawalo 
tadiila ototala, wau timongolio diila 
moluwali olimongoli. 

7Sababu uito, posabalilo mola Mongo 
wutatuu, dilumutu Eeya meidungga 
mai. Bilohilo woloolo mola sabaliilio 
tamoomengia ngota mohima dilumutu 
hutalio mongohi tilapulo u ohalaga olio. 
Wolo sabali tio mohima didi losembo 
polodehua wau didi sembo lobunga. 

8 Mamusi timongoli olo mosabali wau 
ohilaa daa, sababu dulahe podudungga 
mai lo Eeya malembidu. 

9 Diila mao potihungoto wau tinggai 
mopotala, alihu timongoli diila 
hukuumanio lo Allahu Taaala. Eelai 
mao! Hakimu malembidu, dapadapato u 
meidungga mai. 

10 Mongo wutato, eelai mola mongo nabi 
tahelo bisala totanggulo Eeya. Timongolio 
sabali wau taaba helo dutolo. Oditolio, 
hamaalo mao timongolio odelo obaaya. 

11 Timongolio ilunte sanangi tutu sababu 
timongolio taaba. Timongoli maloo 
dungohe pasali osabali lei Ayuba, wau 
otaawa limongoli woloolo mola Eeya tou 
pulitio lobalakati olio. Sababu lodehu daa 
hilaa lo Eeya wau mopiohe hale. 

12 Jlebe polohuna daa, deúito-yito: 
Diila mao potadia, mopio domi hulungo, 
meaalo domi dunia, meaalo penu boli 
domi wolo wambaio. Loiyaalo mao "Joo" 
wonu patujumu joo, wau "Diila” wonu 
patujumu diila; alihu timongoli diila mao 
podehuwalo hukuumani lo Allahu Taaala. 

13 Wonu to wolotamu woluo tadonggo 
suusa, mamusi tio modua. Wonu woluo 
tameengahe, mamusi tio mopolahu mola 
momuji Allahu Taaala. 

14Wonu woluo tamo ngongoto, mamusi 
tio motianga mongo tauwa lojamaa. Wau 

mamusi mongo tauwa boito modua mola 
totaa mongongoto boito wau moleaapu 
wolo winulo to tanggulo Eeya. 

13 Wonu dua limongolio potunggulo 
wolo yakini, Eeya mamo pooluli mai tamo 
ngongoto boito, wau mongambungu 
duduu-sawaalo u mapilo hutulio. 

16 Sababu uito, mamusi timongoli 
mongaa-ngaakua totala wau moduu- 
duuawa mola, alihu timongoli pooluli-Lio 
mai. Dua lotaa umodudua u otohilaa lo 
Allahu Taaala okawasa daa. 

17 Tei Elia tutuuwauwa wolo manusia 
debo odelo ito. Tio helodua lou tiootutua 
alihu didi diila modehu mai, yi didi olo 
diila lodehu ngotilonggadu tolo taunu wau 
ngoputu hiheolio. 

18 Lapatao tio luli lodua mola, tulusi 
hulungo lopo tuhutai didi tilinggula huta 
lopowoluo mai tilapulio olo. 

19 Mongo wutatuu! Wonu to wolotamu 
woluo tahingo-ngotaawa tadiilalo 
modudua pongaajali monto Allahu Taaala 
tulusi ngotaalio wewo mohutu mao tau 
boito muli mohualinga ode Allahu Taaala, 

20 eelai mao ayati botie: Taa u mohutu 
mao taa odusa muli mohualingai monto 
dalalio u talatala, tau boito mopoaahu jiwa 


YAKOBUS 5.20 20 


lotaa odusa boito monto opopate wau 
moosababu daata lodusa ambunguolo. 
Hulumati lamiaatia, Yakobus 


] Petrus 


] l Mongo wutato umati tatilulaoto 
Allahu Taaala taloo-loóopo tolipu 
wewo tambati popeehumolo tutumulo 
tomadala lo Pontus, Galatia, Kapadokia, 
Asia, wau Bitinia! Watia, Petrus, rasulu li 
Isa Almasi, motiwunela pohileaala dua 
Allahu Taaala mongohi mai balakati wau 
salaamati olimongoli loú daata-daatalo 
mao. Timongoli tilulaoto lowali umati 
lo Allahu Taaala lotuude wolo lanjana 
lo Allahu Taaala ti Paapa. Wau Rohullah 
malo powali olimongoli umati tamantali, 
tolomodu duolo Allahu Taaala, alihu 
timongoli modungohe li Isa Almasi wau 
pomantaliyo wolo duhu-Lio. 

2(1:1) 

3 Duloolo ito mosukuru mola ode Allahu 
Taaala, ti Paapa Eeyanto Isa Almasi! Malo 
odito ponu-Lio olanto, uito sababuulio Tio 
longohi mai olanto tutumulo bohu, lou luli 
lopotumulai li Isa Almasi lonto opopate. 
Utie mongohi mai olanto halapani u 
motoheeto. 

4Ito motiwunelo u motolo miliki 
babaa-lakatiyalo upilo dapato lo Allahu 
Taaala ode umati-Lio, deuito-yito 
balakati utilahu-Lio tosologa, tilinggula 
diila mowali moluusa, meaalo mowali 
mohutodu meaalo moluluto. 

> Ngoaamilalo boito yito ode limongoli 
sababu timongoli palacaya to Allahu 
Taaala. Yi timongoli dilaha-Lio wolo 
kawasa lo Allahu Taaala alihu timongoli 
mololimo oaahu udapa-dapato poilaaloolo 
de topulito lojamani. 

6 Sababu uito mamusi timongoli 
motiwengahe lohilao, eleponu botia 
u bo wakutu ngopee mola timongoli 
musi mowali suukali sababu timongoli 
mootoduo yimontala u hidala-dalaala. 

7 Patujulio yito u mopo bukuti mao 
wolo timongoli tiootutua palacaya to 
Feya meaalo diila. Hulawa u mowali 
moluusa olo, tesiyola wolo tulu. Naa, 
iimani limongoli yito lebe mao ohalaga 
wolo hulawa, oditolio musi tesiyola olo 
alihu mowali motoheeto. Wau lou odito 
timongoli mapujio wau hulumatiolo boli 
polaioolo todulahe podudungga mai li Isa 
Almasi. 

8Timongoli motolianga o-Lio, eleponu 
muloololio mai timongoli diila loóonto 
o-Lio. Wau timongoli palacaya to 
o-Lio eleponu botia timongoli diila 
mooonto olio. Vito sababuulio timongoli 
motiwengahe, wau molaasa hilaa 
meengahe u udaa wau diilalo mowali 
loiyaalo. 

9 Sababu dulungo lo iimani limongoli 
iloaata, deuito-yito oaahu lojiwa limongoli. 

10 aahu botieelo u tilulete wau ilimatoa 
lomongo nabi, wau timongolio helo 
laamali pasali lo balakati uilohi mai lo 
Allahu Taaala ode limongoli. 

11 Timongolio helo ngimato woloolo 
mola wau omolua suali boito mamotoduo, 
u milakusudu lo Rohu li Almasi uwoluo 
todelomo batanga limongolio. Tou 
boito Rohu-Lio lonubuwati mai ode 
limongolio pasali totoonulalo polodutolo 
umusi olaasawa li Almasi wau pasali lo 
odudaaa-Lio umamo hunuhei lapatao 
uito. 

12 Tomongo nabi boito Allahu Taaala 
lopootaa deu wolo u pilohutu limongolio 
diila bo upolohuna daa olimongolio, bo 
ode olemu; deuito-yito susuu-aliyaalo u 
masaatia botie u ilodungohe limongoli 

wolo mopatato monto tamoo-delowa 
Habari Mopiohe pasali li Isa Almasi. 
Timongolio lopo tunggulai susuu-aliyaalo 
boito olemu wolo kawasa lo Rohullah 
uilohi-Lio mai lonto sologa. Tumbao penu 
boli mamaa-laikatiyalo ohilaa olo motota 
habari u pilohabari limongolio boito. 

13 Sababu uito, mamusi timongoli 
dapadapato. Poodahai mao wau poti 
wunelolo lealeaatulo mao to balakati u 
mawohi-Lio mai olemu toú ti Isa Almasi 
de meidungga mai. 

14Podungohulo to Allahu Taaala wau 
diila mao potitumulo modudua hilaamu u 
omooomolu, tou timongoli diipo motota 
lo Allahu Taaala. 

15 Boliio mao, mamusi timongoli mantali 
todelomo totoonulalo hitua-tuawua u 
pohutuo limongoli, tutuuwauwa debo 
odelo Allahu Taaala tamalo tianga 
olimongoli boito mantali. 

16 Todelomo Kitabi tulatulade, "Mamusi 
timongoli mantali, sababu Wau mantali." 

17 Timongoli mongunte Allahu Taaala 
boito ti Paapa towakutu timongoli modua 
mola to o-Lio. Naa, Allahu Taaala boitolo 
tamomutoo manusia motuuude wolo 
huhutu longota-ngota lou diila momilohe 

baya. Sababu uito toú timongoli donggo 
woluo todunia botie, mamusi timongoli 
mopoudaa mola Allahu Taaala todelomo 
tutumulumu. 

18 Otaawa limongoli wolo umapilo mayali 
u lopo lopato olimongoli lonto tutumulo 
udiila ohuna upilo walisi mai linene 
moyamu. Bayaliilio diila hitua-tuwaua 
umowali moluusa debo odelo talaa meaalo 
hulawa, 

19 bo hitua-tuawua u ohalaga daa: 
deuito-yito batanga li Almasi lohihilao, 
ulowali odelo himba u pilobake ode Allahu 
Taaala lou diila o aibu wau henteo. 

20Ti Almasi tilulaoto Allahu Taaala tou 
dunia botie diipo pilowali mai. Wau to 
duduu-laheyaalo meidungga mai pulito 
lojamani botie, Tio meidungga mai ode 
dunia alihu timongoli poaahuwolo. 

21 Motimbulude o-Liolo timongoli 
palacaya to Allahu Taaala tamaaluli 
lopotumulai o-Lio lonto opopate wau 
lopoudaa o-Lio. Oditolio, Allahu Taaalaalo 
tailaku mao limongoli wau to Allahu 
Taaalaalo olo timongoli mopowunelo 
halapani. 

22 Sababu timongoli lodungohe to 
pongaajali lo Allahu Taaala, yi timongoli 

lopo belesi batanga wau timongoli 
lotolianga tau-tauwalo tango iimani lou 
ihilasi. Sababu uito, mamusi timongoli 
motolianga ngota timongota wolo 
lealeaatu lohilao. 

23Sababu motimbulude totahuda lo 
Allahu Taaala tatumu-tumulo wau ubakaa 
boito, timongoli mapilowali manusia bohu 
u diila pilotutu mai lomanusia, bo li Paapa 
tabakaa. 

24 Todelomo Kitabi tulatulade odie 
mola, "Ngoaamila umati lomanusia debo 
odelo huoyoto, wau ngoaamila odudaalio 
debo odelo bunga lohuoyoto. Huoyoto 
mololante, bungalio olo modulahu; 

25 bo tahuda lo Eeya debo u ohiheo- 
hiheolo mao." Tahuda boito Habari 
Mopiohe umapilo habarilio mai olemu. 

! Sababu uito, yinggilalo monto 
2 batangamu totoonulalo u moleeto; 
diilalo pohimbulo, wau diila mao poti 
munapiki. Diila mao pohiihia, wau diila 
mao pohina taa wewo. 

2 Mamusi timongoli mowali debo odelo 
ta@unge u boheli pilotutu mai, laito 
mototoango losusu lorohu u puluwa. 

Loú odito timongoli matumumulo wau 
po@aahuwolo. 

3 Todelomo Kitabi tulatulade odie, 
"Timongoli maloolaasa lohihilao malo 
odito piohio lo Eeya." 

4Sababu uito, ponadolo mai ode Eeya. 
Tio debo odelo botu utumu-tumulo, botu 
utilapi lomanusia sababu he anggapuwolo 
diila ohuna: bo tumbao tilulaoto Allahu 
Taaala odelo botu u ohalaga. 

> Timongoli debo odelo boboo-tuwaalo 
utumu-tumulo. Sababu uito mamusi 
timongoli mohuto pomakelio u momongu 
bele lo Allahu Taaala u rohu. Lou 
odito timongoli mowali mongo iimamu 
tatumu-tumulo tolomodu ode Allahu 
Taaala, wau u motimbulude li Isa Almasi 
mopodewo ode Allahu Taaala, bake lorohu 
u motuhatawa tohilaa lo Allahu Taaala. 

6 Sababu todelomo Kitabi tulatulade odie, 
"Wau malo lulaota botu tuwau u ohalaga, 
upilopo tambati-U to Sion odelo botu 
laba-labaalo mopiohu; wau taa palacaya 
o-Lio diila ta@okikii@o lohilao." 

7 Botu boito ohalaga daa ode limongoli 
tapalacaya. Bo ode tau-tauwalo tadiila 
palacaya, pohu-pohutulo aaa-yatiyaalo 
Kitabi odie mola, "Botu udiila ilopomakea 
lo papaa-niyaalo hudungu boito malo 

illaalo lowali botu u ulaba-labaalo 
mopiohu." 

8wau "Uitolo botu umoo teduó 
totau, botu u mooodehu olimongolio." 
Timongolio meiteduó sababu timongolio 
diila palacaya totahuda lo Allahu Taaala. 
Odieelo mola matilantu mai lo Allahu 
Taaala tomimbihu olimongolio. 

9 Bo timongoli yito bangusa tatilulaoto, 
mongo iimamu tamomaya li olongia, 
bangusa tamantali, tolomodu duolo Allahu 
Taaala, umati lo Allahu Taaala lohihilao. 
Allahu Taaala lolulaota olimongoli wau 
lotianga olimongoli yilumuwalo lonto 
u modiolomo u tumuwoto ode delomo 
baa-Ngio ulaba-labaalo mobaango, wolo 
makusudu alihu timongoli mopololadu 
habari pasali lo totoonulalo huhutuu-Lio 
upolu-polutuo. 

10 Omodomolu timongoli diila umati lo 
Allahu Taaala, bo botia timongoli yito 
umati lo Allahu Taaala. Omooomolu 
timongoli diila pilonu lo Allahu Taaala bo 
botia timongoli mololimo odehu hilaa-Lio. 

11 Mongo wutato taa ta@otoliango! 
Timongoli yito tau deli wau tamoo- 
leleyangia todunia botie. Sababu uito 
watia mohile loú tiootutua alihu timongoli 

diila mao modudua napusu lomanusia 
ulaito mopaatea moluwali jiwa. 

12 Piili limongoli towolota lotaa udiila 
motota lo Allahu Taaala mamusi mopiohe 
daa, tilinggula wonubolo timongolio 
mopitana olimongoli odelo taa moleeto, 
timongolio debo musi motolo akuwo 
huhutumu u mopiohe, tilinggula 
timongolio mamomuji Allahu Taaala 
todulahe podungga-Lio mai. 

13 Domi Eeya, mamusi timongoli taaluku 
ode timiidu tamoo-kawasawa manusia: 
mopio toli Kaisari tamoo-kawasawa 
ulaba-labaalo mopiohe, 

14 meaalo toli Gubolonulu tatilunu maó 
li Kaisari u mohukuumani tahi pohutua 
moleeto wau u mohulumati mao taa u 
hipohutua mopiohe. 

15 Sababu Allahu Taaala motohilaa alihu 
wolo totoonulalo huhutuumu u mopiohe 
timongoli mongunti tunggilo lotaa u 
mohulodu mobisala. 

16 Mamusi timongoli tumumulo odelo taa 
bebasi, bo diila mao pomakea obebasimu 
boito u modepuhe ololeeto, bo tumbao 
potitumulolo odelo wato lo Allahu Taaala. 

17 Halagai mao ngoaamila tau, tolianga 
mao mongo wutatumu timongota Nasara. 


1 PETRUS 2.18-22 10 


Poohelo mola to Allahu Taaala wau 
hulumatia mao ti Kaisari. 

18 Mongo wutato tamowali wato, 
potaalukulo toli tuanimu wolo ohulu- 
hulumatilo mao; diila bo toli mongolio 
tamopiohu hale wau mo@aaluti, bo olo 
toli mongolio tadiila omanusia. 

19 Allahu Taaala mamo balakati mai 
olimongoli, wonu timongoli sababu 
mongalati tou otohilaa lo Allahu Taaala, 
sabali modutolo topolo huhutu udiila 
aadili. 

20 Sababu wolo polutuGio wonu timongoli 
sabali modutolo hukuumani u patutilio 
bantawa limongoli sababu ototala? Bo 
wonu timongoli wolo sabali momanta 
polodutolo u motoduo mai olimongoli 
sababu mohutu u otutu, yi Allahu Taaala 
mamo balakati mai olimongoli. 

21 Maa uitolo Allahu Taaala lotianga 
olimongoli. Sababu ti Almasi lohihilao 
malo dutolo ode limongoli, wau woleeto 
Tio longohi olimongoli tuwaulio obaaya, 
alihu timongoli modudua baaa-Tio. 

22 Tio diila pegenta mao helohutu dusa, 
wau diila peeenta mao olo penu boli 
ngotaa loodungohe o-Lio helo himbulo. 

23Toú Tio hepilu-piluwayolio, Tio 
diila lomalasi wolo puwayo. Toú Tio 
dutodutolo, Tio diila helo nganjamu; Tio 
bo lohudu mola palakala-Lio ode Allahu 
Taaala, Hakimu taaadili boito. 

24 Ti Almasi lohihilao talomanta 
totoonulalo dusaanto tobatanga-Lio 
toitaato ayu salipu, alihu ito molopato 
monto okokawasa lodusa, wau tumumulo 
modudua u otohilaa lo Allahu Taaala. 
Papaa-liyaalo li Almasi boitolo u lopooluli 
olimongoli. 

25 Omooomolu timongoli debo odelo 
himba uilapalo, bo botia timongoli 
maluli dilelo-Lio u lodudua Diti wau 
Tamoo-laalawa nyawa limongoli. 

l Odito olo timongoli, mongo dile 

taabua, musi taaluku todile talolai alihu 
wonu towolota limongolio woluo tadiila 
palacaya tohabari monto Allahu Taaala, 
piilimu moohutu olimongolio mowali 
palacaya. Wau diila palalu timongoli 
moloiya wolo-wolo olimongolio, 

? sababu timongolio mooonto piiilimu 
ubelesi wau saale. 

3 Ogaagamu boito diila bo ogaaga to 
bulemengio, debo odelo humayaalio 

modadai huwoo meaalo momake polomu, 
meaalo momake boo u himahalea. 

4Boliio mao, mamusi ogaagamu 
tumoodei monto delomo hilao, piili u 
molumboyoto wau moduooto: uitolo 
ogaaga ubakaa u ohalaga daa modudua to 
bibilohu Allahu Taaala. 

> Wolo dudelo utieelo tojamani muloololio 
mai mongobua o agama tahemo halapu to 
Allahu Taaala helo poogaaga batangalio 
loú taaluku todile limongolio. 

6 Ti Sara odito olo, tio lodungohu tolei 
Abraham wau longunte olio tituanilio. 
Wutato botia yito mongo walai Sara, 
wonu timongoli mohutu susuu-aliyaalo 
u mopiohe wau diila moohe tou wolo 
wambaio. 

7Wau timongoli olo, mongo dile talolaí, 
mamusi tumumulo wolo lealeaatu lo 
huhama todilemu, wau wolo motota 
lobatanga hihilao deú timongolio yito 
kaumu tamo lulupuhu. Pohutua mao 
timongolio wolo hulumati, sababu 
timongolio pee-peeenta woli mongoli, 
mamololimo ponu lo tutumulo ututuulio 
tutu monto Allahu Taaala. Pohutua mao 
utie, alihu diaaluo tamo ngabuto duamu. 

8 Limbuio mao yito: mamusi Mongo 
wutato ngopikii-langi wau ngopongolaasa. 
Mamusi timongoli mototoo-lianga debo 
odelo tau-tauwalo tamohutato. Wau 
mamusi timongoli tinggai modehu hilao 
wau opopoli dupadupapa lohilao. 

9 Diila mao pomalasi u moleeto wolo u 
moleeto, meaalo puwayo wolo puwayo: 
boliio mao balasia mao wolo momolohone 
mola balakati monto Allahu Taaala. 
Sababu Allahu Taaala motianga olimongoli 
tumbao alihu timongoli mololimo balakati 
monto o-Lio. 

10 Todelomo Kitabi tulatulade odie, "Taa 
u ohilaa molaasa mao tutumulo wau 
ohilaa mootoduo mai duduu-laheyaalo u 
mopiohu, musi modaha tunggilio alihu 
diila mobisala susuu-aliyaalo u moleeto 
wau diila molapali susuu-aliyaalo uimbulo. 

11 Tio musi mopo walaheó u moleeto wau 
mohutu u mopiohu; mamusi tio mohipate 
tiootutua umoo toduo mai polodame. 

12 Sababu Eeya laito mopoótuoto 
tau-tauwalo tamodudua otohilaa-Lio, 
wau Eeya laito modungohe duduu-awaalo 
limongolio, bo Eeya moluwali tau-tauwalo 
tahi pohutua u moleeto." 


1 PETRUS 3.13-17 14 


13 Tatoonu tamo tohilaa mohutu u 
moleeto olimongoli, wonu timongoli 
sanangi mohutu u mopiohu? 

14 Bo eleponu timongoli musi modutolo 
sababu hemohutu susuu-aliyaalo u 
mopiohe, timongoli o pa@eeda! Diila mao 
oohe penu boli olo tatoonu, wau diila mao 
polawalo. 

15 Bo todelomo hilaamu, mamusi 
timongoli mongohi li Almasi polo hulumati 
u tolomodu umotuude wolo huhuloa-Lio 
odelo Eeya. Wau mamusi timongoli laito 
dapadapato mongohi tameto to timiidu 
taa mohintu tomimbihu halapani u mililiki 
limongoli. 

16Bo pohutua mao uito wolo 
molumboyoto wau hulumati. Wau 
musi hilaamu u malo@otapu tenelo Eeya 
beresi, alihu wonu timongoli pitanaalio 
sababu timongoli tumutumulo lou 
mopiohe odelo muri li Almasi, yi taa 
u mopitana boito mamowali moolito 
lohihilao. 

17 Lebe mopioheo modutolo sababu 
hemohutu u mopiohu -- wonu uito yito 
otohilaa lo Allahu Taaala -- lou modutolo 
sababu hemohutu u moleeto. 

18 Sababu ti Almasi lohihilao yilate bo 
peeenta wambao, u ohiheo-hiheolo mao 
sababu dusa lomanusia -- ngotaalio 
tadiila ototala, yilate ode taa ototala. 

Ti Almasi lohutu uito alihu Tio mowali 
modelo olimongoli ode Allahu Taaala. Tio 
pilatelio yila-yilateelo mao delo pohuli 
lobatanga, bo luli pilotumulai delo pohuli 
lo rohu. 

19 Todelomo owowoluwoa lo rohu Tio 
lonao helo pohabari habari lonto Allahu 
Taaala to roroo-huwaalo tatilu tupaalio: 

20 deúito-yito rohu lotau-tauwalo tadiila 
helo dungohe to Allahu Taaala tojamani 
lei Noho. Toú boito Allahu Taaala lohima 
loú sabali toú tei Noho ngotilonggadu 
hemohutu kapaliilio. Bo tau-tauwalo 
tawoluo tokapali wambao -- ngoaamilalo 
walu lota -- tapilo@aahu loli taluhe daa 
boito. 

21 Naa, ilowali boito debo odelo 
pohumaya lo popolihu u masaatia botie 
mopoaahu olimongoli. Popolihu botie diila 
tala tuwau lo upacala mopoo belesi wawao 
monto ngoaamila u hikootoloa, bo debo 
odelo dantimu to Allahu Taaala monto 
hilaa u malootapu tinelo Eeya u mopiohu. 
Popolihu boito mopoaahu olimongoli 

sababu ti Isa Almasi maluli tilumumulai 
lonto opopate, 

22 wau malo botula mola ode sologa. 
Masaatia Tio okawasa pee-peeenta 
wolo Allahu Taaala wau hemo malenta 
ngoaamila malaikati, ngoaamila 
ta@okawasa wau ngoaamila olootolo. 

4 ! Sababu ti Almasi malo dutolo delo 
pohuli lobatanga, timongoli olo musi 
mopolotolo batanga wolo tilihula udebo 
odelo uito. Sababu taa u modutolo delo 
pohuli lobatanga diilalo mohutu dusa. 

Sababu uito, mamusi timongoli 
tumumulo wumbutio mola todunia botie 
modudua otohilaa lo Allahu Taaala wau 
diila modudua otohilaa lomanusia. 

3Tou yilalu mola, timongoli malotuude 
hiheolio helohutu wolo u otohilaa 
pohutuo lotau-lotauwalo tadiila hitootawa 
to Eeya. Timongoli tumutumulo diila 
mopiohe. Timongoli helo dudua napusu 
limongoli; hemo tihuwo-huwoo, hemo 
poti-potihungu, hemo ngilu-ngilu wau 
hemolubo balaahala u bo moolonuo tutu. 

4Botia taa u diila motota lo Eeya, 
hilinggolabe deú timongoli diila lodudua 
tutumulo debo odelo timongolio, 
heloolaasa dusa lou diila o eenggadelio. 

Uitolo sababuulio timongolio helohina 
olimongoli. 

> Bo timongolio de musi mongohi mao 
titihula to Allahu Taaala tamalo tidapato u 
momutoo taa u tumutumulo wau tamalate. 

6Uitolo sababuulio Habari Mopiohe 
mapilo habarilio olo ode tau-tauwalo 
tahelo punungo. Makusudulio alihu 
timongolio, tamaa bilutoo todelomo 
owowoluwoa lobatanga -- debo odelo 
sualiilio lotaa ngoaamila umaa butoolo 
-- mowali tumumulo delo pohuli lorohu, 
modudua kahandaki lo Allahu Taaala. 

'Totoonulalo u hitua-tuawua malembidei 
opopulitio, sababu uito mamusi timongoli 
motolo kawasa mao batanga wau 
mopoodaha, alihu timongoli moodua. 

8 Lebe mao lou totoonulalo u hitua- 
tuawua, mamusi timongoli tiootutua 
motolianga ngota timongota, sababu wolo 
mototoo lianga boito timongoli mamoti 
dapato olo u mongangaa-mbungua. 

9 Mamusi timongoli mololimo ngota- 
timongota tobele longota-ngota, lou diila 
mopoilaalo suusa. 

10 Ngota-ngota Timongoli malo lolimo 
wowoo-hiyaalo u hihe-hiheedea lonto 
Allahu Taaala. Sababu uito odelo 

tamooolawa tamopiohe monto wowoo- 
hiyaalo lo Allahu Taaala, mamusi pohuna 
mao limongoli omaambo boito duolo 
polohuna daa pee-peeenta. 

11 Taa umopo tunggulo habari, mamusi 
mopo tunggulao habari monto Allahu 
Taaala; taa umomaya taa wewo, mamusi 
momaya wolo olootolo u monto Allahu 
Taaala, alihu todelomo totoonulalo 
suali, Allahu Taaala mowali poúdaaalo 
motimbulude li Isa Almasi. Tiolo 
taokawasa wau paatuti poudaaalo u 
ohiheo-hiheolo mao. Amin. 

1? Mongo wutato taa otoliango! Timongoli 
masaatia modutolo daa sababu donggo 
hetesiyolo. Bo diila mao polinggolabu, 
debo odelo woluo hitua-tuawua 
upolu-polutuo lotoduo mai olimongoli. 

13 Tumbao, timongoli mamusi molaasa 
sanangi sababu modudua modutolo 
pee-peeenta woli Almasi. Yi de wonu 
odudaa li Almasi poilaalolo, timongoli 
mamo tiwengahu. 

14Timongoli opaeeda wonu timongoli 
hinaalio sababu timongoli muri li Almasi. 
Uito boliilio mao Rohu u molamahu, 
deuito-yito Rohullah, woluo toli mongoli. 

15 Diila mao penu boli ngotaalio monto 
wolota limongoli modutolo sababu tio 
tamoomatea mate-mateelo mao, meaalo 
motaowa, meaalo tamoleeto, meaalo 
sababu tio moulambohe to ulusani lotaa 
Wewo. 

16 Bo wonu timongoli modutolo sababu 
timongoli taulo Nasara, diila mao poolito 
sababu suali boito. Posukurulo mola 
ode Allahu Taaala, deú timongoli lodelo 
tangguli Almasi. 

17 Malei dungga wakutuulio Allahu 
Taaala momutoai dunia. Wau umati lo 
Allahu Taaala lohihilaolo tamaa butooolo 
meimulo. Naa, wonu Allahu Taaala 
mamolumula wolanto, de woloolo mola 
waliilio wolo tau-tauwalo tadiila palacaya 
to Habari Mopiohe monto Allahu Taaala 
boito? 

18 Todelomo Kitabi tulatulade odie, 
"Wonu tau-tauwalo tamopiohe olo malo 
odito totolo u poaahulo, tidiyolo mao u 
mamotoduo mai wolo tau-tauwalo tahi 
odusawa tadiila motota lo Eeya!" 

19 Sababu uito, wonu woluo tau-tauwalo 
tamo dutolo sababu Allahu Taaala 
mokahandaki odito, mamusi tau-tauwala 
boito tumumulo lou otutu wau mopo 

palacaya lobatanga to Talo powali 
mai olimongolio. Tio malaito moeelai 
danti-Lio. 
l Pohile laatia tomongo tauwa lojamaa 

5 limongoli mopoo tuotao. Watia 
loluladei tulade botie odelo tamani 
sama-sama tauwa wau odelo taa umalo 
sakusi lohihilao polodutolo lo Almasi, wau 
tamamo dudua olo poudaaalo, wonu bolo 
odudaa Almasi pobilohulo ode manusia. 
Pohile laatia lou tiootutua 

? alihu timongoli mohimbala himbala 
lohimba uiludu mai lo Allahu Taaala 
olimongoli. Himbalai mao timongolio wolo 
sanangi lohilao odelo woloolo mola u 
otohilaa lo Allahu Taaala, wau diila mao 
wolo buheeto hilao. Diila mao pohutua 
olo kalajamu bo huna mootapu paeeda, 
bo sababu timongoli tiootutua ohilaa 
momaya. 

3 Diila mao pohutu odelo tamotolo 
kawasa olimongolio tapilo malacaya 
de olemu, bo powaliilo obaaya ode 
limongolio. 

4Wau tou Diti Daa boito de meidungga 
mai, timongoli mamo lolimo makuta 
ulaba-labaalo mobaango, udiila tamoule 
obaangio laba-labaalo. 

> Odito olo Wutato, tau-tauwalo 
tahumula. Potaalukulo totau-tauwalo 
tahi hulanga. Mongo wutato ngoaamilalo 
musi motidupapa lobatanga wau momaa- 
maayawa wolo dupadupapa lohilao. 
Sababu todelomo Kitabi tulatulade odie 
mola, "Allahu Taaala motehengi taa 
sombongi, bo momonu tadupa-dupapa 
lohilao." 

6Sababu uito, podu papaawa mola 
batangamu to walungo uluú lo Allahu 
Taaala u molotolo, alihu Tio mopolaia 
olimongoli wonu mawakutuulio. 

7 Wuduwalo mola totoonulalo 
ololawalumu ode Allahu Taaala sababu 
Tio momandungi mai olemu. 

8 Mamusi timongoli mopoodaha wau 
motidapato! Sababu Ibilisi yito balimu. 
Tio debo odelo singa nao mota nao mai 
sambela hemo heuwaango mololohe 
mangusaalio. 

2 Tuwalia mao tio wolo iimani motoheeto, 
sababu otaawa limongoli deú mongo 
wutato timongota lo Nasara wewolio to 
ngoilanggubu dunia olo modutolo debo 
odelo timongoli. 

10 Bo lapatio mao timongoli modutolo 
ngopee mola, Allahu Taaala lohihilao 

mamohutu mai olimongoli mowali wimu- 
wimumuto tutu. Tio mamopo tihula wau 
mopoo lotolo olimongoli wau mopotoheto 
olimongoli. Sababu Tio yito Allahu Taaala 
tamopiohe daa hilaa-Lio, tamalo tianga 
olemu u lodudua helolaasa odudaaa-Lio 
ubakaa lotimbulude toli Almasi. 

11 Tiolo taókawasa tunggula ohiheo- 
hiheolo mao! Amin. 

12 Tuladu laatia ulimbu-limbua botie 
tiluladei laatia olimongoli lou bilantua 
lei Silas, taa ilanggapu laatia ngotaalio 
lowutato Nasara taatatapu wau molotolo 
hilao. Watia ohilaa mohuntulai olimongoli 
wau mopoyakini olimongoli deu wolo 
u tiluladei laatia botie habari u otutu 
tomimbihu ponu lo Allahu Taaala. Mamusi 
timongoli motidihu tiootutua to ponu 
boito. 

13 Mongo tamani ngojamaa to Babiloni, 
taolo tilulaoto Allahu Taaala, lolao salamu 
olemu; odito olo walauuu tei Markusi taa 
taotoliango. 

l4Posasaa-lamuwalo ngota timongota 
wolo toliango u lealeaatulo mao odelo 
Wutato Nasara. Pohileaalo dua Eeya 
mongohi mai salaamati to Wutato 

ngoaamilalo tamowali miliki li Almasi. 
Hulumati lamiaatia, Petrus 


2 Petrus 


] 1 Mongo wutato taotu-otutuulo mao 
palacaya debo odelo amiaatia! Ti 

Isa Almasi, deuito-yito Allahu Taaala 

wau Olongia Tamopo-poaahua olanto, 
lopoluasi mai olanto palacaya to o-Lio, 
sababu Tio helohutu u otutu. Tulade botie 
lonto olei Simon Petrus, ngotaalio lowato 
wau rasulu li Isa Almasi. 

2 Pohileaala dua Allahu Taaala mongohi 
mai balakati wau salaamati olimongoli 
wolo daata-daatalo mao, sababu 
timongoli motota lo Allahu Taaala wau li 
Isa, Eeyanto. 

3 Allahu Taaala malomake kawasa ilahi- 
Lio u longohi mai to olanto totoonulalo 
hitua-tuawua u palaluwolo ode tutumulo 
potabiaalo. Tio lohutu mai utie loli wolo 
u otaawanto pasali li Isa Almasi, tamalo 
tianga olanto u molaasa mao odudaa wau 
opopio-Hio. 

4Wolo dudelo boitolo Allahu Taaala 
longohi mai olanto babaa-lakatiyalo 
upolu-polutuo daa wau ohalaga umapilo 
danti-Lio mai. Wolo babaa-lakatiyalo 

boito timongoli mowali molopato monto 
totoonulalo ilohilaa moleeto moporuusa 
todunia botie, wau timongoli mololimo 
piili u ilahi. 

> Masababu uito, potolo panilo tiootutua 
alihu timongoli debo palacaya li Almasi 
wau palacayamu boito tilumudu lo 
tutumulo umopiohe. Ngopohia lo 
tutumulo umopiohe, timongoli palalu olo 
mowali taa opongotota, 

6 wau ngopohia lo pongotota, timongoli 
olo musi mowali mongawasa batanga, wau 
ngopohia mowali mongawasa batanga 
mamusi timongoli olo mopolingohu 
batanga u taaba motaalua lo totoonulalo u 
hitua-tuawua. Ngopohia sabali motaalua 
lo totoonulalo u hitua-tuawua, timongoli 
olo musi tumumulo modudua u otohilaa 
lo Allahu Taaala. 

/Wau tumumulo modudua u otohilaa lo 
Allahu Taaala musi olo poimumutolo wolo 
modehu hilao tomongo wutato ngoiimani. 
Wumbutio mola mamusi toliangumu 
tomongo wutato ngoiimani duhengalo 
wolo toliango ode taa ngoaamila. 

8 Ngoaamilalo boito yito pipii-iliyaalo 
upalaluo limongoli. Wonu pipii-iliyaalo 
boito woluo to olemu wolo daata-daatalo 

mao, timongoli mamowali moolohu wau 
otilapulo, wau motota li Isa Almasi Eeyanto 
lou lebe mopioheo poli. 

9Bo taa udiila o pipii-iliyaalo boito, 
bibilohio meepito; tio diila mowali 
mooonto wau tio molipato deu duduu- 
saalio uilalu mao mapilo belesi. 

10 Sababu uito, Mongo wutato, potolo 
panilo tiootutua alihu titiango Allahu 
Taaala wau tulao-Tio to batangamu 
boito mowali helebe motoheetaó. Wonu 
timongoli mohutu mao uito, timongoli 
diila tamomaahe iimani. 

11 Lou odito timongoli mawohia-Lio 
haku polupolu u tumuwoto ode bele 
biluloa saaha li olongia u ohiheo- 
hiheolo mao monto Eeya wau Olongia 
Tamopo-poaahua olanto Isa Almasi. 

12 Sababu uito, watia laito hemo poeelai 
olimongoli pasali losuali boito, eleponu 
timongoli malotota mao wau palacaya daa 
to pongaajali lonto Allahu Taaala umaa 
tilolimo limongoli boito. 

13 Ngotilonggadu watia tumutumulo, 
watia molaasa wajibu mopoeelai 
olimongoli to susuu-aliyaalo boito. 

14 Sababu otaawa lowatia deú diilalo 
mohiheo watia mamololaa mao dunia 

botie, sababu Eeyanto Isa Almasi malo 
pootaa mai lou lopatato olaatia. 

15 Yi watia mamo tolopani alihu lapatao 
watia mate mao, timongoli laita muli 
moeela mola susuu-aliyaalo botie. 

16 Tou amiaatia lopoótaa mai olimongoli 
malo odito uda@aalio podudungga 
mai lo Feyanto Isa Almasi, amiaatia 
diila lotiwunela toú totoonulalo tombilu 
lomanusia u bo latabu. Oduda@a li Almasi 
boito maa iloontonga lamiaatia wolo mato 
lunggongo lohihilao. 

17 Amiaatia woluo teto mola toú Tio 
hilulumati wau pilopo uda@a lo Allahu 
Taaala ti Paapa. Tou boito dungo- 
dungohei suala lonto Taa Laba-labaalo 
molamahu, u lotahuda ode o-Lio, "Botieelo 
Wala-U tapilonu-U. Tio mopo sanangi 
hilaa-U!" 

18 Amiaatia lohihilao lobddungohe suala 
boito dungga-dungga mai lonto sologa 
tou amiaatia woluo pee-peeenta wo-Lio 
toitaato huide u mantali boito. 

19 ito sababuulio amiaatia lebe yakini 
poli to tahuli lo Allahu Taaala u pilohabari 
lomongo nabi. Opiohelio timongoli mopoo 
tuoto tahuli boito, sababu tahuli boito 
debo odelo tohe u tinetinela totambati 

modiolomo tunggula dulahe mamobutu 
mai, wau tinelo poliyama tiimuru tinetinela 
todelomo hilaamu. 

20 Laba-labaalo mopiohe da@a mamusi 
eela mola limongoli utie: Tahuli lo Allahu 
Taaala upilo tunggulai lomongo nabi diila 
mowali tombangalo modudua huhama 
lohihilao. 

21 Sababu diila peeenta mao tahuli monto 
Allahu Taaala pilopo habari bo modudua 
otohilaa lomanusia. Bo Rohullah motolo 
kawasa totaa umopo tunggulo tahuli 
monto Allahu Taaala lohihilao. 

'Tou yilalu mao towolota umati lo 
2 Allahu Taaala mailumeneto mongo 
nabi paluti. Odito olo to wolotamu 
malumenetai guguu-ruwaalo paluti. 
Timongolio mamopo tuwotai totoonulalo 
pongajali udiila otutu, umoo binasa tau. 
Wau timongolio mamomaahu taokawasa 
tamalo pobebasi olimongolio. Lou odito 
timongolio mopodungga mai obobinasa 
tobatanga lohihilao, u mamodeehe 
olimongolio loú molamemeto. 

? Eleponu odito, dadaata tau mamodudua 
dudelo lo tutumulo guguu-ruwaalo paluti 
boito uhe kiluwasa lonapusu limongolio. 
Wau huhutu lo guguu-ruwaalo boito 

mamohutu dadaata tau mohina Dalaalo 
Banari udulu-dulunga ode Allahu Taaala. 

3 Sababu timongolio manjanunu, yi 
guguu-ruwaalo paluti boito mamosilita 
mao totoonulalo silita olemu u kilalangilio 
lohihilao u mootapu untungi monto 
olimongoli. Bo bubutoo u mopodehu 
lohukumani to limongolio malohiheo 
pilopo dapato, wau obobinasa u 
matilantu-Lio mai olimongolio donggo 
hemohima olimongolio. 

4Mamaa-laikatiyalo taódusa olo diila 
poluli lo Allahu Taaala molopato monto 
hukumani, bo debo pomahu-Lio ode 
delomo naraka. Timongolio potuwoto-Lio 
ode delomo pangato u modiolomo u 
tahangia-Lio mola teto dilumutu Dulahe 
Pomutoalo. 

> Odito olo wolo dunia tojamani 
muloololio mai. Allahu Taaala diila lopoluli 
mao lolopata lonto hukumani. Allahu 
Taaala lalao mai taluhe daa ode dunia 
totau-tauwalo tahileeta tou boito. Bo 
tei Noho pee-peeenta wolo tapitu lota 
wewolio wambao tapiloaahu-Lio, sababu 
tei Noho helopo lolade habari tomimbihu 
tutumulo u lotuhatawa to hilaa lo Allahu 
Taaala. 

6 Tutuuwauwa olo sualilio wolo kota 
Sodom wau Gomora: Allahu Taaala lopo 
binasa kokootawalo boito wolo tulu 
alihu mowali obaaya pasali lou wolo 
u mamotoduo mai wolo tau-tauwalo 
tahileeta. 

7Bo tei Loti tapiloaahu, sababu tio 
lodudua u otohilaa lo Allahu Taaala; tio 
lodutolo laba-labaalo sababu piili udiila 
lotuude wolo tau-tauwalo tahi ruusawa. 

8Tohungo lotau-tauwala debo odelo uito 
tei Loti tamopiohe boito tumutumulo wolo 
hilaa sikisikisa, sababu motiidu dulahu 
tio hemoo0onto wau hemoo dungohe 
totoonulalo huhutu limongolio u moleeto. 

9 Oditolio otaawa lo Eeya woloolo mola 
mopoaahu tau-tauwalo tahipo duduaawa 
u otohilaa-Lio wonu timongolio motaalua 
wolo totoonulalo nahati. Wau otaawa lo 
Eeya woloolo mola molahu tau-tauwalo 
tahileeta u sikisaalo to Dulahe Pomutoalo, 

10 tolomodulio tau-tauwalo tahipo 
duduaawa u otohilaa lonapusu limongolio 
ukootoro wau tamohina okokawasa 
lo Allahu Taaala. Odito buheli wau 
sombongilio guguu-ruwaalo paluti boito 
tilinggula penu boli totoonulalo mahaluku 


2 PETRUS 2.11-13 8 


umolamahu tosologa timongolio diila 
mopo panggu-panggu mohina! 

1T Hiambola mamaa-laikatiyalo talebe 
molotolo daa wau okawasa wolo guguu- 
ruwaalo paluti boito, diila helo potuludu 
totoonulalo mahuluku umolamahu boito 
wolo tataa-heyalo umohina totalu lo Eeya. 

12 Bo guguu-ruwaalo boito, mailaba! 
Timongolio debo odelo binatangi upilotutu 
mai u waupolo wau pateelo mate-mateelo 
mao wambaio. Timongolio diila hemo 
mikilangi bo wambao mohutu modudua 
naluri, tilinggula timongolio heloluhu 
susuu-aliyalo udiila o pahamualio 
wolo tataa-heyalo umohina. Sababu 
uito ode huhuu-hutuwaalo limongolio 
lohihilao, timongolio mabinasa debo 
odelo totoonulalo binatangi mongantau. 

13 Odelo wuupa to polodutolo umaa 
ilosababua limongolio, timongolio 
mamodutolo sikisa. Ode limongolio, suali 
umoo sanangi hilao yito mohutu mao 
penu boli wolo wambaio tou dulahu huna 
mopooluli hilao to ilohilaa lobatanga 
limongolio. Wonu timongolio hulohuloaa 
pee-peeenta woli mongoli todelomo 
potihunggu lo totamelo, piili limongolio 

moolonuo sababu timongolio hehuwoaalo 
wolo wuntulo hilao u mooohuu. 
14Timongolio diila mopotolu-tolu 
mohutu dusa wau u otohilaa limongolio 
yito molontonga taabua huloto. Wau taa 
u boheli palacaya mao wau donggo diipo 
boti yakini, heaanga limongolio. Hilaa 
limongolio malali biliyasa wolo ototamaa. 
Timongolio yito tau-tauwalo tahi laanatia! 

15 Sababu timongolio diila mohuto 
modudua dalalo motulidu, yi timongolio 
mailapalo. Timongolio lohama dalalo 
u diludua lei Bileam walaee Beor 
omooomolu. Tei Bileam botie ohilaa daa 
mootapu doi monto huhutuulio u moleeto. 

16 Bo tio pilopo eelalio tidotutua to 
ololeetio boito, toú kolodailio helo bisala 
wolo suala lomanusia. Yi nabi boito 
pilakusalio u lopohuheli mao huhutuulio u 
biyongo boito. 

17 Guguu-ruwaalo paluti boito yito debo 
odelo butu lotaluhu u mohengu, wau 
debo odelo wambulo u hiliipa lodupoto 
huloyongo. Allahu Taaala malo podapato 
olimongolio tambati tuwau u modioloma 
tutu. 

18Timongolio helohutu poopolo- 
ilaalowalo u hilangga-langgata wau 

toongi; napusu u huloto pilomake 
limongolio huna mopo topotala totau- 
tauwalo taboheli wambao lolopato lonto 
awoota lotaa hitumula yilapalo. 

19 Guguu-ruwaalo paluti boito lodanti 
polobebasi totau-tauwala boito, hiambola 
timongolio lohihilao hepilowato lo 
totoonulalo uudu u moporuusa manusia. 
Sababu wonu tau olaahelio lou hitua- 
tuawua, yi tio wato lotamo olaaheo olio 
boito. 

20 Taa u motota lo Eeya wau Tamoo- 
poaahua olanto Isa Almasi malo lopato 
lonto totoonulalo kawasa lodunia ulopo 
kootolo manusia. Bo wonu lapatio mao 
tio muli owantobe tilinggula olaahe lo 
totoonulalo kawasa boito, yi owowoluwoa 
lotau boito tou pulitio mao lebe moleeta 
lou owowoluwoa dipolulio mai. 

21 Lebe mopiohe tau-tauwalo debo odelo 
uito diila peeenta mao motota dalalo u 
otutu monto Allahu Taaala, lou timongolio 
motota mao, bo lapatao diila mohuto 
modudua papaa-lentawalo uilohi mai lo 
Allahu Taaala to limongolio. 

22? Wolo u pilohutu limongolio 
mopobukuti obobanali lo pohumaya 
botie, "Apula mamuli monga umaa 

pilotuolio," wau "Boi umaa yilihualio, 
mamuli molilii-liide todelomo latao." 

! Mongo wutatuu ta@otoliango! 
Utieelo tuladu laatia u oluolio ode 
limongoli. Todelomo oluo lotulade botie, 
watia motolopani momongu totoonulalo 

pikiilangi ubelesi tolimongoli. 

“Watia mopoahu mai alihu timongoli 
mamoeela mola loloo-iyaalo u muloololio 
mai yiloiya lomongo nabi lo Allahu Taaala, 
wau palenta lo Eeya, Olongia Tamoo- 
po@aahua, upilo tunggulio olimongoli 
lotimbulude tomongo rasulu. 

3 Bohu-bohulio, musi otaawa mao 
limongoli deú to duduu-laheyaalo pulitio 
malumenetai tau-tauwalo tatutumulio he 
kiluwasa lonapusu limongolio lohihilao. 
Timongolio mamososero olimongoli 

4lou moloiya odie, "Ualio Eeya lodanti 
mamei dungga mai! Botia toonu Tio? 
Mongo tiyamo loluhurunto mailate, bo 
totoonulalo u hitua-tuawua donggo 
tutuuwauwa wambao debo odelo anggadu 
ilowalia mai lo aalamu!" 

> Timongolio sangaja diila mohuto 
momasisi deu muloololio mai daa Allahu 
Taaala lopowali mai hulungo wau dunia 

lo pilimani-Lio. Dunia pilowali-Lio mai 
monto taluhu, wau wolo taluhu: 

6 wau wolo taluhu olo -- deúito-yito 
taluhu monto taluhu daa tutu -- dunia 
muloololio mai daa boito pilobinasa. 

7 Bo hulungo wau dunia uwoluo masaatia 
botie, tilaala lo pilimani Allahu Taaala 
boito olo u de mopobinasa wolo tulu. 
Botia hulungo wau dunia donggo taataalo 
dilumutu todulahe tau-tauwalo tahileeta 
hukuumanio wau pobinasaalo. 

8Bo mongo wutatuu, suali tuwau botie 
diila mao lipata limongoli: deu todelomo 
bibilohu Eeya, ngohui diila ohiihedio 
wolo ngolihu lotaunu -- duduuluwolo 
tutuuwauwa wambao o-Lio. 

9 Eeya diila moboyu mongohi mai wolo 
u madilanti-Lio eleponu woluo tahemo 
lantobe odito. Boliio mao, Tio sabali to 
olemu, sababu Tio diila mohuto penu boli 
ngotaa mao binasa. Tio motohilaa alihu 
ngoaamila tau molilihu monto totoonulalo 
dusalio. 

10Bo Dulahe podudungga mai lo Eeya 
mamei dungga debo odelo tamootaowa. 
To Dulahe boito, hulungo mamooli 
wolo tingohu bulonggodu, wau uOuu- 
pangowalo tohulungo mamaahu mopobu, 

wau dunia wolo totoonulalo uwoluo 
todelomio mamooli. 

11 Sababu ngoaamilalo boito maa 
antuluo-Lio wolo dudelo u odito. 
Tingga woloolo mola wajibulio timongoli 
tumumulo? Timongoli musi tumumulo 
mantali wau tolomodu duolo Allahu 
Taaala, 

12 ngotilonggadu timongoli mohima 
wau moololo dudunggalio mai Dulahu 
Allahu Taaala. To dulahe boito hulungo 
mamaahu mopobu, wau sababu patulio, yi 
u@uu-pangowalo to hulungo mamowali 
taluhu. 

13 Bo ito mohima wolo umapilo danti mai 
lo Allahu Taaala, deuito-yito hulungo u 
bohu wau dunia u bohu, toútoonu woluo 
u aadili. 

14Sababu uito, Mongo wutato 
taotoliango, toú timongoli donggo 
hemohima Dulahe boito, potolo panilo 
tiootutua u tumumulo mantali wau diila 
oaaibu totalu lo Allahu Taaala. Wau taalai 
mao wumbuta u mopiohe wolo Allahu 
Taaala. 

15 Anggapuwalo osaabali lo Eeyanto 
odelo hiyango uilohi-Lio mai olimongoli 
alihu mowali moaahu. Tei Paulus, 

wutatonto taotoliango, maloludei odito 
olo olimongoli. Tio loluladei uito wolo 
tinepo uilohi lo Allahu Taaala olio. 

16 Todelomo ngoaamila tuladio, tei Paulus 
laito hemoluladu pasali losuali boito. 
Memangi woluo dengolo suali u mototolo 
todelomo totoonulalo tuladio boito. 

Wau to bagiyangi boito pilopo boboolio 
lotau-tauwalo tadiila hitootawa lolo-loolo 
wau diila motoheeto iimanilio. Suali boito 
diila moolinggolabe, sababu bagiyangi 
wewo lo Kitabi pilohutu limongolio odito 
olo. Wolo u pilohutu limongolio boito 

bo moo sababu obobinasa olimongolio 
lohihilao. 

17 Bo timongoli, Mongo wutato 
taotoliango, malotota pasali losuali boito. 
Sababu uito, poodahailo mao, diila bolo 
timongoli odelowa ode dalalo umoo 
lapalo lotau-tauwalo tahi luusawa piililio 
tilinggula timongoli modehu monto 
tambati potidutaa limongoli u motoheeto. 

18 Mamusi timongoli helebe moolaasa 
ponu li Isa Almasi, Eeya wau Olongia 
Tamoo-po@aahua olanto, wau mamusi 
timongoli olo helebe motota o-Lio. 
llopujiaalo mola Tio, botia wau dilumutu 


2 PETRUS 3.18 15 


ohiheo-hiheolo mao! Amin. Hulumati 
lamiaatia, Petrus 


1 Yohanes 


l Tuango tulade botie tomimbihu 

| tahuda u mongohi tutumulo, deúito- 
yito tahuda u mawoluo anggadu bohulio 
mai daa. Amiaatia maloo dungohe@o, 
wau malooonto ma@o uito wolo mato 
lamiaatia lohihilao. Amiaatia malo miloheo 
wau malodihu mao wolo uluu lamiaatia. 

2 Toú tutumulo boito pilo@ilaalo mai, 
amiaatia looonto mao. Uitolo sababuulio 
amiaatia mongohi mai ososakusi 
tomimbihu olio. Amiaatia mopohabari mai 
olimongoli pasali lo tutumulo u tutuulio 
tutu wau ohiheo-hiheolo mao, uwoluo 
pee-peeenta wolo Allahu Taaala, wau u 
mapilo ilaalo mai olamiaatia. 

3 Wolo umaa iloontonga wau ilodungohe 
lamiaatia, uitolo olo u pohabario mai 
lamiaatia olimongoli, alihu timongoli 
pee-peeenta wolamiaatia modudua 
molaasa hitua-tuawua todelomo hilao to 
tutumulo motituwau woli Paapa wau wolo 
Wala-lo Isa Almasi. 

4 Amiaatia loluladei utie alihu hilaanto 
tiootutua meengahe. 

> Uti-utieelo habari umaa ilodungohe 
lamiaatia lonto Wala-lo wau u potunggulo 
mai lamiaatia olimongoli: Allahu Taaala 
boito mobaango, wau to Allahu Taaala 
diaaluo u modiolomo sama-samaata. 

6Wonu ito moloiya deú ito tumutumulo 
motituwau wo-Lio, lebe-lebe pomao ito 
tumutumulo todelomo u modiolomo, yi 
ito mohimbulo mopio wolo loiya meaalo 
wolo huhutu. 

7 Bo wonu ito tumutumulo todelomo 
mobaango odelo woloolo mola Allahu 
Taaala woluo todelomo mobaango, yi 
ito tumutumulo moaaita tutu, mopiohe 
wau dame ngota timongota, wau duhu li 
Isa, Wala-lo, mopobelesi olanto monto 
ngoaamila dusa. 

8Wonu ito moloiya deú ito diila odusa 
ito mohimbulo batanganto lohihilao; wau 
Allahu Taaala diaaluo todelomo hilaanto. 

2Bo wonu ito motolo akuo duduu- 
saanto to Allahu Taaala, Tio mamoeelai 
danti-Lio wau mohutu wolo u aadili. Tio 
mamo ngambungu duduu-saanto wau 
mopobelesi olanto monto totoonulalo 
huhutuunto utilala. 

10 Bo wonu ito moloiya deú ito diila odusa, 
ito o anggapu tutuuwauwa tutu sualiilio 

wolo Allahu Taala tamoo-himbuloa wau 
ito diila molahu tahuda lo Allahu Taaala 
todelomo hilaanto. 

| Mongo walau! Watia moluladei utie 
2 ode limongoli alihu timongoli diila mao 
mohutu dusa. Bo wonu woluo tamohutu 
dusa, yi ito o ngotaalio tamo poduulua, 
deuito-yito ti Isa Almasi taaadili boito: Tio 
mamo molohone mola olanto totalu lo 
Allahu Taaala. 

“Lou motimbulude li Isa Almasi boitolo 
duduu-saanto ilambungu-Lio. Wau diila 
bo duduu-saanto wambao, tumbao dusa 
ngoilanggubu umati lomanusia olo. 

3 Wonu ito modungohe papaa-lentawalo 
Allahu Taaala, uito tuotio deu ito motota 
lo Allahu Taaala. 

4Taa umoloiya deu, "Watia motota lo 
Allahu Taaala," bo diila modungohe to 
papaa-lentaa-Lio, tau boito mohimbuloa, 
wau Allahu Taaala diaaluo todelomo 
hilaalio. 

> Bo taa u modungohe tahuda lo Allahu 
Taaala, tau boito motoliango Allahu Taaala 
lou wimu-wimumuto tutu. Uitolo tuotio 
deu ito tumutumulo motituwau wolo 
Allahu Taaala. 

6 Titaalo tita moloiya deu tio tumutumulo 
motituwau wolo Allahu Taaala, tio musi 
tumumulo modudua liyodu li Almasi. 

7 Mongo wutato taótoliango! U tiluladei 
laatia botie diila odelo palenta u bohu. 
Utie palenta deedelo umapilo tunggulai 
olimongoli anggadu timongoli tumulalo 
mai palacaya li Almasi; uitolo habari 
monto Allahu Taaala umaa ilodungohe 
limongoli tou dipolulio mai. 

8Fleponu odito, palenta u tiluladei 
laatia botie bohu olo; sababu obanaliilio 
mowali oontonga tobatanga li Almasi wau 
tobatanga limongoli. Sababu u modiólomo 
helebe mooli wau tinelo u otutu malo 
tinelai. 

2Taa umoloiya deú tio woluo todelomo 
mobaango bo tau boito donggo molonuo 
wutatio, tau boito donggo woluo todelomo 
u modiólomo dilumutu botia. 

10 Taa u motoliángo wutatio, tumutumulo 
todelomo mobaango tilinggula diaaluo 
penu boli hitua-tuawua to olio u mamoo 
sababu taawewo modehu ode delomo 
dusa. 

11Bo taa u molonuó wutatio, woluo 
todelomo modiolomo. Tio monao 
todelomo modiólomo, wau diila otaawalio 

ode utoonu ponaowalio, sababu 
modiolomo boito mohutu olio diila mowali 
mooonto. 

12 Watia loluladei olimongoli, Mongo 
walao, sababu dusa limongoli maa 
ilambungu sababu ti Almasi. 

13 Watia loluladei olimongoli, Mongo 
dulaa, sababu timongoli mototaa-Lio 
tamawoluo tumulalo mai bohulio daa. 
Watia loluladei olimongoli Taa himuudawa, 
sababu timongoli malo poolaaheo Taa 
Moleeto. 

14Watia loluladei olimongoli Mongo 
walao, sababu timongoli motota lo Allahu 
Taaala ti Paapa. Watia loluladei olimongoli, 
Mongo dulaa, sababu timongoli motota lo 
Tahuda umawoluo tumulalo mai bohulio 
daa. Watia loluladei olimongoli, taa 
himuudawa, sababu timongoli molotolo. 
Tahuda lo Allahu Taaala woluo todelomo 
hilaa limongoli, wau maa ilolaaheo 
limongoli Taa Moleeto. 

15 Diila mao potoliango dunia botie, 
meaalo penu boli wolo uwoluo todelomo 
dunia botie. Wonu timongoli motoliango 
dunia, timongoli diila motoliango Allahu 
Taaala. 

16 Totoonulalo hitua-tuawua uwoluo 
todelomo dunia botie -- u otohilaa piili 
lomanusia u odusa, u oontonga tulusi 
otohilao wau uhepo mangga-mangga -- 
ngoaamilalo boito asalilio mai diila lonto 
Allahu Taaala, bo lonto dunia. 

17 Dunia wau totoonulalo hitua-tuawua 
todelomio u otohilaa lomanusia, mamooli. 
Bo tamodudua u otohilaa lo Allahu 
Taaala, debo tumutumulo dilumutu 
ohiheo-hiheolo mao. 

18 Mongo walaú, pulito lojamani 
malembidei! Mapilootaa olimongoli toú 
dipolulio mai deu Musu li Almasi mamei 
dungga mai; wau botia mailumeneto 
dadaata tau tahelo musu li Almasi. Uito 
tuotio deu pulito lojamani malembidei. 

19 Mumuu-suwaalo li Almasi boito 
yito tau-tauwalo tamaa lololaa mao 
olanto, sababu timongolio otutuulio mao 
memangi diila taunto. Wonu timongolio 
taunto, tantu timongolio debo pee- 
peeenta wolanto. Bo timongolio lololaa 
mao olanto, alihu mopatatolo mai deu 
diaaluo penu boli ngotaa mao limongolio 
tatiootutua meituwoto to kaumunto. 

20 Bo timongoli malo lolimo Rohullah u 
tiluwatai dadaata daa li Isa Almasi wau 

uito sababuulio timongoli ngoaamilalo 
motota lo pongaajali u otutu. 

21 Oditolio watia loluladei utie olimongoli 
diila kalana timongoli diila motota lo 
pongaajali u otutu; bo tumbao sababu 
timongoli malotota mao, wau otaawa 
limongoli olo deu diaaluo yimbulo 
todelomo pongaajali u otutu boito. 

22 Tamohimbulo yito taa u moloiya deu ti 
Isa diila Olongia Tamoo-poaahua tapilo 
danti mai lo Allahu Taaala. Tau boito musu 
li Almasi; tio diila motolo akuo li Paapa 
meaalo to Walao. 

23 Taa diila motolo akuo to Walao, boliilio 
mao diila mololimo li Paapa olo. Wau 
taa motolo akuo to Walao boliilio mao 
mololimo li Paapa olo. 

24 Sababu uito, habari umaa ilodungohe 
limongoli anggadu timongoli bohu- 
bohulio mai palacaya mamusi dahai 
limongoli tiootutua todelomo hilao. Wonu 
habari boito pootuoto limongoli tiootutua, 
timongoli malaito tumumulo motituwau 
wolo Walao wau woli Paapa. 

25 Wau utieelo upilo danti mai li Almasi 
lohihilao to olanto; tutumulo u tutuulio 
tutu wau ohiheo-hiheolo mao. 

26 Tiluladei laatia utie olimongoli 
tomimbihu tau-tauwalo tadonggo hipo 
tolopania mohimbulo olimongoli. 

27 Bo tomimbihu olimongoli lohihilao, ti 
Almasi malo luwatai dadaata daa Rohu-Lio 
olimongoli. Wau ngotilonggadu Rohu-Lio 
woluo toli mongoli, diila palalu woluo 
taawewo mongaajali olimongoli. Sababu 
Rohu-Lio mongaajali olimongoli pasali 
lo totoonulalo u hitua-tuawua; wau wolo 
u pilo ngaajali-Lio boito otutu, diila bo 
yimbulo. Sababu uito, mamusi timongoli 
modungohe toú wolo u pilo ngaajali mai lo 
Rohu boito, wau mamusi timongoli debo 
tumutumulo motituwau woli Almasi. 

28 Oditolio, mongo walaú, poti tatapulo 
tumumulo motituwau woli Almasi, alihu 
de toú Tio meidungga mai, ito motaalua 
wo-Lio wolo obobuheli u lealeaatu, wau 
diila motituuo sababu moolito. 

29 Mailotaawa limongoli deú ti Almasi 
tilumumulo lodudua u otohilaa lo Allahu 
Taaala. Sababu uito musi otaawa mao 
limongoli olo deú timiidu tatumumulo 
moduduo otohilaa lo Allahu Taaala yito 
walao Allahu Taaala. 

1 Bilohi mao malo odito ponu lo Allahu 
Taaala olanto, tilinggula ito ilaku-Lio 

odelo mongo wala-lo. Wau memangi ito 
yito mongo walao Allahu Taaala. Uitolo 
sababuulio dunia u moleeto botie diila 
motota olanto, sababu dunia diila motota 
lo Allahu Taaala. 

2 Mongo wutato taotoliango! Ito botia 
yito mongo walao Allahu Taaala, bo 
owowoluwonto de diipo mopatato. Bo 
otaawanto deu wonu ti Almasi meidungga 
mai, ito mamowali debo odelo Tio, 
sababu mamooonto o-Lio todelomo 
owowoluwoa-Lio u otutuulio mao. 

3 Ngoaamila tau u ohalapani utie 
toli Almasi, modaha batangalio alihu 
otu-otutuulo mao mantali, belesi monto 
dusa odelo woloolo mola ti Almasi mantali 
olo. 

4Taa u mohutu dusa, molambanga butoó 
Allahu Taaala; sababu dusa yito totala 
tobutoo Allahu Taaala. 

> Otaawa limongoli deu ti Almasi 
meidungga mai moluluta dusa lomanusia, 
wau deu diaaluo dusa todelomo 
batanga-Lio. 

6 Ngoaamila tau tatumu-tumulo 
motituwau woli Almasi, diila mololaalaaita 
mohutu dusa. Taa u mohutu dusa 

mololaalaaita, diila peeenta mao mooonto 
li Almasi meaalo mototaa-Lio. 

7 Mongo walau, diila mao polulia penu 
boli tatoonu tamopo lapalo olimongoli. 
Taa u mohutu kahandaki lo Allahu Taaala 
yito walao Allahu Taaala debo odelo ti 
Almasi yito Walao Allahu Taaala. 

8 Bo taa u mohutu dusa mololaalaaita yito 
walao Ibilisi, sababu Ibilisi odusa tumulalo 
mai bohulio. Masababu uitolo Walao 
Allahu Taaala meidungga, deuito-yito mai 
mongantulu kalaja lo Ibilisi. 

2Taa u malowali Walao Allahu Taaala, 
diila mololaalaaita mohutu dusa, sababu 
piili lo Allahu Taaala lohihilao woluo to 
olio. Wau sababu Allahu Taaala boito ti 
Paapalio, yi tio diila mowali mololaalaaita 
mohutu dusa. 

10 Utieelo hiheedio towolota lomongo 
walao Allahu Taaala wolo mongo walao 
Ibilisi; titaalo tita diila mohutu kahandaki 
lo Allahu Taaala, meaalo diila motoliango 
wutatio, yi tio diila walao Allahu Taaala. 

11 Tumulalo mai bohulio mapilo 
tunggulio mai habari botie olimongoli; Ito 
musi motolianga ngota timongota. 

12 Diila mao potihutu ito debo odelo tei 
Kain, tamalowali walao Ibilisi wau lomate 

wutatio lohihilao yila-yilateelo mao. 
Wolo sababuulio tei Kain lomate wutatio 
yila-yilateelo mao? Sababu susuu-aliyaalo 
u pilohutulio yito tilala, bo susuu-aliyaalo 
u pilohutu lowutatio boito otutu. 

13 Sababu uito, mongo wutatuú, diila 
mao polinggolabu wonu taulo dunia botie 
molonuo olimongoli. 

14 Otaawanto deú ito mailumualo 
lonto opopate, wau lolimbata ode 
tutumulo. Otaawanto uito, sababu ito 
motoliango timongota lo wutatonto. Taa 
u diila motoliango, boliilio mao donggo 
ilokawasa lo opopate. 

15Taa u molonuó wutatio yito 
tamoomatea mate-mateelo mao, 
wau otaawa limongoli deú ngotaalio 
lo tamoomatea mate-mateelo mao 
diila otutumulo u otutuulio tutu wau 
ohiheo-hiheolo mao. 

16 Wolo dalalo botieelo otaawanto dudelo 
loú motoliango ngota timongota: Ti Almasi 
malohudu mai tutumu-Lio olanto. Sababu 
uito, ito olo musi mohudu tutumulonto 
ode mongo wutatonto! 

17Wonu ngotaalio talebe-lebe modonto 
wutatio u ilodiaaa, bo diila mohuto 
motulungi wutatio boito, woloolo mola tau 

boito mowali moloiya deu tio motoliango 
Allahu Taaala? 

18 Mongo walau! Ito diila mao potoliango 
bo totunggilo meaalo bo toloiya wambao. 
Mamusi ito motoliango wolo toliango 
u tutuulio tutu, u pobukutiolo wolo 
huhutuunto. 

19 Odieelo mola dudelolio ito motota 
deu ito tuwo-tuwoto mongo walao Allahu 
Taaala taotutu, wau hilaanto mowali 
moduooto totalu lo Allahu Taaala. 

20 Otaawanto, deú wonu ito potaala lo 
hilaanto, pongotota lo Allahu Taaala lebe 
udaa wolo pongotota lo hilaanto, wau deu 
otaawa-Lio totoonulalo u hitua-tuawua. 

21 Oditolio, mongo wutatuú, taótoliango, 
wonu hilaanto diila mopotala olanto, ito 
mowali motaalua lo Allahu Taaala wolo 
obobuheli. 

22 Wau wolo u pohilento monto o-Lio, 
mamo tapunto, sababu ito modungohe 
papaa-lentaa-Lio wau mohutu wolo umoo 
sanangi hilaa-Lio. 

23 U pilomalenta-Lio mai to olanto yito: 
Ito musi palacaya to Wala-lo, deuito-yito ti 
Isa Almasi, wau ito musi mototoo-lianga, 
debo odelo umaa pilomalentai li Almasi to 
olanto. 

24Ngoaamila taa u modungohe 
totoonulalo palenta lo Allahu Taaala, 
tumumulo motituwau wolo Allahu Taaala, 
wau Allahu Taaala motituwau woli 
mongolio. Wau otaawanto deú Allahu 
Taaala tumutumulo lotituwau wolanto, 
sababu Tio malongohi mai Rohu-Lio to 
olanto. 

4 1 Mongo wutato taotoliango! Diila 
mao palacayai to ngoaamila tau 

tahi pongakua o Rohullah, bo tesiyopo 

timongolio u motota mao wolo Rohu 

uwoluo toli mongolio boito asaliilio mai 

lonto Allahu Taaala meaalo diila. Sababu 

dadaata nabi paluti mabolo to utoonulalo. 

2 Odieelo mola pohuliilio timongoli 
motota mao wolo uito Rohullah meaalo 
diila: Taa umotolo akuo deú ti Isa 
Almasi dungga-dungga mai ode dunia 
odelo manusia, tau boito o Rohu 
udungga-dungga mai monto Allahu 
Taaala. 

3 Bo taa diila motolo akuo suali botie 
tomimbihu li Isa, diila o Rohullah. Tau 
boito o rohu monto Musu li Almasi. Wutato 
malo dungohu deú rohu boito mamei 
dungga mai, wau botia tio mawoluo 
todelomo dunia botie. 

4Bo Mongo walau, timongoli haku lo 
Allahu Taaala. Timongoli malo olaaheo 
tomongo nabi paluti; sababu Rohu uwoluo 
toli mongoli lebe okawasa wolo rohu 
uwoluo totau-tauwalo miliki lodunia botie. 

> Mongo nabi paluti boito helo bisala 
pasali susuu-aliyaalo lodunia, wau dunia 
lodungohe loiya limongolio, sababu 
timongolio miliki lodunia. 

6 Bo ito yito mongo walao Allahu Taaala; 
wau taa u motota lo Allahu Taaala, 
modungohe loiyanto. Taa u diila miliki lo 
Allahu Taaala, diila modungohe loiyanto. 
Odieelo mola dudelolio ito motota mao 
hiheedio towolota lo Rohu u mongohi 
pongaajali u otutu, wau rohu umopo 
lapalo. 

7 Mongo wutato taotoliango! Duloolo 
ito motolianga ngota timongota, sababu 
toliango asaliilio mai monto Allahu Taaala. 
Taa u motoliango, deuito-yito walao 
Allahu Taaala wau tio motota Allahu 
Taaala. 

8 Taa u diila motoliango, diila motota lo 
Allahu Taaala; sababu Allahu Taaala yito 
ponu. 

9 Allahu Taaala malo pobilohei deu Tio 
lomonu olanto wolo lolao mai Wala-lo 

tatuwa-tuwaulo ode delomo dunia alihu 
ito mootoduo tutumulo motimbulude to 
Wala-lo boito. 

10 Utieelo toliango: Diila ito tamalo 
toliango Allahu Taaala, bo Allahu Taaala 
talomonu mai olanto wau lolao Wala-lo 
alihu motimbulude to o-Lio ito mootapu 
ambungu monto duduu-saanto. 

11 Mongo wutato taotoliango, wonu 
Allahu Taaala momonu daa olanto ito olo 
musi motolianga ngotaa timongota. 

12 Diaaluo penu boli ngota mao 
tapeeenta loóonto Allahu Taaala, bo 
wonu ito mototoo-lianga, Allahu Taaala 
motituwau wolanto wau ponu-Lio 
mowali wimu-wimumuto tutu todelomo 
batanganto. 

13 Masababu Allahu Taaala malongohi 
mai olanto Rohu-Lio, yi otaawanto deu 
ito maa tilumumulo lotituwau wolo Allahu 
Taaala, wau Allahu Taaala tilumumulo 
lotituwau wolanto. 

14 Amiaatia lohihilao malodonto Walao 
Allahu Taaala, wau amiaatia helo pohabari 
deu Tio yilao mai lo Allahu Taaala u lowali 
Olongia Tamoo-poaahua dunia botie. 

15 Titaalo tita tamotolo akuwo deu ti Isa 
boito Walao Allahu Taaala, Allahu Taaala 

tumumulo motituwau wolo tau boito, wau 
tau boito olo tumumulo motituwau wolo 
Allahu Taaala. 

16 Ito lohihilao motota wau palacaya 
toponu lo Allahu Taaala ode olanto. 
Allahu Taaala boito ponu. Taa u tutumulio 
kiluwasa lo toliango, tau boito lotituwau 
wolo Allahu Taaala wau Allahu Taaala 
lotituwau wolio. 

17 Ponu pilowali-Lio mai wimu- 
wimumuto tutu todelomo batanganto, 
alihu woluo buhelinto to Dulahe 
Pomutoaalo. Woluo buhelinto, sababu 
tutumulonto todunia botie tutuuwauwa 
debo odelo tutumuli Almasi. 

18Taa u moólaasa ponu lo Allahu Taáala, 
diila motota lou moohe; sababu ponu 
u wimu-wimumuto tutu mopo hinggi 
totoonulalo pongolaasa u moohe. Oditolio 
malo ilaalo deú taa diipo loolaasa mao 
ponu lo Allahu Taaala wolo wimu- 
wimumuto tutu wonu tau boito moohe 
motaalua wolo Dulahe Pomutoaalo. 

19 Ito motoliango, sababu Allahu Taaala 
maleimulo lomonu mai olanto. 

20Wonu ngotaalio moloiya, "Watia 
motoliango Allahu Taaala," bo tio 
diila motoliango wutatio, tau boito 

mohimbuloa. Sababu taa udiila 
motoliango wutatio tailoo-ntongalio, diila 
pongalo aakali mowali motoliango Allahu 
Taaala tadiila iloontongalio. 

21 Sababu uito, utieelo palenta uilohi 
mai li Almasi to olanto: Titaalo tita 
tamo toliango Allahu Taaala musi olo 
motoliango wutatio. 

| Taa u palacaya deu ti Isa yito Olongia 

5 Tamoo-po@aahua tapilo dantia mai 
lo Allahu Taaala, tau boito walao Allahu 
Taaala. Taa u motoliango ngotaalio 
lotiyamo, motoliango walaio olo. 

“Wolo dalalo botieelo otawaanto mao 
deu ito motoliango mongo walao Allahu 
Taaala: Ito motoliango to Allahu Taaala 
wau modungohe totoonulalo palenta-Lio. 

3 Sababu, motoliango to Allahu Taaala 
boliilio mao modungohe totoonulalo 
palentaa-Lio. Wau totoonulalo palenta-Lio 
diila mobuheeto olanto. 

4Sababu timiidu walao Allahu Taaala 
mambo mopoolaahe dunia u moleeta 
botie. Wau ito mopoolaahe dunia wolo 
iimaninto. 

> Tatoonu tamowali mopoolaahe dunia? 
Bo taa palacaya deu ti Isa yito Walao Allahu 
Taaala. 

6Ti Isa Almasilo tamei dungga mai ode 
dunia wolo taluhu popolihu-Lio wau wolo 
duhu lo opopate-Lio. Tio meidungga mai 
diila bo wolo taluhu wambao, bo wolo 
taluhu wau duhu. Wau Rohullah lohihilao 
tamongohi sakusi deu uito otutu, sababu 
Rohu diila peeenta mao mohimbulo. 

7 Mohelu totolu sakusi: Rohullah, 
taluhu wau duhu -- toto-totoolulo boito 
mongohi sakusi u tutuuwauwa. 

8 (5:7) 

9 to palacaya to ososakusi lomanusia, 
bo ososakusi lo Allahu Taaala lebe 
motoheeto. Wau uitolo ososakusi u 
mailohi mai lo Allahu Taaala pasali lo 
Wala-lo. 

10 Sababu uito, taa palacaya to Walaó 
Allahu Taaala, malo lolimo ososakusi 
boito todelomo hilaalio; bo taa diila 
momalacaya to Allahu Taaala, malo 
nganggapu tutuuwauwa tutu sualiilio wolo 
Allahu Taaala tamoo-himbuloa, sababu 
tio diila palacaya tou wolo upilo tahuda 
mai lo Allahu Taaala pasali lo Wala-lo. 

11 Uti-utieelo ososakusi boito: Allahu 
Taaala malongohi mai olanto tutumulo 
u tutuulio tutu wau ohiheo-hiheolo 

mao, wau Wala-lo yito pilobutua mai lo 
tutumulo boito. 

12 Taa o Walao Allahu Taaala, o tutumulo 
boito; wau taa diila o Walao Allahu Taaala, 
diila o tutumulo boito. 

13 Watia loluladei olimongoli tapalacaya 
to Walao Allahu Taaala, alihu otaawa 
limongoli deu timongoli mailo tutumulo u 
tutuulio tutu wau ohiheo-hiheolo mao. 

“wau ito buheli motaalua wolo Allahu 
Taaala sababu ito yakini Tio modungohe 
duaanto, wonu ito mohile penu boli wolo 
u motuuude wolo kahandaki-Lio. 

15 Sababu otaawanto deú Tio modungohe 
olanto wonu ito momolohone o-Lio, yi 
otaawanto olo deu Tio mongohi mai 
olanto wolo u polohonento mola o-Lio. 

16 Wonu oontonga mao limongoli tala 
ngota lo timongota Nasara mohutu dusa 
udiila moosababu tau boito oolia lo 
tutumulo u tutuulio tutu wau ohiheo- 
hiheolo mao, mamusi timongoli modua 
mola ode Allahu Taaala: wau Allahu Taaala 
mamongohi mai tutumulo boito olio. Utie 
motuhatawa woli mongolio u dusalio diila 
moosababu olimongolio oolia lo tutumulo 
boito. Bo woluo dusa umoo sababu tau 
oolia lo tutumulo boito. Pasali losuali boito 

watia diila moloiya mai deu timongoli 
musi modua mola ode Allahu Taaala. 

17 Ngoaamila huhutu u talatala yito dusa, 
bo woluo dusa udiila moosababu tau 
oolia lo tutumulo u tutuulio tutu wau 
ohiheo-hiheolo mao boito. 

18 Otaawanto deu ngoaamila tau 
tamalowali mongo walao Allahu Taaala, 
diila molo-laalaaita hipohutua dusa, 
sababu Walao Allahu Taaala moduolai olio, 
wau Taa Moleeto diila mowali mohutu 
wolo-wolo to olio. 

19 Otaawanto deu ito haku lo Allahu 
Taaala, eleponu ngoilanggubu dunia botie 
to walungo kawasa lo Taa Moleeto. 

20 Otaawanto deu Walao Allahu Taaala 
malei dungga mai wau malongohi 
pongotota to olanto, alihu ito motota lo 
Allahu Taaala taotutu. Ito tumutumulo 
motituwau wolo Allahu Taaala taotutu, 
wau tumutumulo motituwau wolo Wala-lo 
Isa Almasi. Utieelo Allahu Taaala taotutu, 
wau utieelo tutumulo u tutuulio tutu wau 
ohiheo-hiheolo mao. 

21 Mongo walau, powalahe mao batanga 
limongoli monto totoonulalo balaahala! 


2 Yohanes 


] l Odeli Ibu tatilulaoto Allahu Taaala, 
wau ode mongo walai Ibu. Tulade botie 
lonto olaatia, tauwa lojamaa tatiootutua 
motoliango olimongoli. Diila bo watia 
wambao, bo ngoaamila taa u motota 

lo Allahu Taaala taotutu, motoliango 
olimongoli olo. 

? Sababu Allahu Taaala bilubiluloá 
todelomo hilaanto, wau malaito woluo 
wolanto ohiheo-hiheolo mao. 

3 Pohileaala dua ito wohia-Lio mai 
balakati, odehu hilao wau salaamati lo 
Allahu Taaala ti Paapanto, wau li Isa 
Almasi Walai Paapa boito. Pohileaala dua 
ngoaamilalo boito milikiyonto wolo hilaa 
tiootutua wau belesi wau wolo toliango. 

4Watia leengahe daa lotota deu woluo 
mongo walai Ibu tahitumula lodudua 
pongaajali lo Allahu Taaala, debo odelo 
umapilo malentai lo Allahu Taaala to 
olanto. 

> Sababu uito, Ibu, pohile lowatia lou 
tiootutua alihu ito ngoaamila mototoo- 
lianga. U tilooowoli mai lowatia botie diila 

tuwaulio lopalenta u bohu, palenta botie 
mailohi mai olanto tumulalo bohulio ito 
palacaya. 

6 Motoliango boliilio mad tumumulo 
modudua totoonulalo palenta lo Allahu 
Taaala. Wau palenta umaa ilodungohe 
limongoli tumulalo mai bohulio yito deu 
timongoli musi tumumulo lou motolianga 
ngota timongota. 

7 Dadaata tamoo-himbuloa malo lodopo 
ode ngoilanggubu dunia. Timongolio yito 
tau-tauwalo tadiila motolo akuo deu ti Isa 
Almasi meidungga mai ode dunia odelo 
ngotaalio lomanusia. Taa udebo odelo uito 
yito tamoo-himbuloa, wau Musu li Almasi. 

8 Sababu uito, poodahailo diila bolo 
timongoli oolia loú wolo umaa tilolopani 
mai lamiaatia olimongoli. Potolo panilo 
alihu timongoli mololimo monto Allahu 
Taaala wupamu ngoaamilalo. 

9 Taa u diila motidihu to pongaajali li 
Almasi, bo tumbao molambanga tou wolo 
u pilo ngaajali li Almasi, tau boito diila 
o Allahu Taaala. Taa u debo todelomo 
pongaajali li Almasi, bolilio mao motolo 
miliki mopio Allahu Taaala ti Paapa bolito 
Walao. 

10 Sababu uito wonu woluo tamonaó mai 
wau mopohabari olimongoli pongaajali 
udiila pilo ngaajali li Almasi, diila mao 
tolimoa tau boito todelomo belemu 
meaalo mongohi salamu olio. 

11 Sababu tamongohi salamu totaa debo 
odelo uito modudua olo pee-peeenta 
wolo tau boito todelomo mohutu huhutu 
u moleeto. 

12 Dadaata daa upalalu poótaa mai 
lowatia olimongoli, bo lasaalio lebe 
mopiohu diila mao moli tuladu. Watia 
mohalapu moo biilohe wau mobisala 
lohihilao woli mongoli, alihu hilaa 
limongoli tiootutua meengahe. 

13 Mongo walaó monto wutato taabua li 
Ibu tatilulaoto olo lo Allahu Taaala, lolao 
salamu odeli Ibu. 


3 Yohanes 


] | Wutato Gayus taótoliángo! 

Watia, taúwa lojamaa, tatióotutua 
motoliangumu, 

2 modua mola pohileaala dua Wutato 
seseehati, wau ngoaamilalo hipiiohe 
wolemu, tutuuwauwa debo odelo 
nyawamu piopiohe wambaio. 

3 Watia sanangi daa tou dengolo lota 
wutato Nasara leidungga mai wau helo 
pootaa olaatia malo odito tatapu wau 
molotolo hilao lo Wutato to Allahu Taaala 
taotutu, sababu memangi Wutato laito 
tumutumulo modudua pongaajali lo 
Allahu Taaala. 

4Diaaluo ulebe moeengahe olaatia, lou 
loodungohe deú mongo walao lowatia 
hitumula lodudua pongaajali lo Allahu 
Taaala. 

> Wutatuu! Wutato odito tatapu wau 
molotolo hilao todelomo kalaja u pilohutu 
lo Wutato ode mongo sahabati timongota 
lo Nasara; tumbao taulo Nasara tadiipo 
otaawa lo Wutato olo, hebilaya lowutato. 

6 Timongolio malo poótaa tojamaa 
totambati lamiaatia tomimbihu 
toliangumu. Tulungia mao timongolio 
alihu mowali mopo tolonga mola lononao 
limongolio wau lou odito moo sanangi 
hilaa lo Allahu Taaala, 

7 sababu todelomo nonao limongolio 
u momaya li Almasi, timongolio diila 
mololimo bubantu penu boli wolo monto 
tau-tauwalo tadiila motota lo Allahu 
Taaala. 

8 Sababu uito, ito tau-tauwalo Nasara 
musi motulungi mao mongo sahabati 
timongota lo Nasara tadebo odelo uito, 
alihu ito mowali modudua todelomo 
tolopani limongolio umopo loladu 
pongaajali u otutu monto Allahu Taaala. 

9 Watia malo luladeó tulade ulimbu-limbu 
ode jamaa, bo tei Diotrepes taohilaa 
mowali tauwa todelomo jamaa, diila 
mohuto modudua olaatia. 

10 De wonu watia monao mai, watia 
mamo monggali totoonulalo hitua- 
tuawaua umaa pilohutulio, deuito-yito 
pasali lo susuu-aliyaalo u moleeto wau 
yimbulo u yiloiyalio pasali olamiaatia! Bo 
ngoaamilalo boito diipo motuuude to olio. 
Tou mongo sahabati timongota lo Nasara 

boito lonao mai, tio diila lohuto lololimo 
olimongolio. Tumbao tio helodini tahi 
huutowa mololimo mongo wutato boito, 
wau tio helo poahu tau-tauwala boito 
yilumualo lonto jamaa! 

11 Wutato taotoliango, diila mao dudui 
wolo u moleeto. Dudui mao wolo u 
mopiohe. Taa hipohutua umopiohe yito 
miliki lo Allahu Taaala. Wau taa hipohutua 
u moleeto diipo motota lo Allahu Taaala. 

12 Ngoaamila tau hipomujia olei 
Demetrius. Tumbao Allahu Taaala olo 
helomuji olio. Amiaatia olo lomuji olio, 
wau otaawa lo Wutato deú wolo upilo 
tunggulai lamiaatia mowali palacayalo. 

13 Dadaata daa upalalu loiya mai laatia 
olemu, bo laasa lowatia lebe mopiohu diila 
moli tuladu. 

14Watia mohalapu diilalo mohiheo 
poli mamo dunggaya wolemu, wau ito 
maalato mobiisalawa. (1-15) Pohileaala 
dua Eeya mobalakati mai to Wutato. 
Mongo sahabatimu totambati lowatia 
botie lolao salamu olemu. Potunggula mao 
salamu laatia ode ngoaamila sahabatinto 
ngota-ngota. 


Yudas 


] ! Mongo wutato tamaa tiliango wau 

tapilonua daa lo Allahu Taaala ti Paapa, 
wau dilaaha duoli Isa Almasi. Odelo wato 
li Isa Almasi watia -- Yudas -- wutatee 
Yakobus, 

2 mohalapu; Pohileaala dua Allahu Taáala 
mongohi mai balakati, odehu hilao wau 
salaamati olimongoli lou laba-labaalo 
daatalio. 

3 Mongo wutato taótoliango! Watia 
tiootutua omakusudu moluladei tulade 
ode limongoli tomimbihu oaahu upee- 
peeenta mailo laasanto. Bo botia watia 
molaasa ilowuntula u monaseehati 
mai olimongoli wolo tulade botie alihu 
timongoli tulusi mohipate duolo iimani u 
mapeeenta yilohi mai lo Allahu Taaala u 
ohiheo-hiheolo mao ode umati-Lio. 

4Sababu lou diila otaawanto, woluo 
tau-tauwalo omakusudu utantu-tantu u 
tumuwotai ode huunginto. Timongolio yito 
tahi luusawa u hemo poboboolio habari 
pasali odehu hilao lo Allahu Taaalanto, u 
mootapu hiyango mopomukao wuntulo 

hilao u mooohuú limongolio. Wau 
timongolio diila mololimo li Isa Almasi, 
tuwa-tuwaulo taokawasa wau Eeyaanto. 
Anggadu muloololio mai hukuumani ode 
limongolio maa nilubuwati lo Kitabi. 

> Ngoaamilalo boito mailotaawa 
limongoli. Bo watia ohilaa mopoeelai 
olimongoli tomimbihu woloolo mola Eeya 
lopoaahu umati lo Isirailu lonto lipu lo 
Masiri, bo lapatio mao helo pobinasa 
tau-tauwalo tadiila palacaya towolota 
limongolio. 

6 Eelai mola olo mamaa-laikatiyalo 
tailimbata eenggade lo okokawasa 
limongolio, tilinggula lonao lololaa mao 
tambati pilo tibiluloa limongolio. Allahu 
Taaala lomungu mamaa-laikatiyalo boito 
wolo lante ubakaa, todelomo tambati u 
modiolomo to walungo huta. Mola teto 
timongolio tataahangi tulusi dilumutu 
hukuumani podehuwolo odeitaati 
mongolio de to Dulahe upolu-polutuo 
boito. 

7 Eelai mola olo kota lo Sodom wau 
Gomora wau kokoo-tawaalo topalitio, u 
tuangio helohutu susuu-aliyaalo debo 
odelo u pilohutu lo mamaa-laikatiyalo 
boito. Timongolio helohutu susuu- 

aliyaalo u huloto wau moleeto, tilinggula 
timongolio silikisaa wolo hukuumani 
lotulu u ohiheo-hiheolo mao, u powaliyolo 
odelo poeela duolo taa ngoaamila. 

8 Odito olo tau-tauwala boito hipo 
aaangania tilinggula timongolio helohutu 
dusa tobatanga limongolio lohihilao. 
Timongolio momilohe dupadupapa 
okokawasa lo Allahu Taaala wau hemohina 
to motiidu mahaluku u molamahu 
tosologa. 

9Tei Mikhael lohihilao, taatau-tauwa 
to mamaa-laikatiyalo, diipo peeenta 
mao helohutu debo odelo uito. Tou tio 
lotataameta wolo Ibilisi todelomo polo 
hiihede pasali lo tatoonu tamaa mootapu 
mao milate lei Musa, tei Mikhael diila 
buheli momutoo Ibilisi wolo loiya u 
mohina. Tei Mikhael bo loloiya mao, "Eeya 
mamo ngantingai olemu!" 

10 Bo wolo popoolo-hinawalo, tau- 
tauwala boito heloluhu totoonulalo 
hitua-tuawua udiila opahamua limongolio. 
Timongolio tutuuwauwa debo odelo 
bibii-natangiyalo udiila o aakali, u motota 
susuu-aliyaalo wolo wuntulo hilaalio. 

Bo tumbao susuu-aliyaalo boitolo uloo 
aantulu olimongolio. 

11 Tilopotala timongolio! Timongolio 
malo dudua dalaalio lei Kain. Alihu 
mootapu doi, timongolio helopo topotala 
batanga ode lumbaya umoo lapalo, 
tutuuwauwa debo odelo tei Bileam. Wau 
timongolio olo ilaantululio sababu helo 
malakalo debo odelo tei Korah. 

12 Tou timongoli mohutu potihunggu 
lo totamelo, piili lotau-tauwala boito 
moolonuo to wolotamu. Sababu 
timongolio helo lamela wolo motula lou 
diila wolitao-wolitao, wau bo mopolohuna 
daa batanga lohihilao. Timongolio debo 
odelo heengo u hiliipa lodupoto, bo 
diila mopo tuhutai didi. Timongolio 
olo debo odelo bungo lo ayu udiila 
momungo eleponu sembo lou momungo; 
bubuu-ngowaalo ayu umaa bilunggato 
waaatio wau mailate sama-samaata. 

13 Tutuuwauwa debo odelo buóolo 
moohuú daa todeheto mopotoodei 
putiio, odito olo timongolio mopoo 
putió totoonulalo huhutu u mooolito. 
Timongolio yito debo odelo bibii- 
natangiyalo u helonao ode utoonulalo 
mao udiila otatapua poti biluloaalo 
umaa pilopo dapato tambatilio lo Allahu 

Taaala todelomo diolomo ulaba-labaalo 
mootihela hapato u ohiheo-hiheolo mao. 
14Tei Henokh, wali opitulio lei Adamu, 
tou muloololio mai mapeeenta lonubuwati 
mai pasali lotau-tauwalo boito. Tei Henokh 
loloiya, "Bilohi, Eeya mamei dungga mai 
wolo hilihu-lihua malaikati-Lio tamantali, 

15 mai momutoo ngoaamila tau. Eeya 
mamo hukuumani tau-tauwala moleeto 
sababu totoonulalo huhutu limongolio 
u hiluusawa. Wau Tio mamo hukuumani 
taodusa wau tajuluhaka sababu ngoaamila 
loiya u mohina uiloiya limongolio." 

16 Tau-tauwalo boito laito wambao 
hihungota wau hemo potala taa wewo. 
Timongolio tumutumulo hipo duduaawa 
totoonulalo otohilaa limongolio u odusa. 
Timongolio hipo latabua tomimbihu 
batanga lohihilao, wau hipohamawa hilaa 
lotau alihu mootapu paeeda. 

17 Bo mongo wutatuu taotoliango, eelai 
mola mawolo u muloololio mai uiloiya 
lomongo rasulu lo Eeyaanto Isa Almasi. 

18Timongolio lopoótaa mai leimulo 
olemu deu topulito jamani malumenetai 
tau-tauwalo tamaa mohentea olimongoli, 
deuito-yito tahitumula lodudua 
totoonulalo otohilaa limongolio u odusa. 

19 Timongolio botieelo tau-tauwalo 
tahemo potoodei polobualawa. Timongolio 
diila kiluwasa lo Rohullah, bo lou 
totoonulalo otohilaa lowatedo tomimbihu 
dunia. 

20 Bo timongoli, Mongo wutatuu, taala 
mao tulusi tutumulumu patopatoaa to 
palacayamu li Isa Almasi. limanimu boito 
mantali daa. Sambela uito poduaalo mola 
wolo kawasa lo Rohullah, 

21 wau poti tumulolo laito todelomo 
ponu lo Allahu Taaala ngotilonggadu 
timongoli hemohima odehu hilao li Isa 
Almasi Eeyaanto, tamaa mongohi mai 
olimongoli tutumulo u tutuulio tutu wau 
ohiheo-hiheolo mao. 

22 Ode tau-tauwalo tahilingua hilaalio, 
mamusi timongoli mopo biloheó odehu 
hilao. 

23 Dedeaalo tau lumuwalo monto delomo 
tulu u mopoaahu olimongolio. Ode 
tau-tauwalo wewolio mamusi timongoli 
mopo biloheó odehu hilao tunuhela loú 
laasa moohe, bo lonui mao tumbao boo 
limongolio olo umaa kilotolo limongolio 
wolo ilotohilaa limongolio u odusa. 

24 Allahu Taaala, tamambo modaha 
mai alihu timongoli diila modehu, wau 

tamambo modelo olimongoli ode talu-Lio 
u molamahu wolo weengahe wau lou diila 
oaaibu. 

25 Tiolo Allahu Taaala tuwa-tuwaulo, 
Tamoo-poaahua olanto motimbulude li 
Isa Almasi Eeyaanto. Tiolo Allahu Taaala 
tamolamahu, udaa, okawasa wau otilihula 
anggadu muloololio mai daa dilumutu 
botia wau u ohiheo-hiheolo mao! Amin. 


Wahyu 


] l Tuango buku botie tomimbihu 

wolo u piloilaalo li Isa Almasi pasali 
popoo-loutiyalo u mamotoduo mai. 
Allahu Taaala lopootaa li Almasi alihu 
Tio mopo biloheo tomongo wato lo 
Allahu Taaala wolo umusi huaa motoduo 
mai. Ti Isa Almasi malolao malaikati-Lio 
odelei Yahya, wato-Lio mola lopootaa 
popoo-loutiyalo boito olio. 

“Yi tei Yahya olo helo hungguli mai 
ngoaamila u iloontongalio boito; wau 
utieelo dudulohuhio tomimbihu tahuli lo 
Allahu Taaala upiloo toheeto li Isa Almasi 
lotimbulude to ososakusi-Lio. 

3 Potisanangilo tutu taa u mopobaca wau 
taa u modungohe habari nubuwati lobuku 
botie wau taaati toú wolo u tulatuladu 
todelomio. Sababu diilalo mohiheo 
ngoaamilalo boito mamotoduo mai. 

4Mongo wutato tawoluo to opitu jamaa 
tomadala lo Asia! Watia, Yahya, mohalapu 
olimongoli ponuwa mai lo balakati 
wau moaahu monto Allahu Taaala -- 
deuito-yito Tio tawoluo, tamawoluo, 

wau tawoluo mololaalaaita, -- wau olo 
monto opitu rohu uwoluo totalu lotambati 
huhuloa li olongia lo Allahu Taaala, 

>wau monto li Isa Almasi sakusi taa 
tatapu wau molotolo hilao. Tiolo tabohu- 
bohulio muli pilotumulai monto opopate 
wau Tio olo taokawasa tomongo olongia 
lodunia. Ti Isa momonu olanto, wau wolo 
opopate-Lio Tio lopo lopato olanto lonto 
duduusaanto, 

6wau lopowali olanto tala tuwau 
bangusa tolomodu lowali mongo iimamu, 
tamomaya Allahu Taaala, ti Paapa-Lio. Ti 
Isa Almasi boitolo taúdaa wau okawasa u 
ohiheo-hiheolo mao. Amin! 

7 Bilohi, Tio dunga-dungga mai 
yilanggube loheengo! Ngoaamila 
tau mamooonto o-Lio, leituwoto 
olo timongolio tamalo mituaa o-Lio. 
Totoonulalo bangusa todunia mamo 
hilimuto sababu Tio. Yaa, tantu! Amin! 

8 "Waulo tabohulio wau tapulitio," tahuda 
lo Allahu Taaala tawoluo, tamawoluo, wau 
tawoluo mololaalaaita, Taa Laba-labaalo 
kawasa. 

9Watia, Yahya, wutatumu tango paladu 
woli mongoli todelomo polodutolo u 
ilolaasawa lotimiidu tahidudua li Almasi. 

Ito taaba modutolo odelo umati miliki-Lio. 
Watia pilomailio ode pulo Patmos sababu 
watia helo pololadu tahuli lonto Allahu 
Taaala, upiloo toheto li Isa lotimbulude to 
ososakusi-Lio. 

10To dulahu Eeya, watia kiluwaasa lo 
Rohullah tulusi watia loodungohe suala 
daa -- debo odelo tingohu torompeti -- 
hemo tahuda mai towulea lowatia. 

11 Suala boito lotahuda mai, "Tulade mao 
wolo u iloontongamu, wau lawola mola 
buku boito ode pitu jamaa deuito-yito: 
ode Epesus, Smirna, Pergamus, Tiatira, 
Sardis, Piladelpia, wau Laodikia." 

12 Watia loili mao ode wulea u momilohe 
tatoonu uito tahemo bisala mai olaatia. 
Lapatao watia looonto pitu oaato tohe u 
pilohutu lonto hulawa. 

13 Tohuungo oaato totoo-heyaalo boito 
tihutihulo ngotaalio taoontonga debo 
odelo manusia. Tio pakepake jumba u 
hayaio demola oaato. Toduhe-Lio Tio 
pakepake taubu duhelo hulawa. 

14 Huwo-lo moputió debo odelo lambuto 
himba, debo odelo putio pini. Mato-Lio 
leileita debo odelo tulu: 

15 gaa-Tio moputio leileita debo odelo 
tombaha u tilumbila. Sualaa-Lio debo 
odelo bulontungo taluhu podehu uleidaa. 

16 Yluu-Lio olowala dihudihu pitu 
poliyama, wau monto ngango-Lio 
yilumualai wamilo tuwau molalito u omato 
duluo. Baya-Lio motinelo debo odelo mato 
lodulahu tou mohulonu tutu. 

17Tou watia lodonto mao o-Lio, watia 
leidambao totalu-Lio debo odelo tailate. 
Bo Tio lopodutu mai uluu-Lio olowala 
olaatia tulusi lotahuda, "Diila mao oohe! 
Waulo tabohulio wau tapulitio. 

18 Waulo Tio tatumu-tumulo! Wau 
mailate, bo bilohilo, Wau tumutumulo u 
ohiheo-hiheolo mao. Wau okawasa to 
opopate, wau todunia lotaamate. 

19 Sababu uito, tulade mao susuu- 
aliyaalo u iloontongamu, deuito-yito 
susuu-aliyaalo uwoluo masaatia botie, 
wau susuu-aliyaalo u de mamotoduo mai. 

20 Utieelo hitua-hituawua u milakudu 
hetuuolo lou pitu poliyama u iloontongamu 
to uluu olowala-U, wau monto opitu oaato 
tohe hulawa boito: Pitu poliyama boito yito 
mamaa-laikatiyalo opitu jamaa, wau pitu 
oaato tohe boito yito opitu jamaa boito." 

! "To malaikati lojamaa to Epesus, 

tulade mola odie: Utieelo tahuli monto 
o-Lio tadihu-dihu opitu poliyama to uluu 
olowala-Lio, wau lonao towolota lo opitu 
oaato tohe hulawa boito. 

2 Otaawa-U wolo u hepohutuo limongoli: 
Timongoli hipo kalajawa tiootutua wau 
timongoli sabali daa. Otaawa-U deu 
timongoli diila mongohi hilao totaa 
moleeto. Wau tau-tauwalo tahi pongakua 
batangalio rasulu lebe-lebe pomao diila, 
matilesi limongoli, wau lotapu limongoli 
deú timongolio mohimbuloa. 

3 Timongoli sabali wau timongoli helo 
dutolo sababu Wau, wau timongoli diila 
lopulito halapani. 

4Bo utie kabalatani-U to olemu: 
Timongoli diilalo motolianga ola-U debo 
odelo u bohulio mai. 

> Sababu uito, pootoloma mao malo odito 
lamingio odudehu limongoli! Polilihulo 
monto duduusaamu, wau pohutuwalo 
wolo u hepilohutu limongoli toú bohulio 
mai. Wonu diila, yi Waú mamonao mai ode 
olemu wau momahuto oaato tohemu boito 
monto tambatilio. 

6 Bo woluo hitua-tuawua u mopiohe 
olimongoli, deuito-yito: timongoli 

molonuo huhutu lo tahidudua olei 
Nikolaus, tailonuuu-U olo. 

7 Titaalo tita tamoo dungohu, mamusi 
mopootuoto wolo u tilahuda mai lo 
Rohullah ode jajaa-maaalo! Timongolio 
tamoohaama, mapoluasiyo-U molamela 
hungo monto bungo lo ayu tutumulo to 
ilengi lo bubuu-ngawaalo Allahu Taaala." 

8"To malaikati lojamaa to Smirna, tulade 
mola odie: Utieelo tahuli monto o-Lio 
tabohulio wau tapulitio -- tamailate wau 
luli tilumumulai. 

9 Otaawa-U totoonulalo polodutolo 
limongoli; otaawa-Ú timongoli mosikini 
-- bo otutuulio mao timongoli kaya! 
Otaawa-U pipii-tanawalo u pilomukaio 
olimongoli lotau-tauwalo tahi pongakua 
batangalio Yahudi, lebe-lebe pomao diila: 
timongolio yito umati lo Ibilisi! 

10 Diila mao oohe to dudutolo udiilalo 
mohiheo musi olaasawa limongoli. 

Eelai mao, Ibilisi mamopo tuwoto 
ngotayadi mongoli ode delomo tutupa 
u mohimontala olimongoli. Timongoli 
mamodutolo mopulu hui mola hiheolio. 
Mamusi timongoli tatapu wau molotolo 
hilao to ola-U tunggula mate, yi Wau 
mamongohi mai olemu tutumulo u 

tutuulio tutu wau ohiheo-hiheolo mao 
odelo palaseni lo ohohaama. 

11 Titaalo tita tamoo dungohe, mamusi 
mopoo tuoto wolo u tilahuda mai lo 
Rohullah to jajaa-maaalo! Timongolio 
tamoohaama, sama-samaata diila tamo 
dutola wolo-wolo to opopate u oluolio." 

12 "To malaikati lojamaa to Pergamus, 
tulade mola odie: Utieelo tahuli monto 
o-Lio tadihu-dihu wamilo molalito omato 
duluo. 

13 Otaawa-U toútoonu pilo tibiluloa 
limongoli, deuito-yito totambati huhuloa 
lo Ibilisi. Timongoli tatapu wau molotolo 
hilao to ola-U. Tumbao tou tei Antipas, 
sakusii-U taatatapu wau molotolo hilao 
boito, pilatelio yila-yilateelo mao totalumu 
tomalakasi lo Ibilisi, timongoli diila 
lomaahe deu timongoli palacaya to ola-U. 

14 Bo boli odito woluo dengolo suali udiila 
moosanangi ola-U monto olimongoli: 
woluo ngotayadu tau towolota limongoli 
tamalo dudua wolo u pilo ngaajali lei 
Bileam. Tei Bileam helo ngaajali olei 
Balak woloolo mola mopodehu umati lo 
Isirailu ode delomo dusa: wolo lomiyo 
olimongolio lolamela uaalo u mapilo 

dewolio ode balaahala wau lohutu 
susuu-aliyaalo u huloto. 

15 Odito olo woluo towolota limongoli 
tahe lotidihu to pongaajali lo tahidudua 
olei Nikolaus. 

16 Sababu uito, polilihulo monto duduu- 
sawaalo limongoli! Wonu diila, bolo 
ngopee mola Wau mamei dungga mai ode 
limongoli wau mai moluhu tau-tauwala 
boito wolo wamilo uwoluo to tunggilu-U. 

17 Titaalo tita tamoo dungohu, mamusi 
mopoo tuoto wolo u tilahuda mai lo 
Rohullah to jajaa-maaalo! Timongolio 
tamoohaama, mapoluasiyo-U molamela 
manna u tutuuo, wau ngota-ngota 
mamololimo monto ola-U botu moputio 
tuwau. To botu boito tulatulade tanggulo 
tuwau u bohu, udiila otaawa penu boli 
lotatoonu, ngopohia lotaa mololimo mao." 

18"To malaikati lojamaa to Tiatira, tulade 
mola odie: Utieelo tahuli monto Walao 
Allahu Taaala, taamato-Lio leileita debo 
odelo tulu, wau oaa-Tio moputio leileita 
debo odelo tombaha tilumbila. 

12 Otaawa-Ú ngoaamila u pilohutu 
limongoli -- Otaawa-Ú timongoli 
motoliango timongotamu, timongoli 
tatapu wau molotolo hilao, timongoli 

hemo kalaja, wau timongoli sabali 
modutolo. Otaawa-U timongoli botia lebe 
dadaata mao helo kalaja lou muloololio 
mai. 

20Bo utie kabalaatani-U olimongoli: 
Timongoli helongohi hilao toli Ijebel, 
talongaku taabua tailahula mai lo Allahu 
Taaala boito. Madilaata mongo wato-U 
tailaa-kaliilio wau ilajaliilio u helohutu 
huloto wau lolamelo uaalo umaa pilodewo 
ode balaahala. 

21 Mailohi-U mai olio wakutu u molilihu 
monto duduu-saalio, bo tio diila lohuto 
lohuheli helohutu susuu-aliyaalo u huloto 
boito. 

22 Poótoloma mao! Wau mamopo banti 
olio tunggula mongongoto totambati 
potuluhelo. Teto tio wau tau-tauwalo 
tahi pojinawa wolio mamo dutolo daa. 
Ngoaamilalo boito mapo hutuwo-U mai 
botia -- ngopohia wonu timongolio 
mohuheli mohutu susuu-aliyaalo u 
moleeto pee-peeenta wolio. 

23 Tahidudua olio mapate-U olo mate- 
mateelo mao alihu ngoaamila jamaa 
mongalati deu Waulo Tio molonea 
pikiilangi wau hilaa lomanusia. Timongoli 

mabalasiya-U modudua huhutu limongoli 
ngota-ngota. 

24 Bo timongoli tawewo-wewolio to 
Tiatira diila helo dudua pongaajali u 
moleeta boito, wau diila helo balajali 
totoonulalo ilimi lo Ibilisi. Waú motahuda 
mai deu Wau diila tamo duhengai olemu 
banta umopoo buheeto olemu. 

25 Bo tunggula de tou Wau meidungga 
mai, mamusi timongoli debo modudua 
wolo umaa mililiki limongoli. 

26 Timongolio tamoóhaama, wau u 
demola pulitio debo hemohutu wolo u 
kilahandaki-Ú, mawohiya-Ú mai kawasa 
u tutuuwauwa debo odelo u tilolimo-U 
mai lonto li Paapa-U. Timongolio mamo 
lolimo kawasa monto ola-U u momalenta 
babaa-ngusawalo wolo tunggudu wate, 
wau u mopo aantulu babaa-ngusawalo 
boito debo odelo ulongo huta. 

27 (2:26) 

28 Timongolio mamo lolimo poliyama 
tiimuru monto ola-U. 

29 Titaalo tita tamoó dungohu, mamusi 
mopoo tuoto wolo u tilahuda mai lo 
Rohullah to jajaa-maaalo!" 

! "To malaikati lojamaa to Sardis, 
tulade mola odie: Utieelo tahuli monto 

o-Lio taa ohuuwo lo opitu rohu monto 
Allahu Taaala wau opitu poliyama boito. 
Otaawa-U wolo upilohutu limongoli. Ualio 
mao timongoli tumutumulo, lebe-lebe 
pomao timongoli yilate! 

? Sababu uito, pobongulo, wau 
pootoheeta mao wolo udonggo woluo 
toli mongoli tou uito diipo yilate sama- 
samaata. Sababu malotapu-U deu wolo 
u pilohutu limongoli, dipoolu penu boli 
tuwau mao u wimu-wimumuto tutu totalu 
lo Allahu Taaala. 

3 Oditolio, muli poótoloma mao wolo u 
mapilo ngaajali olimongoli muloololio mai 
wau wolo umaa ilodungohe limongoli. 
Ponaowa mao uito wau polilihulo monto 
duduusaamu. Wonu timongoli diila 
mobongu, Waú mamei dungga mai debo 
odelo tamootaowa, wau diila taotaawa 
limongoli omolua wakutuulio Wau 
meidungga mai. 

4Bo tohuungi mongoli to Sardis donggo 
woluo tau tahidahawa alihu boolio debo 
belesi. Timongolio boito mamonao 
pee-peeenta wola-U wolo mohiboo lou 
moputio, sababu timongolio motuuude 
woleeto. 

> Toli mongolio tamoohaama mapakealio 
jumba moputio. Bo timongolio diila 
taluluto-U monto Buku lo Taa 
Tumutumulo. Wau totalu li Paapa- 

Ú, wau mamaa-laikati-Lio Waú mamotolo 
akuo deu timongolio yito miliki-U. 

6 Titaalo tita tamod dungohu, mamusi 
mopoo tuoto wolo u tilahuda mai lo 
Rohullah to jajaa-maaalo!" 

"To malaikati lojamaa to Piladelpia, 
tulade mola odie: Utieelo tahuli monto 
o-Lio tamantali wau u tutu. Tiolo 
tadihudihu uunti u mililiki lei Dauda; wonu 
Tio momuo diaaluo penu boli ngotaa mao 
tamoo heuto, wau wonu heuta-Lio diaaluo 
penu boli ngotaa mao tamowali momuo. 

8 Otaawa-U wolo u pilohutu limongoli. 
Otaawa-U deu diila ngoolo mao 
lotoli mongoli: timongoli malo dudua 
pongaajali-U wau tatapu wau molotolo 
hilao to ola-U. Toli mongoli mahiluo-U 
huhebu tuwau, wau penu boli tatoonu 
diila mowali moheutao. 

3 Pootoloma mao utie: Tau-tauwalo 
talowali umati lo Ibilisi boito, mohimbuloa, 
tahi pongakua batangalio Yahudi 
lebe-lebe pomao diila, mapo hutuwo-U 
tilinggula timongolio mai mosujudu 

totalumu. Wau maotaawa mao limongolio 
deu Wau momonu olemu. 

10 Masababu timongoli malo dudua 
palenta-U alihu mooolohu, Wau olo 
mamoduolai olemu monto maasa lou 
mototolo u mamolemba ngoilanggubu 
dunia. Suali boito mamotoduo mai u 
mohimontala ngoaamila tau todunia. 

11 Waú huaa meidungga mai! Poodahai 
tiootutua wolo u mililiki limongoli, alihu 
diaaluo penu boli ngotaa mao tamohehu 
palaseni u ilohaamamu. 

12 Taa u moóhaama, mapo waliyo-U 
odelo wolihi todelomo Bele Mantali lo 
Allahu Taaala-U, wau tio mamoti biluloa 
teto ohiheo-hiheolo mao. Tanggulo Allahu 
Taaala-U, wau tanggulo kota lo Allahu 
Taaala-U -- deuito-yito Yerusalemu bohu 
umamo tuhutai monto sologa, monto 
Allahu Taaala-U -- matuladu-U mao 
tobatanga lotau boito. Tanggulu-U u bohu 
olo matuladu-U mao to batangalio. 

13 Titaalo tita tamoo dungohu, mamusi 
mopoo tuoto wolo u tilahuda mai lo 
Rohullah to jajaa-maaalo!" 

14 "To malaikati lojamaa to Laodikia, 
tulade mola odie: Utieelo tahuli monto 
Sangi Amin, Sakusi taatatapu wau 

molotolo hilao wau otutu, pilobutua mai 
lo totoonulalo hitua-tuawua u pilowali mai 
lo Allahu Taaala. 

15 Otaawa-U wolo u pilohutu limongoli: 
Otaawa-U timongoli diila mohuhulo wau 
diila olo mopatu. Patutilio timongoli tala 
tuwaulio! 

16 Bo timongoli mohihilonu: diila mopatu, 
mohuhulo olo diila. Uitolo sababuulio 
timongoli mapotuoo-Ú ode bulemengio 
monto delomo ngango-Ú. 

17 Timongoli hipoloiyawa, 'Amiaatia kaya 
wau matuuheta ngoaamilalo: amiaatia 
diila ilodiaa lolo-loolo.' Bo diila otaawa 
limongoli malo odia sikisaalio wau malo 
odia suukalilio owowoluwomu! Timongoli 
mosikini, hilaalawa, wau hipiitoa. 

18 Sababu uito Wau monasehati mai 
olimongoli alihu motali mao monto ola-U 
hulawa, deuito-yito hulawa tutu, alihu 
timongoli mowali kaya. Potalilo olo boo 
moputio monto ola-U alihu timongoli 
oboo molanggu owowoluwoa limongoli 
ulaalala wau mooolito. Wau potalilo olo 
wunemo u pomadeta tomatomu alihu 
timongoli mowali mooonto. 

19 Tau-tauwalo tapilonu-Ú mai, 
timongoliolo tadiniyo-U wau tabuboaa- 

U. Sababu uito mamusi timongoli 
osumangati, wau polilihulo monto 
duduusaamu. 

20 Bilohi! Wau tihutihula totalu lohuhebu 
wau hemongokoo. Wonu woluo taa u 
modungohe sualaa-Ú, wau momuo mao 
huhebu, Waú matumuwoto modunggaya 
wolio; Waú mamo lamela pee-peeenta 
wolio wau tio molamela pee-peeenta 
wola-U. 

21 Timongolio taloohaama, mapo luasiyo- 
U motihuloaa totambati lo huhuloaa-U 
pee-peeenta wola-U, tutuuwauwa debo 
odelo Wau lohihilao olo maloohaama wau 
masaatia hulohuloaa pee-peeenta woli 
Paapa-U totambati lo huhuloaa-Lio. 

22 Titaalo tita tamoó dungohu, mamusi 
mopoo tuoto wolo u tilahuda mai lo 
Rohullah to jajaa-maaalo!" 

l Lapatao uito watia luli loótoduo mai 
bibilohe. lloontonga mola lowatia 
huhebu tuwau yilohuo tosologa, lapatao 
luli dungo-dungohei suala u toú bohulio 

malo tahuda mai olaatia debo odelo 
tingohu torompeti. Suala boito lotahuda, 
"Dulo pobotulai odia. Waú mamopo bilohei 
olemu wolo u de mamotoduo mai." 

2 Lolametolo mola watia kiluwaasa mai 
lo Rohullah. Tulusi watia looonto mola 
tosologa woluo tambati tuwau huhuloa li 
olongia, wau woluo tahingota-ngotaawa 
hulohuloa totambati lo huhuloa li olongia 
boito. 

3 Baya lotau boito motinelo debo odelo 
botu poliyoto lakulio baiduri ponda wau 
botu poliyoto meela. Tuwaulio duhi lobutu 
debo odelo botu poliyoto lakulio moidu 
ohalaga daa totambati lo huhuloa li 
olongia boito. 

4Todelomo moodeli linggari topalito 
tambati huhuloa li olongia boito woluo 
dulo pulaa pato tambati huhuloa li olongia 
uwewo. Teto hulohuloaa dulo pulaa pato 
tauwa tahipakea moputio, wau makuta 
hulawa. 

> Monto tambati huhuloa li olongia boito 
pukapukaai tinelo ilato wau yilumualai 
tingohu bulonggodu u hula-hulabio. Wau 
totalu lotambati huhuloa li olongia boito 
woluo pitu morongo u hilaita; ui-uitolo 
opitu Rohullah. 

6Woluo olo totalu lotambati huhuloa li 
olongia boito hitua-tuawua u oontonga 
debo odelo auhu lo winggililua, moolango 
debo odelo kristali. Topalito tambati 

huhuloa li olongia, totimiidu biihio, woluo 
wopato mahaluku, u towimbihu talu wau 
towimbihu wulealio polupolu wolo mato. 

7 Mahaluku u bohulio oontonga debo 
odelo singa. U oluolio, debo odelo sapi 
ulai. U otolulio, oontonga obaya debo 
odelo baya lomanusia. U opatio, oontonga 
debo odelo bulungi rajawali udonggo 
tombo-tomboto. 

8 Opato mahaluku boito, tinggai opolipió 
wolomo, wau topalitio wau to ambahu 
delomio polupolu wolo mato. Hui wau 
dulahu mamaaha-lukuwaalo boito diila 
mopo huhe-huheli hemo polahu mola, 
"Mantali, mantali, mantalilo Eeya, Allahu 
Taaala Laba-labaalo kawasa; tawoluo, 
tamawoluo, wau tawoluo malolaalaaita." 

9 Opato mahaluku boito hemo polahu 
lalaa-huwaalo poloilaalo momuji, 
hulumati wau sukuru to o-Lio tahulo- 
huloaa totambati huhuloa li olongia boito, 
deuito-yito Tio tatumu-tumulo u ohiheo- 
hiheolo mao. Wau toú mamaa-halukuwalo 
boito hipolahua mola, 

10 odulo pulaa pato taúwa boito 
leidambaolo mola totalu lotaa hihuloaa 
totambati huhuloa li olongia boito, tulusi 
lolubo mao o-Lio tatumu-tumulo u 

ohiheo-hiheolo mao. Lapatao timongolio 
lopo mahulo mamaa-kutawaalo 
limongolio ode talu lotambati huhuloa li 
olongia boito wau loloiya, 

11 "Oo Eeya, oo Allahu Taaala lomongo 
watotia! Eeyaalo wambao tapaatuti 
mololimo poloilaalo momuji, hulumati 
wau kawasa. Sababu Eeyaalo talo powali 
mai totoonulalo u hitua-tuawua, wau 
to kahandaki lo Eeya olo totoonulalo u 
hitua-tuawua boito malotoduo mai wau 
tumutumulo." 

| Lapatao watia loóonto mola lilibu 

buku tuwau to uluu-Lio lo tahulo- 
huloaa totambati huhuloa li olongia 
boito. Buku boito polupolu lotulade 
tomohu-mohuwalialio wau mete-metelai 
wolo pitu seeheli. 

2 Lapataó watia lodonto mola ngotaalio lo 
malaikati tamolotolo boli buheli daa hemo 
ngibo-ngiibode wolo suala udaa, "Tatoonu 
tapaatuti momoo mao sesee-heliyaalo 
botie wau momuo buku botie?" 

3 Bo mopio tosologa, meaalo todunia, 
meaalo towalungo dunia penu boli ngotaa 
mao diila ilodungga taamambo momuo 
buku boito wau momilohe ode delomio. 

4Yi watia mahilu moyongo lou mopo 
tidetideo sababu diaaluo penu boli ngotaa 
mao tapaatuti momuo buku boito, wau 
momilohe ode delomio. 

> Lapatao tala ngota towolota lomongo 
tauwa boito malo loiya mai olaatia, "Diila 
hiyongo! Bilohi! Singa lonto suku bangusa 
lo Yahudi, wali mai lei Dauda taudaa, 
maloohaama. Tio mambo momoo pitu 
seeheli wau momuo buku boito." 

6 Lapataó watia lodonto mola Walao 
Himba tuwau tihutihula tohuungo tambati 
huhuloa li olongia boito, pilalito lo opato 
mahaluku wau ngoaamila tauwa boito. 
Walao Himba boito oontonga debo odelo 
mailoloto. Tio o tunge pitu wau pitu mato: 
deuito-yito pitu rohu lonto Allahu Taaala 
u mailawo ode ngoilanggubu dunia. 

7 Lapatao Walao Himba boito lomaju 
wau lohama lilibu buku boito lonto uluú 
olowala lotaa hulohuloo toitaato tambati 
huhuloa li olongia. 

8 Toú Walaó Himba boito donggo 
hemohutu odito, malei dambaólo mola 
opato mahaluku wau odulo pulaa pato 
tauwa boito totalulio. Timongolio ngota- 
ngota hidihuma kocapi wau manggo 

hulawa u tuatuanga alama, deuito-yito 
duduuawaalo umati lo Allahu Taaala. 

2Timongolio hemo polahu mola lahu 
tuwau u bohu: "Yio paatuti mohama mao 
buku boito wau momoo sesee-heliilio. 
Sababu Yio mapilatelio yila-yilateelo 
mao, wau wolo opopate-Mu, manusia 
monto totoonulalo suku, bahasa, lipu wau 
bangusa matilali-Mu ode Allahu Taaala. 

10Yió malo powali olimongolio bangusa 
tuwau tolomodu lowali mongo iimamu, 
alihu timongolio momaya Allahu 
Taaalanto, wau momalenta toitaato 
dunia!" 

1T Lapataó watia luli loóonto mola. Watia 
loodungohe suala lo malaikati hilihu-lihua 
wau hejuta-jutawa daatalio. Timongolio 
tihutihula hipalita totambati huhuloa li 
olongia wau opato mahaluku wolo mongo 
tauwa boito. 

12 Wau timongolio hipolahua wolo 
suala mooohuú, "Walao Himba umaa 
iloloto boito, patuti u mololimo kawasa, 
okokaya, tinepo wau olootolo; Tio paatuti 
hulumatiolo, poudaaalo wau pujiolo boli 
puji!" 

13 Lapataó watia loódungohe totoonulalo 
mahaluku tohulungo, todunia, to 

walungo dunia wau todelomo deheto -- 
limbuio mao totoonulalo mahaluku to 
ngoilanggubu aalamu botie -- hipolahua, 
"Tio tahulo-huloo toitaato tambati 
huhuloa li olongia, wau Sangi Walao 
Himba boito, deuito-yito ilopujia, wau 
hulu-hulumati boli udaa wau okawasa u 
ohiheo-hiheolo mao!" 

14Yj opaato mahaluku boito lolametai, 
"Amin!" Wau mongo tauwa boito olo 
leidambaolo mola wau lolubo. 

| Lapatao uito watia lodonto mola 

Walao Himba boito lomoo seeheli 
bohulio towolota opitu seeheli boito. 
Tulusi watia loodungohe tuwau towolota 
lo opaato mahaluku boito loloiya mai, 
"Dulo!" Tingohu sualaalio boito debo 
odelo tingohu bulonggodu. 

2 Yi watia lomilohe, tulusi nilaasa mai 
wadala tuwau moputio. Jokilio boito 
dihudihu buutio tuwau, wau to olio 
yilohialio makuta tuwau. Tio lomaju odelo 
ngotaalio taloohaama u lonao lohehu 
ohohaama. 

3 Lapataó Walaó Himba boito lomoó 
seeheli u oluolio. Wau watia loodungohe 
mahaluku u oluolio loloiya mai, "Dulo!" 

4 Lapataó wadala tuwau uwewo yilumualai 
poli. Wadala boito mela lakulio. Jokilio 
boito yilohialio kawasa mopodiaa 
owowoluwoa lou dame monto dunia, alihu 
manusia mopapaatea mate-mateelo mao. 
Yi tio yilohialio mao wamilo tuwau uleidaa. 

> Lapatao Walao Himba boito lomoo0 
seeheli u otolulio. Wau watia loodungohe 
mahaluku u otolulio loloiya, "Dulo!" Watia 
lomiloheo, yi nilaasa mai wadala tuwau 
moitomo. Jokilio boito dihudihu titimenga 
ngopanggalo to uluulio. 

6Wau watia loodungohe hitua-tuawua 
u odungohe debo odelo suala hemo 
ngiibodu tohuungo opaato mahaluku 
boito. Suala boito loloiya mai "Pale 
ngoliteri u mopiohe ngohalaga lowuupa 
ngohui, wau tolo literi pale ngohilaide 
wewo ngohalaga lowuupa ngohui olo. Bo 
diila mao poluusawa bubuu-ngowaalo 
jaitun wau ilengi lo angguru!" 

7 Lapatao Walaó Himba boito lomoó 
seeheli u opaatio. Wau watia loodungohu 
mahaluku u opaatio loloiya mai, "Dulo!" 

8 Watia lomiloheó yi nilaasa mai wadala 
tuwau u motambutio. Jokilio ilunte 
Mautu. Monto wulea, weweembide tio 
tilunuhe Aalamu Mautu. Okokawasa 

to ngotayade wopato lodunia botie 
yiludu ode limongolio, alihu timongolio 
mowali momate mate-mateelo mao 
moli popaatea, moli sembo lo polobiti, 
moli wembelo longongoto wau moli 
bibii-natangiyalo u mongantau. 

9 Lapatao uito Walaó Himba boito lomooó 
seeheli u olimolio. Yi watia looonto to 
walungo mesba woluo hihii-muuduwalo 
lotau-tauwalo tailate ilopatea yila- 
yilateelo mao, sababu timongolio helo 
pootoheeto tahuli lo Allahu Taaala loli 
ososakusi limongolio. 

10 Timongolio hiwaatia wolo suala 
mooohuu, "Oo Eeya Taa Laba-labaalo 
kawasa, tamantali wau otutu! Ngoolo mao 
poli hiheolio bolo Eeya momutoai tuanga 
dunia wau mohukuumani olimongolio 
sababu malomate yila-yilateelo mao 
tomongo watotia?" 

11 Timongolio ngota-ngota yilohialio 
jumba ngopata u moputio. Lapatao 
timongolio pilei huhelialio ngopee 
mola poli, dilumutu malei wimumuto 
jumulaa lomongo tamani ngopo hipate 
wau mongo wutati mongolio tamaa 
pateelio mate-mateelo mao debo odelo 
timongolio. 

12 Tulusi watia lodonto mola Walao 
Himba boito lomoo seeheli u olomio. Yi 
lotoduwolo mola liluhe udaa tutu. Mato 
lodulahu lowali loitomo debo odelo kaingi 
moitomo u bangganga, wau hulalo lowali 
yileela debo odelo duhu. 

13 Popoo-liyamalo helo duduulahei 
lonto hulungo ode yitaato dunia debo 
odelo hungo lo ara udiipo moloheto hipo 
duduulahua lonto bungolio toú hileulo 
daa lodupoto mooohuú. 

14 Hulungo yilooli debo odelo kalatasi 
yililibio, wau ngoaamila huidee wau pulo 
hileilio lonto tambatilio. 

13 Lapataó mongo olongia todunia, 
taduduulaa lolipu, mongo eyaanggu, tahi 
okawasawa, tahi kayawa, wau tau-tauwalo 
wewolio, mopio wato meaalo talo 
lopato, ngoaamilalo lotituuo todelomo 
gogoowaalo wau tohiyango botu lohuidu. 

16 To huhuu-ideyaalo wau boboo- 
tuwaalo boito, timongolio hiwaatia, 
"Tembaalo mai amiaatia! Popotuualo mai 
amiaatia tobibilo-Hio lo tahulo-huloo 
toitaato tambati huhuloa li olongia, wau 
monto omuluka lo Walao Himba boito! 

17 Dulahee u modtihela hapato malei 
dungga mai, botia timongolio hemo 

pomukao yiyingo limongolio, wau diaaluo 

penu boli ngotaa mao mambo moo 

taahangi totalu limongolio!" 

7 l Lapatao uito, watia loóonto mola 
wopatota malaikati hitihula to 

opaato dulungo dunia. Timongolio 

helo ngotongo opaato mato lodupoto 

todunia alihu diaaluo dupoto u mohiipa 

totudulio meaalo todeheto, meaalo to 

bubuu-ngowaalo ayu. 

“Lapatao watia loóonto mola malaikati 
ngota uwewolio yilumenetai lonto tiimuru. 
Tio delodelo seeheli lonto Allahu Taaala 
tatumu-tumulo. Wolo suala daa malaikati 
boito lotianga opaato malaikati tamaa 
lootapu kawasa lonto Allahu Taaala u 
mopoluusa deheto wau tudulio. 

3 Malaikati boito loloiya mai "Diipo mao 
poluusawa tudulio meaalo deheto, meaalo 
bubuu-ngowaalo ayu wonu ami diipo 
longohi tuoto seeheli tobaya lomongo 
wato Allahu Taaala." 

4Lapatao pilootaalio mai olaatia deu 
woluo ngojumula ngohetuto wopato pulaa 
pato lihulota tailohialio tuoto seeheli 
lo Allahu Taaala tobaya limongolio. 
Tau-tauwala boito hilama-Lio lonto 
tamopulaa dulo suku bangusa lo Isirailu: 

> onto timiidu suku mopulaa dulo lihu 
lota. Deuito-yito lonto suku Yehuda, 
Ruben, Gad, 

6 Asyer, Naputali, Manasye, 

7 Simeon, Lewi, Isakhar, 

8 Jebulon, Yusu, wau Benyamin. 

9 Lapataó uito watia luli lomilohe, tulusi 
nilaasa mai auhu lo manusia ulaba-labaalo 
daatalio -- diaalu penu boli ngotaa mao 
tamoo yiaapo jumulaalio. Timongolio 
yito tau-tauwalo monto timiidu bangusa, 
suku, lipu wau bahasa. Wolo hipakea 
jumba u hipuutia wau hidihuma walao 
tataa-ngowaalo bungo lo ayu paalemu to 
uluú, tau-tauwalo dadaata boito hitihula 
talutalu ode tambati huhuloa li olongia 
wau talutalu ode Walao Himba boito. 

10 Lapataó wolo suala daa timongolio 
helo ngiibodu, "Oaahunto dudunggaalio 
mai lonto Allahu Taaala, tahulo-huloa 
toitaato tambati huhuloa li olongia, wau 
lonto Walao Himba boito!" 

11 Ngoaamila malaikati hitihula lomalito 
tambati huhuloa li olongia wolo mongo 
tauwa wau opaato mahaluku boito. 
Mamaa-laikatiyalo boito leidambaolo 
mola totalu tambati huhuloa li olongia 
tulusi lolubo Allahu Taaala. 

12 Timongolio helo ngiibode, "Amin! 
llopujialo mola Allahu Taaalanto taudaa 
wau molinepo. Tio paatuti wohiyalo 
daata-daatalo mao lapali sukuru wau polo 
hulumati. Tio okawasa wau molotolo u 
ohiheo-hiheolo mao! Amin." 

13 Tala ngota lomongo tauwa boito 
lohintu mai olaatia "Tau-tauwalo tahi 
jumbawa lou moputia botie, tatoonu 
timongolio wau lonto utoonu mai 
timongolio?" 

14 "Diila otaawa lowatia, Tuani. Ti Tuani 
lohihilao tamotota," tametao lowatia. Yi 
ualio mai olaatia, "Utieelo tau-tauwalo 
tamaa loaahu loli maasa lo alinaaya 
ulaba-labaalo tutu. Timongolio malo 
moboaa jumba limongolio wau lohutu 
mao lowali loputio wolo duhu lo Walao 
Himba boito. 

13 Yitolo sababuulio timongolio 
tilimihulao totalu tambati huhuloa lo 
Allahu Taaala, wau helo tabia to o-Lio hui 
dulahu todelomo Bele lo Allahu Taaala. 
Wau Tio tahulo-huloa toitaato tambati 
huhuloa li olongia boito mamei woluo woli 
mongolio u moduola olimongolio. 

16 Timongolio diilalo moólaasa polangolo 
meaalo mototoango; mato lodulahu 

meaalo patulio uhinta-hintalabu diilalo 
moopobu olimongolio, 

17 sababu Walao Himba tahulo-huloa 
tohuungo tambati huhuloa li olongia boito 
mamowali diti limongolio. Tio mamodelo 
olimongolio ode butu lotaluhu u mongohi 
tutumulo. Wau Allahu Taaala mamomaide 
ngoaamila ponu monto mato limongolio." 

! Tou Walao Himba boito lomoo seeheli 
8 u opitulio, sologa lowali loliilo hiheolio 
otanu ngoputu lojamu. 

2 Lapataó watia loóonto mola pitu lota 
malaikati hitihula totalu lo Allahu Taaala, 
wau timongolio yilohia pitu torompeti. 

3 Ngotaalio lo malaikati wewo, tadelodelo 
podupawa hulawa tuwau, lonaó mai wau 
tilimihula totalu lomesba. To olio yilohia 
dadaata daa alama u pomuyuhuto to 
duduu-aawaalo lo ngoaamila umati lo 
Allahu Taaala wau u podewolo tomesba 
hulawa uwoluo totalu tambati huhuloa li 
olongia. 

4Pee-peeenta wolo duduu-aawaalo 
uuu-matiyaalo umati lo Allahu Taaala, 
poloo lodupa udonggo leileita boito 
lohubulo lobotula mola lonto uluú lo 
malaikati tatihu-tihula totalu lo Allahu 
Taaala. 

> Lapataó malaikati boito lohama 
podupawa boito, wau loluango wolo tulu 
lonto mesba, tulusi lopo mahula odeitaato 
dunia. Yi bulonggodu olo hula-hulaubio 
wau ilato malo lawode-molawode mai wau 
lotoduwolo mola liluhu. 

6| apatao uito, pitu lota malaikati tadihu- 
dihu pitu torompeti boito dapa-dapato u 
mohiipao. 

7 Malaikati bohulio lohiipo torompetilio, 
yi didi lo esi wau tulu ula-ulau loduhu 
lodehu wolo polodu ode dunia. Ngotayade 
totolu lodunia yilaahu lotulu, odito olo 
ngotayade totolu bubuu-ngowaalo ayu 
wau timiidu huoyoto umoidu. 

8 Lapataó malaikati oluolio lohiipo 
torompetilio, yi hitua-tuawua uleidaa tutu 
u oontonga debo odelo huide ulei-leita 
pilomahulio mola ode delomo deheto. 
Ngotayade totolu lodeheto loboliolo mola 
lowali duhu, 

9 wau lopoowatelo mola ngotayade totolu 
totoonulalo mahaluku todeheto; odito 
olo bilinasaalo mola ngotayade totolu 
kakaa-paliyaalo. 

10 papatao malaikati otolulio lohiipo 
torompetilio, yi poliyama tuwau uleidaa, 
ulei-leita debo odelo morongo, lodehu 

mai lonto hulungo, tulusi lolemba 
ngotayade totolu lo duduu-tulawaalo wau 
butu lotaluhu. 

11 (Tanggulo poliyama boito "Mopaato".) 
Yi ngotayade totolu lotaluhu lowali 
lapaato, wau yilateelo mola taa dadaata 
sababu helongilu taluhu u malowali 
lopaato boito. 

12 Lapataó malaikati opatio lohiipo 
torompetilio. Yi ilotambalia ngotayade 
totolu mato lodulahu, ngotayade 
totolu hulalo, wau ngotayade totolu 
popoo-liyamaalo tilinggula yiloolilo 
mola ngotayade totolu lonto lotolo tineli 
mongolio. Wau olo ngotayade totolu 
dulahu diila lotilangai wau odito olo 
ngotayade totolu lou hui. 

13 Lapataó watia lomilohe mola, yi 
watia loodungohe bulungi rajawali tuwau 
udonggo tombo-tomboto molanggato 
todulente longiibodu, "Topotala! Topotala! 
Tilopo-talaalo ngoaamila taa todunia 
wonu bolo modungohe otolu malaikati 
wewolio de mohiipao torompetilio!" 

| Lapatao malaikati olimolio lohiipo 
torompetilio, wau watia looonto mola 
poliyama tuwau lodehu mai lonto hulungo 

ode dunia. Poliyama boito yilohia uuunti 
pangato lomautu. 

“Yi poliyama boito malomuo pangato 
lomautu boito, tulusi poloo yilumualai 
lonto delomio debo odelo poloo lonto 
tihengo uleidaa. Mato lodulahu wau 
baangio daa lowali lodiolomo lopoloo 
lonto pangato boito. 

3 Lapataó lonto delomo poloó boito 
yilumualai bubuu-litaalo u lolaahe mola 
ode dunia. Bubuu-litaalo boito yilohia 
kawasa u tutuuwauwa debo odelo uilohi 
ode bambau. 

4Timongolio dilini mopoluusa huóyoto, 
meaalo totoonulalo bungo lo ayu meaalo 
totoonulalo pilomulo wewolio. Timongolio 
bo mowali moluhu tau-tauwalo u tobayalio 
diila o tuoto seeheli monto Allahu Taaala. 

> Bubuu-litaalo boito diila yiluwasia 
momate tau-tauwala boito mate- 
mateelo mao, bo mopo sikisaa wambao 
olimongolio ngotilonggadu limo lohula 
mola. Lilintolo uloo sababu sikisaa upilo 
akibati lo bubuu-litaalo boito tutuuwauwa 
debo odelo lilintolo u ilakibati pantongio 
lobambau. 

6 Toú limo lohula mola boito tau- 
tauwala boito motolopani alihu mate, bo 

timongolio diila mowali mate; timongolio 
ohilaa mate bo mautu molaminga monto 
olimongolio. 

7 Laku lobulita boito debo odelo wadala 
udapa-dapato mopaatea. To lunggongo 
bubuu-litaalo boito woluo hitua-tuawua 
u oontonga debo odelo makuta hulawa. 
Baya lo bubuu-litaalo boito debo odelo 
baya lomanusia. 

8 Huwoó lo bubuu-litaalo boito debo 
odelo huwoo taabua, wau dungitio debo 
odelo dungito singa. 

9 Duhelo bubuu-litaalo boito taútaúbu 
lou hitua-tuawua udebo odelo boo wate. 
Suala polipio lo bubuu-litaalo boito 
debo odelo suala lo ngojumula daa 
kakaa-letawaalo wadala u hemoluhu 
todelomo popaatea. 

10 Bubuu-litaalo boito o patahu wau 
opantongio debo odelo bambau. Wau 
topatahu lo bubuu-litaalo boitolo 
woluo lotolio u mopo sikisaa manusia 
ngotilonggadu limo lohula mola hiheolio. 

11 Bubuu-litaalo boito o olongia u hemo 
malenta olimongolio, wau olongia boito 
yito malaikati tamoo-ngimatoa pangato 
lomautu. Tanggulio todelomo bahasa 
lo Ibrani yito Abadon; wau todelomo 

bahasa lo Yunani Apolion (uboliilio mao 
“Tamoo-poluusawa'). 

12 Baala ubohulio malo paluto. Lapataó 
uito donggo woluo poli dulo baala umusi 
meidungga. 

13 Lapataó malaikati taólomio lohiipo 
torompetilio. Yi watia loodungohe suala 
lonto opato tutulo mesba hulawa u totalu 
lo Allahu Taaala. 

14 Suala boito loloiya mao to malaikati 
olomio boito, "Hulia mao opaato malaikati 
tapungu-pungu to Dutulaa lo Eperat 
boito!" 

15 Opaato malaikati boito olo hilulialio. 
Timongolio mapilo dapatio tolomodu ode 
jamu, dulahu, hulalo wau taunu boito u 
momate mateelo mao ngotayade totolu 
ngoilanggubu umati lomanusia. 

16 Pilootaalio mai olaatia deú jumulaa lo 
papaa-sukaniyalo owadala daatalio dulo 
hetuto juta. 

17Wau todelomo bibilohu, watia 
looonto mola wawaa-dalawaalo boito 
wau jojookilio. Jojookilio boito hipakea 
boo wate u lakulio meela hileita, debo 
odelo iintani lakulio moidu debo odelo 
botu lonilamu, wau molalahu walirangi. 
Lunggongo wawaa-dalawaalo boito 

debo odelo lunggongo singa, wau lonto 
tunggilio yilumualai tulu, poloo, wau 
walirangi. 

18 Ngotayade totolu lonto umati 
lomanusia ilopatea yila-yilateelo mao 
lootolo baala boito; deuito-yito tulu, 
poloo, wau walirangi uilumualai monto 
tunggilo wawaa-dalawaalo boito. 

12 Olootolo wawaa-dalawaalo boito 
woluo to tunggilio wau olo topatahio. 
Papaatahio debo odelo tulidu olunggongo. 
Wolo patahio boito, wawaa-dalawaalo 
boito helo posikisaa manusia. 

20 Bo labito umati lomanusia tadiila 
ilopatea yila-yilateelo mao lo babaa- 
lawaalo boito olo, diila olo lololaa 
mao huhuu-hutuwaalo uluu limongolio 
lohihilao. Timongolio debo diila lohuheli 
hemolubo roroo-huwaalo u moleeto 
wau totoonulalo balaahala hulawa, talaa, 
tombaha, botu wau ayu udiila mowali 
mooonto meaalo modungohe, meaalo 
monao. 

21 Timongolio diila olo lololaa mao 
huhuu-hutuwaalo limongolio u moleeto, 
deuito-yito moomatea mate-mateelo 
mao, ilimi mongisimu, huloto wau 
mootaowa. 

] 0 | Lapatao watia loóonto mola 
malaikati ngota tamolotolo boli 
buheli daa uwewo u lotuhutai lonto sologa. 
Tio yilanggube loheengo, wau duhi lobutu 
tuwau libu-libude to lunggongio. Bayalio 
tine-tinelo debo odelo mato lodulahu, 

wau oaatio wolihi tulu. 

“To uluúlio woluo ngopolilibu buku kikiia 
ubua-buaade. Oaatio olowala dutadutaa 
todeheto wau oaatio oloihi dutadutaa 
totudulio. 

3 Lapatao tio longiibode wolo suala daa 
debo odelo wuongo lo sisii-ngawaalo. 
Lapatio mao malaikati boito longiibode, 
opitu bulonggodu lolametao wolo suala 
hula-hulaubio. 

4Odito opitu bulonggodu boito 
lotuwahu, watia ohilaa moluladeo, bo 
watia loodungohei suala lonto sologa 
lotahuda, "Tuua mao wolo uiloiya mai lo 
opitu bulonggodu boito; diila mao tulade!" 

> Lapataó malaikati u iloontonga lowatia 
lotidutaa todeheto wau totudulio boito 
wau lomintaa mola uluúlio olowala ode 
hulungo. 

6Tio lotadia domi tanggulo Allahu 
Taaala tatumu-tumulo ohiheo-hiheolo 
mao, talo powali mai hulungo, dunia wau 

deheto wau totoonulalo hitua-tuawua 
uwoluo todelomio. Malaikati boito loloiya, 
"Wakutuulio diilalo lohuduwolo. 

7Bo wonu bolo malaikati opitulio 
mohiipao torompetilio, Allahu Taaala 
mamoponao lanjana-Lio u tutuuo debo 
odelo u mapilootaa-Lio mai tomongo 
wato-Lio, deuito-yito mongo nabi." 

8 Lapataó suala umaa ilodungohe lowatia 
lonto sologa boito luli lotahuda mai 
olaatia. Tio lotahuda, "Ponaolo mota 
hamaawa mai lilibu buku u huahuaato to 
uluu lo malaikati taduta-dutaa todeheta 
wau totudulio boito." 

2 Yi watia olo malonaó mota ode malaikati 
boito wau lohile alihu tio mongohi mai 
lilibu kikiio boito to olaatia. Tio loloiya, 
"Hamaalo wau tamelalo utie. To delomo 
ombongumu tio mamowali mopaato, bo 
todelomo ngangomu tio moolingo debo 
odelo hula lotiia." 

10Watia malohama lilibu kikiió boito 
lonto uluulio tulusi tilamela lowatia. To 
ngango lamitio debo odelo hula lotiia, 
bo tou matiloloolo lowatia, todelomo 
ombongo laatia lilibu kikiio boito tio lowali 
lopaato. 

11 Lapatao watia pilalentalio, "Peeentapo 
pololadelo habari lo Allahu Taaala pasali 
lo babaa-ngusawalo, lilii-puwaalo, 
babaa-hasawalo, wau mongo olongia." 

] ] | Lapatao uito watia yilohialio 

mai ayu ngoputu u hamahama 
odelo tunggudu ngoputu poluudu, tulusi 
pilalentalio mai, "Ponaolo moluude Bele 
lo Allahu Taaala wau mesba. Yiaapa 
mao ngoolo lota daatalio tahipo ibadatia 
todelomio. 

2 Bo diila mao tuude paangio u toambahu 
bulemengo Bele lo Allahu Taaala, sababu 
tayade boito mailudu ode tau-tauwalo 
tadiila hitootawa to Eeya. Timongolio 
mamoduta-dutaaa kota u mantali boito 
ngotilonggadu wopato pulaa dulo hula 
mola. 

3 Wau mamolao mai duulota sakusii-U 
tapakepake boo limilimi, wau timongolio 
mamopo malalumu habari lo Allahu 
Taaala ngotilonggadu ngolihu dulo hetuto 
wolomo pulu hui mola." 

4Sakusi duulota boito yito dulo batango 
ayu lojaitun wau dulo oaato tohe uwoluo 
totalu lo Eeya ngoilanggubu aalamu. 

> Wonu tau mohimontala mohutu hitua- 
tuawua udiila mopiohe ode limongolio, 

yi monto ngango limongolio lumualai 
tulu umopo binasa mumuu-suulio. Wolo 
dudelo odito, ngoaamila taa u ohilaa 
mopo ngongoto olimongolio maopatea 
mate-mateelo mao. 

6 Timongolio okawasa u moheuta 
hulungo alihu diila modehu didi 
ngotilonggadu timongolio donggo hemo 
pomalalumu habari lo Allahu Taaala. 
Timongolio olo okawasa to ngoaamila 
butu lotaluhu, u momolió taluhu mowali 
duhu. Wau timongolio okawasa olo u 
molotaaa dunia wolo totoonulalo baala u 
hidala-dalaala, omolua wambaio otohilaa 
pohutuo mao limongolio. 

7 Lapatao timongolio lapato mopohabari 
mao habari limongolio, binatangi u 
lumualai monto pangato lomautu mamo 
luwali olimongolio. Tio mamo poolaaheo 
wau momate-mateelo mao olimongolio. 

8Wau milate limongolio mabolo 
hibala-balatalo mao todalala daa tokota 
daa, toutoonu Eeya silalipu limongolio. 
Tanggulo pohumaya lokota boito yito 
Sodom meaalo Masiri. 

9 Tau-tauwala monto ngoaamila lipu, 
suku, bahasa, wau bangusa mamooonto 
milate limongolio ngotilonggadu otolu 

wau ngoputu lodulahu, wau diila 
mopoluasi mao mimii-lateyaalo boito 
lobungolo. 

10 Tuango dunia mamoti wengahe 
to opopate losakusi duulota boito. 
Timongolio mamopolame wau 
molalaawola palaseni, sababu nabi 
duulota boito malo podungga mai dadaata 
sikisaa ode ngoaamila taa todunia. 

11 Lapatao otolu lodulahu wau ngoputu, 
medunggalo mai napasi lo tutumulo monto 
Allahu Taaala wau muli tumuwoto ode 
delomo nabi duulota boito. Timongolio 
olo mamobongu wau timihulo, tilinggula 
ngoaamila tamooonto olimongolio mowali 
moohe daa. 

12 L apatao nabi duulota boito loódungohe 
mola suala daa tahemo tianga olimongolio 
lonto sologa, "Dulo botulai odia mai!" 
Lapatao totalu lo mumuu-suuwaalo 
limongolio, timongolio lobotulaa mola 
ode sologa, yilanggube loheengo. 

13 Yi tou boito motoduwolo mola liluhu 
udaa tutu. Ngotayade mopulu lokota boito 
moaantulu, wau pitu lolihu lota mate 
sababu liluhu boito. Tau-tauwalo wewolio 
mowali moohe daa, tulusi timongolio 

momuji mola odudaa lo Allahu Taaala 
tosologa. 

14 Baala u oluolio malo paluto. Bo bilohilo 
mao! Baala u otolulio bolo ngopee mola 
mamuli mohunuhei. 

I5Lapataó malaikati opitulio lohiipo 
torompetilio, yi tosologa dungo-dungohei 
susuu-walaalo mooohuú daa u loloiya, 
"Okokawasa u momalenta dunia botia 
woluo todelomo uluu lo Eeyaanto wau 
Olongia Tamoo-poaahua upilo danti-Lio 
mai. Tio mamo malenta u ohiheo-hiheolo 
mao!" 

16Yj odulo pulaapato lota tauwa 
tahihuloaa totambati huhuloa li olongia 
limongolio totalu lo Allahu Taaala 
leidambaolo mola wau lolubo Allahu 
Taaala. 

17Timongolio loloiya, "Eeya, Allahu 
Taaala Laba-labaalo kawasa, tawoluo, 
wau tamailoluo! Mongo watotia mosukuru 
mola ode Eeya sababu Eeya malomake 
kawasa lo Eeya u udaa, wau malo lumula 
lomalenta! 

18 Tau-tauwalo tadiila hitootawa lo 
Eeya, heloluhu wolo majanunu sababu 
mawakutuulio Eeya mobanggu-watai 
muluka lo Eeya, wau masaaatilio olo Eeya 


WAHYU 11.19-12.3 4] 


momutoo taheilate. Uti-utieelo wakutuulio 
u mongohi wuupa tomongo wato lo Eeya, 
mongo nabi, wau to ngoaamila umati 

lo Eeya, deuito-yito ngoaamilalo taa u 
mo@ibaadati to Eeya, taudaa meaalo 
taukikii@o. Uti-utieelo wakutuulio u 
mongantulu tau-tauwalo tahipo ngantulua 
dunia!" 

19Yj lohuóolo mola Bele lo Allahu Taaala 
tosologa, wau iloontongalo mola Bulua 
Daantia todelomio. Tulusi lotoduwolo 
mai ilato lawode-molawode wau suala 
lo bulonggodu u hula-hulaubio wau 
bulo-bulonggalio, boli liluhu wau didi esi 
upolodu. 

] 2 l Lapatao iloontonga mola 

tohulungo hitua-tuawua u 
moolinggolabe wau polu-polutuo. Taabua 
ngota tapake-pake mato lodulahu odelo 
boolio, donggo tihu-tihula toitaato 
hulalo. Toitaato lunggongio woluo makuta 
tuwau utili tangowalio lou mopulaa duluo 
poliyama. 

2 Taabua boito donggo ombodaa, wau 
sababu mawakutuulio u mopotutu mai, yi 
tio longuwatio lou mongongoto. 

3 Lapataó oóonto mola poli tohulungo 
hitua-tuawua u moolinggolabe. Woluo 

naha meela tuwau uleidaa tutu u 
olunggongo pitu wau tungelio mopulu. 
Timiidu lunggongio hipakea makuta 
tuwau. 

4Wolo patahio tio lodedea ngotayade 
totolu popoo-liyamaalo tohulungo wau 
pilomahulio ode dunia. Naha boito 
tilimihulo totalu lotaabua taohilaa 
mopotutu mai boito wolo makusudu 
mololoolao walaio, odito potutulio mai. 

> Tulusi taabua boito lopotutu mai walao 
talolai ngota tamamo malenta ngoaamila 
bangusa wolo tunggudu wate. Bo walao 
boito yilahulio lonto taabua boito, tulusi 
dilelolio ode Allahu Taaala wau ode talu 
lotambati huhuloa li olongia-Lio. 

6Yi taabua boito tilumetea ode huta 
datahu u luasi daa wau delita, ode tambati 
u mapilo dapato Allahu Taaala olio. 
Totambati boito tio mataalaalo hiheolio 
ngolihu dulo hetuto wolomo pulu hui 
mola. 

7 Lapatao tosologa lotoduo popaatea. 
Tei Mikhael pee-peeenta wolo mamaa- 
laikatilio lotuuhua loluwali naha boito. 
Wau naha boito olo, u bilantua lo 
mamaa-laikatilio, loluwali olei Mikhael. 

8Bo naha boito ilolaahelio. Tio wau 
mamaa-laikatilio diilalo yiluasia lotibiluloa 
tosologa. 

9 Naha uleidaa boito tilapi ode 
bulemengio! Tiolo tulide panggola boito 
u ilunte Ibilisi meealo Rohu Moleeto, u 
lohimbulo ngoilanggubu dunia. Tio tilapi 
ode dunia wolo ngoaamilalo malaikatilio. 

10 papatao watia loódungohe mola suala 
u looohuú tosologa loloiya mai, "Botiaalo 
wakutuulio lo Allahu Taaala mopoaahu 
mai umati-Lio. Botia Allahu Taaala mopo 
bilohei kawasaa-Lio odelo Olongia! Botia 
Olongia Tamoo-poaahua tadilanti boito 
olo mopo bilohei okokawasaa-Lio! Sababu 
tamo potuludu tomongo wutatonto totalu 
lo Allahu Taaala hui wau dulahu, maa 
yiluwalao lonto sologa. 

11 Mongo wutatonto maloo laaheo olio 
wolo duhu lo Walao Himba boito, wau 
wolo habari u otutu lonto Allahu Taaala u 
pilohabari limongolio. Timongolio iloheela 
lohilao mopobake nyawa limongolio 
tunggula mate. 

12 Sababu uito, mamusi sologa wau 
ngoaamila tahi biluloaawa todelomio, 
motiwengahe! Bo topotala dunia wau 
deheto, sababu Ibilisi malolaahei ode 

olemu wolo muluka daa, sababu otaawalio 
deu wakutuulio bolo ngopee mola." 

13 Tou naha boito longalati mao deu tio 
matilapi ode dunia, tio lohilapita taabua 
tamalo potutu mai walao talolai boito. 

14Bo taabua boito yilohialio dulo 
polipio bulungi rajawali uleidaa, alihu tio 
tumombota mola ode tambatilio tohuta 
datahu u luasi daa wau delita, toútoonu 
tio mataalaalio tolo taunu wau ngoputu 
hiheolio, molopato monto luhu lonaha. 

IS Yi naha boito lopohua mao lonto 
ngangolio taluhu dadaata daa ode taabua 
boito, u mopo hilihe olio. 

16Bo dunia lomantu taabua boito; dunia 
lomuo ngangolio wau lololoolao taluhu u 
yimualai lonto ngango lonaha boito. 

17 Naha boito maloingo daa totaabua 
boito, tilinggula tio mota loluhu wali 
uwewo lotaabua boito, deuito-yito 
ngoaamila talo dungohe totoonulalo 
palenta lo Allahu Taaala, wau talongohi 
sakusi pasali li Isa wau kawasaa-Lio. 

] 3 1(12-18) Lapatao naha boito 

tilimihulaó topentadu. (13-1) 
Lapatao watia loóonto binatangi tuwau 
yilumenetai lonto delomo deheto. 
Binatangi boito otunge mopulu wau 

olunggongo pitu. Totimiidu tungelio 
omakuta tuwau, wau totimiidu lunggongio 
tulatulade tanggulo tuwau lohina Allahu 
Taaala. 

2 Binatangi u iloontonga lowatia boito 
lakulio debo odelo harimau lambutio 
hibonto-bontoa moitomo, wau oaatio 
debo odelo oaato boruwangi, wau 
tunggilio debo odelo tunggilo singa. 
Lapatao binatangi boito yilohia lonaha 
boito olootolio lohihilao, wau tambati 
huhuloaalio, wau okokawasaalio uleidaa. 

3 Tuwau towolota opitu lunggongo lo 
binatangi boito oontonga debo odelo 
pali u tiluhua daa, bo pali boito maloluli. 
Ngoilanggubu dunia lodudua binatangi 
boito wolo pongolaasa linggolabe. 

4Wau timongolio helolubo naha boito 
sababu tio malongohi okokawasaalio to 
binatangi boito. Wau timongolio helolubo 
olo binatangi boito. Timongolio loloiya, 
"Diaaluo tatutuu-wauwa wolo binatangi 
botie! Diaaluo tamowali mopaatea 
moluwali olio!" 

> Binatangi boito yiluasia moloiya susuu- 
aliyaalo u batingga daa wau mohina Allahu 
Taaala. Tio yiluasia momalenta wopato 
pulaa dulo hula mola hiheolio. 

6 Lapataó tio lolumula lohina Allahu 
Taaala, wau tanggulo Allahu Taaala. Odito 
olo tambati biluloa lo Allahu Taaala wau 
ngoaamila tahi biluloawa tosologa olo 
hilinaalio. 

7 Tio yiluasia olo moluwali umati lo Allahu 
Taaala wau mopo olaaheo olimongolio. 
Wau okokawasa to ngoaamila suku, lipu, 
bahasa, wau bangusa yilohilio olio. 

8 Binatangi boito matuboo lo ngoaamila 
taa utumu-tumulo toitaato dunia, 
ngopohia tau-tauwalo u tanggulio malei 
daputali tou dunia diipo pilowali mai, 
todelomo buku taa tumu-tumulo miliki lo 
Walao Himba umaa iloloto. 

3 Sababu uito, wonu timongoli mambo 
modungohe, dungohi mao habari botie: 

l0 "Taa u musi tawalolo, tantu 
matawalolo. Wau taa u musi pateelo 
mate-matelo mao wolo wamilo, tantu 
mapateelo mate-matelo mao wolo wamilo. 
Uitolo sababuulio umati lo Allahu Taaala 
musi taaba wau tatapu molotolo hilao." 

11 Tulusi watia loóonto mola binatangi 
tuwau uwewo yilumenetai lonto delomo 
dunia. Binatangi boito otunge duluo debo 
odelo tunge lowalao himba. Sualaalio 
debo odelo suala lonaha. 

12 Totalu lo binatangi u bohulio boito 
tio lomake okokawasa uleidaa u lotapulio 
lonto binatangi boito olo. Ngoilanggubu 
dunia wau ngoaamila tahi biluloawa 
toitaatio, hepila-kusaalio lolubo binatangi 
u bohulio boito, u paliilio tiluhua mailoluli. 

13 Binatangi u oluolio boito lopowoluo 
mai totoonulalo moolinggolabe uleidaa. 
Totalu lo ngoaamila tau tio lohutu tulu 
lotuhutai lonto hulungo ode dunia. 

14Wau ngoaamila tau tahi tumula todunia 
ilaakaliilio wolo momo00-linggolabeyalo 
ulowali pilohutulio totalu lo binatangi 
u bohulio boito. Wau timongolio 
ngoaamilalo ilahulalio lopo tihulao bui 
tuwau lonto binatangi umaa pilaliilio 
lowamilo, bo debo tumutumulo. 

1> Binatangi u oluolio boito yiluasia 
mongohi nyawa tobui boito, tilinggula 
bui boito mowali mobisala wau momate 
mateelo mao ngoaamila taa diila mohuto 
molubo olio. 

16 Ngoaamila tau, udaa wau kikiió, kaya 
wau mosikini, wato wau taa beebasi, 
hepilakusa lo binatangi boito u mololimo 
tuoto to uluu limongolio olowala meaalo 
tobaya limongolio. 

17 Diaaluo penu boli ngotaa mao 
mowali motali meaalo mopotali mao u 
hitua-tuawua, wonu tio diila otuoto boito, 
deuito-yito tanggulo binatangi boito 
lohihilao, meaalo nomoro u mopoilaalo 
mao tanggula boito. 

18 Tewe palalu ohikimati. Taa u molinepo 
moo yiaapo boli lonomoro binatangi 
boito, sababu nomolo boito yito tanggulo 
manusia ngota. Nomorolio yito 666. 

] 4 | Lapatao watia lomilohe mola, 

tulusi iloontonga mai Walao Himba 
boito tihutihula toitaato Huludu lo Sion. 
Pee-peeenta wo-Lio woluo ngohetuto 
lihu wopato hetuto wopato pulaa 
patolota tabayalio ngota-ngota hitulade 
tanggu-Lio wau tangguli Paapa-Lio. 

2 Tulusi watia loódungohe suala lonto 
hulungo bulo-bulontungio debo odelo 
tingohu taluhu podehu uleidaa wau debo 
odelo hulaubu bulonggodu ulaba-labaalo. 
Suala boito odungohe debo odelo suala 
lomuusiki lonto tahi poitohe kocapi 
tadonggo hemo poitohe kocapilio. 

3 Totalu tambati huhuloa li olongia 
wau opato mahaluku wau mongo taúwa 
topalito lotambati huhuloa li olongia 
boito, ngohetuto lihu wopato hetuto 

wopato pulaa patolota boito hipolahua 
mola lahu tuwau ubohu. Lahu boito penu 
boli tatoonu diila mowali mopoolaatao 
ngopohia lo ngohetuto lihu wopato 
hetuto wopato pulaa patolota boito tamaa 
yilopato lonto dunia. 

4Timongolio boito tau-tauwalo tadebo 
hiberesia debo odelo tadiipo motota 
lo mongobua sababu diila loaawota 
wolo mongobua. Timongolio lodudua 
Walao Himba boito ode utoonulalo mao 
ponaowalio. Towolota lo ngoilanggubu 
umati lomanusia, timongoliolo tamaa 
yilopato odelo dewo u bohulio ode Allahu 
Taaala wau ode Walao Himba. 

> Diila pegenta mao timongolio 
lohimbulo; wau diaaluo aibu penu boli 
ngoidi mao toli mongolio. 

6 Lapataó watia loóonto mola ngotaalio 
lo malaikati wewo tatombo-tomboto 
molanggato tohulungo. Malaikati boito 
lodelo habari pasali lo Habari Mopiohe 
ubakaa pilo tunggulo ode manusia todunia 
deuito-yito ode ngoaamila bangusa, suku, 
bahasa wau lipu. 

7 Malaikati boito helo ngiibode wolo 
suala daa, "Poohelo to Allahu Taaala, 
wau pujiaalo odudaaa-Lio! Sababu 

mawakutuulio Allahu Taaala momutoai 
manusia. Tubowaalo Tio talopowali 
hulungo, dunia, deheto wau ngoaamila 
butu lotaluhu!" 

8 Malaikati oluolio lohunuhe malaikati 
tabohulio sambela hemo ngiibode, 
"Malodehu! Kota Babel uleidaa malodehu! 
Tio malohutu totoonulalo bangusa lowali 
hiluwoaa wolo angguru -- deuito-yito 
angguru lonapusu hulotolio!" 

3 Ngotaalio lo malaikati otolulio lohunuhe 
to malaikati duulota boito, wau helo 
ngiibode wolo suala daa, "Taa u molubo 
binatangi boito wolo builio, wau o tuoto 
binatangi boito tobaya meaalo to uluulio, 

10 tau boito mamongilu angguru lo 
Allahu Taaala, deuito-yito angguru 
lomulukaa-Lio u matilua-Ngio ode 
delomo tapahula-Lio, lou diila ililangia 
penu boli ngoidi mao! Ngoaamila tau 
boito masikisaa-Lio todelomo tulu wau 
walirangi totalu lo mamaa-laikatiyalo 
mantali wau totalu lo Walao Himba boito. 

1T Poloo monto tulu umopo sikisaa totau- 
tauwala boito mamohubulo mololaalaaita. 
Hui dulahu diila ohuhe-huheliilio 
timongolio sikisikisa, deuito-yito 
timongolio tahe lolubo binatangi boito 

wau builio, ngoaamila taa otuoto tanggulo 
binatangi boito." 

12 Todelomo suali botie umati lo Allahu 
Taaala tamo dungohe papaa-lentawalo 
Allahu Taaala wau tatapu molotolo hilao 
toli Isa palalu mowali sabali. 

13 Lapataó watia loodungohe suala 
lonto sologa lotahuda mai, "Tulade mao 
utie: tumulalo mai botia, potisanangilo 
tutu tau-tauwalo taamate tou donggo 
hemomaya to Feya!" "Otutu!" tahuda 
lo Rohullah. "Timongolio mamohuheli 
mokalaja tioopatea, sababu tilapula 
lobubaya limongolio laito mawoli 
mongolio." 

14 Lapataó watia loóonto mola, yi loilaalo 
mai heengo tuwau u moputio. Toitaato 
heengo boito hulo-huloaa ngotaalio u 
oontonga debo odelo manusia. Tolunggo- 
Ngio o makuta hulawa tuwau, wau to 
uluu-Lio osabi tuwau u molalito. 

15 Lapataó ngotaalio lo malaikati wewo 
yilumualai lonto Bele lo Allahu Taaala. 
Wolo suala daa, tio longibode to o-Lio 
tahulo-huloaa toitaato heengo boito, 
"Popoayowa mola sabi-Mu boito wau 
otoolalo botia, sababu maa wakutuulio u 


WAHYU 14.16-20 52 


mohimoa tilapulo: dunia maloontapo u 
otoololo!" 

16 Tulusi Tio tahulo-huloaa toitaato 
heengo boito lopoayo sabi-Lio ode dunia, 
yi dunia olo ilotoolo. 

17 Lapatao watia loóonto mola ngotaalio 
lo malaikati wewo poli yilumualai lonto 
Bele lo Allahu Taaala tosologa. Tio olo 
dihudihu sabi tuwau u molalito. 

18 Lapataó uito, ngotaalio lo malaikati 
wewo, taokawasa totulu, lonao mai lonto 
mesba. Wolo suala daa tio longiibodu 
to malaikati tadihudihu sabi u molalita 
boito, "Popoayowa mola sabimu boito 
wau oyodelo huhuu-ngowaalo angguru 
todunia, sababu huhuu-ngowaalo boito 
malo loheto!" 

19Yj malaikati boito malopoáyo sabilio 
ode dunia wau helosabi huhuu-ngowaalo 
angguru lonto batangio, tulusi lopo 
mahula ode delomo pakaakasi hepo 
mitodelo angguru muluka lo Allahu Taaala 
uwali-walihuhu. 

20 Huhuu-ngowaalo angguru boito 
pilitodio to bulemengo kota, wau lonto 
pakaakasi pomitodelo angguru boito 
matilu molohei duhu debo odelo dutula, 

ngoilamingo tolo hetuto kilo, wau delomio 
ngopee dulo meeteri. 

] 5 | Lapatao watia loóonto mola 

tohulungo hitua-tuawua u 

moolinggolabe wau laba-labaalo polutuio. 
Woluo pitu lota malaikati wolo pitu baala 
upulitio. Uti-utieelo pulitio lo Allahu 
Taaala lopo bangguwatai mulukaa-Lio. 
“Lapatao uito watia loóonto mola 
hitua-tuawua u oontonga mao debo odelo 
auhu winggilua ula-ulambohe tulu. Watia 
looonto olo tau-tauwalo tamaa loohaama 
to binatangi wau builio, wau loohaama 
totaa utanggulio tiluoto wolo nomoro. 
Tau-tauwalo taloohaama boito tihutihula 
tobiihu auhu winggilua. Wau dihudihu 
kocapi uilohi lo Allahu Taaala olimongolio. 
3 Wau timongolio hipolahua lahu lei 
Musa, wato lo Allahu Taaala wau lahu 
lo Walao Himba. Odie mola tingohio, 
"Eeya, Allahu Taaala Laba-labaalo kawasa, 
donggo boli udaa wau linggolabio huhuu- 
hutuwaalo Eeya! Olongia lo totoonulalo 
bangusa, donggo boli aadili wau otutu 
huhuu-hutuwaalo Eeya! 

4Tatoonu tadiila moohe to Eeya, yaa 
Eeya? Tatoonu tadiila mohuto mopo 
habari odudaa Eeya? Eeyaalo wambaio 

tamantali. Totoonulalo bangusa mamonao 
mai molubo Feya, sababu totoonulalo 
huhutu lo Eeya u aadili maa iloontonga 
lotaa ngoaamila." 

> Lapataó uito watia lodonto mola Bele 
lo Eeya tosologa lohuo, wau Kema lo Eeya 
woluo todelomio. 

6 Tulusi opitu malaikati wolo opitu 
baala boito yilumualai lonto Bele lo 
Allahu Taaala. Pakeyangi limongolio lonto 
kaingi lenani ubelesi wau heinta-intaawa. 
Wau timongolio lomake heuto duhelo u 
pilohutu lonto hulawa. 

7 Lapataó tala tuwau lo wopato mahaluku 
boito longohi ode opitu malaikati boito 
pitu tapahula hulawa upolu-polu wolo 
muluka lo Allahu Taaala, -- Allahu Taaala 
tatumu-tumulo ohiheo-hiheolo mao. 

8 Yi Bele lo Allahu Taáala boito lopolu 
wolo poloo lonto odudaa wau kawasa lo 
Allahu Taaala. Wau ngotilonggadu opitu 
baala udilelo lo opitu malaikati boito diipo 
lopulito, yi diaaluo penu boli ngotaa mao 
tamoo tuwoto ode delomo Bele lo Allahu 
Taaala. 

] 6 l Lapatao watia loodungohe suala 

daa lonto delomo Bele lo Allahu 
Taaala lotahuda ode opitu malaikati boito, 

"Ponaolo wau tuwatalo mola tuango lo 
opitu tapahula muluka lo Allahu Taaala 
boito ode yitaato dunia!" 

2 Malaikati bohulio malonaó wau loluwato 
mola tuango tapahulalio ode dunia. 

Yi malo butulo mola boboo-heyaalo u 
polu-polutuo wau malo mootihela hapato 
to ngoaamila taa o tuoto binatangi boito, 
wau totau-tauwalo tahi poluboa builio. 

3 Lapataó uito malaikati oluolio loluwato 
mola tuango tapahulalio ode deheto. Yi 
taluhu deheto olo lowali debo odelo duhu 
lotailate, wau mailateelo mola totoonulalo 
mahaluku todelomo deheto. 

4Lapatao uito malaikati otolulio loluwato 
mola tuango tapahulalio ode duduu- 
tulaalo wau ode bubuu-tuwaala lotaluhu, 
yi ngoaamila taluhio lowali duhu. 

> Watia loodungohe malaikati tadkawasa 
totudu lotaluhu loloiya, "Hukuumani 
umaa pilodehu mai lo Eeya yito aadili, 
000 Laba-labaalo mantali, Allahu Taaala 
tawoluo, wau tamawoluo! 

6 Timongolio malo potuwato duhu umati 
lo Allahu Taaala wau duhu lomongo nabi; 
botia Eeya mohutu olimongolio mongilu 
duhu. Memangi mapatutilio uito ode 
limongolio!" 

7 Lapatao watia loodungohe suala lonto 
mesba loloiya mai, "Eeya, Allahu Taaala 
Laba-labaalo kawasa, otutu wau aadiliilo 
mola totoonulalo hukuumani u pilodehu 
mai lo Eeya!" 

8 Lapataó uito malaikati opatio 
loluwato mola tuango tapahulalio ode 
mato lodulahu, yi mato lodulahu olo 
yiluasilio lomobu manusia wolo patulio 
upolu-polutuo boito. 

9 Manusia pilobu lopatulio ulaba-labaalo, 
wau timongolio helo laaanati tanggulo 
Allahu Taaala, taokawasa to babaa- 
lawaalo boito. Eleponu odito, timongolio 
diila lohuto lolilihu lonto duduu-sawaalo 
limongolio wau diila lohuto lomuji odudaa 
lo Allahu Taaala. 

10 Lapataó malaikati olimolio loluwato 
mola tuango tapahulalio ode tambati 
huhuloa lo binatangi boito. Yi 
ngoilanggubu tambati huhuloa lo 
binatangi boito lowali lodiolomo, 
wau manusia lodengeta dila sababu 
longongoto. 

1T Lapataó timongolio helo laaanati 
Allahu Taaala tosologa sababu timongolio 
longongoto wau sababu boboo-heyaalo 
limongolio. Bo timongolio diila olo lolilihu 

lonto totoonulalo huhutu limongolio u 
hileeta. 

12 Lapatao uito malaikati olomio loluwato 
mola tuango tapahulalio ode Dutula Eperat 
uleidaa boito. Yi dutula boito mailooti 
tilinggula mongo olongia lonto tiimuru 
lowali lolibaya mao. 

13 Lapataó watia loóonto totolu rohu 
hileeta ulakulio debo odelo tumbihe. 
Motiidu tumbehe boito yilumualai lonto 
ngango lonaha, lonto ngango lo binatangi, 
wau lonto ngango lonabi paluti. 

14Timongolio yito roroo-huwaalo hileeto 
tahe lohutu moolinggolabe. Otolu rohu 
boito lonao ode ngoaamila olongia 
ngoilanggubu dunia wau longambu 
olimongolio u mopaatea to Dulahu u 
udaa, deuito-yito Dulahu lo Allahu Taaala 
Laba-labaalo kawasa. 

15 "Dungohilo! Wau dungga-dungga mai 
debo odelo tamootaowa! Potisanangilo 
tutu taa u debo dapadapato wau modaha 
boolio, tilinggula tio diila monao lou 
laalaala wau mowali moolito totalu lotaa 
dadaata!" 

16 apatao roroo-huwaalo boito 
longambu mongo olongia boito totambati 
u tobahasa lo Ibrani ilunte Harmagedon. 

17 Lapataó uito malaikati opitulio 
loluwato mola tuango tapahulalio ode 
dulente. Yi mailo dungohe suala daa 
lonto tambati huhuloa li olongia to Bele lo 
Allahu Taaala, u lotahuda, "Mailapato!" 

18Lapataó malo toduwolo mola ilato 
lawode-molawode wau suala bulonggodu 
hula-hulabio wau bulo-bulonggalio, 
wau liluhu upolu-polutuo. Diila peeenta 
mao helo toduo mai liluhu debo odelo 
uito anggadu manusia pilowali-Lio. 
Utie-utieelo liluhu umalo laba-labaalo. 

19 Kota uleidaa boito lopoó lowali 
tolo tayadu, wau loaantulu lomola olo 
kokoo-tawaalo lo ngoaamila lipu todunia. 
Lapatao iloeela mola lo Allahu Taaala Babel 
uleidaa boito. Yi Allahu Taaala lohutu olio 
ohilaa mongilu angguru monto tapahula 
lo angguru Allahu Taaala -- deuito-yito 
angguru lomulukaa-Lio uwali-walihuhu. 

20 Ngoaamila pulo yilooli lomola, wau 
ngoaamila huidee olo yilooli. 

21 Didi daa lo esi, u tinggai ngobuheeto 
limo lopuulo kilo garamu, lodehu mai 
lonto hulungo lolemba totau-tauwalo. Yi 
timongolio helo laaanati Allahu Taaala 
sababu baala lodidi esi ulaba-labaalo daa 
boito. 

] 7 | Lapatao uito ngotaalio lo opitu 
malaikati tadihu-dihu pitu tapahula 
boito lonao mai ode laatia wau loloiya, 
"Dulo, wau mamopo bilohei olemu woloolo 
mola tasuuntali daa boito mahukuu- 
maniyolo, deuito-yito kota leidaa boito u 
bilongulio totili lo duduu-tulaalo. 

2 Mongo olongia lodunia helohutu huloto 
wolio, wau tuango dunia lowali hiluwoaa 
sababu longilu angguru polo hulotolio." 

3 Lapataó Rohullah longawasa mai 
olaatia, wau malaikati boito lodelo olaatia 
ode huta datahu u luasi daa wau delita. 
Mola teto watia looonto taabua ngota 
hulohuloaa toitaato binatangi tuwau u 
lakulio meela mohulango, wau upolu-polu 
leituladu wolo tataa-nggulaalo mohina to 
Allahu Taaala. Binatangi boito olunggongo 
pitu wau otunge mopulu. 

4Taabua boito pakepake boo lakulio 
lailoumu wau meela mohulango, wau 
diladailio wolo papaa-keyaalo hulawa, 
popoo-liyotowalo wau mutiala. To uluúlio 
tio dihudihu manggo hulawa tuwau 
upolupolu wolo susuu-aliyaalo uhina wau 
kootolo, hungo lou polo hulotolio. 

> Tobayalio tulatulade tanggulo tuwau 
u oboliilio hitua-tuawua u milakusudu 

hetuúolo. Tanggulo boito yito "Babel U 
Leidaa, tiilo lotoonula tasuuntali wau taa 
loruusa todunia." 

6 Lapataó watia loóonto deú taabua 
boito hiluwoaa wolo duhu umati lo Allahu 
Taaala wau duhu lotau-tauwalo tapilate 
yila-yilateelo mao sababu tatapu wau 
molotolo hilao toli li Isa. Tou watia looonto 
taabua boito, watia lolinggolabu daa. 

'Tulusi malaikati boito loloiya mai 
olaatia, "Wolo sababuulio yio lolinggolabu 
daa? Opiohelio waú mopootaa mai 
olemu hitua-tuawua milakusudu hetuuo 
lotaabua boito wau rahasia lo binatangi 
umaa tilaeyalio, deuito-yito binatangi u 
olunggongo pitu wau otunge mopulu. 

8 Binatangi boito muloololio mai 
tilumumulai, bo botia diilalo tilumumulo. 
Tio ngopeeepo mola malumualo monto 
pangato lomautu wau mamonao moti 
dulungo ode obobinasa. Tau-tauwalo 
tahitumula todunia, u tanggulio 
diila leidaputali todelomo Buku Taa 
Tumutumulo toú dunia botie diipo pilowali 
mai mamo linggolabu wonu mooonto 
binatangi boito. Sababu binatangi boito 
muloololio mai mapeeenta tilumumulo. 

Botia tio diilalo tilumumulo, bo tio mamuli 
lumenetai. 

2To delomo suali botie palalu o hikimati 
wau huhaama. Pitu lunggongo boito yito 
pitu huludu, deuito-yito huhuu-luduwaalo 
tambati pilo tihuloaa lotaabua boito. Wau 
pitu lunggongo boito olo yito pitu olongia: 

10 Limo lonto olimongolio malodehu, 
tuwau donggo hemo malenta wau tuwau 
poli diipo leidungga mai. Wonu tio demei 
dungga, tio musi momalenta bo ngopee 
mola. 

11 Wau binatangi u muloololio mai 
mapeeenta tilumumulo, bo botia diilalo 
tilumumulo, deuito-yito olongia u 
owalulio. Tio yito tala tuwau lo opitu 
olongia boito olo, u botia donggo 
dulu-dulunga ode obobinasa. 

12 Tunge mopulu u iloontongamu boito 
yito mopulu olongia udiipo lolumulo 
lomalenta. Bo timongolio mawohialio 
kawasa u momalenta odelo olongia pee- 
peeenta wolo binatangi boito ngojamu 
mola hiheolio. 

13 Opulu olongia botie ngoaamilalo 
opatuju u tutuuwauwa; timongolio 
ngoaamilalo mohudu mao olootolo wau 
okokawasa limongolio to binatangi boito. 

14Timongolio mamopaatea moluwali 
Walao Himba boito. Bo Walao Himba 
boito wolo tahidudua o-Lio utatapu 
wau molotolo hilao tamaa tiliya-Ngio 
wau tilulao-Tio boito mamo poolaaheo 
mongo olongia boito, sababu Tiolo Eeya 
lou totoonulalo tuani, wau Olongia lou 
totoonulalo olongia." 

15 Malaikati boito loloiya olo, "Taluhu u 
ilootongamu boito, tambati pilo tihuloaa 
lo tasuuntali boito, deuito-yito babaa- 
ngusawalo, raraa-aayatiyalo, lilii-puwaalo, 
babaa-hasawaalo. 

16 Tunge mopulu u iloontongamu wau 
binatangi boito mamolonuo tasuuntali 
boito. Timongolio mamo lambata 
wau mopolaala olio. Timongolio mamonga 
tapulio wau mopobinasa olio wolo tulu. 

17 Sababu Allahu Taaala malo pooliyooo 
hilaa limongolio u moponao lanjana 
lo Allahu Taaala. Allahu Taaala lohutu 
olimongolio ngopikiilangi u mohudu 
okokawasa limongolio to binatangi boito, 
alihu binatangi boito momalenta tunggula 
motoduo wolo upilo tahuda lo Allahu 
Taaala. 

18 Taabua taa iloontongamu boito yito 
kota leidaa, u momalenta mongo olongia 
todunia." 

] 8 l Lapatao uito watia loóonto mola 

malaikati ngota wewolio lolaahei 
lonto sologa. Tio okawasa uleidaa, wau 
baangio lohutu ngoilanggubu dunia lowali 
lotilango. 

“Wolo suala daa tio longiibodu, 
"Malodehu! Babel leidaa malodehu! 

Botia tio lowali tambati lo lalaa-tiyaalo 
wau roroo-huwaalo u hileeta. To 

delomio hitumula totoonulalo bulungi 
hidala-dalaala unajiisi wau uilonuo tau. 

3 Sababu totoonulalo bangusa malongilu 
angguru lonapusu polo hulotolio. Mongo 
olongia lodunia helohutu huloto wolio, 
wau tahipo dahangia todunia lowali kaya 
lo napusuulio udiilalo ilootonga boito." 

4Lapatao watia loodungohe mola 
suala wewo lonto sologa lotahuda mai, 
"Luwaloolo, umati-U! Luwaloolo monto 
delomio! Timongoli diila mao podudua 
duduu-saalio, wau modudua momanta 
hukuu-manilio! 

> Sababu dusalio wonto-wontolo demola 
hulungo, wau Allahu Taaala mamoeela 
ololeetio. 

6 Pohutua mao tio debo odelo tio malo 
pohutu mai olimongoli; balasiyalo tio 
poooluo piuwa duolo ngoaamila umaa 
pilohutulio. Tuangilo manggolio wolo 
minumani u poooluo lebe motoheetao 
wolo minumani upilo dapatio mao 
olimongoli. 

7Wohiyalo olio polodutolo wau osuusa 
lohilao u tutuuwauwa daatalio wolo 
odudaa wau ododaata ngoaamilalo u 
yilohilio ode batangalio lohihilao. Sababu 
tio wambao laito hemoloiya to batangalio, 
'Wau botie olongia taabua tahemo 
malenta! Wau diila janda, wau diila tamoo 
toduo mai osuusa!' 

8 Sababu suali boitolo, yi todelomo 
dulahio tuwau wambaio tio maodungga 
mai lobaala -- ngongoto, osuusa, wau 
polobiti. Wau tio mapobuwolio wolo tulu, 
sababu okawasaalo Eeya Allahu Taaala 
tamo mutoo olio boito." 

3 Mongo olongia lodunia tamodudua 
todelomo huhuu-tuwaalo hulotolio wau 
napusu lotaabua boito mahumoyongo 
wau mohilimutao kota boito wonu bolo 
timongolio mooonto poloo mohubulo 
mola monto tulu u momobu olio. 

10 Timongolio matimihula monto 
molamingo sababu timongolio moohe 
otuhata lopolo dutololio. Timongolio 
mamoloiya, "Aduu, malo odie topotalalio 
kota umasa-masahulu botie -- kota Babel 
u molotolo! To delomo ngojamu wambao 
hukuumanimu mapilonao!" 

1T Mongo daahangi todunia olo 
humoyongo wau motilimi sababu taabua 
boito, sababu diaaluo penu boli ngotaa 
mao poli tamotali babaa-langiyalo hepo 
daahangi limongolio. 

12 Diaaluo tamotali hulawa, talaa, 
poliyoto wau mutiara limongolio; wau olo 
kaingi lenani, kaingi lailoumu, sutera, 
kaaini meela mohulango: totoonulalo 
ayu hidala-dalaala udiila laito odungga, 
babaa-langiyalo monto tualanga wau 
monto ayu u himahalea monto tombaha, 
wate, wau puaalamu; 

13 alipo ayu moolingo, ramba-ramba, 
alama u boboolo moonu, damahu u 
moonu boolio, wau alama; angguru wau 
yinulo, labu wau pale, sapi wau himba, 
wadala wau kaleta, mongo wato, tumbao 
nyawa lomanusia olo. 

14 Mongo dahangi loloiya mao ode taabua 
boito, "Ngoaamila u otohilaa milikiyomu 

madiduluo mao, wau totoonulalo 
ododaata ngoaamilalo uwolemu wau 
totoonulalo u mopiohu olemu mailooli. 
Diilalo odunggamu!" 

15 Mongo daahangi tamalowali kaya 
sababu helo daahangi tokota boito 
matimihulo monto molamingo, sababu 
timongolio moohe otuhata lo polo 
dutololio. Timongolio mahumoyongo wau 
motilimi, 

I6lapataó moloiya, "Aduu, malo odie 
topotalalio kota umasa-masahulu botie! 
Biasaalio tio kakaingi lolenani, kaingi 
lailoumu wau kaingi meela mohulango; 
biasaalio tio polupolu wolo pake hulawa, 
poliyoto wau mutiara. 

17Bo todelomo ngojamu wambao, tio 
mailoolia lo totoonulalo okokayalio boito!" 
Ngoaamila nakoda, panumba, wau taulo 
kaapali, wau ngoaamila taa u popehulio 
todeheto, tilimihula lonto molamingo. 

18Wau hiwatia tou timongolio lodonto 
mota poloo lohubulai lonto tulu ulomobu 
kota boito. Timongolio longiibodu, "Diila 
peeenta mao woluo kota wewo debo odelo 
kota leidaa botie!" 

19 Yi timongolio lomuyuhude peaahuo to 
lunggongi mongolio odelo tuoto lotilimi, 

tulusi hilumoyongo wau wuwa-wuwaatio, 
"Aduu, malo odie topotalalio kota leidaa 
botie! Okokayalio malohutu ngoaamila taa 
o kakaa-paliyaalo todeheto lowali kaya! Bo 
todelomo ngojamu wambao, tio mailoolia 
loú totoonulalo mao!" 

20 Wuu sologa, poti wengahulo mola to 
oaantulu lokota boito! Wuu umati lo Allahu 
Taaala, mongo rasulu, mongo nabi, poti 
wengahulo mola! Sababu Allahu Taaala 
malo hukuumani mai olio odelo toli toú 
wolo umaa pilohutulio limongoli! 

21 Lapataó uito, malaikati ngota 
tamolotolo boli buheli daa lomintaa botu 
tuwau -- debo odelo udaa lobotu hihilinga 
uleidaa -- tulusi pilomahulio mola ode 
delomo deheto wau loloiya, "Odieelo mola 
pohuliilio kota lo Babel umasa-masahulu 
boito mapo mahulolio lou mooohuú 
tilinggula diilalo odungga. 

22 Tingohu muusiki monto tamooitohe 
kocapi, monto bibii-duwaniyalo, monto 
tamoo-hiipawa tulali monto tamoo- 
hiipawa torompeti, diilalo odungohe 
monto olemu! Diilalo odungga olo penu 
boli ngotaa mao taaahali mokalaja teto, 
wau tingohu botu pohilinga olo diilalo 
odungohe. 

23 Tau diilalo moóonto olo tilango tohe 
monto olemu: wau diilalo odungohe olo 
olaame potihunggu lonika teto. Mongo 
daahangimu yito tau-tauwalo talaba- 
labaalo tahimulowa lo ulipu todunia, wau 
wolo iii-limiyalo sihirimu yio helo himbulo 
ngoaamilalo bangusa todunia!" 

24 Babel hilukuumani-Lio sababu 
todelomo kota boito mailo dungga duhu 
lomongo nabi, duhu umati lo Allahu 
Taaala -- limbuio mao duhu lo ngoaamila 
taa u mapilatelio yila-yilateelo mao totudu 
lodunia. 

] 9 | Lapatao uito watia loodungohe 

hitua-tuawua debo odelo suala 
bubuu-lontunga lotaa dadaata lonto 
sologa tahemo ngibo-ngiibodu, "Pujiaalo 
Allahu Taaala! Allahu Taaalanto yito Allahu 
Taaala tamo poaahu; Tio Allahu Taaala 
taudaa wau okawasa! 

2 Pomuto-lo aadili wau molinepo! Tio 
malo podehu mai hukuumani to tasuuntali 
daa, tamoruusa dunia wolo polo hulotolio. 
Allahu Taaala malo hukuumani mai 
tasuuntali boito, sababu tio lomate 
yila-yilateelo mao mongo wato lo Allahu 
Taaala." 

3 Lapataó suala lotaa dadaata boito luli 
longiibode, "Pujiaalo Allahu Taaala! Poloo 
lotulu u momobu kota leidaa boito mamo 
hubulo diila ohuhe-huheliilio!" 

4Yi odulo pulaa pato tauwa boito wau 
opaato mahaluku u hipalita totambati 
huhuloa li olongia boito leidambaolo mola 
wau lolubo Allahu Taaala tahulo-huloaa 
toitaato tambati huhuloa li olongia. 
Timongolio loloiya, "Amin! Pujiaalo Allahu 
Taaala!" 

> Lapataó dungo-dungohei lonto tambati 
huhuloa li olongia boito suala u loloiya, 
"Pujiaalo Allahu Taaala, wuu ngoaamila 
wato lo Allahu Taaala, wau ngoaamila tau 
-- udaa wau kikiio -- tamolubo Allahu 
Taaala!" 

6 Lapataó uito watia loódungohe hitua- 
tuawua debo odelo suala ngopoambua 
lotaa dadaata daa, tingohio debo odelo 
buolo u hulo-hulopaio wau debo odelo 
bulonggodu u bubuu-lontunga. Watia 
loodungohe olimongolio loloiya, "Pujiaalo 
Allahu Taaala! Sababu Eeya, Allahu 
Taaalanto Taa Laba-labaalo kawasa boito 
masaatia hemo malenta! 

7 Duloolo ito motisangi wau 
motiwengahu; duloolo ito momuji 

odudaa-Lio! Sababu malei dungga dulahu 
ponikaalo umodihu garai Walao Himba 
boito, wau bulentiti-Lio malo tidapato 
tonika-Lio. 

8 Pakeyangi lenani u heinta-intaawa 
mailohi olio u pomake." (Pakeyangi lenani 
boito yito totoonulalo huhutu mopiohe u 
pilohutu umati lo Allahu Taaala.) 

9 Lapataó malaikati boito loloiya mai 
olaatia, "Tulade mao utie: 'Potisanangilo 
tutu taa tiloduo ode potihunggu lonika 
Walao Himba boito." Lapatao malaikati 
boito luli loduhengai, "Uti-utieelo habari u 
otutu lonto Allahu Taaala." 

10 Watia leidambaolo mola totalu lo 
malaikati boito wau ohilaa molubo olio, bo 
tio loloiya mai olaatia, "Diila! Diila polubo 
olau, tubowalo Allahu Taaala sababu 
waú olo wato tutuuwauwa debo odelo 
yio wau debo odelo ngoaamila wutatumu 
tadihu-dihu tiootutua to ososakusi li Isa!" 
Sababu ososakusi li Isa boitolo u loilihami 
mai totau-tauwalo tahipo nubuwatia. 

11 Lapatao watia lodonto mola sologa 
lohuo, tulusi ooonto mai wadala hula 
tuwau. Joki-Lio tailunte Sangi Tatapu wau 
Molotolo Hilao wau Sangi Otutu. Tio aadili 

todelomo mopodehu hukuumani wau 
todelomo popaatea u pilohutu-Lio. 

12 Mato-Lio debo odelo leito tulu wau 
tolunggo-Ngio Tio pakepake makuta 
dadaata. To batanga-Lio tulatulade 
tanggulo tuwau; wau bo Tio lohihilao 
tamotota tanggulo boito. 

13 Jumba u pilomake-Lio mailomu 
todelomo duhu. Wau Tio ilunte "Tahuda lo 
Allahu Taaala". 

14 Suludadu popaatea losologa hidudua 
o-Lio wolo hitaeya towadala hula, wau 
hipakea lenani, u moputio belesi. 

15 Lonto ngango-Lio yilumualai wamilo 
tuwau u molalito wau wolo wamilo boito 
Tio mamo olaaheo babaa-ngusawalo, 
wau Tio mamo malenta olimongolio 
wolo tunggudu wate. Tio mamo mitode 
angguru to pakaakasi hepo mitodelo 
angguru muluka lo Allahu Taaala Taa 
Laba-labaalo kawasa. 

16 Tojumba-Lio wau to bungolopa-Lio 
tulatulade tanggulo utie, "Olongia 
totoonulalo olongia, wau Eeya totoonulalo 
tuani." 

17 Lapataó watia loóonto mola malaikati 
ngota tihutihulo toitaato mato lodulahu. 
Wolo suala daa tio longiibodu ode 

ngoaamila bulungi u hitombota todulente. 
"Duloolo motiambu u modumango ode 
potihunggu daa u pilopo lamahu lo Allahu 
Taaala! 

18 Duloolo molamela tapu lomongo 
olongia, tapu lomongo eyaanggu, wau 
tapu lo paapahaa-lawaniyalo; duloolo 
ito molamelo mongo joki lowadala wolo 
wawaa-dalaalio wau tapu ngoilanggubu 
umati lomanusia, udaa wau kikiio, wato 
boli tau lolopato!" 

19 Lapataó watia loóonto binatangi boito, 
wau mongo olongia lodunia wolo diti lo 
popaatea limongolio, lotiambu u mopaatea 
moluwali o-Lio u taetae towadala hula 
boito wau diti lo popaatea-Lio. 

20Y¡ binatangi boito ilowaupa peé- 
peeenta wolo nabi paluti tamalohutu 
momo00-linggolabeyalo totalu lo 
binatangi boito. (Wolo momo@o0- 
linggolabeyalo boitolo binatangi boito 
helo himbulo totau-tauwalo taotuoto 
binatangi boito, wau tahi polubowa bui lo 
binatangi boito.) Tulusi binatangi boito 
wau nabi paluti boito pilomahulo hitumula 
ode delomo auhu tulu ulei-leita wolo 
walirangi. 

21 Wau diti lopopaatea limongolio 
hepilate yila-yilateelo maó wolo wamilo 
u yilumualai lonto ngango joki lowadala 
hula boito. Yi bubuu-lungiyala olo matilu 
mombotai yilonga wolo mangowalio tapu 
limongolio tahe pilate yila-yilateelo mao 
boito. 

l Lapatao uito watia loóonto mola 
2 0 malaikati ngota lolaahei lonto 
sologa. To uluulio tio dihudihu uunti 
pangato lomautu wau pomungu tuwau 
uleidaa. 

“Tulusi tio loheupa naha boito, tulidee 
panggola, -- deuito-yito Ibilisi meaalo 
Rohu Moleeta boito -- wau lomungu mao 
ngolihu lotaunu mola hiheolio. 

3 Lapataó malaikati boito lopomahula 
mola naha boito ode delomo pangato 
lomautu, tulusi longunti pangato boito 
wau silehelilio, alihu naha boito diilalo 
mowali mohimbulo to babaa-ngusawalo 
tou diipo maasa ngolihu lotaunu mola 
boito mopulito. Lapatao uito tio musi 
huliaalo towakutu ungopee mola. 

4Lapatao watia lodonto mola totoonulalo 
tambati huhuloa li olongia, wau tau- 
tauwalo tahihuloaa totambati huhuloa li 
olongia boito yilohia kawasa u mopodehu 

hukuumani. Watia loóonto mola olo jiwa 
lotau-tauwalo tamaa hetimade lunggongio 
sababu timongolio helongohi sakusi pasali 
li Isa, wau helo pololadu tahuli lonto 
Allahu Taaala. Tau-tauwala boito diila 
hipolubowa binatangi meaalo builio. 
Timongolio olo diila peeenta mao lololimo 
tuoto lo binatangi boito tobaya meaalo 

to uluú limongolio. Yi timongolio muli 
tumumulai wau momalenta odelo olongia 
pee-peeenta woli Isa ngotilonggadu 
ngolihu lotaunu mola hiheolio. 

> Uti-utieelo bohulo tahapu tau-tauwalo 
mate muli bongulo-Lio mai. (Bo tau- 
tauwalo mopoowate wewolio diilalo 
potumulo-Lio mai ngotilonggadu wakutu 
ngolihu lotaunu mola boito.) 

6 Potisanangilo tutu tau-tauwalo 
tamodudua muli bongulo-Lio mai 
tobohulo tahapu boito. Timongolio 
paatuti mowali miliki lo Allahu Taaala. 
Opopate u oluolio diila okawasa toli 
mongolio. Timongolio mamowali mongo 
iimamu lo Allahu Taaala mongo iimamu 
li Almasi, wau timongolio mamo malenta 
pee-peeenta wo-Lio ngolihu lotaunu mola 
hiheolio. 


WAHYU 20.7-11 75 


7 Lapataó mopulito ngolihu lotaunu 
mola boito, Ibilisi malopato-Lio monto 
tutupalio, 

8 wau tio mamonaó mongaakali babaa- 
ngusawalo taloo-loopo to ngoilanggubu 
dunia, deuito-yito Gog wau Magog. Ibilisi 
mongambu olimongolio u mopaatea, 
tuwaulio lojumulaa udadaata tutu, debo 
odelo daata lohungayo todeheto. 

IYi timongolio olo moti pulepelo mola 
ode ngoilanggubu dunia, tulusi momala 
pilo tikemawa umati lo Allahu Taaala 
wau kota upilonu lo Allahu Taaala. Bo 
tulu motuhutai monto hulungo wau 
mopobinasa olimongolio. 

10 |apatao Ibilisi u mohimbulo 
olimongolio boito, pomahulo-Lio ode 
delomo auhu tulu wau walirangi. 
Teteetolo tambatilio lo binatangi wau 
nabi paluti boito pomahulolo meimulo. 
Timongolio masikisaa-Lio hui wau dulahu 
u ohiheo-hiheolo mao. 

11 Lapataó uito watia loóonto mola 
tambati huhuloa li olongia moputio tuwau 
uleidaa wau Tio tahulo-huloaa toitaatio. 
Hulungo wau dunia yilooli lonto talu-Lio, 
tilinggula diilalo iloontonga. 

12 Wau watia loóonto tau-tauwalo yilate, 
kikiió, udaa, hitihula totalu lotambati 
huhuloa li olongia boito. Yi bubuu- 
kuwaalo olo hiluolio. Tulusi buku tuwau 
u wewo hiluólio mola, deuito-yito Buku 
lo Taa Tumutumulo. Lapatao hukuumani 
pilopodehu-Lio totaa yilate, lobaalia wolo 
huhutu limongolio lodudua u tulatulade 
todelomo bubuu-kuwaalo boito. 

13 Lapataó deheto lohudu mao tau- 
tauwalo tailate tawoluo to delomio. Mautu 
wau Aalamu lomautu olo lohudu mao 
tau-tauwalo tailate tawoluo to olio. Wau 
tau-tauwalo tailate boito ngoaamilalo 
dilehua hukuumani lobaalia wolo huhutu 
limongolio. 

14 Lapataó Mautu wau Aalamu lo Mautu 
pilomahulo ode delomo auhu lotulu. 
(Auhu lotulu botie yito opopate tahapu 
oluolio). 

15 Tau-tauwalo tadiila hitulade tanggulio 
todelomo Buku lo Taa Tumutumulo, 
pilomahulo ode delomo auhu lotulu. 

2 ] | Lapatao watia loóonto mola 

hulungo u bohu wau dunia u bohu. 
Hulungo bohulio wau dunia bohulio olo 
yilooli, wau deheto olo yilooli. 

2 Yi watia looonto mola kota mantali 
boito, deuito-yito Yerusalemu u bohu, 
lolaahei lonto sologa lonto Allahu Taaala. 
Kota boito mapilo dapato debo odelo 
ngotaalio li bulentiti taabua diladai u 
modunggaya wolo bulentiti talolai. 

3 Lapataó watia loodungohe suala 
lonto tambati huhuloa li olongia boito 
longiibode wolo looohuú, "Botia tambati 
biluloa lo Allahu Taaala yito pee-peeenta 
wolo manusia! Tio matumumulo woli 
mongolio wau timongolio mamowali 
umati-Lio. Allahu Taaala lohihilao 
mawoluo mai woli mongolio wau mowali 
Allahu Taaala limongolio. 

4Tio mamomaide ngoaamilalo ponu 
monto mato limongolio. Opopate 
madiduu, osuukali, hiyongo, meaalo penu 
boli mo@olaasa ngongoto olo madiduu. 
Susuu-aliyaalo udeedelo mailooli." 

> Lapatao Tio tahulo-huloaa toitaato 
tambati huhuloa li olongia boito lotahuda, 
"Botia Waú mamohutu ngoaamilalo bohu!" 
Tio lotahuda olo olaatia, "Tuladelo utie, 
sababu tataa-heyaalo botie otutu wau 
mowali palacayalo." 

6 Lapataó Tio lotahuda mai, "Mailapato! 
Waulo tabohulio wau tapulitio; Waúlo Eeya 

monto Bohulio demola Pulitio. Timiidu taa 
u mototoango, mapelumo-U wolo beebasi 
monto butu lotaluhu u mongohi tutumulo. 

'Tau-tauwalo taloóhaama mamololimo 
susuu-aliyaalo boito monto ola-U. Waú 
mamowali Allahu Taaalaalio, wau tio 
mowali walauu-U. 

8Bo taa mooheya, tamoo-hiyanatia, taa 
moruusa, tamoomatea mate-mateelo 
mao, taa huloto, taa u momeke iii-limiyalo 
gaibu tamoo-lubowa balaahala, wau 
ngoaamila tamoo-himbuloa, mapomahulo 
ode delomo auhu lotulu wau walirangi 
uhinta-hintalabu, deuito-yito opopate 
tahapu oluolio." 

3 Ngota towolota opitu lo malaikati boito 
tamaa lodihu motiidu tataa-pahulaalo u 
polupolu wolo opitu baala pulitio boito 
lonao mai ode laatia wau loloiya, "Dulo! 
Wau mamopo bilohei olemu Bulentiti, 
deuito-yito dile taabua lo Walao Himba.' 

10Y¡ Rohullah longawasa mai olaatia 
wau malaikati boito lodelo mola olaatia 
ode balitutuo huidu u molanggato daa. 
Tio lopobilohe olaatia Yerusalemu, kota 
mantali boito, kota boito lotuhutai lonto 
sologa, lonto Allahu Taaala, 

11 wolo tinelo wau odudaa lo Allahu 
Taaala. Kota boito molilingga debo odelo 
botu poliyoto, debo odelo botu baiduri 
ponda u moolango debo odelo kristali. 

12 Dingingo meeseli topalitio molanggato 
wau udaa, wolo mopulaa duluo huhebu 
hulubangilio, wau dilaaha lo malaikati 
mopulaa duluo. To motiidu hulubangi 
boito hitulade tanggulo lou mopulaa 
duluo suku bangusa lo Isirailu. 

13 Mohelu totolu huhebu hulubangi u 
talutalu ode timiidu mantahu: totolu 
to ambahu tiimuru, totolu to ambahu 
huliaalio, totolu to ambahu tilayo, wau 
totolu to ambahu otolopa. 

14 Dingingo meseli lokota boito 
bilongulio toitaato mopulaa duluo lobotu 
pundasi. To boboo-tuwaalo pundasi boito 
hitulade tanggulo lo opulaa duluo rasulu 
lo Walao Himba boito. 

15 Malaikati talo bisala wolaatia boito 
o tunggudu poluudu lonto hulawa, u 
moloudu kota boito, motiidu huhebu lo 
hulubangilio, wau dingingo meeseliilio. 

16 Kota boito modeliilio otutulio wopato 
-- hayaio tutuuwauwa wolo tanggalio. Yi 
malaikati boito loluudeo kota boito wolo 
tunggudu poluudio: lopatatao hayaio dulo 

lihu wopato hetuto kilo; tanggalo wau 
langgatio tutuuwauwa wolo hayaio. 

17Toú malaikati boito loluúdeó dingingo 
meeseliilio lopatatao langgato dingingo 
meeseli boito wolomo pulu lomeeteri. 
Tuuúdu u pilomake lo malaikati boito yito 
tuuudu uhepomake lomanusia. 

18 Dingingo meeseli lokota boito 
pilohutulio lonto botu baiduri ponda, 
hiambola kotalio lohihilao lonto hulawa 
tutu, moolango debo odelo winggilua. 

19 Boboo-tuwaalo pundasi lokota boito 
diladai wolo totoonulalo botu poliyoto 
hidala-dalaala. Botu lopundasi u bohulio 
pilohutu lonto botu baiduri ponda, u 
oluolio lonto botu poliyoto hamahama 
moidu, otolulio lonto botu poliyoto lakulio 
moidu, opatio lonto botu poliyoto moidu 
ohalaga daa, 

20 olimolio lonto botu baiduri sepa, 
olomio lonto botu poliyoto meela, opitulio 
lonto botu poliyoto molalahu hulawa, 
owalulio lonto botu poliyoto moidu monto 
wahuentea, otiolio lonto botu poliyoto 
molalahu u ohalaga daa, opululio lonto 
botu poliyoto krisopras, opulaa tuwaulio 
botu poliyoto lajuard, wau opulaa duluolio 
lonto botu poliyoto lailowumu. 

21 Opulaa duluo lohuhebu hulubangilio 
tilitangoa loú mopulaa duluo mutiara, 
timiidu huhebu pilohutu lonto mutiara 
ngobotu. Dalalo tokota boito pilohutu 
lonto hulawa tutu, moolango debo odelo 
winggilua u molilingga. 

22 Watia diila loóonto Bele lo Allahu 
Taaala todelomo kota boito, sababu Bele 
lo Allahu Taaalaalio yito Eeya lohihilao, 
Allahu Taaala Taa Laba-labaalo kawasa, 
wau Walao Himba boito. 

23 Kota boito diila palalu otinela mato 
lodulahu meaalo hulalo, sababu odudaa 
lo Allahu Taaala molinela olio, wau Walao 
Himba boito yito tohelio. 

24 Babaa-ngusawalo todunia mamonaó 
todelomo tinelio, wau mongo olongia 
olo mamodelo okokaya limongolio ode 
delomo kota boito. 

25 Huhuu-hebuwaalo lokota boito 
mamohuo ngotupa lodulahu; diila 
taheeútalio sababu diaaluo hui teto. 

26 Odudaá wau okokaya lo babaa- 
ngusawalo madeloolio ode delomo kota 
boito. 

27 Bo taa umohutu susuu-aliyaalo umoo 
lonuo, meaalo taa u mohimbulo -- limbuio 
mao penu boli wolo unajisi wambaio, 

sama-samaata diila tatumuwota ode 
delomio. Tamaa tumuwotao bo taa u 
tanggulio tulatulade todelomo Buku Taa 
Tumutumulo, buku lo Walao Himba boito. 
! Malaikati boito olo lopo bilohei 
2 2 olaatia dutula u taluhio mongohi 
tutumulo. Dutula boito he@inta-intaawa 
debo odelo Kristali, wau tolo-tolohei lonto 
tambati huhuloa lo Allahu Taaala wau 
Walao Himba boito, 

“tohuungo dalalo tokota boito. Tobiihu 
dutula boito, tomohu-mohualialio woluo 
bungo lo ayu pobutua lo tutumulo, u 
hemomungo pooopulaa duluo ngotaunu, 
deuito-yito peeenta ngohula. Duungio 
hepomake u mopooluli babaa-ngusawalo. 

3 Todelomo kota boito diaaluo penu boli 
tuwau mao u ilotuhata laanati lo Allahu 
Taaala. Tambati huhuloa lo Allahu Taaala 
wau Walao Himba boito maa odungga 
todelomo kota boito. Mongo wato-Lio 
mataaaluku wau mohulumati to o-Lio, 

4wau mooonto baya-Lio. Tanggu-Lio 
matuladulo tobaya limongolio. 

> Timongolio diila tamomalalu tohe 
meaalo tinelo dulahu, sababu hui 
madiduú, wau Eeya Allahu Taaala 
lohihilao mamolinela olimongolio. Yi 

timongolio mamo malenta odelo olongia 
u ohiheo-hiheolo mao. 

6 Lapataó malaikati boito loloiya mai 
olaatia, "Loiya botie otutu wau mowali 
palacayalo. Eeya Allahu Taaala talongohi 
mai Rohu-Lio tomongo nabi, malo 
ngutolia malaikati-Lio u mopo biloheo 
tomongo wato-Lio wolo umusi huaa 
motoduo mai." 

7 "Poótuota mao utie!" tahuda li Isa, "Wau 
mahuaa meidungga mai. Potisanangilo 
tutu tamodungohe loloo-iyaalo lo 
nubuwati todelomo buku botie!" 

8 Watia, Yahya, maloó dungohe wau 
looonto ngoaamilalo botie. Lapatao watia 
yilapato lodungohe wau looonto olio 
watia leidambaolo mola totalu lo malaikati 
tamalo pobilohei olaatia ngoaamilalo 
boito, wau watia ohilaa molubo olio, 

3 bo tio loloiya mai olaatia, "Diila! Diila 
polubo olaatia. Tubowalo Allahu Taaala! 
Sababu watia olo wato debo odelo yio, 
wau debo odelo mongo wutatumu mongo 
nabi wau ngoaamila taa u modungohe 
tataa-huliyaalo todelomo buku botie!" 

10 Lapatao tio luli loloiya, "Diila mao 
depuhe loloo-iyaalo lo nubuwati todelomo 
buku botie, sababu malembidei 

wakutuulio, ngoaamilalo botie 
mamotoduo. 

ll Taa u moleeto, huliaalo mao tulusi 
hemohutu u moleeto; taa u najisi, 
huliaalo mao moponajisi batangalio; taa 
u modudua otohilaa lo Allahu Taaala 
huliaalo mao modudua tulusi otohilaa lo 
Allahu Taaala, wau taa utumu-tumulo 
tolomodu duolo Allahu Taaala, huliaalo 
mao tulusi tumutumulo tolomodu duolo 
Allahu Taaala" 

12 "Poótuota mao utie!" tahuda li Isa, 
"Diilalo mohiheo Wau mamei dungga 
lou modelo wuupa u motuli motiidu taa 
modudua wolo umaa pilohutulio. 

13 Waulo tabohulio wau tapulitio; Waúlo 
Eeya monto Bohulio demola Pulitio.” 

14 Potisanangilo tutu taa u momoboa 
jumbalio tunggula belesi alihu timongolio 
ohaku molamelo hungo lo ayu potumulo 
wau tumuwoto ode delomo kota boito 
moli huhebu hulubangilio. 

15 Bo tau-tauwalo tahi pohutua 
susuu-aliyaalo u hina, tahi pomakea 
¡Oii-limiyaalo gaibu, wau tau-tauwalo 
tahi pohutua huhuu-hutuwaalo u huloto, 
tamoomatea mate-mateelo mao, tahi 
polubowa balaahala, wau tau-tauwalo 

tahi pohimbuloa, mopio wolo loiya 
meaalo wolo huhutu, ngoaamila tau boito 
tambatilio to bulemengo kota boito. 

16 "Wau, Isa, malo ngutolia malaikati-U 
ode limongoli alihu tio mopootaa 
susuu-aliyaalo botie u polohuna daa 
ode jajaa-maaalo. Wau botie wali mai 
lei Dauda: Waulo poliyama tiimuru u 
mobaango boito." 

17 Rohullah wau Bulentiti Taabua lotahuda 
mai, "Duloolo!" Timiidu taa u modungohe 
utie musi olo moloiya, "Duloolo!" Tatoonu 
tamo totoango, mamusi tio monao mai! 
Wau tatoonu tailo hilao, mamusi mohama 
taluhu u mongohi tutumulo boito wolo 
beebasi. 

18 Ode timiidu taa u modungoheó 
loloo-iyaala lo nubuwati todelomo buku 
botie, watia, Yahya u mopoeelai utie: 
wonu tau moduhengao hitua-tuawua to 
loloo-iyaala lo nubuwati botie, yi Allahu 
Taaala mamo duhengai hukuumani ode 
tau boito wolo babaa-lawaalo upilo 
bayahei todelomo buku botie. 

19Wau wonu taa mopo kulangi mao 
hitua-tuawua monto loloo-iyaala lo 
nubuwati botie, yi Allahu Taaala olo 
mamopo kulangi tayadio upilo bayahei 

todelomo buku botie -- deuito-yito 
tayade monto bungo lo ayu tutumulo wau 
monto kota mantali boito. 

20 Tio talopo tunggulo ngoaamila habari 
botie lotahuda mai, "Otutu, Wau mahuaa 
meidungga mai!" Amin! Podunggalo mai, 
oo Eeya Isa! 

21 Pohileaala dua Eeya Isa mongohi 
balakati-Lio ode ngoaamila umati lo 
Allahu Taaala! 

